Mateus 


1:1 'Jituh jereh tahtu ajuh Yesus Kristus, lihit Dawid lihit Abraham. 
Tahkan Abraham nyiring Dawid, karon-aran tahtu ajuh Yesus kolou 
pongotuh. 1:2-6a Abraham, Isaak, Yakub, Yahuda tutang konduang- 
konduangoh, Peres tutang Serah (inai iro, arai Tamar), Hesron, Ram, 
Aminadab, Nahason, Salmon, Boas (inaioh iorih Rahab), Obed (inaioh 
iorih Rut), Isai, tutang Lahca Dawid. 1:6b-11 Tahkan Lahca Dawid, 
nyiring kotihka uhtus Israel tonawan nokuh Babel tonyurat karon-arai uli 
tuh: Salomo (inaioh anai awan oruh Uria), Rehabeam, Abia, Asa, Yosapat, 
Yoram, Usia, Yotam, Ahas, Hiskia, Manasye, Amon, Yosia, Yekhonya 
tutang konduang-konduangoh. 1:12-16 Tahkan uhun lihit Israel tonawan 
nokuh Babel, nyiring Yesus konanak tonyurat karon-aran kolou uli tuh: 
Yekhonya, Sealtiel, Serubabel, Abihud, Elyakim, Asur, Sadok, Ahim, 
Eliud, Eleasar, Matan, Yakub, Yusep bosai Maria. Tutang tahkan Maria 
orih konanak Yesus ijo konohawot Kristus. 1:17 Jadi tahkan Abraham 
Johcok Dawid paringoh anai ohpat balas liting. Tahkan Dawid johcok 
uhun lihit Israel tonawan nokuh Babel anai ohpat balas liting. Tahkan 
kotihka ulun lihit Israel tonawan nokuh Babel johcok Yesus konanak anai 
hino ohpat balas liting. 1:18 Koloutuh sorihta, tohou nganak Yesus 
Kristus. Inai-Oh iorih Maria kisok-ain Yusep. Tahpi hounumba iro kawin, 
korinah Maria ius botohi. Yusep eam kota'an ijo Maria botohi, tului 
kobasan Roh Pohotala. 1:19 Yusep kisokoh rih anai ihcobehti ulun ijo 
toturus te'et umba hukum agama. Jadi 10 kam ngombalang kisokoh rih 
tahpi honong toni-tonih, mangat Maria eam norima komia ang baun 
ulunaro. 1:20 Pondehan Yusep ngihtu-ngihtung aang orth, io nuhpi. Ang 
nuhpiuoh rih, 10 nohto ihcobehti molehkat Tuhan 1jo homauh umba 10, 
"Yusep uhtus Dawid a'ai mihkoh kawin umba Maria, tului anak ijo aang 
kotohiu orihrih nyolung bain kowasan Roh Pohotala. 1:21 Maria ahkan 
nganak ihcobehti anak bahkas. Anak orih pahtut ihko napa arai Yesus, 
tului lo ahkan nyolamat ulun-ukup-Oh tahkan dusan'ndo." 1:22 Paringoh 
rih nyolung kodorih, mangat nyolung inon 1jo tonuhtui Tuhan nguha 


nabi-Oh, iorih, 1:23 "Ihcobehti dala ahkan botohi tutang nganak ihcobehti 
anak bahkas. Anak orih ahkan konohawot Imanuel." (Imanuel orih basa 
Ibrani ijo rimai, "Pohotala anai hihco ihto".) 1:24 Uliorih Yusep monyun 
io molalus inon ijo tonuhtui molehkat Tuhan rih ahkaioh. lo kawin umba 
Maria. 1:25 Tahpi kotahin Maria jaha nganak anakoh rih, Yusep eam 
hihco umba Maria. Tutang uli anakoh rih konanak Yusep napa araioh 
Yesus. 


2:1 Yesus konanak ang lowu Betlehem ang tana Yudea, ang kotihka 
pomoretah Lahca Horodes. Ang ohkot rih pira-pira ahli ilmu potion 
tahkan hila Timur lombut nokuh Yerusalem. 2:2 Iro ngisok ang 
amo-amoh, "Ang umoh Anak orth, ijo konanak ahkan monjadi Lahcan 
ulun Yahudi? Ihkai nohto potion-Oh, lombut ang hila Timur, tutang ihkai 
lombut ahkan nyembah Io." 2:3 Kotihka Lahca Horodes ngonth auh orth, 
10 tokohcit samasino, kodorih ka'a paring ulun ang Yerusalem. 2:4 Mahka 
io nyuhu imam-imam kopala tutang guru-guru agama ulun Yahudi lombut 
hopuhpung. Turus 10 ngisok umba iro, "Ang amoh ahkan konanak Lahca 
ijo tonobowot Pohotala?" 2:5 Iro muhtah, "Ang lowu Betlehem ang tana 
Yudea. Tului kolou atuh jari tonyurat bain ihcobehti nabi, 2:6 'Ihko 
Betlehem, ang tana Yahuda, Ihko samasino bohkonoh pongokoik aang 
louk lowu-lowu ijo bosewut ang Yahuda. Tului tahkan ihko ahkan lombut 
ihcobehti okon ijo ahkan okon ijo ahkan ngokon uhkup-Ku Israel.' " 2:7 
Uli dahpot kotorangan orih, Horodes na'ah ahli-ahli potion tahkan Timur 
rih socara toni-tonih. Turus 10 ngisok umba iro mira pasoh potion rih 
nopara gitan. 2:8 Uliorih io nyuhu iro nokuh Betlehem hawui pohtoh tuh, 
"Tulak, ngurah Anak orih hawui toliti. Tutang amat ihkam sombang Io, 
nuhtui ahkak'ku, mangat ahku ka'a tulak nyembah lo." 2:9-10 Turus tulak 
iro. Iro nohto hino potion ijo iro nohto lomoi ang hila timur. Eam inon 
kojorth'ndo nohto potion rih! Potion rih nosolu iro, turus tondo pas ang 
ngosan unuk Anak orih. 2:11 Iro nyolong ahkan luwang lohpou orih, 
tutang nohto Anak rih umba Maria inai-Oh. Iro suhkun tu'ut tutang 
nyembah Anak rih, turus nguap unuk ponahtou'ndo, tutang nonga ahkai-Oh 
bulou, manyan, tutang mur. 2:12 Pohotala ningak iro ang nuhpin'ndo 


mangat a'ai huli nokuh Horodes. Nyolung iro buli nguha jalan bohkon. 
2:13 Uli khkut ahli-ahli potion rih tulak, molehkat Tuhan ngorinah aropoh 
ahkan Yusep ang nuhpiouoh. Molehkat rih nuhtui, "Horodes nohuang 
ngurah Anak rih, ahkan munu lo. Tului orih monyunlah, ngomin Anak rih 
tutang inai-Oh pindah nokuh Misir. Mohcon ang anan, nyiring Ahku 
mander hino ahkan'mu." 2:14 Yusep monyun, tutang ngolomi orih ka'a io 
ngomin Anak orih honong inai-Oh mokila nokuh Misir. 2:15 Iro mohcon 
ang anan nyiring Horodes mahtoi. Kodorih nyolung inon ijo konohawot 
Tuhan hopatau nabi-Oh, koloutuh, "Ahku na'ah Anak-Ku tahkan Misir." 
2:16 Kotihka Horodes ngotaan ijo ahli-ahli potion tahkan hila Timur rih 
ngobalik io, 10 bosingi samasino. Turus io moretah nyuhu munu paring 
anak bahkas ijo umuroh duo toun nokuh pinda, ang Betlehem tutang 
hokodilingoh. Jorih tohorong umba kotorangan ijo dahpotoh tahkan 
ahli-ahli potion rih tohou ohkotoh potion rih gihtan. 2:17 Kodorih nyolung 
inon ijo pu'u tonuhtui bam Nabi Yeremia, iorih, 2:18 "Ang Rama konahan 
auh-tahtum, korunguh-korahing tutang tangih. Rahel nahtum anak-anakoh: 
io eam kani tongoto'u tului iro jari eam aro." 2:19 Uli Horodes mahtoi, 
kotihka Yusep ang Misir ihcobehti molehkat Tuhan ngorinah aropoh hino 
ahkan Yusep ang nuhpiu. 2:20 Molehkat rih nuhtui, "Ulun-ulun 1jo kani 
munu Anak rih ius mahtoi. Tului orih monyun, ngomin Anak rih honong 
inai-Oh tutang buli nokuh Israel." 2:21 Yusep ka monyun turus ngomin 
Anak rih hawui Maria buli nokuh Israel. 2:22 Tahpi uliorih Yusep ngonth, 
ijo Arkelaus, anak Horodes jari ngati amaioh monjadi Lahca tana Yudea. 
Jadi Yusep mihkoh tulak nokuh anan. Uli io dahpot pohtoh Tuhan 
hototurus a'ang nuhpiuoh, io tulak nokuh tana Galilea. 2:23 Ang anan io 
mohcon ang lowu ijo arai Nasaret. Hawui kodorih nyolung inon ijo 
tonuhtui bam nabi-nabi tohou Anak rih: "To ahkan konohawot Ulun 
Nasaret." 


3:1 Ang ohkot orih lombut Yohanes Popondus ang padang balambah ang 
Yudea tutang nopara bokotbah. 3:2 "Hubah tahkan dusa-dusan'kam" 
hioioh, "tului Pohotala ahkan jion moretah kolou Lahca!" 3:3 Yohanes 
tuhrih ulun ijo kohondak bain Nabi Yesaya aang auh-auhoh tuh, "Anai 


ulun ijo na'ah-na'ah ang padang balambah, 'Nyodiaohrih jalan ahkan 
Tuhan, morahta jalan ahkai-Oh.' " 3:4 Yohanes hapapokahjan bulun unta. 
Pohtong kahangoh tahkan uhpak, tutang ukuioh mokalap tutang oling- 
lawung. 3:5 Aro ulun tahkan Yerusalem, tahkan kodiling tana Yudea 
tutang tahkan tana-tana ang kodiling Sungo1 Yordan, lombut nokuh 
Yohanes. 3:6 Iro mongahku karon-dusan'ndo, tutang Yohanes mopondus 
iro ang Sungoi Yordan. 3:7 Aro ka'a ulun Parisi tutang Saduki lombut 
nokuh Yohanes ahkan tonopondus. Tahpi ohkot io nohto iro lombut, io 
nuhtui umba iro, "Ihkam ulun ja'at! Iai ijo nuhtui, ijo ihkam duon boliwus 
tahkan hukum Pohotala ijo ahkan lombut? 3:8 Ngorinah hapan ang 
gawin'kam ijo ihkam ius hubah tahkan dusa-dusankam. 3:9 A'ai ngohu 
ihkam dahpot liwus tahkan hukuman tului homauh ijo Abraham anarrih 
tahtu ajuh'kam. Ingat, tahkan bahtu-bahtu tuh ka Pohotala sanggup napa 
lihit ahkan Abraham! 3:10 Otak jari sodia ahkan nowong bahtang kahju 
nyiring uhat-uhatoh. Nyinong bahtang ijo eam mua ijo pios, ahkan 
tonowong tutang tonyahkah nokuh luwang baho. 3:11 Ahku mopondus 
ihkam umba danum, ahkan ngorinah ijo ihkam jari hubah, tahkan 
dusa-dusan'kam, tahpi ijo ahkan lombut uli ahku, ahkan mopondus ihkam 
umba Roh Pohotala, tutang baho. Io ijo hajo umba ahku. Ahkan nguwat 
talin sopahtu-Oh ka ahku eam gunai. 3:12 Ang longo1-Oh anai tahap hapai 
ngiap paring paro1-Oh nyiring borasih. Usin paroi ahkan tonipun baiu-Oh 
nokuh koraking, tahpi paring ahpihoh ahkan sonaha-Oh, aang baho jo 
eam tou bolop." 3:13 Ang ohkot orih Yesus tulak tahkan Galilea nokuh 
Sungoi Yordan. Ang anan lo lombut nokuh Yohanes tutang nyawot 
tonopondus. 3:14 Tahpi Yohanes mocuba nulak sawot Yesus rih. Yohanes 
nuhtui, "Ahku ijo kopahtutoh tongopondus bain Amai. Huntuh malah 
Amai ijo lombut nokuh ahku." 3:15 Tahpi Yesus muhtah, "Nauhoh ih 
ahkan uhuntuh tului umba kolouorih ihto jari nguan paring ijo tongohondak 
Pohotala." Jadi Yohanes mopondus Yesus. 3:16 Uli tonopondus, Yesus 
Jeleng soluka tahkan danum ang Sungoi rih. Songela langit bokuap tutang 
Yesus nohto Roh Pohotala nosuluh kolou bulung dala nokuh ngosan 
kuhung-Oh. 3:17 Uliorih konahan auh Pohotala nuhtui, "Jituh Anak-Ku ijo 
Ahku ngasih-Oh. Io ngojorih ahtoi-Ku." 


4:1 Uliorih Yesus konitot bam Roh Pohotala nokuh padang balambah 
ahkan tomihkos bain sehtan. 4:2 Ohpat pulu ondou ohpat pulu ngolomi 
Yesus eam kuman. Turus lo komo bolo'u. 4:3 Sehtan lombut tutang 
nuhtui, "Ihko Anak Pohotala, kowa? Nah, nyuhu bahtu-bahtu tuh monjadi 
luhte." 4:4 Yesus mutah, "Ang luwang Surat Borasih tonyurat: Ulun eam 
tou bolum tahkan luhte ih, tahpi ka'a tahkan nyinong auh ijo konohawot 
bain Pohotala." 4:5 Uliorih sehtan ngomin Yesus nokuh Yerusalem lowu 
brasih, tutang ngina lo, ang ngosan bohuwung Lohpou Tuhan. 4:6 Turus 
sehtan nuhtui umba lo, "Ihko Anak Pohotala, kowa? Amat kodorih 
nomarang nokuh pinda, tului ang luwang Surat Borasih anai tonyurat 
koloutuh, 'Pohotala ahkan nyuhu molehkat-molehkat-Oh ngolindung Ihko, 
iro ahkan noharang Ihko umba longon'ndo, mangat pa'am ka eam 
totungging ang bahtu.' " 4:7 Yesus mutah, "Tahpi ang luwang Surat 
Borasih tonyurat ka'a, 'Ara ihkam nikos Tuhan Pohotalankam.' " 4:8 
Pongohuli sehtan ngomin Yesus hino nokuh puruk ijo isung tu'u tutang 
nunjuk ahkan-Oh paring kolahca'an ang kolunon tutang paring kotahtouoh. 
4:9 Turus sehtan nuhtui umba Yesus, "Paringoh tuh ahkan ahku nonga 
ahkan-Mu, amat Ihko suhkuntu'ut nyembah ahku." 4:10 Yesus mutah, 
"Hahtun ihko, o ponihkos! Ang luwang Surat Borasih tonyurat: Nyembah 
Tuhan Pohotalan'kam, tutang nonga horomat ahkai-Oh ih!" 4:11 
Kojoriaioh sehtan nohtah Yesus, tutang molehkat-molehkat ka lombut 
mohalu Yesus. 4:12 Kotihka ngonih ijo Yohanes ponosolong ang luwang 
sipir, Yesus mokila nokuh Galilea. 4:13 Io nohtah Nasaret, turus mohcon 
ang Kapernaum, ang saran Danou Galilea, ang tana Zebulon tutang Naftali. 
4:14 Tului Yesus nguan aang orih, nyolung inon ijo tonuhtui bain Nabi 
Yesaya: 4:15 "Tana Zebulon tutang tana Naftali ang Jalan nokuh danou, 
pohoi Sungoi Yordan, Galilea tana bohkon Yahudi! 4:16 Uhtus ijo bolum 
ang luwang kopindong jari nohto koboloang ijo ngorolondang! Bagi ijo 
mohcon a'ang lowun kopindong popahtoit jari lombut koloang 
ngorolondang!" 4:17 Tahkan ohkot orih Yesus nopara mborihta, "Hubah 
tahkan dusa-dusan'kam, tului Pohotala ahkan jeleng moretah kolou 
Lahca!" 4:18 Kotihka Yesus beteng nyalan ang saran Danou Galilea, Io 
nohto duo behti pongohcin, 10rih Simon (ijo pongo hino konohawot ka'a 


Petrus) doro arioh Andreas. Iro beteng nawan ohcindanum ang danou rih 
umba jala. 4:19 Yesus nuhtui umba iro, "Olai, umba Ahku, Ahku ahkan 
majar ihkam monjala kolunon." 4:20 Nyolung iro nohtah jala'ndo, turus 
nutut umba Yesus. 4:21 Yesus nyalan turus, turus nohto hino duo behti 
ulun hokonduang ijo bohkon, iorih Yakobus tutang Yohanes anak-anak 
Sebedeus. Iro hihco hombo-homboh umba amai'ndo, rahat ngorong jala 
ang luwang alut, Yesus na'ah iro ka'a, 4:22 tutang iro hunrihka'a nohtah 
alut tutang amaioh turus ngohasu Yesus. 4:23 Ang Galilea, Yesus 
mongodiling ang sohopus tana tutang majar ang lohpau sombayang. lo 
mborihta Kabar Hinut, ijo Pohotala ahkan moretah. Tutang Io ka'a ngopios 
ulun-ulun mondam tutang cacat. 4:24 Kabar tohou Yesus rih tosiar johcok 
ang hapus tana Siria, nyiring aro ulun lombut nokuh lo. Iro ngomin 
ulun-ulun ijo ngarot mahca-mahcam koporos tutang kosusah. Ulun-ulun ijo 
tonyorupang roh Ja'at, ijo poros nyo'on, tutang ijo bolomukaet paringoh 
konopios bain Yesus. 4:25 Aro samasino ulun ijo ngohasu Yesus aang 
ohkot orih. Anai ijo lombut tahkan Galilea, anai ijo tahkan Sopulu Lowu, 
tahkan Yerusalem, tahkan Yudea, tutang anai hino ijo tahkan lowu ang 
pohoi Yordan. 


5:1 Ohkot Yesus nohto ulun aro rih, lo nuhkat nokuh pupung lukuh. Uli lo 
tuot, murid-murid-Oh lombut doni umba lo, 5:2 turus lo nopara majar iro: 
5:3 "Kosanangsolamat ahkan ulun, jo mokomo eam badaya tutang tihkas 
bohapang ang Tuhan ih; iro rih anai anak-ukup ain Pohotala! 5:4 
Kosanangsolamat ahkan ulun ijo poros ahto1, Pohotala ahkan ngojorih iro! 
5:5 Kosanangsolamat ahkan ulun ijo randah ahto1, Pohotala ahkan molalus 
bowot-Oh ahkan'ndo! 5:6 Kosanangsolamat ahkan ulun ijo jolik nguan 
aang ijo kohondak Pohotala:, Pohotala ahkan medabolai iro! 5:7 
Kosanangsolamat ahkan ulun ijo ngasi ulun bohkon, Pohotala ahkan ngasi 
iro ka'a! 5:8 Kosanangsolamat ahkan ulun ijo borasih ahtoioh, iro ahkan 
kosono Pohotala. 5:9 Kosanangsolamat ahkan ulun 1jo ngomin kobuah ang 
louk kolunon, Pohotala ngahku iro kolou anak-Oh! 5:10 Kosanangsolamat 
ahkan ulun ijo ngarot koporos tului nambit konohuang Pohotala, iro 
monjadi anak-ukup ain Pohotala! 5:11 Kosanangsolamat ahkan ihkam 


amat tonosalan, tonoporos tutang tongonja'at tului Ahku. 5:12 Nabi-nabi 
ijo bolum hounumba ihkam ka'a jari tongoporos kodorth. Jorih tutang 
Jerah ihkam, tului hajo upah aang soruga ijo tonyodia Tuhan ahkan 
ihkam." 5:13 "Thkam anairih tonyu ahkan kolunon. Amat tonyu jari tawah, 
tou ka'a konomohit huli? Eam anai gunaioh hino, molekan tongondian 
tutang tomihcak-nihcak ulun. 5:14 Ihkam anaitrih koloang kolunon. Lowu 
ijo tomangun ang pupung puruk eam dapot tonyuhuk. 5:15 Eam aro ulun 
ijo molihkit sumbu turus nuhtup sumbu rih umba potoran. lo malah ahkan 
ngina sumbu rih, ang unuk sumbu, mangat nonga koloang ahkan nyinong 
ulun ang luwang lahpou. 5:16 Kodorih ka'a koloang'kam, harus nyingah 
ang toharep ulun, mangat iro nohto gawin-gawin'kam ijo pios, turus 
monara Amai'kam ang soruga." 5:17 "A'at ngohu ijo Ahku lombut ahkan 
ngudap hukum Museh tutang ajar nabi-nabi. Ahku lombut eam ahkan 
ngudapoh, tahpi ahkan mongorinah rimai ijo kotu'uioh. 5:18 Ingat! 
Kotahin langit tutang tana magun anai, ihco hurup ata'ai tihtik ijo 
pongokoik ka, ang luwang turat rih, eam ahkan tongudap, amat paringoh 
Jaha nyolung! 5:19 Bain kotului orih, ia-iai molanggar anai ihco, tahkan 
louk poretah-poretah orih, oluka ijo pongokoikoh tutang majar ulun nguan 
kodorih ka'a, ahkan jadi ijo paling pongokoi1k ang louk uhkup ain 
Pohotala. Sobalikoh, ia-ia1 molalus poretah-poretah orih tutang majar ulun 
bohkon nguan kodorth ka'a, ahkan monjadi hajo ang louk uhkup ain 
Pohotala. 5:20 Jadi ingatrih: Ihkam eam touharapan, monjadi uhkup ain 
Pohotala, amat eam molowi umba guru-guru agama tutang ulun-ulun Parisi 
a'ang hal nguan konohuang Pohotala!" 5:21 "Ihkam ngotaan ijo ang tahtu 
ajuh ihto anai ajar kolou tuh: Ara munu; iaibewe munu, harus tonosara. 
5:22 Tahpi huntuh, Ahku nuhtui ahkan'kam, 1a-ia1 bosingi umba ulun 
bohkon, ahkan tomosara, tutang 1a-1a1 hololea ulun bohkon ahkan 
tomosara ang toharep Majelis Agama. Tutang ia-iai ngohawot umba ulun 
bohkon, 'Uong', harus tonyahkah nokuh ahpui norahka. 5:23 Bam kotului 
orih, amat anai ihcobehti ang louk ihkam ijo betengoh nyarah ponongaoh 
ahkan Pohotala, turus toingat ijo anai ihcobehti ulun ijo poros ahtoioh 
toharep io, 5:24 kopiosoh io nohtah houn pononga orih ang baun mesbeh, 
turus tulak hokobuah umba ulun rih. Uliorih, dahpot io huli tutang nyorah 


ponongaoh ahkan Pohotala. 5:25 Jahkaoh anai ulun ngadu ihkam nokuh 
majelis hakim, hokobuah umba 10 amat magun anai ohkot sounumba 
Johcok ang majelis. Amat eam, ulun rih, ahkan nyarah ihkam nokuh 
hakim, ijo ahkan monyorah ihkam ahkan polisi. Turus polisi orih posolong 
ihkam nokuh luwang sipir. 5:26 Tutang ingat: Musti ihkam eam ahkan 
duon soluka tahkan sipir rih, hounumba paring donda'kam lunas 
samasino." 5:27 "Ihkam ngotaan puna anal ajar koloutuh: Ara hobandung. 
5:28 Tahpi huntuh Ahku nuhtui ahkan'kam: iai ka'a nopahjah ihcobehti 
bawi tutang lombut kojolik ahtoioh, ulun rih jari hobandung umba 
ulunbawi orih rih aang ahtoioh. 5:29 Amat mahta hila kotoun'kam, 
kotuluioh ihko bodusa, ngoruit tutang dian mahtam rih! Pios nihou ihco 
pokakas behtin'kam, amattahkan sohopus behtin'kam konindiu nokuh 
luwang norahka. 5:30) Amat longom kotoun'kam, kotului orih ihko bodusa, 
totok tutang dian longom rih! Labih pios mhou silai longom, tahkan 
nyinong behtin'kam nyolong nokuh norahka." 5:31 "Anai ka'a ajar 
koloutuh: Nyinong ulun ijo nulang oruhoh pahtut nonga surat kotulang 
ahkaioh. 5:32 Tahpi huntuh Ahku nuhtui ahkan'kam: ia-iai ijo nulang 
oruhoh padahar bawi orih eam nyoleweng, kotuluioh oruh rih hobandung, 
amat oruhoh rih kawin hino. Tutang 1a-ia1 ijo kawin umba ulunbawi ijo 
tonulang bosaioh rih, io hobandung ka'a." 5:33 "Ihkam ngotaan ijo a'ang 
tahtu ajuh ihto, anai ajar koloutuh: Ara mungkir bowot. Inon ijo ius ihkam 
mbowotoh umba tulut ang toharep Pohotala, harus ihkam nguaioh. 5:34 
Tahpi huntuh Ahku nuhtui ahkan'kam: ara samasino nulut, pios aang langit, 
tului langit rih unuk pododusan Pohotala, 5:35 oluka aang tana, bain tana 
orih anai lahpik pa'ai-Oh; ata'ai aang Yerusalem, bain Yerusalem rih lowun 
Lahca hajo. 5:36 Ara ka'a hotulut aang kuhung'kam, kotului ihko bongom 
eam ta'am napa balou monjadi puti tutang mitom, olu tihkas ihco kolihit 
ka. 5:37 Nuhtui iou, amat 'Yo!' ata'ai 'Eam' -- molowi umba orih, 
polombutoh tahkan sehtan." 5:38 "Ihkam ngota'an puna anai ka'a ajar 
koloutuh: Mahta tokiri mahta, nyihpo tokiri nyihpo. 5:39 Tahpi huntuh 
Ahku nuhtui ahkan'kam: ara malos kohiri toharep ulun ijo nguan koja'at 
umba'kam. Sobalik'oh amat ulun ngahpek kohcom'kam hila kotoun'kam 
nauh io ngahpek kohcom hila komuloi'kam ka'a. 5:40 Tutang amat ulun 


ngadu ihkam nokuh hakim tutang nutut hatin'kam, nonga ka'a ahkaioh 
kolombi ombu'kam ka'a. 5:41 Amat ihcobehti pongowasa maksa ihkam 
ngohtun ramuioh ijo kahcuioh ihco kilomehter, ngohtunoh iou komahcu 
duo kilomehter. 5:42 Amat ulun nyawot aangihco umba'kam tonga 
ahkaioh. Tutang ara ka'a nulak ulun ijo kani nginyam aangihco tahkan 
ihko." 5:43 "Thkam ngotaan ijo anai ka'a ajar koloutuh: kasih umba injah- 
injah'kam tutang nyingi musuh-musuh'kam. 5:44 Tahpi uhuntuh Ahku 
nuhtui ahkan'kam: kasih musuh-musuh'mu tutang bodo'a bagi ulun-ulun ijo 
ngarana ihkam, 5:45 mangat ihkam monjadi anak-anak Amaikam ijo ang 
soruga. Kotului Pohotala poloang mahtanondou-Oh, bagi ulun ijo nguan ijo 
pios, tutang bagi ulun ijo nguan koja'at ka'a. Io noposuluh uhjan bagi ulun 
ijo nguan komorong, tutang bagi ulun ijo nguan koja'at ka'a. 5:46 Kotului 
amat ihkam ngasih baya umba ulun ijo ngasih ihkam ih, ahkan inon 
Pohotala harus malos gawinkam rih? Eamkah ponagih-ponagih pajak ka'a 
mahi nguan ang kolouorih? 5:47 Tutang amat ihkam nonga tabe tihkas 
ahkan injah-jolahan'kam ih, inon kolowiuoh? Ulun-ulun ijo eam ngosono 
Pohotala ka nguan kodorih! 5:48 Amai'kam ijo ang soruga ngasih paring 
ulun hawoi soporuna. Ihkam harus kodorth ka'a." 


6:1 "Ngingat, ara ihkam nguan kopahtut agama ang toharep ulunaro, 
mangat tonopahjah ulun iu. Amat ihkam nguaioh kodorih, ihkam eam 
ahkan tononga upah bain Amaikam ang soruga. 6:2 Jadi amat ihkam 
nonga sodakah ahkan ulun porosbolum, ara ngembar-ngembor hal rih, 
kolou ijo konuan bain ulun-ulun pura-pura. Iro ijo kani nguan orih ang 
luwang lohpou sombayang, tutang ang jalan-jalan hajo, mangat 
tonohoromat ulun. Ingat, iro jari norima upahoh. 6:3 Tahpi ihkam, amat 
ihkam nonga sodakah, nonga honong toni-tonih, nyiring eam aro ijo 
ngotaan. 6:4 Nauh, gawin'kam rih, eam kota'an bam ia-iai ka, kocoali 
Amai'kam ang soruga. lo nohto gawin'kam ijo toni-tonih rih tutang ahkan 
nonga upah ahkan'kam." 6:5 "Amat ihkam bodo'a, ara kolou ulun-ulun 1jo 
Jolik pura-pura. Iro jolik bodo'a hawui tombok ang lohpou sombayang 
tutang sapang jalan mangat tonohto ulun. Ingat, orih upah 1jo'ndo jari 
norimaoh. 6:6 Tahpi amat ihkam bodo'a nyolong nokuh tahkun tutang 


ngatop bauntukang, turus bodo'a ahkan Amai'kam ijo eam gihtan rih. 
Mahka Amai'kam ijo nohto ang konuan'kam ijo toni-tonih orih ahkan 
nonga upah ahkankam. 6:7 Amat ihkam bodo'a, a'ai dulangduli, kolou 
ulun-ulun ijo eam ngosono Tuhan. Iro ngohu, ijo tonyawot iro ahkan 
konahan, tului do'a'ndo ijo ombu orih. 6:8 Ara kolou iro. Amai'kam jari 
kota'an mon ijo ihkam poruluoh, hounumba ihkam nyawotoh. 6:9 Jadi 
bodo'arih koloutuh, 'Amai ihkai ang soruga: Ihko Pohotala Ijo Tukan. 
Keleh Ihko tonyembah tutang tonohoromat. 6:10 Ihko Lahcan ihkai. 
Keleh Ihko moretah ang tana tutang kohondak-Kam tonuhit kolou ang 
soruga. 6:11 Nonga aang ondou tuh ukun ijo ihkai poruluoh. 6:12 
Ngapunrih ihkai tahkan kosalankai, kolou ihkai jari ngapunoh ulun ijo 
bosala umba ihkai. 6:13 Ararih mohonou ihkai nihou porocaya aang ohkot 
ihkai tomihkos tahpi nguwat ihkai tahkan kowasa ang ja'at. [Ihkorih Lahca 
ijo bokowasa tutang tonohoromat nyiring turus-jahamoh. Amen. |! 6:14 
Amat ihkam ngapun ulun, ijo bosala umba ihkam, Amai'kam ang soruga ka 
ahkan ngapun kosalan ihkam. 6:15 Tahpi amat ihkam eam ngapun kosalan 
ulun bohkon, Amai'kam ang soruga ka eam ahkan ngapun kosalan'kam." 
6:16 "Amat ihkam puasa, ara boum mosom kolou ulun ijo jolik 
bopura-pura. Iro ngubah tapan baui, mangat paring ulun ngota'an ijo iro 
puasa. Ingat, orih-rih upah ijo iro jari norimaoh. 6:17 Tahpi amat ihkam 
puasa, porasih boun'kam tutang nyuruioh balou'kam, 6:18 mangat eam aro 
ijo kota'an, ijo ihkam bopuasa, kocoali Amai'kam ijo eam gihtan orth iou. 
To nohto gawin'kam ijo bosuhuk rih, tutang ahkan nonga upah ahkankam." 
6:19 "Ara nipun ponohtou ahkan arop'kam ang kolunon tuh, ang amoh 
busuk tutang tagar tou morusakoh, tutang ponahkou lombut nahkouoh. 
6:20 Labih pios nipun ponohtou ang soruga, ang amoh busuk tutang tagar 
eam morusakoh, tutang ponahkou eam lombut nahkouoh. 6:21 Kotului 
ang umoh ponahtou'kam, ang anan ka'a ahtoi'kam!" 6:22 "Mahta anairih 
sumbu ahkan behti. Amat mahtan'kam tokining, sohapus behtin'kam 
tarang-boloang. 6:23 Tahpi amat mahtan'kam kabus sohapus behtin kam 
pindong-kihtop. Jadi amat sumbu ijo anai aang arop-mi orih pindong, 
eaminon kotingi-tingitoh kopindong rih!" 6:24 "Karo ihcobehti ka dahpot 
bogawi bagi duo behti tuan. Tului io ahkan labih ngasih ijo ihco, tahkan ijo 


bohkon. Ata'ai io labih te'et umba tuan ijo ihco, tahkanumba ijo bohkon. 
Kodorih ka'a umba ihkam. Ihkam eam duon bogawi bagi Pohotala tutang 
bagi ponahtou-ponuhan ka'a. 6:25 Kotulut orih ingat, ara mihkoh tohou 
pombolum'kam, iorih inon ijo ahkan ihkam kumai tutang ngorth, ata'ai inon 
ijo ahkan ihkam hapaoh. Famkah pombolum ijo molowi umba ukun, 
tutang behti molowi umba hahtin? 6:26 Topahjah ohcin na'ang pinda 
langit. Iro eam ngombulan tutang ngohtom, tutang eam ka'a nipun bua 
umoioh a'ang luwang koraking. Oluka kodorih Amai'kam ijo ang soruga 
mohaga iro! Eamkah ihkam molowi borega umba ohcin na'ang rih? 6:27 
Iai tahkan ihkam ijo tului kihkohoh duon ngombu umuroh oluka honjiot? 
6:28 Ombai ihkam mihkoh tohou hatin' kam? Notuneng dolak-dolak 
bahkung ijo bolum ang padang. Dolak-dolak orih eam bogawi tutang eam 
natanghatiu, 6:29 tahpi Lahca Salomo ijo kodorih kotahtou ka, eam 
hopokajan ijo molowi kopiosoh tahkan dolak-dolak orih! 6:30 Uru ang 
padang, tumbu ondou tuh, tutang hawun sonyaha opah. Kodorih Pohotala 
jari ngopiosoh uru rih, kodorih kopiosoh. Inonhino ihkam! Tahpi ihkam 
kurang porocaya! 6:31 Ara mihkoh tutang nuhtui Tnon ijo ahkan ihto 
kuma'i' ata'ai 'Inon ijo ahkan ihto ngorih' ata'ai 'Inon ijo ahkan ihto hapaoh'? 
6:32 Hal-hal orih turus konurah, bain ulun-ulun Yo eam kosono Pohotala. 
Podahar Amai'kam ijo ang soruga kota'an, ijo ihkam porulu paring orih. 
6:33 Jadi, ngurahjalan houn, mangat Pohotala moretah ngosan 
pombolum'kam, tutang nguan iou kohondak-Oh. Mahka paring ijo bohkon, 
ahkan tononga Pohotala ka'a ahkan'kam. 6:34 Bain tului orih, a'ai mihkoh 
tohou ondou hawun. Kotului ondou hawun anai hino kihkoh aiu bongol. 
Ondou tuh jari suhkup kosusahoh, eam usah ndahang hino." 


7:1 "Alat mosara ulun bohkon, mangat ihkam bongom ka'a, ara tomosara 
bain Pohotala. 7:2 Kotului koloukuwoh ihkam mosara ulun bohkon, 
kodorih ka'a Pohotala ahkan mosara ihkam. Tutang tihpong ijo ihkam 
hapa bagi ulun bohkon, ahkan tonohapan ka'a bain Pohotala bagi ihkam. 
7:3 Ombai ihkam nohto poruhukkahju ang mahtan konduang'kam, hunanai 
tohtokkahju luwang mahtan'kam bongom, eam ihkam nohtoanioh? 7:4 
Koloukuwoh ihkam dahpot nuhtui umba konduang'kam, "Kan'tot ahku 


polua poruhukkahju rih tahkan mahtan'mu,' hunanai ang mahtan'kam 
bongom anai tohtokkahju? 7:5 O1 ulun pura-pura! Dian houn tohtokkahju 
tahkan mahtan'kam bongon, punan ihko nohto honong botarang, tutang 
dahpot dian poruhukkahju tahkan mahtan konduang'kam. 7:6 Ara nonga 
ramu ijo borasih ahkan asu, mangat asu rih ara ngulos turus nosahap 
ihkam. Tutang ara nonga hitan ahkan urak, mangat urak rih ngihcak-ngihik 
hitan orih." 7:7 "Nyawot, mahka ihkam ahkan norima. Ngurah, mahka 
ihkam ahkan nyombang. Negah bauntukang, mahka bauntukang konuap 
bagi ihkam. 7:8 Tului ulun ijo nyawot ahkan norima; ulun ijo ngurah ahkan 
nyombang, tutang ulun ijo negah, ahkan konuap bauntukang. 7:9 Ang louk 
ihkam, kuwoh anai amai ijo nonga bahtu ahkan anakoh amat io nyawot 
luhte? 7:10 Ata'ai nonga lohi amat io nyawot ohcin? 7:11 Oluka ihkam 
Ja'at, ihkam tou ka'a nonga ijo hinut ahkan anak-anak'kam. Mahi hino 
Amai'kam ang soruga! lo molowi hino ahkan nonga ijo hinut ahkan ulun 
ijo nyawot umba lo. 7:12 Nguan ulun bohkon, kolou ihkam jolik 
tononguan bain iro. Orihrih usin hukum Museh tutang ajar nabi-nabi." 7:13 
"Nyolong nguha bauntukang ijo sihki, tului bauntukang tutang jalan ijo nitu 
nokuh norahka hajo tutang lumbah, tutang aro ulun ijo nitoioh. 7:14 Tahpi 
sihki tutang bohali bauntukang tutang jalan ijo ngomin ulun nitu 
pombolum. Tutang baya honjiot rih ulun ijo nyombang orth." 7:15 
"Rondo-rondong toharep nabi-nabi polasu. Iro lombut nokuh ihkam 
hobukus bulu tobiri, tahpi iro kotu'ui kolou horomaung ijo bosiak. 7:16 
Ihkam ahkan ngosono iro tahkan bua gawinoh. Ruwut duhi eam ahkan 
polua bua anggur tutang bahtang duhi eam momua bua sikun. 7:17 Tahkan 
bahtang ijo subur anaimua bua ijo pios, tutang tahkan bahtang ijo eam pios 
anaimua bua ijo ja'at. 7:18 Bahtang ijo subur eam dahpot mua bua ijo 
maram, tutang bahtang ijo ja'at eam duon mua bua ijo pios. 7:19 Nyinong 
bahtang ijo eam mua bua ijo pios, tonowong tutang tonyaha. 7:20 Kodorih 
hino umba nabi-nabi pobula. Ihkam ahkan ngosono iro tahkan bua 
gawiuoh." 7:21 "Eam paring ulun ijo na'ah Ahku, "Tuhan, Tuhan', ahkan 
nyolung anak uhkup Pohotala, tahpi baya ulun-ulun ijo numbun kohondak 
Amai-Ku ijo ang soruga. 7:22 Ang Ondou Kiamat aro ulun ahkan nuhtui 
umba Ahku, 'Tuhan, Tuhan, eam umba aran-Mu ihkai jari mborihta pohtoh 


Pohotala? Tutang eamrih umba aran Tuhan ka'a ihkai jari muhko roh-roh 
Ja'at hawui nguan aro tandahelan?' 7:23 Tahpi Ahku ahkan muhtah, 'Ahku 
eam pu'u ngosono ihkam! Hahtun tahkan ohtoi1, ihkam ijo nguan koja'at!' " 
7:24 "Nah, ulun ijo ngonih auh-Ku tuh, tutang numbun orih, sama kolou 
ulun horati ijo nombok lohpouoh ang ngosan bahtu. 7:25 Ang ohkot uhjan 
borohos, tutang danum suhu lombut, hawui bahiu karas nihtu lohpou rih, 
lohpou rih eam bolukang tului jari tonombok ang ngosan bahtu. 7:26 
Tutang ulun ijo ngonih auh-Ku tuh, tahpi eam numbunoh io sama kolou 
ulun baleh ijo nombok lohpouoh ang ngosan baras. 7:27 Ang ohkot uhjan 
borohos tutang danum suhu lombut hawui bohiu hajo mihtu lohpou rih, 
lohpou rih bolukang. Tutang korusakoh karas samasino!" 7:28 Kolaiuoh 
Yesus tondo majar, tutang ulun-ulun 1jo anai ang anan, helan samasino 
ngonih ajar-Oh. 7:29 Tului lo majar umba pongaroh eam kolou guru-guru 
agama ain iro. 


8:1 Yesus mosuluh tahkan pupung puruk tutang aro ulun ngohasu lo. 8:2 
Ang ohkot orih lombut ihcobehti ijo hoponyahkit belang ijo ngoli. Io 
suhkuntu'ut ang toharep Yesus hawui nuhtui, "Amai, amat Amai kani, 
Amai dahpot ngopios ahku." 8:3 Yesus nambit ulun rih hawui nuhtui, 
"Ahku kani. Pios ihko!" Uhun orih ka'a ponyahkitoh nihou. 8:4 Turus hion 
Yesus umba io, "Ingat! A'ai nyorihta ahkan ia-iai ka'a. Tahpi tulak nokuh 
imam, tutang nyawot ang io ahkan kopastianoh ihko jari pios. Uliorih 
nonga pononga ijo tomoretah Museh, kolou bukti ahkan ulun-ulun ijo ihko 
tu'u-tu'u jari pios!" 8:5 Ohkot Yesus nyolong nokuh Kapernaum, ihcobehti 
porowira Ruma lombut nyombang lo, tutang nyawot dohop umba Io. 8:6 
"Amai" hion porowira rih, "Pohalu'ku mondam ang lohpou. Io kaling 
pale-palek ang unukoh tiruh tutang ngarot samasino." 8:7 Hion Yesus, 
"Ahku ahkan tulak ngopios io." 8:8 "Eam usah Amai," hion porowira rih, 
"ahku eam pahtut norima Amai ang lohpou'ku. Amai moretah ih. Noin 
pohalu'ku rih pios. 8:9 Tului ahku ka'a harus minda poretah ijo diang. 
Tutang ang pinda ahku anai karon-sorodadu ijo harus minda poretah'ku. 
Amat ahku nyuhu ihcobehti sorodadu, 'Tulak!' io ka tulak. Ahku nuhtui 
ahkan ijo bohkon, 'Nokuh ohtot!' io ka nokuh, tutang amat ahku moretah 


pohalu'ku, 'Nguan tuh!' io ka nguaioh." 8:10 Ohkot Yesus ngonih inon ijo 
tonuhtui bain porowira rih, lo helan samasino. Turus lo nuhtui ahkan 
ulun-ulun Yo anai homboh Io, "Eam inon ulun tuh. Ang louk ulun Israel ka 
Jaha pu'u Ahku nyombang kaporocaya kohajon tuh! 8:11 Tu'u-tu'u! Aro 
ulun ahkan lombut tahkan timur tutang barat ahkan jorih-jirah homboh 
Abraham, Isaak, tutang Yakub aang Kolunon Bohua Ain Pohotala. 8:12 
Padahal ulun-ulun ijo soharusoh monjadi uhkup ain Pohotala ahkan 
tongindiu nokuh kopindong ang konaha. Ang anan iro ahkan nangih tutang 
ngarot." 8:13 Turus Yesus nuhtui umba porowira rih, "Buli ih, inon ijo 
ihko porocayaoh rih ahkan nyolung." Tutang uhun orih ka'a pohaluoh rih 
pios. 8:14 Yesus tulak nokuh lohpou Petrus. Ang anan Io nohto opu Petrus 
beteng ngarot pondamoh ang unukoh tiruh. 8:15 Yesus nambit longoi, 
turus pondamoh nihou, 10 borigas tutang nopara mohalu Yesus. 8:16 Ang 
ohkot kani sohit, ulun ngomin ahkan Yesus aro ulun ijo sonyalung roh ja'at. 
Tutang umba ihco kotihkap auh, Yesus duon muhko roh-roh ja'at rih, 
tutang ngopios ka'a paring ulun ijo poros. 8:17 Yesus nguan paringoh rih, 
tutang umba rih nyolung inon ijo tonuhtui bain Nabi Yesaya, 10-rih, "To 
ngohtun karot ihto tutang ngopios ponyahkit ihto." 8:18 Tohko aro 
samasino ulun ang kodiling Yesus. Ohkot Yesus nohto iro paringoh. lo 
nyuhu murid-muridoh mitah danou. 8:19 Turus ihcobehti guru-agama 
lombut nokuh Io tutang nuhtui, "Amai Guru, ahku kani umba Amai 
nokuhamoh ka'a!" 8:20 Yesus mutah, "Tohotung anai lowangoh, tutang 
bulung anai kosalahoh, tahpi Anak Ulun eam aro unukoh kaling." 8:21 
Turus ihcobehti murid-Oh ijo bohkon nuhtui, "Amai, nonga poromusi ahku 
buli holu ahkan nanom amai'ku." 8:22 Tahpi Yesus mutah, "Umba Ahku, 
tutang nauhoh ulun mahtoi, ngolowong ulun mahtotoh bongoi." 8:23 
Yesus jahkat nokuh alut tutang murid-murid-Oh homboh Io. 8:24 Songela 
lombut sawung-bahiou ijo bokorinah, ngamuk danou rih, nyiring alut 
tonahpi luhcak. Aang ohkot orih Yesus rahat tiruh. 8:25 Mahka murid- 
murid-Oh tulak nokuh lo, tutang ngoponyun lo. "Amai! Dohop! Ihto 
colahka!" hion'ndo. 8:26 "Ombai ihkam mihkoh?" hion Yesus, "Ihkam 
kurang porocaya umba Ahku!" Uliorih Yesus kuat, tutang ningak sawung- 
bahiou tutang danou rih. Turus danou orih rih monjadi teneng tu'u. 8:27 


Murid-murid Yesus helan. Iro nuhtui, "Ulun inon Io tuh, nyiring sawung- 
bahiou tutang lucak danou ka'a numbun auh-Oh!" 8:28 Yesus johcok ang 
pohoi danou ang tana Gadara. Ang anan duo behti ijo sonalung roh ja'at 
lombut nokuh Io. Koduo behti rih basiak samasino, nyiring eam ihcobehti 
ka bohanyi nguha ang anan. 8:29 Iro soluka tahkan luwang kolowong 
tanom tutang ngoriak, "Anak Pohotala, ahkan Ihko nguan inon umba 
ihkai? Inonkah Ihko nohuang ngoporos ihkai olu ka jaham johcok 
ohkotoh?" 8:30 Eam mahcu tahkan anan, anal aro kawan urak rahat 
ngurah ukun'ndo. 8:31 Roh-roh ja'at rih nyawot umba Yesus, "Amat Ihko 
ahkan nyuhu ihkai soluka, nyuhu ihkai nyolong luwang urak-urak atuh." 
8:32 "Tulak!" hion Yesus. Roh-roh ja'at rih tulak tahkan koduo ulun rih, 
turus nyolong luwang urak-urak. Tutang urak-urak rih ka nokoru tutang 
nokehcuk tahkan kuhung kowang nokuh danou, turus korobonyop. 8:33 
Pongindoi-pongindo1 urak rih nokoru nokuh lowu, tutang ngesah paring 
ang kojadian rih, ka'a tohou mon ijo jari nyolung umba koduo ulun ijo 
sonorupang roh Ja'at rih. 8:34 Mahka paring ulun ang lowu rih ka'a tulak 
nyopohpak Yesus. Ohkot iro nohto Yesus, iro nyawot hawui paham, 
mangat lo hahtun nohtah daerah'ndo. 


9:1 Yesus Jahkat nokuh luwang alut, turus mitah danou, buli nokuh 
lowu-humai-Oh. 9:2 Ang anan ulun ngomin nokuh Io, ihcobehti bolomu ijo 
kaling ang kahcangoh. Ohkot Yesus nohto eam inon kohajon koharap 
ulun-ulun rih. Io nuhtui umba ulun bolomu rih, "Tabah iou anak-Ku! 
Dusa-dusan'mu ius tongapun." 9:3 Pira-pira guru-agama ijo anai ang anan 
nuhtui aang ahtoi, "Ulun tuh mohina Pohotala!" 9:4 Yesus kota'an 
tiruk'ndo, nyolung Io nuhtui, "Ombai tiruk'kam koja'at orih? 9:5 Umoh 1jo 
labih hinut, ngohawot, 'Dusan'mu ius tongapun', ata'ai nuhtui, tombok 
tutang nyalan'? 9:6 Tahpi huntuh Ahku ahkan ngorinah ahkan'kam, ijo ang 
ngosan tana tuh Anak Ulun bokowasa ahkan ngapun dusa." Turus Yesus 
nuhtui umba ulun bolomu rih, "Kuat ngohtun kahcang'mu tutang buli!" 9:7 
Ulun bolomu rih ka kuat, tutang buli nokuh lohpouoh. 9:8 Ohkot ulun-ulun 
nohto ang nyolung rih, iro mihkoh tutang monara Pohotala, kotului 
Pohotala ius nonga kowasa ijo kodorih hajo ahkan kolunon. 9:9 Pongohuli 


Yesus nohtah unuk rih. Pondehan nyalan, lo nohto ihcobehti ponagih pajak 
bogare Mateus, rahat tuot ang kantor pajakoh. Yesus nuhtui umba 10, 
"Olai, umba Ahku!" Mahka Mateus tombok tutang ngahasu Yesus. 9:10 
Kotihka Yesus rahat kuman ang lohpou Mateus, lombut aro ponagih 
pajak, tutang ulun-ulun ijo tongohu eam pios, bain ulun aro, umba kuman 
hombo-homboh Yesus tutang murid-murid-Oh. 9:11 Tohko ulun-ulun 
Parisi ijo nohto hal orih. Turus iro ngisok umba murid-murid Yesus, 
"Ombai sababoh guru'kam kuman hombo-homboh umba ponagih pajak 
tutang ulun-ulun eam pios?" 9:12 Yesus ngonih kisok'ndo turus mutah, 
"Ulun ijo borigas eam perulu dokter, tihkas ulun ijo ngarot iou. 9:13 
Solidik iou inon rimai ayat Surat Borasih tuh, 'Ahku nohuang kasihsayang 
tutang eam porahpah ohcin'. Kotului Ahku lombut eam ahkan na'ah ulun 
ijo ngohu aropoh ius pios, molekan ulun ijo ngohu aropoh hina." 9:14 
Uliorih murid-murid Yohanes Popondus lombut nokuh Yesus. Turus iro 
ngisok, "Ombai ihkai tutang ulun-ulun Parisi puasa, tahpi murid-murid 
Amai eam?" 9:15 Yesus mutah, "Koloukuwoh tiruk'kam? Tou karon pakin 
ang pesta kawin poros ahtoi'ndo amat pongaten bahkas magun anai 
hihcoumba iro? Tatu eam! Tahpi ahkan johcok ohkot ponganten bahkas 
rih tonomin tahkan iro. Ohkot rih punan iro puasa. 9:16 Eam aro ulun ijo 
nupang hatiu ijo jari usang, umba ihco benang ijo magun bohua. Kotului 
benang tupang rih ahkan ngorunyut tutang morutat hatiu rih, nyiring 
kojoriaioh rutat hatin ijo labih kohajoioh. 9:17 Kodorih ka'a eam aro ulun 
ijo nyuang anggur bohua, aang tolehkunguhpak ijo usang. Tului tolehkung 
rih ahkan borutat tutang rusak, turus angguroh botuhak. Anggur ijo bohua 
harus tonyuang ang tolehkunguhpak ijo bohua ka'a, mangat koduo-duooh 
tohtap tahan." 9:18 Pondehan Yesus bopander umba murid-murid 
Yohanes Popondus lombut ihcobehti okon lohpou sombayang. Io 
suhkuntu'ut ang husuk Yesus hawui homauh, "Anak aik'ku ijo bawi, punai 
iou palus. Tahpi sudikah lombut ahkan nambitoh mangat ia bolum huli." 
9:19 Yesus kuat tutang homboh murid-murid-Oh tulak umba ulun rih. 
9:20-21 Ang beteng jalan, anai ihcobehti bawi ijo jadi duo balas toun 
kotahiu poros tongondaha ijo lombut ngondoni Yesus tahkan hila lihkut. 
Tului io niruk, "Asar ahku nokawet jubah-Oh ih, ahku musti pios." Turus 


10 nokawet lam jubah Yesus. 9:22 Uhunrih, Yesus ngulos tutang nohto 
bawi orih turus nuhtui umba io, "Tanggar ahtoi'mu anak-Ku! Tului ihko 
porocaya umba Ahku, ihko pios!" Ang ohkot orih ka'a ulunbawi rih pios. 
9:23 Pongohino Yesus johcok ang lohpou okon lohpou sombayang rih. 
Kotihka Io nohto pomain-pomain musik kindo1otu tutang aro ulun jo 
paham boho, 9:24 Io nuhtui umba iro, "Soluka ihkam paring! Anak tuh 
eam palus tahpi io tuh tihkas tiruh iou." Iro paringoh ngotao Yesus. 9:25 
Uli ulun-ulun rih soluka, Yesus nyolong nokuh tahkun anak rih tutang 
nambit longo10h. Turus kuat anakbawi rih. 9:26 Kabar rih tosiar'kanhopus 
tana rih. 9:27 Yesus tulak tahkan anan tutang ang beteng Jalan anai duo 
behti bobulen ngahasu Io. Iro ngortak, "Anak Dawid, masi ihkai!" 9:28 
Kotihka Yesus nyolong nokuh lohpou, koduo behti bobulen rih lombut 
nokuh Io. Yesus ngisok umba iro, "Inon ihkam porocaya ijo Ahku dahpot 
ngopios ihkam?" "Porocaya Amai!" hion'ndo. 9:29 Turus Yesus ninjok 
mahtan iro hawoi nuhtui, "Tului ihkam porocaya, nyolung, inon ijo ihkam 
harapoh." 9:30 Mahka iro tou nohto. Yesus pingat iro honong karas, 
mangat ara monyiar borihta hal orih ahkan iai ka'a. 9:31 Tahpi iro tulak 
nyiar borihta tohou Yesus nokuh hopus tana orih. 9:32 Ohkot koduo ulun 
rih tulak, tohko ihcobehti bisu ijo konowasa bain roh ja'at omin ulun nokuh 
Yesus. 9:33 Yesus muhko roh ja'at rih tutang ang uhun orih rih ka'a ulun 
rih tou bopander hino. Ulun aro rih helan tutang nuhtui, "Jaha pu'u ihkai 
nohto kojadian sama koloutuh ang Israel!" 9:34 Tahpi ulun-ulun Parisi 
nuhtui, "Kopala roh-roh ja'at ijo nonga Ahkai kobasa ahkan muhko 
roh-roh ja'at rih." 9:35 Kodorih Yesus tulak hokodiling, tahkan ihco lowu 
ahkan lowu 1jo bohkon tutang tahkan ihco dukuh nokuh dukuh 1jo bohkon. 
To mongajar ang lohpou-lohpou sombayang, tutang momborihta Kabar 
Hinut tohou koloukuwoh Pohotala moretah kolou Lahca. Io ngopios 
ulun-ulun ijo ngarot kokaro mahcam ponyahkit tutang cahcat behtiu. 9:36 
Ohkot Yesus nohto ulun aro rih, lo masi umba iro, tului iro torongong 
tutang eam anai koba'asoh, kolou tobiri ijo eam aro sokahtikoh. 9:37 
Turus Yesus nuhtui umba murid-murid-Oh, "Aangkonohtomoh aro tahpi 
ulun pongohtomoh tihkas honjiot. 9:38 Tului rih nyawot umba tepun umo 
rih mangat ngirim ulun pongohtom ahkan ngohtom hasil umoioh." 


10:1 Ang ihco ondou Yesus na'ah duo balas murid-Oh hopuhpung. Turus 
To nonga ahkan'ndo kowasa ahkan muhko roh-roh ja'at tutang ngopios 
mahca-mahcam ponyahkit, tutang mahca-mahcam cahcat behti. 10:2 Aran 
koduo balas rasul rih, iorih: Pahtukoh Simon (ijo konohawot ka'a Petrus) 
tutang konduangoh Andreas, turus Yakobus tutang konduangoh Yohanes, 
iro rih anak-anak Sebedeus. 10:3 Pongohuli Pilipus tutang Bartolomeus, 
honong Tomas tutang Mateus, ponagih pajak, hawui Yakobus anak 
Alpeus, tutang Tadeus, 10:4 turus ko'ohpahoh Simon Patriot, tutang 
Yudas Iskariot ijo ngarana umba Yesus. 10:5 Koduo balas rasul orih 
pongohuli sonuhu bain Yesus tutang norima potunjuk-potunjuk tuh, "Ara 
tulak nokuh daerah ulun-ulun bohkon Yahudi. Ara ka'a nokuh 
lowun-lowun ulun Samaria. 10:6 Tahpi tulak nokuh ulun-ulun Israel, 
khususoh ahkan iro ijo lahcat. 10:7 Nyiarkabar ahkan'ndo, ijo Pohotala 
ahkan jeleng moretah kolou Lahca. 10:8 Ngopios ulun-ulun ijo poros, 
ngombolum ulun-ulun ijo mahtoi; ngopios ulun-ulun ijo boponyahkit belang 
jo ngoli, tutang muhko roh-roh ja'at. Ihkam jari norima paringoh tuh 
honong eam tomoli. Jadi nonga ka'a hawui eam bojual. 10:9 Ara ngomin 
duit bulou, duit perak, ata'ai ka duit tombaga. 10:10 Ara ka'a ngomin 
kambut-derma, ata'ai duo lambar hahtin'kam ang ponomuoit'kam, ata'ai 
sorupah, ata'ai ka suhkah. Tului ulun ijo bogawi, puna harusoh tonyodia 
karon koporluanoh. 10:11 Amat ihkam johcok ang lowu, ata'ai desa, 
ngurah ulun ijo kani norima ihkam. Mohcon umba io nyiring ihkam tulak 
hino. 10:12 Ohkot ihkam nyolong lohpou, kohawot auh tuh, 'Keleh Tuhan 
momborehkat ihkam.' 10:13 Amat ulun-ulun ang lohpou rih norima ihkam, 
nauhoh taben'kam orih mohcon ang iro. Tahpi amat iro eam norima ihkam, 
nguhutoh huli tabe'kam rih. 10:14 Amat anai lohpou, ata'ai lowu ijo eam 
kani norima ihkam, ata'ai eam kani ngonih auh ihkam, nohtah unuk orih 
tutang nohkah awun tana tahkan bolak-pa'an'kam. 10:15 Ingatrih! Ang 
Ondou Kiamat, ulun-ulun ang lowu Sodom tutang Gomora ahkan labih 
Jeleng tongahpun bain Pohotala tahkan ulun-ulun ang lowu orih!" 10:16 
"Nohtoanirih auh'ku tuh: Ahku nyuhu ihkam kolou tobiri, ijo eam aro 
borodaya, nokuh tohun-tohun horomaung bosiak. Ihkam harus borondong 
kolou lohi, tutang morong ahtoi kolou bulung dala. 10:17 Jaga-jaga, tului 


ihkam ahkan tonawan, tutang ahkan tonohimooh ang lohpou-bosara. 
Ihkam ahkan tonosiksa ang lohpou-lohpou sombayang. 10:18 Ihkam 
ahkan tongomin nohkuh toharep pongowasa-pongowasa tutang 
lahca-lahca tului ihkam murid-Ku. Tutang orihrih kosapet ahkan'kam, 
nonga kosaksian tohou Ahku ahkan'ndo, tutang ahkan ulun-ulun ijo eam 
kosono Pohotala. 10:19 Tahpi amat ihkam konomin ahkan ponosara, a'ai 
mihkoh tohou inon ijo ihkam harus ngohawotoh, ata'ai koloukuwoh ihkam 
harus bopander. Kotului inon ijo ihkam harus ngohawot orih, ahkan 
tonyorihta ahkan'kam ang ohkotoh. 10:20 Tului inon ijo ahkan 
ponander'kam ang ohkot rih, bohkon ihkam, molekan Roh Amai 1jo ang 
soruga, nguha ihkam. 10:21 Ahkan nyolung ijo ulun ahkan nyorah 
konduang-kuhungoh bongol ahkan tomunu. Tutang rih ka 1jo ahkan 
nyolung holat amai umba anakoh. Anak-anak ahkan ngolawan inai-amaioh, 
tutang nyarah iro ahkan tomunu. 10:22 Ihkam ahkan tongohiri bam paring 
ulun, tului ihkam murid-Ku. Tahpi ulun ijo tehen nyiring latuoh ahkan 
tonyolamat. 10:23 Amat ihkam tonoporos ang ihco lowu, tulak nokuh 
lowu ijo pongo. Ahku mborihta ahkan'kam: Sounumba ihkam ngopah 
masap paring lowu-lowu Israel, Anak Ulun jari lombut. 10:24 Murid eam 
labih hajo tahkan guruoh, tutang pohalu eam labih hajo tahkan tepuioh. 
10:25 Jari suhkup, amat ihcobehti murid sama kolou guruoh, tutang 
ihcobehti pohalu sama kolou tepuioh. Amat kopala ihcojolahan jadi 
konohawot Baalsebul, inon hino ihco koluwang lohpouoh. Iro ahkan 
konohawot arai ijo labih ja'at hino!" 10:26 "Ararih mihkoh umba kolunon. 
Fam aro ijo bosuhuk, ijo eam ahkan gihtan, tutang eam anai ijo 
tongulimoh ijo eam ahkan bokuap. 10:27 Inon ijo Ahku nuhtuioh 
ahkankam, a'ang pindong, harusrih ihkam nokodulioh ang luwang koloang 
tohun ondou. Tutang inon ijo tongosinokoh ang tolingan'kam, nyiarohrih 
nokuh umo-umoh-i0u! 10:28 Ara mihkoh umba iro ijo duon munu behti, 
tahpi eam kowasa munu mboruan. Tahpi mihkoh umba Pohotala ijo 
kowasa morusak, pios behti kamka mboruan ang luwang norahka. 10:29 
Duo kungan bulung opit dahpot tomoli umba ihco kobilap duit ijo paling 
koik. Oluka kodorih eam aro ihcokungan ijo tou nokah nokuh tana amat 
eam kohondak Amai'kam. 10:30 Balou-balou ang kuhung'kam, ka jadi 


tongiso paringoh. 10:31 Tului orih ara mihkoh! Ihkam labih borega umba 
bulung-bulung opit rih!" 10:32 "Ia-iai ijo mongahku Ahku ang toharep 
ulun aro, ijo io murid-Ku, Ahku ka ahkan mongahku io ang toharep 
Amai-Ku ang soruga. 10:33 Tahpi ia-iai ijo eam ngahku Ahku ang toharep 
ulun aro ijo io orih murid-Ku, Ahku ka'a ahkan eam ngahku io ang toharep 
Amai-Ku jo ang soruga." 10:34 "Ara ngohu Ahku ngomin kobuah nokuh 
kolunon tuh. Ahku eam ngomin kobuah, tahpi kolawan. 10:35 Ahku 
lombut, kotuluioh anak bahkas ngolawan amaioh, anak bawi ngolawan 
inaioh, tutang monatuioh ijo bawi ngolawan opuoh ijo bawi. 10:36 Io ijo 
ahkan monjadi musuh ijo hajo, anairih ukup jolahan ihto bongon. 10:37 
Ulun ijo ngasih amaioh ata'ai inaioh, labih tahkanumba Ahku, io eam 
pahtut monjadi murid-Ku. Kodorih ka'a, ulun ijo ngasih anakoh ihco 
bahkas ata'ai ihco bawi, labih tahkanumba Ahku. 10:38 Tutang ulun ijo 
eam kani ngohtun sopolahkioh tutang ngahasu Ahku, io eam pahtut 
monjadi murid-Ku. 10:39 Ulun ijo podehen pombolumoh, ahkan nihou 
pombolumoh tahpi ulun ijo nihou pombolumoh, kotului tehen umba Ahku 
ahkan dahpot pombolumoh." 10:40 "Ulun ijo norima ihkam, norima Ahku 
ka'a. Tutang ulun ijo norima Ahku, norima Io ijo nyuhu Ahku. 10:41 Ulun 
ijo norima nabi tului io nabi, ahkan norima upah ihcobehti nabi. Tutang iai 
ijo norima ihcobehti ijo morong, tului io morong, ahkan norima upah 
ihcobehti ijo morong. 10:42 Ia-iai ijo nonga korih, olu tihkas danum 
sorongin borangai ahkan anai ihcobehti tahkan ulun-ulun jo hinasusah, 
kotului io murid-Ku, porocaya ih io musti norima upahoh!" 


11:1 Uliorih Yesus nonga potunjuk-potunjuk ahkan koduo balas 
murid-Oh, Io nohtah unuk rih. Io tulak majar tutang monyiar pohtoh 
tahkan Pohotala ang lowu-lowu ijo doni ang anan. 11:2 Yohanes 
Popondus ijo rahat hukum ang sipir ngonih tohou gawin Kristus. Turus io 
nyuhu pira-pira muridoh tulak nokuh Yesus ahkan ngisok, 11:3 "Amairih 
ulun ijo ahkan lombut numbun bowot Pohotala, ata'ai harusrih ihkai 
ngindoi ulun bohkon?" 11:4 Yesus mutah, "Buliih nokuh Yohanes tutang 
mborihta ahkai, inon ijo ihkam ngonih tutang nohto'. 11:5 Ulun bobulen 
tou nohto, ulun bolomu tou nyalan, ulun bobelang ijo ngoli pios; ulun 


borengen dahpot ngonih; ulun ijo mahtoi hoduli bolum; tutang Kabar Hinut 
tahkan Pohotala tonyiar ahkan ulun-ulun ijo porosbolum. 11:6 
Kosanangsolamat ahkan ulun ijo eam aro sokehtaoh nulak Ahku!" 11:7 
Uliorih soruhan-soruhan Yohanes rih tulak buli. Yesus nopara mander 
ahkan ulun aro tohou Yohanes, hio1-Oh, "Ihkam tulak nokuh padang 
bolambah ahkan nohto inon? Bahtang poring ijo tonahpi bahiu? 11:8 
Ihkam tulak ahkan nohto inon? Ihcobehti ijo hopokajan pioskah? 
Ulun-ulun ijo hopokajan kodorih mohcon ang istana! 11:9 Jadi ombai 
ihkam tulak nokuh padang bolambah? Ahkan nohto ihcobehti nabirih? 
Tu'u, malah labih hajo umba ihcobehti nabi. 11:10 Tulu Yohanes orihrih 
ijo titun ang ayat Surat Borasih tuh, 'Jituh soruhan-Ku, hion Pohotala, 
Ahku nyuhu 10 labih houn, tahkan umba Ihko, mangat 10 nandang jalan 
ahkan-Mu.' 11:11 Ingatrih! Ang kolunon tuh eam aro ulun ijo labih hajo 
tahkan umba Yohanes Popondus. Oluka kodorih ulun ijo pongokoikoh ang 
louk ukup ain Pohotala, labih hajo umba Yohanes. 11:12 Tahkan Yohanes 
monyiar borihtaoh johcok ang uhuntuh, ukup ain Pohotala tongolawan 
bam ulun-ulun 1jo bousaha nguwasaoh hapan kokaras. 11:13 Johcok 
polombut Yohanes, paring hukum Museh tutang ajaran nabi-nabi, 
monujum tohou hal-hal ijo ahkan nyolung. 11:14 Tutang amat ihkam kani 
porocaya, Yohanes orih Elia, ijo polombutoh lomoi tonujum. 11:15 Amat 
anai tolinga pios io ngonih! 11:16 Umba inon Ahku harus nindung 
ulun-ulun jaman tuh? Iro kolou anak-inyam ijo tuot ang pasar. 'Cokopulou, 
hotota'ah umba ijo bohkon, 11:17 Thkai newah lagu kojorih ahkan'kam, 
tahpi ihkam eam kani nasai! Ihkai monyanyi lagu koporosahtoi, tutang 
ihkam eam kani nangih!' 11:18 Yohanes lombut -- 10 puasa tutang ecam 
ngorih anggur; tutang ulun-ulun ngohawot io, To sonalung sehtan!' 11:19 
Huntuh Anak Ulun lombut -- lo kuman tutang ngorih, turus ulun-ulun 
ngohawot 10, 'Nohto ulun tuh! Bokora, pombosou, hojolahan umba 
ponagih pajak, tutang hojolahan umba ulun bodusa.' Oluka kodorth, 
kopihtar Pohotala gihtan tahkan bua gawiouoh." 11:20 Turus Yesus 
nopara nosalan lowu-lowu ang umoh lo paling aro nguan tandahelan. Bam 
ulun-ulun ang lowu-lowu orih eam kani hubah tahkan dusa-dusan'ndo. 
11:21 "Colahka ihko Korazim! Tutang colahka ka'a ihko Betsaida! 


Jahkaoh karon-tandahelan 1jo konuan aang tohun'kam, tonguan ka'a ang 
Tirus tutang Sidon, musti ulun-ulun ang anan jadi tahi hubah tahkan 
dusa-dusan'ndo, tutang hapan pokahjan koporosahto1 hawui ngina korawu 
ang ngosan kuhung'ndo. 11:22 Ingatrih, ang Ondou Kiamat, ulun-ulun 
Tirus tutang Sidon ahkan labih jeleng konapun Pohotala, tahkan ihkam! 
11:23 Tutang ihko Kapernaum! Kuwoh ihko ahkan tongahtang johcok 
nokuh soruga? Eam! Malah ihko ahkan dian nokuh norahka! Tului 
Jahkaoh karon-tandahelan ijo konuan ang tohun-tohun'kam rih, jari konuan 
ang Sodom, Sodom rih magun anai nyiring uhuntuh! 11:24 Ingatrih! Ang 
Ondou Kiamat ulun Sodom ahkan labih jion tonapun Pohotala tahkan 
umba ihkam!" 11:25 Ang ohkot rih Yesus bodo'a, "Amai, Tuhan ijo 
ngowasa langit tutang tana! Ahku ngohawot torimakasih umba Ihko, tului 
paringoh orth ihko ngulimoh tahkan ulun-ulun, ijo pitar tutang bosokula, 
tahpi ihko ngorinahoh ahkan ulun-ulun ijo eam sokula. 11:26 Orihlah ijo 
ngojorih ahtoi Amai." 11:27 Turus Yesus nuhtui, "Ko-paring ang'co, jadi 
tononyorah Amai ahkak-Ku. Eam aro ihcobehti ka kosono Anak, bohkon 
umba Amai. Eam aro ka'a ijo ngosono Amai bohkon umba Anak, tutang 
ulun-ulun ahkan iai Anak rih mongosono Amai. 11:28 Lombut nokuh 
Ahku ihkam paring ijo bo'o, tutang nanyam bahatoh puat, Ahku ahkan 
nonga komangat ahkan'kam. 11:29 Numbun poretah-Ku tutang bajar 
tahkan Ahku, tului Ahku tuh bolomu lembai tutang randah ahtoi, mahka 
ihkam ahkan nginyam komangat. 11:30 Tului poretah-poretah-Ku 
monyanang ahkan'kam tutang puat ijo Ahku muatoh ngosan ihkam, 
mohian." 


12:1 Ang ihco ondou Sabat, kotihka Yesus nguha umo gandum, murid- 
murid-Oh nopara ngohtom gandum, turus nguai, kumai, tului iro bolo'u. 
12:2 Kotihka ulun-ulun Parisi nohto orih, iro nuhtui umba Yesus, 
"Topahjah! Murid-murid-Mu molanggar hukum agaman ihto hawui nguan 
ijo ngohana ang ondou Sabat." 12:3 Yesus mutah, "Jaha pu'u ihko 
mombasa Surat Borasih tohou inon ijo gawin Dawid uhun io tutang 
karo-jolahai bolo'u? 12:4 Io nyolong ahkan Lohpou Pohotala; turus kuman 
luhte ijo jari tonyorah ahkan Pohotala. Padahar numbun Torat agaman eto, 


10, oluka karo-jolahaioh eam to'u kuman luhte rih -- baya imam-imam ih 
ijo tou. 12:5 Ata'ai jaha pu'u ihkam ngombasa ang luwang Torat Museh ijo 
nyinong ondou Sabat imam-imam ijo bogawi ang Lohpou Tuhan, 
molanggar poroturan ondou Sabat, tahpi eam tonosalan? 12:6 Nohtoani 
inon ijo Ahku jari nuhtuioh tuh: ang ohtoi anai ijo labih hayo umba Lohpou 
Tuhan. 12:7 Ang luwang Surat Borasih sonurat: Pongasih ijo Ahku 
hondakoh, eam porahpah usin-ohcin. Amat jahkaoh ihkam tu'u-tu'u 
solembang auh tuh, musti ihkam eam ahkan nosalan ulun ijo eam bosala. 
12:8 Tului Anak Ulun kowasa umba ondou Sabat." 12:9 Yesus nohtah 
unuk orih, turus tulak nokuh ihco lohpou sombayang. 12:10 Ang anan, 
anai ulun ijo longoioh mahtoi silai. Pira-pira ulun ijo kani ngurah kosalan 
Yesus, ngisok umba lo, "Kuwoh tou ngopios ulun ang ondou Sabat?" 
12:11 Yesus muhtah, "Jakaoh tohko ihcobehti tahkan louk ihkam tepun 
ihco kungan tobiri, tutang ang ondou Sabat tobiri orih botahak ang lowong 
ijo timbon; kuwoh tepun tobiri rih eam ahkan ngurah jalan polua tobiri 
orih, tahkan lowong rih? 12:12 Nah, kolunon labih borega tahkan tobiri! 
Jadi amat kodorih, tou mondohop ulun ijo poros a'ang ondou Sabat." 
12:13 Pongohuli Yesus nuhtui umba ulun ijo longoioh mahtoi silai orih rih, 
"Nyuhcuoh longon'mu." Ulun rih nyuhcu longoioh, tutang longoi rih pios 
kolou longo1 ijo silaioh. 12:14 Tahpi ulun-ulun Parisi nohtah lohpou 
sombayang orih, turus mohaum ahkan munu Yesus. 12:15 Yesus ngotaan 
ijo ulun-ulun Parisi rih, niat ja'at tohimo arop-Oh. Jadi Io tulak tahkan unuk 
orih tutang aro ulun ngahasu Io. Turus Io ngopios paring ulun, ijo 
boponyahkit rih. 12:16 Tahpi lo baca iro mborihta tohou lo ahkan ulun 
bohkon. 12:17 Honong kodorih nyolung ijo tonuhtui Pohotala nguha Nabi 
Yesaya, 12:18 "Tuhrih soruhak-Ku ijo Ahku ngopilioh, ulun ijo Ahku 
ngasih-Oh, tutang ijo kojorih ang ahtoi-Ku. Roh-Ku, ahkan Ahku nonga 
ahkai-Oh, komorong-Ku ahkan tonosiar baiu-Oh ahkan uhtus-uhtus ulun. 
12:19 To eam ahkan hojawab ata'ai ngoriak, ata'ai monarang ang 
jalan-jalan hajo. 12:20 Poring ijo niwoi, eam ahkan tomolot-Oh sumbu ijo 
tiu-tiui, eam ahkan tongombolop-Oh. Io ahkan ngolawan, nyiring 
ko-morong nyolung, 12:21 uhtus-uhtus ulun ahkan ngina koharapoh umba 
To." 12:22 Pongohuli anai omin nokuh Yesus ihcobehti ulun bobulen 


tutang bisu tului sonorupang bain roh ja'at. Yesus ngopios ulun orih, 
nyiring 10 dahpot hopander tutang nohto. 12:23 Paring ulun helan tutang 
nuhtui, "Puna morong tu'u lo tuh Anak Dawid ijo tonobowot orih?" 12:24 
Kotihka ulun-ulun Parisi ngonth orih, iro mutah, "Ulun tuh tihkas tou 
muhko roh ja'at, tului Baalsebul, okon roh-roh ja'at, jari nonga kowasa rih 
ahkai-Oh." 12:25 Yesus ngotaan tiruk ulun-ulun Parisi rih. Jadi lo nuhtui 
umba iro, "Amat ihco nogara hopisah a'ang hobarih-hobarih ijo saling 
homusuh, nogara orih eam ahkan tehen. Tutang ihco lowu ata'ai 
Jolahan-ulun, ijo hopisah-pisah tutang hokohiri sama aropoh ahkan 
bokahkas. 12:26 Kodorth ka'a, ang luwang kolahca'an Sehtan rih, amat 
ihco kopulou muhko pulou ijo bohkon, mahka kolahcan Sehtan rih ijo jari 
pisah pinja, tutang ahkan bokahkas. 12:27 Ihkam nuhtui ijo Ahku muhko 
roh ja'at tului kowasa Baalsebul. Amat kodorih umba kowasa 1a1 murid- 
murid'kam rih muhko roh ja'at. Murid-murid'kam bongol ijo ngorinah ijo 
ihkam sala! 12:28 Tahpi Ahku muhko roh ja'at umba kowasa Roh 
Pohotala. Tutang tului orih, rimai ijo Pohotala jari nopara moretah ang 
louk ihkam. 12:29 Koloukuwoh ulun dahpot nyolong, nokuh lohpou ulun 
ijo ba'as, ahkan nyilou ponahtouoh, amat io eam houn manga ulun ba'as 
rih? Uliorih, punai io duon nyilou ponahtouoh. 12:30 Ulun ijo eam barih 
aik-Ku, kotu'ui io ngolawan Ahku. Tutang ulun ijo eam umba Ahku kotu'ui 
io morusak gawik-Ku! 12:31 Bain tului orih, ngota'an ih, amatanai ulun 
nguan dusa tutang ngohawot auh ijo mohina, io dahpot tonapun! Tahpi 
amat io, mohina Roh Pohotala io eam duon tonapun! 12:32 Amatanai ulun 
ngohawot aangco ngolawan Anak Ulun, io duon tonapunoh, tahpi amat 10 
mohina Roh Pohotala, io eam duon tonapun, pios huntuh, oluka ang 
ahirat!" 12:33 "Ahkan dahpot bua ijo pios, bahtangoh pahtut bosiwuh. 
Amat bahtangoh eam bosiwuh, buaoh eam pios ka'a. Bosiwuh eamoh ihco 
bahtang kahju, tongota'an tahkan buaoh. 12:34 Ihkam ulun ja'at, 
koloukuwoh ahkantou ihkam dahpot ngohawot hal-hal ijo pios amat 
ihkam ja'at? Inon ijo konohawot tahkan baun'kam, 'orih ijo nyalut tahkan 
ahtoi! 12:35 Ulun ijo pios ngohawot hal-hal ijo hinut, tului io tuwi umba 
kohinut. Sobalikoh, ulun ijo ja'at ngohawot hal-hal ijo ja'at, tului io tuwi 
umba koja'at. 12:36 Jadi, ingatrih: ang Ondou Kiamat nyinong ulun harus 


nanggung-jawab, ngosan nyinong auhoh ijo konohawot, ijo eam boguna. 
12:37 Tulut auh-auh'kam bongom ijo ahkan tohapan unuk momuhtus, 1jo 
ihko bosala ata'ai eam." 12:38 Uliorih pira-pira guru agama tutang 
ulun-ulun Parisi nuhtui, "Amai Guru, ihkai jorik nohto Amai nguan 
tandahelan." 12:39 "Eaminon koja'atoh tutang dorhakaoh ulun-ulun jaman 
tuh!" hion Yesus. "Ihkam nyawot Ahku nguan tandahelan? Ihkam eam 
ahkan tononga ihco tandahelan ka, kocoali tandahelan Nabi Yona. 12:40 
Yona mohcon tolu ondou tolu malom ang luwang buhtui ohcin hajo. 
Kodorih ka'a Anak Ulun ahkan mohcon tolu ondou tolu malom ang luwang 
buhtui tana. 12:41 Ang Ondou Kiamat ponduduk Niniwe ahkan bolum huli 
homboh ulun-ulun jaman tuh, tutang mondawa iro. Bain ulun-ulun Niniwe 
orth jari hubah, tahkan dusa-dusan'ndo, kotihka Yona ngonorangan 
ahkan'ndo. Tahpi ang ohtoi, huntuh, anai ijo labih hajo tahkan Yona! 12:42 
Ang Ondou Kiamat Lahtu tahkan tana Solahtan ahkan bolum homboh 
ulun-ulun jaman tuh tutang mondawa iro. Tului ahkan ngonth ajar Salomo 
ijo pitar, lahtu rih nguan ponyalan ijo mahcu samasino tahkan topahkan 
kolunon. Tahpi ang ohtoi huntuh anai jo hajo tahkan Salomo!" 12:43 
"Amat roh ja'at nohtah ihcobehti ulun, roh orih hokodiling nokuh 
karo-unuk ijo tojahkoring, ahkan ngurah unuk nondokobo'ooh, tahpi io 
eam nyombangoh. 12:44 Bain tului orih io nuhtui, 'Ahku ahkan huli nokuh 
lohpou ijo ius ahku nohtahoh.' Kotihka io johcok ang anan, lohpou orih 
buhang, borasih, tutang toahtur. 12:45 Turus 10 tulak ngomin pihtu roh 
bohkon ijo labih ja'at tahkan io. Pongohuli iro nyolong koluwang ulun orih, 
turus mohcon ang anan. Tutang kojoriaioh ulun rih monjadi lobien 
koja'atoh umba asaroh. Ijorih ka'a ijo ahkan nyolung umba ulun-ulun ja'at 
jaman tuh." 12:46 Beteng Yesus magun bopander umba ulun aro rih, 
lombut mai tutang konduang-konduang Yesus. Iro tombok ang konaha 
sambir ngurah jalan ahkan dahpot bopander umba lo. 12:47 Ihcobehti 
tahkan ulun aro rih nuhtui umba Yesus, "Amai, inai tutang konduang- 
konduang Amai anai ang kanaha. Iro jolik hopander umba Amai." 12:48 
Turus Yesus mutah, "Tai inai-Ku? lai konduang-konduang-Ku?" 12:49 
Turus To nunjuk umba murid-murid-Oh tutang nuhtui, "Tuhrih inai-Ku 
tutang konduang-konduang-Ku. 12:50 Ulun ijo nguan kohondak Amai-Ku 


ijo ang soruga, iorih konduang-Ku bahkas, tutang bawi, tutang inai-Ku." 


13:1 Ang ondou rih Yesus nohtah lohpou orih turus tulak nokuh saran 
danou tutang tuot ang anan. 13:2 Aro samasino ulun ijo hopuhpung ang 
kodiling Yesus, tului orih Io tuot ang luwang alut, mahka ulun aro rih 
tombok ang kowang. 13:3 Turus Yesus majar aro hal ahkan'ndo hapan 
porobasa. "Ihcobehti ulun pongumo tulak nuhkan bonyiu," kodorih hion 
Yesus nopara kesah-Oh. 13:4 "Kotihka uhun nuhkan, anai bonyi 
torotuhkan ang tohun jalan. Turus bulung lombut tutang bonyi orih iro 
kumai nyiring lingih. 13:5 Anai ka'a tonuhkan ang tana ijo hobahtu liang 
ijo tanaoh honjiot. Bonyi-bonyi rih jeleng hoduring, tului kurang tana. 13:6 
Tahpi ohkot mahtan ondou jari nyoput, uhat-uhatoh nopara molanyu, turus 
koring tutang mahtoi, tului uhatoh eam timbon ang tana. 13:7 Anai hino 
bonyi ijo tomonyi ang tohun ruwut duhi. Ruwut duhi rih hoduring 
moruwut during bonyi rih nyiring mahtoi. 13:8 Tahpi anai ka'a bonyi jo 
tomonyi ang tana ijo bosiwuh, turus momua; anai ijo solahtus, anai ijo 
onom pulu, tutang anai ijo tolun pulu lihpet karoioh." 13:9 Uli ngesah 
porobasa orih Yesus nuhtui hino, "Amat anaingina tolinga, pios ngonih!" 
13:10 Pongohuli murid-murid Yesus lombut tutang ngisok umba Io, 
"Ombai Amai hapan porobasa amat hopander umba ulun aro rih?" 13:11 
Yesus mutah, "Tului ihkam ius tononga pononga ahkan ngotaan rahasia 
tutang koloukuwoh Pohotala moretah, rahatoh iro eam. 13:12 Tului ulun 
ijo ius anaingina, ahkan tononga labih aro hino, tutang io ahkan 
bokolabihoh. Tahpi ulun ijo eam anaingina ino-inon, mahka honjiot, ijo 
anai ang io malah ahkan tonomin. 13:13 Orih kotuluioh Ahku hapan 
porobasa amat hopander umba ulun aro, tului iro nohto, tahpi kolou ulun 
ijo eam nohto; iro ngonih, tahpi kolou ulun ijo eam ngonih tutang eam 
solembang. 13:14 Honong orih nyolung ijo tonujum Nabi Yesaya, 
'Pohotala nuhtui: Iro ahkan toturus ngonih tahpi eam horahti; iro ahkan 
toturus nopahjah tahpi eam kota'an ijo nyolung. 13:15 Tului tiruk ulun-ulun 
tuh ius monjadi tapak, tolingan iro ius monjadi borengen tutang mahtan iro 
jari tongomihcop. Orih nyalung, mangat mahtan iro ara nopahjah, tolingan 
iro ara ngonih, tiruk iro ara horahti, tutang ara hoduli ahkak-Ku, turus 


Ahku ngopios iro.' " 13:16 "Tahpi eam-inon ko-utungoh ihkam," hion 
Yesus umba murid-murid-Oh, "kotului ihkam tu'u-tu'u nohto tutang 
ngonih. 13:17 Ingatrih, aro nabi tutang ulun ijo te'et umba Pohotala, jolik 
nohto ijo ihkam nohto uhuntuh, tahpi iro eam nohtooh. Iro jolik ngonih jo 
ihkam ngonih uhuntuh, tahpi iro eam ngonihoh." 13:18 "Ngonihrih, inon 
rimai porobasa tohou pongumo rih. 13:19 Bonyi ijo tonuhkan ang jalan, 
nindung ulun-ulun ijo ngonih Kabar Hinut, tohou koloukuwoh Pohotala 
moretah, tahpi eam solembang. Ang ja'at rih lombut tutang mosuwit inon 
ijo ius tomony1 ang ahtoi'ndo. 13:20 Bonyi ijo tonuhkan ang unuk jo 
bobahtu liang, nindung ulun-ulun ijo ngonih Kabar Hinut orih, jion 
norimaoh hawoi jolik ahto1. 13:21 Tahpi kabar orih eam muhat timbon 
ang ahtoi'ndo tului orih eam tahan tahi. Kodorih iro ngarot kosusah ata'ai 
tonoporos bam Kabar Hinut orih, nyolung iro murtad. 13:22 Bonyi ijo 
tonuhkan ang tohun ruwut duhi, nindung ulun-ulun ijo ngonih kabar orih, 
tahpi mihkoh tohou pombolum iro tutang jolik bolum molowi. Tului orih 
kabar tahkan Pohotala tonohahpit ang luwang ahtoi iro nyiring eam 
momua. 13:23 Tutang bonyi ijo tomonyi ang tana ijo bosiwuh, nindung 
ulun-ulun ijo ngonih kabar orih, tutang ngumangoh. Iro mua aro, anai ijo 
solahtus, anai ijo onom pulu, tutang anai ijo tolun pulu lihpet buaoh." 
13:24 Yesus ngesah hino ihco porobasa ahkan ulun aro, hio1-Oh, "Amat 
Pohotala moretah, ang-konuai kolou porobasa tuh: Ihcobehti pongumo 
miwit bonyiu ijo pios ang umoioh. 13:25 Ang sino ngolomi, uhun paring 
ulun uras ngarok, musuh ulun pongumo orih lombut, morawuh paung 
tingon ang louk gandum rih, turus nohtahoh. 13:26 Kotihka 
karo-kombulan orih bolum tutang during-duringoh nopara soluka, gihtan 
ka'a tingon-tingon rih. 13:27 Turus ulun-ulun upahan ain pongumo rih 
lombut nokuh tehpun umo tutang nuhtui, "Tuan, eamkah Tuan ijo miwit 
bonyi ijo pios ang umon Tuan? Koloukuwoh konjadioh, nyiring anai 
tingon-tingon ang anan?! 13:28 Pongumo rih mutah, 'Orih ang konuan 
musuh.' Turus ulun-ulun upahan pongumo rih ngisok hino, 'Tuan, kani ihkai 
tulak morunatmawau tingon rih?' 13:29 'Ara,' hioioh, 'tului amat tingon- 
tingon rih tongomawou nom gandumoh tosohpit. 13:30 Nauhoh tingon- 
tingon rih bolum hombo-homboh nyiring uhun kohtom. Noin Ahku ahkan 


nuhtui umba ulun-ulun ijo ngohtom: Nipun ih soun tingon-tingonoh, 
mohtong, turus nyahaoh. Uliorih nipun gandumoh, turus nginaoh ang 
luwang koraking.'" 13:31 Yesus nyorihta hino ijo porobasa ahkan ulun 
aro, hioioh, "Amat Pohotala moretah ang konuaioh kolou porobasa tuh: 
Ihco luang sosawi omin bain ihcobehti ulun, turus konombulan ang 
umoloh. 13:32 Luang sosawi orih, luang bonyi ijo paling koik. Tahpi amat 
jari hoduring, io monjadi ihco pokohajo1 ang louk karo-kombulan. Io 
monjadi bahtang, nyiring bulung-bulung lombut ngosalah ang da'ai- 
da'atoh." 13:33 Anai ihco porobasa bohkon ijo ngesah Yesus ahkan ulun 
aro. "Amatmira Pohotala moretah, koada'aioh kolou ragi ijo omin bain 
ihcobehti ulunbawi, turus pohicooh umba ohpat pulu tahkar golahpung 
gandum nyiring kamir paringoh!" 13:34 Paringoh tongajar Yesus ahkan 
ulun aro honong hapan porobasa. 13:35 Tului kodorih nyolung 1jo tonuhtui 
bain nabi, "Ahku hapan porobasa amat hopander umba iro, Ahku ahkan 
momborihta hal-hal ijo bosuhuk tahkan uhun tona'oioh tana tuh." 13:36 
Uliorih Yesus nohtah ulun aro rih, turus nyolong lohpou. Murid-murid-Oh 
lombut tutang ngisok, "Tou Amai narang ahkan 'kai, riman porobasa orih 
tohou tingon ang louk gandum rih." 13:37 Yesus mutah, "Ulun ijo miwit 
bonyi ijo pios orihrih Anak Ulun. 13:38 Umo rih, iorih kolunon tuh. Bonyi 
ijo pios rih io rih ulun-ulun ijo monjadi ukup ain Pohotala. Tingon orihrih 
ulun-ulun ijo hobarih hihco sehtan. 13:39 Musuh ijo morawuh luang 
tingon, orih rih Sehtan. Ohkot kohtom io rih Ondou Kiamat, tutang 
ulun-ulun ijo ngohtom orihrih molehkat-molehkat. 13:40 Koloumba 
tingon-tingon ijo tonipun tutang tonyaha ang luwang baho, kodorih ka'a 
ang Ondou Kiamat noin. 13:41 Anak Ulun ahkan nyuhu molehkat- 
molehkat-Oh nipun tahkan louk ukup amoh paring ijo kotuluioh ulun 
nguan dusa, tutang paring ulun bohkonoh ijo nguan koja'at. 13:42 Iro 
paring ahkan tonyahkah nokuh luwang tuku hobaho ijo bohu-bohung; ang 
anan iro ahkan nangih tutang ngarot. 13:43 Tutang ulun-ulun ijo nguan 
kohondak Pohotala ahkan ngorolondang kolou mahtan ondou ang luwang 
Kolunon Bohua Ain Pohotala, Amai iro. Jadi amat anaingina tolinga, 
ngonihoh!" 13:44 "Amat Pohotala momoretah, koada'aioh kolou porobasa 
tuh: anai ponahtou ijo bosuhuk ang luwang tana, turus tonyombang bain 


ihcobehti ulun, tutang sonuhukoh huli nokuh luwang tana. Pongohino tului 
kojorihoh, ulun rih tulak bodagang opah ponahtou-ponahtou aiouoh, turus 
hoduli tutang moli tana rih." 13:45 "Amat Pohotala moretah, ijo 
koada'aioh kolou porobasa tuh: Ihcobehti podagang ngurah mutiara- 
mutiara ihco borega. 13:46 Kotihka io nyombang ihcokoluang mutiara ijo 
luar biasa kokomokoh, jeleng 10 tulak tutang bodagang paring ponahtou 
atouoh turus moli mutiara ijo ihco rih." 13:47 "Amat Pohotala moretah, 
koada'aioh kolou porobasa umba jala 1jo tonimbai nokuh danou, turus 
ngondahpot aro mahcam ohcin. 13:48 Uli jala rih tuwi, jala orih konuhut 
nokuh isung tana, bam pongohcin-pongohcin umba-ohcin. Pongohuli iro 
tuot tutang ngopili ohcin-ohcin orih: Ijo pios, konina iro aang potoran, 
tutang ijo eam pios dian'ndo. 13:49 Kodorih haloh ang Ondou Kiamat, 
molehkat-molehkat ahkan tulak ngopili ulun-ulun ijo ja'at tahkan ulun-ulun 
ijo numbun kohondak Pohotala. 13:50 Pongohuli ulun-ulun ja'at orih 
tonyahkah nokuh luwang baho. Ang anan iro ahkan nangih tutang ngarot 
koporos." 13:51 "Inon ihkam solembang paringoh rih?" Yesus ngisok. 
"Solembangrih Amai!" hion'ndo. 13:52 Turus Yesus nuhtui, "Bain orih 
nyinong guru agama, ijo ius monjadi barih Pohotala, sama umba ihcobehti 
tepun lohpou mopolua tahkan unuk ponahtouoh, ponahtou-ponahtou 
bohua tutang usang." 13:53 Ulirih Yesus umbot mongesah porobasa rih, 
To nohtah unuk orih, 13:54 turus hihkas nokuh lowu-humai-Oh. Ang anan 
To tulak majar ang lohpou sombayang, tutang ulun-ulun ngonih Io ang 
anan, helan samasino. Iro nuhtui, "Tahkan umoh ulun tuh, duon 
kosolembang koloutuh? Tutang tahkan amoh Io duon kowasa ahkan nguan 
karo-tandahelan? 13:55 Eamkowa Io anak tuhkang kahju? Famkowa 
Maria inai-Oh tutang konduang-konduang-Oh orihrih Yakobus, Yusep, 
Simon tutang Yudas? 13:56 Tutang eamkah konduang-konduangoh bawi, 
mohcon ang ohtoi louk ihto ka'a? Tahkan amoh Io duon paring orihrih?" 
13:57 Mahka iro nulak Yesus. Turus Yesus nuhtui umba iro, "Ihcobehti 
nabi tomohoromat ang amo-amoh, kocoali ang lowu-humaoh, tutang ang 
lohpou-kosalah aiu bongoi." 13:58 Tului orih Yesus eam nguan aro 
tandahelan ang anan bain iro eam porocaya. 


14:1 Aang uhun orih Horodes, pongowasa tana Galilea ngonih, tohou 
Yesus. 14:2 Horodes bopander umba okon-okonoh, "Musti tuh Yohanes 
Popondus ijo jari bolum hoduli! Orih kotuluioh Io tepun kowasa napa 
tandahelan." 14:3 Tului sounumba rih Horodes jari nyuhu nawan Yohanes 
tutang mangaoh turus posolongoh nokuh luwang sipir. Horodes nguan 
kolouorih tului Herodias oruh konduangkuhungoh iorih Pilipus. 14:4 Bain 
pu'u Yohanes nuhtui kolihtuh umba Horodes, "Fam tou ihko kawin umba 
Herodias!" 14:5 Kotu'uioh Horodes jolik munu Yohanes, tahpi io mihkoh 
umba ulun-ulun, bain iro ngohu Yohanes nabi. 14:6 Ang ohkot Horodes 
pesta ang ondou ulang tounoh, anak bawi Herodias narinasai ang toharep 
ulun tipen. Tarinasai orih paham ngojorih ahtoi Horodes, 14:7 nyiring 
Horodes mbowot umbaoh hapan tulut, inon beweu ijo io nyawot ahkan 
tononga ahkaioh. 14:8 Tului sonuhu bam inaioh, anakdara rih ngohawot, 
"Ahku nyawot kuhung Yohanes Popondus tonga ahkak'ku huntuh ka'a ang 
ngosan talam!" 14:9 Ngonih sawot orih, Horodes sedih samasino. Tahpi 
tului io jari nulut aropoh ang toharep uluntipenoh, io moretah numbun 
sawot anakdara rih. 14:10 Io nyuhu ulun tulak nokuh sipir ahkan nohtok 
kuhung Yohanes. 14:11 Pongohuli kuhung Yohanes rih, onin nyolong ang 
ngosan talam tutang nonga ahkan anakdara rih. Turus anak dala rih 
ngominoh kuhung Yohanes Popondus ahkan inaioh. 14:12 Uliorih rih 
murid-murid Yohanes lombut ngomin buhkang Yohanes tutang nanomoh. 
Turus iro tulak tutang narung hal rih ahkan Yesus. 14:13 Kotihka Yesus 
ngonih tarung rih, lo jahkat alut bongoi tutang nohtah unuk orth, turus 
tulak nokuh ihco unuk ijo tonih. Tahpi kotihka ulun-ulun ngonih tohou hal 
orih, iro nohtah lowun-lowun'ndo tutang tulak ngohasu Yesus nyuru jalan 
tana. 14:14 Ohkot Yesus jahkat tahkan alut tutang nohto ulun aro rih, Io 
ngasi umba iro. Turus Io ngopios ulun-ulun ijo mondam ang louk iro. 
14:15 Cohit ondouoh, murid-murid Yesus lombut tutang nuhtui umba Io, 
"Ondou jari cohit, tutang unuk tuh mahcu. Labih pios Amai nyuhu 
ulun-ulun tuh tulakbuli, mangat duon moli ukun ang desa-desa." 14:16 
"Eam usah iro buli," hion Yesus, "ihkam iou nonga iro ukun." 14:17 
"Ihkai tihkas ngina limo luhte tutang duo ohcin!" mutah murid-murid 
Yesus rih. 14:18 "Omin kanohtoi," hion Yesus. 14:19 Pongohino Yesus 


nyuhu ulun aro rih tuot ang ngosan uru. Turus lo ngomin limo luhte tutang 
duo ohcim rih, turus nokara nokuh langit tutang ngohawot torimakasih 
ahkan Pohotala. Ulimbarih Io nyila-nyila luhte rih umba longo1-Oh, tutang 
nonga orih ahkan murid-murid-Oh ahkan'ndo mbagi-mbagioh ahkan ulun 
aro rih, 14:20) Iro rih paringoh, kuman nyiring bosuh. Ulijadi murid-murid 
Yesus nipun kolowin ukun ulun aro rih, anai duobalas tahcung tuwi. 14:21 
Ijo kuman ang ohkot orih, anai kira-kira limo kujan behti, jaha tongiso 
ulunbawi tutang anak-inyam. 14:22 Uliorih rih Yesus nyuhu murid- 
murid-Oh jahkat alut tutang houn mihtah danou, pondehan lo nyuhu ulun 
aro rih buli. 14:23 Ulimba ulun aro rih buli, Yesus nuhkat ihco puruk, 
bongoi1, kani bodo'a. Kotihka ondou kani pindong, Yesus magun anai ang 
anan bongol iou. 14:24 Pondehan orth alut ijo tongojahkat murid-murid 
Yesus jari mahcu ang tohun-tohun danou. Alut rih kulak-kalik tonahpi 
luhcak, tului alut rih nohusung bahiu. 14:25 Holang jam tolu umba jam 
onam topolao1, Yesus lombut nokuh iro nyalan ang ngosan danum. 14:26 
Kotihka murid-murid-Oh nohto lo nyalan ang ngosan danum, iro tokohcit 
samasino. "Otu!" koriak'ndo mihkoh. 14:27 Tahpi Yesus turus na'ah iro, 
"Tenengrih! Ahku Yesus. A'ai mihkoh!" 14:28 Turus Petrus nuhtui, "Amat 
ihko puna Yesus, nyuhu ahku nokuh nyalan ang ngosan danum." 14:29 
"Nokuhrih," hion Yesus. Mahka Petrus nusuluh tahkan alut, nyalan ang 
ngosan danum tutang nokuh Yesus. 14:30 Tahpi uhun Petrus nohto 
eaminon kohajon lucak bohiu ang danou orih io mihkoh, tutang nopara 
bolonyot, "Tuhan, dohop!" kociakoh. 14:31 Yesus jeleng notahjuk 
longo1-Oh, tutang nambit io hawui nuhtui umbaoh, "Petrus, Petrus ihko tuh 
kurang porocaya. Ombai ihko bembang nokuh Ahku?" 14:32 Turus Yesus 
doro Petrus jahkat alut tutang bohiu ka tondo. 14:33 Mahka murid- 
murid-Oh suhkuntu'ut nyembah Yesus. Iro nuhtui, "Tu'u-tu'u lo Tuhan 
Anak Pohotala!" 14:34 Ohkot iro johcok ang pohoi danou, iro jahkat ang 
kowang Genesaret. 14:35 Tutang kotihka ulun-ulun ang anan, nohto jo 10 
ijo lombut rih, Yesus, iro narung borihta rih nokuh paring daerah ang 
kodiling lowu rih. Turus paring ulun poros tongitot nokuh Yesus. 14:36 
Tutang iro nyawot umba lo mangat dahpot ngaweng jubah-Oh, olu baya 
putingoh. Turus paring ijo ngawengoh nyolung pios. 


15:1 Ihcokobarth ulun Parisi tutang pira-pira guru agama tahkan 
Yerusalem lombut nokuh Yesus. Iro ngisok umba lo, 15:2 "Ombai murid- 
murid-Mu molanggar hadat tahtu ajuh ihto? Uhun ahkan kuman, iro eam 
muhi longon'ndo labih houn numbun aturan!" 15:3 Yesus mutah, "Tutang 
ombai ka'a ihkam molanggar poretah Pohotala tului kani nambit hukum 
hadat tahtu ajuh'kam? 15:4 Tului Pohotala nuhtui, 'Horomatlah amai 
tutang inai'kam,' tutang, Ta-iai nulat ngonja'at amai inaioh, harus 
tonohukum mahtoi.' 15:5 Tahpi ihkam majaroh, amat ulun nuhtui ahkan 
ulun oko'kam, 'Inon ijo koharusoh ahku nonga akan amai tutang inai, ius 
ahku nyorahoh ahkan Pohotala,' 15:6 mahka ulun rih eam hino kopahtutoh 
ahkan mohoromat ulun okooh. Jadi kotului hadat-dasar tahtu ajuh'kam, 
ihkam pohian auh Pohotala. 15:7 Ihkam ulun pura-pura! Tohorong 
samasino inon ijo tonujum Yesaya tohou ihkam, yorih, 15:8 'Koloutuh 
hion Pohotala: Ulun-ulun orih tihkas nyembah Ahku honong tuhtui-tuhtui, 
tahpi ahtoi'ndo mahcu tahkan Ahku. 15:9 Ngahus iro nyembah Ahku, tului 
hukum kolunon iro ngajar rih kolo-kolou orih poroturan-Ku.' " 15:10 
Ulipongo Yesus na'ah ulun-ulun tutang mander ahkan'ndo, "Ngonihrih 
mangat solembang! 15:11 Ijo nyolong nokuh nyaman'kam eam nguan ulun 
orth pali, baya ijo soluka tahkan nyamankam, orih ijo monjadi io pali." 
15:12 Turus murid-murid Yesus lombut tutang pander umba Io, "Ta'anrih 
Amai ijo ulun-ulun Parisi rih tosinggung ohkot ngonih Amai nuhtui 
kodorih?" 15:13 Yesus mutah, "Nyinong kombulan ijo eam konombulan 
bam Amai-Ku ang soruga ahkan tonyohpit. 15:14 Eam usah nohtoani 
ulun-ulun Parisi orih. Iro rih okon-okon bobulen, tutang amat ulun bobulen 
niting ulun bobulen koduo-duooh ahkan bolinang nokuh luwang parit." 
15:15 Petrus nuhtui, "Dohop monarang porobasa rih ahkan 'kai, Amai!" 
15:16 Yesus mutah auh'ndo, "Inon ihkam ka'a jaham solembang? 15:17 
Eam kota'an rih ihkam ijo, ijo nyolong nokuh luwang nyama, mosuluh 
nokuh luwang butui, tutang uliorih bolua hino? 15:18 Tahpi ijo soluka 
tahkan nyama, asaroh tahkan ahto1, tutang orih ijo nguan ulun monjadi 
pali. 15:19 Kotului tahkan ahtoi lombut tiruk-tiruk ja'at, ijo kotuluioh ulun 
munu, hobandung, nguan kihal, nahkou, nonga saksi alik tutang mopitnah 
injahoh. 15:20) Hal-hal orihrih ijo kotuluioh ulun monjadi pali, tutang eam 


kuman umba longo ijo eam tomuhi." 15:21 Pongohuli Yesus nohtah unuk 
orih tutang tulak nokuh daerah doni lowu Tirus tutang Sidon. 15:22 
IThcobehti bawin Kanaan; tahkan daerah rih, lombut nokuh Yesus hawui io 
na'ah, "Anak Dawid ngasirih ahku! Anak bawi'ku sonorupang roh ja'at. 
Koada'aioh ngarot samasino." 15:23 Yesus eam mutah auh ulunbawi rih. 
Turus murid-murid Yesus lombut nokuh Io tutang nyawot, "Amai, nyuhu 
ulunbawi orih tulak. Io baya ngomboho ihto iou ang lihkut 'to!" 15:24 
Yesus mutah, "Ahku sonuhu tihkas ahkan uhtus Israel, ijo mombahtang 
ahkan iro ijo lacat." 15:25 Ulunbawi orih lombut turus suhkuntu'ut ang 
toharep Yesus tutang nuhtui, "Dohop ahku Tuhan." 15:26 Yesus mutah, 
"Eam hinut ngomin ukun anak-inyam tutang nyahkah rihoh ahkan asu." 
15:27 "Tu'u, Tuan," hion ulunbawi orih, "tahpi asu ka kuman pahpat ijo 
bolinang tahkan meja tepui." 15:28 Turus Yesus nuhtui umba io, "Inai, 
tu'u-tu'u hajo kaporocaya'an'mu! Nauhoh nyolung inon ijo ihko jolikoh!" 
A'ang kotihka rih ka'a anak bawi rih pios. 15:29 Yesus nohtahoh unuk rih, 
turus nyalan nyuru saran danou Galilea. Pongohino lo nuhkat nokuh ihco 
puruk, turus tuot ang anan. 15:30 Aro ulun lombut nokuh-Oh, ngomin 
ulun-ulun ijo tipang, ijo bobulen, ijo bolomu, ijo uong, tutang aro hino ulun 
poros ijo bohkon. Iro ngina ulun-ulun orih ang toharep Yesus, tutang Io 
ngopios ulun-ulun rih. 15:31 Ulun aro ijo anai ang anan helan samasino, 
ohkot iro nohto ulun uong duon nuhtui, ulun tipang duon nyalan, tutang 
ulun bobulen duon nopahjah. Turus iro monara-nara Pohotalan uhtus 
Israel. 15:32 Pongohino Yesus na'ah murid-murid-Oh, turus nuhtui, "Ahku 
ngasi umba ulun aro tuh. Jari tolu ondou kotahin iro homboh Ahku, tutang 
huntuh iro eam aro ukun. Ahku eam kani mohonou iro buli, hawui butuioh 
bolo'u, noin iro tohaot ang jalan." 15:33 Turus murid-murid Yesus ngisok 
umba-Oh, "Ang umoh ihto tou dahpot ukun ang daerah ijo mahcu tuh, 
ahkan ulun karon-tuh?" 15:34 "Anai pira luhte aang ihkam?" Yesus ngisok 
umba iro. "Pihtu," hion'ndo, "tutang ohcin koik anai pira-pira kungan." 
15:35 Mahka Yesus rih, nyuhu ulun tuot ang ngosan tana. 15:36 Turus 
Yesus ngomin kopihtu luhte tutang ohcin rih, pongohuli ngohawot 
torimakasih ahkan Pohotala. Uliorih rih lo ngiwak-ngiwak luhte orih, 
tutang ohcin rih umba longoi-Oh, turus nonga orih ahkan murid-murid-Oh. 


Tutang iro magi-milahoh ahkan ulun aro rih. 15:37 Paring ulun rih kuman 
nyiring bosuh. Uliorih rih murid-murid Yesus nipun kolowin ukun rih. 
Paringoh anai pihtu tahkin tuwi. 15:38 Jamalah ulunbahkas iou anai ohpat 
kuhjan behti, jaha tongiso ulunbawi tutang anak-inyam. 15:39 Pongohuli 
Yesus nyuhu ulun aro rih buli. lo bongol jahkat ihco alut tutang tulak 
nokuh tana Magadan. 


16:1 Anai pira-pira ulun Parisi tutang ulun Saduki lombut nokuh Yesus 
kani nyokohtung Io. Iro nyawot lo nguan tandahelan ahkan ngorinah jo lo 
lombut tahkan Pohotala. 16:2 Yesus mutah, ("Amat mahtanondou uhun 
bolop, ihkam nuhtui, 'Cuaca pios, tului langit bohandang.' 16:3 Tutang ang 
ngohkos ondou, ihkam nuhtui, 'Ondou tuh kani uhjan, tului bohandang 
hawoi kundum.' Nah, ihkam duon moramal cuaca, umba nohto koada'an 
langit, padahar tanda-tanda jaman, eam tou ihkam ramaloh!"] 16:4 
"Eaminonrih koja'atoh tutang dorhakaoh ulun-ulun jaman tuh. Ihkam 
nyawot Ahku nguan tandahelan ka kocoali tandahelan Nabi Yona." Uli 10 
nuhtui kodorih Yesus nohtah iro turus tulak. 16:5 Kotihka murid-murid 
Yesus johcok ang pohoi danou, punan kota'an bain iro, ijo iro tolingou 
ngomin luhte. 16:6 Yesus nuhtui umba iro, "Bua-buah toharep ragin 
ulun-ulun Parisi tutang Saduki." 16:7 Ngonih auhtuhtui Yesus rih, murid- 
murid-Oh nopara hopander ihco sama 1jobohkon, "To nuhtui kodorih tului 
ihto eam ngomin luhte." 16:8 Yesus kota'an inon ijo iro manderoh. Jari, lo 
nuhtui, "Ombai ihkam hotokian tohou eam aro luhte? Ihkam kurang 
porocaya! 16:9 Magun jaha solembang ihkam? Inon ihkam eam ingat limo 
luhte rih ijo Ahku molah-molahoh ahkan limo kuhjan behti? Pira tahkin 
kolowin luhte ijo ihkam nipuioh? 16:10 Tutang koloukuwoh hino umba 
pihtu luhte ahkan ohpat kuhjan behti rih? Pira tahkinkolowin ukun, ijo 
ihkam nipui? 16:11 Ombai nyiring ihkam eam solembang ijo Ahku eam 
nuhtui umba ihkam tohou luhte? Bua-buah toharep ragi ulun-ulun Parisi 
tutang Saduki!" 16:12 Kojortaioh murid-murid Yesus rih solembang ijo 
Yesus nyuhu iro bua-buah, eamoh toharep ragi ijo hapan ahkan napa luhte, 
tahpi toharep ajaran-ajaran ulun-ulun Parisi tutang Saduki. 16:13 Yesus 
tulak nokuh tanah doni lowu Kaisarea Pilipi. Ang anan lo ngisok murid- 


murid-Oh, "Numbun hion ulun, Anak Ulun orih iai?" 16:14 Murid- 
murid-Oh mutah, "Anai ijo nuhtui Yohanes Popondus. Anai ka'a ijo 
ngohawot Elia. Ijo bohkon ngohawot Yeremia, ata'ai anai ihcobehti nabi." 
16:15 "Tahpi numbun ihkam bongom, Ahku tuh 1a1?" kisok Yesus umba 
iro. 16:16 Simon Petrus mutah, "Amai anai Lahca Ponyolamat, Anak 
Pohotala Ijo Bolum." 16:17 "Utung sino ihko, Simon anak Yona!" hion 
Yesus. "Tului eamoh kolunon ijo nyarihta hal rih ahkankam, molekan 
Amai-Ku ijo ang soruga. 16:18 Tului orih kota'an'kam, ihko anai rih 
Petrus, bahtu ijo tehen. Tutang ang ngosan galang bahtu tuh, Ahku ahkan 
mangun Gereja-Ku, ijo eam dahpot tomokalah, olu bam popahtoi! 16:19 
Ahku ahkan nonga ahkan'mu kuhci tahkan Kolunon Bohua Ain Pohotala. 
Inon ijo ihkam baca ang ngosan tana, ka'a tonobaca ang soruga. Tutang 
inon ijo ihko ngomorong rih ang ngosan tana, ka'a ahkan tonomorong ang 
soruga." 16:20 Uliorih rih Yesus mopingat murid-murid-Oh, mangat iro 
eam nyiaroh ahkan iai ka ijo lorih Lahca Ponyolamat. 16:21 Nopara 
tahkan ohkot orih, Yesus nuhtui turus tarang ahkan murid-murid-Oh, ijo lo 
harus tulak nokuh Yerusalem tutang nyuru aro ngarot tahkan okon-okon, 
imam-imam kopala, tutang guru-guru agama. lo ahkan buah punu, tahpi 
ang ondou kotolu lo ahkan bolum hoduli. 16:22 Turus Petrus nguhut 
longon Yesus kosaro tutang ningak Io, hioi, "Mudah-mudahan Pohotala 
ngomahcu hal orih, Tuhan! Ara nyiring hal orih nyolung ang Tuhan!" 
16:23 Yesus ngulos turus nuhtui umba Petrus, "Hahtun tahkan ohtoi 
Ponihkos! Ihko mohala-halang Ahku. Tiruk'mu rih tiruk kolunon, bohkon 
tiruk Pohotala!" 16:24 Pongohuli Yesus nuhtui umba murid-murid-Oh, 
"Ulun 1jo kani nutut Ahku, harus nolingou kogunan aropoh bongol, 
ngohtun sopolahkioh, tutang turus nutut Ahku. 16:25 Tului ulun 1jo kani 
nahan pombolumoh, io ahkan nihou pombolumoh. Tahpi ulun ijo nyorah 
pombolumoh ahkak-Ku, ahkan ngondahpotoh. 16:26 Inon utungoh bagi 
ihcobehti, amat paring kolunon tuh monjadi atuoh, tahpi io nihou 
pombolumoh? Duon pombolum orih tonokiri umba angihco? 16:27 Eam 
tahi hino Anak Ulun ahkan homboh umba molehkat-molehkat-Oh, ahkan 
lombut hapan kowasan Amai-Oh. Ang ohkotrih lo ahkan malos nyino- 
nyinong ulun sorurui umba gawiuoh. 16:28 Kota'anrih! Tahkan louk ihkam 


ang ohto1 anai ijo eam mahtoi, hounumba nohto Anak Ulun lombut kolou 
Lahca." 


17:1 Onom ondou pongohino, Yesus ngomin Petrus tutang Yakobus 
tutang konduangoh Yohanes, bongon'ndo nokuh ihco pupung puruk ijo 
isung. 17:2 Ang toharep'ndo, Yesus boubah tapai. Bauioh monjadi 
boloang kolou mahtan-ondou tutang hatiu-Oh puti mokilap. 17:3 
Pongohuli kototolu murid dih nohto Museh tutang Elia hopander umba 
Yesus. 17:4 Turus Petrus nuhtui umba Yesus, "Tuhan, mangat tu'u ihto 
ang ohtoi. Amat Tuhan jolik ahku nombok tolu kemah ang ohto1, ihco 
ahkan Tuhan, ihco ahkan Museh, tutang ihco ahkan Elia." 17:5 Pondehan 
Petrus magun hopander baunondou ijo boloang sino ngapuh'ndo tutang 
tahkan baunondou rih konahan auh ijo nuhtui, "Tuhrih Anak-Ku ijo Ahku 
ngasih-Oh, Io nyanang ahtoi-Ku. Ngonih Io!" 17:6 Ohkot murid-murid 
Yesus ngonih auh orih, kodorih iro mihkoh nyiring tosumbou ahkan tana. 
17:7 Tahpi Yesus lombut nigung'ndo, "Tombok," hio1-Oh, "ara mihkoh!" 
17:8 Kotihka'ndo nopahjah, 'ndo eam nohto ia-iai ka kocoali Yesus bongol 
ih. 17:9 Ohkot endo nosuluh tahkan pupungpuruk rih, Yesus mopingat 
endo, "A'ai momborihta ahkan ia-iai ka inon ijo ihkam nohtooh nanai, 
sounumba Anak Ulun tongomonyun tahkan popahtoi." 17:10 Murid-murid 
Yesus ngisok umba lo, "Ombai guru-guru agama nuhtut ijo Elia pahtut 
lombut labih soun?" 17:11 Yesus mutah, "Puna Elia ahkan lombut tutang 
io ahkan mberes kokaro aang'co. 17:12 Tahpi Ahku nuhtui umba ihkam, 
Elia jari lombut, tahpi ulun-ulun eam kosono 10; iro nguan io numbun 
konohuang iro ih. Tutang kodorth ka'a iro ahkan nguan Anak Ulun." 17:13 
Turus murid-murid-Oh solembang ijo Yesus nuhtui tohou Yohanes 
Popondus. 17:14 Kotihka Yesus tutang kototolu murid-Oh rih buli nokuh 
ulun aro rih, ihcobehti ulunbahkas lombut, suhkuntu'ut ang toharep Yesus, 
17:15 tutang nuhtui, "Amai, ngasi ah anak'ku. Io poros nyo'on. Nyo'onoh 
nyarang 10 korinah kopahamoh nyiring 10 bojoin tu'u botahak nokuh baho, 
tutang bojoin ka'a tahpuk danum. 17:16 Ahku ius ka'a ngomin io nokuh 
murid-murid Amai, tahpi iro eam dahpot ngopios io." 17:17 Yesus mutah, 
"Eam inon ihkam tuh! Ihkam tu'u-tu'u ulun-ulun ijo nyahpang tutang eam 


porocaya. Nyiring mira Ahku harus mohcon umba ihkam tutang sabar 
toharep ihkam? Ngomin anak orih 'kanohtoi!" 17:18 Turus Yesus moretah 
roh ja'at ijo ang luwang anak rih, soluka. Tutang roh ja'at rih soluka, turus 
anak orih pios ang ohkot rih ka'a. 17:19 Pongohuli murid-murid Yesus 
lombut nokuh-Oh cara bongoi tutang ngisok umba-Oh, "Amai, bam inon 
ihkai eam duon muhko roh ja'at orih?" 17:20 Hion Yesus, "Bam ihkam 
kurang porocaya. Ingatrih! Amat ihkam anai kaporocaya kohajon luang 
sawi, ihkam duon nuhtui umba puruk tuh, 'Hahtunrih nokuh anan!' musti 
puruk tuh ahkan hahtun. Eam aro angihco ka ijo eam duon ihkam nguaioh! 
17:21 [Tahpi roh ja'at ijo koloutuh, tihkas duon tomuhko hapan do'a 
tutang puasa 10u. |" 17:22 Kotihka murid-murid Yesus hopuhpung ang 
Galilea, Yesus nuhtui umba iro, "Eam tahi hino, Anak Ulun ahkan 
tonyorah ahkan pongowasa kolunon. 17:23 Io ahkan tomunu, tahpi ang 
ondou kotolu lo ahkan monyun." Maka murid-murid-Oh monjadi sedih 
samasino. 17:24 Ohkot Yesus tutang murid-murid-Oh johcok Kapernaum 
ponagih-ponagih pajak Lohpou Tuhan lombut nokuh Petrus tutang ngisok, 
"Guru'kam mombayar pajak Lohpou Tuhan ata'ai eam?" 17:25 Petrus 
mutah, "Bayar!" Kotihka Petrus buli, Yesus mander 10 labih soun, "Simon, 
koloukuwoh tiruk'mu? Iai ijo harus bayar bea ata'ai pajak ahkan lahca- 
lahcan kolunon tuh? Rayat ata'ai ulun bohkonuhtus?" 17:26 "Ulun 
bohkonuhtus," hion Petrus. "Amat kodorih," hion Yesus, "rayat eam 
porulu mbayar. 17:27 Tahpi ara rih ihto nyinggung pokomon ulun-ulun rih. 
Ayu, tulak nokuh danou ahkan mosi. Ngomin ohcindanum ijo pahtuk ihko 
nawanoh. Ang luwang baui rih ihko ahkan nyombang ihcokobilap duit ijo 
sukup ahkan pajak ihto duo. Omin dutt rih tutang bayar ahkan'ndo pajak 
eto ahkan Lohpou Tuhan." 


18:1 Ang ohkot rih murid-murid Yesus lombut nokuh Io tutang ngisok Io, 
"Iai ijo tongohu pokohajo1 ang louk ukup Pohotala?" 18:2 Yesus na'ah 
ihcobehti anakkoi1k, tutang nguan io tombok ang toharep iro. 18:3 Turus 
Yesus nuhtui, "Porocayarih! Tihkas amat ihkam hubah tutang monjadi 
kolou anak-anak tuh, ihkam ahkan monjadi anak ukup Pohotala. 18:4 Ulun 
ijo porandah aropoh tutang monjadi kolou anak-inyam tuh, io rih ijo hajo 


ang louk ukup Pohotala. 18:5 Tutang ulun ijo norima anak ijo koloutuh 
tului Ahku, rimai io norima Ahku ka'a." 18:6 "Tai ijo kotuluioh, anai ihco 
tahkan ulun-ulun ijo koik tuh, eam porocaya hino umba Ahku, labih pios 
amat bahtu hajo mohtong ang uhcatoh, tutang io tomolohtong ang tasik ijo 
timbon. 18:7 Eam inon colahkaoh kolunon tuh tului hal-hal ijo kotuluioh 
ulun bodusa. Puna hal-hal kolouorih ahkan hototurus anai, tahpi colahkaoh 
ulun ijo ngotuluirihoh! 18:8 Amat longon'kam ata'ai pa'an'kam nguan ihko 
bodusa, nohtok tutang ndianrih. Labih pios ihkam bolum hihco Pohotala 
eam holongo silai, ata'ai hopa'a silai, tahkanoh ihko ndian ahkan luwang 
baho norahka, homboh koduo longon'mu tutang pa'an'mu. 18:9 Tutang 
amat mahtan'mu, kotului ihko nguan dusa, ngoruit tutang dianrih. Labih 
pios ihko bolum umba Pohotala eam aro ihco mahtan'mu, tahkanoh 
tondian nokuh luwang baho norahka, homboh koduo mahtanmu." 18:10 
"Awas! Ara ngonja'at ihcobehti tahkan ulun-ulun ijo koik tuh. Tului ingat 
rih molehkat-molehkat'ndo toturus anai ang baun Amai-Ku ang soruga. 
18:11 [Tului Anak Ulun lombut ahkan monyolamat ulun ijo lacat!] 18:12 
Koloukuwoh tiruk'mu? Jahkaoh anai ihcobehti ijo tepun solahtus kungan 
tobiri, turus ihcokungan tahkan tobiri-tobiri orih mhou, inon rih ijo ahkan 
konuan bam tepui rih? Musti io ahkan nohtah tobirt ijo sioi pulu sioi 
kungan rih ang puruk tutang hihkas ngurah ijo nihou orih. 18:13 Tutang 
amat io sombang tobiri orih -- porocaya umba Ahku -- io ahkan labih jorih 
umba tobiri ijo ihcokungan orih, tahkan umba sioi pulu sioi kungan putaioh 
ijo eam nihou. 18:14 Kodorih ka'a Amai'mu ijo ang soruga eam kani anal 
ihcobehti tahkan ulun-ulun ijo punai porocaya umba Ahku tuh lacat." 
18:15 "Amat konduang'kam bodusa toharep ihkam, tulak nokuh io tutang 
nuhtui ahkai kosalaioh. Nguan kolouorih umba tonih-tonih, holat bongon 
boro iou. Amat io numbun karo-auh'mu, mahka anai hasiroh ihko 
nyombang konduang'mu buli. 18:16 Tahpi amat eam, ngomin ihco ata'ai 
duo behti hino. Bain luwang Surat Borasih tonyurat, 'Sokurang-kurangoh 
duo ata'ai tolu saksi ahkan duon ngotaan ihcobehti ulun jo bosala.' 18:17 
Amat io eam norima tingak ulun-ulun rih, nyiar orih rih ahkan ukup. 
Tutang kojoriaioh, amat io eam kani norima tingak, ukup, mohonou 10 
kolou ponagih pajak tutang 'cobehti ijo eam kosono Pohotala." 18:18 


"Ngota'an rih: Inon ijo hion ihkam ngahana ang kolunon, ahkan ngahana 
ang soruga. Tutang inon ijo hion'mu ngomorong ang kolunon, ka'a morong 
ang soruga. 18:19 Tutang ngotaan rih ka'a: Amat ang louk ihkam ang 
kolunon tuh duo behti jari hopahkat tohou inon ka'a, tutang bodo'a mahka 
do'a iro rih ahkan norima bam Amai-Ku ang soruga. 18:20 Bam ang umoh 
duo ata'ai tolu behti bodo'a sama-sama, tului Ahku, Ahku anai ang tohun 
iro." 18:21 Pongohuli Petrus lombut nokuh Yesus tutang ngisok, "Tuhan, 
amat konduang'ku bodusa umba ahku, nyiring pira tikat ahku ngapun 10? 
Nyiring pihtu tikat?" 18:22 Yesus mutah, "Eam, eam nyiring pihtu tikat, 
tahpi pihtu pulu tikat pihtu tikat! 18:23 Tului amatmira Pohotala moretah 
koada'aioh kalou a'ang porobasa tuh: Ihcobehti lahca kani molunas 
utang-utang karo-jihpoioh. 18:24 Ohkot 10 nopara tuot moriksa, tonyarah 
ahkaioh ihcobehti jihpon ijo bohutang bojuha-juha, 18:25 tutang eam duoi 
molunasoh. Jadi, lahca orih moretah, ahkan jihpon rih ponodagang 
homboh umba anak, oruhoh, tutang kokaron ponahtou aiuoh, ahkan 
mombayar utangoh rih. 18:26 Jihpon rih suhkuntu'ut ang toharop lahca rih 
tutang nyawot apun, 'Tuan sabar umba ahku. Ahku ahkan molunas paring 
utang'ku.' 18:27 Lahca rih masi umba 10 nyiring 10, ngudap paring 
utangoh. 18:28 Kotihka jihpon rih soluka, io hosombang umba jolahaioh, 
'cobehti jihpon ka'a, ijo anai utangoh umba io pira-pira kuhjan. Io nambit 
Jolahai orih, nyeok 10 tutang nuhtui, 'Bayarih paring utang'mu!' 18:29 
Turus Jjolahaiohrih suhkuntu'ut ang toharepoh hawot nyawot, 'Sabar houn 
sobat, paring utung'ku ahkan ahku bayaroh!' 18:30 Tahpi jihpon rih nulak. 
Mala-malah, 10 posolong jihpon orih aang sipir nyiring 10 mombayar 
utangoh. 18:31 Kotihka jihpon-jihpon ijo bohkon nohto, inon ijo jari 
nyolung, iro porosahtoi, tutang ngadu ang rih ahkan lahca. 18:32 Mahka 
lahca rih na'ah jihpon ijo ja'at orih tutang nuhtui umba 10, 'Jihpon ijo ja'at! 
Koparing utang'mu jari ahku ngudapoh tului ihko nyawot apun umba ahku. 
18:33 Eamkah, ihko ka'a harus anai kasihan umba injah'mu kolou ahku 
jari anai kasihan umba ihko?' 18:34 Lahca rih paham sangit. Jihpon ijo 
Ja'at orih ponosolongoh koluwang sipir nyiring io molunas paring 
utangoh." 18:35 Yesus ngohpah kesah-Oh hapan tuhtui tuh, "Kodorih ka'a 
Amai-Ku ang soruga ahkan nguan ihkam nyinong behti, amat ihkam eam 


mongapun konduang'mu honong ihlas." 


19:1 Uli Yesus ngopah nuhtui paringoh rih, lo nohtah Galilea turus tulak 
nokuh tana Yudea ang pohoi Sungoi Yordan. 19:2 Aro ulun ngohasu lo, 
tutang lo ngopios iro ang anan. 19:3 Turus ulun-ulun Parisi lombut unuk 
nyokohtung Io. Iro ngisok, "Numbun hadat agaman 'to, inon tou ulun 
misah oruhoh tului alasan inon ka'a?" 19:4 Yesus mutah, "Inon ihkam 
Jaham mombasa ang Surat Borasih, ijo Pona'ot tutang ijo napa ulun, ang 
pahtukoh napa iro bahkas tutang bawi? 19:5 Tutang uliorih Io nuhtui, 
'Orih kotuluioh ulunbahkas nohtah inai-amaioh tutang hihco umba oruhoh, 
mahka doro monjadi ihco.' 19:6 Jadi iro eam hino duo behti tahpi ihco. 
Bain orih inon ijo jari tomohihco bain Pohotala eam tou nulang bain ulun." 
19:7 Turus ulun-ulun Parisi ngisok umba lo, "Amat kodorih ombai Museh 
nyuhu ulun nonga surat hopisah ahkan oruh ijo tomisahoh?" 19:8 Yesus 
mutah, "Museh nonga ijin ihkam pisah umba oruh'kam tului ihkam bohali 
toningak. Tahpi kotu'ui eam kodorih ang ijo pahtukoh. 19:9 Jadi, ngonih 
tuh: Iai misah oruhoh -- podahar oruhoh rih eam nyapang -- Pongohuli 
ngoruh hino umba bawi bohkon, ulun rih hobandung." 19:10 Mahka 
murid-murid Yesus nuhtui umba lo, "Amat soal kohihco bosai tutang oruh 
anai kolou orih, labih pios eam usah ngoruh." 19:11 Yesus mutah, "Eam 
paring ulun duon norima karo auh orih rih, tihkas ulun-ulun ijo jari 
tonahtap bain Pohotala. 19:12 Tului anai ulun ijo eam duon ngoruh, bain 
iro puna konanak kodorih. Anai ka'a ijo eam duon ngoruh tului 10 napa 
kolourih bain ulun bohkon. Tutang anai hino ijo mihtih bongoi, ahkan eam 
ngoruh ata'ai ngomosai, ahkai tou mohalu Pohotala. Ulun ijo sanggup 
norima auh ajar tuh, nauh io norimaoh." 19:13 Anai ulun-ulun ngomin 
anak-inyam nokuh Yesus mangat Io ngina longoi-Oh ang ngosan 
kuhung'ndo tutang bodo'a ahkan'ndo. Tahpi murid-murid Yesus baca 
ulun-ulun rih. 19:14 Mahka Yesus nuhtui umba murid-murid-Oh, "Nauh 
anak-anak inyam rih lombut nokuh Ahku! Ara baca iro, bain ulun-ulun ijo 
koloutuh ijo monjadi ulun ukup ain Pohotala." 19:15 Turus Yesus ngina 
longoi-Oh ang ngosan kuhung anak-anak rih tutang momborehkat iro. 
Pongohuli Io tulak tahkan anan. 19:16 Ang ihco ondou, ihcobehti 


ulunbahkas biou lombut nokuh Yesus, "Amai Guru," hioioh, "gawi pios jo 
umoh harus ahku nguai ahkan duon norima pombolum ijo sojahti tutang 
kototahiu?" 19:17 Yesus mutah, "Ombai ihko ngisok umba Ahku tohou 
inon ijo pios? Tihkas anai Ihco, ijo pios. Amat ihko jolik bolum, ihko 
pahtut te'et numbun poretah-poretah Pohotala." 19:18 "Poretah ijo umoh 
rih?" kisok ulun rih. Yesus mutah, "Ara munu, ara hobandung, ara nahkou, 
ara nuhtui kobalik, 19:19 hormat amai tutang inai'mu, tutang ngasih 
sosama'mu ulun, kolou ihko ngasih arop'mu bongom." 19:20 "Paringoh rih 
jari ahku nguai," hion ulun biou rih. "Inon hino ijo porulu?" 19:21 Yesus 
nuhtui umba io, "Amat ihko kani monjadi soporuna, tulak modagang 
paring ain'mu. Tonga duitoh ahkan ulun porosbolum, tutang ihko ahkan 
norima ponahtou ang soruga. Ulirih rih, lombut rih ngahasu Ahku!" 19:22 
Ngonih auh-auh orih, ulun biou rih tulak homboh porosahtoioh tului io 
tahtou samasino. 19:23 Turus Yesus nuhtui umba murid-murid-Oh, "Ahku 
nuhtui ahkan ihkam, bohali samasino ulun tahtou monjadi anak ukup ain 
Pohotala. 19:24 Tutang tuh hino ijo kani Ahku nuhtui ahkan'kam; murah 
ihcokungan unta nyolong luwang doih, tahkan umba ihcobehti uluntahtou 
nyolong ang Kolunon Bohua Ain Pohotala." 19:25 Uhun murid-murid-Oh 
ngonih auh Yesus rih, iro helan. "Amat kolourih," hion'ndo, "iai ijo tou 
solamat?" 19:26 Yesus nopahjah iro turus nuhtui, "Ahkan ulun, orih 
mustahel! Tahpi ahkan Pohotala, paringoh tounyolung." 19:27 Turus 
Petrus nuhtui, "Nohto rih, ihkai jari nohtah kokaro-paringoh ahkan 
ngohasu Amai. Tutang inon ijo ihkai norima?" 19:28 Yesus nuhtui umba 
iro, "Porocayarih: Ang Kolunon Ijo Bohua, Anak Ulun ahkan tuot ang 
ngosan pododusai-Oh ijo hajo. Ang uhun rih ihkam murid-murid-Ku ahkan 
tuot ang ngosan duo balas pododusan tutang mosara koduo balas suku 
uhtus Israel! 19:29 Tutang nyinong ulun ijo jari nohtah lohpou, ata'ai 
konduangoh bahkas ata'ai bawi, ata'ai inai amai, ata'ai anak-anak, ata'ai 
umoi tului Ahku, ulun rih ahkan norima hoduli sorahtus lihpet. Tutang io 
ahkan norima ka'a pombolum sojahti tutang kototahiu. 19:30 Tahpi aro 
ulun ijo, huntuh tuh pahtuk ahkan monjadi ijo kolain tutang ijo uhuntuh tuh 
kolain, ahkan monjadi ijo pahtukoh." 


20:1 "Amat Pohotala moretah, koada'aioh kolou porobasa tuh: Ihcobehti 
tepun pombulan anggur soluka uhun ngohkos ngurah ulun ahkan bogawi 
ang pombulan angguroh. 20:2 Uli io muhtus setuju upah'ndo, ihco duit 
perak, ihco ondou, io nyuhu iro bogawi ang pombulan angguroh. 20:3 
Pukul sioi ngohkos, tepun pombulan rih tulak hino, nokuh pira-pira ulun jo 
kuhang-kihui ang pasar. 20:4 Mahka nuhtui rih io umba iro, "Tulak rih 
ihkam bogawi aang pombulan anggur aik'ku. Ahku ahkan ngupah ihkam 
umba upah ijo pahtut.' 20:5 Iro ka tulak. Pukul duo balas tohun ondou 
tutang ka'a pukul tolu cohit, tepun pombulan rih soluka nguan hal ijo sama. 
20:6 Tutang kira-kira pukul limo cohit, io soluka hino tutang nohto magun 
anai ulun ijo kuhang-kihui. Turus io ngisok umba iro, 'Ombai ihkam 
tombok turus nyihing ihcoondou ang ohtoi tutang eam aro bogawi 
ino-inon?" 20:7 Ulun-ulun rih mutah, 'Eam aro ulun ijo ngupah ihkai 
bogawi ino-inon.' 'Amat kolourih,' hion tepun pombulan rih, 'tulak ihkam 
bogawi ang kombulan anggur aik'ku.' 20:8 Cohit ondou tepun pombulan 
rih nuhtui umba mandoroh, 'Na'ah rih ulun-ulun ponggawi rih tutang bayar 
rih upah'ndo nyinong behti, nopara tahkan ulun ijo bogawi pokopongooh, 
Johcok umba ijo bogawi pahtukoh.' 20:9 Turus lombut rih ponggawi- 
ponggawi rih, ijo pongo bogawi, nopara tahkan pukul limo cohit. Iro 
nyino-nyinongbehti norima ihco duit perak. 20:10 Pongohuli rih, lombut 
hino ponggawi-ponggawi ijo konupah tahkan ngohkos. Iro niruk iro ahkan 
norima labih aro. Padahar iro tihkas tononga ihco duit perak ka'a. 20:11 
Kotihka norima duit orih iro bokuhtuk umba tepun pombulan rih: 20:12 
'Ponggawi-ponggawi ijo lombut pongorih baya bogawi ihco jam. Sadang 
ihkai bogawi ihcoondou ang minda totang mahtan ondou, tahpi Tuan 
mbayar upah iro sama umba upah eka1!' 20): 13 Tepun pombulan anggur rih 
mutah ahkan auh ihcobehti tahkan iro, 'Sobat, ahku eam sala toharep 'ko. 
Famkah ihko jari sotuju norima upah ihco duit perak ahkan upah 
gawin'mu ihcoondou? 20:14 Nah, omin upah'mu tutang tulak 10u. Ahku 
puna Jolik nongaoh ahkan ulun ijo nyolong pokopongo rih, upah ijo sama 
umba ijo ahku nongaoh ahkan'mu. 20:15 Inon ahku eam tou nguan numbun 
kokani'ku umba ijo aik'ku? Ata'ai rih ihko bohiri, tului ahku pios ahto1?' " 
20:16 Turus Yesus nuhtui hino, "Kolourih ka'a ulun-ulun ijo kolaiou, 


ahkan monjadi ijo pahtukoh, tutang ulun-ulun ijo pahtukoh monjadi ijo 
kolatou." 20:17 Kotihka Yesus nihtu nokuh Yerusalem, ang beteng jalan 
To na'ah duo balas murid-Oh, hopuhpung bongon'ndo. Turus lo nuhtui 
umba iro, 20:18 "Ngonihoh! Ihto uhuntuh nihtu Yerusalem. Ang anan 
Anak Ulun ahkan tonyarah rih ahkan imam-imam kopala tutang guru-guru 
agama. Turus lo ahkan tomohukum mahtoi, 20:19 pongohino rih tonyarah 
ahkan ulun-ulun bohkon Yahudi. Iro ahkan hololea Io, ngoporos lo, tutang 
nyopolahki Io. Tahpi aang ondou tolu lo ahkan monyun hoduli." 20:20 
Pongohino oruh Sebedeus lombut honong anak-anakoh nokuh Yesus. Ang 
toharop Yesus io nyembah tutang nyawot angihco. 20:21 "Inai kani inon?" 
hion Yesus. Ibu rih mutah, "Ahku jolik koduo anak'ku tuh, tuot ang 
komuloi tutang kotoun Amai, amat Amai monjadi Lahca nom." 20:22 
"Thkam eam kota'an mon ijo ihkam nyawotoh," hion Yesus umba iro. 
"Sanggup ihkam ngorih tahkan sakir koporos ijo harus Ahku ngorih?" 
"Sanggup," hion'ndo. 20:23 Yesus nuhtui, "Puna ihkam ahkan ngorih ka'a 
tahkan sakir-Ku. Tahpi tohou iai ijo tuot ang komuloi tutang kotouk-Ku 
orih eam Ahku ijo bohak nuhkasoh. Unuk-unuk rih anairih ahkan 
ulun-ulun, ijo jari tonuhkas bain Amai-Ku." 20:24 Kotihka kosopulu murid 
ijo bohkon ngonth hal orih, iro bosingi umba koduo behti hokonduang rih. 
20:25 Tului orih Yesus na'ah iro paring turus nuhtui, "Ihkam kota'an, ijo 
okon-okon uhtus ijo eam kosono Pohotala mononyok rayatoh. Tutang ulun 
hajo nenyek iro. 20:26 Tahpi ihkam eam tou kolouorih. Sobalikoh, ulun 
ijo kani monjadi hajo aang louk ihkam, harus monjadi pohalu'kam. 20:27 
Tutang ulun ijo kani monjadi ijo pahtukoh ang louk ihkam harus monjadi 
Jihponkam. 20:28 Sama kolou Anak Ulun rih ka'a; lo lombut eam ahkan 
tonohalu, tahpi ahkan mohalu, tutang nyorah hasong-Oh ahkan 
momordehka aro ulun." 20:29 Kotihka nohtah Yerikho, aro ulun ngahasu 
Yesus. 20:30 Duo behti bobulen beteng tuot ang saran jalan. Kotihka iro 
ngonih ijo Yesus nyihing, iro bokociak, "Anak Dawid, ngasiohrih ihka1!" 
20:31 Ulun aro ijo anai ang anan bosingiumba iro, tutang nyuhu iro tonih. 
Tahpi iro bokociak labih muhing hino, "Tuan, Anak Dawid, ngasiohrih 
ihkai!" 20:32 Turus Yesus tondo tutang na'ah iro. "Inon ijo ihkam jolik 
Ahku nguai ahkan'kam?" kisok Yesus. 20:33 Iro mutah, "Tuan, ihkai jolik 


nohto!" 20:34 Yesus ngasi umba iro, turus ninjok mahtan'ndo. Uhun rih 
ka'a doro dahpot nopahjah. Turus iro ngohasu Yesus. 


21:1 Ohkot jari doni Yerusalem, iro johcok ang Betpage ang Puruk 
Zaitun. Ang anan Yesus nyuhu duo behti murid-Oh nyalan labih houn. 21:2 
"Tulak nokuh lowu ijo ang boun ahi," pohtoh Yesus umba iro. "Jeleng 
ihkam ahkan nohto ihcokungan keledai sonuhkau tutang anakoh. Nguwat 
orih koduo-duooh tutang ngomin ahkan ohtoi. 2 1:3 Amat anai ulun ngisok 
ang ihkam, nuhtui ahkaioh, "Tuhan kani hapaoh,' mahka ulun rih jeleng 
nyuhu tutang mohonou keledai rih tongomin." 21:4 Hal orih kodorih 
mangat nyolung rih inon ijo tonuhtui bam nabi kolou pongo, 21:5 
"Mborihtarih ahkan Sion, Lahca'kam, rahat lombut ahkan'kam. Io randah 
ahto1 tutang nunggang, ihcokungan keledai, ihcokungan anak keledai ijo 
biou." 21:6 Pongohuli koduo-duo murid-Oh rih tulak tutang nguan kolou 
ijo tomohtoh Yesus umba iro. 21:7 Iro ngomin keledai rih hawui anakoh. 
Turus iro ngolahpik ngosan lihkut keledai-keledai rih umba jubah'ndo. 
Uliorih Yesus nunggangoh. 21:8 Aro ulun ang anan mbirang jubah- 
jubah'ndo ang jalan, kodorih ka'a ulun bohkon nuhtuk da'an kahju tutang 
nahtaioh ang tohun jalan. 21:9 Ulun ijo nyalan ang hila boun tutang hila 
lihkut Yesus uras molahap-lahap, "Bolum Anak Dawid! Tomborehkat lo 
ijo lombut ngosan aran Tuhan! Tara rih ahkan Pohotala Ijo Mahaisung!" 
21:10 Turus, kotihka Yesus nyolong Yerusalem, hopus kohta rih monjadi 
rami. "Jituh 1a1?" kisok ulun-ulun kohta rih. 21:11 "To Nabi Yesus, tahkan 
Nasaret ang Galilea," puhtoh ulun aro ijo nutut Yesus. 21:12 Pongohino 
Yesus nyolong nokuh Lohpou Tuhan, tutang muhko paring ulun ijo 
bodagang aang anan. Io nombalikmokila meja-meja unuk ulun nokiri duit, 
tutang bangku-bangku podagang bulung dala. 21:13 Turus lo nuhtui umba 
ulun-ulun rih, "Ang luwang Surat Borasih tonyurat, ijo Pohotala nuhtui, 
'Lohpou-Ku ahkan konohawot lohpou unuk bodo'a,' tahpi ihkam 
monjadioh kosalah ponyilou!" 21:14 Ulun-ulun bobulen tutang bolomu 
lombut nokuh Yesus ang Lohpou Tuhan, tutang lo ngopios iro. 21:15 
Tahpi imam-imam kopala tutang guru-guru agama bosingi nohto 
tandahelan-tandahelan ijo konuan bain Yesus. Tutang iro bosingi ka'a 


ngonih anak-inyam molahap-lahap ang Lohpou Tuhan, "Bolum Anak 
Dawid!" 21:16 Iro nuhtui umba Yesus, "Ihko kanaham inon ijo hion'ndo 
ngohawotrih?" "Yo, kanahak-Ku," puhtah Yesus, "jaha pu'urih ihkam 
mombasa ayat Surat Borasih tuh: 'Anak-inyam tutang anak-ngoa jari Ahku 
ngajaroh ahkan ngohawot tara ijo soporuna?' " 21:17 Pongohuli Yesus 
nohtah iro, turus soluka tahkan kohta rih nokuh Betania tutang bomalom 
ang anan. 21:18 Homboh-ngohkos hawun ondouoh, ang ponyalaioh hoduli 
ahkan kohta Yesus bolo'u. 21:19 Io nohto ihcokobahtang pu'un sikun ang 
saran jalan. Io tulak nokuh pu'un rih, tahpi eam aro nyombangoh 
ihcokoluang-buaoh ka'a, kocoali karon-daui iou. Turus Yesus nuhtui umba 
pu'un sikun rih, "Ihko eam ahkan mua hino!" Hunrih pu'un sikun rih 
molanyu. 21:20 Aang uhun murid-murid Yesus nohto angnyolung rih, iro 
helan samasino, "Koloukuwoh pu'un sikun rih tou turus mahtoi paringoh?" 
hion'ndo. 21:21 "Kotu'ui," puhtah Yesus, "amat ihkam porocaya tutang 
cam bembang, ihkam duon nguan inon ijo ius Ahku nguai toharep pu'un 
sikun rih. Tutang eam baya orih iou, malah ihkam ahkan duon nuhtui umba 
puruk tuh, 'Kuat tutang hahtun nokuh luwang tasik', mahka hal orih ahkan 
nyolung. 21:22 Inon beweu ijo ihkam nyawot ang do'a'mu, ihkam ahkan 
norimaoh, asar ihkam porocaya." 21:23 Pongohino Yesus hoduli nokuh 
Lohpou Tuhan, turus nyolong tutang majar ang anan. Ohkot Io uhun majar, 
imam-imam kopala tutang okon-okon Yahudi lombut nokuh lo tutang 
ngisok, "Ngosan galang inon Ihko duon nguan paringoh rih? Iai ijo nonga 
hak rih ahkan-Kam?" 21:24 Yesus mutah, "Ahku ka'a kani ngisok umba 
ihkam. Tutang amat ihkam mutahoh, Ahku ahkan nuhtui ahkan'kam hapan 
hak, iai Ahku nguan hal-hal tuh. 21:25 Yohanes mopondus umba hak 1a1? 
Pohotala ata'ai ulun?" Turus imam-imam kopala tutang okon-okon Yahudi 
rih hopahkat sama arop'ndo, "Amat ihto nuhtui, 'Hapan hak kowasa ain 
Pohotala,' lo ahkan nuhtui, 'Amat kodorih ombai ikam eam porocaya umba 
107?! 21:26 Tahpi amat ihto ngohawot, 'Hapan hak kowasa kolunon,' ihto 
mihkoh umba ulun aro, tului ulun aro ngohu Yohanes rih ihcobehti nabi." 
21:27 Jadi iro mutah, "Ihkai eam kota'an." Turus Yesus nuhtui umba iro, 
"Amat kolourih Ahku ka eam ahkan mander ahkan'kam hapan hak kowasa 
iai Ahku nguan paringoh tuh." 21:28 "Huntuh, koloukuwohoh tiruk'mu 


tohou hal tuh?" hion Yesus turusoh, "Anai ihcobehti amai, ijo ngina duo 
anak bahkas. Ulun rih, tulak nokuh anakoh ijo oko, tutang nuhtui, 'Nak, 
tulak rih bogawi ang pombulan anggur ondou tuh.' 21:29 'Ahku eam kani,' 
hion anak rih. Tahpi pongohino, i0 hubah tirukoh tutang tulak nokuh 
pombulan anggur rih. 21:30 Pongohuli rih amaioh tulak nokuh anakoh ijo 
koduo, tutang nuhtui umba auh ijo sama. 'Piosrih, Amai,' hion anak ijo 
koduo rih. Tahpi io eam tulak. 21:31 Olai, tahkan iro duo anak rih, umoh 
ijo numbun konohuang amaioh?" "Ijo oko1," puhtah imam-imam tutang 
okon-okon Yahudi rih. Mahka Yesus nuhtui umba iro, "Porocayarih: 
Ponagih-ponagih pajak tutang bawi-bawi luteu ahkan paling houn monjadi 
uhkup ain Pohotala hounumba'kam. 21:32 Tului Yohanes Popondus 
lombut, tutang ngorinah ahkan'kam cara bolum numbun kohondak Tuhan, 
tahpi ihkam eam kani porocaya aang ajaranoh, tahpi ponagih-ponagih 
pajak tutang bawi-bawi luteu porocaya umba 10. Tahpi oluka ihkam jari 
nohto paring aang rih, ihkam eam ka'a ngubah tiruk'kam tutang eam 
porocaya umba Tuhan." 21:33 "Ngonih, porobasa ijo ihco tuh hino," hion 
Yesus. "Ihco tuan tana, ngombulan ihco kolambar pombulan anggur. lo 
nombok pahkotoh hokodiling, 10 nguan unuk pokakas mohamih anggur, 
pongohino rih nombok gardu jaga. Uliorih rih io nyewaoh pombulan 
anggur rih ahkan ponggawi-ponggaw]), turus tulak nokuh lowu bohkon. 
21:34 Kotihka jari johcok musim nguhtoi bua anggur, tuan tana rih ngirim 
pohalu-pohaluoh nokuh ponggawi-ponggawi pombulan anggur rih ahkan 
norima bagian atuoh. 21:35 Tahpi ponggawi-ponggawi pombulan orih 
nawan'ndo pohalu-pohalu tuan tana orih: Ijo 'cobehti tonahop'ndo, ijo 
bohkon tomunu, tutang 1jo bohkon hino tomuhkah'ndo umba bahtu. 21:36 
Tuan tana rih ngirim hino pohalu-pohalu bohkon, labih aro hino umba 'o 
pahtuk tikatoh. Tahpi iro tononguan honong cara ijo sama. 21:37 
Kojoriaioh tuan tana rih ngirim ahkan iro anak atuoh bongol. 'Pasti anak'ku 
ahkan tomohoromat'ndo,' tirukoh. 21:38 Tahpi kotihka ponggawi- 
ponggawi pomulan anggur rih, nohto anak tuan tana orih, iro nuhtui ihco 
sama ijo bohkon, 'Nah, ahtuh io, ahli warisoh. Olai ihto munuoh, mangat 
ihto tepun warisoh!' 21:39 Mahka anakoh rih tonawan, turus 
tonyahkah'ndo nokuh konaha turus io tomunu." 21:40) Yesus ngisok, 


"Nah, amat tepun pombulan anggur rih buli, 10 ahkan nguan mon toharep 
ponggawi-ponggawi pombulan orih?" 21:41 Iro mutah, "Musti 10 ahkan 
munu ulun-ulun ja'at orih, turus moposewaoh kombulan anggur rih ahkan 
ulun bohkon ijo kani nonga bagi bua tana rih ahkaioh ang ohkotoh." 21:42 
Mahka Yesus nuhtui umba iro, "Jaha ihkam pu'u mombasa ijo tonyurat 
a'ang Surat Borasih? 'Bahtu ijo eam hapan bain tuhkang pangun jari 
monjadi bahtu ijo mombahtang. Tuhrih ang konuan Tuhan, ijo dalou 
kohinutoh!' " 21:43 "Jadi ingatrih," hion Yesus, "paring hak kolou ukup 
ain Pohotala ahkan konomin tahkan'kam tutang tononga ahkan ihco uhtus, 
ijo ahkan nguan karon-poretah Pohotala. 21:44 [Ulun ijo tocahap ang 
bahtu rih, ahkan luhtek, tutang ulun ijo nopahas bahtu rih ahkan tokole'et 
jadi korawu.]" 21:45 Ang ohkot imam-imam kopala tutang ulun-ulun 
Parisi ngonih karo-porobasa Yesus rih, iro kota'an ijo Yesus nyindir tohou 
iro. 21:46 Jadi iro ngurah jalan nawan Io. Tahpi iro mihkoh umba 
ulun-ulun aro, tului ulun aro rih ngohu Yesus ihcobehti nabi. 


22:1 Yesus bopander hino umba ulun aro honong hapan porobasa, 22:2 
hio1-Oh, "Amat Pohotala moretah, koada'aioh kolou porobasa tuh: 
Ihcobehti lahca nguan pesta kawin ahkan anakoh. 22:3 Lahca rih nyuhu 
pohalu-pohalu tulak ngomin ulun aro 1jo jari tomorawe nokuh pesta kawin 
rih. Tahpi dolang tomorawe rih eam kani lombut. 22:4 Uli hino lahca rih 
nyuhu pohalu-pohalu ijo bohkon, hioioh umba iro: 'Mander ih ahkan 
tomorawe rih. Ukun-ukun pesta jari sadia. Sahpi tutang anak-anak sahpi'ku 
ijo bolomak ius tonyombalih. Paringoh uras sodia. Olai, lombut nokuh 
pesta kawin!' 22:5 Tahpi ulun-ulun ijo tomorawe rih eam podulioh. Iro 
tulak nokuh gawiu nyinong-behti, -- tongai iro nokuh umoitoh, jo bohkon 
nokuh unuk usahaoh, 22:6 tutang ijo bohkonoh hino nawan pohalu lahca 
rih, turus nahup tutang munu iro. 22:7 Kotihka lahca rih ngonth naing orih, 
io bosingi samasino. lo ngirim sorodaduoh ahkan munu pomunu-pomunu 
orih, tutang nyaha lowun'ndo. 22:8 Uliorih rih io na'ah pohalu-pohaluoh 
turus nuhtui, 'Pesta kawin jadi uras sadia, tahpi ulun tomorawe eam pahtut. 
22:9 Tulak uhuntuh ka'a, nokuh jalan-jalan rami, tutang morawe ngohpah 
ulun aro rih, nokuh pesta kawin tuh.' 22:10 Mahka pohalu-pohalu rih ka 


tulak. Iro tulak nokuh jalan-jalan hajo tutang mohalu paring ulun ijo 
tobarung umba iro ang anan, ijo pios oluka ijo ja'at. Mahka tuwi lohpou 
unuk pesta kawin rih, umba ulun-ulun tomorawe. 22:11 Pongohuli lahca 
rih nyolong nohto-nohto tomorawe. Io nohto ihcobehti ang pesta rih ijo 
eam hapan pokahjan pesta. 22:12 Turus io ngisok umba ulun rih, 'Sobat 
koloukuwohrih ihko tou nyolong nokuh ohtoi eam hapan pokahjan pesta?' 
Ulun rih eam duon numbah ino-inon. 22:13 Turus lahca rih nuhtui umba 
pohalu-pohaluoh, 'Ngahut pa'ai tutang longoi ulun tuh, tutang nyakah io 
nokuh luar ahi unuk ijo pindong. Ang anan ahkan anai tangih tutang 
kokarot.'" 22:14 Turus Yesus ngohpah porobasa rih kolihtuh, "Aro ijo 
tona'ah, tahpi honjiot ih ijo konopili." 22:15 Pongohuli ulun-ulun Parisi 
tulak hopahkat sama-sama hotohou koloukowuh iro tou nyokohtung 
Yesus umba karo-kisok'ndo. 22:16 Mahka iro nyuhu murid-murid'ndo 
nokuh Yesus homboh pira-pira ulun barih Horodes. Ulun-ulun rih nuhtui 
umba Yesus, "Amai Guru, ihkai ta'an Amai morong. Amai majar ulun 
hapan auh torus-tarang tohou kohondak Pohotala umba ulun, eam aro 
poduli tiruk iai beweu. Tului Amai eam nopahjah kolouului. 22:17 Tului 
orih cuba Amai nuhtui ahkan 'kai: Numbun poroturan agaman eto, tou 
mombayar pajak ahkan Kaisar ata'ai eam?" 22:18 Yesus ngota'an 
konohuang'ndo ijo ja'at orih, jadi Io nuhtui, "O, ulun pura-pura! Ombai 
ihkam kani nyokohtung Ahku? 22:19 Cuba, pokarah ahkak-Ku 
ihcokobawak duit ijo hapan ahkan mbayar pajak!" Turus iro nonga 
ahkai-Oh ihcokobawak duit perak. 22:20 Yesus ngisok umba iro, 
"Gambar tutang aran iairih tuh?" 22:21 "Kaisar," puhtah'ndo. Mahka 
Yesus nuhtui umba iro, "Amat kolourih, nongarih ahkan Kaisar ijo ain 
Kaisar, tutang tonga ahkan Pohotala inon ijo ain Pohotala." 22:22 Ohkot 
iro ngonih kotorangan orih, iro monjadi helan. Mahka iro tulak nohtah 
Yesus. 22:23 Ang ondou orih ka'a, pira-pira ulun Saduki lombut nokuh 
Yesus. Iro anairih barih ijo moniruk, ijo ulun mahtoi eam ahkan monyun 
hoduli. 22:24 "Amai Guru," hion'ndo, "Museh majar koloutuh: Amat 
ihcobehti bahkas mahtoi, tutang io eam nohtah anak, konduangarioh harus 
kawin umba baluoh mangat nonga koturunan ahkan ulun ijo jari mahtoi rih. 
22:25 Pu'u anai pihtu behti hokonduang ijo mohcon ang ohtoi. Ijo ohko 


kawin turus mahtoi eam anai nohtah anak. Mahka baluoh tonohtah ahkan 
konduangariohrih. 22:26 Konduangarioh rih pongohino mahi mahtoi ka'a 
eam anai nohtah anakoh. Hal ijo sama nyolung ka'a umba konduangarioh 
ijo kotolu tutang turu-turusoh nyiring kopihtuoh. 22:27 Laiouoh bawi rih 
mahi mahtoi ka'a. 22:28 Nah, ang ohkot ulun mahtoi tonombolum huli, 
oruh iai bawi orih? Tului kopihtu-pihtuoh uras kawin umba io." 22:29 
Yesus mutah, "Ihkam koliru samasino, bam ihkam eam solembang umba 
Surat Borasih, oluka kowasan Pohotala. 22:30) Tului 'matmira ulun mahtoi 
noin monyun huli, iro eam ahkan kawin hino, molekan iro ahkan bolum 
kolou molehkat ang soruga. 22:31 Jaha pu'u rih ihkam mbasa inon ijo 
tongohawot Pohotala tohou ulun mahtoi tonombolum huli? Pohotala 
nuhtui, 22:32 'Ahku rih Pohotalan Abraham, Pohotalan Isaak, tutang 
Pohotalan Yakub.' Pohotala rih, eam Pohotalan ulun mahtoi. Io Pohotalan 
ulun bolum!" 22:33 Ohkot ulun aro rih ngonih kotorangan Yesus, iro 
kagum samasino umba ajaran-Oh rih. 22:34 Ang ohkot ulun-ulun Parisi 
ngonih ijo Yesus jari ngagum ulun-ulun Saduki eam duon nuhtui ino-inon 
hino, iro bohaum. 22:35 Ihcobehti tahkan iro, yorih ihcobehti guru agama, 
mocuba nyokohtung Yesus umba ihco kisok. 22:36 "Amai Guru," hioioh, 
"poretah umoh 1jo paling mombahtang ang luwang hukum agama?" 22:37 
Yesus mutah, "Ngasih Tuhan Pohotalan'kam hapan kotuwi ahtoit'kam, 
hapan sohopus homboruan'kam, tutang hapan paring ahkal'kam. 22:38 
'Jorih poretah ijo ngomahtang tutang boguna! 22:39 Poretah ijo duo sama 
umba ijo pahtuk orih: Ngasih sama arop'kam kolou ihko ngasih arop'mu 
bongom. 22:40) Koparing hukum agama ijo nonga Museh tutang ajaran 
nabi-nabi uras hogalang ang koduo poretah rih." 22:41 Pondehan 
ulun-ulun Parisi magun bohaum ang anan, Yesus ngisok umba iro, 22:42 
"Koloukuwoh tiruk'kam tohou Lahca Ponyolamat? Uhtus iai lo?" "Uhtus 
Dawid," hion'ndo. 22:43 "Amat kolourih," hion Yesus, "bain inon Roh 
Pohotala mongowasa Dawid unuk ngohawot Lahca Ponyolamat, 'Tuhan'? 
Tului Dawid nuhtui, 22:44 "Tuhan nuhtui umba Tuhan'ku: tuot ihko ang 
silan kotouk-Ku, nyiring Ahku nguan musuh-musuh-Mu monyorah umba 
Ihko.' 22:45 Jadi amat Dawid ngohawot Lahca Ponyolamat rih, Tuhan, 
koloukuwoh lo konohawot uhtus Dawid?" 22:46 Eam ihcobehti ka duon 


muhtah auh Yesus. Tutang nopara ondou orih, eam aro ihcobehti bohanyi 
ngisok ino-inon hino umba Yesus. 


23:1 Turus Yesus nuhtui ahkan ulun aro tutang ahkan murid-murid-Oh, 
23:2 "Guru-guru agama tutang ulun-ulun Parisi duon kowasa ahkan 
monapsir hukum Museh. 23:3 Tului orih mone'et tutang numbun paringoh 
ijo tomoretah'ndo. Tahpi ara nguan, inon ijo tonguan'ndo, tului iro eam 
nguan gawliu kolou ijo tongajaroh. 23:4 Iro nyawot hal-hal ijo bohali, 
tutang nonga poroturan-poroturan 1jo bahat, tahpi honjiot ka, iro eam 
dohop ulun nguaioh. 23:5 Paring ijo tonguan'ndo baya unuk ponopahjah 
ulun ih. Iro ha'at hapan tali sombayang ijo lumbah, tutang pokombu 
rumbai-rumbai jubah iro! 23:6 Iro jolik unuk ijo pio-piosoh ang pesta- 
pesta, tutang korusi ijo tamam ang lohpou-lohpou sombayang. 23:7 Iro 
sanang tu'u tomohoromat bain ulun ang pasar-pasar, tutang tona'ah, 'Amai 
Guru.' 23:8 Tahpi ihkam ara kani tona'ah, 'Amai Guru,' bain Guru'kam, 
tihkas anai ihco tutang ihkam paring hokonduang. 23:9 Tutang ara ihkam 
tona'ah ihcobehti ka ang kolunon tuh, 'Amai' bam Amai'kam tihkas ihco, 
iorih Amai ijo ang soruga. 23:10 Tutang ara ihkam kani tona'ah ulun 
'Okon', tului okon tihkas anai ihco, 10 rih Lahca Ponyolamat ijo tonobowot 
bain Pohotala. 23:11 Ulun ijo pongohajo ang louk ihkam koharusoh 
monjadi pohalu'kam. 23:12 Ulun ijo ngondiang aropoh ahkan tongopinda, 
tutang ulun ijo ngominda aropoh ahkan tongahtang." 23:13 "Colahka 
ihkam guru-guru agama tutang ulun-ulun Parisi! Ihkam guru pura-pura. 
Ihkam ngapeng ulun monjadi uhkup ain Pohotala. Ihkam bongom eam kani 
monjadi anak uhkup ain Pohotala, tutang ulun bohkon 1jo kani, ihkam 
ngapengjalaioh. 23:14 [Colahka ihkam guru-guru agama tutang ulun-ulun 
Parisi: Ihkam tuhkang pura-pura. Ihkam ngobalik balu-balu tutang 
morapas lohpouoh, tutang ahkan nuhtup koja'at orih, ihkam bodo'a 
ombu-ombu. Tului orih hukum ihkam noin bahat!] 23:15 Colahka ihkam 
guru-guru agama tutang ulun-ulun Parisi! Ihkam tuhkang pura-pura! Ihkam 
tulak mahcu-mahcu mihtah tasik, tutang nomuoi soup tanadanum baya 
tihkas ahkan nguan ihcobehti nyolong agama'kam. Tutang uli ulun nyolong 
agaman'kam, ihkam nguan io bakal nyolong norahka ijo duo tikat molobien 


koja'atoh tahkanumba ihkam bongon! 23:16 Colahka ihkam okon-okon 1jo 
bobulen! Ihkam majar tuh, 'Amat ulun nulut aropoh nitu Lohpou Tuhan, 
ulun orih eam bocahu ang tulutoh, tahpi amat io nulut aropoh nitu bolou 
ang Lohpou Tuhan, 10 bocahu tului tulutoh rih.' 23:17 Ihkam ulun-ulun 
uong ijo bobulen! Umoh ijo labih boguna: bulouoh ata'a1 Lohpou Tuhan ijo 
ngonjorian bulou rih borasih? 23: 18 Ihkam majar jituh ka'a, 'Amat 
ihcobehti monulut nitu mesbeh, ulun rih eam bocahu bain tulutoh rih; tahpi 
amat io monulut nitu pononga ang ngosan mesbeh rih, 10 bocahu bain 
tulutoh rih.' 23:19 Eam inon kobobulenoh ihkam! Umoh ijo molobien 
gunaioh? Ponongaoh ata'ai mesbeh ijo ngonjorian pononga rih borasih? 
23:20 Bam orih, amat ihcobehti monulut nitu mesbeh rih, rimai io monulut 
aang aran mesbeh, tutang aang aran paring pononga ijo anai ang ngosanoh. 
23:21 Tutang amat ihcobehti monulut nitu Lohpou Tuhan rih, rimai 10 
monulut aang aran Lohpou Tuhan rih tutang aang aran Pohotala ijo 
mohcon ang anan. 23:22 Tutang amat ihcobehti monulut nitu soruga, orih 
rimai io monulut aang aran pododusan Tuhan, tutang ang aran Pohotala ijo 
tuot ang pododusan orih. 23:23 Colahka ihkam guru-guru agama tutang 
ulun-ulun Parisi! Ihkam tuhkang pura-pura. Karo-rarampah kolou selasih, 
adas manis, tutang jintan ka, ihkam nonga sepersopuluoh ahkan Tuhan. 
Padahar hal-hal ijo boguna ang hukum-hukum agama, kolou jahkaoh: 
Koadilan, balos kasih, tutang kosotiaan, eam ihkam podulioh. Padahar 
orth ijo koharusoh ihkam nguai, eam mohonou ijo bohko-bohkon ka'a. 
23:24 Thkam okon-okon ijo bobulen! Langou ijo ang korih'mu ihkam 
nyaringoh, podahar unta bolu-bolum ihkam nolonoh! 23:25 Colahka 
ihkam guru-guru agama tutang ulun-ulun Parisi! Ihkam tuhkang pura-pura! 
Pikan-pikan tutang piring-piring' kam, ihkam muhioh borasih-rasih hila 
luaroh, padahar luwangoh kojilok samasino umba hal-hal ijo ihkam 
dahpotoh hapan kokarasan tutang kokuhu'kam. 23:26 Parisi bobulen! 
Muhi soun borasih-rasih hila luwangoh tahkan pikan-pikan tutang piring- 
piring kam, mangat hila luaroh monjadi borasih ka'a! 23:27 Colahka 
ihkam guru-guru agama tutang ulun-ulun Parisi! Ihkam tuhkang pura-pura! 
Ihkam kolou tanom-tanom ijo bosahpu puhti; ang luaroh topahjahoh 
tamam, tahpi ang luwangoh tuwi kobain tulang tutang paringoh ijo maram- 


buhok. 23:28 Kodorih ka'a ihkam. Tahkan luaroh ihkam, topahjahoh pios 
ahkan ulun; tahpi ang luwang ahtoi, ihkam tuwi umba alik tutang 
polanggaran-polanggaran." 23:29 "Colahka ihkam guru-guru agama 
tutang ulun-ulun Parisi! Ihkam tuhkang pura-pura! Ihkam mangun 
lowong-tanom pios ahkan nabi-nabi, tutang mihtik tugu-tugu pongingat, 
tahkan ulun-ulun ijo pombolumoh pios. 23:30 Tutang ihkam nuhtui, 
'Jahkaoh ihkai bolum ang jaman tahtu ajuh 'kai lomoi, ihkai eam ahkan 
umba ulun ijo munu nabi-nabi.' 23:31 Jadi ihkam mongahku bongon ijo 
ihkam uhtus ulun-ulun ijo munu nabi-nabi! 23:32 Amat kolourih, toturusoh 
tutang ngonyolung dusa-dusa ijo jari tonopara bam tahtu ajuh'kam rih! 
23:33 Ihkam ja'at tutang puna uhtus ulun ja'at! Koloukuwoh ka'a ihkam 
duon monyolamat arop'kam tahkan hukuman 1jo ang norahka? 23:34 
Ngonihrih tu'u-tu'u: Ahku ahkan ngirim nabi-nabi, ulun-ulun pitar tutang 
guru-guru; ihcokobarih tahkan iro ahkan ihkam munuoh, tutang 
ihcokobarih ijo bohkon, ahkan ihkam nyalipoh. Anai ijo ahkan ihkam 
nyiksaoh ang lohpou-lohpou sombayang, tutang ihkam hodulu-duluoh 
tahkan ihco lowu nokuh lowu 1jo bohkon. 23:35 Tului orih, ihkam ahkan 
tomohukum tului pomunu 1jo konuan'kam toharep paring ulun 1jo eam 
bosala -- nopara tahkan pomunuoh Abel ijo eam bosala, nyiring pomunuoh 
Sakharia anak Berekia, ijo ihkam munuoh ang holat Lohpou Tuhan, umba 
mesbeh. 23:36 Porocayarih: Paringoh rih ahkan tongohtun bain ulun-ulun 
jaman tuh!" 23:37 "Yerusalem, Yerusalem! Nabi-nabi ihko munuoh. 
Suruhan-suruhan Pohotala ihkomukah umba bahtu nyiring mahtoi. Jari 
pira tikat Ahku jolik ngohihco paring ulun ponduduk'kam kolou 
pohukmanuk nguhkup anak-anakoh ang pinda 1latoh, tahpi ihko eam kani! 
23:38 Tului rih Pohotala eam hino homboh'kam. 23:39 Kota'an iou: 
Nopara tahkan huntuh ihko eam ahkan nohto Ahku hino nyiring ihkam 
nuhtui, 'Tomborehkat rih Io ijo lombut ngosan aran Tuhan.' " 


24:1 Kotihka Yesus nohtah Lohpou Tuhan, murid-murid-Oh lombut 
nokuh Io tutang nunjuk nokuh pangun-pangun Lohpou Tuhan rih. 24:2 
Yesus nuhtui umba iro, "Inon rih ihkam nohto paringoh rih? Kota'an' kam 
eam aro ihco bahtu ka tahkan pangun-pangun orih ahkan mohcon hosusun 


aang unukoh. Paringoh ahkan boduruh." 24:3 Pongohuli Yesus tulak ko 
Puruk Zaitun, tutang rahat lo tuot murid-murid-Oh lombut ahkan hopander 
umba Io tihkas bongon'ndo. "Ngesah ahkan 'kai mira paringoh rih ahkan 
nyolung," hion'ndo umba lo. "Tanda-tanda inon ijo ngorinah polombut 
Amai tutang lain jaman?" 24:4 Yesus mutah, "Bua-buah, ara nyiring 
ihkam buah kobalik. 24:5 Bain aro ulun ahkan lombut honong hapan aran 
aik-Ku tutang nuhtui, 'Ahku Lahca Ponyolamat!' Iro ahkan monihpu aro 
ulun. 24:6 Ihkam ahkan ngonih naing-naing hokolahi tutang borihta- 
borihta parang, tahpi ara mihkoh. Bain hal-hal orih harus nyolung, tahpi 
orih eam rimai ijo jari ohkotoh kiamat. 24:7 Uhtus ijo ihco ahkan parang 
ngolawan uhtus ijo bohkon, tutang nogara ijo ihco ahkan nyarang nogara 
ijo bohkon. Ang umo-umoh ahkan monjadi kosusah bolo'u tutang tana 
moroguh. 24:8 Paringoh rih punai pahtukoh ih, kolou koporos ijo tongarot 
ihcobehti ulunbawi ijo ohkot kani nganak rih. 24:9 Pongohuli ihkam ahkan 
tonawan, tutang tonyarah ahkan tonyiksa, tutang tomunu. Hopus kolunon 
ahkan bosingi ihkam, tului ihkam murid-Ku. 24:10 Aang ohkot orih aro 
ulun ahkan murtad, tutang ngarana umba injahoh hawui hokosingi jolahan 
ihco umba 1jo bohkon. 24:11 Aro nabi-nabi pobula ahkan lombut, tutang 
ngobula aro ulun. 24:12 Koja'at ahkan nyoli kodorih hebatoh nyiring aro 
ulun eam duon hino mongasih. 24:13 Tahpi ulun ijo tehen johcok laiuoh, 
ahkan tonyolamat. 24:14 Tutang Kabar Hinut, tohou koloukuwoh 
Pohotala moretah ahkan tonyiar nokuh hopus kolunon, mangat paring ulun 
ngonihoh. Uliorih rih ndai punai rih lombut ondoukiamat." 24:15 "Ihkam 
ahkan nohto 'Koja'at ijo mopolumatoh,' kolou ijo tonuhtui bam Nabi 
Daniel, tombok ang unuk ijo borasih. (Catatan ahkan ijo mombasaoh: 
Niruk inon rih rimaioh!) 24:16 Aang kotihka orih, ulun ijo anai ang Yudea 
pahtut buhou nokuh puruk-puruk. 24:17 Ulun ijo anai ang diang sahpou 
lohpou ara nosuluh ahkan ngomin aang'co tahkan luwang lohpou. 24:18 
Ulun ijo anai ang umo ara buli ahkan lowu, ngomin jubahoh. 24:19 
Eaminon ngolioh ondou-ondou orih ahkan ulun-ulun bawi ijo botohi, tutang 
mal ijo magun ngoposu nguaoh! 24:20) Bodo'a iou, mangat ara nyiring 
ihkam harus buhou ang musim uhjan ata'ai aang ondou Sabat! 24:21 Aang 
ondou-ondou ijo kongori-ngori rih, ahkan anai kosusahan hajo, kolou ijo 


jaha pu'u nyolung tahkan pahtuk kolunon nyiring uhuntuh, tutang eam hino 
ahkan nyolung huli. 24:22 Jahkaoh Pohotala eam ngoliwak ohkotoh; 
mahka eam aro ihcobehti ka ijo solamat. Tahpi tului uhkup atu-Oh, 
Pohotala ngoliwak wayah rih. 24:23 Aang ohkot orih rih amat anai 
ihcobehti nuhtui umba ihkam, 'Nohto, Lahca Ponyolamat rih anai ang 
ohto1!' ata'a1 To anai ang anan!" -- ara rih ihkam porocayaoh umba ulun 
orih. 24:24 Bain ahkan lombut ponyolamat pobula tutang nabi-nabi pobula. 
Iro ahkan nguan gawi-gawu ijo luar biasa, tutang tandahelan-tandahelan 
ahkan mobula, amat touduon, taput uhkup ain Pohotala ka'a. 24:25 Jadi 
ingat rih! Ahku jari nyiar ahkan'kam labih soun, houn umba ang rih 
nyolung. 24:26 Amat ulun nuhtui umba'kam, 'Nohto, Io anai ang ahi ang 
padang tonih!" -- ara ihkam nokuh anan. Ata'ai amat iro nuhtui, 'Nohto, Io 
nyuhuk luwang tahkun ang ohto1!' -- ara ihkam porocaya. 24:27 Bam 
polombut Anak Ulun kolou koboloang kilat ngorolondang tahkan timur, 
tutang koboloangoh nyiring nokuh barat. 24:28 Ang umoh anai otunaang, 
ang anan anai bulung-bulung, ijo kuman otunaang." 24:29 "Eam tahi 
ulimba kosusahan-kosusahan wayah orih, mahtan ondou ahkan nyolung 
pindong, tutang bulan eam hino boloang. Potion-potion ahkan botahak 
tahkan langit, tutang pongowasa-pongowasa alamraya ahkan nyolung 
howui-hobureh. 24:30 Ulimba rih tanda Anak Ulun ahkan gihtan ang 
langit. Aang ohkot rih paring uhtus ang tana ahkan nangih. Iro ahkan nohto 
Anak Ulun lombut ang ngosan baunondou hapan kowasa tutang kohajoi ijo 
hajo. 24:31 Sorunai hajo ahkan tomohpos muhing tutang Anak Ulun ahkan 
nyuhu molehkat-molehkat-Oh nipun uhkup-Oh, tahkan ko ohpat puhting 
kolunon, tahkan topahkan langit Jo ihco, johcok topahkan langit ijo 
bohkon." 24:32 "Ngomin rih sutu ajaran tahkan pu'un sikun. Amat 
pahting-pahtingoh nyuluh tutang bolomu, tutang nopara nyohondik, ihkam 
kota'an yo musim notang jari dom. 24:33 Kolouorih ka'a amat ihkam 
nohto hal-hal rih nyolung, ihkam kota'an 1jo ohkotoh jari doni samasino. 
24:34 Kota'anrih iou! Hal-hal orih ahkan nyolung, hounumba ulun-ulun jo 
bolum huntuh, mahtoi paringoh. 24:35 Langit tutang tana ahkan dilap, 
tahpi karoauh-Ku mohcon turus-Jaham." 24:36 "Eam aro ijo kota'an mira 
ondouoh tutang jamoh, molehkat-molehkat ang soruga ka'a eam, Anak 


Pohotala ka eam, tihkas Amai iou ijo kota'an. 24:37 Amatmira Anak Ulun 
lombut nom, koada'anoh kolou aang jaman Noah lomoi. 24:38 Aang 
ondou-ondou sounumba danum sopurak hajo rih, ulun-ulun kuman ngorih, 
tutang kawin. Kolou orih toturus nyiring ang ondou Noah nyolong 
koluwang bonamaoh. 24:39 Ang ohkot danumsopurak orih polonyot iro 
paring, punan rih iro borondong, umba inon ijo rahat nyolung. Kodorihrih 
ka'a koada'atoh nom amat Anak Ulun lombut. 24:40 Aang ohkot rih, duo 
behti rahat bogawi ang umo: Ihcobehti ahkan omin tutang ihcobehti ahkan 
tonohtahoh. 24:41 Duo behti bawi rahat muhca gandum: Ihcobehti ahkan 
tongomin tutang ihcobehti hino tonohtahoh. 24:42 Jadi borondongrih, tului 
ihkam eam kota'an mira Tuhan'kam ahkan lombut. 24:43 Ingat rih tuh! 
Jahkaoh tuan lohpou kota'an jam pira ang ngolomi ondou ponahkou ahkan 
lombut, io eam ahkan tiruh mangat ponahkou eam nyolong nokuh 
lohpouoh. 24:44 Bam orih, ihkam ka'a harus bosodia-sodia. Tului Anak 
Ulun ahkan lombut aang wayah ijo eam ihkam kota'aioh." 24:45 Hion 
Yesus hino, "Amat kolourih pohalu ijo umoh rih ijo bokehtep tutang 
piosbosaraoh? Io rih ijo tongopili bain tuanoh monjadi okon pohalu-pohalu 
bohkon, mangatoh nonga iro ukun ang ohkotoh. 24:46 Eam inon 
kosanangoh pohalu orih amat tuanoh buli tutang sombang 10 rahat nguan 
gawiuoh. 24:47 Porocayarth, tuan orih ahkan moharap 10 ngina ponahtou- 
ponahtouoh aang pohalu rih. 24:48 Tahpi amat pohalu rih ja'at, jo io 
ahkan nuhtui ang ahtoioh, 24:49 "Tuanku magun tahi kolawui buli,' turus 
io nopara nahup karon-pohalu ijo bohkon, tutang kuman ngorih umba 
ulun-ulun pombusou. 24:50 Pongohino tepuioh ahkan lombut ang ondou 
tutang jam ijo eam io ngohuoh. 24:51 Mahka pohalu ijo kolourih ahkan 
tonahup soko'opah, bam tepuioh, tutang ndian 10 nokuh unuk ulun-ulun 
pura-pura. Iro ahkan nangih tutang ngarot ang anan." 


25:1 "Amatmira Anak Ulun lombut kolou Tuhan, koada'ai kolou a'ang 
porobasa tuh: Sopulu anakdara naharang ponganten nyinong-behti ngomin 
sumbu, turus tulak naharang ponganten bahkas. 25:2 Limo behti tahkan iro 
rih uong tutang limo behti ijo bokonoh pihtar. 25:3 Kolimo anakdara ijo 
uong ngomin sumbuoh, tahpi eam ngomin minyak ahkan bosodia. 25:4 


Kolimo anakdara ijo pihtar ngomin sumbuoh homboh umba minyak 
bohahtiu. 25:5 Ponganten bahkas rih lombut dandah, jadi karon-anakdara 
nopara nundu turus tiruh. 25:6 Tohun ngolomi, kolawui konahan auh 
lahap, 'Ponganten bahkas lombut! Has naharang 10!' 25:7 Sopulu anakdara 
rih monyun, tutang nutang sumbu'ndo. 25:8 Anakdara-anakdara 1jo uong 
rih nuhtui umba ijo piosbosara, 'Magirih minyak'kam honjiot ahkan ihkai, 
tului sumbu ain ihkai jari kani bolop.' 25:9 'Eam tou!' hion anakdara- 
anakdara ijo piosbosara rih, 'bain noin ihto paringoh eam aro cukup 
minyak. Tulak molioh ang toko.' 25:10 Mahka anakdara-anakdara ijo 
baleh rih tulak moli minyak. Pondehan iro tulak, ponganten bahkas lombut. 
Kolimo anakdara ijo jari bohahtiu rih nyolong hombo-homboh umba 
pongaten bahkas nokuh unuk pesta, tutang bauntukang konohutt! 25:11 
Pongohuli anakdara-anakdara ijo baleh orih johcok. Iro na'ah, "Tuan, Tuan, 
nguap bauntukang ahkan ihkai.' 25:12 Tahpi ponganten bahkas mutah, 
'Ahku eam kosono ihkam!' " 25:13 Turus Yesus ngo'opah porobasa-Oh rih 
koloutuh, "Bain tului orih jaga-jagarih, bain ihkam eam kota'an ondouoh 
ata'aika Jamoh." 25:14 "Amatnoin Anak Ulun lombut kolou Tuhan 
koada'aioh ka'a kolou a'ang porobasa tuh: Ihcobehti ulunbahkas kani tulak 
nokuh unuk ijo mahcu. Io na'ah pohalu-pohaluoh, turus nonga kowasa 
modagang ponahtouoh ahkan'ndo. 25:15 Ahkan nyinong pohalu rih 10 
nonga numbun kosanggupoh nyinong-behti. Ahkan ihcobehti 10 nonga limo 
kuhjan duit bulou. Ahkan ijo bokonoh io nonga duo kuhjan duit bulou. 
Tutang ahkan ihcobehti hino 10 nonga sokuhjan duit bulou. Turus 10 tulak. 
25:16 Pohalu ijo norima limo kuhjan duit bulou rih jeleng tulak bodagang, 
turus norima utung limo kuhjan duit bulou hino. 25:17 Kolourih ka'a 
pohalu ijo norima duo kuhjan duit bulou rih norima utung duo kuhjan duit 
bulou hino. 25:18 Tahpi pohalu ijo norima sokuhjan duit bulou rih tulak 
molowong ang tana, turus nyuhuk duit tuanoh ang anan. 25:19 Tahi tu'u 
uliorih rih, tuan tahkan pohalu-pohalu rih buli, tutang nopara holehken 
umba iro. 25:20 Pohalu ijo norima limo kuhjan duit bulou orih lombut, 
tutang nyarah sopulu kuhjan duit bulou. 'Tuan,' hio10h, 'Tuan nyarah limo 
kuhjan duit bulou ijo ahkak'ku. Nohtooh, ahku duon utung limo kuhjan 
hino." 25:21 'Hinut,' hion tuan rih, 'ihko tuh pohalu ijo pios tutang sotia 


tului ihko duon konoharap umba ijo isut, ahku ahkan morocaya ihko ijo 
aro ahkan'mu. Nyolongrih tutang umbarih jorih-jorih homboh ahku!' 25:22 
Turus pohalu ijo norima duo kuhjan duit bulou orih lombut, tutang nuhtui, 
"Tuan, Tuan jari nyarah duo kuhjan duit bulou ahkak'ku. Nohtooh, ahku 
bohasir duon utung duo kuhjan duit bulou hino.' 25:23 'Hinut,' hion tuan 
rih, 'ihko jihpon ijo morong tutang sotia. Tului ihko duon konoharap umba 
ang isut, ahku morocaya ijo aro ahkan'mu. Nyolongrih tutang umbarih 
Jorih-jorih homboh ahku!' 25:24 Pongohuli pohalu ijo norima sokuhjan 
duit bulou orih lombut tutang nuhtui, 'Tuan, ahku kota'an tuan ulun ijo 
karas. Tuan nguhtoi bua ang unuk tuan eam ngombulanoh, tutang ngomin 
hasil ang unuk ijo eam tuan nuhkan bonyioh. 25:25 Ahku mihkoh, jadi 
ahku tulak nyuhukoh duit tuan rih ang luwang tana. Tuh io duit tuan! 
25:26 Thko pohalu ijo ja'at tutang bokolas!' hion tuan rih. 'Eamkah ihko 
ta'an ijo ahku nguhtoi bua ang unuk ahku eam ngombulan, tutang ngomin 
hasil ang unuk ahku eam noburan bonyi? 25:27 Amat kolourih koharusoh 
ihko ngina duit rih ang bank, mangat ang kotihka ahku buli, ahku duon 
norima huli duit aik'ku rih tutang anakoh. 25:28 Tului orih omin duit rih 
tahkan io, tutang nonga ahkan ulun ijo tepun sopulu kujan duit bulou orih. 
25:29 Tului ulun ijo jari anaingina, ahkai tononga labih aro hino tutang io 
ahkan molobien tu'u. Tahpi ulun ijo eam anaingina, isut ijo magun anai 
aang io ahkan tongomin ka'a. 25:30 Tutang pohalu ijo eam boguna rih, 
dian ahkan luwang unuk pindong ang konaha. Ang anai io ahkan nangih 
tutang mongarot!' " 25:31 "Amatnoin Anak Ulun lombut kolou Lahca 
tongitot molehkat-molehkat-Oh. Io ahkan tuot ang ngosan pododusan aiou 
ijo hajo. 25:32 Uhtus-uhtus ahkan tonipun ang toharop-Oh. Turus lo 
ahkan ngobohkon iro monjadi duo kobarih kolou sokahtik mombarih tobiri 
tahkan kombing. 25:33 Ulun-ulun ijo molalus konohuang Pohotala ahkan 
konina ang sila koto'ui-Oh tutang ijo bohkon ang sila komulo1-Oh. 25:34 
Pongohuli Lahca rih nuhtui umba ulun-ulun ang hila koto'ui-Oh, 
'Nokuhohtoit ihkam ijo tomorehkat bam Amai-Ku. Nyolong nokuh 
Kolahca'an ijo tonyodia ahkan'kam tahkan pahtuk kolunon. 25:35 Tului 
ang kotihka Ahku bolo'u, ihkam nonga Ahku ukun, tutang ang uhun Ahku 
toJahbolai, ihkam nonga Ahku korih. Ahku ihcobehti bohkonuhtus, ihkam 


norima Ahku ang lohpou'kam. 25:36 Ahku eam hopokajan, ihkam nonga 
Ahku hahtin'kam, Ahku poros ihkam mohaga Ahku, Ahku ang sipir, 
ihkam nyonguk Ahku.' 25:37 Turus ulun-ulun orih ahkan nuhtui, "Tuhan, 
mira ihkai pu'u nohto Tuhan bolo'u turus ihkai nonga Tuhan ukun, ata'ai 
toJahbolai, turus ihkai nonga Tuhan korih? 25:38 Mira ihkai pu'u nohto 
Tuhan kolou ulun bohkonuhtus, turus ihkai nyambut Tuhan nokuh luwang 
lohpou 'kai? Mira Tuhan pu'u eam hopokajan, turus ihkai nonga Tuhan 
hahtin? 25:39 Mira ihkai pu'u nohto Tuhan poros ata'ai tonyipir, turus 
ihkai dohop Tuhan?" 25:40 Lahca rih ahkan mutah, 'Kota'an ih, ohkot 
ihkam nguan hal orih sinoka umba anai ihcobehti, tahkan konduang- 
konduang-Ku ijo paling hina, rimai ihkam jari nguaioh umba Ahku!' 25:41 
Turus Lahca rih ahkan nuhtui umba ulun-ulun ang hila komulo1-Oh, 
'Hahtun tahkan ohtoi, jahanam! Nyolong nokuh luwang baho ijo eam tou 
bolop, ijo jari nyodia ahkan sehtan tutang molehkat-molehkatoh! 25:42 
Tului ang ohkot Ahku bulou, ihkam eam nonga Ahku ukun, ang uhun 
Ahku tojahbolai, ihkam eam nonga Ahku korih. 25:43 Ahku ihcobehti 
bohkonuhtus, ihkam eam norima Ahku nokuh luwang lohpou'mu. Ahku 
eam aro hatik, ihkam eam nonga Ahku hahtin. Ahku poros tutang tonyipir, 
ihkam eam masap dohop Ahku.' 25:44 Turus iro ahkan nuhtui umba-Oh, 
"Tuhan, mira ihkai nohto Tuhan bulo'u, ata'ai tojahbolai, ata'ai kolou 
ihcobehti bohkonuhtus, ata'ai eam hopokajan, ata'ai poros, ata'ai tonyipir, 
tutang ihkai eam dohop Tuhan?" 25:45 Lahca rih ahkan mutah, 

'Kota'an' kam: ang ohkot ihkam eam kani dohop, anai ihcobehti ijo hina 
tuh, rimai ihkam eam aro kani dohop Ahku.' 25:46 Mahka ulun-ulun rih 
ahkan tomohukum umba hukuman ijo kototahiuoh, rahatoh ulun-ulun jo 
numbun kohondak Pohotala ahkan ngomo pombolum ijo morong tu'u 
tutang kototahiu." 


26:1 Ohkot Yesus ngopah ajaroh tohou paring hal rih, lo nuhtut umba 
murid-murid-Oh, 26:2 "Ihkam kota'an duo ondou hino Ondou Hajo Paska, 
tutang Anak Ulun ahkan tonyarah ahkan tonahpak ang sopolahki!" 26:3 
Ang ohkot orih rih imam-imam kopala tutang okon-okon Yahudi mohaum 
ang istana Imam Hajo, Kayapas. 26:4 Iro bohaum ahkan nawan Yesus 


hapan cara toni-tonih, turus ahkan munu lo. 26:5 "Tahpi," hion'ndo, "ara 
nguan aang kolorih ang uhun Ondou Hajo Paska, tului noin, napa korusuh 
ang louk ulunaro." 26:6 Kotihka Yesus anai ang Betania, ang lohpou 
Simon ijo houn ngarot ponyahkit bobelang ijo mopihkoh, 26:7 ihcobehti 
ulunbawi lombut nokuh Yesus, io ngomin ihco kasa pualam, bosuang 
minyak buanhorum 1jo borega. Aang kotihka Yesus beteng tuot kuman, 
ulunbawi rih nusuh minyak buanhorum rih aang kuhung Yesus. 26:8 
Murid-murid Yesus nohto aangjadinyolung orih tutang turus bosingi, "Inon 
gunaioh gawi koloutuh ngoraus ih?" hion'ndo. 26:9 "Minyak atuh tou 
tomodagang hapa lega 1jo larang, tutang duitoh nonga ahkan ulun 
porosbolum!" 26:10 Yesus kota'an tiruk'ndo, turus lo nuhtui, "Ombai 
ihkam nyala ulunbawi tuh? Io nguan ang'co ijo Hinut tutang horomat 
ahkak-Ku. 26:11 Ulun porosbolum toturus anai ang louk ihkam, tahpi 
Ahku eam hototurus jaham hihco ihkam. 26:12 Tului nusuh minyak 
buanharum rih ang behtik-Ku, 10 mohalu Ahku nitu kolowong-Ku, 26:13 
Porocayarih! Ang sohapus kolunon, ang amohrih Kabar Hinut tahkan 
Pohotala tonytar, anggawin bawi tuh, ahkan tonyiar ka'a monjadi 
pongingat ahkaioh." 26:14 Turus ihcobehti tahkan murid Yesus, jo 
bogare Yudas Iskariot, tulak nokuh imam-imam kopala. 26:15 Yudas 
nuhtui umba iro, "Inon ijo tononga'kam ahkak'ku amat ahku monyorah 
Yesus ahkan'kam?" Mahka iro morehken tolun pulu koluang duit perak, 
turus nonga duit orih ahkan Yudas. 26:16 Nopara tahkan ohkot orih 
Yudas ngurah kosapet ijo pios ahkan monyarah Yesus. 26:17 Ang ondou 
ijo pahtukoh, aang Pesta Luhte Eam Boragi, murid-murid Yesus lombut 
nokuh Io. Iro ngisok, "Ang umoh Amai jolik, ihkai nyodia ukun Paska 
ahkan Amai?" 26:18 Yesus mutah, "Tulak nokuh ihcobehti ang lowu 
tutang nuhtui umba 10, 'Hion Amai Guru, jari johcok ohkotoh ahkak-Ku: 
Ahku kani napa pesta Paska ang lohpou'mu homboh umba murid- 
murid-Ku!' " 26:19 Murid-murid Yesus numbun inon ijo sonuhu Yesus 
ahkan'ndo. Iro tulak monyodia ukun Paska rih. 26:20 Uli ngolomi, Yesus 
tutang koduo-balas murid-Oh tuot kuman. 26:21 Pondehan iro kuman, 
Yesus nuhtui, "Ngonih'kam: ihcobehti tahkan louk ihkam ahkan ngarana 
Ahku." 26:22 Ngonih orih, murid-murid Yesus monjadi porosahtoi'ndo. 


Turus iro ihcobehti honong ihcobehti nopara ngisok Yesus, "Tontu bohkon 
Ahku ijo Amai nituoh?" 26:23 Yesus mutah, "Ulun ijo ninjok luhte 
kohuang pihkan homboh Ahku, iorih ahkan ngarana Ahku. 26:24 Punaoh 
Anak Ulun ahkan mahtoi kolou ijo tonyurat ang luwang Surat Borasih. 
Tahpi colahkalah ulun ijo ngarana Anak Ulun! Labih pios ahkan ulun rih, 
amat io eam pu'u konanak samasino!" 26:25 Turus Yudas pongorana rih 
nuhtui, "Tontu bohkon ahku ijo hion Amai Guru nituoh?" Yesus mutah, 
"Kolourih hion'mu!" 26:26 Kotihka iro ulikuman, Yesus ngomin luhte, 
turus ngohawot do'a torimakasih. Pongohuli Io molah-molah luhte rih 
umba longoi-Oh, turus nongaoh ahkan murid-murid-Oh hawoi hioi, 
"Ngomin tutang kumai; jituh behtik-Ku." 26:27 Uliorih rih lo ngomin ihco 
sahkir anggur, turus ngohawot do'a torimakasih ahkan Pohotala. Uliorih lo 
nonga sahkir orih ahkan murid-murid-Oh, hawui nuhtui, "Ngorih rih 
ihkam paring. 26:28 Tului tuhrih daha-Ku ijo monsah bowot Pohotala -- 
daha ijo tonusuh ahkan aro ulun ahkan pongapun dusan'ndo. 26:29 
Porocayarih: Ahku eam ahkan ngorih anggur tuh hino nyiring ang ohkot 
Ahku ngorih anggur ijo bohua homboh umba ihkam ang Kolunon Bohua 
Ain Amai-Ku." 26:30 Pongohuli rih iro monyanyi ihco nyanyi tara. Tutang 
uliorih rih iro tulak nokuh Puruk Zaitun. 26:31 Turus Yesus nuhtui ahkan 
murid-murid-Oh, "Aang ngolomi tuh ihkam paring ahkan nokoru nohtah 
Ahku; tului aang Surat Borasih tonyurat: Pohotala nuhtui, 'Ahku ahkan 
munu sokahtik orih, tutang kawan tobirioh ahkan bororawuh.' 26:32 Tahpi 
uli Ahku tongombolum huli, Ahku ahkan tulak hounumba ihkam nokuh 
Galilea." 26:33 Petrus nuhtui umba Yesus, "Nauhoh paring ijo bohkonoh 
nohtah Amai, ahku samasino eam!" 26:34 "Ingat," hion Yesus umba io, 
"ngolomi tuh ka'a, hounumba dalung manuk nandu, tolu tikat ihko eam 
ngahku Ahku." 26:35 Petrus mutah, "Sinoka jaka ahku harus mahtoi 
homboh Amai, ahku eam ahkan nuhtui ijo ahku eam kosono Amai!" 
Tutang paring murid ijo bohkon, nuhtui kolourih ka'a. 26:36 Uliorih rih 
Yesus tulak homboh murid-murid-Oh nokuh ihco unuk ijo bogare 
Getsemane. Ang anan Io nuhtui umba iro, "Tuotrih ang ohtoi, pondehan 
Ahku tulak bodo'a." 26:37 Turus Yesus ngomin Petrus tutang koduo anak 
Sebedeus tulak homboh umba Io. Io nopara nanyam ngoli tutang bolisah. 


26:38 To nuhtui umba murid-murid-Oh, "Ahtoi-Ku ngoli samasino, 
anyamoh kolou ahkan mahtoi ih. Mohcon ihkam ang ohtoi tutang hawui 
bojaga-jaga umba Ahku." 26:39 Pongohuli Yesus tulak ngomahcu aropoh 
honjiot, turus lo nyundop ahkan tana tutang bodo'a. "Amai," hio1-Oh, 
"amat tou, dian tahkan Ahku kokarot ijo Ahku harus nyuruoh tuh. Tahpi 
a'ai numbun konohuang-Ku, molekan numbun konohuang Amai iou." 
26:40 Uliorih rih Yesus huli nokuh tolu murid-Oh tutang sombang iro 
rahat tiruh. lo nuhtui umba Petrus, "Tihkas ihco jam 10u ihkam tolu eam 
duon bojaga umba Ahku? 26:41 Bojaga-jagarih, tutang bodo'a mangat 
ihkam ara buah tihkos. Puna Roh'kam kani nguan ijo morong, tahpi ihkam 
eam sanggup, tului dasar ulun tuh bolomu." 26:42 Sino huli Yesus tulak 
bodo'a, hio1-Oh, "Amai, amat koporos tuh harus Ahku nyuruoh, tutang 
eam duon dian tahkan Ahku, nauhoh konohuang Amai ijo nyolung." 26:43 
Uliorih Yesus huli hino tutang sombang murid-murid-Oh magun ka'a tiruh, 
tului iro karas nundu. 26:44 Sino hino Yesus nohtah iro tutang bagi kotolu 
tikatoh bodo'a hawui ngohawot auh-auh ijo sama. 26:45 Uliorth rih Io huli 
hino nokuh murid-murid-Oh tutang nuhtui, "Magunrih ihkam tiruh tutang 
ngorong hasong? Nohto, jari johcok ohkotoh Anak Ulun tonyarah ahkan 
kowasa ulun-ulun bodusa. 26:46 Kuat ndai, has ihto tulak. Topahjah ulun 
ijo modagang Ahku jari lombut!" 26:47 Pondehan Yesus magun bopander, 
Yudas, ihcobehti tahkan duo balas murid-Oh rih lombut. Hombo-homboh 
umba io, lombut ka'a aro ulun ijo ngomin padang tutang tohtok kahju. Iro 
sonuhu bain imam-imam kopala tutang okon-okon Yahudi. 26:48 
Pongorana rih jari tonyorihta ahkan'ndo tanda tuh, "Ulun ijo ahku 
ngohcomoh, orih uluioh. Nawan lo!" 26:49 Kodorih johcok ang unuk orih 
Yudas turus tulak nokuh Yesus, tutang nuhtui, "Tabe, Amai Guru!" turus 
io mongohcom Yesus. 26:50 Yesus ngisok, "Konduang, ahkan inon 
konduang lombut ahkan ohtoi?" Pongohuli ulun aro rih miar, tutang nawan 
Yesus. 26:51 Anai ihcobehti murid Yesus, ijo anai ang anan, umba Yesus, 
nyohpit podangoh tutang moriwih jihpon imam hajo nyiring bosaping 
tolingaioh. 26:52 Yesus nuhtui umba murid-Oh orih, "Ngupang huli 
podang'mu nokuh luwang salungoh, tului paring ulun ijo mongguna 
podangoh ahkan mahtoi bain podang ka'a. 26:53 Ihko ngira Ahku eam tou 


nyawot dohop umba Amai-Ku, tutang Io jeleng ahkan ngirim molobien 
umba duo balas ponokawan sorodadu molehkat? 26:54 Tahpi amat 
kodorih, eam tou nyolung kolou ijo jari tonujum ang Surat Borasih ijo 
puna harus nyolung kolou ijo ang huntuh tuh?" 26:55 Turus Yesus nuhtui 
umba ulun aro rih, "Kuwoh Ahku tuh ponyilou, nyiring ihkam lombut 
hawui ngomin podang tutang tohtokkahju ahkan nawan Ahku? Nyinong 
ondou Ahku mongajar ang Lohpou Pohotala, tutang ihkam eam nawan 
Ahku! 26:56 Tahpi puna jari koharusoh kodorih ahkan nyolung inon ijo 
tonyurat bain nabi-nabi ang luwang Surat Borasih." Uliorth rih, paring 
murid-murid Yesus bororawuh nohtah Yesus. 26:57 Ulun-ulun ijo nawan 
Yesus ngonin lo nokuh Lohpou Imam Hajo Kayapas. Ang anan guru-guru 
agama tutang okon-okon Yahudi jari hopuhpung. 26:58 Petrus ngahasu 
Yesus tahkan mahcu nyiring konaha Lohpou Imam Hajo. Turus Petrus 
nyolong nokuh dohopan rih, tutang tuot hihco pongawal-pongawal. Io 
Jolik kota'an koloukuwoh paring orih johcok laiu nom. 26:59 Imam-imam 
kopala tutang paring Majelis Agama ngurah jalan ngonduon kosaksian alik 
ahkan duon muhtus hukum mahtoi buah Yesus. 26:60 Tahpi iro eam duon 
ihcobukti ka, oluka aro ijo maju kolou saksi alik. Laiuoh anai duobehti 
maju nokuh boun. 26:61 Iro nuhtui, "Ulun tuh nuhtui, 'Ahku duon ngahkas 
Lohpou Pohotala, tutang aang tolu ondou duon mangunoh hoduli.'" 26:62 
Turus imam hajo tombok tutang ngisok umba Yesus, "Inon Ihko eam 
mutah dawa ijo nitu arop-Mu rih?" 26:63 Tahpi Yesus tonih ih. Sino hino 
imam hajo ngisok umba lo, "Honong Pohotala ijo bolum, nuhtuirih ahkan 
'kai. Inon Ihko Lahca Ponyolamat Anak Pohotala?" 26:64 Yesus mutah, 
"Kolouorih hion'mu. Tahpi porocaya iou: nopara uhuntuh ihkam ahkan 
nohto Anak Ulun tuot ang sila koto'un Pohotala Ijo Mahakowasa, tutang 
lombut ang ngosan baunondou ang langit!" 26:65 Mahka imam hajo rih 
morutat hahtiu, tutang nuhtui, "Io nohonya Pohotala! Eam usah hino saksi. 
Ihkam paringoh uras ngonihoh bongon'kam auh-auhoh ijo nohonya 
Pohotala. 26:66 Huntuh koloukuwoh tiruk ihkam?" Iro mutah, "Io sala 
tutang pahtut mahtoi." 26:67 Turus iro ngoluhca boun Yesus, tutang nahup 
To. Anai hino ijo napar lo 26:68 tutang nuhtui, "Cuba ngurah tutang nuhtui 
ahkan 'kai, o Lahca Ponyolamat! lai ijo napar Ihko?" 26:69 Petrus rahat 


tuot ang konaha, ang dohopan. Anai ihcobehti pohalu bawi lombut, tutang 
ngisok umba Petrus, "Eamkah ihko ka'a hihco umba Yesus ulun Galilea 
rih?" 26:70 Tahpi Petrus eam ngahku ang toharep iro paringoh. "Ahku 
eam ngosono inon ijo hion'mu," hion Petrus, 26:71 turus io tulak nokuh 
bauntukang dohopan. Ihcobehti pohalu bawi ijo bohkon hino nohto Petrus, 
tutang nuhtui umba ulun-ulun ang anan, "Ulun tuh nanai ka'a homboh umba 
Yesus tahkan Nasaret rih." 26:72 Turus Petrus eam ngahku hino, tutang 
nulut aropoh. "Ahku tu'u-tu'u eam kosono ulun orih!" hion Petrus. 26:73 
Eam tahi uliorih, ulun-ulun ijo tombok ang anan lombut nokuh Petrus, 
tutang nuhtui, "Musti ihko anai ihcobehti tahkan iro. Orih kontara 
samasino tahkan auh'mu nuhtui." 26:74 Turus Petrus nulungocahu aropoh, 
tutang nuhtui, "Ahku eam ngosono ulun orih!" Uhun orih ka'a dalung 
manuk nandu. 26:75 Tutang Petrus toingat ijo Yesus jari nuhtui umba 10, 
"Hounumba dalungmanuk nandu, ihko tolu tikat eam ngahku Ahku." Turus 
Petrus bolua, tutang nangih honong porosahtoioh. 


27:1 Homboh ngohkos samasino, paring imam kopala tutang okon Yahudi 
duon koputusan ahkan munu Yesus. 27:2 Iro manga lo tutang ngomin lo, 
turus nyarah-Oh ahkan Pilatus, gubernur pomoretah Ruma. 27:3 Kotihka 
Yudas ngorana rih, nohto 1jo Yesus buah hukum, 10 monyasal. Turus 
Yudas nyarah huli tolun pulu duit perak rih, ahkan imam-imam kopala 
tutang okon-okon Yahudi. 27:4 Io nuhtui, "Ahku ius bodusa ngorana ulun 
ijo eam bosala, nyiring lo kona hukum mahtoi!" Tahpi iro mutah, "Poduli 
inon ihkai1? Orth urusan'mu!" 27:5 Yudas nyakah kambut duit rih nokuh 
Lohpou Tuhan, turus io tulak tutang ngahtung aropoh. 27:6 Imam-imam 
kopala nipun duit rih tutang nuhtui, "Duit tuh duit daha. Numbun hukum 
agama, duit rih eam tou posolongoh unuk pononga ang Lohpou Tuhan." 
27:7 Turus uli iro bohaum, iro ngomin duit rih unuk moli tana ijo 
konohawot Tana Tuhkang Kobali. Tana rih gunai unuk ngolowong 
ulun-ulun bohkonuhtus. 27:8 Kotului orih nyiring ondou tuh tana rih 
konohawot "Tana Daha." 27:9 Honong kodorth, nyolungrih inon jo 
tonuhtui bam Nabi Yeremia, iorih, "Iro norima tolun pulu duit perak, jorih 
regan ijo nyotuju bain ulun Israel kolou bayaran ahkai-Oh. 27:10 Tutang 


duit orih iro hapai unuk moli Tana Tuhkang Kobali, kolou ijo tomoretah 
Tuhan ahkak-Ku." 27:11 Kotihka Yesus noharep Pilatus, gubernur daerah 
orih, Pilatus ngisok, "Inon Ihko Lahcan Ulun Yahudi?" "Kolouorih 
hion'mu," hion Yesus. 27:12 Tahpi uhun imam-imam kopala tutang 
okon-okon Yahudi nonga aro dawa toharep Yesus, lo eam mutah 
samasino. 27:13 Tului orih Pilatus nuhtui umba Yesus, "Kuwoh Ihko eam 
ngonih paring ijo iro ndawa umba Ihko rih?" 27:14 Tahpi Yesus eam 
mutah honjiot ka nyiring gubernur rih helan samasino. 27:15 Ang nyinong 
pesta Paska gubernur moliwus ihcobehti ulun tonyihpir numbun pitih ulun 
aro. 27:16 Ang kotihka orih anai ulun konohukum ijo bosewut. Araioh 
Yesus Barabas. 27:17 Jadi uhun ulun aro hopuhpung, Pilatus ngisok umba 
iro, "Tai ijo ihkam kani ahku moliwusoh ahkan ihkam? Yesus Barabas 
ata'ai Yesus ijo konohawot Kristus?" 27:18 Pilatus nuhtui kolou orih tului 
io kota'an, ijo pongowasa Yahudi monyarah Yesus ahkaioh tului kohiri 
ahtoi'ndo. 27:19 Ang kotihka Pilatus rahat tuot ang balai bosara, oruhoh 
ngirim pohtoh tuh ahkaioh, "Ara ihko umba-umba porokara ulun ijo eam 
bosala rih, bain tului lo, ahku duon nuhpi ijo ja'at tu'u ondou tuh." 27:20 
Tahpi imam-imam kopala tutang okon-okon Yahudi hototurus ngihit ulun 
aro rih ahkan nyawot umba Pilatus mangat Barabas ijo tonoliwus tutang 
Yesus Kristus tonohukum mahtoi. 27:21 Turus gubernur rih ngisok umba 
iro, "Tahkan koduo ulun rih, iai ijo ihkam kani ahku moliwusoh 
ahkan'kam?" "Barabas," hion'ndo. 27:22 "Amat kolouorih, ahku harus 
nguan inon umba Yesus ijo konohawot Kristus?" Pilatus ngisok umba iro. 
"Mahpak lo!" hion iro paringoh. 27:23 "Tahpi inon koja'at-Oh?" Pilatus 
ngisok. Turus iro ngoriak muhi-muhing hino, "Mahpak lo!" 27:24 
Kojoriaioh Pilatus borondong ijo io eam tou nguan ino-inon hino tutang ijo 
ulun-ulun rih puna tou ahkan borontak. Jadi Pilatus ngomin danum, turus 
ang toharep ulun aro rih io muhi longoioh hawui nuhtui, "Ahku eam 
nanggung-jawab ngosan popahtoi ulun tuh! Orih urusan'kam!" 27:25 
Paring ulun aro rih mutah, "Yo, nauhoh ihkai tutang anak-anak 'kai 
nanggung hukuman ngosan popahtoi-Oh!" 27:26 Turus Pilatus molopas 
Barabas ahkan iro, tutang nyuhu ulun mahcat Yesus; tutang nyarah Yesus 
ahkan tomahpak. 27:27 Pongohino sorodadu-sorodadu Pilatus ngomin 


Yesus nyolong nokuh istana gubernur, tutang paring kawansorodadu kupur 
aang kodiling Yesus. 27:28 Iro nguap hahtin Yesus, tutang makehpan 
ahkai jubah ungu. 27:29 Iro nguan ahkur 1jo tahkan bojahkah boduhi, turus 
nokehpaioh aang kuhung Yesus. Pongohuli iro ngina ihco doroh kahju 
ahkan sukahoh ang longoi koto'ui-Oh, turus sutup ang toharep-Oh 
hawui'ndo ngojea Io. "Daulat Lahcan Ulun Yahudi!" hion'ndo. 27:30 Iro 
ngoluhca baui-Oh, tutang ngomin sukah rih, turus nahup lo ang 
kuhung-Oh. 27:31 Uli iro ngonjea lo, iro nguhko1 jubah-Oh ungu rih turus 
kehpan hahtin Aiu bongoi. Pongohuli lo konomin bolua ahkan tomahpak. 
27:32 Aang beteng jalan iro hosombang umba ihcobehti tahkan Kirene 
bogare Simon. Iro nyuhu Simon rih ngohtun sopolahkin Yesus. 27:33 
Pongohuli iro johcok ang ihco unuk ijo konohawot Golgota, ijo rimaioh 
"Unuk Bangon Kuhung." 27:34 Ang anan iro nonga ahkan Yesus korih 
anggur ijo capur poru. Tahpi uli Yesus nyurup anggur rih, lo eam 
norimaoh. 27:35 Pongohino iro nyopolahki Io, tutang hobagi-bilah 
hahtiu-Oh hapan tenung. 27:36 Ulimba iro tuot monjaga Io ang anan. 
27:37 Ang diang kuhung-Oh iro nokehpan surat tohou dawa toharep lo, 
yorih: "Jituh Yesus Lahcan Ulun Yahudi." 27:38 Hombo-homboh umba 
To, iro mahpak ka'a duo behti ponyilou, ihcobehti ang sila koto'ui, 
ihcobehti hino ang sila komulo1-Oh. 27:39 Ulun-ulun ijo nyihing ang anai 
ngiling-ngiling kuhung, tutang ngoluhca nohanya Yesus. 27:40 Iro nuhtui, 
"Thko ijo kani ngahkas Lohpou Pohotala, tutang mangunoh hino ang tolu 
ondou! Amat Ihko Anak Pohotala, mosuluh rih tahkan sopolahki rih, 
tutang nyolamat arop'mu!" 27:41 Kolouorih ka'a imam-imam kopala 
tutang guru-guru agama tutang okon-okon Yahudi ngonjea Yesus. Iro 
nuhtui, 27:42 "Io monyolamat ulun bohkon, podahar arop-Oh bongoi lo 
eam duon nyolamatoh! Amat lo Lahcan Israel, piosrih lo uhuntuh mosuluh 
tahkan sopolahki orih, punan ihkai porocaya umba-Oh. 27:43 Io porocaya 
umba Pohotala tutang nuhtui ijo lo Anak Pohotala. Orth, olai ihto 
nohto-Oh inon rih Pohotala kani monyolamat lo uhuntuh." 27:44 
Ponyilou-ponyilou ijo tonyalib homboh Io rih ka malah umba ngonjea lo 
ka'a kolourih. 27:45 Ang tohun ondou, kotahin tolu jam sohopus tana rih 
monjadi pindong. 27:46 Pukul tolu cohit, Yesus ngombak honong auh 


muhing, "Eli, Eli, lama sabakhtani?" ijo rimai, "O Pohotala-Ku, 
Pohotala-Ku, ombai Ihko nohtah Ahku?" 27:47 Pira-pira ulun ang anan 
ngonih kombak-Oh, tutang nuhtui, "Io na'ah Elia!" 27:48 Ihcobehti tahkan 
iro Jonyo-jonyo tulak ngomin dolak karang tutang nuhcomoh aang anggur 
mosom. Pongohuli io nusukoh ang topahkan owuh kahju turus 
nohtahcukoh nokuh biwih Yesus. 27:49 Tahpi ulun-ulun ijo bohkon 
nuhtui, "Ngindoi, olai ihto nohto inonrih Elia lombut nyolamat lo!" 27:50 
Pongohuli Yesus ngombak hino honong auh muhing, turus mahtot 
hasong-Oh ijo pongopahoh. 27:51 Dindingbenang ijo moholat, ang luwang 
Lohpou Tuhan borutat sila duo tahkan diang johcok pinda. Tana moruguh 
tutang puruk-puruk bahtu bosila. 27:52 Luwang kolowong bokuap, tutang 
aro ukup Pohotala ijo jari mahtoi tongombolum huli. 27:53 Iro soluka 
tahkan tanom-tanom uli Yesus bolum tahkan louk ulun mahtoi, tutang iro 
nyolung nokuh Yerusalem bohua. Tutang ang anan aro ulun nohto iro. 
27:54 Kopala pasukan hombo-homboh umba karon-sorodadu 1jo rahat 
monjaga Yesus uras mihkoh samasino ohkot nohto tana moruguh tutang 
paring ang nyolung rih. Iro nuhtui, "Tu'u-tu'u lo tuh Anak Pohotala!" 27:55 
Ang anan aro ka'a ulunbawi ijo rahat nohto tahkan mahcu. Iro rih ijo jari 
ngohasu Yesus mangat dohop lo, nopara tahkan Galilea. 27:56 Ang 
loukoh, iorih Maria Magdalena, Maria inai Yakobus tutang Yusep, tutang 
inai anak-anak Sebedeus. 27:57 Ang ngolomi orih lombut rih ihcobehti 
ulun tahtou tahkan Arimatea, ijo araioh Yusep. lo ka'a murid Yesus. 27:58 
To tulak nokuh Pilatus, tutang nyawot otun Yesus. Turus Pilatus moretahoh 
mangat otun Yesus tonongaoh ahkaioh. 27:59 Mahka Yusep ngomin otun 
Yesus rih, tutang muhkusoh umba benang pomukusotu tahkan benang lena 
ijo bohua. 27:60 Turus io pokaling otun Yesus ang luwang tanom aiuoh 
bongol, ijo tonapaoh ang luwang ihco puruk bahtu. Uliorih io molinang 
ihcokobawak bahtu hajo nuhtup boun luwang tanom rih, turus tulak. 27:61 
Maria Magdalena tutang Maria ijo bohkon mohcon tuot ang anan noharep 
tanom rih. 27:62 Ngokos ondou hounumba ondou Sabat, imam-imam 
kopala tutang ulun-ulun Parisi tulak hombo-homboh nokuh Pilatus 27:63 
tutang nuhtui, "Tuan, ihkai ingat ohkot pomunga orih magun bolum, Io 
pu'u nuhtui, 'Ulimba tolu ondou, Ahku ahkan bolum.' 27:64 Tului orth, 


nyuhu ulun monjaga tanom rih pio-pios nyiring ondou ijo kotolu, ahkan 
murid-murid-Oh eam duon nahkou otui-Oh, turus nuhtui umba ulun-ulun 
ijo lo jari bolum hoduli tahkan popahto1. Tutang punga ijo laiu tuh ahkan 
paling Ja'at umba ijo pahtukoh." 27:65 "Ihkam anai sorodadu pongawal," 
hion Pilatus umba iro, "tulak monjaga tanom rih sorapat touduon." 27:66 
Turus iro tulak nokuh tanom, nyegel bahtu ponuhtupoh, tutang ngina 
ponjaga ang bauioh, mangat eam anai ijo nganggu kolowong rih. 


28:1 Kotihka ondou Sabat jari nyihing ang ondou Minggu 
ngohkosjowujowuk samasino, Maria Magdalena tutang Maria ijo bohkon 
rih ka'a tulak nohto lowong rih. 28:2 Songela nyolung tana moruguh ijo 
monyangit. Ihcobehti molehkat Tuhan nosuluh tahkan soruga turus 
molinang bahtu atop lowong tanom orih hawoi tuot ang ngosanoh. 28:3 
Kolou molehkat rih sama kolou kilat tutang hahtiuoh puhti samasino. 28:4 
Sorodadu ponjaga ijo ngindo1 ang anan korinah kihkoh'ndo nyiring iro 
nohcot, tutang ngola kolou ulun mahtoi. 28:5 Molehkat rih nuhtui umba 
ulun-ulun bawi orih, "Ara mihkoh! Ahku ta'an ihkam ngurah Yesus 1jo jari 
tomahpakoh rih. 28:6 Io eam aro ang ohtoi. Io jari bolum, kolou ijo jari 
tonuhtui-Oh soun. Nokuh ohtoi nohto unukoh Io tomokaling. 28:7 
Uhuntuh tulak jele-jeleng, monyiaroh ahkan murid-murid-Oh, 'Io jari 
bolum tutang huntuh lo tulak labih soun umba ihkam, nokuh Galilea. Ang 
anan ihkam ahkan nohto Io!' Ngingat iou, inon ijo jari tonuhtui-Oh 
ahkankam." 28:8 Jele-jeleng ulun-ulun bawi rih nohtah kolowong rih. 
Honong nanyam mihkoh sapur jorih, iro nokoru ahkan monyiaroh hal orih 
ahkan murid-murid Yesus. 28:9 Songela Yesus lombut hosombang umba 
ulun-ulun bawi orih tutang nuhtui, "Tabe!" Turus iro nokuh ngondoni lo, uli 
rih ngohawon pa'ai-Oh tutang nyembah Io. 28:10 "Ara mihkoh," hion 
Yesus umba iro, "tulak nuhtui ahkan konduang-konduang-Ku, mangat'ndo 
tulak nokuh Galilea, ang anan iro ahkan nohto Ahku." 28:11 Pondehan 
ulun-ulun bawi rih tulak, pira-pira tahkan sorodadu pongawal ijo ngindoi 
tanom rih buli nokuh lowu, tutang ngonorangan ahkan imam-imam kopala, 
paring ijo jari nyolung. 28:12 Imam-imam kopala rih bohaum umba 
okon-okon Yahudi, turus nonga jombalah hajo duit ahkan sorodadu 


ponjaga rih, 28:13 tutang nuhtui, "Ihkam harus nuhtui ijo murid-murid 
Yesus lombut ang ngolomi ondou, tutang nahkou otui-Oh ohkot ihkai 
rahat tiruh. 28:14 Tutang amat gubernur ngonih hal orih, ihkai ahkan 
ngata'u io mangat ihkam eam buah hukum konuaioh." 28:15 Mahka 
sorodadu ponjaga rih, ngomin duit rih, tutang nguan kolou 1jo tomohtoh 
ahkan iro. Bam tului rih kesah rih magun tosiar ang louk ulun Yahudi 
nyiring aang ondou tuh. 28:16 Kosobalas murid Yesus rih tulak nokuh 
Galilea sorurui umba ijo ponoretah Yesus ahkan iro. 28:17 Ang ohkot iro 
nohto Yesus ang anan, iro suhkuntu'ut nyembah Io. Tahpi anai ang louk iro 
ijo bembang. 28:18 Yesus ngondoni iro tutang nuhtui, "Paring kowasa ang 
soruga tutang ang ngosan tana jari tonyorah ahkak-Ku. 28:19 Tului orth, 
tulakrih ahkan kokaron uhtusulun ang sohapus kolunon, ngonjodian iro 
monjadi murid-murid-Ku. Mopondus iro honong ngohawot aran Amal, 
tutang Anak, tutang Roh borasih Pohotala. 28:20 Mongajaroh iou iro 
mone'et paring ijo jari Ahku moretah umba'kam. Tutang ingat rih Ahku 
ahkan hototurus homboh ihkam nyiring lain jaman." 


Markus 


1:1 Tuhrih Kabar Hinut tohou Yesus Kristus, Anak Pohotala. 1:2 Kabar 
Hinut rih pahtukoh kolou ijo tonyurat bain Nabi Yesaya, koloutuh, " 
'Tuhrih ijo sonuhu-Ku,' hion Pohotala, 'Ahku nyuhu io, labihhoun 
tahkanumba-Mu mangat lo nawas jalan ahkan-Mu.' 1:3 Anai ulun ijo na'ah 
ang padang balambah, 'Nahtapohrih jalan ahkan Tuhan; morahta 
jalan-jalan ijo ahkan tononguha-Oh.' " 1:4 Kolou ijo tonyurat orih, 
kolouorih rih ka'a lombut Yohanes ang padang balambah. Io mopondus 
ulun tutang momborihta borihta tahkan Pohotala. "Ihkam harus hubah 
tahkan dusa-dusan'kam tutang harus ponopondus, mangat Pohotala ngapun 
ihkam," kolourih hion Yohanes. 1:5 Paring ulun tahkan tanah Yudea 
tutang lowu Yerusalem tulak ngonih Yohanes. Iro ngahku dusa-dusan'ndo, 
tutang Yohanes mopondus iro ang Sungoi Yordan. 1:6 Yohanes nokehpan 
hatiu tahkan bulun unta. Pohtong kahangoh tahkan uhpak, tutang ukuioh 
mokalop tutang oling lawung. 1:7 Io narung borihta tuh, "Noin ulimba 


ahku, ahkan lombut ulun 1jo labih hajo tahkanumba ahku. Ahkan nyundop 
nguwat talin soruhpah-Oh ka, ahku eam anaigunaioh. 1:8 Ahku mopondus 
ihkam umba danum, tahpi lo mopondus ihkam umba Roh Pohotala." 1:9 
Ang ohkot orih Yesus lombut tahkan Nasaret ang tana Galilea, tutang 
Yohanes mopondus lo ang Sungoi Yordan. 1:10 Kodorih Yesus kuat 
tahkan sungoi rih Io nohto langit bokuap tutang Roh Pohotala mosuluh 
kolou bulung dala nokuh ngosan Yesus. 1:11 Pongohuli konahan auh 
Pohotala nuhtui, "Ihkorih Anak-Ku ijo Ahku ngasih-Oh. Ihko ngojorih 
ahtoi-Ku." 1:12 Toturus ulimba rih Roh Pohotala ngomin Yesus tulak 
nokuh padang balambah. 1:13 Ohpat pulu ondou Io anai ang anan, Io 
tonihkos bain Sehtan. Ohcin-ohcin boliar anai ka'a sama-sama umba lo ang 
anan, tutang molehkat-molehkat mahalu lo. 1:14 Uliorih Yohanes 
ponosolong ang sipir, Yesus tulak nokuh Galilea, tutang nyiar Kabar Hinut 
tahkan Pohotala ang anan. 1:15 Hio1-Oh, "Pohotala ahkan jeleng moretah. 
Hubah ihkam tahkan dusa-dusan'kam, tutang porocayarih umba auh Kabar 
Hinut ijo tahkan Pohotala!" 1:16 Kotihka Yesus nyalan ang saran Danou 
Galilea, Io nohto duo behti pongohcin, iorih Simon tutang arioh Andreas. 
Iro rahat nawan ohcin ang danou rih umba jala. 1:17 Yesus nuhtui umba 
iro, "Ngahasurih Ahku, Ahku ahkan majar ihkam monjala ulun." 1:18 
Hunrih iro nohtah jala'ndo turus ngohasu Yesus. 1:19 Yesus nyalan turus, 
turus nohto hino duo behti hokonduang ijo bohkon, yorih Yakobus tutang 
Yohanes anak-anak Sebedeus. Iro anai ang luwang alut ngorong jala'ndo. 
1:20 Yesus turus na'ah iro. Tutang iro nohtah amai'ndo ang luwang alut 
hihcoumba ulun-ulun upahan'ndo. Turus iro tulak ngahasu Yesus. 1:21 
Yesus tutang murid-murid-Oh johcok ang lowu Kapernaum. Ang ondou 
Sabat pongooh, Yesus nyolong nokuh lohpou sombayang tutang nopara 
majar. 1:22 Ulun-ulun ijo ngonih-Oh helan umba cara-Oh lo mongajar. 
Tului, lo mongajar hapan pongaroh eam kolou guru-guru agama. 1:23 Ang 
ohkot orih ihcobehti ijo tonyalung roh ja'at nyolong luwang lohpou 
sombayang, tutang ngoriak, 1:24 "O, Yesus ulun Nasaret, Ihko nguan inon 
umba ihka1? Ihko lombut ahkan morusak ihkai? Ahku kota'an iai Ihko: 
Ihko suruhan ijo borasih tahkan Pohotala!" 1:25 "Tonih!" korahang Yesus 
umba roh ja'at orih, "soluka ihko tahkan ulun tuh!" 1:26 Mahka roh ja'at 


orih ngunde-nguhap ulun orih paham-tu'u, pongohuli bolua tahkan ulun rih 
sambir ngociak. 1:27 Paring ulun helan samasino, nyiring iro hoponuhtui 
sama aropoh, "Bah, inon tuh? Ihco ajaran ijo bohua! Umba pongaroh 
tutang kowasa, lo moretah roh-roh ja'at soluka, tutang iro te'et umba-Oh!" 
1:28 Mahka kabar tohou Yesus turus tosiar honong jeleng johcok 
hokodiling tana Galilea. 1:29 Yesus tutang murid-murid-Oh nohtah lohpou 
sombayang rih, tutang tulak nokuh lohpou Simon tutang Andreas. 
Yakobus tutang Yohanes tulak ka'a homboh iro. 1:30 Ohpu Simon rahat 
ngarot poros darom ang unukoh tiruh. Jadi uhun Yesus tutang murid- 
murid-Oh nyolong nokuh lohpou rih, Yesus tonarung tohou hal rih. 1:31 
Mahka Yesus tulak nokuh ohpu Simon, tutang nambit longoioh turus 
dohop 10 kuat. Pondam orih nihou, tutang 10 ka nopara nyorungan'ndo. 
1:32 Sohit ondouoh, ulimba mahtanondou bolop, ulun-ulun ngomin ahkan 
Yesus paring ulun ijo poros tutang ijo tonyalung roh ja'at. 1:33 Paring 
ulun-ulun lowu rih, ngorumbung ang boun lohpou rih. 1:34 Turus Yesus 
ngopios aro ulun ijo ngarot aro mahcam koporos rih tutang muhko ka'a 
aro roh ja'at. lo eam nyuhu roh-roh ja'at rih nuhtui, tului iro rih ta'ai, iai lo. 
1:35 Ngohkosoh hondouoh, ohkot magun bota-botat, Yesus monyun turus 
nohtah lohpou rih. Io tulak nokuh unuk ijo tonih ang lihkut lowu, tutang 
bodo'a ang anan. 1:36 Tahpi Simon tutang injah-injahoh tulak ngurah lo. 
1:37 Tutang ulimba iro nyombang lo, iro nuhtui, "Paring ulun rahat tuh 
ngurah Amai." 1:38 Tahpi Yesus mutah, "Ayu ihto noturus ponyalan ihto 
nokuh lowu-lowu bohkon ang kodiling ohtoi. Ahku harus bokotbah ang 
anan ka'a, kotului orih konohuangoh Ahku kanohtoi." 1:39 Tului orih 
Yesus tulak koumo-umoh ang hopus Galilea, tutang bokotbah ang lohpou- 
lohpou sombayang hawui muhko roh-roh ja'at. 1:40 Ihcobehti jo 
boponyahkit belang ijo mopihkoh lombut nokuh Yesus. Ulun orih 
suhkuntu'ut, tutang nuhtui, "Amat Amai kani, Amai duon ngopios ahku." 
1:41 Yesus ngasi umba ulun orih. Jadi, lo ninjok ulun rih hawui nuhtui, 
"Ahku kani, pios iou!" 1:42 Wayah orih ka'a ponyahkitoh nihou tutang io 
pios. 1:43 Turus Yesus nyuhu io tulak tutang pohtoh tuh, 1:44 "Bua-buah, 
ara ihko mander umba iai beweu, tahpi tulak nokuh imam, tutang nyawot 
io ahkan momasti, ijo ihko jari pios. Turus ahkan kopios'kam rih, nyarah 


porahpah numbun ijo ponohto Museh, monjadi kahta ahkan ulun-ulun ijo 
ihko tu'u-tu'u ius pios." 1:45 Tahpi ulun rih tulak, tutang hototurus monyiar 
ijo monjadi orih, koumo-umoh nyiring Yesus eam duon nyolong lowu 
honong tarang-tarangan. lo tihkas mohcon ang ruar lowu ang unuk-unuk 
benyem. Olukakolourih ulun hototurus iou lombut nokuh Io tahkan 
umo-umoh ka'a. 


2:1 Pira-pira ondou pongohuli Yesus tulak buli nokuh Kapernaum. Mahka 
tosiar borihta ijo lo rahat ang lohpou. 2:2 Turus aro ulun lombut. Iro 
hokorumbung ang anan nyiring eam anai hino unuk. Ang bauntukang ka 
tuwi umba ulun. Turus Yesus nyiar borihta tahkan Pohotala ahkan iro. 2:3 
Pondehan lo bopander, ohpat behti ngohusung ihcobehti ulun 
mahtoibehtiu, ngomin io nokuh Yesus. 2:4 Tahpi tului ulun dalou karot, 
iro eam duon ngonohkin Yesus. Jadi, iro nguap sahpou tohorong ang isun 
unuk Yesus tuot. Uliorih iro nguluh ulun mahtoibehtiu rih tutang 
kahcangkarukoh. 2:5 Kotihka Yesus nohto kolourih kohajon koharap'ndo, 
To nuhtui umba ulun ijo mahtoibehtiu rih, "O, anak-Ku, dusa-dusan'mu jari 
tongapun." 2:6 Pira-pira guru agama ijo anai tuot ang anan nopara anai 
ngiso-ngisok a'ang ahtoi'ndo, 2:7 "Bahanyi morong ulun tuh nuhtui 
kolourih! Io mohina Pohotala. Iai ijo tou ngapun dusa-dusa, amat eam 
Pohotala bongoi?" 2:8 Aang ohkot rih ka'a Yesus ngota'an tiruk'ndo. Turus 
To nuhtui, "Ombai ihkam anai niruk kolourih ijo ang luwang ahtoi'kam? 
2:9 Umoh ijo paling jeleng: nuhtui, 'Dusa'mu jari tonapun,' ata'ai nuhtui, 
'Hihkat ih, ngohtun kahcangkaruk'mu tutang nyalan'? 2:10 Tahpi huntuh 
Ahku ahkan ngorinah ahkan'kam ijo ang ngosan tana tuh Anak Ulun 
bokowasa ngapun dusa." Turus Yesus nuhtui umba ulun ijo mahtoibehtiu 
rih, 2:11 "Hihkat, ngohtun kahcangkaruk'mu tutang buli!" 2:12 Io kuat 
tutang jeleng ngonin kahcangkarukoh turus bolua tonyaksi bain iro paring. 
Ulun-ulun rih helan turus nara Pohotala. Hion'ndo, "Jaha pu'u ihto nohto 
angjari koloutuh!" 2:13 Yesus buli hino nokuh saran Danou Galilea. Aro 
ulun lombut nokuh Io, tutang lo majar'ndo. 2:14 Pondehan Yesus nyalan 
ang anan, lo nohto ihcobehti ponagih pajak bogare Lewi anak Alpeus, 
rahat tuot ang kantor pajak, "Ngahasu rih Ahku," hion Yesus umba 10. 


Mahka Lewi kuat tutang ngahasu Yesus. 2:15 Ohkot Yesus beteng kuman 
ang lohpou Lewi, lombut aro ponagih pajak tutang ulun aro 1jo tongohu 
eam pios bain ulun aro, umba kuman homboh Yesus tutang murid- 
murid-Oh. Tului aro ang louk iro ngohasu Yesus. 2:16 Pira-pira guru 
agama tahkan barih Parisi, nohto Yesus kuman homboh umba ponagih- 
ponagih pajak tutang ulun-ulun ijo tongohu eam pios rih. Jadi iro ngisok 
umba dolang murid Yesus, "Ombai Guru'kam kuman hihco umba ponagih- 
ponagih pajak tutang ulun-ulun ijo eam pios rih?" 2:17 Yesus ngonih 
kisok'ndo rih, turus mutah, "Ulun ijo borigas eam boguna nokuh dokter; 
tihkas ulun ijo poros iou. Ahku lombut eam ahkan na'ah ulun ijo ngohu 
aropoh jari pios, molekan ulun ijo ngohu aropoh hina." 2:18 Ang ihco 
ohkot, murid-murid Yohanes Popondus tutang ulun-ulun Parisi beteng 
puasa. Turus anai ulun lombut nokuh Yesus tutang ngisok, "Ombai murid 
Yohanes Popondus tutang murid ulun-ulun Parisi puasa, tahpi murid Amai 
eam?" 2:19 Yesus mutah, "Aang pesta kawin, inonrih ulun tipen eam 
kuman? Amat pongaten ijo bahkas magun hihco'ndo, puna iro kuman. 2:20 
Tahpi ahkan lombut ohkotoh pongaten bahkas rih kononin tahkan 
louk'ndo. Ang ohkot rih kolawun'ndo eam kuman. 2:21 Eam aro ulun ijo 
nupang kolambi usang umba ihcokolambar benang bohua. Tului benang 
tupang orih ahkan ngolonyut, tutang morutat kolambi rih nyiring napa 
rutatoh ijo labih hajo. 2:22 Kolourih ka'a eam aro ulun ijo nyuang anggur 
bohua nokuh luwang tolehkung uhpak ijo usang. Tului anggur bohua rih, 
ahkan monyabab tolehkung uhpak rih pusit. Kotului orih kododuooh rusak 
nihou. Anggur ijo bohua pahtut nyuang nokuh luwang tolehkung uhpak ijo 
bohua ka'a!" 2:23 Aang ihco ondou Sabat, kotihka Yesus nyuru ihco umo 
gandum, murid-murid-Oh nopara ngohtom gandum. 2:24 Turus ulun-ulun 
Parisi nuhtui umba Yesus, "Ombai murid-murid-Mu molanggar hukum 
agaman ihto, songola nguan ijo pali aang ondou Sabat?" 2:25-26 Yesus 
mutah, "Jaha pu'urih ihkam mombasa inon ijo konuan Dawid, ohkot 
Abyatar rahat nguan gawiu monjadi imam agung. Ohkot rih Dawid tutang 
ulun-ulun aw ijo bolo'u, tutang eam aro ukun, 10 nyolong nokuh Lohpou 
Tuhan, tutang kuman luhte ijo ius sonyorah ahkan Pohotala. Tutang luhte 
rih tonongaoh ka'a ahkan ulun-ulun aiuoh. Padahar numbun hukum agaman 


ihto, tihkas imam-imam iou ijo tou kuman luhte rih." 2:27 Turus Yesus 
nuhtui hino, "Ondou Sabat anai napa ahkan ulun; eam ijo ulun ahkan ondou 
Sabat. 2:28 Jadi, Anak Ulun bokowasa, mahi ka ngosan ondou Sabat." 


3:1 Yesus huli hino nokuh lohpou sombayang. Ang anan anai ihcobehti ijo 
longoi mahtoi silai. 3:2 Ang anan aro ulun-ulun ijo kani ngurah kosalan 
Yesus, mangat'ndo duon ngadu Io. Jadi iro turus ngolinda Io, inonrih Io 
ahkan ngopios ulun ang ondou Sabat. 3:3 Yesus nuhtui umba ulun ijo 
longoioh mahtoi silai rih, "Has tombok ang ohtoi, ang boun." 3:4 Turus 
Yesus ngisok umba ulun-ulun ijo tohko ang anan, "Numbun agama ihto, 
tou nguan inon ka ang ondou Sabat? Nguan ang pios ata'ai nguan ang ja'at? 
Monyolamatoh ulun ata'ai munu?" Iro tonih iou. 3:5 Honong kosangitoh 
Yesus nohto hoponyila Io, tahpi Io porosahtoi ka'a, tului iro dalou mahang 
ahtoi'ndo. Turus Io nuhtui umba ulun rih, "Nuhcu longonmu." Ulun rih 
nuhcu longoioh ka tutang longoi pios. 3:6 Mahka ulun-ulun Parisi nohtah 
lohpou sombayang rih, turus jeleng bohaum umba pira-pira ulun barih 
Horodes, ahkan munu Yesus. 3:7 Yesus tutang murid-murid-Oh tulak 
mundur arop'ndo nokuh Danou Galilea. Mahka aro samasino ulun tahkan 
Galilea ijo tulak ngahasu Yesus. Aro ka'a ijo lombut tahkan Yudea, 3:8 
tahkan Yerusalem, tahkan tana Idomea, tutang tahkan tana ang hila timur 
Yordan tutang tahkan kodiling lowu-lowu, ang Tirus tutang Sidon. Iro 
paringoh lombut nokuh Yesus, tului iro ngonih tohou hal-hal ijo jari 
konuai-Oh. 3:9 Ulun-ulun rih, kolourih karoioh, nyiring Yesus nyuhu 
murid-murid-Oh nyodia alut ahkai-Oh, tului ara-ara Io noin tonyihki bain 
ulun-ulun rih. 3:10 Io ngopios kodorih aro ulun, nyiring paring ulun ijo 
poros hokosihki ngurah jalan ngondoni-Oh mangat duon ngendeh Io. 3:11 
Tutang ulun-ulun ijo sonorupang roh ja'at, nyinong tikat nohto Io, turus iou 
suhkuntu'ut ang boui-Oh tutang ngociak, "Ihkorih Anak Pohotala!" 3:12 
Tahpi Yesus ngohana samasino roh-roh ja'at rih ngohawot iai lo. 3:13 
Pongohuli Yesus nuhkat nokuh ihco puruk, tutang na'ah ulun-ulun ijo unuk 
konohuang-Oh. Ulun-ulun rih lombut, 3:14 turus lo ngopili tahkan louk iro 
duo balas behti. Hioi-Oh, "Ahku ngopili ihkam, mangatkam homboh 
Ahku, tutang Ahku nyuhu ihkam, ahkan monyiar Kabar Hinut tahkan 


Pohotala, 3:15 tutang ihkam ahkan norima kowasa ahkan muhko roh-roh 
Ja'at." 3:16 Tuhrih aran koduo balas murid orih: Simon (ijo konohawot-Oh 
ka'a Petrus), 3:17 Yakobus tutang Yohanes konduangoh, iorih anak-anak 
Sebedeus (iro tuh konohawot-Oh arai Boanerges, rimaioh "anak 
duhung"), 3:18 Andreas, Pilipus, Bartolomeus, Mateus, Tomas, Yakobus 
anak Alpeus, Tadeus, Simon Salutes, 3:19 tutang Yudas Iskariot ijo 
dorhaka umba Yesus. 3:20 Pongohuli Yesus buli nokuh lohpou. Tahpi 
ulun aro lombut hino hokorumbung, nyiring Yesus tutang murid-murid-Oh 
eam sapet kuman. 3:21 Ulun-ulun nuhtui, "To jadi gila!" Tutang kotihka 
Jolahai-Oh ngomh hal orth, iro tulak ahkan ngomin lo. 3:22 Guru-guru 
agama ijo lombut tahkan Yerusalem nuhtui, "To sonyalung Baalsebul! 
Kopala roh-roh ja'at, orihrih ijo nonga kowasa ahkai-Oh duon muhko roh 
Ja'at." 3:23 Mahka Yesus na'ah ulun aro rih, tutang monyorihta ahkan'ndo 
hapan pira-pira porobasa. "Koloukuwoh tou roh ja'at muhko roh ja'at," 
hion Yesus. 3:24 "Amat ihco nogara bobolah a'ang hobarih-hobarih, ijo 
toturus homusuh, nogara orih eam ahkan botahan. 3:25 Tutang amat a'ang 
ihco jolahan eam anai kohihco tutang ului-uluioh saling hokohiri, jolahan 
orih ahkan bokahkas. 3:26 Amat ang luwang kolahca'an sehtan nyolung 
bobolah tutang kojajong, kolahca'an rih eam tehen tahi tutang musti ahkan 
nihou. 3:27 Eam aro ihcobehti ka nyolong ahkan luwang lohpou ihcobehti 
ulun ijo ba'as, tutang monyilou ponahtouoh, amat io eam labih houn 
masung ulun ba'as rih. Uliorih kolowun io duon monyilou ponahtou ulun 
rih. 3:28 Kota'an'kam! Amatmira ulun nguan dusa tutang ngohawot auh 
mohina, io duon tongapun. 3:29 Tahpi amatmira io mohina Roh Pohotala, 
io eam duon tongapun! Tului pohina rih anai dusa ijo kototahiu." 3:30 
(Yesus ngohawot kolourih, tului anai ulun ijo nuhtui, ijo Yesus sonyalung 
roh ja'at.) 3:31 Uliorih inai tutang konduang-konduang Yesus lombut. Iro 
ngindoi ang konaha tutang nyuhu ulun bohkon na'ah Yesus. 3:32 Kotihka 
orih aro ulun rahat tuot ang kodiling Yesus. Iro nuhtui umba-Oh, "Amai, 
inai tutang konduang-konduang Amai anai ang konaha. Iro ngurah Amai." 
3:33 Yesus mutah, "Tai inai-Ku? Iai konduang-konduang-Ku?" 3:34 
Pongohuli Io nopahjah nokuh ulun-ulun ijo tuot hokodiling Io, turus nuhtui, 
"Tuhrih inai tutang konduang-konduang-Ku! 3:35 Ulun ijo nguanoh 


konohuang Pohotala, iorih konduang-Ku bahkas konduang-Ku bawi, 
tutang inai-Ku." 


4:1 Yesus majar hino ang saran Danou Galilea. Aro samasino ulun 
hopuhpung ngodiling Io. Tului rih Io tulak tuot ang luwang ihco alut ang 
ngosan danum, tutang ulun aro rih tombok ang saran danou. 4:2 Turus 
Yesus majar aro hal ahkan iro, hawui umba porobasa ka'a. Koloutuh lo 
majar iro. 4:3 "Ngonihrih! Anai 'cobehti pongumo tulak monyi bonyiu. 4:4 
Kotihka io uhun nuhkan, anai bonyi rih ijo toponyi ang tohun jalan. Turus 
lombut bulung tutang bonyi rih konukun'ndo nyiring opah. 4:5 Anai ka'a yo 
toponyi ang unuk hobahtu-liang ijo tanaoh nihpih. Bonyi-bonyi rih jeleng 
ijo bolum, tului kurang tanaoh, 4:6 tahpi kotihka mahtan ondou notang, 
during-during bonyi rih nopara molanyu uliorih koring tutang mahtoi tului 
uhatoh eam timbon. 4:7 Anai hino bonyi ijo toponyi ang unuk pulou 
ruwut-duhi. Ruwut duhi rih bolum tutang ngohuwut karon-during bonyi rih 
nyiring eam duon mua. 4:8 Tahpi anai ka'a bonyi ijo toponyi ang tana ijo 
bosiwuh. Bonyi orih tumbu monjadi hajo, turus mua, anai ijo tolun pulu, 
anai yo onom pulu, anai ijo solahtus lihpet buaioh." 4:9 Uli nyorihta 
dolang porobasa orih, Yesus nuhtui, "Amat ihkam anai tolinga, pios 
ngonihoh!" 4:10 Kotihka Yesus bongol, ulun-ulun ijo jari ngonih karon- 
ajar-Oh, lombut nokuh Io homboh koduo balas murid-Oh. Iro nyawot lo 
monarang riman porobasa rih. 4:11 Mahka Yesus nuhtui umba iro, "Ihkam 
jari tononga pononga, mangat ngota'an dolang bokulim tohou koloukuwoh 
Pohotala moretah. Tahpi ulun-ulun ijo luar, tonongajar umba porobasa, 
4:12 mangat, 'Iro ahkan turus ngorondongoh tahpi eam kota'an inon ijo 
nyolung, iro ahkan toturus ngonih, tahpi eam iro horahtioh, tuh nyolung 
mangat iro ara nohto tutang horahti tutang ara lombut nokuh Pohotala 
tutang Pohotala ngapun iro.'" 4:13 Pongohuli Yesus nuhtui umba iro, 
"Amat ihkam eam horahti porobasa rih, koloukuwoh ihkam horahti 
porobasa-porobasa ijo bohkon? 4:14 Pongumo orih, iorih ulun ijo 
mborihta kabar tahkan Pohotala. 4:15 Bonyi ijo tomonyi ang jalan nindung 
ulun-ulun ijo ngonih borihta tohou koloukuwoh Pohotala moretah. 
Kolourih ngonih, sehtan lombut tutang ngomin inon ijo jari konombulan 


luwang ahtoi iro. 4:16 Bonyi ijo tomonyi ang tana bahtu liang, tanaoh 
nihpih nindung ulun-ulun ijo ngonih kabar rih, tutang turus nortmaoh 
honong Jjorih ahto1. 4:17 Tahpi kabar rih eam nguhat timbon aang 
ahtoi'ndo, nyiring eam tahan tahi. Kodorih iro ngarot kosusah ata'ai 
tongoporos bain norima kabar rih, turus iro murtad. 4:18 Bonyi ijo toponyi 
ang tohun unuk ruwut duhi rih, nindung ulun-ulun ijo ngomih kabar rih, 
4:19 tahpi mihkoh tohou pombolum iro tutang jolik bolum labih tahtou. 
Kojolik ahkan mahca-mahcam hal, nyolong nokuh luwang ahtoi'ndo. Tului 
rih kabar tahkan Pohotala, tongohuwut ang luwang ahtoi'ndo, nyiring eam 
momua. 4:20 Tutang bonyi ijo toponyi ang tana ijo bosiwuh rih, nindung 
ulun-ulun ijo ngonih kabar orih tutang norimaoh, iro mua aro, anai ijo tolun 
pulu, anai ijo onom pulu, anai ijo solahtus tikat lihpet karon-buaoh." 4:21 
Turus Yesus nuhtui hino, "Pu'u ulun nuhtang sumbu turus nyokulopoh 
umba potoran ata'ai nginaoh ang pinda kahtil? Kuwoh io eam ngina sumbu 
orih ang owuhoh? 4:22 Eam aro ijo bosuhuk ino-inon ijo eam ahkan 
tonohto, tutang eam anai ijo bokulim ijo eam ahkan botarang. 4:23 Tului 
orih amat anai tolinga hinut io ngonih!" 4:24 Turus Yesus nuhtui hino, 
"Nohtoanrrih, inon ijo ihkam ngonihoh tuh! Tihpong ijo hapan ihkam 
nihpong ulun bohkon, ahkan hapan ka'a bain Pohotala ahkan nihpong 
ihkam -- tutang mahi molowi karoi hino. 4:25 Tului ulun ijo jari anaingina, 
ahkan tononga labih aro hino; tahpi ulun ijo eam arongina, isut ijo anai ang 
io ahkan kononin ka'a." 4:26 Yesus nutung tuhtui-Oh hino, "Amat 
Pohotala moretah kolou Lahca, koada'anoh tou tonindung kolou ihcobehti 
ijo nawur bonyiu ang umoioh. 4:27 Ngolomi ondou 10 tiruh; boloangondou 
io monyun. Tutang pondehan orih, bonyi-bonyi rih turus bolum tutang 
nyolung hajo. Tahpi koloukuwoh caraoh, bonyi-bonyi orih bolum tutang 
monjadi hajo, ulun orih eam kota'an. 4:28 Tana orihrih ijo honong bongol 
nonga hasir: ang pahtu-pahtuk pahtingoh, uliorih luangoh, turus buaoh. 
4:29 Tutang amat gandum rih jari botuo, ulun rih ka'a nopara ngohtom, 
tului jari ohkotoh ahkan ngohtom." 4:30 "Amat Pohotala moretah, umba 
inon ihto duon nindungoh?" Yesus ngisok hino. "Sutu inon ijo tou ihto 
hapaoh ahkan monarang orihrih? 4:31 Amat Pohotala moretah, ang 
konuai kolou porobasa tuh: Ihco koloang sosawi kononin bain ihcobehti 


pongombulan turus tonanomoh ang tana. Luang sosawi rih luang ijo 
pongokoikoh ang kolunon tuh. 4:32 Tahpi amat jari bolum, io monjadi ijo 
pongohajo1 ang louk komulan-komulan. Da'ai-da'aioh kodorih borakap, 
nyiring bulung-bulung duon lombut, tutang napa kosalahoh ang da'ai, ang 
pinda kosingouoh." 4:33 Kolouorih Yesus majar ulun honong hapa aro 
porobasa kolou rih, komahcu umoh iro duon horahti. 4:34 Yesus turus 
mohapan porobasa amat lo majar ulun-ulun rih. Tahpi amat lo bongoi 
honong murid-murid-Oh, lo monarang paringoh ahkan iro. 4:35 Aang 
ngolomi ondou rih ka'a, Yesus nuhtui umba murid-murid-Oh, "Olai rih, 
ihto bolayar mihtah nokuh pohoi danou." 4:36 Mahka Yesus jahkat alut 
tutang murid-murid-Oh, nohtah ulun-ulun aro ang saran danou, turus Jahkat 
alut ijo sama. Alut-alut bohkon anai ka'a ang anan. Pongohuli Yesus tutang 
murid-murid-Oh nopara bolayar. 4:37 Eam tahi pongohuli lombut bahiu 
bolowut. Lucok nopara nahpuk alut tutang nyolong nokuh luwang, manyou 
alut rih nyiring tuwi umba danum. 4:38 Ang komburi alut rih, Yesus rahat 
tiruh, tutang kuhung-Oh ang isun karuk. Murid-murid-Oh ngomonyun lo. 
Iro nuhtui, "Amai Guru, inonkah Amai eam poduli, ihto colahka?" 4:39 
Yesus kuat, turus nokonyat bohiu rih, tutang nuhtui umba danou, "Tondo, 
tenengrih!" Bahiou ka tondo, tutang danou monjadi paham teneng. 4:40 
Turus Yesus nuhtui umba murid-murid-Oh, "Ombai ihkam mihkoh? 
Ombai ihkam eam porocaya umba Ahku?" 4:41 Mahka iro monjadi 
muhkoh tutang nuhtui umba sama aropoh, "Tairih kotu'uioh ulun tuh, 
nyiring bahu tutang lucok ka'a te'et umba auh-Oh." 


5:1 Pongohuli Yesus tutang murid-murid-Oh johcok ang pohoi Danou 
Galilea, ang tana Gerasa. 5:2 Kodorih Yesus nosuluh tahkan alut, Io 
tonokuh ihcobehti ulunbahkas ijo bohua tahkan kolowong tanom. 5:3 Ulun 
orih tongowasa bain roh ja'at tutang mohcon ang kolowong tanom. Io jari 
eam duon tonomanga hino; olu umba ratai. 5:4 Jari bojoin pa'ai tutang 
longo10h tomanga, tahpi toturus ratai-ratai rih ponahtotoh, tutang sonaman 
ang pa'aioh ponolotoh. Io kolourih ba'as, nyiring eam aro ihcobehti ka'a 
duon nahan 10. 5:5 Hondou ngolomi 10 kumbang-kumbanga ang kolowong 
tutang aang puruk-puruk, hawui bokociak-ciak tutang pohimang behtiuoh 


umba bahtu. 5:6 Kotihka tahkan mahcu 10 nohto Yesus lombut, turus 
nokoru suhkuntu'ut ang tohimo Yesus. 5:7 Umba auh 1jo muhing 10 
bokociak, "Yesus, Anak Pohotala Ijo Pahamisung! Ahkan ihko 
nguaninonoh ahku tuh? Aang aran Pohotala, ahku nyawot, ararih nyiksa 
ahku!" 5:8 (Ulun rih nuhtui kolouorth, tului Yesus nuhtui umba io, 
"Rohja'at solukarih tahkan ulun tuh!") 5:9 Turus Yesus ngisok umba 10, 
"Iai aran' kam?" Ulun rih mutah, "Aran'kai 'Legion! -- tului ihkai tuh aro 
samasino!" 5:10 Dulang-duli io nyawot hawoi paham, mangat Yesus ara 
nyuhu roh-roh ja'at rih soluka tahkan daerah anan rih. 5:11 Doni unuk rih 
anai aro kawanurak ijo rahat ngurah uhkui ang beteng korong puruk. 5:12 
Roh-roh ja'at rih nyawot umba Yesus, "Nyuhu ihkai nyolong nokuh 
luwang urak-urak rih." 5:13 Tutang Yesus sotuju. Jadi, roh-roh ja'at rih 
soluka tahkan ulun rih turus nyolong nokuh luwang urak-urak rih. Paring 
kawan urak rih nokoru, tutang nyohowu tahkan saran kowang, koluwang 
danou turus bolonyot -- paringoh anai kira-kira duo kujan urak. 5:14 
Pongindoi-pongindo1 urak rih nokoru, monyiar kabar rih nokuh lowu 
tutang dukuh hokodilingoh. Turus ulun-ulun soluka nohuang nohto inon ijo 
jari nyolung. 5:15 Iro lombut nokuh Yesus, turus nohto ulun nanai ijo 
tonyalung roh ja'at rih beteng 10 tuot ang anan, 10 jari hopokajan tutang 
tirukoh ka'a jari borondong. Mahka iro paringoh monjadi mihkoh. 5:16 
Ulun-ulun ijo ius monyaksi bongol kojodian ijo nyolung tohou ulun rih, 
tutang urak-urak rih, nyorihtaoh inon 1jo jari nyolung. 5:17 Turus ulun-ulun 
daerah orih nyawot umba Yesus mangat nohtah daerah rih. 5:18 Ohkot 
Yesus jahkat ahkan luwang alut, ulun ijo nanaioh ijo tonyalung roh ja'at 
rih, nyawot umba Yesus, mangat tou umba lo. 5:19 Tahpi Yesus eam 
sotuju, hio1-Oh, "Bulirih tutang nyiar ahkan injah-jolahan'mu inon ijo tus 
konuan Tuhan ahkan'kam tutang eaminon kopiosoh lo tohimo ihko!" 5:20 
Ulun rih ka tulakbuli, tutang nopara monyiaroh, ahkan daerah Sopulu 
Lowu rih, inon ijo jari konuan Yesus umba io. Paring ulun helan ngonihoh. 
5:21 Yesus buli hino nokuh pohoi danou. Ang saran danou rih aro ulun 
lombut hokorumbung ang kodiling Yesus. 5:22 Lombutrih ihcobehti jo 
bogare Yairus. Io orih ihcobehti ohkon lohpou sombayang ang lowu rih. 
Kotihka 10 nohto Yesus, 10 suhkuntu'ut ang tohimo Yesus, 5:23 tutang 


nyawot honong paham, "Amai, anak bawi aik'ku poros paham. Kanirih 
kowa lombut ahkan nambitoh, mangat io pios tutang eam mahtoi!" 5:24 
Mahka Yesus ka'a tulak homboh Yairus. Aro ulun ngohasu Io tutang 
ngonohkin Io tahkan kokaro hila. 5:25 Ang loukoh iro anai hino ihcobehti 
ulunbawi ijo jari duo balas toun tongondaha ijo hotuhtung umba 
polombutbulanoh. 5:26 Paring ponahtouoh jari ohpah hapaoh ahkan bayar 
dokter-dokter, tahpi eam aro ijo duon ngopios io, ponyahkitoh botambah 
malah koporosoh mondahang hototurus. 5:27 Ulunbawi rih jari ngonih aro 
tohou Yesus. Mahka ang tohun ulun aro orih, 10 ngasak aropoh ngondoni 
Yesus tahkan lihkut, 5:28 tului 10 niruk, "Asar ahku ngorimas 
kolambiu-Oh, ahku ahkan pios!" 5:29 Io ngendeh jubah Yesus, tutang 
kotihka orih ka'a tongondahaoh tondo. lo nginyam ijo io jari pios. 5:30 
Aang wayah rih ka'a Yesus nginyam anai ihcokowasa ijo soluka tahkan 
arop-Oh. Mahka Io ngulos nokuh ulun aro rih tutang ngisok, "Tai ijo 
ngendeh jubah-Ku?" 5:31 Murid-murid-Oh nuhtui, "Amai nohto bongon, 
anai koloutuh aro ulun ijo ngasak. Tutang Amai magun ngisok iai ijo 
ngendeh Amai?" 5:32 Tahpi Yesus turus iou nohto hokodiling-Oh ahkan 
ngurah ulun ijo jari ngendeh-Oh. 5:33 Ulunbawi orih ijo kota'an inon ijo 
jari nyolung umba aropoh hawoi hogenjeh tutang kihkoh io suhkuntu'ut 
ang tohimo Yesus tutang ngahku paringoh. 5:34 Turus Yesus nuhtui umba 
ulunbawi rih, "O anak-Ku tului ihko porocaya umba Ahku, ihko pios! 
Tulak honong solamat. Ihko jari pios samasino!" 5:35 Pondehan Yesus 
bopander, pira-pira ulun ijo sonuhu tahkan lohpou Yairus, "Anak tuan jari 
palus," hion iro umba Yairus. "Eam usah tuan ngobo'o Amai Guru hino." 
5:36 Earo poduli inon ijo tonuhtui ulun-ulun rih, Yesus nuhtui umba 
Yairus, "Ara mihkoh, porocaya iou!" 5:37 Turus Yesus nyalan hototurus, 
tahpi lo eam nyuhu ihcobehti ka umba lo, tihkas Petrus doro Yakobus 
tutang Yohanes konduangoh. 5:38 Kotihka iro johcok ang lohpou Yairus, 
Yesus nohto ulun-ulun surang-siruk, tutang ngonih tangih tutang tahtum ijo 
paham. 5:39 Turus Yesus nyolong tutang nuhtui umba iro, "Ombai dalou 
boho tutang nangih? Anak rih eam palus; 10 baya tiruh!" 5:40 Iro ngota'o 
auh Yesus. Mahka Io nyuhu iro paring soluka. Turus Yesus ngomin 
inai-amai anak rih tutang iro tolu murid-Oh nyolong nokuh luwang tahkun 


anak rih. 5:41 Yesus nambit longon anak orih turus nuhtui umba io, "Talita 
kum," ijo rimai, "Anak bawi, Ahku nuhtui umba'ko, kuat!" 5:42 Anak 
bawi rih jeleng kuat, tutang nyalan. (Umuroh jari duo balas toun.) Paring 
ijo nyaksi kojadian rih paham helan! 5:43 Tahpi Yesus honong paham 
baca iro monyiar hal orih ahkan ia-iai ka. Turus hio1-Oh, "Nonga anak rih 
kuman." 


6:1 Tahkan unuk rih, Yesus buli hombo-homboh umba murid-murid-Oh 
nokuh lowu humai-Oh. 6:2 Aang ondou Sabat lo nopara majar ang lohpou 
sombayang. Anal aro ulun ang anan. Ohkot ulun-ulun rih ngonih 
pongajaran Yesus, iro helan samasino. Iro nuhtui, "Tahkan umoh ulun tuh 
dahpot paringoh rih? Kopihtar mahcam inon tuh ijo tohko ang Io? 
Koloukuwoh Io nguan kahtahelan? 6:3 Eamrih Io tuh tuhkang kahju anak 
Maria, tutang konduang tahkan Yakobus, Yoses, Yudas tutang Simon? 
lorih konduang-konduang-Oh bawi mahi tohko mohcon ang ohtoi ka'a." 
Tului rih iro nulak lo. 6:4 Turus Yesus nuhtui umba'ndo, "Ihcobehti nabi 
tonohoromat ang umo-umoh, kocoali ang lowu humaioh tutang ang louk 
ari konduangoh tutang injah jolahaioh." 6:5 Ang unuk rih Yesus eam kani 
nguan angihco kahtahelan ka'a, tihkas ngopios pira-pira ulun poros tutang 
ngina longo1-Oh ang ngosan iro. 6:6 Io helan iro eam porocaya. Pongohino 
Yesus tulak nokuh lowu-lowu ang hokodiling anan, tutang majar. 6:7 Io 
na'ah koduo balas murid-Oh, turus nyuhu iro homboh duo, tutang nonga 
kowasa ahkan iro duon muhko roh-roh ja'at. 6:8 Io nonga potunjuk tuh 
ahkan iro, "Ara ngomin ino-inon ahkan ponomuoi'mu, kocoali sukah. Ara 
ngomin ukun ata'ai kambut pononga, ata'ai ka duit. 6:9 Hapa ka'a sorupah, 
tahpi ara ngomin duo lambar pokahjan." 6:10 Io hino nuhtui, "Amat ihkam 
nyolong nokuh ihco lohpou, mohcon ang anan, nyiring ihkam nohtah lowu 
rih. 6:11 Tahpi amat ihkam johcok ang ihco unuk, tutang ulun-ulun ang 
anan eam kani norima tutang ngonih auh'kam, nohtahrih unuk rih. Tutang 
nohka awun tana tahkan tapa pa'an'kam kolou pongingat toharep iro!" 
6:12 Mahka koduo balas murid Yesus rih hihkas. Iro hihkas monyiar 
kabar ijo ulun harus hubah tahkan dusa-dusan'ndo. 6:13 Murid-murid 
Yesus rih muhko aro roh ja'at, ngasak undus ang ulun ijo poros tutang 


ngopios iro. 6:14 Kabar-kabar tohou paring ang ijo nyolung rih, johcok 
ka'a ang Lahca Horodes, tului aran Yesus jari bosewut ang umo-umoh. 
Anal ulun ijo nuhtui, "Yohanes Popondus jari bolum hoduli! Iorih 
kotuluioh Io anai tepun kowasa nguan kahtahelan rih." 6:15 Tahpi 
ulun-ulun bokon nuhtui, "Io Elia." Anai ka'a ijo nuhtui, "To nabi, kolou 
ihcobehti nabi jaman lomoi." 6:16 Kotihka Horodes ngonih orih, io nuhtui, 
"Musti jituh Yohanes Popondus ijo soun jari ahku nyuhu nohtok 
kuhungoh. Huntuh io jari bolum hoduli!" 6:17 Tului soun tahkan orth, 
Horodes nyuhu ulun nawan Yohanes, tutang posolong 10 ahkan luwang 
sipir. Horodes nguan hal kolourih, tului Herodias, oruh konduangoh 
bongol, iorih Pilipus. Bam Horodes nukun Herodias, 6:18 tutang tohou hal 
rih Yohanes jari dulangduli ningak Horodes koloutuh, "Eam tou ihko 
kawin umba oruh konduang'mu rih!" 6:19 Orth bainoh Herodias 
mondandam umba Yohanes rih tutang jolik munu Yohanes, tahpi 10 eam 
duon nguai hal rih tului baca bam Horodes. 6:20 Tului Horodes nyuhu ulun 
monjaga Yohanes bua-buah ahkan kosolamatan Yohanes ang sipir, tului 10 
mihkoh umba Yohanes. lo kota'an Yohanes ihcobehti ulun morong ijo 
sonuhu bam Pohotala. Tutang puna, amat Yohanes nuhtui, Horodes jorih 
ka'a ngonthoh, oluka io toturus golisah samasino kotuluioh. 6:21 
Kojoriaioh Herodias duon kosapet aang ondou pongingat ondou-konanak 
Horodes. Kotihka orih Horodes nguan pesta tutang mara paring pojabat 
isung ang kolahca'an alu, porowira-porowira tutang tokoh-tokoh 
masyarakat Galilea. 6:22 Ang pesta rih anak bawi Herodias monari, tutang 
tari orih rih karas ngonjorih ahto1 Horodes tutang ulun-ulun ponara. 
Mahka Horodes nuhtui umba anakdara rih, "Ihko jolik inon, nyawotrih. 
Ahku ahkan nongaoh ahkan'mu!" 6:23 Turus Horodes hobowot umba 
anakdara rih umba tulut. Horodes nuhtui, "Inon ka'a ijo ihko nyawot, 
ahkan ahku nongaoh, oluka nyiring soparu tahkan kolahcak'ku tuh ka'a!" 
6:24 Mahka dara orih nyolong tutang ngisok inaioh, "Inai, inon sopahtutoh 
ijo ahku nyawot?" Inaioh mutah, "Nyawot iou kuhung Yohanes 
Popondus." 6:25 Dara orih jeleng soluka nokuh Horodes tutang nuhtui, 
"Ahku nyawot kuhung Yohanes Popondus tononga uhun ituh ka'a ang 
ngosan ihco talam!" 6:26 Ngonih sawot kodorih Horodes poros ahto1oh. 


Tahpi io eam duon nulak sawot orih tului io jari nulut aropoh ang toharep 
ulun-ulun aro ijo ponaraoh. 6:27 Jadi, io turus moretah ihcobehti 
pongawaloh ngomin kuhung Yohanes Popondus. Mahka sorodadu rih 
tulak nokuh sipir, turus nohtok kuhung Yohanes. 6:28 Pongohuli sorodadu 
ngomin kuhung orih ang ngosan talam tutang monyarahoh ahkan dara orih. 
Tutang dara orih nongaoh hino ahkan inaioh. 6:29 Kotihka murid-murid 
Yohanes ngonih hal orth, iro tulak ngomin buhkang Yohanes, turus 
ngolowongoh. 6:30 Rasul-rasul ijo sonuhu bain Yesus rih, pongohuli buli 
hino, tutang hihco umba Yesus. Iro nyorihta ahkan Yesus paring ijo jari iro 
ngual tutang majaroh. 6:31 Aro samasino ulun ijo lombut tutang tulak, 
nyiring uhun ahkan kuman ka, Yesus tutang murid-murid-Oh eam sapet. 
Tului orih Yesus nuhtui umba murid-murid-Oh, "Olai ih, ihto tulak nokuh 
unuk ijo tonih, tutang ang anan ihto tou bongon 'to tutang ihkam tou 
ngorong-hasong pondehan." 6:32 Mahka iro ka tulak hapan alut, nokuh 
ko-unuk ijo tonih. 6:33 Tahpi aro ulun jari nohto iro nohtah unuk orih, 
tutang kota'an nokuh umoh iro. Jadi, tahkan paring lowu ang wilayah orih, 
ulun-ulun nokoru nyuru Jalan isuntana nosolu Yesus tutang murid- 
murid-Oh. 6:34 Kotihka Yesus jahkat tahkan alut, lo nohto ulun aro. Io 
masi umba iro, tului iro kolou tobiri ijo eam aro ulun nyokahtikoh. Mahka 
Io ka'a nopara majar aro hal ahkan iro. 6:35 Kotihka jari sohit, 
murid-murid Yesus nuhtui umba Yesus, "Tuh jari doni pindong tutang 
unuk tuh tonih benyem. 6:36 Labih pios Amai nyuhu ulun-ulun tuh tulak, 
mangat iro duon moli ukun ang dukuh-dukuh dangou tutang lowu-lowu 
ang kodiling tuh." 6:37 Tahpi Yesus mutah, "Ihkam iou nonga iro ukun." 
"Bah, inonrih ihkai harus tulak moli luhte ihco legai duo lahtus duit perak 
ahkan nonga ukun ulun-ulun tuh?" kolou orih hion murid-murid Yesus rih. 
6:38 Turus Yesus ngisok, "Anai pira luhte ang ihkam? Suba tulak 
nohtooh." Uli iro tulak nohtooh, iro nuhtui, "Anai limo luhte, tutang anai 
duo ohcin ka'a." 6:39 Turus Yesus nyuhu paring ulun rih tuot hopulou- 
hopulou ang uru ijo bohijou. 6:40 Ulun-ulun rih ka tuot hawui morong, 
hopulou-hopulou. Anai ijo sorahtus behti 'cokopulou, tutang anai ka'a ijo 
limo pulu behti ang ihcokopulou. 6:41 Pongohuli Yesus ngomin limo luhte 
tutang duo ohcin rih, turus nokara nokuh langit, tutang ngohawot 


torimakasih ahkan Pohotala. Uli rih lo milat-milat luhte rih umba 
longo1-Oh, tutang mbilah orih ahkan murid-murid-Oh, nyuhu magioh 
ahkan ulun aro rih. Tutang duo ohcin rih tonomagi ka'a, ahkan ulun aro 
paring. 6:42 Iro kuman nyiring bosuh. 6:43 Pongohuli kolowin uhkun ulun 
aro rih tonipun bain murid-murid Yesus -- paringoh anai duo balas tahkin 
tuwi. 6:44 Ulunbahkas ijo kuman luhte rih anai kira-kira limo kuhjan. 6:45 
Uliorih Yesus jeleng nyuhu murid-murid-Oh tulak hapan alut nosolu lo 
nokuh Betsaida ang pohoi danou, pondehan orih Io nyuhu ulun-ulun buli 
nokuh unukoh. 6:46 Uli nulak ulun-ulun aro rih, Yesus tulak nokuh pupung 
puruk ahkan bodo'a. 6:47 Kotihka jari ngalomi, alut murid-murid Yesus 
jari anai ang tohun danou, uhun rih Yesus magun anai ang isun tana. 6:48 
Yesus nohto iro ujuh tu'u meseu alut rih tului bahiu hokolawan umba ulung 
alut. Tului rih kira-kira holang jam tolu tutang jam onom topolaoi, Yesus 
lombut nokuh iro nyalan ang isun danum. Tutang Io nyalan turus 
kolo-kolou nokalou iro. 6:49 Kotihka iro nohto ijo lo nyalan ang isun 
danum, iro ngira Io otu, 6:50 nyiring iro ngoriak mihkoh. Bain iro 
paringoh nohto Io tutang iro tokohcit. Tahpi turus Yesus nuhtui umba iro, 
"Tonih ihkam! Ahku Yesus. Ara mihkoh!" 6:51 Turus Io jahkat ahkan alut 
iro, tutang bahiu tondo. Murid-murid Yesus helan samasino. 6:52 
Kahtahelan hapan limo buhtup luhte rih, jaha hino kosonan iro. Bohali 
bagi iro ahkan nyolembangoh. 6:53 Ohkot johcok ang pohoi danou iro 
tondo ang saran-kowang Genesaret. 6:54 Kotihka iro jahkat tahkan alut, 
ulun-ulun nohto ijo lombut orih Yesus. 6:55 Turus iro nokoru nokuh 
umo-umoh ang hopus tana rih, tutang ngomin ulun-ulun poros ang ngosan 
kahcangoh nokuh Yesus. Amat iro ngonih ijo Yesus anai ang ihco unuk, 
iro ngomin ulun-ulun poros rih nokuh anan. 6:56 Ang umoh ka'a Yesus 
lombut -- pios ang desa, ang lowu, ang dukuh -- ang anan ulun toturus 
lombut tutang ngina ulun-ulun mondam ang alun-alun. Turus iro nyawot 
honong paham, mangat ulun-ulun mondam-poros rih nyawot poromisi 
ngendeh jubah Yesus, olu baya puhtingoh. Paring ijo ngendehoh nyolung 
pios. 


7:1 Ihcokobarih ulun Parisi tutang pira-pira guru agama tahkan 


Yerusalem, lombut nokuh Yesus. 7:2 Iro nohto pira-pira murid Yesus 
kuman hapan longo1 eam tomuhi borasih socara agama, iorih eam labih 
houn muhi longoi numbun poroturan agama Yahudi. 7:3 Ulun-ulun Parisi, 
kolourih ka'a paring ulun Yahudi, te'et samasino numbun hadat istiadat 
tahtu ajuh'ndo. Iro eam ahkan kuman hounumba muhi longo1 numbun 
cara-cara botantu. 7:4 Inon ijo tomoli ang pasar eam ahkan'ndo kumai, 
amat Jaha tomuhi labih soun. Tutang aro poroturan bohkon tahkan tahtu 
ajuh iro, ijo iro nambit tehen; kolou, jahkaoh hadat muhi sakir, pikan 
tutang pokakas-pokakas tahkan tombaga. 7:5 Tului orih ulun-ulun Parisi 
tutang guru-guru agama rih ngisok umba Yesus, "Ombait murid-murid-Mu 
rih kuman, padahar longon iro ijo eam tomuhi1? Inon buhkui iro eam 
numbun hadat istiadat tahtu ajuh ihto?" 7:6 Yesus mutah, "Ihkam 
ulun-ulun pura-pura! Tahorong samasino inon ijo tonujum Yesaya tohou 
ihkam, 10rih, 'Koloutuh hion Pohotala, Ulun-ulun rih tihkas nyembah Ahku 
umba auhtuhtui, tahpi ahtoi iro mahcu tahkan Ahku. 7:7 Porocuma iro 
nyembah Ahku, tului hadat ulun, iro ngajaroh kolo-kolou orih 
poroturan-Ku!' 7:8 Poretah-poretah Pohotala ihkam mohonauoh, tutang 
poroturan-poroturan ulun, ihkam nambit ba'a-ba'as." 7:9 Turus Yesus 
nuhtui hino, "Ihkam ahpik samasino nulak poretah Pohotala, mangat tehen 
umba ajaran'mu bongom. 7:10 Museh jari nonga poretah tuh, 'Hormatrih 
amai tutang inai'mu,' tutang Ta-iai ngombihtak umba inai-amaitoh, harus 
hukum mahtot.' 7:11 Tahpi ihkam mongajaroh: Amat ulun nuhtui umba 
ulun okooh, 'Inon ijo soharusoh ahku nongaoh ahkan amai tutang inai, jari 
ahku nongaoh ahkan Pohotala,' 7:12 mahka ihkam moliwusoh ulun rih 
tahkan kopahtutoh ijo dohop amai-inaioh. 7:13 Jadi umba ajaran ihkam 
bongom, 1jo ihkam nonga ahkan ulun-ulun, ihkam ngondian auh Pohotala. 
Magun aro hal koloutuh ijo ihkam nguaioh." 7:14 Turus Yesus na'ah ulun 
aro rih sino hino tutang nuhtui ahkan'ndo, "Ngonihrih mangat solembang! 
7:15 Eam anal angihco tahkan luar, ijo nyolong ahkan nokuh luwang ulun, 
ijo nguan ulun orih pali. Tobalikoh, ijo soluka tahkan ichobehti, orihrih ijo 
nguan io pali. 7:16 [Jadi, amat anaingina tolinga, pios io ngonihoh.]" 7:17 
Kotihka Yesus nohtahoh ulun aro rih tutang nyolong lohpou, murid- 
murid-Oh ngisok umba Io tohou porobasa rih. 7:18 Mahka Yesus pander 


umba'ndo, "Inonrih ihkam jaha ka'a solembang? Inonrih ihkam eam tou 
solembang ijo, ijo nyolong nokuh luwang ihcobehti eam tou kotuluioh ulun 
rih monjadi pali? 7:19 Tului ijo nyolong rih eam nyuru ahtot, tahpi nyuru 
butui, tutang pongohuli soluka hino." Umba auh-auh rih Yesus ngorinah 
ijo paring uhkun rih borasth. 7:20 Turus Yesus nuhtut hino, "Ijo soluka 
tahkan ulun, orihrih ijo ngonja'at io. 7:21 Tului tahkan luwang, yorih 
tahkan luwang ahtoi, lombut tiruk ja'at, jo kotuluioh ulun nguan kosundal, 
nahkou, munu, 7:22 hobandung, ngobalik, ngarana, hawoi nguan kokaro 
ang'co ijo Ja'at hawoi sorahkah, eam mia, bohiri, bojuhu tutang bohali 
majaroh. 7:23 Paring ijo ja'at rih lombut tahkan luwang, tutang orihrih jo 
kotuluioh monjadioh ulun pali." 7:24 Pongohino Yesus nohtah unuk rih, 
tutang tulak nokuh daerah doni lowu Tirus. lo nyolong nokuh luwang ihco 
lohpou, tutang eam kani ijo ulun kota'an lo anai ang anan. Tahpi lo eam 
duon mosuhukoh arop. 7:25 Ihcobehti inai, ijo anak bawioh sonyalung roh 
Ja'at, ngonih tohou Yesus, 10 lombut nokuh Yesus tutang suhkuntu'ut ang 
tohimo-Oh, 7:26 sambil nyawot mangat Yesus muhko roh ja'at tahkan 
anakoh rih. Ulunbawi rih bohkon ulun Yahudi, konanak ang tana Penisia 
ang Siria. 7:27 Yesus nuhtui umba io, "Anak-anak harus tononga ukun 
labih soun. Eam pios ngomin ukun anak-anak turus nyahkahoh ahkan asu." 
7:28 "Tuan," hion ulunbawi orih, "asu-asu ang pinda meja ka kuman 
pahpat-pahpat ijo ngonyahtu konuan anak-anak rih!" 7:29 Turus Yesus 
nuhtui umba 10, "Tului ihko mutah kodorih, buli iou; roh ja'at rih jari 
nyoluka tahkan anak'mu!" 7:30 Inai orih buli. Ang lohpou io nyombang 
anakoh rahat kaling ang unuk ngaruk, tutang roh ja'at moro-morong jari 
soluka tahkan anakoh rih. 7:31 Pongohino Yesus nohtah daerah Tirus, 
tutang noturus ponyalai-Oh nyuru Sidon nokuh Danou Galilea. Io ngomin 
jalan nyuru daerah Sopulu Lowu. 7:32 Ang anan ulun ngomin ahkai-Oh 
'cobehti ijo bisu borengen. Iro nyawot Yesus ngina longoi-Oh aang ngosan 
ulun rih. 7:33 Yesus ngomin ulun rih, bongon doro tahkan ulun aro. Turus 
nginaoh iking nokuh luwang tolingan ulun orih. Turus Yesus ngoluhca, 
tutang ngoruit jola ulun rih. 7:34 Uliorih rih Yesus nokara nokuh langit, 
nguhut hasongoh ba'a-ba'as tutang nuhtui umba ulun rih, "Epata," ijo 
rimai-Oh "Bokuap!" 7:35 Tolingan ulun rih tokuap tutang jolaioh monjadi 


bolomu huli, tutang 10 nopara pander honong murah. 7:36 Turus Yesus 
baca iro paring ahkan monyiar hal orih ahkan 1a-iai beweu. Tahpi 
mahimahi lo baca, mahi-mahi hino iro monyiaroh. 7:37 Tutang paring ulun 
ijo ngonih rih helan samasino. Iro nuhtui, "Paringoh konuai-Oh honong 
pios! Mahihino Io nguan ulun borengen duon ngonih, tutang ulun bisu duon 
pander!" 


8:1 Eam pira kotahiu pongohuli, anai hino ihcokopulou ulun aro lombut 
hopuhpung. Tului iro eam anai ukun, Yesus na'ah murid-murid-Oh tutang 
nuhtui, 8:2 "Ahku ngasi ahkan ulun aro tuh. Jari tolu ondou kotahiu iro 
homboh-umba Ahku, tutang uhuntuh iro eam anai ukunoh. 8:3 Amat Ahku 
nyuhu iro buli honong butui buang, iro ahkan lousiong ang beteng jalan. 
Inonhino ang louk iro anai ijo lombut tahkan mahcu." 8:4 Murid-murid 
Yesus mutah, "Ang unuk ijo benyem koloutuh, ang umohrih ulun tou 
dahpot sukup ukun ahkan paring ulun tuh?" 8:5 "Anai pira karon luhte 
aang ihkam?" hion Yesus. "Pihtu," hion'ndo. 8:6 Mahka Yesus rih nyuhu 
ulun aro tuot ang ngosan tana, turus ngomin kopihtu luhte rih tutang 
ngohawot torimakasih ahkan Pohotala. Pongohuli lo milat-milat luhte rih 
umba longoi1-Oh tutang nonga-Oh ahkan murid-murid-Oh mangat 
hobagi-bagi ahkan ulun-ulun. Mahka murid-murid-Oh nguanangrih. 8:7 Iro 
anaingina pira-pira kungan ohcin koik ka'a. Yesus ngohawot torimakasih 
ahkan Pohotala ngosan ohcin-ohcin rih, turus nyuhu murid-murid-Oh 
hobagi-bagi ohcin-ohcin rih ka'a. 8:8-9 Iro kuman nyiring bosuh -- anai 
kira-kira ohpat kuhjan behti ijo kuman. Pongohuli murid-murid Yesus 
nipun kolowiu ukun -- pihtu tahkin tuwi. Turus Yesus nyuhu ulun-ulun rih 
buli, 8:10 tutang lo homboh murid-murid-Oh turus jahkat alut tutang tulak 
nokuh daerah Dalmanuta. 8:11 Pira-pira ulun Parisi lombut nokuh Yesus, 
tutang nopara bodebat umba Yesus, ahkan nyokohtung-Oh. Iro nyawot 
Yesus napa kahtahelan kolou tanda ijo Io lombut tahkan Pohotala. 8:12 
Yesus ngotu'uh turus mutah, "Bam inon ulun-ulun uhuntuh nyawot Ahku 
napa kahtahelan? Eam! Ahku eam nonga kahta kolou rih ahkan iro!" 8:13 
Turus Yesus nohtah iro, tutang turus Jahkat ahkan luwang alut; pongohuli 
tulak mihtah nokuh pohoi danou rih. 8:14 Murid-murid Yesus tolingou iro 


ngomin sukup luhte. Iro tihkas anai ngima luhte ihcokobuhtup ang alut. 
8:15 "Bua-buahrih toharep ragi ulun-ulun Parisi tutang ragi ulun ain 
Horodes," hion Yesus umba iro. 8:16 Mahka murid-murid Yesus rih 
nopara momander, hal orih. Iro nuhtui, "Io nuhtui kolourih, tului ihto eam 
aro ngina luhte." 8:17 Yesus kota'an inon ijo iro momanderoh. Tului orih 
To ngisok iro, "Ombai ihkam bopander tohou eam anai luhte? Inon ihkam 
eam ta'an tutang Jaha solembang ka'a? Kolourih tahpakkah tiruk'kam? 
8:18 Ihkam anai mahta -- ombai eam nohto? Ihkam anai tolinga -- ombai 
eam ngonih? Famkah ihkam bingat 8:19 ahkan limo luhte rih ijo Ahku jari 
mbagi-milahoh ahkan limo kuhjan behti? Pira ohcong tuwi, kolawin ukun 
ijo ihkam nipunoh?" "Duo balas ohcong," mutah iro. 8:20 "Tutang ohkot 
Ahku mbagi-milatoh pihtu kobawak luhte ahkan ohpat kuhjan behti," 
kisok Yesus hino, "pira ohcong kolowiu ukun ijo ihkam nipuioh?" "Pihtu," 
mutah iro. 8:21 "Orth, jahakah ihkam solembang ka'a?" hion Yesus hino. 
8:22 Iro johcok ang Betsaida. Ang anan ulun ngomin ihcobehti ulun 
bobulen nokuh Yesus, tutang nyawot mangat Io ninjok ulun bobulen rih 
ahkan ngopios 10. 8:23 Mahka Yesus nambit longon ulun bobulen rih, 
tutang niting 10 nyoluka lowu rih. Pongohuli Yesus ngoluhca mahtan ulun 
rih. lo nginarih longo1-Oh ang mahtan ulun rih, turus ngisok umba io, 
"Duon ihko nohto aangco huntuh?" 8:24 Ulun rih nohto ahkan boun, turus 
nuhtui, "Yo, ahku nohto ulun nyala-nyalan, tahpi iro topahjahoh kolou 
pu'un kahju." 8:25 Yesus ngina hino longo1-Oh ang mahtan ulun rih. Sino 
tuh ulun rih bousaha nohto sodahpot-dahpot. Mahtaioh pios, tutang 10 
nohto paringaoh, honong jelas samasino. 8:26 Turus Yesus nuhtui umba 
io, "Buli iou, tutang ara hoduli nokuh lowu orih." 8:27 Yesus tutang 
murid-murid-Oh tulak nokuh dukuh-dukuh ang kodiling Kaisarea Pilipi. 
Ang beteng jalan Yesus ngisok umba iro, "Numbun hion ulun, iairih Ahku 
tuh?" 8:28 Hioniro mutah, "Anai ijo nuhtui: Yohanes Popondus, anai ka'a 
ijo nuhtui, Elia; tutang ijo bohkon hino, nuhtui: anaiihco ihcobehti nabi." 
8:29 "Tahpi numbun ihkam bongom, Ahku tuh, iai?" hion Yesus. Petrus 
mutah, "Amai anairih tuh Lahca Ponyolamat!" 8:30 Turus Yesus 
mopingatoh iro, mangat eam iro momborihtaoh ahkan 1a1 ka tohou 
arop-Oh. 8:31 Ulioh rih, Yesus nopara majar murid-murid-Oh ijo Anak 


Ulun musti ngarot aro, tutang ahkan tonolawan bain okon-okon, 
imam-imam kopala, tutang guru-guru agama. Io ahkan tomunu, tahpi aang 
ondou tolu Io ahkan bolum hoduli. 8:32 Honong jelas samasino Yesus 
monyorihtaoh hal orih ahkan murid-murid-Oh. Mahka Petrus nguhut 
Yesus nokuh saro, hawui ningak Io. 8:33 Tahpi Yesus ngulos tutang 
nopahjah murid-murid-Oh, turus ningak Petrus, "Hahtun tahkan ohtoi, 
Ponihkos! Tiruk'mu rih tiruk ulun; bohkon tiruk Pohotala!" 8:34 
Pongohino Yesus na'ah ulun aro ijo anai ang anan hombo-homboh umba 
murid-murid-Oh. Turus Io nuhtui umba iro, "Ulun ijo kani ngohasu Ahku, 
harus nolingou kogunanoh bongoi, pongohuli ngohtun sopolahkioh, tutang 
turus ngohasu Ahku. 8:35 Tului ulun ijo kani ngondehen pombolumoh, 
ahkan nihou pombolumoh. Tahpi ulun ijo nyarah pombolumoh ahkak-Ku 
tutang ahkan Kabar Hinut tahkan Pohotala, ahkan monyolamat 
pombolumoh. 8:36 Inon utungoh ahkan ihcobehti, amat sohopus kolunon 
tuh monjadi 10 tehpui, tahpi io nihou pombolumoh? 8:37 Duonkah 
pombolum orih tonokiri umba angihco? 8:38 Amat ihcobehti mia ngahku 
Ahku tutang ajaran-Ku ang jaman dorhaka tutang ja'at tuh, Anak Ulun ka'a 
ahkan mia ngahku ulun rih, ang ohkot 10 lombut noin honong kowasa 
Amai-Oh, tohomboh molehkat-molehkat ijo borasih." 


9:1 "Kota'anrih!" hion Yesus, "tahkan louk ihkam ang ohtoi anai ijo eam 
ahkan mahtoi, sounumba nohto Pohotala moretah honong kowasa!" 9:2 
Onom ondou pongohuli Yesus ngomin Petrus tutang Yakobus tutang 
konduangoh Yohanes, bongoniro nokuh ihco puruk ijo isung. Ang tohimo 
mahtan iro Yesus hubah tapai. 9:3 Hahtiu-Oh monjadi puhtiletah mokilat. 
Eam aro ihcobehti muhpuk hatin ka ang kolunon tuh ijo duon borasih 
kolou kopuhtiletah orih. 9:4 Pongohuli iro tolu behti murid-Oh rih nohto 
Yesus bopander umba Elia tutang Museh. 9:5 Mahka Petrus nuhtui umba 
Yesus, "Amai Guru, momih samasino, ihto ang ohtoi. Pios ihkai nombok 
tolu kemah: ihco ahkan Amai, ihco ahkan Museh, tutang ihco hino ahkan 
Elia." 9:6 Kotu'uioh Petrus eam ta'an, inon ijo io harus nuhtuioh, tului io 
tutang koduo injahoh rih, rahat mihkoh samasino. 9:7 Pongohuli 
bounondou ngolindung iro tutang tahkan bounondou rih konahan auh ijo 


nuhtui, "Tuhrih Anak-Ku, ijo Ahku ngasihoh. Ngonih lo!" 9:8 Jele-jeleng 
iro, nohto kodiling iro, tutang eam hino nohto, iai beweu, ang anan hihco 
iro, sobali Yesus 10u. 9:9 Ohkot iro mosuluh tahkan puruk rih Yesus 
mopingat iro, "Ara momborihta ahkan iai ka, inon ijo ihkam jari nohtooh 
nanai, sounumba Anak Ulun tonokuat tahkan popahtoi." 9:10 Iro tehen 
umba pohtoh orih, tahpi ang louk iro bongol, iro nopara hokisok inon 
konohuang Yesus umba "bolum hoduli tahkan popahtoi." 9:11 Mahka iro 
ngisok umba lo, "Ombai guru-guru agama nuhtui ijo Elia lombut labih 
houn?" 9:12 Yesus mutah, "Elia puna lombut labih soun, ahkan 
ngomorong karo aangihco. Tahpi koloukuwoh haloh umba Anak Ulun? 
Inon sabab ang luwang Surat Borasih tonyurat, ijo Io ahkan aro ngarot 
tutang konohina ulun? 9:13 Tahpi Ahku nuhtui umba'kam: Elia jari lombut, 
tutang ulun-ulun nguanumba io numbun konohuang iro. Orih hotohorong 
umba ijo jari tonyurat luwang Surat Borasih tohou aropoh." 9:14 Kotihka 
Yesus tutang kotolu murid-Oh jari anai hoduli hihco murid-murid-Oh ijo 
bohkon, iro nohto aro ulun ang anan. Pira-pira guru agama rahat hojawab 
umba murid-murid Yesus rih. 9:15 Kodorih ulun-ulun rih nohto Yesus, iro 
torongong, turus nokoru naharang Io. 9:16 "Inon ijo ihkam nyoal jawaboh 
umba guru-guru agama rih?" hion Yesus umba murid-murid-Oh. 9:17 
Ihcobehti tahkan louk ulun aro rih mutah, "Amai Guru, ahku ngomin 
anak'ku nokuh Amai. Io bisu tului nyorupang roh ja'at. 9:18 Amat roh rih 
nyalung io, behtiuoh tomingas-manduk kotana, bauioh hole'e, nyihpoioh 
ngoret tutang sohopus behtiuoh monjadi kohejang. Ahku nyawot 
murid-murid Amai muhko roh ja'at orih, tahpi iro eam duon 
nguanumbaoh." 9:19 Mahka Yesus nuhtui umba iro, "Eaminon ihkam tuh! 
Ihkam tu'u-tu'u ulun ijo eam porocaya. Johcok mira Ahku harus mohcon 
hihco ihkam tutang bosabar nohimo ihkam? Ngomin anak rih nokuh 
ohtoi!" 9:20 Iro ka'a ngomin anak orih ahkan Yesus. Kodorih roh ja'at rih 
nohto Yesus, io nguan behtin anak orih konyereng-kohejang nyiring anak 
orih ngonyahtu pole-polek ang tana. Nyamaioh hole'e. 9:21 Turus Yesus 
ngisok umba amaioh, "Jari pira kotahiu io koloutuh?" "Tahkan io honong 
koik!" hion amaioh. 9:22 "Jari bojoin roh ja'at rih kani munu io tuh, hawui 
monahakoh nokuh luwang baho ata'ai nokuh luwang danum. Tahpi amat 


Amai duon dohop, sudirih Amai masi ihkai tutang dohop ihkai!" 9:23 
"Inon hion'mu? Amat Amai duon?" hion Yesus. "Koparing orih duon, amat 
ulun tu'u-tu'u porocaya!" 9:24 Toturus amai orih ngociak, "Tuhan, ahku 
porocaya tahpi kaporocaya'ku rih tahpas. Dohoprih ahku mangat labih 
porocaya hino!" 9:25 Ohkot Yesus nohto ijo ulun aro nopara lombut 
hopuhpung, Io moretahoh roh ja'at rih honong tuhtui, "Roh borengen 
tutang bisu, Ahku moretahoh ihko soluka tahkan anak tuh, tutang ara 
samasino nyolong huli nyorupang 10!" 9:26 Roh ja'at rih ngociak, turus 
nguan behtin anak rih konyereng-kohejang, pongohino soluka tahkan anak 
rih. Anak orih topahjah kolou mahtoi, nyiring paring ulun nuhtui, "Io jari 
mahtoi!" 9:27 Tahpi Yesus nambit longo1-Oh tutang dohop io kuat. Anak 
orth rih ka kuat. 9:28 Uli Yesus jari nyolong ahkan lohpou, murid- 
murid-Oh lombut toni-tonih nokuh Io tutang ngisok, "Inon kotului ihkai 
eam duon muhko roh ja'at rih?" 9:29 Yesus mutah, "Roh ja'at rih eam 
duon tomuhko umba cara mon ka'a, bohkonumba hapan do'a." 9:30 Yesus 
tutang murid-murid-Oh nohtah unuk rih tutang noturusoh ponyalan nyuru 
Galilea. Yesus eam kani ulun kota'an ang umoh lo anai, 9:31 kotului lo 
beteng majar murid-murid-Oh, "Anak Ulun ahkan tonyarah nokuh 
kowasan kolunon," kolourih hion Yesus, "tutang lo ahkan tomumu, tahpi 
aang ondou ijo kotolu Io ahkan tonombolum!" 9:32 Murid-murid-Oh eam 
solembang inon ijo tonyorihta bam Yesus, tahpi iro mihkoh ngisok umba 
To. 9:33 Iro Johcok ang Kapernaum. Uli ang lohpou, Yesus ngisok umba 
murid-murid-Oh, "Ihkam hojawab tohou inon ang beteng jalan nanai?" 
9:34 Iro eam mutah, tului ang beteng jalan iro hojawab tohou iai ijo 
palinghajo. 9:35 Yesus tuot, turus na'ah koduo balas murid-Oh rih. Io 
nuhtui umba iro, "Ulun ijo kani monjadi ijo numur ihco, 10 harus monjadi 
ijo laiu tutang harus monjadi pohalu paring ulun." 9:36 Pongohuli Yesus 
ngomin ihcobehti anak-inyam, tutang potombok anak-inyam rih ang tohun, 
tohimo iro paring. Yesus kihpit anak orih rih tutang nuhtui umba murid- 
murid-Oh, 9:37 "Ulun ijo monorima 'cobehti anak koloutuh tului Ahku, 
rimai norima Ahku. Tutang ulun ijo norima Ahku, io eam norima Ahku 
beweu, tahpi norima ka'a Io ijo nyuhu Ahku." 9:38 Turus Yohanes nuhtui 
umba Yesus, "Amai Guru, ihkai nohto ihcobehti muhko sehtan hapan aran 


Amai. Tutang ihkai baca io, bain io eam tahkan ihto." 9:39 Tahpi Yesus 
nuhtui, "Ara baca io, tului eam ihcobehti ka ijo nguan kahtahelan ngosan 
arak-Ku, duon toturus ngonjilok-njilok Ahku. 9:40 Tului ulun ijo eam 
hokolawan umba ihto, rimai hobarih umba ihto. 9:41 Ingat ih! Ulun ijo 
nonga korih ahkan'kam tului ihkam murid Lahca Ponyolamat, 10 musti 
ahkan norima uhpahoh." 9:42 "Tai kotuluioh anai ihco tahkan ulun-ulun ijo 
koik tuh, eam porocaya hino umba Ahku, labih pios amat bahtu hajo 
ngahut ang ujatoh, tutang 10 ponolahtong nokuh luwang tasik. 9:43 Amat 
longon'mu nguan ihko bodusa, tohtok longo orih! Labih pios ihko bolum 
umba Pohotala earo longom silai tului tahkan ihko anai duo hososlla 
longon'mu nyolong nokuh norahka, iorih baho ijo kototahiu. 9:44 [Ang 
anan baho eam dahpot bolop tutang ulot eam tou mahtoi. | 9:45 Tutang 
amat pa'an'mu nguan ihko rih bodusa, nohtok pa'am rih. Labih pios ihko 
bolum umba Pohotala earo silai pa'an'mu, tahkanumba ihko anai koduo 
kososila pa'an'mu todian ihko nokuh luwang norahka. 9:46 [Ang anan 
baho eam tou bolop tutang ulot eam tou mahtoi.] 9:47 Amat mahtan'mu, 
kotuluioh ihko bodusa, ngoruit dian orih! Labih pios ihko nyolong 
Kolunon Bohua Ain Pohotala eam aro ihcoluang mahtan'mu, tahkan ihko 
anai koduo luang mahtan'mu todian nokuh luwang norahka. 9:48 Ang anan 
baho eam duon bolop tutang ulot eam duon mahtoi. 9:49 Nyinong ulun 
ahkan konorasih umba baho, kolou pononga ijo konorasih umba tonyu. 
9:50 Tonyu rih pios, tahpi amat monjadi tawah, dahpotrih konomohit 
huli? Jadi, kohondakoh ihkam monjadi kolou tonyu -- bolum hopahkat 
tutang hokobuah." 


10:1 Pongohuli Yesus nohtah unuk rih, tutang tulak nokuh tana Yudea, 
tutang tana ang pohoi Sungoi Yordan. Ulun aro lombut hino ngorumbung 
hokodiling Yesus. Tutang kolou bahut, Yesus mongajar iro. 10:2 Pira-pira 
ulun Parisi lombut ka'a ahkan nyokohtung Yesus. Iro ngisokoh, "Numbun 
hukum hadat agaman ihto, inonrih tou ulun nulang oruhoh?" 10:3 Yesus 
mutah, "Museh nonga poretah inon ahkan ihkam?" 10:4 "Museh 
nongajjin, ulun tou nulang oruhoh, asar nyurat surat hotulang houn," 
hion'ndo. 10:5 "Museh nyurat poretah orih, tului ihkam paham bohali 


tonongajar," hion Yesus umba'ndo. 10:6 "Tahpi aang pahtukoh, aang 
ohkot Pohotala nao1 kolunon, konohawot 1jo 'Pohotala napa iro bahkas 
tutang bawi. 10:7 Orih kotuluioh ulunbahkas ahkan nohtah inai-amaioh 
tutang hihco umba oruhoh, 10:8 mahka kododuooh monjadi ihco.' Jadi, 
iro eam hino duo behti, tahpi ihco. 10:9 Orih kotuluioh, inon ijo jari 
ponohihco bain Pohotala, eam tou tonulangoh bain ulun!" 10:10 Uli iro 
nyolong lohpou, murid-murid-Oh ngisok umba Yesus tohou hal orih. 
10:11 Yesus nuhtui umba iro, "Iai monulang oruhoh turus kawin umba 
bawi bohkon, ulun orih hobandung tohimo oruhoh ijo pahtok rih. 10:12 
Kolourih ka'a ulunbawi ijo monulang bosaioh turus kawin umba 
ulunbahkas bohkon, io ka'a hobandung." 10:13 Anai ulun-ulun ngomin 
anak-inyam nokuh Yesus, mangat lo nambit tutang momborehkat iro. 
Tahpi murid-murid Yesus baca ulun-ulun rih. 10:14 Nohto hal orih, Yesus 
ningak iro turus lo nuhtui umba murid-murid-Oh, "Nauhoh anak-inyam rih 
lombut ahkak-Ku! ara baca iro, bam ulun-ulun ijo kolou iro tuh, jo 
monjadi anak ukup ain Pohotala. 10:15 Ingat tuh! lai eam nohimo 
Pohotala kolou ihcobehti anak-inyam, eam ahkan monjadi anak ukup ain 
Pohotala." 10:16 Uli nuhtui kolouorih Yesus nyokahpu anak-inyam rih, 
pongohino lo nginaoh longo1-Oh ang ngosan kuhung nyino-nyinong iro 
tutang mborehkat iro. 10:17 Ohkot Yesus noturus hino ponyalai-Oh, 
ihcobehti lombut nokoru nokuh Yesus. Ulun orih suhkuntu'ut ang tohimo 
Yesus tutang ngisok, "Guru 1jo morong, ahku harus nguan inon, mangat 
dahpot norima pombolum ijo sojahti tutang kototahiu?" 10:18 "Ombai 
ihko ngohawot Ahku morong?" hion Yesus. "Eam aro ijo morong, 
bohkonumba Pohotala bongot. 10:19 Ihko jari kota'an poretah-poretah 
Pohotala, 'Ara munu, ara hobandung, ara nahkou, ara bosaksi alik, ara 
mobula, horomat amai tutang inai'kam.' " 10:20 "Amai Guru," hion ulun 
rih, "paring poretah orih jadi ahku numbui tahkanuhun kobiouku." 10:21 
Yesus nohto ulun rih tutang masi umba io turus nuhtui, "Bototah ihco hal 
hino, ijo ihko porulu nguai. Tulak buli, modagang paring ponahtou'mu, 
nonga orih duitoh ahkan ulun porosbolum, tutang ihko ahkan dahpot 
ponahtou ang soruga. Uliorih rih lombutrih ngohasu Ahku." 10:22 Ngonih 
Yesus nuhtui kolourih, ulun rih kocewa, turus nohtah unuk orih, honong 


poros ahtoi, kotului io tahtou samasino. 10:23 Mahka Yesus nopahjah 
murid-murid-Oh, turus nuhtui umba iro, "Bohali samasino ahkan ulun 
tahtou monjadi anak ukup ain Pohotala!" 10:24 Murid-murid-Oh helan 
ngonih tuhtui Yesus rih. Tahpi Yesus nuhtui hoduli, "Anak-anak-Ku, puna 
bohali ahkan monjadi anak ukup ain Pohotala! 10:25 Labih murah 
'cokungan unta nyolong luwang doih tahkan ihcobehti uluntahtou nyolong 
Kolunon Bohua Ain Pohotala." 10:26 Auh-auh Yesus rih, nguan murid- 
murid-Oh helan, nyiring iro hokisok sama arop'ndo, "Amat kolouorth, iai 
ijo tou solamat?" 10:27 Yesus nohto iro tutang mutah, "Ahkan kolunon rih 
mostahel, tahpi eam mostahel ahkan Pohotala, paringoh touurasoh bagi 
Pohotala." 10:28 Turus Petrus nuhtui, "Amai nohtorih ihkai, jari nohtahoh 
kokaro-karonoh ahkan ngohasu Amai." 10:29 Hion Yesus, "Porocaya iou: 
ulun ijo jari nohtah lohpou kosalahoh, ata'ai konduangoh ijo bahkas, ata'ai 
bawi, ata'ai inaioh, ata'ai amaioh, ata'ai anak-anakoh, ata'ai ka'a umo 
totounoh tului ngohasu Ahku tutang tului Kabar Hinut tahkan Pohotala, 
10:30 ulun rih ahkan norima labih aro ang wayah huntuh tuh. Io ahkan 
duon solahtus lihpet labih aro lohpouoh, konduang bahkas, konduang 
bawi, inai, karon-anak, umo totoun, -- tutang koporos ka'a. Tutang noin 
ang jaman ijo ahkan lombut, ulun rih ahkan monorima pombolum ijo 
sojahti tutang kototahiu. 10:31 Tahpi aro ulun ijo uhuntuh tuh, pahtukoh 
ahkan mojadi ijo laiu, tutang aro ijo uhuntuh tuh laiu, ahkan monjadi ijo 
pahtukoh." 10:32 Yesus tutang murid-murid-Oh rahat a'ang ponyalan 
nokuh Yerusalem. Yesus nyalan ang baun, tutang murid-murid-Oh poros 
ahtoi paringoh. Tutang ulun-ulun ijo ngohasu pongo umba lo ka nanyam 
mihkoh. Pongohuli rih Yesus na'ah murid-murid-Oh bongon'ndo, tutang 
nyorihta ahkan iro inon ijo ahkan nyolung noin ngosan arop-Oh. 10:33 
"Ngonihrih," hioi-Oh, "ihto huntuh rahat nihtu Yerusalem. Ang anan Anak 
Ulun ahkan tonosorah ahkan imam-imam kopala tutang guru-guru agama. 
Io ahkan tomohukum munu, pongohuli tonyorah ahkan ulun-ulun, bohkon 
Yahudi. 10:34 Iro ahkan ngonjea-jea Io, ngoluhca lo, monyiksa Io, tutang 
nyopolahkioh Io. Tahpi aang ondou tolu Io ahkan bolum hoduli." 10:35 
Turus Yakobus tutang Yohanes, yorih anak-anak Sebedeus, lombut nokuh 
Yesus. "Amai Guru," hion'ndo, "anai ihco hal, ijo ihkai jolik Amai nguai 


ahkankai." 10:36 "Inon ijo ihkam jolik Ahku nguai ahkan'kam?" hion 
Yesus. 10:37 Iro mutah, "Ihkai jolik tuot ang kotou komulo1 Amai, 
amatmira Amai tuot moretah ang kolahca'an tutang tonohoromat." 10:38 
"Ihkam eam ta'an inon ijo ihkam nyawot," hion Yesus umba iro, 
"Sangguprih ihkam ngorih tahkan sakir kokarot ijo ahkan Ahku ngorih 
tutang nyolong nokuh ang luwang kancah kokarot ijo ahkan Ahku 
nyolongoh?" 10:39 "Sanggup," hion'ndo. Mahka Yesus nuhtui ahkan iro 
hino, "Puna ihkam ahkan ngorih tahkan sakir kokarot ijo ahkan Ahku 
ngorih, tutang nyolong ahkan ang luwang kancah ijo Ahku ahkan 
nyolongoh. 10:40 Tahpi tohou iai ijo ahkan tuot ang koto'u ata'ai 
komuloi-Ku, orih eam Ahku ijo bohak ngahtuh. Pohotala ijo ngahtuhoh 
ia-iai ijo ahkan tuot ang unuk-unuk orih." 10:41 Kotihka sopulu murid 
Yesus ijo bohkon ngonih hal orih, iro sangit umba Yakobus tutang 
Yohanes. 10:42 Jadi, Yesus na'ah iro paringoh, turus nuhtui, "Ihkam 
kota'an ijo okon-okon uhtus ijo eam kosono Pohotala mohonyok rayatoh. 
Tutang ulunhajo-ulunhajo iro nihkin'ndo. 10:43 Tahpi ihkam eam tou 
kolourih! Tobalikoh, ulun ijo kani monjadi hajo ang louk'kam, io harus 
monjadi pohalu'kam. 10:44 Tutang ulun ijo kani monjadi pahtukoh ang 
louk'kam, harus monjadi jihpon bagi paring. 10:45 Tului Anak Ulun ka 
eam lombut ahkan tonohalu, Io lombut ahkan mohalu tutang ahkan nyorah 
hasong-Oh ahkan momorodehka aro ulun." 10:46 Iro johcok ang Yerikho. 
Tutang ohkot Yesus honong murid-murid-Oh hawui ulun aro nohtah lowu 
rih, ihcobehti ulun bobulen, rahat tuot nyodahkah ang saran jalan. Araioh 
Bartimeus, anak tahkan Timeus. 10:47 Kotihka io ngonih ijo, ijo rahat 
nyihing orih anairih Yesus ulun Nasaret, io ngociak, "Yesus, Anak Dawid! 
Masi ahku!" 10:48 Io tonyangit bain aro ulun tutang tonyuhu tonih. Tahpi 
io labih muhing hino ngociak, "Anak Dawid, masi rih ahku!" 10:49 
Mahka Yesus tondo, turus nuhtui, "Na'ahrih io." Jadi iro na'ah ulun 
bobulen rih. Iro nuhtui umba io, "Teneng rih! Ihko tona'ah Yesus, kuat!" 
10:50 Ulun bobulen rih ka nyahkah jubahoh, turus jele-jeleng kuat, tutang 
tulak ahkan Yesus. 10:51 "Inon ijo ihko jolik Ahku nguan ahkan'mu?" hion 
Yesus umba io. Ulun bobulen rih mutah, "Amai Guru, ahku jolik nohto." 
10:52 "Tulakrih," hion Yesus, "tului ihko porocaya umba Ahku, ihko 


pios." Aang wayah orih ka'a ulun rih tou nohto. Turus 10 ngahasu Yesus 
ang jalan. 


11:1 Ohkot doni Yerusalem iro johcok ang lowu Betpage tutang Betania, 
ang kowang Puruk Zaitun. Ang anan duo behti murid-Oh tonyuhu 
labihsoun bain Yesus. 11:2 "Tulakrih, nokuh lowu ijo anai ang tohimorth," 
hion Yesus umba iro. "Kolourih ihkam nyolong lowu rih, ihkam ahkan 
nohto ihcokungan anak keledai rahat tonyuhkui, ijo jaha pu'u tonunggang 
ulun. Nguwatohrih keledai rih tutang omin 'kanohtoi. 11:3 Tutang amat 
anai ulun ngisok umba'kam, ahkan inon'kam nguwat suhkui keledai rih, 
mutah'kam, "Tuhan kani hapaoh, tutang lo jeleng ngitotoh hino.'" 11:4 
Koduo murid Yesus rih ka tulak, tutang nyombang 'cokungan anak keledai 
ijo rahat nyuhkui aang bauntukang lohpou ang saran jalan. Mahka iro 
nguwatoh suhkui keledai rih. 11:5 Ulun-ulun ijo tombok ang anan ngisok 
umba iro, "O1, rahat inon ihkam? Ombai nguwatoh suhkui anak keledai 
rih?" 11:6 Iro mutah kolou inon ijo jari tonyuhu bain Yesus umba iro. 
Mahka ulun-ulun rih mohonou iro ngomin keledai rih. 11:7 Ohkot iro 
johcok unuk Yesus, ngosan lihkut keledai rih iro molahpikoh umba jubah 
iro, turus Yesus nunggang ang ngosanoh. 11:8 Aro ulun mombirang 
jubah'ndo ang jalan, anai hino ijo nahtai ang tohun jalan pahting-pahting 
pu'un ijo iro ngomiou tahkan umo. 11:9 Ulun-ulun ijo nyalan ang tohimo 
tutang ulun-ulun ijo ngahasu tahkan lihkut, paringoh molahap, "Tararih 
Pohotala! Tomorehkatrih 10 ijo lombut ngosan aran Tuhan! 11:10 
Bolumrih pomoretah-Oh ijo ahkan lombut -- pomoretah Dawid tahtu ajuh 
ihto! Tara ahkan Pohotala Ijo Mahaisung!" 11:11 Kolaiuoh Yesus johcok 
Yerusalem, turus nyolong nokuh Lohpou Tuhan. Ang anan Io monopahjah 
hokodiling-Oh. Tahpi tului jari doni sohit, lo pongohuli tulak nokuh 
Betania hombo-homboh umba koduo balas murid-Oh. 11:12 Anghawun 
ondouoh, kotihka iro rahat nyalan soluka tahkan Betania, Yesus bulo'u. 
11:13 Tahkan mahcu lo nohto 'cokobahtang pu'un sikun ijo daui labat. 
Jadi, Io tulak nokuh pu'un sikun rih ahkan nohto bua-Oh. Tahpi kotihka Io 
Johcok ang pu'ui rih, lo eam nyombang ino-inon, tihkas daui-daui iou, tului 
aang ohkot rih jaha musim bua sikun. 11:14 Turus Yesus nuhtui ahkan 


pu'un sikun rih, "Nopara tahkan uhuntuh, eam anai ihcobehti ka ijo ahkan 
kuman bua, tahkanumba ihko hino!" Murid-murid Yesus ngonih auhtuhtui 
orth. 11:15 Pongohuli iro johcok ang Yerusalem, tutang Yesus tulak hino 
nokuh Lohpou Tuhan. Ang anan lo nopara muhko paring ulun ijo 
bodagang bopoli, ang unuk rih. lo mbalik-nokila meja-mejan ulun pohurup 
duit, tutang baku-baku podagang bulung dala. 11:16 Tutang eam ihcobehti 
ka ijo tou tonong ijin batu-Oh ngomin inon iou nyuru boun Lohpou Tuhan 
rih. 11:17 Pongohuli Yesus majar ulun-ulun ang anan. Io nuhtu, "Ang 
luwang Surat Borasih tonyurat koloutuh: Pohotala nuhtui, 'Lohpou-Ku 
ahkan konohawot lohpou unuk bodo'a ahkan paring uhtus ulun.' Tahpi 
ihkam ngonjoriaioh kosalah ponyilou!" 11:18 Imam-imam kopala tutang 
guru-guru agama ngonih auh pander rih. Mahka iro nopara ngurah jalan 
ahkan munu Yesus. Iro mihkoh umba-Oh, kotului paring ulun kagum 
ngonih ajaran-Oh. 11:19 Amat jari ngolomi, Yesus tutang murid-murid-Oh 
nohtahoh lowu rih. 11:20 Homboh-ngohkos anghawun ondouoh, ohkot 
iro nyihing pu'un sikun rih, iro nohto pu'un orih jari mahtoi nyiring kouhat- 
uhatoh. 11:21 Turus Petrus toroingat ahkan aangnyolung ihcoondou 
hounoh. Mahka Petrus nuhtui umba Yesus, "Amai Guru, cuba nohto! 
Pu'un sikun ijo Amai nulutoh rih, jari mahtoi!" 11:22 Yesus mutah, 
"Porocayaiou ahkan Pohotala. 11:23 Tu'u-tu'u ihkam dahpot nuhtui umba 
puruk tuh, 'Hogahtangrih, tutang tongodian rih, nokuh tohun tasik!' mahka 
hal rih ahkan nyolung ahkan ihkam, asar ihkam eam bembang, tutang 
ihkam porocaya ijo, ijo ihkam ngohawotoh orih moro-morong nyolung. 
11:24 Bam orih, ingatrih tuh: Amatmira ihkam bodo'a tutang nyawot 
angihco, porocayarih ijo Pohotala jari nonga ahkan'mu, inon ijo ihkam 
nyawot, mahka ihkam ahkan monorimaoh. 11:25 Tutang amat ihkam 
bodo'a, tahpi ahtoi'mu eam sanang nohimo ihcobehti, ngapunrih ulun rih 
houn, mangat Amai'mu ang soruga ka'a ngapun dusa-dusan'kam. 11:26 
[Amat ihkam eam ngapun ulun bohkon, Amai'kam ijo ang soruga ka'a eam 
ngapun dusa-dusan'kam.|" 11:27 Iro hoduli hino nokuh Yerusalem, tutang 
aang ohkot Yesus nyalan bokodiling ang luwang Lohpou Tuhan, 
imam-imam kopala, guru-guru agama tutang okon-okon Yahudi lombut 
nokuh Io. 11:28 Iro ngisok lo, "Ngosan galang inon Ihko nguanoh hal-hal 


tuh? Iai ijo nonga hak rih ahkan-Mu?" 11:29 Yesus mutah, "Ahku ka'a 
kani ngisok umba ihkam. Mutahrih, tutang Ahku ahkan nuhtuioh 
ahkan'kam, umba hak iai Ahku nguan hal-hal tuh. 11:30 Yohanes 
mopondus umba hak iai, Pohotala ata'ai kolunon?" 11:31 Turus 
imam-imam kopala tutang okon-okon Yahudi nopara bahaum hawui 
arop'ndo. Iro nuhtui, "Amat ihto nuhtuioh, 'Umba hak Pohotala,' Io ahkan 
nuhtui, 'Ombai eam porocaya umba Yohanes?' 11:32 Tahpi bohali ka'a 
ahkan ngohawot, 'Umba hak kolunon,' " Tului iro mihkoh ahkan ulun aro, 
tului paring ulun ngohu Yohanes rih nabi. 11:33 Jadi iro mutah, "Ihkai 
cam kota'an." Turus Yesus nuhtui umba iro, "Amat kolourih, Ahku ka cam 
kani nuhtui ahkan'kam umba hak iai Ahku nguan paringoh tuh." 


12:1 Pongohino Yesus nopara bopander honong porobasa ahkan 
imam-imam kopala, guru-guru agama tutang okon-okon Yahudi rih. Yesus 
nuhtui, "Anairih ihcobehti ulun, ijo ngombulan ihcokolambar kombulan 
anggur, turus kehpan pahkotoh ang kodilingoh. Ulilimbah rih 10 ngali 
lowong unuk pokakas mohahpit anggur rih, turus 10 nombok ihco lohpou 
jaga. Ulilimbah rih 10 posewa pombulan anggur rih, ahkan pira-pira 
ponggawihasil, turus 10 tulak nokuh lowu bohkon. 12:2 Kotihka jari 
ohkotoh musim mutik bua anggur, ulun rih ngirim ihcobehti pohaluoh 
nokuh ponyewa-ponyewa rih, ahkan norima bagianoh. 12:3 Tahpi 
ponyewa komulan anggur rih, nawan pohalu rih. Pongohino iro nahup 
kuhung pohalu rih, turus nyuhu 10 buli ngomin longo buang. 12:4 Turus 
tepun komulan rih, ngirim hino ihcobehti pohaluoh ijo bohkon. Tahpi 
ponyewa pombulan anggur rih, mohpah kuhung pohalu rih turus muhkooh 
hawui hololea io. 12:5 Tepun pomulan rih ngirim hino ihcobehti pohalu ijo 
bohkon. Tahpi iro munu pohalu rih. Tutang kolourih toturusoh iro nguan 
aro pohalu ijo bohkon hino: anai ijo ponohpah'ndo tutang anai ka'a ijo 
ponunu'ndo. 12:6 Tai rih hino ijo tou tongirim huntuh bam tepun komulan 
rih? Tihkas mohcon ihcobehti, yorih anak aiu bongol ijo unuk kosayangoh. 
Jadi, kojoriaioh io ngirim anakoh orih ahkan ponggawi-ponggawi. 'Musti 
anak'ku tuh ahkan tomohoromatoh,' tiruk tepun pombulan. 12:7 Tahpi 
ponggawi-ponggawi rih hopahkat sama aropoh, 'Tuh 10 ahli warisoh. Has 


ihto munu 10, mangat ihto duon warisoh tuh!' 12:8 Mahka anak orih 
tonawan, turus tomunu. Otui iro dian nokuh luar pomulan rih." 12:9 Turus 
Yesus ngisok, "Inon ijo ahkan konuan bain tepun pomulan rih? Musti io 
ahkan lombut tutang munu ponggawi-ponggawi rih turus monyarahoh 
kombulan orih ahkan ponggawi-ponggawi ijo bohkon. 12:10 Ihkam tatuoh 
pu'u mbasa ayat tuh a'ang Surat Borasih, 'Bahtu ijo eam tohapa bain 
tuhkang-tuhkang pomangun jari monjadi bahtu ijo mombahtang. 12:11 
Tuhrih aangkonuan Tuhan, eaminon kopioioh!' " 12:12 Mahka dolang 
bosewut uhtus Yahudi, ijo ngonih porobasa rih, ngurah jalan nawan Yesus, 
tului iro kota'an porobasa rih, tonituoh Yesus ahkan iro. Tahpi iro mihkoh 
ulun aro. Jadi, iro tulak nohtah Yesus. 12:13 Pira-pira ulun Parisi tutang 
pira-pira ulun barih Horodes sonuhu nyokohtung Yesus umba kisok- 
kisokoh. 12:14 Iro lombut nokuh Yesus tutang nuhtui, "Amai Guru, ihkai 
kota'an Amai morong tutang eam norimaoh tiruk ulun bohkon ka. Amai 
mongajar torus-tarang tohou kohondak Pohotala bagi ulun, kotului Amai 
eam nopahjah ului. Nah cuba Amai nuhtui ahkan ihkai, 'Numbun poroturan 
agaman ihto, toukah bayar pajak ahkan Kaisar ata'a eam? Harusrih ihto 
bayar pajak rih, ata'ai ecam?!" 12:15 Yesus ngota'an kopura-puraan'ndo. Io 
mutah, "Inon buhkui ihkam kani nyokohtung Ahku? Cuba pokarah 
ahkak-Ku ihcokobilap duit perak." 12:16 Mahka iro nonga ahkai-Oh 
ihcokobilap duit perak. Turus Yesus ngisok iro, "Gambar iai tutang aran 
iai tuh?" "Kaisar," hion'ndo. 12:17 "Nah, amat kolourih," hion Yesus, 
"bayar ahkan Kaisar inon ijo ain Kaisar, tutang ahkan Pohotala inon ijo ain 
Pohotala." Iro helan ngonih lo. 12:18 Pira-pira ulun tahkan barih Saduki 
lombut nokuh Yesus. (Iro anairih barih ijo niruk tohou ulun mahtoi eam 
ahkan bolum hoduli.) 12:19 "Amai Guru," hion iro umba Yesus, "Museh 
nyurat hukum tuh ahkan ihto: 'Amat ihcobehti bahkas mahtoi, tutang io 
eam anai nohtah anak, mahka konduangarioh kawin umba baluioh mangat 
nonga lihit ahkan ulun ijo jari mahtoi rih.' 12:20 Pu'u anai pihtu ulun 
hokonduang, ijo pongoko kawin, turus mahtoi eam aro nohtah anakoh. 
12:21 Pongohino 'o koduooh kawin umba baluioh, tahpi 10 ka mahtoi eam 
aro nohtah anak. Hal ijo sama nyolung ka'a umba konduang ijo kotolu, 
12:22 tutang toturusoh nyiring hawui ijo kopihtu iro. Kolaiuoh ulunbawi 


rih bongoi mahtoi ka'a. 12:23 Aang ondou ulun mahto1 bolum hoduli, 
ahkan oruh iai ulunbawi rih? Bain kopihtu-pihtuoh jari kawin umba io!" 
12:24 Yesus mutah, "Ihkam koliru samasino. Kotului ihkam cam 
solembang auh Surat Borasih, oluka kowasan Pohotala. 12:25 Tului 
amatmira ulun-ulun mahtoi bolum hoduli, iro eam ahkan kawin hino, 
molekan iro ahkan bolum kolou molehkat ang soruga. 12:26 Tutang tohou 
ulun mahtoi tongombolum hoduli, jaha pu'ukah ihkam mambasa ang 
luwang Surat Borasih Museh, tohou ruwut ijo ngonjelak rih? Ang luwang 
ayat-ayat rih, tonyurat ijo Pohotala nuhtui ahkan Museh, 'Ahku tuh 
Pohotalan Abraham, Pohotalan Isaak, Pohotalan Yakub.' 12:27 Pohotala 
rih, eam Pohotalan ulun mahtoi. lo Pohotalan ulun bolum. Ihkam koliru 
samasino!" 12:28 Turus lombut iou ihcobehti guru agama ngomh tuhtui 
holat Yesus umba ulun-ulun tahkan barih Saduki rih. Guru agama rih 
nohto ijo Yesus jari mutah auh ulun-ulun rih hawui pios. Mahka io ngisok 
umba Yesus, "Poretah umohrih, ijo paling boguna tahkan paring poretah?" 
12:29 Yesus mutah, "Poretah ijo pahtukoh iorih: 'Ngonihrih, oi uhtus 
Israel! Tuhan Pohotalan ihto, Tuhan rih Tukan. 12:30 Sita Tuhan 
Pohotalankam hapan kotuwi ahtoi'kam, tutang hapan koparing 
homboruan'kam, hapan sohopus ahkar'kam, tutang honong kokaro 
koba'as'mu.' 12:31 Poretah koduo, iorih: 'Sitarih sosama'kam, kolou ihko 
monyita arop'mu bongom.' Eam aro hino poretah bohkon ijo labih boguna 
tahkan koduo poretah rih." 12:32 Turus guru agama rih nuhtui umba 
Yesus, "Kona samasino Amai Guru! Puna morong inon ijo Amai nuhtuioh: 
Tuhanrih Pohotala ijo Tukan, tutang eam anai hino Pohotala ijo bohkon. 
12:33 Tutang ulun harus sita Pohotala hapan kotuwi ahtoioh, tutang hapan 
sohopus ahkaroh, honong umba kokaro koba'asoh. Tutang 10 ka'a harus 
hokasih sosamaoh kolou nyita aropoh bongot. Orih labih pios tahkan 
umba ponyorahan pononga tomahpong tutang pononga-pononga bohkonoh 
ahkan Pohotala." 12:34 Yesus nohto ijo guru agama rih jari mutah hapan 
pios samasino. Tutang Yesus nuhtui umba io, "Ihko ius doni monjadi anak 
ukup ain Pohotala." Uliumba rih eam ihcobehti ka ijo bohanyi hino 
nyurung kisokoh umba Yesus. 12:35 Pondehan majar ang Lohpou Tuhan, 
Yesus ngisok, "Koloukuwohrih guru-guru agama duon nuhtui ijo Lahca 


Ponyolamat rih lihit Dawid? 12:36 Podahar Dawid bongoi -- kotului 
tongorinah bam Roh Pohotala -- nuhtui, Tuhan homauh umba Tuhan'ku: 
tuot ihko ang silan kotouk-Ku nyiring Ahku nguan musuh-musuh-Mu 
ngominda umba Ihko.' 12:37 Jadi, amat Dawid bongol ngohawot 10 Lahca 
Ponyolamat rih, 'Tuhan,' koloukuwoh tou Io tahkan lihit Dawid?" Ulun aro 
ijo anai ang Lohpou Tuhan rih sanang ngonih Yesus majar. 12:38 Io nuhtui 
umba iro, "Ati-atirih tohimo guru-guru agama. Iro jolik nyala-nyalan umba 
jubah ijo ombu tutang jolik tomohoromat ang pasar-pasar. 12:39 Iro jolik 
unuk-unuk ijo tomohoromat ang luwang lohpou sombayang tutang ang 
pesta-pesta. 12:40 Iro monihpu baluranda tutang mosuwit lohpouoh. 
Tutang ahkan ngolindung koja'at iro rih, iro bodo'a ombu-ombu. Hukuman 
iro noin bahat!" 12:41 Ohkot tuot hotopoho1 umba pahti porahpah ang 
Lohpou Tuhan, Yesus nohtoani ulun-ulun posolong duit iro ahkan luwang 
pahti rih. Aro ulun tahtou posolongoh aro duit; 12:42 turus ihcobehti balu 
ijo porosbolum lombut ka'a. lo posolong duo bilap duit tombaga, iorih duit 
pokokoik regaioh. 12:43 Mahka Yesus na'ah murid-murid-Oh turus nuhtui 
umba iro, "Nohtoanit tuh: balu ijo porosbolum rih posolong ahkan luwang 
pahti orih, labih aro tahkanumba ijo tomosolong bain paring ulun-ulun 
bohkonoh. 12:44 Bam iro paring nonga tahkan kolowin ponahtouoh. 
Tahpi balu rih nonga, sinoka, paham porosbolum, io nonga paring ijo anai 
aang 10 -- oluka ijo 10 poruluoh bagi pombolum." 


13:1 Kotihka Yesus nohtah Lohpou Tuhan, ihcobehti tahkan murid- 
murid-Oh nuhtui, "Amai Guru, cuba nohto pangun-pangun rih. Nohtoani 
bahtu-bahtuoh. Eam inon kopiosoh!" 13:2 Yesus mutah, "Ihko nohto 
pangun-pangun ijo hajo rih, kowa? Earo ihco bahtu ka tahkan pangun- 
pangun rih ijo ahkan mohcon hotilap ang unukoh. Paring ahkan 
konahkas." 13:3 Pongohuli Yesus hihkas nokuh Puruk Zaitun, tutang tuot 
ang unuk ijo hotohimo umba Lohpou Tuhan. Turus Petrus, Yakobus, 
Yohanes tutang Andreas lombut nokuh lo mangat bopander umba Io cara 
bongon. 13:4 "Cuba Amai nyorihta ahkan ihkai," hion iro umba Io, "mira 
paringoh rih ahkan nyolung? Tutang kahta-kahta inonrih ijo ngorinah ijo 
jari ohkotoh?" 13:5 "Borondongrih," hion Yesus, "ara nyiring ihkam 


tonoalik. 13:6 Aro ulun lombut hawui mohapan arak-Ku tutang nuhtui, 
'Ahku tuh Io!" turus ngobalik aro ulun. 13:7 Amat ihkam ngonih auh-auh 
kolahi tutang borihta-borihta poporangan ara mihkoh. Hal-hal orih harus 
nyolung, tahpi orih eam rimai ijo jari ohkotoh kiamat. 13:8 Uhtus ijo ihco, 
ahkan boparang molawan uhtus ijo bohkon. Nogara ijo ihco ahkan 
nyarang nogara ijo bohkon. Ang umo-umoh ahkan nyolung tana moruguh 
tutang bohaya kolou. Paring orih punai pahtuk iou, kolou koporos ijo 
tokinyam ihcobehti ulunbawi botohi, ijo kani nganak. 13:9 Ihkam harus 
ati-ati, bain ihkam ahkan tonawan tutang konuhut nokuh balai bosara. 
Ihkam ahkan ponohpah ang lohpou-lohpou sombayang. Ihkam ahkan 
tongomin noharep pongowasa-pongowasa tutang lahca-lahca tului ihkam 
murid-Ku. Tutang orihrih kosapet bagi'kam, dahpot nonga saksi tohou 
Ahku ahkan iro. 13:10 Kabar Hinut tahkan Pohotala rih, musti ahkan 
tonosiar soun, ahkan kokaro uhtus ulun. 13:11 Tutang amat ihkam 
tonawan tutang konomin ahkan ponosara, ara mihkoh tohou inon ijo harus 
ihkam nuhtuioh. Amat jari johcok ohkotoh ahkan pander, nuhtui iourih 
inon ijo jari tonyorihtaoh ahkan'kam aang ohkotoh. Tului pander-pander 
ijo ihkam ngohawotoh rih eam auh tuhtui emu bongom, molekan lombut 
tahkan Roh Pohotala. 13:12 Ulun ahkan mondorhaka konduangoh bongoi 
mangat tomunu. Orih ka ijo ahkan nyolung holang amai umba anakoh. 
Anak-anak ahkan molawan inai-amaioh, tutang nyorah iro ahkan tomunu. 
13:13 Ihkam ahkan ngohrri bam paring ulun, tului ihkam murid-Ku. Tahpi 
ulun ijo botahan nyiring ko-opah ahkan tonyolamat." 13:14 "Ihkam ahkan 
nohto 'Koja'at ijo mopolonyuh' tombok ang unuk ijo tongobaca ahkaioh. 
(Catatan ahkan pomasa: Nohto tu'u-tu'u inon rimaioh!) Ang ohkot rih ulun 
ijo anai ang Yudea pahtut nokoru nokuh karon-puruk. 13:15 Ulun jo anai 
ang ngosan sahpou lohpou ara mosuluh tutang nyolong koluwang lohpou 
ahkan ngomin aang'co. 13:16 Ulun ijo anai ang umo ara buli lowu ahkan 
ngomin pokajai. 13:17 Eaminon kongorioh aang ondou-ondou rih bagi 
bawi ijo botohi tutang inai ijo magun nyusu anakoh! 13:18 Bodo'arth, 
mangat hal-hal orih ara nyolung ang uhun uhjan. 13:19 Ang ondou-ondou 
ijo ngoli rih, ahkan anai ihco kosusah ijo jaha pu'u nyolung, tahkan umba 
Pohotala naoi tana nyiring uhuntuh, tutang eam hino ahkan nyolung huli. 


13:20 Jaka eam Pohotala mopoiwak wayah orih, mahka eam anai 
ihcobehti ka'a ijo tonyolamat. Tahpi kotului ukup-Oh, Pohotala mopotwak 
wayah orth rih. 13:21 Ang ohkot orih rih, amat ihcobehti nuhtui umba 
ihkam, 'Nohto Lahca Ponyolamat rih anai ang ohto1!' ata'ai 'Nohto, lo anai 
ang anan!" -- ara ihko porocaya umba auh ulun rih. 13:22 Tului 
ponyolamat-ponyolamat bobalik, tutang nabi-nabi bobalik ahkan lombut. 
Iro ahkan nguan gawi-gawi ijo luar biasa, tutang kahtahelan-kahtahelan, 
ahkan ngobalik amat duon, ukup Pohotala ka'a. 13:23 Jadi, bojaga- 
Jagarih! Paring orih jari Ahku nyorihtaoh ahkan'kam, hounumba hal orih 
nyolung." 13:24 "Uli wayah kosusah rih, mahtan-ondou ahkan monjadi 
pindong, tutang bulan eam hino koloang. 13:25 Potion-potion ahkan 
botahak tahkan langit tutang pongowasa-pongowasa pinda langit ahkan 
nyolung sampur-baur. 13:26 Aang ohkot orih Anak Ulun ahkan gihtan 
lombut ang ngosan baunondou hapan kowasa hajo tutang kohajo1-Oh. 
13:27 To ahkan nyuhu molehkat-molehkatoh ahkan nipun ukup konopili 
Pohotala, tahkan ko-ohpat puhting tana tahkan topahkai nokuh topahkan 
langit." 13:28 "Omin polajaran tahkan pu'un sikun. Amat pahting- 
pahtingoh bohijou tutang nyolundik, tutang nopara bodoun biou, ihkam 
kota'an ijo uhun tojah jari doni. 13:29 Kolourih ka'a amat ihkam nohto 
hal-hal orih nyolung, ihkam kota'an 1jo ohkotoh jari doni samasino. 13:30 
Kota'anrih! Paring ang-nyolung rih, ahkan nyolung eam hounumba 
ulun-ulun ijo bolum uhuntuh, mahtoi paringoh. 13:31 Langit tutang tana 
ahkan dilap, tahpi auh-Ku tehen kototahiuoh." 13:32 "Oluka kolourih, 
eam ihcobehti ka kota'an, mira ondouoh ata'ai jamoh. Karon-molehkat ang 
soruga eam, tutang Anak ka eam, tihkas Amai iou ijo kota'an. 13:33 Jadi 
ihkam harus bojaga-jaga tutang botahtap tului ihkam eam kota'an mira 
ohkotoh. 13:34 Koada'aioh, nindung ihcobehti ulun, ijo nohtah lohpouoh 
turus tulak nokuh unuk ijo mahcu. lo nyarah ahkan pohalu-pohalu mohaga 
lohpouoh, tutang nonga karon-gawi ahkan iro nyino-nyinong behti. Ahkan 
pongindoi bauntukang, io mohtoh ahkan ngindoi moro-morong. 13:35 
Tului orih ihkam harus bojaga-jaga, bam ihkam eam kota'an mira tepun 
lohpou orih ahkan buli -- mihkohtou aang sohit ondou, mihkohtou aang 
tohun ngolomi, mihkohtou aang ohkot topolaoi, ata'ai mihkohtou aang 


ohkot mahtanondou lombut. 13:36 Amat 10 lombut songola, ara nyiring 10 
nyombang ihkam rahat tiruh. 13:37 Inon ijo Ahku nuhtuioh tuh ahkan'kam, 
Ahku ka'a nuhtui ahkan paring ulun: Bojaga-jagarih hototurus!" 


14:1 Duo ondou hino Ondou Paska tutang Pesta Luhte Fam Boragi. 
Imam-imam kopala tutang guru-guru agama rahat ngurah jalan ahkan 
nawan Yesus cara toni-tonih, tutang ahkan munu lo. 14:2 "Tahpi ara ihto 
nguaioh rih aang ohkot pesta," hion iro, "bain mopolombut koridu." 14:3 
Kotihka Yesus anai ang Betania, ang human Simon ijo lomoi kona 
ponyahkit bolang ijo ja'at, ihcobehti bawi lombut nokuh-Oh. lo ngomin 
ihco kasa pualam bosuang minyak buanharum ijo borega, tonapa tahkan 
uhat buanharum. Ohkot Yesus rahat tuot kuman, ulunbawi rih nguap kasa 
pualam rih tutang nohta minyak buanharum rih ngosan kuhung Yesus. 
14:4 Pira-pira ulun ijo anai ang anan monjadi bosingi tutang nuhtui sama 
arop iro, "Inon gunaioh minyak buanharum rih tongondian? 14:5 Minyak 
rih duon tonodagang umba regai, molowi tahkan tolu lahtus duit perak, 
tutang duitoh nonga ahkan ulun porosbolum!" Mahka iro bosingi umba 
ulunbawi rih. 14:6 Tahpi Yesus nuhtui, "Nauhoh io! Ombai ihkam 
monyusahahto1oh bawi tuh? lo nguanoh aang'co ijo pios tutang tonara ang 
tohimok-Ku. 14:7 Ulun porosbolum toturus anai ang marak ihkam. 
Nyinong kotihka amat ihkam kani, ihkam duon dohop iro. Tahpi Ahku 
eam hototurus hihco umba ihkam. 14:8 Ulunbawi tuh jari nguaioh inon ijo 
dahpot io nguaioh. Io jari monyodia ahkak-Ku umba minyak buanharum 
ahkan ponanom-Ku sounumba ohkotoh. 14:9 Porocayarih! Ang sohopus 
kolunon, ang umoh iou Kabar Hinut tahkan Pohotala tonokabarih, 
angkonuan ulunbawi tuh ahkan tonyorihta ka'a kolou pongingat ahkaioh." 
14:10 Turus Yudas Iskariot ihcobehti tahkan koduo balas murid Yesus, 
hihkas nokuh imam-imam kopala, honong nohuang ngarana Yesus ahkan 
iro. 14:11 Iro sonang samasino ngonih pohaumoh rih, tutang mbowot 
ahkan nonga duit ahkan Yudas. Mahka Yudas ka nopara ngurah kosapet 
ahkan monyarah Yesus. 14:12 Aang ondou 'opahtok a'ang Pesta Luhte 
Eam Borag] -- aang ohkot ulun nyombolih tobiri Paska -- murid-murid 
Yesus ngisok umba lo, "Ang amohrih Amai jolik ihkai nahtap ukun Paska 


ahkan Amai?" 14:13 Mahka Yesus nyuhu duo behti tahkan iro, "Tulakrih 
nokuh lowu, ang anan ihcobehti bahkas ijo rahat ngomin burung bosuang 
danum, ahkan hosombang umba ihkam. Kohasurih ih i0 14:14 nokuh 
lohpou ijo io nyolongoh tutang nuhtui iouoh umba tepun lohpou rih, 'Amai 
Guru ngisok, ang amoh unuk Io tutang murid-murid-Oh ahkan kuman ukun 
Paska.' 14:15 Ulun orih ahkan nunjukoh ahkan'kam ihco ruangan ang 
diang ijo hajo. Takun orih jari tohoragu, sukup umba puatoh. Nyodiaoh rih 
paringoh ang anan bagi ihto." 14:16 Turus koduo behti murid Yesus rih 
hihkas nokuh lowu. Ang anan iro nyombang paringoh kona kolou ijo 
tonuhtuioh bam Yesus. Turus iro ka nahtap ukun Paska. 14:17 Ngolomioh 
Yesus lombut homboh koduo balas murid-Oh. 14:18 Tutang pondehan iro 
tuot kuman, Yesus nuhtui, "Ngonih iou, ihcobehti tahkan marak ihkam, ijo 
huntuh kuman homboh Ahku ahkan motanah Ahku." 14:19 Ngonih orih, 
murid-murid Yesus monjadi paham porosahtoi. Turus ihcobehti hawui 
ihcobehti nopara ngisok umba Yesus, "Mihkoh bohkon ahku ijo hion 
Amai hirahoh?" 14:20 Yesus mutah, "To ihcobehti tahkan ihkam 'jo duo 
balas tuh 1jo kuman hihco piring umba Ahku. 14:21 Puna Anak Ulun 
ahkan mahtoi kolou ijo tonyurat ang luwang Surat Borasih. Tahpi eam 
inon kocolahkaoh ulun ijo motanah Anak Ulun rih! Labih pios ahkan ulun 
orih amat io eam pu'u konanak samasino!" 14:22 Kotihka iro rahat kuman, 
Yesus ngomin luhte tutang ngohawot do'a torimakasih ahkan Pohotala. 
Pongohuli Io mbolah luhte orih honong longoi-Oh, turus nongaoh ahkan 
murid-murid-Oh hawui nuhtui, "Onin tutang kumairih tuh behtik-Ku." 
14:23 Ulimba lo ngomin ihco sakir anggur. lo ngohawot do'a torimakasih 
ahkan Pohotala, turus nongaoh sakir orih ahkan murid-murid-Oh. 
Pongohuli iro paringoh ngorih anggur rih. 14:24 Ulimba Yesus nuhtui, 
"Tuhrih dahak-Ku ijo mondehen bowot Pohotala, daha ijo tonusuh'ku 
ahkan aro ulun. 14:25 Porocayarih: Ahku eam ahkan ngorih anggur tuh 
hino, Johcok aang ohkot Ahku ngorih anggur ijo bohua homboh ihkam ang 
Kolunon Bohua Ain Amai-Ku." 14:26 Pongohuli io monyanyi ihco nyanyi 
tara. Tutang ulimba rih iro tulak nokuh Puruk Zaitun. 14:27 Pongohino 
Yesus nuhtui umba iro, "Ihkam paring ahkan nokoru nohtah Ahku. Tului 
luwang Surat Borasih tonyurat, 'Pohotala ahkan munu sokahtikoh, tutang 


kawan tobirioh ahkan rawu-riai.' 14:28 Tahpi uli Ahku bolum hoduli, 
Ahku ahkan hihkas hounumba ihkam nokuh Galilea." 14:29 "Eam," 
mutah Petrus, "nauhoh iro paring nohtah Amai, ahku samasino eam." 
14:30 "Ingat," hion Yesus, "ngolomi tuh ka'a, hounumba manuk dalung 
nandu duo tikat, ihko tolu tikat ngulim Ahku." 14:31 Petrus mutah hawui 
tegas, "Nauh ahku harus mahtoi hombo-homboh umba Amai, samasino 
ahku eam ahkan nuhtui ijo ahku eamkosono Amai!" Tutang murid-murid 
ijo bohkon nuhtui kolouorih ka'a. 14:32 Iro johcok ang ihco unuk ijo 
aratoh Getsemane, tutang Yesus nuhtui umba murid-murid-Oh, "Tuotrih 
ang ohtoi pondehan Ahku hihkas bodo'a." 14:33 Turus Yesus ngomin 
Petrus, Yakobus tutang Yohanes, hihkas hombo-homboh umba Io. lo 
nopara nginyam sedih tutang golisah. 14:34 "Ahtot-Ku sedih samasino," 
hion Yesus umba iro, "anyam'ku kolou kani mahtoi iou. Mohcon rih ang 
ohtoi tutang bojaga-Jagarih!" 14:35 Yesus hihkas labih mahcu honjiat, 
turus nolehku ang tana tutang bodo'a. A'ang do'a-Oh Io nyawot, amat tou 
To eam usah nyuru wayah kokarot rih. 14:36 "Amai, yo Amai," hio1-Oh, 
"eam anai angihco ka ijo mustahel bagi Amai. Ngahtang kokarot tuh 
tahkan Ahku. Baya ararih numbun konohuang-Ku, molekan konohuang 
Amai." 14:37 Ulimba rih Yesus hoduli tutang nyombang murid-murid-Oh 
rahat tiruh. lo nuhtui umba Petrus, "Simon tiruhrih ihko? Baya ihco jam 
iou ihko eam duon bojaga-jJaga?" 14:38 Turus Yesus nuhtui umba iro, 
"Bojaga-jJaga iou, tutang bodo'a ahkan ihkam eam kona tihkos. Puna 
roh'kam kani nguan ijo morong, tahpi behtin'kam eam sanggup, tului dasar 
ulun rih bolomu." 14:39 Sino hino Yesus hihkas bodo'a tutang ngohawot 
auh-auh ijo sama ka'a. 14:40 Ulimba Io hoduli hino nokuh murid- 
murid-Oh, tutang nyombang iro magun ka'a tiruh, tului iro karas nundu. 
Mahka iro eam ta'an inon ijo harus iro nuhtuioh ahkan Yesus. 14:41 
Kotihka Yesus hoduli nokuh iro ang jo kotolu tikatoh, Io nuhtui, 
"Magunrih ihkam tiruh tutang ngorong-hasong? Sukuprih! jari johcok 
ohkotoh Anak Ulun tonosarah nokuh longon ulun-ulun bodusa. 14:42 
Kuatrih, olai ihto hihkas. Nohto! Ulun ijo motanah Ahku jari lombut!" 
14:43 Pondehan Yesus magun pander, lombut Yudas, ihcobehti tahkan 
koduo balas murid orih. Hombo-homboh umba 10, lombut ka'a aro ulun ijo 


ngomin padang tutang gagada. Iro sonuhu bain imam-imam kopala, 
guru-guru agama tutang okon-okon Yahudi. 14:44 Ulun potanah rih nonga 
ihco tanda ahkan iro, "Ulun ijo ahku ngohcomoh," hioi umba iro, "iorih 
ului-Oh. Nawan Io, tutang omin lo, umba ponjagaan ijo bua-buah." 14:45 
Aang ohkot rih Yudas lombut, io turus hihkas nokuh Yesus tutang nuhtui, 
"Amai Guru!" pongohino io ngohcom Yesus. 14:46 Turus ulun-ulun ijo 
lombut hombo-homboh umba Yudas rih nawan Yesus tutang masung lo. 
14:47 Tahpi anai ihcobehti ijo anai ang anan nyilak padangoh tutang 
molong jihpon imam hajo nyiring bosaping tolingaioh. 14:48 Turus Yesus 
nuhtui umba iro, "Inonkah Ahku tuh ulun ja'at, nyiring ihkam lombut 
ngomin padang tutang gagada ahkan nawan Ahku? 14:49 Nyinong ondou 
Ahku mongajar ang Lohpou Tuhan ang tohimo ihkam, tutang ihkam eam 
nawan Ahku. Tahpi puna jari koharusoh kodorih, mangat nyolung inon ijo 
tonyurat ang Surat Borasih." 14:50 Paring murid-Oh nokoru rawu-riai 
nohtah Yesus. 14:51 Ihcobehti ulunbiou, ijo baya hapan ihcokolambar 
benang ahkan ponuhtup behtiu, ngahasu Yesus. Ulun-ulun rih kani nawan 
io, 14:52 tahpi io nguhkoi benang orih, turus nokoru sambir hoborang. 
14:53 Yesus konomin nokuh lohpou imam hajo. Ang anan paring imam 
kopala, okon Yahudi, tutang guru agama rahat hopuhpung. 14:54 Petrus 
ngohasu Yesus tahkan mahcu nyiring nyolong luwang kanaha lohpou 
imam hajo. Tutang ang anan 10 tuot ngindu aropoh, doni baho homboh 
umba pongawal-pongawal. 14:55 Imam-imam kopala tutang paring Okon 
Bosara Agama ngurah jalan ngondahpotoh bukti-bukti ijo nosalan Yesus, 
mangat duon momuhtusoh hukuman mahtoi ahkan Yesus. Tahpi iro eam 
ngondahpot ihco bukti ka. 14:56 Aro saksi ijo tona'ah ahkan nonga 
kosaksian alik toharep Yesus, tahpi kosaksian iro rih hokolawan ihco 
umba 1jo bohkon. 14:57 Turus pira-pira saksi tombok, tutang nonga 
kosaksian alik tuh tohou Yesus, 14:58 "Ihkai pu'ungonih ulun tuh nuhtui, 
'Ahku ahkan ngahkas Lohpou Pohotala tuh ijo konuan bain ulun, tutang uli 
tolu ondou, Ahku ahkan nombok ijo bohkon ijo eam tonapa ulun.'" 14:59 
Tahpi kotorangan ulun-ulun rih ka hokolawan ihco umba 1jobohkon. 14:60 
Mahka imam hajo tombok ang boun iro paring tutang ngisok umba Yesus, 
"Inonrih Ihko eam mutah dawa-dawa 1jo tonitu ahkan-Mu?" 14:61 Tahpi 


Yesus tonih ih. lo eam mutah samasino. Turus Imam Hajo rih ngisok sino 
hino umba Yesus, "Inon Ihko Lahca Ponyolamat, Anak Pohotala Ijo 
Borasih?" 14:62 "Ahku rih lo," mutah Yesus, "tutang ihkam paring ahkan 
nopahjah Anak Ulun tuot ang sila kotoun Pohotala Ijo Pahamkowasa 
tutang lombut ang baunondou ang langit!" 14:63 Mahka imam hajo 
morutat-rutat kolambiuoh tutang nuhtui, "Eam usah hino saksi! 14:64 
Ihkam jari ngonih bongon auh-auh-Oh ijo monulat Pohotala. Uhuntuh inon 
koputusan'kam?" Iro paringoh mutusoh 1jo Yesus sala, tutang harus 
tomohukum mahtoi. 14:65 Turus pira-pira ulun nopara ngoluhca Yesus 
tutang iro nuhtup mahtai-Oh tutang nahup lo, turus nuhtui, "Cuba 
ngohawot iai ijo nahup Ihko?" Pongawal-pongawal ka'a umba napar 
Yesus. 14:66 Pondehan Petrus magun anai ang kanaha, anai ihcobehti 
pohalu bawi tahkan imam hajo lombut koanan. 14:67 Kotihka nohto 
Petrus ngindu behtiuoh ang doni baho, io nohtoani tu'u-tu'u boun Petrus 
tutang nuhtui, "Eamrih ihko ka'a hombo-homboh Yesus ulun Nasaret rih?" 
14:68 Tahpi Petrus ngalawan, "Ahku eam ta'an tutang eam horahti inon ijo 
konohuang'mu," hioioh umba pohalu rih. Turus Petrus nokuh bauntukang 
lohpou imam hajo rih. [Ang wayah rih, manuk dalung nandu.] 14:69 
Pohalu bawi rih nohto Petrus hino, tutang nuhtui huli umba ulun ang anan, 
"Io puna anai ihcobehti tahkan iro!" 14:70 Tahpi Petrus ngolawan hino. 
Eam tahi uli hino, ulun-ulun ang anan nuhtui hino umba Petrus, "Eam duon 
ngolawan hino ihko, puna anai ihcobehti tahkan marak iro, tului ihko 
tahkan Galilea!" 14:71 Turus Petrus nopara nulut aropoh tutang nuhtui, 
"Ahku eam kosono umba ulun ijo hion ihkam rih!" 14:72 Ang ohkot rih 
ka'a manuk dalung nandu ahkan koduo tihkatoh. Tutang Petrus topoingat, 
ijo Yesus nuhtui ahkaioh, "Hounumba manuk dalung nandu duo tikat, ihko 
tolu tikat eamngahku Ahku." Mahka Petrus ka'a nangih sira-sirak. 


15:1 Homboh-ngohkos samasino, paring Okon Bosara Agama tutang 
imam-imam kopala, okon-okon Yahudi tutang guru-guru agama hopahkat 
jele-jeleng. Iro momasung Yesus, pongohuli ngihtot lo tutang monyorah lo 
ahkan Pilatus. 15:2 Pilatus ngisok umba Yesus, "Tu'u Ihko Lahcan Ulun 
Yahudi?" "Kolouorih hion'mu," putah Yesus. 15:3 Imam-imam kopala 


monyorihta aro dawa tohimo Yesus. 15:4 Turus Pilatus ngisok hino umba 
Yesus, "Eam kanirih Ihko mutah? Cuba nopahjah, pira-pira dawa-dawa ijo 
iro nujuoh tohimo Ihko!" 15:5 Tahpi Yesus eam kani samasino mutah hino 
nyiring Pilatus helan. 15:6 Aang nyinong pesta Paska, koharusoh Pilatus 
moliwus ihcobehti ulun hukuman numbun sawot ulun aro. 15:7 Ang 
luwang sipir, ang louk ponyilou-ponyilou ijo monjadi pomunu ang ohkot 
korusuh, anai ihcobehti bogare Barabas. 15:8 Ulun aro hopuhpung tutang 
nyawot umba Pilatus ahkaioh moliwus ihcobehti tohukum kolou 
kopahtutoh. 15:9 Pilatus ngisok umba iro, "Kani ihkam, ahku moliwus 
lahcan ulun Yahudi rih ahkan'kam?" 15:10 Tului Pilatus ngosono ijo 
imam-imam kopala nyarah Yesus ahkaioh tului hiri ahtoi'ndo. 15:11 Tahpi 
imam-imam kopala ngihit ulun aro mangat nyawot Pilatus moliwus 
Barabas ahkan'ndo. 15:12 Maka Pilatus nuhtui hino umba ulun aro rih, 
"Amat kodorih ahku harus nguan inon umba ulun ijo ihkam ngohawotoh lo 
lahcan ulun Yahudi rih?" 15:13 Iro paringoh bokociak, "Mahpakoh Io!" 
15:14 "Tahpi inon kosalai-Oh?" hion Pilatus. Turus iro bokociak labih 
muhing hino, "Mahpakoh Io!" 15:15 Pilatus jorik monyanang ulun aro rih, 
io polua Barabas ahkan iro. Pongohino io nyuhu ulun mahcat Yesus, turus 
nyorah-Oh mangat tonomahpakoh. 15:16 Yesus omin kobain sorodadu- 
sorodadu nokuh balai bosara ang istana gubernur. Pongohino paring 
ponokawan tona'ah hopuhpung. 15:17 Turus iro mokehpan jubah ungu 
aang Yesus tutang napa ahkur tahkan akah-akah duhi, pongohino kehpai 
ang kuhung Yesus. 15:18 Pongohuli iro nonga tahbe ahkai-Oh, "Sembah 
Lahcan Ulun Yahudi!" hion iro. 15:19 Iro mohpah kuhung Yesus umba 
sukahoh, turus iro ngoluhca-Oh. Iro nyembah nyundop ang tohimo-Oh. 
15:20 Uli iro ngonjea Yesus, iro nguhkoit jubah ungu rih turus mokehpan 
huli pokahjan aiu bongoi. Pongohino rih lo omin'ndo bolua lowu ahkan 
tomahpak. 15:21 Ang beteng jalan iro hojojuan ihcobehti ngohtun 
sopolahkin Yesus. Ulun orih toborung punai tahkan dukuh kani nyolong 
nokuh lowu. (Araioh Simon, -- asar tahkan Kirene -- amai ain Aleksander 
tutang Rufus.) 15:22 Yesus omin nokuh ihco unuk ijo bogare Golgota, 
rimaioh, "Unuk bakongkuhung." 15:23 Ang anan iro kani nonga ahkai-Oh 
anggur ijo capur mur, tahpi Yesus eam kani ngorih anggur rih. 15:24 


Pongohuli iro mahpak Io, tutang hobagi hatiu-Oh tutang batenong mangat 
ngota'an bagiu nyinong behti. 15:25 Pomahpak Io rih nyolung pukul 
Jalatien ngohkos. 15:26 Ang ngosan sopolahki-Oh tonokehpan surat tohou 
dawa toharop Io rih, "Lahcan Ulun Yahudi!" 15:27 Hombohumba Yesus 
iro mahpak duo behti ponyilou, ihcobehti ang sila koto'u tutang ihcobehti 
hino ang sila komulo1-Oh. 15:28 [Kotului kolourih nyolung auh surat ang 
Surat Borasih iorih: "To tongohu iro monjadi barih ulun ja'at.'] 15:29 
Ulun-ulun ijo nguha ang anan ngeleng-ngiling kuhungoh, tutang mohina 
Yesus. Iro nuhtui, "Uh, Ihko ijo kani ngahkas Lohpou Pohotala, tutang 
nombokoh ang tolu ondou. 15:30 Cuba nosuluh tahkan sopolahki rih 
tutang nyolamat arop-Mu!" 15:31 Kodorih ka'a imam-imam kopala tutang 
guru-guru agama hololea Yesus. Iro bopander sama aropoh, "Io 
monyolamat ulun bohkon, tahpi arop-Oh bongoi lo eam duon 
monyolamatoh! 15:32 Amat Io lahcan Israel, Lahca Ponyolamat, pios ih 
To uhuntuh nosuluh tahkan sopolahki orih, mangat ihkai nohtooh tutang 
porocaya umba lo!" Ulun-ulun ijo nyopolahki homboh Yesus rih ka'a 
hololea Yesus. 15:33 Aang tohun ondou, kotahin tolu jam sohopus lowu 
rih monjadi pindong. 15:34 Tutang ang pukul tolu cohit, Yesus ngombak 
umba auh ijo muhing, "Eloi, Eloi, lama sabakhtani?" ijo rimai, "Yoh, 
Pohotalak-Ku, yoh, Pohotalak-Ku, ombai Ihko nohtah Ahku?" 15:35 
Pira-pira ulun ang anan ngonih kombak orih, tutang nuhtui, "Ngonih'kam 
Io na'ah Elia!" 15:36 Ihcobehti tahkan iro jele-jeleng hihkas ngomin dolak 
karang turus ngucomoh aang anggur mosom. Pongohino dolak karang iro 
ngowuhoh hapan owuh poring, turus tonuhcuoh nokuh biwih Yesus, 
sambir nuhtui, "Ngindoi, has ihto nohto, inon Elia lombut moposuluh Io 
tahkan sopolahki atuh." 15:37 Turus Yesus ngombak hino tutang palus. 
15:38 Dindingbenang ijo toniring ang luwang Lohpou Tuhan bolah 
monjadi duo tahkan diang nyiring pinda. 15:39 Komandan ijo tombok ang 
doni sopolahki rih nohto koloukuwoh Yesus palus. Komandan rih nuhtui, 
"Puna tu'u ulun tuh Anak Pohotala!" 15:40 Ang anan anai ka'a pira-pira 
ulunbawi ijo rahat nohto paringoh rih tahkan mahcu. Ang marak iro rih 
anai Salome, Maria Magdalena, tutang Maria inai Yakobus ijo biou tutang 
Yoses. 15:41 Iro rih ulun-ulun bawi ijo ngohasu tutang ndohop Y esus 


kotihka Io anai ang Galilea. Tutang anai aro hino ulunbawi bohkon ang 
anan ijo ius lombut nokuh Yerusalem hombo-homboh umba Yesus. 
15:42-43 Ondou jari nopara pindong kotihka Yusep tahkan Arimatea 
lombut. Io barih ulun Basara Agama ijo tonohoromat. lo ka'a rahat ngindo1 
wayahoh Pohotala nopara moretah kolou Lahca. Ondou rih ondou 
Bosodia, (yorih ondou hounumba ondou Sabat). Tului rih hawui kohanyi 
Yusep, nohimo Pilatus tutang nyawot otun Yesus. 15:44 Pilatus helan ijo 
ngonih Yesus rih jari mahtoi. Nyolung io nyuhu ulun na'ah komandan 
pasukan, tutang ngisok umba io inon Yesus jari tahi mahtoi. 15:45 Uli 
ngonih laporan komandan rih, Pilatus mangijin Yusep tou posuluh tutang 
ngomin otun Yesus. 15:46 Turus Yusep moli benang pomukusotu tahkan 
benang lena pongopiosoh, tutang uli rih posuluh otun Yesus, io mukusoh 
umba benang lena rih. Pongohino rih io pokalingoh otui rih ang luwang 
ihco tanom ijo tonguai ang luwang puruk bahtu. Uliorih rih io molinang 
ihco bahtu hajo ponuhtup bauntukang tanom rih. 15:47 Pondehan rih 
Maria Magdalena tutang Maria inai Yesus nohtoani ang umoh Yesus 
ponokaling. 


16:1 Kotihka ondou Sabat jari nokalou, Maria Magdalena, Maria inai 
Yakobus tutang Salome hihkas moli minyak ngaramas otun Yesus. 16:2 
Homboh-ngohkos samasino ohkot mahtan-ondou boloang, ang ondou ijo 
pahtok minggu rih iro hihkas nokuh tanom. 16:3-4 Ang behteng jalan iro 
pander sama aropoh, "Iai ijo dohop ihto molinang bahtu ahtop aang 
baunlowong tanom?" Tului bahtu rih hajo samasino. Tahpi sojohcokoh ang 
anan iro nohto bahtu rih jari hokisat. 16:5 Turus iro nyolong koluwang 
tanom rih. Ang luwangoh, sila kotou, iro nohto ihcobehti ulunbiou ijo 
hapan jubah puhti rahat tuot tutang iro tokohcit. 16:6 Ulunbiou rih nuhtui, 
"Ara mihkoh! Ahku kota'an ihkam ngurah Yesus ulun Nasaret ijo jari 
tonyopolahki. lo eam aro ang ohtoi. Io jari bolum! Nohtorih iou, tuh 
lohkun unuk ulun pokaling Io. 16:7 Uhuntuh tulakrih nyiar iou kabar tuh 
ahkan murid-murid-Oh, ahkan Petrus. Manderrih, 'Io tulak hounumba 
ihkam nokuh Galilea. Ang anan ihkam ahkan nohto Io ijo jari 
tomohtoh-Oh ahkan'kam.' " 16:8 Mahka iro soluka tahkan tanom rih turus 


nokoru tului tokohcit tutang mihkoh. Iro eam momander ino-inon ahkan iai 
ka, tului mihkoh. 16:9 [Uli Yesus monyun tahkan louk ulun mahtoi, 
homboh ngohkos ang ondou Minggu, lo pahtok-Oh pokarah arop-Oh 
ahkan Maria Magdalena. (Tahkan Maria orih pu'u Yesus muhko pihtu roh 
Ja'at.) 16:10 Mahka Maria Magdalena tulak nyiaroh kojodian rih ahkan 
injah-jolahan Yesus, ijo rahat porosahto1 tutang nangih. 16:11 Tahpi 
kotihka iro ijo ngonih Yesus bolum, tutang ijo Maria jari nohto Io, iro eam 
porocaya. 16:12 Uliorih rih Yesus ngorinah arop-Oh ahkan duo behti 
murid-Oh umba cara ihco bohkon. Orih nyolung kotihka koduo behti 
murid-Oh nyalan nokuh ihco lowu. 16:13 Turus iro hoduli tutang 
momborihta hal orih ahkan ijo bohkonoh. Tahpi iro eam porocaya. 16:14 
Kojoriaioh Yesus ngorinah arop-Oh ahkan murid-murid-Oh sobalas behti, 
kotihka iro beteng kuman. lo ningak iro bam iro kurang porocaya, tutang 
turus mahang ahtoi'ndo, nyiring eam porocaya umba ulun-ulun 1jo Jari 
nohto bongol ijo Yesus bolum. 16:15 Turus Yesus nuhtui umba iro, 
"Tulak'kam, nokuh sohapus kolunon, tutang momborihta ohrih Kabar 
Hinut tahkan Pohotala rih, ahkan paring ukup kolunon. 16:16 Ulun ijo eam 
porocaya ahkan tonohukum, tahpi ulun ijo porocaya tutang tonopondus 
ahkan solamat. 16:17 Monjadi kahta ijo iro porocaya, ulun-ulun rih ahkan 
muko roh ja'at ngosan arak-Ku, iro ahkan hopander a'ang basa-basa ijo 
eam iro pu'ungosonooh. 16:18 Amat iro nambit lohi ata'ai ngorih sowui, 
iro eam ahkan buah colahka. Amat iro ngina longo1 ang ngosan ulun-ulun 
ijo poros, ulun-ulun rih ahkan pios." 16:19 Limbah Tuhan Yesus hopander 
umba iro, lo hogahtang ahkan soruga. Ang anan lo moretah hihco umba 
Pohotala. 16:20 Mahka murid-murid-Oh tulak momborihta Kabar Hinut 
tahkan Pohotala nokuh umo-umoh. Tutang Tuhan ka umba bogawi 
homboh umba iro, tutang ngorinah nguha kahtahelan-kahtahelan, ijo 
tononyiar iro rih tu'u.] 16:9 [Ulun-ulun bawi tulak nokuh Petrus tutang 
injah-injah, turus nyorihtaoh honong iwak, paring ijo jari tonyorihtaoh 
ahkan iro bain ulun biou rih. 16:10 Uliorih Yesus bongol nguha murid- 
murid-Oh, momborihta tahkan timur nokuh barat, borihta ijo borasih 
tutang abadi orih tohou kosolamatan ijo kototahiu. | 


Lukas 


1:1 Teofilus ijo randah ahtoi, Aro ulun jari bousaha nyurat tutang 
monyusun tohou karon-kojodianrih ijo jari nyolung ang tohun ihto. 1:2 Iro 
nyurat hotohorong umba ijo jari tomorihta ahkan ihto bain ulun-ulun ijo 
nohto bongo1 karonaang nyolung orih tahkan pahtukoh, tutang pongohino 
mborihtaoh kabar orih. 1:3 Uli ahku honong nolihtioh moriksa paring orih 
tahkan pahtukoh, ahku ngira pios mangat nyurat ihco laporan ijo tosusun 
ahkankam. 1:4 Ahku nguan orih mangat'kam kota'an ijo inon ijo jari 
tomara ahkan Ihkam puna morong. 1:5 Kotihka Horodes monjadi lahca 
tana Yudea, anai ihcobehti imam, bogare Sakharia. lo tame barih 
imam-imam Abia. Oruhoh bogare Elisabet, ka'a lihit imam. 1:6 Pombolum 
lohpouawu orth rih ngojorih ahto1 Pohotala. Koduooh bokehtep umba 
paring poretah tutang Hukum Tuhan umba ko opah ahtoi'ndo. 1:7 Iro eam 
aro anak tului Elisabet tomanang tutang doro rih jari oko. 1:8 Aang sino 
ondou, ohkot barih Abia duon gilir, Sakharia konopili nguan gawi, kolou 
imam ang nohimo Pohotala. 1:9 Umba tenung ijo kopahtutoh konuan bain 
imam-imam, Sakharia tonunjuk ahkan nyolong nukuh luwang Lohpou 
Tuhan tutang mahpong manyan. 1:10 Pondehan upacara mahpong manyan 
io nguai, ulun aro bodo'a ang luar. 1:11 Ang ohkot orih, molehkat Tuhan 
ngorinah aropoh ahkan Sakharia. Molehkat rih tombok ang sila kotou 
meja unuk mahpong manyan rih. 1:12 Ohkot Sakharia nohto molehkat rih, 
io tokonyat tutang mihkoh. 1:13 Tahpi molehkat rih nuhtui, "Ara mihkoh 
Sakharia! Pohotala jari ngomih do'a'mu. Oruh'mu Elisabet ahkan nganak 
ihcobehti anak bahkas. Ihko harus nonga araioh Yohanes ahkaioh. 1:14 
Ihko ahkan paham jorih, tutang aro ulun ahkan jorih jirah amat anak rih 
konanak nom! 1:15 Io ahkan monjadi ulun hajo numbun topahjah Tuhan, 
tutang 10 eam ahkan ngorih anggur ata'ai korih ijo mombusou. Tahkan 10 
konanak, io ahkan konowasa bain Roh Pohotala. 1:16 Aro ulun Israel 
tonitingoh buli nokuh Pohotala, Tuhan iro. 1:17 Io ahkan monjadi soruhan 
Tuhan ijo ba'as tutang bokowasa kolou Elia. lo ahkan ngobuah amai umba 
anak, tutang ulun eam te'et tonitingoh buli aang jalan tiruk ijo morong. 
Honong kolourih io nahtap ihco ukup ijo jari tahtap ahkan Tuhan." 1:18 


"Koloukuwoh ahku ta'an ijo kolourih ahkan nyolung?" hion Sakharia umba 
molehkat rih, "ahku jari oko, tutang oruh'ku ka'a jari oko." 1:19 Molehkat 
rih mutah, "Ahku tuh Gabriel. Ahku pohalu Pohotala tutang Iorih 1jo 
nyuhu ahku nyapaioh kabar hinut tuh ahkan'mu. 1:20 Inon ijo ahku 
nuhtuioh, ahkan nyolung ang ohkotoh. Tahpi tului ihko eam porocaya, 
ihko noin eam duon pander ihko ahkan bisu nyiring inon ijo ahku nuhtuioh 
tuh nyolung." 1:21 Pondehan rih ulun-ulun ijo toturus ngindo1 Sakharia. Iro 
helan ombai 10 kolourih kotahiuoh ang luwang Lohpou Tuhan. 1:22 
Tutang ang ohkot io soluka, io eam duon pander umba iro. Io turus ih 
nonga tanda umba longoioh, tutang tahtap 10 bisu. Mahka ulun-ulun ka 
kota'an ijo io jari nohto aangihco ponopahjah ang luwang Lohpou Tuhan. 
1:23 Ulrrih opah ohkot gawiouoh ang Human Tuhan, Sakharia buli nokuh 
lohpouoh. 1:24 Fam pira kotahiu ulirih rih, Elisabet oruhoh botohi turus 
ngurung aropoh ang lohpou limo potion kotahiuoh. 1:25 Io nuhtui, 
"Kojoriatoh Tuhan dohop ahku tutang ndianoh kohina'ku." 1:26 Kotihka 
Flisabet jari botohi onom potion, Pohotala nyuhu molehkat Gabriel hihkas 
nokuh Nasaret ihcokobawak lowu ang tana Galilea. 1:27 Gabriel soruhan 
nokuh ihcobehti anakdara, bogare Maria. Bujangteme orih jari konisok 
bain ihcobehti bogare Yusep lihit Lahca Dawid. 1:28 Molehkat rih lombut 
ahkan Maria hawoi nuhtui, "Kosanangsolamat ahkan'mu ijo tomborehkat 
Tuhan paham kopioi! Tuhan hihco ihko!" 1:29 Ngonih tuhtui molehkat rih 
Maria tokohcit, nyiring hokisok umba a'ang ahtoi, inon rimai tabe rih. 1:30 
Mahka molehkat rih nuhtui umba io, "Ara mihkoh Maria, tului ihko unuk 
kojorih ahtoi Pohotala. 1:31 Ihko ahkan botohi, tutang nganak ihcobehti 
anak, ijo harus ihko nonga araioh Yesus. 1:32 Io ahkan monjadi ulunhajo 
tutang ahkan konohawot Anak Pohotala Ijo Mahaisung. Tuhan Pohotala 
ahkan ngonjorian lo Lahca kolou Lahca Dawid, tahtu ajuh-Oh. 1:33 
Tutang Io ahkan morehtah kolou Lahca ang ngosan uhtus Yakub turus- 
Jahamoh. Kolahcai1-Oh eam ahkan opah." 1:34 "Tahpi ahku magun 
bujangteme," hion Maria umba molehkat rih, "koloukuwoh hal orih duon 
nyolung?" 1:35 Molehkat rih mutah auh, "Roh Pohotala ahkan lombut 
ahkan'mu, tutang kowasan Pohotala ahkan monyokuwung ihko. Orihrih 
kotuluioh anak ijo ahkan konanak'mu rih, ahkan konohawot Borasih, Anak 


Pohotala. 1:36 Ingat, Flisabet konduang'mu 'cotahtu rih, jari botohi onom 
bulan, oluka 10 jari oko, tutang ulun jari ngohawot 10 tomanang. 1:37 Tului 
bagi Pohotala eam aro ijo mustahel." 1:38 Turus Maria nuhtui, "Ahku tuh 
Jihpon Tuhan, nauhoh ijo nyolung ahkakku, kolou ijo ihko nuhtui." Turus 
molehkat orih tulak nohtah Maria. 1:39 Jeleng uliorih rih, Maria tulak 
nokuh ihco lowu ang Yudea ang tana hopuruk-puruk. 1:40 Io tulak nokuh 
lohpou Sakharia, tutang kotihka 10 nyolong, 10 ngohawot tabe ahkan 
Elisabet. 1:41 Tutang kolourih Elisabet ngonih tabe Maria, anak ijo ang 
luwang butui Elisabet rih jorih. Mahka Elisabet konowasa bain Roh 
Pohotala, 1:42 turus nuhtui, "Ihko ijo paling tomorehkat ang louk paring 
ulunbawi! Ponorehkat anak ijo ahkan ihko nganakoh rih! 1:43 Iai ahku 
nyiring inai Tuhan lombut masap ahku? 1:44 Kolourih ahku ngonih 
tahbe'mu, anak ijo luwang butui'ku jorih. 1:45 Sanangsolamat ihko, tului 
porocaya ijo inon tonuhtui Tuhan ahkan'mu rih ahkan nyolung!" 1:46 
Maria nuhtui, "Ahtoi'ku monara Tuhan, 1:47 tutang moruak'ku paham 
kojorihoh, tului Pohotala Ponyolamat'ku. 1:48 Io ingat ahku jihpo1-Oh ijo 
hina! Nopara huntuh paring uhtus nuhtui ijo ahku ulun sanangsolamat. 
1:49 Tulu Pohotala Ijo Palingkowasa nguan hal-hal hajo ahkak'ku. 
Borasih tu'u arai-Oh. 1:50 Lihit honong lihit Tuhan ngina porokasih ahkan 
ulun ijo mihkoh umba Io. 1:51 Umba longoi1-Oh ijo ba'as lo morawu-riaioh 
ulun bojuhu, tutang nderoh rancana iro. 1:52 Lahca-lahca posuluhoh 
tahkan ponuot tutang ulun hina tonongahtang-Oh. 1:53 Ulun bolo'u 
konombosuh-Oh umba kokaron kopios, ijo tohtou tomuko honong mapih. 
1:54 To ngawat Israel jihpo1-Oh, numbun bowot ijo konuai-Oh umba tahtu 
ajuh ihto. 1:55 Tuhan eam nolingou bowot-Oh, Io randah ahtoi ahkan 
Abraham tutang lihitoh nyiring turus-jahamoh." 1:56 Kurang labih tolu 
potion kotahiuoh Maria mohcon umba Elisabet, punai io buli nokuh 
lohpouoh. 1:57 Johcok ohkotoh bagi Elisabet ahkan nganak. lo nganak 
ihcobehti anak bahkas. 1:58 Injah bobuhai hokodiling tutang ari 
konduangoh ngonih eam inon kopiosoh Tuhan toharep Elisabet, tutang iro 
ka umba jorih homboh io. 1:59 Ohkot longa orih boumur jalu ondoy, iro 
lombut ahkan monyunat io. Iro kani napaoh aran longa rih Sakharia, 


numbun aran amaloh, 1:60 tahpi inaioh homauh, "Fam! Io harus tonapa 
aratoh Yohanes." 1:61 "Eam ihcobehti ka tahkan ari konduang'mu arai 
kolourih," hion iro umba Elisabet. 1:62 Turus umba tanda iro ngisok umba 
Sakharia, aran mon ijo kani tonongarihoh ahkan anakoh. 1:63 Sakharia 
nyawot ihcokobilap bahtu surat turus nyurat, "Araioh Yohanes." Iro 
paringoh helan. 1:64 Aang ohkot rih ka'a Sakharia dahpot pander hino 
tutang monara Pohotala. 1:65 Dolang injahjolahai paringoh mihkoh, 
tutang kabar rih tosiar nokuh hapus purukhotinggang ang Yudea. 1:66 
Paring ulun ijo ngonih hal orih ngisok a'ang ahtoi'ndo, "Jarian inonrih anak 
rih noin?" Tului Tuhan homboh io. 1:67 Sakharia, amai anak orih, duon 
tokowasa bam Roh Pohotala, nyiring io nyiaroh pohtoh tahkan Tuhan. Io 
nuhtui, 1:68 "Has ihto monara Tuhan, Pohotalan uhtus Israel! Io jari 
lombut ndohop ukup-Oh tutang moliwusoh iro. 1:69 Io nonga ihto 
ponyolamat, ijo meteng-mamut lihit Dawid, jihpo1-Oh. 1:70 Jaman lomoi 
nguha nabi-nabi ijo konopili-Oh, Tuhan jari nonga bowot-Oh 1:71 mangat 
monyolamat ihto tahkan musuh'to tutang tahkan kowasa ulun-ulun jo 
mohiri ihto. 1:72 Ahkan ngorinahoh kotoun ahto1-Oh ahkan uhtuslihit 
ihto, bowot-Oh ijo borasih orih ahkan tongonyolung-Oh. 1:73-74 Io nulut 
umba Abraham amai ihto, tutang hobowot, ahkan nyolamatoh ihto tahkan 
musuh ihto, mangat ihto earo mihkoh mohalu Io 1:75 turus nehpu umbaoh 
tutang nyanang ahtoi-Oh kotahin ihto bolum. 1:76 Ihko, o anak'ku ahkan 
konohawot nabi Pohotala Ijo Mahaisung. Ihko tonyuhu nosolu baun Tuhan 
ahkan nandang jalan ahkai-Oh, 1:77 mangat momborihta ahkan ukup-Oh 
ijo iro ahkan tonyolamatoh, amat Pohotala jari mongapun dusa-dusan iro. 
1:78 Tuhan ihto bolomu ahto1 hawui ponyayang, gunan monyolamat ihto 
To lombut. Kolou mahtanondou lombut ang ngohkos ondou, 1:79 
kolourihrih lo nongaoh koloang-Oh ahkan paring ulun ijo bolum ang 
luwang kopindong tutang kihkoh. Io niting ihto aang jalan ijo nitu kobuah." 
1:80 Anak Sakharia rih sasar hajo tutang sasar ba'as rohoh. lo mohcon 
ang padang balambah, nyiring johcok ohkotoh io ngorinahoh aropoh 
ahkan uhtus Israel. 


2:1 Ang ohkot rih Kaisar Agustus momoretahoh, mangat paring warga 


nogara Kolahca'an Ruma molihting aropoh ahkan tongiso. 2:2 Tongiso ijo 
pahtukoh tuh tolalusoh ohkot Kirenius monjadi gubernur tana Siria. 2:3 
Paring ulun aang ohkot rih, tulak mangat tomolihting ang lowuioh nyinong 
behti. 2:4 Yusep ka tulak tahkan Nasaret ang Galilea, nokuh Betlehem 
ang Yudea, unuk Lahca Dawid konanak, tului Yusep lihit Dawid. 2:5 
Yusep molihting aropoh homboh Maria kisokoh ijo rahat botohi. 2:6 
Kotihka iro ang Betlehem, johcok ohkotoh bagi Maria ahkan nganak. 2:7 
To nganak ihcobehti anak bahkas, anakoh ijo pongoko. Anak rih 
konohuwutoh umba benang laping, turus ponokaling ang luwang julang 
tongolahpikoh umba kojugu, tului iro earo nyumbang lohpou ijo unuk iro 
nginap. 2:8 Aang ngolomi orih anai sokahtik-sokahtik ijo rahat ngindoi 
karon-tobirioh ang padang uru ang tana rih. 2:9 Songela molehkat Tuhan 
ngorinahoh arop akan iro, tutang kolondang koloang tahkan Tuhan 
monyingah ngoloang iro, tutang iro paham mihkoh. 2:10 Tahpi molehkat 
rih nuhtui, "Ara mihkoh! Tului ahku lombut ngitot kabar hinut ahkan'kam 
-- kabar ijo paham moposanang paring ulun. 2:11 Ondou tuh ang lowun 
Dawid jari konanak Lahca Ponyolamat'mu iorih Kristus, Tuhan. 2:12 
Tuhrih tandaoh ahkan ihkam: ihkam ahkan nyombang ihcobehti Anak 
longa konohuwut umba benang lapin, tutang ponokaling ang luwang 
julang." 2:13 Songola molehkat rih homboh umba karon-molehkat bohkon 
ijo monara Pohotala. Hion'ndo, 2:14 "Tara ahkan Pohotala ang langit ijo 
palingdiang! Tutang ang isung tana kosanangsolamat rih ahkan ulun ijo 
ngojorth ahtoi Tuhan!" 2:15 Uli karon-molehkat nohtah iro tutang buli 
nokuh soruga, sokahtik-sokahtik rih pander sama aropoh, "Olai ihto 
nokuh Betlehem tutang nohto dolangang ijo nyolung rih, ijo tonuhtuioh 
Tuhan ahkan ihto." 2:16 Iro jeleng tulak, turus nyombang Maria tutang 
Yusep honong anak longa rih, ijo rahat kaling ang luwang julang. 2:17 
Kotihka dolang sokahtik nohto anak longa rih, iro nyorihta inon ijo 
tonuhtui karon-molehkat tohou anak longa rih. 2:18 Tutang paring ulun 
helan ngonih borihta tahkan sokahtik orih. 2:19 Tahpi Maria ngina paring 
auh rih ang luwang ahtoioh tutang ngumangoh. 2:20 Sokahtik-sokahtik rih 
buli nokuh padang uru sambir monara tutang pohajo Pohotala, tului paring 
ijo jari iro ngonih tutang nohto, horong kolou ijo tonuhtui bam molehkat. 


2:21 Uli umur jalu ondou, Anak rih tonyunat. Tutang iro ngohawot arai-Oh 
Yesus, aran ijo tononga molehkat ahkai-Oh hounumba Io tonohi inai-Oh. 
2:22 Johcok wayahoh Yusep tutang Maria molalus hadat mporasih 
numbun Hukum Museh. Jadi iro ngitot Anak rih nokuh Yerusalem ahkan 
tonyorah ahkan Tuhan. 2:23 Tului ang luwang hukum Tuhan, tonyurat 
koloutuh, "Nyinong anak bahkas ijo pokookoioh, harus tonosorah ahkan 
Tuhan." 2:24 Iro ka'a nohuang monyorah pononga, iorih ihco pasang 
bulung tokukur ata'ai duo kungan bulung dala ijo biou, kolou ijo tonahtap 
a'ang hukum Tuhan. 2:25 Aang ohkot rih ang Yerusalem anai ihcobehti 
bogare Simeon io ulun hinut ijo mihkoh umba Pohotala tutang rahat 
ngindo1 wayahoh Pohotala nyolamat Israel. Roh Pohotala hihco 10, 2:26 
tutang Roh Pohotala jari monyorihta ahkaioh ijo io eam ahkan mahtoi, 
amat Jaha nohto Lahca Ponyolamat ijo nobowot Tuhan. 2:27 Bain toniting 
Roh Pohotala, Simeon nyolong ang Lohpou Tuhan. Aang ohkot rih, Yusep 
tutang Maria ngitot nyolong Yesus, ijo magun koik rih, ahkan nguan 
upacara ijo tomoretah hukum agama. 2:28 Mahka Simeon ngomin Anak 
rih tutang nyokahpu lo, turus monara Pohotala, 2:29 "Uhuntuh, Tuhan, 
Ihko jari ponyolung bowot-Mu. Nauhoh jihpon-Mu tuh palus honong 
komangat. 2:30 Tului umba mahta'ku bongok, ahku jari nohto Ponyolamat 
ijo lombut tahkanumba Ihko. 2:31 Ponyolamat rih Ihko jari nahtapoh 
ahkan kokaro uhtus: 2:32 kolouoh koloang, ijo mopoloang jalan, bagi 
uhtus-uhtus 1jo bokon, ahkan lombut nokuh-Mu:, iorih koloang ijo 
polombut horomat ahkan ukup-Mu Israel." 2:33 Amai tutang inai Anak 
orih helan ngonth inon ijo tonuhtui Simeon tohou Anak'ndo. 2:34 Simeon 
mborehkat iro tutang nuhtui ahkan Maria, inai Anak rih, "Anak tuh jari 
tomitih bain Pohotala, ahkan morusak tutang ahkan monyolamat aro ulun 
Israel. lo ahkan monjadi tanda ahkan Pohotala, ijo ahkan tonolawan bain 
aro ulun, 2:35 tutang honong kolourih bokahkas atoi bua iro. Koporos 
ahto1 ahkan newek ahtoi'mu kolou padang 1jo monyo'ot." 2:36 Anai hino 
ihcobehti nabi bawi ijo jari oko samasino. Araioh Hana, anak Panuel, 
tahkan lihit Asyer. Uliumba pihtu toun kawin, 2:37 Hana monjadi balu, 
tutang uhuntuh umuroh jalu pulu ohpat toun. Fam pu'u 10 nohtahoh 
Lohpou Tuhan. Handou homalom 10 te'et ang anan umba Pohotala 


homboh bodo'a tutang puasa. 2:38 Horong aang ohkot rih ka'a 10 lombut, 
turus monara Pohotala tutang nuhtui tohou Anak rih ahkan paring ulun ijo 
ngindo1 wayahoh Pohotala momorodehkaoh Yerusalem. 2:39 Ulimba 
Yusep tutang Maria nguan paring ijo harus numbun Hukum Tuhan, iro buli 
nokuh Nasaret ang Galilea. 2:40 Anak rih sasar hajo tutang ba'as. Io 
horahti samasino tutang paham tonokasih Pohotala. 2:41 Nyino-nyinong 
toun ulun oko Yesus tulak nokuh Yerusalem mangat umba pesta Paska. 
2:42 Tutang kotihka Yesus johcok umur duo balas toun, iro hihkas nokuh 
pesta rih tohorong kopahtuh. 2:43 Umbot pesta orih rih iro buli, tahpi 
Yesus, Anak rih magun mohcon ang Yerusalem, tutang amai inai-Oh eam 
kota'an. 2:44 Iro ngohu lo umba homboh kawaninjah-Oh. Ulimba iro 
nyalan ihcoondou punaioh iro ngurah lo, ang louk ari-konduang tutang 
injah-jolahan'ndo. 2:45 Tahpi iro eam nyombang-Oh, jadi iro ngulos nokuh 
Yerusalem ngurah Io. 2:46 Ulirih tolu ondou, iro nyombang lo ang 
Lohpou Tuhan. lo rahat tuot ngonih guru-guru agama tutang monyapal aro 
kisok. 2:47 Paring ulun ijo ngonih Io helan tului karon-putah-Oh ijo 
tohorong. 2:48 Ulun oko-Oh helan nohto Io. Inai-Oh nuhtui umba lo, 
"Anak, ombai Ihko nguan koloutuh ahkan ihkai? Amai-Mu tutang Inai-Mu 
porosahto1 ngurah Ihko!" 2:49 Yesus mutah, "Omba1 amai tutang inai 
ngurah Ahku? Inon amai tutang inai eam kota'an ijo Ahku harus anai ang 
luwang lohpou Amai-Ku?" 2:50 Tahpi iro eam horahti umba putah Yesus 
rih. 2:51 Pongohuli Yesus buli homboh iro nokuh Nasaret, tutang te'et 
umba iro. Paring hal orih ngina bain inai-Oh ang luwang ahtoioh. 2:52 
Yesus mahi ndahang hajo tutang tambah horahti, tutang unuk kojorih bain 
Pohotala tutang unuk konojolik bain kolunon. 


3:1 Aang toun kolimo balas tahkan pomoretah Kaisar Tibertus, Pontius 
Pilatus monjadi gubernur ang Yudea, tutang Horodes moretah ang Galilea. 
Pilipus, konduang Horodes moretah ang daerah Iturea tutang Trakhonitis, 
kolourih ka'a Lisanias moretah ang Abilene. 3:2 Ijo tuot nambit 
imam-imam hajo iorih Hanas tutang Kayapas. Aang toun orihrih Pohotala 
nuhtui umba Yohanes, anak Sakharia, ang padang bolambah. 3:3 Mahka 
Yohanes tulak nokuh umo-umoh ang hopus daerah Sungoi Yordan, tutang 


monyiar Kabar Hinut tahkan Pohotala, Yohanes na'ah, "Hubah ihkam 
tahkan dusa-dusan'kam, tutang ihkam harus tonopondus, mangat Pohotala 
ngapun ihkam." 3:4 Orih horong umba ijo tonyurat ang luwang buhku 
Nabi Yesaya: "Anai ulun ijo na'ah ang padang bolambah, 'Nahtap jalan 
ahkan Tuhan, morahta jalan ahkai-Oh. 3:5 Nyinong tanaluou ahkan 
tonimbun, nyinong puruk tutang lukuh, tonusut. Jalan ijo kulak-keluk harus 
pobujuroh, tutang jalan ijo ruakrahken tonimbuk. 3:6 Ulun-ulun ang hopus 
kolunon, ahkan nohto Pohotala nyolamatoh kolunon!' " 3:7 Aro ulun 
lombut nokuh Yohanes ahkan tonopondus. Yohanes nuhtui umba iro, 
"Thkam ulun ja'at! Iai ijo nuhtuioh, ijo ihkam tou ngolindas tahkan hukum 
Pohotala ijo ahkan lombut? 3:8 Ngorinahrih umba ang konuan'mu, ijo 
ihkam jari hubah tahkan dusa-dusan'kam! Ara hino nuhtui ijo Abraham 
orih tahtu ajuh 'kai. Pios ngingat: Tahkan bahtu-bahtu tuh ka Pohotala 
sanggup napa lihit ahkan Abraham! 3:9 Kahpak jari ngindo1 ahkan 
nowong pu'un nyiring johcok uhat-uhatoh. Nyino-nyinong pu'un ijo eam 
polua bua 1jo hinut, ahkan tonowong tutang dian ahkan luwang baho." 
3:10 "Jadi, inon ijo harus ihkai nguai?" kisok ulun-ulun rih, umba 
Yohanes. 3:11 Yohanes mutah, "Ulun ijo anaingina duo kolambar 
kolambi, harus nonga ihcokolombar ahkan injah ijo eam ngina, tutang ulun 
ijo anai ukui harus io magioh." 3:12 Ponagih-ponagih pajak ka'a lombut 
nokuh Yohanes ahkan tonopondus. Iro ngisokoh, "Amai guru, inon ijo 
harus ihkai nguai?" 3:13 Yohanes mutah, "Ara nagih molowi umba inon 
ijo jari tonahtap." 3:14 Anai ka'a sorodadu ijo ngisok, "Koloukuwoh umba 
ihkai? Inon ijo harus ihkai nguai?" Yohanes mutah, "Ara mohenyek iai ka, 
tutang ara morapas duit tutang dawa-dawa alik. Cukup umba gajih'kam!" 
3:15 Aang ohkot rih ulun-ulun nopara hokisok hawoi aropoh, inon 
Yohanes Lahca Ponyolamat ijo iro ngindoioh. 3:16 Orih kotuluioh 
Yohanes pander ahkan iro paring, "Ahku mopondus ihkam umba danum, 
tahpi noin ahkan lombut Ulun ijo labih hajo tahkanumba ahku. Nguhkoi 
talin soruhpah-Oh ka ahku eam gunai, Io ahkan mopondus ihkam umba 
Roh Pohotala tutang baho. 3:17 Ang longoi-Oh anai tahap ahkan ngiap 
paring gandum-Oh nyiring borasih. Gandum ahkan nipun-Oh ang luwang 
kolakingoh, tahpi paring apih ahkan tomahpong-Oh ang luwang baho ijo 


eam tou bolop!" 3:18 Kolourihrih Yohanes ningak ulun-ulun, umba 
mahca-mahcam cara aang ohkot io monyiar Kabar Hinut. 3:19 Tahpi 
Horodes pongowasa Galilea, toningak bain Yohanes tohou pongawinoh 
umba Herodias, oruh konduangoh, tutang paring koja'at ijo bohkon ijo jari 
tonapaoh. 3:20 Tahpi Horodes malah ndahang dolang koja'atoh honong 
posolong Yohanes ahkan luwang sipir. 3:21 Uli paring ulun rih 
tonopondus, Yesus ka'a tonopondus. Tutang kotihka lo rahat bodo'a langit 
bokuap, 3:22 tutang Roh Pohotala mosuluh nokuh ngosan-Oh kolou 
bulung dala. Turus konahan auh Pohotala nuhtui, "Thkorih Anak-Ku ijo 
Ahku ngasihoh. Ihko ijo ngojorih ahto1-Ku." 3:23 Aang ohkot Yesus 
nopara nguangawiu-Oh, lo boumur kurang labih tolu pulu toun. Numbun 
hion-ulun, lo anak Yusep, anak Eli, 3:24 anak Matat, anak Lewi, anak 
Malkhi, anak Yanai, anak Yusep, 3:25 anak Matica, anak Amos, anak 
Nahum, anak Hesli, anak Nagai, 3:26 anak Maat, anak Matica, anak 
Simei, anak Yosekh, anak Yoda, 3:27 anak Yohanan, anak Resa, anak 
Serubabel, anak Sealtiel, anak Neri, 3:28 anak Malkhi, anak Adi, anak 
Kosam, anak Elmadam, anak Er, 3:29 anak Yesua, anak Elieser, anak 
Yorim, anak Matat, anak Lewi, 3:30 anak Simeon, anak Yahuda, anak 
Yusep, anak Yonam, anak Elyakim, 3:31 anak Melea, anak Mina, anak 
Matata, anak Natan, anak Dawid, 3:32 anak Isai, anak Obed, anak Boas, 
anak Salmon, anak Nahason, 3:33 anak Aminadab, anak Admin, anak 
Arni, anak Hesron, anak Peres, anak Yahuda, 3:34 anak Yakub, anak 
Isaak, anak Abraham, anak Terah, anak Nahor, 3:35 anak Serug, anak 
Rehu, anak Peleg, anak Eber, anak Salmon, 3:36 anak Kenan, anak 
Arpakhsad, anak Sem, anak Noah, anak Lamekh, 3:37 anak Metusalah, 
anak Henoh, anak Yared, anak Mahalaleel, anak Kenan, 3:38 anak Enos, 
anak Set, anak Adam, anak Pohotala. 


4:1 Yesus konowasaoh bam Roh Pohotala ang ohkot lo nohtah Sungoi 
Yordan. Roh Pohotala niting lo nokuh padang bolambah. 4:2 Ang anan lo 
tonihkos bain sehtan, ohpat pulu ondou kotahiou. Kotahin ohkot rih, Io 
eam kuman ino-inon. Jadi ang latuoh lo komo bolo'u. 4:3 Sehtan nuhtui 
umba Io, "Ihko Anak Pohotala, kowa? Olai nyuhurih bahtu tuh monjadi 


luhte." 4:4 Yesus mutah, "Ang luwang Surat Borasih, tonyurat, 'Ulun eam 
dahpot bolom tahkan luhte 10u.' " 4:5 Turus sehtan ngomin Yesus nokuh 
unuk ijo isung, tutang aang 'cokopijep mahto sehtan ngorinah ahkai-Oh, 
paring kolahca'an ang kolunon. 4:6 "Paring kowasa tutang ponahtou tuh 
ahkan ahku nyarahoh ahkan-Mu," hion sehtan umba Yesus, "tului 
paringoh jari tononga ahkak'ku, tutang ahku nonga ahkan iai bewe ijo ahku 
Jolik umba io. 4:7 Paringoh tuh ahkan monjadi ain-Mu, amat Ihko 
suhkuntu'ut nyembah ahku." 4:8 Yesus mutah, "A'ang Surat Borasih, anal 
tonyurat, 'Nyembahrih Tuhan, Pohotalan'mu tutang mohalu io 10u.' " 4:9 
Turus sehtan ngomin Yesus nokuh Yerusalem tutang ngina lo ang ngosan 
bohuwung Lohpou Tuhan tutang nuhtui umba lo, "Ihko Anak Pohotala, 
kowa? Jadi nokohjuk tahkan ohtoi. 4:10 Tului ang luwang Surat Borasih 
anai tonyurat, 'Pohotala ahkan nyuhu molehkat-molehkat-Oh mohaga Ihko 
pio-pios.' 4:11 Tutang ka'a, 'Molehkat-molehkat ahkan nyambut Ihko 
honong longon iro, mangat pa'an-Mu eam totuhking ang bahtu.' " 4:12 
Yesus mutah, "Ang luwang Surat Borasih, tonyurat, 'Ara nikos Tuhan 
Pohotalan'mu.' " 4:13 Uli sehtan tondo mkos Yesus hapan kokaron 
mahcam cara, io nohtah Yesus tutang ngindoi ohkot ijo pios. 4:14 
Pongohuli Yesus buli nokuh Galilea, tutang lo tongowasa bain Roh 
Pohotala. Tarung tohou arop-Oh johcok nokuh sohapus tana rih. 4:15 Io 
majar ang lohpou sombayang, tutang paring ulun monara lo. 4:16 Yesus 
hihkas hino nokuh Nasaret, unuk Io tonohajo. Aang ondou Sabat, numbun 
kopahtutoh Io tulak nokuh lohpou sombayang. Io tombok ahkan mbasa 
Surat Borasih, 4:17 tutang tononga ahkai-Oh surat Nabi Yesaya. lo nguap 
balun surat rih, turus lo nyombang ayat tuh, 4:18 "Roh Tuhan anai aang 
Ahku, tului Io jari ngahtang Ahku ahkan mborihtaoh Kabar Hinut ahkan 
ulun porosbolum. lo nguhtus Ahku ahkan monyiar koliwus bagi ulun 
tonotawan tutang kopios ahkan ulun ijo bobulen, ahkan momorodehkaoh 
ulun tohenyek 4:19 tutang monyiar polombutoh wayah Tuhan monyolamat 
ukup-Oh." 4:20 Yesus mbalun huli buhku rih, tutang ngombulioh ahkan ijo 
nginaoh, tutang turus tuot. Paring ulun ang lohpou sombayang rih, uras 
nopahjah lo. 4:21 Tutang Yesus nopara bopander umba iro koloutuh, 
"Ayat-ayat Surat Borasih tuh, ang ondou tuh nyolung aang rahat ihkam 


ngonih-Oh." 4:22 Auh-auh ijo konohawot-Oh hinut samasino, nyiring iro 
helan tutang momihak lo. Iro nuhtui, "Eamkah Io tuh anak Yusep?" 4:23 
Mahka Yesus mutah auh'ndo, "Musti ihkam ahkan hapa tindung tuh 
tohimo Ahku, 'Dokter, ngopiosrih arop'mu bongom. Kahtahelan ijo ihkai 
ngonih Ihko nguai ang Kapernaum, nguai ka'a ang lowuhuman-Mu 
bongom.' " 4:24 Yesus mondahang auh hino, "Ingatrih, eam anai nabi ijo 
tomohoromat ang lowui humaioh bongoit. 4:25 Tahpi ngonihrih: Aang 
jaman Elia, kotihka eam aro nosuluh uhjan tolu sotengah toun kotahiuoh, 
nyolung lo'u ijo paham ang paring lowu. Aang ohkot orih anai aro 
balu-balu ang Israel. 4:26 Oluka kolourih, Pohotala eam nyuhu Elia tulak 
nokuh ahkan ihco tahkan marak balu-balu rih, molekan tihkas ahkan 
ihcobehti balu ang Sarfat ang daerah Sidon. 4:27 Kolourih ka'a, ang jaman 
Nabi Elisa anai aro ulun ang Israel boponyahkit belang, ijo mopihkoh, 
tahpi eam ihcobehti ka'a tahkan iro tongopios, kocoali Naaman ulun Siria 
rih." 4:28 Paring ulun ang lohpou sombayang rih bosingi samasino ohkot 
ngonih hal rih. 4:29 Iro tombok turus muhko Yesus nokuh luar lowu, 
tutang ngitot-Oh nokuh kowangkorong, ang umoh lowun iro tonombok. 
Iro nohuang nonjuhung Io nyolong nokuh kowang korong. 4:30 Tahpi 
Yesus nyolat aropoh holat ulun aro rih turus hihkas. 4:31 Pongohuli Yesus 
hihkas nokuh lowu Kapernaum ang Galilea. Ang anan lo majar ulun-ulun 
ang ondou Sabat. 4:32 Iro helan nohto caraoh, Io majar, tului lo bopander 
hawui pongaroh. 4:33 Ang anan ang lohpou sombayang rih anai ihcobehti 
ijo sonorupang roh Ja'at ulun rih bokociak-kociak, 4:34 "O Yesus, ulun 
Nasaret, Ihko kani nguan inon umba ihkai1? Ihko lombut ahkan morusak 
ihkai? Ahku ta'an iai Ihko: Ihko sonuhu ijo borasih tahkan Pohotala!" 4:35 
"Tonih!" Karahang Yesus ahkan roh ja'at rih. "Solukarih ihko tahkan ulun 
tuh!" Turus roh ja'at rih moropihtan ulun rih, ang tohimo ulun aro, 
pongohino soluka tahkan ulun rih tahpi eam ngoporosoh. 4:36 Paring ulun 
helan, tutang nuhtui hawoi aropoh, "Eam inon auh-auh-Oh. Umba 
bopongaroh tutang kowasa lo moretahoh roh-roh ja'at rih soluka, tutang 
iro soluka ka'a!" 4:37 Mahka kabar tohou Yesus johcok ang sohapus tana 
hokodiling. 4:38 Yesus nohtah lohpou sombayang rih, turus tulak nokuh 
lohpou Simon. Opu Simon rahat poros mondam, tutang ulun-ulun 


nyorihtaoh hal rih ahkan Yesus. 4:39 Yesus hihkas nokuh unuk opu 
Simon kaling, turus muhko darom orih. Darom rih nihou, tutang opu 
Simon rih turus kuat tutang nohalu iro. 4:40 Kotihka mahtanondou rahat 
bolop, paring ulun ngomin ahkan Yesus, konduang-konduangoh ijo poros 
mahca-mahcam ponyahkit. Yesus ngina longo1-Oh nokuh ngosan kuhung 
iro nyino-nyinong tutang ngopios iro paring. 4:41 Roh-roh ja'at ka soluka 
tahkan aro ulun, hawoi ngombak-ngoriak, "Ihko Anak Pohotala!" Tahpi 
Yesus ngorahang iro tutang eam aro nonga ijin iro nuhtui kolourth, tului iro 
kota'an ijo lo Lahca Ponyolamat. 4:42 Aang ohkot mahtanondou punai 
lombut Yesus nohtah lowu rih, turus tulak nokuh ihco unuk ijo tonih- 
benyem. Ulun-ulun nopara ngurah lo, tutang kotihka iro nyombang lo, iro 
ngurah-jalan, mangat lo ara nohtah iro. 4:43 Tahpi Yesus nuhtui, "Kabar 
hinut tohou koloukuwoh Pohotala moretah, harus Ahku mborihta ka'a ang 
nyinong karon-lowu bohkon, tului ahkan orih rih, Pohotala nyuhu Ahku 
nokuh kolunon." 4:44 Tului orih Yesus bokotbah ang luwang lohpou- 
lohpou sombayang ang sohapus tana Yudea. 


5:1 Aang ihco ohkot, Yesus tombok ang saran Danou Genesaret. Aro ulun 
hokosihki-kupuroh ahkan ngonih borihta tahkan Pohotala. 5:2 Yesus 
nohto duo alut ang tohpin rih; ulun-pongohcinoh jari jahkat tahkan 
alut-alut rih, tutang beteng muhi jala'ndo. 5:3 Yesus jahkat nokuh ihco 
alut, 10rih alut Simon, turus nyuhu Simon nulak alutoh rih, isut mahcu 
tahkan saro. Yesus tuot ang luwang alut rih tutang majar ulun aro. 5:4 Uli 
tondo mongajar, Io nuhtui umba Simon, "Meseurih nokuh unuk ijo timbon, 
tutang nimbai jala'mu ahkan nawan ohcin." 5:5 "Amai Guru," hion Simon, 
""Cokombun ngolomi ihkai bogawi paham, tahpi eam duon ino-inon! Tahpi 
tului Amai nyuhu, olai, ahku ahkan nimbai jala hino." 5:6 Ulimba iro 
nguanoh rih, iro ngondahpot kolourih karo ohcin nyiring jala'ndo nopara 
boruhtat. 5:7 Tului orih iro nyawot dohop umba injah-jolahan iro ang alut 
ijo bohkon. Injah-jolahan iro rih lombut, turus iro sama-sama nyuang 
koduo alut rih tuwi umba ohcin, nyiring alut-alut rih nyiring kahom. 5:8 
Ohkot Simon nohto rih, io nyembah suhkuntu'ut ang tohimo Yesus, turus 
nuhtui, "Nohtah ahku, Tuhan! Tului ahku ulun 1jo bodusa!" 5:9 Simon 


tutang paring ulun ijo homboh io helan nohto arooh ohcin ijo iro nyalaoh. 
5:10 Kolourih ka'a umba injah-j0lahan Simon, iorih Yakobus tutang 
Yohanes, anak-anak Sebedeus. Yesus nuhtui umba Simon, "Ara mihkoh! 
Nopara uhuntuh, ihko ahkan monjadi ponjala ulun." 5:11 Simon tutang 
injah-jolahaioh nguhut alut-alut rih ahkan isun kowang, pongohino 
nohtahoh paringoh turus iro ngohasu Yesus. 5:12 Aang sino ondou, Yesus 
anai ang ihco lowu. Ang anan anai ihcobehti bahkas ijo behtiouoh tuwi 
umba ponyahkit belang ijo mongolioh. Kotihka io nohto Yesus, io 
suhkuntu'ut nyembah ang tohimooh hawoi nyawot, "Amai, amat Amai 
kani, Amai duon ngopios ahku!" 5:13 Yesus nambit ulun rih hawoi nuhtui, 
"Ahku kani, piosrih ihko!" Wayah rih ka'a ponyahkit orih nihou. 5:14 
Turus Yesus baca io nyiar aang orih ahkan 1a-iai ka, hion Yesus, "Tulak 
nokuh imam, tutang nyawot 10 ahkan momasti ihko jari pios. Turus tulak 
nonga pononga kolou ijo ponoretah Museh, kolou kopahtut ahkan 
ulun-ulun ijo ihko jari tu'u-tu'u pios." 5:15 Tahpi kabar tohou Yesus rih 
tosiar nokuh umo-umoh, tutang aro ulun lombut ahkan ngonih-Oh, tutang 
ahkan konopios tahkan ponyahkit iro. 5:16 Uliorih rih Yesus tulak bodo'a 
nokuh unuk ijo tonih. 5:17 Aang sino ondou kotihka Yesus mongajar, anai 
pira-pira ulun Parisi tutang guru-guru agama tuot ang anan. Iro lombut 
tahkan Yerusalem tutang tahkan lowu-lowu ang Galilea tutang Yudea. 
Kuwasa Tuhan anai ang Yesus unuk ngopios ulun-ulun poros. 5:18 Aang 
ohkot rih pira-pira ulun lombut ngitot ihcobehti ijo mahtoibehtiu ijo kaling 
ang ngosan kahcangoh. Iro ngurah jalan ngitot ulun rih, nokuh luwang 
lohpou, mangat dahpot ngina i0 ang tohimo Yesus. 5:19 Tahpi tului ulun 
rih paham aro ang anan, iro eam duon ngitotoh nyolong. Bain tului orih iro 
ngohtun 10 nokuh diang sahpou lohpou. Turus iro ngahkas sahpou, tutang 
monosuluh io sama-sama umba kahcangoh ang tohimo Yesus, ijo ang 
tohun ulun aro rih. 5:20 Kotihka Yesus nohto eam inon kohahjoio0h 
porocaya iro, Io nuhtui umba ulun rih, "Konduang, dusa'mu jari tonapun." 
5:21 Guru-guru agama tutang ulun-ulun Parisi nopara hopander sama arop 
iro, "Tai ulun tuh ijo bohanyi ngonja'at Pohotala? Iai ijo duon ngapun 
dusa-dusa, bohkon umba Pohotala bongo1?" 5:22 Yesus ta'an pongisok 
iro. Jadi lo nuhtui, "Ombat ihkam hokisok kolourih ang luwang ahto1 


ihkam? 5:23 Umoh ijo labih jeleng, nuhtui, 'Dusa'mu jari tonapun,' ata'ai 
nuhtui, 'Kuatlah tutang nyalanrih!'? 5:24 Tahpi huntuh Ahku ahkan 
ngorinah ahkan'kam ijo ang ngosan tana tuh Anak Ulun bokowasa ahkan 
ngapun karon-dusa." Turus Yesus nuhtui umba olun mahtoibehtiu rih, 
"Kuatlah, ngohtun kahcangkaruk'mu tutang buli iou!" 5:25 Bojeleng ulun 
rih kuat ang tohimo iro paring, turus ngahtang kahcangkarukoh, tutang 
buli honong monara Pohotala. 5:26 Iro paringoh helan samasino, turus 
monara Pohotala. Tutang hawui nanyam ijo mihkoh, iro nuhtui, "Helan 
samasino aang jari, ijo ihto nyaksioh ondou tuh!" 5:27 Ulirih Yesus soluka 
tutang nohto ihcobehti ponagih pajak, bogare Lewi, rahat tuot ang 
kantoroh. Yesus nuhtui umba 10, "Ngohasu Ahku." 5:28 Lewi tombok 
tutang nohtah paringoh, turus ngohasu Yesus. 5:29 Uliorih rih Lewi nguan 
pesta ang lohpouoh ahkan Yesus. Aro ponagih pajak tutang ulun-ulun 
bohkon umba kuman homboh umba iro. 5:30 Papira ulun Parisi tutang 
guru-guru agama, nanyam eam sanang turus nuhtui umba murid-murid 
Yesus, "Ombai ihkam paringoh kuman ngorih umba ponagih pajak tutang 
ulun-ulun Yo eam pios?" 5:31 Yesus mutah, "Ulun ijo borigas eam porulu 
dokter, tihkas ulun ijo poros iou. 5:32 Ahku lombut eam ahkan na'ah 
ulun-ulun ijo nanyam aropoh jari hinut, molekan ulun-ulun ijo bodusa, 
mangat'ndo hubah tahkan dusa-dusan'ndo." 5:33 Ulun-ulun nuhtui umba 
Yesus, "Murid Yohanes tutang murid ulun-ulun Parisi bojoin puasa tutang 
bodo'a. Tahpi murid-muridmu kuman tutang ngorih." 5:34 Yesus mutah, 
"Inonrih ihkam duon nyuhu ulun pomasap, puasa ang pesta kawin, kotahin 
pongaten bahkas masih sama-sama iro? Puna eam! 5:35 Tahpi ahkan 
johcok ohkotoh, pongaten bahkas rih ahkan konomin tahkan iro. Aang 
ohkot orih rih iro ahkan puasa." 5:36 Turus Yesus monyorihta ahkan iro 
porobasa tuh, "Eam aro ulun ijo nupang kolambi ijo oko umba 'cokarabit 
benang tahkan kolambi bohua rih. Tului kolambi ijo oko borutat bain 
benang ijo bohua rih. Mahihino benang tupangoh ihco bohua rih eam 
cuhcuk umba kolambi ijo soun rih. 5:37 Kolourih ka'a eam aro ulun ijo 
nyuang anggur bohua nokuh luwang tolehkung uhpak ijo oko, tului anggur 
bohua orih ahkan kotuluioh tolehkung usang rih pusit. Mahka anggur orih 
botusuh, tutang tolehkungoh rusak. 5:38 Anggur ijo bohua harus nyuang 


ang tolehkung ijo bohua. 5:39 Kolourih ka'a eam aro ulun, ijo kani ngorih 
anggur ijo bohua, uli ngorih anggur ijo usang. 'Anggur ijo usang rih labih 
nyoling,' hio10h." 


6:1 Aang sino ondou Sabat, kotihka Yesus nyuru ihco umo gandum, 
murid-murid-Oh ngohtom gandum rih. Iro ngoluhpotoh gandum rih umba 
longoi, tutang turus kumaioh. 6:2 Pira-pira ulun Parisi nuhtui, "Ombai 
ihkam molanggar hukum-hukum agaman ihto, tului nguan ijo ngohana 
aang ondou Sabat?" 6:3 Yesus mutah, "Jaha pu'uoh ihkam mbasa tohou 
ijo konuanoh Lahca Dawid, kotihka io tutang ulun aiu bolo'u? 6:4 Io 
nyolong ahkan luwang lohpou Tuhan tutang ngomin luhte 1j0 jari 
tonyorahoh ahkan Pohotala, turus kumaioh. Pongohuli tonongaoh ka'a 
ahkan ulun atuoh luhte rih. Podahal numbun hukum agaman ihto, imam 
beweu 1jo duon kuman luhte rih." 6:5 Turus Yesus nuhtui, "Anak Ulun 
bokowasa isun ondou Sabat!" 6:6 Aang sino ondou Sabat ijo bohkon, 
Yesus tulak mongajar ang lohpou sombayang. Aang anan, anai ulun ijo 
longoi silaioh mahtoi. 6:7 Pira-pira guru agama tutang ulun Parisi kani 
ngurah kosalan Yesus, ahkan iro tou ngadu lo. Jadi iro turus nohtoani, inon 
To ahkan ngopios ulun ang ondou Sabat. 6:8 Tahpi Yesus kota'an tiruk iro. 
Mahka Io nuhtui umba ulun ijo mahtoi longo1 silai orih, "Olai, tombok ang 
ohtoi ang boun!" Ulun rih kuat, turus tombok ang anan. 6:9 Pongohino 
Yesus ngisok umba ulun-ulun ijo anai ang anan, "Numbun agaman ihto, tou 
nguan inon ang ondou Sabat? Nguan ijo hinut ata'ai nguan ijo ja'at? 
Monyolamat ulun ata'ai moncolahka ulun?" 6:10 Yesus nohto hokodiling 
ahkan iro paring, turus nuhtui umba ulun rih, "Nyulukohrih longon'mu." 
Ulun rih nyulukoh longoioh, tutang longoi ka pios. 6:11 Tahpi guru-guru 
agama tutang ulun-ulun Parisi rih bosingi samasino, tutang nopara bohaum 
tohou inon ijo tou iro nguai nohimo Yesus. 6:12 Aang ohkot rih Yesus 
nuhkat nokuh pupung puruk kani bodo'a. Aang anan Io bodo'a ahkan 
Pohotala sokombun ngolomi rih. 6:13 Amat ondou jari boloang, Io na'ah 
murid-murid-Oh, turus ngopili duo balas behti tahkan iro. lo napa aran 
koduo balas behti rih, karon-rasul. Iro anairih: 6:14 Simon (jo 
konohawot-Oh Petrus), tutang Andreas konduang Simon rih, Yakobus 


tutang Yohanes, Pilipus tutang Bartolomeus, 6:15 Mateus tutang Tomas; 
Yakobus anak Alpeus, tutang Simon (ulun Selot), 6:16 Yudas anak 
Yakobus, tutang Yudas Iskariot ijo pongo hino, monjadi pongorana Yesus. 
6:17 Pongohimo Yesus mosuluh tahkan puruk rih, homboh umba 
rasul-rasul rih, turus tondo tutang tombok ang ihco unuk ijo ngondahtah. 
Aang anan anai ka'a ijo kopulau hajo murid-murid-Oh ijo bohkon, tutang 
aro ulun ijo lombut tahkan umo-umoh tahkan hapus Yudea, tutang 
Yerusalem, tutang lowu-lowu Tirus tutang Sidon ijo saran tasik. 6:18 Iro 
lombut kani ngonih auh Yesus, tutang ahkan konopios tahkan karon- 
ponyahkit'ndo. Iro ijo sonorupang roh ja'at lombut ka'a tutang tonopios. 
6:19 Paring ulun ngurah jalan nokaweh Yesus, tului anai kowasa 1jo bolua 
tahkan behtin Yesus, ijo ngopios iro paring. 6:20 Yesus nopahjah murid- 
murid-Oh, turus nuhtui, "Kosanangrih ihkam ulun-ulun porosbolum, tului 
ihkam anairih anak ukup ain Pohotala! 6:21 Kosanangrih ihkam ijo bolo'u 
uhuntuh, ihkam ahkan konombosuhoh! Kosanangrih ihkam ijo nangih 
uhuntuh, ihkam ahkan ngota'o! 6:22 Kosanangoh ihkam, amat konohiri 
ulun, tonulak, tonohina tutang tonopitnah bam tului Anak Ulun! 6:23 
Nabi-nabi aang jaman houn tononguanoh kolourih ka'a. Amat hal orih 
nyolung, hondakleh ihkam sanang ahto1 tutang nari honong jorih, tului hajo 
upah tonahtap ahkan ihkam ang soruga. 6:24 Tahpi colahkarih ihkam ijo 
tahtou uhuntuh, tului ihkam jari nginyam komomih-kopio10h! 6:25 
Colahkarih ihkam ijo bosuh huntuh, tului ihkam ahkan bolo'u! Colahkarih 
ihkam ijo ngota'o huntuh, tului ihkam ahkan poros ahtoi, tutang nangih! 
6:26 Colahkarth ihkam, jahka paring ulun monara ihkam; tului kolouorih 
ka'a tahtu ajuh iro monara nabi-nabi pobula jaman lomoi." 6:27 "Tahpi 
ahkan ihkam ijo ngonih Ahku huntuh, Ahku nonga pohtoh tuh: Ngasi 
musuh-musuh'kam, tutang nguan kopios umba ulun ijo bosingi ihkam. 6:28 
Mborehkat ulun ijo tatai nulat'kam, tutang bodo'a ahkan ulun ijo ja'at 
tohimo'kam. 6:29 Amat ulun ngahpek kohcom'kam ijo sila koto'u, nyuhu 
io ngahpek kohcom'kam sila komuloi hino. Amat jubah'kam tononyilou, 
nonga ka'a kolambi'kam. 6:30) Amat ulun nyawot aangihco tahkan ihko, 
nonga rih ahkaioh, tutang amat ramun'kam tononyilou, ara ihko nyawotoh 
huli. 6:31 Nguan umba ulun bohkon, kolou ijo ihkam jolik ulun bohkon 


nguai umba ihkam. 6:32 Amat ihkam ngasih ulun-ulun ijo ngasih ihkam 
beweu, mon gunaioh? Ulun bodusa ka'a ngasih ulun ijo ngasih iro! 6:33 
Tutang amat ihkam nguan kopios umba ulun-ulun, ijo nguan kopios 
ahkankam beweu, inon balos kam? Ulun bodusa mahi nguan kolourih! 
6:34 Tutang amat ihkam nyahaman duit baya ahkan ulun-ulun ijo tou 
nahuroh, inon balos'kam? Ulun bodusa ka'a nyahaman duit ahkan ulun 
bodusa, turus nyawotoh nahuroh! 6:35 Koharusoh eam kolourih! Ihkam 
sobalikoh harus ngasih musuh'kam, tutang nguan aang hinut ahkan iro. 
Ihkam harus nonga pohonjaman, tutang ara harapoh tou buli. Amat 
kolourih uhpah'kam ahkan hajo, tutang ihkam ahkan monjadi anak-anak 
Pohotala Ijo Maha Isung. Tului Pohotala hinut ahtoi nohimo ulun ijo eam 
ta'an torimakasih, tutang tohimo ulun ijo ja'at ka'a. 6:36 Hondakoh ihkam 
monjadi pongasih kolou Amai'kam ijo tuwi umba pongasih!" 6:37 "Ararih 
mosara ulun bohkon, mangat ihkam bongom ka'a eam tomosara bain 
Pohotala. Ararih mohukum ulun bohkon mangat ihkam bongon ka'a ara 
tomohukum Pohotala. Ngapunrih ulun bohkon, mangat Pohotala ka'a 
ngapun ihkam. 6:38 Tongarih ahkan ulun bohkon, mangat Pohotala ka'a 
nonga ahkan'kam, ihkam ahkan norima pononga ijo labih molowi, ijo jari 
tonakar sito-siton ahkan'kam. Tului tahkar ijo ihkam hapaoh ahkan ulun 
bohkon, ahkan tohapa Pohotala ahkan'kam." 6:39 Pongohuli Yesus 
monyorihta ahkan iro porobasa pongo tuh, "Amat ulun bobulen niting ulun 
bobulen ijo bohkon, musti koduo-duooh rih ahkan botahak nokuh luwang 
lowong. 6:40 Eam anai murid ijo labih hajo tahkanumba guruoh. Tahpi 
murid ijo jari opah ajaroh, ahkan monjadi sama kolou guruoh. 6:41 Ombai 
ihkam nohto poruhuk luwang mahtan konduang'kam, rahatanaioh 
tohtokkahju ijo ang mahta'kam bongom eam ihkam nontoanioh? 6:42 
Koloukuwoh ihkam duon ngohawot ahkan konduang'kam, 'Olai, 
konduang, ahku polua poruhukkahju atuh rih tahkan mahtan'kan,' 
Rahatanaioh ang luwang mahtan'kam bongom, tohtokkahju ijo eam ihko 
nohto? O ulun pura-pura! Poluarih soun tohtokkahju ijo anai ang 
mahtan'kam bongom. Punan rih ihkam duon nohto honong tarang tutang 
dahpot mopolua poruhukkahju tahkan mahtan konduang'kam." 6:43 
"Pu'un ijo bosiwuh eam mua bua ijo ja'at. Kolourih ka'a pu'un ijo eam 


bosiwuh eam mua bua ijo pios. 6:44 Nyinong pu'un, ulun ngosonooh 
tahkan buaoh. Ruwut duhi eam tou mua bua sikun, tutang ruwut duhi eam 
mua bua anggur. 6:45 Ulun ijo pios poluaoh hal-hal ijo hinut, tului ahtoioh 
tuwi umba kohinut. Ulun ijo ja'at nguan hal-hal ijo ja'at tului ahtoioh tuwi 
umba koja'at. Tului inon ijo konohawot bain nyama jorih jo momujar 
tahkan ahtoi." 6:46 "Ombai ihkam na'ah Ahku, "Tuhan, Tuhan,' tahpi eam 
molalus inon ijo Ahku nuhtui ahkan'kam? 6:47 Umba iaikah dahpot ihto 
nyamaoh ulun ijo lombut ahkak-Ku, tutang ngonih auh-auh-Ku, honong 
molalusoh? -- Piosrih Ahku, pokarahoh ahkan'kam --. 6:48 Io kolou ulun 
ijo kotihka nombok lohpou, ngali timbo-timbon, turus napa galangoh umba 
bahtu. Aang ohkot anai danum ba'ah noturung lohpou rih, lohpou orih eam 
duon hogunde tului jari tonombok ang ngosan galang ijo pios. 6:49 Tahpi 
ulun ijo ngonih auh-auh-Ku tutang eam molalusoh, jorih kolou ihcobehti 
ulun ijo nombok lohpouoh eam anai galangoh. Amat danum ba'ah noturung 
lohpou rih, lohpou rih jeleng bolihang; tutang rusakoh hajo samasino!" 


7:1 Umbot jari nuhtui hal-hal orih ahkan ulun aro, Yesus tulak nokuh 
Kapernaum. 7:2 Ang anan anai komandan sorodadu Ruma ijo anai tepun 
jihpon ijo paham ponokasihoh. Jipoi rih mondam karas nyiring kani palus. 
7:3 Aang ohkot komandan rih ngonih tohou Yesus, io nyuhu pira-pira 
okon ulun Yahudi tulak nokuh-Oh ahkan nyawot mangat lo lombut tutang 
ngopios jihpoi rih. 7:4 Kotihka johcok umba Yesus, ulun-ulun rih nyawot 
honong paham mangat Yesus dohop komandan rih, "Komandan tuh 
punatou dahpot pondohop bain Amai," hion'ndo umba Yesus, 7:5 "tului io 
ngasih uhtus ihto, tutang jari mangun lohpou sombayang ahkan ihkai." 7:6 
Mahka Yesus tulak homboh umba iro. Kotihka Yesus kani johcok ang 
lohpou rih, komandan rih nyuhu injah-injahoh ahkai nuhtui, "Eam usah 
Amai uyu-uyuh nokuh lohpou'ku. Ahku eam pahtut norima Amai ang 
lohpou'ku. 7:7 Orih kotuluioh ahku bongok eam bohanyi nyombang Amai. 
Jadi nonga iou poretah mangat jihpok'ku pios. 7:8 Tului ahku ka'a minda 
umba poretah ijo isung umba ahku, tutang ang pinda ahku anai ka'a karon- 
sorodadu ijo harus numbun aang poretah'ku. Amat ahku moretah ihcobehti 
sorodadu, 'Tulak!' io ka tulak, tutang amat ahku moretah umba ijo bohkon, 


'Olai kohtot!' io ka lombut. Tutang amat ahku moretah jihpok'ku, 'Nguan 
tuh!' io ka nguaioh." 7:9 Yesus helan ngonth orih. lo ngulos tutang nuhtui 
umba ulun aro ijo rahat nuhtut lo, "Eam inon ulun tuh. Ang louk uhtus 
Israel ka jaha pu'u Ahku nyombang koporocaya kohajon tuh!" 7:10 
Kotihka ulun-ulun ijo tonyuhu rih buli ahkan lohpou komandan rih, jihpoi 
orth jari pios. 7:11 Eam tahi pongohuli, Yesus hihkas nokuh lowu Nain. 
Murid-murid-Oh tutang ulun aro hihkas homboh lo. 7:12 Ohkot Yesus 
Johcok ang doni boun bauntukang lowu, ulun-ulun rahat ngihtot otu nokuh 
luar lowu. Ijo mahtoi orih, yorih anak bahkas, anak tukan ihcobehti bawi 
balu. Aro ulun lowu homboh inaioh rih. 7:13 Kotihka Tuhan Yesus nohto 
ulunbawi rih, lo ngasianyam umba 10 turus nuhtui, "Ara nangih, inai!" 7:14 
Pongohuli rih Yesus ngondoni tobala otun anak rih, tutang nambit 
tobalaoh. Mahka ulun 1jo ngohtun tobala rih tondo. Yesus nuhtui, "O 
anakbiou, Ahku nyuhu ihko monyun!" 7:15 Anakbiou ijo jari mahtoi rih 
monyun, tuot tutang nopara pander. Mahka Yesus nongaoh ahkan inaioh. 
7:16 Paring ulun mihkoh tutang nopara monara Pohotala. Iro nuhtui, 
"Ihcobehti nabi hajo jari lombut ang tohun-louk ihto! Pohotala jari lombut 
ahkan monyolamat ukup-Oh!" 7:17 Kabar tohou Yesus rih tosiar ang 
sohapus Yudea tutang karon-lowu hokodilingoh. 7:18 Murid-murid 
Yohanes monyorihta ahkan Yohanes paring angjadinyolung orih. Mahka 
Yohanes na'ah duo behti muridoh 7:19 turus nyuhu iro hihkas nokuh 
Tuhan Yesus tutang ngisok Io, "Amairih ulun rih ijo ahkan lombut numbun 
bowot Pohotala, ata'ai harus ihkai ngindoi 'cobehti bohkon?" 7:20 Koduo 
murid Yohanes rih tulak nokuh Yesus tutang nuhtui, "Yohanes Popondus 
nyuhu ihkai ngisok umba Amai, inonrih Amai ulun ijo lombut numbun 
bowot Pohotala, ata'ai harus ihkai ngindoi ulun bohkon?" 7:21 Ohkot rih, 
Yesus ngopios aro ulun, tutang muhko aro roh ja'at tutang nguan aro ulun 
bobulen tou nohto. 7:22 Jadi Yesus mutah, "Bulirih nokuh Yohanes tutang 
mander ahkaioh, inon ijo ihkam ngonih, tutang nohto: ulun bobulen tou 
nopahjah, ulun mahtoipa'ai tou nyalan, ulun ijo boponyahkit belang ijo 
mokorieng pios, ulun borengen ngonih, ulun mahtoi bolum huli, tutang 
Kabar Hinut tahkan Pohotala, jari tonyiar ahkan ulun-ulun porosbolum. 
7:23 Kosanang rih ahkan ulun ijo eam anai porokehtoi ahkan nulak Ahku." 


7:24 Uli ulun-ulun sonuhu Yohanes rih buli, Yesus nopara bopander umba 
ulun aro tohou Yohanes, hioi-Oh, "Ihkam tulak nokuh padang bolambah, 
ahkan nohto inon? Ijo kopu'un poring ijo tonahpi bahiu? 7:25 Ihkam tulak 
ahkan nohto inon? Ihcobehti ijo hopokajan bohino1? Ulun-ulun ijo 
hopokajan kolourih tutang ijo bolum molobien mohcon aang istana lahca! 
7:26 Jadi ihkam bolua ahkan nohto iai? Ahkan nohto ihcobehti nabikah? 
Tu'u, malah anai labih tahkanumba ihcobehti nabi. 7:27 Tului Yohanes 
orthrih ijo konohuang luwang ayat Surat Borasih tuh, 'Tuhrih ulun 
sonuhu-Ku,' hion Pohotala, 'Ahku ahkan nyuhu 10 labih houn 
tahkanumba-Mu, ahkai io nawas jalan ahkan-Mu!' " 7:28 "Ingatrih!" hion 
Yesus hino, "ang kolunon tuh eam pu'u anai ulun ijo labih hajo tahkan 
Yohanes Popondus. Tahpi ulun ijo paling koik ang louk ukup Pohotala, 
labih hajo tahkan Yohanes Popondus." 7:29 Paring ulun -- Tahput 
ponagih-ponagih pajak -- ngonih Yesus nuhtui hal rih; iro ulun-ulun ijo jari 
mone'et sawot kohondak-kohondak Pohotala, tutang kam tonopondus bain 
Yohanes. 7:30 Tahpi ulun-ulun Parisi tutang guru-guru agama eam kani 
norima rancana Pohotala ahkan arop'ndo. Iro eam kani tonopondus bain 
Yohanes. 7:31 Turus Yesus bopander hino, hioi-Oh, "Umba inon harus 
Ahku nindung ulun-ulun jaman tuh? Kolou inonkah iro? 7:32 Iro kolou 
anak-anak ijo tuot ang pasar; ihcokopulou na'ah umba ijo bohkon, 'Ihkai 
ngonyahpi lagu jorih ahkan ihkam, tahpi ihkam eam kani narinasai! Ihkai 
nyanyi ihco lagu koporosahtoi tutang ihkam eam nangih!' 7:33 Yohanes 
Popondus lombut -- io bopuasa tutang eam ngorih anggur -- tutang ihkam 
nuhtui, 'Io nyalung sehtan!' 7:34 Anak Ulun lombut -- Io kuman tutang 
ngorih -- turus ihkam nuhtui, 'Topahjah ulun rih! Bokora, pombusou, 
hojolahan umba ponagih pajak, tutang hojolahan umba ulun bodusa.' 7:35 
Oluka kolourih, kolomunahtoi Pohotala gihtan tahkan paring ulun ijo 
norima Oh." 7:36 Ihcobehti ulun Parisi, bogare Simon, na'ah Y esus 
kuman. Yesus tulak nokuh lohpouoh tutang tuot kuman. 7:37 Ang lowu 
rih anai ihcobehti bawi ijo bolum ang dusa. Ohkot io ngonih ijo Yesus 
beteng kuman ang lohpou ulun Parisi rih, io lombut hawoi ngomin ihco 
kasa pualam bosuang minyak buanharum. 7:38 Io tombok ang sila likut 
Yesus doni pa'ai-Oh tutang nangih homboh misa pa'an Yesus hapa danum 


mahtaioh. Uli hino pa'an Yesus tongapitoh umba balouoh turus ngarokoh 
tutang nahtaoh umba minyak buanharum. 7:39 Kotihka ulun Parisi ijo 
morawe Yesus nohto ang rih, io nuhtui ang ahtoioh, "Jahka Io tuh Nabi, 
puna lo ta'an iai ulunbawi tuh ijo ngendeh Io, tutang ijo ulunbawi rih bolum 
a'ang dusa!" 7:40) Turus Yesus nuhtui umba Simon, "Simon, anai aangihco 
ijo kani Ahku mander ahkan ihko." "Yo, Amai Guru," hion Simon, 
"puhtuirih." 7:41 Yesus nuhtui, "Anai duo behti ijo nguhtang umba ulun ijo 
nyohaman duit. Ijo'cobehti nguhtang limo lahtus duit perak, tutang 
ijo'cobehti hino limo pulu duit perak. 7:42 Koduo-duooh eam duon 
mbayar uhtangoh rih, mahka uhtang iro tomotihouoh. Orth, iai tahkan iro 
duo behti rih ahkan labih mongasih umba ulun ijo monjohamanoh duit 
rih?" 7:43 "Ahku niruk ulun ijo paling aro tomotihou hutangoh!" hion 
Simon. "Tiruk'mu tu'u," hion Yesus. 7:44 Turus Yesus nopahjah umba 
ulunbawi rih, tutang nuhtui umba Simon, "Ihko nohto ulunbawi tuh? Ahku 
lombut nokuh lohpou'mu, tutang ihko eam nyodia danum hapa muhi 
pa'ak-Ku, tahpi ulunbawi tuh jari muhi pa'ak-Ku umba danum mahtaioh, 
tutang ngahpitoh umba balouoh. 7:45 Ihko eam nyambut Ahku hawui 
ngarok, tahpi ulunbawi tuh eam tondo ngarok pa'ak-Ku, tahkan Ahku 
lombut ang ohtoit. 7:46 Ihko eam nusuh minyak ang kuhung-Ku, tahpi 
ulunbawi tuh jari nusuh minyak buanharum ang pa'ak-Ku. 7:47 Tu'u-tu'u: 
pongasihoh ijo hajo rih bokorinah ijo dusaioh ijo aro jari dahpot apun! 
Amat ulun tonapun honjiot, io ahkan pongasioh honjiot ka'a." 7:48 Turus 
Yesus nuhtui umba ulunbawi rih, "Dusa-dusan'mu jari tonapun." 7:49 
Ulun-ulun bohkon ijo tuot kuman homboh umba Yesus nopara nuhtui sama 
arop'ndo, "Tai Ulun tuh nyiring duon ngapun karon-dusa?" 7:50 Tahpi 
Yesus nuhtui umba ulunbawi rih, "Tului ihko porocaya umba Ahku, ihko 
tonyolamat. Tulak rih honong kosanang!" 


8:1 Eam tahi pongohuli, Yesus tulak nokuh lowu-lowu tutang kapung- 
kapung, mangat mborihtaoh Kabar Hinut, 1jo Pohotala nopara moretah 
kolou Lahca. Duo balas murid-Oh homboh umba lo. 8:2 Kolourih ka'a 
pira-pira ulunbawi ijo jari tongopios tahkan kowasa roh ja'at tutang 

ponyahkit. Iro rih Maria ijo konohawot Magdalena (pihtu roh ja'at jari 


dian tahkan 10), 8:3 ka'a Yohana oruh Khuza, pogawal istana Horodes; 
Susana, tutang aro hino ulunbawi bohkon. Umba mbolanja aropbongoi, iro 
ndohop Yesus tutang murid-murid-Oh. 8:4 Ulun-ulun turus iou lombut 
nokuh Yesus tahkan pira-pira lowu. Tutang aang ohkot, jari aro ulun 
hopuhpung, Yesus mborihta ahkan iro porobasa uli tuh: 8:5 "Ihcobehti 
ulunpongumo tulak nuhkan bonyioh. Kotihka 10 rahat nuhkan, anai bonyi 
ijo tonuhkan ang jalan. Tongai toninjak ulun, tutang ijo tongai konukun 
bulung. 8:6 Anai ka'a tonuhkan ang unuk ijo bobahtu liang. Aang ohkot 
hoduring bonyi rih molanyu tului tanaoh koring. 8:7 Anai hino bonyi ijo 
tonuhkan ang tohun ruwut duhi. Ruwut rih bolum homboh bonyi rih, 
tutang moruwutoh nyiring mahtoi. 8:8 Tahpi anai hino bonyi ijo tonuhkan 
ang tana ijo subur, turus bolum tutang momua buaoh solahtus lihpet." Uli 
mborihta porobasa rih, Yesus nuhtui, "Amat anai tolinga pios ngonih!" 8:9 
Murid-murid Yesus ngisok umba lo riman tahkan porobasa rih. 8:10 
Yesus mutah, "Ihkam jari tononga pononga ahkan ngota'an ijo bokulim, 
tohou koloukuwoh Pohotala moretah kolou Lahca. Tahpi ulun-ulun 
bohkon tongajar umba porobasa, mangat iro nohtoanioh, tahpi eam ta'an 
inon ijo nyolung; tutang iro ngonih, tahpi eam solembang." 8:11 "Tuhrih 
rimai porobasa rih: Bonyi rih iorih auh Pohotala. 8:12 Bonyi ijo nuhkan 
aang jalan nindung ulun-ulun ijo ngonih auh orih. Tahpi Sehtan lombut 
tutang nahkou auh orih tahkan ahtoi iro, ahkan iro ara porocaya tutang 
tonyolamat. 8:13 Bonyi ijo tonuhkan ang unuk ijo bobahtuliang, nindung 
ulun ijo aang ohkot ngonih Kabar Hinut rih, norimaoh hawui sanang ahtoi. 
Tahpi Kabar Hinut rih eam muhat timbon ang ahtoi'ndo. Iro porocaya 
honjulu iou, tutang ang ohkot tihkas lombut, iro murtad. 8:14 Bonyi ijo 
nuhkan ang tohun ruwut duhi nindung ulun ijo ngonih Kabar Hinut rih, 
tahpi mihkoh tohou pombolum'ndo, hawui jolik bolum molowi tutang 
sanang ang luwang kolunon tuh. Paringoh mohahpit ahto1ndo nyiring eam 
aro momua bua ihco jadi. 8:15 Bonyi ijo tonuhkan ang tana ijo subur 
nindung ulun ijo ngonih Kabar Hinut rih, turus nginaoh luwang ahtoi ijo 
hinut tutang morong. Iro tahanngarot nyiring nihpun buaoh." 8:16 "Eam 
anai ulun ijo nutang sumbu turus nyokulopoh pindaluwang potoran, ata'ai 
nginaoh ang pinda kahtil. Tahpi Io ahkan nginaoh ang owuhoh, ahkan ulun 


paring nyolong, duon nohto koloangoh. 8:17 Eam anai ijo bosuhuk ijo eam 
ahkan tonopahjah, tutang eam anai ijo konongulim ijo eam ahkan tonguap 
tutang tongota'an. 8:18 Tului rih nohtoaniohrih pio-pios, inon ijo ihkam 
ngonih. Tului ulun ijo jari anaingina aang'co, ahkan tononga labih aro hino: 
tahpi ulun ijo eam anaingina aang'co, honjiot ijo magun anai aang io ahkan 
konomin ka'a." 8:19 Inai tutang konduang-konduang Yesus lombut nokuh 
To, tahpi iro eam tou nyolong nokuh lo tului ulun dalou aro. 8:20 Mahka 
anai ihcobehti ijo nuhtui ahkan Yesus, "Amai, inai-Mu tutang konduang- 
konduang Amai anai ang kanaha. Iro jolik nyombang umba Amai." 8:21 
Tahpi Yesus nuhtui umba iro, "Ulun-ulun ijo ngonih auh Pohotala tutang 
numbun orih, iro rih inai tutang konduang-konduang-Ku." 8:22 Ang sino 
ondou Yesus tutang murid-murid-Oh jahkat alut. "Olai, ihto tulak nokuh 
pohoi danou," hion Yesus umba iro. Mahka iro turus ka'a tulak. 8:23 Aang 
ohkot iro rahat bolayar, Yesus tiruh. Songela bahiu bolowut paham napuh 
danou rih. Danum nopara nyolong nokuh luwang alut nyiring mocolahka 
iro paringoh. 8:24 Murid-murid Yesus hihkas nokuh-Oh ngomonyun lo. 
Iro nuhtui, "Amai Guru, Amai Guru, ihto colahka!" Yesus monyun turus 
ningak bahiu tutang lucak ijo rahat holucak rih. Bahiu tutang lucak rih ka'a 
tondo turus danou nyolung teneng tu'u. 8:25 Turus Yesus nuhtui umba 
murid-murid-Oh, "Ombai ihkam eam porocaya umba Ahku?" Iro monjadi 
helan tutang mihkoh. Tutang hopander iro sama arop'ndo, "Tai kotu'ui ulun 
tuh nyiring nonga poretah ahkan bahiu tutang lucak, tutang lo ka 
tonote'et!" 8:26 Yesus tutang murid-murid-Oh, turus bolayar johcok tanah 
daerah Gerasa, ang pohoi Danou Galilea. 8:27 Aang ohkot Yesus sohowu 
ahkan kowang, Io tonokuh bam ihcobehti bahkas ijo sonorupang roh ja'at. 
Ulun rih tahkan lowu. Jari tahi 1o eam hopokajan tutang eam kani mohcon 
ang lohpou. Io tihkas kani mohcon ang lowong-lowong unuk tanom. 8:28 
Kotihka io nohto Yesus, io ngoriak turus suhkuntu'ut nyembah ang toharep 
Yesus honong na'ah, "Yesus Anak Pohotala Ijo Ijo Palingisung! Ahkan 
Ihko inonoh ahku tuh? Ahku nyawot ara monyiksa ahku!" 8:29 Ulun rih 
nuhtui kolourih, tului Yesus moretah roh ja'at rih, soluka tahkanumba 10. 
Jari bojoin 10 konowasa roh ja'at rih, nyiring oluka longoi tutang pa'aioh 
jari masung umba ratai bosi tutang io tomojaga tu'u-tu'u, io magun ka'a 


duon mahtot ratai bosi rih turus omin roh ja'at rih nokuh padang balambah. 
8:30 Yesus ngisok umba ulun rih, "Iai arankam?" "Arak'ku Legiun," 
putah ulun rih -- tului anai aro roh ja'at ijo jari nyolung kohuang behtiuoh. 
8:31 Roh ja'at rih nyawot honong paham, mangat Yesus ara muko iro 
nokuh luwang Lowong Popahtoi. 8:32 Doni unuk rih anai aro samasino 
urak ijo rahat ngurah uhkui ang kowang puruk. Roh-roh ja'at rih nyawot 
honong paham umba Yesus mangat nongaijin nyolong nokuh luwang 
kawan urak rih. Tutang Yesus sotuju. 8:33 Mahka roh-roh ja'at rih soluka 
tahkan ulun rih, tutang nyolong koluwang kawan urak rih. Turus urak-urak 
rih nokoru tutang nomarang tahkan saran korong nokuh luwang danou, 
pongohino bolonyot. 8:34 Ulun-ulun pengindoit urak rih nohto, inon ijo jari 
nyolung. Mahka iro nokoru tutang monyiar kabarrih nokuh lowu tutang 
duhkuh kodilingoh. 8:35 Turus ulun-ulun soluka ahkan nohto inon ijo 
nyolung. Iro lombut nokuh Yesus, tutang ang anan iro nyombang ulun ijo 
jari, bokuhkoi1 tahkan roh-roh ja'at rih, rahat tuot doni pa'an Yesus. lo jari 
hopokajan tutang tirukoh jari morong. Iro monjadi mihkoh. 8:36 Iro 1j0 
nohto kojodian rih, nyorihta ahkan ulun-ulun, koloukuwoh ulun orih 
konopios. 8:37 Turus paring ulun hapus tanah Gerasa rih, nyawot honong 
paham mangat Yesus nohtah unuk rih, tului iro paring mihkoh samasino. 
Jadi, Yesus lupat alut kani buli. 8:38 Ulun ijo jari bokuhkoi tahkan roh-roh 
Ja'at rih nyawot umba Yesus, mangat io tou ngohasu. Tahpi Yesus nyuhu 
io tulak buli, hio1-Oh, 8:39 "Bulirih tutang nyiar ahkan iai, inon ijo jari 
konuan Pohotala ahkan'kam." Mahka ulun orih hihkas monyiar nokuh 
hapus kodiling lowu, inon ijo jari konuan Yesus umba io. 8:40) Kotihka 
Yesus buli nokuh pohoi danou, Io tonoharang honong jorih-jirah bam 
ulun-ulun tului iro ngindo-ngindoi Io. 8:41 Turus lombut ihcobehti kopala 
lohpou sombayang ang anan. Araioh Yairus. lo suhkuntu'ut ang tohimo 
Yesus tutang nyawot honong paham, mangat Yesus lombut nokuh 
lohpouoh, 8:42 tului ihco-ihcooh anak bawioh ijo boumur duo balas toun, 
doni palus. Podehan Yesus nyalan nokuh lohpou Yairus, ulun-ulun paham 
nyihki Yesus tahkan hoponyila. 8:43 Ang loukoh anai hino ihcobehti 
ulunbawi ijo jari duo balas toun poros tongondaha ijo hotutung umba 
kobulanan. Io jari ngo'opah karon-ramuioh tului botawas umba dokter, 


tahpi eam aro ijo tou ngopios io. 8:44 Ulunbawi rih ngondoni Yesus 
tahkan hila lihkut, turus nokawet lain jubah Yesus. Ang kotihka orih 
tongondaha ulunbawi rih tondo. 8:45 Yesus ngisok, "Iai ijo nokawet 
Ahku?" Paring ulun eam ngahku. Turus Petrus nuhtui, "Amai anai aro ulun 
nyihki, ang kodiling Amai; iro monyihki Amai!" 8:46 Yesus nuhtui, 
"Tahpi anai ulun ijo nokawet Ahku. Ahku ta'an orih, tului anai kowasa ijo 
soluka tahkan behtik-Ku." 8:47 Ulunbawi rih borondong, 1jo konuaioh jari 
kota'an. Io nokuh tutang tohcotoh, turus suhkuntu'ut ang pa'an Yesus. 
Mahka 10 ngahku ang toharep paring ulun, ombai 10 nokawet Yesus, 
tutang ijo ponyahkitoh pios aang wayah rih ka'a. 8:48 Yesus nuhtui umba 
io, "Anak-Ku, tului ihko porocaya umba Ahku, ihko pios. Tulak honong 
solamat." 8:49 Podehan Yesus magun hopander, ihcobehti ulun tonyuhu 
lombut tahkan lohpou Yairus. lo nuhtui umba Yairus, "Anak bawi tuan jari 
palus. Eam usah tuan ngombo'o Amai Guru hino." 8:50 Kotihka Yesus 
ngonih orih, Io nuhtui umba Yairus, "Ara mihkoh. Porocaya iou tutang 
anak'mu ahkan pios." 8:51 Uli johcok ang lohpou Yairus, Yesus em 
mongijin ihcobehti ka nyolong umba Io, tihkas Petrus, Yohanes tutang 
Yakobus tutang inai amal anak-inyam orih beweu. 8:52 Paring ulun uhun 
nangih tutang nahtum tului kopahtoi 'Nnakinyam orih. Tahpi Yesus nuhtu, 
"Ara nangih, 'nakinyam tuh eam mahtoi, 10 baya tiruh!" 8:53 Iro ngota'o 
auh Yesus, tului iro kota'an anak bawi orih jari palus. 8:54 Pongohino 
Yesus nambit longon anak rih tutang nuhtui, "Monyun ihko anak!" 8:55 
Hasong 'nakinyam rih huli ahkan 'nakinyam rih, tutang ang kotihka rih ka'a 
io kuat. Pongohino Yesus nyuhu nonga ukun ahkan anak rih. 8:56 Ulun 
oko 'nakinyam rih helan samasino. Tahpi Yesus baca iro mborihta 
angjarinyolung rih ahkan iai ka. 


9:1 Yesus na'ah koduo balas murid-Oh, turus nonga ahkan'ndo kowasa 
ahkan muhko roh ja'at tutang ngopios ponyahkit. 9:2 Pongohuli lo nyuhu 
iro tulak ngopios ulun ijo poros tutang monyiar borihta tohou koloukuwoh 
Pohotala moretah kolou Lahca. 9:3 "Ara ngomin ino-inon ang 
ponomuoi'mu," hion Yesus umba iro. "Ara ngomin sukah, ata'a1 kambut 
derma, ata'ai ukun, ata'ai duit, ata'ai ka duo lambar pokajan. 9:4 Ang umoh 


iou ihkam tonorima, mohcon ang anan nyiring ihkam nohtah lowu rih. 9:5 
Tutang ang umoh ihkam eam tonorima, aang ohkot ihkam nohtahoh lowu 
rih nokahohrih korawu tahkan bolak pa'an'mu, mangat monjadi pongingat 
tohimo iro." 9:6 Murid-murid Yesus tulak, turus nitu karon-lowu, mangat 
mborihta Kabar Hinut rih, tutang ngopios ulun poros ang umo-umoh. 9:7 
Kotihka Horodes ijo moretah ang Galilea, ngonih tohou paring ang 
nyolung rih, io bingung. Tului anai ijo nuhtui Yohanes Popondus jari bolum 
huli. 9:8 Anai ka'a ijo nuhtui ijo Elia jari lombut hino. Ulun bohkon hino 
nuhtui, anai ihcobehti nabi tahkan nabi-nabi ijo jaman lomoi jari bolum 
hoduli. 9:9 Horodes nuhtui, "Ahku jari nyuhu ulun nohtok kuhung 
Yohanes. Tahpi ulun tuh iai komorongoh lo? Anai aro ijo jari ahku 
ngonahan tohou Io." Mahka Horodes ngurah jalan ahkan dahpot nohto 
Yesus. 9:10 Rasul-rasul Yesus buli tutang nyorihta ahkan Yesus paring ijo 
iro jari nguaioh. Yesus nakihit iro, turus tulak hombo-homboh, iro 
bongon'ndo nokuh lowu Betsaida. 9:11 Tahpi kotihka ulun-ulun kota'an 
tohou hal rih, iro ngohasu Yesus. Io norima iro, turus bopander umba iro, 
tohou koloukuwoh Pohotala moretah kolou Lahca. Tutang Io ka'a ngopios 
ulun poros ang louk iro. 9:12 Kotihka mahtanondou kani bolop, koduo 
balas murid Yesus lombut nokuh Io turus nuhtui, "Amai unuk tuh mahcu. 
Labih pios Amai nyuhu ulun-ulun tuh hihkas, mangat iro duon ngurah ukun 
tutang unuk iro mohcon ang kapung-kapung tutang lowu-lowu ang 
kodiling tuh." 9:13 Tahpi Yesus mutah, "Ihkam beweu nonga iro ukun." 
Murid-murid Yesus nuhtui, "Ihkai baya ngina limo luhte tutang duo 
kungan ohcindanum. Inonrih ihkai harus tulak moli ukun ahkan ulun paring 
tuh?" 9:14 (Anai kurang labih limo kujan ulunbahkas ang anan.) Yesus 
nuhtui umba murid-murid-Oh, "Nyuhurih ulun-ulun tuh tuot hopulou- 
hopulou kurang labih limo pulu behti aang ihco kopulou." 9:15 
Murid-murid Yesus rih, nguan inon ijo nyuhu Yesus umba'ndo. 9:16 Turus 
Yesus ngomin limo luhte tutang duo ohcin rih, uliorih nokara nokuh langit 
tutang ngohawot torimakasih ahkan Pohotala. Pongohino Io milah-milat 
luhte tutang ohcin rih hapan longo1-Oh, turus nongaoh ahkan murid- 
murid-Oh mangat magi-milah ahkan ulun aro rih. 9:17 Iro paringoh kuman 
nyiring bosuh. Turus murid-murid Yesus nipun kolowi ukun rih karo1 duo 


balas tahkin. 9:18 Aang sino ondou, kotihka Yesus bodo'a bongol, murid- 
murid-Oh lombut nokuh lo. Yesus ngisok umba iro, "Numbun hion ulun, 
Ahku tuh iai?" 9:19 Iro mutah, "Anai ijo nuhtui Yohanes Popondus. Anai 
ka'a ijo nuhtui Elia, ijo bohkon hino nuhtui tahkan ihcobehti nabi jaman 
lomoi ijo jari bolum huli." 9:20 "Tahpi numbun ihkam bongom, Ahku tuh 
iai?" hion Yesus. Petrus turus mutah, "Amai anai Lahca Ponyolamat ijo 
nobowot Pohotala." 9:21 Turus Yesus nuhtui umba murid-murid-Oh, "Ara 
samasino nyorihta hal rih ahkan iai ka." 9:22 Yesus nuhtui ka'a, "Anak 
Ulun puna harus aro konoporos tutang konolawan bain okon-okon, tutang 
imam-imam kopala, tutang guru-guru agama. Io ahkan tomunu, tahpi a'ang 
ondou tolu ia ahkan tonombolum hoduli." 9:23 Pongohino Yesus nuhtui 
umba paring ulun ijo anai ang anan, "Ulun ijo kani nutut Ahku, harus 
nolingou kogunanahkaioh bongoi, ngohtun sopolahkioh nyinong ondou, 
tutang turus nutut Ahku. 9:24 Tului ulun ijo kani potahan pombolumoh, 
ahkan nihou pombolumoh. Tahpi ulun ijo mohonou pombolumoh bain tului 
ahkak-Ku, ahkan monyolamat pombolumoh. 9:25 Inon utungoh amat 
ihcobehti tepun hapus kolunon tuh, tahpi io rusak tutang nihou 
pombolumoh? 9:26 Amat ulun mia ngahku Ahku tutang bara-Ku, Anak 
Ulun ka'a mahi mia ngahku ulun rih ang ohkot Io lombut noin honong 
kowasa-Oh, tutang honong kowasa Amai-Oh, tutang kowasa molehkat- 
molehkat ijo borasih! 9:27 Ngota'an beweu: tahkan louk ihkam ang ohtoi 
anai ijo eam ahkan mahtoi, amat jaham io nohto Pohotala moretah." 9:28 
Kurang labih ihco menggu uli Yesus majar hal-hal rih, Io ngomin Petrus, 
Yohanes, tutang Yakobus nokuh ihco pupung puruk mangat bodo'a. 9:29 
Podehan Yesus bodo'a ang anan, baui-Oh hubah tutang pokahjai-Oh puhti 
mokilat boloang. 9:30-31 Songela duo behti, iorih Museh tutang Elia 
ngorinah aropoh honong koloang tahkan soruga. Iro nuhtui umba Yesus 
tohou popahtoi-Oh, ijo eam tahi hino ahkan tonihtoi-Oh ang Yerusalem. 
9:32 Aang ohkot rih Petrus tutang karon-injahoh tiruh, tahpi songola 
monyun, nohto Yesus boloang tutang duo behti rih tombok umba Io. 9:33 
Aang ohkot duo behti rih kani nohtah Yesus, Petrus nuhtui umba Yesus, 
"Amai Guru, momih samasino ihto ang ohtoi. Piosrih ihkai nombok tolu 
kemah, ihco ahkan Tuan, ihco ahkan Museh, tutang ihco ahkan Elia." 


(Petrus nuhtui kolourih eam kota'an inon ijo tonuhtuioh.) 9:34 Pondehan 
Petrus magun nuhtui, lombut buhtup baunondou tutang nyokulop iro, 
nyiring iro mihkoh. 9:35 Pongohuli tahkan buhtup baunondou rih konahan 
auh ijo nuhtui, "Io Tuhrih Anak-Ku ijo Ahku mitih-Oh. Ngonih auh-Oh!" 
9:36 Uli auh orth rih tondo, iro nohto Yesus bongol iou ang anan. Murid- 
murid-Oh tonih beweu tohou paring orih, tutang eam nyorihta ahkan iai 
ka, inon ijo jari iro nohtooh. 9:37 Aang ngohkosoh ondouoh Yesus tutang 
kotolu murid-Oh dih mosuluh tahkan pupung puruk rih, tutang ulun aro 
lombut nokuh Yesus. 9:38 Ihcobehti bahkas tahkan tohun ulun aro rih 
ngoriak, "Amai Guru, dohop nohto anak'ku -- io tihkas ihco-ihcooh 
anak'ku! 9:39 Amat roh ja'at nyarang 10, 10 songela ngombak tutang 
behtiuoh konyereng-kohejang nyiring bauioh hopuhtak. Roh rih turus 
nyarata 10 tutang eam kani soluka tahkan 10! 9:40 Jari ahku nyawot umba 
murid-murid Amai muhko roh ja'at rih, tahpi iro eam dahpot." 9:41 Yesus 
mutah, "Eam inon ihkam tuh! Ihkam tu'u ulun-ulun ijo nyapang tutang eam 
porocaya! Johcok mira Ahku harus mohcon umba ihkam tutang bosabar 
toharep ihkam? Ngomin anak'mu rih ahkan ohto1!" 9:42 Pondehan anak 
rih nyalan nokuh Yesus, roh ja'at rih mingas io tutang nguan behtiuoh 
konyereng-kohejang. Tahpi Yesus moretahoh roh ja'at rih soluka tutang 
piosrih anak orih. Turus anak orih tonyarah huli ahkan amatoh. 9:43 
Paring ulun helan nohto kowasan Pohotala ijo kolourih kohajo10h. Ang 
ohkot ulun-ulun magun aang kohelan'ndo nohto paring ijo konuaioh, Yesus 
nuhtui umba murid-murid-Oh, 9:44 "Nohtoani pio-pios tutang ara nolingou 
tuhtui-tuhtut-Ku tuh: Anak Ulun ahkan tonosorah, ahkan kowasan 
kolunon." 9:45 Tahpi murid-murid Yesus rih eam paham umba auhoh rih. 
Hal rih tongulim ahkan'ndo, mangat'ndo eam solembang. Tahpi iro mihkoh 
ngisok hal rih umba-Oh. 9:46 Ang louk murid-murid Yesus lombut 
solisihpander tohou iai tahkan iro ijo hajo. 9:47 Yesus ta'an tiruk'ndo, tului 
orih lo ngomin ihcobehti anak-inyam tutang nyuhu 'nakinyam rih tombok 
ang silan-Oh. 9:48 Turus Io nuhtui umba murid-murid-Oh, "Ulun ijo 
norima anak tuh tului Ahku, rimai norima Ahku. Tutang ulun ijo norima 
Ahku, Io norima ijo nyuhu Ahku. Tului ulun ijo paling koik ang louk 
ihkam, iorih ijo paling hajo!" 9:49 Yohanes nuhtui, "Ihkai nohto ulun 


muko sehtan hapa aran Tuan, tutang ihkai baca 10, tului 10 eam barih ihto." 
9:50) "Ara baca 10," hion Yesus umba Yohanes tutang murid-murid Yesus 
ijo bohkonoh, "tului ulun ijo eam ngolawan ihkam, rimai hobarih umba 
ihkam." 9:51 Kotihka jari doni ohkotoh Yesus ahkan konahtang nokuh 
soruga, Io ngomin koputusan mangat tulak nokuh Y erusalem. 9:52 Mahka 
Io nyuhu ulun tulak nosolu Io. Ulun-ulun ijo sonuhu-Oh rih tulak, turus 
nyolong nokuh ihco lowu ang Samaria unuk nyodia aang'co bagi Yesus. 
9:53 Tahpi ulun-ulun ang lowu rih eam kani norima Yesus, tului ta'an 
sosino, lo rahat nitu Yerusalem. 9:54 Mahka ang ohkot murid-murid 
Yesus, iorih Yakobus tutang Yohanes ta'an tohou hal rih, iro nuhtui, 
"Tuhan, inonkah Tuhan kani, ihkai nyawot baho tahkan langit, unuk 
polumus ulun-ulun tuh?" 9:55 Yesus ngulos, turus ningak iro. 9:56 Uliorih 
iro tulak nokuh lowu bohkon. 9:57 Pondehan Yesus tutang murid- 
murid-Oh noturus ponyalan'ndo, anai ulun nuhtui umba Yesus, "Amai, 
ahku kani ngohasu Amai, nokuh umoh ponyalan Amai ih!" 9:58 Yesus 
mutah, "Horomaung anai luwangoh, tutang bulung anai kosalahoh, tahpi 
Anak Ulun eam aro unuk pokaling kuhung-Oh." 9:59 Turus Yesus nuhtui 
umba ihcobehti ijo bohkon, "Ngohasu Ahku." Tahpi ulun rih nuhtui, 
"Amai, ahku poromisi buli houn ahkan nanom amai'ku." 9:60 Yesus 
mutah, "Nauh ulun mahtoi ngolowong ulun mahtoioh bongoi. Tahpi ihko 
ngohasu Ahku tulak tutang nuhtui borihta ijo Pohotala jari nopara 
moretah." 9:61 Anai ka'a ihcobehti bohkon ijo nuhtui, "Amai, ahku kani 
ngohasu Amai, tahpi ahku buli houn ahkan poromisi umba injah- 
jolahak'ku." 9:62 Yesus nuhtui umba ulun rih, "Ulun ijo nopara moluku 
turus ngulos nopahjah likutoh, eam gunai monjadi anak ukup Pohotala." 


10:1 Uliorih Tuhan mitih pihtu pulu murid hino, turus nyuhu iro duobehti- 
duobehti nosolu Io nokuh nyinong lowu tutang unuk ijo kani tomasap-Oh. 
10:2 "Bua ijo tongohtom aro," hioi-Oh umba iro, "tahpi ponggawi ahkan 
ngohtomoh baya honjiot. Tului rih nyawot umba Tepui umo rih, mangat lo 
ngirimoh ponggawi mangat ngohtom bua umoi-Oh. 10:3 Olai, tulak ih! 
Ahku nyuhu ihkam kolou tobiri nokuh marak horomaung. 10:4 Ara 
ngomin ehpok ata'ai kambut pononga, ata'ai ka sorupah. Ara tondo ang 


beteng jalan ahkan nunga tabe ahkan ihcobehti ka ka'a. 10:5 Amat ihkam 
nyolong ihco lohpou, ngohawot ohrih labih holu, 'Keleh kosanangrih 
luwang lohpou tuh." 10:6 Amat ang anan anai ulun ijo rajin hokobuah, tabe 
hokobuah'mu rih ahkan tehen aang oh, amat eam, nguhutrih huli tabe 
kobuah'mu rih. 10:7 Mohcon ang ihco lohpou iou. Norima inon ijo 
nyorunganoh ang anan ahkan'mu, tului ulun ijo bogawi bohak norima 
upahoh. Ara kindah-kondaha tahkan ihco lohpou nokuh ihco lohpou 
bohkon. 10:8 Amatmira ihkam lombut ang ihco lowu, tutang ang anan 
ihkam tonoharang hapan kopios, kumanrih inon ijo nyorunganoh ang anan 
ahkan'mu. 10:9 Nawas ulun-ulun ijo mondam ang lowu rih, tutang nyorihta 
ahkan ulun-ulun ang anan, 'Pohotala pohos ahkan nopara moretah kolou 
Lahca ang tohun ihkam.' 10:10 Tahpi amat ihkam lombut ahkan ihco 
lowu, tutang ang anan ihkam eam tonorima, bolua nokuh jalan tutang 
nuhtuiohrih, 10:11 'Molekan korawun tana lowun'mu ijo lehket ang 
tapapa'an 'kai, ihkai ngopohitoh monjadi pongingat ahkan'mu. Tahpi 
kota'anrih ijo jari doni wayahoh Pohotala nopara moretah kolou Lahca ang 
marak tohun ihkam!' 10:12 Ingatrih, aang ondou kiamat, ulun Sodom 
ahkan labih murah tongapun Pohotala tahkan iro ulun lowu orih!" 10:13 
"Colahkarih ihko, Korazim! Tutang colahkarih ihko, Betsaida! Jahkaoh 
kahtahelan-kahtahelan ijo tonapa ang tohun-louk'kam rih jari tonapa ang 
lowu Tirus tutang Sidon, musti ulun-ulun ang anan jari tahi hubah tahkan 
dusa-dusan iro, tutang hapa pokahjan tandaporosahto1 hawui ngina awu 
ang ngosan kuhung'ndo. 10:14 Aang ondou kiamat, ulun-ulun Tirus tutang 
Sidon ahkan labih murah duon konapun Pohotala tahkan ihkam. 10:15 
Tutang ihkam, Kapernaum! Ihko niruk, ihko ahkan konahtang johcok 
nokuh soruga? Eam! Malah ihko ahkan tondian nokuh norahka!" 10:16 
Turus Yesus nuhtui umba murid-murid-Oh, "Ulun ijo ngomih ihkam, 10 
ngonih Ahku ka. Ulun ijo nulak ihkam, io nulak Ahku, ka'a nulak Io ijo jari 
nyuhu Ahku." 10:17 Kopihtu pulu murid rih buli tutang jorih samasino. 
"Tuhan," hion iro, "roh-roh ja'at ka te'et umba ihkai inonmira ihkai 
moretahoh iro ngosan aran Tuhan!" 10:18 Yesus mutah, "Ahku nohto 
sehtan nosuluh tahkan langit kolou kilap. 10:19 Ngota'anrih! Ihkam jari 
Ahkunonga kowasa ahkan ihkam duon nihjak lohi tutang kahtipkala tutang 


molot kokaro koba'as musuh, earo anai angihco ka ijo duon mocolahka 
ihkam. 10:20 Oluka kolourih, ararih jorih tului roh-roh ja'at te'et umba 
ihkam. Labih hinut ihkam jorih tului aran'kam tonyurat ang soruga." 10:21 
Aang ohkot rih ka'a, Yesus jorih tului konowasa bam Roh Pohotala. Yesus 
nuhtui, "Amai, Tuhan ijo mongowasa langit tutang tana! Ahku norimakasih 
ahkan-Mu, tului paring orih Ihko ngulimoh tahkan ulun-ulun ijo pitar 
tutang boilmu, tahpi Ihko ngorinah ahkan ulun-ulun ijo eam pitarhorahti. 
Orih ijo ngojorih ahto1 Amai. 10:22 Karon aang'co jari tonosorah Amai 
ahkak-Ku. Fam ihcobehti ka ngosono Anak, bohkonumba Amai. Fam anai 
ka'a ijo ngosono Amai bohkonumba Anak; tutang ulun-ulun ahkan iai Anak 
rih ka'a nokosono Amai." 10:23 Turus Yesus ngulos nopahjah murid- 
murid-Oh, pongohuli nuhtui umba iro bongoi, "Boutungrih ihkam tului jari 
nohto ijo ihkam nohto uhunituh tuh. 10:24 Tului ingat: Aro nabi tutang 
lahca jolik nohto ijo ihkam nohto hunituh tuh, tahpi iro eam nohtooh. Iro 
Jolik ngonih, ijo ihkam ngonih hunituh tuh, tahpi iro eam duon ngomihoh." 
10:25 Pongohino ihcobehti guru agama lombut kani nyokohtung Yesus. lo 
ngisok, "Amai Guru, ahku pahtut nguan inon mangat duon norima 
pombolum ijo sojahti tutang kototahiu?" 10:26 Yesus mutah, "Inon jo 
tonyurat ang Surat Borasih? Koloukuwoh tiruk'mu tohou hal rih?" 10:27 
Ulun rih mutah, " 'Ngasihrih Tuhan Pohotala'mu honong koohpah ahtoi'mu 
tutang koparing mboruan'mu, tutang umba kokaro koba'as'mu, tutang umba 
koparing akar'mu,' tutang, 'Ngasih umba sosama'mu kolou ihko ngasih 
umba arop'mu bongom.' " 10:28 "Putah'kam rih morong," hion Yesus, 
"nguan orih mahka ihko ahkan bolum." 10:29 Tahpi guru agama rih kani 
ngomorong aropoh. Io ngisok, "Iai hawui jolahakku rih?" 10:30 Yesus 
mutah, "Anai ihcobehti bahkas mosuluh tahkan Yerusalem nokuh 
Yerikho. Ang beteng jalan io tonyarang ponyilou, tonorapas kokaro ijo io 
tepuioh, io tonahup sotengah mahtoi, turus io tonohtah, pale-palek ang 
tohun jalan honong, ngarot ringan paham. 10:31 Tobarung ihcobehti imam 
nyalan ka'a nyuru Jalan orih. Kotihka tonohtooh ulun rih io ngoliut tahkan 
silan jalan, noturus ponyalaioh. 10:32 Kolourih ka'a umba ihcobehti ulun 
Lewi ijo nyalan ang anan, kotihka tonohtooh ulun rih io ngondoni tutang 
nokilikoh. Tahpi 10 ka ngoliut nokuh pohoi jalan turus nyalan turus. 10:33 


Tahpi pongohuli ihcobehti Samaria ijo rahat nomuot, nyuru ka'a ang anan. 
Kotihka tonopahjahoh ulun rih, paham ngasi ahtoioh tului kosihan. 10:34 
Mahka tongondonioh ulun rih, turus muhi ringan-ringanoh umba anggur 
tutang nawasoh umba minyak, pongohuli mohtong ringan-ringanoh rih. 
Uliorih io ngahtang ulun rih nokuh lihkut keledaioh bongol, turus 
ngomiuoh nokuh ihco lohpou ponginapan tutang mohaluoh. 10:35 
Anghawun ondouoh hino i0 ngomin duo kobilop duit perak tutang 
nongaoh ahkan tepun lohpou ponginapan rih tutang nuhtui, Thkam mohalu 
io, tutang amat anai karon-kotahpas ukus bohkon, ahkan ahku bayar nom 
amat ahku huli nokuh ohtoi.'" 10:36 Pongohuli Yesus nondo karon- 
panderoh rih tutang ngisok numbun tuh, "Tahkan kotolu-tolu behti rih, ijo 
umoh numbun tiruk'kam, ijo nguai kolou hawuiarop umba ulun ijo tonyilou 
rih?" 10:37 Guru agama ijo tongisok orih mutah, "Ulun ijo jari mondohop 
ulun rih." "Olai, tulak tutang nguan kolouorih ka'a!" hion Yesus. 10:38 
Pongohino Yesus tutang murid-muridoh noturus ponyalan'ndo, tutang 
johcok ang ihco lowu. Ang anan ihcobehti bawi bogare Marta, marawe 
Yesus masap nokuh lohpouoh. 10:39 Marta anai ngina konduang bawi 
bogare Maria. Maria rih tuot doni Tuhan Yesus ngonih ajaran-ajaran-Oh. 
10:40 Tahpi Marta deroh samasino umba gawiu ang lohpou rih, io tulak 
nokuh Yesus tutang nuhtui, "Tuhan, inonrih Tuhan eam poduli Maria 
mohonou ahku nguan ang bongok'ku iou? Nyuhu io dohop ahku!" 10:41 
"Marta, Marta!" hion Tuhan. "Ihko mihkoh tutang deroh niruk ijotuh 
tutang ijoorih; 10:42 padahal ijo hajo gunai tihkas ihco. Tutang Maria jari 
mitih ijo hinut, ijo eam ahkan tongomin tahkan io." 


11:1 Ang sino ondou Yesus bodo'a ang ihco unuk. Opah bodo'a, anai 
ihcobehti tahkan murid-murid-Oh nuhtui, "Tuhan, cuba majar ihkai bodo'a, 
kolou Yohanes majar murid-muridoh bodo'a." 11:2 Mahka Yesus nuhtui 
umba iro, "Amat ihkam bodo'a, nuhtuiohrih kolouituh, 'Amai, Ihko ih 
Pohotala tihkas Ihco. Pios Ihko tonyembah tutang tomohoromat. 11:3 
Nonga nyinong ondou ukun ijo ihkai poruluoh. 11:4 Apun karon-dusan 
ihkai, tului ihkai ka'a ngapun nyinong ulun ijo bosala umba ihkai. Tutang 
ararih mohonouoh ihkai nihou koporocaya aang ohkot ihkai tonihkos.' " 


11:5 Yesus nuhtui umba murid-murid-Oh, "Jahkaoh ihcobehti tahkan louk 
ihkam tulak nokuh lohpou injahoh ang tohun ngolomi tutang nuhtui, 
'Konduang, pokuhtang ahku luhte tolu kobawak, 11:6 tului injah'ku ijo 
rahat a'ang ponyalaioh, punai ih tondo ang lohpou'ku tutang ahku eam aro 
ukun ijo tononga'ku ahkaioh!' 11:7 Jahkaoh imah'kam ijo ihko nokuh orih 
mutah koloutuh, tahkan luwang lohpouoh, 'Ara nderoh ahku! Bauntukang 
jari tongulin tutang ahku hawui karon-anak'ku jari tiruh. Ahku eam duon 
kuat tutang nonga ino-inon ahkan'kam.' " 11:8 "Turus koloukuwoh?" hion 
Yesus huli, "Ahku nuhtui, yo! Oluka ihko anairih injahoh, io eam ahkan 
monyun tutang nonga aangihco ahkan'kam. Tahpi tului ihko eam nanyam 
mia ahkan nyawot umba 10 hototurus, mahka 10 ahkan kuat ka'a tutang 
nonga ahkan'kam, inon 1jo ihko poruluoh. 11:9 Jadi, Ahku nuhtui umba 
ihkam: Nyawotrih, mahka tononga ahkan ihkam, ngurahrih, mahka ihkam 
ahkan duon, ngahtokrih, mahka bauntukang ahkan tonguap ahkan'kam. 
11:10 Tulu ulun ijo nyawot ahkan norima; ulun ijo ngurah ahkan sombang, 
tutang ulun 1jo ngahtok, ahkan konuap bauntukang. 11:11 Ang louk ihkam 
inon anai amai ijo nonga lohi ahkan anakoh amat io nyawot ohcin? 11:12 
Ata'ai nonga kahtipkala amat io nyawot kotoluh? 11:13 Oluka ihkam ja'at, 
ihkam ta'an ka'a nonga ijo pios ahkan anak'kam. Mahihino Amai'kam ijo 
ang soruga! Io ahkan nonga Roh-Oh ahkan iro ijo nyawot umba Io!" 11:14 
Ang sino ondou Yesus muhko roh ja'at soluka tahkan ihcobehti bisu. Uli 
roh ja'at rih soluka tahkan ulun rih nopara dahpot nuhtui. Aro ulun helan, 
11:15 tahpi anai ijo nuhtui, "Io duon muhko roh ja'at orih, tului kowasa 
Baalsebul, kopala roh ja'at rih." 11:16 Anai ka'a ulun-ulun bohkon ijo kani 
nyokohtung Yesus, jadi iro nyawot Io nguan kahtahelan ahkan tanda ijo Io 
lombut tahkan Pohotala. 11:17 Tahpi Yesus ngota'an konohuang iro. 
Mahka Io nuhtui umba iro, "Amat ihco nogara bobolah a'ang habarih- 
habarih ijo saling homusuh, nogara rih eam ahkan tahan. Tutang ihco 
bobuhan ijo bobolah-bolah tutang homusuh ihco sama bohkon, ahkan 
lonyuh. 11:18 Kolourih ka'a aang kolahca'an Sehtan; amat ihco barih 
hokolahi umba barih ijo bohkon, kolahca'an rih ahkan bokahkas. Ihkam 
nohou ijo Ahku muhko roh ja'at rih bain kowasa Baalsebul. 11:19 Amat 
kolourih, hapan kowasa iai murid-murid'kam muhko roh-roh ja'at rih? 


Murid-murid-Mu rih bongol ijo ngorinah ihkam ijo sala! 11:20 Tahpi 
Ahku muhko roh ja'at rih umba kowasan Pohotala, tutang orih rimai jo 
Pohotala jari nopara moretah ang marak ihkam. 11:21 Amat ihcobehti ijo 
ba'as, tutang bosonjata cukup, ngindoi lohpouoh bongol, paring ramuioh 
ahkan solamat. 11:22 Tahpi amat ihcobehti, jo molowi ba'as monyarang 
tutang mopokalah io, mahka ulun ijo molowi ba'as rih ahkan ngomin 
paring sonjata 1jo konina bam tehpun lohpou rih, turus hobagi-bagi paring 
ramui-ramuioh. 11:23 Ulun ijo eam barih Ahku, kotu'uioh molawan Ahku 
tutang ulun ijo eam dohop Ahku, kotu'ui io ngakas gawik-Ku!" 11:24 
"Amat jari roh ja'at nohtah ihcobehti, roh ja'at rih kodiling ngurah 
unuk-unuk ijo tojah ngurah unuk ngoronghasongoh, tahpi io eam 
nyombangoh. Tului orih io nuhtui, 'Ahku ahkan buli nokuh lohpou ijo jari 
ahku nohtahoh!' 11:25 Ohkot io johcok ang anan, 10 nyombang lohpou rih 
borasih tutang tosusun pios. 11:26 Turus 10 tulak tutang ngomin pihtu roh 
bohkon, ijo paham koja'atoh tahkan io. Pongohino rih iro nyolong nokuh 
luwang ulun rih turus mohcon ang anan. Tutang kojoriaioh ulun rih 
monjadi paling ja'at tahkan pahtukoh." 11:27 Uli Yesus nuhtui kolourih, 
ihcobehti bawi tahkan louk ulun aro rih nuhtui umba Yesus, "Tu'u-tu'u 
kosanang ulunbawi ijo nganak tutang potusu Ihko!" 11:28 Tahpi Yesus 
mutah, "Labih sanang hino ulun ijo ngonih auh Pohotala tutang norimaoh!" 
11:29 Pondehan ulun-ulun ngorumbung Yesus, Yesus turus ka'a nuhtui, 
"Eam inon koja'at ulun-ulun zaman tuh. Iro nyawot ihco kahtahelan mangat 
iro dahpot porocaya umba Ahku, tahpi iro eam ahkan tononga ihco 
kahtahelan ka'a, kocoali kahtahelan Nabi Yona. 11:30 Samakolou Nabi 
Yona ijo mopohelan bagi ulun-ulun kohta Niniwe, kolourih ka'a Anak Ulun 
ahkan monjadi ihco kohelanan bagi ulun-ulun jaman tuh. 11:31 Aang 
ondou kiamat, Ratu lowu Solahtan ahkan tombok homboh ulun-ulun jaman 
tuh, tutang ndawa iro. Tului ahkan ngonih ajaran Salomo ijo pihtar, Ratu 
rih nguan ponomuoioh ijo mahcu samasino tahkan saran tana. Tahpi ang 
ohtoi uhuntuh anai ijo labih hajo tahkan Salomo! 11:32 Aang ondou 
kiamat ulun lowu Niniwe ahkan tombok homboh ulun-ulun jaman tuh, 
tutang ndawa iro, tului ulun Niniwe rih hubah tahkan dusa-dusan'ndo, 
kotihka Yona kotbah ahkan'ndo. Tahpi ang ohtoi uhuntuh anai ijo molowi 


hajo tahkan Yona!" 11:33 "Eam anai ulun ijo nutang sumbu turus 
monyuhukoh ata'ai nuhtupoh umba potoran. Io ahkan ngina sumbu rih ang 
pa'an sumbu, mangat ulun ijo nyolong duon nohto koloangoh. 11:34 Mahta 
anairih sumbu ahkan behti. Amat mahta'kam tokining hapus behtin'kam 
boloang-ngorolondang. Tahpi amat mahtan'kam kabus, behtin'kam nyolung 
pindong-kihtop. 11:35 Tului orih, bua-buah, ara nyiring koloang ijo anai 
ang ihkam rih monjadi pindong. 11:36 Amat sohopus behtin'mu, boloang, 
tutang eam aro 'cobagian ka ijo pindong, mahka sohapus behtin'kam rih 
boloang ngorolondang kolou ngorolondang koloang sumbu." 11:37 Uli 
Yesus tondo hopander, ihcobehti ulun Parisi morawe lo kuman ang 
lohpouoh. Mahka Yesus tulak kuman ang anan. 11:38 Ulun Parisi rih 
helan nohto Yesus kuman tutang eam aro muhi longoi-Oh soun, numbun 
aturan agama. 11:39 Tului rih Tuhan nuhtui umbaoh, "Punaioh ihkam 
ulun-ulun Parisi kopahtuhoh muhi pihkan tutang piring hila luar iou, tahpi 
ang luwang aropoh bongoi tuwi umba kokaras tutang koja'at. 11:40 Ihkam 
bobaleh! Eamrih jari Pohotala ijo nguan hila luar orih, nguan hila 
luwangoh ka'a? 11:41 Ijo anai luwang pihkan tutang piring'kam rih, iorih 
ihco harus ihkam nongaoh ahkan ulun-ulun porosbolum. Umba cara 
kolourih, paringoh ahkan monjadi borasih ahkan'kam. 11:42 Colahka 
ihkam, ulun-ulun Parisi! Bua komulan'kam kolou tindungoh selasih tutang 
enggu tutang rorampah-rorampah bohkonoh, ihkam nonga sepersopuluoh 
ahkan Pohotala, tahpi koadilan tutang ngasih umba Pohotala eam ihkam 
nohtoani. Podahal orih ijo koharusoh ihkam nguai, tutang eam mohonou 
ijo bohkon-bohkonoh ka'a. 11:43 Colahka ihkam, ulun-ulun Parisi! Ihkam 
jolik unuk-unuk ijo horomat ang luwang lohpou sombayang, tutang jolik 
duon horomat ang pasar-pasar. 11:44 Colahka ihkam! Ihkam sama umba 
kolowong ijo eam aro nisan, ijo tongihik-ngihik ulun hawoi earo ngota'an." 
11:45 Ihcobehti guru agama nuhtui umba Yesus, "Amai Guru, umba 
auh-auh orih, Amai mohina ihkai ka'a!" 11:46 Yesus mutah, "Colahka 
ihkam ka'a, guru-guru agama! Ihkam nyuhu nguan hal-hal ijo bohali, 
tutang nonga aturan-aturan ijo bahat, tahpi ihkam bongom, isut ka eam 
kani dohop ulun bohkon nguaioh. 11:47 Colahka ihkam! Ihkam mangun 
tanom ahkan karon-nabi, ijo orih tomunu bain tahtu ajuh'kam bongom. 


11:48 Jadi ihkam bongom ngahku ijo ihkam sotuju inon ijo jari tonguan 
bain tahtu ajuh'kam, tului puna iro ijo munu karon-nabi rih, tutang ihkam 
ijo mangun tanom'ndo. 11:49 Orih tuluioh, Kopihtar Pohotala nuhtui, 
'Ahku ahkan ngirim ahkan iro nabi-nabi tutang suruhan-suruhan-Ku, tongai 
tomunu tutang tongai tonoporos!' 11:50 Pohotala nguan kolourih, mangat 
ulun-ulun jaman tuh tomohukum tului munu ijo konuai tohimo paring nabi 
tahkan kolunon tona'o1, 11:51 pahtukoh tahkan munu umba Abel johcok 
aang tomunuoh Sakharia, ijo nyolung ang holat mesbeh tutang Lohpou 
Tuhan. Porocaya ih: Ulun-ulun jaman tuh, musti ahkan tomohukum tului 
paring orth. 11:52 Colahka ihkam, guru-guru agama! Kuhci hapa nguap 
bauntukang pongotaan sonuhuk bain ihkam, tahpi ihkam bongom eam kani 
nyolong nokuh luwang mangat ngurah pongosono rih. Tobalikoh ihkam 
ngolapong lapong jalan ulun-ulun ijo kani nyolong ahkan luwangoh!" 
11:53 Kotihka Yesus nohtah unuk rih, guru-guru agama tutang ulun-ulun 
Parisi bosingi mongecam Yesus honong paham. Iro nopara mosi-mosi lo, 
mangat lo kani nuhtui nohou aro hal. 11:54 Tutang pondehan orth iro, 
nohtoani lo moro-morong, mangat nawan aangihco ijo sala 
konohawot-Oh. 


12:1 Bokuhjan-kuhjan ulun-ulun ngorumbung Yesus nyiring anai ijo 
nihcak-ngihik pa'an injahoh. Pondehan ulun-ulun rih hokorumbung, Yesus 
nuhtui umba murid-murid-Oh, "Bua-buah toharep ragin ulun Parisi, 
maksud-Ku kopura-pura'ndo. 12:2 Eam anai ijo bosuhuk ijo eam ahkan 
gihtan, tutang eam anai ijo tongulim ijo eam ahkan ponokarah. 12:3 Ijo 
ihkam nuhtuioh ang ohkot ngolomi ahkan konahan ang ohkot koboloang, 
tutang ijo ihkam mongosinok ang tolingan ulun ang luwang tahkun 
bokatop, ahkan tonosiar ulun nokuh umo-umohoh." 12:4 "Ingatrih, karon- 
Jolahak-Ku! Ara mihkoh umba iro ijo munu behti, tahpi eam duon nguan 
labih tahkanumba orih. 12:5 Piosrih Ahku ngorinah ahkan'kam, iai ijo 
harus ihkam mihkohoh. Mihkohrih umba Pohotala! Tului amat uli munu, 
To bokowasa ka'a ngondian nokuh norahka! Porocayarth, Io ijo harus 
ihkam mihkohoh. 12:6 Limo kungan bulung opit tomorahkang legai duo 
duit ijo pokokoikoh. Oluka kolourih eam ihcokungan ka tonolingou 


Pohotala. 12:7 Balou ang kuhung'mu jari tongihtung paringoh, tului orih 
ara mihkoh, ihkam labih borega tahkan bulung-bulung opit rih!" 12:8 
"Ingat tu'u-tu'u: Ulun ijo ngahkuoh ang tohimo ulun aro tului io murid-Ku, 
10 ahkan tomongahku ka'a bam Anak Ulun ang tohimo molehkat-molehkat 
Pohotala. 12:9 Tahpi ulun ijo ngulim ang tohimo ulunaro ijo io murid-Ku, 
10 ahkan tongulim ka'a bam Anak Ulun ang tohimo karon-molehkat 
Pohotala. 12:10 Amatmira ulun ijo nuhtui aang'co ngolawan Anak Ulun, 10 
duon tongapun, tahpi amatmira io mohina Roh Pohotala, io eam duon 
tongapunoh. 12:11 Amat ihkam konomin nokuh karon-lohpou sombayang 
ahkan tomosara ang tohimo pomoretah ata'ai pongowasa, ararih mihkoh 
tohou koloukuwohoh ihkam harus mombela arop, ata'ai tohou inon ijo 
harus ihkam nuhtuioh. 12:12 Tului inon ijo harus ihkam nuhtuioh rih 
ahkan tomara bain Roh Pohotala ahkan'kam ang ohkotoh." 12:13 
Thcobehti tahkan louk ulun aro nuhtui umba Yesus, "Amai Guru, cuba 
Amai nyuhu konduang'ku nonga ahkak'ku ihcobagian tahkan ponahtou ijo 
tonohtah amai ihkai." 12:14 Yesus mutah, "Konduang, iairih potuot Ahku 
monjadi hakim ata'ai tuhkang magi waris ahkan ihkam duo?" 12:15 
Pongohuli, ahkan paring ulun ijo anai ang anan Yesus nuhtui, 
"Bua-buahrih, tutang borondong, ara nyiring ihkam bokuhu. Tului 
pombolum ulun eam bogatung umba ponahtouoh, oluka ponahtouoh 
holowi-holea." 12:16 Turus Yesus nyorihta porobasa tuh, "Anairih 
ihcobehti ulun tahtou, io tepun tana ijo nonga aro hasir. 12:17 Ulun tahtou 
rih nopara moniruk hino a'ang ahtoi, Jadi eam arondai unukoh ngina hasir 
tana'ku. Inon ahkar'ku huntuh?' 12:18 Pongohuli io moniruk hino tutang 
nuhtui umba aropoh bongoi, 'Olai, ahku anai ahkar, koraking-koraking'ku 
ahkan ahku nyuhu ngahkasoh, turus ahku mangun 1jo paling hajo. Ang 
anan ahku ngina paring gandumku tutang ponahtou-ponahtou'ku ijo 
bohkon. 12:19 Pongohino ahkan ahku bopander honong arop'ku bongok: 
Ihko boutung! Kokaron ijo pios jari ahku tepuioh, tutang eam ahkan opah 
pira-pira toun. Nondo-bo'o iou uhuntuh! Kuman ngorih iou tutang 
nginyamohrih komomih pombolum'mu!' 12:20 Tahpi Pohotala nuhtui 
umba io, 'O1 uong! Ngolomi tuh ka'a ihko ahkan mahtoi, turus iairih ijo 
ahkan tepun paring ponahtou'kam ijo jari tonipun'kam ahkan arop rih?' 


12:21 Kolourih kojortai umba nyinong ulun ijo bousaha monjadi tahtou 
ahkan arop, tahpi eam bousaha monjadi tahtou ang mahtan Pohotala." 
12:22 Turus Yesus nuhtui umba murid-murid-Oh, "Orih kotuluioh Ahku 
nuhtui, 'Ara mihkoh tohou pombolum'kam, iorih inon ijo ahkan ihkam 
kumai, ata'ai inon ijo ahkan ihkam hapaoh.' 12:23 Pombolum anairih labih 
boguna tahkan ukun, tutang behti labih boguna tahkan pokahjan. 12:24 
Nohtoanirih bulung-bulung okak! Iro eam ngombulan, tutang ngohtom, 
cam ka'a tepun gudang ata'ai koraking. Tahpi Pohotala mohaga iro! Ihkam 
labih borega umba bulung-bulung! 12:25 Jai tahkan louk ihkam ijo tului 
kihkohoh duon ngombu umuroh oluka honjiot? 12:26 Amat hal 'cokokoik 
orih mahi eam duon ihkam nguaioh, ombai mihkoh tohouumba hal-hal 
bohkon? 12:27 Nohtoanirih koloukuwoh dolak-dolak bahkung bolum; 
dolak-dolak rih eam bogawi, eam ka'a monatangbenang. Tahpi Lahca 
Salomo ijo kolourih kotahtouoh ka eam hapa pokahjan ijo kolou kopion 
dolak bahkung rih! 12:28 Uru ang padang bolum ondou tuh, tutang ondou 
hawon tononyoha lingis. Tahpi Pohotala ngopion uru rih kolouorih 
kopioioh. Mahihino ihkam! Tahpi ihkam kurang porocaya! 12:29 Jadi, 
ararih mihkoh tutang bimbang tohou inon ijo ahkan ukun'kam tutang 
korih'kam. 12:30 Hal-hal kolourih ngodulu bain ulun ijo eam kosono 
Pohotala. Padahal Amai'mu ta'an ijo ihkam porlu paring orih. 12:31 Tahpi 
ihkam pahtut bousaha mangat Pohotala moretah ngosan pombolum'kam, 
mahka ijo bohkon orih ahkan tononga Pohotala ka'a ahkan'kam." 12:32 
"Ihkam ijo tihkas koik jamalahoh ara mihkoh! Tului Amai'kam sanang 
nonga ahkan'kam borehkat tahkan Pomoretah-Oh. 12:33 Modagangoh 
ponahtou'mu, tutang nongarih duitoh ahkan ulun porosbolum. Naparih 
ahkan'kam kambut ijo eam dahpot kupit, iorih ponahtou ijo tongina ang 
soruga. Ponahtou rih eam tou nihou bain ponahkou eam duon ngomiuoh, 
tutang somahtoi eam duon morusakoh. 12:34 Tului ang amoh 
ponahtou'kam, ang anan ka'a ahtoi'kam!" 12:35 "Bojaga-jaga nohimo 
nyinong hal. Ihkam harus hototurus botahtap hopokajan tutang sumbu'kam 
hototurus bolum, 12:36 sama kolou pohalu-pohalu ijo rahat botahtap 
ngindoi tuanoh buli tahkan pesta kawin. Amat tuan rih buli tutang ngahtok 
bauntukang, iro ahkan jeleng nguap bauntukang. 12:37 Eaminonrih 


koutungoh pohalu orih ijo sombang rahat ngindoi ang ohkot tuanoh 
lombut. Porocayarih: tuan orih ahkan botahta-tahtap tutang nyuhu pohalu- 
pohaluoh rih tuot, turus io nahalu iro. 12:38 Eaminonrih koutungoh 
pohalu-pohalu orih, amat tuanoh rih nyombang iro rahat tahtap ngindoi, 
oluka tuan rih lombut ang tohun ngolomi ata'ai labih dandah umba orih! 
12:39 Ingatrih tuh! Jahkaoh, tuan lohpou rih ta'an jam pira ponahkou 
lombut, 10 ahkan monjaga mangat ponahkou eam duon nyolong nokuh 
luwang lohpouoh. 12:40) Tului orih ihkam ka'a harus bojaga-jaga, tului 
Anak Ulun ahkan lombut aang ohkot ijo eam ihkam mongira-ngiraoh." 
12:41 "Tuhan, inon polajaran rih Tuhan nituoh ahkan ihkai ata'ai umba 
paring ulun?" hion Petrus. 12:42 Tuhan mutah, "Tai pohalu 1jo te'et tutang 
pihtar, nyiring potuot bam tuanoh monjadi kopala, ngosan karon-pohalu 
bohkon ahkan io nonga iro ukun ang ohkotoh? 12:43 Faminonrih 
kosanangoh pohalu orih amat tuanoh buli tutang sombang 10 rahat nguan 
aang-konuai! 12:44 Porocayarih: tuan rih ahkan morocaya ngina karon- 
ponahtouoh ahkan pohalu orth. 12:45 Tahpi amat pohalu orih ngira aang 
ahtoioh, 'Tuan'ku magun tahi kolawui buli,' turus 10 nopara nahup paring 
pohalu bohkon tutang kuman ngorih nyiring bobusou, 12:46 mahka tuanoh 
ahkan buli aang ondou tutang jam ijo eam tongohu-ngohu. Tutang pohalu 
rih ahkan duon hukuman ijo bahat bam tuanoh, tutang ngindiu hihco umba 
ulun-ulun Yo eam te'et ahkan Pohotala. 12:47 Pohalu orih jo kota'an 
konohuang tuanoh, tahpi eam botahtap tutang eam nguan konohuang 
tuanoh rih ahkan tonomahcat ijo karas. 12:48 Tahpi pohalu ijo eam 
ngota'an konohuang tuanoh, pongohino nguan angihco ijo sala nyiring 
harus tonopahcat, honong mohian ih. Tului ulun ijo tononga aro ahkan 
tonyawot aro ka'a. Tutang ulun ijo jari morocaya aro, tahkan io tonyawot 
aro hino." 12:49 "Ahku lombut ahkan polombut ponyaha ang kolunon tuh. 
Faminon kopiosoh amat bahooh jari ngonyelak! 12:50 Magun anai 
koporos paling bahat ijo harus Ahku nyuruoh. Tutang ahtoi-Ku bolisah 
samasino sounumba orih nyolung. 12:51 Kuwohrih ihkam ngohu Ahku 
lombut ahkan ngomin kobuah, nokuh kolunon? Fam, bohkon kobuah, 
molekan hokolawan. 12:52 Nopara tahkan uhunituh, jolahan anairih 
tahkan limo behti ahkan hokolawan, tolu molawan duo, ata'ai duo 


molawan tolu. 12:53 Amai ahkan ngolawan anakoh bahkas, tutang anak 
bahkas molawan amaioh. Inaioh ngolawan anakoh ijo bawi, tutang anak 
bawi ahkan ngolawan inaioh. Upuoh ahkan ngolawan monatuioh ijo bawi, 
tutang monatui ijo bawi ahkan ngolawan upuoh." 12:54 Yesus nuhtui ka'a 
ahkan ulun aro, "Amat ihkam nohto bounondou nuhkat ang hila barat, 
turus ihkam ngohawot, 'Ahkan uhjan.' Tutang morong tu'u uhjan. 12:55 
Amat ihkam komo bohiu lombut tahkan hila solahtan, ihkam ngohawot, 
'Ahkan notang.' Tutang morong tu'u notang. 12:56 Ihkam ijo jolik 
pura-pura! Ihkam duon nujum totang ondou tutang nohto kolou langit 
tutang tana. Ombai tanda-tanda jaman tuh eam tou ihkam nujumoh?" 
12:57 "Ombat ihkam eam mutusoh bongom inon ijo morong? 12:58 Amat 
anai ulun ngadu ihkam nokuh bosara, bousaha soduo-duonoh ahkan 
ngombuah porokara orih umba 10 houn, pondehan ihkam magun ang 
beteng jalan. Amat eam, nom io nunda ihkam nokuh nohimo hakim, tutang 
hakim rih ahkan nyarah ihkam nokuh polisi, tutang polisi posolong ihkam 
ahkan luwang sipir. 12:59 Porocayarih! Ihkam eam ahkan soluka tahkan 
sipir, hounumba danda'kam lunas." 


13:1 Aang ohkot rih ulun mborihta ahkan Yesus tohou pira-pira ulun 
Galilea ijo ponunu Pilatus, kotihka iro rahat nonga pononga ahkan 
Pohotala. 13:2 Norima kabar orih, Yesus nuhtui, "Tului ulun-ulun Galilea 
ijo ponunu kolourih, ihkam ngira orih buktioh iro paling bodusa, tahkan 
paring ulun Galilea ijo bohkon? 13:3 Samasino eam! Tahpi ingatrih: amat 
ihkam eam hubah tahkan dusa-dusan'kam, ihkam paring ahkan mahtoi ka'a 
kolou iro. 13:4 Koloukuwoh ka'a umba jalu balas ulun ijo palus ang 
Siloam kotihka candi rih nopahas iro? Ihkam ngohu rih korinah iro paling 
bodusa tahkan paring ulun-ulun bohkon ijo mohcon ang Yerusalem? 13:5 
Samasino eam! Sino hino Ahku nuhtui: Amat ihkam eam hubah tahkan 
dusa-dusan'kam, ihkam paring ahkan mahtoi ka'a kolou iro." 13:6 Uliorih 
Yesus nyorthta ka'a porobasa tuh, "Anai ihcobehti anaingina pu'un sikun 
ang kobun angguroh. Sino ondou io tulaklah ngurah buaoh ang pu'un rih, 
tahpi eam nyombangoh ihcoluang buaoh. 13:7 Jadi, io nuhtui umba 
tuhkang kobunoh, 'Nohto, jari tolu toun ahku lombut ngurah buaoh sikun 


tuh, tahpi eam mua ihcokoluang ka'a. Towongrih pu'un tuh! Io tihkas 
ngohpah zat ukun tahkan tana!' 13:8 Tahpi tuhkang kobun orih mutah, 
'Nauh ih io bolum ihcotoun tuh hino, tuan. Ahku ahkan nyangkul tana 
hokodilingoh tutang ngina pupuk. 13:9 Mihkoh sino huli 10 tou mua toun 
noharep. Tahpi amat eam, tou tuan nyuhu ulun nowongoh.'" 13:10 Aang 
sino ondou Sabat, Yesus majar ang ihco lohpou sombayang. 13:11 Ang 
anan anai ulunbawi ijo jari jalu balas toun poros, tului anai roh ja'at ang 
luwang behtiuoh. Ulunbawi rih nyohkot, tutang samasino eam duon 
tombokmorong. 13:12 Kotihka Yesus nohtooh, na'ahrih lo umbaoh, "Ibu, 
ihko pios tahkan ponyahkit'mu!" 13:13 Turus Yesus ngina longo1-Oh 
nokuh ngosan bawi rih, tutang aang uhun orih ka'a io tombokmorong, turus 
monara Pohotala. 13:14 Kopala lohpou sombayang rih bosingi, kotului 
Yesus ijo ngopios ulun ang ondou Sabat, tului orih io nuhtui umba 
ulun-ulun, "Anai onom ondou ahkan bogawi; lombutrih ang ondou-ondou 
rih ahkan ngopios, ararih ang ondou Sabat!" 13:15 Tuhan mutah, 
"Pura-pura ihkam tuh! Aang ondou Sabat paring ulun molohpas sapi ata'ai 
keledaioh tahkan pahkotoh tutang ngitot soluka ahkan nunga korih akaioh. 
13:16 Nah, ang ohtoi uhuntuh anai ihcobehti bawi lihit Abraham ijo jari 
jalu balas toun kotohiuoh konongarut bain Sehtan. Inon io eam tou 
tonguwat tahkan karutoh rih ang ondou Sabat?" 13:17 Putah Yesus rih 
nguan polawan-polawan Yesus mia samasino; tahpi paring ulun-ulun 
bohkonoh jolik nohto karonaang ijo helan ijo konuan Yesus. 13:18 Yesus 
ngisok, "Amat Pohotala moretah, koloukuwoh koada'aioh? Umba mon 
ka'a Ahku nindungoh? 13:19 Koada'aioh kolou porobasa ulituh. Ihco luang 
sawi omin bain ihcobehtiulun, turus ngomulanoh ang komulan. Luang rih 
bolum turus monjadi pu'un, tutang bulung-bulung nguan kosalahoh, ang 
da'an-da'an pu'un rih." 13:20 Sino hino Yesus ngisok, "Amat Pohotala 
moretah, umba inon Ahku nindung koada'aioh? 13:21 Koada'aioh kolou 
ragi ijo konomin bain ihcobehti bawi turus ngoluhtotoh umba opat pulu 
lihter galapung, nyiring kamir paringoh." 13:22 Aang ponyalaioh nokuh 
Yerusalem Yesus nyuru lowu-lowu tutang desa-desa sambir majar. 13:23 
Turus anai ulun ngisok umba Io, "Amai, inon baya isut ih ulun ijo ahkan 
tonyolamat?" Yesus mutah, 13:24 "Bousaharih ahkan nyolong nyuru 


bauntukang ijo sihki. Tului, ingat! Aro ulun ngurah jalan nyolong, tahpi 
eam tou. 13:25 Aang ohkot tuan lohpou monyun tutang ngatop 
bauntukangoh, ihkam magun tombok ang luar tutang nopara ngahtok- 
ngahtok sambir nuhtui, 'Tuan nguap bauntukang ahkan ihkai!' Tuan rih 
ahkan mutah, 'Ahku eam ngota'an ihkam lombut tahkan umoh!' 13:26 
Ihkam ahkan mutah, 'Ihkai jari kuman ngorih homboh Tuan tutang Tuan 
jari majar ahkan ihkai ka'a ang jalan-jalan lowun ihkai!' 13:27 Tahpi Tuan 
rih ahkan nuhtut hino, 'Ahku eam ngota'an ihkam lombut tahkan umoh. 
Hihkas tahkan ohtoi, ihkam ijo nguan koja'at!' 13:28 Aang ohkot ihkam 
nohto Abraham, Isaak, tutang Yakub homboh paring nabi hokojorih 
mohcon ang Tana Bohua Ain Pohotala, ihkam ahkan nangihnongok tutang 
ngarot, tului ihkam bongom tomuhko nokuh luar! 13:29 Ulun-ulun ahkan 
lombut tahkan timur tutang barat, tahkan utara tutang solahtan, tutang 
ahkan hokojorih mohcon ang Tana Bohua Ain Pohotala. 13:30 
Punakotu'uioh, anai ulun ijo pongo ahkan monjadi ulun ijo pahtuk, tutang 
anai ulun ijo pahtuk ahkan monjadi ulun ijo pongo." 13:31 Aang ohkot rih 
ka'a, anai pira-pira ulun Parisi lombut nokuh Yesus tutang nuhtui, "A'ai 
mohcon ang ohtoi! Tulakrih nokuh unuk bohkon, tului Horodes kani munu 
Ihko." 13:32 Yesus mutah, "Hihkas nuhtui ahkan ulun ijo eam anai 
gunaioh rih, 'Ondou tuh tutang hawun Ahku muhko roh ja'at tutang 
ngopios ulun poros, tahpi ang ondou kotolu, Ahku ahkan ngohpahoh 
gawik-Ku.' 13:33 Oluka kolourih Ahku harus noturusoh ka'a ponyalak-Ku 
ondou tuh, hawun tutang uli hawun, tului eam pios ihcobehti nabi 
tonomunu ang luar Yerusalem. 13:34 Yerusalem, Yerusalem! Nabi-nabi 
ihko munuoh! Ulun-ulun soruhan Pohotala ihko muhkahoh umba bahtu 
nyiring mahtoi! Jari pira tikat Ahku jolik ngoraup paring ulun'mu kolou 
pohuk ngolindung karon-anakoh ang pinda ilatoh, tahpi ihko eam kani! 
13:35 Tului orih Pohotala eam kani ngohomboh ihko. Ngota'anrih, nopara 
tahkan huntuh ihko eam nohto Ahku hino, nyiring ihko nuhtui, 'Tomorekat 
To ijo lombut a'ang aran Tuhan.' " 


14:1 Aang sino ondou Sabat Yesus tulak kuman ang lohpou ihcobehti 
tokoh Parisi. Aang anan ulun-ulun nohtoani Yesus honong tolihti. 14:2 


Mahka lombut nokuh Yesus ihcobehti ulun ijo bolatung ijo pa'ai longoioh, 
loting-loting. 14:3 Turus Yesus ngisok umba guru-guru agama tutang 
ulun-ulun Parisi ijo anai ang anan, "Numbun hukum agaman ihto, tou ihto 
ngopios ulun poros ang ondou Sabat ata'ai cam?" 14:4 Guru-guru agama 
tutang ulun-ulun Parisi rih tonih ih. Turus Yesus na'ah ulun rih, tutang 
ngopios io, pongohino rih nyuhu 10 tulak. 14:5 Uliorih rih Yesus nuhtui 
umba ulun-ulun, "Jahkaoh ihcobehti tahkan ihkam, anaingina ihcobehti 
anak, ata'ai ihcokungan sahpi, ijo botahak nokuh aang luwang sumur ang 
ondou Sabat, inon io eam ahkan bojoin nguhutoh bolua anak orih ata'ai 
sahpi orth, ondou orih ka'a?" 14:6 Tahpi eam ihcobehti ka duon mutah 
auh Yesus tohou hal orih. 14:7 Yesus nohto aro ulun tipen ijo mitih 
unuk-unuk ijo paling pios. Tului orih lo nonga ajar tuh ahkan iro paring. 
14:8 "Amatmira ihkam torawe tipen nokuh pesta kawin, ara tuot ang 
korusi ijo horomat. Tului ara-ara lombut ihcobehti bohkon ijo labih 
tohoromat tahkan'kam jari torawe ka'a, 14:9 nyiring tuan lohpou 1jo jari 
morawe boro rih, toropaksa lombut nokuh'kam tutang nuhtui, 'Apun 
konduang, unuk tuh jari tonahtap ahkan amai atuh.' Mahka honong paham 
komia ihko topaksa tuot ang unuk ijo paling lihkut. 14:10 Tului orih, 
amatmira ihkam tonorawe, mitihrih unuk ijo paling lihkut, mangat tuan 
lohpou ahkan lombut tutang nuhtui umba'kam, 'Aring, has tuot ang unuk ijo 
labih pios.' Umba kolourih ihkam tohoromat, ang tohimo ulun aro tipen ijo 
bohkon. 14:11 Tului nyinong ulun 1jo ngondiang aropoh ahkan tongopinda, 
tahpi ijo ngopinda aropoh ahkan tongondiang." 14:12 Turus hion Yesus 
umba tuan lohpou rih, "Amat ihko morawe ulun ahkan pesta kuman 
hondou ata'ai kuman ngolomi, ara morawe injah-jolahan'kam, ata'a1 aring- 
konduang'kam, ata'ai ka'a jolahan'kam ijo tahtou. Tului nom iro ahkan 
morawe ihko hino, tutang hapan kolouorih ihko norima balos ngosan 
anggawin'kam. 14:13 Jadi, amat ihko nguan pesta, morawerih ulun 
porosbolum, ulun cahcat, ulun kaet-kehcang tutang ulun bobulen. 14:14 
Ihko ahkan tomorehkat, tului ulun-ulun rih tutang eam ahkan duon 
mbalasoh kopios'kam rih. Kopios'kam orih ahkan tomalos bam Pohotala 
aang ohkot ulun-ulun ijo morong monyun huli tahkan popahtoi." 14:15 
Aang ohkot anai ihcobehti 1jo kuman homboh ang anan ngonih auh Yesus, 


io nuhtui, "Utung samasino ulun ijo ahkan kuman homboh umba Pohotala, 
amat lo lombut kolou Lahca!" 14:16 Tahpi Yesus nuhtui umba ulun orih 
rih, "Aang ihco ohkot anai ihcobehti nguan pesta ijo hajo tutang morawe 
aro ulun. 14:17 Kotihka jari ohkotoh ahkan nopara pesta, ulun rih nyuhu 
pohalu tulak nokuh ulun-ulun torawe tutang nuhtui, 'Has lombut, paringoh 
jari botahtap!' 14:18 Tahpi iro paringoh, mihco honong mihco nopara 
nyawot apun. Ijo pahtuk nuhtui umba pohalu orih rih, 'Ahku punai ih moli 
ihco kolambar tana, tutang perulu ahku tulak njongukoh. Apunrih ahku.' 
14:19 Ijo bohkon nuhtui, 'Ahku punak'ku moli limo pasang sahpi tutang 
kani mocubaoh sahpi-sahpi rih, apunrih ahku.' 14:20 Ijo bohkon hino 
nuhtui, 'Ahku punak kawin, tului orih ahku eam duon lombut.' 14:21 
Pohalu orih buli tutang monyorihta hal rih ahkan tuanoh. Tuan rih bosingi 
samasino, tutang nuhtui umba pohaluoh, Jeleng, hihkas nokuh jalan-jalan 
tutang hontas-hontas ang kohta. Ngomin nokuh ohtoi ulun porosbolum, 
ulun cahcat, ulun bobulen tutang ulun mahtoi behtiu.' 14:22 Pongohino 
jihpon rih nuhtui, "Tuan, poretah tuan jari ihkaingua1, tahpi unuk magun 
aro.' 14:23 Turus tuan rih nuhtui, "Tulak nokuh jalan-jalan hajo tutang jalan 
koik ang luar kohta tutang hojojuan ulun-ulun lombut nyiring lohpou'ku 
tuwi. 14:24 Ingatrih! Kam ihcobehti ka tahkan louk ulun-ulun torawe jo 
jari tomorawe rih, ahkan komokomomih ukun'ku ang pesta tuh! " 14:25 
Aro ulun homboh nyalan homboh Yesus. Yesus ngulos nohto kolihkut 
tutang nuhtui umba iro, 14:26 "Amat ulun lombut nokuh Ahku, tahpi io 
labih masi inaioh ata'ai amaioh, oruhoh, anakoh, konduang-konduangoh, 
malah aropoh bongoi, 10 eam dahpot monjadi murid-Ku. 14:27 Ulun ijo 
eam kani ngohtun sopolahkioh tutang ngohasurih Ahku, eam tou monjadi 
murid-Ku. 14:28 Amat ihcobehti tahkan ihkam kani nombok ihcokobawak 
candi, botantu 10 ahkan tuot ngihtung houn, bolanjaoh mangat 10 ngota'an, 
inon duitoh suhkup ahkan pojadioh candi rih ata'ai eam. 14:29 Tului amat 
nyahta eam duon pojadioh, podahar kahlangoh jari tonapa, mahka paring 
ulun ijo nohto ang konuai rih ahkan ngonjea io. 14:30 Iro ahkan nuhtui, 
Tih, ulun tuh mangun, tahpi eam duon mopojadi!' 14:31 Amat ihcobehti 
lahca, ijo anai anaingina sopulu kujan sorodadu, kani parang umba lahca 
bohkon ijo anai duo pulu kujan sorodadu, botantu lahca rih tuot ngitung 


holu, mon io cukup ba'as ahkan molawan musuhoh rih. 14:32 Amat io 
kota'an ijo io eam ba'as, tontu ang ohkot musuh mahcu, io ahkan ngirim 
soruhan aiuoh ahkan nyawot hokobuah." 14:33 Kolaiouoh hino Yesus 
nuhtui, "Kolourih ka'a umba ihkam, eam kani ihcobehti ka tahkan ihkam 
duon monjadi murid-Ku, amat io eam monongaoh kokaro-karooh." 14:34 
"Tonyu rih pios, tahpi amat tonyu rih monjadi tawah duon kah ulun 
ngomohitoh huli? 14:35 Eam anai gunai hino, pios ahkan umo oluka ahkan 
pupuk. Jadi tondian ih. Amat anai tolinga pios ngonihoh!" 


15:1 Aang sino ondou, aro ponagih pajak tutang ulun-ulun ijo konohawot 
eam pios bain ulun aro, lombut ngonih Yesus. 15:2 Ulun-ulun Parisi tutang 
guru-guru agama nopara bokuhtuk. Iro nuhtui, "Cis, Ulun tuh norima 
ulun-ulun bodusa ijo eam pios tutang malah kuman homboh iro!" 15:3 
Tului orih Yesus monyorihta ahkan iro porobasa tuh. 15:4 "Jahka 
ihcobehti tahkan ihkam anai mohaga soratus kungan tobiri, turus io 
konihou ihcokungan -- inon ijo ahkan kononguaioh? Musti io ahkan nohtah 
tobiri ijo sioi pulu sioi kungan rih ang padang uru, tutang tulak ngurah ijo 
nihou rih nyiring dahpot. 15:5 Tutang amat 10 nyombangoh huli tobiri rih, 
10 kolourih jorih, nyiring tongohtunoh tobiri rih ang bahaioh, 15:6 turus 
ngomiu buli. Pongohuli io na'ah dolang injah tutang jolahaioh kodiling 
tutang nuhtui, 'Kanohtoi ihto jori-jorih. Tobiri aik ijo nihou jari sombang 
huli!' 15:7 Nah, kolourih ka'a ang soruga anai kojorih ijo paling hajo 
ahkan ihcobehti ulun bodusa ijo hubah, labih tahkan sioi pulu sioi ulun ijo 
pios tutang eam gunai hubah." 15:8 "Ata'ai jahka ihcobehti ulunbawi anai 
anaingina sopulu duit perak, turus nihou ihco kobitap -- inon ijo ahkan 
konuaioh? Io ahkan nutang sumbu tutang mahpas lohpouoh hawui ngurah 
ang umo-umoh nyiring io nyombangoh duit orih. 15:9 Aang ohkot io 
nyombangoh duit rih, io na'ah dolang injah-jolahai tutang karon-aring 
konduang turus nuhtui, 'Ahku jorih samasino jari nyombang huli duit'ku ijo 
nihou. Has ihto jori-jorih!' 15:10 Kolourih ka'a molehkat-molehkat 
Pohotala paham kojorihoh amat anai ihcoulun ja'at hubah tahkan 
dusa-dusan iro. Porocaya bewe!" 15:11 Yesus nuhtui hino, "Anai 
ihcobehti amai ijo anaitepun duo behti anak bahkas. 15:12 Ijo busu nuhtui 


umba amaioh, 'Amai, nonga ahkak'ku huntuh bagik'ku tahkan kotahtou 
ihto.' Mahka amaioh magi ponahtouoh rih ahkan koduo anakoh rih. 15:13 
Pira-pira ondou pongohino anak busu rih morahkang bagin warisoh rih, 
turus tulak nokuh lowu ijo mahcu. Ang anan io bokora umba duitoh hawui 
bolum numbun kojolik ahtoi. 15:14 Kotihka duitoh jari ohpah paring, 
nyolung ang tana orih sino lo'u ijo hajo, nyiring io nopara molarat. 15:15 
Turus io tulak ngomin upah aang ihcobehti ponduduk ang anan, ijo nyuhu 
io nokuh umo ngindoi urakoh. 15:16 Kolourth io bolo'u nyiring jorik 
nyuang buhtuioh umba ukun babi-urak rih. Oluka io kolourih kobolo'uoh, 
eamanai ihcobehti ka'a nunga ukun ahkaioh. 15:17 Kojoriaioh io 
borondong tutang nuhtui, 'Ulun-ulun ijo bogawi aang unuk amai'ku 
holowi-lowi uhkuioh, tutang ahku ang ohtoi nyiring mahtoi bolo'u! 15:18 
Ahku ahkan hihkas tutang nokuh ahkan amaiku, tutang nuhtui umba 10: 
Amai, ahku jari bodusa tohimo Pohotala tutang tohimo Amai. 15:19 Eam 
pahtut hino ahku konohawot anak Amai, ngohu iou ahku barih kolou ulun 
ijo pongawi Amai.' 15:20 Mahka hihkas 10 buli nokuh amaioh. Magun 
mahcu tahkan lohpou, io soun tonohto bain amaioh. Honong paham 
kotoharuoh, amaioh nokoru naharang io ngohawon tutang ngarok 10. 
15:21 'Amai,' hion anak rih, 'ahku jari bodusa tohimo Pohotala tutang 
tohimo Amai. Eam pahtut hino ahku konohawot anak Amai.' 15:22 Tahpi 
amaioh na'ah pohalu-pohaluoh tutang nuhtui, 'Jeleng! Ngomin hatiu ijo 
paling pios, tutang nokehpanohrih ang io. Posolong tisim ang ikingoh, 
tutang sopahtu ang tapaoh. 15:23 Uliorih ngomin anak sahpi ijo monyak 
tutang nyombalih orih rih. Ihto ahkan kuman tutang jori-jorih. 15:24 Tului 
anak'ku tuh jari mahtoi, huntuh bolum huli; io ijo nihou, huntuh tosombang 
huli.' Turus nopara iro bopesta. 15:25 Pondehan rih anak ijo oko anai ang 
umo. Kotihka io buli tutang johcok ang doni lohpou, io ngonih auh musik 
tutang tari-tarian. 15:26 Io na'ah ihcobehti tahkan pohalu-pohalu rih, turus 
ngisok io, 'Anai inon tuh ang lohpou?' 15:27 Pohalu rih mutah, 'Ari Tuan 
buli! Tutang amai Tuan jari nyuhu nyombolih anak sahpi ijo monyak, tului 
io jari nyombang huli anakoh a'ang koada'ai solamat!' 15:28 Anak ijo oko 
rih bosingi samasino, nyiring io eam kani nyolong ahkan lohpou. Turus 
amaioh soluka tutang ngoto'u io nyolong. 15:29 Tahpi io nuhtui, 


'Botoun-toun kotahiuoh ahku nguan aang mahto-mahtoi ahkan Amai. Eam 
pu'u ahku molawan poretah-poretah Amai. Tutang inon ijo Amai nonga 
ahkak'ku? Ihcokungan kambing ka jaha pu'u Amai nonga ahkak'ku bopesta 
umba sobat-sobat'ku! 15:30 Anak Amai rih jari ngopah ponahtou Amai, 
umba bawi sundal, tahpi kolourih io buli, Amai nyombolih anak sahpi ijo 
monyak ahkaioh!' 15:31 'Anak'ku,' hion amaioh, 'ihko turus anai ang ohtoi 
hihco ahku. Paring ijo ahku tepui anairih ihko tepui ka'a. 15:32 Tahpi ihto 
harusbopesta tutang jori-jorih, tului arimu orih rih jari mahtoi bolum huli; 
io jari nihou, tahpi huntuh jari sombang huli.’ " 


16:1 Yesus nuhtui umba murid-murid-Oh, "Anai ihcobehti ulun tahtou. lo 
anai tepun ihcobehti pogawal ngatuhduitoh ijo ngurus ponahtou 
ponuhanoh. Ulun tahtou rih norima laporan ijo pogawai ngatuhdutt rih aro 
bokora umba duitoh. 16:2 Jadi io na'ah pogawai ngatuhduit orih tutang 
nuhtui, 'Tnon tuh ijo konahak'ku tohou ihko? Uhuntuh, nyorah ahkak'ku 
laporan suhkup tohou aangkonuam ngatuh ponahtou'ku. Ihko eam tou huli 
monjadi pogawal ngatuhduit'ku.' 16:3 Mahka pogawa1l ngatuhdutt rih 
niruk, 'Ahku harus nguan inon huntuh? Tuan'ku kani potondo ahku. 
Nyangkul, ahku eam ba'as, nyodahkah, ahku mia. 16:4 Ahku anai ahkar, 
amat ahku jari tonondo, ahku harus anai aro jolahan ijo kani norima ahku 
ang lohpou iro!" 16:5 Jadi, pogawai ngatuhduit rih na'ah nyinong ulun ijo 
anai utangoh umba tuanoh orih. Ahkan ijo pahtukoh, io nuhtui, 'Pira 
utang'mu umba tuan'ku?' 16:6 Ulun rih mutah, 'Soratus kasa undus sawit.' 
Pogawal rih nuhtui umba 10, 'Tuh nyurat utang'mu. Tuot tutang jeleng 
nyurat: limo pulu.' 16:7 Pongohino rih io nuhtui umba ulun 'o koduo, 
'Tutang konduang, pira utang konduang?' Ulun rih mutah, 'Sokujan kapil 
gandum.' Pogawai ngatuhduit rih nuhtui umba io, 'Tuh, nyurat utang'mu. 
Nyuratrih: jalu rahtus.' 16:8 Mahka tuan tahkan pogawai ngatuhduit ijo 
eam morong rih, monara pogawal orth tului dolang gawin ijo cerdik orih: 
tului ulun-ulun ang kolunon tuh labih pitar ngatuh urusan amoh, tahkan 
ulun-ulun ijo bolum ang koloang." 16:9 Turus Yesus nuhtut hino, hio1-Oh, 
"Ngonihrih! Haparih ponahtou kolunon tuh unuk ngurah jolahan, mangat 
amat ponahtou kolunon tuh jari eam aro regal hino, ihkam ahkan tonorima 


ang unuk mohcon ijo kototahiuoh. 16:10 Ulun ijo duon tomorocaya a'ang 
hal-hal ijo koik, duon ka'a io tomorocaya a'ang hal-hal hajo. Tahpi ulun ijo 
eam duon tomorocaya a'ang hal-hal ijo koik, eam duon ka'a tomorocaya 
a'ang hal-hal hajo. 16:11 Jadi, amat tohou ponahtou kolunon tuh, ihkam 
jari eam duon tomorocaya, iai kani momporocaya ahkan'mu ponahtou 
rohani? 16:12 Tutang amat tohou ramu, ijo ain ulun bohkon, ihkam 
botarang eam duon tomorocaya, iai kani nonga ahkan'mu inon ijo monjadi 
ain'mu? 16:13 Eam ihcobehti ka duon bogawi ahkan duo Tuan; tului io 
ahkan labih masi ihco tahkan ijo bohkon, ata'ai io ahkan labih sotia umba 
Tuan ijo ihco, tahkan ijo bohkon. Kolourih ka'a umba ihkam, ihkam eam 
duon bogawi ahkan Pohotala, tutang ahkan ponahtou ponuhan ka'a." 16:14 
Ulun-ulun Parisi ngonih paring ijo tonuhtui bain Yesus. Turus iro ngota'o 
Io, tului iro jolik umba duit. 16:15 Tahpi Yesus nuhtui umba iro, "Ihkam 
tuh ulun ijo ang toharep ulun bohkon, topahjahoh morong, tahpi Pohotala 
kota'an usin ahtoi'mu. Tului inon ijo tongohu isung bain ulun, topahjahoh 
pinda bain Pohotala. 16:16 Hukum ijo tononga bain Museh tutang ajaran 
nabi-nabi tahtap nyolung johcok aang uhun Yohanes Popondus. Tahkan 
ohkot orih Kabar Hinut tohou koloukuwoh Pohotala moretah kolou Lahca 
borihtaoh toturusoh. Tutang ulun maksa aropoh ahkan monjadi anak ukup 
ain Pohotala. 16:17 Tahpi labih jeleng langit tutang tana nihau, tahkan ihco 
hurup aang torat Pohotala monjadi eam nyolung. 16:18 Iai ijo nulang 
oruhoh, turus kawin umba bawi bohkon, ulun rih hobandung. Tutang ulun 
ijo kawin umba ulunbawi ijo jari tunulang bosaioh, 10 hobandung ka'a." 
16:19 "Anai ihcobehti uluntahtou. Pokajaioh hajolegai, tutang 
pombolumoh holowi nyinong ondou. 16:20 Ang baun bauntukang 
lohpouoh tuot ihcobehti ulunporosbolum arai Lasarus. Behtiuoh tuwi 
umba kerai-bagai. 16:21 Io jolik nyuang buhtuioh umba papat uhkun ijo 
nyahtu tahkan meja ulun tahtou rih. Asuka ijo lombut ngonjelap kerai 
bagaioh rih. 16:22 Ulun porosbolum rih pongo mahtoi turus tongomin 
molehkat nokuh unuk tohoromat ang bambai Abraham ang soruga. Ulun 
tahtou rih mahtoi ka'a tutang tonanom. 16:23 Ang lowu liou io mondorihta 
samasino. Tutang aang ohkot io nopahjah tahkan anan nokuh diang, 10 
nohto Abraham ang unukoh ijo mahcu tutang Lasarus anai ang mambai 


Abraham, 16:24 'Amai Abraham!" hion ulun tahtou rih, 'Ngasirih ahku. 
Nyuhu Lasarus nguhcom ikingoh ang danum, turus nokuh ngomisa jela'ku. 
Ahku ngarotkoporos samasino ang luwang baho tuh!' 16:25 Tahpi 
Abraham mutah, 'Mingatrih anak'ku: kotahin umur pombolum'mu, ihko jari 
ngondahpot paring ijo pio-pios, rahatoh Lasarus ngondahpot ijo ja'at-ja'at. 
Uhuntuh 10 sanang ang ohtoi, tutang ihko ngarotkoporos. 16:26 
Bohkontahkan orih, ang holang ihko umba ihkai, jari tonapa ihco luwang 
ijo hajo, mangat ulun tahkan ohtoi eam duon nokuh anan, tutang ulun 
tahkan anan eam duon nokuh ohtot!' 16:27 'Amat kolourih, Amai,' hion 
ulun tahtou rih, 'ahku nyawot honong paham Amai nyuhu Lasarus nokuh 
lohpou amai'ku. 16:28 Anai limo konduang'ku ang anan. Nyuhu Lasarus 
mopingatoh iro, mangat ara nyiring iro ka ngonyahtu nokuh unuk nyiksa 
tuh.' 16:29 Abraham mutah, 'Tro anai ngina torat Museh tutang buhku 
nabi-nabi! Nauh iro numbun inon ijo sonurat a'ang buhku-buhku orih!' 
16:30 Tahpi ulun tahtou rih mutah, 'Orih eam sukup Amai Abraham. 
Tahpi amat anai ulun mahtoi bolum huli tutang lombut ahkan iro, iro ahkan 
hubah tahkan dusa-dusan'ndo.' 16:31 Tahpi Abraham nuhtui, 'Amat iro 
eam mohonau poretah Museh tutang nabi-nabi, musti iro eam ahkan 
porocaya ka'a, oluka anai ulun mahtoi ijo bolum huli.' " 


17:1 Yesus nuhtui umba murid-murid-Oh, "Hal-hal ijo kotuluioh ulun 
nguan dusa musti ahkan anai. Tahpi colahkarih ulun ijo kotuluioh ulun 
nguan dusa! 17:2 Labih pios amat buhtup bahtu konarut aang uhcatoh, 
turus io ngondian nokuh luwang tasik, tahkanumba baiuoh ihcobehti 
tahkan ulun-ulun ijo koik tuh napa dusa. 17:3 Tului orih rondo-rondong ih! 
Amat konduang'mu bodusa, ningak io. Amat io nyasal, ngapunrih io. 17:4 
Amat io bodusa umba ihko, pihtu tikat ihcoondou tutang nyinong tikat 
lombut nokuh 'ko, tutang nuhtui, 'Ahku nyawot apun', apunrih 10." 17:5 
Rasul-rasul nuhtui umba Tuhan Yesus, "Tuhan, ngoba'as koporocaya 
ihkai." 17:6 Tuhan mutah, "Amat ihkam anaingina koporocaya kohajon 
luang sosawi, ihkam duon nuhtui umba pu'un musai tuh, 'Bosohpit ihko 
tutang totanom ang tasik,' musti pu'un tuh ahkan numbun poretah'mu." 
17:7 "Jahka ihcobehti tahkan ihkam anaingina pohalu ijo mombajak ang 


umo ata'ai nyokahtik tobiri. Amat pohalu rih buli, inon ijo 10 nuhtui 
umbaoh, "Kan ohtoi jeleng kuman? 17:8 Puna eam! Tombalikoh io ahkan 
nuhtui umba 10, 'Nahtap ukun ahkak'ku. Haparih pokahjan ijo borasih, 
tutang ngindoirih ahku pondehan ahku kuman tutang ngorih, uliorih ihko 
tou kuman.' 17:9 Pohalu rih eam usah tonara tului jari numbun poretah 
tuanoh, kowa? 17:10 Kolourih ka'a ihkam. Amat ihkam jari nguan paring 
ijo ponoretah ahkan'mu, tuhtuioh, Thkai tihkas pohalu ijo bahut; ihkai 
tihkas nguanoh kopahtut ihkai.'" 17:11 A'ang ponyalai nokuh Yerusalem, 
Yesus nyuru tana holang Samaria tutang Galilea. 17:12 Ohkot nyolong 
ihco lowu, Io tonokuh bain sopulu behti ijo boponyahkit belang ijo ngoli. 
Iro tombok tahkan mahcu 17:13 tutang ngombak, "Yesus! Tuan! Ngasirih 
ihkai!" 17:14 Uhun Yesus nopahjah iro, Io nuhtui, "Tulak nokuh 
imam-imam, nyawot iro momoriksa behtin'kam." Pondehan iro nyalan, 
nihou ponyahkit'ndo. 17:15 Kotihka ihcobehti tahkan iro borondong ijo io 
jari pios 10 hoduli honong bososurak monara Pohotala. 17:16 Turus ang 
tohimo Yesus, 10 suhkuntu'ut tutang ngohawot torimakasih umba Yesus. 
Ulun rih 'cobehti Samaria. 17:17 Pongohino Yesus nuhtui, "Eamkah 
sopulu behti ijo konopios? Ang umoh ijo sioi behti hino? 17:18 Ombai 
tihkas ulun luar tuh ijo huli ngohawot torimakasih ahkan Pohotala?" 17:19 
Turus Yesus nuhtui umba ulun rih, "Hihkat beweu, tutang hihkasrih. Tului 
ihko porocaya umba Ahku, ihko pios." 17:20 Pira-pira ulun Parisi ngisok 
umba Yesus, mira Pohotala lombut ahkan moretah. Yesus mutah, 
"Pomoretah Pohotala eam nopara umba tanda-tanda ijo duon tonohto ulun, 
17:21 nyiring ulun duon nuhtui, 'Kanohtoi nohto, tuh 10!' ata'ai 'Ang anan 
io!" Tului Pohotala jari nopara moretah ang tohun-tohun ihkam." 17:22 
Uliumba rih Yesus nuhtui umba murid-murid-Oh, "Ahkan lombut ohkotoh 
ihkam jolik nohto ihco ondou, tahkan ondou-ondou Anak Ulun, tahpi 
ihkam eam duon nohtooh. 17:23 Noin ulun nuhtui umba'kam, 'Nohto, ang 
anan!' ata'ai 'Nohto, ang ohtoi!' Tahpi ara ihkam soluka ngurah 10. 17:24 
Sama kolou kilap mokilat ang langit, tutang ngoloang tahkan puting 
dahpot puting, kolourih ka'a noin polombut Anak Ulun aang ondou-Oh. 
17:25 Tahpi aang pahtukoh io harus aro ngarotporos tutang eam tonorima 
bain ulun-ulun jaman tuh. 17:26 Aang ondou Anak Ulun tongorinah noin 


koada'anoh kolou jaman Noah lomoi. 17:27 Ulun kuman ngorih tutang 
kawin, kolouorih hototurus johcok Noah nyolong koluwang bonamaoh 
tutang danum ba'ah lombut hawui molonyot ulun-ulun rih paring. 17:28 
Ka'a kolou ang jaman Lot. Ulun kuman ngorih, hoborahkang hopoli, 
ngumo-ngombulan tutang mangun lohpou. 17:29 Tahpi kotihka Lot soluka 
tahkan Sodom, ang ondou orih, baho tutang sondawa mosuluh tahkan 
langit tutang morusak iro paring. 17:30 Kolouorih rih koada'anoh noin 
aang ondou Anak Ulun tongorinah. 17:31 Aang ondou orih ulun ijo uhun 
anai ang diang sahpou lohpouoh, a'ai mosuluh ahkan ngomin karon- 
ramuioh ijo ang luwang lohpou. Kolourth ka'a ulun ijo rahat ang umo a'ai 
ka'a buli nokuh lohpouoh. 17:32 Ingat beweu, inon ijo nyolung umba oruh 
Lot! 17:33 Ulun ijo bousaha nyolamat pombolumoh, ahkan nihou 
pombolumoh. Tahpi ulun ijo nihou pombolumoh ahkan monyolamat orih. 
17:34 Porocayarih iou: Aang ngolomi orih, duo behti rahat tiruh ang ihco 
ranjang, ihcobehti ahkan konomin tutang 'cobehti hino tonohtah. 17:35 
Duo behti bawi rahat muhca gandum, ihcobehti ahkan tongomin tutang 
ihcobehti hino tonohtah. 17:36 [Duo behti rahat bogawi ang umo, 
ihcobehti ahkan konomin, tutang ihcobehti hino tonohtah.]" 17:37 
Murid-murid Yesus ngisok, "Ang umoh orih ahkan nyolung, Tuhan?" 
Yesus mutah, "Ang umoh anai otunaang, ang anan anai bulung ijo kuman 
otunaang." 


18:1 Uliorih Yesus monyorihta ihco porobasa ahkan majar murid- 
murid-Oh mangat'ndo hototurus bodo'a tutang a'ai putus asa. 18:2 Yesus 
nuhtui, "Ang ihco lowu, anai ihcobehti hakim ijo eam mihkoh umba 
Pohotala, tutang eam poraba umba ia-iai beweu. 18:3 Ang lowu rih anai 
hino ihcobehti balu, ijo pira-pira tikat noharep hakim orih, nyawot 
porokaraoh tongomorong, 'Dohop ahku noharep musuh aik'ku,' hion balu 
rih. 18:4 Pira-pira kotihka kotahiu hakim rih eam kani dohop balu rih. 
Tahpi ang kolaiouoh hakim rih niruk, 'Olu ahku eam mihkoh umba 
Pohotala tutang eam poraba umba ia-iai ka'a, 18:5 tahpi tului balu tuh 
hototurus ih ngorasi ahku beweu, labih pios ahku ngomorong porokaraoh. 
Amat eam, 10 ahkan hototurus lombut tutang ngorasi ahku.'" 18:6 Turus 


Tuhan nuhtui, "Nohtoaniohrih, inon ijo tonuhtuioh bain hakim ijo eam adil 
rih! 18:7 Orth, inon Pohotala eam ahkan ngomorong porokara ukup-Oh 
bongol ijo nyawot dohop umba lo hondou tutang ngolomi? Inon lo ahkan 
nguluh kotihka ahkan ndohop iro? 18:8 Porocayarih: lo ahkan jeleng 
ndohop porokaran iro! Tahpi amat Anak Ulun lombut, inon magun anal 
tonyombang ulun ijo porocaya umba-Oh Io ang tana tuh?" 18:9 Yesus 
monyorihta ka'a porobasa tuh, ijo tonuju-Oh ahkan ulun ijo nopahjah hina 
ulun bohkon, tahpi yahkin ijo aropoh bongol pios. 18:10 Hion Yesus, 
"Anal duo behti ijo tulak nokuh Lohpou Tuhan ahkan bodo'a. Ijo ihco ulun 
Parisi, ijo bohkonoh ihcobehti ponagih pajak. 18:11 Ulun Parisi rih 
tombok bongo1 hawui bodo'a, 'Pohotala, ahku ngohawot torimakasih 
ahkan-Mu, tului ahku eam kolou ulun bohkon, ijo bokuhu, curang, ata'ai 
hobandung. Ahku botorimakasih, tului ahku eam kolou ponagih pajak orih 
rih. 18:12 Ahku puasa honduo tikat a'ang ihcominggu, tutang ahku nonga 
ahkan-Mu sepersopulu tahkan paring ijo pongonduok'ku.' 18:13 Tahpi 
ponagih pajak rih tombok a'ang unuk mahcu-mahcu tutang molahan eam 
bohanyi nokara nokuh langit. Hawui nehkap husukoh io nuhtui, 'Pohotala, 
ngasirih ahku, ulun bodusa tuh!" " 18:14 "Porocayarih," hion Yesus, "aang 
ohkot buli nokuh lohpou ponagih pajak orih ijo tonorima Pohotala, tutang 
bohkon ulun Parisi rih. Tului nyinong ulun ijo ngondiang aropoh ahkan 
tongopinda, tutang nyinong ulun ijo ngopinda aropoh ahkan 
tonongahtang." 18:15 Anai ulun-ulun ngomin anak-inyam koik nokuh 
Yesus mangat lo nambit tutang mborehkat iro. Kotihka murid-murid 
Yesus nohto orih, iro ngohana ulun-ulun rih. 18:16 Tahpi Yesus na'ah 
anak-inyam rih, turus nuhtui umba murid-murid-Oh, "Nauhoh dolang 
anak-inyam lombut nokuh Ahku! Ara baca iro, tului ulun somahcam ituh 
ijo monjadi anak ukup Pohotala. 18:17 Ingatrih! Ulun ijo eam noharep 
Pohotala kolou ihcobehti anak-inyam, 10 eam ahkan monjadi anak ukup 
Pohotala." 18:18 Ihcobehti okon ulun Yahudi ngisok umba Yesus, "Amai 
Guru ijo pios, ahku harus nguan inon mangat duon norima pombolum 
sojahti tutang kototahiu?" 18:19 "Ombait ihko ngohawot Ahku pios?" 
kisok Yesus umbaoh. "Eam anai ijo pios, amatbohkon Pohotala bongoi. 
18:20 Ihko jari ta'an karon-poretah Pohotala: 'Ara hobandung, ara munu, 


ara nahkou, ara mander alik, tutang horomat umba amai tutang inai'kam.' " 
18:21 "Paring poretah orih jari ahku molalus tahkan biou," hion ulun 
tahtou rih. 18:22 Ngonih orih, Yesus nuhtui, "Magun anai ihco hal, ijo 
harus ihko nguaioh: Modagangrih paring ramun'kam, nongarih duitoh 
ahkan ulun porosbolum, tutang ihko ahkan duon ponahtou ang soruga. 
Uliorih lombut ngahasu Ahku." 18:23 Tahpi kotihka ulun orih ngonih auh 
rih, io porosahtoi tului io tahtou samasino. 18:24 Yesus kota'an ulun rih 
porosahto1oh, tului orih io nuhtui, "Bohali samasino ahkan ulun tahtou 
monjadi anak ukup ain Pohotala! 18:25 Labih murah ihcokungan unta 
nyolong luang doth, tahkan ihcobehti uluntahtou nyolong Kolunon Bohua 
Ain Pohotala." 18:26 Ulun-ulun ngonih Yesus nuhtui kolourih iro ngisok, 
"Amat kolouorth iai ijo tou solamat?" 18:27 Yesus mutah, "Ijo eam 
aroharapan aang ulun, uras harapan aang Pohotala!" 18:28 Turus Petrus 
nuhtui, "Topahjahrih! Ihkai jari nohtah lohpou kosalah mangat ngahasu 
Amai." 18:29 "Porocayarih!" hion Yesus, "Ulun ijo jari nohtahoh 
lohpouoh tutang oruhoh ata'ai aring-konduangoh, ata'ai amai-inaioh, ata'ai 
anak-anakoh tului io mohalu Pohotala, 18:30 ulun orih ahkan ponalos 
bolihpet-lihpet aang kotihka tuh, tutang aang jaman ijo ahkan lombut, 10 
ahkan tononga pombolum ijo sojahti tutang ijo kototahiu." 18:31 Yesus 
muhpung koduo balas murid-Oh bongon'ndo, turus nuhtui, "Ngonihoh tuh! 
Ihto huntuh nitu Yerusalem. Ang anan, paring ijo sonurat nabi-nabi tohou 
Anak Ulun ahkan nyolung. 18:32 Io ahkan tonyarah ahkan ulun-ulun 
bohkon Yahudi, ijo ahkan tongonjea, mohina tutang ngoluhca lo. 18:33 Iro 
ahkan nyiksa tutang munu lo, tahpi ang ondou tolu lo ahkan monyun." 
18:34 Paring orih eam duon tonopaham isut ka bain murid-murid Yesus 
orih. Rimai tahkan tuhtui-tuhtui Yesus rih tonokulim tahkan iro. Iro eam 
kota'an lo pander tohou inon. 18:35 Kotihka Yesus kani johcok ang lowu 
Yerikho, ihcobehti bobulen rahat tuot nyodahkah ang saran jalan. 18:36 
Kotihka io ngonih ulun aro rih nguha. lo ngisok, "Anai inon?" 18:37 
"Yesus ulun Nasaret rih, nguha," hion iro umba 10. 18:38 Mahka ulun 
bobulen rih ngoriak, "Yesus, anak Dawid! Masilah ahku!" 18:39 
Ulun-ulun ijo ang baun nyangit io, tutang nyuhu io tonih. Tahpi io ngoriak 
paham muhing hino, "Anak Dawid! Masilah ahku!" 18:40) Yesus tondo 


tutang nyuhu ulun ngomin ulun bobulen rih nokuh Io. Ohkot io johcok, 
Yesus ngisok io, 18:41 "Inon ijo ihko jolik Ahku nguai ahkan'kam?" 
"Tuan," hion ulun bobulen rih, "ahku jolik nohto." 18:42 "Amat kolourth, 
nohtorih! Tului ihko porocaya umba Ahku, ihko pios." 18:43 Kotihka orih 
ka'a 10 duon nohto, turus 10 nutut Yesus hawui ngohawot torimakasih 
ahkan Pohotala. Kotihka ulun aro nohto hal nyolung rih paringoh monara 
Pohotala. 


19:1 Kotihka Yesus johcok ang Yerikho, Io nyalan turus nyuru tohun lowu 
rih. 19:2 Ang lowu rih anai ihcobehti kopala ponagih pajak ijo tahtou. 
Araioh Zakheus. 19:3 Io jolik nohto iai Yesus rih, tahpi tului ulun paham 
aro tutang io ulun iwak, mahka io eam duon nohto Yesus. 19:4 Jadi, io 
nokoru nosolu ulun-ulun, turus nuhkat ihco pu'un kahju, mangat duon 
nopahjah Yesus ijo honjulu hino ahkan nguha ang anan. 19:5 Kotihka 
Yesus johcok ang pinda pu'un kaju rih, Io nokara nokuh diang turus nuhtui, 
"Zakheus, mosuluh jeleng! Tului Ahku harus masap nokuh lohpou'mu 
ondou tuh." 19:6 Zakheus jio-jion mosuluh tutang nyambut Yesus honong 
umbot kojorihoh. 19:7 Paring ulun ijo nohto hal orih nopara bokuhtuk. Iro 
nuhtui, "Ceh! Io tulak masap ang lohpou ulun ijo eam pios!" 19:8 
Pongohino rih ang lohpouoh, Zakheus tombok tutang nuhtui umba Yesus, 
"Tuhan soparu tahkan ponahtou'ku ahkan ahku nyadahkahoh ahkan ulun 
porosbolum; tutang iai beweu ijo pu'u ahku nihpuoh, ahkan ahku bayar 
huli ahkaioh opat kali lihpet!" 19:9 Turus hion Yesus, "Aang ondou tuh 
ihko tutang paring jolahan'mu tonyolamat bain Pohotala tutang nonga 
pombolum ijo bohua, tului ihko ka'a lihit Abraham. 19:10 Anak Ulun 
lombut ahkan ngurah tutang monyolamat ulun ijo lacat." 19:11 Pondehan 
ulun magun ngonih auh Yesus nuhtui, Io monyorihta ihco porobasa. Tului, 
ang ohkot orih, lo anai doni Yerusalem, tutang ulun ngohu ijo Pohotala 
pohos ahkan moretah kolou Lahca ang kolunon. 19:12 Yesus nuhtui, 
"Anai ihcobehti bongsawan ijo tulak nokuh lowu mahcu ahkan tomotuot 
monjadi lahca, pongohino buli. 19:13 Soun tahkan hihkas, io na'ah sopulu 
behti pohalu, turus mbagi ahkan iro nyinong behti ihcokobawak duit bulou. 
'Bodagang umba duit tuh, pondehan ahku tulak,' hioioh umba iro. 19:14 


Tahpi ponduduk lowu orih bohiri umbaoh. Jadi, uli 10 tulak iro ngirim 
soruhan ahkan nuhtui, 'Ihkai eam kani ulun tuh monjadi lahcan ihkai.' 
19:15 Tahpi ulun uhtusbongsawan rih tomotuot monjadi lahca, pongohino 
10 huli nokuh lowuioh. Jeleng 10 na'ah pohalu-pohaluoh noharep, ahkan 
ngota'an pira utung ijo jari iro dinui. 19:16 Pohalu ijo pahtuk lombut tutang 
nuhtui, 'Tuan, ihco duit bulou ijo Tuan nonga orih, jari ahku dinui sopulu.' 
19:17 'Pios,' hion Tuan rih, ‘hko pohalu ijo morong! Tului a'ang hal-hal ijo 
koik ihko duon tomorocaya, ahku ahkan notuot ihko pongowasa sopulu 
lowu.' 19:18 Pohalu koduo lombut tutang hioi, 'Tuan, ihco duit bulou ijo 
Tuan nongaoh lomoi, jari ahku ngondinuioh limo." 19:19 Umba pohalu 
orih lahca rih nuhtui, Thko ahkan monjadi pongowasa isung limo lowu.' 
19:20 Pohalu ijo bohkon lombut turus nuhtui, "Tuan, tuh duit Tuan, ahku 
ngina luwang saputangan. 19:21 Ahku mihkoh umba Tuan, tului Tuan ulun 
ijo karas. Tuan ngomin inon ijo bohkon ain Tuan nihpun hasir ang unuk ijo 
eam tonombulan bain Tuan.' 19:22 Lahca rih nuhtui umba io, 'Ihko pohalu 
ijo Ja'at! Tohorong umba tuhtui-tuhtui'mu bongom, ahku ahkan mohukum 
ihko. Ihko kota'an ahku ulun ijo karas: ahku ngomin inon ijo ahku eam 
tepui tutang nipun hasir ijo eam ahku ngomulanoh. 19:23 Amat kolourih 
ombai ihko eam posolong duit orih nokuh bank mangat amatmira ahku 
buli ahku duon norima duit orih tutang anakoh?' 19:24 Pongohino lahca rih 
nuhtui umba ulun-ulun ijo tombok ang anan, 'Ngomin duit orih tahkan 10, 
tutang nonga ahkan pohalu ijo tepun sopulu duit bulou rih.' 19:25 Tahpi 
ulun-ulun rih nuhtui, 'Tuan, io jari tepun sopulu.' 19:26 Lahca rih mutah, 
'Ingat, ulun ijo jari tepun ahkaioh tononga labih aro hino. Tahpi ulun jo 
eam anaitepun aangihco, inon ijo anai aang io ahkan konomin hino tahkan 
io. 19:27 Tutang huntuh ngomin ahkan ohtoi karon-musuh'ku rih ijo eam 
kani ahku monjadi lahcaoh. Munu iro paring ang toharep'ku!' " 19:28 Uli 
Yesus nuhtui paring orih lo nyalan nosolu boun iro nitu Yerusalem. 19:29 
Kotihka johcok tahkin Betpage tutang Betania ang Puruk Zaitun, lo nyuhu 
duo behti murid-Oh tulak labih soun. 19:30 "Tulakrih nokuh kampung ijo 
ang boun rih," hion Yesus umba iro, "amat ihkam nyolong ang anan, 
ihkam ahkan nohto ihcokungan anak keledai tonyuhkuit. Keledai rih jaha 
pu'u tonung gang ulun. Nguwatrih keledai rih, tutang ngomin nokuh ohtoi. 


19:31 Amat ulun ngisok umba ihkam, 'Ombai ihkam nguwat suhkui 
keledai rih?' Hion'kam, 'Tuhan kani hapaoh.' " 19:32 Koduo murid Yesus 
rih hihkas tutang sombang paringoh tohorong umba ijo tonuhtui-Oh. 19:33 
Pondehan iro nguwat suhkui anak keledai rih, tepuioh nuhtui umba iro, 
"Ahkan inon ihkam nguwat keledai rih?" 19:34 Iro mutah, "Tuhan kani 
hapaoh." 19:35 Turus iro ngomin anak keledai rih ahkan Yesus. 
Pongohino iro mirang jubah'ndo ang lihkut keledai rih turus dohop Yesus 
Jahkat kongosanoh. 19:36 Pondehan lo nguha jalan hawui nunggang 
keledai rih, ulun-ulun mirang jubah iro ang jalan. 19:37 Kotihka Yesus 
doni johcok ang Yerusalem, ang jalan ijo mosuluh tahkan Puruk Zaitun, 
paring murid-murid-Oh ijo aro rih bosurak-surak monara Pohotala tutang 
ngohawot torimakasih ahkai-Oh tului paring kahtahelan ijo jari iro 
nyaksioh. 19:38 Iro bosurak, "Mborehkatrih Lahca ijo lombut a'ang aran 
Tuhan! Kojorih ang soruga tutang horomat ahkan Pohotala!" 19:39 
Pira-pira ulun Parisi tahkan louk ulun aro rih nuhtui umba Yesus, "Amai 
Guru, nyuhu murid-murid Amai tonih." 19:40 Yesus mutah, "Porocayarih! 
Amat iro tonih, bahtu-bahtu tuh noin ahkan ngoriak." 19:41 Kotihka 
Yesus mahi nahpi lowu Yerusalem, tutang nohto lowu orih, Io nangihoh. 
19:42 Hion Yesus, "Ngasi-ngasi, paham kopiosoh amat ondou tuh ihkam 
kota'an, inon ijo duon mopolombut kobuah! Tahpi huntuh ihko eam duon 
nohtooh. 19:43 Ihko ahkan nginyam ihco wayah, ang amoh musuh'mu 
nguan pohalang-pohalang ang kodiling'kam; iro ahkan ngahpung ihko, 
tutang ngohapit'kam tahkan kokaro puting. 19:44 Iro ahkan molutek ihko 
hawui ulun-ulun punduduk'mu, tutang eam ihco bahtu ka ahkan iro 
mohonouoh mohcon hosusun ang unukoh, tului ihko eam nohtoani wayah 
kotihka Pohotala lombut ahkan nyolamat ihko!" 19:45 Yesus nyolong 
nokuh Lohpou Tuhan tutang nopara muko podagang ang anan. 19:46 
"Ang luwang Surat Borasih," hion Yesus umba iro, "tonyurat koloutuh: 
Pohotala nuhtui, 'Lohpou-Ku ahkan monjadi unuk bodo'a.' Tahpi ihkam 
napaoh monjadi kosalah ponyilou!" 19:47 Nyinong ondou Yesus majar 
ang luwang Lohpou Tuhan. Imam-imam kopala, guru-guru agama, honong 
okon-okon Yahudi jolik munu lo, 19:48 tahpi eam nyombang jalan ahkan 
nguan hal orih, tului paring ulun toturus beweu ngonih lo, tutang totarik 


umba dolang auh-Oh. 


20:1 Aang sino ondou, Yesus rahat mongajar tutang mborihtaoh Kabar 
Hinut tahkan Pohotala ahkan ulun-ulun ang luwang Lohpou Tuhan. 
Imam-imam kopala, guru-guru agama, hawut okon-okon Yahudi lombut 
20:2 tutang nuhtui umba Yesus, "Cuba monyorihta ahkan ihkai ngosan 
galang inon Ihko nguan paringoh tuh? Iai ijo nonga hak rih ahkan'mu?" 
20:3 Yesus mutah, "Ahku jolik ngisok. Cuba nonga ahkak-Ku, 20:4 
Yohanes mopondus hapan hak iai? Pohotala ata'ai kolunon?" 20:5 Mahka 
nopararih iro hopahkat, "Amat ihto nuhtui, 'Umba hak Pohotala,' lo ahkan 
nuhtui, 'Amat kolourih ombai ihkam eam porocaya umba Io?" 20:6 Tahpi 
amat ihto nuhtui, 'Umba hak ulun,' paring ulun ahkan mukah ihto hapan 
bahtu, tului iro porocaya ijo Yohanes ihcobehti nabi." 20:7 Jadi iro mutah, 
"Ihkai eam kota'an." 20:8 Mahka Yesus nuhtui umba'ndo, "Amat kolourih 
Ahku ka'a eam ahkan nuhtui ahkan'kam hapan hak iai Ahku nguan 
paringoh tuh." 20:9 Yesus mander ahkan ulun-ulun rih, porobasa pongo 
tuh, "Anai ihcobehti ijo ngomulan ihcokolambar kobun anggur. Io 
monyewaoh kobun rih, ahkan pira-pira ponggawi-ponggawi, turus botulak 
nokuh lowu bohkon, tutang mohcon tahi ang anan. 20:10 Kotihka jari 
ohkotoh nguhto1 bua anggur, tepun kombulan rih ngirim pohaluoh nokuh 
ponggawi-ponggawi orih ahkan norima hasir ahkaioh. Tahpi ponggawi- 
ponggawi rih nahup pohalu orih tutang nyuhu io buli hawui longoi buang. 
20:11 Mahka tepun kobun rih, ngirim hino pohalu ijo bohkon, tahpi 
pohalu orih ka tonahup ka'a tutang tomohina bain ulun ijo ponggawi- 
ponggawi orih, turus nyuhu buli hawui longoi buang. 20:12 Pongohino 
tepun kobun rih ngirim pohalu ijo kotolu. Tahpi pohalu orih ka tonahup 
ka'a bain ponggawi-ponggawi pomulan rih, tutang ngindiou soluka kobun 
rih. 20:13 Kojoriaioh tepun kobun rih nuhtui, 'Ahku harus nguan inon 
hino? Ahku ahkan ngirim anak'ku bongok, 1jo ahku ngasioh. Musti 10 
ahkan iro mohoromatoh!' 20:14 Tahpi kotihka ponggawi-ponggawi 
pomulan rih, nohto anak tepun kobun rih, iro hotohou sama aropoh, 'Atuh 
io ijo mowarisoh. Olai ihto munu io, ahkan ihto ngomin warisoh.' 20:15 
Mahka iro nawan tutang ngomin io nokuh luar kobun orih turus munu io." 


Turus Yesus ngisok, "Nah, amat tepun kobun orih buli, 10 ahkan nguan 
mon nohimo ponggawi-ponggawi pombulan rih? 20:16 Musti 10 ahkan 
lombut tutang munu ponggawi-ponggawi pomulan rih, turus nyarah 
pomulan rih ahkan ponyewa-ponyewa pumbulan ijo bohkon." Ngonih orih, 
nuhtuirih ulun-ulun ahkan Yesus, "Samasino eam!" 20:17 Yesus nopahjah 
iro turus nuhtui, "Amat kolourih, inon rimai ayat Surat Borasih tuh? 'Bahtu 
ijo eam gunai bain tuhkang mangun, jari monjadi bahtu ijo pahtukoh.' 
20:18 Paring ulun ijo ngonyahtu notarang bahtu orih ahkan lonyuh, tutang 
iai ijo tonopahas bahtu rih ahkan tokole'et monjadi korawu." 20:19 
Guru-guru agama tutang imam-imam kopala ta'an ijo porobasa orih tonitu 
Yesus ahkan iro. Tului orih iro jolik nawan lo uhun orih ka'a, tahpi iro 
mihkoh umba ulun aro. 20:20 Jadi, iro ngurah kosapet ijo pios. Iro nyuruk 
ulun mangat nguan kolou ulun ijo ihlas, tutang nyuhu ulun-ulun rih 
nyokohtung Yesus umba kisok-kisok, mangat iro duon monyarah Yesus 
nokuh wewenang tutang kowasa gubernur. 20:21 Mahka ulun-ulun ijo jari 
kuman suruk rih nuhtui umba Yesus, "Amai Guru, ihkai kota'an, paring ijo 
Amai ngohawot tutang majaroh rih morong. Ihkai kota'an ka'a Amai majar 
hapan torus-tarang tohou kohondak Pohotala ahkan ulunkolunon, tului 
Amai eam nopahjah kolunoi. 20:22 Tului orih cuba Amai nuhtui ahkan 
ihkai, numbun hadat agama ihto, toukah mombayar pajak ahkan Kaisar 
ata'ai cam?" 20:23 Tahpi Yesus ta'an orih tihkos iro. Tului orih lo nuhtui, 
20:24 "Cuba pokarah ahkak-Ku ihcokobitap duit perak. Gambar tutang 
aran iai tuh?" "Kaisar!" hion'ndo. 20:25 "Amat kolourih," hion Yesus 
umba iro, "nonga ahkan Kaisar mon ijo ain Kaisar, tutang ahkan Pohotala 
inon ijo ain Pohotala." 20:26 Gihtan aang tohimo ulun aro rih, iro eam 
duon nyombang ihco kosalan ka aang Yesus. Iro tihkas tonih beweu tutang 
kagum tului putah Yesus orih. 20:27 Pira-pira ulun tahkan barih Saduki 
lombut nokuh Yesus. (Iro anai barih ijo niruk ijo ulun mahtoi eam ahkan 
bolum huli.) Iro ngisok umba Yesus. 20:28 "Amai Guru, Museh nyurat 
hukum tuh ahkan ihto: Amat ihcobehti bahkas mahtoi, tutang 10 eam anai 
anak, mahka konduangoh harus kawin umba baluioh rih mangat nonga 
koturunan ahkan ulun ijo jari mahtoi rih. 20:29 Pu'u anai pihtu ulun 
hokonduang. Ijo pongoko kawin, turus mahtoi eam anai anak. 20:30 


Pongohuli jo koduo kawin umba balu rih, tahpi io ka'a eam anai duon 
anak. 20:31 Hal ijo sama nyolung ka'a umba konduang ijo kotolu tutang 
hototurusoh johcok ijo kopihtu. 20:32 Kojoriaioh ulunbawi rih mahtoi 
ka'a. 20:33 Aang ondou ulun mahtoi tonombolum huli, oruh iai bawi rih? 
Tului kopihtu-pihtuoh uras kawin umba 10." 20:34 Yesus mutah, 
"Ulun-ulun ijo bolum uhuntuh tuh kawin, 20:35 tahpi ulun-ulun ijo pahtut 
ahkan tongombolum uli mahtoi, tutang bolum ang jaman ijo ahkan lombut, 
iro eam kawin. 20:36 Iro sama kolou molehkat, tutang eam tou mahtoi. 
Iro orih paringoh anak-anak Pohotala, tului iro jari tongombolum huli 
tahkan kopahtot. 20:37 Museh bongol jari nyorihta honong botarang ijo 
ulun mahtoi ahkan tonombolum huli. A'ang suratoh tohou ruwut ijo 
ngonjelak rih 10 ngohowut Tuhan monjadi, 'Pohotalan Abraham, Pohotalan 
Isaak, tutang Pohotalan Yakub'. 20:38 Nah, Pohotala rih, eam Pohotalan 
ulun ijo mahtoi! lo Pohotalan ulun-ulun ijo bolum! Bain bagi Pohotala 
paring ulun bolum." 20:39 Pira-pira guru agama homauh, "Putah Amai 
Guru morong sama sino." 20:40 Tului orih iro eam bahanyi hino ngisok 
aangihco umba Yesus. 20:41 Yesus ngisok umba iro, "Koloukuwoh 
dahpot tonuhtui ijo Lahca Ponyolamat lihit Dawid? 20:42 Padahar Dawid 
bongoi nuhtui a'ang buhku Masmur, "Tuhan nuhtui umba Tuhan'ku: Tuotrih 
aang sila kotouk-Ku, 20:43 nyiring Ahku nguan musuh-musuh-Mu 
monyarah umba Ihko.' 20:44 Jadi amat Dawid ngohawot Lahca 
Ponyolamat rih 'Tuhan' koloukuwoh tou Io lihit Dawid?" 20:45 Beteng 
ulun-ulun ngonih Yesus bopander, Io nuhtui umba murid-murid-Oh, 20:46 
"Buah bojagarih toharep guru-guru agama. Iro jolik nyala-nyalan hapan 
jubah ijo ombu, tutang jolik ngurah horomat ang pasar-pasar. Iro jolik 
unuk-unuk ijo tomohoromat ang luwang lohpou sombayang tutang ang 
pesta-pesta. 20:47 Iro nihpu balu-balu tutang ngomin lohpou'ndo. Tutang 
nuhtup kosalan iro rih, iro bodo'a paham ombu! Hukum ijo bahat notai 
iro!" 


21:1 Aang Lohpou Tuhan, Yesus nopahjah ulun-ulun tahtou ngipos 
duit'ndo nokuh luwang pohti pononga. 21:2 Io nohto ka'a ihcobehti balu 
ijo paham porosbolum, ngipos duo bilap duit tombaga. 21:3 Turus Yesus 


nuhtui, "Ngonihoh: balu tuh ngipos labih aro tahkan paring ijo bohkon. 
21:4 Tului iro paring nonga tahkan kolowin ponahtouoh. Tahpi balu tuh, 
oluka io porosbolum, io nonga paring ijo anai aang io ijo boguna ahkai 
bongoi bagi pombolum." 21:5 Anai ulun-ulun ijo nuhtui tohou koloukuwoh 
kopiosoh Lohpou Tuhan, tonawas umba bahtu ijo pio-pios tutang umba 
ramu-ramu ijo tononga ahkan Pohotala. Mahka Yesus nuhtui umba iro, 
21:6 "Noin anai wayahoh, paring ijo ihkam nohto tuh ahkan bokahkas; 
eam anai ihco bahtu ka ang ohtoi ijo ahkan mohcon hosusun ang unukoh!" 
21:7 Tro ngisok umba Yesus, "Amai Guru, mirarih aang rih ahkan 
nyolung? Tutang inon tandaoh amat jari johcok ohkotoh hal orih rih ahkan 
nyolung?" 21:8 Yesus nuhtui, "Rondo-rondongrih, ara nyiring ihkam 
tongobula. Aro ulun ahkan lombut tutang mahapa arak-Ku, tutang nuhtui, 
'Ahku tuh Io!" tutang 'Johcok ohkotoh.' Tahpi a'ai ihkam ngohasu iro. 21:9 
A'ai ka'a mihkoh amat ihkam ngonih kabar tohou hokolahi tutang asang. 
Paringoh rih harus nyolung soun. Tahpi orih eam rimai ijo johcok ohkotoh 
kiamat." 21:10 Turus Yesus noturus tuhtui-tuhtui-Oh, hioi-Oh, "Uhtus ijo 
ihco ahkan bokolahi ngolawan uhtus ijo bohkon, tutang nogara ijo ihco 
ahkan mongolahi nogara ijo bohkon. 21:11 Ang umo-umoh ahkan nyolung 
moruguh tana ijo hebat, bahaya bolo'u, tutang wabah ponyahkit. Ahkan 
nyolung hal-hal ijo kongori-ngori tutang mopihkoh ang langit. 21:12 Tahpi 
soun paringoh orih nyolung, ihkam ahkan tonawan tutang tonoporos. 
Ihkam ahkan ponosara ang lohpou-lohpou sombayang tutang ponosolong 
nokuh luwang sipir. Tutang ihkam ahkan tonyeret nokuh toharep lahca- 
lahca, tutang pongowasa-pongowasa, kotului ihkam rih murid-Ku. 21:13 
Orih rih kosapet ahkan'kam, ahkan mborihta Kabar Hinut tahkan 
Pohotala. 21:14 Tehkadlah ijo ihkam eam ahkan bembang tohou inon ijo 
harus ihkam nuhtui ahkan mombela arop. 21:15 Ahku bongok ahkan 
nonga bagimu auh-auh tutang kopiosbudi bosara orih, nyiring eam 
ihcobehti ka tahkan musuh-musuh'kam duon ngolawan ata'ai nulak inon ijo 
ihkam nuhtuioh. 21:16 Ihkam ahkan tongorana bam inai-amai'mu, bam 
konduang-konduang'mu, bain ari bobuhan'mu, tutang bam injah-jolahan'mu. 
Ihcokobagi tahkan ihkam ahkan ponunu bain iro. 21:17 Ihkam ahkan 
tonyingi bam paring ulun, tului ihkam konohawot murid-Ku. 21:18 Tahpi 


ihcokolambar balou ka tahkan kuhung'mu eam ahkan tosohpit. 21:19 
Amat ihkam tahan tutang sabar, ihkam ahkan solamat." 21:20 "Amatmira 
ihkam nohto Yerusalem tongodiling sorodadu, ihkam ahkan kota'an lowu 
orih, eam ahkan tahi hino ahkan tonolingis. 21:21 Aang ohkot rih harusrih 
ulun ijo anai ang Yudea nokoru nokuh puruk-puruk. Iro ijo anai ang 
luwang lowu ara iro soluka, tutang iro ijo ang luar lowu ara nyolong 
koluwang lowu. 21:22 Tului aang ondou-ondou rih anai, 'Ondou-ondou 
Hukum Tomuhtus,' mangat umba kolourih nyolung inon ijo jari tonyurat 
aang Surat Borasih. 21:23 Faminonrih ngorioh aang ondou-ondou rih 
ahkan ulunbawi ijo botohi tutang inai ijo magun nyusu ngoaoh! Lowu tuh 
ahkan buah kosusahan ijo hajo, tutang Tuhan ahkan mohukum uhtus tuh. 
21:24 Anal ijo tomunu umba padang, anai hino ahkan tungomin kolou 
tawanan, nokuh lowun-lowun ulun; tutang ulun-ulun ijo eam kosono 
Pohotala ahkan nihcak-ngihik Yerusalem nyiring opah ohkot ijo jari 
tonahtap bain Tuhan ahkan iro." 21:25 "Noin aang mahtanondou, bulan, 
tutang potion-potion ahkan gihtan tanda-tanda. Ang tana, uhtus-uhtus 
ahkan mihkoh tutang bingung noharep guruh tutang riak tasik. 21:26 
Kolunon ahkan mihkoh sotongah mahtoi noharep inon ijo ahkan nyolung, 
ang sohapus kolunon tuh tului pongowasa alam raya ahkan monjadi 
kahcau-balau. 21:27 Aang ohkot orih Anak Ulun ahkan lombut ang 
baunondou homboh kowasa tutang kohajo1 ijo hajo. 21:28 Amatmira 
hal-hal orih nopara nyolung, kuat tutang ngahtang kuhung'mu, bain honjulu 
hino ihkam ahkan tonyolamat." 21:29 Turus Yesus mborihta ahkan iro 
porobasa pongo tuh, hio1-Oh, "Topahjah pu'un sikun tutang paring pu'un 
ijo bohkon. 21:30 Amat suluh-suluhoh nopara nyoluhtih, ihkam kota'an 
ahkan jari doni ohkot ondou tojah. 21:31 Kolourih ka'a amat ihkam nohto 
hal-hal orih nyolung, ihkam ahkan ta'an ijo Pohotala jeleng ahkan moretah 
kolou Lahca. 21:32 Kota'anrih! Hal-hal rih ahkan nyolung sountahkan 
ulun-ulun ijo bolum uhuntuh mahtoi paringoh. 21:33 Langit tutang tana 
ahkan lilap, tahpi tuhtui-tuhtui-Ku tahtap kototahiuoh." 21:34 "Jagarih 
arop'kam ara nyiring ihkam dalou kaurderoh umba pesta-pesta tutang 
minum-ngorih mombusou, ata'a1 toturus niruk soal soal pombolum'mu, 
nyiring ihkam eam botahtap kotihka Ondou orih lombut hawui nyolonga. 


21:35 Tului ondou rih ahkan lombut kolou sokohtung ngindoi aang paring 
ulun ang danum kolunon tuh. 21:36 Bojaga-jagarih, tutang bodo'a toturus 
ahkan ihkam ba'as noharep paring-hal ijo ahkan nyolung tutang ihkam 
duon noharep Anak Ulun." 21:37 Yesus majar ang Lohpou Tuhan ang 
tohun ondou, tutang ngolomi ondouoh, Io hihkas ahkan Puruk Zaitun 
tutang mohcon ang anan. 21:38 Nyinong ngohkos paring ulun lombut 
nokuh Lohpou Tuhan ahkan ngonih tuhtui Yesus mongajar. 


22:1 Pesta Luhte Eam Boragi ijo konohawot Paska jari dohkin. 22:2 
Imam-imam kopala tutang guru-guru agama uhun ngurahjalan ahkan munu 
Yesus cara toni-tomh, tului iro mihkoh umba ulun aro. 22:3 Pongohino 
sehtan nyolong Yudas ijo konohawot Iskariot, iorih 'cobehti tahkan koduo 
balas murid Yesus. 22:4 Tului orih Yudas tulak tutang bohaum umba 
imam-imam kopala tutang dolang kopala pongawal Lohpou Tuhan tohou 
koloukuwoh io duon nyarahoh Yesus ahkan iro. 22:5 Iro Jorih samasino 
tutang hobowot ahkan nongaoh duit ahkaioh. 22:6 Yudas ka sotuju tutang 
nopara ngurah kosapet ahkan monyarah Yesus ahkan iro tahpi ara kota'an 
ulun. 22:7 Johcok ondouoh ang Pesta Luhte Ijo Kam Boragi lo tobiri 
ahkan ukun Paska tonyombalih. 22:8 Mahka Yesus nyuhu Petrus tutang 
Yohanes, "Tulak'kam nyodia ukun Paska ahkan ihto." 22:9 "Ang amoh 
Amai nyuhu ihkai monyodiaoh?" kisok iro. 22:10 Yesus mutah, "Aang 
ohkot ihkam nyolong nokuh lowu, ihcobehti ulunbahkas ijo beteng ngomin 
ihcokobawak kandi, bosuang danum, ahkan hosombang umba ihkam. 
Ngahasu io nokuh lohpou ijo tonyolongoh, 22:11 tutang nuhtuirih ahkan 
tepun lohpou rih: Guru nuhtui, 'Ang umoh unukoh mangat murid-murid-Ku 
tutang Ahku kuman ukun Paska?' 22:12 Tepun lohpou rih ahkan pokarah 
ahkan'kam ihcotahkun aang luteng ijo hajo, sodia honong puatoh. Nyodia 
paringoh ang anan." 22:13 Mahka tulak Petrus tutang Yohanes, turus 
nyombang paringoh sorurui kolou ijo jari tonuhtui bain Yesus. Iro ka 
nyodia ukun Paska rih. 22:14 Kotihka jari ohkotoh ahkan kuman ukun 
Paska rih, Yesus tuot homboh murid-murid-Oh ang unuk ukunpesta rih. 
22:15 Turus Yesus nuhtui umba iro, "Ahku jorik samasino kuman ukun 
Paska tuh homboh ihkam sounumba Ahku ngarotporos! 22:16 Tului, 


porocayarih: Ahku eam ahkan kuman tuh hino, nyiring riman tahkan ukun 
tuh bakorinah ang Kolunon Bohua Ain Pohotala." 22:17 Uliorih Yesus 
ngahtang sakir anggur, turus ngohawot do'a torimakasih ahkan Pohotala, 
pongohuli nuhtui, "Ngomin tuh, tutang magi-magiohrih, 22:18 tului 
kota'anrih: nopara uhuntuh Ahku eam ahkan ngorih anggur tuh hino, 
nyiring Pohotala jari bokowasa honong kotuwi-Oh." 22:19 Umbotrih rih 
Yesus ngomin luhte. Tutang uli ngohawot do'a torimakasih, Io 
mbagi-mbagi luhte rih umba longoi-Oh, turus nongaoh ahkan iro, tutang 
nuhtui, "Jihtuh behtik-Ku [ijo tonyarah ahkan ihkam. Nguanohrih koloutuh 
ahkan mingat Ahku." 22:20) Kolourih ka'a uli kuman, lo nonga sakir 
anggur rih ahkan iro tutang nuhtui, "Sakir tuh anairih bowot Pohotala ijo 
bohua, ijo tonosah umba dahak-Ku -- daha ijo tonusuh ahkan ihkam."] 
22:21 "Tahpi nohto! Ulun ijo ngorana umba Ahku anai ang ohtoi hihco 
Ahku! 22:22 Anak Ulun puna ahkan mahtoi kolouumoh jari tongatuh bain 
Pohotala, tahpi colahka ulun ijo ngorana Ahku!" 22:23 Mahka iro nopara 
hokisok ihco umba ijo bohkon, iai tahkan louk iro ijo ahkan ngorana rih. 
22:24 Aang louk murid-murid Yesus lombut tokian tohou iai tahkan iro jo 
harus tongohu paling hajo. 22:25 Yesus nuhtui umba iro, "Lahca-lahcan 
uhtus ijo eam kosono Pohotala mohenyek rayatoh, tutang pongowasa- 
pongowasaoh konohawot 'Polindung rayat'. 22:26 Tahpi ihkam eam tou 
kolourih. Sobalikoh, ulun ijo hajo ang louk'kam harus kolou ijo 
pokokoitkoh, tutang okon harus monjadi kolou pohalu. 22:27 Iai ijo labih 
hajo: Ulun ijo tuot kuman ang meja, ata'ai ulun ijo nahalu io? Puna ulun ijo 
tuot rih. Tahpi Ahku tohko ang louk ihkam kolou pohalu. 22:28 A'ang 
kokaro kosusah-Ku ihkam toturus sama-sama umba Ahku. 22:29 Kolou 
ka'a Amai jari nonga ahkak-Ku hak ahkan moretah, kodorih ka'a Ahku 
ahkan nonga ahkan'kam hak rih. 22:30 Umba kolouorih ihkam duon umba 
jorih-jirah hihco Ahku ang ohkot Ahku monjadi Lahca. Tutang ihkam 
ahkan tuot ang ngosan duo balas pododusan ahkan moretah koduo balas 
lihit uhtus Israel." 22:31 "Simon, Simon, ngonih! Sehtan duon ijin ahkan 
nikos ihko; kolou gandum ngobohkon umba apihoh, nyiring ijo pios 
ngobohkon umba ijo ja'at. 22:32 Tapi Ahku jari bodo'a ahkan'mu, Simon, 
ahkan koporocaya'mu ara luntur. Tutang amat ihkam jari huli ahkak-Ku 


ihko harus ngoba'as konduang-konduang'mu." 22:33 Petrus mutah, 
"Tuhan, ahku bosodia nyolong sipir tutang mahtoi homboh Tuhan!" 22:34 
"Porocayarih, Petrus," hion Yesus, "Sounumba dalung manuk nandu 
ondou tuh, ihko tolu tikat eam ngahku Ahku." 22:35 Uliorih rih Yesus 
nuhtui umba iro, "Soun kotihka Ahku moretah ihkam hawui eam nyuhu 
ihkam ngomin ehpok, kambut ata'ai sopahtu, inonrih ihkam kurang 
ino-inon?" "Fam!" hion'ndo. 22:36 "Tahpi huntuh," hion Yesus, "iai ijo 
anaingina ehpok ata'ai kambut, pahtut ngomiuoh, tutang iai eam anaingina 
padang, harus monjual jubahoh mangat moli padang. 22:37 Tului 
porocayarth, ayat Surat Borasih ijo auh koloutuh, To mongohu kolou 
'cobehti ponyirou,' harus nyolung ngosan arop-Ku. Tului inon ijo tonyurat 
a'ang Surat Borasih tohou Ahku uhun nyolung huntuh tuh." 22:38 
"Tuhan," hion murid-murid Yesus, "topahjah ang ohtoi anai duo padang." 
"Jadirih!" hion Yesus. 22:39 Yesus nohtah lowu tutang hihkas kolou 
bahutoh nokuh Puruk Zaitun, tutang murid-murid-Oh tulak ka'a homboh 
To. 22:40 Kotihka johcok ang anan, Io nuhtui umba iro, "Bodo'arih mangat 
ihkam ara bodusa, amat ihkam tonihkos." 22:41 Pongohuli rih Io tulak 
labih mahcu isut tahkan iro, kira-kira komahcu pukah bahtu, turus 
nolehku-kalopoh tutang bodo'a. 22:42 "Amai," hio1-Oh, "amat tou 
ngomahcuohrih tahkan Ahku karotporos ijo harus Ahku nyuruoh tuh. 
Tahpi ara numbun konohuang-Ku, molekan numbun konohuang Amai ih." 
22:43 [Ihcobehti molehkat lombut nokuh Io tutang ngoba'as-Oh. 22:44 
Yesus karas ngarot cara mboruai, nyiring lo mahi tu'u-tu'u bodo'a. 
Horas-Oh kolou daha mohceu nokuh tana. | 22:45 Tondo bodo'a, Yesus 
hoduli hino nokuh murid-murid-Oh. lo nyombang iro rahat tiruh, tului 
paham poros ahtoi. 22:46 Turus lo nuhtui umba iro, "Ombai ihkam tiruh? 
Monyun tutang bodo'a mangat ihkam eam kona tihkos." 22:47 Pondehan 
Yesus magun pander, lombut ihcokokawan ulun. Iro konokon bain Yudas, 
tahkan ihcobehti murid Yesus. Ulihino Yudas tulak nokuh Yesus turus 
ngarok lo. 22:48 Tahpi Yesus nuhtui umba io, "Yudas, inon umba karok 
orih ihko kani ngorana Anak Ulun?" 22:49 Kotihka murid Yesus ijo anai 
ang anan, nohto inon ijo ahkan nyolung, iro nuhtui, "Tuhan, keleh ihkai 
nyarang iro hapan padang!" 22:50 Turus ihcobehti tahkan iro molong 


jihpon imam hajo hapan padang nyiring bosaping tolingai koto'uioh. 22:51 
Tapi Yesus nuhtui, "Umbotrih!" Turus lo ngomin tolingan ulun rih tutang 
ngopiosoh. 22:52 Pongohuli rih Yesus nuhtui umba imam-imam kopala 
tutang komandan-komandan pongawal Lohpou Tuhan tutang okon-okon 
Yahudi ijo lombut nokuh anan mangat nawan Yesus, "Inon Ahku tuh 
ponyilou, nyiring ihkam lombut hapan padang tutang tohtok kaju ahkan 
nawan Ahku? 22:53 Nyinong ondou Ahku anai ang louk ihkam ang 
Lohpou Tuhan, ihkam eam nawan Ahku. Tapi huntuh johcok ohkotoh 
ihkam nguaioh, kotihka kowasa kopindong nguan gawiu." 22:54 Iro 
nawan Yesus tutang ngomin lo nokuh lohpou imam hajo, Petrus ngohasu 
tahkan mahcu. 22:55 Ang tohun kanaha rih anai pohunbaho jari tomohun 
tutang Petrus ngondoni tuot umba ulun-ulun ijo tuot ang kodilingoh pohun 
baho rih. 22:56 Anai ihco pohalu bawi nohto Petrus tuot ang kodilingoh 
pohunbaho rih; turus pohalu bawi rih nolihti Petrus, pongohuli nuhtui, 
"Ulun tuh ka'a nanai, anai hihco umba Yesus!" 22:57 Tahpi Petrus eam 
ngahku. lo nuhtui, "Ahku eam kosono ulun tuh!" 22:58 Eampira pongohuli 
ihcobehti bohkon nohto Petrus tutang nuhtui, "Ihko ka'a anai ihcobehti 
tahkan iro!" Tahpi Petrus nuhtui, "Eam, bohkon ahku!" 22:59 Kira-kira 
ihco Jam pongohuli, ihcobehti bohkon hino nuhtui tutang hajo auh, "Puna 
ulun tuh murid Yesus, tului io ka'a ulun Galilea!" 22:60 Tahpi Petrus 
mutah, "Inon hion'mu, ahku eam ta'an!" Uhun rih ka'a, rahat Petrus magun 
hopander, dalung manuk nandu. 22:61 Yesus ka'a nopoliou tutang 
nopahjah Petrus. Turus Petrus ingat Tuhan jari nuhtui umba io, 
"Hounumba dalung nandu ondou tuh, ihko tolu tikat eam ngahku Ahku." 
22:62 Mahka Petrus soluka tahkan anan tutang nangih sungu-sungut. 
22:63 Ulun-ulun ijo rahat monjaga Yesus, ngonjea tutang nahup lo. 22:64 
Iro nuhtup mahtai-Oh tutang ngisok umba Io, "Cuba ngohu iai ijo nahup 
Ihko?" 22:65 Aro hino auh-auh mohina ijo iro muatoh ahkai-Oh. 22:66 
Ang ngohkos ondouoh, okon-okon Yahudi, imam-imam kopala, tutang 
guru-guru agama bohaum, turus Yesus omin'ndo nokuh tohun Balai 
Bosara Agama iro. 22:67 "Nyorihtaoh ahkan ihkai," hion iro umba Yesus, 
"monrih Ihko tuh Lahca Ponyolamat?" Yesus mutah, "Amat Ahku 
nyorihta ahkan'kam, ihkam tuh eam ahkan porocaya. 22:68 Tutang amat 


Ahku ngisok umba'kam, ihkam ka eam ahkan mutah. 22:69 Tahpi nopara 
tahkan huntuh, Anak Ulun ahkan tuot ang hila kotoun Pohotala Ijo 
Mahakowasa." 22:70 Iro paringoh nuhtui, "Amat kolourih, Ihko tuh Anak 
Pohotala?" Yesus mutah, "Kolourih hion ihkam." 22:71 Mahka iro nuhtui, 
"Eam usah hino saksi! Ihto jari ngonih tahkan auh-Oh bongo1!" 


23:1 Paring ijo hopuhpung rih tombok, turus ngitot Yesus noharep Pilatus. 
23:2 Ang anan iro nopara mondawa Io. Iro nuhtui, "Ihkai nyombang ulun 
tuh molahcat rayat. lo ngihit ulun mangat ara mbayar pajak ahkan Kaisar, 
tului lo nuhtui lo Kristus ihcobehti Lahca." 23:3 Turus Pilatus ngisok 
umba Yesus, "Tu'u Ihko Lahca ulun Yahudi?" Yesus mutah, "Kodorih 
hion'mu." 23:4 Mahka hion Pilatus umba imam-imam kopala tutang ulun 
aro rih, "Ahku eam nyombang ihco kosalai ka aang ulun tuh mangat 
mohukum lo." 23:5 Tahpi iro labih hojojuan hino, "Umba ajar-Oh, Io 
ngihit ulun ang hapus Yudea, pahtukoh ang Galilea, tutang huntuh jari 
Johcok hino nokuh ohtoi." 23:6 Kotihka Pilatus ngonih orih rih, io ngisok, 
"Inonrih ulun tuh ulun Galilea?" 23:7 Uli tonyorihta Yesus asaroh tahkan 
tanah 1jo anai ang pinda kowasan Horodes, Pilatus ngirim Yesus ahkan 
Horodes ijo kotihka orih anai ka'a ang Yerusalem. 23:8 Horodes jorih 
samasino kotihka nohto Yesus, tului jari tahi 10 ngonih tohou Yesus tutang 
Jorih nohto Io. lo moharap dahpot nyaksi Yesus nguan kahtahelan. 23:9 
Tului orih Horodes aro nonga kisok umba Yesus, tahpi Yesus eam mutah 
samasino. 23:10 Imam-imam kopala tutang guru-guru agama noharep ka'a 
ang anan tutang ndawa Yesus karas tu'u. 23:11 Horodes tutang 
kawan-kawan sorodaduoh ngonjea tutang mohina Yesus, turus mokahjan 
To hapa pokahjan hajo, uliorih rih ngirim lo buli nokuh Pilatus. 23:12 
Aang ondou orih ka'a Horodes tutang Pilatus, ijo sounoh homusuh, nopara 
hokobuah hino. 23:13 Pilatus muhpungoh imam-imam kopala, dolang 
okon Yahudi, tutang ulun aro, 23:14 turus nuhtui umba iro, "Ihkam 
ngomin ulun tuh ahkak'ku tutang nuhtui ijo lo monyosatoh ulun-ulun. 
Huntuh ang toharep ihkam ahku jari moriksa lo, tahpi ahku samasino eam 
nyombang ihco kosalai ka ijo ihkam ndawa nitu lo. 23:15 Kolourih ka'a 
ponyombang Horodes, tului 10 ka'a jari mongirim Yesus tuh buli nokuh 


ihkai. Uluntuh eam nguanoh aangihco ka'a ijo harus tonohukum umba 
hukum mahtoi. 23:16 Tului orih ahku mahcat Io uliorih moliwus Io." 
23:17 [Aang nyinong pesta Paska, Pilatus harus moliwus ihcobehti ulun 
hukuman bagi rayat.] 23:18 Paring ulun 1jo hopuhpung ang anan ngoriak, 
"Munu lo! Lohpas Barabas ahkan ihkai!" 23:19 (Barabas tonosolong 
ahkan sipir tului monjadi asang 1jonyolung ang lowu tutang tului munu.) 
23:20 Pilatus kani moliwus Yesus, bain rih io nuhtui sino hino umba ulun 
aro rih. 23:21 Tahpi iro ngoriak muhing, "Mahpakrih lo! Mahpakrih lo!" 
23:22 Turus ahkan kotolu tikatoh Pilatus na'ah umba iro, "Tahpi inon 
kosalai-Oh? Ahku eam nyombang ihco kosalai ka'a ang Io ijo pahtut 
tomohukum hapa hukum mahtoi! Ahku ahkan mahcat lo, turus 
moliwus-Oh." 23:23 Tahpi iro turus ngoriak tambah muhing ijo Yesus 
harus tomahpak. Kojoriai koriak iro bohasir. 23:24 Mahka Pilatus muhtus 
hukuman mahtoi ngosan Yesus tohorong umba konohuang ulun-ulun rih, 
23:25 tutang moliwus ulun ijo iro nyawotoh, iorih ulun ijo tomohukum 
tului mborontak tutang munu. Pongohino Yesus tomosarahohrih mangat 
molalusoh konohuang iro. 23:26 Mahka Yesus ka tonomin bain'ndo. Ang 
beteng jalan, iro hosombang umba ihcobehti ijo bogare Simon, ijo asaroh 
tahkan Kirene, ijo rahat nyolong nokuh lowu. Iro nambit io, turus hojojuan 
10 ngohtun kahju sopolahki rih, nutut ang lihkut Yesus. 23:27 Aro ulun 
nutut nyalan ang lihkut Yesus -- ang loukoh anai ka'a pira-pira ulunbawi. 
Bawi-bawi rih nangih tutang nahtum Yesus. 23:28 Tahpi Yesus ngulos 
nitu iro tutang nuhtui, "Dolang bawin Yerusalem! Ara nangih Ahku. 
Tangihrih arop'mu bongom tutang anak-anak'mu. 23:29 Bain ahkan lombut 
ohkot ulun ahkan nuhtui, 'Koutungoh ulun-ulun bawi ijo eam pu'u botohi, 
ijo eam pu'u nganak tutang eam pu'u ngoposu anakoh!' 23:30 Aang ohkot 
orih ulun ahkan nuhtui umba puruk-puruk, 'Nopahasrih ihkai!' Tutang 
umba puruk-puruk, 'Ngawukrih ihkai!' 23:31 Bam amat nohimo kaju ijo 
magun bolum, ulun jari nguan koloutuh, inon hino ijo ahkan konuan iro 
nohimo kaju ijo jari koring!" 23:32 Anai hino duo behti ulun bohkon -- 
koduo-duooh ponyilou -- ijo tonomin'ndo ahkan tomohukum mahtoi 
hombo-homboh umba Yesus. 23:33 Kotihka johcok unuk ijo konohawot 
"Bangonkuhung," iro mahpak Yesus tutang koduo ponyilou rih -- 


ihcobehti ang hila koto'ui tutang ihcobehti hino ang hila komuloi Yesus. 
23:34 Turus Yesus bodo'a, "Amai, ngahpunrih kosalan iro! Iro eam 
kota'an inon ijo konuan'ndo." Pokahjan Yesus iro magi-mbilahoh ang anan, 
ang louk iro hapan tenung. 23:35 Ulun-ulun tombok ang anan hawui 
nopahjah, pondehan okon-okon ulun Yahudi ngonjea Yesus tutang nuhtui, 
"To jari nyolamat ulun bohkon, cubarih huntuh lo nyolamatoh arop-Oh 
bongoi, amat Io tu'u-tu'u Lahca Ponyolamat ijo tomitih bain Pohotala!" 
23:36 Dolang sorodadu ka ngonjea Io. Iro lombut tutang nonga anggur 
mosom ahka1-Oh 23:37 hawui nuhtui, "Amat Ihko Lahca ulun Yahudi, 
nyolamat ih arop-Mu!" 23:38 Ang hila diang kuhungoh ang kaju 
sopolahkin Yesus, tonyurat auh-auh tuh, "To tuh Lahca Ulun Yahudi." 
23:39 Anai ihcobehti ponyilou ijo tomahpak ang anan mohina Yesus. lo 
nuhtui, "Ihko Lahca Ponyolamat, kowa? Nah, nyolamatoh rih arop-Mu 
tutang ihkai!" 23:40) Tahpi ponyilou ihco hino ningak injahoh rih, hioioh, 
"Inon ihko eam mihkoh umba Pohotala? Ihko sama-sama tomohukum 
mahtoi kolou lo. 23:41 Tihkas hukum ihto duo puna sotimpal umba gawiu 
ihto. Tahpi lo samasino eam aro kosalai!" 23:42 Turus io nuhtui umba 
Yesus, "Yesus, ingatrih ahku, amat Ihko lombut huli kolou Lahca!" 23:43 
"Porocayarih," hion Yesus umba io, "ondou tuh ihko ahkan hihco Ahku 
ang Pirdaus." 23:44 Kurang-labih pukul duo balas tohun ondou, 
mahtanondou eam boloang, tutang sohapus lowu rih kahputpijem 
samasino nyiring pukul tolu sohit. 23:45 Dindingbenang 1jo ahkan poholat 
Lohpou Tuhan borutat monjadi bolah duo. 23:46 Turus Yesus ngombak 
umba auh muhing, "Amai! Nokuh a'ang longon-Mu Ahku monyarah 
arop-Ku!" Uli nuhtui kolourih, lo ka palus. 23:47 Kotihka komandan 
sorodadu nohto, inon ijo jari nyolung, io monara Pohotala. Turus io nuhtui, 
"Tu'u-tu'u, lo tuh eam aro bosala!" 23:48 Ulun aro ijo lombut ang anan 
ahkan nonton, nohto inon 1jo nyolung. Iro paring buli honong ahtoi ijo 
paham monyasal. 23:49 Tutang paring injah-jolahan Yesus, hawui 
ulunbawi-ulunbawi ijo homboh Io tahkan Galilea, tombok tahkan mahcu 
tutang nohto paringoh rih. 23:50-51 Anai ihcobehti bogare Yusep ijo 
boasar tahkan lowu Arimatea ang tana Yudea. Io ihcobehti pios ijo 
tohoromat ulun, tutang ijo rahat ngindoi ohkotoh Pohotala nopara moretah 


kolou Lahca. Oluka 10 anggota Majelis Agama, 10 eam sotuju umba 
koputusan tutang tmdakan anggota majelis rih. 23:52 Yusep rih tulak 
nohimo Pilatus tutang nyawot mangat otun Yesus sonarah ahkaioh. 23:53 
Pongohino 10 monosuluh otun Yesus tahkan kaju sopolahki, turus 
mukus-Oh umba benang pomukusotu tahkan lena. Uliorih rih 10 
pokaling-Oh ang luwang kolowong ijo napaoh ang luwang puruk bahtu -- 
kolowong rih jaha pu'u hapan. 23:54 Ondou rih ondou Jomahat, tutang 
ondou Sabat doni nopara. 23:55 Ulunbawi-ulunbawi ijo lombut homboh 
Yesus tahkan Galilea nutut Yusep tutang nopahjah kolowong rih. Iro 
nohto ka'a koloukuwoh otun Yesus ponokaling ang luwang tanom. 23:56 
Pongohino rih iro buli turus nahtap kasairorapah tutang minyak buanharum 
ahkan ngasal otun Yesus. Aang ondou Sabat, iro tondo bogawi ahkan 
mone'et hukum agama Yahudi. 


24:1 Aang ondou Minggu, homboh-ngohkos, ulunbawi-ulunbawi rih tulak 
nokuh tanom ngomin kasairorapah ijo jari iro nyodiaoh. 24:2 Ang tanom, 
iro dahpot bahtu ponuhtup kolowong jari konokila. 24:3 Turus iro nyolong 
ahkan luwang lowong rih, tahpi eam nyombang otun Tuhan Yesus ang 
anan. 24:4 Pondehan iro tombok ang anan tutang torongo-rongong niruk 
hal rih, songela duo behti honong pokahjan puhti tombok doni iro. 24:5 
Iro mihkoh samasino, turus nyembah suhkuntu'ut ang tana, pondehan 
koduo ulun rih nuhtui ahkan'ndo, "Ombai ihkam ngurah ulun bolum ang 
louk ulun mahtoi? 24:6 lo eam anai ang ohtoi. lo jari monyun! Ingat, inon 
ijo jari tonuhtui-Oh ahkan'kam ang ohkot lo magun ang Galilea, 24:7 ijo, 
'Anak Ulun harus tonosarahoh ahkan ulun bodusa, turus tomahpak, tutang 
aang ondou ijo kotolu lo ahkan monyun.' " 24:8 Mahka topoingat 
ulunbawi-ulunbawi rih ahkan tuhtui-tuhtui Yesus. 24:9 Uli buli tahkan 
tanom rih, iro monyorihtaoh paring ang nyolung orih ahkan kosobalas 
rasul rih, tutang paring murid-murid-Oh ijo bohkonoh. 24:10 Ulunbawi- 
ulunbawi rih ijo monyiaroh paring orih ahkan murid-murid Yesus, iorih: 
Maria Magdalena, Yohana tutang Maria inai Yakobus, honong ulunbawi- 
ulunbawi bohkonoh ijo homboh umba iro. 24:11 Tahpi rasul-rasul rih 
ngohu ulunbawi rih tihkas momander 1jo eam-eam ih. Iro eam porocaya 


umba auh ulunbawi-ulunbawi rih. 24:12 Tahpi Petrus hihkat tutang nokoru 
nokuh tanom. Honong njonguk ahkan luwang lowong turus nohto, tihkas 
benang pombungkus otu ang anan. Petrus helan samasino, turus buli 
honong aro kisokoh ang luwang ahtoioh, tohou inon ijo jari nyolung. 24:13 
Aang ondou orih ka'a, duo behti murid Yesus rahat nyalan nokuh ihco 
desa ijo bogare Emaus, kira-kira sobalas kilomehter komahcuioh tahkan 
Yerusalem. 24:14 Sambir nyalan iro bopande-pander tohou karon 
angihcojari ijo nyolung rih. 24:15 Pondehan iro bopande-pander tutang 
ngurahtiruk, Yesus songela lombut tutang nyalan homboh iro. 24:16 Iro 
nohto Yesus, tahpi anai angihco ijo nguan iro eam kosono lo. 24:17 Turus 
Yesus nuhtui, "Inon ijo ihkam manderoh ang beteng jalan tuh?" Iro tondo 
pander tutang bauioh mosom. 24:18 Turus ihcobehti tahkan iro ijo bogare 
Kleopas, ngisok umba Yesus, "Amairih ihcobehti ulun bohkonuhtus ang 
Yerusalem ijo eam kota'an karon angihcojari ijo nyolung ang anan aang 
lainondou tuh?" 24:19 "Angihcojari inon?" hion Yesus. "Angihcojari ijo 
nyolung umba Yesus, ulun tahkan Nasaret orih," mutah iro, "To Nabi. 
Auhtuhtui-Oh tutang karon gawi-gawi-Oh bokowasa samasino -- pios 
numbun topahjah Pohotala, oluka numbun topahjah paring ulun. 24:20 
Imam-imam kopala tutang okon-okon utus ihto nyarah lo ahkan 
tomohukum mahtoi, tutang iro mahpak lo! 24:21 Podahal ihkai moharap 
ijo Torih, ijo ahkan moliwus Israel! Tutang ondou tuh ondou kotolu tahkan 
hal orih nyolung. 24:22 Mahi hino, pira-pira ulunbawi tahkan barih ekai 
jari nguan ihkai tokohcit. Homboh ngohkos samasino iro nokuh kolowong, 
24:23 tahpi eam nyombang otui-Oh ang anan. Turus iro buli tutang nuhtui 
ijo iro nohto molehkat, tutang molehkat-molehkat rih nuhtui ijo Yesus 
bolum. 24:24 Pira-pira ulun tahkan barih ekai turus hihkas ahkan tanom 
tutang nyombang ijo inon, ijo tonuhtui ulunbawi-ulunbawi orih puna 
kolourih, baya iro eam nohto Yesus." 24:25 Turus Yesus nuhtui umba iro, 
"Ihkam puna balehoh! Dalou dandah ihkam porocaya paring ijo jari 
tonuhtui nabi-nabi! 24:26 Eamkah Lahca Ponyolamat harus komo houn 
karot rih, punai norima kohajo1-Oh?" 24:27 Pongohino Yesus nyorthta 
ahkan iro inon ijo tonyurat ang luwang koparing Surat Borasih tohou 
arop-Oh, nopara tahkan buhku Museh tutang buhku nabi-nabi. 24:28 


Pondehan orih iro ngondoni lowukoik titun iro. Yesus nguan kolou- 
kolouoh kani nyalan toturus, 24:29 tetapi iro nahan lo, "Mohcon ang unuk 
ekai," hion iro umba lo, "uhuntuh jari doni cohit, tutang jari nopara 
ngalomi ka'a." Mahka Yesus nyolong ahkan umba tiruh ang unuk rih. 
24:30 Aang ohkot tuot kuman homboh iro, Yesus ngomin luhte, ngohawot 
torimakasih ahkan Pohotala, mbola-bolah luhte rih umba longoi-Oh, turus 
nonga ahkan iro. 24:31 Pongohino iro borondong ijo orih Yesus. Tahpi lo 
dilap tahkan topahjah iro. 24:32 Hion iro, ihco umba ijo bohkon, "Eamkah 
nanyam ahtoi ihto kolou jorihtu'u, kotihka Io bopander umba ihto ang 
beteng jalan, tutang monyorihta usin Surat Borasih ahkan ihto?" 24:33 
Uhun orih ka'a iro kuat turus buli nokuh Yerusalem. Ang anan iro 
nyombang kosobalas murid Yesus rih beteng hokupur umba ijo bohkon. 
24:34 Iro rih nuhtui, "Puna morong Tuhan jari bolum huli! Io jari ngormah 
arop-Oh ahkan Simon!" 24:35 Koduo murid Yesus ijo punai lombut rih 
turus mborihta ang posuru iro ang beteng jalan, tutang koloukuwoh iro 
ngosono Tuhan aang uhun Io mbola-mbolah luhte. 24:36 Pondehan iro 
magun hopander, songela Yesus bongoi tombok ang tohun iro tutang 
nuhtui, "Kosanang ahkan'kam!" 24:37 Iro tokohcit tutang mihkoh, tului 
ngohu iro nohto otu. 24:38 Tahpi Yesus nuhtui, "Ombai ihkam mihkoh? 
Ombai lombut kobembang-bembang ang ahtoi'kam? 24:39 Topahjah 
longok-Ku, tutang topahjah pa'ak-Ku. Ngota'anrih ijo Ahku bongokrih tuh! 
Gayaprih tutang nohto, tului otu eam anai usiou ata'ai tulang, kolou ijo 
ihkam nohto aang Ahku." 24:40 Yesus nuhtui kolourih hawui pokarah 
ahkan iro longoi tutang pa'ai-Oh. 24:41 Tutang pondehan iro magun jaham 
duon porocaya, tului karas kojorih tutang kohelan, Yesus ngisok iro, "Inon 
ihkam anai ngina ukun ang ohto1?" 24:42 Iro nonga ahkai 'cokungan uhcin 
goreng. 24:43 Yesus ngomin ohcin rih, turus kumai-Oh ang toharep iro. 
24:44 Uliorih Io nuhtui ahkan'ndo, "Tuhrih hal-hal ijo jari Ahku manderoh 
ahkan'kam ohkot Ahku magun hihcoumba ihkam: ijo nyinong hal ijo 
tonyurat tohou Ahku aang buhku-buhku Museh, tutang nabi-nabi tutang 
Masmur, harus nyolung." 24:45 Pongohuli Yesus nguap tiruk iro ahkai 
horahti kohondak Surat Borasih. 24:46 Turus Io nuhtui umba iro, "Ang 
Surat Borasih tonyurat tohou Lahca Ponyolamat harus ngarot, tutang 


harus monyun huli tahkan popahto1 aang ondou ijo kotoluoh. 24:47 Ka'a 
ijo ngosan aran Lahca Ponyolamat rih koharusoh tomborihta ahkan uhtus- 
uhtus, ijo ulun harus hubah, tutang ijo Pohotala ngapun dusa-dusa. Tutang 
borihta rih harus tomborihta nopara tahkan Yerusalem. 24:48 Ihkamrih 
saksi-saksi tahkan paringoh rih. 24:49 Tutang Ahku bongok ahkan ngirim 
ahkankam inon ijo jari tonobowot bam Amai. Tahpi ihkam harus tahtap 
ngindo1 ang lowu tuh, nyiring kowasa tahkan Pohotala monyokuwung 
ihkam." 24:50 Uliorih Yesus ngomin iro nokuh luar lowu johcok Betania. 
Ang anan Yesus ngahtang longoi-Oh, turus momborehkat iro. 24:51 
Pondehan lo nguan orih rih, lo hogahtang nokuh soruga, turus hopisah 
tahkan iro. 24:52 Iro suhkuntu'ut nyembah Io, pongohuli rih buli nokuh 
Yerusalem hawui ahto1 ijo jorih-jirah samasino, 24:53 tutang hototurus 
monara Pohotala, ang luwang Lohpou Tuhan. 


Yohanes 


1:1 Aang pahtukoh, sounumba kolunon tonapa, Auh jari anai. Auh anai 
hihco Pohotala tutang Auh sama umba Pohotala. 1:2 Tahkan pahtukoh lo 
hihco Pohotala. 1:3 Kokarooh tonapa nguha lo, tutang tahkan kokaro ijo 
anai, eam ihco ka tonapaoh earo Io. 1:4 Auhrih tohasak pombolum, tutang 
pombolum nonga koloang ahkan kolunon. 1:5 Koloang rih monyingah 
luwang kopindong, tutang kopindong eam dahpot mombolopoh. 1:6 
Lombut rih ulun ijo tonyuhu Pohotala, Yohanes araioh. 1:7 Io lombut 
momborihtaoh tohou koloang rih, mangat paring ulun porocaya. 1:8 Io 
bongo1 bohkon koloang orih, io baya momborihtaiuoh. 1:9 Koloang 
sojahti ijo mopoloang paring kolunon, lombut nokuh kolunon. 1:10 Auh 
anai ang kolunon, kolunon tonapa nguha lo, tahpi kolunon eam kosono-Oh. 
1:11 To lombut nokuh lowui-Oh bongoi tahpi uhtus-Oh eam norima Io. 
1:12 Olukolouorih anai ka'a ulun ijo norima lo tutang porocaya umba-Oh, 
iro tononga-Oh hak monjadi Anak Pohotala, 1:13 ijo tonganakoh bohkon 
tahkan ulun, tului bolum bohua rih tahkan Pohotala asaroh. 1:14 Auh jari 
monjadi ulun, lo mohcon ang louk ihto, tutang ihto jari nohto kohajo1-Oh. 
Kohajoi orih tonorima-Oh kolou anak tukan Amai. Nguha Io ihto nohto 


Pohotala tutang kasih-Oh ahkan ihto. 1:15 Yohanes lombut kolou 
saksi-Oh, io momborthta rih: "Tuhrih Io ijo ahku nuhtuioh: lo ahkan 
lombut labih pongohuli tahkan ahku, tahpi labih hajo tahkan ahku, kotului 
sounumba ahku anai, Io jari anai." 1:16 Io tuwi umba kasih, earo 
kotondooh, Io mborehkat ihto. 1:17 Hukum Tuhan ihto torima nguha 
Museh. Tahpi kasih tutang kotehen Pohotala tongorinah nguha Yesus 
Kristus. 1:18 Eam aro ijo pu'u nohto Pohotala bohkonumba anak tukan 
Amai, ijo sama umba Amai tutang lehket sino umba Io. Iorih ijo ngorinah 
Amai ahkan ihto. 1:19 Dolang pongowasa Yahudi ang Yerusalem nyuhu 
imam-imam tutang ulun-ulun Lewi tulak nokuh Yohanes tutang ngisokoh 
umba io, "Ihko tuh 1a1?" 1:20 Yohanes mongahku honong torus-tarang, 
"Ahku bohkon Lahca Ponyolamat." 1:21 "Amat kolourih ihko tuh 1a1?" 
kisok iro. "Inonrih ihko Elia?" "Bohkon," putah Yohanes. "Inonrih ihko 
Sang Nabi orih?" iro ngisok hino. "Bohkon," putahoh. 1:22 "Amat 
kolouorih, nuhtuiohrih ahkan ihkai, iai ihko tuh," hion iro, "mangat ihkai 
dahpot nonga putah ahkan ulun-ulun ijo nyuhu ihkai. Inon hiom tohou 
arop'mu bongom?" 1:23 Yohanes mutah, "Ahkurih io ijo tonuhtuioh bain 
Nabi Yesaya: 'Ulun ijo na'ah-na'ah ang padang balambah: 
Ngomorongohrih jalan ahkan Tuhan.' " 1:24 Ulun-ulun ijo tonyuhu bain 
ulun Parisi orih 1:25 ngisok, "Amat ihko bohkon Lahca Ponyolamat, 
bohkon Elia, bohkon ka'a Sang Nabi orih, ombai ihko mopondus?" 1:26 
Yohanes mutah, "Ahku mopondus umba danum. Tahpi anai anglouk tohun 
ihkam, anai Ulun ijo eam ihkam kosonooh. 1:27 Io lombut labih pongo 
tahkan ahku, tahpi ahkan nguwat kahut soruhpah-Oh ka ahku eam 
pahtut." 1:28 Paringohrih nyolung ang Betania, hila timur Sungoi Yordan 
unuk Yohanes mopondus. 1:29 Anghawun ondouoh Yohanes nohto Yesus 
lombut ahkaioh. Turus Yohanes nuhtui, "Nohto, orihrih Anak Tobirin 
Pohotala ijo ngapit dusan kolunon. 1:30 Iorih ijo ahku nuhtuioh ahkan 
lombut pongo tahkan ahku, tahpi labih hajo tahkan ahku, tului hounumba 
ahku konanak, Io jari anai. 1:31 Sounumbaoh, ahku eam ta'an iai Io rih. 
Podahar ahku lombut mopondus umba danum, mangat uhtus Israel 
ngosono Io." 1:32 Yohanes ka'a nonga kosaksian tuh, "Ahku nohto Roh 
Pohotala mosuluh, kolou bulung dala tahkan langit, turus mohcon ang 


ngosan-Oh. 1:33 Ohkot rih ahku jaha ta'an iai lo. Tahpi Pohotala ijo nyuhu 
ahku mopondus umba danum, jari nuhtui umba ahku, 'Amat ihko nohto 
Roh Pohotala mosuluh, turus mohcon ang ngosan ihcobehti lorih ahkan 
mopondus umba Roh Pohotala.' 1:34 Ahku jari nohto-Oh bongok," hion 
Yohanes, "tutang ahku nonga kosaksian ijo Io rih Anak Pohotala." 1:35 
Anghawun ondouoh Yohanes anai ang unuk rih hino homboh duo behti 
muridoh. 1:36 Kotihka io nohto Yesus nguha, io nuhtui, "Topahjah! 
Orihrih Anak Tobirin Pohotala." 1:37 Koduo behti murid Yohanes rih 
ngonih karon-auh orih, turus hihkas ngohasu Yesus. 1:38 Yesus ngulos 
nokuh lihkut, tutang nohto iro rahat ngahasuoh Io. Io ngisok, "Ihkam 
ngurah inon?" Mutah iro, "Rabi, ang umohrih Rabi mohcon?" (Tuhtui 
'Rabi' rimaioh guru.) 1:39 "Olai nohtooh bongom," hion Yesus. Iro tulak 
homboh Io tutang nohto umoh unuk lo mohcon. Ohkot rih jam ohpat 
sohit. Ondou rih iro mohcon umba Io. 1:40 Anai ihco tahkan koduo behti 
ijo jari ngonih, inon ijo tonuhtuioh bain Yohanes, tutang pongohuli tulak 
ngahasu Yesus, anairih Andreas, konduang Simon Petrus. 1:41 Jio-jion 
Andreas ngurah Simon, konduangoh, tutang nuhtui umba io, "Ihkai jari 
hosombang umba Mesias!" (Mesias sama umba Kristus, iorih: Lahca 
Ponyolamat.) 1:42 Andreas ngitot Simon nokuh Yesus. Yesus nutuneng 
Simon, hawui nuhtui, "Ihko Simon anak Yona. Ihko ahkan konohawot 
Kefas." (Kefas sama umba Petrus, rimaioh: puruk bahtu.) 1:43 Anghawun 
ondouoh Yesus monuhkasoh ahkan tulak nokuh Galilea. lo hosombang 
umba Pilipus, tutang nuhtui umba io, "Olai, ngahasu Ahku!" 1:44 Pilipus 
asaroh tahkan Betsaida, yorih unuk mohcon Andreas tutang Petrus. 1:45 
Pilipus monyombangoh umba Natanael tutang nuhtui umbaoh, "Ihkai jari 
nyombangoh ulun ijo konohawot bam Museh a'ang buhku Turat Pohotala, 
tutang ijo tomborihta bain nabi-nabi. lorih Yesus tahkan Nasaret, anak 
Yusep." 1:46 Tahpi Natanael mutah, "Duonrih angihco ijo pios lombut 
tahkan Nasaret?" "Olai, nohto bongom," hion Pilipus. 1:47 Yesus nohto 
Natanael lombut, turus nuhtui tohou io, "Nohto, orih ulun Israel sojahti. 
Eam aro pobula aangoh." 1:48 "Koloukuwoh Amai ngosono ahku?" 
Natanael ngisok umba Yesus. Yesus mutah, "Sounumba Pilipus na'ah 
ihko, Ahku jari nohto ihko ang pinda batang sikun rih." 1:49 "Amai 


Guru," hion Natanael, "Amai anairih Anak Pohotala! Amai rih Lahca 
uhtus Israel!" 1:50 Yesus nuhtui, "Ihko porocaya, baya tului Ahku nuhtui 
rih ijo Ahku jari nohto ihko ang pinda batang sikun orih? Hal-hal jo 
mahcu labih hajo tahkan orih ahkan ihko nohto!" 1:51 Hion Yesus huli, 
"Tu'u-tu'u, porocayalah, ihko ahkan nohto langit bokuap, tutang molehkat- 
molehkat Pohotala nuhkat nosuluh aang Anak Ulun." 


2:1 Duo ondou pongohuli anai pesta kawin ang lowu Kana ang Galilea, 
tutang mal Yesus anai ang anan. 2:2 Yesus honong murid-murid-Oh 
tonorawe nokuh pesta orih. 2:3 Kotihka anggur korih jari opah, inai-Oh 
nuhtui umba Yesus, "Iro tumoslingis anggur." 2:4 Yesus mutah, "Ine, ara 
nyuhu Ahku. Jaha johcok ohkotoh Ahku ngorinahoh arop." 2:5 Tahpi inai 
Yesus nuhtui umba pohalu-pohalu, "Nguanrih iou, inon ijo tonuhtui-Oh 
ahkankam." 2:6 Ang anan anai onom potoran ijo tonyodiaoh ahkan gunan 
pomuhipa'a numbun hadat Yahudi. Potoran rih nyino-nyinong suangoh 
kira-kira sorahtus lihter. 2:7 Yesus nuhtui umba pohalu-pohalu orih, 
"Suangrih potoran-potoran orih umba danum." Iro nyuangoh nyiring uras 
tuwi. 2:8 Turus Yesus nuhtui umba iro, "Huntuh onin honjiot danum orih, 
tutang ngitotoh ahkan okon pesta." Iro ngomin danum orih ahkan okon 
pesta, 2:9 tutang io nginyamoh danum ijo jari boubah monjadi anggur 
korih. (lo eam ta'an tahkan umoh anggur orih, baya pohalu-pohalu ijo 
nyuang danum orth io ijo ta'ai.) Mahka okon pesta rih nokuh pongahten 
bahkas, 2:10 turus nuhtui umbaoh, "Bahutoh ulun nyorunganoh anggur 
korih ijo paling pias labih houn, tutang amat dolang porawe jari peda 
ngorih, kolouumoh anggur korih ijo bahut. Tahpi konduang jari anaingina 
anggur ijo paling pios nyiring huntuh!" 2:11 Orih rih tandahelan 
topahtukoh ijo tonapaoh Yesus. Io nguanoh orih ang Kana ang Galilea. 
Honong tanda orih lo ngorinahrih kohajoi-Oh. Mahka murid-murid-Oh 
porocaya umba Io. 2:12 Uliumbarih Yesus tulak nokuh Kapernaum 
hombo-homboh umba inai-Oh, konduang-konduang-Oh hawui murid- 
murid-Oh. Iro mohcon ang anan papira ondou kotahiuoh. 2:13 Kotihka 
Ondou Pesta Paska ulun Yahudi jari doni, Yesus tulak nokuh Yerusalem. 
2:14 Ang Lohpou Tuhan ang Yerusalem lo sombangrih umba podagang- 


podagang sahpi, tobiri, tutang bulung dala; ka'a pohurup-pohurup duit tuot 
ang anan. 2:15 Yesus napa ihco pahcat tahkan tali, turus muhko paring 
ohcin rih, pios tobiri, olu ka sahpi, tahkan luwang Lohpou Tuhan. 
Meja-meja pohurup duit tomokulop-Oh nyiring duit iro kosoburan 
koamo-amoh. 2:16 Turus lo nuhtui umba podagang bulung dala, 
"Ngahtang paringoh tahkan ohtoi. Ara ngonjorianoh Lohpou Amai-Ku 
unuk bodagang!" 2:17 Mahka murid-murid-Oh toringat ahkan ayat Surat 
Borasih tuh, "Kasih-Ku ahkan Lohpou-Mu, yo Pohotala, ijo monyaha 
ahto1-Ku." 2:18 Pongowasa-pongowasa Yahudi molawan Yesus, hion iro, 
"Cuba nguan tandahelan kolou tanda ahkan ihkai, ijo Ihko bohak botindak 
koloutuh." 2:19 Yesus mutah, "Ngahkasohrih Lohpou tuh, tutang a'ang 
tolu ondou Ahku ahkan nombokoh hoduli." 2:20 Turus iro nuhtui, "Ohpat 
pulu onom toun kotahiu tomorulu ahkan mangunoh Lohpou Tuhan tuh. 
Tutang Ihko kani mangunoh hoduli aang tolu ondou?" 2:21 Tahpi Lohpou 
Tuhan ijo konohuangoh Yesus anairih behtiu-Oh bongoi. 2:22 Jadi 
pongohuli, ulimba Yesus tonomonyun tahkan popahtoi, toingat murid- 
murid-Oh ijo hal rih pu'u tonuhtui-Oh. Mahka porocayarih iro ahkan inon 
hal ijo tonyurat luwang Surat Borasih tutang ahkan inon ijo tonuhtuioh 
bain Yesus. 2:23 Pondehan Yesus anai ang Yerusalem ang ohkot Pesta 
Paska, aro ulun porocaya ahkai-Oh, tului tandahelan-tandahelan ijo 
konua1-Oh. 2:24 Tahpi Yesus bongol eam porocaya iro, kotului lo kosono 
paring ulun. 2:25 Fam porulu ulun nonga kotorangan ahkai1-Oh tohou iai 
ka, tului lo bongol ta'an inon ijo anai ang luwang ahto1 kolunon. 


3:1 Anai ihcobehti tokoh agama tahkan barih ulun Parisi ijo bogare 
Nikodemus. 3:2 Aang sino ngolomi io lombut nokuh Yesus tutang nuhtui, 
"Amai Guru, ihkai kota'an Amai tonyuhu Pohotala. Tului eam ihcobehti ka 
duon nguan tandahelan kolou ijo Amai nguai, amat Pohotala eam homboh 
10." 3:3 Yesus mutah, "Porocayarih, eam ihcobehti ka duon monjadi anak 
uhkup Pohotala, amat io eam konanakrih hoduli." 3:4 "Kuwohtou ulun 
oko dahpot konanak hoduli?" hion Nikodemus umba Yesus. "Duontourih 
10 nyolong hoduli nokuh luwang poronahkan inaioh tutang tonganak hoduli 
hino?" 3:5 Yesus mutah, "Tu'u morong hiok-Ku tuh: amat ulun eam 


tonganakoh tahkan danum tutang tahkan Roh Pohotala, ulun orih eam 
duon monjadi anak uhkup Pohotala. 3:6 Kolunon socara behtiu konanakrih 
bain ulun oko, tahpi cara rohani konanakrih bam Roh Pohotala. 3:7 Ara 
helan amat Ahku nuhtut: ihkam paringoh harus konanakrih hoduli. 3:8 
Bahiu nahpi nokuh umoh 10 kani, ihto ngonih auhoh, tahpi eam kota'an 
tahkan umoh polombutoh, tutang nokuh umoh tituioh. Kodorih ka'a umba 
ulun ijo tonganakrih bain Roh Pohotala." 3:9 "Koloukuwoh rih duon 
nyolung?" Nikodemus ngisok. 3:10 Yesus mutah, "Ihko guru ang Israel, 
ombairih ihko eam kota'an? 3:11 Porocayarih: ihkai nuhtui tihkas tohou 
inon ijo ihkai kota'an, tutang ihkai nonga kosaksian tihkas tohou inon jo 
jari ihkai nohtooh, tahpi ihkam eam kani monorima kosaksian ihkai. 3:12 
Ihkam eam porocaya amat Ahku monyorihtaoh ahkan'kam tohou hal-hal 
tahkan kolunon tuh, koloukuwoh ihkam duon porocaya, amat Ahku 
monyorihtarih ahkan'kam hal-hal tohou soruga? 3:13 Eam ihcobehti ka 
pu'u nuhkat nokuh soruga, bohkontahkan Io ijo nosuluh nokuh kolunon, 
iorih Anak Ulun. 3:14 Sama kolou Museh ngahtangoh lohi tombaga ang 
tuhtuk doroh kahju ang padang balambah, kodorih ka'a Anak Ulun ahkan 
konahtangoh, 3:15 mangat paring ulun ijo porocaya ahkai-Oh, ahkan duon 
pombolum ijo sojahti tutang kototahiu." 3:16 Kotului Pohotala kodorih 
ngasih ulun ang kolunon tuh, nyiring lo nonga Anak-Oh 1jo tukan, mangat 
nyino-nyinong ulun ijo porocaya umba lo eam binasa, molehkan norima 
pombolum sojahti tutang kototahiu. 3:17 Tului Pohotala ngirim Anak-Oh 
eam ahkan momosaraoh kolunon tuh, tahpi ahkan monyolamatoh. 3:18 
Ulun ijo porocaya umba-Oh eam tomohukum, tahpi ulun ijo eam porocaya 
ius tomohukum bain Pohotala, tului io eam porocaya umba Anak Pohotala 
ijo tukan. 3:19 Jo tonyawot hogalang hal tuh: Koloang rih ius lombut 
nokuh kolunon, tahpi ulun labih jorik umba kopindong tahkan koloang, 
tului konuan iro ja'at. 3:20 Nyinong ulun ijo nguan koja'at, bosingi umba 
koloang; io eam kani lombut nokuh koloang, mangat gawiouoh ijo ja'at rih 
ara gihtan. 3:21 Tahpi ulun ijo nguan kohondak Pohotala, lombut nokuh 
koloang mangat monjadi korinah inon ijo konuaioh rih anairih numbun 
kohondak Pohotala. 3:22 Ulirih Yesus tutang murid-murid-Oh hihkas 
nokuh Yudea. Io mohcon ang anan pira-pira kotahiuoh, umba iro tutang 


mopondus. 3:23-24 Aang ohkot orih Yohanes jaha nyolong sipir. lo 
mopondus ang Ainon eam mahcu tahkan Salim, tului ang anan aro danum. 
Ulun-ulun lombut ahkaioh, tutang 10 mopondus iro. 3:25 Pira-pira murid 
Yohanes hosomba'anauh umba ulun Yahudi tohou aturan muhiarop. 3:26 
Iro tulak nokuh Yohanes, tutang nuhtui, "Amai Guru, inon Amai magun 
ingat ulun ijo homboh Amai ang pohoi Sungoi Yordan orih, ijo Amai 
nunjukoh ahkan 'kai lomoi? Io huntuh mopondus ka'a, tutang paring ulun 
tulak nokuh Io!" 3:27 Yohanes mutah, "Kolunon eam duon anaingina 
ino-inon amat eam tononga Pohotala ahkaioh. 3:28 Ihkam bongom ius 
ngonih ahku nuhtui, 'Ahku bohkon Lahca Ponyolamat. Ahku sonyuhu 
hounumba Io.' 3:29 Pongahten bawi rih anairih ain pongahten ijo bahkas. 
Sahabat pongahten bahkas rih tihkas tombok mambai tutang ngonih, 
tutang io sonang amat ngonih auh pongahten bahkas. Kodorih ka'a umba 
ahku. Uhuntuh ahku sonang samasino. 3:30) Iorih ijo harus mahi-mahi 
boguna, tutang ahku mahi-mahi sasaream boguna." 3:31 Ijo lombut tahkan 
diang molowioh paringoh. Ijo lombut tahkan kolunon nyolongbarih ulun 
kolunon tutang mander hal-hal kolunon. Io ijo lombut tahkan diang molowi 
paringoh. 3:32 Io pander tohou inon ijo tus tonohto tutang konahai-Oh, 
tahpi eam ihcobehti ka porocaya aang kosaksian-Oh. 3:33 Ulun ijo 
porocaya aang kosaksian-Oh rih, mongahku ijo Pohotala morong. 3:34 
Tului ulun ijo sonuhu Pohotala monyiar auh-auh Pohotala, kotului Roh 
Pohotala jari tononga ahkai-Oh sotuwioh. 3:35 Amai sita Anak-Oh, tutang 
jari nyarah paring ahkai kowasa-Oh. 3:36 Ulun ijo porocaya ahkan Anak 
rih ahkan monorima pombolum ijo sojahti tutang kototahiu. Tahpi ulun ijo 
eam te'et ahkan Anak rih eam ahkan duon pombolum. Io tomohukum 
Pohotala nyiring kototahiuoh. 


4:1 Ulun-ulun Parisi ngonih ijo Yesus ngonduon tutang mopondus labih 
aro murid-Oh tahkan Yohanes. 4:2 (Kotu'uioh Yesus bongol eam 
mopondus, molekan murid-murid-Ohiou.) 4:3 Kotihka Yesus kota'an ijo 
ulun-ulun Parisi ius ngomih tohou hal orth, Io tulak tahkan Yudea buli 
nokuh Galilea. 4:4 A'ang ponyalaioh orih lo harus nyihing Samaria. 4:5 
Mahka johcokrih Yesus aang ihco lowu ang Samaria ijo bogare Sikhar, 


eam mahcu tahkan tana ijo lomoi tononga Yakub ahkan Yusep anakoh. 
4:6 Ang anan todahpot sumur Yakub. Yesus bo'o samasino tului ponyalan, 
bain rih Io tuot ang saran sumur. Ohkot orih kira-kira pukul duo balas 
tohun ondou, 4:7-8 tutang murid-murid Yesus jari tulak nokuh lowu ahkan 
moli ukun. Pongohuli lombut ihcobehti bawin Samaria nohuang ngalap 
danum. Yesus nuhtui umba io, "Ine, tou Ahku nyawot danum korih?" 4:9 
Ulunbawi rih mutah, "Tuan ulun Yahudi, ahku ulun Samaria, ombai Tuan 
nyawot korih tahkan ahku?" (Tului ulun-ulun Yahudi eam aro hokopahtuh 
umba ulun Samaria.) 4:10 Yesus mutah, "Jahkaioh ihko kota'an ponongan 
Pohotala tutang iai ijo nyawot korih umba ihko, musti ihko bongom ijo 
nyawot danum umba-Oh, tutang lo ahkan nonga ahkan'kam danum 
bolum." 4:11 Hion ulunbawi rih, "Tuan eam anai hapangalap, tutang 
sumur tuh timbon tu'u. Tahkan umoh Tuan duon danum bolum? 4:12 
Yakub, amai tahtu ajuh ihkai, nonga ihkai sumur tuh. lo bongol ngomin 
danum korihoh tahkan ohto1, kodorih hino anak-anakoh tutang ohcin-ohcin 
konombolumoh. Inon Tuan ngohu, Tuan hajo tahkan Yakub?" 4:13 "Ulun 
ijo ngorih danum tuh ahkan tojahbolai hino," hion Yesus, 4:14 "tahpi ulun 
ijo ngorih danum ijo ahkan Ahku nongaoh, io eam ahkan tojahbolai hino 
nyiring kototahiu. Tului danum ijo ahkan Ahku nongaoh rih ahkan monjadi 
lowong danum ang luwang aropoh ijo ngombuhak soluka tutang nongarih 
ahkaioh pombolum ijo sojahti tutang kototahiu." 4:15 Hion ulunbawi rih, 
"Tuan, nongarih ahku danum rih, mangat ahku eam tojahbolai hino, tutang 
eam usah hoduli nokuh ohtoi mangat ngalap danum." 4:16 "Tulak ihko 
na'ah bosai'kam, turus hoduli nokuh ohto1," hion Yesus. 4:17 "Ahku eam 
anai bosai," hion ulunbawi rih. "Puna morong hiom," hion Yesus. 4:18 
"Tului ihko ius kawin limo tihkat, tutang bahkas ijo bolum hihco ihko 
uhuntuh eam bosaikam." 4:19 "Uhuntuh ahku kota'an Tuan ihcobehti 
Nabi," hion ulunbawi rih. 4:20 "Tahtu ajuh 'kai nyembah Pohotala ang 
pupungpuruk tuh, tahpi uhtus Tuan nuhtut ijo baya ang Yerusalem iou 
unukoh ulun nyembah Pohotala." 4:21 "Porocayalah," hion Yesus umba 
io, "ihco ohkot ulun ahkan nyembah Amai, bohkon hino ang pupungpuruk 
tuh, tutang bohkon ka'a ang Yerusalem. 4:22 Ihkam ulun Samaria 
nyembah ijo eam ihkam ngosonooh, tobalikoh ihkai ulun Yahudi nyembah 


To ijo ihkai ngosonooh, tului kosolamatan lombut tahkan ulun Yahudi. 
4:23 Tahpi ohkotoh ahkan lombut, molahan jari lombut, ijo umba kowasa 
Roh Pohotala ulun-ulun ahkan monyembah Amai, kolou Pohotala ijo 
morong, kolou ijo kononjolik Amai. 4:24 Tului Pohotala rih Roh, tutang 
tihkas umba kowasa Roh Pohotala ulun-ulun dahpot nyembah Amai, ijo 
kolouamah Io anai." 4:25 Ulunbawi rih nuhtui umba Yesus, "Ahku ta'an 
Lahca Ponyolamat (ijo konohawot Kristus) ahkan lombut. Amat Io lombut 
To ahkan momborihta kokaron angihco ahkan ihto." 4:26 "Ahku tuh Io," 
hion Yesus, "Ahku ijo huntuh rahat bopander umba ihko." 4:27 Ang 
kotihka orih murid-murid Yesus jari buli. Iro helan nohto Yesus bopander 
umba ihcobehti bawi. Tahpi eam ihcobehti ka tahkan iro ijo ngisok umba 
ulunbawi rih, "Inai perulu inon?" ata'ai ijo ngisok umba Yesus, "Ombai 
Amai bopander umba ulunbawi rih?" 4:28 Mahka ulunbawi rih nohtah 
burungalapoh ang anan turus nokoru nokuh lowu tutang nuhtui umba 
ulun-ulun ang anan, 4:29 "Olai nohto ulun ijo monyorihta ahkak'ku 
kokaron aang'co ijo pu'u ahku nguai. Toumorongrih lo rih Lahca 
Ponyolamat?" 4:30 Mahka ulun-ulun rih ka nohtahrih lowu turus hihkas 
nokuh Yesus. 4:31 Pondehan orih murid-murid-Oh ngomin Yesus kuman, 
"Amai Guru," hion'ndo, "has kuman." 4:32 Tahpi Yesus mutah, "Anai 
ukun aang Ahku, ijo eam ihkam ta'ai." 4:33 Mahka murid-murid-Oh 
nopara saling ngisok, "Inon anai ulun ngomin ukun ahkai-Oh?" 4:34 Turus 
Yesus nuhtui, "Ukun-Ku anairih numbun kohondak Io ijo nyuhu Ahku, 
tutang ngo-opahoh gawi ijo tonyorah-Oh ahkak-Ku. 4:35 Ihkam nuhtui, 
'Ohpat bulan hino rahat ngohtom.' Tahpi Ahku nuhtui umba ihkam: 
Topahjah umo-umo ijo ius londa-londang masak, sodia ahkan 
tongohtomoh! 4:36 Ulun ijo ngohtom ius nopara norima uhpahoh tutang 
nipun buaoh ahkan pombolum ijo sojahti tutang kototahiu. Mahka ulun ijo 
nuhkan tutang ulun ijo ngohtom dahpot ngandah hombo-homboh. 4:37 
Porobasa tuh morong ka'a, Tjo ihco ngombulanoh, tutang ijo bohkon 
ngohtomoh.' 4:38 Ahku nyuhu ihkam tulak ngohtom ang umo ijo eam 
ihkam mousahaoh; ulun bohkon ius bogawi ang anan, tutang ihkam 
monorima koutungoh tahkan gawin'ndo." 4:39 Aro ulun Samaria 
ponduduk lowu rih porocaya umba Yesus, tului ulunbawi rih nuhtui, "To 


nyorihta ahkak'ku kokaro aangihco ijo pu'u ahku nguai." 4:40 Mahka 
kotihka ulun-ulun Samaria rih hosombang umba Yesus iro nyawot hawui 
paham, mangat lo mohcon honong iro. Jadi Yesus mohcon ang anan duo 
ondou kotahiuoh. 4:41 Pongohuli labih aro hino ulun porocaya umba 
Yesus tului inon ijo tongajar-Oh bongol ahkan iro. 4:42 Iro nuhtui umba 
ulunbawi rih, "Ihkai porocaya uhuntuh, eam kotulut inon ijo ihko nuhtuioh 
ahkan'kai, tahpi kotului ihkai bongon jari ngomih Io, tutang kota'an ijo Io 
puna Ponyolamat kolunon." 4:43 Uliopah duo ondou mohcon ang Sikhar, 
Yesus tulak nokuh Galilea. 4:44 Yesus bongol jari nuhtui, "Ihcobehti nabi 
eam ahkan duon horomat ang lowuioh bongoi." 4:45 Tahpi kotihka Io 
Johcok ang Galilea, ulun-ulun ang anan nyambut lo honong jorih ahtoi'ndo, 
tului iro anai ang Yerusalem, aang Ondou Pesta Paska, tutang jari nohto 
paring ijo konuan Yesus. 4:46 Pongohuli Yesus buli nokuh Kana ang 
Galilea, ang anan Io pu'u ngubah danum monjadi anggur. Ang lowu rih 
anai ihcobehti pogawai pomoretah, anakoh rahat mondam ang 
Kapernaum. 4:47 Kotihka io ngonih ijo Yesus jari lombut nokuh Galilea 
tahkan Yudea, 10 tulak nokuh Yesus tutang nyawot, Yesus lombut nokuh 
Kapernaum mangat ngopios anakoh ijo jari doni palus. 4:48 Yesus nuhtui 
umba pogawai pomoretah orih, "Amat ihkam eam nohto tandahelan- 
tandahelan, ihkam eam porocaya." 4:49 "Tuan," hion pogawai pomoretah 
orih, "jelengrih lombut hounumba anak'ku palus." 4:50 Hion Yesus umba 
io, "Tulakrih anak'mu pios." Ulun orih porocaya ahkan auh Yesus, turus io 
buli. 4:51 Ang beteng jalan, pohalu-pohaluoh lombut nokuhoh tutang 
ngabar, "Anak tuan jari pios." 4:52 Turus io ngisok umba iro pukul pira 
anak'ku rih nopara pios. Iro mutah, "Malom kurang labih jam ihco tohun 
ondou pondamoh nihou." 4:53 Turus amai anak-inyam rih toingat ijo aang 
kotihka orih Yesus nuhtui umba io, "Anak'mu pios." Mahka io tutang 
paring jolahaioh porocaya umba Yesus. 4:54 Tuhrih tandahelan ijo koduo 
ijo tonguan Yesus ang Galilea ulimba polombutoh tahkan Yudea. 


5:1 Ulimba rih anai pesta ulun Yahudi, mahka Yesus hihkas nokuh 
Yerusalem. 5:2 Ang Yerusalem doni "Bauntukang Tobiri," anai 
ihcokobawak tolaga, ijo a'ang basaulun Ibrani tonohawot Betesda. Ang 


anan anai limo tombiran. 5:3 Ang tombiran-tombiran rih aro ulun poros 
kaling; anai ijo bobulen, anai ijo botipang, anai ijo bolomu. [Iro paringoh 
ngindoi danum ang tolaga rih holucak. 5:4 Tului anai wayahoh molehkat 
Tuhan nosuluh nokuh luwang tolaga rih tutang ngolucakrih danumoh. 
Tutang ulun poros ijo pahtukoh nyohowunyolong tolaga rih, ohkot danum 
holucak ahkan pios tahkan-ponyahkitoh, inon beweu mahcam 
ponyahkitoh.] 5:5 Ang unuk orih anai ihcobehti bahkas ijo jari poros tolun 
pulu jalu toun kotahiuoh. 5:6 Yesus nohto io kaling anan, tutang ta'an ijo io 
jari tahi samasino poros; mahka Yesus ngisok umba io, "Kani ihko pios?" 
5:7 Ulun poros rih mutah, "Amai, eam anai ulun ang ohtoi ahkan 
posohowu ahku nokuh luwang tolaga ohkot danumoh holucak. Tutang 
pondehan ahku nokuh tolaga, ulun bohkon jari sohowu labih soun." 5:8 
Mahka Yesus nuhtui umba 10, "Hihkatrih, ngahtang kahcangkaruk'mu, 
tutang nyalan." 5:9 Aang wayah orih ka'a ulun orih pios. Io ngahtang 
kahcangkarukoh, tutang nyalan. Hal orih nyolung aang ondou Sabat. 5:10 
Kotului orih dolang okon Yahudi nuhtui umba ulun ijo punai pios rih, 
"Ondou tuh ondou Sabat, ihko eam tou ngahtang unuk karuk'kam." 5:11 
Tahpi ulun rih mutah, "Ulun ijo jari ngopios ahku nanai nyuhu ahku 
ngahtang kahcang'ku tutang nyalan." 5:12 "Iai Io ijo nyuhu ihko ngahtang 
kahcang'mu tutang nyalan?" hion'ndo. 5:13 Tahpi ulun ijo jari pios rih eam 
kota'an iai uluioh, kotului Yesus jari dilap ang tohun ulun aro rih. 5:14 
Pongohuli Yesus hosombang umba ulun rih ang Lohpou Tuhan tutang 
nuhtui umba io, "Uhuntuh ihko jari pios. Ararih bodusa hino, mangat eam 
nyuru hal ijo labih ja'at." 5:15 Mahka tulakrih ulun orih turus mander 
ahkan dolang pongowasa Yahudi, ijo Yesusrih jari ngopios io. 5:16 
Tutang tului orih iro nopara ngonyusah Yesus, tului Io ngopios ulun aang 
ondou Sabat. 5:17 Tahpi Yesus nuhtui umba iro, "Amai-Ku turus bogawi 
nyiring uhuntuh, tutang Ahku ka bogawi." 5:18 Tuhtui-tuhtui orih nguan 
dolang pongowasa Yahudi mahi-mahi ngurah jalan ahkan mumu lo. Iro 
nguan orih eam baya kotului lo molanggar hadat agama ondou Sabat, 
tahpi tului lo nuhtui ijo Pohotala rih Amai-Oh, rimai lo monyama arop-Oh 
honong Pohotala. 5:19 Yesus mutah ulun-ulun rih koloutuh, "Porocayarih, 
Anak eam dahpot nguaioh ino-inon hapan kowasa aiu bongoi. Io tihkas 


nguanrih inon ijo Io nohto tonguan Amai-Oh. Kobain inon ijo tonguan bain 
Amai, orih ka'a ijo tonguan bain Anak. 5:20 Kotului Amai ngasih umba 
Anak-Oh tutang ngorinah ahkai-Oh paring ijo konuai-Oh bongoi. Malah 
Amai ahkan ngorinah ahkai-Oh gawiu-gawiu ijo labih hajo hino, nyiring 
ihkam helan. 5:21 Amai rih ngomonyun ulun mahtoi, tutang nonga ahkan 
iro pombolum sojahti tutang kototahiu, kodorih ka Anak nonga pombolum 
ijo kototahiu ahkan ulun ijo kani tononga-Oh pombolum. 5:22 Amai 
bongo1 eam mosara iai ka. Paring kowasa ahkan mosara jari tonyorahoh 
ahkan Anak-Oh. 5:23 Amai nguanoh rih mangat paring ulun mohoromat 
Anak kolou iro mohoromatoh Amai. Ulun ijo eam mohoromatoh Anak 
eam ka'a mohoromatoh Amai ijo nyuhu Anak. 5:24 Tu'u morong 
auh-auh-Ku tuh: Ulun ijo ngonih auh-auh-Ku, tutang porocaya umba Io ijo 
nyuhu Ahku, tepun pombolum sojahti tutang kototahiu. lo eam ahkan 
tonohukum, io jari morodehka tahkan popahtoit tutang dahpot pombolum. 
5:25 Porocayarih: Ahkan lombut ohkotoh -- malah jari johcok ohkotoh -- 
ulun mahtoi ahkan ngonih auh Anak Pohotala. Tutang ulun ijo ngonih-Oh 
ahkan bolum. 5:26 Kolou Amai bongo1 tohasak pombolum, kodorth ka Io 
ponjadi Anak-Oh tohasak pombolum ka'a. 5:27 Io jari nonga ahkan 
Anak-Oh hak ahkan mosara, tului lo Anak Ulun. 5:28 Ara ihkam helan 
ngonih hal tuh, tului ohkotoh ahkan lombut, ijo paring ulun ijo jari mahtoi 
ngonih auh-Oh, 5:29 turus soluka tahkan kolowong. Ulun ijo jari nguan 
kohinut ahkan monyun bagi pombolum. Tahpi ulun ijo jari nguan koja'at 
ahkan monyun bagi tonohukum." 5:30 "Ahku eam dahpot nguan ino-inon 
ngosan konohuang-Ku bongok. Ahku tihkas mosara numbun ijo ponoretah 
Pohotala. Tutang puhtusan-Ku rih adil, tului Ahku eam numbun 
konohuang-Ku bongok, molekan konohuang Amai ijo nyuhu Ahku. 5:31 
Amatjahka Ahku nonga kosaksian tohou arop-Ku bongok, kosaksian-Ku 
rih eam dahpot tonoharap. 5:32 Tahpi anai ulun bohkon ijo nonga 
kosaksian tohou Ahku, tutang Ahku ta'an ijo kosaksiaioh rih morong. 5:33 
Ihkam jari ngirim soruhan nokuh Yohanes, tutang io jari nonga kosaksian 
ijo morong tohou Ahku. 5:34 Hal tuh Ahku nuhtuioh eam tului Ahku 
perulu kosaksian tahkan kolunon, tahpi mangat'kam tonyolamat. 5:35 
Yohanes rih sama umba sumbu ijo honjala tutang ngorolondang 


koloangoh. Bagi pondehan ohkot ihkam sanang norimaoh koboloang rih. 
5:36 Tahpi kosaksian-Ku labih hajo umba kosaksian Yohanes. Inon ijo 
huntuh Ahku nguaioh tuh, ijo orih gawi ijo tononga Amai ahkak-Ku, 
mbuktioh ijo Amai jari nyuhu Ahku. 5:37 Tutang Amai ijo nyuhu Ahku 
ka'a nonga kosaksian tohou Ahku. Ihkam jaha pu'u ngonih auh-Oh ata'ai 
nohto tapai-Oh. 5:38 Auh-auh-Oh eam lehket luwang ahtoi'kam, tului 
ihkam eam porocaya umba Ahku ijo tonyuhu-Oh. 5:39 Ihkam bolajar 
Surat Borasih, tului nanyam'kam ijo umba cara orih ihkam anai ngina 
pombolum sojJahti tutang kototahiu. Tutang Surat Borasih rih bongol 
nonga kosaksian tohou Ahku. 5:40 Tahpi ihkam eam kani lombut nokuh 
Ahku bagi dahpot pombolum kototahiu. 5:41 Ahku eam ngurah tara 
tahkan kolunon. 5:42 Ahku ngosono ihkam. Ahku ta'an ihkam eam 
mongasih Pohotala luwang ahtoi'kam. 5:43 Ahku lombut umba kowasa 
Amai-Ku, tahpi ihkam eam norima Ahku. Tahpi amat ulun bohkon lombut 
umba kowasa aiu bongol ihkam kani norima io. 5:44 Koloukuwoh ihkam 
dahpot porocaya, amat ihkam ngurah tara tahkan sama arop'kam, tutang 
eam bousaha ngurah tara tahkan Pohotala ijo Ihco? 5:45 Ara ngohu Ahku 
ahkan nosalan ihkam ang tohimo Amai. Mahka ijo ahkan monosalan 
ihkam anai rih Museh, io ijo ihkam harapoh. 5:46 Amatjahka ihkam 
porocaya umba Museh, ihkam porocaya umba Ahku, tului tohou Ahku rih 
io nyurat. 5:47 Tahpi amat ihkam eam porocaya ahkan inon ijo tonyurat 
bam Museh, koloukuwoh ihkam dahpot porocaya umba inon ijo Ahku jari 
nuhtuioh?" 


6:1 Papira ohkot pongohuli Yesus tulak nokuh pohoi Danou Galilea, ijo 
konohawot ka'a Danou Tiberias. 6:2 Kojohcokoh ang anan, aro ulun 
ngahasu Io tului iro jari nohto tandahelan ijo konuai1-Oh honong ngopiosoh 
ulun-ulun poros. 6:3 Yesus nuhkat nokuh ngosan lukuh, turus tuot anan 
tutang murid-murid-Oh. 6:4 Aang ohkot orih jari doni Ondou Pesta Paska 
ulun Yahudi. 6:5 Ohkot Yesus nopahjah hokodiling-Oh, lo nohto ulun 
huru-hurun lombut nokuh-Oh. Mahka Io nuhtui umba Pilipus, "Ang umoh 
ihto dahpot moli ukun, mangat paring ulun tuh duon kuman?" 6:6 (Yesus 
jari ta'an inon ijo ahkan konuai-Oh, tahpi lo nuhtuikolourih lo kani monguji 


Pilipus.) 6:7 Pilipus mutah, "Luhte regai duo rahtus duit perak eam sukup 
ahkan ulun-ulun tuh, oluka nyinong behti baya dahpot honjiot iou." 6:8 
Thcobehti murid Yesus ijo bohkon, iorih Andreas, konduang Simon Petrus, 
nuhtui, 6:9 "Ang ohtoi anai anak-inyam bahkas tepun limo kobilap luhte 
tutang duo ohcin. Tahpi eam bahkaoh ahkan ulun karon-tuh?" 6:10 
"Nyuhu ulun-ulun rih tuot," hion Yesus. Mahka ang anan aro uru, jadi 
ulun-ulunrih tuot ang uru -- paringoh anai kira-kira limo kuhjan behti 
ulun-ulun bahkas. 6:11 Pongohuli Yesus ngomin luhte rih, turus ngohawot 
torimakasih ahkan Pohotala. Ulimbarih lo magi-magioh luhte rih ahkan 
ulun aro. Pongohuli lo magi-magioh ohcin rih, tutang iro kuman sobosuh- 
bosuhoh. 6:12 Ulijari paringoh ulun rih kuman nyiring bosuh, Yesus nuhtui 
umba murid-murid-Oh, "Nipunohrih kolowin ukun rih; ara nyiring anal ijo 
todian." 6:13 Turus iro nipun putan ukun rih, duo balas tahcung tuwi 
kolowin ukun tahkan limo kobilap luhte, 1jo tokuman bain ulun aro rih. 
6:14 Kotihka ulun aro nohto gawi aneh rih 1jo konuan bain Yesus, iro 
nuhtui, "Tu'u-tu'u, tuhrih Nabi ijo tonoharap lombut nokuh kolunon!" 6:15 
Yesus ta'an iro kani lombut mangat hojujuan lo monjadi Lahcan iro. Tului 
orih hihkasrih lo mokila nokuh daerah puruk. 6:16 Kotihka ondou nopara 
pindong, murid-murid Yesus nosuluh nokuh danou. 6:17 Turus iro jahkat 
alut mitah danou rih, ngohimat Kapernaum. Ondou jari pindong, tahpi 
Yesus Jaha ka'a lombut nokuh iro. 6:18 Pondehan orih danou nopara 
holucak tului bahiu karas. 6:19 Ulimba bolayar, limo ata'ai onom 
kilomehter, iro nohto Yesus lombut nokuh alut tutang nyalan ang ngosan 
danum. Iro mihkoh samasino. 6:20 Tahpi Yesus nuhtui umba iro, "Ara 
mihkoh, tuh Ahku!" 6:21 Turus honong sanang ahtoi'ndo norima lo jahkat 
nokuh luwang alut, tutang uhun orih ka'a alut iro rih johcok ang unuk 
konohimat. 6:22 Anghawunrih ondouoh ulun aro ijo magun mohcon ang 
pohoi danou, borondong ijo nanaioh tihkas anai ihco alut ang anan. Iro 
ta'an ijo murid-murid Yesus jari tulak hapa alut rih, tutang Yesus eam aro 
homboh. 6:23 Pongohino pira-pira alut tahkan lowu Tiberias lombut 
tutang tuli doni unuk ulun aro rih kuman luhte, uli Tuhan ngohawot 
torimakasih. 6:24 Kotihka ulun aro rih nohto, ijo pios Yesus oluka murid- 
murid-Oh eam aro ang anan, iro ka'a jahkat alut-alut rih tutang tulak nokuh 


Kapernaum ngurah Yesus. 6:25 Kotihka ulun-ulun rih hosombang umba 
Yesus ang pohoi danou, iro ngisok umba lo, "Amai Guru, mira Amai 
Johcok ang ohto1?" 6:26 Yesus mutah, "Tu'u-tu'u, ihkam ngurah Ahku, 
eam kotului ihkam jari horahti maksud tandahelan-tandahelan ijo jari Ahku 
nguai, tahpi tului ihkam jari kuman nyiring bosuh. 6:27 Ara bogawi 
mangat dahpot ukun ijo tou opah tutang maram. Bogawirih mangat 
ngondahpot ukun ijo eam tou maram tutang ijo nonga pombolum sojahti 
tutang kototahiu. Ukun rih ahkan tononga bain Anak Ulun ahkan'kam, tului 
Io jari tonotuot bain Pohotala Amai." 6:28 Turus iro ngisok umba Io, 
"Ihkai harus nguan inon mangat nguaioh kohondak Pohotala?" 6:29 Yesus 
mutah, "Tuhrih ijo ngonjolik Pohotala tahkan ihkam: porocayarih umba Io 
ijo tonyuhu Pohotala." 6:30 "Amat kolourih," hion'ndo, "tanda inon ijo 
dahpot Amai ngorinah ahkan ihkai, mangat ihkai nohtooh tutang porocaya 
umba Amai? Inon ijo ahkan Amai nguaioh? 6:31 Tahtu ajuh ihkai, jari 
kuman manna ang padang bolambah, kolou ijo tonyurat ang luwang Surat 
Borasih, To nonga iro luhte tahkan soruga.' " 6:32 Turus Yesus nuhtui 
umba iro, "Porocayarih: Eam Museh, molekan Amai-Ku rih ijo nonga 
ahkan'kam luhte ijo kotu'uioh tahkan soruga. 6:33 Tului luhte ijo tononga 
Pohotala anai rih, Io ijo mosuluh tahkan soruga tutang nonga pombolum 
ahkan ulun ang kolunon." 6:34 "Amai," hion iro, "nongarih ahkan ihkai 
luhte rih hototurus." 6:35 "AHKU RIH LUHTE IJO NONGA 
POMBOLUM," hion Yesus umba iro. "Ulun ijo lombut nokuh Ahku eam 
ahkan bolo'u hino nyiring kototahiuoh. Tutang ulun ijo porocaya umba 
Ahku hototurus io eam ahkan tojahbolai hino, nyiring kototahiuoh. 6:36 
Tahpi kolou jari Ahku nuhtui ahkan'kam, oluka ihkam jari nohto Ahku, 
ihkam eam porocaya. 6:37 Paring ulun ijo tononga Amai ahkak-Ku ahkan 
lombut nokuh Ahku. Ahku eam ahkan nulak iai ka ijo lombut nokuh Ahku. 
6:38 Tului Ahku mosuluh tahkan soruga, bohkon ahkan nguanoh 
konohuang bongon, molekan konohuang Io ijo nyuhu Ahku. 6:39 Tutang 
tuh rih konohuang Aiu ijo nyuhu Ahku: mangat tahkan paring ulun ijo 
tononga ahkak-Ku, eam 'cobehti ka nihou; tahpi mangat Ahku ngombolum 
iro ang Ondou Kiamat. 6:40 Puna tuhrih kojolik Amai-Ku: Mangat paring 
ijo nohto Anak tutang porocaya umba-Oh tepun pombolum sojahti tutang 


kototahiu, tutang Ahku ngombolumoh huli aang Ondou Kiamat." 6:41 
Ulun-ulun Yahudi nopara bokuhtuk nohimo Yesus, kotului lo nuhtut: 
"Ahku luhte ijo mosuluh tahkan soruga." 6:42 Hion'ndo, "Famkah tuh 
Yesus, anak Yusep? Ihkai kosono inai amai-Oh! Koloukuwoh Io dahpot 
nuhtui ijo Io nosuluh tahkan soruga?" 6:43 Turus Yesus nuhtui umba iro, 
"A'ai bokuhtuk. 6:44 Fam ihcobehti ka dahpot lombut nokuh Ahku, amat 
Amal ijo jari nyuhu Ahku, eam ngomin io ahkak-Ku, tutang 1a-1a1 ijo 
lombut, ahkan Ahku ngombolumoh aang Ondou Kiamat. 6:45 Ang luwang 
Buhku Nabi-nabi tonyurat koloutuh: 'Paring ulun ahkan tongajar bain 
Pohotala.' Jadi paring ulun ijo ngonih Amai tutang bolajar tahkan Io, 
lombut nokuh Ahku. 6:46 Orih eam borimal ijo anai ulun ijo jari nohto 
Amai. Tihkas Io ijo lombut tahkan Pohotala, jari nohto Amai. 6:47 
Kota'anrih: Ulun ijo porocaya, ahkan tepun pombolum ijo sojahti tutang 
kototahiu. 6:48 AHKU RIH LUHTE IJO NONGA POMBOLUM. 6:49 
Tahtu ajuh'kam kuman manna ang padang bolambah tutang iro mahtoi 
ka'a. 6:50 Tahpi eam kolouorih umba luhte ijo nosuluh tahkan soruga, ulun 
ijo kuman luhte rih eam ahkan mahtoi. 6:51 Ahkurih luhte ijo nosuluh 
tahkan soruga -- luhte ijo nonga pombolum. Ulun ijo kuman luhte tuh 
ahkan bolum kototahiuoh. Luhte ijo ahkan Ahku nongaoh, ahkan 
pombolum ulun ang kolunon, anai rih usi-Ku." 6:52 Ngonih orih, ulun-ulun 
Yahudi hosuat ihco sama bohkon. "Koloukuwoh ulun tuh dahpot nonga 
usiou-Oh ahkan ihto mangat tokumaioh?" hion'ndo. 6:53 Turus Yesus 
nuhtui umba iro, "Porocayarih: Amat ihkam eam kuman usin Anak Ulun 
tutang ngorih daha-Oh, ihkam eam ahkan moro-morong bolum. 6:54 Ulun 
ijo kuman usi-Ku tutang ngorih daha-Ku, 10 tepun pombolum sojahti 
tutang kototahiu, tutang Ahku ahkan ngobolumoh aang Ondou Kiamat. 
6:55 Kotulul usi-Ku tu'u-tu'u ukun, tutang daha-Ku tu'u-tu'u korih. 6:56 
Ulun ijo kuman usi-Ku tutang ngorih daha-Ku, io hihco honong Ahku, 
tutang Ahku honong io. 6:57 Amai ijo bolum rih nyuhu Ahku, tutang Ahku 
ka bolum tahkan Amai. Kolouorih ka'a ulun ijo kuman usi-Ku ahkan bolum 
tahkan Ahku. 6:58 Tuhrih luhte ijo nosuluh tahkan soruga: eam luhte 
kolou ijo ukun tahtu ajuh'mu. Kotului uli kuman luhte orih, iro mahtoi ka'a. 
Tahpi ulun ijo kuman luhte tuh ahkan bolum nyiring turus-Jjaham." 6:59 


Paringoh tuh tonuhtui bain Yesus, kotihka lo majar ang lohpou sombayang 
ang Kapernaum. 6:60 Uliopah iro ngonih auh-auh Yesus rih, aro ang louk 
murid-Oh nuhtui, "Auh ajar tuh tokalou bahat. Iai ijo duon norimaoh!" 
6:61 Yesus bongoi kota'an ijo murid-murid-Oh bokuhtuk tohou hal orih. 
Mahka Io nuhtui, "Inonrih ihkam tosinggung ahtoi tului auh-auh orih? 6:62 
Koloukuwoh kojoriaioh nom amat ihkam nohto Anak Ulun nuhkat huli 
nokuh unuk-Oh ijo asar? 6:63 Ijo nguan ulun bolum iorih Roh Pohotala. 
Koba'as ulun eam aro gunaioh. Auh-auh ijo tonuhtui-Ku ahkankam tuh, 
anairih auh-auh Roh Pohotala tutang auh-auh 1jo nonga pombolum. 6:64 
Tahpi anai ka'a ang louk ihkam ijo eam porocaya." (Yesus jari ta'an tahkan 
pahtukoh 1a-1a1 ijo eam kani porocaya, tutang iai ijo ahkan ngarana 
umba-Oh.) 6:65 Turus Yesus nuhtui hino, "Orihrih kotuluioh Ahku 
monyorihtaoh ahkan'kam, ijo eam ihcobehti ka dahpot lombut nokuh 
Ahku, amat Amai eam toungoduonohrih." 6:66 Nopara uhun rih ka aro 
murid-Oh nohtahrih Io, tutang eam kani nututoh Io hino. 6:67 Turus Yesus 
ngisok umba koduo balas murid-Oh, "Inonrih ihkam ka'a kani nohtahoh 
Ahku?" 6:68 "Tuhan," hion Simon Petrus umba lo, "nokuh umoh ihkai 
ahkan tulak? Tuhtui Tuhan nonga pombolum ijo sojahti tutang kototahiu. 
6:69 Ihkai jari porocaya tutang yahkin ijo Tuhanrih soruhan borasih 
tahkan Pohotala." 6:70 Yesus mutah, "Famkah Ahku ijo ngopili ihkam 
duo balas behti tuh? Mahka ihcobehti ang louk ihkam anairih sehtan!" 
6:71 Ijo konohuang Yesus iorih, Yudas anak Simon Iskariot. Kotului, 
oluka Yudas ihcobehti tahkan koduo balas murid Yesus, io ahkan ngarana 
Yesus. 


7:1 Uliorihrih Yesus tulak kodiling nokuh umo-umoh ang Galilea. lo eam 
kani nokuh tana Yudea, bain okon-okon Yahudi ang anan bomaksud ahkan 
munu lo. 7:2 Ang uhun orth jari doni Ondou Pesta Tikap Doun. 7:3 
Mahka konduang-konduang Yesus nuhtui umba Io, "Nohtah ohrih unuk 
tuh tutang tulak nokuh Yudea, mangat murid-murid-Mu, dahpot nohto ka'a 
gawin-Mu. 7:4 Fam aro ulun ijo ahkan monyuhukoh inon ijo io nguaioh, 
amat io Jolik monjadi botarung. Amat Ihko nguanoh hal-hal koloutuh, 
sohapus kolunon harus ta'an!" 7:5 (Kotului konduang-Oh bongol ka'a eam 


porocaya umba lo.) 7:6 "Jaha ohkotoh ahkak-Ku," hion Yesus umba iro, 
"tahpi ahkan'kam nyinong ohkot uras tou. 7:7 Kolunon tuh eam harapan 
nyingi ihkam. Tahpi Ahku puna tonyingi bain kolunon, kotului Ahku 
toturus ngorinah ahkan kolunon ijo konuaioh ja'at. 7:8 Tulak ihkam nokuh 
pesta orih, Ahku eam tulak, tului jaham ohkotoh ahkak-Ku." 7:9 Kodorih 
auh Yesus umba konduang-konduang-Oh, tutang lo ka mohcon ang 
Galilea. 7:10 Uli konduang-konduang-Oh tulak nokuh pesta rih, toni-tonih 
Yesus tulak bongoi eam ta'an ulun. 7:11 Kotahin pesta orih, karon-okon 
Yahudi ngurah Io tutang hokisok, "Ang umoh lo?" 7:12 Aro ulun nopara 
hosinok tohou Io. Anai ijo nuhtui, "To ulun hinut." Anai tongai ijo nuhtui, 
"Eam! Io molahcat ulun aro." 7:13 Tahpi eam aro ihcobehti ka bohanyi 
nuhtui muhi-muhing tohou lo, tului iro mihkoh umba dolang okon Yahudi. 
7:14 Tohun-tohun rahat pesta, Yesus nyolong nokuh Lohpou Tuhan, turus 
nopara majar ulun. 7:15 Okon-okon ulun Yahudi helan samasino tutang 
hion'ndo, "Koloukuwoh ulun tuh dahpot kota'an aro, podahar Io eam pu'u 
sokula?" 7:16 Yesus mutah, "Ijo Ahku majaroh tuh bohkon ajaran aik-Ku, 
tahpi ajaran lo ijo nyuhu Ahku. 7:17 Ulun ijo kani numbun konohuang 
Pohotala, ahkan ta'an inon rih ajaran-Ku lombutoh tahkan Pohotala ata'ai 
tahkan Ahku bongok. 7:18 Ulun ijo nonga ajaranoh bongoi, ngurah 
horomat ahkan aropoh bongoi. Tahpi ulun ijo ngurah horomat bagi Io ijo 
nyuhuoh, ulun rih bujur, eam aro alik aangoh. 7:19 Eamrih Museh jari 
nonga poretah-poretah Pohotala ahkan'kam? Tahpi ang louk ihkam eam 
aro ijo numbun poretah-poretah rih. Ombai ihkam kani munu Ahku?" 7:20 
Ulun aro rih mutah, "Ihko bobucon! Iai kani munu Ihko?" 7:21 Yesus 
mutah, "Tihkas ihco gawi Ahku nguai aang ondou Sabat, tutang ihkam 
helan. 7:22 Museh nonga ihkam poroturan ahkan bosunat -- oluka sunat 
rih kotu'ui eam asaroh tahkan Museh, tahpi tahkan amai-amai tahtu ajuh 
ijo hountahkan Museh. Tului orih, aang ondou Sabat ka ihkam kani nyunat 
ulun. 7:23 Amat ihkam nguan orih mangat ara molanggar aturan Museh 
tohou sunat, ombai ihkam bosingi umba Ahku, tului ngopiosoh ulun paring 
ang ondou Sabat? 7:24 Ara mosara ulun hogalang ijo gihtan, tahpi 
hogalang koadilan." 7:25 Pongohuli anai pira-pira ulun Yerusalem nuhtui, 
"Eamkah Io tuh uluioh ijo rahat konurah mangat tomunu? 7:26 Nohtorih 


To nuhtui umba kohandak-Oh ang tohimo ulun aro, tutang eam aro ijo 
nuhtui ino-inon umba Io! Inonrih pongowasa-pongowasa'ndo puna jari 
borondong 1jo lo tuh Lahca Ponyolamat? 7:27 Tahpi amat Lahca 
Ponyolamat rih lombut, eam ihcobehti ka ta'an tahkan umoh asar-Oh! 
Podahar ihto ta'an tahkan umoh asaroh ulun tuh." 7:28 Pongohuli rahat 
Yesus majar ang luwang Lohpou Tuhan, Io na'ah umba auh ijo muhing, 
"Jadi ihkam ta'an iai Ahku tuh, tutang tahkan umoh asar-Ku? Ahku eam 
lombut ngosan konohuang-Ku bongok. Ahku tonyuhu bain Io ijo bohak 
nyuhu Ahku, tutang lo dahpot tomorocaya. Tahpi ihkam eam ngosono Io. 
7:29 Ahku ngosono lo, tului Ahku asar tahkan lo, tutang Iorih ijo nyuhu 
Ahku." 7:30 Aang wayah rih iro jolik nawan Yesus, tahpi eam aro ijo 
bohanyi nambit Io, tului jaham johcok ohkotoh. 7:31 Aro ang louk 
ulun-ulun rih nopara porocaya umba Yesus, tutang nuhtui, "Amat Lahca 
Ponyolamat rih lombut, inonrih lo duon nguan labih aro tandahelan 
tahkanumba ulun tuh?" 7:32 Ulun-ulun Parisi ngonih koloukuwoh ulun aro 
rih hokosino-sinok tohou Yesus. Tului orih, homboh umba imam-imam 
kopala iro nyuhu tongai pongawal Lohpou Tuhan tulak nawan Yesus. 7:33 
Yesus nuhtui umba ulun aro ang luwang Lohpou Tuhan, "Tihkas honjulu 
iou Ahku magun hihco umba ihkam. Ulirih Ahku tulak ahkan ijo nyuhu 
Ahku. 7:34 Ihkam ahkan ngurah Ahku, tahpi eam dahpot nyombangoh 
Ahku, tului ihkam eam dahpot lombut nokuh unuk ang umoh Ahku anai." 
7:35 Turus dolang pongowasa Yahudi hoponuhtui sama aropoh, "Ulun tuh 
tulak nokuh amoh, nyiring ihto eam dahpot nyombang Io? Inonrih lo kani 
tulak ahkan ulun-ulun Yahudi ijo mohcon ang tana bohkon louk uhtus 
yonani, tutang majar ulun Yunani? 7:36 Inon maksudoh umba tuhtui, ijo 
ihto ahkan ngurah Io tahpi eam dahpot nyombang-Oh, tutang ijo ihto eam 
dahpot nokuh unuk ang umoh Io anai?" 7:37 Aang ondou lain tahkan pesta 
rih, 10rih ondou 1jo paling mbahtang, Yesus tombok ang luwang Lohpou 
Tuhan turus na'ah, "Ulun ijo tojahbolai pios io nokuh Ahku mangat ngorih. 
7:38 Tohou ulun ijo porocaya umba Ahku, tonyurat a'ang Surat Borasih: 
'Tahkan luwang ahtoioh nyalut danum ijo nonga pombolum.' " 7:39 (Yesus 
ngohawot auh rih tohou Roh Pohotala ijo tonorimabain ulun-ulun ijo 
porocaya umba Io. Kotului ang ohkot orih Roh Pohotala jaham tononga; 


tului Yesus jaham konohajo honong popahtoi-Oh.) 7:40 Aro ulun ngonih 
inon ijo konohawot bain Yesus, tutang tahkan louk iro rih anai ijo nuhtui, 
"Ulun tuh musti Nabi rih!" 7:41 Ijo bohkon nuhtui, "Tuhrih Lahca 
Ponyolamat!" Tahpi anai ka'a ijo nuhtui, "Ho, mira tou Lahca Ponyolamat 
lombut tahkan Galilea? 7:42 A'ang Surat Borasih tonyurat ijo Lahca 
Ponyolamat anairih lihit Dawid tutang ahkan lombut tahkan Betlehem, 
iorih lowu lohpou Dawid." 7:43 Laroh ulun-ulun nopara hosomba'an 
tohou Yesus. 7:44 Anai ijo kani nawan lo, tahpi eam ihcobehti ka nambit 
To. 7:45 Kotihka dolang pongawal Lohpou Tuhan ijo sonuhu tulak nawan 
Yesus lombut hoduli, imam-imam kopala, tutang ulun-ulun Parisi rih 
ngisok umba iro, "Ombai ihkam eam ngomin Io nokuh ohto1?" 7:46 
Dolang pongawal rih mutah, "Akaine, jaha pu'u anai ulun bopander naing 
To!" 7:47 "Inonrih ihkam ka'a jari ponolacatoh baiu-Oh?" hion ulun-ulun 
Parisi rih. 7:48 "Anaikah okon-okon ito ata'ai ulun Parisi ijo porocaya 
umba lo? 7:49 Tahpi ulun aro tuh, iro eam kosono hukum Museh, tutang 
koloukuwoh ka ka'a iro jari tonulut." 7:50 Anai ihcobehti ang louk 
ulun-ulun Parisi rih, anairih Nikodemus ijo pu'u lombut nokuh Yesus. 
Nikodemus rih nuhtui umba ulun-ulun Parisi ijo bohkon, 7:51 "Numbun 
hukum, ihcobehti eam dahpot tomohukum sounumba porokaraoh tongonih 
tutang konuaioh rih tomoriksa." 7:52 "Inonrih ihko ka'a tahkan Galilea?" 
hion'ndo. "Poriksarih houn Surat Borasih! Ihko ahkan nohto ijo eam anai 
Nabi ijo asar tahkan Galilea!" 7:53 [Uliorih rih, paring ulun buli nokuh 
lohpou'ndo. 


8:1 Tahpi Yesus hihkas nokuh Puruk Zaitun. 8:2 Ang hawun ondouoh 
homboh ngohkos, Io hihkas hino nokuh Lohpou Tuhan, tutang aro ulun 
lombut nokuh Io. Yesus tuot turus nopara majar ulun aro. 8:3 Pondehan 
orih, guru-guru agama tutang ulun-ulun Parisi ngomin ahkai-Oh ihcobehti 
bawi ijo sombang rahat hobandung. Iro nyuhu ulunbawi orih tombok ang 
tohu-tohun, 8:4 turus nuhtui umba Yesus, "Amai Guru, ulunbawi tuh jari 
sombang rahat hobandung. 8:5 Ang luwang hukum Museh anai poroturan 
amat ihcobehti bawi somahcam rih harus tomukah umba bahtu nyiring 
mahtoi. Uhuntuh koloukuwohoh hion Amai?" 8:6 Iro ngisok kolou orih 


ahkan nyokohtung Io, mangat iro duon nandah-Oh. Tahpi Yesus nyundop 
nyurat umba iking-Oh ang tana. 8:7 Kotihka iro turus jua-juan, lo ngahtang 
kuhung-Oh tutang nuhtui umba iro, "Ulun ijo eam aro dusaioh ang louk 
ihkam, nauh rih io ijo pahtuk mukah bahtu nokuh ulunbawi atuh." 8:8 
Uliorih Yesus huli nyundop, tutang nyurat hino ang tana. 8:9 Uli ngonih 
Yesus nuhtui kolourih, tulak iro nohtah unuk orih, mihco honong mihco 
nopara tahkan ijo oko. Laiuoh Yesus botohtah bongol ang anan, tutang 
ulunbawi orih ijo magun tombok ang unukoh. 8:10 Turus Yesus ngahtang 
kuhung-Oh tutang nuhtui umba ulunbawi orih, "Koumoh iro paringoh 'na1? 
Eam anairih ijo mohukum ihko?" 8:11 "Eam, Amai," hioioh mutah. 
"Hinutrih," hion Yesus, "Ahku ka'a eam mohukum ihko. Uhuntuh ihko 
buli, ara nguan dusa hino." ] 8:12 Yesus bopander hino umba ulun aro rih, 
hio1-Oh, "Ahku tuh koloang kolunon. Ulun ijo nutut Ahku eam ahkan 
nyalan aang kopindong, tahpi anaitepun koloang pombolum." 8:13 
"Uhuntuh Ihko nonga kosaksian tohou arop-Mu bongom," hion ulun-ulun 
Parisi rih umba-Oh, "kosaksian-Mu rih eam morong." 8:14 Yesus mutah, 
"Oluka Ahku nonga kosaksian tohou arop-Ku bongok, kosaksiak-Ku rih 
morong, tului Ahku ta'an tahkan umoh Ahku lombut tutang nukoh umoh 
Ahku tulak. Ihkan eam ta'an tahkan umoh Ahku lombut tutang nokuh 
umoh Ahku tulak. 8:15 Ihkam mosara ulun umba cara kolunon, Ahku cam 
mosara ulun olu ihcobehti ka. 8:16 Tahpi jahkaioh Ahku mosara ulun, 
mahka koputusak-Ku rih morong, tului Ahku eam bongok, Amai ijo nyuhu 
Ahku anai hihco Ahku. 8:17 Ang luwang hukum Museh tonyurat 
koloutuh: Kosaksian ijo morong iorih kosaksian duo behti. 8:18 Ijo nonga 
kosaksian tohou arop-Ku anai duo -- Ahku tutang Amai ijo nyuhu Ahku." 
8:19 "Amai-Mu rih ang umoh?" hion'ndo. Yesus mutah, "Ihkam eam 
kosono Ahku, mahika kosono Amai-Ku. Amatjahkai ihkam ngosono 
Ahku, musti ihkam kosono Amai-Ku ka'a." 8:20 Paring orih tonohawot 
Yesus aang ohkot lo rahat majar ang Lohpou Tuhan doni pohti unuk 
pononga. Tahpi eam aro ihcobehti ka ijo nawan Io, tului jaham johcok 
ohkot-Oh. 8:21 Yesus nuhtui hino umba iro, "Ahku ahkan tulak, tutang 
ihkam ahkan ngurah Ahku, tahpi ihkam nom mahtoi ang luwang dusa'kam. 
Nokuh unuk Ahku tulak, ihkam eam dahpot lombut." 8:22 Mahka dolang 


pongowasa Yahudi, "Mihkoh Io nohuang munu arop-Oh, tului lo nuhtui, 
'Nokuh unuk Ahku tulak, ihkam eam dahpot lombut.' " 8:23 Turus Yesus 
nuhtui umba iro, "Ihkam lombut tahkan pinda; tahpi Ahku lombut tahkan 
diang. Ihkam tahkan kolunon, Ahku eam tahkan kolunon. 8:24 Kotului 
orih Ahku nuhtui ahkan'kam, ijo ihkam ahkan mahtoi ang luwang 
dusa-dusa'kam. Tutang puna ihkam ahkan mahtoi a'ang dusa-dusan'kam, 
amat eam porocaya ijo, 'Ahku tuh Io ijo konohawot AHKU ANAL," 8:25 
"Ihko iai kotu'uioh?" hion'ndo. Yesus mutah, "Ahkan mon mander hino 
umba ihkam! 8:26 Magun aro hal tohou ihkam ijo kani Ahku nuhtuioh 
tutang mosaraoh. Tahpi Io ijo nguhtus Ahku dahpot tomorocaya. Tutang 
Ahku momborihta ahkan kolunon, inon ijo Ahku ngonih tahkan Io." 8:27 
Iro eam solembang ijo Io rahat nuhtui umba iro tohou Amai. 8:28 Kotului 
orih Yesus nuhtui umba iro, "Noin amat ihkam jari mopoisung Anak Ulun, 
ihkam ahkan ta'an ijo, 'Ahku rih Io ijo tonohawot AHKU ANAL, tutang 
ihkam ahkan ta'an ijo eam anai ihco ka ijo Ahku nguai tahkan arop-Ku 
bongok. Ahku tihkas nuhtui inon ijo tomajar Amai ahkak-Ku. 8:29 Tutang 
To ijo nyuhu Ahku anai hihco Ahku. lo eam pu'u mohonouoh Ahku 
bongok-Ku, tului Ahku hototurus nguan inon ijo monyanangoh ahto1-Oh." 
8:30 Ulimba Yesus nuhtui paringoh rih, aro ulun porocaya umba Io. 8:31 
Pongohuli Yesus nuhtui umba ulun-ulun Yahudi ijo jari porocaya umba lo, 
"Amat ihkam bolum numbun ajaran-Ku ihkam tu'u-tu'u murid-Ku, 8:32 
mahka ihkam ahkan ngosono Pohotala ijo morong, tutang bain kotului orih 
ihkam ahkan tomorodehka." 8:33 "Ihkai tuh lihit Abraham," hion'ndo. 
"Jaham pu'u ihkai monjadi jihpon iai ka! Inon maksud-Mu umba tuhtui, 
'Ihkam ahkan tomorodehka?' " 8:34 "Tu'u morong auh-Ku tuh," hion 
Yesus ahkan iro. "Ulun ijo monguan dusa, anairih jihpon dusa. 8:35 
Tutang ihcobehti jihpon eam anai unuk mohcon ijo tahtap ang luwang 
ukupjolahai, rahatoh anak turus-jahamoh anai unuk luwang ukupjolahai. 
8:36 Kotului orih, amat Anak momorodeka ihkam, ihkam tu'u-tu'u 
morodeka. 8:37 Puna Ahku ta'an ihkam tuh lihit Abraham. Tahpi ihkam 
kani munu Ahku, tului ihkam eam kani norima ajaran-Ku. 8:38 Inon ijo 
Ahku nohto aang Amai-Ku, orihrih ijo Ahku nuhtuioh. Rahatoh ihkam 
nguan inon ijo tongajaroh amai'kam ahkan'kam." 8:39 Iro mutah, "Amai 


ihkai 10rih Abraham." "Jahkaioh ihkam puna tu'u anak Abraham," hion 
Yesus, "puna ihkam nguan inon ijo tonguan bam Abraham. 8:40 Ahku 
nuhtui ahkan'kam kotu'u ijo Ahku ngomihoh tahkan Pohotala, tahpi ihkam 
kani munu Ahku. Abraham eam nguan kolou orih! 8:41 Ihkam nguan mon 
ijo tonguan bain amai'kam bongom." Hion'ndo, "Ihkai eam anak-anak 
lacun. Amai ihkai tihkas ihco, iorih Pohotala bongoi." 8:42 Turus Yesus 
nuhtui ahkan iro, "Jahkaioh Pohotala rih Amai'kam, ihkam ahkan 
mongasih Ahku, tului Ahku lombut tahkan Pohotala. Ahku eam lombut 
hapan konohuang-Ku bongok, tahpi Io jari nyuhu Ahku. 8:43 Ombai 
ihkam eam solembang inon ijo Ahku nuhtui? Kotului ihkam eam tahan 
ngonih auh ajaran-Ku. 8:44 Sehtanrih amaikam, tutang ihkam kani 
numbun konohuang amai'kam. Tahkan topahtukoh sehtan rih pomunu. lo 
cam pu'u umbabarih komorong, tului eam aro komorong a'ang 10. Amat 10 
bobalik orih pahtut, tului puna kolourih sipatoh. lo bobalik tutang puna 
asar kokaro alik. 8:45 Tahpi Ahku nuhtui komorong, tutang kotului orih 
ihkam eam porocaya umba Ahku. 8:46 Iai ang louk ihkam tuh ijo dahpot 
mombukti tohko dusa aang Ahku? Amat Ahku nuhtui komorong, ombai 
ihkam eam porocaya umba Ahku? 8:47 Ulun ijo asar tahkan Pohotala, 
ngonih auh Pohotala. Tahpi ihkam eam tahkan Pohotala, kotului orih 
ihkam eam kani ngonth." 8:48 Ulun-ulun Yahudi rih mutah auh Yesus, 
"Eam rih morong auh 'kai ijo ngohawat Ihko ulun Samaria ijo sonorupang 
sehtan?" 8:49 Yesus mutah, "Ahku eam sonorupang sehtan, Ahku nonga 
horomat ahkan Amai-Ku, tahpi ihkam motanah Ahku. 8:50 Ahku ecam 
ngurah horomat tahkan arop-Ku bongok. Anai ihco ijo ngurah 
kohoromatan bagi-Ku, tutang Io ijo mosara. 8:51 Kotu'ui morong auh-Ku 
tuh, ulun ijo numbun auh-Ku kototahiu io eam ahkan mahtoi." 8:52 Turus 
ulun-ulun Yahudi rih, nuhtui umba Yesus, "Huntuh ihkai ta'an Ihko 
tu'u-tu'u sonorupang sehtan! Abraham bongol jari mahtoi, kodorih ka'a 
paring nabi-nabi. Tahpi Ihko nuhtui, 'Ulun ijo numbun auh-Ku, kototahiuoh 
eam ahkan mahtoi.' 8:53 Amat Abraham bongol jari mahtoi, tutang 
nabi-nabi paringoh ka'a jari mahtoi, Ihko tuh iai? Kuwohrih Ihko labih hajo 
umba amai 'kai Abraham!" 8:54 Yesus mutah, "Jahkaioh Ahku ngurah 
horomat ahkan arop-Ku bongok, kohoromatan-Ku rih eam aro rimaioh. Ijo 


mohoromat Ahku anairih Amai-Ku, ijo ihkam ngohu Pohotalan'kam, 8:55 
podahar ihkam eam kosono lo. Tahpi Ahku kosono lo. Jahkaioh Ahku 
nuhtui ijo Ahku eam ngosono lo, mahka Ahku ihcobehti bobalik, sama 
umba ihkam. Ahku ngosono lo, tutang bokehtep umba auh-Oh. 8:56 
Amai'kam Abraham sanang sino ijo io ahkan nohto ondou-Ku. Io jari 
nohtooh tutang 10 sanang!" 8:57 Turus ulun-ulun Yahudi mutah auh 
Yesus, "Umur-Mu jaham johcok limo pulu toun, tutang Ihko jari nohto 
Abraham?" 8:58 Yesus mutah, "Kotu'ui Ahku nuhtui umba'kam: 
hounumba Abraham konanak, Ahku jari anai." 8:59 Turus ulun-ulun 
Yahudi rih ngomin bahtu kani medak Io; tahpi Yesus nyuhukoh arop, turus 
soluka nohtahoh Lohpou Tuhan. 


9:1 Ohkot Yesus nyalan, lo nohto ulun bobulen tahkan 10 konanak. 9:2 
Murid-murid-Oh ngisok umba Yesus, "Amai Guru ombai ulun tuh 
tonganak bobulen? Inonrih kotului io bongoi bodusa ata'ai tului inai-amaioh 
bodusa?" 9:3 Yesus mutah, "To bobulen eam kotului dusaioh bongol ata'ai 
inai amaioh bodusa, tahpi mangat ulun tou nohto kowasan Pohotala 
bogawi aang aropoh. 9:4 Kotahin magun hondou, ihto harus monguan 
gawin lo ijo jari nyuhu Ahku. Pindong ahkan lombut, tutang ihcobehti ka 
eam ahkan tou bogawi. 9:5 Kotahin Ahku ang kolunon tuh, Ahku rih 
koloang kolunon." 9:6 Uli nuhtui kolouorih Yesus ngoluhca kotana, turus 
ngoluhtok luhca-Oh orih umba tana. Pongohuli lo ngasakoh ang mahtan 
ulun orih, 9:7 turus nuhtui ahkaioh, "Tulak muhi arop'mu ang Tolaga 
Siloam." (Siloam rimai ijo 'Sonuhu'.) Mahka ulun bobulen orih tulak muhi 
bauimahtaioh. Ohkot 10 hoduli, 10 jari dahpot nohto. 9:8 Dolang injah- 
Jolahai, tutang ulun-ulun ijo soun nohto io nyodahkah, paringoh nuhtui, 
"Eamkah io tuh ulun ijo bahutoh tuot monyodahkah?" 9:9 Anai ijo nuhtui, 
"Puna io." Tahpi anai hino ijo nuhtui, "Fam, io baya mirip uluiorih." Tahpi 
ulun rih bongol nuhtui, "Ahkurih io." 9:10 "Koloukuwoh nyalungoh 
nyiring ihko tou nohto?" hion iro umba io. 9:11 Io mutah, "Ulun ijo bogare 
Yesus rih, nguan honjiot luhtektana, turus ngasakoh ang mahtak'ku tutang 
nuhtui, 'Tulak muhi baunmahtan'mu nokuh Tolaga Siloam.' Turus ahku 
tulak. Tutang kotihka ahku muhi baukmahtak'ku, ahku tou nohto." 9:12 


"Ang umoh ulun orih?" hion'ndo. lo mutah, "Eam ta'an." 9:13-14 Ondou 
rih anai ondou Sabat, kotihka Yesus ngoluhtok tana umba luhca-Oh, 
mangat nguan ulun bobulen orih duon nohto. Mahka ulun ijo nanaioh 
bobulen rih konihtot nokuh ulun-ulun Parisi. 9:15 Iro ka'a ngisok umba 10 
koloukuwoh 10 dahpot nohto. lo mutah, "To ngasak luhtok ang mahtak'ku, 
turus ahku muhioh tutang ahku tou nohto." 9:16 Pira-pira tahkan ulun-ulun 
Parisi rih nuhtui, "Fam touharapoh ulun ijo nguan tuh asaroh tahkan 
Pohotala, tului lo eam Mopoduli ondou Sabat." Tahpi ulun bohkon nuhtui, 
"Umoh touharap ulun bodusa nguan katahelan-katahelan koloutuh?" Turus 
lombut kosuat ang louk iro. 9:17 Mahka ulun-ulun Parisi rih ngisok hino 
umba ulun rih, "Inon numbun ihko, tohou Io ijo duon nguan ihko nohto?" 
"To nabi," hion ulun orih. 9:18 Tahpi dolang okon Yahudi rih eam kani 
porocaya, ijo ulun rih puna bobulen sounumbaoh konanak tutang uhuntuh 
dahpot nohto. Tului orih iro na'ah ulun okooh, 9:19 tutang ngisok, 
"Morongkah io tuh anak'mu, ijo hion'mu konanak bobulen? Koloukuwoh 
io tou nohto uhuntuh?" 9:20 Inai-amai ulun rih mutah, "Puna io tuh anak 
ihka1, tutang io puna bobulen tahkan tonganak. 9:21 Tahpi koloukuwoh io 
tou nopahjah uhuntuh, ihkai eam ta'an. Tutang iai ijo nguan io tou nohto, 
orih ka ihkai eam ngota'an. Ngisok iou umba io tului io jari anaikoko1, 10 
dahpot mutah bongoi." 9:22 Inai-amai ulun orih nuhtui kodorth, kotului iro 
mihkoh umba dolang okon Yahudi; kotului iro rih jari pahkat, iai ulun ijo 
ngahku Yesus kolou Lahca Ponyolamat, eam tou hino nyolong nokuh 
lohpou sombayang. 9:23 Orih kotuluioh inai-amai ulun orih nuhtui, "To 
umbot koko1, ngisok iou umba io." 9:24 Turus iro na'ah hino ulun ijo nanai 
bobulen, tutang nuhtui ahkaioh, "Monulutrih ijo ihko ahkan nuhtui ijo 
morong. Ihkai kota'an ulun orih ulun bodusa." 9:25 "Inon Io ulun bodusa 
ata'ai eam," hion ulun orih, "ahku eam ta'an. Tahpi ihco hal ahku ta'an; 
buha ahku bobulen tahpi uhuntuh ahku tou nohto." 9:26 Turus iro nuhtui 
hino umba io, "Io nguan inon ahkan'mu? Koloukuwohoh Io nguan ihko 
nohto?" 9:27 Ulun orih mutah, "Jari ahku nuhtui ahkan'kam tahpi ihkam 
eam kani ngonih. Ombai ihkam kani ngonihoh hino? Mihkohino ihkam 
kani monjadi murid-murid-Oh ka'a?" 9:28 Turus iro ngonjea io, tutang 
nuhtui, "Ihkorih murid-Oh; ihkai tuh bohkon! Ihkai tuh murid Museh. 9:29 


Ihkai ta'an ijo Pohotala jari nuhtui umba Museh. Tahpi tohou ulun orih 
ihkai eam ta'an tahkan umoh asar-Oh." 9:30 Ulun orih mutah, "Helan 
samasino ijo ihkam eam ta'an asar-Oh, mahka Io jari nguan mahtak'ku tou 
nohto. 9:31 Ihto ta'an ijo Pohotala eam ngonih ulun bodusa, molekan ulun 
ijo mohormat Pohotala, tutang nguairih kohondak-Oh. 9:32 Tahkan 
kopahtuk kolunon eam pu'u ihto ngonih anai ulun nguan ulun ijo tonganak 
bobulen tou nohto. 9:33 Amat ulun rih eam tahkan Pohotala, Io eam ahkan 
dahpot nguan ino-inon." 9:34 Putah iro, "Inon? Ihko ijo tuwi umba dusa 
tahkan konanak, ihko kani majar ihkai?" Mahka tahkan wayah orih iro 
baca io nokuh lohpou sombayang. 9:35 Yesus ngonih ijo ulun aro jari baca 
ulun orih nyolong lohpou sombayang. Io ngurah ulun rih turus nuhtui umba 
io, "Inonrih ihko porocaya umba Anak Ulun?" 9:36 Ulun orih mutah, "Tai 
Io, Tuan? Dohop nyorihta ahkak, mangat ahku porocaya umba lo." 9:37 
"Thko jari nohto Io," hion Yesus, "To rih ijo uhuntuh, rahat bopander umba 
ihko." 9:38 "Ahku porocaya, Tuhan," hion ulun orih, turus io suhkuntu'ut 
ang toharep Yesus. 9:39 Yesus nuhtui, "Ahku lombut nokuh kolunon tuh 
mosara, mangat ulun ijo bobulen tou nohto, tutang ulun ijo tou nohto, 
monjadi bobulen." 9:40 Pira-pira ulun Parisi ijo anai ang anan ngonih 
Yesus nuhtui kodorih, turus iro ngisok umba Yesus, "Konohuang'Mu ihkai 
tuh bobulen ka'a?" 9:41 Yesus mutah, "Jahkaioh ihkam bobulen, ihkam 
eam bodusa. Tahpi tului ihkam nuhtui, 'Ihkai nohto,' orih rimai ihkam 
magun bodusa." 


10:1 "Tu'u-tu'u morong tuhtui-Ku tuh: Ulun ijo kani nyolong nokuh luwang 
korambang tobiri nuhkat nguha pahkot, tutang eam nguha bauntukang, 
tahpi nuhkat nyuru jalan bohkon, io rih ponahkou tutang ponyilou. 10:2 
Tahpi ulun ijo nyolong nguha bauntukang, iorih sokahtik tobiri. 10:3 
Ponjaga korambang, nguap bauntukang bagi io tutang tobiri-tobiri ngohasu 
auhoh, aang ohkot io na'ah iro, umba arai nyinong-behti tutang nihting iro 
soluka. 10:4 Ulimba tobiri-tobiri rih ngitot nokuh luar, sokahtik rih nyalan 
ang boun tutang tobiri-tobiri rih ngohasu io, kobain iro ngosono auhoh. 
10:5 Iro eam ahkan kani ngohasu ulun bohkon, malah ahkan buhou tahkan 
ulun rih, tului eam ngosono auhoh." 10:6 Yesus nyorihta porobasa rih, 


tahpi iro eam solembang mon ijo konohuang-Oh. 10:7 Mahka Yesus 
nuhtui sino hino, "Tu'u-tu'u morong auh-Ku tuh: AHKU TUH 
BAUNTUKANG BAGI TOBIR 10:8 Paring ijo lombut sounumba Ahku, 
anairih ponahkou tutang ponyilou, tahpi tobiri-tobiri eam ngonihoh 
auh'ndo. 10:9 AHKU TUH BAUNTUKANG. Iai ijo nyolong nguha Ahku 
ahkan solamat, io soluka, nyolong tutang ngondahpot ukuioh. 10:10 
Ponahkou lombut tihkas ahkan nahkou, ahkan munu tutang ahkan 
morusak. Tahpi Ahku lombut mangat ulun dahpot pombolum -- ijo 
molowi-lowi. 10:11 AHKU TUH SOKAHTIK IJO HINUT. Sokahtik 1jo 
hinut nonga hasongoh bagi tobiri-tobirioh. 10:12 Ulun konuhpah ijo eam 
sokahtik, tutang eam ka'a tepun tobiri-tobiri orih, ahkan buhou nohtah 
tobiri-tobiri orih, amat io nohto horomaung lombut. Mahka tobiri-tobiri 
orih ahkan tonosahap tutang ngorawu riai horomaung. 10:13 Ulun 
konuhpah rih buhou, tului io bogawi ahkan uhpah, eam mopoduli tobiri- 
tobiri orih. 10:14-15 AHKU TUH SOKAHTIK IJO HINUT. Sama kolou 
Amai ngosono Ahku tutang Ahku kosono Amai, kolourih ka'a Ahku 
ngosono tobiri-tobiri-Ku tutang tobiri-tobiri-Ku ngosono Ahku. Ahku 
nyarah hasong-Ku ahkan'ndo. 10:16 Magun anai tobiri-tobiri bohkon ijo 
ka'a aik-Ku tahpi eam barih aang kawan tobiri tuh. Iro ka'a pahtut Ahku 
ngihtotoh, tutang iro ahkan ngonih auh-Ku. Iro paringoh ahkan nyolung 
ihco kokawan umba ihco sokahtik. 10:17 Amai mongasih Ahku, kotului 
Ahku nyarah hasong-Ku, mangat norimaoh hoduli. 10:18 Eam aro 
ihcobehti ka duon ngomiuoh tahkan Ahku. Ahku nyarahoh ngosan 
konohuang-Ku bongok. Ahku bokowasa ahkan nyarahoh, tutang 
bokowasa ngomiuoh huli. Orihrih gawik'ku ijo Ahku torima tahkan 
Amai-Ku." 10:19 Kotului Yesus nuhtui kolourih, ulun-ulun Yahudi nopara 
hosuat. 10:20 Aro ijo nuhtui, "lo sonorupang sehtan! lo bobucon! Ahkan 
inon ihkam ngonih lo?" 10:21 Tahpi anai ka'a ijo nuhtui, "Ulun ijo 
sonorupang sehtan, eam lo nuhtui kolorih! Duon kowa sehtan mopolenang 
mahtan ulun bobulen mangat tou nohto?" 10:22 Ang Yerusalem ulun-ulun 
rahat pesta peresmian Lohpou Tuhan. Ang ohkot rih wayah sorongin. 
10:23 Yesus rahat nyalan ang Sa'oh Salomo ang luwang Lohpou Tuhan, 
10:24 kotihka ulun-ulun Yahudi lombut ngorumbung ang hokodiling 


Yesus. Iro nuhtui, "Johcok miraoh Ihko kani mohonouoh ihkai bimbang? 
Nuhtuiohrih turus tarang, amat Ihko puna tu'u Lahca Ponyolamat." 10:25 
Yesus mutah, "Tus Ahku nuhtui ahkan ihkam, tahpi ihkam eam porocaya. 
Gawi-gawi ijo Ahku nguai ngosan aran Amai-Ku, nonga bukti tohou Ahku. 
10:26 Ihkam eam porocaya tului ihkam eam barih tobiri-tobiri-Ku rih. 
10:27 Tobiri-tobiri-Ku ngonih auh-Ku. Ahku ngosono iro, tutang iro 
ngohasu Ahku. 10:28 Ahku nonga iro pombolum ijo sojahti tutang 
kototahiu, tutang turus-Jjahamoh iro eam ahkan rusak. Famanai ihcobehti 
ka dahpot ngorabut iro tahkan longok-Ku. 10:29 Amai-Ku, ijo ius 
nongaoh iro ahkak-Ku, molowiumba koparingoh. Tutang eam ihcobehti ka 
dahpot ngorabut iro tahkan longon Amai. 10:30 Ahku tutang Amai anairih 
ihco." 10:31 Turus ulun-ulun Yahudi ngomin hino bahtu nohuang medak 
Yesus. 10:32 Tahpi Yesus nuhtui umba iro, "Ihkam ius nohto Ahku nguan 
aro gawi hinut, ijo sonyuhu Amai ahkak-Ku. Tahkan paring gawi orih, 
umoh ijo kobainoh ihkam kani medak Ahku?" 10:33 Ulun-ulun Yahudi 
orih mutah, "Eam kotului konuan-konuan-Mu ijo pios rih ihkai kani 
muhkah Ihko umba bahtu, tahpi kotului Ihko ngarana Pohotala. Ihko 
ihcobehti kolunon kani ngonjorian arop-Mu Pohotala." 10:34 Turus Yesus 
mutah, "Famkah ang Buhku Tourat'mu tonyurat: Pohotala nuhtui, Thkam 
anairih pohotala'"? 10:35 Ihto ta'an ijo inon ijo tonyurat ang luwang Surat 
Borasih ahkan nyolung turus-Jjahamoh. Jadi, amat Pohotala nonga 
kohawot 'pohotala' ahkan ulun-ulun ijo norima auh-Oh, 10:36 ombai 
ihkam nuhtui Ahku ngarana Pohotala, tului auh-Ku Anak Pohotala? 
Molekan Ahku tongopili bam Amai, tutang sonuhu nokuh kolunon. 10:37 
Amat Ahku eam nguan gawi ijo ponoretah Amai, ara porocaya umba 
Ahku. 10:38 Tahpi tului Ahku nguaioh, porocaya iou ihkam umba inon ijo 
Ahku nguai orth, oluka ihkam eam kani porocaya umba Ahku. Honong 
kolourih ihkam kota'an tutang solembang ijo Amai tahtap hihco umba 
Ahku, tutang Ahku tahtap hihco umba Amai." 10:39 Iro ngurahjalan hino 
nawan Yesus, tahpi lo ngoliuk tahkan tohun iro. 10:40 Yesus huli nokuh 
pohoi Sungoi Yordan, ang unuk Yohanes houn mopondus, turus mohcon 
ang anan. 10:41 Aro ulun lombut nokuh Io. Iro nuhtui, "Yohanes eam 
nguan tandahelan-tandahelan, tahpi paring ijo tonuhtuioh tohou ulun tuh 


morong." 10:42 Turus aro ulun ang anan porocaya umba Yesus. 


11:1 Ihcobehti bogare Lasarus mohcon ang Betania hihco umba 
konduangoh Maria tutang Marta. 11:2 Maria, iorih ulunbawi ijo nusuh 
minyak buan harum aang pa'an Yesus tutang ngapitoh umba balouoh. Ang 
sino kotihka konduangoh Lasarus kaling-mondam. 11:3 Koduo bohtouoh 
rih ngabaroh ahkan Yesus, "Tuhan, konduang 'kai ijo Tuhan ngasihoh rih 
mondam." 11:4 Kotihka Yesus ngomih kabar orih, Io nuhtui, "Ponyahkit 
tuh eam ahkan kobainoh popahtoi. Tuhrih nyolung mangat Pohotala 
konohajooh, tutang mangat kobainoh Anak Pohotala ka'a konohajo." 11:5 
Yesus ngasih Marta, Maria tutang Lasarus. 11:6 Tahpi kotihka Yesus 
ngonih kabar ijo Lasarus mondam, Io ha'atoh mohcon ang unuk-Oh duo 
ondou hino. 11:7 Uliorih kolawui Io nuhtui umba murid-murid-Oh, "Olai 
ihto huli nokuh Yudea." 11:8 Iro mutah, "Amai Guru, punan 10u ulun-ulun 
Yahudi kani medak Amai umba bahtu, tutang huntuh Amai kani huli hino 
nokuh anan?" 11:9 "Eamrih hondou ondou kotahiuoh duo balas jam?" 
hion Yesus, "ulun ijo nyalan ang ohkot hondou, eam io totarang tului io 
nohto koloang kolunon tuh. 11:10 Tahpi amat ulun ijo nyalan ang ohkot 
pindong io totarang, tului eam aro koloang aang 10." 11:11 Kodorihrih 
hion Yesus. Pongohuli Io nuhtui hino, "Sobat ihto, Lasarus jari tiruh, tahpi 
Ahku ahkan tulak ngomonyun io." 11:12 Murid-murid Yesus nuhtui, 
"Tuhan, amat Lasarus tiruh noin io ahkan pios." 11:13 Konohuang Yesus, 
iorih ijo Lasarus jari mahtoi. Tahpi iro ngahu konohuang Yesus anairih ijo 
Lasarus tiruh bahut. 11:14 Tului orih, Yesus nuhtui umba iro hawui 
botarang, "Lasarus jari mahtoi. 11:15 Tahpi Ahku sanang ka'a, Ahku eam 
anai ang anan, kotului labih pios ahkan'kam, mangat ihkam dahpot 
porocaya. Olairih ihto tulak uhuntuh nokuh Lasarus." 11:16 Tomas ijo 
konohawot "Anak tahtup" nuhtui umba injah-injahoh murid-murid Yesus, 
"Olai ihto umba, nauhoh ihto mahtoi homboh Io!" 11:17 Kotihka Yesus 
johcok ang unuk orih, Lasarus jari ohpat ondou kotahiuoh ang tanom. 
11:18 Betania rih doni Yerusalem, kira-kira tolu kilomehter kahcuioh. 
11:19 Aro ulun Yahudi jari lombut masap Marta tutang Maria ahkan 
mahpung iro tului popahtoi konduangoh. 11:20 Kotihka Marta ngonih 


Yesus lombut, 10 soluka naharang Yesus, tahpi Maria mohcon ang lohpou. 
11:21 Hion Marta umba Yesus, "Tuhan, jahkaioh Tuhan anai ang ohtoi 
ohkot orih, musti konduang'ku eam mahtoi. 11:22 Olu kodorih ahku ta'an, 
ijo huntuh ka'a Pohotala ahkan nonga inon iou ijo Tuhan nyawot umba Io." 
11:23 "Konduang'mu ahkan bolum huli," hion Yesus umba Marta. 11:24 
Marta mutah, "Ahku ta'an Lasarus ahkan bolum huli amat ulun mahtoi 
paringoh tonomonyun ang Ondou Kiamat." 11:25 "AHKU TUH JO 
NONGA POMBOLUM TUTANG NGOMONYUN ULUN MAHTOI," 
hion Yesus umba Marta. "ULUN IJO POROCAYA UMBA AHKU 
AHKAN BOLUM, OLU KA IO JARI MAHTO 11:26 Tutang ulun bolum 
ijo porocaya umba Ahku, kototahiuoh eam ahkan mahtoi. Porocaya ihko 
umba hal rih?" 11:27 "Tuhan," hion Marta, "ahku porocaya Tuhan Anak 
Pohotala, Lahca Ponyolamat ijo ahkan lombut nokuh kolunon tuh." 11:28 
Ulimba Marta nuhtui kodorih, io tulak na'ah Maria, konduangoh hawui 
sino-sinok umba io, "Amai Guru anai ang ohto1, lo ngisok ihko." 11:29 
Ngonih rih, Maria jio-jion hihkas, turus tulak nyopohpak Yesus. 11:30 
Ohkot rih Yesus jaha nyolong nokuh desa. lo magun anai ang unuk Marta 
nyopohpak Io. 11:31 Ulun-ulun Yahudi ijo rahat mahpung Maria ang 
lohpou, nohto Maria kuat tutang ji0-j10n soluka, jadi iro tulak ngahasu io, 
tului iro ngohu io nokuh tanom, ahkan nangih. | 1:32 Ohkot Maria johcok 
ang unuk Yesus tutang nohto Io, suhkun tu'ut io ang tohimo Yesus tutang 
nuhtui, "Tuhan, jahkaioh Tuhan anai ang ohtoi ohkot rih, pasti 
konduang'ku eam ahkan palus." 11:33 Kotihka Yesus nohto Maria nangih, 
tutang ulun-ulun Yahudi 1jo lombut homboh Maria orih ka'a nangih, 
ahto1-Oh sedih, tutang lo nanyamngasi samasino. 11:34 Mahka ngisok rih 
To umba iro, "Ang umoh ihkam ngolowong io?" "Olai nohtooh, Tuhan," 
hion'ndo. 11:35 Turus Yesus nangih. 11:36 Mahka ulun-ulun Yahudi rih 
nuhtui, "Nohtorih eaminon kasih-Oh umba Lasarus!" 11:37 Tahpi anai ang 
louk iro ijo nuhtui, "To nguan ulun bobulen tou molenang, ombai lo eam tou 
ngahana mangat Lasarus ara mahtoi?" 11:38 Yesus paham nanyamngasi 
hino, turus lo tulak nokuh tanom. Tanom rih tonapa tahkan lowong guha 
ijo konahtop umba bahtu hajo. 11:39 "Ngahtun bahtu orih," hion Yesus. 
Marta konduang ulun ijo mahtoi rih, mutah, "Tahpi Tuhan, io jari ohpat 


ondou tuh ang tanom. Punaoh jari buan maram!" 11:40 Yesus nuhtui umba 
Marta, "Eamrih jari Ahku nuhtui ahkan'kam: Amat ihko porocaya, ihko 
ahkan nohto kodorih kohajoi kowasan Pohotala!" 11:41 Mahka iro 
ngahtun bahtu orih. Pongohino Yesus nokara nokuh langit tutang nuhtui, 
"Torimakasih Amai, tului Ihko jari ngonih Ahku. 11:42 Ahku ta'an Ihko 
toturus ngonih Ahku, tahpi Ahku nuhtui tuh, bagi ulun-ulun ijo anai ang 
ohto1, mangat'ndo porocaya ijo Ihko rih ijo nyuhu Ahku." 11:43 Ulimba Io 
nuhtui kodorih, Yesus na'ah muhing auh-Oh, "Lasarus soluka!" 11:44 
Mahka soluka ulun ijo mahtoi rih. Longoi tutang pa'aioh magun 
tomohtong benang bukus otu, tutang baui totuhtup umba benang bukus 
bau. "Nguwat ohrih benang bukusotu, mangat io morodeka nyalan," hion 
Yesus umba ulun-ulun ang anan. 11:45 Aro tahkan ulun-ulun Yahudi ijo 
lombut masap Maria, porocaya umba Yesus, ohkot iro nohto angjadi rih. 
11:46 Tahpi pira-pira ang louk iro, hihkas nokuh ulun Parisi tutang 
ngabarohrih inon ijo jari konuan Yesus. 11:47 Tului orih ulun-ulun Parisi 
tutang imam-imam kopala nguan rahpat umba Majelis Bosara Agama. Iro 
nuhtui, "Ihto harus nguan inon? Ulun tuh nguan aro tandahelan! 11:48 
Amat ihto mohonou Io nguan turus koloutuh, paring ulun ahkan porocaya 
umba Io. Tutang laiuoh pongowasa Ruma ahkan lombut tutang ngahkas 
Lohpou Tuhan tutang ko-paring uhtus ihto!" 11:49 Ihcobehti tahkan iro ijo 
bogare Kayapas, imam hajo aang toun orih, nuhtui, "Ihkam eam ta'an 
ino-inon. 11:50 Inon ihkam eam borondong, ijo ahkan kogunan rayat, labih 
pios ihcobehti mahtoi tahkanumba paring uhtus lonyuh?" 11:51 Kotu'uioh 
Kayapas ngohawot orih, eam tahkan tirukoh bongoi. Tahpi kolou imam 
hajo toun orih, io nujum ijo Yesus ahkan mahtoi bagi uhtus Yahudi. 11:52 
Tutang eam bagi uhtus Yahudi beweu, tahpi ka'a ahkan muhpungoh tutang 
mopohihco anak-anak Pohotala ijo bilang-bahas. 11:53 Nopara ondou orih 
pongowasa-pongowasa Yahudi bohaum ahkan munu Yesus. 11:54 
Kotului orih Yesus eam hino mokarah ang baun ulunaro, ang marak ulun 
Yahudi. Io nohtah Yudea, turus tulak nokuh lowu ijo konohawot Epraim, 
doni padang bolambah. Ang anan lo mohcon sama-sama murid-murid-Oh. 
11:55 Aang ohkot rih jari doni Ondou Pesta Paska ulun Yahudi. Aro ulun 
tahkan lowu koik jari tulak nokuh Yerusalem mangat molalus upacara 


moporasih aropoh houn umba pesta orih. 11:56 Iro ngurah Yesus, tutang 
ohkot hopuhpung ang Lohpou Tuhan, iro bopander sama arop'ndo, 
"Koloukuwoh tiruk'kam? Touhirah lo eam lombut nokuh pesta tuh." 11:57 
Iro ngohawot kolouorih, bain imam-imam kopala tutang ulun-ulun Parisi 
ius polua poretah ijo ulun ijo ta'an ang umoh Yesus anai, harus nyorihtaoh, 
mangat lo dahpot tonawan. 


12:1 Onom ondou hounumba Ondou Pesta Paska, Yesus tulak nokuh 
Betania. Ang unuk rih mohcon Lasarus ijo jari konombolum bain Yesus 
tahkan popahtot. 12:2 Ang anan Yesus tonyorungan bain iro tutang Marta 
nohaluoh. Lasarus tutang pomasap-pomasap tuot kuman homboh umba 
Yesus. 12:3 Pongohino Maria lombut ngomin kira-kira sotengah lihter 
minyak buanharum narwastu ijo borega samasino. lo nohtaoh minyak 
buanharum rih nokuh pa'an Yesus, turus ngapitoh umba balouoh. Sohapus 
lohpou rih monjadi buanharum, kobain minyak buanharum rih. 12:4 Tahpi 
Yudas Iskariot, ihcobehti murid Yesus -- ijo pongo ngarana umba Yesus -- 
nuhtui, 12:5 "Ombai minyak buanharum rih eam ponodagangrih umba 
rega tolu lahtus duit perak, tutang duitoh rih tononga ahkan ulun 
porosbolum?" 12:6 Yudas nuhtui kodorih eam kotului io nohtoani ulun 
porosbolum, tahpi kotului io ponahkou. Io bojoin ngomin duit tahkan kas 
ulun aro ijo konipos ang io. 12:7 Tahpi Yesus nuhtui, "Nauhoh ulunbawi 
rih! Io nguan tuh ahkan ondou tonanom-Ku. 12:8 Ulun porosbolum 
hototurus anai ang parak ihkam, tahpi Ahku eam." 12:9 Aro ulun Yahudi 
ngonih ijo Yesus anai ang Betania, jadi iro tulak nokuh anan. Iro tulak eam 
tului Yesus, tahpi ka'a tului iro kani nohto Lasarus ijo jari konombolum 
tahkan popahtoi, kobaiu-Oh. 12:10 Orih kotului imam-imam kopala kani 
munu Lasarus ka'a; 12:11 tului io kotuluioh aro ulun Yahudi nohtah iro 
tutang porocaya umba Yesus. 12:12 Angngohkos ondouoh ulun aro ijo jari 
lombut mangat parami Pesta Paska ngonih, ijo Yesus rahat aang ponyalan 
nokuh Yerusalem. 12:13 Mahka ulun aro ngomin doun-doun koruma turus 
hihkas naharang Io hawui bososurak, "Tararih Pohotala! Tomorehkatrih 
Io ijo lombut ngosan aran Tuhan. Tomorehkatrih Lahca Israel!" 12:14 
Yesus ngondahpot ihcokungan keledai biou, tutang nunggangoh. Mahka 


nyolung ijo tonyurat ang Surat Borasih: 12:15 "Ara mihkoh, putri Sion! 
Nohto Lahca'kam lombut, nunggang ihcokungan keledai biou!" 12:16 Ang 
ohkot rih murid-murid Yesus jaha solembang paringoh rih. Tahpi uli 
Yesus konohajo umba popahto1-Oh, kolawun'ndo toroingat ijo ijo konuan 
ulun aro tohimo Io jari tonyurat luwang Surat Borasih tohou lo. 12:17 
Ulun-ulun 1jo anai ang anan ohkot Yesus na'ah Lasarus soluka tahkan 
tanom tutang ngombolum io tahkan popahtoi, turus nonga kosaksian tohou 
hal orih. 12:18 Orih kotuluioh ulun aro tulak nokuh Yesus, tului iro ngonih 
ijo Io rih jari nguan tandahelan rih. 12:19 Mahka ulun-ulun Parisi hopander 
ihco sama bohkon, "Ihto eam duon nguan ino-inon! Topahjah iou, paring 
kolunon tulak ngahasu Io!" 12:20 Ang louk ulun-ulun aro ijo tulak nokuh 
Yerusalem, nohuang sombayang ang ohkot pesta orih anai ka'a popira 
behti Yunani. 12:21 Iro lombut nokuh Pilipus tutang nuhtui, "Konduang, 
amat dahpot, ihkai jolik tu'u hosombang umba Yesus." (Pilipus rih tahkan 
Betsaida ang Galilea.) 12:22 Mahka Pilipus tulak nuhtui hal orih ahkan 
Andreas, tutang pongohuli iro duo monyorihtaohrih ahkan Yesus. 12:23 
Yesus nuhtui umba doro, "Jari ohkotoh Anak Ulun konohajo. 12:24 Tu'u 
morong auh-Ku tuh: Amat ihcokoluang paroi eam tongombulan ang 
luwang tana tutang mahtoi, io ahkan tohtap mohcon ihcokoluang. Tahpi 
amat luang paroi rih mahtoi kolawun io ahkan momua tutang aro paroi. 
12:25 Ulun ijo mongasih pombolumoh ahkan mhou pombolumoh. Tahpi 
ulun jo mohonouoh pombolumoh luwang kolunon tuh, ahkan mohagaoh 
bagi pombolum sojahti tutang kototahiu. 12:26 Ulun ijo kani mohalu Ahku 
harus ngahasu Ahku, mangat pohalu-Ku duon hihco Ahku, ang umoh 
Ahku anai. Ulun ijo mohalu Ahku ahkan tonohoromat Amai-Ku." 12:27 
"Ahtoi-Ku sikinanyamoh, mon ijo harus Ahku nuhtuioh uhuntuh? 
Koharusrih Ahku nuhtui orih, 'Amai, mokilarih Ahku tahkan uhuntuh?' 
Tahpi kopunaoh ahkan nyuru wayah kokarot tuh rih Ahku lombut. 12:28 
O Amai pohajoohrih aran Aim!" Mahka konahan auh tahkan langit nuhtui, 
"Ahku jari mopohajo-Oh, tutang Ahku ahkan mopohajo-Oh hino." 12:29 
Ulun aro ijo tohko ang anan ngonih auh orih. Iro nuhtui, "Orih auh 
duhung!" Tahpi anai ka'a ijo nuhtui, "Fam! Molehkat ijo hopander umba 
To!" 12:30 Turus Yesus nuhtui umba iro, "Auh orih konahan eam ahkan 


koguna Ahkak, tahpi ahkan kogunan'kam. 12:31 Uhuntuh jari ohkotoh 
kolunon tomosara, uhuntuh pongowasa kolunon tuh tomolinangoh. 12:32 
Tahpi Ahku tuh, amat Ahku jari tonongahtang ang ngosan tana, Ahku 
ahkan nguhut paring ulun Ahkak-Ku." 12:33 To nuhtui kodorih ahkan 
ngorinah koloukuwoh caraoh lo ahkan mahtoi. 12:34 Ulun aro rih nuhtui 
umba lo, "Numbun Buhku Hukum ihkai, Lahca Ponyolamat ahkan bolum 
turus-jahamoh. Koloukuwoh Ihko tou nuhtui ijo Anak Ulun harus 
tongondiang ang ngosan tana? lai Anak Ulun orih?" 12:35 Yesus mutah, 
"Baya ahkan pondehan iou koloang rih anai ang louk ihkam. Jadi, 
nyalanrih ihkam kotahin koloang rih magun anai, mangat ihkam ara 
tonopahas kopindong. Ulun ijo nyalan ang luwang kopindong, eam kota'an 
nokuhumoh 10 tulak. 12:36 Porocayarih umba koloang rih, kotahin 
koloang rih magun anai aang ihkam, mangat'kam monjadi anak-anak 
koloang." Ulijadi Yesus nuhtui kodorih, lo hihkas tahkan anan tutang eam 
kani pokarah arop-Oh ahkan'ndo. 12:37 Oluka jari aro tandahelan ijo 
konuan Yesus ang husuk iro, iro eam porocaya umba lo. 12:38 Mahka 
nyolung ka'a, inon ijo jari tonuhtui Nabi Yesaya, "Tuhan, iairih ijo 
porocaya umba kabar ekai? Ahkan iairih kowasa Tuhan tongorinah?" 
12:39 Tului orih iro eam duon porocaya, tului Yesaya jari nuhtui ka'a, 
"Pohotala nuhtui, 12:40 'Ahku ngombulenoh mahtan iro, nguan iro 
mahang ahto1, mangat mahtan iro ara nohto, tiruk iro ara solembang. 
Mangat iro ara hoduli nokuh Ahku, turus Ahku ngopios iro" 12:41 
Yesaya nuhtui kodorih tului io jari nohto kohajon Yesus, tutang bopander 
tohou lo. 12:42 Oluka kodorih, aro ulun bohkon ang louk pongowasa 
Yahudi porocaya umba Yesus. Tahpi iro eam bahanyi ngahku orih torus- 
tarang, tului iro mihkoh ara-ara ulun Parisi baca iro nyolong lohpou 
sombayang. 12:43 Iro labih jolik ngondahpot tara tahkan kolunon, 
tahkanumba ponorega Pohotala. 12:44 Turus Yesus na'ah, "Ulun ijo 
porocaya umba Ahku, eam umba Ahku io porocaya, tahpi ahkan Io ijo 
nyuhu Ahku. 12:45 Tutang ulun ijo nohto Ahku, nohto Io ijo nyuhu Ahku. 
12:46 Ahku lombut nokuh kolunon tuh kolou koloang, mangat paring ulun 
ijo porocaya umba Ahku, ara mohcon ang luwang kopindong. 12:47 Ulun 
ijo ngonih ajaran-Ku, tahpi eam numbui-Oh -- bohkon Ahku ijo mohukum 


io. Kotului Ahku lombut, eam ahkan mosara kolunon tuh, tahpi ahkan 
nyolamatoh. 12:48 Ulun ijo nulak Ahku tutang eam ngomih auh-Ku, jari 
anairih ijo mosaraoh. Auh ijo Ahku nyiaroh, orihrih ijo ahkan mosaraoh 
ang Ondou Kiamat. 12:49 Kotului Ahku eam bopander tahkan 
konohuang-Ku bongok, Amai ijo nyuhu Ahku, Io iou ijo moretah 
ahkak-Ku inon ijo harus Ahku nyiaroh tutang nuhtuioh. 12:50 Tutang 
Ahku ta'an ijo poretah-Oh rih nonga pombolum sojahti tutang kototahiu. 
Mahka Ahku mborihtaoh kolou ijo tongajar Amai ahkak-Ku." 


13:1 Ihcoondou sounumba tahkan Ondou Pesta Paska, Yesus jari ta'an ijo 
jari ohkotoh Io ahkan nohtah kolunon tuh ahkan buli nokuh Amai-Oh. Io 
ngasih umba ulun-ulun ijo monjadi atu-Oh ang kolunon tuh, tutang Io 
tohtap ngasih iro nyiring ko-opahoh. 13:2 Yesus tutang murid-muridoh 
rahat kuman ngolomi. Sehtan jari nyolong nonga tiruk ang luwang ahtoi 
Yudas anak Simon Iskariot ahkan ngarana Yesus. 13:3 Yesus ta'an ijo 
Amai jari nonga paring kowasa ahkai-Oh. lo ta'an ka'a ijo Io lombut 
tahkan Pohotala tutang ahkan buli nokuh Pohotala. 13:4 Kotului orih Io 
tombok nguhko1 kolambiombu-Oh, tutang mohtong handuk aang 
kahang-Oh. 13:5 Uliorih lo nusuh danum nokuh luwang gadur, turus 
nopara muhi pa'an murid-murid-Oh, tutang ngapitoh umba handuk ijo 
tomohtong aang kahang-Oh. 13:6 Johcokrih Io ang gilir Simon Petrus, jo 
nuhtui, "Tuhan, kuwohrih Tuhan ijo muhi pa'ak'ku?" 13:7 Yesus mutah, 
"Uhuntuh ihko eam solembang, inon ijo Ahku nguaioh tuh, tahpi noin ihko 
ahkan solembang." 13:8 "Ara, Tuhan," hion Petrus umba Yesus, "ara 
sosino Tuhan muhi pa'ak'ku!" Tahpi Yesus mutah, "Amat Ahku eam muhi 
ihko, ihko eam aro kohihco umba Ahku." 13:9 Simon Petrus nuhtui, 
"Amat kodorih, Tuhan, ara baya pa'ak'ku tahpi longok tutang kuhung'ku 
ka'a!" 13:10 "Ulun ijo jari mondus, jari borasih sohopusoh," hion Yesus 
umba Petrus. "lo eam usah tonorasih hino, kocoali pa'aioh. Ihkam tuh jari 
borasih, tahpi eam paringoh." 13:11 (Yesus jari ta'an iai ijo ahkan ngarana 
To. Kotului orih lonuhtui, "Ihkam tuh jari borasih, tahpi eam paringoh.") 
13:12 Uli Yesus muhi pa'an iro. lo mokehpan huli jubah-Oh tutang tuot 
hino. Turus Io nuhtui umba iro, "Solembangrih ihkam mon ijo punak iou 


Ahku nguai ahkankam? 13:13 Ihkam na'ah Ahku Guru tutang Tuhan. 
Tutang puna kolourth. 13:14 Amat Ahku kolou Tuhan tutang Gurun'kam 
muhi pa'an'kam, ihkam puna harus ka'a hotolinpam muhi pa'a. 13:15 Ahku 
nonga sutu tuh ahkan'kam, mangat ihkam ka'a nguan inon ijo jari Ahku 
nguai ahkan'kam. 13:16 Tu'u-tu'u morong hiok-Ku tuh: Ihcobehti jihpon 
eam labih hajo umba tepuioh, tutang ihcobehti sonuhu eam labih hajo 
umba ijo nyuhuoh. 13:17 Amat ihkam jari ta'an paringoh tuh, sananglah 
amat ihkam nguaioh. 13:18 Inon ijo Ahku nuhtuioh tuh, eam rih tohou 
ihkam paring. Ahku ta'an ia-iai ijo jari Ahku mitihoh. Tahpi inon ijo 
tonyurat luwang Surat Borasih harus nyolung, iorih 'Ulun ijo kuman 
homboh Ahku, ahkan ngolawan Ahku.' 13:19 Hal orih Ahku mborihtaoh 
ahkan'kam uhuntuh, hounumba nyolung, mangat amat hal orih nyolung 
noin, ihkam ahkan porocaya ijo Ahku tuh Io, ijo konohawot AHKU ANA 
13:20 Tu'u morong auh'Ku tuh: Iai norima ulun ijo Ahku nyuhuoh, ulun 
orih norima Ahku ka'a. Tutang iai ijo norima Ahku, norima lo ijo nyuhu 
Ahku." 13:21 Uliumba Yesus nuhtui kodorih, Io sihkinanyam sasino. 
Turus Io nuhtui, "Tu'u morong hiok-Ku tuh: Anai ihcobehti tahkan louk 
ihkam ahkan ngarana Ahku." 13:22 Murid-murid-Oh hotopahjah sama 
arop iro hawui paham helan kotului eam ta'an iai ijo konohuang. 13:23 
Murid ijo tongasih Yesus, tuot ang silan Yesus. 13:24 Simon Petrus nonga 
tanda ahkaioh, mangat io ngisok umba Yesus iai ijo titun konohuangoh. 
13:25 Mahka murid-Oh rih morateparopoh aang Yesus, tutang ngisok, 
"Iai io Tuhan?" 13:26 Yesus mutah, "Ulun ijo Ahku nonga luhte ijo Ahku 
ninjokoh nokuh luwang pikan, iorih uluioh." Mahka Yesus ngomin 
ihcokobitap luhte, ninjokoh nokuh luwang pikan; turus nongaoh ahkan 
Yudas anak Simon Iskariot. 13:27 Tona'a uliumba Yudas norima luhte rih, 
sehtan nyolong nokuh luwang ahtoioh. Turus Yesus nuhtui umba io, 
"Nguaiohrih jeleng iou inon ijo kani ihko nguaioh." 13:28 Eam ihcobehti 
ka tahkan iro ijo tuot kuman ang anan solembang auh orih, ombai Yesus 
nuhtui kodorih umba Yudas. 13:29 Anai ijo ngohu Yesus nyuhu Yudas 
moli angihco ijo tomorulu ahkan pesta rih, ata'ai nonga honjiot isut duit 
ahkan ulun-ulun porosbolum -- tului Yudas nambit duit kas iro. 13:30 
Uliumba Yudas kuman luhte rih, io cahpat soluka. Ondou jari pindong. 


13:31 Uliumba Yudas hihkas, Yesus nuhtui, "Huntuh Anak Ulun 
konohajooh, tutang Pohotala konohajo nguha lo. 13:32 Amat Pohotala 
konohajo nguha Io, Io ka'a ahkan konohajo bam Pohotala nguha arop-Oh 
bongoi. Malah Pohotala ahkan mopohajo Io honong jeleng. 13:33 
Anak-anak-Ku, Ahku eam ahkan mohcon tahi hino umba ihkam. Ihkam 
ahkan ngurah Ahku, tahpi kolou ijo jari Ahku nuhtuioh ahkan dolang okon 
Yahudi, kodorih ka'a Ahku nuhtui ahkan ihkam, nokuh unuk Ahku tulak, 
ihkam eam dahpot lombut. 13:34 Poretah bohua Ahku nongaoh 
ahkan'kam: Hokasih ihco umba 'obohkon sama kolou Ahku ngasih ihkam, 
kodorih ka'a ihkam harus saling hokasih. 13:35 Amat ihkam saling 
mongasih, paring ulun ahkan ta'an ijo ihkam murid-murid-Ku." 13:36 
"Tuhan, Tuhan kani hihkas nokuh umoh?" hion Simon Petrus ngisok umba 
Yesus. Mutah Yesus, "Nokuh amoh Ahku hihkas, ihko eam duon umba 
huntuh. Ihko ahkan ngahasu Ahku pongohino." 13:37 "Tuhan, ombai ahku 
eam duon ngahasu Tuhan huntuh?" kisok Petrus hino, "Ahku rela mahtoi 
bagi Tuhan!" 13:38 Yesus mutah, "Tu'u-tu'urih ihko rela mahtoi bagi-Ku? 
Ngota'an iou, sountahkan dalungmanuk nandu noin, ihko jari tolu tihkat 
nuhtui ijo ihko eam ngosono Ahku!" 


14:1 "Ara ahtoi'kam bimbang," hion Yesus umba iro. "Porocayarih umba 
Pohotala, tutang porocayarih umba Ahku ka'a. 14:2 Ang lohpou Amai-Ku 
anai aro unuk mohcon. Ahku tulak nokuh anan ahkan monyodia unuk 
bagi'lkam. Ahku eam ahkan nuhtui kodorih ahkan'kam, jahkaioh orih eam 
kolourih. 14:3 Uliumba Ahku tulak nahtap unuk ahkan'kam, Ahku hoduli 
hino tutang ngomin ihkam, mangat ang umoh Ahku anai, ang anan ka'a 
ihkam anai. 14:4 Nokuh unuk Ahku tulak ihkam ta'an jalanoh." 14:5 Turus 
Tomas nuhtui umba Yesus, "Tuhan, ihkai eam ta'an nokuh umoh Tuhan 
tulak, koloukuwoh ihkai ta'an jalanoh?" 14:6 Yesus mutah, "AHKU TUH 
JALAN AHKAN NGOSONO POHOTALA TUTANG NGONDAHPOT 
POMBOLUM. EAM ARO IHCOBEHTI KA DAHPOT LOMBUT 
NOKUH AMAI AMAT EAM NOKALOU AHKU. 14:7 Jahkaioh ihkam 
ngosono Ahku, musti ihkam ahkan ngosono Amai-Ku ka'a. Huntuh ihkam 
ahkan ngosono Io, tutang jari nohto lo." 14:8 Mahka Pilipus nuhtui umba 


Yesus, "Tuhan, pokarahohrih Amai ahkan 'kai, mangat ihkai 
umbothuang." 14:9 Tahpi Yesus mutah, "Jari kolourih kotahiu Ahku 
hihco umba ihkam, tutang jaha ka'a ihkam ngosono Ahku, Pilipus? Ulun 
ijo jari nohto Ahku, jari ka'a nohto Amai. Koloukuwoh ihko dahpot nuhtui, 
'Pokarahohrih Amai ahkan 'kai'? 14:10 Pilipus! Eamkah ihko porocaya, ijo 
Ahku hihco umba Amai tutang Amai hihco umba Ahku? Inon ijo Ahku 
nuhtuioh ahkan'mu, eam Ahku nuhtui tahkan arop-Ku bongok. Amai ijo 
tohtap hihco honong Ahku, Iorih ijo nguanoh paringoh orih. 14:11 
Porocayarih honong Ahku ijo Ahku hihco honong Amai, tutang Amai 
hihco umba Ahku. Ata'ai soea-eamoh, porocayarih tului inon ijo jari Ahku 
nguaioh. 14:12 Tu'u morong hiok-Ku tuh: Ulun ijo porocaya umba Ahku, 
ahkan nguanoh inon ijo Ahku jari nguaioh, -- malah io ahkan nguan ijo 
labih hajo hino -- tului Ahku tulak nokuh Amai-Ku. 14:13 Tutang inon ijo 
ihkam monyawotoh a'ang arak-Ku, orih ahkan Ahku nonga ahkan'kam, 
mangat Amai konohajo nguha Anak. 14:14 Inon iou ijo ihkam monyawot 
ngosan arak-Ku ahkan Ahku nguai." 14:15 "Amat ihkam ngasihoh Ahku, 
ihkam ahkan molalusoh poretah-poretah-Ku. 14:16 Ahku ahkan nyawot 
ahkan Amai, tutang lo ahkan nonga ahkan'kam Pondohop bohkon, jo 
ahkan mohcon dahang ihkam nyiring turus-jahamoh. 14:17 Io rih Roh 
Pohotala ijo ahkan ngorinah komorong tohou Pohotala. Kolunon eam 
dahpot norima lo, kotului eam nohto ata'ai eam ngosono-Oh. Tahpi ihkam 
ngosono Io, kotului Io mohcon umba ihkam, tutang ahkan ihco honong 
ihkam. 14:18 Ihkam eam Ahku ahkan nohtahoh bongon, kolou anak nulo. 
Ahku ahkan hoduli nokuh'kam. 14:19 Mohcon honjulu iou kolunon eam 
ahkan nohto Ahku hino. Tahpi ihkam ahkan nohto Ahku. Tutang tului 
Ahku bolum, ihkam ka ahkan bolum. 14:20 Amat lombut ondou orih, 
ihkam ahkan kota'an ijo Ahku hihco honong Amai, ihkam hihco honong 
Ahku, tutang Ahku hihco honong ihkam. 14:21 Ulun ijo norima poretah- 
poretah-Ku, tutang nguaioh iorih ijo ngasihoh Ahku. Amai-Ku ahkan 
ngasih ulun ijo ngasihoh Ahku. Ahku ka ahkan ngasihoh ulun orih tutang 
ngorinahoh arop-Ku ahkaioh." 14:22 Hion Yudas (bohkon Yudas 
Iskariot) ngisok umba Yesus, "Tuhan, ombai Tuhan kani ngorinahoh 
arop-Mu ahkan ihkai tutang eam ahkan kolunon?" 14:23 Yesus mutah, 


"Ulun ijo ngasih Ahku, ahkan numbunoh ajaran-Ku. Amai-Ku ahkan 
ngasihoh 10. Amai tutang Ahku ahkan lombut nokuh 10, tutang mohcon 
hihco io. 14:24 Ulun ijo eam ngasih Ahku, tutang eam numbun ajaran-Ku. 
Ajaran ijo konahan'kam orih, bohkon tahkan Ahku, molekan tahkan Amai 
ijo nyuhu Ahku. 14:25 Paring orih Ahku nuhtui ahkan'kam, kotahin Ahku 
magun hihco ihkam. 14:26 Tahpi Roh Pohotala, Pondohop ijo ahkan 
sonuhu Amai ngasan arak-Ku, Iorih ijo ahkan majar ihkam, koparingoh 
tutang mopingatoh ihkam ahkan paring ijo jari Ahku monyorihtaoh 
ahkankam. 14:27 Kosanangkomangat Ahku nohtahoh ahkan ihkam. 
Kosanangkomangat aik-Ku bongok ijo Ahku nongaoh ahkan ihkam. Ijo 
Ahku nonga rih eam kolou ijo tongan kolunon ahkan'kam. Ara galisah ara 
mihkoh. 14:28 Ihkam jari ngonih Ahku nuhtui, 'Ahku ahkan tulak, tahpi 
Ahku ahkan lombut hoduli ahkan ihkam.' Amat ihkam ngasih Ahku, 
ihkam sanang Ahku tulak nokuh Amai, tului Amai labih hajo tahkan Ahku. 
14:29 Ahku mborihta rih ahkan'kam huntuh, sounumba paringoh nyolung, 
mangat amat nyolung noin, ihkam ahkan porocaya. 14:30 Ahku eam 
ahkan bopander labih aro hino umba ihkam, tului jari ohkotoh okon 
kolunon tuh lombut. Tahpi io eam bokowasa ngosan arop-Ku. 14:31 Tahpi 
oluka paring rih harus nyolung, mangat kolunon borondong ijo Ahku sita 
Amai tutang nguanoh kokaron ijo ponoretah Amai ahkak-Ku. Nah, olai 
ihto tulak tahkan ohtoi." 


15:1 Hion Yesus hino, "AHKU TUH PU'UN ANGGUR IJO 
MORONGTU'U, TUTANG AMAI-KU ANAI TUHKANG KOBUNOH. 
15:2 Nyinong da'an aang Ahku ijo eam pomua, tonuhtuh-Oh, tutang 
nyinong da'an ijo pomua diai honjiot dauioh mangat labih aro hino buaoh. 
15:3 Ihkam jari borasih tului ajaran ijo Ahku nongaoh ahkankam. 15:4 
Tohtaprih hihco umba Ahku tutang Ahku ka'a ahkan tohtap hihco a'ang 
ihkam. Da'an bongol eam tou momua, kocoali amat io tohtap aang 
batangoh. Kodorih ka'a ihkam tihkas tou momua, amat tohtap hihco a'ang 
Ahku. 15:5 AHKU TUH PU'UN ANGGUR, TUTANG IHKAM RIH 
DA'AI-DA'AIOH. Ulun ijo tohtap hihco honong Ahku, tutang Ahku 
honong 10, ahkan momua aro; tului earo Ahku, ihkam eam tou monguanoh 


ino-inon. 15:6 Ulun ijo eam tohtap hihco honong Ahku ahkan ndian kolou 
da'an, turus jadi koring. Da'an-da'an ijo kolouorih ahkan tonipun tutang 
tonyakah nokuh baho turus bopahpong. 15:7 Amatmira ihkam tohtap 
hihco honong Ahku, tutang ajaran-Ku mohcon aang ahtoi'kam, nyawotrih 
umba Amai, inon iou ijo ihkam kani, sawot'kam rih ahkan tononga. 15:8 
Amat ihkam mua aro, Amai-Ku konohajo, tutang honong kodorih ihkam 
tu'u-tu'u monjadi murid-Ku. 15:9 Kolou Amai ngasihoh Ahku, kodorih ka 
Ahku ngasihoh ihkam. Hondakrih ihkam tohtap bolum kolou ulun ijo 
Ahku ngasihoh. 15:10 Amat ihkam molalus poretah-poretah-Ku, ihkam 
tohtap te'et ahkan kasih-Ku, sama kolou Ahku tohtap te'et umba kasih 
Amai tului molalus poretah-poretah-Oh. 15:11 Paringoh tuh Ahku 
mborihtaoh ahkan ihkam, mangat kojorih-Ku anai luwang ahtoi'kam, 
tutang kojorih'kam monjadi soporuna. 15:12 Tuhrih poretah-Ku: Ngasih 
ohrih ihco sama 'obohkon, sama kolou Ahku jari ngasih ihkam. 15:13 
Ulun ijo paling mongasihoh sobat-sobatoh, anairih ulun ijo nonga 
pombolumoh bagi iro. 15:14 Ihkam tuh uras sobat-sobat-Ku, tului ihkam 
nguanoh inon ijo Ahku moretahoh ahkan'kam. 15:15 Ihkam eam hino 
Ahku na'ah jihpon, tului jihpon eam ta'an inon ijo rahat tonguan tepuioh. 
Ihkam Ahku na'ahoh sobat kotului paring ijo Ahku ngonih tahkan Amai, 
jari Ahku nyorihtaoh ahkan'mu. 15:16 Eam ihkam ijo mihtih Ahku. Ahku 
tuh ijo ngopili ihkam, tutang nyuhu ihkam tulak mangat ihkam momua aro 
-- bua-bua ijo eam dahpot rusak. Mahka Amai ahkan nonga ahkan'kam 
inon ka'a ijo ihkam nyawot umba-Oh, ngosan arak-Ku. 15:17 Tuhrih 
poretah-Ku ahkan'kam: Hokasihrih sama arop'kam." 15:18 "Amatmira 
kolunon ngohiri ihkam, pios ingat ijo Ahku jari labih houn tongohiri bain 
kolunon. 15:19 Jahkaioh ihkam puna am kolunon, ihkam ahkan tonokasih 
bain kolunon rih kolou puna aiuoh. Tahpi Ahku jari ngopili ihkam tahkan 
kolunon tuh, jadi ihkam eam hino punaain kolunon. Orihrih kotuluioh 
kolunon ngohiri ihkam. 15:20 Ingatlah inon ijo jari Ahku nuhtui 
ahkan'kam, 'Jihpon eam labih hajo tahkan tepuioh.' Amat iro jari ngarana 
Ahku, iro ahkan ngarana ihkam ka'a. Amat iro numbun auhajar-Ku iro 
ahkan numbun ajaran ihkam ka'a. 15:21 Paringoh rih ahkan iro nguaioh 
toharep ihkam, tului ihkam murid-Ku, bain iro eam ngosono Io ijo nyuhu 


Ahku. 15:22 Jahkaioh Ahku eam lombut tutang eam nuhtui paringoh rih 
ahkan iro, iro eam bodusa. Tahpi huntuh iro eam aro pahkingoh hino bagi 
dusan iro. 15:23 Ulun ijo ngohiri Ahku, ngohiri Amai-Ku. 15:24 Jahkaioh 
ang tohun-tohun iro, Ahku eam nguanoh hal-hal ijo jaha pu'u tonguan ulun 
bohkon, iro eam bodusa. Tahpi huntuh iro jari nohto inon ijo Ahku 
nguaioh, tutang iro ngohiri Ahku kanika Amai-Ku. 15:25 Punajari 
koharusoh kodorih, mangat nyolung inon ijo tonyurat a'ang Buhku Torat 
iro, yorth: 'Iro ngohiri Ahku earo pahkingoh.' 15:26 Ahku ahkan nyuhu 
nokuh'kam Pondohop ijo asar tahkan Amai. Iorih Roh ijo ahkan ngorinah 
komorong tohou Pohotala. Amat Io lombut, lo ahkan nonga kosaksian 
tohou Ahku. 15:27 Tutang ihkam ka'a harus nonga kosaksian tohou Ahku, 
tului ihkam jari hihco Ahku tahkan pahtukoh. 


16:1 Paringoh rih Ahku nuhtui ahkan'kam, mangat ihkam ara murtad. 16:2 
Ihkam ahkan tonyoluka tahkan lohpou-lohpou sombayang. Tutang ahkan 
lombut ohkotoh ijo ulun ijo munu ihkam, ahkan ngohu io mongabdi ahkan 
Pohotala. 16:3 Iro nguan orih ahkan ihkam, tului iro jaha ngosono Amal 
kanika Ahku. 16:4 Tahpi huntuh Ahku nuhtui rih ahkan'kam, mangat amat 
orih nyolung noin, ihkam mongingat ijo Ahku jari mborihtaohrih ahkan 
ihkam." "Hal tuh eam Ahku mborihtaoh ahkan'kam tahkan pahtukoh, 
kotului Ahku magun hihcoumba ihkam. 16:5 Tahpi huntuh, Ahku ahkan 
tulak nokuh Io, ijo jari nyuhu Ahku; tutang eam aro ihcobehti ka, tahkan 
ihkam ngisok nokuh umoh Ahku tulak. 16:6 Huntuh malah ahtoi'kam 
monjadi sedih, tului Ahku nuhtui hal orih ahkan'kam. 16:7 Tahpi Ahku 
nuhtui ijo morong ahkan'kam: Labih pios bagi ihkam, amat Ahku hihkas, 
tului amat Ahku eam hihkas, Pondohop orih eam ahkan lombut bagi 
ihkam. Tahpi amat Ahku hihkas, Ahku nyuhu Io ahkan ihkam. 16:8 Amat 
To lombut, lo ahkan ngorinah ahkan kolunon riman ijo komorongoh tahkan 
dusa, tahkan inon ijo morong, tutang tahkan torat Pohotala. 16:9 Io ahkan 
ngorinah ijo eam porocaya ahkak-Ku orih dusa, 16:10 ijo Ahku morong, 
kotului orih Ahku hihkas nokuh Amai, tutang ihkam eam ahkan nohto 
Ahku hino, 16:11 tutang ijo Pohotala jari nopara mohukum, kotului okon 
kolunon tuh jari tonohukum. 16:12 Aro hino ijo kani Ahku nuhtuioh 


ahkan'kam, tahpi uhuntuh ihkam jaha sanggup norimaoh. 16:13 Tahpi 
amat Roh orih lombut, yorih Io ijo ngortnah komorong tohou Pohotala, 
ihkam ahkan toniting-Oh ahkan ngosono paring komorong. lo eam ahkan 
bopander tahkan arop-Oh bongoi, tahpi nuhtui inon ijo jari konahan-Oh, 
tutang lo ahkan mborihtaoh ahkan'kam, inon ijo ahkan nyolung ang ondou 
pongo. 16:14 Io ahkan mopohajo Ahku, tului inon ijo tonyiar-Oh 
ahkan'kam, tonorima-Oh tahkan Ahku. 16:15 Paring ijo anai ang Amai 
anairih aik-Ku. Orih kotuluioh Ahku nuhtui ahkan'kam ijo inon jo 
tonyiaroh Roh ahkan'kam, tonorima-Oh tahkan Ahku." 16:16 "Puta 
sinowayah iou, ihkam eam ahkan nohto Ahku hino, tutang ka'a puta 
sinowayah hino ihkam ahkan nohto Ahku." 16:17 Pira-pira murid Yesus 
nopara hokisok hawui arop'ndo, "Inon konohuangoh Io nuhtui umba ihto: 
'Puta sinowayah iou, ihkam eam ahkan nohto Ahku, tutang puta 
sinowayah 10u ihkam ahkan nohto Ahku'? Inon hino konohuang-Oh umba: 
'Ahku tulak nokuh Amai'?" 16:18 Iro hokisok toturus, "Inon rimai orih, 
'Puta sinowayah iou'? Ihto eam horahti lo nuhtui tohou inon!" 16:19 Yesus 
ta'an iro kani ngisok umba Io. Jadi lo nuhtui, "Nanai Ahku nuhtui, 'Puta 
sinowayah iou, ihkam eam ahkan nohto Ahku, tutang ka'a, puta sino ohkot 
lu ihkam ahkan nohto Ahku.' Orih rih ihkam hopander ang louk ihkam? 
16:20 Porocayalah, ihkam ahkan nangih tutang nahtum, tahpi kolunon 
ahkan jorih. Ihkam ahkan susah ahtoi1, tahpi kosusahan ahtoi'kam rih 
ahkan hubah monjadi kojorth. 16:21 Amat ihcobehti ulunbawi ijo jonyo 
kanak, io susah ahtoi, kotului johcok ohkotoh io ngarot. Tahpi kodorih 
anakoh konanak, ulunbawi rih tolingouoh karotoh, tului kojorihoh bain 
ihcobehti longa konanakoh nokuh luwang kolunon. 16:22 Kodorih ka'a 
umba ihkam: Huntuh ihkam susah ahtoi, tahpi Ahku ahkan hosombang 
hino umba ihkam, mahka ahtoi'kam ahkan paham kojorihoh, tutang eam 
ihcobehti ka duon ngomin kojorth rih tahkan ahtoi'kam. 16:23 Aang ondou 
orih, ihkam eam ahkan ngisok ino-inon hino umba Ahku. Porocayalah: 
Inon iou ijo ihko nyawot umba Amai ngosan arak-Ku, orih ahkan tononga 
Amai ahkanmu. 16:24 Nyiring ohkot tuh ihkam jaha nyawot mo-mon 
ngosan arak-Ku. Nyawot iou, mahka ihkam ahkan monorima, tului 
kojorih'kam jari soporuna." 16:25 "Paringoh tuh Ahku nuhtui ahkan'kam 


umba tindung. Tahpi ahkan johcok ohkotoh, Ahku eam hapan tindung 
hino, tahpi nuhtui torus-torang ahkan'kam tohou Amai. 16:26 Aang ohkot 
orih, ihkam ahkan nyawot umba Amai ngosan arak-Ku:, ngota'anrih, Ahku 
eam nyawot tahkan Amai ahkan ihkam, 16:27 kotului Amai bongoi ngasih 
ihkam. Amai ngasih ihkam tului ihkam ngasih Ahku, tutang porocaya ijo 
Ahku lombut tahkan Pohotala. 16:28 Puna Ahku asaroh tahkan Amal, 
tutang jari lombut nokuh luwang kolunon. Tahpi huntuh Ahku nohtahoh 
kolunon ahkan buli nokuh Amai." 16:29 Turus murid-murid Yesus nuhtui 
umbaoh, "Huntuh Tuhan nuhtui torus-torang tutang eam umba tindung, 
16:30 tutang ihkai ta'an ijo Tuhan ta'an paringoh. Eam usah ihcobehti ka 
ngisok ino-inon umba Tuhan. Kotului orih ihkai porocaya Tuhan lombut 
tahkan Pohotala." 16:31 Yesus mutah auh'ndo, "Jadi porocayalah ihkam 
huntuh? 16:32 Ingat! Ohkotoh ahkan lombut, puna jadi lombut, ihkam 
ahkan tonopisoh-pinjaoh. Ihkam ahkan buli nokuh lohpou nyinongbehti 
tutang nohtah Ahku bongok-Ku. Tahpi Ahku eam bongok-Ku tului Amai 
anai hihco Ahku. 16:33 Paringoh rih Ahku nuhtui, mangat ihkam 
ngondahpot kosanangkomangat tului hihco umba Ahku. Ang kolunon 
ihkam ahkan mongarot. Tahpi tabahohrih ahtoi'kam! Ahku jadi mongalah 
kolunon!" 


17:1 Uli hopander kolouorih, Yesus nokara nokuh langit tutang nuhtui, 
"Amai, huntuh jari johcok ohkotoh. Pohajoohrih Anak-Mu, mangat 
Anak-Mu ka mopohajo Amai. 17:2 Amai jari nonga kowasa ngosan 
sohopus ukup kolunon ahkan Anak, mangat lo nonga pombolum sojahti 
tutang kototahiu, ahkan paring ulun ijo Amai nongarih ahkai-Oh. 17:3 
Tuhrih pombolum ijo sojahti tutang turus-Jaham, mangat ulun ngosono 
Amai, puna ihco-ihcooh Pohotala ijo morong, tutang ngosono Yesus 
Kristus ijo sonuhu bain Amai. 17:4 Ahku jari mopohajorih Amai ang 
ngosan tana tuh, hapan ngumbotoh konuak-Ku 1jo Amai nyuhu ahkak-Ku. 
17:5 Amai! Pohajoohrih Ahku uhuntuh aang Amai, honong kohajo ijo 
Ahku tepui hihco Amai sounumba kolunon tuh tona'o1. 17:6 Ahku jari 
pokosonorih Amai ahkan ulun-ulun tahkan kolunon tuh, ijo jari Amai 
nongaoh ahkak-Ku. Iro anairih ain Amai, tutang Amai jari nongaoh iro 


ahkak-Ku. Iro jari numbunoh auh Amai. 17:7 Uhuntuh iro ta'an ijo paring 
ijo Amai nongaoh ahkak-Ku, asaroh tahkan Amai. 17:8 Jari Ahku 
nuhtuioh ahkan iro auh ijo Amai nongaoh ahkak-Ku, tutang iro jari 
norimaoh. Iro ta'an ijo Ahku moro-morong tahkan Amai tutang iro 
porocaya ijo Amairth ijo jari nyuhu Ahku. 17:9 Ahku bodo'a bagi iro. 
Ahku eam bodo'a bagi kolunon, molekan bagi ulun-ulun ijo jari Amai 
nongaoh ahkak-Ku, tului iro anairih am Amai. 17:10 Paring aik-Ku anairih 
am Amai ka'a; tutang paring am Amai orih anairih aik-Ku ka'a. Ahku 
tonohajo ang louk iro. 17:11 Uhuntuh Ahku kani lombut nokuh Amai. 
Ahku eam mohcon hino ang kolunon, tahpi iro anai ang kolunon. Amai ijo 
borasih! Jaga rih iro umba kowasan aran Amai, io orth aran ijo jari Amal 
nongaoh ahkak-Ku -- mangat iro monjadi ihco, sama kolou Amai tutang 
Ahku ka'a ihco. 17:12 Ang ohkot Ahku magun hihco umba iro, Ahku jari 
mohaga iro umba kowasa aran Amai -- aran ijo Amai nongaoh ahkak-Ku. 
Ahku jari mohaga iro tutang eam ihcobehti ka tahkan iro nihou, kocoali 10 
ijo puna jari kopahtutoh nihou, mangat honong orih nyolungrih inon ijo 
tonyurat a'ang Surat Borasih. 17:13 Uhuntuh Ahku lombut nokuh Amai. 
Paringoh tuh Ahku nuhtuioh pondehan Ahku magun ang kolunon, mangat 
iro umba kotuwioh nginyamoh kojorihaik-Ku. 17:14 Ahku jari nyiaroh 
ahkan iro auh Amai, tutang kolunon bosingi umba iro, tului iro eam ain 
kolunon, sama kolou Ahku ka'a eam ain kolunon. 17:15 Ahku eam 
nyawot, mangat Amai ngomin iro tahkan kolunon tuh, tahpi Ahku nyawot 
mangat Amai mohaga iro tahkan ijo Ja'at. 17:16 Sama haloh, kolou Ahku 
eam ain kolunon, iro ka eam ain kolunon. 17:17 Jadiohrih iro ain 
'cokobilah Amai, nguha komorong, auh Amai orih puna komorong. 17:18 
Kolou Amai jari nyuhu Ahku nokuh kolunon, kodorih ka'a Ahku nyuhu iro 
nokuh kolunon. 17:19 Bagi gunan iro, Ahku nyorahoh arop kolou ain 
'cokobilah Amai, mangat iro ka monjadi 'cokobilah ain Amai nguha kotu'u. 
17:20 Eam baya ahkan iro tuh iou Ahku bodo'a. Ahku ka'a bodo'a ahkan 
ulun-ulun ijo ahkan porocaya umba Ahku, bain kosaksian iro tuh. 17:21 
Ahku nyawot, Amai, mangat iro paringoh monjadi ihco, kolou Amai hihco 
umba Ahku, tutang Ahku hihco umba Amai. Keleh iro monjadi ihco umba 
Ihto, mangat kolunon porocaya ijo Amai ijo nyuhu Ahku. 17:22 Ahku jari 


nongarih iro kohajo ijo Amai nongaoh ahkak-Ku, mangat iro monjadi ihco, 
sama kolou Ihto ka'a ihco; 17:23 Ahku umba iro, tutang Amai umba 
Ahku; mangat iro moro-morong ihco. Mahka kolunon akan ta'an, ijo Amai 
iou ijo nyuhu Ahku, tutang ijo Amai ka'a ngasih iro, kolou Amai ka'a 
ngasih Ahku. 17:24 Amai, Ahku jolik mangat iro, ijo Amai nongaoh 
ahkak-Ku, anai hihco Ahku ang unuk Ahku anai, mangat iro nohto 
kohajon aik-Ku; iorih kohajon ijo Amai nongaoh ahkak-Ku, kotului Amai 
ngasih Ahku sounumba kolunon tuh tona'oi. 17:25 Amai ijo adil! Kolunon 
eam kosono Amai, tahpi Ahku ngosono Amai; tutang ulun-ulun tuh ta'an 
ijo Amai nyuhu Ahku. 17:26 Ahku jari ngorinah aran Amai ahkan iro; 
tutang Ahku ahkan toturus nguai kodorih, mangat kasih Amai ahkak-Ku 
tohtap ang luwang ahtoi iro tutang Ahku hihco umba iro." 


18:1 Ulijadi Yesus bodo'a kodorih, Io tutang murid-murid-Oh tulak nokuh 
pohoi Sungoi Kidron. Ang anan anai ihco kombulan, tutang Yesus honong 
murid-murid-Oh nyolong nokuh kombulan orih. 18:2 Yudas pongorana 
rih, ta'an unuk orih; tului Yesus bojoin hopuhpung ang anan umba murid- 
murid-Oh. 18:3 Mahka Yudas tulak nokuh unuk rih, hawui ngomin 
ihcokawan sorodadu Romawi, tutang pira-pira ponokawan Lohpou Tuhan 
ijo sonuhu bain imam-imam kopala tutang ulun-ulun Parisi. Iro bosonjata, 
sumbu kurung tutang soho'an. 18:4 Yesus ta'an paring ijo ahkan nyolung 
aang arop-Oh. Jadi Io soluka ngondonioh ulun-ulun orih tutang ngisok, 
"Ihkam ngurah iai?" 18:5 "Yesus ulun Nasaret," hion iro. "Ahku tuh Io," 
hion Yesus. Yudas ijo pongorana tombok ang anan umba iro. 18:6 
Kotihka Yesus nuhtui umba iro, "Ahku tuh Io," iro paringoh surutlihkut 
turus bolukang nokuh tana. 18:7 Sino hino Yesus ngisok umba iro, "Ihkam 
ngurah iai?" "Yesus ulun Nasaret," hion iro. 18:8 "Jari Ahku nuhtui, Ahku 
tuh lo," hion Yesus. "Tutang amat puna Ahku ijo ihkam ngurahoh, nauhoh 
iro ijo bohkon tuh tulak." 18:9 (Honong nuhtui kolou orih nyolung inon ijo 
jari tonuhtui Yesussounumbaoh: "Amai, tahkan ulun-ulun ijo Amai 
nongaoh ahkak-Ku, eam ihcobehti ka ijo nihou.") 18:10 Simon Petrus ijo 
naking padang, nyohpitoh, turus molong jihpon imam hajo, nyiring 
bosaping tolingai koto'uioh. Aran jihpon orih Malkus. 18:11 Mahka Yesus 


nuhtui umba Simon Petrus, "Ngupang huli padang'mu nokuh luwang 
kupangoh! Kuwah ihko niruk, Ahku eam ahkan ngorth sakir kongarot ijo 
tononga Amai ahkak-Ku?" 18:12 Turus sorodadu-sorodadu Romawi 
honong porowira tutang ponokawan-ponokawan ulun Yahudi, nawan turus 
manga Yesus. 18:13 Aang pahtukoh iro ngitot Yesus noharep Hanas, tului 
iorih opu Kayapas, Kayapas anairih imam hajo aang toun orih. 18:14 
Tutang io ijo jari mopingat dolang okon Yahudi ijo labih pios ihcobehti 
mahtoi tahkan hapus uhtus. 18:15 Simon Petrus tutang ihcobehti murid 
bohkon nutut Yesus. Murid ijo bohkon tuh kosonan bain imam hajo; jadi io 
umba nyolong turus nutut Yesus, nokuh laoh lohpou imam hajo, 18:16 
Rahatrih Petrus ngindoi ang konaha ang bauntukang. Pongohuli murid ijo 
bohkon rih soluka, tutang nuhtui umba pohalu bawi ijo ngindoi ang 
bauntukang, turus ngomin Petrus nyolong nokuh luwang. 18:17 Pohalu 
bawi ijo ngindoi ang bauntukang, nuhtui umba Petrus, "Oi, eamkah ihko 
ka'a anai ihcobehti murid ulun orih?" "Bohkon," hion Petrus. 18:18 Aang 
ohkot rih bahiu sorongin, jadi pohalu-pohalu tutang ponokawan imam jari 
nohun baho umba buring, tutang iro ngindu behtin'ndo ang anan. Petrus 
tulak nokuh anan tutang tombok ngindu hihco iro. 18:19 Imam hajo ngisok 
Yesus tohou murid-murid-Oh tutang tohou ajaran-ajaran-Oh. 18:20 Yesus 
mutah, "Ahku hototurus nuhtui tutang tarang-tarangan ang toharep ulun 
aro. Ahku hototurus majar ang lohpou-lohpou sombayang tutang ang 
Lohpou Pohotala, unuk ulun Yahudi bahutoh hopuhpung. Eam pu'u Ahku 
nuhtui dolang inon aang tonih benyem. 18:21 Jadi ombai Tuan ngisok 
Ahku? Ngisokrih iro ijo jari ngonihoh Ahku majaroh. Musti iro ta'an inon 
ijo jari Ahku nuhtuioh." 18:22 Kotihka Yesus nuhtui kodorih, anai 
ihcobehti ponokawan ang anan napar-Oh tutang nuhtui, "Bahanyi samasino 
Ihko mutah kodorih umba imam hajo!" 18:23 Yesus mutah, "Amat Ahku 
nuhtui ang'co ijo sala, nuhtuiohrih ang ohtoi inon kosalaioh! Tahpi amat ijo 
Ahku nuhtui rih puna morong, ombai ihko napar Ahku?" 18:24 Pongohuli 
Hanas nyuhu ulun ngitot Yesus honong pangaoh nokuh Imam Hajo 
Kayapas. 18:25 Simon Petrus magun tombok ka'a ngindu ang anan. 
Ulun-ulun nuhtui umba io, "Eamkah ihko ka'a murid ulun rih?" Tahpi 
Petrus eam ngahku, hioioh, "Bohkon!" 18:26 Ihcobehti pohalu imam hajo, 


iorih jolahan tahkan ulun ijo tolingaioh tonehcep Petrus, hioioh, "Eamkah 
ahku nohto ihko ang komulan rih hihco umba Io?" 18:27 Turus Simon 
Petrus eam ngahku hino, "Eam," -- tutang pas ang ohkot rih manuk dalung 
nondu. 18:28 Homboh ngohkos samasino iro ngomin Yesus tahkan lohpou 
Kayapas nokuh istana gubernur. Ulun-ulun Yahudi paringoh eam nyolong 
nokuh luwang istana, mangat iro eam buah pali cara agama kotului iro 
kani umba kuman ukun Paska. 18:29 Tului orih Pilatus tulak nokuh kanaha 
noharep iro hawui ngisok, "Inon auh dawa'kam tohimo ulun tuh?" 18:30 
Iro mutah, "Jahkaoh Io eam bosala, ihkai eam ahkan ngomin lo nokuh 
Amai Gubernur." 18:31 Pilatus nuhtui umba iro, "Omin lo, tutang mosara 
To numbun hukum'kam bongom!" Tahpi ulun-ulun Yahudi orih mutah, 
"Ihkai eam tou mosara ngopahtoi ulun." 18:32 (Tuh monjadi, mangat 
nyolung inon ijo tonuhtui Yesus tohoucaraoh lo ahkan mahtoi.) 18:33 
Pilatus nyolong huli nokuh istana, tutang na'ah Yesus, turus ngisok, "Inon 
rih Ihko Lahca ulun Yahudi?" 18:34 Yesus mutah auh Pilatus, "Inon kisok 
tuh tahkan ihko bongom, ata'ai anai ulun bohkon ijo jari nyorihta ahkan'mu 
tohou Ahku?" 18:35 Pilatus mutah auh Yesus, "Inon ahku tuh ulun 
Yahudi? Ijo nyarah Ihko ahkak'ku anai rih uhtus-Mu bongom, tutang 
imam-imam kopala. Inon ijo jari Ihko nguaioh?" 18:36 Yesus mutah, 
"Kolahcak-Ku eam tahkan kolunon tuh. Jahkaoh kolahcak-Ku tahkan 
kolunon tuh, ulun-ulun aik-Ku ahkan ngolawan mangat Ahku ara tonyorah 
ahkan okon-okon ulun Yahudi. Tahpi puna kolahcak-Ku eam tahkan 
kolunon tuh!" 18:37 Mahka Pilatus ngisok umba Io, "Amat kodorih Ihko 
Lahca?" Yesus mutah, "Ihko bongom nuhtui ijo Ahku tuh Lahca. Ahku 
konanak tutang lombut nokuh kolunon ahkan ihco konohuang, iorih nonga 
kosaksian tohou komorong. Ulun ijo tahkan komorong rih ngonih Ahku." 
18:38 Pilatus ngisak umba Io, "Inon rimaioh komorong?" Turus Pilatus 
soluka hino tahkan istana, tutang nuhtui umba ulun-ulun Yahudi, "Ahku 
eam sombang ihco kosalan ka aang Io. 18:39 Tahpi numbun hadat'kam, 
ahku moliwus ihcobehti ulun tahkan luwang sipir aang Ondou Pesta 
Paska. Kanikah ihkam mangat ahku moliwus Lahca ulun Yahudi 
ahkan'kam?" 18:40 Iro mutah tutang bokociak muhing, "Eam, ara ijo Io, 
tahpi Barabas!" (Barabas orih rih ihcobehti ulun ponyilou.) 


19:1 Pongohuli hino Pilatus nyolong, turus nyuhu ulun mahcat Yesus. 19:2 
Sorodadu-sorodadu nguan ihco ahkur lahca tahkan akah duhi turus 
nokehpa1 ang ngosan kuhung Yesus. Uliorih iro mokahjan lo jubah 
kolawu, 19:3 turus dulangduli lombut nokuh Io, tutang nuhtui, "Bolum 
Lahca ulun Yahudi!" Pongohuli iro napar baui-Oh. 19:4 Ulimba rih Pilatus 
soluka sino hino tutang nuhtui umba ulun aro rih, "Nohto! Ahku ngomin lo 
soluka ahkan'kam, mangat'kam ta'an ijo ahku eam nyombang ihco kosalai 
ka aang lo." 19:5 Mahka Yesus soluka hawui hapa ahkur akah duhi 
tutang jubah kolawu. Pilatus nuhtui umba iro, "Nohto ulun rih." 19:6 
Kotihka imam-imam kopala tutang pongawal-pongawal rih nohto Yesus, 
iro ngociak, "Mahpak lo! Mahpak Io!" Pilatus nuhtui umba iro, "Omin rih 
Io, tutang mahpak Io bainkam bongom, ahku samasino eam aro sombang 
ihco kosalan ka aang lo." 19:7 Ulun-ulun Yahudi rih mutah, "Numbun 
Tourat 'kai, lo harus tonohukum mahtoi, tului lo ngahku arop-Oh Anak 
Pohotala." 19:8 Kotihka Pilatus ngonih auh'ndo kodorth, io labih mihkoh 
hino. 19:9 Mahka 10 nyolong hoduli nokuh istana tutang Yesus huli 
kononin nyolong, Pilatus ngisok umba lo, "Ihko asar tahkan umoh?" Tahpi 
Yesus eam kani mutah auhoh. 19:10 Jadi Pilatus ngisok hino, "Ihko eam 
kani mutah auh'ku? Kota'ankah Ihko, ahku tepun kowasa moliwus Ihko, 
tutang kowasa nyopolahki Ihko!" 19:11 Yesus mutah, "Amat Pohotala 
eam nonga kowasa rih ahkan'mu ihko samasino eam tepun kowasa ngosan 
Ahku. Tului orth ulun ijo nyarah Ahku ahkan'kam, labih hajo dusaioh 
tahkanumba ihko." 19:12 Kotihka Pilatus ngonth auh orth, io ngurahjalan 
ahkan ngoliwus Yesus. Tahpi ulun-ulun Yahudi bokociak hajo, "Amat 
Tuan moliwus lo, Tuan eam jolahan Kaisar! Ulun ijo ngahku aropoh 
Lahca, anai rih musuh Kaisar!" 19:13 Kotihka Pilatus ngonih auh-auh 
orih, io ngomin Yesus soluka turus tuot ang koruci hakim ang unuk ijo 
konohawot Saoh Bahtu. (Ang bahasa Ibrani araioh Gabata.) 19:14 Ohkot 
orih doni jam duo balas tohunondou, ondou sounumba Ondou Pesta Paska, 
Pilatus nuhtui umba ulun-ulun rih, "Tuh lahcan'kam!" 19:15 Iro 
bokociak-ciak, "Munu lo! Munu lo! Mahpak Io!" Pilatus ngisok, 
"Pahtutkah ahku mahpak lahcan'kam?" Imam-imam kopala mutah, 
"Tihkas Kaisar ihco-ihcooh ijo puna lahcan ekai!" 19:16 Mahka Pilatus 


nyarah Yesus ahkan iro ahkan tomahpak. Iro ngomin Yesus, turus ngitot 
To tulak. 19:17 Yesus soluka hawui ngohtun bongoioh kahju sopolahki-Oh 
nokuh unuk ijo konohawot, "Bangon Kuhung." (Aang bahasa Ibrani 
konohawot Golgota.) 19:18 Ang anan lo tomahpak. Homboh umba Io anai 
ka'a duo behti bohkon ijo tomahpak, ihcobehti ang sila komuloioh, 
ihcobehti ang sila koto'uioh tutang Yesus ang tohun. 19:19 Ang kahju 
sopolahkin Yesus, Pilatus nyuhu nyurat tuh: "Yesus tahkan Nasaret, Lahca 
Ulun Yahudi." 19:20) Aro ulun Yahudi ngomasa surat rih, tului unuk Yesus 
nyopolahki rih eam mahco tahkan lowu. Surat rih a'ang bahasa Ibrani, 
Latin, tutang Yunani. 19:21 Imam-imam kopala nuhtui umba Pilatus, "Ara 
nyurat, 'Lahcan ulun Yahudi', molekan nyurat iu, 'Ulun tuh nuhtui, Ahku 
Lahcan ulun Yahudi.' " 19:22 Tahpi Pilatus mutah, "Ijo jari ahku nyurat 
nauhoh tosurat." 19:23 Uli sorodadu-sorodadu rih nyopolahki Yesus iro 
ngonin pokahjai-Oh. Pokahjai orih tobagi ohpat: nyinong behti ngondahpot 
ihco bagian. Iro ngonin ka'a jubah-Oh. Jubah orih eam anai tonusuk -- 
tononawal tahkan diang nyiring pinda. 19:24 Sorodadu-sorodadu bohaum 
sama aropoh, "Ara ihto nohtok mbagioh jubah tuh. Olai, ihto botenung, 
ahkan ta'antuhkas iai ihto ijo tuo ngondahpotoh." Hal orih nyolung, 
mangat monjadi inon ijo tonyurat a'ang Surat Borasih, yorih: "Iro ahkan 
hobagi-hobilah hahtik-Ku, tutang botenung ahkan jubah-Ku." Tutang puna 
sorodadu-sorodadu rih nguan kolouorih. 19:25 Ang doni sopolahkin 
Yesus, tombok inai Yesus, konduang bawi inai-Oh, Maria oruh Klopas, 
tutang Maria Magdalena. 19:26 Kotihka Yesus nohto inai-Oh, tutang 
murid-Oh ijo kokasih-Oh tombok ang anan, Yesus nuhtui umba inai-Oh, 
"Ine, orih anak Ine." 19:27 Pongohuli Yesus nuhtui umba murid-Oh rih, 
"Orth inai'mu." Pondehan rih murid norima inai Yesus ahkan mohcon ang 
lohpouoh. 19:28 Yesus ta'an ijo uhuntuh paringoh jari genep, tutang 
mangat inon ijo tonyurat a'ang Surat Borasih dahpot nyolung, Io nuhtui, 
"Ahku tojahbola1." 19:29 Aang anan anai ihco makuk tuwi umba danum 
anggur ijo mosom. Mahka ihco kambang karang tonocolop luwang danum 
anggur rih, turus nutung umba owuh hisop turus notahjukoh nokuh biwih 
Yesus. 19:30 Yesus ngonyelap danum anggur rih, turus nuhtui, "JARI 
SUHKUP!" Turus lo nuhkom kuhung-Oh tutang palus. 19:31 Okon-okon 


Yahudi eam kani otun ulun-ulun ijo tonyopolahki rih tahtap kua-kuak ang 
kahju sopolahki ang ondou Sabat, mahihino sino tuh Sabat rih Ondou 
Pesta ijo ngomahtang. Tului ondou ohkot Yesus nyopolahki rih kona 
sounumba ondou Sabat rih, ulun-ulun Yahudi nyawot poromisi umba 
Pilatus ahkan molot pa'an-pa'an ulun ijo jari nyopolahki tutang nohka 
otun-otun ulun rih tahkan kahju sopolahki. 19:32 Mahka sorodadu- 
sorodadu rih tulak tutang molot labih houn pa'an tahkan duo behti ijo 
tonyopolahki homboh Yesus. 19:33 Kotihka iro johcok Yesus, iro nohto 
To jari palus. Jari iro eam molot pa'ai-Oh. 19:34 Tahpi kombuhang Yesus 
tonyadop hapan lunju bain ihcobehti tahkan sorodadu-sorodadu rih, tutang 
cohpat soluka daha tutang danum. 19:35 Ulun ijo nohto bongoi kojodian 
rih, iorih ijo mborihta hal orih, mangat ihkam ka'a porocaya. Tutang 
kosaksianoh rih morong tutang io ta'an ijo orih morong. 19:36 Hal orih 
nyolung, mangat monjadi inon ijo tonyurat aang Surat Borasih, yorih, 
"Eam ihco ka tahkan tulang-tulang-Oh ahkan tonopolotoh." 19:37 Ang 
Surat Borasih ka'a tonyurat, "Iro ahkan nopahjah Io ijo jari iro nyadopoh." 
19:38 Uliorih Yusep tahkan Arimatea nyawot poromisi umba Pilatus 
ahkan ngomin otun Yesus. (Yusep anairih ihcobehti murid Yesus tahpi 
toni-tonih, tului io mihkoh umba dolang okon Yahudi.) Pilatus nonga ijin 
ahkaioh jadi io tulak ngomin otun Yesus. 19:39 Nikodemus ijo lomoi pu'u 
lombut masap Yesus ang ngolomi, tulak ka'a homboh Yusep. Nikodemus 
ngomin ramunhokuhku mur tutang garu -- paringoh tolu pulu kilogram 
karoioh. 19:40 Koduo ulun rih ngomin otun Yesus, turus mukusoh umba 
benang bukusotu hombo-homboh umba ramunhokuhku rih numbun hadat 
ponanom ulun Yahudi. 19:41 Ang unuk Yesus tonyopolahki anairih ihco 
kombulan. Ang luwang kobun orih anai ihco tanom bohua, ijo jaha pu'u 
tohapa ahkan monanom ulun. 19:42 Tului kolowong orih doni, tutang 
ondou Sabat doni nopara, iro nanom Yesus ang anan. 20:1 Aang ondou 
Minggu ngohkos, ohkot magun bota-botat, Maria Magdalena tulak nokuh 
tanom. Io nohto bahtu pongatopoh jari tokisat tahkan bauntanom rih. 20:2 
Mahka io nokoru ngurah Simon Petrus tutang murid ijo unuk sitan Yesus, 
tutang nuhtui umba iro, "Tuhan jari kononin ulun tahkan tanom tutang ahku 
eam ta'an ang umoh Io toniwa." 20:3 Turus Petrus tutang murid ijo bohkon 


rih tulak nokuh kolowong. 20:4 Koduooh nokoru, tahpi murid ijo bohkon 
rih tokang nokoru tahkan Petrus, tutang 10 johcok soun ang tanom. 20:5 Io 
nokilik koluwang tanom tutang nohto benang bukusotu koniwa ang anan, 
tahpi io eam nyolong. 20:6 Simon Petrus ngohasu tahkan lihkut, io turus 
nyolong koluwang tanom rih. lo nohto benang bukusotu koniwa ang anan, 
20:7 tahpi benanghoras ijo tomohtong ang kuhung Yesus eam aro ang 
donioh molekan botihpok atubongoi. 20:8 Pongohuli murid ijo labih soun 
Johcok ang tanom, nyolong ka'a. lo nohto tutang porocaya. 20:9 (Nyiring 
aang ohkot rih iro jaham solembang inon 1jotonyurat a'ang Surat Borasih 
ijo To harus bolum tahkan popahtot.) 20:10 Ulijari rih murid-murid Yesus 
rih buli. 20:11 Maria Magdalena tombok ang baun tanom rih hawui 
nangih. Pondehan nangih, 10 ngonyungat koluwang lowong, 20:12 turus 
nohto duo molehkat hopokajan puhti. Iro rih tuot ang lohkun unuk otun 
Yesus, ijo ihco ang hila kuhung-Oh, tutang ijo bohkonoh ang hila pa'ai. 
20:13 Molehkat-molehkat rih ngisok, "Ine, ombai ihko nangih?" Maria 
mutah, "Tuhan'ku jari tonomin tutang ahku eam ta'an lo koniwa ang 
umoh." 20:14 Ulirih nuhtui kodorih, io ngulos nohto hila lihkutoh tutang 
nohto Yesus tombok ang anan. Tahpi Maria eam ngosono 1jo 10rih Yesus. 
20:15 Yesus ngisok umba 10, "Ine, ombai ihko nangih? Ine ngurah 1a1?" 
Maria ngohu rih tuhkang komulan, jadi io nuhtui, "Amai, amat Amai ijo 
ngindah Io tahkan ohto1, dohop nuhtui ahkak'ku ang umoh Amai ngiwa lo, 
mangat ahku dahpot ngomiu-Oh." 20:16 Yesus nuhtui umba io, "Maria!" 
Maria ngulos nohto Yesus turus nuhtui aang tuhtui Ibrani "Rabuni!" (Rimai 
"Guru".) 20:17 "Ara nambit Ahku," hion Yesus umba 10, "tului Ahku jaha 
tulak nuhkat nokuh Amai. Tahpi tulak iou nokuh konduang-konduang-Ku, 
tutang momborihta ahkan iro ijo Ahku uhuntuh nuhkat nokuh Amai-Ku 
tutang Amai'kam, Pohotalak-Ku tutang Pohotalan ihkam." 20:18 Mahka 
Maria tulak nyorihta ahkan murid-murid Yesus ijo io jari nohto Tuhan, 
tutang ijo Tuhan jari nuhtui paringoh rih ahkaioh. 20:19 Aang ondou 
Minggu orth ka'a, kotihka jari pindong, murid-murid Yesus hopuhpung 
ang ihco lohpou, hawui bauntukang ijo tongulin, tului iro mihkoh umba 
dolang okon Yahudi. Songela Yesus lombut tutang tombok ang tohun iro 
tutang nuhtui, "Tabe kosanangkomangat ahkankam." 20:20 Ulimba nuhtui 


kodorih, lo pokarah ahkan iro longoi tutang kombuhang-Oh. Aang ohkot 
nohto Tuhan, iro jorih samasino. 20:21 Turus Yesus nuhtui umba iro sino 
hino, "Tabe kosanangkomangat bagi'kam. Kolou Amai nyuhu Ahku, 
kodorih ka'a Ahku nyuhu ihkam." 20:22 Turus lo ngomusik hasong-Oh 
ahkan iro turus nuhtui, "Torimarih Roh Pohotala. 20:23 Amat ihkam 
ngapun dusa ihcobehti ulun, Pohotala ka'a ngapunoh. Amat ihkam eam 
ngapun kosalan ihcobehti ulun, Pohotala ka'a eam ngapunoh." 20:24 
Tomas (ijo konohawot "hotahtup") ihcobehti tahkan koduo balas murid 
Yesus, eam anai hihco iro bohkon, kotihka Yesus lombut. 20:25 Mahka 
murid-murid ijo bohkon nuhtui umba Tomas, "Ihkai jari nohto Tuhan!" 
Tahpi Tomas mutah, "Amat ahku jaha nohto luwang pahku aang 
longo1-Oh, jaha ngina iking'ku ang lohkun-lohkun himang pahku rih, tutang 
Jaha ngina longok'ku aang kombuhang-Oh, samasino ahku eam kani 
porocaya." 20:26 Ihcominggu pongohuli murid-murid Yesus anai hino ang 
unuk orih, tutang Tomas tohko ka'a. Paring bauntukang tongulim. Tahpi 
Yesus lombut tutang tombok ang tohun-tohun iro hawui nuhtui, "Tabe 
kosanangkomangat ahkan'kam." 20:27 Pongohuli Yesus nuhtui umba 
Tomas, "Nohto longok-Ku, tutang ngina iking'mu ang ohto1. Ngonjuluk 
longon'mu tutang nginaoh ang kombuhang-Ku. Ara bembang hino, tahpi 
porocaya iou!" 20:28 Tomas nuhtui umba Yesus, "Tuhanku tutang 
Pohotala'ku!" 20:29 Mahka Yesus nuhtui umba 10, "Ihko porocaya kotului 
jari nohto Ahku, kowa? Kosanangsolamatrih ulun ijo porocaya oluka eam 
nohto Ahku!" 20:30 Magun aro hino gawihelan-gawihelan bohkon ijo 
konuan Yesus ang toharep murid-murid-Oh, tahpi eam tonyurat ang 
luwang buhku tuh. 20:31 Tahpi paringoh tuh tonyurat, mangat ihkam 
porocaya ijo Yesus anairih Lahca Ponyolamat, Anak Pohotala, tutang tului 
porocaya umba Io, ihkam ngondahpot pombolum. 


21:1 Uliorih Yesus ngorinah arop-Oh sino hino ang Danou Tiberias ahkan 
murid-murid-Oh. Kolihtuh konyolungoh: 21:2 Ihco ondou Simon Petrus, 
Tomas ijo konohawot hotahtup, Natanael tahkan Kana ang Galilea, 
anak-anak Sebedeus, tutang duo murid Yesus ijo bohkonoh rahat 
hopuhpung. 21:3 Hion Simon Petrus umba ijo bohkon, "Ahku kani hihkas 


ngurah ohcin." "Ihkai umba," hion iro umba 10. Mahka hihkasrih iro jahkat 
alut. Tahpi kotahin ihco ngolomi orih iro eam dahpot ino-inon. 21:4 
Kotihka mahtan ondou kani boloang, Yesus tombok ang kowang, tahpi iro 
eam ngosono ijo io orih Yesus. 21:5 Yesus nuhtui umba iro, "Anak- 
anak-Ku, inon ihkam anai ohcin?" "Eam aro," hion'ndo. 2 1:6 Yesus nuhtui 
umba iro, "Nimbailah jala'mu nokuh hila kotoun alut, noin ihkam 
ngondahpot ohcin." Turus jala rih iro nimbaioh tahpi eam sanggup 
tonguhut huli kotului kodorih karoioh ohcin ang luwangoh. 21:7 Murid ijo 
unuk konasih Yesus nuhtui umba Petrus, "Orih Tuhan!" Kotihka Simon 
Petrus ngonih ijo orih Tuhan, io mokehpan hahtiouoh (tului io eam 
hokolambi) turus nyohowu nokuh luwang danum. 21:8 Murid-murid ijo 
bohkon ngahasu nokuh kowang umba alut, sambil nguhut jala ijo tuwi 
umba ohcin rih. Iro eam pira kahcui tahkan kowang, kira-kira solahtus 
mehter iou. 21:9 Kotihka iro jahkat tahkan alut, iro nohto anai barah baho 
ang anan, hawoi ohcin ang ngosanoh tutang luhte. 21:10 Yesus nuhtui 
umba iro, "Cuba ngomin nokuh ohto1 honjiot ohcin ijo bohua ihkam 
nawaioh." 21:11 Simon Petrus jahkat alut, turus nguhut jalaoh nokuh 
kowang. Jala rih tuwi umba ohcin ijo hajo-hajo, paringoh anai solahtus 
limo pulu tolu kungan. Tutang oluka karokaron orth, jalaoh eam borutat. 
21:12 Yesus nuhtui umba iro, "Has kuman." Eam aro ihcobehti ka tahkan 
murid-murid-Oh rih petah ngisok, "Amai tuh iai?" Kotului iro ta'an jo lo 
Tuhan. 21:13 Pongohino Yesus ngondoni iro, ngomin luhte rih, tutang 
nonga ahkan iro. lo nguan kodorih ka'a umba ohcin rih. 21:14 Tuhrih yo 
kotolu tikatoh Yesus ngorinah arop-Oh ahkan murid-murid-Oh, uli Io 
bolum tahkan popahtoi. 21:15 Ulimba iro kuman, hion Yesus umba Simon 
Petrus, "Simon anak Yona, kuwohkah ihko molowi mongasih Ahku, 
tahkanumba iro tuh mongasih Ahku?" "Morong, Tuhan," hion Petrus, 
"Tuhan ta'an ahku mongasih Tuhan." Hion Yesus umba 10, "Nyokahtik 
anak-anak tobiri-Ku." 21:16 Bagi koduo tikatoh Yesus ngisok umba io, 
"Simon anak Yona, inonkah ihko mongasih Ahku?" "Morong, Tuhan," 
hion Petrus, "Tuhan ta'an ahku mongasih Tuhan." Hion Yesus umba 10, 
"Nyokahtik tobiri-tobiri-Ku." 21:17 Bagi ijo kotolu tikatoh Yesus ngisok 
hino umba io, "Simon anak Yona, kuwohkah ihko mongasih Ahku?" 


Petrus monjadi porosahto10h kotului Yesus ngisok umbaoh nyiring kotolu 
tikat. Mahka Petrus mutah hino, "Tuhan, Tuhan ta'an kopari-paringoh, 
Tuhan ta'an ahku mongasih Tuhan!" Turus Yesus nuhtui umba 10, 
"Nyokahtik tobiri-tobiri-Ku. 21:18 Tu'u morong hiak-Ku tuh: Kotihka 
ihko magun biou, ihko bongom mohtong kahang'mu, tutang tulak nokuh 
umoh bewe ihko nohuang. Tahpi amat ihko jari oko nom, ihko notahjuk 
longon'mu, tutang ulun bohkon 1jo ngohut ihko tutang ngomin ihko nokuh 
umoh ihko eam kani nokuhoh." 21:19 (Umba auh-auh orih Yesus 
ngorinah koloukuwoh Petrus ahkan mahtoi noin ahkan mopohajo 
Pohotala.) Uliorih Yesus nuhtui umba Petrus, "Ngahasu Ahku!" 21:20 
Kotihka Petrus ngulos, Petrus nohto ang lihkutoh murid 1jo tonokasih 
Yesus. (To ijo tuot doni Yesus beteng'ndo kuman tutang ijo ngisok 
umba-Oh, "Tuhan, iai ijo ahkan ngarana Tuhan?") 21:21 Nohto io, Petrus 
ngisok umba Yesus, "Tuhan, koloukuwoh umba 10 tuh?" 21:22 Yesus 
mutah, "Jahkai Ahku kani 10 mohcon bolum johcok Ahku lombut, orih 
eam urusan'kam. Tahpi ihko ngahasu Ahku!" 21:23 Mahka tosiar borihta 
ang marak murid Yesus, ijo murid orih eam ahkan mahtoi. Padahal Yesus 
eam nuhtui ijo murid rih eam ahkan mahtoi, molekan: "Jahkaioh Ahku 
kani 10 bolum nyiring Ahku lombut, orih eam urusankam." 21:24 Murid 
orthrih ijo nonga kosaksian tohou ang'conyolung-ang'conyolung tuh. Iorih 
ka'a ijo jari monyuratoh. Tutang ihto ta'an ijo inon ijo tonuhtuioh rih 
morong. 21:25 Magun aro hal bohkon ijo konuan bam Yesus. Jahkaanai 
paringoh rih tonyurat mihco-mihco, ahku nginyam eam aro sukup unukoh 
ang hapus tana unuk muat paring buhku 1jo ahkan tonyurat orih. 


Kesah Rasul-rasul 


1:1 O, Teofilus ijo piosbudibosara, Ang luwang buhkuku ijo pahtukoh, 
jari ahku ngonorangan paringoh ijo konuanoh tutang auh ajaroh bain Yesus 
tahkan Io nopara ang gawiu-Oh, 1:2 jJohcok ang ondou lo konahtang 
nokuh soruga. Sounumba lo nuhkat nokuh soruga umba kowasan Roh 
Pohotala lo nonga potunjuk-potunjuk ahkan rasul-rasul ijo konopili. 1:3 
Ulrumba Io mahtoi, kotahin ohpat pulu ondou Io bojoin ngorinah arop-Oh 


umba cara ijo bokorinah samasino ahkan rasul-rasul rih ijo lo puna tu'u 
bolum. Iro nohto Io, tutang Io hopander umba iro tohou koloukuwohoh 
Pohotala moretah kolou Lahca. 1:4 Tutang aang ohkot lo hihco umba iro, 
To nonga poretah tuh ahkan iro, "Ara tulak tahkan Yerusalem. Ngindo1 ang 
anan nyiring Amai nonga inon ijo jari tonobowot-Oh, 10rih ijo jari Ahku 
nyorihta ahkan'kam houn. 1:5 Tului Yohanes mopondus umba danum 
tahpi pira-pira ondou hino ihkam ahkan ponopondus umba Roh Pohotala." 
1:6 Kotihka rasul-rasul rih hopuhpung sama-sama Yesus, iro ngisok Io, 
"Tuhan, inonrih huntuh Tuhan kani nombok huli Pomoretah uhtus Israel?" 
1:7 Yesus mutah auh'ndo, "Amai-Ku bongol ijo nuhkas ondouoh tutang 
ohkotoh. Orih eam usah ihkam kota'ai, tului orih hak Amai. 1:8 Tahpi 
ihkam ahkan duon kowasa, amat Roh Pohotala jari lombut ahkan'kam. 
Tutang ihkam ahkan monjadi saksi-saksi ahkak-Ku ang Yerusalem ang 
hapus Yudea, ang Samaria tutang nyiring topahkan tana." 1:9 Ulitus Yesus 
nuhtui kodorih, lo hogahtang nokuh soruga ang toharep iro paring tutang 
indongondou nuhtup lo tahkan topahjah'ndo. 1:10 Pondehan iro magun 
nopahjah ahkan langit, angohkot Yesus hogahtang, solonga duo behti 
hopokajan puhti tombok ang silan iro. 1:11 "O, ulun-ulun Galilea," hion 
koduo behti rih, "ombai ihkam tombok iou ang anan nokara nokuh langit? 
Yesus ijo ihkam nohto hogahtang nokuh soruga rih ang toharep'kam, 
ahkan huli hino umba cara orih ka'a, kolou ijo ihkam nohtooh nanai." 1:12 
Pongohuli, rasul-rasul buli ko Yerusalem tahkan Korong Zaitun. Korong 
rih anai kira-kira ihco kilomehter kahcuioh tahkan Yerusalem. 1:13 Ang 
Yerusalem iro tulak nokuh lohpou unuk iro nginap, turus nuhkat nokuh 
tahkun 1jo ang diang. Rasul-rasul rih, 10rih Simon Petrus tutang Yohanes, 
Yakobus tutang Andreas, Pilipus tutang Tomas, Bartolomeus tutang 
Mateus, Yakobus anak Alpeus, Simon Patriot tutang Yudas anak 
Yakobus; 1:14 paringoh toturus umba hihcoahtotoh hopuhpung ahkan 
bodo'a. Iro bodo'a homboh ulun-ulun bawi tahput Maria inai Yesus tutang 
konduang-konduang Yesus. 1:15 Ang ihco ondou kotihka iro rahat 
hopuhpung -- anai kowa solahtus duo pulu behti ijo dumah -- Petrus 
tombok mangat bopander umba ulun aro. Io nuhtui, 1:16 "Konduang- 
konduang! Inon ijo tonyurat ang Surat Borasih, orih uras nyalung. Lomoi 


hopatau Lahca Dawid Roh Pohotala jari nujum tohou Yudas, okon 
ulun-ulun ijo nawan Tuhan Yesus rih. 1:17 Yudas anairih anai ihcobehti 
tahkan ihto, tutang 10 jari tonopili ka'a ahkan umba bogawi hombo- 
homboh umba ihto." 1:18 (Yudas tuh jari duon tana kolowongoh tahkan 
upahpotanahoh ijo ja'at. lo ngonyahtu tutang mahtoi honong butuioh 
borutat nyiring usin tonoiuoh soluka paringoh. 1:19 Paring ulun ijo 
mohcon ang Yerusalem, kota'an tohou hal orih. Orih kotuluioh a'ang basa 
iro, iro ngohawot tana rih Akeldama, ijo rimai 'Tana Daha'.) 1:20 "Tului 
ang luwang buhku Masmur anai tonyurat koloutuh, 'Nauh unuk mohconoh 
monjadi tonih; ara ihcobehti ka mohcon ang loukoh.' Anai tonyurat 
koloutuh ka'a, 'Nauhoh unuk ponuotoh onin bain ulun bohkon.' 1:21-22 
Tului orih harus anai ihcobehti ijo hihco umba ihto monjadi saksi ijo 
Tuhan Yesus jari bolum hoduli tahkan popahtoi. Ulun orih harusoh anai 
ihcobehti, tahkan louk ulun-ulun ijo hototurus sama-sama umba ihto 
tahkan ohkot ihto ngahasu Tuhan Yesus 'kan umo-umoh, pahtuk Yohanes 
nopara mopondus nyiring aang ohkot Yesus konahtang nokuh soruga 
tahkan tohun-tohun ihto." 1:23 Mahka ulun-ulun ijo tuot aang anai nunjuk 
duo behti, iorih Yusep ijo konohawot ka'a Barsabas (io konohawot Yustus 
ka'a) tutang Matias. 1:24-25 Turus iro bodo'a. Iro nuhtui, "Tuhan Ihko 
kota'an ahto1 paring ulun. Yudas jari bokisat tahkan ponuotoh, kolou rasul 
tutang jari mahtoi. Jadi ngorinah ahkan ihkai iai tahkan duo behti tuh jo 
Tuhan mitih ahkan tononga gawi orih ngatioh Yudas." 1:26 Uliorih koduo 
aran rih tonenung, turus tenung ngonyahtu buah Matias. Jadi 10 ponotuot 
monjadi rasul ahkan umba hombo-homboh kosobalas rasul ijo bohkonoh 
rih. 


2:1 Kotihka jari johcok Ondou Pentakosta, paring ulun ijo porocaya 
hopuhpung ang ihco unuk. 2:2 Songela konahan auh tahkan langit kolou 
bahiu ijo guhtu-guhtuk monyangit. Lohpou ang umoh ulun-ulun rih rahat 
tuot, sohapusoh tuwi kobain auh rih. 2:3 Mahka iro nohto jola-jola kolou 
jelak baho nyoli nokuh umo-umoh tutang nahpekaropoh aang iro nyinong 
behti. 2:4 Iro paring konowasa bain Roh Pohotala tutang nopara hopander 
a'ang hokobohkon basa. Iro pander numbun inon ijo tononga Roh rih ahkan 


iro mangat konohawotoh. 2:5 Aang ohkot orih ulun Yahudi tahkan 
mahca-mahcam lowu ang hapus kolunon, mohcon ang Yerusalem. Iro 
anairih ulun-ulun ijo bokehtep umba Pohotala. 2:6 Kotihka ngonih auh 
orih, aro sino ulun lombut hopuhpung. Iro paringoh tokocit ngonih 
ulun-ulun porocaya rih hopander hapan basa iro nyino-nyinong. 2:7 Hawui 
helan tutang torongo-rongong iro nuhtui, "Ulun-ulun ijo hopander tuh 
paringoh ulun-ulun Galilea, kowa? 2:8 Koloukuwoh nyolungoh nyiring 
ihto ngonih iro tou hopander ang luwang basa lowun ihto nyinong behti? 
2:9 Ihto ulun-ulun tahkan Partia, Media, Elam, tahkan Mesopotamia, 
Yudea tutang Kapadokia, tahkan Pontus tutang Asia, 2:10 tahkan Prigia 
tutang Pamfilia, tahkan Misir tutang karon-daerah Libia doni Kirene, anai 
louk ihto ijo lombut tahkan Ruma, 2:11 anai ulun-ulun Yahudi tutang anai 
ka'a ulun-ulun uhtus bohkon ijo jari nyolong agama Yahudi; anai ka'a ijo 
lombut tahkan Kreta tutang Arab. Ihto paring ngonih iro hopander a'ang 
basa ihto nyino-nyinong tohou hal-hal ijo helan ijo konuan bam Pohotala!" 
2:12 Hawui helan tutang torongo-rongong iro paringoh ngisok sama 
aropoh, "Inon rimaioh tuh?" 2:13 Tahpi anai ka'a ulun ijo hololea. Iro 
nuhtui, "Ah ulun-ulun tuh tihkas busou ih!" 2:14 Turus Petrus tombok 
homboh sobalas rasul ijo bohkon, pongohuli nuhtui ahkan ulun aro rih. 
Hapan auh ijo muhing io nuhtui, "Konduang-konduang ulun-ulun Yahudi 
tutang paring ijo mohcon aang Yerusalem ngonih bua-buah! Tului hal ituh 
porulu ahku ngonarang ahkan'kam. 2:15 Ulun-ulun tuh eam busau kolou 
ijo hion ihkam ngohu. Tului huntuh punan jam jalu ngokos. 2:16 Tahpi tuh 
jari tomborihta bain Pohotala hopatou Nabi Yoël: 2:17 Pohotala nuhtui, 
'Ang lain jaman Ahku ahkan nusuh Roh-Ku nokuh isun paring ulun. 
Anak-anak'kam ijo bahkas tutang anak-anak'kam ijo bawi ahkan mborihta 
ahkan'kam hal-hal ijo Ahku mborihtaoh ahkan'ndo. Ulun-ulun bumu ahkan 
nohto hal-hal ijo Ahku ngorinahoh ahkan iro. Ulun-ulun oko'kam ahkan 
nuhpi dolang nuhpi ijo Ahku nonga ahkan'ndo. 2:18 Ahkan jihpok- 
Jihpok-Ku ka -- pios bahkas kanika bawi --, ahkan Ahku nusuh Roh-Ku 
ang ondou-ondou rih. Iro ahkan mborihtaoh hal-hal ijo Ahku jari mborihta 
ahkan'ndo. 2:19 Ahku ahkan nguanoh kahtahelan-kahtahelan ang diang ahi 
aang langit, tutang hal-hal ijo luar biasa ang pinda ohtoi ang tana, ahkan 


anai daha tutang ahpui, sopuluk tutang asep. 2:20 Mahtanondou ahkan 
monjadi pindong, tutang bulan monjadi bohandang kolou daha sounumba 
Ondou Tuhan, ondou 1jo hajo tutang horomat rih lombut. 2:21 Aang ohkot 
orih, ulun ijo na'ah ahkan Tuhan ahkan tonyolamat.' 2:22 Konduang- 
konduang, ulun-ulun Israel! Ngonihrih inon ijo ahku nuhtuioh tuh: Yesus 
ulun Nasaret rih jari nonga tugas bain Pohotala ahkan konduang. Orih 
korinah sasino aang kahtahelan-kahtahelan tutang hal-hal luar-biasa ijo 
Pohotala nguaioh ang louk ihkam hopatou Yesus Kristus. Paring ohrih 
konduang bongon jari kota'an. 2:23 Hosorurui umba rancana-Oh bongol, 
Pohotala nuhkas ahkan nyorahoh Yesus ahkan'kam. Tutang kotihka lo 
tonyarahoh, ihkam munu lo honong mohonou ulun-ulun ja'at mahpak Io. 
2:24 Tahpi Pohotala ngoponyunoh Io huli tahkan louk ulun-ulun mahtoi. Io 
tonolon bain popahtoi, tahpi Pohotala moliwus-Oh, tului eam anaiharapan 
To konowasa toturus bain popahto1. 2:25 Tohou Yesus tuh Dawid pu'u 
nuhtui, 'Ahku nohto Tuhan toturus ang toharep'ku, lo mambaioh ahku, 
mangat ahku eam tohungge bain inon ka'a. 2:26 Orih kotuluioh ahtoi'ku 
Jorih-jirah, nyamak'ku ngohawot auh tara-tara: tutang behtik'ku tuh ahkan 
ngindo1 honong benyem ang luwang kolowong. 2:27 Tului Ihko Tuhan 
eam mohonau homboruak'ku mohcon ang lowun ulun mahtoi. Ihko eam 
mohonauoh jihpon-Mu ijo bokehtep rih lonyuh tutang dilap. 2:28 Ihko jari 
ngorinah ahkak'ku jalan ijo nuju pombolum ijo sojahti. Kojorih'ku 
momurai-murai tului Ihko anai hihco ahku.' 2:29 Konduang-konduang 
ahku 1jinrih ahku bopander umba ihkam torus tarang tohou Dawid amai 
lolohor eto rih. Io jari mahtoi tutang jari tonolowongoh ka'a; kolowongoh 
magun anai ang tohun-tohun ihto nyiring huntuh. 2:30 Pohotala jari 
nobowot ahkan Dawid honong tulut ijo anai ihcobehti tahkan lihitoh ahkan 
ponotuot bain Pohotala monjadi lahca. Tului Dawid kota'an ahkan bowot 
orih, tutang tului io ihcobehti nabi ka'a, 2:31 io kota'an hino, inon ijo ahkan 
konuan bam Pohotala. Jadi io jari nujum ijo Lahca Ponyolamat ijo 
tonobowot bam Pohotala ahkan bolum huli tahkan popahto1. Dawid 
nuhtui, To eam tomohonau botohtah ang luwang kolunon ulun-ulun mahtoi; 
behtiu-Oh eam ahkan monjadi lonyuh tutang lingis.' 2:32 Yesus tuhrih ijo 
tonombolumoh hoduli tahkan louk ulun mahtoi bain Pohotala. Ihkai paring 


jari monyaksioh bangon 'kai hal orih. 2:33 Io hogahtang nokuh ponuotoh 
ijo isung tutang ahkai tononga kowasa bain Pohotala, turus norima Roh 
Pohotala ijo jari tonobowot bam Amai. Tutang ijo ihkam huntuh, tuh 
ngonih tutang nohto anairih, Roh rih ijo lo nusuhoh ahkan ihkai. 2:34 
Dawid bongoi eam nuhkat nokuh soruga, tahpi Dawid ka'a jari nuhtui, 
'Tuhan nuhtui umba Tuhanku: 2:35 Tuotrih ihkam ang hila kotouk-Ku, 
nyiring Ahku nguan musuh-musuh-Mu monyarah ahkan-Mu!' 2:36 Orih 
kotuluioh paring ulun Israel pahtut kota'an moro-morong ijo Yesus, 1j0 
ihkam mahpakoh rih. Yesus rih ka'a 1j0 jari tomotuot Pohotala monjadi 
Tuhan tutang Lahca Ponyolamat!" 2:37 Kotihka ulun-ulun rih ngonih hal 
orih, ahtoi'ndo paham bolisah. Turus iro ngisok umba Petrus tutang 
rasul-rasul ijo bohkon. "Konduang-konduang, ihkai harus nguan inon?" 
2:38 Petrus mutah, "Hubahrih, tahkan dusa-dusan'kam. Tutang pios ihkam 
nyinong behti ponopondus aang aran Yesus Kristus mangat 
dusa-dusan'kam tongapun. Mahka konduang-konduang ahkan norima 
ponongan Roh Pohotala tahkan Pohotala. 2:39 Tului ijo jari tonobowot 
bam Pohotala rih anai ahkankam tutang ahkan lihit-lihit'kam hawui ahkan 
ulun-ulun ijo anai ang unuk-unuk ijo mahcu -- iorih paring ulun ijo tona'ah 
bam Pohotala Tuhan ihto ahkan lombut ahkai-Oh." 2:40 Kodorih Petrus 
monarang kotbah ahkan iro. Tutang umba aro tuhtui ijo bohkon ka'a io 
nyuhuoh ahkan iro, mangat iro moliwus arop'ndo tahkan uhtus 1jo ja'at tuh, 
ijo ahkan tonohukum bain Pohotala. 2:41 Aro ulun ijo porocaya ahkan ijo 
tonuhtui bain Petrus turus iro ponopondus. Mahka jumbalah ulun ijo 
porocaya ang ondou orih botambah hino umba tolu kujan behti. 2:42 
Hawui kokehtep iro bajar tahkan rasul-rasul rih, tutang toturus hopuhpung 
hombo-homboh. Iro kuman hombo-homboh tutang bodo'a hombo- 
homboh. 2:43 Aro samasino kahtahelan ijo konuan bam rasul-rasul rih 
nyiring paring ulun helan tutang mihkoh. 2:44 Ulun-ulun ijo porocaya rih 
turus hihcoahtoi, tutang inon ijo iro tepui, iro hapaoh sama-sama. 2:45 Iro 
modagang karon-ramui tutang ponahtou ain'ndo, turus magi duitoh, ang 
louk iro paringoh numbun koporulu nyinong behti. 2:46 Nyinong ondou iro 
turus hopuhpung ang Lohpou Tuhan, hawui kuman hombo-homboh, 
tutang jorih hawui randah ahto1 ang lohpou-lohpou'ndo. 2:47 Iro turus 


nara-nara Pohotala tutang tongonjorih paring ulun. Nyinong ondou 
jumbalah iro turus botambah. Tului Tuhan nonga rahat iro ulun-ulun ijo 
puna ahkan tonyolamat. 


3:1 Ang ihco ondou Petrus tutang Yohanes tulak nokuh Lohpou Tuhan 
aang Jam tolu sohit iorih rahat ulun ohkot unuk bodo'a. 3:2 Ang anan ang 
baun gerbang ijo konohawot "Bauntukang Bohinoi," anai ihcobehti 
ulunbahkas ijo bolomu tahkanpahtukoh konanak. Nyinong ondou ulun orih 
omin nokuh anan mangat nyodahkah nokuh ulun-ulun 1jo nyalan nokuh 
Lohpou Tuhan. 3:3 Kotihka ulun rih nohto Petrus tutang Yohanes kani 
nyolong Lohpou Tuhan, 10 nyawot iro, nongaoh angihco ahkaioh. 3:4 
Mahka iro nuneng io, pongohuli Petrus nuhtui, "Nohtoani ihkai!" 3:5 
Turus ulun orih nohtoani iro honong moharap ahkan ngodahpot angihco 
tahkan iro. 3:6 Tahpi Petrus nuhtui umba io, "Ahku eam aro tepun duit 
samasino. Tahpi inon ijo anai aang ahku, orih ahkan ahku nongaoh 
ahkan'mu: Umba kuwasa Yesus Kristus ulun Nasaret rih, nyalanrih ihko!" 
3:7 Turus Petrus nambit longo kotoun ulun 1jo bolomu rih tutang dohop 10 
kuat. Homboh orih pa'an ulun ijo bolomu rih tutang bola hukupoh monjadi 
ba'as. 3:8 Turus 10 nomarang tombok, tutang nopara nyalan ahkan 
umo-umoh. Pongohuli 10 nyolong nokuh Lohpou Tuhan hombo-homboh 
Petrus doro Yohanes hawoi nyalan 10 nokoru-nokehcuk tutang monara 
Pohotala. 3:9 Paring ulun nohto 10 nyalan tutang monara-nara Pohotala. 
3:10 Turus iro borondong ijo iorih tukang sodakah ijo tatai tuot ang, 
"Bauntukang Bohino1" ang Lohpou Tuhan. Iro helan samasino tutang 
torongo-rongong nohto inon ijo jari nyolung ahkaioh. 3:11 Ulun rih turus 
10u ngohasu Petrus doro Yohanes. Tutang ohkot iro tolu johcok ang saoh 
ijo konohawot "Saoh Salomo", paring ulun lombut mongorumbung aang 
iro tului kagum. 3:12 Uhun Petrus nopahjah ulun-ulun rih io nuhtui umba 
iro, "O ulun-ulun Israel, ombai Konduang-konduang helan umba hal orih? 
Ombai ihkam nohto turus aang ihkai? Inon ihkam ngohu ulun tuh duon 
nyalan tului anai kowasa aang ihkai ata'ai tului ihkai te'et umba Pohotala? 
3:13 Pohotala ijo tonyembah bam Abraham, Isaak, Yakub, orih Pohotala 
tahtu ajuh ihto. Pohotala rih jari mohoromat Jihpo1-Oh iorih Yesus. Yesus 


orih ijo ihkam nyarah ahkan pihak pongowasa, tutang ihkam nuduh io ang 
toharep Pilatus, aang ohkot Pilatus kani moliwus lo. 3:14 Io borasih 
tutang hinut, tahpi ihkam ngolawan Io tutang hojojuan mangat Pilatus 
ahkan moliwus ihcobehti pomunu ahkan ihkam. 3:15 Konduang-konduang 
munu lo, padahar kopunaoh Io rih luwang tohasak pombolum ahkan 
paring ulun. Tutang Pohotala jari ngombolum Io huli tahkan popahtoi. 
Ihkai jari monyaksi bongon 'kai hal rih. 3:16 Konduang-konduang jari 
nohto tutang monyaksioh, inon 1jo nyolung umba ulun bolomu tuh. Io jari 
nyolung ba'as tutang pios huli kotului io porocaya umba Yesus tutang 
kowasa-Oh. Tului porocaya ahkan Yesus mahka ulun tuh jari monjadi pios 
huli, aang toharep Konduang-konduang paring. 3:17 Konduang-konduang! 
Huntuh ahku kota'an ijo inon ijo ihkam tutang okon-okon'kam nguaioh 
toharep Yesus, orih ihkam nguaioh, tului ihkam eam kota'an inon jo 
ihkam rahat nguai. 3:18 Tutang tului orihrih nyolung ka'a inon ijo jari 
nuhtui bain Pohotala soun lomoi hopatau nabi-nabi-Oh ijo Lahca 
Ponyolamat ijo tonobowot rih harus ngarot. 3:19 Bam tului orih 
konduang-konduang hubahrih tahkan dusa-dusa'kam tutang buli nokuh 
Pohotala mangat lo potihou dusa-dusa'kam. 3:20 Tuhan ahkan lombut 
ahkan'kam tutang ihkam nginyam komonyun rohani. Tutang Tuhan ahkan 
nyuhu Yesus lombut ahkan'kan, tului lo jari tonuhkas bain Pohotala 
monjadi Lahca Ponyolamat ahkan'mu. 3:21 lo harus mohcon ang soruga 
nyiring Pohotala monjorian paringoh bohua. Kolou ijo tonuhtuioh bam 
Pohotala hopatou nabi-nabioh ang jaman lomoi. 3:22 Museh pu'u nuhtui, 
'Pohotala Tuhan'kam ahkan nyoruhan ahkan'kam ihcobehti nabi tahkan 
uhtus'kam bongom, kolou lo nguhtus ahku. Ihkam harus ngonih paring ijo 
tonuhtuioh bam nabi rih ahkan'kam. 3:23 Ulun ijo eam nohtoani inon ijo 
tonuhtui bain nabi rih, ulun rih ahkan tonyarooh tahkan ukup Pohotala 
tutang tomorusak.' 3:24 Nabi-nabi ijo pu'u nyiar mborihta tahkan Pohotala 
nopara tahkan Nabi Samuel tutang nabi-nabi bohkon 1jo lombut pongohuli, 
paringoh mborihta tohou jaman tuh. 3:25 Bowot-bowot tahkan Pohotala 
ijo tonyiar bam nabi-nabi, anairih ahkan Konduang-konduang. Aang bowot 
ijo Pohotala napa umba tahtu ajuh'kam, Pohotala nuhtui umba Abraham 
numbun tuh, 'Tahkan lihit'mu Ahku ahkan mborehkat karon uhtus ang 


kolunon.' Bowot orih anairih ahkan ihkam ka'a. 3:26 Orih kotuluioh 
Pohotala ngopili Jihpo1-Oh turus nyuhu lo lombut nokuh ihkam paling 
houn, mangat lo mborehkat ihkam. Caraoh lo mborehkat ihkam, iorih, 
hawui nguan Konduang-konduang paring hubah tahkan cara pombolum ijo 
Ja'at." 


4:1 Pondehan Petrus doro Yohanes magun bopander umba ulun-ulun rih, 
imam-imam kopala tutang komandan, ponokawan Lohpou Tuhan hawui 
ulun-ulun Saduki lombut nokuh Petrus doro Yohanes. 4:2 Iro bosingi tului 
Petrus doro Yohanes ngonorangan ahkan ulun-ulun ijo Yesus rih jari 
bolum huli tahkan popahtoi. Tutang orih mombukti ijo ulun mahtoi ahkan 
tongombolum huli. 4:3 Mahka iro nawan duo rasul rih turus posolong ang 
luwang sipir. Tutang tului jari ngolomi, mahka Petrus doro Yohanes 
tonahan ang anan nyiring ngohkosoh. 4:4 Tahpi ulun-ulun ijo jari ngonih 
ajar rasul-rasul rih aro ijo porocaya. Mahka jumbalah iro botambah nyiring 
Johcok monjadi kira-kira limo kujan behti. 4:5 Ang ngokosoh okon-okon 
Majelis Agama, okon-okon Yahudi tutang guru-guru agama hopuhpung 
ang Yerusalem. 4:6 Iro monyombang umba Imam Hajo Hanas tutang 
Kayapas, Yohanes Aleksander, tutang paring ijo barih jolahan imam hajo 
rih. 4:7 Petrus tutang Yohanes omin noharep iro, turus iro ngisok, 
"Koloukuwoh cara'kam ngopios ulun bolomu rih? Umba koba'as tahkan 
amoh, ata'ai umba kowasa tahkan iai, ihkam nguan ang orih?" 4:8 Petrus, 
ijo tokowasa Roh Pohotala, mutah, "Tuan-tuan okon uhtus Israel tutang 
Tuan-tuan okon Majelis Agama! 4:9 Ihkai, ponosara ondou tuh tului nguan 
aang hinut ahkan dohop ihcobehti ulun bolomu tutang tului tuan-tuan kani 
ngota'an koloukuwoh ulun tuh tongopios. 4:10 Nah Tuan-tuan paringoh 
harus ngota'an tutang paring uhtus Israel ka, harus ngota'an ijo ulun tuh 
tombok huntuh honong behtiu ijo sehat ang toharep Tuan-tuan, tului 
koba'as tutang kowasa tahkan Yesus Kristus ulun Nasaret rih. Tuan-tuan 
jari nyopolahki Yesus rih, tahpi Pohotala jari ngombolum Io huli tahkan 
louk ulun mahtoi. 4:11 Yesus ijo orth rih tonohou bam ayat Surat Borasih 
tuh, 'Bahtu ijo eam hapan bam ihkam tuhkang mangun lahpou korinah 
orih, monjadi bahtu ijo mombahtang.' 4:12 Tihkas nguha Yesus iou ulun 


duon solamat. Tului ang sohapus Kolunon, ang louk ulun eam aro 
ihcobehti bohkon ka 1jo ngonduon kowasa tahkan Pohotala ahkan 
monyolamat ihto." 4:13 Okon-okon puhpung bosara rih helan nohto 
kohanyin Petrus doro Yohanes, mahihino iro jari kota'an ijo duo behti 
rasul rih sama umba ulun-ulun aro ijo eam aro sokula, turus iro borondong 
ijo koduo rasul rih, anairih ulun-ulun ijo hihco umba Yesus. 4:14 Tahpi iro 
eam tou nuhtui ino-inon, tului ulun ijo jari konopios rih anai tombok ang 
toharep'ndo homboh umba Petrus doro Yohanes. 4:15 Mahka iro nyuhu 
koduo rasul rih soluka tahkan tohun majelis rih, pongohuli iro bohaum. 
4:16 Iro nuhtui, "Ihto harus nguan inon toharep iro duo tuh? Paring ulun 
ijo mohcon ang Yerusalem jari ngota'an, kahtahelan ijo luar biasa tuh, 
konuan bain doro rih. Ihto eam duon ngulimoh orih. 4:17 Tahpi mangat 
hal rih ara tosiar saup samai hino ang louk ulun-ulun, olai ihto ngahtap iro 
duo, ijo iro samasino eam tou hino bopander umba ihcobehti ka honong 
hapan aran Yesus." 4:18 Mahka iro na'ah koduo rasul rih nyolong huli, 
tutang nuhtui ijo iro samasino eam tou ngohawot ata'ai majar umba aran 
Yesus. 4:19 Tahpi Petrus doro Yohanes mutah, "Nirukrih bongon inon ijo 
morong ang toharep Pohotala: Numbun poretah Tuan-tuan ata'ai numbun 
poretah Pohotala. 4:20 Tului ihkai eam tou tondo mborihta tohou inon 1jo 
jari ihkai nohto tutang konahan 'kai." 4:21 Okon-okon bosara rih eam 
duon sombang ihco alasan ka'a mangat mohukum Petrus tutang Yohanes. 
Jadi iro ngahtap koduo rasul rih turus moliwus doro rih, tului paring ulun 
mohormat monara Pohotala tului aangjadi rih. 4:22 Ulun ijo nginyam 
kopios ijo helan rih, jari labih tahkan ohpat pulu toun umuroh. 4:23 Uli 
Petrus tutang Yohanes konoliwus iro huli nokuh injah-jolahan'ndo tutang 
nyorihta paring ijo tonuhtui bain imam-imam kopala tutang okon-okon 
Yahudi rih ahkan'ndo. 4:24 Limbah injah-jolahan'ndo ngonih rih iro 
hombo-homboh bodo'a hihco ahtoi ahkan Pohotala. Hion iro: "Tuhan, 
Ihkorih ijo ngonjorianoh langit tutang tana tutang tasik hawui paring 
suangoh. 4:25 Umba Roh-Mu, Ihko pu'u nuhtui umba tahtu ajuh Ihkai, 
Dawid, jihpon-Mu; Ihko nuhtui, 'Ombai ulun-ulun, ijo eam kosono Tuhan, 
sangit; ombai uhtus-uhtus ulun hotohou ijo earo gunaioh? 4:26 Lahca- 
lahcan kolunon samai nahtap aropoh ahkan hokolahi, tutang dolang okon 


hihco ngolawan Tuhan tutang Lahca Ponyolamat.' 4:27 Tului puna 
Horodes tutang Pontius Pilatus jari hotohou umba ulun-ulun ijo ecam 
kosono Tuhan tutang umba ulun-ulun Israel ang lowu tuh. Iro bohaum 
ahkan ngolawan Yesus Jihpon-Mu ijo borasih rih; ijo jari ihko potuotoh 
monjadi Lahca Ponyolamat. 4:28 Iro hihco ahkan nguan kokaro aang'co, 
ijo Ihko jari nyodiaoh labih houn, jarih ahkan nyolung. Tutang Ihko nahtap 
orih isun kowasa tutang kokani-Mu bongom. 4:29 Huntuh, Tuhan, 
nohtorih koloukuwoh iro ngahtap ihkai. Tutang ngijinohrih ihkai jihpon- 
Jihpon-Mu tuh mborihta Kabar Hinut-Mu hawui eam mihkoh. 4:30 
Nongaohrih pondohop-Mu mangat ulun poros tonopios, tutang tandahelan- 
tandahelan hawui hal-hal ijo luar biasa nyolung, nguha kowasa tutang 
koba'as tahkan aran Yesus, Jihpon-Mu ijo Borasth rih." 4:31 Ulijadi iro 
tondo bodo'a, unuk iro mohcon rih tonyuhkuh iro paringoh konowasa bain 
Roh Pohotala tutang nopara nuhtui homboh bohanyi tuu mborihta tohou 
Kabar Hinut tahkan Pohotala. 4:32 Paring ulun ijo porocaya rih bolum 
hihcoahtoi1 hihcohomboruanoh. Eam aro ihcobehti ka tahkan iro ngohu ijo 
inon, ijo io tepuioh, anai aiuoh bongoi. Paring aang'co ijo anai aang iro, 
paring iro hapaoh sama-sama. 4:33 Honong kowasa ijo, hajo rasul-rasul 
rih nonga kosaksian 1jo Yesus jari bolum hoduli. Mahka Pohotala 
mborehkat iro. 4:34 Tutang eam aro ihcobehti ka tahkan louk iro anai 
kotahpas ino-inon. Mahka iro ijo tepun tana ata'ai lohpou, iro modagang 
tana ata'ai lohpou rih; turus duitoh tahkan podagang rih iro ngitot, 4:35 
tutang iro nyorahoh ahkan rasul-rasul. Pongohino duit rih magioh ahkan 
nyinong ulun ijo poruluoh. 4:36-37 Kodorih ka'a umba Yusep. Io ka 
modagang tana aiuoh, turus duit ponjualan rih io ngitot tutang nyorahoh 
ahkan rasul-rasul. Yusep rih anai ihcobehti lihit Lewi tahkan Siprus; 
rasul-rasul ngohawot i0 Barnabas (rimai Ngonjorih). 


5:1 Tahpi anai ihcobehti bahkas bogare Ananias. Io tutang oruhoh bogare 
Sapira, modagang ihcokolambar tana ain doro. 5:2 Duit ponjualan tana rih, 
ihcokobagi iro nyuhukoh tutang ihcokobagi tonyorahoh ahkan rasul-rasul. 
To nguan gawi rih ngota'an oruhoh. 5:3 Mahka Petrus nuhtui umba io, 
"Ananias, ombai ihko mohanouoh sehtan ngowasaoh ahtoi'mu nyiring ihko 


ngobalik ahkan Roh Pohotala, honong tonih-tonih monahan ahkan arop'mu 
bongom ihcokobagi tahkan duit ponjualan tana rih? 5:4 Tana rih ihko 
tehpui hounumba ihko modagangoh. Tutang uli tana rih ponodagang ka, 
duitoh magun ihko tehpui ka'a. Jadi ombai anai konohuang ahtoi'mu ahkan 
nguan aang kolouorih? Bohkon ulun, ijo ihko ngobalikoh tahpi Pohotala!" 
5:5 Kodorih Ananias ngonih auhtuhtui orih, io bolukang, turus mahtoi. 
Paring ulun ijo ngonih tohou angnyolung rih uras mihkoh. 5:6 Mahka 
ulun-ulun biou lombut mukus otun Ananias turus ngitotoh soluka ahkan 
ngolowongoh. 5:7 Kira-kira tolu jamkowa pongohuli oruhoh lombut 
nyolong. lo eam ngota'an inon ijo punai nyolung. 5:8 Petrus nuhtui umba 
io, "Cuba nuhtui ahkak'ku: Inon tana ijo ihko tutang bosai'mu modagang 
rih, karon tuh ih legaioh?" "Tu'u orih legaioh," mutah oruh Ananias. 5:9 
Turus Petrus nuhtui umba io, "Ombai ihko hawui bosai'mu bohaum ahkan 
nikos Roh Pohotala? Ngonihrih tuh! Ulun-ulun ijo ngolowong bosai'mu jari 
buli. Iro ahkan ngitot ihko nokuh konaha ka'a." 5:10 Kotihka rih ka'a oruh 
Ananias rih bolukang tutang, mahtoi ang baun Petrus. Tutang uhun orih 
ka'a ulun-ulun biou rih nyolong iro nyundou io ka'a jari mahtoi. Turus iro 
ngitot otui soluka lowu tutang ngolowong io, mambai lowong bosaioh. 
5:11 Mahka paring ulun-ulun ijo porocaya rih tutang ulun-ulun bohkonoh 
ijo jari ngonih tohou ang'co nyolung rih uras mihkoh. 5:12 Tului pohalu 
rasul-rasul, mahka aro kahtahelan tutang hal-hal ijo molobien nyolung ang 
louk ulunaro. Hawui hihcoahtoi paring ulun porocaya hopuhpung ang 
Saoh Solomo ang Lohpou Tuhan. 5:13 Tutang ulun luar eam aro ijo 
bohanyi lombut hopuhpung umba ulun-ulun ijo porocaya rih. Tahpi 
ulun-ulun porocaya rih paham tonohoromat bain ulunaro. 5:14 Tutang 
sasar tahi mahi botambah aro, ulun-ulun ijo porocaya ahkan Tuhan -- pios 
bahkas oluka bawi. 5:15 Sasar koada'ai monjadi kodorih kolou, nyiring 
ulun-ulun poros konina ang isun katir ata'ai kacang, turus ngitot nokuh 
jalan, ahkan iro paling isut tou kona kolingon Petrus, amat Petrus nyihing 
ang anai. 5:16 Moru-morung ulun-ulun lombut tahkan lowu-lowu kodiling 
Yerusalem. Iro ngitot ulun-ulun poros tutang ijo sonalung roh ja'at. Tutang 
ulun-ulun rih konopios paringoh. 5:17 Kojoriai imam hajo tutang paring 
injah-jolahaioh, yorih barih ulun-ulun Saduki, nopara botindak, tului iro 


hiri ahtoi. 5:18 Rasul-rasul rih tonawan turus posolongoh koluwang sipir 
ulunaro. 5:19 Tahpi ngolomi, ihcobehti molehkat Tuhan nguap 
bauntukang-bauntukang sipir turus ngomin rasul-rasul soluka. Molehkat 
orih nuhtui umba rasul-rasul rih, 5:20 "Kuatrih, tombok ang Lohpou 
Tuhan tutang monyiar ahkan ulun-ulun tohou pombolum ijo bohua tuh." 
5:21 Mahka rasul-rasul rih ka numbun potoh molehkat rih. Homboh 
ngokos samasino iro tulak nokuh Lohpou Tuhan tutang nopara majar ang 
anai. Pondehan orih imam hajo tutang dolang ponokawanoh lombut, turus 
napa pupung bosara umba dolang okon Yahudi. Pongohino iro nyuhu ulun 
tulak ngomin rasul-rasul rih, tahkan sipir ahkan tongitot toharep iro. 5:22 
Tahpi uhun ulun-ulun ijo sonuhu rih johcok ang sipir, iro eam nyombang 
rasul-rasul ang anan. Jadi iro buli mander hal orih ahkan majelis. 5:23 
"Aang kotihka ihkai johcok ang sipir," hion iro umba majelis, "ihkai 
nyombang bauntukang sipir rih konuci pios-pios, tutang ponjaga-ponjaga 
tahtap monjaga aang bauntukang. Tahpi aang ohkot ihkai nguapoh 
bauntukang rih, ihkai eam nyombang ihcobehti ang luwangoh." 5:24 
Kotihka komandan ponokawan Lohpou Tuhan tutang imam-imam kopala 
ngonih tuhtui rih iro torongong tohou rasul-rasul, tutang mihkoh ahkan 
inon ijo tou nyolung. 5:25 Pongohino lombut ihcobehti bahkas ngomin 
kabar tuh, "Ngonihoh ihkam! Ulun-ulun 1jo Tuan-tuan posolong ang sipir 
rih, uhuntuh beteng majar ulun aro ang Lohpou Tuhan!" 5:26 Mahka 
komandan ponokawan Lohpou Tuhan rih tutang karon-ponokawanoh tulak 
ngomin rasul-rasul rih huli. Tahpi iro eam hapa kokaras, tului iro mihkoh 
umba ulun aro, ara-ara ulun aro rih noin mukah iro umba bahtu. 5:27 
Rasul-rasul rih konomin nyolong noharep bosara. Turus imam hajo 
moriksa iro. 5:28 Io nuhtui, "Ihkai jari baca ihkam honong karas mangat 
ara majar tohou Ulun rih. Tahpi uhuntuh cuba nohto inon ijo ihkam nguai! 
Ihkam nyiar pongajaran'mu rih, ang sohapus Yerusalem, tutang ihkam 
malah kani ndawa ijo ihkailah ijo kotuluioh popahtoi Ulun rih." 5:29 
Petrus tutang rasul-rasul ijo bohkon mutah, "Ihkai harus numbun 
konohuang Pohotala tutang eam numbun konohuang ulun kolunon. 5:30 
Yesus ijo ihkam tomahpakoh rih bolum hoduli tahkan popahtoi, bain 
Pohotalan tahtu ajuh ihto. 5:31 Tutang Pohotala jari nonga ahkai-Oh 


ponuot tutang kowasa ijo isung monjadi Okon tutang Ponyolamat; mangat 
uhtus Israel tononga kosapet ahkan hubah tahkan dusa-dusaoh, tutang 
ngonduon pongapunan. 5:32 Ihkai tuh saksi-saksioh tohou paring orih rih 
-- ihkai tutang ka'a Roh Pohotala ijo tononga bain Pohotala ahkan 
ulun-ulun ijo numbun poretah-Oh." 5:33 Kotihka okon-okon Majelis 
Agama ngonih auh orth, iro sangit samasino tutang iro hopahkat ahkan 
munu rasul-rasul rih. 5:34 Tahpi ang louk okon-okon majelis rih anai 
'cobehti parisi araioh Gamaliel. lo guru agama ijo paham tomohoromat 
bam paring ulun. lo tombok turus monyuhu ulun ngomin rasul-rasul rih 
soluka honjulu. 5:35 Pongohino 10 nuhtui umba okon-okon Majelis Agama 
rih, "Konduang-konduang, ulun-ulun Israel! Nirukrih moro-morong tohou 
inon ijo ahkan konduang-konduang nguaioh umba ulun-ulun tuh. 5:36 Tului 
houn jari pu'u lombut Teudas ijo ngohu aropoh ulun hajo, nyiring kira-kira 
ohpat ratus behti monjadi muridoh. Tahpi io tomunu, tutang paring 
muridoh bilang-bahas, hawui pihak iro ka nihou. 5:37 Ulimba rih, aang 
ohkot anai pongihtung ulun Israel, lombut Yudas ulun tahkan Galilea. 
Kotolui pongarohoh, aro ka'a ulun ijo mihak io. Tahpi io ka'a tomunu 
tutang paring murid-muridoh bilang-bahas. 5:38 Jari huntuh, umba 
ang'conyolung rih ahku ningak ihkam, iorih: Ara nguan ino-inon toharep 
ulun-ulun tuh nouhoh iou iro. Tului amat ajaran tutang pihak iro tuh anairih 
tahkan kolunon, mahka ajaran tutang pihak iro rih ahkan nihou. 5:39 
Tahpi amat orih lombut tahkan Pohotala mahka Konduang-konduang eam 
ahkan dahpot ngalahoh iro. Malah tou ahkan gihtan ijo Konduang- 
konduang molawan Pohotala." Tingak Gamaliel rih tonorima bain Majelis. 
5:40 Mahka rasul-rasul rih tona'ah, turus ponahcat, pongohuli iro tobaca 
ngajar hino tohou Yesus, ulijari punan iro konoliwusoh. 5:41 Rasul-rasul 
nohtah Majelis Agama rih tutang hawui kojorih tului Pohotala jari ngohu 
iro harus ahkan dahpot hinaan kotului Yesus. 5:42 Tutang nyinong ondou 
iro ang Lohpou Tuhan tutang ang lohpou-lohpou ulun, iro hototurus ngajar 
tutang mborihta Kabar Hinut tohou Yesus ijo Io Lahca Ponyolamat ijo 
tonombowot rih. 


6:1 Murid-murid Yesus sasar tahi sasar mondahang aro. Aang ohkot rih 


ulun-ulun Yahudi ijo hapa basa Yunani, monjadi eam sanang toharep ulun 
Yahudi asli. Ijo basa Yunani rih nuhtu, "Bawin-bawin ihkai ijo jari balu 
eam duonbagian pondohop ukus nyinong ondou ijo tomagi-magioh ahkan 
ulun-ulun." 6:2 Bain tului orih koduobalas rasul rih muhpung paring murid 
tutang nuhtui umba iro, "Eam pios amat ihkai tondo mborihtaoh Kabar 
Hinut auh Pohotala, tului harus ngurus soal-soal ukun. 6:3 Jadi pios 
Konduang-konduang ngopili tahkan louk ihkam pihtu behti ijo anai aran 
morong, konowasa Roh Pohotala tutang piosbosara, ijo duon ihkai 
nyuhuoh mongurus soal-soal tuh, 6:4 tului ihkai kani bodo'a tutang 
mborihtaoh auh Pohotala iou." 6:5 Paring ulun rih, sotuju umba tuhtui 
tahkan rasul rih. Turus iro mitih Stepanus, ihcobehti ijo porocaya sasino 
umba Yesus, tutang konowasa Roh Pohotala. Ka'a konopili: Pilipus, 
Prokhorus, Nikanor, Timon, Parmenas tutang Nikolaus tahkan Antiokhia; 
io eam ulun Yahudi, ijo nyolong agama Yahudi. 6:6 Kopihtu ulun rih, 
tongusul umba rasul-rasul mondo'a iro, turus rasul-rasul rih bodo'a tutang 
nyawotoh borehkat Tuhan ahkan iro. 6:7 Kolouorihrih Kabar Hinut tahkan 
Pohotala mahi-mahi tosiar nokuh tutang murid-murid Yesus ang 
Yerusalem ka mahi mondahang. Tutang aro hino imam-imam ijo porocaya 
ahkan Yesus. 6:8 Stepanus paham toborehkatoh bam Pohotala, nyiring 10 
nguan aro kahtahelan tutang hal-hal luar biasa, ang louk ulunaro. 6:9 Tahpi 
anai ulun-ulun ijo ngolawan io; iro anairih anak-ukup ijo konohawot 
Lohpou Sombayang Ulun Bebas. Anak-ukup ulun ang lohpou sombayang 
rih, anai ulun-ulun Yahudi tahkan Kirene tutang Aleksandria. Iro homboh 
ulun-ulun Yahudi tahkan Kilikia tutang Asia hotokiantiruk umba Stepanus. 
6:10 Tahpi iro eam duon monjawab, inon ijo konohawot bain Stepanus, 
kotului Roh Pohotala nonga ahkai kopiosbosara ahkan nuhtui kodorth. 
6:11 Bain tului orih iro nonga suruk ahkan pira-pira ulun ahkan nuhtui, 
"Thkai ngonih ulun tuh ngonja'at Museh tutang Pohotala!" 6:12 Kodorthrih 
iro ngihit ulun aro tutang okon-okon Yahudi tutang guru-guru agama. 
Turus iro tulak nawan Stepanus, pongohino ngitot io noharep Majelis 
Agama. 6:13 Tutang iro potohimo ka'a saksi-saksi ijo nonga kotorangan- 
kotorangan ijo eam tu'u tohou Stepanus. Saksi-saksi rih nuhtui, "Ulun tuh 
toturus ngonja'at Lohpou Tuhan ijo borasih tutang mohina poretah-poretah 


Pohotala ijo nuhtui bam Museh. 6:14 Ihkai jari ngonih io nuhtui: ijo Yesus 
tahkan Nasaret rih ahkan morusak Lohpou Pohotala tuh, turus ngubah 
paring hadat ijo nonga Museh ahkan ihto!" 6:15 Paring ulun ijo anai tuot 
ang sidang Majelis Agama rih uras nuneng Stepanus. Tutang aang ohkot 
orih baun Stepanus, topahjahoh kolou baun molehkat Tuhan. 


7:1 Imam hajo ngisok Stepanus, "Inon paring aang tonuhtui ulun-ulun rih 
tu'u?" 7:2 Stepanus nuhtui, "Konduang-konduang tutang Amai-amai! Cuba 
ngonih ahku! Sounumba tahtu ajuh ihto Abraham hatun nokuh Haran ang 
ohkot io magun mohcon aang Mesopotamia, Pohotala ijo tonohoromat 
lombut nokuh io 7:3 tutang nuhtui, 'Nohtahohrih lowun'kam tutang aring- 
konduang'kam. Tulakrih nokuh lowu ijo ahkan Ahku nunjukoh ahkan'kam. 
7:4 Abraham nohtah lowu Kasdim, turus hatun nokuh Haran. Uli amai 
Abraham mahtoi. Pohotala nyuhu Abraham mindah nokuh lowu tuh, ijo 
Konduang-konduang hawui Amai-amai paring mohcon ohtoi huntuh tuh. 
7:5 Aang ohkot orih eam aro 'cokabagi ka tahkan tana lowu tuh ijo 
Pohotala nonga ahkan Abraham tutang monjadi ain Abraham, ihco 
tahpapa'a mahieamaro tononga ahkaioh. Tahpi Pohotala hobowot ijo 
Pohotala nonga ahkan Abraham ahkan monjadi ain Abraham hawui lihit- 
lihitoh. Ohkot orih Abraham eam aro tepun anak. 7:6 Tahpi tuhrih ijo 
tonuhtui Pohotala ahkaioh, 'Lihit'mu ijo ahkan mohcon ulun bohkonuhtus 
ang lowun ulun bohkon. Ulun-ulun lowu rih ahkan monjajah iro tutang 
monyangitnguan iro honong kejam nyiring ohpat lohtus toun kotahiu. 7:7 
Tahpi Ahku ahkan mohukum uhtus 1jo hojihpon iro, tutang iro ahkan 
soluka tahkan lowu orih tutang nyembah Ahku ang unuk tuh.' 7:8 Uli 
nuhtui kolouorih kahut bowot rih tono-sah bain Pohotala, umba upacara 
sunat. Mahka uli Isaak anak Abraham konanak, Abraham nyunat 10 ang 
ohkot io umur jolu ondou. Pongohino Isaak nyunat ka'a anakoh, iorih 
Yakub. Tutang Yakub ka'a nyunat duo balas anakoh, ijo monjadi 
amal-amal tahtu ajuh'kam uhtus Yahudi. 7:9 Amai-ama1t laluhur ihto rih 
ngobohu umba Yusep nyiring iro modagang 10 monjadi jihpon ang Misir. 
Tahpi Pohotala homboh io, 7:10 tutang moliwus io tahkan kokaron 
kosusahoh. Pohotala nonga ahkai hadat tutang kopios bosara aang ohkot 


10 noharep Parou lahca Misir, nyiring Parou potuot io monjadi gubernur 
lowu Misir tutang ngowasa istana Parou. 7:11 Pongohuli nyolung ihco 
wayah, lo'u ijo hajo lombut, hopus tana Misir tutang Kanaan, nyiring ulun 
ngarot samasino. Tahtu ajuh ihto eam tou duon ukun. 7:12 Mahka kotihka 
Yakub ngonih anai gandum ang Misir io nyuhu bola-anakoh, tahtu ajuh 
ihto tulak nokuh anan bagi pahtuk tikat. 7:13 Ohkot iro tulak ang koduo 
tikatoh Yusep nyorihta aropoh ahkan Konduang-konduang orth rih ijo 
iorih Yusep. Punanoh ohkot rih lahca Misir ngota'an tohou injahjolahan 
Yusep. 7:14 Pongohino Yusep ngirim kabar ahkan amaioh, 10rih Yakub, 
unuk nyawot io, tutang sohapus injah-jolahai, hantun nokuh Misir -- 
paringoh anai pihtu pulu limo behti karon'ndo. 7:15 Mahka Yakub hahtun 
nokuh Misir tutang aang anan 10 tutang tahtu ajuh ihto mahtoi. 7:16 Otun 
iro pongohino rih omin huli nokuh Sikhem tutang tonolowongoh ang 
tanom ijo jari tomoli umba sojumbalah duit bain Abraham tahkan lihting 
uhtus Hemor ang Sikhem. 7:17 Kotihka jari doni ohkotoh Pohotala 
monyolung bowotoh umba Abraham, uhtus ihto ang Misir, jari sasar 
mondahang aro. 7:18 Kojoriaioh ihcobehti lahca bohkon, ijo eam ngosono 
Yusep ijo moretah ang Misir. 7:19 Lahca rih ngoahcam umba uhtus ihto 
tutang kejam toharep tahtu ajuh ihto. Io maksa iro dian anaklonga iro ijo 
bohua konanak, mangat sorata turus mahtoi. 7:20 Aang wayah orihrih ka'a 
Museh konanak; 10 anaklonga ijo bohinoi kolouoh. Tolu potion kotahiu, 10 
ponosuhuk ulun okooh ang lohpou'ndo, inai-amaioh, 7:21 tutang uli 10 
dian'ndo, putri Parou ngomin io, turus mohaga io kolou anakoh bongoi. 
7:22 Karon ilmu uhtus Misir uras duoi tahkan ulun Misir ijo tomara 
ahkaioh tutang io monjadi ulun ijo paling bokowasa a'ang tuhtui tutang 
konuai-konuaioh. 7:23 Ohkot Museh umur ohpat pulu toun, lombut 
kojolikoh a'ang ahtoioh, kani tulak nohto koada'an uhtusoh ulun Israel. 
7:24 Turus io nohto ihcobehti tahkan iro konoporos bain ihcobehti Misir; 
mahka io dohop ulun ijo konoporos rih tutang munu ulun Misir rih. 7:25 
Museh ngohu uhtusoh ahkan solembang ijo Pohotala rahat hapa io ahkan 
morodehka iro. Tahpi korinah iro eam solembang. 7:26 Ngohkosoh io 
nohto hino duo behti ulun Israel hokolahi, turus Museh ngurah jalan 
mongobuah iro, io nuhtui, Thkam tuh hokonduang! Ombai ihkam sama 


arop hokolahi?' 7:27 Tahpi ulun 1jo nahup mjah orih nyuhung Museh 
nokuh saro turus nuhtui, Tai ijo potuot ihko monjadi okon tutang okon 
ihkai? 7:28 Kuwoh ihko kani munu ahku ka'a kolou ihko munu ulun Misir 
orih malom?' 7:29 Kotihka Museh ngonth inon ijo tonuhtui bain ulun rih, 
Museh hahtun tahkan Misir, turus mohcon ang lowun ulun Midian. Ang 
anan 10 dahpot duo behti anak. 7:30 Ohpat pulu toun uliorih, ihcobehti 
molehkat Tuhan lombut nokuh Museh ang padang bolambah doni Puruk 
Sinai. Molehkat rih lombut ang luwang baho ang ruwut ijo rahat 
ngonjelak. 7:31 Museh helan nopahjah hal orth, nyiring io tulak doni-doni, 
mangat ngota'an inon orih. Turus io ngonih auh Tuhan nuhtui, 7:32 'Ahku 
Pohotalan tahtu ajuh'mu. Ahku Pohotalan Abraham, Isaak, tutang Yakub.' 
Museh ngorukuh mihkoh nyiring eam bohanyi hino nopahjah nokuh ruwut 
rih. 7:33 Pongohuli Tuhan nuhtui hino, 'Nguhko1oh sorupah'mu ijo 
hapan'mu rih, tului ang tana unuk ihko tombok rih, anai tana ijo borasih. 
7:34 Ahku jari nohto tutang nohtoani, kopoitoh kokarot uhkup-Ku ang 
Misir. Ahku jari ngonih komunguh iro tutang Ahku nosuluh ahkan 
momorodehka iro. Uhuntuh, ola1! Ahku ahkan nyuhu ihko buli nokuh 
Misir.' 7:35 Museh tuh, Museh ijo eam tongahku bain uhtus Israel tutang 
ijo tonulak hapa auh tuh, Tai ijo potuot ihko monjadi okon tutang hakim 
ihka1?' Tahpi kodorih iorih ulun, ijo sonuhu Pohotala monjadi okon tutang 
ponyolamat, honong pondohop tahkan molehkat ijo lombut ahkai, ang 
ruwut ijo ngonjelak rih. 7:36 Museh rih ijo okon uhtus Israel soluka 
tahkan tana Misir honong nguan tandahelan-tandahelan tutang hal-hal 
molobien ang Misir, aang Tasik Bohandang, tutang aang padang bolambah 
kotahin ohpat pulu toun. 7:37 Io rih ka'a Museh ijo nuhtui umba uhtus 
Israel, 'Pohotala ahkan nonga ahkan'mu ihcobehti nabi, ijo konopili tahkan 
aang louk ihkam bongom, sama kolou Io jari ngopili ahku.' 7:38 Musehrih 
ijo ang tohun uhtus Israel ang padang bolambah monjadi poholat ahkan 
molehkat ijo pander umba io ang Puruk Sinai, umba tahtu ajuh ihto. Iorih 
ijo norima tahkan Pohotala kabar ijo bolum, ahkan tonosiar ahkan ihto. 
7:39 Sinoka kodorih tahtu ajuh ihto eam kani te'et umbaoh. Iro nulak 10 
tutang jolik buli nokuh Misir. 7:40 Iro nuhtui umba Aron, 'Nguanrih 
dewa-dewa ahkan 'kai, mangat dewa-dewa rih monjadiokon ihkai. Tului 


ihkai jari eam kota'an hino, inon ijo nyolung umba Museh rih ijo ngomin 
ihkai soluka tahkan Misir!' 7:41 Turus aang ohkot orih iro nguan sopundu 
anak sahpi, pongohuli iro nyorah porahpah ahkan sopundu rih. Tutang 
nguan pesta, ahkan mohoromat ramu tapan longon iro bongoi. 7:42 
Mahka Pohotala nohtah iro tutang mohonau iro nyembah potion-potion 
ang langit. Orih sorurui umba inon ijo tonyurat ang buhku nabi-nabi. 
Koloutuh, 'O, ulun-ulun Israel! Eam ahkak-Ku, ihkam nyombolih tutang 
porahpah ohcinkombolum kotahin ohpat pulu toun ang padang bolambah. 
7:43 Kemah dewa Molokhrih ijo ihkam ngomiou-ngomiouoh hombo- 
homboh umba hopahtung, pation dewa'mu, iorih Refan; orih rih 
hopahtung ijo ihkam napa ahkan tonyembahoh. Bain kotului orih rih Ahku 
ahkan dian ihkam nyiring mahcu nokuh pohoi ang lowu Babel.' 7:44 
Kemah unuk Pohotala lombut ahkan ulun tosombang ang tahtu ajuh ihto 
ang padang bolambah. Kemah rih tonapa numbun poretah Pohotala ahkan 
Museh tutang numbun sutuoh, ijo pokarah Pohotala ahkan Museh. 7:45 
Pongohino kemah rih konomin toturusoh bain tahtu ajuh 'to, aang ohkot 
iro umba Yosua tulak ngorabut lowun ihto tuh, tahkan kowasaan 
uhtus-uhtus ijo tomuko Pohotala ang toharep iro. Kemah rih anai ang anan 
Johcok jaman Dawid. 7:46 Dawid ijo monyanang ahtoi Pohotala tutang 
nyawot umba-Oh, mangat 10 tongijinoh napa ihco lohpou ahkan Pohotala 
ijo tonyembah Yakub rih. 7:47 Tahpi Solomorih ijo nombok lohpou ahkan 
Pohotala. 7:48 Olukodorih Pohotala Ijo Mahaisung eam mohcon ang 
luwang lohpou ihco tonapa ulun, tului ang luwang buhku nabi tonyurat 
koloutuh, 7:49 'Langit anairih pododusan-Ku, tutang tana lahpik tapa-Ku. 
Lohpou inonrih ijo kani ihkam nombokoh unuk-Ku? Aang umoh unuk 
Ahku nondobo'o-Ku? 7:50 Eamkah Ahku bongok ijo jari ngonjorianoh 
karon aang'co?' Kodorihrih hion Pohotala. 7:51 Eam inon komahang 
kuhung ihkam Konduang-konduang tutang kodorih kopura-pura ihkam 
te'et umba Pohotala! Tolingan'kam borengen samasino toharep auh 
Pohotala! Ihkam sama umba tahtu ajuh'kam toturus molawan Roh 
Pohotala! 7:52 Kuwoh anai ihcobehti nabi ijo eam konoporos bain tahtu 
ajuh'kam? Iro munu soruhan-soruhan tahkan Pohotala ijo jaman houn 
lomoi jari monyiar ijo Jihpon Pohotala ijo morong rih ahkan lombut. 


Tutang huntuh ihkam ngarana tutang munu Jihpon Pohotala rih. 7:53 
Molehkat-molehkat jari monyiar poretah-poretah Pohotala ahkan'kam, 
tahpi ihkam eamkani numbuioh!" 7:54 Kodorih okon-okon Majelis Agama 
rih ngonih paringoh ijo tonuhtui bain Stepanus, iro poros ahto1 tutang 
sangit samasino umbaoh. 7:55 Tahpi Stepanus ijo jari konowasa bain Roh 
Pohotala nopahjah nokuh langit. lo nohto kohajon Pohotala tutang Yesus 
tombok ang unuk kowasa ang hila kotoun Pohotala. 7:56 "Nohto," hion 
Stepanus, "ahku nohto soruga bokuap tutang Anak Ulun tombok ang hila 
kotoun Pohotala!" 7:57 Okon-okon majelis rih nuhtup tolingan'ndo hawui 
ngoriak, turus hombo-homboh nyarang Stepanus. 7:58 Iro ngomin 10 bolua 
lowu turus mukah io umba bahtu. Ulun-ulun ijo monyaksi angijonyolung 
rih nyorah hahtiu aang'cobehti biou ijo bogare Saulus. 7:59 Pondehan iro 
mukah Stepanus umba bahtu, Stepanus na'ah, "Tuhan Yesus norimaoh 
roh'ku!" 7:60 Turus 10 suhkuntu'ut homboh na'ah hajo tu'u, "Tuhan ararih 
dusa tuh tonyombaharih nokuh isun iro!" Opah nuhtui kodorih io bolukang 
palus. 


8:1 Tutang Saulus jorih ka'a ngosan popahtoi orih. Ondou orih ka'a 
ukup-ukup ang Yerusalem, nopara tohoduru-duru nyiring paring ulun 
porocaya kocoali, rasul-rasul rawu-riai nokuh hopus tana Yudea tutang 
Samaria. 8:2 Ulun-ulun ijo mihkoh umba Pohotala nanom Stepanus tutang 
nangih 10 honong paham sedih. 8:3 Tahpi Saulus toturus iou ngurah jalan 
polonyuh ukup. Io tulak tahkan lohpou nokuh lohpou tutang nguhut soluka 
ulun-ulun porocaya turus posolong iro nokuh luwang sipir. 8:4 Ulun-ulun 
porocaya ijo rawu-riai rih mborihta Kabar Hinut tahkan Pohotala rih 
nokuh umo-umoh ka'a. 8:5 Pilipus tulak nokuh lowu Samaria tutang 
mborihtaoh, ahkan ulun-ulun tohou Lahca Ponyolamat, ijo tonobowot 
Pohotala. 8:6 Kotihka ulun-ulun ngonih Pilipus hopander tutang iro 
nopahjah tandahelan-tandahelan helan ijo konuaioh, aro tahkan iro ijo 
nohtoani inon ijo tonuhtui bain Pilipus. 8:7 Kotului roh-roh ja'at jari soluka 
tutang ngoriak-riak tahkan aro ulun ijo sonorupang sehtan. Ulun-ulun 
bolomu, ulun tihpang ka'a aro ijo konopiosoh. 8:8 Mahka ulun-ulun ang 
Samaria rih jorih sasino. 8:9 Aang lowu rih anai ihcobehti ulunbahkas 


bogare Simon ijo pira-pira ohkot kotahiuoh nguan ulun-ulun Samaria 
torongong ahkan ilmu seheroh. Io ngohawot ahkan iro, ijo io ulun ijo luar 
biasa. 8:10 Mahka paring ulun ang lowu rih, tahkan paring lapisan ulun 
aro paham nohtoani io. "Ulun tuh anai koba'as Pohotala ijo bosewut, kolou 
'Koba'as Hajo' rih," hion iro. 8:11 Jari tahi tu'u io norongong ulun-ulun 
umba koba'as sihiroh nyiring iro paham nohtoani io. 8:12 Tahpi Pilipus 
mborihta ahkan'ndo tohou Kabar Hinut, tohou koloukuwoh Pohotala 
ahkan moretah kolou lahca, tutang tohou Yesus Kristus Lahca 
Ponyolamat rih. Mahka iro porocaya ahkan kabar ijo tonyiar bain Pilipus, 
turus iro ponopondus pios ulunbahkas oluka ulunbawi. 8:13 Simon bongol 
ka'a porocaya. Tutang uli ponopondus io turus nutut Pilipus. Tandahelan- 
tandahelan ijo nyolung, nguan Simon tohelan-helan. 8:14 Rasul-rasul ang 
Yerusalem ngonih ijo ulun-ulun Samaria jari norima auh Pohotala. Bain 
tului orih iro nyoruhan Petrus tutang Yohanes nokuh anan. 8:15 Kotihka 
Petrus tutang Yohanes johcok, iro bodo'a ahkan ulun-ulun Samaria rih 
mangat, iro ngondahpot Roh Pohotala, 8:16 tului Roh Pohotala jaha 
lombut ngowasa ihcobehti ka tahkan iro; iro punan ponopondus aang aran 
Tuhan Yesus iou. 8:17 Turus Petrus doro Yohanes nginaoh longoi iro 
ngosan kuhung ulun-ulun Samaria rih; mahka iro norima Roh Pohotala. 
8:18 Amat Simon nohto ijo tului longon rasul-rasul nginaoh ngosan 
ulun-ulun Samaria rih, Roh Pohotala tononga ahkan iro. Tului orih Simon 
ngomin duit ahkan Petrus doro Yohanes, 8:19 turus nuhtui, "Nonga 
ahkak'ku kowasa rih ka'a, mangat amat longok'ku konina ang iai iou, ulun 
rih ahkan norima Roh Pohotala." 8:20 Tahpi Petrus mutah, "Colahkarih 
ihko tutang duit'mu! Ihko ngohuoh ponongan Pohotala duon ponoli umba 
duit? 8:21 Ihko earo hak ahkan umba ang nguan gawin ihkai, tului 
ahtoi'”kam eam morong toharep Pohotala. 8:22 Tului orih nohtahohrih 
kohondak ahtoi'mu kolouorih ijo ja'at rih tutang nyawotrih umba Tuhan 
mangat lo ngapun tirukahtoi'mu ijo ja'at orih! 8:23 Tului ahku kota'an ihko 
tuwi umba kohiri ahtoi, tutang tonojihpon bain koja'at." 8:24 Turus Simon 
nuhtui umba Petrus tutang Yohanes, "Dohop nyawot umba Tuhan mangat 
eam ihco ka tahkan ijo Konduang-konduang nuhtui orih nyolung ang 
ahku." 8:25 Uli Petrus tutang Yohanes nonga kosaksian tutang mborihta 


auh Tuhan, Petrus doro Yohanes buli nokuh Yerusalem. Tutang aang 
ponjolanan iro mborihta Kabar Hinut rih ang aro lowu-lowu Samaria. 8:26 
Ihcobehti molehkat Tuhan nuhtui umba Pilipus, "Has, hihkas! Tulak nokuh 
hila solahtan, nokuh jalan ijo nyambung Yerusalem umba Gasa." Jalan rih 
tonih. 8:27-28 Mahka Pilipus rih hihkas. Aang ohkot rih anai ihcobehti 
pogawa1 istana Etiopia ijo rahat a'ang ponyalai buli nokuh lowuioh. Ulun 
rih 'cobehti pogawal isung ijo mongowasa botanggung-jJawab ngosan 
paring ponahtou Kandake, rahtu lowu Etiopia. Ulun rih jari tulak nokuh 
Yerusalem mangat sombayang ahkan Pohotala, tutang huntuh, rahat 10 
buli hapa kolehtakuda. Pondehan tuot ang kolehtaoh rih, 10 mbasa surat 
Nabi Yesaya. 8:29 Roh Pohotala nuhtui umba Pilipus, "Tulak ngondoni 
kolehta orih rih." 8:30 Mahka Pilipus tulak ngondoni kolehta kuda rih, 
turus io ngonih ulun rih mbasa Buhku Nabi Yesaya. Pilipus ngisok umba 
io, "Kuwoh Tuan solembang umba ijo Tuan mbasaoh rih?" 8:31 Ulun rih 
mutah, "Koloukuwoh ahku solembang, amat eam aro ulun ijo monarangoh 
ahkak'ku?" Turus io ngonin Pilipus jahkat kolehtaoh tutang tuot doni 10. 
8:32 Tuh io ayat ijo konomasaoh rih, "To kolou tobiri ijo onin ahkan 
tonyombalih, kolou anak tobiri ijo eam ngoriak amat buluioh tonguting, 
kodorth ka'a io eam nuhtui ihco kotihkap auh ka. 8:33 Io tongorana tutang 
konuan hawui eam adil. Hasong-Oh tonguhut tahkan isun tana nyiring 
ihcobehti ka, eam anai ijo duon mander tohou uhtus lihit-Oh." 8:34 
Pogawal isung tahkan Etiopia rih nuhtui umba Pilipus, "Cuba nyorihtaoh 
ahkakku, iai ijo hion nabi tuh? Aropoh bongol ata'ai ulun bohkon?" 8:35 
Mahka Pilipus ka nopara pander, 10 hapa ayat-ayat rih kolou pahtuk ahkan 
mborihta Kabar Hinut tohou Yesus ahkan pogawa1 isung rih. 8:36 Ang 
beteng jalan iro johcok ihco unuk ijo tohko danumoh. Pogawai isung rih 
nuhtui, "Topahjah orih anai danumoh! Inon hino ijo magun kurang ahkan 
mopondus ahku?" 8:37 [Pilipus nuhtui, "Amat Tuan porocaya umba 
kotuwi ahtoi, Tuan tou ponopondus." "Ahku porocaya Yesus Kristus orih 
Anak Pohotala" hion pogawal isung tahkan Etiopia rih. | 8:38 Turus 
pogawa1l isung rih nyuhu potondo kolehtaoh, pongohuli iro duo Pilipus 
tutang pogawai rih, nyohowu nyolong 'kan luwang danum tutang Pilipus 
mopondus 10. 8:39 Kotihka iro bolua tahkan aang danum, Roh Pohotala 


ngomin Pilipus tahkan anan. Pogawal isung tahkan Etiopia rih eam nohto 
Pilipus hino. Homboh kojorihoh pogawai isung rih noturus ponyalaioh. 
8:40 Songolata'an Pilipus jari anai ang Asdod. Tutang kotihka io noturus 
ponomuoioh io mborihta Kabar Hinut tohou Yesus ang paring lowu 
nyiring Johcok ang Kaisarea. 


9:1 Pondehan orih Saulus turus ih jolik ngoporos tutang munu 
murid-murid Tuhan Yesus. Io tulak nokuh imam hajo, 9:2 tutang nyawot 
surat kowasa ahkan tulak nokuh okon-okon lohpou sombayang ulun 
Yahudi ang Damaskus, mangat amat io sombang ang anan ulun-ulun ijo 
porocaya umba Yesus, 10 tou nawan iro, turus ngomin iro nokuh 
Yerusalem. 9:3 Pondekan nihtu nokuh Damaskus kotihka jari doni umba 
lowu rih, songela anai koloang tahkan langit ngorolondang ang kodiling 
Saulus. 9:4 lo ngonyahtu kotana turus ngonih auh nuhtui umba io, "Saulus! 
Saulus! Inon kotuluioh ihko ngoporos Ahku?" 9:5 "Tairih Ihko Tuan?" hion 
Saulus mutah. Auh rih mutah, "Ahkurih Yesus ijo ihko nyorataoh. 9:6 
Tahpi huntuh kuatrih, tombok tutang turus ih nokuh lowu. Aang anan 
ahkan tonyorihtarih ahkan'kam, inon ijo harus ihko nguaioh." 9:7 
Ulun-ulun ijo umba hombo-homboh Saulus tokohcit nyiring eam duon 
pander; tului iro ngonih auh orih, tahpi iro eam nohto 'cobehti ulun ka. 9:8 
Turus Saulus kuat tutang ngomilat mahtaioh, tahpi mahtaioh jari eam tou 
nohto ino-inon hino. Jadi iro nambit longoi tutang niting io nyolong nokuh 
Damaskus. 9:9 Tolu ondou kotahiu 10 eam tou nohto, tutang kotahin orih 
io eam kuman ata'ai ngorih samasino. 9:10 Ang Damaskus anai ihcobehti 
murid Tuhan Yesus arai Ananias. Ang sino ponohto Tuhan nuhtui umba 10. 
Tuhan nuhtui, "Ananias!" "Ahku Tuhan!" Ananias mutah. 9:11 Tuhan 
nuhtui, "Has ihko hihkas huntuh. Tulak nokuh lohpou Yudas ang Jalan 
Bujur. Ngisok ang anan ulun ijo bogare Saulus ijo asaroh tahkan kota 
Tarsus. Ulun rih beteng bodo'a, 9:12 tutang ang ponopahjahoh 10 nohto 
ihcobehti ulunbahkas bogare Ananias lombut nokuh io tutang ngina longoi 
ang ngosanoh mangat io duon nohto hoduli." 9:13 Ananias mutah, "Tuhan 
ahku jari aro ngonih ulun pander tohou ulun tuh, pahtukoh tohou sorahta- 
sorahta ijo 10 nguai tohimo ukup-Mu ang Yerusalem. 9:14 Tutang huntuh 


io jari lombut 'kan ohtoi, duon ijin tahkan imam-imam kopala, ahkan 
nawan paring ulun ijo porocaya umba Tuhan." 9:15 Tahpi hion Tuhan 
umba Ananias, "Tulak ih! Tului Ahku jari ngopili io ahkan mborihta tohou 
Ahku ahkan uhtus-uhtus ulun bohkon, ijo eam nambit Agama Yahudi 
tutang ahkan lahca-lahca hawui ahkan ukup Israel ka'a. 9:16 Tutang Ahku 
bongok ahkan ngorinah ahkaioh, paring sorata, ijo harus io nginyam 
kotulut Ahku." 9:17 Mahka Ananias tulak nokuh lohpou rih tutang ngina 
longo1 ang ngosan Saulus, "Konduang Saulus," hion Ananias, "Tuhan 
Yesus ijo Konduang nohto ang beteng jalan kotihka Konduang rahat ahkan 
ohtoi, Torih ijo nyuhu ahku lombut, mangat ihko duon nohto hino tutang 
tongowasa bam Roh Pohotala." 9:18 Uhun rih ka'a anatangihco kolou 
singap ohcin botahak tahkan mahtan Saulus tutang io duon nohto hoduli. 
Mahka io ka kuat, turus ponopondus. 9:19 Tutang ulirih kuman, io 
monjadi ba'as hino. Saulus mohcon ang Damaskus, umba murid-murid 
Yesus pira-pira ondou kotahiuoh. 9:20 Io turus tulak nokuh karon-lohpou 
sombayang tutang nopara mborihtaoh ijo Yesus orihrih Anak Pohotala. 
9:21 Paring ulun helan ngonih borihta Saulus. Iro nuhtui, "Eamkah io ijo 
ang Yerusalem jari munu paring ulun ijo porocaya umba Yesus? Io lombut 
nokuh ohto1 kopuna unuk nawan tutang ngomin iro ahkan imam-imam 
kopala!" 9:22 Tahpi Saulus sasar ba'as pongarohoh. Tanda-tanda ijo io 
nyorihtaoh tohou Yesus kodorih moyakinoh ijo Yesus rih Lahca 
Ponyolamat, nyiring ulun-ulun Yahudi ijo mohcon ang Damaskus eam 
duon samasino molawan. 9:23 Uli nokolou pira-pira ohkot kotahiuoh ulun 
Yahudi bohaum kani munu Saulus. 9:24 Tahpi rancana'ndo ta'an bain 
Saulus. Hondou homalom iro ngindoi ang bauntukang kotalowu Damaskus 
ahkan munu 10. 9:25 Aang sino ngolomi murid-murid Saulus ngomin 10, 
posuluhoh umba tali ang koranjang, nguha diang kotalowu rih. 9:26 
Saulus tulak nokuh Yerusalem tutang aang anal 10 ngurah jalan pohihco 
aropoh umba murid Yesus. Tahpi iro mihkoh umba io, tului iro jaha 
porocaya ijo io moro-morong ius monjadi murid Yesus. 9:27 Pongohino 
Barnabas lombut nyombang Saulus, turus ngomin 10 nokuh rasul-rasul. 
Barnabas pander ahkan iro koloukuwoh Saulus nohto Tuhan ang beteng 
Jalan, tutang koloukuwoh Tuhan nuhtui umba 10. Barnabas mander ka'a, 


tohou koloukuwoh bohanyioh Saulus majar tutang bopander ang 
Damaskus hapan aran Tuhan Yesus. 9:28 Mahka orih Saulus mohcon 
umba iro, tutang bosaksi honong komotongoh ang hopus lowu Yerusalem 
hapan aran Tuhan Yesus. 9:29 Saulus hopander tutang hojawab ka'a umba 
ulun-ulun Yahudi ijo hapa basa Yunani, tahpi iro ngurah jalan munu 10. 
9:30 Kotihka ulun-ulun porocaya ijo bohkon ngota'an tohou hal orih, iro 
ngomin Saulus nokuh Kaisarea, pongohuli ngirim 10 nokuh Tarsus. 9:31 
Mahka ukup-ukup ang hopus Yudea, Galilea tutang Samaria nyolung 
boranai. Aang pondohop Roh Pohotala, homboh mihkoh umba Tuhan 
ukup-ukup rih botambah ba'as tutang mondahang aro. 9:32 Petrus tulak 
nokuh umo-umoh masap ukup-ukup. Aang ihco ondou io masap ukup 
Tuhan ijo mohcon ang Lida. 9:33 Ang anan io hosombang umba ihcobehti 
bahkas bogare Eneas, ijo mahtoibehtiu tutang eam duon io kuat-kuat 
tahkan unuk kalingoh kotahin jalu toun. 9:34 Petrus nuhtui umba Eneas, 
"Eneas, Yesus Kristus kani ngopios ihko. Kuat tutang ngohtun unuk 
kaling'mu rih." Ohkot rih ka'a Eneas kuat. 9:35 Paring ponduduk lowu 
Lida tutang Saron nohto Eneas, turus iro paringoh porocaya umba Tuhan. 
9:36 Ang Yope anai ihcobehti ulunbawi bogare Tabita. Io ihcobehti ulun 
ijo porocaya umba Tuhan Yesus. (Araioh aang bahasa Yunani, iorih 
Dorkas, ijo rimaioh uhcang.) Io toturus ih nguan hal-hal ijo pios, tutang 
ndohop ulun porosbolum. 9:37 Aang ohkot rih 1o mondam turus mahtoi. 
Uli otuioh tongopondus numbun hadat, otuioh ponokaling ang tahkun ijo 
ang diang. 9:38 Yope eam pira kokahcui tahkan lowu Lida. Jari ang ohkot 
murid-murid Yesus ang Yope ngonih Petrus anai ang Lida, iro nyuhu duo 
behti tulak nokuh Petrus homboh pohtoh tuh, "Jele-jeleng lombut nokuh 
ohtoi." 9:39 Petrus turus tulak hawui homboh iro. Kojohcokoh ang anan, 
io konomin iro nokuh tahkun ijo ang diang. Paring balu ang anan 
ngorumbung Petrus tutang nangih, tutang pokarah ahkaioh hahtiu-hahtw, 
tulang jubah-jubah ijo tonusuk Dorkas ahkan iro ohkot io magun bolum. 
9:40 Petrus nyuhu iro paringoh soluka, turus Petrus nehku tu'utoh tutang 
bodo'a. Pongohuli 10 nohimo otun Dorkas tutang nuhtui, "Tabita, monyun!" 
Mahka Dorkas nguap mahtaioh, tutang kotihka 10 nohto Petrus, 10 turus 
tuot. 9:41 Turus Petrus nambit longoioh, tutang dohop 10 tombok. 


Pongohino rih Petrus na'ah ulun-ulun ijo porocaya ang anan homboh umba 
balu-balu rih, turus nyarah Dorkas ijo jari bolum huli rih ahkan'ndo. 9:42 
Kabar tohou angjadi rih tosiar nokuh hopus Yope, nyiring aro ulun 
porocaya umba Yesus kolou Lahca Ponyolamat ahkan'ndo. 9:43 Petrus 
mohcon ang anan pira-pira ondou hino ang lohpou ihcobehti ponyamak 
uhpak ohcin ijo bogare Simon. 


10:1 Ang Kaisarea anai ihcobehti bahkas bogare Kornelius. lo ihcobehti 
kapten "Posukan Italia." 10:2 Io ulun ijo mihkoh umba Pohotala tutang 
koparing jolahaioh sombayang ahkan Pohotala. lo aro dohop ulun-ulun 
Yahudi ijo porosbolum tutang io toturus bodo'a nokuh Pohotala. 10:3 
Aang ihco ondou kira-kira jam tolu hondou 10 nohto botatu, a'ang sino 
ponopahjahoh, ihcobehti molehkat Pohotala lombut tutang na'ah 10, 
"Kornelius!" hioi. 10:4 Kornelius nopahjah molehkat rih honong mihkoh 
turus nuhtui, "Anai inon Tuan?" Molehkat rih nuhtui, "Do'a'mu, tutang 
kotounbosara ahtoi'mu jari tonorima bam Pohotala tutang Pohotala ingat 
umba'mu. 10:5 Uhuntuh nyuhurih ulun tulak nokuh Yope na'ah Simon ijo 
aral urasoh Simon Petrus. 10:6 lo rahat mohcon ang lohpou ihcobehti 
ponyamak uhpakohcin bogare Simon, mohcon ang saran tasik." 10:7 
Ulitus molehkat rih ijo bopander umba Kornelius rih hihkas, Kornelius 
na'ah duo behti pohalu ijo ang lohpouoh, tutang ihcobehti sorodadu 
ponjagaoh ijo borasih. 10:8 Kornelius nuhtui ahkan'ndo inon jo jari 
nyolung, turus nyuhu iro nokuh Yope. 10:9 Aanghawun ondouoh kotihka 
iro beteng jalan tutang kani sapai ang Yope, Petrus nuhkat nokuh isung 
lohpou ahkan bodo'a. 10:10 Turus Petrus bolo'u samasino tutang jolik 
kuman. Pondehan ukun jaham tahtap, io duon sino topahjah. 10:11 Io 
nohto langit bokuap tutang aang'co kolou benang ijo lumbah tomosuluh 
nokuh tana, anai tali aang ohpat puhtingoh. 10:12 Ang luwangoh 
anaisombang aro mahcom ohcin hopa'a ohpat kokaron ohcin nyoli tutang 
bulung-bulung ijo pomolos. 10:13 Turus anai auh nuhtui umbaoh, "Petrus 
Kuat! Nyombolihrih tutang kumaioh!" 10:14 Petrus mutah, "Fam Tuhan! 
Jaha pu'u ahku kuman ino-inon ijo pali ata'ai kojilok." 10:15 Tahpi auh 
orih nuhtui hino umba io, "Inon ijo jari tonuhtui borasih bam Pohotala, ara 


ihko ngohuoh kojilok." 10:16 Topahjahoh rih dulangduli, nyiring tolu 
tikat, pongohino benang rih tonguhut nokuh soruga. 10:17 Petrus torongo- 
rongong niruk riman tahkan topahjahoh rih. Pondehan Simon Petrus niruk 
ang orih, ulun-ulun ijo nyuhu bam Kornelius, sombang lohpou Simon, 
tutang iro jari anai ang baun bauntukang. 10:18 Turus iro na'ah ulun ang 
lohpou turus ngisok "Kuwohkah ang ohtoi anai bohkonuhtus ijo nginap ijo 
bogare Simon Petrus?" 10:19 Pondehan Simon Petrus magun iou turus 
ngurah kosolembang riman tahkan tonopahjahoh rih. Roh Pohotala nuhtui 
umba io, "O Petrus, anai tolu behti rahat ngurah ihko. 10:20 Has jion 
nosuluh nokuh pinda tutang ara bimbang homboh iro, tului Ahku ijo nyuhu 
iro." 10:21 Mahka Petrus nosuluh nokuh pinda tutang nuhtui umba 
ulun-ulun rih, "Ahku tuh 10 1jo Konduang-konduang ngurah. Konduang- 
konduang lombut ahkan inon?" 10:22 Iro mutah, "Kapten Kornelius nyuhu 
ihkai nokuh ohtoi. Io ihcobehti ijo hinut tutang mihkoh umba Pohotala, 
tutang paham tomohoromat bain paring ulun Yahudi. Ihcobehti molehkat 
Tuhan nyuhu 10 nyawot tuan masap nokuh lohpouoh, tului kolou putah 
ngosan do'aoh io sonuhu ngonih, inon ijo ahkan Tuan nuhtui ahkaioh." 
10:23 Mahka Simon Petrus nyuhu iro nyolong ahkan nginap ang anan. 
Ngohkosoh Petrus monyun tutang tulak homboh iro. Pira-pira ulun 
porocaya tahkan Yope ka homboh ka'a. 10:24 Ihcoondou ulimba iro 
Johcok lowu Kaisarea. Ang anan iro jari tongindo1 bain Kornelius homboh 
karo ari-konduang tutang injah jolahai, aringoh ijo jari ponaraoh. 10:25 
Kotihka Petrus johcok, Kornelius tulak naharang io hawui nehku 
suhkuntu'utoh nyembah ang toharep Petrus. 10:26 Tahpi Petrus dohop io 
tombok huli turus nuhtui, "Tombok! Ahku bongokka kolunon ka'a." 10:27 
Pondehan hopander umba Kornelius, Petrus turus nyolong lohpou. Ang 
anan 10 nohto aro ulun jari hopuhpung. 10:28 Turus Petrus nuhtui umba 
iro, "Konduang-konduang, bongon kota'an, ijo ulun Yahudi ngahana bain 
agamaoh ahkan masap ata'ai hihco umba ulun-ulun tahkan uhtus bohkon. 
Tahpi Pohotala jari pokarah ahkak'ku, ijo ahku eam tou ngohuoh iai ka'a 
kojilok tutang pali. 10:29 Orth kotuluioh, kotihka Tuan nyawot mangat 
ahku lombut, ahku eam bahat anyamoh lombut. Jari huntuh ahku, jolik 
kota'an ombai Tuan-tuan nyawot ahku lombut." 10:30 Kornelius nuhtui, 


"Tolu ondou ijo soun, kira-kira aang ohkot koloutuh ahku rahat bodo'a ang 
lohpou, aang jam tolu cohit. Songela ihcobehti bahkas tombok ang 
tohimo'ku pokahjan ulun orih rih ngorolinjap. 10:31 Io nuhtui, 'Kornelius! 
Pohotala jari norima do'a'mu tutang mingat ahkan kopiosbosara ahtoi'mu. 
10:32 Jadi nyuhurih ulun nokuh Yope na'ah ulun ijo bogare Simon Petrus. 
To rahat mohcon ang lohpou ihcobehti ponyamak uhpakohcin 1jo bogare 
Simon, lohpouoh doni saran tasik.' 10:33 Orih kotului orih ahku jion, 
nyuhu ulun tulak na'ah tuan. Tutang Tuan tu'u-tu'u ulun hinut ahtoi kani 
lombut nokuh ohto1. Huntuh ihkai paring hopuhpung ang ohto1 ang tohimo 
Pohotala, ahkan ngonihoh paring ijo Pohotala nyuhu Tuan nuhtuioh, ahkan 
ihkai." 10:34 Turus Petrus hopander, "Uhuntuh ahku tu'u-tu'u borondong 
ijo Pohotala eam mihtihkolou paring ulun. 10:35 Ulun ijo mihkoh ahkan 
Pohotala, tutang nguan 1jo morong ulun orihrih tonorima bain Pohotala, 
eam poduli io tahkan uhtus inon. 10:36 Konduang-konduang jari kota'an 
usin borihta ijo Pohotala johcokoh ahkan uhtus Israel. Borihta orih, anairih 
Kabar Hinut tohou kobuah nguha Yesus Kristus, yorih Tuhan paring ulun. 
10:37 Ihkam kota'an mon ijo jari nyolung ang hopus Yudea, yorih ijo 
nopara tahkan Galilea uliumba popondus ijo sonuhu bain Yohanes. 10:38 
Ihkam ngota'an ijo Pohotala jari mitih Yesus ulun Nasaret rih tutang nonga 
ahkai-Oh roh Pohotala tutang kowasa, Ihkam kota'an ka'a ijo Yesus rih, 
tulak nokuh umo-umoh ahkan nguan ijo hinut, lo ngopiosoh paring ulun ijo 
tongowasa sehtan, tului Pohotala jari homboh Io. 10:39 Ihkai tuh 
ulun-ulun ijo jari nohto bongon aang'co, ijo lo nguaioh ang lowun ulun 
Yahudi tutang ang Yerusalem. Oluka kodorih iro mahpakoh tutang munu 
To. 10:40 Tahpi aang ondou ijo tolu Pohotala ngomonyunoh Io hino tahkan 
popahtoi, tutang ngorinah lo ahkan ulun; 10:41 eam ahkan paring ulun, 
molekan tihkas ahkan ihkai ijo jari tongopili bam Pohotala, labih soun, 
ahkan monjadi saksi-saksi-Oh: ihkai kuman hawut ngorih umba lo, ulitus 
To monyun tahkan popahtoi. 10:42 Tutang lo nyuhu ihkai mborihta Kabar 
Hinut rih ahkan ulun-ulun tutang nonga kosaksian, ijo Io rih jari konahtang 
bain Pohotala, monjadi hakim ulun-ulun 1jo magun bolum, tutang ulun-ulun 
ijo jari mahtoi. 10:43 Paring nabi-nabi momander tohou lo. Iro nuhtui jo 
paring ulun ijo porocaya umba Yesus, ahkan duonapun dusaoh honong 


kowasa tahkan Yesus." 10:44 Pondehan Petrus magun nuhtui Roh 
Pohotala nosuluh tutang ngowasa paring ulun ijo ngonih kabar orih. 10:45 
Ulun-ulun Yahudi ijo porocaya umba Yesus, tutang iro ijo jari homboh 
Petrus masap Kornelius rih tahkan Yope paringoh helan, nohto Pohotala 
nongaoh ka'a Roh-Oh ahkan ulun-ulun uhtus bohkon ijo eam Yahudi. 
10:46 Tului iro ngonih ulun-ulun rih hopander a'ang aro-mahcam auh 
tutang monara-nara kohajon Pohotala. Turus Petrus nuhtui, 10:47 "Cuba 
nohtooh, ulun-ulun tuh jari norima Roh Pohotala kolou ihto. Jari dahpotrih 
ulun ngapeng-ngapeng iro ahkan tonopondus umba danum?" 10:48 Mahka 
Petrus nyuhu iro ponopondus umba danum ngosan aran Yesus Kristus. 
Uliorih rih iro nyawot umba Petrus mohcon hihco iro pira-pira ondouhino 
kotahiuoh. 


11:1 Rasul-rasul tutang ulun-ulun ijo porocaya ahkan Yesus ang sohopus 
Yudea ngonih ijo ulun-ulun, ijo eam boagama Yahudi ka jari norima auh 
Pohotala. 11:2 Pongohuli Petrus tulak nokuh Yerusalem ulun-ulun Yahudi 
ka ijo jari porocaya ahkan Yesus rih mosalan Petrus. 11:3 Iro nuhtui 
ahkan Petrus, "Ombai ihko tulak nokuh lohpou ulun-ulun ijo eam 
tonyunat? Nyiring ihko kuman ka'a homboh umba iro!" 11:4 Bain tului rih 
Petrus nonga monyorihtaoh ahkan'ndo paringoh ijo jari nyolung nopara 
tahkan pahtukoh Petrus nuhtui, 11:5 "Ahku rahat bodo'a ang lowu Yope 
turus ahku nohto ihco pongorinah. Ahku nopahjah anai angihco kolou 
ihcokolambar benang bolambah, ponosuluhrih tahkan langit, tonokuak 
aang ohpat putingoh, pongohuli tondo ang silan ahku. 11:6 Ohkot ahku 
nokilik nokuh luwangoh ahku nohto ohcin-ohcin hopa'a ohpat, ohcin-ohcin 
molos, ohcin-ohcin ijo nyoli, ohcin-ohcin naang ijo molos. 11:7 Turus 
ahku ngonih ihco auh nuhtui ahkak'ku, 'Has kuat Petrus! Nyombolih orih 
tutang, kumai!' 11:8 Tahpi ahku mutah, 'Eam, Tuhan! Jaha pu'u ahku 
kuman ukun ijo kojilok tutang pali.' 11:9 Tahpi auh orih nuhtui hino tahkan 
langit, 'Ramu ijo jari tongorinah borasih bain Pohotala ararih ihko 
ngohawotoh kojilok.' 11:10 Ahku nohto hal rih nyiring tolu tikat tutang 
kojoriaioh paringoh hogahtang hoduli nokuh soruga. 11:11 Tohorong 
aang ohkot orih ka'a, kototolu behti tahkan Kaisarea ijo sonuhu nokuh 


ahku, ang lohpou unuk ahku mohcon. 11:12 Turus Roh Pohotala nyuhu 
ahku tulak homboh iro hawui eam bimbang. Koonom behti Konduang tuh 
ka'a, umba homboh ahku nokuh Kaisarea, tutang ihkai paringoh nyolong 
nokuh luwang lohpou Kornelius. 11:13 Pongohino Kornelius nyorihta 
ahkan ihkai, koloukuwoh 10 nohto ihcobehti molehkat tombok ang 
lohpouoh tutang nuhtui, 'Nyuhu ulun nokuh Yope na'ah ihcobehti bahkas 
bogare Simon Petrus. 11:14 Io ahkan monyorihta ahkan'kam borihta ijo 
ahkan monyolamat ihko tutang injah-jolahan'mu.' 11:15 Tutang aang ohkot 
ahku nopara nuhtui kodorth," kolouorih Petrus noturusoh sorihtaoh, "Roh 
Pohotala lombut ka'a ngosan iro, sama kolou ijo nyolung aang ihto lomoi 
aang pahtukoh. 11:16 Turus ahku ingat Tuhan nuhtui, 'Yohanes mopondus 
umba danum, tahpi ihkam ahkan ponopondus umba Roh Pohotala.' 11:17 
Jari botarang Pohotala nongaoh ka'a ahkan ulun-ulun 1jo eam nambit 
agama Yahudi rih, pononga ijo sama, 1jo lo nongaoh ahkan ihto aang 
ohkot ihto porocaya umba Tuhan Yesus Kristus. Tului orih kuwoh tou 
ahku ngohana Pohotala!" 11:18 Ulirih ngomih auh orih iro eam nosalan io 
hino. Turus iro monara Pohotala. Iro nuhtui, "Amat kolouorih ulun-ulun 
bohkon Yahudi ka tononga kosapet bain Pohotala ahkan hubah tahkan 
dusa-dusan iro tutang ngenang pombolum ijo sojahti!" 11:19 Uliius 
Stepanus tomunu, ulun-ulun ijo porocaya umba Yesus nopara 
tohoduru-duru, nyiring iro rawu-riai nokuh umo-umoh. Anai ijo nokoru 
dahpot nokuh Penisia, tutang anai hino ijo johcok Siprus tutang Antiokhia. 
Iro mborihta kabar tahkan Pohotala tihkas ahkan ulun-ulun Yahudi iu. 
11:20 Tahpi tahkan louk ulun-ulun porocaya rih, ijo asar tahkan Siprus 
tutang Kirene, anai ka'a ulun-ulun ijo tulak nokuh Antiokhia tutang 
mborihta Kabar Hinut tohou Yesus rih, ahkan ulun-ulun ijo eam nambit 
agama Yahudi ka'a. 11:21 Kowasa Tuhan anai ang iro, nyiring aro ulun 
monjadi porocaya tutang nyarahoh arop ahkan Tuhan. 11:22 Sorihta- 
sorihta tohou ang'conyolung-ang'conyolung tuh johcok ka'a ahkan ukup 
ang Yerusalem. Mahka iro nyuhu Barnabas nokuh Antiokhia. 11:23 
Tutang kotihka Barnabas johcok ang anan, tutang nohto koloukuwoh 
Pohotala mborehkat ulun-ulun rih, 10 jorih samasino. Turus 10 nyawot 
mangat iro tu'u-tu'u bokehtep umba Tuhan hawui kotuwi ahtoioh. 11:24 


Barnabas tuh ulun ijo hinut ahtoioh tutang konowasa bain Roh Pohotala 
hawui paham porocaya umba Tuhan, nyiring aro ulun nutut Tuhan. 11:25 
Pongohino Barnabas tulak nokuh Tarsus ngurah Saulus. 11:26 Ulitus io 
nyombang umba Saulus, 10 ngomin Saulus nokuh Antiokhia, tutang ihco 
toun tuwi, iro hopuhpung umba ukup aang anan sambil majar aro ulun. 
Ang Antiokhia orihrih ulun-ulun ijo porocaya umba Yesus aang pahtuk 
tikat konohawot Ulun-ulun Kristen. 11:27 Aang uhun orth anai pira-pira 
nabi lombut tahkan Yerusalem nokuh Antiokhia. 11:28 Ang loukoh anai 
ihcobehti bogare Agabus. Tului hojojuan Roh Pohotala io nuhjum, ijo ang 
hopus kolunon ahkan nyolung wayah bolo'u ijo paham. (Tutang hal rih tu'u 
nyolung ka'a, aang ohkot Kaisar Klaudius moretah.) | 1:29 Mahka paring 
murid Yesus rih pahkat ahkan ngirim pononga ahkan konduang-konduang 
ijo mohcon ang Yudea; nyinong-behti nonga numbun koduonoh. 11:30 
Kopahkat rih iro molalusoh ka'a, turus Barnabas tutang Saulus sonyuhu 
ahkan ngihtot pononga rih ahkan okon-okon ukup. 


12:1 Aang wayah orih ka'a Lahca Horodes nopara mohenyek anak-anak 
ukup. 12:2 Ngosan poretahoh Yakobus, konduang Yohanes tomunu umba 
padang. 12:3 Kotihka Horodes nohto ijo ang-konuat rih ngojorih ahto1 
ulun-ulun Yahudi, io nguai hino ijo kolou orih, io nyuhu ulun nawan Petrus 
ka'a. Hal rih nyolung ang ohkot Ondou Hajo Luhte Eam Boragi. 12:4 Uli 
tonawan, Petrus ponosolong'ndo nokuh luwang sipir. Ohpat kokawan 
sorodadu sonuhuoh ahkan monjaga Petrus ang anan -- nyino-nyinong 
kokawan anai ohpat behti sorodadu. Uli ondou Pesta Paska hopus, punan 
Horodes mosara Petrus ang tohimo ulun aro. 12:5 Jadi Petrus tonahan ang 
sipir; tahpi anak ukup toturus iou bodo'a umba kotu'un ahtoi'ndo ahkan 
Tuhan nihtu Petrus. 12:6 Aang ngolomi houn umba Horodes ahkan 
mosara Petrus aang tohimo ulun aro, Petrus tiruh tomanga umba duo 
koliting ratai ang holang duo sorodadu ponjaga. Ang bauntukang sipir 
ponjaga-ponjaga bohkon ka'a sama monjaga sipir. 12:7 Solenga molehkat 
Tuhan tombok ang anan tutang ihco koloang ngorolondang luwang kamar 
sipir. Molehkat rih nigung-nigung Petrus nyiring 10 monyun. Turus 
molehkat rih nuhtui, "Olai jeleng monyun!" Uhun rih ka'a ngonyahtu ratai 


bosi tahkan longon Petrus. 12:8 Uliorih molehkat rih nuhtui, "Kehpan 
hahtim tutang mohtong tali sorupah'mu." Mahka Petrus kehpan hahtiuoh 
tutang mohtong tali sorupahoh. Pongohuli molehkat rih nuhtui hino, 
"Kehpan jubah'mu tutang nututrih ahku." 12:9 Mahka Petrus nututoh 
molehkat rih soluka tahkan sipir. Tahpi Petrus eam borondong, ijo inon ijo 
rahat konuan bain molehkat rih, anairih, angihco ijo tu'u-tu'u nyolung. 
Petrus ngohu orih ponopahjahoh budas. 12:10 Aang ohkot iro jari nyihing 
unuk pojagaan 1jo pahtukoh tutang 1jo koduo, iro johcok bauntukang 
sonaman ijo nihtu lowu. Bauntukang rih bokuap honong bongol, turus iro 
soluka tutang nyalan nyuru ijo jalan koik. Solenga molehkat rih nohtah 
Petrus. 12:11 Uliorih punan Petrus borondong, ahkan inon ijo jari nyolung 
aang 10; turus io nuhtui, "Huntuh ahku kota'an ijo Tuhan tu'u-tu'u jari 
ngirim molehkatoh ahkan moliwus ahku tahkan kowasa Horodes tutang 
tahkan dolang aangihco ijo ahkan konuan bam uhtus Yahudi umba ahku." 
12:12 Uliorth io borondong umba koada'ai rih, Petrus turus tulak nokuh 
lohpou Maria inai Yohanes ijo konohawot ka'a Markus. Aang anan aro 
ulun hopuhpung tutang rahat bodo'a. 12:13 Petrus ngahtok bauntukang 
konaha, turus ihcobehti jihpon bawi bogare Rode nokuh kani nguap 
bauntukang. 12:14 Turus io kosono auh Petrus. Kotului kojorihoh, 10 
Jele-jeleng nyolong huli eam sahpet nguap bauntukang turus mborihta 
ahkan ulun-ulun ang anan, ijo Petrus anai ang kanaha. 12:15 "Ihko gila!" 
hion iro. Tahpi Rode jua-juan ka, ijo orih puna tu'u Petrus. Mahka 
hion'ndo, "Orih molehkatoh!" 12:16 Pondehan orih, Petrus toturus 
ngahtok bauntukang. Mahka kotihka iro nguap bauntukang, tutang nohto 
Petrus, iro helan samasino. 12:17 Petrus nonga tanda umba longoi, mangat 
iro benyem, pongohuli io monyorihta, koloukuwohoh Tuhan jari ngomin i0 
soluka tahkan sipir. Turus 10 nuhtui, "Nyorihta ohrih tuh ahkan Yakobus 
tutang Konduang-konduang bohkon ka'a." Uliorih Petrus nohtah unuk rih 
tutang tulak ahkan unuk bohkon. 12:18 Ngokos hawunoh, nyolungrih 
koboho ang louk sorodadu ponjaga rih. Iro torongong samasino tohou inon 
ijo jari nyolung umba Petrus. 12:19 Turus Horodes nyuhu ulun ngurah 
Petrus, tahpi iro eam tou nyombang io. Jadi Horodes moretah mangat 
sorodadu ponjaga rih tongisok turus munu iro. Uliorih Horodes tulak 


tahkan Yudea tutang mohcon pira-pira ondou ang Kaisarea. 12:20 
Horodes sangit samasino umba ulun-ulun Tirus tutang Sidon. Bain tului 
orih iro hombo-homboh lombut noharep 10. Pahtukoh iro ngoto'u Blastus 
ijo ngopala istana Horodes nyiring io hobarih umba iro. Pongohino iro 
noharep Horodes turus nyawot hokobuah, tului lowun iro duon ukun 
tahkan lowun Horodes. 12:21 Ang ihco ondou ijo jari iro tonuhkasoh, 
Horodes hapa pokahjan hajo lahca, turus tuot ang koruci kolahca'an. 
Tutang nopara podahtu ang toharep ulun-ulun aro. 12:22 Ulun aro ijo 
ngonih auh orih iro bosurak, "Jihtuh auh dewa bohkon auh ulun!" 12:23 
Aang ohkot rih ka'a molehkat Tuhan napar Horodes, tului io eam nonga 
horomat ahkan Pohotala. Horodes konukun hondalai turus mahtoi. 12:24 
Mahka auh Pohotala sasar konahan ang umoh-umoh tutang mahi ba'as. 
12:25 Uli Barnabas doro Saulus ngumbot gawin'ndo iro buli tahkan 
Yerusalem tutang ngomin Yohanes Markus hombo-homboh iro. 


13:1 Ang luwang ukup ang Antiokhia anai nabi-nabi tutang guru-guru iorih 
Barnabas, Simeon ijo konohawot Anak Mitom, Lukius tahkan Kirene, 
Menahem ijo tomohajo homboh Lahca Horodes tutang Saulus. 13:2 
Kotihka iro rahat sombayang ahkan Tuhan tutang puasa, Roh Pohotala 
nuhtui umba iro, "Ngopili Barnabas doro Saulus, mbarih ahkak-Ku, 
mangat iro nguan gawi ijo jari Ahku nuhkasoh ahkan iro." 13:3 Uli 
bopuasa tutang bodo'a iro ngahtang longo1 ang ngosan Barnabas doro 
Saulus turus nyoruhan doro. 13:4 Tului tonyoruhan bain Roh Pohotala, 
Barnabas tutang Saulus botulak nokuh Seleukia. Tahkan anan iro bolayar 
nokuh pulou Siprus. 13:5 Kotihka johcok ang Salamis, iro mborihta auh 
Pohotala ang lohpou-lohpou sombayang ulun Yahudi. Yohanes Markus 
dohop iro a'ang ponomuoi'ndo. 13:6 Sohopus pulou rih, iro ngumbangoh 
Johcok nokuh Pafos. Ang anan iro hosombang umba ihcobehti ulun 
Yahudi, bogare Bar Yesus. Io tuhkang sihir ijo mongahku aropoh nabi. 
13:7 Sergius Paulus, gubernur pulou orih, anai jolahan doni umba tuhkang 
sihir rih. Gubernur rih ulun solembang tutang piosbosara. Io na'ah 
Barnabas tutang Saulus, tului io jolik ngonih auh Pohotala. 13:8 Tahpi 
Barnabas tutang Saulus konolapong bain Elimas okon sihir rih, tului 


Flimas (orihrih araioh ang tuhtui Yunani) ngurah-jalan ahkan gubernur ara 
nyiring porocaya umba Yesus. 13:9 Tahpi Saulus -- ijo konohawot ka'a 
Paulus -- konowasa bain Roh Pohotala, nyiring 10 nopahjah okon sihrr rih, 
13:10 turus nuhtui, "O pobula tamam, anak jahanam! Ihko musuh kokaron 
ijo morong. Ombai ihko eam kani tondo morusak rancana Pohotala ahkan 
nyolamat ulun? 13:11 Huntuh topahjah, Tuhan kani mohukum 'ko! Ihko 
ahkan monjadi bobulen, nyiring ihko eam duon nohto koloang mahtan 
ondou hino honjiot ohkot." Ohkot orih ka'a Elimas komo anai la'a jo 
mihtom nuhtup mahtaoh, nyiring io nyalan kajang kahkap ngurah ulun 
ahkan niting io. 13:12 Kotihka gubernur rih nohto inon ijo jari nyolung rih 
10 porocaya umba Yesus; tului 10 kagum samasino ahkan ajaran tohou 
Tuhan. 13:13 Tahkan Pafos, Paulus tutang injah-injahoh bolayar nokuh 
Perga ang Pamfilia. Ang anan Yohanes Markus nohtahoh iro, turus buli 
nokuh Yerusalem. 13:14 Tahkan Perga iro noturus ponyalan nokuh 
Antiokhia ang Pisidia, pongohuli ang ondou Sabat iro tulak tuot luwang 
lohpou sombayang. 13:15 Uliorih Buhku Museh tutang buhku nabi-nabi 
tonombasa, okon-okon lohpou sombayang rih nyuhu ulun ngisok umba 
Paulus tutang injah-injahoh, "Konduang-konduang, amat konduang anal 
angihco nasehat ahkan ulun-ulun tuh, olairih ihkam nyapai nasehat rih." 
13:16 Paulus ka tombok, turus nonga tanda umba longoioh, pongohuli 
nuhtui, "Konduang-konduang'ku uhtus Israel tutang paring konduang- 
konduang ijo bohkonoh ang ohtoi ijo te'et umba Pohotala! Cuba ngonih 
auh'ku: 13:17 Pohotala uhtus Israel jari ngopili tahtu ajuh ihto, tutang 
monjadi uhtus tuh, uhtus ijo hajo, ohkot iro mohcon aang Misir kolou ulun 
bohkonuhtus. Pongohino tului kowasa ijo hajo, Pohotala ngomin iro 
soluka tahkan Misir. 13:18 Pohotala sabar toharep hadat-dasar'ndo ang 
padang balambah ohpat pulu toun kotahiuoh. 13:19 Pihtu uhtus, lo 
polumusoh tahkan tana Kanaan, mangat mbagi-bagioh tana rih ahkan 
uhtus Israel, mangat tana rih monjadi ain iro. 13:20 Paringoh rih nyolung 
ohpat rahtus limo pulu toun kotahiuoh. Ulimba mbagi tana Kanaan rih, 
Pohotala nongaoh ahkan iro hakim-hakim. Hakim pokolatuoh iorih Nabi 
Samuel. 13:21 Pongohino uhtus Israel nyawot ihcobehti lahca. Pohotala 
nonga ahkan iro Saul anak Kis tahkan lihit uhtus Benyamin, mangat 


monjadi lahcan iro kotahin ohpat pulu toun. 13:22 Uliorih Pohotala 
mindah 10 tahkan ponuotoh, Pohotala potuot Dawid monjadi lahcan iro. 
Tutang tuhrih ijo tonuhtui Pohotala tohou Dawid, 'Ahku jari sombangoh 
Dawid anak Isai rih, ihcobehti ijo ngojorih ahtoi-Ku. Iorih ulun ijo ahkan 
nguanaang konohuang-Ku.' 13:23 Tahkan uhtus Dawid orih Pohotala 
nahtap ahkan uhtus Israel ihcobehti Lahca Ponyolamat, kolou ijo jari 
tonobowot-Oh. Tutang Yesus rih Lahca Ponyolamat orih. 13:24 
Sounumba Yesus nopara molalus gawiu-Oh, Yohanes jari nyiar ahkan 
ulun-ulun Israel, mangat iro hubah tahkan dusan iro tutang ponopondus. 
13:25 Tutang doni lain gawiuoh, Yohanes nuhtui umba ulun-ulun, Tairih 
ahku tuh numbun tiruk'kam? Ahku eam Ulun ijo konindo-nindo1 bain 
ihkam. Ingat, Ulun orih ahkan lombut uliumba ahku, ahkan nguwat talin 
soruhpah-Oh ka'a ahku eam pahtut.' 13:26 Konduang-konduang lihit 
Abraham, tutang paring Konduang-konduang ijo ulun bokonoh, ang ohtoi 
ijo te'et umba Pohotala! Pohotala jari ngirim ahkan ihto kabar solamat rih; 
13:27 tului ulun-ulun ijo mohcon ang Yerusalem, tutang okon-okon iro 
eam ngota'an ijo lo rih Ponyolamat. Iro eam solembang ajar nabi-nabi, jo 
toturus tonombasaoh nyinong ondou Sabat, nyiring iro mohukum Yesus. 
Tahpi oluka umba nguanoh ijo kodorth, iro kotuluirih inon ijo tonujum bain 
nabi-nabi jari nyolung. 13:28 Oluka iro eam tou nyombangoh aang'co ka, 
aang Io ijo pahtut tonohukum umba hukum mahtoi, mahi iro nyawot umba 
Pilatus mangat lo tomunu. 13:29 Tutang uli iro ohpah nguan paringoh, jo 
jari tonyurat ang Surat Borasih tohou lo, iro posuluhoh otuioh tahkan 
kahju sopolahki turus pokaling otui-Oh aang luwang tanom. 13:30 Tahpi 
Pohotala jari ngomonyun lo hoduli tahkan popahtoit. 13:31 Pongohino 
nyinong-ondou kotahiuoh lo lombut tutang ngorinah arop-Oh ahkan 
ulun-ulun ijo jari lombut umba Io tahkan Galilea nokuh Yerusalem. Iro 
orthrih ijo huntuh monjadi saksi-saksi bagi lo ahkan uhtus Israel. 13:32 
Jari huntuh ihkai tuh ngihtotoh Kabar Hinut rih ahkan ihkam: Inon ijo 
Pohotala jari nobowotoh ahkan tahtu ajuh ihto, 13:33 orih jari lo nguaioh 
aang ihto honong ngombolumoh Yesus hoduli tahkan popahtoi1. Tului ang 
luwang Surat Masmur ijo koduo anai tonyurat koloutuh: Thko tuh 
Anak-Ku, ang ondou tuh Ahku jari monjadi Amai-Mu.' 13:34 Pohotala jari 


mombolum lo hoduli tahkan popahto1. Huntuh lo eam ahkan hino nginyam 
popahtoi ang luwang tanom. Tohou hal orih Pohotala nuhtui, 'Ahku ahkan 
nonga ahkan-Mu bowot borasih ijo musti nyolung ijo jari Ahku nobowotoh 
umba Dawid.' 13:35 Kodorih ka'a ang ayat ijo bokon tonuhtui, Thko eam 
ahkan mohonauoh Jihpon-Mu ijo te'et rih maram ang luwang tanom.' 
13:36 Dawid jari mahtoi tutang tongolowong ka'a sama-sama umba tahtu 
ajuhoh, ulimba io nguan inon ijo Pohotala nyuhu io nguai. Otun Dawid ka 
ius opah lonyuh paringoh. 13:37 Tahpi Yesus, ijo Pohotala ngombolum 
hoduli tahkan popahtoi, Yesus rih eam opah lonyuh. 13:38-39 Tului orih 
Konduang-konduang harusrih ihkam kota'an, ijo nguha Yesus tuh borihta 
tohou pongapun dusa tonyiarrih ahkan'kam, ihkam harus kota'an, jo 
nyinong ulun ijo porocaya umba lo bokuwat tahkan kokaro dusa ijo eam 
duon ngudapoh nguha poretah-poretah Pohotala ijo nyorihta bain Museh. 
13:40 Orih kotuluioh ihkam harus nohtoanioh pios-pios, ara nyiring 
nyolung aang ihkam, inon ijo bola nabi nuhtui auh tuh, 13:41 'Nohtoani 
pio-piosoh ihkam ulun-ulun ijo jolik ngonja'at injahoh! Ihkam ahkan 
gagum, turus mahtoi! Tului ang jaman tuh Ahku rahat nguan ang'co ijo 
ihkam bongom eam ahkan porocayaoh, oluka anai ulun mborihtaoh 
ahkan'kam.' " 13:42 Kotihka Paulus doro Barnabas nohtah lohpou 
sombayang rih, ulun-ulun ang lohpou sombayang rih nyawot iro hoduli 
hino ang ondou Sabat pongooh, ahkan monarang sambung tohou hal-hal 
orih. 13:43 Uli ulun-ulun soluka tahkan lohpou sombayang rih, Paulus 
doro Barnabas konohasu bain aro ulun Yahudi tutang ulun uhtus bohkon 
ijo jari nyolong agama Yahudi. Mahka rasul-rasul rih ningak iro, mangat 
iro turus nyikuh ang pononganasi Pohotala. 13:44 Aang ondou Sabat 
pongooh, nyiring paring ulun ang lowu rih lombut ngonih auh Tuhan. 
13:45 Kotihka ulun-ulun Yahudi nohto ulun aro rih, iro hiri ahtoi 
samasino. Iro ngorana Paulus tutang molawan paring ang tonuhtuioh. 
13:46 Tahpi hawui labih bohanyi Paulus doro Barnabas pander torus- 
tarang. Iro nuhtui, "Auh Pohotala puna harus tonyapai ahkan ihkam houn. 
Tahpi tului ihkam eam kani norimaoh, ihkam jari nuhkasoh bongom, ijo 
ihkam eam pahtut norima pombolum sojahti tutang kototahiu. Tutang 
huntuh ihkai nohtah ihkam, tutang tulak nokuh uhtus bohkon. 13:47 Tului 


tuhrih poretah Tuhan ahkan ihkai. Tuhan nuhtui, 'Ahku jari ngahtuh ihkam 
monjadi ihco koloang ahkan ulun-ulun uhtus bohkon ijo eam Yahudi, 
mangat ihkam mopolombut solamat ahkan paring kolunon.'" 13:48 Ang 
ohkot ulun-ulun uhtus bohkon ijo eam Yahudi ngonih orth, iro jorih ahto1 
samasino, turus monara-nara auh Tuhan. Tutang ulun-ulun ijo jari konahtuh 
bain Pohotala ahkan norima pombolum sojJahti tutang kototahiu, ulun-ulun 
rih porocaya. 13:49 Tuhtui Tuhan jari ka tosiar nokuh umo-umoh ang 
hopus tana rih. 13:50 Tahpi okon-okon lowu rih, tutang ulun-ulun bawi 
tahkan barih ulun-ulun isung ijo mihkoh umba Pohotala, tongihit bam 
ulun-ulun Yahudi. Iro polombut komusuh toharep Paulus tutang Barnabas, 
tutang muhko doro tahkan tana rih. 13:51 Mahka rasul-rasul rih nokah 
awun tapa iro ang toharep ulun-ulun rih ahkan pongingat, turus tulak 
nokuh lowu Ikonium. 13:52 Murid-murid ang Antiokhia karas jorih tutang 
konowasa Roh Pohotala. 


14:1 Paulus tutang Barnabas nginyam hal ijo sama ang Ikonium. Iro tulak 
nyolong lohpou sombayang ulun Yahudi tutang pander ang anan, kolouorih 
kolou nyiring aro ulun Yahudi tutang ulun bohkon Yahudi monjadi 
porocaya umba Yesus. 14:2 Tahpi ulun-ulun Yahudi ijo eam kani 
porocaya ngihit ulun-ulun ijo eam ulun Yahudi, nyiring nguan iro ngohiri 
ulun-ulun ijo porocaya umba Yesus rih. 14:3 Tului orih Paulus tutang 
Barnabas mohcon tahi ang anan. Tutang honong kohanyi iro nuhtui tohou 
Tuhan Yesus. Mahka Tuhan ka ngorinahoh ijo kabar bain iro tohou 
kasih-Oh rih morong, lo nonga ahkan iro kowasa ahkan nguan tandahelan- 
tandahelan tutang hal-hal luar biasa. 14:4 Tahpi ulun-ulun lowu rih 
hokolawan ihco umba ijo bohkon, anai ijo kobarih umba ulun-ulun Yahudi, 
tutang anai ijo kobarih umba rasul-rasul rih. 14:5 Turus ulun-ulun Yahudi 
umba okon-okonoh hombo-homboh umba ulun-ulun bohkon Yahudi 
hopahkat ahkan ngoporos tutang muhkah rasul-rasul rih umba bahtu. 14:6 
Tahpi rasul-rasul rih borondong umba koada'an orih turus mokila nokuh 
Listra tutang Derbe, iorih lowu-lowu ang Likaonia tutang nokuh tana 
hokodilingoh. 14:7 Ang anai iro mborihta hino Kabar Hinut rih. 14:8 Ang 
Listra anai ihcobehti bahkas ijo pa'aioh bolomu tahkan pahtokoh konanak, 


nyiring io eam pu'u duon nyalan, tului pa'aioh paham bolomu. 14:9 Ulun 
rih tuot ang anan ngonih Paulus nuhtui. Paulus nohto ijo ulun rih porocaya, 
tutang kotului orih io duon konopios. Mahka Paulus nopahjah io 14:10 
tutang hawui auh ijo muhing Paulus nuhtui, "Tombok morong!" Ulun rih 
nokoru tombok turus nyalan. 14:11 Kotihka ulun aro nohto inon ijo ius 
konuan bain Paulus, iro ngoriak a'ang basa Likaonia, "Dewa-dewa ius 
mosuluh nokuh kolunon kolou behtin ulun." 14:12 Turus Barnabas iro 
monggareoh Zeus, tutang Paulus iro monggareoh Hermes, tului Paulus ijo 
pander. 14:13 Imam dewa Zeus, ijo kuiloh (karamat) anai ang bauntukang 
lowu lombut ngomin sahpi-sahpi dalung tutang dolak-dolak, nokuh 
bauntukang lowu. Io kani homboh ulun aro rih nonga pononga ahkan 
rasul-rasul rih. 14:14 Kotihka Barnabas doro Paulus ngonih, inon ijo kani 
tononguan bain ulun-ulun rih, iro nisah-nisim hahtin'ndo, iro tombok tohun 
ulun aro rih turus ngoriak, 14:15 "Oi, ombai ihkam nguanang tuh? Ihkai 
tuh ulun ka'a, kolou Konduang! Ihkai anai ang ohtoi ahkan mborihta Kabar 
Hinut ahkan'kam, mangat ihkam nohtah hal-hal ijo eam boguna tuh, tutang 
ngulos nokuh Pohotala ijo bolum ijo jari naoi langit tutang tana tutang tasik 
tutang paring ijo anai ang luwangoh. 14:16 Aang wayah ijo nokalou 
Pohotala mohonou uhtus-uhtus ulun, ijo bolum numbun konohuang iro 
bongon-bongon. 14:17 Tahpi Io eam nolingou nonga tanda-tanda tohou 
arop-Oh iorih umba nguan ijo Hinut. lo nonga ahkan'kam uhjan tahkan 
langit tutang nonga bua tana ang wayahoh. Io nonga ukun ahkan'kam 
tutang ngojorih ahtoi'kam." 14:18 Tahpi honong auh-auh orih ka magun 
bohali ka'a rasul-rasul rih, baca ulun-ulun rih, nyarahoh pononga ahkan 
doro. 14:19 Pira-pira ulun Yahudi ijo lombut nokuh Listra tahkan 
Antiokhia ang Pisidia tutang tahkan Ikonium mopongaruh ulun aro rih, 
nyiring ulun aro rih hobarih umba iro. Iro muhkah Paulus hapan bahtu 
pongohuli nguhut io nokuh luar lowu. Iro ngohuoh io jari mahtoi, 14:20 
tahpi kotihka ulun-ulun ijo porocaya ang anan tombok ngodilingoh, io kuat 
tutang nyolong nokuh lowu. Ngokosoh iro tulak nokuh Derbe homboh 
umba Barnabas. 14:21 Ang Derbe, Paulus doro Barnabas mborihta Kabar 
Hinut rih tutang aro ulun nyolung porocaya umba Yesus. Uliorih iro hoduli 
hino nokuh Listra, pongohino nokuh Ikonium, turus nokuh Antiokhia ang 


Pisidia. 14:22 Aang lowu-lowu rih iro ngoba'as ahtoi murid-murid Yesus 
tutang mopingat murid-murid rih porocaya ahkan Yesus, "Ihto harus aro 
ngarot houn, punan ihto nginyam kosanangoh Ang Kolunon Bohua 
Pohotala," kodorih rasul-rasul rih majar murid-murid Yesus ang 
lowu-lowu rih. 14:23 Tutang ang nyino-nyinong ukup, Paulus tutang 
Barnabas potuot okon-okon ang ukup-ukup rih. Turus hawui bodo'a tutang 
puasa iro nyarah okon-okon rih ahkan Tuhan ijo iro morocayaoh rih. 
14:24 Uliorih rih Paulus tutang Barnabas noturus ponyalan iro nguha tana 
Pisidia tutang johcok nokuh Pamfilia. 14:25 Tutang uliorih iro mborihtaoh 
auh Pohotala ang Perga, iro tulak nokuh Atalia. 14:26 Tahkan anai iro 
bolayar hoduli nokuh Antiokhia. Orih rih lowu unuk iro houn tonosarah 
ahkan ponongaasi Pohotala, ahkan iro nguan gawi ijo huntuh ius iro 
ngohpahoh. 14:27 Kotihka johcok ang Antiokhia iro mohaum ulun-ulun 
tahkan ukup rih, turus mborihta paringoh ijo ius konuan bain Pohotala 
nguha iro. Iro nyorihta ka'a tohou koloukuwoh Pohotala jari nguap jalan 
mangat ulun-ulun ijo bohkon Yahudi, porocaya umba Yesus. 14:28 Ang 
lowu rih Paulus tutang Barnabas mohcon tahi hihco ulun-ulun jo 
porocaya. 


15:1 Pira-pira ulun tahkan Yudea lombut nokuh Antiokhia tutang majar 
ulun-ulun porocaya ang Antiokhia rih, ijo amat iro eam tonyunat numbun 
hukum Museh, iro eam duon solamat. 15:2 Paulus tutang Barnabas 
ngolawan paham umba tiruk ulun ijo kolourih. Kojoriaioh tonuhkas 
mangat Paulus doro Barnabas hawui pira-pira ulun bohkon, tahkan 
Antiokhia tulak nokuh Yerusalem ahkan hotohou masalah orih umba 
rasul-rasul tutang okon-okon ukup ijo ang anan. 15:3 Ukup ang Antiokhia 
ngitot iro johcok nokuh luar lowu, pongohino iro tulak nguha Penisia 
tutang Samaria. Ang anan iro mborihta koloukuwoh ulun-ulun bohkon 
Yahudi jari nyarah aropoh ahkan Pohotala. Borihta rih paham ngojorih 
ulun-ulun porocaya ang anan. 15:4 Kotihka iro johcok ang Yerusalem iro 
noharang honong hinut bain ukup tutang bain rasul-rasul hawui okon-okon, 
turus iro mborihta ahkan ulun-ulun rih tohou paringoh ijo jari konuan 
Pohotala nguha iro. 15:5 Tahpi pira-pira ulun tahkan barih Parisi ijo jari 


porocaya tombok tutang nuhtui, "Ulun-ulun uhtus bohkon, ijo jari 
porocaya, harus tonyunat tutang nambit hukum Museh." 15:6 Turus 
rasul-rasul tutang okon-okon hopuhpung ahkan mahkat masalah orth. 15:7 
Tahi sino iro pohihco tiruk. Kojoria1 Petrus tombok hawui nuhtui, 
"Konduang-konduang! Ihkam bongon kota'an ang pira-pira ohkot ijo houn 
Pohotala ngopili ahku tahkan louk ihkam ahkan mborihta Kabar Hinut rih, 
ahkan ulun-ulun bohkon Yahudi, ahkan iro ka'a ngonih tutang porocaya. 
15:8 Tutang Pohotala ijo ngosono ahtot ulun jari ponokarahoh ijo lo 
norima iro; Pohotala pokarah hal-hal orih hawui nonga ahkan iro Roh 
Pohotala, sama kolou ijo jari tononga-Oh ahkan ihto ka'a. 15:9 Pohotala 
eam ngobohkon ihto umba iro, Pohotala morasih ahtoit iro, tului iro 
porocaya. 15:10 Orih, inon sababoh ihkam kani ngolawan Pohotala 
uhuntuh hawui ihkam nonga poretah ijo bahat ahkan murid-murid tuh, 
padahal tahtu ajuh ihto tutang ihto bongon ka eam sanggup nguanaang 
orih? 15:11 Sobalikoh, ihto porocaya tutang ihto tonyolamat tului sita asi 
tahkan Yesus Kristus Tuhan, kodorth ka'a iro." 15:12 Mahka tonihrih 
paring ulun ijo hopuhpung ang anan. Pongohuli iro ngonih Barnabas tutang 
Paulus mborihta hoduli paring ang helan tutang hal-hal luar biasa ijo jari 
konuan bam Pohotala nguha doro ang louk ulun-ulun ijo bohkon Yahudi. 
15:13 Uliumba iro opah pander Yakobus nuhtui, "Konduang-konduang! 
Cuba ihkam ngonih auh'ku. 15:14 Simon punai ih mborihta koloukuwoh 
Pohotala aang pahtukoh pokarah konohuang-Oh umba ulun-ulun bohkon 
Yahudi, honong konohuang ngopili tahkan iro ulun-ulun bohkon ijo ahkan 
monjadi ukup-Oh. 15:15 Orth tohorong umba ijo jari nujum bola-nabi 
lomoi. Tului anai tonyurat koloutuh, 15:16 'Uliorih Ahku ahkan lombut 
hino,' hion Tuhan, 'Ahku ahkan nombok huli lohpou Dawid ijo jari 
bokahkas, tutang ngobuah 1jo bokahkas rih, turus nombokoh huli, 15:17 
mangat paring ulun ijo putai rih ngurah Tuhan, homboh paring uhtus jo 
bohkon Yahudi ijo jari Ahku na'ahoh monjadi ukup-Ku.' Kodorihrih hion 
Tuhan, 15:18 ijo jari mborihta ang rih pahtukoh lomoi." 15:19 "Jadi 
numbun tiruk'ku," hion Yakobus, "ihto ara monyusah iro ulun bohkon 
Yahudi rih, ijo nyarah aropoh ahkan Pohotala. 15:20 Tahpi ihto harus 
mitik surat ahkan iro, tutang ningak iro ahkan iro ara kuman ukun ijo pali, 


ijo jari tonyarah ahkan songiang, ata'ai kuman usin ohcin ijo mahtoi mudar, 
ata'ai kuman daha. Tutang ka'a ahkan iro ngomahcu aropoh tahkan 
gawi-gawi ijo eam hobahtek kihal. 15:21 Tului hukum Museh jari anai 
tahkan lomo1 konowasa tutang konahan nyinong ondou Sabat ang lohpou- 
lohpou sombayang tutang mborihta nyinong paring lowu." 15:22 
Rasul-rasul tutang okon-okon, hombo-homboh hawui paring anak ukup 
rih, muhtus ahkan mitih pira-pira ulun tahkan iro ijo ahkan sonuhu nokuh 
Antiokhia homboh umba Paulus tutang Barnabas. Mahka iro mitih Silas 
doro Yudas ijo konohawot ka'a Barsabas. Duo behti tuh, anai tahkan 
ulun-ulun ijo bosewut aang louk ulun-ulun porocaya ang Yerusalem. 15:23 
Hombo-homboh umba soruhan-soruhan rih, iro ngirim ka'a ijo surat ijo 
auhoh naing tuh, "Ahkan paring konduang-konduang ijo asar tahkan uhtus 
bohkon Yahudi, ijo mohcon ang Antiokhia, Siria tutang Kilikia. Tabe 
tahkan ihkai, rasul-rasul tutang okon-okon, iorih konduang-konduang'kam. 
15:24 Ihkai ngonih anai pira-pira ulun tahkan louk ihkai, ijo jari tulak 
ahkan'kam tutang nderoh hawui mbingung ihkam, umba ajaran-ajaran iro. 
Padahal ihkai eam aro nyuhu iro nguan orih rih. 15:25 Orih kotuluioh 
ihkai bohaum tutang paringoh sotuju ahkan mitih pira-pira behti, tutang 
nyoruhan iro nokuh ihkam. Iro ahkan tulak hombo-homboh umba 
konduang ihto Barnabas tutang Paulus ijo ihkai ngasihoh. 15:26 Koduo 
behti tuh tohko ulun-ulun ijo jari nyarah hasong iro tului Tuhan ihto Yesus 
Kristus. 15:27 Jadi, ihkai nyuhu Yudas doro Silas nokuh Konduang- 
konduang. Irorih ijo ahkan nyorihtaoh bongoi hapan pander ahkan'kam 
borihta ijo tonyurat aang surat tuh ka'a. 15:28 Roh Pohotala jari sotuju -- 
tutang ihkai ka'a sotuju -- ahkan ihkam ara tononga kopahtut-kopahtut ijo 
labih bahat tahkan kopahtut-kopahtut ijo puna porulu tuh ih: 15:29 ararih 
kuman ukun ijo jari tonyarahoh ahkan songiangdewa; ara kuman daha, ara 
kuman usin ohcin ijo mahtoi mudar, tutang ngomahcu arop'kam umba 
gawi-gawi ijo eam hobahtek. Amat ihkam ngomahcu arop'kam tahkan 
hal-hal orih, ihkam jari nguanoh ijo morong. Nyiring tuh iou, solamat!" 
15:30 Uli nuhtuitulak iro ijo tonyoruhan rih, tulak nokuh Antiokhia. Ang 
anan iro na'ah paring anak ukup turus nonga surat rih. 15:31 Kotihka 
anak-anak ukup ngonih uli ngomasaoh, iro jorih ahtoi, tului auh surat rih 


ijo nyanang ahtoi'ndo. 15:32 Yudas tutang Silas ijo puna nabi ka'a, tahi tu'u 
bopander umba Konduang-konduang ijo porocaya ang Antiokhia rih, 
ahkan nonga koba'as tutang kohanyi ahkan'ndo. 15:33 Ulimba Yudas doro 
Silas mohcon ang anan pira-pira kotahiu, ulun-ulun porocaya ang 
Antiokhia rih, ngirim iro buli tutang nyuhu iro nyapai tabe ahkan ulun-ulun 
ijo nyoruhan iro. 15:34 [Tahpi Silas mutus aropoh ahkan mohcon ang 
Antiokhia.] 15:35 Paulus tutang Barnabas ka'a mohcon pira-pira kotahiu 
ang Antiokhia ang anan iro majar tutang mborihta auh Tuhan hombo- 
homboh umba ulun-ulun bohkon. 15:36 Eam tahi pongohino Paulus nuhtui 
umba Barnabas, "Has ihto masap huli Konduang-konduang ijo porocaya 
umba Yesus ang paring lowu-lowu ang amoh ihto jari mborihta auh 
Tuhan, mangat ihto nohto koloukuwoh koada'an'ndo." 15:37 Barnabas 
Jolik ngomin Yohanes Markus umba iro, 15:38 tahpi Paulus mokomo eam 
pios ngomin Yohanes Markus tului io eam kani bogawi homboh umba iro 
tutang nohtah iro ang Pamfilia. 15:39 Mahka Paulus tutang Barnabas 
hojawab paham, nyiring laiuoh doro hobomilang: Barnabas ngomin 
Markus ahkan jolahai nomuoi tutang turus bolayar homboh io nokuh 
Siprus. 15:40) Paulus mitih Silas, turus tulak umba io, ulijari Konduang- 
konduangoh ijo anai ang Antiokhia rih, bodo'a nyarah iro ahkan 
pononganasi pohaga Tuhan. 15:41 Iro ka ngodiling tana Siria tutang 
Kilikia; ang anan iro ngoba'as koporocayan anak-anak ukup. 


16:1 Paulus noturus ponjalanoh nokuh Derbe, ulihino nokuh Listra. Ang 
anan anai ihcobehti murid Yesus bogare Timoteus, inaioh ihcobehti ulun 
Yahudi, ijo porocaya umba Yesus; tahpi amaioh ulun Yunani. 16:2 Aang 
louk ulun-ulun porocaya umba Yesus, ijo mohcon ang Listra tutang 
Ikonium, Timoteus ulun bosewut kolou ulun ijo morong. 16:3 Paulus jolik 
mangat Timoteus homboh umba 10, tului orih io nyunat Timoteus. lo nguan 
kodorih tului ulun-ulun Yahudi ang tana rih paringoh ngota'an ijo amai 
Timoteus ihcobehti ulun Yunani. 16:4 Aang nyino-nyinong lowu ijo iro 
masapoh, iro nyiar ahkan ulun-ulun ijo porocaya koputusan-koputusan ijo 
ius tonuhkas bain rasul-rasul tutang karon-okon ukup ang Y erusalem. Iro 
ningak Konduang-konduangoh ijo jari porocaya rih mangat numbun aturan- 


aturan rih. 16:3 Mahka anak-ukup rih tambah ba'as koporocayaoh tutang 
nyinong ondou turus botambah aro jumbalahoh. 16:6 Roh Pohotala, eam 
mongijin Paulus doro Silas mborihta auh Pohotala ang Propinsi Asia. Jadi 
ponyalan iro turus nokuh tana Pirigia tutang Galatia. 16:7 Kotihka johcok 
ang holat Misia, iro cuba nyolong Propinsi Bitinia, tahpi Roh Yesus 
ngohana iro nokuh anan. 16:8 Jadi iro nihti Misia tutang turus nokuh 
Troas. 16:9 Homalomoh ang Troas, Paulus nohto ihco pongorinah. Io 
nohto ihcobehti ulun Makedonia tombok ang toharepoh sambir nyawot 
honong paham mangat io tulak nokuh Makedonia ahkan dohop iro. 16:10 
Ulitus Paulus norima topahjah rih, ihkai turus botahta-tahtap ahkan tulak 
nokuh Makedonia. Tului honong yakin ihkai ngomin koputusan, ijo 
Pohotala nyuhu ihkai mborihta Kabar Hinut rih, ahkan ulun-ulun ang anan. 
16:11 Ihkai nohtah Troas tutang bolayar turus nokuh Samotrake, tutang 
hawunoh hino nokuh Neapolis. 16:12 Tahkan anan ihkai nokuh Pilipi, ihco 
lowu ang distrik ijo pahtukoh ang Makedonia. Pilipi anairih ihco jajahan 
kolahca'an Ruma. Ang anan ihkai mohcon pira-pira ondou. 16:13 Ang 
ondou Sabat, ihkai tulak nokuh saran sungoi, ijo ang luar bauntukang lowu, 
tului ihkai komo ang anan anai unuk sombayang ahkan ulun Yahudi. Turus 
ihkai tuot tutang bopander umba ulun-ulun bawi ijo hopuhpung ang unuk 
rih. 16:14 Ihcobehti tahkan louk iro anai podagang benang ungu, araioh 
Lidia tutang asaroh tahkan Tiatira. Io sita Pohotala mahka Roh Tuhan 
nggerek ahtoioh, mangat io norima inon ijo Paulus ngajar ahkaioh. 16:15 
Lidia tutang 'cakojolahan ang lohpouoh ponopondus. Uli ponopondus io 
morawe 'kai, io nuhtui, "Amat Konduang-konduang komo ahku tu'u-tu'u 
jari porocaya umba Tuhan Yesus, olai mohcon ang lohpou ehkai." Turus 
io hojojuan, mangat ihkai kani numbun auh sawotoh. 16:16 Ang sino 
ondou kotihka ihkai rahat tulak nokuh unuk bodo'a ihkai hosombang umba 
ihcobehti bawi; iorih jihpon. Ulunbawi rih tongowasa bain roh ja'at, ijo 
duon ponuneng ang'conyolung-ang'conyolung ijo ahkan lombut. Umba 
monuneng nasib ulun, bawi rih nonga utung ijo hajo ahkan Tuan-tuanoh. 
16:17 Ulunbawi rih turus ih ngohasu Paulus tutang ihkai hawui ngoriak, 
"Ulun-ulun tuh jihpon Pohotala Ijo Mahaisung! Iro lombut ahkan mborihta 
ahkan Konduang-konduang koloukuwoh caraoh ihkam duon solamat!" 


16:18 Pira-pira ondou kotahiuoh ulunbawi rih turus ngociak-ciak, kodorih 
Paulus nihou kosabaroh, nyiring io ngulos turus nuhtui umba roh ja'at rih, 
"Aang aran Yesus Kristus ahku moretah ihko soluka tahkan ulunbawi 
tuh!" Ohkot orih ka'a roh ja'at rih nohtah ulunbawi rih. 16:19 Kotihka 
tuan-tuanoh borondong, ijo kosampet iro ahkan dahpot duit jari nihou, iro 
nawan Paulus doro Silas, turus nguhut doro nokuh alun-alun noharep jo 
bokowasa. 16:20 Iro potoharep Paulus tutang Silas ahkan okon-okon 
pomoretah Ruma, pongohuli nuhtui, "Ulun-ulun tuh, ulun Yahudi. Iro 
monder ang lowun ihto. 16:21 Iro nyuhu ulun nguan hadat-dasar ijo 
hokolawan umba hukum-hukum eto ulun Romawi. Ihto eam duon norima 
ata'ai numbun hadat dasar'ndo!" 16:22 Ulun aro ka umba ngolawan Paulus 
doro Silas; tutang okon-okon pomoretah, morutat hatin'ndo tahkan behtin 
kododuo rasul rih turus nyuhu ulun mahcat doro. 16:23 Ulitus doro 
ponahcat monyangit, iro posolong doro nokuh luwang sipir. Kopala sipir 
nyuhu njaga iro bua-buah. 16:24 Tului poretah rih, kopala sipir rih, ngina 
iro ang tahkun sipir paling tohun, tutang manga pa'an'ndo aang panga. 
16:25 Kira-kira tohun ngolomi kowa Paulus tutang Silas bodo'a tutang 
monyanyi auh tara ahkan Pohotala. Ulun-ulun tonahan ijo bohkonoh ka 
rahat ngonih iro monyanyi. 16:26 Songela nyolung tana tonyukuh tana ijo 
karas samasino, nyiring galang sipir rih taput ka tonyukuh. Paring 
bauntukang sipir rih bokuap, tutang rahtai-rahtai ijo manga paring ulun ijo 
nahan ka lohpas. 16:27 Kopala sipir rih tokohcit turus kuat. Kotihka 10 
nohto bauntukang-bauntukang sipir rih bokuap, 10 nyilak padangoh kani 
munu aropoh, tului io ngohuoh ulun-ulun ijo tonahan jari nokoru paringoh. 
16:28 Tahpi Paulus na'ah muhing auhoh hioi, "Ara munu arop'mu! Ihkai 
paring anai ang ohto1!" 16:29 Kopala sipir rih nyawot sumbu turus nokoru 
nyolong nokuh luwang, hawui nohcot io suhkuntu'ut ang toharep Paulus 
tutang Silas. 16:30 Pongohino rih 10 ngomin doro soluka, tutang nuhtui, 
"Tuan-tuan, inon 1jo pahtut ahku nguai, mangat ahku tonyolamat?" 16:31 
Paulus tutang Silas mutah, "Porocayarih, umba Tuhan Yesus! Ihko ahkan 
solamat -- ihko tutang paring ulun ijo ang lohpou'mu!" 16:32 Turus Paulus 
doro Silas monarang auh Tuhan ahkan kopala sipir tutang ahkan paring 
ulun ijo anai ang lohpouoh rih. 16:33 Aang tohun ngolomi rih ka'a kopala 


sipir rih ngomin doro turus muhi tutang nawas dingan doro. Mahka 10 
tutang paring ulun ijo anai ang lohpouoh turus ponopondus. 16:34 
Pongohino 10 ngomin Paulus tutang Silas nokuh lohpouoh tutang 
nyorungan ukun ahkan doro. Io tutang paring injahjolahai jorih samasino 
tului iro huntuh porocaya umba Pohotala. 16:35 Hawun ngohkosoh, 
okon-okon pomoretah Ruma nyuhu polisi nokuh sipir, ahkan nyapai 
poretah, mangat Paulus tutang Silas konoliwus ih. 16:36 Kopala sipir rih 
nyorihta hal orih ahkan Paulus. Io nuhtui, "Tuan-tuan pojabat-pojabat 
pomoretah Ruma jari nonga poretah ahkan moliwus Tuan-tuan. Huntuh 
Tuan-tuan tou buli. Solamat jalan!" 16:37 Tahpi Paulus nuhtui umba 
karon-polisi rih, "Ihkai warga nogara Ruma. Earo ponosara ihkai jari 
ponahcat ang toharep ulun aro, tutang posolong ahkan luwang sipir. 
Tutang huntuh iro nyuhu ihkai tulak honong toni-tonih? Ihkai eam kani! 
Nyuhu pojabat-pojabat pomoretah rih lombut bongol nokuh ohtoi moliwus 
ihkai." 16:38 Kawan-kawan polisi rih, nuhtui auh ang rih, ahkan pojabat- 
pojabat pomoretah Ruma. Kotihka pojabat-pojabat pomoretah Ruma rih 
ngonih, ijo Paulus doro Silas warga nogara Ruma, iro monjadi mihkoh. 
16:39 Turus iro nokuh, tutang nyawot apun umba Paulus tutang Silas. 
Pongohino ngitot doro soluka sipir hawui nyawot umba doro, mangat doro 
turus tulak nohtah lowu rih. 16:40 Paulus tutang Silas nohtah sipir rih, 
turus tulak nokuh lohpou Lidia. Uli hosombang umba ulun-ulun porocaya 
ang anan, tutang nonga koba'as ahkan'ndo, Paulus tutang Silas tulak nohtah 
lowu Pilipi. 


17:1 Paulus tutang Silas noturus ponomuoi'ndo nguha Ampipolis tutang 
Apolonia turus Johcok Tesalonika. Ang anan anai lohpou sombayang ulun 
Yahudi. 17:2 Mahka Paulus ka tulak nokuh lohpou sombayang rih -- 
kolou ijo bahutoh io nguaioh amat anai lohpou sombayang ulun Yahudi -- 
turus hokurah-tiruk umba ulun-ulun ang anan tohou ayat-ayat Surat 
Borasih. lo nguan kolourth, tolu ondou Sabat hototurus. 17:3 Hogalang 
ayat-ayat Surat Borasih, io monarang tutang pokarah ijo Lahca 
Ponyolamat ijo tonobowot bain Pohotala puna mongarot nyiring mahtoi, 
tahpi lo bolum hoduli tahkan popahtoi. "Yesus ijo ahku mborihtaoh 


ahkan'kam rih, Io rih Lahca Ponyolamat ijo tonobowot," hion Paulus. 17:4 
Pira-pira ulun monjadi porocaya turus homboh Paulus doro Silas, kodorih 
ka'a jumbalah hajo ulun-ulun Yunani ijo mihkoh umba Pohotala, tutang aro 
hino bawi-bawi bosewut. 17:5 Tahpi ulun-ulun Yahudi hiri ahtoioh. Turus 
iro muhpung ulun-ulun ijo bororangai ang jalan-jalan, tutang napa ulun-ulun 
gorombolan porusuh. Turus iro moridu aang hopus lowu rih, tutang 
nyarang lohpou ihcobehti ulun porocaya ijo bogare Yason kani ngurah 
Paulus tutang Silas, tului iro kani ngomin Paulus doro Silas nokuh luar 
noharep ulun aro. 17:6 Tahpi kotihka iro eam sombang umba Paulus doro 
Silas, iro nunda Yason tutang pira-pira ulun porocaya ijo bohkonoh, nokuh 
toharep okon-okon ijo bokowasa ang lowu rih. Iro bokoriak, "Ulun-ulun 
tuh moridu ang umo-umoh! Huntuh lowun ihto ka tonokuh bam iro, 17:7 
tutang Yason tuh jari norima iro ang lohpouoh. Iro paring molanggar 
aturan-aturan Kaisar Ruma, tului iro mborihta anai hino lahca bohkon ijo 
bogare Yesus." 17:8 Umba auh-auh orih iro nguan ulun aro tutang 
okon-okon ang lowu rih monjadi boho-hombo. 17:9 Turus pongowasa- 
pongowasa ang lowu rih nyuhu Yason tutang ulun-ulun ijo porocaya ijo 
bohkonoh nonga duit jaminan. Uliorih punan iro konoliwus. 17:10 
Ngolomi orih ka'a ulun-ulun ijo porocaya umba Yesus ang lowu rih 
nyawot Paulus doro Silas tulak nokuh Berea. Amat johcokoh ang anan 
Paulus doro Silas nokuh lohpou sombayang ulun Yahudi. 17:11 Ulun-ulun 
Berea labih bokuap ahtoi'ndo, tahkan ulun-ulun ang Tesalonika. Honong 
sanang ahtoi iro ngonih borihta tohou Yesus tutang nyinong ondou iro 
moriksa Surat Borasih ahkan ngota'an inon ajar Paulus rih morong. 17:12 
Aro ang louk iro porocaya umba Yesus, tutang eam isu-isut hino ulun 
Yunani ijo bosewut, ijo porocaya, pios bawi oluka bahkas. 17:13 Kotihka 
ulun-ulun Yahudi ang Tesalonika ngonih tohou Paulus mborihta ka'a auh 
Pohotala ang Berea, iro ka lombut ang Berea tutang ngihit tutang nguan 
ulun-ulun ang anan monjadi bimbang. 17:14 Jele-jeleng konduang- 
konduang ang Berea rih ngitot Paulus nokuh pantai, rahatoh Silas doro 
Timoteus tehtep mohcon ang lowu rih. 17:15 Uli tro ngitot Paulus johcok 
Atene, konduang-konduang rih buli nokuh Berea hawui ngomin potoh 
Paulus ahkan Silas doro Timoteus ngahasu 10 soduonjeleng. 17:16 


Pondehan Paulus ngindoi Silas doro Timoteus, ahtoioh sedih nohto lowu 
rih tuwi umba karon kopahtung dewa. 17:17 Ang lohpou sombayang 
Paulus pander ngurah tiruk umba ulun-ulun Yahudi, tutang ulun-ulun 
bohkonoh ijo nyembah Pohotala ang anan. Kodorih ka'a ang pasar-pasar 
nyinong ondou Paulus hokurah-tiruk umba nyinong ulun ijo anai ang anan. 
17:18 Guru-guru aliran Epikuros tutang aliran Stoa hokolawan ka'a umba 
io. Pira-pira tahkan iro nuhtui, "Ulun tuh kota'an inon? Pongotaanoh baya 
honjiot, tahpi aro nyamaioh!" Pira-pira ijo bohkon nuhtui, "Kolouoh io 
mborihta tohou dewa-dewa uhtus bohkon." Iro nuhtui kolouorth, tului 
Paulus pander tohou Yesus, tutang tohou bolum hoduli uli mahtoi. 17:19 
Turus iro ngomin Paulus nokuh puhpung ang Puruk Areopagus. Ang anan 
iro nuhtui umba io, "Ihkai jolik kota'an ajar bohua ijo mborihta bam ihkam 
rih. 17:20 Tului ihko nyorihtaoh hal-hal ijo konahan aneh ang tolingan kai. 
Bain tului rih ihkai jolik ngota'an rimaioh." 17:21 (Tului paring ulun Atene 
tutang ulun-ulun bohkonuhtus 1jomohcon ang anan paham pohias ngohpah 
ohkot kotuhko1 ahkan ngonih tutang pander, tohou hal-hal ijo bohua.) 
17:22 Aang ohkot Paulus tombok ang toharep ulun-ulun 1jo hopuhpung 
ang Areopagus rih, Paulus nuhtui, "O, ulun-ulun Atene! Ahku nohto jo 
a'ang hal-hal ihkam puna tu'u-tu'u boagama. 17:23 Tului kotihka ahku 
nyala-nyalan ang kodiling lowun'kam tutang nolihti unuk-unuk sombayang 
ihkam. Ahku nohto ka'a ihco unuk ihkam nonga porahpah, ang unuk orih 
tonyurat, 'Ahkan Pohotala Ijo Eam Kosonan 'kai.' Orih, Pohotala ijo ihkam 
nyembah tapi eam ngosono-0Oh, lorih ijo ahku mborihtaoh ahkan'kam. 
17:24 Pohotala ijo ngonjortan kolunon tuh hawui kokaro usiouoh, Iorih 
Tuhan ijo ngosan langit tutang tana. lo eam mohcon ang luwang lohpou- 
lohpou dewa ijo tonapa bain kolunon. 17:25 Io ka'a eam ngurah pondohop 
ulun, tului lorih ijo nonga pombolum tutang hasong, tutang kokaron 
aang'co ahkan ulun. 17:26 Tahkan ihcobehti kolunon lo ngonjorian 
kokaron uhtus, tutang nyuhu iro mohconoh nyuang hopuskolunon. Io 
ka'arih ijo nuhkasoh tahkan pahtukoh, mira tutang ang umoh iro tou 
bolum. 17:27 Pohotala nguan ohrih mangat iro ngurah lo. Ayau-ayauoh 
iro sombang umba Io aang ohkot iro ngurah-ngurah Io. Tahpi kotu'ui 
Pohotala eam mahcu tahkan ihto nyinong-behti. 17:28 Kolou ijo tonuhtui 


ulun, Thto bolum, ihto guet-gehta tutang mohcon ang kolunon tuh tului 
kowasa Atu-Oh.' Sama ka'a umba ijo tonuhtui bain pira-pira ponyair'kam. 
Iro nuhtui, Thto paringoh anairih anak-anak-Oh!' 17:29 Nah, tului ihto 
anairih anak-anak Pohotala, ihto eam tou ngohu Pohotala sama kolou 
hopahtung tahkanumba bulou ata'ai perak ata'ai bahtu ijo tonapa numbun 
kopihtar ulun. 17:30 Wayah kobureng ihto rih jari nolingou bain Pohotala, 
tahpi huntuh Io nyuhu paring ulun ang hopus kolunon hubah tahkan 
dusa-dusan iro. 17:31 Tului Io jari nuhkasoh sino ohkotoh mosara hopus 
kolunon tuh honong koadiloh. Gawi rih ahkan tonguan bam ihcobehti ijo 
jari ngopili Pohotala ahkan orih. Tutang ahkan paring ulun jahkin ahkan 
hal rih. Pohotala jari mombolumoh hoduli ulun rih tahkan popahtot!" 
17:32 Kotihka ulun-ulun rih ngonih tohou bolum hoduli uli popahtoi1, anai 
tahkan louk iro ngota'oauh Paulus rih. Anai ka'a ijo nuhtui, "Ihkai jolik 
ngonih Konduang mborthta hino tohou hal orih." 17:33 Turus Paulus 
nohtah puhpung rih. 17:34 Tahpi anai ang louh iro, ijo hobarih umba 
Paulus tutang porocaya umba Yesus, tahkan louk iro rih: Dionisius 
anggota majelis Areopagus, tutang ihcobehti bawi 1jo bogare Damaris, 
tutang pira-pira behti ulun hino. 


18:1 Uliorih Paulus nohtahoh lowu Atene tutang tulak nokuh Korintus. 
18:2 Ang anan 10 hosombang umba ihcobehti Yahudi bogare Akwila, 
boasar tahkan lowu Pontus. Akwila punai lombut tahkan Italia, doro 
oruhoh Priskila. Iro lombut nokuh Korintus tului Kaisar Klaudius jari 
nyuhu paring ulun Yahudi, soluka tahkan Ruma. Paulus hihkaslombut 
masap dororih, 18:3 turus mohcon ang anan umba iro, tutang bogawi 
sama-sama umba iro, tului ijo nyotiar iro sama kolou gawin Paulus, iorih 
napa kemah. 18:4 Tahpi aang nyinong ondou Sabat, Paulus tulak bopande- 
pander ang lohpou sombayang ahkan nguan ulun-ulun Yahudi, tutang 
ulun-ulun Yunani, porocaya umba Yesus. 18:5 Uliorih Silas tutang 
Timoteus johcok tahkan Makedonia, Paulus mongguna koparing ohkotoh 
ahkan mborihta tahkan Pohotala ahkan ulun-ulun Yahudi, ijo Yesus orihrih 
Lahca Ponyolamat ijo tonobowot bain Pohotala. 18:6 Tahpi tului ulun-ulun 
rih toturus ih ngolawan tutang nosalan auhoh, mahka Paulus hobirik 


korawu tahkan hahtiuoh kolou kahta ahkan ngingat iro umba kosalan'ndo. 
Paulus nuhtui, "Amat ihkam colahka, kosalan'kam bongom! Ahku borasih 
tahkan ang orih! Nopara uhuntuh ahku ahkan tulak nokuh ulun-ulun 
bohkon Yahudi." 18:7 Turus Paulus nohtah iro tutang tulak, mohcon ang 
lohpou ijo ang silan lohpou sombayang rih. Lohpou rih lohpou ihcobehti 
ijo bohkon Yahudi, tahpi io nyembah Pohotala. Aran ulun rih Titius 
Yustus. 18:8 Tahpi Krispus, kopala lohpou sombayang rih tutang paring 
jolahaioh porocaya umba Tuhan Yesus. Tutang aro ka'a ulun-ulun Korintus 
bohkonoh, ngonih Kabar ijo popander Paulus ahkan'ndo, tutang iro 
porocaya umba Yesus turus ponopondus. 18:9 Ang sino ngolomi, ang 
ponopahjahoh, Tuhan nuhtui umba Paulus, "Ararih mihkoh! Bopander 
toturus tutang ara tonih. 18:10 Tului Ahku homboh ihko. Eam aro 
ihcobehti ka duon nguan ang ja'at umba ihko, tului aro ulun ang lowu tuh 
anairih ulun-ulun aik-Ku." 18:11 Bain tului orih Paulus mohcon ihco 
sotengah toun kotahiuoh tutang majar auh Pohotala ahkan iro. 18:12 
Kotihka Galio monjadi gubernur ang Akhaya, ulun-ulun Yahudi hihco 
ngolawan Paulus tutang ngomin io nokuh bosara. 18:13 Iro ngadu ang 
bosara rih, "Ulun tuh mopongaroh ulun aro mangat nyembah Pohotala, 
umba cara ijo hokolawan umba poretah Museh!" 18:14 Kodorih Paulus 
kani mutah, Galio jari houn nuhtui umba ulun-ulun Yahudi, "O ulun-ulun 
Yahudi! Amat ijo tongohu ihkam tuh ihco polanggaran ata'ai ihco koja'at, 
puna kopahtutoh ahku sabar ngonih pongaduanoh ihkam tuh. 18:15 Tahpi 
tuh anairih hokolawan tohou auh-auh tutang aran-aran hawui hukum- 
hukum'kam bongom! Jadi ihkam ijo harus mongobuahoh mohaumoh. 
Ahku bahat nanyamoh muhtus hal-hal kolouorih!" 18:16 Turus Galio 
muhko iro nokuh luar. 18:17 Mahka iro nawan Sostenes, kopala lohpou 
sombayang rih, tutang mahcat io ang boun meja bosara. Tahpi Galio 
samasino eam poduli hal kolourih. 18:18 Ulimba Paulus magun mohcon 
tahi ang Korintus. Pongohino io ngohawot solamat mohcon ahkan 
ulun-ulun porocaya ang anan, turus bolayar homboh Akwila doro Priskila 
nokuh Siria. Ang Kengkrea, Paulus nohtok balouoh ijo jari tohonouoh 
monjadi ombu, tului anai miatoh umba Tuhan. 18:19 Kotihka johcok ang 
Epesus, Paulus nohtahoh Priskila doro Akwila, turus nyolong lohpou 


sombayang tutang hokurah-tiruk umba ulun-ulun Yahudi ang anan. 18:20 
Iro nyawot mangat Paulus kani mohcon labih tahi umba iro, tahpi io eam 
kani. 18:21 Oluka kodorih, ang ohkot Paulus hihkas, io nuhtui, "Amat 
Pohotala ijo ngahtuhoh, ahku ahkan hoduli hino nokuh ohtoi." Uliumba 
nuhtui kodorih, io hihkas tahkan Epesus. 18:22 Uliumba nosuluh ang 
Kaisarea, io tulak nokuh Yerusalem ahkan nonga tabe ahkan ukup ang 
anan, noturus ponyalai nokuh Antiokhia. 18:23 Uliumba mohcon ang anan 
pira-pira kotahiu, io tulak hino masap tana Galatia tutang Prigia ahkan 
ngomba'asoh koporocaya ulun-ulun porocaya. 18:24 Pondehan rih, 
lombutrih nokuh Epesus ihcobehti ulun Yahudi konanak ang Aleksandria 
bogare Apolos. Io pihtar bopander tutang paham solembang usin Surat 
Borasih, 18:25 hawui jari tobajar ahkan kosono ajaran tohou Yesus. 
Mahka umba somangat ijo honong karas tu'u io mongajar toliti tohou 
Yesus, oluka punan popondus Yohanes iou ijo kosonaioh. 18:26 Honong 
bohanyi Apolos nopara nuhtui ang lohpou sombayang, tutang ang ohkot 
Priskila doro Akwila ngonih auh ajaranoh, iro ngomin io nokuh lohpouoh. 
Ang anan iro nyorihta ahkaioh, umba labih metuk hino, tohou rancana 
Pohotala ahkan monyolamat ulun, nguha Yesus. 18:27 Pongohuli Apolos 
nohuang tulak nokuh Akhaya. Mahka ulun-ulun ijo porocaya umba Yesus 
ang Epesus nyurat surat ahkan konduang-konduang ijo porocaya ang 
Akhaya, mangat iro kani norima Apolos. Tutang ohkot Apolos johcok 
Akhaya, pondohopoh bokorinah paham gunai ahkan ulun-ulun ijo tului 
ponongaasi Pohotala jari porocaya umba Yesus. 18:28 Tului honong 
pongaroh Apolos duonmongalah ulun-ulun Yahudi a'ang soaljawab- 
soaljawab ang toharep ulun aro. Tutang io mombuktioh umba ayat-ayat 
tahkan Surat Borasih ijo Yesus rih Lahca Ponyolamat ijo tonobowot. 


19:1 Pondehan Apolos anai ang Korintus, Paulus rahat nomuoikodiling 
podalaman tana rih turus johcok ang Epesus. Ang anan io hosombang 
umba pira-pira ulun ijo jari porocaya umba Yesus. 19:2 Paulus ngisok 
umba iro, "Jarikah Konduang-konduang norima Roh Pohotala, kotihka 
ihkam porocaya umba Yesus?" Iro mutah, "Jaham. Malah ihkai eam pu'u 
ngonih ijo tohko Roh Pohotala." 19:3 "Amat kodorih umba popondus ijo 


umoh ihkam ponopondus?" kisok Paulus. "Umba popondus Yohanes," 
hion'ndo. 19:4 Turus Paulus nuhtui, "Yohanes, mopundus ulun ahkan 
ngorinah, 1jo ulun-ulun rih jari hubah tahkan dusa-dusaoh. Tahpi pondehan 
rih ka'a Yohanes mborihta ahkan ulun-ulun Israel, ijo iro harus porocaya 
umba ulun ijo ahkan lombut pongo tahkan io, iorih Yesus." 19:5 Kotihka 
iro ngonih auhrth, iro turus ponopondus aang aran Tuhan Yesus. 19:6 
Tutang aang ohkot Paulus ngina longoioh ang ngosan iro, Roh Pohotala 
ngowasa iro, turus iro nopara ngohawot bahasa ijo helan, hawui monuhtui 
borihta tahkan Pohotala. 19:7 Jumbalah iro paringoh anai kira-kira duo 
balas behti. 19:8 Kotahin tolu bulan Paulus mborihta honong bohanyi 
umba ulun-ulun ang lohpou sombayang tutang soaljawab umba iro ahkan 
moyahkinoh iro tohou koloukuwoh Pohotala moretah kolou Lahca. 19:9 
Tahpi pira-pira ang louk ulun-ulun rih, mahang kuhungoh tutang eam kani 
porocaya. Ang toharep paring ulun ijo hopuhpung ang anan, iro nosalan 
ajaran tohou rancana Pohotala ahkan monyolamat kolunon nguha Yesus. 
Tului bain orih Paulus nohtah iro, turus tulak homboh murid Yesus nokuh 
luwang kuliah Tiranus. Ang anan nyinong ondou io hokurah-tiruk umba 
ulun-ulun. 19:10 Io nguan ang kodorih hototurus duo toun kotahiu johcok 
paring ulun ijo mohcon ang Propinsi Asia, pios io ulun Yahudi oluka ulun 
uhtus bohkon, paringoh ngonih auh Tuhan. 19:11 Pohotala nguan 
tandahelan-tandahelan helan ijo luar biasa nguha Paulus. 19:12 Amat sopu 
tangan tutang benang pohtong kahangoh ijo pu'u hapan Paulus, omin ulun 
tahkan 10 turus nginaoh ang isun ulun-ulun poros, ponyahkit iro nihou, 
tutang roh sehtan ka soluka tahkan iro. 19:13 Anai pira-pira duhkun 
Yahudi ijo tulak nokuh umo-umoh, muhko roh ja'at tahkan ulun-ulun. 
Duhkun-duhkun rih cuba-cuba ka'a hapan aran Tuhan Yesus ahkan muhko 
roh-roh sehtan rih. Iro nuhtui umba roh-roh sehtan rih, "Aang aran Yesus 
ijo mborihta bain Paulus rih, ahku muhko ihko!" 19:14 Anai pihtu anak 
bahkas ihcobehti imam kopala ijo bogare Skewa, ijo nguan hal kolouorih. 
19:15 Tahpi roh sehtan rih nuhtui umba iro, "Ahku kosono Yesus tutang 
ahku kosono Paulus ka, tahpi ihkam tuh iai?" 19:16 Turus ulun ijo 
sonalung sehtan rih nokehcuk tutang nocahap iro, honong bosiak samasino 
nyiring iro nokehcuk tahkan lohpou rih honong bohima-himang hawui 


hoburang, tului hahtin iro tomorutat tahkan behtin iro. 19:17 Paring ulun 
Yahudi tutang ulun-ulun uhtus bohkon ijo mohcon ang Epesus ngonih 
tohou kojodian rih turus iro monjadi mihkoh. Mahka aran Tuhan Yesus 
mahi tonara-nara. 19:18 Aro ulun ijo jari porocaya ahkan Yesus, lombut 
ngahku ang toharep ulunaro, gawin-gawin iro ang wayah houn. 19:19 
Tutang iro ijo bahut molalus kahji koruhoi nipunah buhku-buhku iro tutang 
mahpong orih ang boun ulun aro. Regan buhku-buhku rih amat 
tonyombalah paringoh limo pulu kujan duit perak. 19:20 Kolouorih 
honong ijo hebat rih auh Tuhan mahi tosiar, tutang mahi-mahi ba'as 
pongarohoh. 19:21 Uliumba kojodian-kojodian orih, Paulus nuhkas ahkan 
tulak nokuh Makedonia tutang Akhaya turus hototurus nokuh Yerusalem. 
"Uliumba nokuh anan," hion Paulus, "ahku harus tulak nokuh Ruma ka'a." 
19:22 Mahka Paulus nyuhu duo behti tahkan pohalu-pohaluoh iorih 
Timoteus tutang Erastus ahkan tulak nokuh Makedonia, pondehan io 
mohcon pira-pira ohkot kotahiuoh hino ang Propinsi Asia. 19:23 Kira-kira 
aang ohkot orihrih nyolung kokihcuh 1jo hajo ang Epesus tului ajaran 
tohou Yesus. 19:24 Tului ang lowu rih anai ihcobehti tuhkang perak 
bogare Dimetrius, ijo napa lohpou-koramat dewa ahkan Dewi Artemis. 
Usaha ulun rih polombut hasil ijo hajo ahkan ponggawi-ponggawioh. 
19:25 Bain tului rih io muhpung ponggawi-ponggawioh sama-sama umba 
ponggawi-ponggawi tohkang perak bohkonoh, turus nuhtui, "Konduang- 
konduang! Konduang kota'an ijo ihto duon hasil tahkan gawi ihto tuh. 
19:26 Uhuntuh Konduang jari nohto tutang ngonih bongon, inon ijo konuan 
bain Paulus rih. Io nuhtui ijo dewa-dewa ijo tonapa bain kolunon samasino 
eamrih dewa. Tutang io jari bohasir nguan aro ulun porocaya umba ajaroh, 
eam tihkas ang ohtoi ang Epesus, tahpi bilak ang hapus tana Asia ka'a. 
19:27 Bohayaoh iorih, ijo usaha ihto tuh ahkan norima aran ja'at. Tutang 
eam baya orih, molekan lohpou Dewi Artemis ka ahkan tonongohu remeh, 
honong kohajoioh tonihcak-nihcak; podahal io dewi ijo tonohoromat bain 
paring ulun ang Asia tutang hapus kolunon!" 19:28 Kodorih ulun-ulun rih 
ngonih auh orih ahtoi iro monjadi panas, turus iro ngoriak-ngorahang, 
"Bolum Artemis dewi ulun Epesus!" 19:29 Mahka kokihcuh orih 
monanyap hapus lowu. Pongohino pulou pongihcuh-ngihcuh rih, nawan 


Gayus tutang Aristarkhus yorih ulun-ulun Makedonia ijo mongawal Paulus 
ang ponomuoioh, turus nunda iro nokuh alun-alun lowu rih. 19:30 Paulus 
kani nyolong ngahasu iro, tahpi ulun-ulun ijo porocaya ahkan Yesus ang 
anan ngohana 10. 19:31 Pira-pira ulunhajo Propinsi Asia rih ka, jo 
hosohabat umba Paulus nyuhu ulun mborihta ahkan Paulus, mangat 10 ara 
pokarah aropoh ang alun-alun orih. 19:32 Pondehan rih ulun-ulun ijo 
hopuhpung ang alun-alun rih, monjadi boho-bombo. Anai ijo ngoriak 
koloutuh, anai ijo ngortak kodorih. Tului topoaro tahkan iro eam ngota'an, 
inon sabab iro hopuhpung ang anan. 19:33 Ihcokobarih tahkan ulun-ulun 
rih ngohu Aleksander biang koladioh, tului io ijo tongonyuhung nokuh 
baun, bain ulun-ulun Yahudi. Mahka Aleksander nonga tanda umba longoi, 
nyawot nonga kosapetahkai tou mombela aropoh ang toharep ulun-ulun 
rih. 19:34 Tahpi kodorth iro nohto ijo io ulun Yahudi, hombo-homboh iro 
ngoriak muhi-muhing, "Bolum Artemis, dewi ulun Epesus!" 19:35 
Kojoriaioh jurutulis lowu bohasir potonih ulun aro rih hawui io nuhtui, "O 
Ulun Epesus! Nyinong ulun kota'an ijo Epesus tuh lowu ijo mohaga lohpou 
dewi Artemis tutang bahtu boapuah ijo ngonyahtu tahkan langit. 19:36 
Eam aro ihcobehti ka'a duon ngolawan hal rih. Tului orih tonih houn 
tutang ara nguan aangihco honong sombarang. 19:37 Ulun-ulun tuh, ihkam 
ngomiu ahkan ohtoi eam kotului iro jari nyirou lohpou dewi'kam ata'ai 
tului iro jari mohina dewi eto. 19:38 Amat Dimetrius tutang ulun-ulun 
ponggawioh rih, anai dawa'an tohimo ihcobehti, naohoh iro ngomin 
dawaoh rih nokuh bosara. Bosara bokuap bagi orih tutang okon-okon 
pomoretah ka toturus anai. 19:39 Tahpi amat magun anai hino aangihco 
ijo bohkon, ijo ihkam jolikohrih, harus ngobuahoh ang puhpung ulun aro 
ijo sah. 19:40 Tului inon ijo nyolung ondou tuh, tou morusak ihto. Ihto tou 
tongohu nguan pomborontak, tului ihto eam aro ngina ihco alasan ka'a 
ahkan ngomorongoh koboho-bombo tuh." 19:41 Uliumba nuhtui paringoh 
rih, jurutulis lowu rih nyuhu ulun-ulun aro rih buli. 


20:1 Uli koada'an ang Epesus benyem huli, Paulus na'ah anak ukup 
hopuhpung tutang ngomba'as iro porocaya. Pongohuli io ngohawot 
solamat mohcon, tului io noturus ponomuoioh nokuh Makedonia. 20:2 Io 


masap tanah-tanah Makedonia, tutang nonga aro tingak ahkan ulun-ulun ijo 
porocaya umba Yesus Kristus ang anan, ahkan ngomba'as 
koporocayan'ndo. Pongohino 10 tulak nokuh Yunani. 20:3 Tolu bulan 
kotahiu io mohcon ang anan. Turus kotihka Paulus rahat botahta-tahtap 
ahkan bolayar nokuh Siria, anai kabar ijo ulun-ulun Yahudi rahat hopahkat 
ahkan munu Paulus. Baim tului rih 10 nuhkas, ahkan hoduli nguha 
Makedonia. 20:4 Sopater anak Pirus ijo asaroh tahkan Berea tulak 
homboh 10; tutang kodorih ka'a Aristarkhus doro Sekundus ulun 
Tesalonika tutang Gayus ulun Derbe. Ka'a Timoteus, Tikhikus tutang 
Trofimus, ulun-ulun tahkan Propinsi Asia. 20:5 Iro nosolu ihkai, turus 
ngindot ihkai ang Troas. 20:6 Ulirih ondou Pesta Luhte Eam Boragi, ihkai 
bolayar nohtah Pilipi. Limo ondou pongohino ihkai hihco hino umba iro 
ang Troas. Ang anai ihkai mohcon ihco minggu. 20:7 Ngalomi minggu 
ihkai hopuhpung mangat kuman hombo-homboh kolou hokonduang. 
Paulus pande-pander umba ulun-ulun tului ngohkosoh ngewak tulak. 
Nyiring tohun ngolomi Paulus pander toturus. 20:8 Luwang tahkun ang 
tikat diang, unuk ihkai hopuhpung rih aro sumbu. 20:9 Ihcobehti ulunbiou 
ijo bogare Eutikus, tuot ang boun pambau. Tului Paulus eam tondo-tondo 
bopander ulunbiou rih nundu samasino, turus topotiruh ang pambau rih, 
turus io botahak kopinda tahkan tikat tolu. Ohkot iro ngahtang io, io jari 
palus. 20:10 Tahpi Paulus nosuluh nokuh pinda turus nga'ap aropoh isun 
ulunbiou rih, tutang ngahawonoh. Paulus nuhtui, "Ara takut, io magun 
bolum!" 20:11 Pongohuli Paulus nuhkat nokuh diang turus mombagi luhte 
tutang kuman hombo-homboh. Uliumba tahi bopander umba ulun-ulun rih, 
nyiring ngohkos, Paulus botulak. 20:12 Ulun-ulun ngitot buli ulunbiu rih, 
nokuh lohpouoh. Mahka ahtoi iro jorih tutang paham tomahpung. 20:13 
Ihkai tulak nokuh kapal turus bolayar labih houn nokuh Asos ahkan 
ngomin Paulus nokuh kapal ang anan. Io jari ngahtuh kodorih, tului 10 
ahkan koanan nguha jalan isuntana. 20:14 Ulijari hosombang ang Asos, 
Paulus jeleng jahkat kapal turus ihkai bolayar nokuh Metilene. 20:15 
Tahkan anan ihkai bolayar hino, tutang ngohkosoh johcok ang unuk ijo 
hotoharep umba Khios. Ulihawun johcok ang Samos tutang ihcoondou 
pongohino ihkai ang Miletus. 20:16 Paulus jari nuhkas eam ahkan tondo 


ang Epesus, mangat ara nihou ohkot ang tana Asia. Tului konohuangoh 
Jeleng johcok Yerusalem ang Ondou Pesta Pentakosta. 20:17 Tahkan 
Miletus Paulus ngirim kabar nokuh Epesus ahkan nyawot okon-okon ukup 
ang anan lombut nyombang umba io. 20:18 Kotihka iro johcok Miletus, 
mahka Paulus nuhtui umba iro, "Konduang-konduang ngota'an 
koloukuwoh ahku bolum kotahin tuh, ang louk ihkam. Nopara ang ondou 
ijo pahtukoh ahku johcok ang Asia. 20:19 Honong randah ahtoi tutang aro 
nusuhdanum mahta, ahku bogawi ahkan Tuhan, ang tohun-tohun karot ijo 
ahku nginyamoh tului tiruk ja'at ulun-ulun Yahudi. 20:20 Konduang 
ngota'an ijo ahku eam aro kihkoh mborihta ahkan ihkam inon ijo boguna 
ahkan'kam. Ahku majar ihkam ang puhpung-puhpung ulunaro tutang ang 
lohpou-lohpou. 20:21 Pios umba ulun-ulun Yahudi oluka umba ulun-ulun 
uhtus bohkon, ahku toturus nonga pongingat mangat iro hubah tahkan 
dusa-dusan iro, tutang lombut nokuh Pohotala, hawui porocaya ahkan 
Tuhan Yesus. 20:22 Huntuh ahkan te'et umba poretah Roh Pohotala, ahku 
hihkas nokuh Yerusalem. Tutang ahku eam kota'an inon ijo ahkan nyolung 
buah ahku ang anan. 20:23 Ahku tihkas ngota'an, ijo ang nyino-nyinong 
lowu, Roh Pohotala jari tarang monyorihta ahkak'ku, ijo ahku ahkan 
nyolong sipir tutang ahkan ngarot. 20:24 Tahpi ahku eam poduli umba 
pombolum'ku tuh, asar ahku duon ngohpah gawi-gawi ijo tomorocaya bain 
Tuhan Yesus ahkak'ku, tutang asar ahku te'et nyiring ang lain 
pombolum'ku ahkan mborihta Kabar Hinut rih tohou pononganasi 
Pohotala. 20:25 Ahku ius masap Konduang-konduang paringoh, tutang 
mborihta ka'a tohou koloukuwoh Pohotala moretah kolou Lahca. Huntuh 
ahku nanyam eam ahkan hosombang hino umba Konduang-konduang. 
20:26 Bain tului orih honong tarang ahku nuhtui ahkan ihkam ondou tuh, 
ijo amat anai ang louk ihkam ijo binasa noin, orih eam sala ahku. 20:27 
Eam pu'u ahku buhou tahkan angkonuak'ku, ngonorangan ahkan ihkam 
koparing, rancana Pohotala. 20:28 Hondakrih ihkam monjaga arop tutang 
monjaga ka'a sohopus ukup ijo jari tonosarah Roh Pohotala ahkankam 
ahkan tonojaga. Tului ihkam jari konahtang monjadi ponuneng ukup rih. 
Pios ihkam jorih monjaga ukup Pohotala rih kolou sokahtik monjaga 
tobiri-tobirioh. Tului Pohotala jari ngonjorian ukup rih atu-Oh bongoi, 


nguha popahto1 Anak-Oh bongoi. 20:29 Soponulakoh ahku, musti ahkan 
lombut kokaro harimaung ijo bosiak nokuh tohun ihkam. Tutang ulun-ulun 
ijo ihkam monjaga rih ahkan ukun harimaung-harimaung rih. 20:30 Malah 
tahkan louk Konduang-konduang bongon ka, ahkan lombut ulun-ulun ijo 
ahkan monyiar borihta ijo eam morong. Iro nguan kodorih ahkan ulun-ulun 
ijo jari porocaya umba Tuhan Yesus Kristus monjadi lacat tutang nutut iro. 
20:31 Tului orih bojaga-jaga! Ingat ijo tolu toun kotahiu hawui aro danum 
mahtotumbak, hondou homalom ahku eam pu'u tondo majar nyinong ulun 
tahkan ihkam. 20:32 Huntuh ahku nyarah ihkam ahkan Pohotala mangat 
Io ijo monjaga ihkam, tutang mangat ihkam nambit aang kabar 
pononganasi Pohotala. Pohotala tepun kowasa ahkan ngomba'asoh ihkam, 
tutang nonga ahkan'mu borehkat-borehkat ijo jari tonahtap-Oh ahkan 
paring ukup Aiu. 20:33 Jaha pu'u ahku jolik duit ata'ai hahtin tahkan 
ihcobehti ka. 20:34 Konduang bongon kota'an ijo umba koba'as bongok'ku, 
ahku bogawi nyuhkup 1joboguna ahkak'ku tutang injah-jolahak'ku ijo 
homboh umba ahku. 20:35 A'ang paring porokara ahku jari nonga sutu 
ahkankam ijo umba gawi karas koloutuh, ihto harus ndohop ulun-ulun jo 
eam ba'as. Tului ihto harus ingat, ahkan inon ijo Tuhan Yesus bongol jari 
nuhtui, 'Labih sanangmangat nonga, tahkanumba norima.' " 20:36 Uljari 
Paulus ngumbot panderoh, io suhkuntu'ut umba iro paringoh turus bodo'a. 
20:37 Iro paringoh nangih tutang ngahawon Paulus, ngohawot solamat 
Jalan. 20:38 Iro karas porosahtoi'ndo, mombahtang Paulus nuhtui ijo iro 
eam ahkan nohto io hino. Turus iro ngihtot io johcok kapal. 


21:1 Ihkai kopisah umba okon-okon ukup tahkan Epesus rih, pongohino 
nohtahoh iro. Turus ihkai bolayar turus nokuh pulou Kos, tutang 
ngohkosoh ihkai johcokoh ang pulou Rodos. Tahkan anan ihkai bolayar 
turus nokuh polobuhan Patara. 21:2 Ang Patara ihkai sombang kapal ijo 
kani nokuh Penisia. Mahka ihkai jahkat kapal rih turus hihkas 21:3 tutang 
bolayar nyiring ihkai nohto pulou Siprus, ang sila komuloi 'kai; tahpi ihkai 
turus bolayar nitu Siria. Ihkai jahkat nokuh tana ang Tirus, tului ang anai 
kapal ijo ihkai hombohoh rih, ahkan polua puatoh. 21:4 Ang unuk rih 
ihkai tulak masap ulun-ulun ijo porocaya umba Yesus, turus mohcon umba 


iro kotahin ihco minggu. Ngosan potunjuk tahkan Roh Pohotala iro nuhtui 
umba Paulus, mangat a'ai tulak nokuh Yerusalem. 21:5 Tahpi ulijari umbot 
ohkotoh ihkai mohcon ang anan, ihkai nohtah iro tutang noturus ponyalan 
ihkai. Iro paringoh, honong anak oruhoh iro ngihtot johcok luar lowu. Ang 
anan ang saran kowang ihkai paring suhkuntu'ut tutang bodo'a. 21:6 
Uliorih ihkai hotabe, turus ihkai jahkat nokuh kapal, tutang iro ka buli 
nokuh lohpouoh. 21:7 Ihka1 bolayar turus tahkan Tirus johcok nokuh 
Ptolemais. Ang anan ihkai masap Konduang-konduang ijo porocaya 
Yesus, ahkan nonga tabe ahkan iro turus mohcon thco ondou umba iro. 
21:8 Hawunoh ihkai tulak hino, turus johcok ang Kaisarea. Ang anai ihkai 
tulak nokuh pomborthta ijo bogare Pilipus, turus mohcon ang lohpouoh. lo 
anai ihcobehti tahkan pihtu behti ijo konopili ang Yerusalem. 21:9 Ohpat 
behti anak dalaoh jari tononga kodahpot bain Pohotala ahkan mborihta 
Kabar Hinut tahkan Pohotala. 21:10 Ulijari pira-pira kotahiu ihkai ang 
anan, lombut tahkan Yudea ihcobehti nabi ijo bogare Agabus. 21:11 Io 
lombut nokuh ihkai, turus ngomin pohtong kahang Paulus. Umba potong 
kahang rih, io mohtong pa'ai tutang longoi bongol hawui nuhtui, "Tuhrih 
ijo tonuhtui bain Roh Pohotala: Tepun pohtong kahang tuh, ahkan 
ponohtong koloutuh ang Yerusalem, bam ulun-ulun Yahudi, tutang 
tonosarah ahkan ulun-ulun bohkon Yahudi." 21:12 Kotihka ihkai ngonih 
orth, ihkai tutang paring konduang ijo mohcon ang Kaisarea rih, nyawot 
hawui paham umba Paulus, mangatoh ara tulak nokuh Yerusalem. 21:13 
Tahpi ia mutah, "Inon gunaioh Konduang-konduang nangih koloutuh, 
nyiring nguan ahtoi'ku lonyuh? Ahku ius sodia eam tihkas baya tonawan 
ang anan, tahpi ka'a ahkan mahtoi sinoka kotului Tuhan Yesus." 21:14 
Paulus eam kani ngonih tingak ihkai, mahka ihkai tondo ngohana io. 
"Nauhoh, konohuang Tuhan Pohotala bewe ijo nyolung," hion 'kai. 21:15 
Ulijari mohcon ang anan pira-pira kotahiu, ihkai nahtap puat-puat hahtin 
ihkai, turus tulak nokuh Yerusalem. 21:16 Pira-pira konduang tahkan 
Kaisarea tulak ka'a homboh umba ihkai ahkan ngitot ihkai nokuh lohpou 
Manason, tului ang lohpouoh ihkai ahkan mohcon. (Manason anai 
ihcobehti ulun Siprus ijo jari tahi monjadi murid Yesus.) 21:17 Ohkot 
ihkai johcok ang Yerusalem, konduang-konduang ang anan noharang ihkai 


umba jorih ahtoi. 21:18 Ngohkosoh Paulus tulak homboh ihkai masap 
Yakobus; tutang hawui paring okon-okon ukup ijo anai ang anan ka'a. 
21:19 Uli ngohawot solamat ahkan'ndo, Paulus nyorihta ahkan iro kokaro 
angihco ijo ius konuan Pohotala nguha io, ang louk ulun-ulun bohkon 
Yahudi. 21:20 Kotihka kami ngonih sorihta Paulus rih, iro paringoh 
monara Pohotala. Pongohino iro nuhtui umba Paulus, "Konduang Paulus! 
Konduang harus ta'an, ijo jari bokuhjan-kuhjan ulun Yahudi ijo porocaya 
ahkan Yesus. Iro paring tohkorih ulun-ulun ijo bokehtep numbun hukum 
Museh. 21:21 Tutang huntuh iro ngonih ijo Konduang mongajar paring 
ulun Yahudi, ijo mohcon ang louk uhtus bohkon, mangat molopas hukum 
Museh. Konduang ningak iro, mangat iro a'ai nyunat anak-anak iro ata'ai 
numbun adat dasar Yahudi. 21:22 Huntuh ulun-ulun Yahudi ijo jari 
porocaya rih, puna ahkan ngonih, ijo Konduang jari anai ang ohtoi. Jadi, 
koloukuwoh huntuh? 21:23 Kopiosoh numbun rih tingak ihkai. Anai ohpat 
behti ang ohtoi ijo jari nguan bowot ahkan Tuhan. 21:24 Olai, 
konohuangoh Konduang tulak nguan upacara morasih arop hombo- 
homboh umba iro, tutang nahkung ongkos'ndo, mangat bolau'ndo duon 
tonguting. Umba kodorih ahkan korinah bagi paring ulun, ijo inon ijo iro 
ngonih tohou Konduang eam morong, tului Konduang bongon ka numbun 
hukum Museh. 21:25 Tahpi tohou ulun ijo bohkon uhtus Yahudi, ijo jari 
porocaya ahkan Tuhan Yesus, ihkai jari ngirim surat ahkan iro tutang 
koputusan ihkai ijo iro eam tou hino kuman ukun ijo jari tonyarah ahkan 
songiang, eam tou kuman daha, ata'ai kuman ohcin mahtoi mudar; tutang 
ara hino nguan-nguan ijo kihal." 21:26 Mahka Paulus tulak umba ko'ohpat 
behti rih, turus nguan upacara porasiharopoh, sama-sama iro ang 
ngohkosoh. Pongohuli iro nyolong Lohpou Tuhan ahkan mborihta 
pira-pira ondou hino, punan upacara porasih rih ohpah, tutang pononga 
bagi iro nyinong behti tonosarahoh. 21:27 Kotihka tihkas ohkot pihtu 
ondou rih doni umbot, pira-pira ulun Yahudi tahkan Asia nohto Paulus ang 
Lohpou Tuhan. Turus iro ngihit ulun aro, uliorih nawan Paulus 21:28 
hawui ngoriak-ngoriak, "Ot ulun-ulun Israel dohop! Tuhrih uluioh ijo tulak 
ko umo-umoh mongajar ahkan paring ulun ajaran-ajaran ijo molawan uhtus 
Israel, molawan hukum Museh, tutang molawan Lohpou Tuhan tuh. 


Tutang huntuh 10 malah ngomin ulun-ulun bohkon Yahudi nyolung nokuh 
luwang Lohpou Tuhan tutang napa pali unuk ijo borasih tuh!" 21:29 (Iro 
nuhtui kodorih tului iro jari nohto Trofimusulun Epesus rih ang kota 
homboh Paulus; tutang iro ngohu Paulus jari ngomin 10 nokuh Lohpou 
Tuhan.) 21:30 Soup lowu monjadi boho-bombo tutang paring ulun nokoru 
puhpu-puhpung. Iro nawan Paulus tutang nunda 10 soluka tahkan Lohpou 
Tuhan. Ohkot rih ka'a bauntukang Lohpou Tuhan konahtop. 21:31 
Pondehan korusuh-korusuh rih ngurah jalan munu Paulus, ulun mborihta 
ahkan komandan kawan sorodadu Ruma ijo soup Yerusalem rahat rusuh. 
21:32 Hunrih ka'a komandan ngomin pira-pira porowira tutang sorodadu 
turus Jele-jeleng tulak hawui iro nokuh unuk porusuh rih. Aang ohkot ulun 
aro rih nohto komandan rih honong kawan sorodaduoh iro tondo matu 
Paulus. 21:33 Komandan rih tulak nokuh Paulus turus nawan 10, tutang 
nyuhu ulun manga 10. Pongohuli komandan rih ngisok, tohou 1a1 Paulus 
rih, inon ijo jari konuaioh. 21:34 Tongai tahkan ulun aro rih, mutah 
koloutuh, anai mutah kolourih. Koada'an kolourih deroh, nyiring 
komandan rih eam tou ta'an inon kotu'uioh ijo jari nyolung. Bain tului rih 10 
moretah mangat Paulus omin nokuh markas. 21:35 Kotihka iro ngomin 10 
Johcok nokuh tangga, porusuh-porusuh rih, ngomuk kodorih konyangitoh 
nyiring Paulus harus konohtun bain sorodadu-sorodadu. 21:36 Iro 
tongohasu tahkan lihkut bain ulun porusuh-porusuh rih, hawui ngoriak- 
ngombak, "Munu io!" 21:37 Kodorih kani nyolong ahkan luwang markas, 
Paulus nuhtui umba komandan rih, "Touleh ahku nuhtui honjulu umba 
Tuan?" "Kuwoh ihko tou bahasa Yunani?" hion komandan rih, 21:38 
"Amat kodorih, ihko eam ulun Misir rih ijo soun ondou napa borotak 
ngomin buhou ohpat kujan ulun nguan korusuh bosonjata nyolong padang 
balambah?" 21:39 Paulus mutah, "Ahku ulun Yahudi; ahku warga kota 
Tarsus, kota ijo mombahtang ang Kilikia. Nonga ahkak'ku poromisi 
pander umba ulun-ulun atuh." 21:40) Mahka uli Paulus tononga poromisi 
pander, Paulus tombok ang lapathejan turus nonga tanda umba longo1oh. 
Paring ulun uras benyem. Pongohuli Paulus hopander umba iro hapan 
bahasa Ibrani. Paulus nuhtui, 


22:1 "Amai-Amai tutang Konduang-konduang paringoh! Ahku ahkan 
nonga bela'ku ahkan ihkam. Cuba ngomih houn!" 22:2 Kotihka iro ngonih 
Paulus hopander ang bahasa Ibrani iro labih tonih samasino. Mahka Paulus 
noturus panderoh. 22:3 "Ahku tuh ulun uhtus Yahudi," hion Paulus, "ahku 
konanak ang Tarsus ang tana Kilikia. Tahpi ahku konohajo ang ohtoi ang 
Yerusalem tutang sokula honong cermat bain guru hajo Gamaliel aang 
hukum ijo ius tononga Museh ahkan tahtu ajuh ihto. Sama kolou 
Konduang-konduang paringoh ang ohtoi ondou tuh, ahku ka paham giat 
ahkan Pohotala. 22:4 Ahku ngoporos-ngosingon nyiring mahtoi 
murid-murid ajaran bohua orih. Iro paringoh, pios bahkas olu bawi, ahku 
nawan tutang posolong iro nokuh luwang sipir. 22:5 Imam hajo bongoi, 
tutang soup Majelis Agama dahpot nonga kosaksian ijo ahku puna eam 
bobalik. Tului iro orihrih ijo jari nonga ahkak'ku surat kotorangan ijo tonitu 
ulun-ulun Yahudi ang Damaskus. Tului surat rih ahku dahpot nawan ang 
anan, ulun-ulun ijo porocaya umba ajar orih tutang ngomin iro nokuh 
Yerusalem ahkan'ndo tonohukum." 22:6 "Ohkot ahku rahat aang beteng 
Jalan tutang nyiring johcok ang Damaskus, ohkot tohun ondou, ihco 
koloang ijo tarang solonga ngorolondang tahkan langit ang kodiling ahku. 
22:7 Ahku botahak nokuh tana, turus ahku ngonih ihco auh nuhtui umba 
ahku, 'Saulus! Saulus! Ombai ihko ngosingon Ahku?' 22:8 Turus ahku 
ngisok, Tai Ihko, Tuan?' 'Ahku Yesus ulun Nasaret rih, ijo ihko 
ngosingo1oh,' hioioh. 22:9 Ulun-ulun ijo anai ang anan ijo homboh ahku 
nohto koloang rih tahpi iro eam ngonih auh ijo hopander umba ahku. 
22:10 Turus ahku ngisok hino, 'Ahku harus nguan mon Tuhan?' Tuhan 
Yesus mutah, 'Kuatrih tutang nyolong lowu Damaskus. Ang anan noin 
ihko ahkan duon borihta tohou paring ijo Pohotala kani nyuhu ihko nguai.' 
22:11 Ahku nyolung bobulen tului koloang ijo monyilou mahtak'ku. Jari 
Jolahak-j0olahak'ku niting ahku nyalan nokuh lowu Damaskus. 22:12 Ang 
anan tohko ihcobehti bogare Ananias. lo ihcobehti ijo borasih tutang tuhit 
molalus hukum Museh. Paring ulun Yahudi ijo mohcon ang Damaskus 
uras hormat umba io. 22:13 Io lombut masap ahku, turus tombok ang doni 
ahku, hawui nuhtui, 'Konduang Saulus, pahtut ihko nopahjah huli!' Ohkot 
10 nuhtui kodorih ka'a, ahku ngahtang bouk'ku turus duon nohto io. 22:14 


Pongohuli io nuhtui ahkak'ku, 'Pohotalan tahtu ajuh ihto, mitih ihko, 
mangat ihko kota'an konohuang-Oh, tutang nohto Yesus; Jihpon Pohotala 
orih ijo nguan konohuang Pohotala hawui ngonih auh tuhtui Yesus bongoi. 
22:15 Ihko ahkan monjadi saksi, tutang momborihta ahkan paring ulun, 
inon ijo ihko jari nohto tutang ngonih. 22:16 Huntuh, ara hino ngindo1 
dalou tahi. Kuatrih, tombok tutang tongarih arop'mu ponopondus. Na'ahrih 
umba Tuhan mangat ihko liwus tahkan dusa-dusa'mu.' " 22:17 "Ahku 
hoduli nokuh Yerusalem tutang kotihka ahku uhun bodo'a ang Lohpou 
Tuhan, ahku konowasa Roh Pohotala. 22:18 Ahku nohto Tuhan, lo pander 
umba ahku, 'Jele-jeleng nohtah Yerusalem, tului aro-ulun ang ohtoi ecam 
kani norima kosakstan'kam tohou Ahku.' 22:19 Ahku nuhtui, Tuhan iro 
kota'an tu'u ijo ahku jari nyolong lohpou-lohpou sombayang ahkan nawan 
iro tutang mahcat ulun-ulun ijo porocaya umba Tuhan. 22:20 Kodorih ka'a 
kotihka saksi Tuhan, Stepanus rih iro mopahtoi, ahku bongok anai ang 
anan tutang jorih gawi munu rih. Malah ahku ijo ngindoi hahtin ulun-ulun 
ijo munu Stepanus.' 22:21 Tahpi Tuhan nuhtui hino umba ahku, 'Tulakrih 
iou, tului Ahku ahkan nyuhu ihko tulak nokuh unuk ijo mahcu ahkan 
ulun-ulun bohkon uhtus Yahudi.' " 22:22 Ulun-ulun magun toturus 
ngonihoh Paulus pander, tahpi ang kalimat auhoh ijo laiuoh iro ngoriak 
somuhing-muhingoh, "Munu ih ulun ijo kolou orih. lo eam pahtut bolum!" 
22:23 Sambir ngoriak, iro hoburup jubah'ndo tutang morawuh korawu 
tana nokuh diang. 22:24 Mahka komandan tutang kawansorodadu Ruma 
rih, nyuhu Paulus tonomin nokuh luwang markas, mangat 10 tomoriksa ang 
anan hawui paksa mangat iro ngota'an, tului inon ulun-ulun Yahudi ngoriak 
kodorth toharep io. 22:25 Tahpi ohkot Paulus jari ponohtong ahkan 
ponahcat. Paulus nuhtui umba komandan ijo tombok doni anan, "Inonrih 
punatoukah ponahcat ihcobehti warga kelahcan Ruma soun umba 10 
ponosara?" 22:26 Ngonih orih porowira rih tulak nokuh komandan 
sorodadu turus nuhtui, "Inon tuh ijo ahkan Amai nyuhu nguaioh?" 
hion'ndo, "ulun rih warga nogara Ruma!" 22:27 Mahka komandan 
ponokawan rih tulak nokuh Paulus hawui ngisok, "Cuba nyorihta 
ahkak'ku, inon ihko warga nogara Ruma!" "Yo," hion Paulus, "ahku 
warga nogara Ruma." 22:28 Komandan rih nuhtui hino, "Ahku monjadi 


warga nogara Ruma umba mbayar aro samasino!" Paulus mutah, "Tahpi 
ahku konanak kolou ulun warga nogara Ruma." 22:29 Wayah rih ka'a 
kawan-kawan sorodadu ijo kani moriksa Paulus rih balang, tutang 
komandan rih ka nyolung mihkoh tului io jari manga Paulus, padahal 
Paulus warga nogara Ruma. 22:30 Komandan ponokawan Ruma rih jolik 
samasino ngota'an inon kotu'ui ijo kotuluioh ulun-ulun Yahudi nosalan 
Paulus. Bain tului rih, ngohkosoh komandan na'ah imam-imam kopala, 
tutang Majelis Agama, mangat iro hopuhpung. Turus Paulus konoliwus 
tahkan pangaoh, pongohuli omin noharep iro paring. 


23:1 Paulus notuneng okon-okon majelis rih, turus 10 nuhtui, "Konduang- 
konduang'ku! Nyiring ang ondou tuh, ahku eam komo bosala umba 
Pohotala, ang luwang ahto1 bua'ku, tohou pombolumku." 23:2 Ohkot 
Paulus nuhtui kolourih, Imam Hajo Ananias nyuhu ulun ijo tombok doni 
umba Paulus nehpak baun Paulus. 23:3 Mahka Paulus nuhtui umba imam 
hajo rih, "Pohotala noin nehpak ihko, ulun holi'ou ijo pura-pura borasih! 
Ihko tuot ang anan mosara ahku numbun hukum Museh, podahal ihko 
bongom ijo molanggar hukum rih, hawui nyuhu ulun nehpak ahku!" 23:4 
Ulun-ulun ang bambai Paulus nuhtui umba Paulus, "Ihko ngonja'at imam 
hajo Pohotala!" 23:5 Paulus mutah, "Oh ahku eam ngosono. Konduang- 
konduang ijo 10 imam hajo. Puna tu'u ang Surat Borasih anai tonyurat, 'A'ai 
ihko ngonja'at okon uhtus'kam.' " 23:6 Paulus nohto ijo ihcokobarih tahkan 
anggota-anggota majelis rih tahkan ulun Saduki tutang anai ihcokobarih 
hino tahkan ulun Parisi. Tului orih io hopander umba majelis rih, "Ihkam 
Konduang-konduang! Ahku ihcobehti ulun Parisi, ahku uhtus Parisi. Ahku 
ponosara ang ohtoi bain tului ahku porocaya, ijo ulun-ulun mahtoi ahkan 
bolum huli." 23:7 Kotihka io nuhtui kodorih, ulun-ulun Parisi tutang 
ulun-ulun Saduki rih nopara hokolawan, nyiring puhpung'ndo rih bobolah 
monjadi duo kobarih. 23:8 (Tului ulun-ulun Saduki niruk, ijo ulun mahtoi 
eam ahkanbolum hino, ijo molehkat eam aro, tutang roh-roh ka'a eam aro; 
tahpi ulun Parisi porocaya ahkan anaioh paringoh orih.) 23:9 Mahka 
lombutrih keridu ijo paham, pira-pira ulun Parisi ijo monjadi guru agama 
tombok homboh molawan tu'u-tu'u. Iro nuhtui, "Numbun ihkai ulun tuh 


eam aro kosalai honjiot ka! Mihkoh puna anai Roh ata'ai Molehkat ijo 
mander ahkaioh!" 23:10 Koboho orih rih monjadi kodorih pahamoh, 
nyiring komandan pasukan Ruma rih mihkoh jaka Paulus ahkan konorubut 
bain'ndo. Jadi 10 nyuhu karon-sorodaduoh rih tulak ngomin Paulus tahkan 
tohun ulun-ulun rih tutang ngomin 10 mosuhukoh ang markas. 23:11 
Ngolomi pongooh Tuhan Yesus tombok ang silan Paulus tutang nuhtui, 
"Ngoba'asoh ahtoi'mu! Ihko jari nonga kosaksian tohou Ahku ang 
Yerusalem. Ihko noin pahtut bosaksi ka'a ang Ruma." 23:12 Homboh- 
ngohkos ang-ngohkos ondouoh ulun-ulun Yahudi nopara nguan 
haumpahkat, monulut eam ahkan kuman tutang ngorih amat iro jaha munu 
Paulus. 23:13 Anai labih tahkan ohpat pulu behti ijo nguan haumpahkat 
rih. 23:14 Iro tulak nokuh imam-imam kopala tutang okon-okon Yahudi 
hawui nuhtui, "Ihkai jari nulut-arop sama-sama, eam ahkan kuman, ngorih, 
ino-inon amat ihkai jaha munu Paulus rih. 23:15 Nah, huntuh Konduang- 
konduang honong anggota-anggota Majelis Agama, hondakoh ngirim surat 
ahkan komandan pasukan Ruma rih, ahkan nyawot 10 ngomin Paulus huli 
noharep ihkam, jahka kolou-kolouoh ihkam kani moriksa hino porokaraoh 
honong labih tolihti. Tutang ihkai sodia ahkan munu io, houn io johcok ang 
ohtoi." 23:16 Tahpi anai anak tahkan konduang ijo bawi Paulus, ngonih 
rancana pahkat orih rih. Mahka 10 tulak nokuh markas sorodadu Ruma, 
hawui nyorihta pahkat ulun rih ahkan Paulus. 23:17 Mahka Paulus na'ah 
ihcobehti porowira hawui nuhtui, "Omin anak-inyam tuh nokuh komandan; 
io kani nyorihta aangihco ahkaioh." 23:18 Porowira rih ngitot anak-inyam 
rih, noharep komandan honong nuhtui, "Paulus, ulun tohanan rih na'ah 
ahku, tutang nyawot ahku ngitot anak-inyam tuh nokuh Amai; io kani 
nyorihta aangihco." 23:19 Komandan rih nambit longon anak-inyam orth, 
turus ngomin io bongol, nokuh saro tutang ngisok io, "Ihko kani nyorihta 
inon umba ahku?" 23:20 Anak-inyam rih mutah, "Ulun-ulun Yahudi jari 
haumpahkat ahkan nyawot Tuan ngomin Paulus noharep Majelis Agama 
hawun, kolo-kolou iro kani mosara hino porokara Paulus honong labih 
tolihti. 23:21 Tahpi ararih Tuan numbun konohuang'ndo, tului anai labih 
tahkan ohpat pulu behti ijo rahat mosuhuk ahkan ngipa io ang jalan. Iro 
paringoh jari nulut-aropoh eam ahkan kuman ngorith, amat iro jaha munu 


Paulus. Uhuntuh ka iro jari sodia mohcon ngindoi auh putah Tuan ih." 
23:22 Komandan rih nuhtui, "Ara nyorihta ahkan iai ka ijo ihko jari 
mborihta rih ahkak'ku." Turus komandan rih nyuhu anak-myam rih buli. 
23:23 Pongohuli komandan rih na'ah duo behti porowira, turus io nuhtui 
umba iro, "Nyodia duo rahtus sorodadu, homboh pihtu pulu sorodadu 
hapa kuda tutang duo rahtus sorodadu hapa lunju, ahkan tulak jam sioi 
ngolomi tuh ka'a nokuh Kaisarea. 23:24 Nahtap ka'a kuda ahkan 
tonunggang Paulus tutang ngitot io honong solamat johcok ahkan 
Gubernur Pelik." 23:25 Turus komandan rih nyurat surat ijo auh koloutuh, 
hioi, 23:26 "Ijo Horomat Gubernur Pelik. Tabe tahkan Klaudius Lisias! 
23:27 Ulun tuh ius tonawan bam ulun-ulun Yahudi tutang manyou ih iro 
tomunuoh, amat ahku eam lombut umba kawan sorodadu tutang 
monyolamat io; tului ahku ngonth ijo 10 warga nogara Ruma. 23:28 Tului 
ahku jolik ngota'an inon kotu'uioh kosala'an ijo iro ndawaoh ahkaioh. 
Mahka ahku ngomin io nokuh majelis agama iro. 23:29 Korinah io eam 
nguan angihco ka ijo io kona hukum tutang hukum munu ata'ai nyipir. 
Dawa iro ahkaioh tihkas hotitu tohou hukum-hukum agaman'ndo bongoi. 
23:30 Pongohuli ahku, tonyorihta ijo anai pahkat ja'at, tahkan ulun-ulun 
Yahudi toharep 10. Jadi toturus ahku ngihtot 10 nokuh Tuan Gubernur. 
Tutang ahku jari nyuhu iro dolang pondawaoh ngomin pongaduan'ndo 
toharepoh ahkan Tuan." 23:31 Mahka kawan-kawan sorodadu rih molalus 
gawin iro. Iro ngitot Paulus turus ngomin io ngolomi rih johcok Antipatris. 
23:32 Hawunoh iro mohonouoh posukan hapakuda ijo noturus ponyolanan 
honong Paulus, tutang iro bongon buli nokuh markas. 23:33 Kotihka 
posukan hapakuda rih johcok ang Kaisarea, iro nonga surat rih ahkan 
gubernur, turus nyarah Paulus ahkaioh. 23:34 Ulimba gubernur rih mbasa 
surat orih, 10 ngisok umba Paulus tahkan umoh asaroh. Kotihka 10 ta'an 
Paulus asaroh tahkan Kilikia, 23:35 io nuhtui, "Piosrih! Ahku ahkan 
moriksa porokara'mu, amatmira ulun-ulun ijo ngadu ihko jari johcok ang 
ohtoi." Turus io momoretah mangat Paulus tonahan ang luwang istana 
Horodes. 


24:1 Limo ondou pongohuli Imam Hajo Ananias tutang okon-okon ulun 


Yahudi tulak nokuh Kaisarea, homboh ihcobehti ponosehat hukum ijo 
bogare Tertulus. Iro noharep Gubernur Pelik tutang monyapai pongaduan 
iro nitu Paulus. 24:2 Kotihka Tertulus tona'ah kobaun nuduh Paulus 
koloutuh, "Tuan Gubernur ijo Horomat! Aang pinda poretah Tuan lowun 
ihkai pios tentram. Tutang ang ngosan kopiosbosara Tuan ka jari aro 
nguan komorong ijo tonolalus ahkan uhtus ihkai. 24:3 Paringoh rih ihkai 
nyambut toturus hawui norimakasih tutang moregaoh ijo so1sung-isungoh 
tu'u-tu'u, ang umoh ka ka'a. 24:4 Tahpi mangat ara dian aro ohkot Tuan, 
ahku nyawot umba Tuan, ngonih dawa ihkai ijo liwak tuh. 24:5 Ihkai 
nyombang ulun tuh porusuh ijo morusak. Ang amo-amoh io mopolombut 
kokihcuh ang louk ulun-ulun Yahudi, tutang io monjadi okon gerakan 
ulun-ulun Nasaret. 24:6 lo malah jari mocuba nguan kopali ang Lohpou 
Tuhan, tahpi ihkai nawan io. [Ihkai nohuang mosara io numbun hukum 
agaman ihkai bongon. 24:7 Tahpi komandan Lisias ngorabutoh tahkan 
ihkai, 24:8 tutang moretah mangat pongadu-pongadu noharep Tuan. | 
Amat Tuan moriksa ulun tuh, Tuan bongon ahkan ngonih tahkan 10, 
komorong tahkan paringoh ijo ihkai ngaduoh tuh tohimo io." 24:9 
Ulun-ulun Yahudi ijo anai ang anan ka'a umba ndawa Paulus tutang 
ngomorong paring ijo tonuhtui bain Tertulus. 24:10 Turus gubernur rih 
nonga tanda ahkan Paulus ijo io tou hopander. Mahka Paulus nuhtui, 
"Ahku kota'an ijo Tuan jari monjadi hakim lowu tuh botoun-toun 
kotahiuoh. Orih tului ahku komo sanang nyapai mombela arop'ku tuh 
ahkan toharep Tuan. 24:11 Tuan duon nolihti bongon, ijo eam labih tahkan 
duo balas ondou 1jo houn ahku tulak nokuh Yerusalem ahkan sombayang. 
24:12 Tutang eam pu'u ulun-ulun Yahudi rih nyombang ahku hokolawan 
umba ihcobehti ka, ata'a1 muhpung ulun ahkan nguan kokihcuh, pios ang 
Lohpou Tuhan oluka ang lohpou-lohpou sombayang ata'ai amo-amoh iou 
ang luwang lowu. 24:13 Iro ka mahi eam duon mombukti dawa-dawaoh 
ijo iro nyapaioh ahkan Tuan toharep ahku. 24:14 Puna ahku harus 
mongahkuoh umba Tuan, ijo ahku nyembah Pohotala tahtu ajuh ihkai 
numbun ajaran Yesus ijo iro ngohuoh sala. Tahpi ahku magun porocaya 
ahkan paringoh ijo tonyurat ang luwang Buhku Museh tutang Buhku 
Nabi-nabi. 24:15 Sama kolou iro, ahku ka'a anaingina koporocaya ahkan 


Pohotala, ijo paring ulun ahkan bolum hoduli, ulijari mahtoi -- ulun-ulun 
morong, oluka ulun-ulun ja'at! 24:16 Orth kotuluioh, ahku toturus 
ngurahjalan ijo somoro-morongoh, mangat ahtoi bua aik'ku borasih, 
tohimo Pohotala tutang borasih toharep kolunon. 24:17 Ulijari pira-pira 
toun eam anai ang Yerusalem, ahku huli nokuh anan, turus ngihtot duit 
pondohop ahkan uhtus'ku tutang ahkan nonga porahpah ahkan Pohotala. 
24:18 Aang ohkot ahku rahat nguan orih, iro nyombang ahku ang Lohpou 
Tuhan, ulimba ahku ngopah upacara-upacara porasih arop. Eam anai ulun 
aro homboh ahku, tutang eam anai ka'a kokihcuh ang anan ang ohkot rih. 
24:19 Tihkas anai pira-pira ulun Yahudi ang anan tahkan Propinsi Asia. 
Iro rih ijo soharusoh anai ang anan ahkan nonga pongaduan iro ahkan 
Tuan, amat iro anai aangihco pongaduan nohimo ahku. 24:20) Ata'ai, 
nauhoh ulun-ulun rih bongo1 monyaksi koja'at inon ijo iro sombangoh aang 
ahku kotihka ahku potohimo iro ang Majelis Agama. 24:21 Iro 
monyombang baya kalimat ijo ihco tuh iou, ijo ahku nuhtuioh ang toharep 
iro, 1orih kalimat tuh: Ahku ponosara ondou tuh, bain kotului ahku 
porocaya ijo ulun-ulun mahtoi ahkan ponombolum huli." 24:22 Turus 
Pelik ijo kota'an aro tohou ajaran Yesus nuhtup puhpung porokara tuh, 
"Ahku ahkan muhtus porokara tuh," hion Pelik, "amat komandan Lisias 
jari lombut." 24:23 Turus Pelik nonga poretah ahkan porowira ijo 
botanggung-jJawab tohimo Paulus rih, mangat tehtep nahan Paulus, tahpi 
sambir ka'a nonga honjiot kosoruah ahkaioh. Tutang nonga ijin ahkan 
injah-injahoh nonga ahkai, inon ijo io poruluoh. 24:24 Pira-pira ondou 
pongohuli Pelik lombut, homboh umba oruhoh ijo bogare Drosila; io 
ijobehti Yahudi. Turus Pelik nyuhu ulun ngomin Paulus, pongohino Pelik 
ngonih Paulus nuhtui tohou porocaya umba Yesus Kristus. 24:25 Tahpi 
kotihka Paulus noturus panderoh tohou komorong, tutang tahan 
kojolikbolai, tutang tohou hukum ang Ondou Kiamat, mahka Pelik 
monjadi paham mihkoh turus nuhtui, "Ihko tou tulak huntuh. Ahku ahkan 
na'ah ihko hino amat anai kosapet." 24:26 Pondehan rih Pelik moharap 
ahkan duon duit tahkan Paulus. Orth kotuluioh io pira-pira tikat nyuhu ulun 
ngomin Paulus mangat hopander umba 10. 24:27 Ulijari duo toun kotahiu 
Perkius Festus ngati Pelik monjadi gubernur. Tutang tului Pelik kani 


ngomin ahto1 ulun Yahudi, 10 mohonou Paulus mohcon ang luwang sipir. 


25:1 Tolu ondou ulimba Festus johcok ang tana rih 10 tulak tahkan 
Kaisarea nokuh Yerusalem. 25:2 Ang anan mam-mam kopala tutang 
okon-okon ulun Yahudi nyurung ahkaioh pongaduan'ndo toharep Paulus. 
Iro toturus 10u ngotou Festus, 25:3 mangat ngosan kopios ahtoioh umba 
iro, 10 kani nyuhu ulun ngomin Paulus nokuh Yerusalem; Tului iro jari 
hopahkat ahkan munu io ang beteng jalan. 25:4 Festus mutah, "Paulus 
uhun tonahan ang Kaisarea, tutang ahku bongok ka eam tahi hino ahkan 
buli. 25:5 Jadi, nauhoh ulun-ulun bosewut ang louk ihkam tulak homboh 
ahku nokuh Kaisarea tutang moporokara 10 ang anan, amat puna 10 jari 
nguan aang'co kosalan." 25:6 Ulijari mohcon ang Yerusalem kira-kira jolu 
ata'ai sopulu ondou hino, Festus buli ahkan Kaisarea. Hawonoh io nguan 
puhpung bosara tutang momoretah mangat Paulus noharep. 25:7 Kotihka 
Paulus johcok, ulun-ulun Yahudi ijo jari lombut tahkan Yerusalem tombok 
ang kodiling 10, tutang nopara nyurung kadu-kadu 1jo bahat toharepoh. 
Tahpi iro eam duon nongabukti kadu-kadu rih. 25:8 Aang pombelaoh, 
Paulus nuhtui, "Ahku eam nguan aangihco ka ijo sala toharep hukum 
Museh ata'ai toharep Lohpou Tuhan ata'ai ka toharep Kaisar Ruma." 25:9 
Tahpi Festus kani ngoto'u ahtoi ulun Yahudi. Maka io ngisok umba Paulus, 
"Kanirih ihko tulak nokuh Yerusalem mangat ponosara ang anan ang 
toharep ahku tohou kadun-kadun iro rih?" 25:10 Paulus mutah, "Ahku 
rahat tombok ang toharep Majelis Kaisar Ruma, tutang ang unuk orih 
ahku harus ponosara. Tuan bongon kota'an, ijo ahku eam bosala toharep 
ulun Yahudi. 25:11 Amat ahku jari molanggar hukum tutang nguan 
aangihco ijo harus tomohukum umba hukum mahtoi, ahku sodia mahtoi. 
Tahpi amat kadun-kadun iro eam morong eam ihcobehti ka tou nyarah 
ahku ahkan iro. Ahku nyawot tomosara ang balaibosara Kaisar!" 25:12 
Ulijari hopahkat umba ponosehat-ponosehatoh, Festus nuhtui, "Ihko 
nyawot tomosara ang balaibosara Kaisar, jadi ihko harus tulak noharep 
Kaisar." 25:13 Eam pira-pira kotahiu uliorih, Baginda Agripa tutang 
Barnike masap nokuh Kaisarea ahkan ngohawot solamat ahkan Festus. 
25:14 Uljari iro anai pira-pira ondou ang anan, Festus nyorihta porokara 


Paulus ahkan Baginda Agripa. Festus nuhtui, "Anai ang ohtoi ihcobehti 
tohanan ijo tonohtah bain Pelik. 25:15 Ohkot ahku anai ang Yerusalem, 
imam-imam kopala tutang okon-okon Yahudi nyurung kadun'ndo toharep 
ulun rih tutang nyawot umba ahku, mangat ahku momuatoh hukum 
ahkaioh. 25:16 Tahpi ahku mutah ijo ulun Ruma eam tou tonyarah 
kodorih bewe, ihcobehti tonodawa ahkan tomohukum, amat ulun 
tonodawa rih, jaha hotohimo umba pondawa-ponodawaoh, tutang nonga 
kosapet tou mombela aropoh. 25:17 Jadi ohkot iro lombut ahkanohtoi 
ahku eam ngindoi tahi-tahi. Hawunoh ahku turus napa puhpung bosara 
tutang moretah mangat ulun rih konomin noharep. 25:18 Kotihka dolang 
pondawa rih tombok monyurung dawa'ndo, iro eam monyurung aangihco 
koja'atoh ka, kolou ijo ahku ngohuoh, iro ahkan nyurungoh. 25:19 Iro 
baya hokobohkon paham umba io tohou agaman iro bongoi tutang tohou 
ihcobehti ijo bogare Yesus. Ulun orih jari mahtoi, tahpi Paulus mborihta 
ijo behtin Yesus rih jari bolum hoduli. 25:20 Tului rih ahku bingung tohou 
koloukuwoh ahku tou duon kotorangan-kotorangan tohou porokara orih, 
ahku ngisok umba Paulus inonrih io kani tulak nokuh Yerusalem tutang 
ponosara ang anan ngosan porokara rih. 25:21 Tahpi Paulus nyawot naik 
banding; io nyawot mangat io tahtap ang ponjara nyiring porokaraoh 
tomuhtus bain Kaisar. Bain tului orih ahku moretahoh mangat io tonahan 
turus nyiring ahku duon kosapet ahkan ngirim io ahkan Kaisar." 25:22 
Turus Agripa nuhtui umba Festus, "Ahku bongok ka jolik ngonih auh 
pander ulun orih." "Hawun Tuan duon ngonihoh," hion Festus. 25:23 
Hawunoh Agripa tutang oruhoh Barnike lombut hapan pokahjan lahca. Iro 
nyolong nokuh ruang puhpung rih homboh umba okon-okon hajo angkatan 
parang tutang ulun-ulun basewut ang lowu rih. Ngosan poretah Festus, 
Paulus tonomin nyolong. 25:24 Turus Festus nuhtui, "Baginda Agripa 
tutang dolang pomasap! Ulun tuh jari tonondawa ahkak'ku, bain hopus 
uhtus Yahudi, pios ijo ang Yerusalem, oluka ijo ang ohtoi. Iro nutut tutang 
ngoriak-ngoriak ijo io eam pahtut tomohonou bolum. 25:25 Tahpi ahku 
eam aro nyombang aangihco ka ijo jari konuaioh ijo dahpot tonohukum 
umba hukum mahtoi. Tutang bain kotului io bongoi, jari nyawot 
porokaraoh ponosara aang balaibosara Kaisar, ahku jari nuhkas mangat 


ngirim 10 nokuh Kaisar. 25:26 Tahpi ahku eam dahpot aangihco 
kotorangan ijo tegas tohou aropoh mangat tonyurat luwang surat aik'ku 
ahkan Kaisar. Orih kotuluioh ahku potoharep io umba Tuan-tuan paringoh, 
pahtukoh sasino ahkan ijo tohoromat Baginda Agripa! Konohuangku iorih 
amat uli pomoriksa tuh anai bahan ahkak'ku unuk nyurat. 25:27 Tului 
numbun nanyam'ku eam rih anai unukoh ngirim ihcobehti tahanan amat 
eam aro umba surat ijo ngorinah kosalai-kosalaioh ijo tomondawaoh 
ahkaioh." 


26:1 Agripa nuhtui umba Paulus, "Ihko tongijin bopander mangat 
mombela arop'mu." Mahka Paulus ngahtang longo1 turus monyapaioh 
belaanoh kolou pongotuh, 26:2 "Ijo Tomohoromat Baginda Agripa! Ahku 
mokomo boutung sasino duon nyurung pombelaan arop'ku, mahi hino ang 
toharep Baginda, tohou paring pongaduan ijo tonyurung bain ulun-ulun 
Yahudi nitu ahku, 26:3 1jopahtukoh sino tului Baginda kota'an morong 
adat istiadat tutang masalah-masalah ulun Yahudi. Bain tului orih ahku 
nyawot kosodiaan Baginda ngonih kotorangan tahkan ahku hawui 
kosabar. 26:4 Paring ulun Yahudi kota'an koloukuwoh ahku bolum tahkan 
ahku biou. Iro kota'an ijo nopara tahkan ahku jadi ulunbiou, ahku jari 
bolum ang louk uhtus aik bongok ang Yerusalem. 26:5 Jari tahi iro 
ngota'an tohou ahku. Tutang amat iro kani, iro duon nonga kosaksian ijo 
tahkan pahtukoh ahku jari bolum monjadi ulun Parisi, honong numbun 
paring poroturan'ndo ijo paling sihtong ang luwang agaman ihkai. 26:6 
Tutang huntuh ahku tombok ang ohtoi ahkan ponosara tului ahku 
porocaya ahkan bowot ijo tonapa Pohotala umba tahtu ajuh ihkai. 26:7 
Bowot orih ka'a ijo tomorocaya bain koduo balas suku uhtus Israel, nyiring 
iro bosorah sombayangnyembah umba Pohotala iou hondou tutang 
homalom. Tutang mahihino bain ahku porocaya ahkan bowot orih, 
Baginda ljo Tomohoromat ahku tonosalanoh bain ulun-ulun Yahudi. 26:8 
Ombai konduang-konduang ulun-ulun Yahudi eam duon porocaya ijo 
Pohotala jari mombolum hoduli ulun mahtoi? 26:9 Sounoh ahku bongok 
ka niruk ijo ahku harus nguan koparing-paringoh mangat molawan Y esus 
tahkan Nasaret rih. 26:10 Tutang puna kodorih ijo jari ahku nguai ang 


Yerusalem. Umba surat kowasa tahkan imam-imam kopala ahku jari 
posolong nokuh luwang sipir aro ulun-ulun 1jo bokehtep umba Pohotala. 
Ahku malah umba ka'a sotuju, ijo iro tonuhkas hukum mahtoi. 26:11 
Bojoin tu'u ahku nyiksa iro ang lohpou-lohpou sombayang, mangat 
momaksa iro ngulim koporocaya ijo inon iro jari porocayaoh. Kodorih 
kolasut ahtoi'ku toharep iro, nyiring nokuh lowu-lowu bohkon ka ahku 
tulak ahkan hodulu iro ang anan." 26:12 "Honong konohuang orihrih ka'a 
ahku ngomin surat kowasa tahkan imam-imam kopala tutang tulak nokuh 
Damaskus. 26:13 Tutang aang ohkot ahku ang beteng jalan, ohkot tohun 
ondou, Baginda Ijo Tomohoromat, ahku nohto ihco koloang tahkan langit 
ijo labih boloangoh tahkan mahtan ondou. Koloangrih ngorolondang 
kodiling ahku, tutang kodiling ulun-ulun ijo nyalan hombo-homboh ahku. 
26:14 Ihkai paringoh botahak nokuh tana. Turus ahku ngonih auh nuhtui 
ahkak'ku, ang luwang bahasa Ibrani, 'Saulus, Saulus! Ombai ihko toturus 
iou ngoporos Ahku? Ihko ahkan nginyam koporos bongom, amat ihko 
turus iou molawan ponambit-Oh, ijo monjadi Tuhan'kam.' 26:15 Mahka 
ahku nuhtui, Tai Ihko, Tuan?' Tutang Tuhan Yesus mutah, 'Ahkurih Yesus 
ijo ihko ngoporosoh. 26:16 Kuatiou tutang tombok! Ahku ngorinahoh 
arop ahkan'kam, hawui konohuang ahkan potuot ihko monjadi pohalu-Ku. 
Ihko harus monjadi pomborihta Kabar Hinut ahkan ulun bohkon, inon ijo 
ihko nohtooh ondou tuh tohou Ahku, tutang tohou inon ijo Ahku ahkan 
ngorinahoh ahkan'kam noin, aang ohkot ijo ahkan lombut. 26:17 Ahku 
ahkan moliwusoh ihko tahkan uhtus Israel tutang tahkan uhtus-uhtus 
bohkon ijo bohkon Yahudi. Ahku kani nyuhu ihko tulak nokuh iro 26:18 
ahkan polenangoh mahtan'ndo, mangat iro soluka tahkan kopindong, 
tutang nyolong nokuh luwang koloang, mangat iro liwus tahkan kowasan 
Sehtan, turus konowasa bain Roh Pohotala. Mahka tului porocaya 
umba-Ku, dusa-dusan iro ahkan tongapun tutang iro ahkan monjadi 
ukup-ukup Pohotala ijo mihtih.' " 26:19 "Tului orih, Baginda Agripa, ahku 
turus tehtep te'et umba ponopahjah ijo ius ahku norima tahkan Pohotala 
rih. 26:20 Honong torus-tarang ahku mborihta ahkan ulun-ulun ijo iro 
harus hubah tahkan dusa-dusan iro tutang nyarah aropoh ahkan Pohotala, 
honong ngorinah aang pombolum iro, ijo iro jari hubah tahkan dusa-dusan 


iro. Ahku mborihta hal orih, pahtukoh ang Damaskus, pongohino ang 
Yerusalem tutang ang sohopus Yudea tutang louk ulun ijo bohkon Yahudi. 
26:21 Mahka tului orihrih ulun-ulun Yahudi nawan ahku ang Lohpou 
Tuhan tutang ngurah jalan munu ahku. 26:22 Tahpi nyiring uhuntuh ahku 
tongolindung bam Pohotala, johcok ahku duon tombok ang ohtoi, ahkan 
nonga kosaksian aik'ku ahkan paring ulun -- hajo ata'ai ka koik. Inon ijo 
ahku nuhtui tuh eam bohkon tahkan mon ijo jari tonujum bam nabi-nabi 
tutang Museh; 26:23 yorth ijo Lahca Ponyolamat, ijo tonobowot Pohotala 
rih harus ngarot, tutang monjadi ulun ijo pahtukoh bolum hoduli uliius 
mahtoi; mangat honong rih Io duon mborihtaoh koloang -- iorih 
kosolamatan -- pios ahkan ulun-ulun Yahudi oluka ahkan ulun-ulun bohkon 
Yahudi." 26:24 Pondehan Paulus nyapai pombelaoh rih, Festus 
ngorahang, "Ihko jari bobucon Paulus! Ilmu'mu ijo aro rih jari nguan ihko 
bobucon!" 26:25 Tahpi Paulus mutah, "Ahku eam bobucon, Ijo 
Tonohoromat. Auh-auh ijo ahku ngohawot orih morong tutang soluka 
tahkan tiruk ijo hinut. 26:26 Baginda Agripa bongoi ngota'an tu'u ahkan 
hal-hal orih. Orih kotuluioh ahku bohanyi pander ang toharep Baginda 
hapan turus-tarang. Ahku yakin, eam ihco ka tahkan hal-hal orih, ijo jaha 
ngota'an bain Baginda, tului paringoh rih eam nyolung ang unuk-unuk ijo 
bosuhuk. 26:27 Ijo Tohoromat Baginda Agripa, inonkah Baginda 
porocaya umba inon ijo tonuhtui bain nabi-nabi rih? Ahku nginyam 
Baginda jari porocaya!" 26:28 Turus Agripa nuhtui umba Paulus, "Ihko 
madu gapang ahku jadi ulun Kristen, aang ohkot ijo iwak tuh?" 26:29 
"Aang ohkot ijo iwak ata'ai aang ohkot ijo ombu," hion Paulus, "ahku 
bodo'a umba Pohotala, mangat Lahca tutang Tuan-tuan paringoh, ijo 
ngonih auh tuhtui'ku ondou tuh duon jadi kolou ahku -- sobali pasang tuh 
tontuoh!" 26:30 Kojoriaioh baginda lahca, gubernur tutang Barnike 
honong paring ijo bohkonoh kuat. 26:31 Ulijari anai ang konaha iro pander 
hawui aropoh, "Ulun tuh eam nguan ang'co ijo harus tonohukum umba 
hukum mahtoi ata'ai tonyihpir." 26:32 Turus Agripa nuhtui umba Festus, 
"Ulun tuh jari dahpot konuwat, jaka 10 eam nutut porokaraoh ponosara 
ang balaibosara Kaisar." 


27:1 Ulitus duonkopuhtusan ijo ihkai harus bolayar nokuh Italia, Paulus 
tutang pira-pira ulun tohanan ijo bohkon tonyarah ahkan Yulius, porowira 
posukan sorodadu Ruma ijo konohawot "Resimen Kaisar." 27:2 Ihkai 
Jahkat kapal ijo lombut tahkan Adramitium, pongohuli tulak homboh kapal 
rih, ijo tus sodia tulak bolayar nokuh polobuhan-polobuhan ang Propinsi 
Asia. Aristarkhus ihcobehti tahkan Makedonia ijo lombut tahkan 
Tesalonika, bolayar ka'a hombo-homboh ihkai. 27:3 Ondouhawunoh ihkai 
Johcok ang Sidon. Paulus tonojaga honong pios samasino bain Yulius. lo 
nongaijin masap injah-jolahanoh mangat iro nonga bohahtiu ijo porulu 
ahkan Paulus. 27:4 Tahkan anan ihkai bolayar turus. Tului bam bohiu 
hokolawan umba titun kapal, ihkai bolayar nyurusaran pulou Siprus ijo tou 
ngolindung honjiot tahkan bahiu. 27:5 Pongohino ihkai nyuru tohun laut jo 
hopohoi umba Kilikia tutang Pamfilia turus johcok ang Mira ang lowu 
Likia. 27:6 Ang anan Komandan Yulius rih ngonduon ihco kapal tahkan 
Aleksandria ijo kani bolayar nokuh Italia. Mahka io mindah ihkai nokuh 
kapal rih. 27:7 Pira-pira ondou ihkai bolayar dandah tu'u tutang umba 
kobo'o, kojoriaioh ihkai johcok lowu Knidus. Pongohino tului bahiu 
magun ka'a ja'at, ihkai eam duon toturus bolayar nokuh titun asaroh. 
Mahka ihkai bolayar nokuh solahtan pulou Kreta nguha Tanjung Salmone 
mangat ang anan ihkai ngolindung tahkan bohiu. 27:8 Honong kehke hurus 
ihkai bolayar nyorurut saran pulou rih, nyiring kojoriaioh ihkai johcok ang 
ihco unuk ijo bogare Polobuhan Bohino1, eam mahcu tahkan lowu Lasea. 
27:9 Ang ohkot rih Ondou Pesta Hokobuah ulun Yahudi jari nyihing. 
Ihkai jari nihou aro ohkot, nyiring jari eam ohkotoh hino ahkan bolayar 
honong aman. Bain tului orih Paulus nonga tingak tuh umba iro, 27:10 
"Konduang-konduang numbun nanyam aik'ku, anairih paham bohaya amat 
ihto bolayar toturus. Ihto ahkan nyuru korugi hajo, eam baya aang 
puatramun ihto tutang kapal ihto, tahpi hasong ihto ka muhitou nihou." 
27:11 Tahpi Porowira Yulius rih labih porocaya ahkan pongomburi tutang 
kapten kapal tahkanumba auh-auh Paulus. 27:12 Polobuhan ang anan puna 
eam pios bagi kapal-kapal ngindoi ang wayah sorongin. Bam tului orih 
paham aro anak kapal sotuju ahkan bolayar hino nohtah polobuhan rih, 
tului iro kani ngurah jalan johcok ang Peniks tutang mohcon ang anan 


kotahiu wayah sorongin. Peniks anairih polobuhan ang Kreta ijo noharep 
Barat Daya tutang Barat Laut. 27:13 Aang ohkot rih bohiu solahtan 
mongius honong dandah. Mahka anak kapal ngohu iro ius duon bolayar 
hino. Jadi iro nguhut sauh bolayar nyorurui saran pulou Kreta. 27:14 
Tahpi eam tahi pongohino lombut bahiubolowut -- 10rih bahiu ijo 
konohawot bohiu Timur Laut -- mombolowut tahkan diang tana, 27:15 
tutang napuh kapal ihkai rih. Bam tului orih eam harapan kapal bolayar 
nohusung bohiu, mahka ihkai bosarah bewe tutang mohonou kapal 
bohatung tonaput bohiu. 27:16 Ihkai kolindung honjiot, kotihka ihkai 
nguha ang hila solahtan pulou Kauda ijo koik rih. Ang anan kehkehurus 
ihkai bohasir mongowasa sokoci kapal ihkai. 27:17 Ulimba tus sokoci rih 
konahtang nokuh kapal, kapal rih bongon tongonahan honong ngahut hapa 
tali ijo ponohtong nyolu'ang kapal rih. Tului mihkoh sokarah ang isun 
baras Sirtis ijo tojah, layar ponosuluh, turus kapal tonohanou homboh 
bahiu. 27:18 Bahiu turus ngamuk nyiring ngohkos ondouoh, puat kapal 
nopara tonyahkah nokuh luwang tasik. 27:19 Ondou pongohino, 
anak-anak kapal rih, monyahkah hino pokahkas-pokahkas kapal nokuh 
lout umba longon ain iro bongoi. 27:20 Boondou-ondou kotahiu ihkai eam 
nohto mahtanondou tutang potion, tutang bohiu ka hototurus ngamuk. 
Kojoriai nihou koharapan ihkai ahkan duon solamat. 27:21 Pira-pira ohkot 
kotahiuoh ulun-ulun rih eam kuman. Mahka Paulus kuat tombok ang tohun 
iro hawui nuhtui hioi, "Konduang-konduang! Amat ihkam jari numbun 
tingak aik soun, tutang eam tulak bolayar tahkan Kreta, ihto eam monyuru 
paring korusakoh tutang korugioh koloutuh. 27:22 Tahpi huntuh ka ahku 
nyawot honong paham, mangat ihkam hajo ahtoi. Eam ihcobehti ka 
tahkan Konduang ijo ahkan mahtoi; ihto ahkan nihou tihkas kapal tuh 
bewe. 27:23 Tului ngolomi nanai molehkat tahkan Pohotala jo ahku 
nyembah, iorih Pohotala ijo tepun ahku, lombut nokuh ahku. 27:24 
Molehkat rih nuhtui, 'Ara mihkoh Paulus! Tului ihko ahkan noharep 
Kaisar. Tutang ngosan komorong ahto1 Pohotala ahkan'mu, paring ulun ijo 
bolayar homboh ihko, uras solamat kotului ihko.' 27:25 Bain tului orih, 
Konduang-konduang, kohondakoh Konduang hajo ahto1! Tului ahku 
porocaya umba Pohotala ijo paringoh ahkan nyolung kolou ijo tonuhtui-Oh 


ahkak'ku. 27:26 Tahpi ihto ahkan sokarah noin ang saran ihco pulou." 
27:27 Ang ngolomi ijo ko-ohpat balasoh ihkai rahat hanyu-hanyut ang 
tasik Adria. Kira-kira tohun ngolomi anak kapal komo kapal rahat 
ngondoni sarantana. 27:28 Jadi iro nguluh tali tuga, ahkan nihpong 
kondalom tasik rih. Ngota'an unuk rih nyiring ohpat pulu meter 
kondalomoh. Eam tahi uliorih iro nugaoh hino, turus ngondahpotoh laut 
ang unuk rih doni tolun pulu meter kondalomoh. 27:29 Iro mihkoh kapal 
ahkan sokarah ang bahtu karang jadi iro mosuluh ohpat kobawak sauh 
tahkan hila komburi kapal turus moharapoh amat tou jele-jeleng 
ondousawah. 27:30 Toni-tonih dolang anak kapal moncoba buhou tahkan 
kapal rih. Iro mosuluh sokoci nokuh danum, tutang nguan kolo-kolou kani 
posuluh sauh tahkan holuan kapal. 27:31 Tahpi Paulus nuhtui umba 
porowira tutang sorodadu-sorodadu ijo ang kapal rih, "Amat anak kapal 
tuh eam mohcon ang kapal, Konduang-konduang paringoh eam duon 
solamat." 27:32 Bain tului orih sorodadu-sorodadu rih nohtok huruk 
sokocit rih nyiring sokoci rih opah hanyut. 27:33 Ang ohkot jaha boloang 
Paulus, ngahtuh ahkan iro paringoh kuman. Paulus nuhtui, "Jari ohpat 
balas ondou kotahiu Konduang paringoh tihkas ngindo-ngindo1 iou aang 
koada'an ngoli, tutang eam kuman ino-inon. 27:34 Ahku nganjuroh, kuman 
10u honjiot. Orih pios ahkan ihkam, mangat ihkam borigas huli. Tului 
Konduang paringoh ahkan solamat tutang eam aro tahpas ino-inon." 27:35 
Uli nuhtui kodorth rih Paulus ngomin luhte turus nuhtui torimakasih ahkan 
Tuhan ang boun iro paringoh. Pongohino io mombagi-bagi luhte rih umba 
longo1oh, turus iro kumaioh. 27:36 Mahka uli kuman iro paring komo 
korigas hoduli tutang umba kuman ka'a. 27:37 Paring ijo anai ang kapal 
rih, anai duo rahtus pihtu pulu onom behti. 27:38 Uli iro kuman nyiring 
bosuh, iro nyahkah puat gandum nokuh tasik mangat kapal orih rih 
mohian. 27:39 Ohkot ondou jari hondou, anak kapal nohto diangtana, 
tahpi iro eam ngota'an diangtana umoh rih. Iro nohto ijo toluk hawui 
banutoh. Jadi iro kani nondo kapaloh ang anan amat duon. 27:40 Mahka 
talin-talin sauh opah tonohtok iro, mohonou lohtong ang tasik. Sorurui 
umba rih ka'a iro nguwat tali ijo ngahut komuri-komuri. Pongohino iro 
mbirang layar ang hila urung kapal mangat bohiu nahpi kapal rih miar 


nokuh saro. 27:41 Tahpi kapal rih sokarah busung baras. Hila urungoh 
sokarah tutang eam duon hogerek, rahat hila latuoh bokahkas tonapuh riak 
ijo karas. 27:42 Sorodadu-sorodadu ang kapal rih boniat kani munu paring 
ulun tohanan, tului iro mihkoh ara-ara anai ijo nangui nokuh isun tana turus 
nokoru. 27:43 Tahpi Komandan rih mbalang niat iro rih, tului 10 kani 
nyolamat Paulus. lo nyuhu paring ulun ijo duon nangui sohowu soun, 
tutang nangui nokuh saran kowang; 27:44 ijo bohkon bohkonoh uras 
ngohasu, tutang nambit ang pahpan-pahpan ata'ai sipak kapal rih. Umba 
Jalan orih ihkai paring solamat johcok ahkan diangtana. 


28:1 Uli nohkatkowang honong solamat, punan ihkai ngota'an ijo pulou rih 
bogare Malta. 28:2 Ponduduk pulou orih paham bojenta toharep ihkai. Iro 
noharang ihkai paringoh hawui pios, tutang nohun baho ahkan 'kai, tului 
jari nopara mosuluh uhjan, tutang bahiu paham sorongin. 28:3 Paulus 
nipun kahju, tutang nyahkah kahju-kahju rih nokuh ang luwang baho rih. 
Uhun io nguan hal orih ihcokungan lohi bolua tului lasut baho rih turus 
nunduk longoioh. 28:4 Kotihka ulun-ulun ijo mohcon ang pulou rih nohto 
lohi rih nguling longon Paulus, iro hopander sama arop'ndo, "Ulun tuh 
kopunaoh pomunu, tului oluka 10 luhput tahkan tasik, Dewi Koadilan eam 
mohonou 10 bolum." 28:5 Tahpi Paulus hobirik lohi rih nokuh luwang 
baho, tutang eam aro komo poros honjiot ka. 28:6 Iro niruk honjulu hino 
longon Paulus ahkan loting ata'ai solenga io ahkan bolukang mahtoi. Tahpi 
ulijadi ngindoi pira-pira kotahiuoh tutang eam anai aangihco luar biasa, 
turus iro nuhtui ijo Paulus anairih Dewa. 28:7 Eam mahcu tahkan unuk 
rih, anai tana ain Publius, pongowasa pahtukoh ang pulou rih. Honong 
bojenta ahto1 io noharang ihkai kolou pongasapoh kotahin tolu ondou. 
28:8 Aang ohkot rih, amaioh rahat mondam tutang mani daha. Paulus 
tulak njonguk amaioh ijo mondam rih, turus bodo'a tutang nginaoh longoi 
nokuh ngosanoh, nyiring io pios. 28:9 Tului kojodian orih, paring ulun ijo 
poros ang pulou rih lombut nokuh Paulus, tutang iro tongopiosoh. 28:10 
Iro nongaoh ahkan ihkai aro pononga, tutang kotihka ihkai kani bolayar, 
iro ngihtot nokuh kapal paring ijo ihkai poruluoh, ahkan ponyalan ihkai. 
28:11 Ul tolu bulan ang anan, ihkai tulak tahkan pulou rih, jahkat ihco 


kapal ijo tahkan Aleksandria ijo kotahin musim sorongin botahan ang 
pulou rih. Kapal rih hapa lambang, "Dewa Kembar Kastor tutang Poluks." 
28:12 Ihkai tondo ang kohta Sirakusa tutang mohcon ang anan tolu ondou. 
28:13 Tahkan anan ihkai bolayar hino nyorurui saran pahtai Italia Johcok 
ang kohta Regium. Hawunoh bohiu noparanahpi tahkan solahtan, nyiring 
a'ang duo ondou ihkai johcok ang lowu Putioli. 28:14 Ang anan ihkai 
hosombang umba pira-pira ulun ijo jari porocaya umba Tuhan Yesus, 
tutang tului porawe iro, ihkai mohcon umba iro kotahin ihcominggu. Turus 
ihkai tulak nokuh Ruma. 28:15 Konduang-konduang ang Ruma 1jo 
porocaya ahkan Tuhan Yesus ngomih borihta tohou ihkai, nyiring iro 
lombut johcok nokuh pasar Apius tutang Pasanggrahan Tolu ahkan 
naharang ihkai. Kotihka Paulus hosombang umba iro, 10 ngohawot 
torimakasih ahkan Pohotala tutang ahtoioh jadi tabah. 28:16 Ohkot 
Johcok ang Ruma, Paulus tomorodehkaoh mohcon bongol hawui 
tomojaga bain ihcobehti sorodadu. 28:17 Ulius tolu ondou, Paulus na'ah 
okon-okon ulun Yahudi ijo bosewut ang anan. Tutang ulimba iro 
hopuhpung, Paulus hopander umba iro, "Konduang-konduang! Ahku puna 
eam bosala ino-inon toharep uhtus ihto, ata'ai molanggar adat kopahtuh ijo 
ihto norimaoh tahkan tahtu ajuh 'to. Oluka kodorih ahku tuh tonawan ang 
Yerusalem tutang tonyarah ahkan ulun Ruma. 28:18 Uliius porokara'ku 
tomoriksa, iro kani moliwus ahku, tului tonyombang ahku eam nguanoh 
ihco kosalan ka ijo pahtut tomohukum umba hukum mahtoi. 28:19 Tahpi 
tului ulun-ulun Yahudi molawan, ahku paksa monutut porokara aik'ku, 
ponosara ang balaibosara ain Kaisar Ruma. Ahku nguanoh rih eam kotului 
ahku anaingina dolang aangihco pongaduan toharep uhtus aik'ku bongoi. 
28:20 Tutang orih kotuluioh ahku nyawot hosombang umba ihkam, 
mangat pande-pander umba ihkam, tului ahku tomasung kotului 
Ponyolamat ijo tonoharap-harap bam uhtus Israel." 28:21 Turus iro nuhtui 
umba io, "Ihkai ka'a jaha norima ihco surat ka tahkan Yudea tohou 
Konduang. Tutang eam aro ihcobehti Konduang ka tahkan anan ijo lombut 
ngomin kabar tohou Konduang ata'ai mander ijo Ja'at tohou Konduang. 
28:22 Tahpi ihkai jolik ka'a ngonih tohou koporocaya Konduang, tului 
ihkai paring jari ngonih, ulun moncela ajaran ijo Konduang nambit rih." 


28:23 Mahka iro tutang Paulus monahtap ihco ondou ahkan hosombang. 
Aang ondou orih aro ulun lombut nokuh unuk Paulus. Tahkan ngohkos 
Johcok sohit Paulus monyorihta tutang mborihtaoh ahkan'ndo tohou Kabar 
Hinut koloukuwoh Pohotala momorentah kolou Lahca. Hapan ayat-ayat 
tahkan Buhku Museh tutang Buhku Nabi-nabi, Paulus ngurah jalan nguan 
iro porocaya tohou Yesus. 28:24 Anai ijo porocaya ahkan inon ijo 
tomborihta Paulus, tahpi anai ka'a ijo eam porocaya. 28:25 Honong tiruk 
ijo hokolawan, iro nohtah unuk rih, ulitus Paulus nuhtui ijo pongo tuh, 
umba iro, "Puna kona samasino, inon ijo tonuhtui bam Roh Pohotala nguha 
Nabi Yesaya ahkan tahtu ajuh ihkam! 28:26 Pohotala nuhtui, 'Tulakrih, 
nuhtuioh ahkan uhtus tuh: Ihkam ahkan toturus ngonih, tahpi eam 
solembang, ihkam ahkan toturus notunengoh tahpi eam kota'an inon ijo 
nyolung. 28:27 Tului tiruk uhtus tuh jari monjadi tapak, tolingan'ndo jari 
monjadi borengen tutang mahtan iro jari tongombuhtop. Tuh nyolung 
mangat mahtan'ndo ara nohto, tolinga iro ara ngonth, tiruk iro ara 
solembang, tutang ara hoduli Ahkak-Ku, turus Ahku ahkan ngopios iro.' " 
28:28 Kojoriaioh Paulus nuhtui, "Konduang-konduang pahtut kota'an ijo 
kabar tohou solamat ijo tahkan Pohotala, huntuh jari mborihta ahkan 
uhtus-uhtus bohkon ijo bohkon Yahudi. Iro ahkan numbunoh!" 28:29 
(Uliius Paulus nuhtui kodorih, ulun-ulun Yahudi rih, nohtah unuk rih, 
sambir hokolawan ihco umba ijo bohkon.] 28:30 Duo toun kotahiuoh 
Paulus mohcon ang Ruma, ang lohpou ijo tonosewaoh bongoi. Io jorih 
norima paring ulun ijo lombut masap io, ang unukoh. 28:31 Tutang honong 
bohanyi 10 mborihta ahkan iro, tohou koloukuwoh Pohotala moretah 
kolou Lahca, tutang tohou Tuhan Yesus Kristus. Paulus nguanoh orih 
honong bebas eam aro ulun bacaoh hino. 


Ruma 


1:1 Konduang-konduang paring ang Ruma ijo tonokasih Pohotala tutang 
ijo jari tona'ah Pohotala ahkan monjadi ukup-Alu. Pohotala jari mitih 
tutang ngahtang ahku khusus mangat mborihta Kabar Hinut tahkan 
Pohotala. 1:2 Kabar Hinut rih jari tonobowot bain Pohotala ang ohkot 


lomo1 nguha nabi-nabi Aiu, tutang jari tonyurat luwang Surat Borasih. 1:3 
Kabar Hinut rih tohou Anak Pohotala, Tuhan ihto Yesus Kristus. Socara 
kolunon Io anairih lihit Dawid, 1:4 tahpi socara ko-Pohotala-Oh Io 
korinah anairih Anak Pohotala. Orih nyahta umba kobasa ijo luar biasa 
nguha komonyun Aiu tahkan popahtoi. 1:5 Nguha Io ka'a Pohotala nonga 
ahkak'ku pononga monjadi rasul, mangat ahku -- ahkan mohoromat 
Kristus -- ngogalan ulun-ulun tahkan kokaron uhtus, mangat porocaya 
tutang te'et. 1:6 Ijo konohuangoh umba kokaron uhtus iorih ihkam ka'a ijo 
anai ang Ruma jari tona'ah mangat monjadi ukup Yesus Kristus. 1:7 Orih 
kotuluioh ahku nyurat ahkan'kam. Keleh Pohotala Amai ihto, tutang Tuhan 
Yesus Kristus nonga borehkat tutang kosanang ahkan'kam. 1:8 Pahtuk- 
pahtuk nguha Yesus Kristus, ahku monorimakasih ahkan Pohotala tului 
Konduang-konduang paringoh; tului sohopus kolunon jari ngonih ijo ihkam 
porocaya samasino umba Kristus. 1:9 Ahku toturus mingat ihkam amat 
ahku bodo'a. Pohotala nyaksioh, ijo inon ijo ahku nuhtui rih morong. Iorih 
Pohotala ijo ahku mohaluoh ang kotuwi ahtoi, hawui mborihta Kabar 
Hinut tohou Anak-Oh. 1:10 Ahku nyawot honong paham umba Pohotala, 
keleh Io kani mongijinoh ahku huntuh masap ihkam. 1:11 Tului ahku jolik 
samasino hosombang umba ihkam, mangat ahku duon mbagi umba ihkam, 
pononga tahkan Roh Pohotala ahkan ngoba'as ihkam. 1:12 Konohuang'ku 
iorih, tului ihto sama-sama jari porocaya umba Yesus Kristus, mahka ihto 
dahpot saling hokomba'as. 1:13 Konduang-konduang! Ahku jolik mangat 
ihkam kota'an ijo jari aro tikat ahku nohuang masap ihkam, tahpi toturus 
anai iou holanganoh. Ahku jolik mangat aang louk'kam ka, aangkonuak'ku 
anai buaoh. Koloukuwoh aangkonuak'ku jari mua ang louk ulun-ulun, ijo 
bohkon Yahudi, ang unuk-unuk ijo bohkon. 1:14 Tului ahku tepun gawi 
toharep karon uhtus: ijo jari bohadat tutang ijo eambohadat, ijo sokula 
ata'ai ijo eamsokula. 1:15 Orihrih kotuluioh ahku jolik samasino mborihta 
Kabar Hinut rih ahkan ihkam, ijo mohcon ang lowu Ruma ka'a. 1:16 Ahku 
porocaya samasino ahkan Kabar Hinut rih, tului kabar rih anairih kowasan 
Pohotala ahkan monyolamat paring ulun ijo porocaya; pahtuk pahtukoh 
ulun Yahudi, tutang uhtus bohkon ka'a. 1:17 Tului umba Kabar Hinut rih 
Pohotala ngorinah kolouinon caraoh kohihco kolunon umba Pohotala, 


monjadi hinut hoduli; caraoh iorih honong porocaya umba Pohotala, 
tahkan pahtuk nyiring laiuoh. Orih sama kolou ijo tonyurat luwang Surat 
Borasih, "Ulun ijo porocaya umba Pohotala nyiring kohihcooh umba 
Pohotala monjadi hinut hoduli, ulun orih ahkan bolum!" 1:18 Tahkan 
soruga Pohotala ngorinah kosingi-Oh toharep paring dusa tutang koja'at 
ulun, tului koja'at, pojajong kalunon ahkan ngosono ajaran morong tohou 
Pohotala. 1:19 Inon ijo duon ngota'an kolunon tohou Pohotala jari tarang 
ang luwang ahtoi bua kolunon, tului Pohotala bongol jari ngorinahoh rih 
ahkan kolunon. 1:20 Tahkanpahtuk Pohotala na'oi kolunon, sipat-sipat 
Pohotala 1jo eam gihtan, yorih koada'an-Oh kolou Pohotala tutang 
kowasa-Oh ijo abadi, jari duon toniruk bam ulun, nguha paring ijo jari 
tona'oioh. Jadi kolunon samasino eam anai alasan ahkan ngomorong 
aropoh. 1:21 Ulun ngosono Pohotala, tahpi ulun eamkani mohoromat lo 
kolou Pohotala, tutang eam ka'a botorimakasih ahkai-Oh. Tobalikoh 
kolunon nirukoh ijo bohko-bohkon, ahto1 iro jari kotinget. 1:22 Iro ngomo 
arop bobudi bosara podahal iro uong. 1:23 Bohkonoh Pohotala ijo abadi, 
ijo iro nyembah, molekan pahtung-pahtung ijo nyoruwa angbolum ijo tou 
mahtoi; yorih kolunon, bulung, ohcin ijo hopa'a ohpat, tutang ohcin ijo 
nyoli. 1:24 Bain tului orih Pohotala mohonau iro konowasa bain kojolik 
ahtoi'ndo, ahkan nguan ijo bejad, nyiring iro nguan hal-hal ijo kojilok 
toharep sama arop. 1:25 Pohotala ijo morong, iro ngatioh umba ang'co ijo 
palasu. Bohkon ijo pona'oi, molekan ijo tona'oi orih justru ijo tonyembah 
tutang ijo tonohalu bain iro. Podahal ijo pona'oioh orih rih ijo soharusoh 
tomonara turus-jaham! Amen. 1:26 Kotuluioh kolunon nguan ijo kodorih, 
mahka Pohotala mohonau iro numbun kojolik iro ijo hina. Bawin-bawin iro 
eam hino jolik umba ulunbahkas, kolou ijo lajimoh aang ulun, molekan 
karasjolik umba sama bawi. 1:27 Bahkas ka kodorih ka'a, iro eam hino 
socara lajimoh nguan kohihcoi umba ulunbawi, molekan jolik tohimo sama 
bahkas. Bahkas nguan gawiu ijo komia-mia toharep sama bahkas, nyiring 
iro norima balos ijo sotimpal umba gawin iro ijo ja'at rih. 1:28 Bain tului 
ulun eam komo porulu ngosono Pohotala, mahka Pohotala mohonau 
tiruk'ndo monjadi rusak, nyiring iro nguanoh hal-hal ijo iro eam tou 
nguaioh. 1:29 Ahtoi iro tuwi umba paring ijo ja'at, ijo eam morong; tuwi 


umba kokuhuahto1, komaram tutang nanyam bohiri; tuwi umba kojolik 
ahkan munu, hokolahi, ngobula, tutang dandam. Iro rajin nohou ulun 
bohkon, 1:30 rajin ngonja'at-ja'at aran ulun bohkon, iro bojuhu tutang 
kurang ajar ijo bosingi umba Pohotala, tutang rajin mongolitar. Iro ahpik 
ngurah cara-cara bohua ahkan nguan koja'at. Iro molawan ulun oko, 1:31 
iro eam kani ngorahti ulun bohkon, iro eam bokehtep tutang ecam 
boperikemanusiaan. 1:32 Iro kota'an, ijo numbun hukum Pohotala, ulun ijo 
nguan paringoh rih, harus tonohukum mahtoi. Oluka kodorih, iro nguan 
ka'a hal-hal orih, tutang malah sotuju hino ulun bohkon nguaioh. 


2:1 Bam tului orih, Konduang-konduang, Iairih Konduang, nyiring 
Konduang nosalanoh ulun bohkon? Konduang eam tepun ino-inon ahkan 
mombela arop! Tului amat Konduang nosalanoh ulun bohkon, podahar 
Konduang bongon nguanoh gawi ijo sama kolou iro, mahka Konduang 
ngohtunohhukum ngosan arop'mu bongor ka'a. 2:2 Ihto ta'an ijo amat 
Pohotala pomuat hukum nokuh ngosan ulun, ijo nguan gawi-gawi ijo 
kolouorih, koputusan Pohotala rih morong. 2:3 Tahpi ihkam, Konduang- 
konduang, nguanoh bongor ka'a hal-hal 1jo ihkam ndawaoh ahkan 
ulun-ulun bohkon! Tutang ihkam niruk ihkam duon liwus tahkan hukum 
Pohotala? 2:4 Ata'ai ihkam nopahjah eambakaoh kotoun Pohotala tutang 
koboluhang ahto1, hawui kosabar-Oh ijo kodorih kohajo1? Musti ihkam 
ta'an ijo Pohotala pokarahoh kohinut ahto1-Oh, tului lo kani mangat ihkam 
hubah tahkan dusa-dusan'kam. 2:5 Tahpi ihkam mahang kuhung tutang 
eam kani hubah. Bain tului orih ihkam bongomrih ijo ngambot hukum'mu 
monjadi tambah bahat aang Ondou Kiamat, amat Pohotala ngorinah 
kosangit-Oh tutang momuatoh hukum ijo adil. 2:6 Tului Pohotala ahkan 
malos nyinong ulun sotimpal umba karon aanggawiuoh. 2:7 Pohotala 
nongaoh pombolum sojati tutang kototahiou ahkan iro ijo te'et nguan 
kopios ahkan dahpotoh ijo hinutbolega, 1jo tomohoromat tutang ijo 
tohtapkototahiu. 2:8 Tahpi ulun-ulun ijo kogunan aropoh bongoi tutang 
eam kani te'et umba Pohotala, molekan nito1 jalan ijo Ja'at, ulun-ulun orih 
ahkan paham kononyingi Pohotala. 2:9 Nyinong ulun 1j0 jolik nguan 
aangja'at, ahkan tongo poros tutang mongarot, ijo-pahtuk ulun Yahudi 


tutang ka'a, ahkan ulun-ulun uhtus bohkon. 2:10 Tahpi paring ulun ijo jolik 
nguan angpios, ahkan tononga kohajo1 tutang tonohoromat hawui 
kosanang bain Pohotala, ijo-pahtukoh ahkan ulun-ulun Yahudi, kodorih 
ka'a ahkan ulun-ulun uhtus bohkon. 2:11 Tului Pohotala monguan paring 
ulun sama. 2:12 Ulun-ulun uhtus bohkon bodusa, earo ngota'an hukum 
agama Yahudi. Jadi iro tomohukum ang luar hukum orih. Tahpi ulun-ulun 
Yahudi bodusa, ulijari ngota'an hukum orih; tului orih iro tongohasu ka'a 
numbun hukum rih. 2:13 Tului ulun ijo hokohinut hoduli umba Pohotala, 
eam tului ulun orth jari kota'an hukum agama Yahudi, molekan tului io 
nguanoh inon ijo tomihtik ang hukum rih. 2:14 Ulun-ulun uhtus bohkon, 
eam ngosono hukum agama Yahudi. Tahpi amat iro ngosan konohuang 
bongoi, nguan inon ijo tomoretah bain hukum rih, ahtoi iro bongoirih ijo 
monjadi hukum rih ahkan iro, oluka iro eam ngosono hukum agama 
Yahudi. 2:15 Hadatdasar'ndo ngorinahoh, ijo inon ijo tomoretah bain 
hukum orih, sonurat aang ahtoi'ndo. Ahtoi bua'ndo ka mbukti hal rih, tului 
iro bongol anai matmiraoh ponosalan, tutang anai matmiraoh konomorong 
tului tiruk'ndo. 2:16 Kodorth rih ijo ahkan nyolung noin aang ondou ijo jari 
tonahtapoh rih. Aang ondou orih -- numbun Kabar Hinut ijo ahku 
mborihtaoh -- Pohotala nguha Yesus Kristus, ahkan mosara kokaron kulim 
ahtoi, tutang tiruk paring ulun. 2:17 Tahpi huntuh koloukuwoh umba 
Konduang-konduang bongon? Konduang ngahku arop ulun Yahudi. 
Konduang ngahtung arop umba hukum agama Yahudi tutang Konduang 
tamam tului kohihco Konduang umba Pohotala. 2:18 Konduang norima 
ponunjuk-ponunjuk tahkan hukum rih, nyiring Konduang ngota'an 
konohuang Pohotala tutang ngota'an nuhkas, umoh ijo morong. 2:19 
Konduang yakin ijo Konduang anai okon ulun bobulen tutang koloang bagi 
iro ijo mohcon ang luwang kopindong. 2:20 Konduang gurun ulun-ulun ijo 
bohadat randah, tutang gurun ulun-ulun ijo uong. Konduang yakin ijo ang 
luwang hukum agama Yahudi. Konduang tepun kokaron pongotaan tutang 
ajaran ihco morong. 2:21 Konduang majar ulun bohkon, Ho, ombai 
Konduang eam majar arop'mu bongom? Konduang majar ulun mangat a'ai 
nahkou, podahar Konduang bongon, nahkou! 2:22 Konduang majar ulun 
mangat a'a1 hobandung! Podahar Konduang bongon, hobandung! 


Konduang bosingi umba dewa, podahar Konduang bongon, ngomin 
ramu-ramu tahkan pasah-pasah dewa. 2:23 Konduang monamam-namam, 
ijo Konduang nambit hukum Museh, podahar Konduang mohina Pohotala 
hawui eam numbun hukum-Oh. 2:24 Ang luwang Surat Borasih tonyurat 
koloutuh, "Tului ihkam, ulun-ulun Yahudi, mahka aran Pohotala kononja'at 
aang louk, uhtus-uhtus bohkon." 2:25 Amat Konduang tehen umba hukum 
agama Yahudi mahka sunat Konduang anai gunaioh ka'a. Tahpi amat 
Konduang eam duon tehen umba hal-hal ijo ponoretahoh aang hukum rih, 
mahka sunat Konduang eam aro gunai samasino. 2:26 Amat ihcobehti 
bohkon ulun Yahudi ijo eam tonyunat numbun hukum agama Yahudi, 
eamkah Pohotala jari ngohu kolou ulun rih ijo jari tonyunat? 2:27 Tutang 
ulun-ulun Yo eam tonyunat rih ahkan nosalan Konduang ulun Yahud,, tului 
Konduang anaingina hukum agama Yahudi, tutang Konduang tonyunat, 
tahpi Konduang molanggar hukum orih. Iro eam tonyunat, tahpi puna iro 
rih ijo tehentu'u umba hukum agama Yahudi. 2:28 Tului ulun Yahudi ijo 
sojahti, eamrih ulun ijo tihkas araioh iou ulun Yahudi; tutang ulun ijo 
tu'u-tu'u tonyunat, eamrih kolou ulun ijo tonyunat cara behtioh iou. 2:29 
Tobalikoh ihcobehti Yahudi ijo sojahti anairih ulun ijo ahtoioh 
bohomboruan Yahudi; tutang sunat ijo sojahti, anairih sunat ang ahtoi ijo 
tonguan bain Roh Pohotala, eam ijo tonyurat ang buhku ih. Ulun 
somahcam orih monorima taraoh tahkan Pohotala, eam tahkan ulun. 


3:1 Amat kodorih inonrih utungoh monjadi ulun Yahudi? Tutang inonkah 
rimatoh numbun aturan sunat? 3:2 Puna iou aro ka'a paedahoh! Pahtu- 
pahtukoh kotului ahkan ulun Yahudirih Pohotala momorocayaoh auh-auh 
Pohotala. 3:3 Tahpi koloukuwoh amat ihco kobagi ulun Yahudi eam 
tehen? Kuwoh, tului orih Pohotala monjadi eam tehen? 3:4 Puna eam! 
Tului tarangrih Pohotala toturus morong, oluka nyinong ulun ngobalik. 
Luwang Surat Borasih, tonyurat, "Konohuang-Oh ihko bobukti morong 
a'ang inon ijo ihko ngohawotoh tutang ihko manang aang ohkot ihko 
ponosara." 3:5 Tahpi amat komorong Pohotala jari mahi-mahi korinah, 
bain tului ihto nguan ijo eam morong, inonrih ijo kani ihto nuhtuioh? Ijo 
Pohotala eam adil amat lo mosara ihto? (Puna kisok orih wajar numbun 


kolunon.) 3:6 Samasino eam! Tului amat Pohotala eam adil koloukuwoh 
To duon mosara kolunon tuh? 3:7 Tahpi amat tului konuan ulun ijo eam 
morong, inon ijo morong tohou Pohotala mahi-mahi lombut nyiring Io 
tonotara, ombai ulun ijo nguan koja'at rih magun tonosalan, kolou ulun 
bodusa? 3:8 Tutang ombai ihto eam tou nuhtui, "Piosrih ihto, nguan koja'at 
mangat lombut kopios?" Puna anai ulun-ulun ijo mohina ahku honong 
tuhtuioh ijo ahku jari nuhtui kodorih. Ulun-ulun somahcam rih 
kopahtut-Oh tonahukum bain Pohotala. 3:9 Nah, inon ponuot ihto kolou 
ulun Yahudi molowi kopioi tahkan ulun uhtus bohkon? Samasino eam! 
Jari ahku monarangoh, 1jo, pios uhtus ulun Yahudi, oluka 1jo uhtus bohkon 
paringoh ius konowasa bain dusa. 3:10 Kolou ijo tonyurat ang Surat 
Borasih, "Eam aro ihcobehti ka ijo morong, 3:11 earo ihcobehti ka ijo 
horahti tutang earo ihcobehti ka 1jo nyembah Pohotala. 3:12 Paring ulun 
ius ngonyajongoh arop tahkan Pohotala, paringoh jari lacat. Karo 
ihcobehti ka nguan ijo tu'u; ihcobehti ka eam! 3:13 Bolokung iro kolou 
luwang tanom ijo hobangah. Alik, bula, nyalut tahkan jolan'ndo, tutang 
biwih'ndo nopurus pitnah kolou wisa lohi. 3:14 Baun'ndo tuwi umba 
kutuk-kunuk hawui kohiri. 3:15 Ikang'ndo cahpat amat kani ngoporos 
tutang munu ulun. 3:16 Kokahkas tutang kosusah tomorawuh'ndo ang 
umo-umoh. 3:17 Iro bobulen nito1 jalan kosanang-komangat, 3:18 tutang 
eam mohoromat Pohotala." 3:19 Huntuh ihto kota'an ijo paring ijo ius 
tonyurat luwang hukum agama Yahudi, anairih ahkan ulun-ulun ijo anai 
ang pinda hukum rih. Honong kodorih eam ihcobehti ka duon nonga 
alasan ino-inon hino, tutang paring kolunon duon tomokara bam Pohotala. 
3:20 Tului earo ihcobehti ka ahkantou hokopios umba Pohotala, bain tului 
ulun rih, nguan hal-hal ijo sombang aang hukum agama. Podahar hukum 
rih tihkas pokarah ahkan ulun, ijo ulun bodusa. 3:21 Tahpi huntuh 
Pohotala ius nunjukoh jalan, koloukuwoh ulun tou hokopios umba lo: 
Tutang caraoh rih eam anai sakut pautoh umba hukum agama Yahudi. 
Buhku-buhku Museh tutang buhku-buhku nabi-nabi, justru ngorinah ang 
orth. 3:22 Ijo Pohotala nonga jalan ahkan ulun hokopios umba Io, tihkas 
amat ulun porocaya umba Yesus Kristus. Pohotala nguan hal orih ahkan 
paring ulun ijo porocaya umba Kristus; tului eam aro kobohko1oh. 3:23 


Paring ulun jari bodusa tutang jajong tahkan Pohotala ijo kani 
monyolamatoh iro. 3:24 Tihkas tului pononganasi Pohotala ijo tonongaoh 
honong cuma-cuma, hokohihco ulun umba Pohotala monjadi pios hoduli, 
caraoh iorih; ulun tonoliwusoh bain Kristus Yesus. 3:25 Pohotala 
noparahpah Yesus Kristus, mangat honong popahtoi-Oh rih ulun 
tongorimahoh ius boliwus tahkan kosalaioh, amat iro porocaya umba lo. 
Pohotala nguan angkodorih ahkan ngorinah koadilan-Oh. Tului ang wayah 
ijo houn Pohotala ius nyolenankosabar ngindot, toharep dusa-dusan ulun. 
Nyiring lo eam mohukum iro. 3:26 Tahpi huntuh Io botindak toharep 
dusa-dusan ahkan ngorinah komorong-Oh. Umba cara orih lo pokarahoh 
ijo arop-Oh morong, tutang nyinong ulun ijo porocaya ahkan Yesus, 
ponokarah-Oh kolou ulun ijo jari hokohinut hoduli umba Pohotala. 3:27 
Bain kotului orih eam anai hino alasan, bagi ihto ahkan tama-tamam. 
Ombai kodorih? Inonrih, kotului ihto nguan ijo tomihtik a'ang hukum 
agama Yahudi? Fam. Tahpi tului ihto porocaya. 3:28 Kotulut koputusaioh 
koloutuh: Ulun bokorinah jari hokohinut hoduli umba Pohotala, eam tului 
To nguan inon ijo tomihtik a'ang hukum agama Yahudi, molekan tului lo 
porocaya umba Yesus Kristus. 3:29 Ata'aikah Pohotala rih Pohotalan ulun 
Yahudi bewe? Eamrih lo Pohotalan uhtus ulunbohkon ka'a? Yo. Puna lo 
Pohotalan uhtus bohkon ka'a! 3:30 Tului Pohotala tihkas Ihco. Io ijo 
nonga Jalan ahkan ulun-ulun Yahudi hokohinut hoduli umba Pohotala, tului 
iro porocaya. Tutang lorih hino nongajalan ulun-ulun uhtus bohkon ka tou 
hokohinut hoduli umba Pohotala. Orih ka'a tului iro porocaya. 3:31 
Kuwohrih tuh rimai, ijo tului ihto porocaya umba Yesus Kristus, turus ihto 
dian hukum agama ulun Yahudi? Samasino eam kodorih! Malah justru 
koporocayan ihto orih, ihto moregaoh hukum rih. 


4:1 Amat kodorih inon ijo duon ihto nuhtui, tohou Abraham tahtu ajuh 
uhtus ihto? Koloukuwohrih pongalamanoh? 4:2 Amat hal-hal 1jo konuaioh 
kotuluioh orih Pohotala norima lo monjadi ulun ijo ngojorihoh ahto1 
Pohotala, mahka anai ka'a alasan ahkaioh ahkan tama-tamam umba 
aropoh. Tahpi lo eam duon botamam ang toharep Pohotala. 4:3 Luwang 
Surat Borasih anai tonyurat: "Abraham porocaya umba Pohotala, tutang 


tului koporocayaoh rih lo norima bain Pohotala, monjadi ulun ijo ngojorih 
ahtoi Pohotala." 4:4 Ulun ijo bogawi, norima upah, tutang upahoh rih eam 
tongohuoh monjadi ihco pononga bewe, tahpi tului orih anairih hakoh. 4:5 
Tahpi anai ulun ijo eam monggahtung aang gawiuoh bongol 10 
moporocayaoh aropoh ahkan Pohotala, ijo ngorinahoh ulun bodusa liwus 
tahkan kosalaioh. Hogalang koporocayaoh orih rih Pohotala norima ulun 
rih, monjadi ulun ijo ngojorih ahtoi Pohotala. 4:6 Kodorihoh tiruk Dawid 
ka'a; orih kotuluioh io ngohawot solamat, kosanang ahkan ulun ijo bain 
Pohotala jari tonorima monjadi ulun ijo ngojorih ahtoi-Oh, earo Pohotala 
nohtoani gawin-gawin ulun rih. Dawid nuhtui numbun tuh, 4:7 
"Kosanangrih ahkan ulun ijo kosalai-kosalaioh tongapun tutang dusai- 
dusaioh ius tongapun Pohotala! 4:8 Kosanangrih ahkan ulun ijo dusai- 
dusaioh eam tonuhtut bain Tuhan!" 4:9 Inon tuhtui kosanang tuh tonihtu 
tihkas ahkan ulun ijo numbun poroturan sunat bewe? Ata'aioh ka'a ahkan 
ulun-ulun ijo eam numbun poroturan sunat? Jari ihkai ngohawotoh 
hounmbaoh, ijo Abraham tonorima bain Pohotala monjadi ulun ijo 
ngojorih ahtoi-Oh, tului Abraham porocaya umba Pohotala. 4:10 Nah, 
mirarih Pohotala ngorinah hal orih? Sounumba ata'ai uliumba Abraham 
tonyunat? Puna sounumba Io tonyunat eam uliumbaoh. 4:11 Io tonyunat 
pongohuli tutang sunat orih rih tihkas monjadi tanda ijo Pohotala jari 
norima io, monjadi ulun ijo ngojorih ahtoi Pohotala, tului porocaya umba 
Pohotala. Io tonorima bain Pohotala aang ohkot io magun jaha numbun 
aturan sunat. Tutang Abraham monjadi amai socara rohani bagi paring 
ulun ijo porocaya, ahkan Pohotala, tutang ijo kotuluioh jari tonorima bain 
Pohotala, monjadi ulun ijo ngojorih ahto1-Oh, oluka iro eam nambit 
poroturan sunat. 4:12 Abraham ka'a amai rohani ahkan ulun-ulun ijo nuhtut 
poroturan sunat. lo amai rohani iro, eam baya tului iro nuhtut poroturan 
sunat, tahpi ka'a tului iro bolum honong porocaya umba Pohotala, sama 
kolou Abraham aang ohkot io jaha nuhtut poroturan sunat. 4:13 Pohotala 
nobowot ahkan Abraham tutang litingoh, ijo kolunon tuh ahkan monjadi 
ain Abraham. Pohotala hobowot kodorih, eam kotului Abraham te'et umba 
hukum agama Yahudi, tahpi kotului io percaya umba Pohotala; nyiring io 
tonorima bain Pohotala monjadi ulun ijo ngojorih ahtoi Pohotala. 4:14 


Kotului amat baya ulun-ulun ijo bokehtep umba hukum-hukum agama 
Yahudi bewe, ijo ahkan norima inon, ijo tonobowotoh bam Pohotala, 
mahka porocaya umba Pohotala earo gunai samasino, tutang bowot 
Pohotala ka ngahus bewe. 4:15 Hukum agama Yahudi mopolombut 
hukum Pohotala. Tahpi amat aturan Pohotala eam aro, mahka polanggar 
ka'a eam aro. 4:16 Jadi bowot Pohotala rih, hogalangrih porocayaoh ulun 
ahkan Pohotala. Orih monjadi ihco jaminan ahkan paring lihit Abraham, 
ijo bowot rih tononga ahkan iro monjadi ihco pononga cuma-cuma tahkan 
Pohotala, eam tihkas mangat iro ijo bokehtep umba hukum agama Yahudi 
bewe, tahpi ka'a ahkan iro ijo porocaya umba Pohotala sama kolou 
Abraham porocaya umba Io. Tulut Abraham orih rih amai ihto paring 
socara rohani. 4:17 Kotului Pohotala nuhtui koloutuh ahkan Abraham, 
"Ahku ius ngonjorian ihko amai bagi aro uhtus." Kolouorih Pohotala 
nonga bowot rih ahkan Abraham. Tutang Abraham porocaya umba Io. Io 
rih Pohotala ijo mombolum ulun mahtoi: lorih ka'a Pohotala ijo honong 
nuhtui iu, napa inon ijo eam pu'u anai, monjadi anai. 4:18 Abraham toturus 
ih harap tutang porocaya oluka eam anai harapan hino. Tului orih io 
monjadi amai aro uhtus. Numbun ijo tonyurat ang Surat Borasih. "Lihit'mu 
ahkan monjadi aro samasino." 4:19 Abraham ang ohkot rih kota'an ijo io 
jari eam aro harapan hino anaitepun lihit, tului bihtiouoh jari nokalou oko 
hawui umuroh jari doni solahtus toun; mahi hino Sarah, oruhoh rih, 
tomanang. Tahpioh koporocaya Abraham eam monjadi bokurang. 4:20 Io 
tehtep porocaya tutang eam bembang ahkan bowot Pohotala. Malah 
koporocayaoh ngonjorian io botambah ba'as, nyiring io toturus 
monara-nara Pohotala. 4:21 lo porocaya samasino ijo Pohotala duon 
nguaioh inon ijo jari tonobowot-Oh. 4:22 Tului orih Abraham tonorima 
bain Pohotala monjadi ulun ijo ngojorih ahtoi Pohotala. 4:23 Tuhtui, 
"tonorima monjadi ulun ijo ngojorih ahtoi Pohotala," tonyurat eam tihkas 
ahkan Abraham bongoi bewe, 4:24 tahpi ka'a ahkan ihto. Ihto ka'a ahkan 
tonorima monjadi ulun ijo ngojorih ahtoi Pohotala, kotului ihto porocaya 
ahkan Pohotala ijo mombolum Yesus Tuhan ihto, tahkan popahtoi. 4:25 
Yesus rih jari tonyorahoh ahkan tomunu tului dusa-dusan ihto; turus Io 
tonombolum hoduli bain Pohotala mangat nonga-jalan ihto hokohinut 


hoduli umba Pohotala. 


5:1 Huntuh ihto ius hokohinut hoduli umba Pohotala, tului ihto porocaya. 
Tutang bain tului orih ihto bolum a'ang hokubuah umba Pohotala, nguha 
Tuhan ihto Yesus Kristus. 5:2 Bain tului ihto porocaya ahkan Yesus, 
mahka Io nguapjalanahkan ihto mongenang asin Pohotala tutang honong 
kasih orthrih ihto bolum huntuh. Tului orih ihto jorih-jorih ahtoi, tului ihto 
anaitepun koharap, ijo ihto ahkan nginyam kosanang ijo tononga Pohotala. 
5:3 Tutang molowi tahkan orih, ihto ka jorih ang luwang kokarot, tului 
ihto kota'an ijo kokarot rih napa ulun monjadi bokehtep, 5:4 tutang 
kokehteprih mangat ngonjorian ulun tahan tihkos; tuhrih ijo 
mopolombutoh koharap. 5:5 Koporocaya 1jo kolouorih rih eam ahkan 
poki'aoh ihto, tului ahto1 ihto ius sonuang bain Pohotala umba Asiu-Oh. 
Pohotala nguan orih rih honong nguha Roh-Oh, ijo jari tononga-Oh ahkan 
ihto. 5:6 Kotihka ihto a'ang koada'an eam aro daya, Kristus mahtoi ahkan 
ihto aang ohkot ijo kona, ijo tonuhkas bain Pohotala, podahal ihto 
ulun-ulun, ijo ngomahcuarop tahkan Pohotala. 5:7 Ahkan ihcobehtiulun ijo 
adil ka bahali ulun kani mahtoi. Mihkohhirah ahkan ihcobehti ijo pios, 
anai ka'a ulun ijo bohanyi mahtoi. 5:8 Tahpi Pohotala ngorinah Asiu-Oh 
ahkan ihto kotihka Kristus mahtoi ahkan ihto, aang ohkot ihto magun ulun 
bodusa. 5:9 Huntuh ihto jari hokopios hoduli umba Pohotala, nguha 
popahtoi Yesus Kristus; kotului rih musti ihto ahkan duon tonyolamat ka'a 
tahkan kosangit Pohotala, bain Kristus. 5:10 Amat anai wayah ihto 
homusuh umba Pohotala, ihto tongobuahoh umba lo nguha popahtoi 
Anak-Oh; mahihino huntuh ulimba kohihcon ihto umba Pohotala pios 
hoduli, puna ihto ahkan tonyolamat ka'a nguha pombolum Kristus. 5:11 
Tutang molowi tahkanumba rih, ihto hokojorih ka'a ngosan kohinut 
Pohotala nguha Tuhan ihto Yesus Kristus. Tului nguha Yesus Kristus, ihto 
huntuh nginyam kohihco ijo morong rih honong Pohotala. 5:12 Dusa 
nyolong nokuh luwang kolunon nguha ihcobehti, tutang tahkan dusa orih 
lombut popahtoi. Kojorian popahtoi ijo nanyap aang paring ukup kolunon, 
tului paringoh ulun jari bodusa. 5:13 Sounumba hukum agama Yahudi 
tononga, dusa jari anai ang luwang kolunon. Tahpi dusa eam tonuhtut tului 


eam anai hukum ijo tou tonoturung. 5:14 Tahpi tahkan jaman Adam 
nyiring ang jaman Museh, popahtoi jari mongowasa paring ukup kolunon. 
Malah ulun-ulun ijo eam nguan toturung umba cara ijo sama, kolou ijo 
konuan bain Adam, ulun-ulun rih ka tahput ka'a konowasa bain popahtoi. 
Adam anairih gambar tahkanumba Io, ijo ahkan lombut pongohuli. 5:15 
Tahpi ijo koduooh rih eam sama; tului ponongan Pohotala mahcu labih 
kohajo1, amat tonihpong umba kototurung 1jo konuan bain Adam. 
Kototurung ihco behti, kotuluirih aro ulun mahtoi. Eam inon labih hajo 
hino kojorian tahkan pononganasi Pohotala, tutang ponongan solamat ijo 
tononga-Oh, ahkan kodorih karon ulun nguha kohinut ahtoioh ihcobehti, 
yorih Yesus Kristus. 5:16 Ponongan Pohotala ka'a mahcu labih hajo 
tahkanumba dusan ulun ijo ihco rih. Tului uliumba ihco behti nguan 
toturung, lombut ponis, "Bosala". Tahpi ulimba aro ulun nguan dusa 
lombutrih pononga tahkan Pohotala ijo bokorinahoh, "Eam Bosala". 5:17 
Tului kototurung ihco behti, popahtoi nanyap koumo-umoh nguha ulun ijo 
ihco rih. Eam inon labih hajo hino, kojorian tahkan inon ijo tokonuanoh 
bain ihco behti ijo bohkon, yorih, Yesus Kristus. Nguha Io, Pohotala 
nusuh pononganasi-Oh ahkan kolourih karon ulun, tutang honong 
cuma-cuma, nguapjalan iro hokopios hoduli umba Pohotala; iro ahkan 
bokowasa ang kolunon tuh nguha Kristus. 5:18 Jadi, koloukuwoh 
kototurung ihco behti ngonjorian sohapus ukup kolunon tonohukum; 
kodorih ka'a gawin ihco behti ijo nuhtut kohondak Pohotala, mongonjorian 
paring ulun konoliwus tahkan kosala'an, tutang tononga pombolum. 5:19 
Tutang koloukuwoh aro ulun monjadi ulun bodusa, kotului ihco behti eam 
te'et. Kodorih ka'a aro ulun duonjalan hokopios hoduli umba Pohotala, 
tului ihco behti te'et umba Pohotala. 5:20 Ijo nonga hukum agama Yahudi 
iorih Pohotala bongoi. Tahpi mahi-mahi ulun ngurah-jalan moneet hukum 
rih, mahi-mahi iro noturungoh tutang bodusa toharep Pohotala. Oluka 
kodorih, mahi-mahi ulun napa dusa, Pohotala mahi-mahi ka'a masi iro. 
5:21 Ho, ihto harus mahtoi, tului ihto napa dusa. Tahpi Pohotala 
mongasih ihto tutang nonga jalan ahkan ihto mangat hokopios hoduli 
umba lo. Tutang tului kohihcon ihto umba Pohotala jari pios hoduli, Io 
nonga ka'a pombolum ijo sojahti tutang kototahiu ahkan ihto nguha Yesus 


Kristus, Tuhan ihto. 


6:1 Amat kodorih inon ijo duon ihto nuhtuioh? Haruskah ihto toturus napa 
dusa mangat Pohotala mahi-mahi ngasi ihto? 6:2 Puna eam! Dusa eam 
hino bokowasa umba ihto, jadi, kuwoh tou ihto hototurus bolum hawui 
napa dusa hino? 6:3 Ngota'ankah Konduang-konduang 1jo aang ohkot ihto 
ponopondus, ihto ponohihco umba Yesus Kristus? Tuh rimai ihto 
ponohihco umba popahto1-Oh. 6:4 Umba pompondus orih, ihto tonanom 
umba Kristus tutang umba mahtoi homboh lo, mangat koloukuwohoh 
Kristus tonombolum tahkan popahtoi bain kowasan Amai ijo tonohoromat, 
kodorih ka ihto duon molalus ihco pombolum ijo bohua. 6:5 Amat ihto 
jari monjadi ihco umba Kristus, tului ihto umba mahtoi homboh Io, ihto 
ahkan monjadi ihco umba Io ka'a kotului ihto umba tonombolum hoduli 
kolou Io. 6:6 Ihto kota'an, ijo tobiat ihto ijo holu, kolou ulun jari mahtoi 
homboh Kristus ang kahju sopolahki, mangat kowasan tobiat ihto ijo 
bodusa rih tonoluhtek; hawui kodorih ihto eam hino tonojihpon bain dusa. 
6:7 Kotului amat ihcobehti mahtoi, ulun rih tonoliwusoh tahkan kuwasa 
dusa. 6:8 Amat ihto jari mahtoi homboh Kristus, ihto porocaya ijo ihto ka, 
ahkan bolum homboh Io. 6:9 Kotului ihto ngota'an ijo Kristus jari 
tonombolumoh tahkan popahtoi, tutang lo eam ahkan mahtoi hino; 
popahtoi jari eam hino bokowasa ngosan arop-Oh. 6:10 Popahtoi ijo 
tonyuru Kristus, anairih popahto1 toharep dusa. Orih nyolung sino tikat iou 
ahkan turus-jahamoh. Tutang komonyun ijo tonito1-Oh huntuh tuh anairih 
kobolum ahkan Pohotala. 6:11 Ihkam harus ka'a ngohu arop'kam mahtoi 
tahmo dusa, tahpi bolum a'ang kohico ijo tehen umba Pohotala, nguha 
Kristus Yesus. 6:12 A'ai hino mohonourih dusa mongowasa 
pombolum'kam ijo usang, Konduang ara numbun konohuang ihkam ijo 
Ja'at. 6:13 A'airih ka'a Konduang nyorahoh ramun behtin'kam ahkan 
kowasa dusa, ahkan tohapaoh bagi konohuang-konohuang ijo ja'at. Tahpi 
nyorahoh rih arop'kam ahkan Pohotala monjadi ulun ijo jari hahtun tahkan 
popahtoi, nokuh pombolum. Nyorahoh arop'kam pari-paring ahkan 
Pohotala, mangat hapaioh ahkan nguanoh kohondak Pohotala. 6:14 Dusa 
eam duon ngowasa ihkam, tului ihkam eam hino ang pinda hukum agama 


Yahudi. Tahpi ihkam pinda hukum pononganasi ain Pohotala. 6:15 
Huntuh, kuwoh koloputai-Oh? Toukah ihto bodusa, tului ihto eam hino 
ang pinda kowasa hukum agama Yahudi, molekan ang pinda kowasa 
pononganasi Pohotala? Samasino eam! 6:16 Kota'ankah ihkam ijo amat 
ihkam monyorah arop ahkan ihcobehti ulun, mangat nguanoh 
konohuangoh, mahka ihkam anairth jihpon ulun, ijo ihkam heretoh rih -- 
inonrih jihpon dusa ijo ngomin ihkam ahkan popahtoi ata'ai jihpon ijo heret 
umba Pohotala. Tutang honong kodorih, hokopios huli umba Pohotala. 
6:17 Tahpi torimakasih ahkan Pohotala! Tului lomoi ihkam jihpon dusa, 
tahpi huntuh ihkam honong kotuwi ahto1 heret umba ajar komorong ijo jari 
tunongaoh ahkankam. 6:18 Ihkam ius tonoliwusoh tahkan dusa, tutang 
huntuh monjadi jihpon ahkan kohondak Pohotala. 6:19 Tului koba'as 
norima'mu kolourih bolomu, ahku hapa sutu-sutu kojihpon, mangat ihkam 
labih jeleng nyolembangoh. Lomoi ihkam nyorah arop'kam koparingoh, 
monjadi jihpon ahkan hal-hal kojilok tutang ijo Ja'at, ahkan konohuang- 
konohuang ijo ja'at. Kodorih ka'a huntuh, hondakrih ihkam monyarahoh 
arop koparingoh, monjadi jihpon bagi kohondak ain Pohotala, nguan 
konohuang-konohuang Pohotala ijo khusus. 6:20 Ohkot ihkam 
tohonjihpon bam dusa, ihkam eam konowasa bain kohondak Pohotala. 
6:21 Aang ohkot rih, koutungan inon 1jo jari ihkam norimaoh tahkan 
hal-hal, ijo huntuh ihkam mia nguaioh? Gawi-gawi orih tihkas ngomin ihto 
nihtu popahto1! 6:22 Tahpi huntuh ihkam jari konuwatoh tahkan dusa 
tutang monjadi jihpon Pohotala. Koutungan'mu iorih ijo Konduang bolum 
khusus ahkan Pohotala tutang hal orih, momuaoh pombolum sojahti 
tutang kototahiu. 6:23 Tului popahtoit orih rih uhpah tahkan dusa, tahpi 
pombolum sojahti tutang kototahiu hihco umba Kristus Yesus Tuhan ihto, 
anairih pononga ijo tonongaoh bam Pohotala honong cuma-cuma. 


7:1 Konduang-konduang'ku! Konduang paringoh jari ngosono hukum. 
Jadi, ihkam kota'an ijo kowasan hukum ijo ngosan ihcobehti, touhapan 
kotahin ulun rih magun bolum. 7:2 Ihcobehti ulunbawi ijo ngomosai, 
porobasaoh, 10 konarut bain hukum umba bosaioh, tihkas kotahin bosaioh 
magun bolum. Amat bosaioh mahtoi, oruhoh rih tokuwat tahkan hukum 


ijo ngarut io umba bosaioh. 7:3 Amat ulunbawi rih bolum umba 
ulunbahkas ijo bohkon aang uhun bosaioh magun bolum, mahka ulunbawi 
rih konohawot hobandung. Tahpi amat bosaioh jari mahtoi, mahka 
numbun hukum io bolohkak. Tutang amat io kani kawin hino umba 
ulunbahkas ijo bohkon mahka io eam konohawot hobandung. 7:4 Kodorih 
ka'a hal-hal umba ihkam, Konduang-konduang'ku. Toharep hukum agama 
Yahudi ihkam jari mahtoi, tului ihkam ius ponohihco umba behtin Kristus, 
tutang monjadi barih Aiu, ijo ius tonombolum hoduli tahkan popahtoi. Io 
tonombolumoh tahkan popahtoi, ahkan ihto monjadi boguna bagi Pohotala 
aang pombolum ihto. 7:5 Tului, lomoi ihto bolum numbun sipat-sipat 
kolunon. Aang ohkot orih kojolik-kojolik ijo bodusa, ijo lombut kotului 
anaioh hukum agama, nambit paranan a'ang arop ihto. Orih kotuluioh ihto 
nguanoh hal-hal ijo kojoriaioh nitu popahtoi. 7:6 Tahpi huntuh ihto eam 
hino konarut ang hukum agama Yahudi. Ihto jari mahtoi toharep hukum 
ijo lomoioh ngowasa ihto. Ihto eam hino bosorah honong cara ijo usang, 
numbun hukum ijo sonurat. Huntuh ihto bosorah numbun cara ijo bohua ijo 
ngorinah bain Roh Pohotala ahkan ihto. 7:7 Amat kodorih, inon ijo tou 
ihto nuhtuioh? Ijo hukum agama Yahudi rih ja'at? Puna eam! Tahpi hukum 
rih ijo majar ahku tohou dusa. Ahku eam ahkan kota'an bokuhu rih inon, 
amat hukum agama rih eam nuhtui, "Ara bokuhu." 7:8 Nguha hukum 
agama, dusa sapet ahkan mopolombut kokaron mahcam kojolik ijo 
bokuhu ang luwang ahtoi'ku, kotului amat hukum agama eam aro, mahka 
dusa ka mahtoi. 7:9 Ahku lomoi bolum eamhapa hukum agama. Tahpi 
kotihka hukum agama lombut, dusa nopara bolum, 7:10 tutang tului rih 
ahku mahtoi. Mahka hukum agama rih, ijo pahtukoh tongohuangoh ahkan 
nonga pombolum, malah orih polombut popahtoi ahkak'ku. 7:11 Kotului 
nguha hukum agama rih, dusa sapet nyolong nihpu tutang munu ahku. 
7:12 Hukum agama asaroh lombut tahkan Pohotala, tutang nyinong 
poretah luwang hukum rih lombut-Oh tahkan Pohotala, jari adil tutang 
pios. 7:13 Ho, Inonrih tuh rimai tului ijo pios rih mopolombut popahtoi 
ahkak'ku? Puna eam! Dusa iou ijo polombut popahtoi rih. Honong hapa ijo 
pios, dusa polombut popahtoi ahkak'ku, mangat sipat-sipat dusa gihtan 
honong tarang. Nguha poretah-poretah Pohotala rih bobuktirih, eaminon 


koja'atoh dusa. 7:14 Ihto kota'an ijo hukum agama Yahudi, asar tahkan 
Roh Pohotala, tahpi ahku tuh ulun bolomu. Ahku jari ponodagang monjadi 
Jihpon dusa. 7:15 Tului ahku bongok eam solembang anggawik ku. 
Hal-hal ijo ahku jolik nguaioh, orih eam ahku nguai; tahpi hal-hal ijo ahku 
nyingi, orih malah ijo ahku nguaioh. 7:16 Nah, amat ahku nguaioh hal-hal 
ijo hokolawan umba kojolikoh, orih rimai ahku ngahku ijo hukum agama 
Yahudi rih pios. 7:17 Jadi, eam hino ahku kotu'uioh ijo nguanoh orih 
molekan dusa ijo mongowasa arop'ku rih. 7:18 Ahku ta'an ijo eam aro 
aangihco ka 1jo pios, ang luwang arop'ku, i0 rih luwang tobiat'ku, monjadi 
ulun. Tului anai kojolik aang ahku ahkan nguan kopios, tahpi ahku eam 
sanggup molalusoh. 7:19 Ahku eam nguan ijo pios, ijo ahku jolik nguaioh, 
tombalikoh ahku nguan hal-hal ijo ja'at, ijo ahku eam kani nguaioh. 7:20 
Amat ahku nguaioh hal-hal, ijo eam ahku jolik nguaioh, orih rimai bohkon 
ahku ijo nguaioh hal-hal rih, molekan dusa ijo ngowasa behtikku dih. 7:21 
Jadi ahku ngomin kobulatoh, ijo hukum tuhrih ijo nambit paranan; yorih 
ijo amat ahku jolik nguan ijo pios, mahka tihkas ijo ja'at bewe ijo lombut 
aang ahku. 7:22 Homboruak'ku jolik ahkan hukum ain Pohotala, 7:23 
tahpi ahku sadar ijo luwang behtik'ku anai hino hukum bohkon ijo nambit 
paranan -- io rih hukum, ijo hokolawan umba hukum ijo konolik'ku bam 
akal dasar aik'ku. Orih kotuluioh ahku tojorat aang hukum dusa ijo nambit 
paranan ang luwang arop'ku. 7:24-26 Nah, koloutuhrih koada'ak'ku, ahku 
moneet hukum Pohotala umba akal dasar'ku, tahpi honong tobiat 
kolunok'ku, ahku kalah aang dusa. Pahamrih kocolahkaioh ahku tuh! Iai 
ijo kani monyolamat ahku tahkan behtikku tuh, ijo ngomin ahku nokuh 
popahto1? Botorimakasih ahku ahkan Pohotala! Io kani monyolamat ahku 
nguha Tuhan Yesus Kristus. 


8:1 Uhuntuh eam anai hino pohukuman toharep iro ijo bolum hihco umba 
Kristus Yesus. 8:2 Tulu hukum Roh Pohotala ijo nguan ihto bolum hihco 
umba Kristus Yesus jari nguwat ahku tahkan hukum ijo kotuluioh dusa 
tutang popahtoi. 8:3 Inon ijo eam duon konuan bain hukum agama, kotului 
ihto ulun bolomu, orih jari konuanoh bain Pohotala. Pohotala ijo mongalah 
kowasa dusa luwang tobiat ulun, hawui ngirimrih Anak-Oh bongol, ijo 


lombut aang koada'ai sama umba kolunon ijo bodusa, ahkan ngudap dusa. 
8:4 Pohotala nguanoh orih, mangat kohondak-Oh ijo tongorinahoh aang 
hukum agama Yahudi rih duon tomolalus ang arop ihto ijo bolum numbun 
Roh Pohotala tutang eam numbun tobiat kolunon. 8:5 Ulun-ulun ijo bolum 
numbun tobiat kolunon, toturus niruk inon ijo tongojolikoh bain tobiat 
kolunon. Tahpi ulun-ulun ijo bolum numbun Roh Pohotala toturus niruk 
inon 1jo tongojolikoh bam Roh Pohotala. 8:6 Amat tiruk'kam konowasa 
bain tobiat kolunon, mahka kojortaioh popahto1. Tahpi amat tiruk'mu 
konowasa bam Roh Pohotala, mahka kojoriaioh io rih bolum tutang damai 
umba Pohotala. 8:7 Ulun ijo tirukoh tongowasa bain tobiat kolunon, ulun 
rih homusuh umba Pohotala, kotului ulun rih cam tunduk umba hukum 
Pohotala; tutang puna 10 eam tou tunduk ahkan hukum Pohotala. 8:8 
Ulun-ulun ijo bolum numbun tobiat kolunon, eam duon ngojorih ahto1 
Pohotala. 8:9 Tahpi amat ihkam eam bolum numbun tobiat kolunon. 
Thkam bolum numbun Roh Pohotala -- amat, puna kotuhkasoh, Roh 
Pohotala tu'u-tu'u nambit paranan ang luwang arop'kam. Ulun ijo eam 
anaitepun Roh Kristus, ulun orih bohkon ain Kristus. 8:10 Tahpi amat 
Kristus bolum ang luwang behtin'mu, mahka oluka behtin'kam ahkan 
mahtoi tului dusa, tahpika Roh Pohotala nonga pombolum ahkankam, 
kotului kohihco umba Pohotala jari pios. 8:11 Amat Roh Pohotala, ijo 
mombolum Kristus tahkan popahtoi1, bolum ang luwang arop'kam, mahka 
To ijo mombolum Kristus tahkan popahtot rih, ahkan mombolum ka'a 
behtin'kam ijo dahpot mahtoi rih. lo nguan orih umba Roh-Aiou ijo bolum 
ang luwang'kam. 8:12 Orihrih kotuluioh, Ari-Konduang, ihto tepun 
tanggung-jawab; tahpi bohkon tanggung-jawab ahkan tobiat kolunon, ihto 
eam porulu bolum numbun kojolikoh. 8:13 Kotului amat ihkam bolum 
numbun tobiat kolunon, mahka ihkam ahkan mahtoi. Tahpi amat ihkam 
konowasa Roh Pohotala, ihkam toturus iou munu konuan-konuan'kam ijo 
bodusa, mahka ihkam ahkan bolum. 8:14 Ulun-ulun ijo toniting bain Roh 
Pohotala, anairih anak-anak Pohotala. 8:15 Tului Roh, ijo tonongaoh bam 
Pohotala ahkan ihkam, eamrih napa ihkam monjadi jihpon nyiring ihkam 
bolum ang luwang kihkoh. Tobalikoh Roh Pohotala rih, ngonjorian ihkam 
anak-anak Pohotala. Tutang honong kowasa Roh Pohotala rih, tona'ah 


Pohotala rih, "Abba, io Amai'ku!" 8:16 Roh Pohotala sama-sama umba 
Roh ihto, mongorinah, ijo ihto tuh anairih anak-anak Pohotala. 8:17 Nah, 
amat ihto anairih anak-anak-Oh, mahka ihto ka norima waris-Oh ijo 
tonahtap bam Pohotala ahkan anak-anak-Oh. Ihto ahkan norima hombo- 
homboh umba Kristus inon ijo jari tonahtap Pohotala ahkai-Oh, tului amat 
ihto ngarot umba Kristus, ihto ahkan tonohoromat ka'a homboh Io. 8:18 
Paring kongarot ijo ihto nyuruoh huntuh numbun tiruk'ku eam dahpot, 
tonihpong samasino umba horomat ijo ahkan tongorinah bagin ihto. 8:19 
Sohopus 1jopindalangit ngindo1 honong paham rindu umba wayahoh 
Pohotala ngorinah anak-anak-Oh. 8:20 Tului ijopindalangit jari 
tonohonouoh monjadi luhtek eam kotului konohuangoh bongoi, tahpi 
kotului Pohotala mohonouoh kodorih. Oluka kodorih anai ka'a horapan 
ihto tuh. 8:21 Ijo aang, ihco ohkot 1jopindalangit ahkan konuwat tahkan 
kowasa ijo moluhtekoh tutang ahkan umba tomorodehkaoh tutang 
tonohajo, hombo-homboh umba anak-anak Pohotala. 8:22 Ihto kota'an ijo 
nyiring wayah tuh, sohopus kolunon ngorunguh tului kongarot, kolou 
ihcobehti inai ngarot aang ohkotoh nganak longa. 8:23 Tutang eamoh 
sohopus kolunon bewe ijo ngorunguh, ihto bongon ka ngorunguh ang 
luwang homboruan'to. Ihto jari norima Roh Pohotala, kolou ponongan 
Pohotala ijo pahtukoh, tahpi ihto magun ka'a ngindoi Pohotala nguwat 
arop ihto paringoh, tutang ngonjorian ihto monjadi anak-anak-Oh. 8:24 
Tului umba koporocaya mahka ihto tonyolamatoh. Tahpi amat inon ijo 
ihto morocaya orth rih, jari ihto nohto-Oh, mahka orih eam hino porocaya. 
Kotului 1aikah magun morocaya aang 'co ijo jari tonohtooh? 8:25 Tahpi 
amat ihto morocaya aang-'co, ijo Jaha ihto nohtooh, mahka ihto ngindoi 
hawui sabar. 8:26 Kodorih ka'a Roh Pohotala lombut dohop ihto, amat 
ihto bolomu. Tului ihto eam kota'an koloukuwoh soharusoh, ihto bodo'a: 
Roh rih bongol noharep Pohotala ahkan nyawot baginihto, hawui rindu ijo 
paham timbon nyiring eam duon konohawot. 8:27 Mahka Pohotala ijo 
ngota'an usin ahto1 ulun, horahtiu konohuang Roh rih. Tului Roh rih 
nyawot ahkan Pohotala, bagi ukup Pohotala tutang tohorong umba 
konohuang Pohotala. 8:28 Ihto kota'an, ijo Pohotala ijo ngahtur kokaron 
hal nyiring momua ijo pios ahkan ulun-ulun ijo ngasih lo, tutang ijo 


tona'ah-Oh, tohorong umba rancana-Oh. 8:29 Iro ijo jari konopili bam 
Pohotala, jari ka'a tonahtap tahkan toparai-Oh ahkan monjadi samakolou 
umba Anak-Oh, io rih Yesus Kristus. Honong kodorih, Anak rih monjadi 
ijo pahtuk ang louk aro Konduang-konduang-Oh. 8:30 Kodorihrih 
Pohotala na'ah iro ijo jari tonahtap-Oh labih soun; tutang iro ijo tona'ah-Oh 
rih, nongajalan-Oh hokopios hoduli umba Pohotala. Tutang iro jo 
nongajalan lo hokopios hoduli umba Pohotala ngomin bagian a'ang 
pombolum ain Pohotala bongoi. 8:31 Inon ijo duon tonuhtui huntuh tohou 
paringoh orih? Amat Pohotala momihak aang ihto iairih duon molawan 
ihto? 8:32 Anak-Oh bongol eam tonyayang-Oh, molekan tonosorah-Oh 
ahkan kogunan ihto paring, lehan lo eam ahkan nonga ahkan ihto 
paring-aang ijo bohkonoh? 8:33 Iairih ijo duon ngugat ihto ukup ihco 
konopili Pohotala, amat Pohotala bongol ngorinah ijo ihto eam bosala? 
8:34 Inonrih anai ulun ijo kani monosalan ihto? Kristus Yesus noin ijo 
ndohop ihto! Iorih ijo jari mahtoi, ata'a malahan Iorih ijo jari tonobolum 
hoduli tahkan popahtoi, tutang anai hihco Pohotala, ang unuk ijo 
bokowasa. 8:35 Inonrih anai ijo duon mohalang Kristus ngasi ihto? 
Duonleh kosusah ngohanaoh rih, ata'ai kohali, ata'ai koporos, ata'ai bolo'u, 
ata'ai koporosbolum, ata'ai bohaya, ata'ai ka popahto1? 8:36 Aang Surat 
Borasih tonyurat koloutuh, "Nyinong ondou ihkai bolum ang luwang 
bohaya mahtoi tului Ihko. Ihkai pononguaioh ulun kolou tobiri ijo ahkan 
sonomalih." 8:37 Eam! Malah ang luwang paringoh rih, ihto dahpot 
komanang ijo sompurna tu'u bain Io ijo ngasi ihto! 8:38 Tului ahku 
porocaya samasino ijo ang hopus kolunon, pios popahto1 oluka pombolum, 
pios molehkat oluka pongowasa, pios ancaman-ancaman huntuh oluka 
ancaman-ancaman ijo uhun ahkan lombut, ata'a1 koba'as-koba'as jo 
bohkonoh, 8:39 pios hal-hal ijo ang langit, oluka hal-hal ijo ang luwang 
ngosan tana, ata'ai inon ka ijo bohkon, paringoh eam dahpot mohalang 
Pohotala ngasi ihto. Kolou ijo jari tongorinah-Oh nguha Yesus Kristus, 
Tuhan ihto. 


9:1 Inon ijo ahkan ahku nuhtuioh tuh, anairih morong, tului ahku ain 
Kristus. Ahku eam bobula. Ahtoi bua'ku ijo toniting bain Roh Pohotala, 


moyahkin ahku ka'a, ijo tuhtui'ku rih morong. 9:2 Ahku paham sedih 
tutang ahtoi'ku paham ngarot, 9:3 tului Konduang-konduang ku ijo 'coutus 
umba ahku. Tului ahkan iro ahku bongok rela tonulat bam Pohotala tutang 
hopisah tahkan Kristus. 9:4 Iro anairih ukup ijo tonopili tutang Pohotala 
ngonjorian iro anak-anak Aiu bongoi, honong pokarah kowasa-Oh ahkan 
iro. lo poanaioh bowot umba iro, tutang nonga ahkan iro hukum agama. 
Pohotala mborihtaoh ahkan iro, koloukuwoh iro harus sombayang tutang 
iro jari norima hino bowot-bowot-Oh. 9:5 Iro anairih lihit tahkan tahtu 
ajuh ihto. Kristus socara kolunon asaroh tahkan uhtus iro rih. Io labih isun 
tahkan paringoh. Tonotararih ahkan Pohotala nyiring turus-jahamoh. 
Amen. 9:6 Ahku eam nohuang nuhtui, ijo bowot Pohotala jari eam hapan 
hino, tahpi, eam paring ulun Israel anairih ukup ijo konopili bam Pohotala. 
9:7 Eam paring lihit Abraham anairih anak-anak Pohotala. Tului Pohotala 
nuhtui ahkan Abraham, "Tihkas lihit Isaak bewe ijo ahkan konohawot 
lihit'mu." 9:8 Orth rimai ijo lihit Abraham ijo monjadi anak-anak Pohotala, 
baya lihitoh ijo konanak tului bowot Pohotala. Tutang bohkon tahkan 
paring lihitoh. 9:9 Tului bowot Pohotala anai kolou pongotuh "Aang ohkot 
ijo tonahtapoh, Ahku ahkan hoduli, tutang Sarah ahkan anainorima 
ihcobehti anak bahkas." 9:10 Tutang tuh ka'a: Rabeka nganak duo behti 
anak bahkas tahkan ihco amai, yorih Isaak, tahtu ajuh 'to. 9:11 Sounumba 
duo behti anak rih konanak, Pohotala jari nuhkas pitih-Oh ahkan 
hototurusoh. Pitih Pohotala rih eam bogatung umba inon 1jo duon konuan 
bain ulun, tahpi bogatung umba pona'ah Pohotala bongoi. Tului aang ohkot 
koduo anak bahkas Rabeka rih jaham duon nguan aang'co ijo pios ata'ai ijo 
Ja'at. 9:12 Pohotala jari nuhtui umba Rabeka, "Ijo ohko ahkan mohalu ijo 
biou." 9:13 A'ang Surat Borasih tonyurat ijo Pohotala nuhtui koloutuh, 
"Yakub, Ahku ngasi io, tahpi Esau Ahku beleoh." 9:14 Kuwoh kobulatoh 
ihto huntuh? Ijo Pohotala rih eam morongkah? Jari puna tu'u Pohotala rih 
morong! 9:15 Tului Pohotala nuhtui umba Museh, "Ahku ahkan ngorinah 
Pononganasi ahkan ulun ijo Ahku kani ngorinah pononganasi, tutang Ahku 
akan ngorinah kasihsayang ahkan ulun ijo Ahku kani ngorinah 
kasihsayang." 9:16 Jadi, koputusan Pohotala rih eam, bogatung umba 
korela kolunon ata'ai ahkan usaha kolunon, molekan tahkan kopios ahtoi 


Pohotala bewe, toharep ulun ijo tonopili-Oh rih. 9:17 Tulut ang Surat 
Borasih tonyurat, "Pohotala nuhtui umba lahca Misir, 'Ahku ngonjorian 
ihko lahca mangat ihco konohuang tuh bewe, yorih mangat umba ihko, 
Ahku ngorinah koba'as-Ku tutang napa arak-Ku bosewut ang hapus 
kolunon.' " 9:18 Jadi, Pohotala rih ngasikaras ahkan ihcobehti kolunon, 
amat Pohotala nohuang kodorih. Tutang Pohotala ngotului ihcobehti ulun 
monjadi karas kuhungoh, amat Pohotala nohuang kodorih ka'a. 9:19 Nah, 
Konduang ahkan nuhtui umba ahku, "Amat kodorih ombai Pohotala 
magun kani monosalan kolunon? Ombai eam ihcobehti ka duon mohalang 
konohuang Pohotala?" 9:20 Tahpi Konduang! Konduang baya ulun 
kolunon bewe. Tutang Konduang earo bohanyi numbah auh Pohotala! Tou 
potoran ngisok umba tuhkang ijo napa io? "Ombai ihko napa ahku 
koloutuh?" 9:21 Famkah ulun tuhkang potoran rih bohak napa tana liat 
rih, napaoh numbun konohuang ahto10h? Tahkan ihcokobuhtup tana liat 
rih, ulun rih bohak potoran napa duo mahcam, napa ihco paling pios, 
tutang napa ijo bohkon ijo kurang pios. 9:22 Kodorih ka'a umba inon ijo 
tonapa bain Pohotala. Io boniat ahkan timbun kosangit-Oh tutang 
mopotohto kowasa-Oh. Tahpi lo sabar toharep iro ijo harus tonohukum, 
tului nguan lo bosingi. 9:23 Pohotala ka'a boniat ngorinah ahkan ihto 
kosanangkomangat molowi-lowi ijo tonusuh-Oh ahkan ihto ijo 
ponokasih-Oh. Ihto jari tonahtap-Oh ahkan monorima kosanangkomangat 
rih. 9:24 Ihto ijo jari tona'ah-Oh, eam baya tahkan uhtus Yahudi, tahpi 
ka'a tahkan uhtus ulun bohkon. 9:25 Tului aang Buhku Nabi Hosea, 
Pohotala nuhtui, "Ulun-ulun ijo bohkon ukup-Ku, Ahku ahkan ngohawotoh 
'Ukup-Ku'. Uhtus ijo eam Ahku ngasi-Oh, Ahku ahkan ngohawot 
'Kokasih-Ku'. 9:26 Tutang ang unuk ang umoh tonuhtui ahkan ulun, 'Ihko 
bohkon ukup-Ku,' ang anan ulun-ulun rih ahkan konohawot anak-anak am 
Pohotala ijo bolum." 9:27 Nabi Yesaya nuhtui hawui tegas tohou uhtus 
Israel, "Tu'u ka jombalah uhtus Israel karo baras saran tasik tihkas honjiot 
bewe 1jo ahkan solamat; 9:28 tului Tuhan ahkan jeleng muhtus hukuman 
toharep suang kolunon." 9:29 Nabi Yesaya nuhtui koloutuh ka'a, "Jakaoh, 
Pohotala Ijo Mahakowasa, eam nohtah ahkan ihto lihit, musti ihto paring 
jari monjadi kolou lowu Sodom tutang Gomora." 9:30 Jadi koloputaioh io 


rih tuh, uhtus-uhtus bohkon ijo eam lihit Yahudi, eam bousaha mangat 
kohihco iro umba Pohotala monjadi pios hoduli. Tahpi kotului iro 
porocaya, mahka Pohotala, napa kohihcon iro umba lo, tutang monjadi 
pios hoduli. 9:31 Tobalikoh ulun-ulun Yahudi, toturus bousaha bokehtep 
umba hukum, mangat kohihcon iro umba Pohotala monjadi pios huli. 
Tahpi iro mahi-mahi eam aro bohasir? 9:32 Ombai iro eam aro bohasir? 
Kotului iro nguanoh rih eam nguha koporocaya umba Pohotala, molekan 
nguha usaha iro bongoi. Mahka iro ngonyatu tosahap aang "Bahtu 
Ponoturung." 9:33 Tohou bahtu dih ang luwang Surat Borasih jari 
tonyurat koloutuh, "Nuneng houn tuh: Ang Sion jari Ahku ngina ihco 
bahtu, ijo ahkan ngojorian ulun ponoturung; yorih ihcokobuhtup bahtu hajo 
ijo ahkan ngojorian ulun tosahap. Tahpi ulun ijo porocaya umba lo, eam 
ahkan kocewa." 


10:1 Konduang-konduang! Ahku rindu samasino ahkan uhtus aik'ku 
dahpot tonyolamatoh. Tutang ahku tu'u-tu'u bodo'a ahkan Pohotala bagi 
iro. 10:2 Ahku bohanyi nuhtuioh ijo iro bosomangat samasino bosorah 
umba Pohotala. Tahpi somangat iro rih eam aro hogalangoh pongotaan ijo 
tahkan Pohotala. 10:3 Iro eam kota'an caraoh Pohotala napa kohihco ulun 
umba lo monjadi pios hoduli. Tutang tului iro kani numbun cara iro bongoi, 
mahka iro eam tunduk umba cara ijo pokarah Pohotala ahkan'ndo. 10:4 
Hukum agama ius pononggenap bain Kristus. Jadi nyinong ulun ijo 
porocaya umba Kristus, kohihcooh umba Pohotala monjadi pios hoduli. 
10:5 Museh nyurat ijo ulun, ijo hokopios umba Pohotala hogalangoh 
hukum agama, ulun rih ahkan bolum, tului bokehtep ahkan hukum agama 
rih. 10:6 Tahpi tohou cara ulun hokopios umba Pohotala hogalangoh 
koporocaya ahkan Pohotala. Surat Borasih monuhtuioh koloutuh, "Eam 
porulu ihko nuhtui ang luwang ahtoi'mu, 'Iairih ijo ahkan nuhkat nokuh 
soruga?' (rimaioh ngomin Kristus mosuluh), 10:7 ata'ai, Tairih ijo mosuluh 
nokuh tana unuk ulun mahtoi?' (Rimaioh ngahtang Kristus nuhkat tahkan 
popahtoi)." 10:8 Konohuangoh anairih koloutuh, "Kabar tahkan Pohotala 
rih doni samasino aang ihko; aang nyaman'kam tutang a'ang ahtoi'mu." 
Orih rih borihta ijo ihkai mborihtaoh; borihta ijo ulun harus porocaya. 


10:9 Tulu amat Konduang ngahku honong nyaman'kam 1jo, "Yesus rih 
Tuhan," tutang Konduang porocaya luwang ahtoi'kam, ijo Pohotala jari 
mombolum Kristus Yesus tahkan popahtoi mahka Konduang ahkan 
solamat. 10:10 Tului honong ahtoioh ulun porocaya, nyiring Pohotala 
norima 10 kolou ulun 1jo hokopios umba Pohotala. Tutang honong 
nyamaioh ulun ngahku, nyiring 10 tonyolamat. 10:11 Ang luwang Surat 
Borasih tonyurat, "Ulun ijo porocaya eam ahkan tonomia." 10:12 Orih 
nyolung toharep paring ulun, kotului eam aro bedaoh holat ulun Yahudi 
umba ulun-ulun uhtus bohkon. Pohotala ijo ihco orih anairih Tuhan ahkan 
paring ulun. lo nonga borehkat ijo molowi-lowi ahkan paring ulun ijo 
nyawot dohop umba lo. 10:13 Aang Surat Borasih tonyurat, "Paring ulun 
ijo na'ah umba Tuhan, ahkan solamat." 10:14 Tahpi koloukuwohoh ulun 
ijo na'ah umba Tuhan amat iro jaha porocaya? Tutang koloukuwohoh iro 
duon porocaya umba Tuhan, amat iro jaha ngonih tohou lo? Ka'a, 
koloukuwohoh iro duon ngonih tohou Tuhan, amat eam aro 1jo 
mborihtaoh? 10:15 Tutang koloukuwohrih ulun duon ngomin borihta rih, 
amat iro eam tonyuhu? Ang aang Surat Borasih tonyurat koloutuh, "Eam 
inon kopioioh polombut ulun-ulun ijo ngomin Kabar Hinut tahkan 
Pohotala!" 10:16 Tahpi eam paring ulun norima Kabar Hinut rih. Tului 
Yesaya nuhtui, "Tuhan, iaikah ijo porocaya umba borihta tahkan ihkai?" 
10:17 Orih kotuluioh ulun-ulun monjadi porocaya, tului iro ngonih borihta, 
tutang borihta rih konahan, tului anai ulun ijo mborihtaoh tohou Kristus. 
10:18 Tahpi ahku ngisok: Kuwoh puna iro jaha ngonih borihta rih? Musti 
jari! Tului luwang Surat Borasih tonyurat koloutuh, "Auh iro jari 
ngua-nguak ang sohapus kolunon, tuhtui-tuhtui'ndo jari johcok nokuh 
topahkan kolunon." 10:19 Ahku ngisok hino. Kuwoh uhtus Israel jaha iro 
ngota'aioh? Nauh pokisok orih ijo pahtuk-pahtukoh tonumbah bam 
Museh. Museh nuhtui, "Koloutuh hion Pohotala, 'Ahku napa ihkam bohiri 
ahto1 umba ihco uhtus ijo bohkon ukup, tutang Ahku ahkan napa ihkam 
bosingi toharep ihco uhtus ijo uong!' " 10:20 Yesaya labih bohanyi hino. 
To nuhtui, "Koloutuh auh Pohotala, 'Ulun-ulun ijo eam ngurah Ahku, jari 
monyombang Ahku, tutang Ahku mongorinahoh arop-Ku ahkan iro jo 
eam mongisokoh tohou Ahku!'" 10:21 Tahpi nitu uhtus Israel Yesaya 


nuhtui, "Koloutuhrih auh Pohotala, 'Nyinong ondou Ahku nyuhcu 
longok-Ku ahkan ihco uhtus ijo mahang kuhungoh tutang eam sotia.' " 


11:1 Ahku ngisok. Inonrih Pohotala jari dian ukup Aiu bongo1? Puna eam! 
Ahku bongok ihcobehti ulun Israel lihit Abraham, tutang tahkan lihting 
Benyamin! 11:2 Fam! Pohotala eam dian ukup Aiu ijo jari tongopili-Oh 
tahkan topahtuk. Konduang-konduang kota'an inon ijo tonyurat a'ang Surat 
Borasih tohou Elia, kotihka io ngadu soal Israel umba Pohotala. Elia 
nuhtui, 11:3 "Tuhan ulun-ulun jari munu nabi-nabi-Mu tutang moluhtek 
mesbeh-mesbeh porahpah ahkan-Mu. Mohcon ahku ihcobehti arop tutang 
mimas munu ahku." 11:4 Inonrih auhputah Pohotala ahkan Elia? Pohotala 
mutah, "Ahku jari ngima pihtu kujan behti ahkak-Ku bongok. Iro jaha pu'u 
nyembah Dewa Ba'al." 11:5 Kodorih ka'a huntuh tuh: Anai puhta honjiot 
ulun-ulun ijo jari tonopili bam Pohotala tului Pononganasi-Oh. 11:6 Io 
ngopili iro hogalang Pononganasi-Oh, tutang bohkon hogalangoh ang 
gawiuo. Tului amat kopili Pohotala rih hogalangoh gawin ulun, mahka 
pononganasi1 Pohotala rih eam hino pononganasi ijo sojahti. 11:7 Jadi, 
koloukuwoh? Ukup Israel eam ngonduon, inon 1jo konurah. Ijo 
ngonduoioh tihkasrih bagian koik ulun-ulun ijo jari ponitih bam Pohotala. 
Ijo bohkon paringoh mahang kuhungoh toharep pona'ah Pohotala. 11:8 
Tului ang luwang Surat Borasih tonyurat koloutuh, "Pohotala napa ahtoi 
tutang tiruk iro monjadi hobolulang, tutang nyiring huntuh, mahtan iro eam 
duon nohto, tutang tolingan iro eam duon ngon." 11:9 Dawid nuhtui ka'a, 
"Nauhoh pestan-pestan iro monjadi sokohtung bagi iro bongoi, tutang 
monjadi lowong unuk iro ngonyahtu tutang luhtek! 11:10 Nauhoh 
topahjah iro monjadi pindong mangat iro eam duon nohto, tutang nauhoh 
iro monjadi hojokong turus-Jjahamoh." 11:11 Ahku ngisok hino. Kotihka 
ulun Yahudi nyahtu, kuwohrih rih nyolung mangat iro luhtek? Samasino 
eam! Tahpi tului iro bodusa, mahka uhtus bohkon malah tonyolamatoh, 
nyiring kotuluioh ulun Yahudi hiri ahtoioh toharep uhtus bohkon rih. 
11:12 Tului uhtus Yahudi bosala tutang eam numbun konohuang Pohotala, 
mahka uhtus-uhtus bohkon tomorehkat bain Pohotala. Inon hino amat 
kohihcon uhtus Yahudi umba Pohotala monjadi pios huli, puna labih hajo 


borehkat ijo ahkan tononga bain Pohotala! 11:13 Tahpi huntuh piosrih 
ahku bopander umba Konduang-konduang ijo bohkon uhtus Yahudi! 
Kotahin tuh, kolou rasul ahkan uhtus-uhtus ijo bohkon Yahudi, ahku 
paham ngahtang isung tugas'ku. 11:14 Ahku moharap ahku dahpot 
polombut hiri ahto1 aang uhtus aik bongok, mangat umba jalan orihrih 
ahku duon nyolamat ihcokobagi tahkan iro. 11:15 Tului iro tonulak bam 
Pohotala mahka kohihcon kolunon umba Pohotala monjadi pios hoduli: 
inon hino amat iro tonorima bam Pohotala! Puna rih sama iou kolou ulun 
mahtoi bolum hoduli! 11:16 Amat ihcokohiris luhte ijo pahtuk rih jari 
tononga ahkan Pohotala, orih rimaioh sohapus luhteoh tononga ahkan 
Pohotala ka'a. Tutang amat uhat pu'un kahju anai ain Pohotala, orih rimai 
da'ai-da'aioh anairih ain Pohotala ka'a. 11:17 Ihcokobagi tahkan 
da'an-da'an zaitun -- yorih ulun-ulun Yahudi -- ius tonohtok. Tutang ang 
lohkun tohtok rih nutung umba da'an zaitun himba, yorih Konduang- 
konduang ijo bohkon uhtus Yahudi. Konduang tonutung ang anan, mangat 
Konduang nginyam karonaang ijo pios, tahkan pombolum rohani ulun-ulun 
Yahudi. 11:18 Bain tului orih, ara ihkam ngohu eteng iro ijo jari tonohtok 
kolou da'an rih. Ihkam harus ingat ijo ihkam tihkas da'an ih. Tutang eamoh 
da'an ijo nonga ukun ahkan uhat, molekan uhat ijo nonga ukun ahkan dalan. 
11:19 Tahpi Konduang ahkan nuhtui, "Yo, tahpi da'an-da'an orih tonohtok 
mangat ahku duon tonyombungoh ang bahtang oh!" 11:20 Orih puna 
morong. Tahpi iro todian tului iro eam porocaya, rahatoh Konduang 
tonorima tului Konduang porocaya. Jadi ara Konduang monjadi bojuhu 
kotuluioh, sopunaoh Konduang pahtut komo kihkoh. 11:21 Tului amat 
Pohotala eam komo sayang ahkan ndian ulun Yahudi, ijo kolou da'an-da'an 
asli rih, ara ngohu lo ahkan komo sayang ahkan ndian Konduang! 11:22 
Jadi ang ohtoi ihto nohto eaminon kopiosoh Pohotala, tutang eaminon 
mahangoh ka'a Io. Io botindak mahang toharep iro ijo bodusa, tahpi Io 
hinut ahtoi tohimo Konduang -- asar Konduang tehtep bolum tahkan 
kohinut-Oh. Amat eam, mahka Konduang ka'a ahkan konondian. 11:23 
Tutang tohou ulun-ulun Yahudi rih, amat iro tondo morisang eam 
porocaya, mahka iro ahkan tonorima hoduli; tului Pohotala bokowasa 
ahkan norima iro hoduli. 11:24 Konduang ijo bohkon asal tahkan uhtus 


Yahudi, sama kolou da'an tahkan bahtang zaitun himba. Nah, amat 
Konduang, molawan umba sipat Konduang, duon tonyombung ang bahtang 
zaitun asli, mahi hino ulun-ulun Yahudi ijo tonindung umba da'an-da'an 
zaitun asli rih. Puna labih murah hino ahkan Pohotala duon mombuli iro 
aang pu'un zaitun iro bongoi. 11:25 Konduang-konduang! Ahku harap 
ihkam, ara komo jari kosono kokaro-karo1o0h. Tului anai ihco hal ijo 
konohuang bain Pohotala, tahpi ijo jaha ngota'an ulun. Tutang ahku kani 
ihkam ngota'an yorih tuh: Ihco kobagi tahkan ulun Yahudi mahang 
ahtoioh, tahpi sikap iro rih, ahkan toturus tihkas johcok jombalah 
ulun-ulun bohkon Yahudi ijo lombut ahkan Pohotala jari sukup. 11:26 
Kodorthrih paring ulun Yahudi ahkan solamat. Tului ang luwang Surat 
Borasih tonyurat koloutuh, "Lahca Ponyolamat ahkan lombut tahkan Sion; 
To ahkan ngudap kokaro koja'at tahkan lihit Yakub. 11:27 Ahku ahkan 
ngarut bowot tuh umba iro aang ohkot Ahku ngapun dosa-dosa iro." 11:28 
Kotului ulun Yahudi eam kani norima Kabar Hinut tahkan Pohotala mahka 
iro monjadi musuh Pohotala, tutang orih puna monjadi koutungan bagi 
Konduang ijo bohkon Yahudi. Tahpi tului ngopili Pohotala, mahka 
ulun-ulun Yahudi rih tahtap ponongasi Pohotala tului tahtu ajuh iro. 11:29 
Tului amat Pohotala mitih ulun tutang mborehkat ulun rih, Pohotala eam 
pu'u nguhut huli inon ijo ius konuai-Oh. 11:30 Lomo1 ihkam eam tunduk 
umba Pohotala. Tahpi huntuh Pohotala jari ngorinah ijo ihkam liwus 
tahkan kosalan, tului ulun-ulun Yahudi eam tunduk. 11:31 Kodorih ka'a 
umba ulun-ulun Yahudi rih. Uhuntuh iro eam te'et umba Pohotala, mangat 
ihkam tongorinah liwus tahkan kosalan. Tahpi nom iro ka'a ahkan 
tongorinah liwus tahkan kosalan iro. 11:32 Tului Pohotala jari mohonau 
paring ukup ulun tongowasa bain koeamkote'etoh, mangat lo duon 
ngorinah pongasihan-Oh ahkan iro paringoh. 11:33 Tu'u-tu'u hebat 
kotahtou Pohotala! Tu'u-tu'u hajo kowasan kohorahti tutang pongotaan 
Aiu! Taikah ijo dahpot nyolidik koputusan-koputusan-Oh? laikah jo 
dahpot nyolembang cara-cara lo bogawi? 11:34 A'ang Surat Borasih 
tonyurat koloutuh, "Taikah ijo ngota'an tiruk Tuhan? Iaikah ijo duon nonga 
tingak Ahkai-Oh? 11:35 laikah ijo pu'u nonga aang'co ahkan Tuhan nyiring 
duon nutut balos-Oh?" 11:36 Pohotala ijo naoi kokaron aangihco. 


Paringoh uras asar tahkan Pohotala tutang anairih bagi Pohotala. Ahkaioh 
horomat nyiring turus-jaham! Amen. 


12:1 Konduang-konduang! Pohotala ngarinah asioh umba ihto. Orih 
kotuluioh ahku nyawot honong paham mangat ihkam monyorah arop'kam, 
kolou ihco porahpah ijo bolum, ijo khusus ahkan Pohotala tutang ijo 
ngojorth ahtoi-Oh. Sombayang'kam ahkan Pohotala koharusoh kolouorth. 
12:2 Ara umba sipat-sipat kolunon tuh. Nauhoh Pohotala nguan 
sipatarop'kam monjadi bohua, mangat ihkam hubah. Honong kodorih 
ihkam sanggup ngota'an konohuang Pohotala -- yorih, inon ijo pios tutang 
ijo ngojorih ahto1 Pohotala tutang ijo soporuna. 12:3 Pohotala jari nonga 
pononganasi ahkak'ku. Orih kotuluioh ahku moningakoh Konduang- 
konduang paringoh: Ara komo arop labih isun tahkan ijo kotu'uioh. 
Hondakoh Konduang-konduang monilai koada'an arop'kam honong randah 
ahto1, nyino-nyinong behti monilai aropoh numbun koduon ijo tonongaoh 
Pohotala ahkaioh bain kotului io porocaya ahkan Yesus. 12:4 Behtin ihto 
tepun aro ramui. Nyinong ramui anai gawin alu bongoi. 12:5 Kodorih ka'a 
umba ihto. Oluka ihto paringoh aro, tahpi ihto kolou ihco kobehti tului 
ihto hihco a'ang Kristus. Tutang ihto nyino-nyinong hosambung ihco umba 
ijo bohkon kolou ramun-ramun tahkan ihco behti. 12:6 Ihto nyino-nyinong 
anaitepun pononga-pononga pohalu 1jo hokobohkon. pononga-pononga rih 
tononga bain Pohotala ahkan ihto numbun pongasihan-Oh. Tului orih ihto 
harus hapa pononga-pononga rih. Ulun 1jo tepun pononga ahkan mborihta 
Kabar Hinut tahkan Pohotala, harus mongabar bolihta tahkan Pohotala rih, 
numbun koba'as ijo anai aang io. 12:7 Ulun ijo tepun pononga mangat 
dohop ulun bohkon, harus tu'u-tu'u dohop ulun bohkon. Ulun ijo anai tepun 
pononga ahkan pongajar harus tu'u-tu'u majar. 12:8 Ulun ijo tepun 
pononga nonga somangat ahkan ulun bohkon, harus io tu'u-tu'u nonga 
somangat, ahkan ulun bohkon. Ulun ijo tepun pononga ahkan moronga 
umba ulun bohkon, inon ijo anai iotepuioh, harus nguaioh orih honong 
kolomun ahtoi numbun koharusoh. Ulun ijo tepun pononga ahkan 
monjadiokon, harus tu'u-tu'u monjadiokon ulun. Ulun ijo tepun pononga 
ahkan ngorinahoh pongasioh ahkan ulun bohkon pahtut molalusoh honong 


sanang ahtoi. 12:9 Ngasi honong ihlas. Bosingi umba ijo ja'at, tutang 
nambitoh ahkan inon ijo pios. 12:10 Konohuangoh Konduang-konduang 
saling mongasih ihco umba jobohkon honong mesra kolou ulun-ulun ijo 
hokonduang a'ang ihco kojolahan. Tutang konohuangoh ihkam saling 
hotosolu nonga horomat. 12:11 Bogawirih honong rajin. Ara kadian. 
Bogawirih ahkan Tuhan honong somangat tahkan Roh Pohotala. 12:12 
Konohuangoh Konduang porocaya umba Tuhan hawui kojorih, sabar ang 
luwang kosusah, tutang bokehtep bodo'a. 12:13 Hodohoprih nyukupoh 
kotahpas ulun-ulun Kristen bohkon tutang nyambangrih Konduang- 
konduang 'cokoharap ijo eam Konduang ngosonooh, honong sanang ahtoi 
ang luwang lohpou'kam. 12:14 Nyawotrih ahkan Pohotala mangat lo 
nonga momborehkat ahkan ulun-ulun ijo kejam toharep ihkam. Yo, 
nyawot umba Pohotala mborehkat iro, ara monulut. 12:15 Umbarih jorth, 
honong ulun-ulun ijo Jjorih, tutang nangihrih honong ulun ijo nangih. 12:16 
Bolum rukun ihco umba jobohkon. Ara pokarah isung ahtoi, tahpi nyama 
arop'kam umba ulun ijo pinda ponuotoh. Ara madu arop labih pitar 
tahkanumba 1jo komorongoh. 12:17 Amat ulun nguan koja'at umba ihko, 
ara malosoh umba koja'at. Nguanrih inon ijo tongohuoh pios, bain paring 
ulun. 12:18 Tahkan sila ihko, ngurah jalan sodahpot-dahpotoh ahkan 
bolum hokobuah umba paring ulun. 12:19 Konduang-konduang! Ara 
samasino malos kohiri umba kohiri, nauh Pohotala ijo mohukum. Tului 
ang luwang Surat Borasih tonyurat, "Ahku iou ijo malosoh, Ahku iou ijo 
mohukumoh, hion Tuhan." 12:20 Tobalikoh, amat musuh'mu bolo'u, 
nonga io ukun, tutang amat io tohjah-bolaioh, nonga io korih. Tului umba 
nguan aang kodorih; Konduang nguan io monjadi mia. 12:21 Ara mohonou 
arop'kam kalah bain ijo ja'at, tahpi kohinutoh Konduang ngalah koja'at 
umba komorong. 


13:1 Nymong ulun harusrih tunduk umba pomoretah, tului eam aro 
pomoretah ijo eam dahpot kowasaoh tahkan Pohotala. Tutang pomoretah 
ijo tohko uhuntuh, molalusoh kowasaioh ngosan poretah tahkan Pohotala. 
13:2 Orih kotuluioh ulun ijo molawan pomoretah sama iou umba molawan 
inon ijo jari tonahtap bain Pohotala. Tutang ulun ijo nguan kodorih ahkan 


norima hukum. 13:3 Tului ulun ijo nguan ang pios, eam usah mihkoh umba 
pomoretah. Baya ulun ijo nguan koja'at iou ijo pahtut mihkoh konohukum. 
Amat Konduang jolik, mangat Konduang eam komo kihkoh umba 
pomoretah, Konduang nguan kopios mahka Konduang ahkan tonara. 13:4 
Tului pomoretah anairih jihpon Pohotala ijo bogawi ahkan kopios'kam. 
Tahpi amat Konduang nguan koja'at, puna Konduang harus mihkoh 
ahkaioh, tului eamoh sia-sia iou io bokowasa ahkan mohukum ulun. Io 
anairih jihpon Pohotala, ijo muhtusoh hukum Pohotala ahkan ulun-ulun ijo 
nguan koja'at. 13:5 Orih kotuluioh Konduang harus tunduk umba 
pomoretah -- eam tihkas kotului konduang eam kani tonohukum, tahpi ka'a 
tului auh ahtoi-bua'kam. 13:6 Orih ka'a alasanoh ombai Konduang bayar 
pajak, tului pomoretah anai pogawai Pohotala ijo molalus gawi ijo 
khusus tuh. 13:7 Jadi bayarlah iou ahkan pomoretah inon ijo Konduang 
harus bayar ahkaioh. Bayar iou pajak, amat Konduang harus bayar pajak, 
bayar iou cuhkai amat Konduang harus bayar cuhkai. Morega iro ijo harus 
tomorega, tutang mohoromat iro ijo harus tomohoromat. 13:8 Ara 
tohutang inon ka, umba 1a1 ka'a, kocoali tohutang kasih umba sama 
arop'kam. Tului ulun ijo mongasi sama aropoh jari molalus hukum Museh. 
13:9 Tului hukum agama Yahudi, yorih: Ara hobandung, ara munu; ara 
nahkou:, ara jolik tepun inon ijo ulun bohkon tepui; paringoh rih sama-sama 
umba hukum-hukum ijo bohkon, jari bulat monjadi ihco hukum iou, yorth, 
"Ngasirih sama ulun kolou ihko mongasi arop'mu bongom." 13:10 Ulun 
ijo mongasi ulun bohkon, eam ahkan nguan ang Ja'at umba ulun rih. Jadi, 
ulun ijo mongasi sama aropoh, iorih ulun ijo jari molalus paring syarat 
hukum agama. 13:11 Bohkontahkan paringoh rih, ihkam ngota'an, jo 
huntuh anai ohkot ahkan'kam, ahkan monyun tahkan tiruh. Tului ohkot 
ahkan ihto tonyolamat 1us labih doni huntuh, tahkanumba ohkot ihto punan 
nopara porocaya. 13:12 Kopindong ius doni nokalou, tutang eam pira hino 
ahkan boloang. Jadi, pios ihto tondo nguan gawin-gawin kopindong rih. 
Ihto harus monyuhkup arop ihto umba pokahkas koloang. 13:13 Ihto 
harus nguan hal-hal tonohoromat kolou ijo kopu'uoh, konuan ulun aang 
koloang ondou. Ara pesta rami molowi bahtasoh, ata'ai nyiring bobusau. 
Ara ngihal, ata'ai tobiat eam morong. Ara rajin hokolahi, ata'ai hiri ahtoi. 


13:14 Nauhoh Tuhan Yesus Kristus iou ijo nahtap inon ijo ihkam pahtut 
nguaioh. Tutang ara numbun tobiat ulun ijo bodusa ahkan momeda 
kojolikbolai. 


14:1 Ulun ijo eam yahkin ahkan inon ijo tomorocayaoh harus tonorima 
honong kopios ahto1 ang louk Konduang-konduang. Ara hojawab umba 
ulun tohou pihkir-pihkiroh. 14:2 Anai ulun ijo ngohu ijo io tou kuman inon 
ka'a. Tahpi anai ulun ijo bolomu koyahkinanoh; 10 nanyam ijo io tihkas tou 
kuman ramunumo iou. 14:3 Ulun ijo kuman saraba-barangai iou, ara ngohu 
randah ulun ijo kuman tihkas ukun botatu iou; tutang ulun ijo makan tihkas 
ukun botatu iou, ararih nosalan ulun ijo kuman saraba-barangai, kotului 
Pohotala jari norima o1. 14:4 Iaikah Konduang, nyiring Konduang harus 
mosara jihpon ulun bohkon? Kuwoh jihpon rih tocahap ata'ai tombok, 
orihrih urusan tuan aiu. Tutang puna jihpon rih ahkan hihkat tombok, tului 
Tuhan sanggup nguanoh hihkat tombok. 14:5 Anai ulun ijo nginyam ihco 
ondou botatu labih gunaioh tahkan ondou-ondou bohkon, rahatoh ulun 
bohkon hino ngohu ijo ondou-ondou rih sama iou. Nauhoh nyino-nyinong 
ulun nahtap pihkir aiu bongoi. 14:6 Ulun ijo monguna ondou-ondou ijo 
botatu, ulun rih nguan kodorih, ahkan mohoromat Tuhan. Ulun ijo kuman 
boranga-rangaioh, nguan kodorih ahkan mohoromat Tuhan, kotului io 
norimakasih ahkan Pohotala ngosan ukun rih. Kodorih ka'a umba ulun ijo 
kuman tihkas ukun botatu iou; ulun rih ka'a mohoromat Tuhan tutang 
norimakasih ahkan Pohotala. 14:7 Eam ihcobehti ka tahkan ihto ijo bolum 
ahkan aropoh bongol; tutang eam ihcobehti ka tahkan ihto ijo mahtoi 
ahkan aropoh bongoi. 14:8 Amat ihto bolum, ihto bolum ahkan Tuhan. 
Tutang amat ihto mahtoi, ihto ka mahtoi ahkan Tuhan. Jadi, bolum ata'ai 
mahtoi, ihto anai Ain Tuhan. 14:9 Kristus ius mahtoi tutang bolum hoduli. 
Orih kotuluioh Io monjadi Tuhan ahkan ulun-ulun ijo bolum tutang ka'a 
ahkan ulun-ulun ijo jari mahtoi. 14:10 Jadi, Konduang-konduang! Ahkan 
inon monosalan konduang'mu ijo sokoporocaya? Tutang ahkan inon 
Konduang ngohu io randah? Ihto paringoh ahkan noharep Pohotala ahkan 
ponosara. 14:11 Ang luwang Surat Borasih tonyurat, "Tu'u-tu'u," hion 
Tuhan "Nyino-nyinong ulun ahkan bosembah sujud ang toharep-Ku; tutang 


nyinong ulun ahkan mongahku 1jo Ahku tuh Tuhan, Pohotala." 14:12 Jadi 
ihto nyino-nyinongoh harus nanggung-jawab kokaron gawin 'to, umba 
Pohotala. 14:13 Bam kotului orih ararih ihto saling monosalanoh. 
Tombolikoh ngurah jalan ahkan ihkam eam nguan aang'co ka ijo kotuluioh 
ihcobehti konduang sokoporocaya togoda tutang bodusa. 14:14 Kotului 
ahku hihco umba Tuhan Yesus, mahka ahku porocaya samasino ijo eam 
aro aang'co ka, ijo puna pali, tahpi hal rih pali ahkan ihcobehti, amat ulun 
rih mongohuoh pali. 14:15 Tahpi amat umba inon ijo Konduang kumai, 
mahka ihcobehti konduang sokoporocaya tongoporos ahtoioh, mahka 
Konduang eam hino molalus hogalangoh kasih. Amat Kristus jari mahtoi 
ahkan ihcobehti, ararih mohanouoh ulun rih rusak bam inon ijo Konduang 
kumai. 14:16 Orth kotuluioh ararih mohanouoh inon ijo pios ahkan ihkam, 
tongohu eam pios bam ulun bohkon. 14:17 Tului amat Pohotala 
momoretah pombolum ihcobehti, inon ijo io tou kumai ata'ai ngorihoh, 
eam hino boguna. Ijo boguna io rih ijo ulun rih numbun konohuang 
Pohotala, nanyam koteneng ahtoi tutang norima kojorih ijo tonongarih bain 
Roh Pohotala. 14:18 Ulun 1jo mohalu Kristus cara kolourih, ulun rih 
ngojorih ahto1 Pohotala tutang tomorega bain ulun-ulun bohkon. 14:19 
Tului orih titun ihto harusrih toturus ahkan hal-hal ijo ngonjorian kobuah 
tutang saling nguanang. 14:20) Araiou tului soal ukun, Konduang morusak 
inon ijo jari konuan bam Pohotala. Kokaron mahcamukun uras borasih 
ahkan konukun, tahpi amat inon ijo Konduang kumai, kotuluioh ulun 
bohkon bodusa, mahka Konduang konohawotsala. 14:21 Labih pios eam 
usah kuman usinaang, ata'ai ngorih anggur ata'ai nguan inon ka'a, amat hal 
orih ngotului ihcobehti konduang sokoporocaya monjadi bodosa. 14:22 
Naohoh inon ijo Konduang morocaya rih, Konduang nguanoh ang toharep 
Pohotala iou ahkan Konduang bongon. Ulun ijo eam anaitepun alasan 
ahkan nanyam bosala ngosan inon ijo io ngohuoh morong, ulun rih sanang. 
14:23 Tahpi ulun ijo nanyam ragu-ragu ahkan kuman aang'co, pongohuli 
ka tahtap kuman ukun rih, ulun rih tonosalan bam Pohotala, tului ulun rih 
eam botindak numbun koyahkinanoh tohou inon ijo morong tutang ijo sala. 
Tutang mon iou ijo konuan eam aro koporocaya, anai orih dusa. 


15:1 Ihto ijo tu'u-tu'u yahkin, ahkan inon ijo ihto porocayaoh, harusrih 
sabar toharep kobahat-kobahatoh ulun bohkon ijo bolomu koporocayaoh. 
Ara ihto tihkas nyanang arop ihto bongon iou. 15:2 Tombolikoh ihto 
nyino-nyinong koharusoh monyanang ahtoi sosama konduang ihto ahkan 
kopiosoh, mangat koyakinanoh botambah ba'as. 15:3 Tului Kristus ka eam 
monirukoh kosanang arop-Oh bongoi. Ang luwang Surat Borasih anai 
tonyurat koloutuh, "Kokaron tosalan ijo tonitu ahkak-Ku jari tomuat 
ngosan ahku." 15:4 Paring ijo tonyurat ang luwang Surat Borasih anairih, 
mangat majar ihto. Tului ajaran ijo ihto torimaoh rih tahkan Surat Borasih 
ngonjorian ihto sabar tutang ba'as nyiring ihto tou bokoharap umba 
Pohotala. 15:5 Keleh Pohotala, ijo nonga kosabar tutang apung ahkan 
ulun, dohop ihkam ahkan bolum hihcoahtoi numbun sutu Kristus Yesus. 
15:6 Honong ihcoahtoi Konduang paringoh hombo-homboh duon monara 
Pohotala, Amai Tuhan ihto Yesus Kristus. 15:7 Tului orih, hondakoh 
Konduang-konduang norima ihco umba ijo bohkon honong sanang ahtoi, 
sama kolou Kristus ka'a norima ihkam ahkan pohajo aran Pohotala. 15:8 
Tului, ingatrih, ijo Kristus jari mohalu ulun Yahudi ahkan mongorinah ijo 
Pohotala sotia aang molalus bowot-bowot-Oh umba tahtu ajuh ihto. 15:9 
Yesus ka'a monapa uhtus-uhtus bohkon monara Pohotala tului kohinut 
ahtoi-Oh ahkan iro. Ang luwang Surat Borasih tonyurat koloutuh, "Tului 
orih ahku monara Ihko ang louk karon uhtus, ahku kani monyanyi tara 
ahkan aran-Aim." 15:10 Anai ka'a tonyurat koloutuh hino, "Jori-jorih 
ihkam homboh ukup Pohotala ijo tongopili o karon-uhtus!" 15:11 Tutang 
tuh ka'a, "Tararih Pohotala, o paring uhtus kohondakoh paring ulun 
monara lo!" 15:12 Tutang tuh hino ijo tonuhtui bain Yesaya, "Tahkan lihit 
Isai ahkan lombut ihcobehti ijo ahkan moretah karon uhtus; umba Io karon 
uhtus rih ahkan porocaya." 15:13 Pohotala anairih, unuk ihkam porocaya. 
Keleh Io nyuang ahto1kam hapa kokaron kojorih tutang kasanang, tului 
ihkam porocaya umba lo, mangat umba kowasa Roh Pohotala ihkam 
mahi-mahi porocaya ahkan Pohotala. 15:14 Konduang-konduang! Ahku 
yahkin ijo anai aro samasino hal ijo pios aang ihko. Ihkam ka ngota'an 
kokaron paringoh tutang duon majar ihco umba ijobohkon ka'a. 15:15 
Tahpi tohou hal-hal ijo botatu ahku mopingat ihkam hawui tegas aang 


surat tuh, tului Pohotala jari nyarah ahkak'ku gawi tuh. 15:16 Io ius 
ngojorian ahku monjadi pohalu Kristus Yesus ahkan sonuhu, ahkan nokuh 
uhtus-uhtus ijo bohkon Yahudi. Tutang ahku molalusoh kolou imam, ijo 
mborihta Kabar Hinut tahkan Pohotala, mangat ulun-ulun ijo bohkon 
Yahudi, monjadi ihco ponyorahan ahkan Pohotala, ijo dahpot tonorima 
batou-Oh. Keleh Roh Pohotala napa iro monjadi ihco ponyorahan ijo 
khusus bagi Pohotala. 15:17 Jadi, kotului ahku jari hihco umba Kristus 
Yesus, mahka ahku duon nginyam tamam ngosan gawik'ku bagi Pohotala. 
15:18 Ahku bahanyi nuhtui kolouorih tihkas tohou inon ijo jari konuan 
Kristus nguha ahku, mangat ngonjorian ulun-ulun ijo bohkon Yahudi, te'et 
ahkan Pohotala. Ahku nguan orih honong tuhtui-tuhtui oluka umba 
gawikku, 15:19 ijo pohayak kohelan-helan tutang hal-hal luar biasa, 
paringoh rih bain kowasa Roh Pohotala. Kabar Hinut tohou Kristus jari 
ahku mborihtaoh paringoh ahkan ulun-ulun, nopara tahkan Yerusalem 
Johcok nokuh Ilirikum. 15:20 Cihta-cihta ahtoi'ku iorih mborihta Kabar 
Hinut tahkan Pohotala ang karon-unuk ang amoh ulun jaha ngonih tohou 
Kristus. Tului ahku eam kani nombok ang konuak'ku isun galang ijo konina 
bain ulun bohkon. 15:21 Ang luwang Surat Borasih tonyurat, "Ulun-ulun 
ijo Jaha pu'u norima borihta tahou lo, ahkan nopahjah, tutang iro ijo Jaha 
pu'u ngonih, ahkan horahti." 15:22 Orih kotului jari kinjap ahku tohalang 
ahkan masap ihkam. 15:23 Tahpi huntuh karon-gawik'ku ang daerah- 
daerah rih jari opah. Botoun-toun kotahiu ahku jolik masap ihkam. 15:24 
Noin amat ahku nguha lowun'kam ang ponomuoit'ku ahkan Spanyol, ahku 
harap duon hosombang umba ihkam tutang jorih honyulu honong ihkam. 
Uliorih ahku harap ihkam duon dohop ahku ahkan ponyalak'ku nokuh 
Spanyol rih. 15:25 Tahpi huntuh ahku kani nokuh Yerusalem ahkan ngitot 
pononga ahkan ukup Pohotala ang anan. 15:26 Tului ukup-ukup ang 
Makedonia tutang Akhaya jari sotuju ahkan nonga pononga ahkan 
konduang-konduang ijo porosbolum ang louk ukup Pohotala ang 
Yerusalem. 15:27 Honong sanang ahtoi iro monahtap, ahkan nguan orth. 
Puna komorongoh, iro pahtut dohop konduang-konduang ijo porosbolum, 
ang Yerusalem rih, tului tahkan ulun-ulun Yahudi rih, ulun-ulun bohkon 
Yahudi rih ius norima borehkat-borehkat tahkan Pohotala. Jadi, ulun-ulun 


ijo bohkon Yahudi rih, pahtut ka'a dohop ulun-ulun bohkon Yahudi umba 
borehkat-borehkat ramuioh. 15:28 Amat ahku jari ngopah karon-gawik'ku 
tuh, tutang monyorah ahkan iro ijo ang Yerusalem rih, pononga ijo jari 
tonipunoh rih, mahka ahku ahkan tulak nokuh lowu Spanyol, nyihing 
lowun'kam. 15:29 Amat ahku lombut nokuh ihkam, pasti ahku lombut 
umba aro borehkat tahkan Kristus ahkan ihkam. 15:30) Aangaran Tuhan 
ihto Yesus Kristus, tutang aang asiu ijo tononga bam Roh Pohotala, ahku 
nyawot honong paham umba ihkam. Keleh ihkam umba bodo'a tu'u-tu'u, 
hombo-homboh ahku ahkan Pohotala, ahkak'ku. 15:31 Bodo'arih iou, 
ahkan Pohotala moliwusoh ahku tahkan longon ulun-ulun ijo eam 
porocaya ang Yudea, tutang mangat gawik'ku ahkan ngitot pononga nokuh 
Yerusalem, tonorima honong sanang ahtoi bam ukup Pohotala ang anan. 
15:32 Honong kolouorih, amat Pohotala bokohondak, ahku dahpot 
lombut nokuh ihkam, hawui ahtoi ijo sanang. Tutang ahku ahkan nginyam 
toapung ang tohun ihkam. 15:33 Mudah-mudahan Pohotala ijo nongaoh 
kosanang ahkan ulun, pahahyak Konduang paringoh. Amen. 


16:1 Ahku jorik pokosono konduang ihto ijo bawi, Pebe. lo ndohop ukup 
Pohotala ang Kengkrea. 16:2 Tonorimarih io kolou ihcobehti, tahkan ukup 
Tuhan ka'a. Puna kolourih ulun-ulun ijo porocaya umba Pohotala harus 
norima ihco umba 1jobohkon. Dohop io amat io porulu pondohop tahkan 
ihkam, tului io bongol jari dohop aro ulun -- tame ahku. 16:3 Nyampaioh 
tabe'ku ahkan Priskila tutang Akwila jolahak'ku ijo hombo-homboh 
bogawi ahkan Kristus Yesus. 16:4 Iro bilak mahtoi, tului kani monyolamat 
ahku. Ahku botorimakasih ahkan iro -- tutang eam ahku bongok iou, tahpi 
paring ukup uhtus bohkon ijo eam Yahudi ka'a botorimakasih umba iro. 
16:5 Nyampaiohrih ka'a tabe'ku ahkan ukup ijo puhpung ang lohpou'ndo. 
Tabe ahkan Epenetus ijo ahku ngasihoh. Iorih ulun ijo pahtukoh porocaya 
umba Kristus ang tana Asia. 16:6 Tabe'ku ka'a ahkan Maria. lo bogawi 
kodorih karas ahkan'kam. 16:7 Nyampaioh ka'a tabe'ku ka'a ahkan 
Andronikus tutang Yunias. Iro ihcolihting uhtus umba ahku tutang pu'u 
nyolong sipir hombo-homboh ahku. Houn umba ahku porocaya umba 
Kristus, iro soun porocaya. Iro bosewut louk dolang rasul. 16:8 Tabe'ku 


ahkan Ampliatus ijo ahku ngasihoh, tului io sama-sama umba ahku jari 
hihco umba Tuhan. 16:9 Nyampaioh iou horomat'ku umba Urbanus, 
jolahan ihto ijo bogawi hombo-homboh umba ihto, ahkan Kristus. Ka'a 
horomat'ku ahkan Stakhis ijo ahku ngasioh. 16:10 Tabe ahkan Apeles. 
Kokehtepoh umba Kristus jari gihtan. Tabe'ku ka'a ahkan bobuhan 
Aristobulus, 16:11 tutang ahkan Herodion. Io ihcolihting uhtus umba 
ahku. Ka'a tabe'ku ahkan konduang-konduang sokoporocaya aang bobuhan 
Narkisus. 16:12 Tabe ahkan Tripena tutang Tripesa, ijo bogawi paham 
mohalu Tuhan, tutang ahkan Persis ijo ahku ngasioh. Io ka'a ius bogawi 
ahkan Tuhan. 16:13 Tabe ahkan Rufus tutang inaioh, ijo kolou inai'ku 
bongok. Rufus rih anairih ulun ponitih Tuhan, ijo tonara. 16:14 
Nyampaiohrih tabe'ku ahkan Asinkritus, Plegon, Hermes, Patrobas, 
Hermas tutang paring konduang sokoporocaya ijo hombo-homboh umba 
iro. 16:15 Tabe ahkan Filologus tutang Yulia; ahkan Nereus tutang 
konduang bawioh; ahkan Ulimpas tutang ahkan paring ulun porocaya ijo 
hombo-homboh umba iro. 16:16 Hotabe-taberih cara jorih ijo mesra, 
kolou konduang Kristen. Paring ukup Kristus monyampaioh taben'ndo 
ahkan Konduang-konduang. 16:17 Konduang-konduang! Ahku nyawot 
umba'kam: Ati-atirih toharep ulun-ulun ijo polombut kopisah tutang 
monderoh koporocaya ulun ahkan Tuhan. Hal rih hokolawan umba mon 
ijo jari tongajar ahkan ihkam. Ngomahcurih iou, ulun-ulun kolou orih. 
16:18 Tului ulun-ulun ijo nguan kodorih bohkonoh bogawi ahkan Kristus 
Tuhan ihto, molekan ahkan momeda kojolikahtoi'ndo bongoi. Honong 
bujukan tutang tuhtui ijo manih-monyak iro nihpu ulun-ulun ijo eam 
ngota'an ino-inon. 16:19 Paring ulun jari ngota'an ijo ihkam bokehtep 
ahkan ajaran tohou Kabar Hinut ijo tahkan Pohotala. Tutang ahku sanang 
ngosan hal orih tohou ihkam. Ahku jolik mangat ihkam solembang tohou 
hal-hal ijo pios; tutang uong tohou hal-hal ijo ja'at. 16:20 Pohotala ijo 
nonga kosanangkomangat ahkan ulun, ahkan jeleng ngina Sehtan pinda 
kowasai'mu tutang moluhtekoh. Keleh Konduang-konduang toturus 
tomorehkat bain Yesus Kristus Tuhan ihto! 16:21 Timoteus, jolahak'ku 
monyapai tabeoh ahkan ihkam. Kodorih ka'a Lukius, Yason tutang 
Sosipater, Ihcolihting uhtus umba ahku. 16:22 Ijo nyurat surat tuh ahku 


bongok, Tertius, Ahku ngohawot tabe hokoduang ahkan ihkam. 16:23 
Gayus ngirim tabe ahkan'kam. Ahku mohcon ang lohpouoh, tutang unuk 
ukup sombayang ang anan. Erastus kopala nambitduit ponahtou lowu, 
ngirim tabeoh ahkan'kam. Kodorih ka'a konduang ihto Kwartus. 16:24 
[Keleh Tuhan ihto Yesus Kristus momborehkat Konduang paringoh. 
Amen.] 16:25 Tonotararih ahkan Pohotala! lo bokowasa ngomba'as 
koporocaya Konduang sorurui umba Kabar Hinut tahkan Pohotala, ijo 
ahku mborihtaoh tohou Yesus Kristus. Ahku mborihtaoh Kabar orih 
sorurui umba inon ijo tongorinah bain Pohotala, iorih tohou rancana 
Pohotala 1jo jari boabad-abad kotahiuoh eam tongota'an ulun. 16:26 Tahpi 
huntuh, ang poretah Pohotala ijo abadi, rancana rih jari tongorinah tutang 
tomborihta ahkan paring uhtus ulun nguha kokaron surat bola nabi, mangat 
iro paringoh porocaya tutang bokehtep umba Pohotala. 16:27 Io 
ihco-ihcooh Pohotala. lo Mahahorahti. Keleh lo konahtang isung 
turus-Jjaham nguha Yesus Kristus. Amen. Horomat ihkai, Paulus, jihpon 
Kristus Yesus 


1 Korintus 


1:1-3 Konduang-konduang ukup Pohotala ang Korintus! Konduang jari 
tona'ah bam Pohotala ahkan monjadi ukup-Aiu, kobain Konduang ain 
Yesus Kristus, hombo-homboh paring ulun ang umoh ka'a ijo nyembah 
Tuhan ihto Yesus Kristus, 1orih Tuhan iro tutang Tuhan ihto ka'a. Ahku, 
Paulus, tutang konduang ihto Sostenes, harap, keleh Pohotala, Amai ihto, 
tutang Tuhan Yesus Kristus nonga borehkat tutang kosanang komangat 
ahkan'kam. Ahku nyurat surat tuh, kolou rasul Kristus Yesus, ijo ponotuot 
bam Pohotala bongoi tutang kobain konohuang-Oh ka'a. 1:4 Ahku toturus 
botorimakasih ahkan Pohotala tohou ihkam, bain ihkam ius norima 
pononganasi tahkan Pohotala nguha Kristus Yesus. 1:5 Kotului ihkam 
monjadi ain Kristus, mahka pombolum'kam tahtou a'ang dolang hal. 
Pongotaan'kam tohou dolang angihco puna timbon, tutang ihkam ahpik 
ngajar pongotaan rih. 1:6 Orih nunjuk ijo borihta tohou Kristus jari 
kodorih nyalut nokuh luwang ahtoikam, 1:7 nyiring ihkam eam kurang 


ihco borehkat ka, pondehan ihkam ngindoi Tuhan ihto Yesus Kristus 
lombut, tutang gihtan kobain paring ulun. 1:8 Kristus bongol ahkan 
monjamin ihkam nyiring aang kolaiuoh, mangat aang ohkot Io lombut 
hoduli, ihkam tonyombang-Oh eam aro kosalan. 1:9 Pohotala dahpot 
tomorocaya labihtuwioh. lorih Pohotala ijo jari na'ah ihkam ahkan monjadi 
ihco umba Anak-Oh, iorih Yesus Kristus, Tuhan ihto. 1:10 Konduang- 
konduang! Ngosan aran Tuhan ihto Yesus Kristus, ahku nyawot mangat 
ihkam paringoh hihco pahkat puhtar, mangat ara anai kopisah ang louk 
ihkam. Hondakoh ihkam bulathihco, ihcoahtoi tutang ihcotiruk. 1:11 
Kotului ulun-ulun tahkan bobuhan Kloë mander ahkakku, ijo anai 
soaljawab ang louk ihkam. 1:12 Ijo ahku ngomihoh iorih ijo ang louk 
ihkam anai ijo nuhtui, "Ahku umba Paulus," anai ka'a nuhtui, "Ahku umba 
Apolos," ijo bohkon nuhtui "Ahku umba Petrus," kodorih ka'a ijo bohkon 
hino nuhtui, hioi, "Ahku barih Kristus." 1:13 Kuwohrih Kristus tuh 
tobagi-bagi? Paulus eam mahtoi tonyalib ahkan'kam! Ihkam ka eam 
tonopondus ahkan monjadi murid-murid Paulus, kuwoh? 1:14 
Torimakasih rih ahku, eam mopondus ihcobehti ka tahkan louk ihkam, 
bohkonumba Krispus tutang Gayus. 1:15 Ara nyiring ihcobehti ka nuhtui, 
ijo ahku jari mopondus io ahkan monjadi murid'ku. 1:16 (O yo, Stepanus 
tutang injah-jolahaioh puna ahku 1jomopondus iro. Tahpi ijo bohkon 
tahkan rih, ang anatingat'ku, eam aro hino ulun bohkon ijo ahku 
mopondusoh.) 1:17 Kristus nyuhu ahku, eam ahkan mopondus ulun, 
molekan ahkan mborihta Kabar Hinut tahkan Pohotala, tutang orih ka 
harus ahku nguai, eam aro hapan koahpik'ku bopander numbun kolunon, 
mangat kowasa tahkan popahto1 Kristus ang sopolahki, eam monjadi 
sia-sia. 1:18 Kotului ahkan ulun-ulun ijo nihtu korusak, borihta tohou 
popahto1 Kristus aang sopolahki, monjadi panderkouong. Tahpi ahkan ihto 
ijo nitu solamat kobain Pohotala, borihta rih puna tu'u caraoh Pohotala 
ngorinah kowasai1-Oh. 1:19 Tului ang Surat Borasih, Pohotala homauh, 
"Kopihtar ulun pintar ahkan Ahku nderohoh, tutang kohorahtin ulun-ulun 
ahpik ahkan Ahku dianoh." 1:20 Nah, inon gunai ulun-ulun pintar rih? Inon 
gunal ulun-ulun ahpik rih? Inon gunai karon-ahli pikir ang tana tuh? 
Pohotala jari ngorinah kokaron kopihtar kolunon tuh, puna uras auh alik 


iou! 1:21 Kotului koloukuwoh ka kopihtaroh kolunon, io eam dahpot 
kosono Pohotala nguha kopihtaroh bongoi. Tahpi justru kobain Pohotala 
pihtar, mahka lo nohuang nyolamat ulun-ulun ijo porocaya umba Io, nguha 
borihta ijo ihkai nyiaroh ijo tongohu auh alik kobain kolunon. 1:22 Ulun 
Yahudi nutut tandahelan jadi bukti, tutang ulun Yunani mongguna kopihtar 
kolunon tuh. 1:23 Tahpi ihto tuh tihkas mborihta Kristus ijo mahtoi ang 
sopolahki. Borihta rih nyinggung pokomon ulun Yahudi, tutang tongohu 
tuhtui uong bain ulun-ulun bohkon Yahudi. Tutang ulun bohkon Yahudi 
ngohu orih ihco kouong. 1:24 Tahpi bagi ulun-ulun 1jo jari tona'ah bain 
Pohotala -- pios 10 ulun Yahudi, kanika ulun bohkon Yahudi -- borihta rih 
kolou caraoh Pohotala ngorinah kowasa tutang kopihtar-Oh. 1:25 Kotului 
ijo gihtan ko-uong aang Pohotala, anai lobien pihtar tahkan kopihtaran 
kolunon, tutang ijo gihtaioh bolomu aang Pohotala, orih molowi ba'as 
tahkanumba koba'as kolunon. 1:26 Konduang-konduang! Cuba ingat 
koloukuwoh koada'an'kam ang ohkot Pohotala na'ah ihkam. Tihkas 
honjiot iou tahkan louk ihkam ijo horahti, ata'ai bokowasa, ata'ai 
boponuotoh diang numbun topahjah kolunon. 1:27 Tului puna Pohotala 
ha'at ngopili ijo tongohu uong kobain kolunon tuh, mangat ulun-ulun pihtar 
nyolung mia. Tutang Pohotala mitih ka'a ijo tongohu bolomu bain kolunon 
tuh, mangat ulun-ulun ijo ba'as gagah nyolung mia. 1:28 Pohotala ngopili 
ijo tongohu randah, hina, tutang malah ijo tongohu eam boguna bain 
kolunon tuh, mangat Pohotala morusakoh 1jo tongohu boguna kobain 
kolunon tuh. 1:29 Honong kodorih eam ithcobehti ka dahpot namam 
aropoh ang toharep Pohotala. 1:30 Pohotala bongol 1jo napa nyiring 
Konduang hihco umba Kristus Yesus. Nguha Kristus, ihto monjadi 
horahti. Tutang nguha Io ka'a Pohotala nguan ihto hokopios hoduli umba 
arop-Oh, monjadi ihto ukup-Au ijo khusus tutang ngoliwus ihto. 1:31 Jadi 
kolou 1jo tonyurat a'ang Surat Borasih, "Ulun 1jo kani tama-tamam harus 10 
namamoh ngosan inon ijo konuan Tuhan." 


2:1 Konduang-konduang! Aang ohkot ahku lombut nohkuh ihkam tutang 
mborihta ahkan'kam tohou rancana Pohotala ijo jaha ngota'an kobain 
kolunon, ahku eam hapa kohorahtin kolunon tuh, ata'ai pander umba auh 


ijo muluk-muluk. 2:2 Tului ahku ius nehkat, ijo kotahin ahku anai hihco 
ihkam. Ahku eam ahkan monyorihta ino-inon, bohkon tohou Yesus 
Kristus; khususoh, ijo Io jari mahtoi nyopolahki. 2:3 Kotihka ahku anai 
umba ihkam, ahku bolomu tutang moruguh mihkoh. 2:4 Borihta ijo ahku 
nyiaroh ahkan'kam, eam ahku nyapaioh umba tuhtui monyak nyaling 
numbun kohorahtin ulun. Tahpi ahku monyiaroh rih umba cara ijo korinah, 
ijo Roh Pohotala bokowasa. 2:5 Ahku nguai kodorih, mangat 
koporocayan'kam umba Kristus, eam hogalang kohorahtin ulun, molekan 
hogalang kowasan Pohotala. 2:6 Oluka kodorih ang louk ulun-ulun ijo 
pombolum rohanioh jari botuo, ahku puna pander tohou kopihtar. Tahpi 
kopihtar tuh bohkon kopihtaran kolunon, ata'ai kopihtaran dolang 
pongowasaoh jaman tuh, ijo kowasaioh ahkan dilap. 2:7 Kopihtar ijo ahku 
nyorihtaoh tuh, iorih kopihtar tahkan Pohotala. Kopihtar rih eam 
tongota'an kobain kopihtaran kolunon, tahpi Pohotala jari nahtap ahkan 
kosanang ihto sounumba kolunon tuh jari tona'oi. 2:8 Eam ihcobehti ka 
tahkan pongowasa-pongowasa jaman tuh, ijo ngota'an tohou kopihtar rih. 
Kotului, jakaoh iro jari mongota'aioh, tontu iro eam ahkan nyopolahki 
Tuhan ihco tonohoromat rih. 2:9 Tombalikoh, hal rih, anai kolou auh ijo 
tonyurat aang Surat Borasih, "Inon ijo eam pu'u tonopahjah ata'ai konahan 
kobam ulun, tutang eam pu'u hino lombut aang tiruk ulun orih ijo tonahtap 
Pohotala ahkan ulun-ulun ijo sita Io." 2:10 Tahpi Pohotala jari ngorinahoh 
ahkan ihto hawui nguha Roh-Oh. Roh Pohotala moriksa dolang hal'co, 
nyiring umba dolang rancana Pohotala ijo paling bosuhuk samasino ka. 
2:11 Kotului ijo mongota'an usin ahtoi ihcobehti, orihrih roh ulun rih 
bongoi, kowa? Kodorih ka'a tohou Pohotala. Ijo ngota'an usin ahtoi 
Pohotala tihkas Roh Pohotala rih bongoi! 2:12 Tutang ihto eam tononga 
roh kolunon tuh, molekan Roh ijo tahkan Pohotala, mangat ihto ngota'an, 
paringoh pononganasi Pohotala ahkan ihto. 2:13 Kotului rih, amat ihkai 
monarang dolang hal tohou Pohotala ahkan ulun-ulun ijo anaingina Roh 
Pohotala, ihkai eam monarangoh numbun kopihtaran kolunon, molekan 
numbun ajar Roh Pohotala. 2:14 Ulun ijo eam anaingina Roh Pohotala, 
eam dahpot monorima inon ijo ngorinah bain Roh rih. Kotului bagi ulun rih 
dolang hal konohawot kolou ihco kouong bewe. Ulun rih eam duon 


mohorahtioh, tului hal-hal rih tihkas duon tonilaioh numbun rohani. 2:15 
Ulun ijo anaingina Roh Pohotala duon monllai paring a'angihco, tahpi eam 
ihcobehti ka, bohak monilai lo. 2:16 Luwang Surat Borasih tonyurat, "Tai 
ijo kota'an tiruk Tuhan? Tutang iai ijo duon moningak Io?" Ihto ijo tepun 
tiruk ijo sama umba Kristus. 


3:1 Konduang-konduang! Kotu'uioh ahku eam duon bopander umba 
konduang, kolou umba ulun ijo tepun Roh Pohotala. Ahku tihkas duon 
bopander umba ihkam, kolou umba ulun ijo magun bolum numbun kojolik 
kolunon; kolou umba ulun ijo magun ngoa aang koporocayaoh umba 
Kristus. 3:2 Lomoi ahku baya duon nonga ahkan'kam ukun ngoa, eam 
ukun ulun oko; kotului ihkam jaha sukupba'as ahkan orih. Tahpi huntuhka 
ihkam, magun jaha ba'as ahkan orih, 3:3 kotului ihkam magun bolum 
numbun tobiat'kam cara kolunon. Kotului amat magun hiri ahtoi tutang 
hokolahi sama arop'kam, eamkah orih pokarah ijo ihkam magun numbun 
tobiat kolunon, kolou ulun-ulun ijo eam kosono Pohotala? 3:4 Amat anai 
ijo nuhtui, "Ihkai umba Paulus," tutang ijo bohkon nuhtui, "Ihkai umba 
Apolos," eamkah orih pokarah ijo Konduang bohadat kolou ulun-ulun 
kolunon? 3:5 Kotu'ui iai Apolos rih? Tutang iai Paulus rih? Ihkai tihkas 
dolang pohalu Pohotala, ijo ius niting ihkam ahkan porocaya umba 
Kristus. Ihkai baya molalus gawi ijo tonyuhu Tuhan ahkan ihkai nyinong 
behti. 3:6 Ahku ijo ngombulan, tutang Apolos ijo nyiramoh, tahpi 
Pohotala bongoi ijo nguan komulan rih bolum. 3:7 Jadi ijo boguna iorih 
Pohotala, tului Io ijo mombolumoh. Ijo ngombulan tutang ijo nyiramoh 
eam boguna. 3:8 Koduooh anai kosamaoh. Nyino-nyinong tihkas ahkan 
norima opah numbun hekabo'o iro. 3:9 Ihkai anairih ulun-ulun ijo hombo- 
homboh bogawi ahkan Pohotala; tutang ihkam anairih kolou umon 
Pohotala. Konduang-konduang anairih ka'a kolou lohpou Pohotala. 3:10 
Umba kotoun ijo tononga Pohotala, ahku kolou ahli mangun, hawuiius 
ngina galang ahkan gedung rih, tutang ulun bohkon mangun gedung ang 
isun galang rih. Nyinong ulun harus nohtoanioh moro-morong koloukuwoh 
io mangunoh ang ngosan galang rih. 3:11 Tului Pohotala bongoi jari 
potuot Yesus Kristus kolou ihco-ihcooh, galang ahkan gedung rih; eam 


aro galang ijo bohkon. 3:12 Anai ijo mangun ang ngosan galang rih, hawui 
hapan bulou, anai ijo hapa perak, anai ijo hapa bahtu permata, anai hino ijo 
hapan kahju, anai ijo hapa uru koring ata'aika topilai. 3:13 Gawin nyinong 
ulun ahkan gitan noin ang uhun Kristus lombut hoduli. Kotului ang ondou 
orih baho ahkan nguan gawin nyino-nyinong ulun botarang. Baho ahkan 
nguji tutang nukas mutu tahkan gawi rih. 3:14 Amat gedung ijo tonombok 
ulun ang ngosan galang rih tahan pahpong baho, ulun rih ahkan norima 
upahoh. 3:15 Tahpi amat gawin ulun rih topahpong, 10 ahkan rugi; 10 
bongoi ahkan solamat, io kolou ulun lolos nguha baho. 3:16 Kota'ankah 
Konduang, ijo ihkam anai Lohpou Pohotala? Tutang ijo Roh Pohotala 
mohcon ang luwang ihkam? 3:17 Amat anai ulun ijo morusak Lohpou 
Pohotala, Pohotala ka ahkan morusak ulun rih. Kotului Lohpou Pohotala 
anai khusus ain Pohotala iou, tutang ihkam Lohpou rih. 3:18 Ararih 
ihcobehti ka ngabalik aropoh bongoi. Amat anai ulun ang louk'kam, komo 
aropoh horahti numbun tihpong kolunon tuh, ulun rih harus kolou ulun 
uong, mangat io monjadi moro-morong horahti. 3:19 Kotului ijo ngohu 
aropoh horahti kobain kolunon, orih rih kouong ang toharep Pohotala. 
Aang Surat Borasih tonyurat, "Pohotala nyokohtung ulun-ulun horahti 
aang koahpik iro bongoi." 3:20 Anai tonyurat koloutuh ka'a, "Tuhan 
kota'an ijo tiruk ulun-ulun horahti orihrih tiruk ijo eam boguna." 3:21 
Kotului orih, ara ihcobehti ka tonyanjung-nyanjung kolunon, tului kopari- 
paring oh jari tononga monjadi ain'kam: 3:22 Paulus, Apolos, Petrus, 
kolunon tuh, pombolum tutang popahtoi, jaman tuh ata'ai ka jaman ijo 
ahkan lombut, kopari-paringoh anai ain'kam. 3:23 Tutang ihkam anaioh, 
ain Kristus, tutang Kristus, ain Pohotala. 


4:1 Ngohurih ihkai pohalu-pohalu Kristus ijo botanggung-jawab 
mborihtaoh rancana-rancana Pohotala ijo jaha tongota'an kolunon. 4:2 Ijo 
pahtu-pahtuk tonutut tahkan pohalu ijo kodorih, iorih ijo io bokehtep 
umba tuanoh. 4:3 Bagi ahku, eam jadi soal kuwoh ijo ihkam -- ata'ai iai ka 
-- ka'a tirukoh tohou arop'ku. Malah inon ijo ahku bongok nirukoh, tohou 
arop'ku bongok ka, eam monjadi soal. 4:4 Ahku eam komo bosala a'ang 
hal inon ka ka'a, tahpi orih eam bukti ijo ahku puna eam bosala. Tuhan 


bongol ijo nuhkas ahku bosala ata'ai eam. 4:5 Kobain orih, tului jaha 
ohkotoh, ara ihkam jo1-join nuhkas, ijo ihcobehti bosala ata'ai eam. 
Ngindoi iou nyiring Tuhan lombut noin. Io iou ijo ahkan nguap paring 
rahasia-rahasia, ijo bosuhuk a'ang kopindong. Iorih ijo ahkan ngahkas 
paring niat ijo hotuyuk ang luwang ahtoi ulunkolunon. Ang ohkot rih punai 
nyinong behti norima tahkan Pohotala tara ijo pahtut tonorimaoh. 4:6 
Konduang-konduang! Ahkan gunan'kam, ahku jari kehpan paringoh rih 
ahkan Apolos tutang ahkan arop'ku bongok. Konohuangoh mangat tahkan 
sutu ihkai rih, ihkam dahpot bajar inon rimai auhtuh, "Nambitrih aang 
aturan ijo anai." Honong kodorih eam ihcobehti ka tahkan ihkam dahpot 
tara-tara umba ihcobehti, turus mohina ijo bohkon. 4:7 Iai ijo ngonjadi 
Konduang labih tahkan ulun bohkon? Eamlah dolang aang'co Konduang 
norimaoh tahkan Pohotala? Jadi ombai kani ngojuhu arop, kolo-kolou inon 
ijo anai aang Konduang rih, eam ang'co ijo tononga? 4:8 Puna ihkam eam 
porulu ino-inon hino! Ihkam jari tahtou! Ihkam jari monjadi lahca! Tutang 
ihkai eam. Eaminon kopiosoh amat ihkam tu'u morong monjadi lahca, 
mangat ihkai duon moretah homboh ihkam. 4:9 Kotului numbun tiruk'ku, 
ihkai karon-rasul, ius tonapa bain Pohotala, kolou tutunan ang boun ulun 
tutang bola molehkat. Ihkai kolou ulun-ulun hina ijo tonipa umba hukum 
mahtoi ang boun ulun aro tutang tonolahap kobain kolunon. 4:10 Kotului 
Kristus, ihkai anairih ulun ijo uong, tutang ihkam ulun Kristen ihco ahpik! 
Ihkai bolomu, ihkam ba'as! Ihkai tonocela, tutang ihkam tonyanjung- 
nyanjung. 4:11 Johcok uhuntuh ihkai nginyam kolou, tutang tohjahbolai! 
Hahtin ihkai tisa ijo ang behtin ihkai iou; ulun nyiksa ihkai; ihkai eam 
dahpot unuk ijo nehtep; 4:12 ihkai gawin paham ahkan ngurah napakah. 
Amat ihkai tonulut, ihkai malosumba borehkat, amat ihkai konoporos 
ihkai sabar. 4:13 amat ulun ngonja'at-ja'at ihkai, ihkai malosoh umba 
auh-auh ihco manih. Ihkai eam labih tahkan luhtik-puhuk kolunon tuh; 
nyiring uhuntuh ihkai magun tonongohu kolou luhtik-puhuk tana. 4:14 
Ahku nyurat tuh ahkan'kam, eamrih ahkan nguan ihkam jadi ngomia, tahpi 
ahkan ningak ihkam kolou dolang anak aik'ku bongok. 4:15 Kobain ahku 
ijo monjadi amai ihkam, oluka tousama kolou ulun Kristen, ihkam ius 
tepun sopulu ribu guru. Ang luwang pombolum'mu kolou ulun-ulun ijo ihco 


umba Kristus, ahku ijo monjadi amai ahkan'kam, kotului ahku ijo ngomin 
Kabar Hinut tohou Kristus ahkan'kam. 4:16 Kotului orih ahku nyawot 
honong paham mangat ihkam, nuhtut sutu ahku. 4:17 Ahkan orihrih ahku 
jari nyuhu Timoteus masap ihkam. Monjadi murid Kristus, io sama kolou 
anak'ku bongok ijo ahku ngasioh. Io anak'ku ijo duon tomorocaya. Noin io 
ahkan mopingat ihkam, tohou cara bolum ijo ahku nihtoioh, ulijari 
porocaya umba Kristus, iorih cara bolum ijo ahku majaroh ang nyinong 
ukup, ang umoh ka'a. 4:18 Pira-pira ulun ang louk'kam, jari monjadi 
bojuhu, kobain iro eam ngohu, ahku eam ahkan lombut nakuh'kam. 4:19 
Tahpi amat Tuhan mongijin, ahku ahkan lombut ka'a nokuh ihkam eam 
tahi hino. Noin ang ohkot orih rih, ahku ahkan nohto ka'a, inon ijo duon 
konuan kobain ulun-ulun ijo bojuhu orih; eam baya tuhtui iro tu. 4:20 Tului 
amat Pohotala moretah ang pombolum ihcobehti, hal orih tobukti ang 
koba'as pombolum ulun rih, eam bain tuhtui-tuhtuioh. 4:21 Jadi, ngopili 
iou inon ijo ihkam labih jolikoh! Inon ihkam kani ahku lombut mangat 
majar ihkam hawui karas, ata'ai ahku lombut majar hawui kolomun auh 
tutang ngasi nyayang? 


5:1 Ahku kotu'ui jari norima borihta, ijo ang louk ihkam, anai karon-gawin 
kokihal ijo dalo-dalou. Anai tahkan louk Konduang ijo hobandung umba 
inai tirioh. Ulun-ulun ijo eam kosono Tuhan ka, eam nguan ang kolourih. 
5:2 Oluka kodorih, Konduang magun isung ahtoi. Tobalikoh Konduang 
sopunaoh porosahtoi, tutang hobarih tahkan louk Konduang, ulun ijo 
nguan hal orih. 5:3-4 Cara ijo gihtan ahku mahcu tahkan ihkam, tahpi cara 
bahtin ahku anai ang tohun'kam. Jadi, ahku kani botindak koloujahka ahku 
anai ang louk'kam. "Ngosan aran Tuhan Yesus Kristus, ahku ngorinah ijo 
ulun ijo jari nguan gawiu ijo kodorth ja'at, harus tonohukum!" Amat ihkam 
hopuhpung, ngohu iou, ijo ahku anai tuot ang louk ihkam, tutang umba 
kowasan Tuhan ihto Yesus, 5:5 ihkam harus nyorahoh ulun rih ahkan 
Sehtan mangat behtin ulun rih rusak, tutang honong kodorih rohoh 
tonyolamat ang ohkot Tuhan lombut hoduli. 5:6 Eam pahtut ihkam komo 
bojuhu. Mihkohoh, ihkam jari kosono porobasa tuh, "Ragi ijo honjiot 
nguan hopus-golahpung kamir!" 5:7 Dian houn ragi ijo usang rih, iorih 


ragi dusa, mangat ihkam monjadi kolou golahpung ijo bohua, borasih 
tahkan ragi dusa ijo usang, tutang ahku kota'an ijo ihkam puna kodorih. 
Kobain, pesta Paska ihto jari sodia, tului Kristus ijo monjadi kolou tobiri 
Paska ihto, jari tomorahpah. 5:8 Jadi, olai ihto moporami pesta ihto rih, 
umba ruhte ijo boragi, iorih luhte ijo nindung koborasih tutang paringoh ijo 
kojorih ang ahto1 Pohotala. A'ai ihto moporami pesta Paska orih umba 
ruhte ijo hewui ragi ijo usang, 1orih ragi dusa tutang koja'atoh. 5:9 Ang 
luwang surat'ku ijo soun, ahku mborihta ahkan'kam, mangat ara hojelut 
umba ulun ijo kihal. 5:10 Ijo ahku hondakoh eam ulun-ulun pongihal, ata'ai 
bokuhu, ata'ai pobalik, ata'ai nyembah dewa, ijo samasino eam kosono 
Pohotala. Eam! Ahku eam nohuangoh iro, kobain amat ihkam harus 
ngomahcuoh iro, mahka kopunaioh ihkam porulu soluka samasino tahkan 
kolunon tuh. 5:11 Konohuang'ku iorih, ijo ihkam ara pahkat umba ulun ijo 
ngahku aropoh ulun Kristen, tahpi ulun rih nguan kokihal, ata'ai bokuhu, 
ata'ai ponyembah dewa, ata'ai jorik ngonja'at-ja'at ulun bohkon, ata'ai 
pobusou, ata'aika ponahkou. Tuot kuman umba ulun rih ka a'ai! 5:12-13 
Puna mosara ulun-ulun 1jo bohkon Kristen, bohkon urusan aik'ku, Pohotala 
bongol ijo ahkan mosara iro. Tahpi tohou anak-anak ukup'kam, eam kah 
ihkam bongom ijo harus mosara iro? A'ang Surat Borasih tonyurat, 
"Muhko 10u ulun ja'at tahkan louk ihkam." 


6:1 Ombai anai ang louk ihkam ijo bohanyi tulak nokuh hakim ijo eam 
kosono Pohotala, mangat ngadu konduangoh ihcoporocaya, amat 10 anai 
porokaraoh umba konduangoh rih? Ombai io eam nyawot ukup Pohotala 
ngobuah porokaraoh orih rih? 6:2 Kuwoh ihkam eam kota'an ijo ukup 
Pohotala, ahkan mosara kolunon tuh? Jadi, amat puna ihkam ahkan 
mosara kolunon tuh, kuwoh ihkam eam sanggup ngobuah, karon-porokara 
mosara ijo eam anai rimai? 6:3 Inon ihkam eam kota'an, ijo ihto ahkan 
mosara karon-molehkat? Mahi-mahi hino karon-porokara pambolum 
nyinong ondou! 6:4 Mahka amat lombut karon-porokara kolou orih, inon 
ihkam ngaduoh ahkan ulun-ulun ijo eam anai ponuotoh samasino ang 
ukup? 6:5 Tu'u-tu'u momi'a! Puna ang louk ihkam ihcobehti anai ulun 
piosbosara, ahkan ngobuah sokehta, louk konduang-konduang kam, jo 


sama-sama Kristen! 6:6 Tahpi tobalikoh, ihcobehti Kristen, tulak nokuh 
ulun ijo eam Kristen, ahkan ngadu porokaraoh toharep konduangoh ijo 
Kristen! 6:7 Ara samasino tulak hoporokara nokuh ulun ijo eam Kristen, 
Amat anai sokehta-sokehta ang louk ihkam ka, jari monjadi ihco 
kokalah'kam. Labih pios ihkam, konuan eam adil, ata'ai tonorugi iou! 6:8 
Tahpi ihkam bongom, malah ijo nguan ulun bohkon hawut eam adil. 
Ihkam bongom ka'a morugi ulun bohkon. Tutang orih ihkam nguai, justru 
toharep konduang-konduang'kam ihcoporocaya! 6:9 Kota'ankah ihkam ijo 
ulun-ulun, ijo eam numbun konohuang Pohotala, eam ahkan monjadi anak 
ukup Pohotala? Ara kona alik! Ulun-ulun ijo nguan kokihal, ulun-ulun jo 
nyembah songiang, ijo pohobandung, ijo nguan gawiou ijo momi'a toharep 
sama tapaioh, 6:10 ijo nahkou, ijo bokuhu, ijo pobusou, ijo jolik 
ngonjaat-jaat ulun bohkon, tutang mohamis ulun bohkon -- paring ulun 
kolourih eam ahkan monjadi anak ukup Pohotala. 6:11 Pira-pira ang 
louk'kam, lomoi hadatoh kolourih. Tahpi huntuh ihkam, tongorinah 
borasih tahkan dusa. Ihkam jari nyolung ain Pohotala ijo khusus. Ihkam 
Jari hokopios huli umba Pohotala, tului ihkam porocaya umba Tuhan 
Yesus Kristus, tutang kotului kowasan Roh tahkan Pohotalan ihto. 6:12 
Anal ijo nuhtui, ijo nyinong ulun dahpot nguan karon aang'co. Tahpi 
ahkak'ku eam paringoh boguna. Jadi, oluka ahku duon nguan aanginon iou, 
tahpi ahku eam kani mohanou arop'ku tokowasa bain inon ka. 6:13 Anai 
ka'a ijo nuhtui, ijo ukun anairih ahkan kono" tutang kono" tonahtap ahkan 
ukun. Tahpi koduo-duooh ahkan todian kobain Pohotala. Behtin ulun eam 
tou tohapa ahkan nguan ijo kihal, tahpi tihkas hapa mohalu Tuhan. Tutang 
Tuhan ahkan mohaga behti rih. 6:14 Pohotala jari mombolum behtin 
Tuhan Yesus tahkan popahto1, kodorih ka'a Pohotala ahkan mombolumoh 
ihto, hapa kowasa-Oh. 6:15 Konduang-konduang kota'an ijo behtin kam 
anai ramun behtin Kristus. Jadi, inon tou ahku ngomin ihco ramun behtin 
Kristus, turus monjadioh ramun behtin 'cobehti sundal? Samasino eam! 
6:16 Ata'aioh, mihkoh ihkam jaha ngota'an, ijo ulun ijo hihco umba 
'cobehti sundal, monjadi ihco umba sundal rih! Tului a'ang Surat Borasih 
tonyurat, "Duo behti orih rih monjadi ihco." 6:17 Tahpi ulun ijo pohihco 
aropoh umba Tuhan, Roh Tuhan umba roh ulun rih monjadi ihco. 6:18 


Ngojajong karon-gawi ijo kihal. Kotului paring dusa bohkon, ijo konuan 
ulun, uras nyolung ang luar behtin ulun rih. Tahpi ulun ijo nguan ijo kihal, 
rimai nguan dusa toharep behtiu bongoi. 6:19 Ihkam harus ngota'an ijo 
behtin'mu anai unuk mohcon Roh Pohotala. Roh rih mohcon ang luwang 
ihkam. Tutang Pohotala bongol ijo nonga Roh rih ahkan'kam. Behtin 
Konduang rih eam ain emu. Orth ain Pohotala. 6:20 Pohotala jari moli 
ihkam tutang jari mbayaroh hawui lunas. Kobain rih, hapa behtinkam 
kodorih kolou, nyiring Pohotala tonohoromat. 


7:1 Huntuh ahku kani bopander tohou masalah ijo ihkam ngohawotoh 
a'ang surat'kam. Amat ihcobehti ulunbahkas eam kawin, orih pios. 7:2 
Tahpi mangat eam buah tihkos ahkan nguan hal-hal ijo eam pahtut, labih 
pios nyinong ulun-ulun bahkas anai oruhoh bongoi. Tutang nyinong 
ulunbawi anai bosaioh bongoi. 7:3 Bosai harus molalus kopahtutoh kolou 
bosai ngosan oruhoh, tutang oruhoh harus molalus kopahtutoh monjadi 
oruh toharep, bosoioh, nyino-nyinong behti molalus kopahtutoh toharep 
ijo bohkon. 7:4 Oruhoh eam bokowasa ngosan behtiu bongoioh, ijo 
bokowasa ngosan behtiuoh baya bosaioh. Kodorih ka'a bosaioh eam 
bokowasa ngosan behtiuoh bongol, ijo bokowasa ngosan behtiuoh baya 
oruhoh. 7:5 Ararih ngojajong ihco umba ijo bohkon, socara bosai oruh. 
Tou ahkan pondehan ohkotoh, asar duo-duooh jari sotuju. Honong 
kodorih nyino-nyinong dahpot bodo'a, hawui eam hokoderoh. Tahpi 
pongohuli harusrih ihkam hoduli, saling hokodoni secara bosai oruh. Amat 
eam kolourih, nom ihkam tou numbun bujuk roh ja'at, tului ihkam eam 
ba'as nahan kojolik bolai. 7:6 Ahku nuhtui tuh eam monjadi poretah, tahpi 
monjadi tingak. 7:7 Kotu'uioh ahku labih jolik amat paring ulun monjadi 
kolou ahku. Tahpi nyinong behti ius norima pononga ijo khusus tahkan 
Pohotala. Ihcobehti tepun pononga tuh, ijo bohkon tepun pononga orih. 
7:8 Ahkan ulun-ulun ijo jaha kawin tutang ahkan bawi-bawi ijo jari balu, 
Jituh tingak tahkan ahku: Labih pios Konduang tehtep bolum bongon kolou 
ahku. 7:9 Tahpi amat Konduang eam duon monahan kojolikbolai, 
Konduang hondakoh kawin. Tului labih pios Konduang kawin tahkanumba 
kojolikbolai molambun. 7:10 Toharep iro ijo jari kawin jituh poretah: 


(Kotu'ui eam ahku, ijo nonga poretah orih rih Tuhan.) Ihcobehti bawi ijo 
jari kawin a'ai nohtah bosaioh. 7:11 Tahpi amat io jari nohtahoh, io harus 
tohtap ara ngomosai, ata'ai buli umba bosaioh. Tutang ihcobehti bosai eam 
tou nulang oruhoh. 7:12 Ahkan ijo dolang bohkon-bohkonoh tingak'ku 
iorih: -- jituh tingak tahkan ahku bongok, eam tahkan Tuhan -- amat 
ihcobehti ulun Kristen ngoruh ihcobehti bawi ijo eam porocaya umba 
Kristus, tutang oruhoh sotuju ahkan bolum hihco umba io, ulun kodorih 
eam tou nulang oruhoh rih. 7:13 Tutang amat ihcobehti bawin ulun 
Kristen, ngomosa1d ijo behti ulun ijo eam porocaya umba Kristus, tutang 
bosaioh sotuju nohuang hokombolum hihco umba io, mahka oruhoh rih 
eam tou nulang bosaioh rih. 7:14 Tului bosai ijo eam porocaya Kristus, 
mangat tou monjadi ukup ain Pohotala, tului pongawin iro umba oruhoh 
ijo jari monjadi ukup Pohotala. Kodorih ka'a oruhoh ijo eam porocaya 
mangat tou monjadi ukup ain Pohotala, kotului pongawin iro umba 
bosaioh ijo jari monjadi ukup ain Pohotala. Amat eam kodorih, anak-anak 
iro monjadi kolou anak-anak ulun kapir, podahal anak-anak orihrih 
tongohu kolou ukup ain Pohotala. 7:15 Tahpi amat ulun ijo eam porocaya 
rih nohtah oruhoh ata'ai bosaioh ijo Kristen, ara nahan io. A'ang hal tuh 
Konduangbawi ata'ai Konduangbahkas rih bebas, kobain Pohotala kani 
mangat Konduang bolum honong rukun. 7:16 Tului Konduang kolou oruh 
-- ijo jari porocaya umba Tuhan -- koloukuwoh Konduang tou kota'an 
honong pasti ijo Konduang eam duon nyolamat bosai'kam? Kodorih ka'a 
Konduang kolou bosai ijo Kristen, koloukuwohoh tou kota'an honong pasti 
ijo Konduang eam duon nyolamat oruh'kam? 7:17 Konohuangoh nyino- 
nyinong mohaga pombolumoh numbun toniting Tuhan, kolou ijo jari 
tonuhkas bain Pohotala ahkaioh, aang ohkot Pohotala na'ahoh ahkan 
porocaya umba lo. Orihrih poroturan ijo ahku majaroh ang nyino-nyinong 
ukup. 7:18 Pribasaoh, amat ihcobehti jari tonyunat ang kotihka io norima 
ta'ah Pohotala, mahka a'ai ulun orih rih ngurahjalan ngudapoh tanda-tanda 
sunat rih. Kodorih ka'a amat ihcobehti jaha tonyunat aang kotihka io 
norima ta'ah Pohotala, eam usah ulun orih rih nyawot tonyunat. 7:19 Tului 
nihtoi poroturan sunat, ata'ai eam nihtoioh koduo-duooh, sama-sama eam 
anai rimai ino-inon. ljo mbahtang io rih numbun poretah-poretah Pohotala. 


7:20 Konohuangoh nyinong ulun tehtep bolum a'ang koada'an kolou 
kotihka 10 norima ta'ah Pohotala. 7:21 Amat aang ohkot Konduang 
tona'ah, Konduang anairih ihcobehti jihpon, eam usah Konduang 
susa-susah niruk hal rih. Tahpi amat noin Konduang duon kosapet ahkan 
jadi morodehka, nguna kosapet rih. 7:22 Tului ihcobehti jihpon jari 
porocaya umba Tuhan, anairih monjadi ulun ain Tuhan ijo morodehka. 
Tutang ihcobehti morodehka ijo jari porocaya umba Tuhan, anairih jihpon 
Kristus. 7:23 Pohotala jari moli Konduang tutang lunas bayaroh. Tului 
orih, a'ai Konduang nyarah behti mangat monjadi jihpon kolunon. 7:24 
Jadi, Konduang-konduang koloukuwohka koada'an'kam aang ohkot 
tona'ah, kohondakoh Konduang tehtep bolum kolourih hihco umba 
Pohotala. 7:25 Huntuh tohou ulun-ulun ijo jaha kawin. Tohou hal orih 
ahku eam norima poretah ino-inon tahkan Tuhan. Olu kodorih ulun ijo 
tului norima pononganasi Tuhan pahtut tomorocaya, ahku kani nonga 
tingak iou. 7:26 Mongingat karon kosusah ijo ahkan ngancam huntuh, 
ahku komo labih pios amat ulun tehtep nguan pombolumoh kolou koada'ai 
ijo huntuh. 7:27 Amat Konduang jari ngoruh, a'ai ngurahjalan bolohkak 
tahkan oruh orih rih. Amat Konduang Jaha ngoruh eam usah ngurah oruh. 
7:28 Tahpi amat Konduang kawin orih eam dosa. Kodorih ka'a amat 
ihcobehti dara kawin, eam rimatoh io bodusa. Tihkas, iro ijo kawin orih 
rih ahkan noharep aro kosusah. Tutang ahku jolik Konduang tokila tahkan 
kosusah-kosusah rih. 7:29 Titunhuang'ku koloutuh, Konduang-konduang: 
Ihto eam anai aro ohkot hino. Nopara tahkan huntuh, nyinong ulun ijo jari 
ngoruh, hondakoh bolum koloujahka io eam ngoruh, 7:30) ulun ijo nangih, 
bolum koloujahka io eam poros ahtoioh; ulun ijo ngota'o, koloujahka 10 
eam jorih; ulun ijo jari moli koloujahka io eam ngina ino-inon; 7:31 tutang 
ulun ijo sohowu a'ang hal-hal kolunon, pahtut bolum koloujahka eam 
deroh bain hal-hal rih. Kobain eam tahi hino kolonon tuh, a'ang koada'ai 
ijo huntuh, ahkan dilap! 7:32 Ahku jolik mangat Konduang morodehka 
tahkan kosusah. Ulun ijo eam ngoruh, ahkan mbulat tirukoh aang hal-hal 
tohou Tuhan, kotului io jolik ngojorih Tuhan. 7:33 Tahpi ulun ijo jari 
ngoruh ahkan aro niruk hal-hal kolunon tuh ngojorih ahtoi oruhoh; 7:34 
kojoriaioh karon-tirukoh tobagi-bagi. Ihcobehti bawi ijo eam ngomosal, 


ata'ai ihcobehti anakdara, ahkan aro niruk hal-hal tohou Tuhan, kotului io 
Jolik mangat behtiu homoruaioh, monjadi ain Pohotala. Tahpi ihcobehti 
ulunbawi ijo jari ngomosai, io ngobulat tirukoh nitu hal-hal kolunon tuh, 
tului jolik io ngojorih ahto1 bosaioh. 7:35 Ahku nyurat paringoh rih, ahkan 
kop10s'kam bongom, eam hawuit nohuang ngohana 'otuh, ngohana 'o-orth. 
Ijo ahku jolik baya mangat Konduang nguan ijo morong tutang pahtut, 
tutang mangat Konduang duon ngombulat tiruk'kam ahkan Tuhan. 7:36 
Amat ihcobehti komo eam molalus ijo kopahtutoh toharep kisokoh, amat 
io eam dahpot nahan kojolikbolaioh, tutang io komo perulu kawin umba 
dara orih rih. Nauhoh io nguan, inon ijo pokomooh pios; io eam bodusa, 
amat iro kawin. 7:37 Tahpi amat ihcobehti jari nguan koputusan ang 
luwang ahtoioh ahkan eam kawin umba kisokoh, tutang tuhkas orih rih 
eam toropaksa, mahka ijo konuai orth rih pios, asar io ba'as nahan aropoh. 
7:38 Kolopuhtai, ulun ijo kawin pios gawiuoh, tutang ulun ijo eam kawin 
labih pios hino gawiuoh. 7:39 Ihcobehti bawi ijo jari kawin lehket umba 
bosaioh, tihkas kotahin bosaioh bolum. Amat bosaioh jari mahtoi, 
ulunbawi orih rih morodehka kawin hino umba ulun ijo kojolikoh; asar 
pongawin orih, pongawin Kristen. 7:40 Tahpi io ahkan labih utung amat 
eam kawin hino. Jorih auh tiruk'ku bongok, tahpi ahku komo ijo, jo 
konohawot'ku rih, lombut kobain kowasa Roh Pohotala. 


8:1 Uhuntuh tohou ukun ijo jari tonyorah kolou pononga ahkan 
Songiangdewa. Puna morong kolou hion ulun "Ihto paringoh uras ahpik." 
Tahpi koahpik napa ulun monjadi bojuhu, rahatoh kasih mangun pribadi 
ulun. 8:2 Ulun ijo ngohu, ijo io jari ngota'an aro, kotu'uioh jaha ngota'an ijo 
puna paling kotimbon-timbonoh. 8:3 Tahpi ulun ijo tu'u-tu'u sita Pohotala, 
Io tongosono kobain Pohotala. 8:4 Tohou soal kuman ukun ijo jari 
tonyorah ahkan songiangdewa ihto ngota'an ijo songiang, gambar angihco 
ijo kotu'uioh, eam aro. Tutang ihto ngota'an ka'a ijo Pohotala tihkas ihco, 
eam aro ihco bohkon. 8:5 Puna aro ka'a, inon ijo konohawot pohotala 
tutang tuhan; pios ijo anai ang langit, oluka ijo anai ngosan tana. 8:6 Tahpi 
bagi ihto, Pohotala tihkas ihco. Io Amai ijo na'oi karon aang'co. Ahkai-Oh 
ihto bolum. Tutang Tuhan tihkas ihco ka'a, iorih Yesus Kristus. Nguha Io 


karon angihco tona'oi, tutang kotului lo mahka ihto bolum. 8:7 Oluka 
kodorih eam paring ulun ngota'an hal rih. Anai ijo lomoi kopahtuhoh 
nyembah songiangdewa. Jadi, kotului rih nyiring huntuh ka iro magun 
komo ijo ukun, ijo jari tonyorah ahkan songiangdewa, yorih ukun dewa. 
Mahka amat iro kuman ukun rih, iro komo bodusa, tului koporocaya iro 
Jaha ba'as. 8:8 Kotu'ui ukun bongon eam nguan kohihco ihto umba 
Pohotala monjadi labih rapat. Amat ihto kuman ukun rih, ihto eam duon 
utung ino-inon. Tobalikoh amat ihto eam kumai ukun rih, ihto ka eam rugi 
ino-inon. 8:9 Tahpi, bua-buah! Ara nyiring nyolung, ijo ulun bohkon 
monjadi bodusa -- kotului koyahkinanoh jaha ba'as -- kobain tului 
Konduang bebas nguan inon iou. 8:10 Konohuang'ku koloutuh, Jahkaoh 
Konduang, ijo anai ngina koyahkinan ijo ba'as, uhun tuot kuman aang 
koramat dewa. Uliorih ihcobehti nohto Konduang tuot kuman ang anan. 
Amat koyahkinan ulun rih eam dehen, eamkah orih ahkan mawi ulun rih 
bohanyi kuman ukun ijo jari tononga ahkan songiang? 8:11 Tutang kotului 
rih, mahka koyahkinan Konduang nguan ulun ijo koyahkinanoh eam ba'as 
rih monjadi sosat. Podahal Kristus mahtoi ahkan ulun rih ka'a. 8:12 Tutang 
amat Konduang nguan kosalan kolourih toharep konduang-konduang 
Kristen -- iorih konduang morusak koyahkinan ulun bohkon, ijo bolomu -- 
mahka Konduang bodusa umba Kristus. 8:13 Orih kotuluioh, amat ukun 
kotuluioh rih konduang'ku bodusa, mahka ahku samasino eam ahkan 
kuman usinohcin hino. Tului, ara-ara konduang'ku bodusa tului ahku. 


9:1 Eamkah ahku ulun morodehka? Eamleh ahku tuh rasul? Kuwoh ahku 
jaha pu'u nohto Yesus, Tuhan ihto? Kuwoh ihkam eam bua gawik'ku 
ahkan Tuhan? 9:2 Amatka ulun-ulun bohkon eam kani ngahku ahku kolou 
rasul, paling honjiot ihkam ngahku orih! Tului pombolum'mu kolou ulun 
Kristen, anairih bukti ahku ihcobehti rasul. 9:3 Amat ulun nosalan ahku, 
ahku ahkan mutah numbuntuh. 9:4 Inon ahku eam bohak, norima ukun 
tutang korih tului angkonuak'ku? 9:5 Kuwoh ahku eam bohak ngomin 
oruh'ku ijo Kristen homboh ahku aang ponomuoi'ku, kolou ijo konuan bain 
konduang-konduang Tuhan Yesus, tutang bain rasul-rasul bohkonoh, 
totame Petrus? 9:6 Ata'ai tihkas Barnabas tutang ahku iou ijo pahtut 


ngurah ukus'ku bongok? 9:7 Eam aro jolahan sorodadu ijo pahtut ngurah 
ukus aropoh bongol, ang luwang posukan kolahi! Eam anai pongumo ijo 
ngombulan anggur ang pobulanoh, turus eam kuman bua anggur rih tahkan 
pombulan orih! Eam anai sokahtik ijo mohaga tobirioh, turus eam ngorih 
susu tahkan tobiri-tobirioh rih! 9:8 Ahku nohouang orih eam baya 
hogalang ijo kopahtutoh a'ang kopu'u nyinong ondou, tahpi tului Surat 
Borasih nohouohrih hal rih ka'a. 9:9 Ang luwang buhku Museh tonyurat, 
"Sahpi ijo rahat ngihik paroi ahkan ngihik luang paroi tahkan pahting ara 
mangop bauioh." Sahpirih ijo nohtoani Pohotala? 9:10 Ata'ai orih 
konohuangoh ahkan ihto? Puna orih tonyurat ahkan ihto. Tului ulun ijo 
nguan umo tutang ulun ijo morasih paroioh, jari kopahtutoh nguangawiu 
honong harapoh ahkan norima 'cokabagi tahkan bua gawi rih. 9:11 Ihkai 
lus monyi bonyi Rohani ang luwang pombolum'kam. Mahka amat ihkai 
ngohtom borehkat-borehkat ramun kolunon tahkan ihkam, inon orih rimai 
ihkai nutut labih aro tahkan'kam? 9:12 Amat ulun-ulun bohkon anai hak 
bokoharap tuh tahkan ihkam, eamkah ihkai labih bohak hino tahkan iro? 
Tahpi ahku jaha nguna hak orih. Tobalikoh, ahku labih jolik ngohtun 
kokaron angihco, tahkan mopolombut angihco hal ijo mongapeng monyiar 
Kabar Hinut tohou Kristus. 9:13 Konduang puna kota'an ijo ulun ijo 
bogawi ang luwang Lohpou Pohotala norima ukun iro, tahkan Lohpou 
Pohotala. Tutang ulun-ulun ijo hogoguan unuk nonga porahpah, duon bagi 
tahkan porahpah ijo tonosorah ang anan. 9:14 Kodorih ka'a Tuhan jari 
nuhkas, ijo ulun ijo mborihtaoh Kabar Hinut rih koharusoh duon upahoh 
tahkan tomorihtaoh rih. 9:15 Tahpi jaha pu'u ahku hapa angihco ka tahkan 
hak-hak rih. Tutang ahku nyurat surat tuh, eam ka'a hawui konohuang 
mangat hal-hal rih, konuan uhuntuh toharep ahku. Labih pios ahku mahtoi 
tahkan nihou hal ijo ahku namamoh rih. 9:16 Tului, amat orih baya soal 
mborihta Kabar Hinut tahkan Pohotala, mahka ahku eam anai hak 
monamam-namamoh, kobain Pohotala jari nyuhu ahku ahkan nguaioh. 
Colahka ahku, amat ahku eam mborihta Kabar Hinut rih. 9:17 Jahkaoh 
ahku nguan gawik orih, ngosan konohuang'ku bongok, mahka ahku tou 
moharap ahkan dahpot upah. Tahpi ahku mborihta Kabar Hinut rih, puna 
tului koharusoh. Ahku sonuhu bam Pohotala ahkan nguan orih. 9:18 Amat 


kodorih upah'ku inon? Jituh upah'ku, ijo ahku dahpot mborihta Kabar 
Hinut rih, tutang eam ngombahat ihcobehti ka ahkan bohatik'ku, tului ahku 
eam nyawot hak-hak'ku, kolou numbun borihta Kabar Hinut rih. 9:19 
Ahku tuh eam jihpon ia-iai ka, ahku morodehka. Oluka kodorih, ahku jari 
ngonjorian arop'ku tuh, jihpon ahkan paring ulun. Ahku nguan angrih 
mangat ahku duon ngonduon, sopira duon ulun ahkan Kristus. 9:20 
Toharep ulun-ulun Yahudi, ahku nguanang kolou ulun Yahudi, mangat 
ahku tou, ngondahpot ulun Yahudi ahkan Kristus. Toharep ulun-ulun ijo 
bolum numbun hukum Museh, ahku nguanang koloujahka ahku konarut 
aang hukum rih, oluka ahku kotu'uioh eam konarut aangoh. Ahku duon 
nguan orihrih mangat ahku dahpot nguhut iro monjadi murid Yesus 
Kristus. 9:21 Toharep ulun bohkon Yahudi, ahku nguanoh kolou ihcobehti 
bohkon Yahudi, 1jo bolum ang luar hukum Museh. Ahku nguan orth rih, 
mangat ahku tou nguhut iro monjadi murid Kristus. Tahpi orih eam rimai, 
ijo ahku eam te'et umba poretah-poretah Pohotala, ahku mahi-mahi 
konowasa bam poretah-poretah Kristus. 9:22 Ang tohun ulun-ulun ijo 
koyakinoh eam ba'as, ahku ka nguanang kolou ihcobehti ijo koyakinoh 
eam ba'as, mangat ahku duon nguhut iro monjadi murid Kristus. 
Pendekoh, ahku ngonjorian pari-paringoh ahkan paring ulun mangat umba 
Jalan 1jo koloukuwoh ka, ka'a ahku duon monyolamat ihcokobagi tahkan 
iro. 9:23 Paring orih rih ahku nguai kotului Kabar Hinut tahkan Pohotala 
rih, mangat ahku ka'a taput tomorehkatoh. 9:24 Konduang puna ta'an, ijo 
ang a'ang hosolanja, koparing ulun umba nokoru, tahpi baya ihcobehti ulun 
norima hadiah. Bain tului orih, nokoru kodorih kolouoh, nyiring Konduang 
norima hodiahoh. 9:25 Nyinong ulun ijo rahat a'ang bolatih, nahan arop 
a'ang kokaron hal-hal. lo nguan hal orih tului io jolik tonyaling umba 
modali hadiah rih, 10rih modali ijo bojoin rusaknihou. Tahpi ihto tuh nahan 
arop aang kokaron hal, kotului ihto jorik tonyaling umba modali ijo eam 
duon rusaknihou. 9:26 Orth koluluioh ahku nokoru nihtu tihtui ijo botitu. 
Kolou aangulun hotanding botinju, ahku eam moninju borangai. 9:27 Ahku 
nolua behtik'ku bolatih honong karas nyiring ahku dahpot mongowasaoh. 
Ahku nguan kolouorih rih, tului ahku eam kani nyiring nyolung, ijo jari 
ahku ngihit ulun bohkon umba a'ang solanja rih, ahku bongok tonulak. 


10:1 Konduang-konduang! Konduang kohondakoh, ingat mon 1jo nyolung 
ahkan tahtu ajuh ihto, kotihka iro nutut Museh. Iro paring tonolindung bain 
bounondou, tutang solamat mihtah Tasik Bohandang. 10:2 Ahkan monjadi 
murid-murid Museh iro paringoh ponompondus ang luwang bounondou 
tutang ang luwang tasik rih. 10:3 Iro paringoh kuman ukun rohani ijo 
sama, 10:4 tutang ngorih, korih Rohani ijo sama. Iro paringoh ngorih 
tahkan puruk bahtu rohani ijo homboh iro, puruk bahtu orihrih Kristus 
bongoi. 10:5 Oluka kodorih, Pohotala eam sanang toharep anaiaro tahkan 
louk iro, tutang orihrih kotuluioh aro otun-otun iro hokolahpah ang padang 
balambah. 10:6 Paringoh orih rih monjadi sutu ahkan ihto uhuntuh, 
mangat mopingat ihto, mangat ara jolik hal-hal ijo ja'at kolou iro. 10:7 
Ka'a mangat ihto ara nyembah songiangdewa kolou ijo konuan bam 
'cokabagi tahkan iro. Aang Surat Borasih tonyurat, "Mahka uhtus rih 
nopara kuman ngorih, tutang monari ahkan nyembah songiangdewa." 10:8 
Ihto eam tou nguan hal-hal ijo kihal, kolou ijo konuan 'cokabagi tahkan iro. 
Kotului, duo pulu tolu kujan behti tahkan louk iro mahtoi ang ihco ondou 
tului nguan orth. 10:9 Ihto eam tou niko-nikos Tuhan, kolou ijo tonguan 
bam 'cokabagi tahkan iro lomoi, nyiring iro mahtoi tonunduk lohi tada. 
10:10 Ihto eam tou ka'a bokuhtuk, kolou ijo tonguan bain 'cokobagi tahkan 
iro lomoi, nyiring iro ponunu bain Molehkat Pomunu. 10:11 Paring hal rih 
nyolung ahkan iro mangat monjadi sutu bagi ulun-ulun bohkon. Tutang 
paring orih, tonyurat ka'a mangat monjadi pongingat ahkan ihto huntuh. 
Kotului ihto huntuh bolum aang ohkot lain jaman. 10:12 Ulun ijo ngohu 
aropoh tombok ba'as, konohuangoh bua-buah, a'ai nyiring 10 bolukang. 
10:13 Nyinong tihkos ijo Konduang nyuruoh, Jorih tihkos ijo kobahutoh 
tonyuru ulun. Tahpi Pohotala bokehtep aang bowot-Oh. Io eam ahkan 
mohonou Konduang tonihkos molowi tahkan kosanggup ihkam. Aang 
ohkot Konduang nopahas bam tihkos, lo ahkan nonga jalan ahkan'kam, 
ahkan nyolung ba'as mangat Konduang dahpot botahan. 10: 14 Bain kotului 
orthrih, Konduang-konduang ijo ahku ngasihoh, hondakoh ihkam 
monyingi monyembah songiangdewa. 10:15 Ahku nuhtui ahkankam, 
kolou ahkan ulun-ulun ijo horahti. Kohondakoh ihkam nimbangoh bongom 
auh'ku tuh. 10:16 Aang ohkot ihto ngorih anggur honong ngohawot 


torimakasih ahkan Pohotala, eamkah orihrih korinah, ijo ihto hihco umba 
Kristus a'ang popahto1-Oh? Tutang a'ang ohkot ihto milat nulat ruhte 
ahkan ukun hombo-homboh, eamkah orih korinah ijo ihto, anai hihco 
umba behtin Kristus? 10:17 Bam kotuluioh tihkas anai ihco ruhte, tutang 
ihto paringoh kuman, tahkan ruhte ijo ihco rih ka'a, mahka ihto ijo aro tuh, 
monjadi ihco kobereng. 10:18 Cuba nohtoanioh ulun-ulun Yahudi. Iro ijo 
kuman ukun ijo tonyorah ang ngosan unuk ponyorahan porahpah, anai 
ulun-ulun Yo hihco umba unuk rih. 10:19 Inon konohuang'ku umba orih? 
Songiangdewa ata'ai ka ukun ijo tonyorah ahkan songiangdewa rih eam 
ngina rimai samasino. 10:20 Inon ijo tonosorah ang unuk porahpah ahkan 
songiangdewa, eam tonyorah ahkan Pohotala, molekan ahkan roh-roh 
Ja'at. Tutang ahku eam kani ihkam hihco umba roh ja'at rih. 10:21 Ihkam 
eam tou ngorih tahkan sakir anggur Tuhan, tutang homboh umba sakir 
anggur roh ja'at ka'a. Ihkam eam tou kuman ang meja Tuhan tutang kuman 
ang meja roh ja'at ka'a. 10:22 Ata'aikah ihto kani nguan Tuhan hiri ahto1? 
Inonrih ihto labih ba'as tahkan Tuhan? 10:23 Hion ulun, "Ihto tou nguan 
anginon bewe ijo ihto kani." Tu'u! Tahpi eam paring ijo ihto kani rih 
boguna. "Ihto tou nguan inon iou ijo ihto kani." -- Tahpi eam paring ijo 
ihto kani orih rih, monombok pombolum ihto. 10:24 Ara ihcobehti ka 
bousaha ahkan gunan aropoh bongoi. Nyinong ulun harus bousaha ahkan 
gunan ulun bohkon. 10:25 Ihkam tou kuman inon bewe, tomodagang ang 
pasar usinohcin. Eam usah noliti, labih houn olu ka anai kobahat-kobahat 
a'ang nanyam ahtoi bua'kam. 10:26 Kotului a'ang Surat Borasih tonyurat, 
"Tana tuh hawui paring usiouoh uras ain Tuhan." 10:27 Amat ihkam 
tona'ah kuman bain ihcobehti ijo eam Kristen, tutang ihkam norima 
pona'ah rih, koman iou inon ijo tonyorungan ahkan'kam. Eam usah 
nohtoani tahkan umoh polombutoh ukun rih, mangat eam anai kobahat- 
kobahat ang luwang ahtoi bua'kam. 10:28 Tahpi amat anai ijo nuhtui 
ahkan'kam, "Ukun tuh jari tonyorah ahkan songiangdewa," a'ai kuman 
ukun rih, tului, gihtan kogunai ahkan ulun orih, tutang tului auh ahtoi bua. 
10:29 Konohuang'ku, bohkon auh ahtoi bua'kam, tahpi auh ahtoi bua ulun 
orih. Mihkoh anai ijo ngisok, "Ho, ombai komordehka'ku harus tonihkas 
bain auh ahtoi-bua ulun bohkon? 10:30 Amat ahku kuman ukun honong 


botorimakasih ahkan Pohotala, ombai ulun harus nosalan ahku ngosan 
ukun rih, rahat ahku jari botorimakasih nitu Pohotala ngosan orih?" 10:31 
Inon ka ijo Konduang nguai -- Konduang kumai ata'ai Konduang ngorihoh 
-- nguan paringoh orihrih ahkan mohoromat Pohotala. 10:32 Bolumrih 
kolouorih kolou, nyiring Konduang eam kotuluioh ulun bohkon nguan 
dosa, inonkah iro ulun Yahudi ata'ai ulun bohkon Yahudi, ata'ai ka ukup 
Pohotala. 10:33 Bolumrih kolou ahku. Ahku ngurahjalan ngojorih ahtoi 
paring ulun, a'ang kokaron angihco, earo konohuang-konohuang ijo 
kogunan arop bongon. Titun aik'ku anairih, mangat ahkan iro paringoh 
dahpot tonyolamat. 


11:1 Nutut sutu ang ahku, kolou ahku ka nutut sutu ang Kristus. 11:2 
Ahku nara ihkam, kobain ihkam toturus mingat ahku, tutang numbun auh 
ajar, ijo ahku nongaoh ahkan'kam. 11:3 Tahpi ahku jolik ihkam ngota'an 
ihco hal hino, iorih, ijo, jo nyolung kopala ngosan ulun-ulun bahkas iorih 
Kristus; ijo nyolung ngosan oruh iorih bosaioh, ijo nyolung ngosan Kristus 
iorih Pohotala. 11:4 Amat ihcobehti bahkas ang ohkot bodo'a, ata'ai aang 
ohkot nyapai borihta tahkan Pohotala ang toharep aro ulun, hapa tuhtup 
kuhung, mahka ulun rih mohina Kristus. 11:5 Tutang amat ihcobehti bawi 
ang ohkot bodo'a ata'ai ang ohkot nyapai borihta tahkan Pohotala ang 
husuk aro ulun, eam hapa tuhtup kuhung, mahka ulunbawi rih ngomia 
bosaioh ijo monjadi kopala ngosan aropoh. Orih sama ka'a kolou jahka 
kuhung bawi rih jari tongalit. 1 1:6 Kotului amat ihcobehti bawi eam kani 
hapa tuhtup kuhung, labih pios balouoh tonohtok. Tahpi amat ihcobehti 
bawi tonongalit kuhungoh ata'ai tonohtok balouoh, mahka orih ihco komia 
ahkaioh. Bain kotului rih labih pios io hapa tuhtup kuhung. 11:7 Ulun-ulun 
bahkas eam usah hapa tuhtup kuhung, tului io nyoramin aropoh, tutang 
kohajon Pohotala. Tahpi ulunbawi nyoramin kohajon ulunbahkas, 1 1:8 
kotului ulunbahkas eam tonapa tahkan ulunbawi, tapi ulunbawi tonapa 
tahkan ulunbahkas. 11:9 Ulunbahkas eam hino tonapa ahkan gunan 
ulunbawi, molekan ulunbawi tonapa kogunan ulunbahkas. 11:10 Tului orih 
rih, ahkan ngojorih molehkat-molehkat, ihcobehti bawi harus hapan tuhtup 
kuhung, kolou tanda io ang pinda kuwasa bosaioh. 11:11 Oluka kodorih, 


aang pombolum ihto kolou ulun Kristen, ulunbawi eam bolum bongol, 
lopas tahkan ulunbahkas, tutang ulunbahkas ka eam bolum bongoi, lopas 
tahkan ulunbawi. 11:12 Kotului oluka ulunbawi ijo pahtukoh tonapa 
tahkan ulunbahkas, tahpi uliorih ulunbahkas konanak tahkan ulunbawi, 
tutang paringoh ang 'co orih lombut tahkan Pohotala. 11:13 Cuba 
Konduang-konduang bongon nimbang hal-hal tuh: Kuwoh pios ihcobehti 
ulunbawi bodo'a ahkan Pohotala ang toharep ulun aro, eam hapa tuhtup 
kuhung? 11:14 Tahkan ponyombang ulun aro, ihkam jari tongajar, ijo amat 
ulunbahkas hobalou ombu, orih ang'co ijo kurang pahtut. 11:15 Tahpi bagi 
ulunbawi, balou tononga ahkaioh ahkan kolukup kuhungoh, tutang balou 
ombu anairih kobahinoioh. 11:16 Orih! Amat anai ijo kani hojawab tohou 
masalah tuh, ihco-ihcooh ijo ahku dahpot nuhtuioh, iorih ijo pios ihto 
oluka ukup-ukup Pohotala bohkon, aang ulunaro tihkas tepun ihco 
kopatuh rih ang ukup; bohkon tahkanumba rih eam anai. 11:17 Tohou jo 
pongo tuh, ahku eam monara ihkam. Puhpung sombayang'kam, eamoh 
bobua ijo pios, molekan ijo eam pios. 11:18 Aang pahtukoh ahku ngonth, 
ijo ang luwang puhpung-puhpung'kam anai hobarih-hobarih ijo saling 
hokolawan. Tutang ahku ngohu isut aro Kabar rih morong. 11:19 Puna jari 
kopahtutoh lombut kopisah ang louk ihkam, mangat gihtan nom ia-ia1 ulun 
Kristen ijo sojahti. 11:20 Tahpi ang ohkot ihkam hopuhpung, ijo ihkam 
nguai rih, eam Ukunpesta Ain Tuhan. 11:21 Tului ang ohkot kuman, 
ihkam nyino-nyinong hosolanja ngomin ukunoh bongol, nyiring anal ijo 
eam sahpet dahpot ino-inon, tutang ijo bohkonoh monjadi bobusou. 11:22 
Ombait kodorih? Famkah Konduang anai tepun lohpou? Konduang duon 
kuman ngorih ang anan! Ata'aikah Konduang kani mopomia ukup Pohotala 
tutang ngomia ulun-ulun porosbolum? Inon 1jo harus ahku nuhtui ahkan 
ihkam? Haruskah ahku monara ihkam? Fam! Samasino ahku eam ahkan 
monara ihkam. 11:23 Tulu ijo ahku majaroh ahkan'kam, iorih ahku 
torimaoh tahkan Tuhan bongol; ijo ang ngolomi orih, kotihka Yesus Tuhan 
ihto tomotanah, lo ngomin ruhte, 11:24 tutang ulimba lo ngohawot 
torimakasih ahkan Pohotala ngosan ruhte rih, lo molah-molah ruhte rih 
umba longo1-Oh, turus nuhtui, "Jituh behtik-Ku ijo tonosarah ahkan'kam. 
Nguan ka'a tuh ahkan ngenang Ahku." 11:25 Kodorih hino ulimba opah 


kuman, lo ngomin sakir anggur hawui nuhtui, "Anggur tuh anairih, bowot 
Pohotala ijo bohua, tonosah umba dahak-Ku. Nyinong tikat ihkam ngorih 
tuh, nguanohrih tuh ahkan ngenang Ahku." 11:26 Puna nyinong tikat 
ihkam kuman ruhte tuh, tutang ngorih anggur tuh, ihkam mborihta 
popahtoi Tuhan, nyiring lo lombut. 11:27 Kobain tului orih, ulun ijo kuman 
ruhte Tuhan tutang ngorih anggur Tuhan, umba cara ijo eam pahtut, ulun 
rih bodusa toharep Tuhan, ijo jari monyarah behtiu tutang nusuh dahai-Oh. 
11:28 Jadi, nyinong ulun harus moriksa aropoh houn, punai 10 tou kuman 
ruhte tutang ngorih anggur orth. 11:29 Kotului amat ulun kuman ruhte, 
tutang ngorih anggur, eam komo ijo Ukunpesta Tuhan rih, jorih behtin 
Tuhan, ulun rih kuman tutang ngorih ahkan norima hukum Pohotala 
ngosan aropoh bongoi. 11:30 Orih kotuluioh aro tahkan louk ihkam ijo 
poros tutang bolomu, tutang anai ka'a ijo mahtoi. 11:31 Tahpi amat ihto 
moriksa arop ihto labih houn, ihto eam ahkan tonohukum bain Pohotala. 
11:32 Tahpi amat ihto tonohukum Pohotala lo ahkan mahcat ihto, mangat 
ihto ara buah hukum homboh kolunon tuh. 11:33 Kobain tului orth rih, 
Konduang-konduang'ku, amat ihkam puhpung ahkan kuman Ukunpesta 
Tuhan, ihkam harus hokindoi giliroh. 11:34 Amat anai jo bolo'u io harus 
kuman houn ang lohpouoh. Amat ihkam nohtoani hal tuh, puhpung- 
puhpung sombayang'kam eam ahkan polombut hukum tahkan Pohotala 
ngasan arop'kam bongom. Tohou masalah-masalah ijo bohkon, ahkan 
ahku monoranganoh amat ahku lombut noin. 


12:1 Huntuh tohou pononga-pononga ijo tononga Roh Pohotala. Tohou 
orih, ahku jolik Konduang-konduang ngota'an ijo kotu'ui. 12:2 Ingatlah ijo 
ang ohkot ihkam jaha kosono Tuhan, ihkam topongaruh ahkan umba 
nyembah dewa ijo bisu. 12:3 Ihkam harus kota'an, ijo ulun, ijo toniting 
Roh Pohotala eam tou nuhtui, "Tonulutrih Yesus!" Kodorih ka'a eam 
ihcobehti ka duon nuhtui, "Yesus rih Tuhan!" Amat ulun rih eam toniting 
Roh Pohotala. 12:4 Anai bomahca-mahcam pononga tahkan Roh 
Pohotala, tahpi paringoh tononga kobain Roh 'jo ihco. 12:5 Anai 
bomahca-mahcam gawiou ahkan mohalu Tuhan, tahpi Tuhan ijo tonohalu 
rih Ihco ka'a! 12:6 Anai bomahca-mahcam cara nguan gawin Tuhan, tahpi 


ijo nonga koba'as, ahkan orih ahkan nyinong ulun anai rih Pohotala ijo ihco 
ka'a. 12:7 Ahkan kopios ihto paringoh, Roh Pohotala bogawi ang nyinong 
ulun umba cara bongo-bongoi. 12:8 Ahkan ijo ihcobehti, Roh rih nonga 
kosanggup ahkan bopander hawoi pongaroh. Ahkan ijo bohkon Roh ijo 
sama rih nonga kosanggup ahkan monarang tohou Pohotala. 12:9 Roh ijo 
ihco rih ka'a, nonga ahkan ulun ijo ihco, koduon ijo luar biasa ahkan 
porocaya umba Kristus; rahatoh ahkan 1jo bohkon Roh rih nonga kowasa 
ahkan ngopios ulun. 12:10 Ahkan ihcobehti tononga kowasa ahkan napa 
kahtahelan, tutang ahkan ihco bohkon tononga pononga ahkan mborihta 
rancana-rancana Pohotala. Ahkan ijo bohkon hino, Roh rih nonga 
kosanggup ahkan mombeda-beda, amoh pononga ijo tahkan Roh 
Pohotala, tutang umoh ijo bohkon. Anai ijo tononga kosanggup ahkan 
bopander umba mahca-mahcam basa ijo ajaib, tutang anai hino tononga 
kosanggup ahkan monarang riman auh-auh rih. 12:11 Paringoh rih, 
konuan bam kowasan Roh ijo ihco rih ka'a; nyino-nyinong ulun tononga 
pononga ijo kobongoi1, numbun konohuang Roh rih bongoi. 12:12 Kristus 
anai rih kolou behtin ulun; behti rih ihco, tahpi anai tahkan aro ramui. 
Paring ramui rih, oluka aro, monjadi ihco behtiu. 12:13 Kodorih ka'a ihto 
paringoh, pios ulun Yahudi, oluka ulun bohkon Yahudi, jihpon-jihpon 
oluka ulun morodehka, ihto paringoh jari tomopondus bam Roh ijo sama 
orih, mangat ihto monjadi ihco ang behtin Kristus rih. Ihto paring ka'a 
komo Roh ijo ihco rih kotuwioh. 12:14 Tului behti rih bongol eam tonapa 
tahkan ihco ramui iou tahpi aro ramuioh. 12:15 Amat pa'a nuhtui, "Ahku 
bohkon longo, tului orih ahku bohkon barih tahkan behti rih," orih eam 
rimai ijo pa'a rih bohkon barih tahkan behti. 12:16 Tutang amat tolinga 
nuhtui, "Tului ahku eam mahta, mahka ahku eam barih tahkan behti," orih 
ka'a eam rimai ijo tolinga rih, eam barih tahkan behti. 12:17 Jahkaoh 
paring behti rih monjadi mahta iou, koloukuwoh behti rih tou ngonih? 
Ata'ai amat sohopus behti rih tolingo iou, koloukuwoh behti rih dahpot 
nyingut? 12:18 Ihto nohto ijo Pohotala, ijo ngina karon-ramui rih ang 
behti. Nyino-nyinong to-nginaoh ang unukoh bain Pohotala numbun 
konohuang-Oh. 12:19 Amat paringoh tihkas ihco ramui iou umoh ijo 
konohawot behti? 12:20 Jadi puna anai aro ramui, tahpi behti tihkas ihco. 


12:21 Bain tului orih, mahta eam tou nuhtui umba longo, "Ahku eam 
porulu ihko!" ata'ai kuhung nuhtui umba pa'a, "Ahku eam porulu ihko!" 
12:22 Tobalikoh ramu-ramui behti, ijo tongohu ihto bolomu rih, tahpi orih 
ijo ihto poruluoh samasino. 12:23 Tutang ramu-ramui ijo ihto ngohuoh 
eam kodorih borega, malah anairih ramu-ramui ijo ihto nonga labih aro 
ponorega. Ramun-ramun behti ijo eam gihtan bohinoi, malah labih ihto 
nohtoanioh. 12:24 Ramun-ramun behti, ijo eam gihtan pios, eam porulu 
tonohtoani ihto. Pohotala jari nyusun behtin ihto kodorih kolouoh, nyiring 
ramu-ramui ijo kurang borega tononga labih aro ponorega. 12:25 Honong 
kolourih, behti rih eam topisah-pisah; nyino-nyinong ramui nohtoani ihco 
umba ijo bohkon. 12:26 Amat ihco ramu ngarot paring ramu ijo 
bohkonoh, ngarot ka'a, amat ihco ramu tonara, paring ramui ijo bohkonoh 
pahir ka'a jorih. 12:27 Konduang paringoh sama-sama anairih behtin 
Kristus tutang ihkam nyinong-behti hino anai rih ramui tahkan behti rih. 
12:28 Kodorih ka'a ang luwang ukup, Pohotala jari nahtap unuk ahkan 
mahca-mahcam ulun; Ijo pahtuk rasul-rasul, koduo nabi-nabi kotolu 
guru-guru, turus iro ijo nguan kahtahelan-kahtahelan, pongohuli iro ijo 
tononga pononga ahkan ngopios ulun, ata'ai ahkan ndohop ulun bohkon, 
ata'ai monjadi okonulun, ata'ai ka ahkan bopander umba mahca-mahcam 
basa ijo helan. 12:29 Iro eam paringoh rasul ata'ai nabi, ata'ai ka guru. 
Eam paringoh anai kowasa ahkan nguan kahtahelan, 12:30 ata'ai ahkan 
ngopios ulun, ata'ai ahkan bopander umba bomahca-mahcam basa ijo 
helan, ata'ai monyalin basa-basa rih. 12:31 Tului orih konohuangoh ihkam 
ngurah jalan tu'u-tu'u ahkan dahpot pononga-pononga ijo paling pahtukoh. 
Tahpi pongotuh, ahku pokarah ahkan'mu jalan ijo pokopiosoh. 


13:1 Oluka ahku dahpot bopander umba bomahcam basan kolunon, 
nyiring umba basa karon-molehkat samasino ka, tahpi ahku earo mongasih 
ulun bohkon, mahka pander-pander'ku orih baya auh ijo muhing earo 
rimai. 13:2 Oluka ahku ahpik nyiar borita tahkan Pohotala rih, tutang 
horahti paring hal ijo timbon-timbon, tutang ngota'an kokaro aang'co 
hawui paham porocaya umba Pohotala, nyiring dahpot nguan puruk 
bokisat tahpi ahku eam ngasi ulun-ulun bohkon, mahka ahku eam aro 


rimai ino-inon! 13:3 Oluka paring ijo ahku tepuioh, ahku nyodahkahoh 
ahkan ulun-ulun porosbolum, tutang ahku nyarah behtik'ku ahkan 
tomahpong, tahpi ahku eam ngasi ulun-ulun bohkon, mahka paringoh rih 
eam anai gunaioh samasino. 13:4 Ulun ijo ngasi ulun bohkon, sabar tutang 
hinut ahtoi. lo eam nyambun umba kobehu, eam bobalik, eam bojuhu. 13:5 
To eam namamarop, eam kasar, io eam maksa ulun bohkon ahkan numbun 
konohuangoh bongol, eam ka'a join tosinggung, tutang eam mondondam. 
13:6 Ulun ijo pongasih umba ulun-ulun bohkon, eam sanang umba koja'at, 
io tihkas sanang umba kopios. 13:7 Io tahan noharep paring ang'co, tutang 
kani porocaya umba ijo hinut ang nyinong ulun; aang koada'an ijo 
koloukuwoh ka ka'a ulun ijo mongasih rih, eam pu'u nihou koharapoh, 
tutang sabar ngindoi kokaron ang'co. 13:8 Eam pu'u ahkan anai wayah, 
ang umoh ulun eam porulu saling hopongasih. Uhuntuh, tuh anai ulun ijo 
ahpik nyiar borihta tahkan Pohotala, tahpi noin io ahkan tondo nyiar 
borihta rih. Uhuntuh anai ijo ahpik bopander a'ang bomahcam basa ijo 
helan, tahpi noin io ahkan tondo bopander aang basa-basa rih. Huntuh anai 
ulun ijo ngota'an aro hal, tahpi noin inon ijo iro ngota'ai rih ahkan 
tonolingou. 13:9 Bain pongotaan ihto tutang kosanggup ihto ahkan nyiar 
borihta tahkan Pohotala, magun kurang soporuna. 13:10 Noin ahkan 
johcok ohkotoh, Pohotala nguan paringoh soporuna, tutang ijo eam 
soporuna rih ahkan dilap. 13:11 Ang ohkot ahku magun anak-inyam, ahku 
bopander kolou anak-inyam, ahku bopokomo kolou anak-inyam, tutang 
tiruk'ku kolou anak-inyam. Uhuntuh ahku jari oko, karon-hadat kolou 
anak-inyam jari ahku diaioh. 13:12 Inon ijo ihto nohtooh huntuh, tuh anai 
rih kolou kokolingon ijo kawus ang soramin. Tahpi noin ihto ahkan nohto 
korinah, hawui tarang. Uhuntuh ahku jaha kota'an paringaangoh, tahpi 
noin ahku ahkan ngota'an paringaangoh, sama kolou Pohotala ngota'an 
paringoh, tohou arop'ku. 13:13 Jadi, ahkan wayah tuh, anai tolu hal ijo 
ihto harus tehtep nguai: porocaya, bokoharap, tutang saling ngasih. Ijo 
paling boguna tahkan kotolu-tolu ohrih, iorih, pongasih ulun-ulun bohkon. 


14:1 Hondakrih ihkam ngurahjalan ahkan mongasi ulun-ulun bohkon. 
Tutang ngurahjalan ka'a ahkan norima pononga-pononga ijo tonongaoh 


Roh Pohotala, pahtukoh samasimo bosodia monyiar rancana-rancana am 
Pohotala ahkan ulun kolunon. 14:2 Ulun ijo bopander a'ang basa ijo helan, 
ulun rih eamoh pander ahkan ulun; io bopander umba Pohotala. Eam aro 
ulun ijo horahti inon ijo io nuhtuioh, kotului Roh Pohotala ijo ngotuluioh io 
ngohawot hal-hal ijo tihkas ang tongota'an Pohotala. 14:3 Tobalikoh ulun 
ijo nyiar borihta tahkan Pohotala, io monytaroh ahkan ulun, mangat 
ngoba'as'ndo, ahkan nonga somangat ahkan'ndo tutang ahkan mapung'ndo. 
14:4 Ulun ijo bopander a'ang basa ijo helan tihkas hapan ngoba'as aropoh 
bongol iou, rahatoh ulun ijo monyiar borihta tahkan Pohotala dohop ukup 
monjadi miar. 14:5 Pahamrih kohinutoh amat Konduang paringoh tou 
pander, umba bomahcam basa ijo helan. Tahpi ijo paling pios, iorih amat 
Konduang tou mborihta rancana-rancana ain Pohotala. Tului ulun ijo 
monyiar borihta tahkan Pohotala, labih hajo tahkanumba ulun ijo bopander 
umba bomahcam basa ijo helan; bohkon haloh, amat ulun ijo bopander 
a'ang bomahcam basa ijo helan rih, dahpot monarangoh inon ijo 
tonuhtuioh rih, mangat hopus ukup dahpot mopa'atoh. 14:6 Amat ahku, 
jahkaoh lombut nokuh ihkam, tutang ahku bopander a'ang bomahcam basa 
ijo helan, inon mopa'at rih ahkan ihkam? Eam aro mopa'at honjiot ka! 
Bohkon haloh, amat ahku ngorinah ihco kalimat tahkan Pohotala, ata'ai 
ahku monarang ang'co tohou Pohotala, ata'ai ahku nyiar borihta tahkan 
Pohotala, ata'ai ahku majar. 14:7 Pokakas-pokakas musik ijo earo 
hasongoh honjiot ka, kolou upamaoh suling tutang konyapi, amat 
lagu-laguoh eam tonowah hawui jelas, koloukuwoh ulun tou ngota'an lagu 
inon ijo tonowahoh? 14:8 Ihco sutu ijo bohkon hino: Amat tarompet 
himun bororangai, iai ijo monahtap aropoh tulak hokolahi? 14:9 Kodorih 
ka'a umba kosanggupan ihkam ahkan bopander umba aro mahcam basa jo 
helan. Amat Konduang umba kosanggupan rih ngohawotoh auh-auh ijo 
eam tarang, eam anai ihcobehti ka ijo tou horahti, inon ijo Konduang 
nuhtuioh. Tuhtui-tuhtui emu rih nihou eam boromana. 14:10 Ang kolunon 
tuh anai papira aro basa, tahpi earo ihco ka tahkan basa-basa rih jo eam 
anai rimai. 14:11 Tahpi amat ahku eam horahti basa ijo tonohawot 
ihcobehti, mahka ulun ijo hapan basa rih sama kolou ulun bohkonuhtus 
toharep ahku; kodorih ka'a ahku toharep io. 14:12 Tohou ihkam bongom, 


ahku kota'an ihkam jolik samasino dahpot pononga-pononga tahkan Roh 
Pohotala. Tahpi ijo mombahtang samasino, harusrih ihkam ngurahjalan 
ahkan hapan kosanggyp ijo dohop ukup monjadi miar. 14:13 Orih 
kotuluioh ulun ijo bopander a'ang basa ijo helan, harusrih nyawot umba 
Pohotala, mangat io tononga ka'a kosanggup ahkan monarang inon ijo 
tonuhtuioh rih. 14:14 Kotului amat ahku bodo'a umba basa ijo helan, 
roh'ku puna bodo'a, tahpi tiruk'ku eam bogawi. 14:15 Jadi ahku harus 
nguan inon? Ituh ijo ahkan ahku nguai: Ahku ahkan bodo'a honong roh'ku, 
tahpi ahku ahkan bodo'a ka'a umba tiruk'ku. Ahku ahkan monyanyi umba 
roh'ku, tahpi ahku kani monyanyi ka'a umba tiruk'ku. 14:16 Kotului amat 
Konduang ngohawot torimakasih ahkan Pohotala umba roh'mu iou, tutang 
anai ulun bohkon ijo eam horahti basa helan ijo tahkan Roh Pohotala rih, 
mahka ulun rih eam dahpot nuhtui "Ahku sotuju" toharep do'a 
torimakasih'mu rih, tului io eam kota'an inon ijo konduang nuhtuioh. 14:17 
Oluka do'a torimakasih'mu ahkan Tuhan orth labih pios, tahpi do'a rih eam 
anai gunaioh samasino bagi ulun bohkon. 14:18 Ahku norimakasih ahkan 
Pohotala tului ahku bongok tou bopander ang mahca-mahcam basa ijo 
helan, labih tahkan Konduang paring. 14:19 Tahpi, ang luwang puhpung- 
puhpung ahkan nyembah Tuhan, ahku labih jolik hapan limo tuhtui ijo tou 
tohorahti ulun, tahkanumba hapan bokuhjan-kuhjan tuhtui a'ang basa ijo 
helan. Ahku labih jolik kodorih, mangat ahku tou majar ulun. 14:20 
Konduang-konduang! Ara niruk kolou anak-inyam. A'ang hal koja'at, 
hondakrih ihkam tehtep kolou anak-inyam. Tahpi a'ang tiruk hondakrih 
ihkam monjadi ulun ijo oko. 14:21 A'ang Surat Borasih tonyurat koloutuh, 
"Tuhan nuhtui, 'Hawui nguha ulun-ulun ijo bopander umba basa ijo ganjil, 
Ahku pander umba ukup tuh. Molekan hawui nguha ulun-ulun 
bohkonuhtus, Ahku ahkan pander umba ukup-Ku, olu kodorih, iro eam 
kani ngonih karon-auh-Ku!' " 14:22 Jadi pononga ahkan pander umba 
bomahcam basa ijo helan, anairih kolou tanda ahkan ulun ijo eam 
porocaya, bohkon ahkan ulun ijo porocaya. Tutang pononga ahkan 
mborihta rancana Pohotala umba kolunon, anairih tanda ahkan ulun ijo 
porocaya, eam ahkan ulun ijo eam porocaya. 14:23 Kotulut orih, amat 
Jahkaoh, ang tohun puhpung ukup, hopus ukup pander a'ang bomahcam 


basa ijo helan, turus lombut pira-pira ulun luar, ata'ai ulun-ulun ijo bohkon 
Kristen, tontu ulun-ulun rih ahkan ngohu ihkam jari bobucon paringoh! 
14:24 Tahpi amat Konduang paringoh nyiar borihta tahkan Pohotala, turus 
lombut ihcobehti ijo bohkon Kristen ata'ai ihcobehti luar, mahka hal-hal ijo 
tonyiar bain Konduang paringoh, ahkan ngorinah dusa-dusan ulun rih, 
tutang nguan io sadar ahkan dusai-dusaioh. 14:25 Hal-hal ijo bosuhuk ang 
ahtoioh ahkan tokorinah, nyiring io ahkan ngominda aropoh turus 
nyembah Pohotala. Io ahkan ngahku ijo Pohotala moro-morong anai ang 
tohun ihkam. 14:26 Jadi, Konduang-konduang, inon rimaioh paringoh rih? 
Amat ihkam hopuhpung ahkan nyembah Tuhan, anai ijo monyanyi, anai ijo 
majar, anai ijo mborihta angihco tahkan Pohotala, anai ijo bopander a'ang 
basa ijo helan, tutang anai ijo monarang inon ijo tonuhtui rih. Tahpi 
paringoh orih harus nguaioh mangat majar tutang mangat ahkan kopios 
paringoh. 14:27 Amat anai ijo kani bopander a'ang basa ijo helan, harusrih 
duo ata'ai paling aro tolu behti cara hotolinjam. Tutang harus anai ijo 
monarangoh, inon ijo tonuhtui bain ulun ijo bopander rih. 14:28 Amat eam 
anai ijo tou monarangoh, mahka ulun-ulun ijo bopander ang basa ijo helan 
rih, pahtut tonih ang puhpung orih. Nauh iro bopander a'ang ahtoi iou 
ahkan Pohotala. 14:29 Duo ata'ai tolu behti ijo anaingina borihta tahkan 
Pohotala, harus nyapai mborihta rih pondehan ijo bohkon, nimbang inon 
ijo tonuhtui rih. 14:30 Tahpi amat jahkaoh borihta tahkan Pohotala rih, 
lombut aang ihcobehti bohkon, ijo tuot a'ang puhpung rih, mahka ulun ijo 
rahat bopander rih, harus tondo. 14:31 Honong cara ijo kodorih, 
Konduang-konduang paringoh, mihco-mihco tou monyapaioh borihta 
tahkan Pohotala; mangat paringoh duon norima ajar tutang monjadi mahi 
porocaya. 14:32 Pononganasi tahkan Roh ahkan nyapai borihta tahkan 
Pohotala, dahpot tonomorong bain ulun ijo nyapai borihta rih. 14:33 
Pohotala anai Pohotala ijo jolik ahkan tertib. Io bohkon Pohotala ijo jolik 
a'ang koridu. Kolou ijo monjadi ang tohun ukup Pohotala, 14:34 bawi 
harus tonih ang ohkot rapat ukup. Iro eam dahpot ijin bopander. Iro eam 
tou nambit gawinokon, orihrih hototurung umba hadat agama. 14:35 Amat 
iro kani mongota'an angihco, iro harus ngisok orihrih umba bosai iro ang 
lohpou. Paham mia amat ihcobehti ulunbawi bopander ang tohun puhpung 


ukup. 14:36 Inon auh Pohotala, lombut tahkan ihkam? ata'ai tihkas 
ahkankam iou auh rih tonyapaioh? 14:37 Amat anai ulun ijo nanyam anai 
pononga, ahkan nyiar mborihta tahkan Pohotala, ata'a1 io anai pononga ijo 
bohkon, tahkan Roh Pohotala, ulun rih harus sadar, ijo inon ijo ahku 
nyuratoh tuh anairih poretah tahkan Tuhan. 14:38 Tahpi amat anai ijo eam 
norima tuh, ara poduli io. 14:39 Bain tului orih, Konduang-konduang 
ngurahjalan ahkan duon monyiar borihta tahkan Pohotala, tahpi a'ai 
ngohana ulun ijo kani bopander aang aro mahcam basa ijo helan. 14:40 
Tahpi paringoh harus konuan honong pios tutang toahtur. 


15:1 Tutang huntuh, Konduang-konduang ahku kani ihkam mingat huli 
ahkan Kabar Hinut tahkan Pohotala ijo ahku mborihta houn ahkan ihkam. 
Thkam norimaoh tutang porocaya ahkan Kristus kotului Kabar Hinut rih. 
15:2 Amat ihkam nambit tehen, aang inon ijo ahku mborihtaoh rih, mahka 
Kabar Hinut rih monyolamat ihkam, kocoali amat Konduang porocaya 
earo horahtioh. 15:3 Inon ijo ahku mborihtaoh ahkan Konduang- 
konduang, anairih ijo jari ahku norima ka'a. Ijo boguna, kolou ijo tonyurat 
a'ang Surat Borasih, ahku nyiaroh ahkan'kam ijo Kristus mahtoi kotului 
dusa-dusan ihto, 15:4 ijo lo tonanom, tahpi pongohino tonombolum hoduli 
aang ondou ijo kotolu. Orih ka'a tonyurat a'ang Surat Borasih. 15:5 Ahku 
mborihta ahkan'kam, ijo Kristus jari tonombolum hoduli rih, ngorinah ka'a 
arop-Oh ahkan Petrus, tutang pongohino ahkan koduo balas rasul. 15:6 
Ultrih Io ngorinah arop hino, ahkan labih tahkan limo rahtus murid-Oh 
sinokotihka. Aroka tahkan ulun-ulun rih magun bolum nyiring huntuh, baya 
pira-pira behti ijo jari mahtoi. 15:7 Uliorih Kristus ngorinah arop ka'a 
ahkan Yakobus tutang pongohino ahkan paring rasul. 15:8 Paling laiou 
samasino, lo ngorinah arop-Oh ahkak'ku ka'a -- ahku ijo kolou longakelus, 
ijo eam suhkup ondouoh! 15:9 Ahku anairih rasul Tuhan ijo paling randah. 
Ahku eam pahtut konohawot rasul, tului ahku jari nyiksa ukup ain 
Pohotala. 15:10 Tahpi tului asin Pohotala ahku monjadi kolou ahku ijo 
uhuntuh. Tutang eam porocuma Pohotala ngapun ahku. Justru ijo bogawi 
labih karas tahkan paring rasul ijo bohkonoh. Tahpi orih kotu'uioh, bohkon 
usaha aik'ku, orih usaha Pohotala ijo ngasi ahku, tutang ijo bogawi 


hombo-homboh ahku. 15:11 Jadi, tahkan iai ka ihkam norima Kabar Hinut 
rih -- inon orih tahkan ahku ata'ai tahkan rasul-rasul ijo bohkon -- ohrih 
eam monjadi soal. Ijo boguna iorih ihkai mborihta Kabar Hinut rih tutang 
Konduang porocaya. 15:12 Amat ijo ihkai mborihtaoh rih, iorih Kristus 
jari tonombolum hoduli tahkan popahto1, ombai anai tahkan louk'kam ijo 
nuhtui, ijo ulun mahtoi eam ahkan tonombolum hoduli? 15:13 Amat 
morong ulun mahto1 eam ahkan tonombolum hoduli, orih rimai Kristus 
ka'a eam tonombolum hoduli tahkan popahtoi. 15:14 Tutang amat 
Jahkaoh, Kristus eam tonombolum hoduli tahkan popahto1, mahka earo 
gunaioh ihkai mborihta ino-inon, tutang eam anai gunaioh hino ihkam 
porocaya, kotului koporocayan'kam rih eam ngina galang ino-inon. 15:15 
Labih tahkan orih, bokorinah ijo ihkai bobalik tohou Pohotala, tului ihkai 
mborihta ijo Pohotala ius mombolumoh hoduli Kristus tahkan popahtoi, 
podahal Pohotala eam mombolum lo hoduli -- amat puna morong, ulun 
mahtoi eam tonombolum hoduli! 15:16 Tului amat ulun mahtoi eam 
tonombolum hoduli, mahka Kristus ka, eam tonombolum hoduli tahkan 
popahtoi. 15:17 Tutang amat Kristus eam tonombolum hoduli, mahka 
koporocayan'kam tihkas nuhpi bewe; orih rimai ihkam magun a'ang 
koada'an bodusa tutang eam ngina koharap samasino. 15:18 Orih rimai 
hino ijo ulun-ulun Kristen ijo ius mahtoi, ka'a eam anaingina koharap. 
15:19 Amat koharap ihto umba Kristus, tihkas a'ang pombolum ihto ang 
luwang kolunon tuh iou, mahka tahkan sohopus umat kolunon ang ngosan 
tana tuh, ihto iou ijo paling bosial. 15:20 Tahpi korinahoh Kristus ius 
tonombolum hoduli tahkan popahtoi. Jituh monjamin ijo ulun-ulun ijo jari 
mahtoi ahkan tonombolum hoduli. 15:21 Kobain popahtoi nyolong nokuh 
luwang kolunon, honong tonoholat ihcobehti, kodorih ka'a pombolum 
lombut hoduli tahkan popahtoi tononga ahkan ulun, honong tonoholat 
ihcobehti hino. 15:22 Koloukuwoh sohopus kolunon uras mahtoi, kotului 
hobarih hihco umba Adam, kodorih ka'a paring ahkan tonombolum tului 
hobarih hihco umba Kristus. 15:23 Tahpi nyino-nyinong ahkan 
tonombolum numbun giliraiu; ijo pahtukoh Kristus, pongohuli noin ang 
ohkot Io lombut hino, nutut gilir ulun-ulun ijo barih ain Kristus. 15:24 
Uliorih nyolung kiamat. Aang ohkot rih Kristus ahkan ngominda karon 


pomoretah, karon kowasa, tutang karon koba'as; turus lo ahkan nyorah 
kowasa-Oh kolou Lahca, ahkan Pohotala, Amal ihto. 15:25 Kristus harus 
turus momoretah, nyiring Pohotala nguan paring musuh Kristus, ngominda 
umba Kristus. 15:26 Musuh ijo pokolatu ijo ahkan tongominda iorih 
popahtoi. 15:27 Aang Surat Borasih tonyurat koloutuh, "Pohotala jari 
nguan kokaron, angihco ngominda ahkai-Oh." Botarang ijo, jo konohuang 
umba, "kokaron aang'co," rih eam taput Pohotala bongoi, ijo nguan paring 
angihco rih, ngominda ahkan Kristus. 15:28 Tahpi ulijari paringoh 
tongominda nokuh pinda pomoretah Kristus, mahka lo bongol, iorih Anak 
Pohotala, ahkan mongominda arop-Oh ahkan Pohotala, ijo ius nguan 
karo-karonoh ngominda ahkai-Oh. Mahka Pohotala bongo1 ka ahkan 
moretah paringoh. 15:29 Amat ulun mahtoi eam tonombolum hoduli, 
ombai anai ulun tonopondus ahkan ulun mahtoi? Ahkan inon iro nguan hal 
rih? Amat puna ulun mahtoi samasino eam ahkan tonombolum hino, ahkan 
inon iro nguan hal orih? 15:30 Tutang ahkan inon ka'a ihkai kani noharep 
dolang koporos nyinong wayah? 15:31 Konduang-konduang! Nyinong 
ondou ahku tahan ngarot-koporos, kotului ahku namam ngosan 
pombolum'kam, tului ihkam jari porocaya umba Kristus Yesus, Tuhan 
ihto. 15:32 Amat orih baya tahkan hila kolunon iou, inon utungoh 
ahkak'ku umba kolahi, kolouyjahka molawan karon-ohcin bosiak ang lowu 
tuh, ang Epesus? Amat puna ulun mahtoi eam tonombolum hoduli. Nah, 
labih pios ihto numbun porobasa tuh: "Olai ihto kuman ngorih tutang 
Jori-jirah, kobain hawon ihto tuh ahkan mahtoi." 15:33 Ara konaalik! 
Kopahkat ijo ja'at, morusak hadat ijo pios. 15:34 Borondongrih uhuntuh, 
tutang a'ai hino nguan dusa. Kopantasoh ihkam harus mia, 1jo ang louk 
ihkam anai ijo jaha kosono Pohotala. 15:35 Mihkoh anai ijo ngisok, 
"Koloukuwoh ulun mahtoi tonombolum hoduli? Behti ijo koloukuwohrih 
ijo tononga ahkan iro, ulimba iro tonombolum hoduli?" 15:36 Uong 
samasino! Amat Konduang ngombulan bonyi ang luwang tana, bonyi rih 
eam ahkan tumbu, amat bonyi rih jaha mahtoi houn. 15:37 Tutang bonyi 
ijo Konduang tanom ang luwang tana rih -- mihkohoh bonyi gandum ata'ai 
bonyi bohkonoh -- anairih luang bonyi rih iou, eam paring kombulanoh ijo 
ahkan tumbu noin. 15:38 Pohotala bongoi ijo ahkan nonga, ahkan bonyi 


rih napai, ijo numbun topahjah-Oh pios ahkan komulan rih. Ahkan nyinong 
mahcam bonyi, Pohotala nonga tapai komulan-Oh rih bongoi-bongoi. 
15:39 Behtin angbolum-angbolum 1jo botohasong eam paringoh sama. 
Kolunon tepun tapan behtiu, ohcin-ohcin tana tepun tapan behtiu ijo 
bohkon, bulung-bulung bohkon hino tapan behtiuoh, tutang ohcin-danum 
bohkon hino tapan behtiuoh. 15:40 Kodorih ka'a umba ramu-ramu ijo ang 
langit tutang ramu-ramu ijo ang tana. Ramu-ramu ijo ang langit nyino- 
nyinongoh anaitepun kopiosoh bongol, tutang ramu-ramu ijo ang tana ka 
kodorih ka'a. 15:41 Kop10s mahtanondou, bohkon tahkan kopios bulan. 
Potion-potion ka anaitepun kopiosoh bongoi. Malah potion-potion rih 
nyino-nyinongoh hokobohkon ka'a kopiosoh. 15:42 Kolouorih haloh noin 
umba ulun-ulun mahtoi ijo tonombolum hoduli. Behti ijo tonanom rih, anai 
behti ijo tou maram, tahpi behti ijo tonombolum huli, anai behti ijo eam 
tou rusak. 15:43 Ang ohkot behti rih tonanom, behti rih maram tutang 
bolomu; tahpi ang ohkot io tonombolum hoduli, io anairih behti ijo pios 
tutang ba'as. 15:44 Ang ohkot tonanom, behti rih behti tahkan tana, tahpi 
uli bolum hoduli, mahka behti rih, behti ijo tononga bain Roh Pohotala. 
Anai behti ijo tahkan kolunon, anai ka'a behti ijo tahkan Pohotala. 15:45 
Aang Surat Borasih tonyurat koloutuh, "Ulun 1jo pahtukoh 10rih Adam, 
monjadi angbolum ijo bolum," tahpi Adam ijo pokolaiu-Oh anai rih Roh 
ijo mononga pombolum. 15:46 Ijo lombut labih houn anairih jasmani, 
bohkon ijo rohani. Ijo rohani lombut pongohino. 15:47 Adam ijo pahtukoh 
tonapa tahkan tana, tahpi Adam 1jo koduo asaroh tahkan soruga. 15:48 
Ulun-ulun kolunon tuh uras kolou Adam ijo pahtukoh, ijo tonapa tahkan 
tana, tahpi ulun-ulun soruga uras kolou lo ijo lombut tahkan soruga. 15:49 
Koloukuwoh ihto uhuntuh, anai kolou Adam ijo tonapa tahkan tana, 
mahka noin ihto ahkan monjadi kolou Io ijo tahkan soruga rih. 15:50 
Konohuang'ku, Konduang-konduang, iorih: behti ijo tonapa tahkan daha 
tutang usi, eam dahpot nyolong Kolunon Bohua Ain Pohotala: tutang behti 
ijo dahpot mahtoi, eam dahpot monjadi abadi. 15:51 Nohtoanilah rahasia 
tuh: Eam paringoh ihto ahkan mahtoi, tahpi ihto paringoh ahkan boubah. 
15:52 Hal rih ahkan nyolung solonga a'ang ihcokopicep mahto ang ohkot 
toropet tomohpos ahkan lain tikatoh. Tului ang ohkot rih konahan auh 


toropet rih, ulun-ulun mahtoi ahkan tonomonyun hoduli umba behtiu ijo 
abadi, tutang ihto paringoh ahkan tohubah. 15:53 Behtin ihto ijo dahpot 
mahtoi tuh, harus tonokiri umba behti ijo eam dahpot mahtoi, tutang behti 
ijo tahkan kolunon, harus tonokiri umba behti ijo tahkan Soruga. 15:54 
Amat behti ijo dahpot mahtoi tuh jari tonokiri umba behti ijo eam dahpot 
mahtoi, tutang behti ijo tahkan kolunon tuh, tonokiri umba ijo tahkan 
soruga, ang ohkot rih punai nyolung inon ijo tonyurat a'ang Surat Borasih, 
"Popahtot ius tonolon, komanang jari sapai!" 15:55 "O Popahtoi ang 
umohkah komanang'mu? O popahtoi, ang umoh wisa'mu?" 15:56 Wisa 
popahtoit iorih dusa, tutang dusa nguan gawiuoh nguha hukum agama. 
15:57 Tahpi tortmakasih ahkan Pohotala: lo nonga ahkan ihto komanang 
nguha Yesus Kristus Tuhan ihto! 15:58 Bain kotului rih, Konduang- 
konduang ijo tongasih, hondakrih ihkam ba'as tutang tehen. Bogawirih 
turus ahkan Tuhan honong tu'u-tu'u, bam ihkam ngota'an ijo paring ijo 
ihkam nguaioh ahkan Tuhan, eam ahkan ngohus! 


16:1 Uhuntuh tohou duit ijo ihkam kani nongaoh ahkan sama ihto ulun 
Kristen, ahku pingat mangat ihkam nguai sorurut potunjuk ijo jari ahku 
nonga ahkan ukup-ukup ang Galatia. 16:2 Aang ondou pahtukoh, nyinong 
menggu, kopiosoh Konduang paringoh misah duit, nyinong behti sorurui 
umba kodahpotoh. Ngina duit orih nyiring ahku lombut, mangat aang 
ohkot rih eam porulu hino tonipun. 16:3 Noin amat ahku lombut, ahku 
ahkan nyuhu ulun-ulun ijo jari ihkam sotujuoh. Ahku ahkan nonga ahkan 
iro surat pongitot, mangat iro ngomin duit pononga rih nokuh Yerusalem. 
16:4 Tutang amat topahjahoh pios, ijo ahku tulak ka'a umba iro, mahka 
ahku ahkan tulak homboh iro. 16:5 Ahku ahkan masap ihkam ulimba 
nguha Makedonia, bam ahku boniat ahkan nguha anan. 16:6 Tou ka'a ahku 
ahkan mohcon honjulu umba ihkam, mihkoh kotahin musim sorongin. 
Uliorih ihkam duon dohop ahku noturus ponyalak nokuh unuk ijo 
pongooh. 16:7 Ahku eam kani masap ihkam, sokadar tondo iou. Amat 
Tuhan ngjjin, ahku jolik mohcon hawui tahi umba ihkam. 16:8 Pondehan 
rih ahku ahkan mohcon ang lowu tuh, ang Epesus, nyiring Ondou 
Pentakosta. 16:9 Aro kosapetoh ang ohtoi ahkan karon-gawi ijo boguna, 


olu ka aro ka'a ulun ijo molawan. 16:10 Amat Timoteus lombut, nyambut 
10 honong pios, mangat 10 nginyam rajin ang louk ihkam, tului 10 kolou 
ahku ka'a bogawi ahkan Tuhan. 16:11 A'ai nyiring anai ijo moremeh 10. 
Dohop io mangat io duon noturus ponyalaioh buli nokuh ahku hawui 
solamat, kotului ahku ngindo1 polombutoh, homboh umba konduang- 
konduang ijo bohkonoh. 16:12 Tohou konduang ihto Apolos, jari pira tikat 
ahku nonga tiruk ahkaioh, mangat io homboh konduang ijo bohkonoh, 
tulak masap ihkam. Tahpi io jaha komo yakin, ijo io harus tulak uhuntuh. 
Olu kodorih, amat anai kosapet noin, puna 10 ahkan lombut. 16:13 
Kohondakrih ihkam borondong tutang segah ang pombolum'mu kolou ulun 
Kristen. Nguanaang hawui bohanyi tutang jadi ba'as. 16:14 Paring ijo 
ihkam nguai, nguan rih hawui ngasi. 16:15 Konduang punaoh ngosono 
Stepanus tutang ukup jolaha1, iro ijo pahtukoh monjadi ulun Kristen ang 
Akhaya. Iro honong kotuwi ahto1, bogawi khusus ahkan mohalu ukup 
Pohotala. 16:16 Ahku nongatiruk honong tu'u-tu'u, mangat ihkam nutut 
okon ulun-ulun ijo kolourih, hawui ulun-ulun bohkon ijo bogawi sama 
tutang mohalu homboh iro. 16:17 Ahku sanang ngosan polombut 
Stepanus, Portunatus, tutang Akkaikus, Iro koloujahka tokirin ihkam 
ahkak'ku. 16:18 Iro jari napa ahtoi'ku monjadi jorih, kolou iro ngojorih 
ahtoi'mu. Ulun-ulun kolou orih harus tonorega. 16:19 Ukup-ukup ang Asia 
ngirim taben iro ahkan ihkam. Akwila tutang Priskila, hawui ukup ijo 
hopuhpung ang lohpou iro ka, ngirim taben Kristen ijo bolasut. 16:20 
Paring konduang ang ohtoi ngirim tahbe ahkan ihkam. Hotabe-hotabe 1jo 
mesra kolou konduang Kristen. 16:21 Ahku ndahangoh ang ohtoi, tabe ijo 
ahku nyuratoh bongok: Tahbe tahkan ahku, Paulus. 16:22 Ulun ijo eam 
sita Tuhan, nauhoh 10 buah tulut! MARANAHTA -- Tuhan ihkai, lombut 
iou! 16:23 Keleh Tuhan Yesus mborehkat Konduang. 16:24 Homboh 
kasih ahkan Konduang paringoh ijo hihco umba Kristus Yesus. Horomat 
ihkai, Paulus 


2 Korintus 


1:1 Konduang-konduang ukup Pohotala ang Korintus, tutang sohopus 


ukup ain Pohotala ijo anai ang Akhaya. Ahku, Paulus, rasul Kristus Yesus 
ijo tonotuot tului kohondak Pohotala, hombo-homboh umba konduang ihto 
Timoteus, 1:2 bokoharap keleh Pohotala, Amai ihto tutang Tuhan Yesus 
Kristus nonga borehkat tutang kosanang ahkan ihkam. 1:3 Tara ahkan 
Pohotala, Amai tahkan Tuhan ihto Yesus Kristus. Io Amai ijo paham hinut 
ahtoioh, tutang Io Pohotala ijo nonga koba'as homboruan ahkan ulun. 1:4 
Io ngoba'as homboruan ihkai ang nyinong kosusah ijo ihkai nyuruoh, 
mangat hapa koba'as rih ijo ihkai norimaoh tahkan Pohotala, ihkai ka 
dahpot ngoba'as homboruan paring ulun ijo a'ang kosusahan. 1:5 
Karot-karot ijo tonyuru bain Kristus, jari aro ihkai nyuruoh ka'a. Tutang 
nguha Kristus hino, homboruan ihkai mahi-mahi konomba'as. 1:6 Amat 
ihkai nyuru kosusah, orih anairih ahkan ngoba'as homboruan ihkam, demi 
solamat'kam. Amat homboruan ihkai tongomba'as, mahka ihkam tahput 
tongomba'as nyiring ihkam monjadi tabah a'ang koporos-koporos, kolou 
ijo ihkai ka ngarot ka'a. 1:7 Ihkai toturus jakin tutang eam pu'u bembang 
tohou Konduang, tului ihkai kota'an ijo ihkam umba ngarot homboh ihkai. 
Tutang bain tului rih ihkam umba ka'a tongomba'as hombo-homboh ihkai. 
1:8 Konduang-konduang! Ihkai kani ihkam ngotaan tohou kohali ijo ihkai 
nyuruoh ang tana Asia. Kokarot ijo ihkai ngohtui rih dalou bahat 
mohenyek ihkai, nyiring ihkai eam duon bokoharap hino ahkan bolum, 1:9 
anyamoh kolou jari tomosara hukum mahtoi iou. Tahpi hal rih nyolung, 
mangat ihkai ara bosikuh ang koba'as ihkai bongon, molekan aang 
Pohotala ijo mombolum ulun mahtoi. 1:10 Iorih ijo jari nyolamat ihkai 
tahkan bohaya popahtoi ijo hajo rih. Tutang Iorih ka'a, ijo ahkan nyolamat 
ihkai noin, ang ondou-ondou pongohino, kotului umba Io ihkai bokoharap. 
1:11 Ihkai yakin ijo umba do'a-do'a'kam ahkan ihkai, Pohotala ahkan 
monyolamat ihkai hino tahkan bohaya. Pohotala jorih mborehkat ihkai 
kolou puhtah ngosan do'a-do'a ahkan ihkai, tutang tului orih aro ulun 
ahkan ngohawot torimakasih ahkan Pohotala. 1:12 Ihkai tamam, tului 
ahtoi bua ihkai, moyakin ihkai, ijo pombolum ihkai ang kolunon tuh -- 
pahtukoh kohihco ihkai umba Konduang, ius ihkai mhto10h hawui ihlas, 
tutang borasih. Ihkai nguan orih rih eam tului kohorahtin ulun, tahpi tului 
koulih ijo tononga Pohotala. 1:13-14 Ijo ihkai nyurat ahkan'kam, iorih 


tihkas tohou hal-hal ijo tou ihkam mbasaoh tutang horahtioh. Uhuntuh 
ihkam eam horahti tohou ihkai kourasoh, tahpi ahku harap nom ihkam 
ahkan tu'u-tu'u horahti ihkai. Honong kodorih, ang ohkot Tuhan Yesus 
lombut nom, ihkam ahkan tamam ngosan ihkai, numbun ihkai ka'a tamam 
tohou ihkam. 1:15 Tului koyakinan orihrih, mahka ahku aang pahtukoh 
borocana ahkan masap ihkam, mangat ihkam dahpot borehkat duo tikat. 
1:16 Ahku nohuang masap ihkam a'ang ponomuoit'ku nokuh Makedonia 
tutang tondo hino masap ihkam ang ponomuoi'ku buli, mangat ihkam duon 
dohop ahku noturus ponomuoi' ku nokuh Yudea. 1:17 Tahpi ahku ius 
ngubah niat'ku rih; nah, inon rih ijo korinah ijo tiruk'ku eam dehen? Ohkot 
nguan rancana, inon ahku nguan rancana numbun konohuang'ku bongok, 
honjulu nuhtui "Yo" tutang honjulu "Eam"? 1:18 Aangaran Pohotala ijo 
dahpot tomorocaya, bowot'ku umba Konduang bohkonlah "Yo" tutang 
"Eam". 1:19 Kotului Yesus Kristus, Anak Pohotala, ijo tomborihta 
ahkan'kam bain Silas, Timoteus tutang bain ahku bongok, bohkon ulun 
"Yo" tutang "Eam". Sobalikoh Io monjadi puhtah "Yo", tahkan Pohotala. 
1:20 Tului nguha lo, Pohotala jari nuhtui "Yo" toharep paring bowot-Oh. 
Hogalang orihrih ihto ngohawot "Amen" ahkan Pohotala kotului Yesus 
Kristus. Ihkai nguan kodorih mangat Pohotala tonohoromat. 1:21 
Pohotala bongol ijo nguan ihkai, tutang Konduang segah hihco umba 
Kristus: Iorih ka'a ijo mitih ihto khusus ahkan arop-Oh. 1:22 Ahkan orih 
Pohotala jari monsah ihto monjadi Aiou-Oh, tutang nonga Roh Aiu ang 
luwang ahtoi ihto kolou jaminan, ijo Io ahkan nonga ahkan ihto paring ijo 
tonobowot-Oh. 1:23 Pohotala saksi aik'ku -- tului Io taan usin ahtoi aik'ku 
-- ijo ahku eam jadi tulak nokuh Korintus, kotului ahku eam kani nguan 
ahtoi'kam sedih. 1:24 Ahku eam hojojuan ihkam, tohou inon ijo ihkam 
harus porocayaoh, tului ihkam jari paham porocaya umba Kristus. Ahku 
tihkas bogawi sama umba ihkam mangat ihkam mahi-mahi sanang. 


2:1 Bain kotului orih ahku jari nguan koputusan, ahkan eam lombut hino 
nokuh'kam umba pasap ijo nguan ihkam sedih. 2:2 Tului amat ahku 
ngoporos ahtoi'kam, iai hino ijo dahpot mapung ahku amat bohkon 
ulun-ulun rih, ka'a ijo jari ahku ngoporos ahtoioh? 2:3 Orih kotuluioh ahku 


nyurat surat tuh ahkan'kam. Ahku eam kani masap'kam, turus tonoporos 
ahto1 bain ihkam, podahal ihkam ijo koharusoh ngojorih ahku. Tului ahku 
yakin ijo amat ahku jorih, mahka Konduang paringoh jorih ka'a. 2:4 Ahku 
nyurat ahkan'kam hawui ahtoi ijo poros tutang bahat tutang umba aro 
nusuh danum mahto. Konohuang'ku eam mangat ihkam monjadi poros 
ahto1, tahpi mangat ihkam borondong ijo ahku paham ngasih ihkam. 2:5 
Amat anai ulun ijo kotuluioh poros ahto1, mahka aang rih io nguai eam 
toharep ahku, molekan toharep Konduang paringoh ata'a1 paling eam 
toharep ihcokabagi tahkan Konduang. Ahku eam kani dalou karas toharep 
io. 2:6 Bagi ulun ijo mahcam orih, hukum ijo tononyok ahkaioh bain 
ulunaro ang louk Konduang jari sukup. 2:7 Uhuntuh ihkam harus mapun 10 
tutang nonga juhung hino ahkaioh, mangat io a'ai dalou poros ahto1 nyiring 
puhtus asa. 2:8 Kotului rih ahku nyawot, mangat ihkam ngorinah hoduli 
ahkai ijo ihkam tu'u-tu'u ngasih io. 2:9 Ahku nyurat surat tuh ahkan'kam, 
mangat nohuang ahkan nguji ihkam, inon ihkam turus kani numbun karon- 
potunjuk tahkan ahku. 2:10 Amat ihkam mapun ulun ijo jari nguan kosalan 
toharep'kam, mahka ahku ka mapun ulun rih. Tului inon ijo jari ahku 
mapunoh -- amat puna anai ijo porulu tonahpun -- orih ahku ngapunoh ang 
toharep Kristus ahkan kopios ihkam. 2:11 Ahku nguan orih mangat 
Sehtan ara ngomin kosapetoh ahkan ngowasa ihto, tului ihto kota'an, 
rancana-rancanaoh. 2:12 Ang ohkot ahku johcok ang Troas, tutang 
nohuang ahkan mborihta oh Kabar Hinut tohou Kristus, Tuhan jari nguap 
Jalan ahkak'ku ahkan bogawi ang unuk rih, 2:13 Tahpi ahku eam teneng 
tului eam hosombang umba konduang ihto Titus ang anai. Mahka ahku 
poromisi umba ulun-ulun ang anan, turus tulak nokuh Makedonia. 2:14 
Torimakasih ahkan Pohotala! Io toturus niting ihkai ahkan umba aang 
pawai komanang Kristus, tului ihkai bolum hihco umba Io. Pohotala 
mohapa ihkai, mangat borihta tohou Kristus tosiar kolou buan harum jo 
semerbak koumo-umoh. 2:15-16 Tului ihkai sama kolou buan manyan ijo 
harum, ijo tomahpong bain Kristus ahkan Pohotala. Toharep ulun-ulun ijo 
uhun nitu kolonyuhoh, ihkai tuh kolou buan popahto1 ijo tomunu, tahpi 
toharep ulun-ulun ijo rahat tunyolamat, ihkai kolou buan harum ijo ngomin 
pombolum. Nah, iai ijo dahpot nguan gawi tuh? 2:17 Ihkai eam kolou aro 


ulun mohapan borihta tahkan Pohotala monjadi ramun dagang iou. Tihtun- 
tihtun ihkai anai borasih, tului ihkai tonyuhu bain Pohotala. Tutang 
Pohotala bongoi nopahjah, ijo ihkai monyiaroh borihta orih, kolou pohalu- 
pohalu Kristus. 


3:1 Kuwoh tuh topahjahoh, koloujahka ihkai tara-tara umba-arop 'kai 
hino? Ata'ai tou tu'u ihkai porulu surat tara ahkan ihkam, ata'ai tahkan 
ihkam, kolou ijo tomorulu bain ulun-ulun bohkon? 3:2 Konduang bongon 
ih monjadi surat taran ihkai, ijo tonyurat ang luwang ahtoi ihkai, tutang 
duon tongota'an tutang tonombasa bain nyinong ulun. 3:3 Iro bongol 
dahpot nohto, ijo Konduang monjadi surat ijo tonyurat Kristus, ijo 
tonokirim nguha ihkai. Surat rih eam tonyurat umba dawat, tahpi umba 
Roh Pohotala ijo bolum; eam ka'a ang ngosan bahtu tulis tahpi ang ahtoi 
ulun. 3:4 Ihkai nuhtui kodorih, tului koyakinan ihkai toharep Pohotala 
nguha Kristus. 3:5 Ihkai eam tepun aangihco alasan ka, ahkan ngorinah ijo 
ihkai puna nyanggup nguan gawi tuh, tahpi Pohotala ijo nonga koulih rih 
ahkan ihkai. 3:6 Io iou ijo nguan ihkai nyanggup monjadi pohalu ahkan 
ihco bowot ijo bohua, bowot ijo bogatung tahkan Roh Pohotala, bohkon 
tahkan hukum ijo tonyurat. Tului ijo tonyurat orihrih ngomin popahtoi, 
rahatoh ijo Roh Pohotala rih nonga pombolum. 3:7 Ang ohkot bowot ijo 
ngomin popahtoi rih tonapa tutang tomihtik ang bindang bahtu, koloang 
Pohotala momancar honong ngorolondangsilou ang baun Museh, 
Koloang-Oh kodorih kosilouoh, nyiring uhtus Israel eam sanggup 
nopahjah baun Museh, oluka koloang ang bauioh jari nopara kawus ang 
ohkot rih. Nah, amat gawin bowot, ijo ngonin popahtoi orih ang resmioh 
umba korolondangsilou ijo kodorih kohajoioh, 3:8 tontu gawin bowot ijo 
bain Roh Pohotala, ang resmioh honong labih ngorolondangsilou hino. 3:9 
Amat bowot ijo mohukum kolunon rih, kodorih ngolondangsilou, tontu 
labih ngolondangnyilou hino bowot ijo touduon ngopios ulun umba 
Pohotala. 3:10 Tou konohawot, ijo inon ijo lomoi kolondangsilou jari eam 
ngolondangnyilou hino tului kolondangsilou ijo huntuh tuh. 3:11 Amat 
aang'co ijo tahan baya pondehan, kodorih londangsilou, puna aang'co ijo 
abadi labih ngorolondangnyilou hino. 3:12 Bain kotului ihkai anaingina 


koharap kolourih, mahka ihkai bohanyi bopander kodorih. 3:13 Ihkai eam 
kolou Museh, ijo nuhtup bouoh umba sondurungoh, mangat uhtus Israel, 
eam nohto koloang Tuhan, uhun bolop tutang nihou tahkan bouioh. 3:14 
Tiruk iro jari totutup. Tutang nyiring ang ondou tuh ka tirukihtung iro 
magun totutup umba sondurung ang ohkot iro mbasa surat-surat tohou 
bowot ijo tahi rih. Sondurung rih tihkas duon tokuop amat ulun hihco 
umba Kristus. 3:15 Huntuhka, amat iro mbasa surat-surat Museh 
sondurung rih magun monuhtup tirukihtung iro. 3:16 Tahpi amat ihcobehti 
lombut noharep Tuhan, sondurung rihka konuap tahkan boun ulun rih. 3:17 
Nah, Tuhan ijo konohuangoh ang ohtoi, anairih Roh. Tutang ang umoh 
Roh Tuhan anai, ang anan ka'a anai komorodehkaan. 3:18 Huntuh boun 
ihto paringoh eam tonuhtup sondurung, tutang ihto nopulang 
kolondangsilou Tuhan Yesus. Tutang bam kotului orih ihto hototurus 
tongubah monjadi kolou lo; mahi tahi ihto monjadi mahi ngolondangsilou. 
Kolondangsilou rih tahkan Roh, tutang Roh rih anairih Tuhan. 


4:1 Thkai nguan gawi tuh, tului kosayang ahto1 Pohotala. Orih kotuluioh 
ihkai eam puhtus asa. 4:2 Ihkai eam hapa cara-cara kopindong ijo ngomia. 
Ihkai eam kani bogawi honong lihcik, ata'a1 ngobulak-balik tihtunauh 
Pohotala. Ihkai mohalu Pohotala umba ahtoi ijo borasih numbun 
kohondak-Oh. Tului orih, ihkai harapoh paring ulun monilai ihkai honong 
pios ang luwang ahtoi buaoh. 4:3 Amat Kabar Hinut ijo ihkai mborihtaoh 
tuh, magun ka'a jaha tongosonooh, mahka baya ulun-ulun ijo rahat nihtu 
korusak iou ijo eam mongosonooh. 4:4 Hotala ja'at ijo ngowasa kolunon 
tuh, nuhtup tiruk ulun-ulun ijo eam porocaya rih. Iorih ijo ngapeng- 
ngahana iro, mangat iro eam nohto koloang tahkan Kabar Hinut rih, tohou 
kohajon Kristus ijo hosuhtu gambar Pohotala. 4:5 Borihta ijo ihkai 
nyiaroh rih, eam borihta tohou ihkai bongon. Borihta rih anai borihta 
tohou Yesus Kristus; ijo lo anairih Tuhan, tutang ihkai tuhrih jihpon- 
Jihponkam kotului lo. 4:6 Pohotala ijo nuhtui, "Kohondakoh tahkan 
luwang kopindong lombut koloang," Pohotala orihrih ka'a ijo polombut 
koloang rih ang luwang ahtoi ihto, mangat tirukihtung ihto monjadi 
boloang tutang duon ngosono korolondang Pohotala ijo monyingah aang 


boun Kristus. 4:7 Tahpi ponahtou rohani ijo komok orih, ihkai ngomiuoh 
ang luwang arop ihkai ijo eam borega tuh, ijo tonapa tahkan tana. Honong 
kodorih korinah bain kohajon kowasa rih mohcon aang Pohotala tutang 
eam aang ihkai. 4:8 Ihkai tonyarang tahkan paring pihak, tahpi ihkai eam 
hahpit. Ihkai torongong, tahpi eam nyiring nihou koharap. 4:9 Aro jo 
momusuh ihkai, tahpi eam pu'u ihkai botohtah bongon ihkai. Tutang oluka 
bojointu'u ihkai ponahcat nyiring tohaot, tahpi ihkai eam mahtoi. 4:10 
Toturus ihkai tongipa popahtoi1 Yesus aang behtin ihkai, mangat 
pombolum-Oh ka monjadi korinah ang behtin ihkai. 4:11 Kotahin ihkai 
bolum, ihkai toturus tongipa bam pompohtoi tului Yesus, mangat umba 
kolourih pombolum Yesus ka tou korinah aang behtin ihkai ijo 
eambunggut tuh. 4:12 Jituh rimai ijo ang luwang arop ihkai popahto1 rahat 
giat molalus porananoh, tahpi ihkai jorih, ijo pombolumrih ijo rahat giat 
ang luwang behtin'kam. 4:13 Ang luwang Surat borasih sombang auh tuh, 
"Ahku porocaya, orih kotuluioh ahku bopander." Nah, umba somangat 
porocaya ijo kolourih ka'a, ihkai bopander tului ihkai porocaya. 4:14 Ihkai 
yakin, ijo Pohotala ijo jari ngombolum hoduli Tuhan Yesus, ahkan 
ngombolum ihkai ka'a honong Yesus, tutang ngomin ihkam tutang ihkai 
nokuh toharep-Oh. 4:15 Paringoh rih anaioh ahkan kogunan'kam. Tului 
mahi-mahi aro ulun nginyam kasih Pohotala, mahi-mahi aro hino do'a 
torimakasih ijo tonyapai ahkan Pohotala, honong kodorih Pohotala 
tonotara. 4:16 Orthrih kotuluioh, ihkai eam puhtus asa. Sinoka ihkai 
socara kolunon tuh mahi-mahi ndahang korusakoh, tahpi cara homboruan, 
ihkai tonapa bohua nyinong ondou. 4:17 Tutang kosusah ijo eam sopiraoh 
tuh, ijo ihkai nyuruoh tihkas pondehan, ahkan momua bagin ihkai ihco 
kosanang, ijo luar biasa tutang abadi. Kosanang orih mahcu labih hajo 
amat tonindung umba kosusahan rih bongoit. 4:18 Tului ihkai eam nohtoani 
hal-hal ijo gihtan, molekan ijo eam gihtan. Ijo gihtan puna baya pondehan 
tahpi ijo eam gihtan rih bunggut nyiring turus-Jjahamoh. 


5:1 Tului ihkai kota'an ijo amat lohpou -- orihrih behti-1jo ihto mohconoh 
ang kolunon tuh konahkas, Pohotala ahkan nyodia bagi ihto ihco lohpou 
ang soruga, ijo konuan bain Pohotala bongoi tutang ijo tahan turus- 


jahamoh. 5:2 Ang luwang lohpou ijo huntuh tuh, ihto munguh tului ihto 
rindu samasino mohcon ang luwang lohpou ihto ijo ang soruga orih. 5:3 
Lohpou orihrih, behtin ihto ijo bohua. 5:4 Kotahin ihto mohcon ang 
luwang lohpou ijo tahkan tana tuh, ihto munguh kotului puat ihto bahat. 
Famoh kotului ihto jolik bolohkak tahkan behtin ihto ijo tahkan tana tuh. 
Tahpi tului ihto jolik mokehpanoh behtin ihto ijo tahkan soruga rih, 
mangat behtin ihto ijo tou mahtoi tuh, tongowasa bain ijo bolum. 5:5 Ijo 
monyodiarih ihto ahkan orihrih, anairih Pohotala bongol, tutang lo nonga 
Roh-Oh ahkan ihto kolou jaminan. 5:6 Kotului orih ahtoi ihkai hototurus 
komo ba'as. Ihkai kota'an, ijo kotahin ihkai magun mohcon ang luwang 
behtin ihkai tuh, ihkai mahcu tahkan lohpou, ijo ahkan ihkai mohconoh 
homboh Tuhan. 5:7 Kotului ihkai bolum hogalang porocaya umba Kristus, 
eam hogalang inon ijo dahpot tonohto, 5:8 orih kotuluioh ahtoi ihkai 
tabah. Ihkai labih jolik bolohkak tahkan behtin ihkai tuh, mangat jeleng 
mohcon umba Tuhan. 5:9 Kotului orih ihkai bousaha tu'u-tu'u ahkan 
nyanang ahtoi-Oh, pios ohkot ihkai magun anai ang luwang lohpou ihkai 
ang ohtoi, ata'ai ka ang anan. 5:10 Kotului musti ihto paringoh ahkan 
konomin nokuh noharep bosaran Kristus, tutang nyino-nyinong ahkan 
dahpot balosoh, sorurui umba gawiuoh ang kolunon tuh -- gawi pios, ata'ai 
ka kaja'at. 5:11 Ihkai kota'an inon rimai mihkoh umba Tuhan; orih 
kotuluioh ihkai bousaha moyakin ulun tohou arop ihkai. Pohotala ngosono 
ihkai sotimbon-timbonoh tutang ahku harap ihkam ka, ngosono ihkai ang 
luwang ahtoi'kam. 5:12 Umba tuh ihkai eam nyawot, mangat ihkam 
monara arop ihkai. Ihkai baya kani nonga ihco alasan ijo pios ahkan'kam, 
ahkan monjadi tamam toharep ihkai, mangat ihkam ta'an, koloukuwoh 
ihkam harus mutah auh ulun-ulun ijo mongguna tapan ulun, tutang eam 
sipatoh. 5:13 Amat ihkai puna topahjahoh jari bobucon, orih anairih demi 
gunan Pohotala. Tutang amat ihkai gihtanoh waras, orih demi kogunai 
ahkan ihkam. 5:14 Sihtan Kristusih ijo mongowasa ihkai, tutang ihkai 
borondong, ijo amat ihcobehti jari mahtoi ahkan paring ulun, mahka 
orihrih rimai ijo paring ulun jari mahtoi. 5:15 Kristus mahtoi ahkan paring 
ulun, mangat paring ulun ijo bolum, eam hino bolum ahkai bongoi, 
molekan ahkan Kristus ijo jari mahtoi tutang tonombolum hoduli demi 


kogunan iro. 5:16 Bam kotului orih, ihkai eam hino nihpong ulun numbun 
tihpong kolunon. Puna ihkai pu'u nihpong Kristus tahkan sila kolunon, 
tahpi huntuh eam hino. 5:17 Ulun ijo jari hihco umba Kristus, monjadi 
kolunon bohua samasino. Ijo tahi jari eam aro hino -- paringoh jari monjadi 
bohua. 5:18 Paringoh rih tonapa bain Pohotala. Nguha Kristus, Pohotala 
nguan ihto hokopios hoduli umba Io, turus nyuhu ihto mangat ulun-ulun 
bohkon toudahpot hokopios ka'a umba Pohotala. 5:19 Ihkai mborihta jo 
umba poholat Kristus, Pohotala nguan ulun hokopios huli umba arop-Oh. 
Pohotala nguan orih earo nutut kosalan-kosalan ijo jari konuan kolunon 
toharep arop-Oh. Tutang ihkai jari tonyuhu Pohotala ahkan mborihta 
kabar rih. 5:20 Jadi ihkai anairih monjadi pohalu-pohalu Kristus. Nguha 
ihkai Pohotala bongol ijo nyapai pohtoh-Oh. Ngasan aran Kristus ihkai 
nyawot hawui paham, torima njuluk longon Pohotala ijo toudahpon ihkam 
hokopios umba lo. 5:21 Kristus eam bodusa, tahpi Pohotala nguan Io 
ngohtun dusan ihto, mangat ihto hokopios hoduli umba Pohotala, tului 
hihco umba Kristus. 


6:1 Tului ihkai bogawi hombo-homboh umba Pohotala, mahka ihkai 
nyawot hawui tu'u-tu'u, a'ai ihkam mohonou kopios ahtoi Pohotala rih. 6:2 
Luwang Surat Borasih, Pohotala nuhtui, "Ang ohkot ijo tonojorih, Ahku 
jari ngomih ihko, tutang ang ondou monyolamat, Ahku jari dohop ihko." 
Ingat pio-pios, uhuntuh, tuhrih ohkot ijo tonojorih rih. Uhuntuh, tuhrih 
ondou ahkan tonyolamat! 6:3 Ihkai eam kani, pohalu ihkai tonosalan. 
Kotului rih ihkai ngurahjalan eam nonga alasan, ahkan ihcobehti ka ahkan 
nguan hal rih. 6:4 Sobalikoh, a'ang kokaron hal, ihkai ngorinah ijo ihkai 
anairih jihpon-jihpon Pohotala. Tului, karon mahcam kosusah jari ihkai 
ngarotoh hawui sabar, 6:5 ihkai tonyiksa, tonyihpir, tutang tongorubut: 
ihkai bogawi paham, bojoin eam tiruh, tutang bojoin hino eam anai ukun. 
6:6 Honong nguan kotulus, kopihtar, sabar tutang hinut ahtoi, ihkai 
ngorinah, ijo ihkai, anairih jihpon Pohotala. Ka'a hawui bohambin aang 
pondohop Roh Pohotala, tutang hawui kasih ijo ihlas, 6:7 homboh hawui 
mborihta kabar ijo tahkan Pohotala, tutang umba kowasan Pohotala, ihkai 
ngorinah ijo ihkai tuh anairih jihpon-jihpon Pohotala. Ihkai nambit aang 


kohondak Pohotala, kolou sanjatan ihkai ahkan nyarang, oluka ahkan 
mombela arop. 6:8 Ihkai tonohoromat, tahpi ihkai dahpot pohina'an ka'a, 
tonotara, tutang tonopitnah hino. Olu ka ihkai morong, tahpi tonondawa 
bobalik. 6:9 Ihkai tonongohu eam tongosono tahpi ihkai tongosono bain 
paring ulun. Ihkai tonongohu mahtoi, tahpi bokorinah ihkai magun bolum. 
Oluka ihkai tonoporos, ihkai eam mahtoi. 6:10 Oluka ahto1 ihkai 
tongoporos ahtoi, tahpi ihkai hototurus jorih ka'a. Ihkai topahjahoh 
porosbolum, tahpi ihkai jari nguan aro ulun monjadi tahtou. Topahjahoh 
ihkai eam anai ngina ino-inon tahpi kotu'ui ihkai jari ngina paring-aangoh. 
6:11 Konduang-konduang ijo tongasih ang Korintus! Ihkai jari torus- 
torang ahkan'kam. Paring suang ahtoi bua ihkai jari ihkai nuhturoh. 6:12 
Ihkai eam nuhtup ahtoi ahkan ihkam, tihkas ihkam iou ijo nuhtup ahtoi 
toharep ihkai. 6:13 Uhuntuh, nauhoh ahku bopander kolou umba karon- 
anak'ku bongok. Nguap ka'a ahtoi'kam toharep ihkai. 6:14 A'ai kani 
monjadi barih ulun-ulun ijo eam porocaya umba Yesus, orihrih eam cocok. 
Amoh dahpot kopios, hobarih umba koja'at. Kam mungkin koloang 
hobarih umba kopindong. 6:15 Eam duon Kristus hobarih umba Sehtan. 
Inon kosamaoh holat ulun Kristen, umba ulun eam Kristen? 6:16 Inon 
kobohkon holat Lohpou Tuhan umba lohpou dewa? Ihto tuh Lohpou 
Tuhan, iorih Pohotala ijo bolum. Pohotala bongoi nuhtui, "Ahku ahkan 
mohcon ang tohun-tohun iro, tutang kani bolum hihco umba iro. Ahku 
ahkan monjadi Pohotalan'ndo, tutang iro ahkan monjadi Ukup-Ku. 6:17 
Tului orih, Nohtahrih iou ulun-ulun ijo eam ngosono Pohotala rih, tutang 
pisah ohrih iou arop'mu tahkan iro. Ara hojelut samasino umba 1jo pali, 
mahka Ahku ahkan norima ihko. 6:18 Ahku ahkan monjadi Amai'mu, 
tutang ihkam ahkan monjadi anak-anak-Ku, kolouorih hion Tuhan Ijo 
Mahakowasa." 


7:1 Konduang-konduang ijo tonokasih! Paring bowot rih tonitu ahkan ihto. 
Bain kotului orih kohondakoh ihto porasih arop tahkan kokaron ijo 
ngojilok homboruan behtin ihto. Kohondakoh ihto mihkoh umba Pohotala, 
mangat ihto tou bolum khusus ahkai-Oh hawui soporuna. 7:2 Naharangrih 
ihkai ang luwang ahtoi'kam. Ihkai eam bosala umba ihcobehti ka, tutang 


eam pu'u anai ulun ijo ihkai morugioh. Ihkai samasino eam nguhkut utung 
tahkan iaika. 7:3 Ahku nuhtui kodorih, bohkon ahkan nosalan ihkam. 
Kotului kolou ijo jari ahku nuhtuioh lomoi, ihkai paham ngasi ihkam, 
tutang ihto tuh anai kawan-kawan hokombolum mahtoi. 7:4 Ahku ngina 
koporocaya tuwi ahkan'kam. Malah ahku namam samasino toharep'kam! 
Oluka ihkai nyuru aro kosusah, ahtoi'ku paham konapung tului ihkam. 
Ahtoi'ku tu'u-tu'u jorih! 7:5 Kotihka ihkai johcok ang Makedonia ka, ihkai 
samasino eam sapet istirahat. Tahkan kokaro lahpak, ihkai dahpot 
kosusah, tahkan lahpak bohkon kolahi, tahkan luwang ahto1 bongon 
kihkoh. 7:6 Tahpi torimakasih, ahkan Pohotala hototurus pohajo ahtoi 
ulun ijo puhtus asa. lo nyanang ahtoi ihkai umba polombut Titus. 7:7 Ahtoi 
ihkai dahpot apung eam iou kotului Titus jari lombut, tahpi ka'a kotulut 10 
nyorihta, koloukuwoh ahtoioh tomapung bain ihkam. lo mborihta ahkan 
ihkai, ijo ihkam rindu samasino hosombang umba ahku, ijo ihkam 
monyasal ahkan gawin'kam lomoi, tutang huntuh rela dohop ahku. Hal rih 
nguan ahku labih jorih hino. 7:8 Oluka surat'ku nguan ahtoi'mu monjadi 
sedih, ahku eam monyasal nyurat surat tuh. Puna aang ohkot ahku nohto, 
ijo surat'ku tuh monjadi ihkam sedih -- oluka kosedihan'mu rih baya 
honjulu -- ahku anai ka'a konyasal. 7:9 Tahpi ahtoi'ku sonang huntuh -- 
eam tagal ahtoi'mu monjadi sedih -- molekan, kotului kosedihan'kam rih, 
ngonjorian hadat'kam hubah. Puna kosedihan'kam rih, tohorong umba 
kohondak Pohotala. Jadi ihkai eam morugi ihkam. 7:10 Tului kosedihan 
kolou orih momua kohubah ahtoi jo mopolombut solamat. Tutang ulun 
eam ahkan monyasal ngosan hal orih. Sobalikoh kosedihan ijo baya 
sorurui umba kohondak kolunon momua popahtoi. 7:11 Cuba ihkam 
nohtoani inon buaoh aang'kam, bain kosedihan ijo sorurui umba kohondak 
Pohotala! Buaoh, iorih ihkam tu'u-tu'u ngurahjalan ahkan nokining 
kokoruh! Ihkam monjadi bosingi toharep dusa, ihkam mihkoh, ihkam 
rindu, ihkam monjadi bosomangat, ihkam rela mohukum ijo bosala! A'ang 
paring persoalan tuh ihkam jari ngorinah, ijo ihkam eam bosala. 7:12 Jadi, 
oluka ahku jari nyurat surat tuh, ahku nyurat eam kotului ulun ijo bosala 
rih. Eam ka'a kotului ulun ijo ngorot bain kotului kosala'an rih. Ahku 
nyurat surat rih, mangat ang toharep Pohotala, ihkam borondong bongom, 


eaminon kohajoioh konohtoani'kam toharep ihkai. 7:13 Orihrih kotuluioh 
ahto1 ihkai tonapung. Bohkonumba apung rih, ihkai mahi-mahi hino 
tongojorih kotului nohto kojorih Titus, ahto1oh tonapung bam Konduang 
paring. 7:14 Ahku puna jari kotama-tamam ihkam ahkaioh. 
Torimakasihrih, ihkam eam mopomia ahku. Paring ijo pu'u ihkai nuhtui 
ahkan'kam anairih morong. Kodorih ka'a, inon ijo ihkai nama-namamoh 
tohou ihkam ahkan Titus korinah morong hino. 7:15 Huntuh 10 mahi-mahi 
ngasih ihkam, tului io ingat koloukuwoh Konduang paringoh kani numbun 
auh kototiringoh tutang koloukuwoh ihkam norima 10 hawui horomat 
tutang te'et. 7:16 Ahku sanang samasino, kotului ihkam duon tomorocaya 
aang kokaro hal. 


8:1 Konduang-konduang ihkai jolik ihkam ngota'an ka'a, tohou 
koloukuwoh piosoh Pohotala umba ukup-ukup ang Makedonia. 8:2 Iro ius 
touji umba kosusahan-kosusahan ijo bahat. Tahpi ang tohun-tohun 
kosusahan-kosusahan rih, iro jorih tutang paham sanang ahtoi a'ang 
mononga sumbangan ahkan dohop ulun bohkon, oluka iro bongol 
porosbolum samasino. 8:3 Ahku dahpot momastioh 1jo iro nonga numbun 
sodahpot iro, molekan molowi. Hawui eam anal ijo nyuhu iro, 8:4 iro 
nyawot honong paham umba ihkai, amat tou iro umba dohop nonga 
sumbangan ahkan ukup Pohotala ang Yudea. 8:5 Iro nonga mahcu labih 
tahkan ijo ihkai harapoh. Iro pahtu-pahtukoh monyorahoh arop ahkan 
Tuhan, pongohuli ahkan ihkai ka'a sorurui umba kohondak Pohotala. 8:6 
Orih kotuluioh ihkai paham nganyur Titus -- ijo nopara usaha tuh -- mangat 
10 noturus usaha, 1jo pios tuh ang louk ihkam ka'a, 8:7 ihkam unggul a'ang 
pari-paringoh. Ihkam unggul a'ang hal kaporocaya, a'ang hal ngorinah 
tiruk, a'ang hal pongotaan, a'ang paring mahcam usaha, tutang a'ang 
sitan'kam umba ihkai. Kotului orihrih pios ihkam ka'a unggul ang luwang 
usaha ijo hinut tuh. 8:8 Ahku eam nganjur orih kolou ihco poretah. Tahpi 
honong ngorinah, eaminon giatoh ulun bohkon dohop sama aropoh, ahku 
ka'a jolik kota'an nyiring umoh sitan'kam. 8:9 Tului ihkam ngota'an tu'u, ijo 
ihto karas tonokasih kobain Yesus Kristus Tuhan ihto. Io tahtou, tahpi Io 
nguan arop-Oh monjadi porosbolum ahkan kogunan ihkam, mangat umba 


koporosbolum-Oh rih ihkam monjadi tahtou. 8:10 Numbun tiruk'ku, aang 
unukohrih ihkam ngoopah, inon ijo jari ihkam nopara toun houn. Tului 
ihkam ijo pahtu-pahtuk niruk tutang nopara gawi rih. 8:11 Ohrih, uhuntuh 
hondakrih ihkam noturus numbun koduon'kam. Hondakoh ihkam 
bosomangat ahkan ngoopah usaha rih, koloukuwoh ihkam houn ka 
bosomangat morocanaoh. 8:12 Amat ihkam rela nonga, mahka Pohotala 
ahkan norima ponongan'kam rih, hogalang inon ijo anai aang ihkam, eam 
hogalang inon ijo eam anai aangihkam. 8:13-14 Ahku samasino eam 
nohuang, ahkan moliwus ulun bohkon tahkan tanggung-jawab, tutang 
ngombahat ihkam. Tahpi kotului ihkam huntuh, tuh a'ang koada'an uras 
sukup, mahka jari sopahtutoh ihkam monyukupoh kotahpas iro. Noin 
amat ihkam bokotahpas, tutang iro a'ang koada'an uras sukup, mahka iro 
ahkan dohop ihkam. Honong kodorih kododuooh sama-sama tomohalu. 
8:15 A'ang Surat Borasih tonyurat, "Ulun ijo anaipongulihoh aro, eam 
bokolowiuoh, tutang ulun ijo anaipongulihoh honjiot, eam bokotahpas." 
8:16 Eaminon tortmakasihoh ihkai umba Pohotala, tului lo jari napa Titus 
sogiat ihkai ahkan dohop ihkam! 8:17 Tului Titus eam baya rela numbun 
sawot ihkai, tahpi io ka'a kodorih giat kani dohop ihkam nyiring ngosan 
kohondak aiu bongol, 10 mutus ahkan tulak nokuh ihkam. 8:18 Homboh 
umba 10 ihkai ngirim ka'a ihcobehti konduang, ijo tonohoromat ang paring 
ukup, kotului gawiuoh mborihta Kabar Hinut tahkan Pohotala. 8:19 Ang 
tahtup orihrih, ulun ijoorih jari topihtih ka'a, tutang tonuhkas bain 
ukup-ukup ahkan jolahan ihkai aang ponyalan 'kai. Kotului ihkai ahkan 
nguan ponyalan, ahkan ngihtot pononga rih, mangat Tuhan tonohajo, 
tutang mangat ihkam nohto, ijo ihkai rela dohop. 8:20 Ihkai paham ati-ati, 
mangat ara anai ulun ijo monosalan ihkai, a'ang hal ngihtot pononga ijo 
hajo tuh. 8:21 Ihkai kani botindak bujur eam tihkas ang toharep Tuhan, 
tahpi ang toharep kolunon ka'a. 8:22 Hombo-homboh umba Titus tutang 
konduang orihrih, ihkai ka'a ngirim ihcobehti konduang ijo bohkon. Ihkai 
jari nguji io papira tikat tutang korinah io turus pohias mondohop. Tutang 
huntuh, io labi-labih kani mondohop ihkam tului io ngina koharap ijo hajo 
aangihkam. 8:23 Tahou Titus, anairih jolahak'ku, ijo bogawi umba ahku, 
ahkan dohop ihkam. Tutang tohou koduo konduang rih, ijo hihkas 


homboh io, iro anairih ulun-ulun ijo sonuhu bam ukup-ukup tutang monjadi 
kotamam bagi Kristus. 8:24 Ihkai harap ihkam ngorinah sitan' kam ahkan 
iro, mangat paring ukup kota'an ijo ihkam ngasih iro, tutang 1jo inon ijo 
ihkai naraoh tohou ihkam anairih morong. 


9:1 Kotu'uioh eam porulu hino ahku nyurat ahkan ihkam tohou pondohop 
ijo rahat tongirim ahkan ukup Pohotala ang Yudea. 9:2 Ahku kota'an 
ihkam kani ndohop, tutang ahku jari monamamoh ihkam, umba ulun-ulun 
ang Makedonia. Ahku nuhtui ahkan iro ijo tahkan toun ijo nokalou 
konduang-konduang ang Akhaya ius tahtap ahkan nonga pondohop. 
Tutang somangat'kam jari ka'a himun somangat sobagian hajo tahkan iro. 
9:3 Huntuh ahku nyuhu Titus tutang koduo konduang rih ahkan'kam, 
mangat inon ijo ihkai tara-tara tohou ihkam, ara kolou auh puang iou. Jadi, 
ihkam hondakoh jari sodia, tului ahku nuhtuioh ahkan iro ijo ihkam jari 
sodia ahkan orih. 9:4 Ahku mihkoh koloujahka anai ulun-ulun Makedonia 
ijo umba hombo-homboh ahku nom ang ohkot ahku lombut nokuh ihkam. 
Tutang amat iro nyombangoh ijo ihkam jaha sodia, akai, paham komiaoh 
ihkai noin, kotului jari nuhtui ijo ihkai porocaya samasino umba'kam! 
Tutang ihkam bongom-ka, ahkan mia ka'a. 9:5 Orih kotuluioh ahku komo 
porulu nyuhu iro rih ahkan'kam labih soun mangat ngurus sumbangan ijo 
ihkam mbowotoh rih. Ahku nguan rih, mangat noin amat ahku lombut, 
ponongan ihkam orth rih jari sodia. Hawui kolourih, karimah jo 
ponongan'kam rih tononga honong sanang ahtoi, tutang cam kotului 
toropaksa. 9:6 Ingat! Ulun ijo noburan bonyi honjiot-honjiot, ahkan nipun 
buaoh 1jo honjiot ka'a. Tahpi ulun 1jo noburan bonyi aro-aro ahkan nipun 
buaoh ijo aro ka'a. 9:7 Nyinong ulun harus nonga numbun korela ahtoi. 
Ara 10 nonga hawul ragu-ragu ata'ai tului toropaksa, kobain Pohotala masi 
ulun ijo nonga hawui sanang ahto10h. 9:8 Pohotala bokowasa nonga ahkan 
ihkam borehkat ijo molowi murai, mangat ihkam toturus anaingina inon ijo 
ihkam poruluoh, malahan ihkam ahkan labih aro ahkan nguan angpios 
tutang boamal. 9:9 Ang Surat Borasih tonyurat koloutuh, tohou Pohotala, 
"To noburan-buran ahkan ulun porosbolum, kohinut ahto1-Oh kototahiu 
turus-Jjahamoh." 9:10 Pohotala ijo nyodia bonyi ahkan ulun pongumo, 


tutang ukun ahkan ihto. Io ka'a ahkan nyodia tutang mopoaro inon jo 
ihkam noburanoh, mangat bua komorong ahtoi'kam botambah hino. 9:11 
Honong kodorih ihkam ahkan serba sukup aang kokaro hal, nyiring ihkam 
turus dahpot nonga hawui murah ahtoi. Tutang pononga-pononga'kam, ijo 
ihkai magi-magioh, kotuluioh aro ulun ngohawot torimakasih ahkan 
Pohotala. 9:12 Kotului gawi pios ijo ihkam nguaioh tuh, eam tihkas 
monyukup kotahpas ukup Pohotala iou, tahpi ka'a ahkan kotuluioh aro 
ulun botorimakasih ahkan Pohotala. 9:13 Tutang tahkan kobajikan ijo 
ihkam ngorinahoh rih, aro ulun Kristen ang Yudea ahkan monara Pohotala 
kotulut iro nohto kosotia'kam norima Kabar Hinut tohou Kristus ijo ihkam 
nututoh orih. Ka'a iro monara Pohotala, tului ihkam puna murah ahto1 
ahkan mbagi-bagioh ahkan iro, tutang ahkan paring ulun bohkon, inon ijo 
anai ang ihkam. 9:14 Mahka iro ahkan mondo'akan ihkam umba nanyam 
kasihsayang, tului Pohotala karas hinut ahto1 ahkan'kam. 9:15 Hondaklah 
ihto norimakasih ahkan Pohotala ngosan pononga-Oh ijo luar biasa rih! 


10:1 Uhuntuh ahku, Paulus, kani nyurung aang'co ahkan'kam. Ahku tuh, 
numbun hion ulun, bolomu-lembai amat hotoharep umba ihkam, tahpi 
bohanyi amat hokomahcu. Nah, kotului kolomukolembai tutang kopios 
ahtoi Kristus! 10:2 Ahku nyawot honong paham, a'ai nguan ahku 
toropaksa nguan kokaras toharep ihkam, amat ahku lombut noin. Kotului 
ahku boniat ahkan botindak tegas toharep ulun-ulun ijo nuhtui, jo ihkai 
bogawi umba titun-titun kolunon. 10:3 Ihkai puna magun bolum ang 
luwang kolunon, tahpi ihkai eam hokolahi hogalang titun kolunon 'kai. 
10:4 Pokahkas-pokahkas ijo ihkai ngunaoh ang luwang kolahin 'kai eamoh 
pokahkas kolunon tuh, tahpi pokahkas-pokahkas Pohotala ijo bokowasa. 
Honong pokahkas-pokahkas orihrih ihkai moluhtek unuk botahan, ihkai 
mokila hojawab-hojawab, 10:5 tutang polukang benteng-benteng kojuhu 
ijo tonombok, ahkan molawan pongotaan tohou Pohotala. Ihkai nawan 
tiruk ulun-ulun, tutang nguan iro monyorah nokuh Kristus. 10:6 Tutang 
amat ihkam jari te'et umba kotuwioh, ihkai bosodia ahkan mohukum 
paring ulun ijo eam te'et. 10:7 Hondakoh ihkam borendeng umba koada'an 
ijo kotu'uioh. Amat ihcobehti yakin, ijo 10 ain Kristus, hondakoh io 


mopingat aropoh bongol, tutang borendeng ijo ihkai ka'a am Kristus kolou 
io. 10:8 Ahku eam mia, amat ahku harus labih aro namam-namam umba 
kowasa ijo jari tononga Tuhan ahkan ihkai, kotului kowasa orih, tononga 
ahkan mangun ihkam, eam ijo ahkan ngahkasoh. 10:9 Ahku eam kani 
ihkam komo, ijo ahku mopiko-pikoh ihkam umba surat-surat'ku. 10:10 
Ulun nuhtui, "Surat-surat Paulus rih tegas tutang bopongaroh, tahpi amat 
io bongol anai ang tohun-tohun ihto, aropbongoioh bolomu tutang tuhtui- 
tuhtuioh eam borima ino-inon." 10:11 Hondakoh ulun ijo kolou orih 
borendeng, ijo amat ihkai anai ang tohun-tohun ihkam, tindakan ihkai 
kona, kolou inon ijo jari ihkai nyuratoh aang surat-surat 'kai. 10:12 Tontu 
bewe ihkai eam bohanyi nindung ata'ai ngina arop 'kai sodorajat umba 
ulun-ulun ijo ngohu aropoh isung. Eaminon kouongoh iro! Iro napa tihpong 
bongoi, tutang monilai aropoh bongon umba tihpong orih rih. 10:13 Ihkai 
eam kodorih. Amat ihkai monama-namam, ihkai eam nokalou tihkasoh. 
Ihkai mohcon ang luwang tihkas-tihkas daerah gawi ijo jari tonahtap bain 
Pohotala ahkan ihkai. Tutang ihkam tonyolong ang luwang daerah orih 
rih. 10:14 Jadi, kotihka ihkai masap'kam tutang ngomin Kabar Hinut 
tohou Kristus ahkan'kam, ihkai tu'u-tu'uoh eam nokalou tahkan tihkas- 
tihkas daerah gawin 'kai. 10:15 Ihkai eam ka'a monara arop, ngosan gawin 
ulun bohkon, ijo anai ang ruar tihkas ijo tonuhkas Pohotala ahkan ihkai. 
Sobalikoh ihkai tohtap ang luwang tihkas-tihkas, ijo tonuhkas Pohotala 
ahkan ihkai, tutang boharap ijo ihkam mahi-mahi porocaya umba Kristus, 
mangat ihkai dahpot nguan gawi ijo labih hajo ang louk ihkam. 10:16 
Honong kolourih ihkai duon mborihta ka'a Kabar Hinut rih ang 
tanah-tanah bohkon, earo harus pohajo-pohajo arop ngosan gawi ijo jari 
konuan ang wilayah pohalu ulun bohkon. 10:17 Ang luwang Surat Borasih 
tonyurat, "Ulun ijo kani monamam angihco, hondakoh io namam inon ijo 
jari konuan bain Tuhan." 10:18 Tului ulun ijo botara, orihrih ulun ijo tonara 
bain Tuhan, eam ulun ijo monara aropoh bongoi. 


11:1 Nyuhurih ahku nguan kolou uong honjiot. Tou, kowa? 11:2 Ahku 
rindu umba'kam, kolou Pohotala bongoi ka rindu umba'kam. Ihkam anai 
kolou ihcobehti anakdara bujang tindih, ihco magun borasih, ijo jari ahku 


mbowotoh, ahkan tonongawinoh umba ihcobehti bosai, 10rih Kristus. 11:3 
Tahpi ahku mihkoh tiruk'kam ahkan togoda, mangat eam tehen hino umba 
Kristus, sama kolou Hawa lomoi ka'a tomihkos bain alik lohi. 11:4 Kotului 
kolouoh ihkam sanang iou, norima ulun ijo lombut ahkan'kam, tutang 
majar tohou Yesus ijo bohkon -- eam Yesus ijo ihkai pokosonooh 
ahkan'kam. Tutang ihkam kani ka'a nyambut roh tutang "Kabar Hinut" ijo 
samasino hokobohkon umba Roh Pohotala tutang Kabar Hinut ijo pu'u 
ihkam norimaoh tahkan ihkai. 11:5 Ahku samasino eam komo labih 
randah tahkan "rasul-rasul" jo luar biasa rih. 11:6 Mihkoh ahku kurang 
ahpik bopander, tahpi tohou pongotaan, ahku eam ulun palong. Orih jari 
ihkai mbuktioh ahkan ihkam luwang kokaro hal. 11:7 Ang ohkot ahku 
mborihta Kabar Hinut tahkan Pohotala ahkan'kam, ahku eam nyawot 
ihkam ngupah ahku honjiot ka; tutang honong kodorih ahku nguan arop'ku 
monjadi randah. Ahku nguan rih unuk ngahtang'kam. Inon orih ihco 
kosalak'ku toharep ihkam? 11:8 Ang ohkot ahku ngohalu ihkam, ahku 
duon bohata bain ukup-ukup bohkon. Tou tonohawot ahku morugi 
ukup-ukup rih mangat tou ndohop ihkam. 11:9 Amat ang ohkot orih ahku 
tahpas, ahku eam pu'u monyusah ihcobehti ka tahkan ihkam. Paring ijo 
ahku poruluoh, tonyodia bain konduang-konduang ijo lombut tahkan 
Makedonia. Ahku monjaga pio-pios mangat ahku eam monyusah ihkam 
a'ang hal inon ka, tutang ahku ahkan turus monjaga mangat orih tahtap 
kodorth. 11:10 Kotamam'ku tuh eam duon konudap ang umoh ka ka'a, ang 
hopus tana Akhaya, tului tahkan ajar Kristus ijo tu'u anai aang ahku. 11:11 
Ombai ahku nuhtui kodorih? Inon bain kotului ahku eam mongasih ihkam? 
Pohotala kota'an ahku mongasih. 11:12 Inon ijo ahku nguai huntuh ahkan 
turus ahku nguai, mangat "rasul-rasul" ijo bohkon rih eam anai sokehta 
ahkan nama-namam aropoh, tutang nuhtui ijo iro bogawi kolou ihkai. 
11:13 Ulun-ulun kolourih, anairih rasul-rasul alik. Iro ponggawi-ponggawi 
ijo nyoruwa ulun, umba nyamar kolou rasul-rasul Kristus. 11:14 Eam 
helan iro nguan kodorih, tului Sehtan bongoi ka nyoruwa kolou molehkat 
koloang! 11:15 Jadi eam aneh ka'a amat pohalu-pohalu sehtan, nyoruwa 
kolou pohalu-pohalu, ijo nguan kohondak Pohotala. Latuoh iro ka'a 
norima balosoh ijo sopadan umba karon gawin iro. 11:16 Ahku ngulangoh 


sino hino: A'ai nyiring anal ijo ngohu ahku uong. Tahpi amat ihkam rih 
ngohu ahku kodorih, nyuhuohrih ahku ijo uong tuh monamam ka'a honjiot. 
11:17 Pongo tuh, ahkan ahku ngohawot kotamam'ku, tahpi bohkon Tuhan 
ijo nyuhu ahku ngohawot orih. A'ang hal tuh ahku tu'u-tu'u pander kolou 
ulun uong. 11:18 Puna anai aro ulun ijo monamam hal-hal kolunon, jadi 
ahku kani botamam-tamam ka'a. 11:19 Ihkam hawui sanang ahtoi, 
bosabar toharep ulun ijo uong, kotului ihkam komo arop kodorih ahpik! 
11:20 Ihkam mohonou ahku kolou ulun mohojihpon ihkam, ata'ai 
mohamih, tutang ngomin utung tahkan ihkam, ata'ai komo arop labih isung 
tahkan ihkam, tutang bohanyi napar'kam. 11:21 Ahku mia ngahku, jo 
ihkai dalou bolomu, ahkan nguan kolou orih rih. Tahpi inon ijo ulun 
bohkon bohanyi tamam, ahku bohanyi ka'a! (Ahku bopander kolou ulun 
uong.) 11:22 Ulun Ibranikah iro? Ahku ka'a ulun Ibrani! Ulun Israelkah 
iro? Ahku ka'a ulun Israel! Lihit Abrahamkah iro? Ahku ka kodorih! 

11:23 Pohalu-pohalu Kristuskah iro? Naingoh kolou ahku ius nihou ahkal, 
tahpi ahku puna pohalu ijo puna labih morong tahkan iro paringoh! Ahku 
bogawi labih karas, ahku labih bojoin ponosolong ang luwang sipir, ahku 
labih aro tonyiksa tutang bojoin nyiring mahtoi. 11:24 Jari limo tikat ahku 
tonyiksa bain ulun Yahudi, buah patu ponahcatsapu tolun pulu siou tikat. 
11:25 Tolu tikat ahku ponahcat bam ulun-ulun Romawi; pu'u ka'a ahku 
tomukah umba bahtu. Tolu tikat ahku buah kahom kapal ang tasik, tutang 
sino ahku hanyut aang tasik kotahin duo pulu ohpat jam. 11:26 Aro tikat 
ahku nguan ponyalanku ijo bohaya, tongacam bohaya danum suhu, bohaya 
ponyilou, bohaya tahkan ulun Yahudi, olu tahkan pihak ulun bohkon 
Yahudi, bohaya ang luwang lowu, bohaya ang ruar lowu, bohaya ang 
tasik, tutang bohaya tahkan ulun-ulun ijo ngohawot arop kolou konduang 
Kristen, podahal bohkon. 11:27 Ahku ujuh uhat tulang, tutang 
mongolawan sotongah mahtoi, bojoin eam tiruh, eam kuman, eam ngorih, 
aro tikat ahku tonotah ang koada'an bolo'u, sorungin kotului kurang hatin, 
tutang eam aro anai unuk mohcon. 11:28 Ang bambai paringoh orthrih, 
nyinong ondou ahku mihkoh ka'a ahkan koada'an paring ukup. 11:29 Amat 
anai ijo bolomu, ahku ka umba komo kolomu ka'a. Amat anai ijo botahak 
ang luwang dusa, ahtoi'ku umba lonyuh. 11:30 Nah, amat ahku harus 


monamam angihco mahka ahku namam hal-hal ijo ngormah kolomuk'ku 
rih. 11:31 Pohotala, Amai tahkan Tuhan Yesus kota'an, ijo ahku eam 
bobalik. Tonotara Arai-Oh turus-jahamoh. 11:32 Kotihka ahku anai ang 
Damaskus, gubernur 1jo kowasa ang anan ang pinda pomoretah Lahca 
Aretas, nyuhu sorodadu monjaga nyinong bauntukang lowu rih ahkan 
nawan ahku. 11:33 Tahpi umba ihco koranjang ahku tonguluh nokuh 
pinda, nguha ihco luwang ang dinding kota. Kodorih ahku liwus tahkan 
longon gubernur rih. 


12:1 Puna eam aro utungoh amat botamam. Tahpi ahku kani ka'a 
monamam hal-hal, 1jo Pohotala ngorinahoh ahkak'ku a'ang pongorinah 
ata'at a'ang ponopahjah. 12:2 Ahku ngosono ihcobehti Kristen ijo opat 
bolas toun ijo soun, tonongahtang nokuh unuk ijo pongoi1sungoh ang 
soruga. (Ahku eam ta'an inon behtiu oh moro-morong konahtang ata'ai rih 
tihkas ihco ponopahjah -- Pohotala iou ijo kota'an.) 12:3-4 Ahku 
ngulangoh sino hino. Ahku ta'an ijo ulun tuh konahtang nyolong nokuh 
Pirdaus. (Ahku eam kota'an kuwoh behtiuoh moro-morong konahtang 
ata'ai orihrih tihkas ihco ponopahjah iou -- Pohotala iou ijo kota'an). Ang 
anan ulun rih ngonih hal-hal, ijo eam duon tonguap bain ulun, tutang eam 
ka'a tonongaijin ahkan ulun, mangat ngohawotoh. 12:5 Tohou ulun orih ijo 
kani ahku namamoh, eam tohou arop'ku bongok. Tohou arop'ku, tihkas 
hal-hal ijo nunjuk kolomu aik'ku orthrih ijo kani ahku namamoh. 12:6 
Jahkaoh ahku jolik ka'a monamam angihco, ahku eam kani monjadi 
panderngahus ijo auh puang, ahku ahkan ngohawot ijo morong. Tahpi 
ahku nahan arop, mangat eam anai ulun ijo ngohu ahku labih tahkanumba 
inon 1jo jari io nohto ahku nguai, ata'ai ijo jari io ngonihoh ahku nuhtuioh. 
12:7 Tahpi mangat ahku a'ai dalou bojuhu, tului topahjah-topahjah ijo luar 
biasa rih, ahku tononga kolou ihco ponyahkit aang behtik'ku ijo kolou 
pokahkas Sehtan. Ponyahkit rih tononga ahkan mahcat ahku mangat ahku 
eam monjadi bojuhu. 12:8 Tolu tikat ahku bodo'a ahkan Tuhan, mangat 
ponyahkit rih tongahtang tahkan ahku. 12:9 Tahpi Tuhan muhtah, "Ahku 
ngasih ihko tutang rih jari sukup ahkan'kam, tului kowasak-Ku, justru 
paling ba'as amat'kam ang koada'an bolomu." Orih kotuluioh ahku labih 


sanang namam umba kolomu-kolomu'ku, tului amat ahku bolomu, mahka 
justru, a'ang ohkot orihrih ahku komo Kristus ngolindung ahku umba 
koba'as-Oh. 12:10 Jadi, ahku jorih umba kolomu-kolomu'ku rih. Ahku 
ka'a jorih amat bain kotului Kristus ahku tonopitnah, ahku buah kohapit, 
toduru-duru tutang ahku nyuru kosusah. Tului amat ahku bolomu, mahka 
ang ohkot orih rih, justru ahku ba'as. 12:11 Tu'u ahku jari nguan jo kolou 
ulun uong -- tahpi ihkam ijo nguan ahku jari kolouorih. Kotu'uioh ihkam 
ijo harus monara ahku. Tului oluka ahku eam anai bororima ino-inon, ahku 
samasino eam kalah toharep "rasul-rasul" ijo luar biasa rih. 12:12 
Tanda-tanda helan tutang hal-hal luar biasa hawoi gawi-gawi ijo hajo-hajo 
ius tongorinah honong sabar umba'kam ahkan mbukti ijo ahku ihcobehti 
rasul. 12:13 Aang hal inon ihkam kurang tonunengoh, tonindung umba 
ukup-ukup ijo bohkon? Pali-paling tihkas a'ang hal tuh; ijo ahku eam 
monyusah ihkam ahkan bolanjak'ku. Apunrih ahku ngosan kosala'an orih. 
12:14 Uhuntuh, tuh jari ahkan kotolu tikatoh ahku sodia ahkan masap 
ihkam. Tutang ahku eam kani monyusah ihkam, tului ijo ahku jolik eam 
inon ijo ihkam tepuioh, molekan behtin'kam. Tului eam anak-inyam ijo 
harus ngurah bolanja ahkan ulun okooh, tahpi ulun okooh ijo harus ngurah 
bolanja ahkan pombolum anak-anakoh. 12:15 Tului orih, hawoi sanang 
ahtoi'ku rela moporahpah kokaro-karonoh ahkan'kam, malahan arop'ku 
bongok ka. Amat ahku kodorih ngasi ihkam, kuwohrih pahtut ihkam 
kurang ngasi ahku? 12:16 Nah, ihkam satuju ijo ahku eam pu'u nyusah 
ihkam. Tahpi anai ijo nuhtui ijo ahku tuh ulun bokolilit, ijo ahku dahpot 
utung tahkan ihkam tului tipu daya'ku. 12:17 Amoh tau! Kuwohkah nguha 
ulun-ulun ijo ahku nyuhuoh, nokuh ihkam rih ngoraut utung tahkan ihkam? 
12:18 Ahku jari nyuhu Titus tulak masap ihkam, tutang ahku nyuhu 
konduang Kristen ijo bohkon rih, tulak homboh umba io. Kuwoh Titus 
ngomin utung tahkan ihkam? Tahpi ihkai boduo bogawi umba titun ijo 
sama, tutang monggawioh umba cara-cara ijo sama! 12:19 Dahpot jadi 
ihkam ngohu ihkai kotahin tuh, rahat bousaha mbela arop toharep ihkam? 
Ihkam koliru samasino! Pohotala ngota'an ijo paring ijo ihkai nuhtui orih 
anairih numbun kohondak Kristus. Tutang paring ijo ihkai nguai anairih 
ahkan mangun pombolum homboruan'kam. 12:20 Ahku kowatir ijo aang 


ohkot ahku masap ihkam noin, ahku nyombang ihkam eam kolou inon ijo 
ahku harapoh, tutang ihkam ka ahkan nyombang ahku eam kolou ijo 
ihkam harapoh. Ara-ara noin anai ijo hokolahi, hiri ahtoi, bolasut ahtoi, 
gunan ahkai bongol, pinah-mopitnah, hasut-mohasut, bojuhu tutang 
monderoh. 12:21 Ahku mihkoh amat-amat aang ohkot ahku lombut noin 
Pohotala ahkan porandah ahku ang toharep'kam, tutang ahku ahkan 
nangih tului aro, ang louk ihkam ijo bodusa lomoi, eam hubah tutang eam 
tondo nguan gawin-gawin iro ijo kihal, kojilok tutang eam pantas. 


13:1 Tuh anairih ahkan kotolu tikatoh ahku lombut masap ihkam. A'ang 
Surat Borasih tonyurat, "Nyinong porokara harus konombahat bain 
kosaksian duo ata'ai tolu behti saksi, punan porokara orih sah." 13:2 
Ulun-ulun ijo ang ohkot tuh jari nguan dosa, tutang paring ulun bohkonoh, 
jari ahku mopingat, labih soun kotihka ahku masap ihkam ang koduo 
tikatoh. Huntuh, pondehan ahku hokomahcu umba'kam ahku mopingat 
hoduli, ijo amat ahku lombut hino, eam ihcobehti ka'a tahkan iro ijo ahkan 
lohpas tahkan hukum. 13:3 Mahka ihkam ahkan nyombang paring bukti 
ijo ihkam jorikoh ijo Kristus moro-morong bopander nguha ahku. Amat 
Kristus botindak toharep ihkam, lo eam botindak bolomu-lembai, 
sobalikoh lo ngorinah kowasa1-Oh ang louk ihkam. 13:4 Puna ang ohkot 
To tonahpak, Io bolomu. Tahpi huntuh Io bolum tului kowasan Pohotala. 
Ihkai ka'a bolumu aang pombolum ihkai ijo hihco umba Kristus, tahpi 
amat noharep ihkam, ihkai ka'a ba'as homboh Kristus tului kowasan 
Pohotala. 13:5 Cuba ihkam moriksa arop bongon, inonkah ihkam tu'u-tu'u 
bolum hogalang porocaya umba Kristus! Musti ihkam borondong ijo 
Kristus Yesus anai ang luwang ihkam! -- bohkon haloh amat puna ihkam 
eam tu'u-tu'u porocaya. 13:6 Ahku harap ihkam borondong, ijo ihkai 
eamoh ulun ijo eam tahan uji. 13:7 Ihkai bodo'a umba Pohotala, pios Io 
kani dohop ihkam mangat eam nguan kosalan. Eamoh ahkan pokarah, ijo 
ihkai tuh puna cakap nguan gawi, tahpi mangat ihkam nguan inon ijo 
Pohotala hondakoh -- nauh topahjahoh ihkai gagal, eam ombai! 13:8 Tului 
ihkai eam duon nguan angihco ka, ijo hokolawan umba ijo morong; ihkai 
harus numbun ijo morong. 13:9 Ihkai sonang amat ihkai bolomu, tutang 


ihkam ba'as. Ihkai bodo'a ka'a, mangat ihkam monjadi soporuna. 13:10 
Orthrih kotuluioh ahku nyurat surat tuh, ang ohkot ahku jaha anai ang 
tohun ihkam. Honong kodorth, amat ahku lombut nom, eam usah ahku 
botindak karas toharep'kam, honong hapa kowasa ijo tononga Tuhan 
ahkak'ku. Kowasa orih tononga ahkan mangun ihkam eam ahkan morusak 
ihkam. 13:11 Latuoh, Konduang-konduang, hondakih ihkam jorih tutang 
ngurahjalan monjadi soporuna. Torima iou karon tingak'ku. Hondakoh 
ihkam, hihco-ahto1 tutang bolum rukun. Pohotala Ijo Mahapongasi tutang 
Pongobuah rih ahkan homboh ihkam. 13:12 Hotabe-tabe rih umba sama 
arop socara mesra kolou konduang Kristen. Hopus ukup Pohotala ngirim 
tabe ahkan'kam. 13:13 Tuhan Yesus Kristus mborehkatrih ihkam, 
Pohotala ngasi ihkam, tutang Roh Pohotala ngonggulu ihkam paringoh! 
Horomat ihkai, Paulus 


Galatia 


1:1-3 Konduang-konduang, ukup-ukup ang wilayah Galatia, Ahku Paulus, 
tutang paring konduang Kristen ijo homboh ahku, moharap, keleh 
Pohotala, Amai ihto tutang Tuhan Yesus Kristus nonga borehkat tutang 
kosanang ahkan'kam. Ahku monjadi rasul bohkon umba katuh kolunon 
ata'ai tului tonotuot bam ulun, molekan bain Yesus Kristus tutang Pohotala 
Amai ihto, ijo jari mombolum Io hoduli tahkan popahtoit. 1:4 Mone'et 
kohondak Pohotala, Amai ihto, Kristus monyorahrih arop-Oh monjadi 
porahpah bagi dusa-dusan ihto, mangat ihto tonyolamat tahkan jaman ijo 
Ja'at tuh. 1:5 Tonotararih ahkan Pohotala turus-jahamoh! Amen. 1:6 Ahku 
helan tohou Konduang-konduang! Ihkam tona'ah Pohotala bain tului 
ponongaasin Kristus, tahpi huntuh ihkam kodorth jeleng nolihkut Pohotala 
tutang nutut "kabar pios" ijo bohkon tahkanmba Kabar Hinut ijo tahkan 
Pohotala. 1:7 Kotu'uioh eam anai "kabar pios 1jo bohkon." Tihkas anai 
ulun-ulun Yo mborihta ahkan ihkam "kabar pios" tohou Kristus ijo iro 
mbalik mokilaoh nyiring ngihcuh ihkam. 1:8 Ulun 1jo mborihta "kabar 
pios", ijo bohkon tahkan Kabar Hinut ijo jari ihkai mborihtaoh, nauh io 
tonohukum Pohotala -- oluka ulun rih ihkai bongon ata'ai molehkat tahkan 


soruga! 1:9 Ihkai jari nuhtuioh lomoi, uhuntuh ahku nuhtuioh sinohino: 
Ulun ijo mborihta ahkan'kam "kabar pios" ijo bohkon tahkanmba Kabar 
Hinut ijo jari ihkam torima tahkan ihkai, ulun rih hondakoh tonohukum 
Pohotala! 1:10 Inonrih umba orih topahjah ahku koloujahka moharap 
tongahku bain kolunon? Samasino eam! Ahku baya moharaprih 
pongahkuan tahkan Pohotala. Inonkah ahku rahat bousaha ngomin ahtoi 
ulun, mangat tongojorih ulun? Amat ahku magun nguan kodorih, ahku eam 
Jihpon Kristus. 1:11 Konduang-konduang harus mongota'an ijo Kabar 
Hinut ijo ahku mborihtarih rih eam asaroh tahkan kolunon. 1:12 Ahku 
eam norima kabar rih tahkan kolunon, tutang eam ihcobehti ka ijo majaroh 
ahkak'ku. Yesus Kristus bongol ijo nguaprihoh usin Kabar Hinut rih 
ahkak'ku. 1:13 Punai ihkam jari ngonih tohou pombolum aik'ku lomoit, 
kolou ihcobehti ponambit agama Yahudi. Ihkam kota'an koloukuwoh 
kejamoh ahku hogoguan ukup Pohotala tutang koloukuwoh kopahamoh 
ahku bousaha molonyuhoh. 1:14 A'ang hal molalusrih agama Yahudi, 
ahku molabih ulun-ulun Yahudi, ijo samaokoi umba ahku. Ahku 
bosomangat samasino a'ang hal-hal tohou hadat-dasar tahtu ajuh ihkai. 
1:15 Tahpi kotului kopios ahtoi Pohotala, lo ngopili ahku hounmba ahku 
konanak, tutang na'ah ahku ahkan mohalu lo. 1:16 Pohotala ngorinah 
Anak-Oh ahkak'ku, mangat Kabar Hinut tohou Anak-Oh dahpot ahku 
mborihtaoh ahkan ulun-ulun bohkon Yahudi. A'ang ohkot rih, ahku eam 
tulak ahkan ihcobehti ka ahkan nyawot nasehat. 1:17 Ahku eam ka'a tulak 
ahkan ulun-ulun ang Yerusalem, ijo jari labih soun, tahkan ahku monjadi 
rasul. Tahpi ahku tulak nokuh tana Arab, turus tahkan anan huli nokuh 
Damaskus hino. 1:18 Tolu toun pongohino, ahku tulak nokuh Yerusalem, 
ahkan hokosono umba Petrus. Ahku mohcon umba 10 tihkas limo balas 
ondou kotahiu. 1:19 Ahku eam hosombang umba rasul-rasul ijo bohkon 
kocoali Yakobus, konduang Tuhan. 1:20 Inon 1jo ahku nyurat tuh puna 
morong. Pohotala ta'an ijo ahku eam bobalik! 1:21 Uliorih ahku tulak 
nokuh daerah-daerah ang Siria tutang Kilikia. 1:22 Nyiring ang kotihka rih 
ukup-ukup Kristen ang Yudea magun jaha kosono ahku cara hotoharep. 
1:23 Tro tihkas ngonth ulun nuhtui, "Ulun ijo lomoi ngoporos ihkai, 
uhuntuh mborihta koporocaya ijo lomo1 kani ponihouoh." 1:24 Mahka iro 


monara Pohotala tului ahku. 


2:1 Opat balas toun pongohino, ahku hoduli nokuh Yerusalem homboh 
Barnabas hawui ngomin Titus ka'a. 2:2 Ahku tulak nokuh Yerusalem, tului 
Pohotala jari ngorinah ahkakku ijo ahku pahtut tulak. Tutang aang ihco 
puhpung ijo khusus, umba okon-okon ang anan, ahku monarang ijo ahku 
mborihta Kabar Hinut, ahkan ulun-ulun bohkon Yahudi. Tului ahku eam 
kani usahaku ijo houn, oluka ijo uhuntuh, baya sia-sia. 2:3 Titus ijo 
homboh umba ahku 10 anairih ihcobehti Yunani, tahpi 10 eam tonopaksa 
umba poroturan sunat. 2:4 Oluka anai ulun-ulun ijo hojojuan hal rih. Iro 
anairih ulun-ulun ijo nosolat nokuh luwang barih ihto, tutang nyoruwa 
kolou konduang. Iro nyolong honong toni-tonih ahkan nyolidik 
komorodehka ijo anai aang ihto, kotului ihto hihco umba Kristus Yesus. 
Iro kani mombuli ihto, aang koada'an ijo pahtuk lomoi kolou jihpon, 2:5 
tahpi ihkai eam monyorah honjiot ka ahkan iro, kotului ihkai kani monjaga 
mangat Kabar Hinut rih tahtap borasih ahkan ihkam. 2:6 Olu kodorth, 
eam anai hal-hal bohua ijo tonyawot tahkan ahku bam ulun-ulun ijo 
tongohu bosewut -- ahkak'ku earo kobohkoi amat iro bosewut ata'ai eam, 
kotului Pohotala eam nopahjah baui. 2:7 Sobalikoh ulun-ulun ijo tongohu 
bosewut rih mongahku 1jo Pohotala jari nyuhu ahku ahkan mborihta Kabar 
Hinut rih ahkan ulun bohkon Yahudi, sama kolou Io jari nyuhu Petrus, 
ahkan mborihta Kabar Hinut rih ahkan ulun Yahudi. 2:8 Kotului Pohotala 
nonga ahkan Petrus koulih ahkan monjadi rasul ulun Yahudi, nongarih ka'a 
ahkak'ku koulih ahkan monjadi rasul ulun bohkon Yahudi. 2:9 Yakobus, 
Petrus tutang Yohanes ijo gihtanoh ijo monjadi okon-okon ukup, 
mongahku ijo Pohotala jari nonga ahkak'ku tugas khusus tuh. Mahka iro 
hojuluk longo umba Barnabas tutang ahku, kolou tanda bosohabat. Turus 
iro tutang ihkai sotuju, ijo ihkai ahkan bogawi ang holat uhtus-uhtus ijo 
bohkon Yahudi, tutang iro ang tohun ulun Yahudi. 2:10 Ihco-ihcooh 
ponyawot iro, iorih, mangat ihkai nohtoani ulun porosbolum. Tutang ahku 
puna sanang nguan hal orth. 2:11 Kotihka Petrus lombut nokuh Antiokhia, 
ahku nantang io hawui tara-tarang, kotului tindakoh sala. 2:12 Aang 
pahtukoh io tuot kuman hombo-homboh konduang-konduang ijo bohkon 


ulun Yahudi. Tahpi uli ulun-ulun sonyuhu Yakobus lombut, 10 njayong 
aropoh tahkan konduang-konduang orih ijo bohkon ulun Yahudi, tutang 
eam kani hino kuman umba iro, tului mihkoh toharep ulun-ulun ijo kani, 
mangat paring ulun tonyunat. 2:13 Konduang-konduang ulun Yahudi ijo 
bohkon ka'a, umba pura-pura kolou Petrus, nyiring Barnabas ka 
topongaroh ahkan sihkap kolou iro. 2:14 Kodorih ahku nohto ijo iro eam 
bosihkap sorurui umba komorong Kabar Hinut rih, ahku nuhtui umba 
Petrus ang husuk paring ulun ijo tuot ang anai, "Amat Konduang kolou 
ulun Yahudi jari bolum kolou ulun bohkon Yahudi, ombai Konduang 
uhuntuh hojojuan ulun-ulun bohkon bolum kolou ulun Yahudi?" 2:15 Puna 
numbun ihkaikonanak, ihkai tuh anairih ulun Yahudi tutang eam, "Ulun 
bohkon Yahudi ijo bodusa." 2:16 Oluka kodorih ihkai ta'an, ijo ulun 
hokopios hoduli umba Pohotala, baya tului porocaya umba Yesus Kristus 
tutang eam tului molalus hadat agama. Ihkai bongon ka, porocaya umba 
Yesus Kristus, mangat ihkai hokopios umba Pohotala nguha koporocayan 
'kai rih, eam kotului ihkai molalus hadat agama. Tului umba molalus 
hukum agama, eam ihcobehti ka duon hokopios hoduli umba Pohotala. 
2:17 Ihkai bousaha hokopios huli umba Pohotala nguha pombolum hihco 
umba Kristus. Tahpi amat ulirih nguan ijo kolouorih, korinah ihkai magun 
"ulun-ulun bodusa," ka'a kolou ulun-ulun bohkon Yahudi; inonrih tuh 
rimaioh ijo Kristusrih ijo kotuluioh ihkai bodusa? Botantu iou eam! 2:18 
Amat ahku nopara nombok hoduli pola hukum agama ijo jari ahku 
ngahkasoh, mahka ahku ngorinahrih ijo ahku jari monjadi polanggar 
hukum. 2:19 Tahpi ahku jari mahtoi toharep hukum agama -- tomunu bain 
hukum rih bongoi -- mangat ahku dahpot bolum bagi Pohotala. Ahku jari 
tomahpak umba Kristus. 2:20 Uhuntuh bohkon hino ahku ijo bolum, tahpi 
Kristus ijo bolum luwang behtik'ku. Pombolum tuh ijo ahku ngumangoh 
huntuh, anairih pombolum bain porocaya umba Anak Pohotala ijo ngasih 
ahku, tutang ijo jari nyorah arop-Oh, ahkak'ku. 2:21 Ahku eam nawah 
pononganasi Pohotala. Amat kohihcon ulun umba Pohotala monjadi pios 
hoduli, kotului molalus hukum agama rih, rimai popahtoi Kristus eam anai 
gunaioh! 


3:1 Konduang-konduang ulun-ulun Galatia! Ihkam kotu'u uong! Inonrih 
ihkam jari kona pongaroh 1a1? Pompahtoi Kristus ang sopolahki jari ahku 
monarangoh hawui botarang-tu'uoh ahkan'kam. 3:2 Cuba nyorihta 
ahkak'ku ihco hal tuh, Kuwohrih ihkam jari norima Roh Pohotala tului 
molalus hukum agama, ata'airih tului ihkam jari ngonih Kabar Hinut 
tahkan Pohotala, tutang porocaya umba Yesus Kristus? 3:3 Ombai ihkam 
kolourih uong! Ihkam jari nopara bolum bohua umba Roh Pohotala, ombai 
uhuntuh ihkam kani dahpot kosoporunaoh, umba koba'as ihkam bongom? 
3:4 Ngahus iourih paring ijo ihkam ngomooh rih? Ombairrih ngahus! 3:5 
Pohotala nonga Roh-Oh ahkan'kam, tutang nguan kohelan-kohelan ang 
louk ihkam. Inonrih Pohotala nguan orih kotului ihkam numbun hukum 
Agama, ata'ai kotului ihkam ngonih Kabar Hinut rih tutang porocaya umba 
Kristus? 3:6 Orih sama kolou ijo tonyurat ang Surat Borasih tohou 
Abraham -- koloutuh, "Abraham porocaya umba Pohotala tutang kotului 
koporocayaoh rih io tonorima bain Pohotala kolou ulun ijo ngojorih ahto1 
Pohotala." 3:7 Jadi, hondakrih ihkam borondong, ijo ulun ijo 
moro-morong lihit Abraham anairih ulun ijo porocaya umba Pohotala. 3:8 
Surat Borasih jari nohto labih soun, ijo Pohotala mongonduon ulun-ulun 
bohkon Yahudi, hokopios hoduli umba Pohotala, amat iro porocaya umba 
To. Kabar Hinut rih tonyorihta labih houn ahkan Abraham ang bowotoh 
tuh, "Nguha ihko, Pohotala ahkan mborehkat paring ukup kolunon, ang 
isun tana." 3:9 Abraham porocaya mahka 10 tomborehkat. Kodorih ka'a 
paring ulun ijo porocaya ahkan tomborehkat hombo-homboh Abraham. 
3:10 Ulun-ulun ijo mokuak aropoh umba hukum agama, paringoh bolum 
ang pinda tulut. Tului luwang Surat Borasih tonyurat, "Ulun ijo eam 
bokehtep, molalus paring 1jo tonyurat ang Buhku Hukum Agama tonulut 
Pohotala!" 3:11 Eam ihcobehti ka ijo hokopios umba Pohotala bain 
kotului molalus hukum agama. Hal orih jari tongorinah ang Surat Borasih, 
"Baya ulun ijo porocaya umba Pohotala, nyiring kohihcooh umba Pohotala 
hokopios hoduli, ahkan bolum!" 3:12 Tahpi hukum agama eam 
tonogalang ngosan porocaya. Ang Surat Borasih tonyurat, ijo ulun ijo 
molalus hukum agama, ahkan bolum tului hukum rih. 3:13 Tahpi Kristus 
momorodehka ihto tahkan tulut hukum agama. lo nguan rih hawui 


mohonou arop-Oh tonulut tului ihto. Tului ang Surat Borasih tonyurat, 
"Tonulut ulun ijo mahtoi tonokuak ang kahju." 3:14 Kristus nguan kodorih 
mangat borehkat ijo tobowot Pohotala ahkan Abraham tononga ka'a ahkan 
ulun-ulun bohkon Yahudi. Honong kodorth, ihto ka'a ijo porocaya umba 
Pohotala, dahpot norima Roh ijo tonobowot bain Pohotala rih. 3:15 
Konduang-konduang! Piosrih ahku hapa sutu tahkan ponyombang 
nyinong-ondou. Amat ulun nguan ihco ihkatan bowot, tutang bowot rih jari 
tonosah, mahka eam aro ihcobehti ka duon mbalangoh bowot rih ata'ai 
ndahang angihco ka ahkaioh. 3:16 Bowot-bowot Pohotala tonapa bain 
Pohotala bagi Abraham tutang bagi ulun lihit Abraham. A'ang Surat 
Borasih eam tonyurat, "Tutang bagi ulun-ulun lihit Abraham," ijo rimai aro 
ulun. Ijo tonyurat ang anan anairih "tutang bagi ulun lihit'mu," rimai 
ihcobehti iou, iorih Kristus. 3:17 Ijo kani ahku nyorihtaoh ang ohtoi, iorih 
tuh, bowot Pohotala jari konuan tutang tonosyah labih houn. Hukum 
Agama ijo tononga 430 toun pongohino, eam duon mombatal ponosahoh 
hawui ngudap bowot Pohotala rih. 3:18 Tului amat ponongan Pohotala 
bokuak umba hukum agama, mahka orih, bohkon hino pononga ijo 
tonobowot. Molekan tului Pohotala jari monobowotoh ahkan Abraham, 
mahka Pohotala nongaoh orih ahkaioh. 3:19 Amat kodorih, ahkan inon 
hukum agama tononga? Puhtahoh iorih ijo hukum rih tondahangoh unuk 
ngorinah polanggaran ulun. Hukum Agama rih hapan, baya nyiring 
lombutoh ihcobehti lihit Abraham, 1jo konohawot ang luwang bowot 
Pohotala ahkan Abraham. Hukum Agama rih tonuhtui bam molehkat- 
molehkat umba poholat ihcobehti kolunon. 3:20 Nah, harus anai duo 
pihak, punai porulu ihcobehti poholat. Tahpi Pohotala eam porulu poholat, 
tului lo bongol ijo ngatuhoh. 3:21 Kuwohrih orih, rimaioh ijo hukum 
agama bolawan umba bowot Pohotala? Punai iou eam! Tului amat hukum 
agama tononga, ahkan monyorah pombolum ahkan kolunon, mahka ulun 
duon hokopios umba Pohotala nguha hukum agama. 3:22 Tahpi ang 
luwang Surat Borasih tonyurat ijo paring ukup kolunon anai ang pinda 
kowasan dusa. Tului rih pononga ijo tonobowot hogalang koporocaya 
umba Yesus Kristus, tononga ahkan iro ijo porocaya. 3:23 Sounumba 
Johcok ohkotoh ahkan porocaya umba Kristus, ihto tonojaga rapat bain 


hukum agama, ihto kolou topahkot nyiring ijo koporocaya rih korinah. 
3:24 Honong kodorih hukum agama monjadi kolou pongawas ihto, johcok 
Kristus lombut, ahkan nguan ihto hokopios hoduli umba Pohotala, kotului 
ihto porocaya umba Yesus Kristus. 3:25 Huntuh, kotului jari ohkotoh 
kolunon dahpot porocaya umba Kristus, mahka ihto eam hino tonongawas 
bain hukum agama. 3:26 Tului ihkam porocaya umba Kristus Yesus, 
mahka ihkam hihco umba lo; tutang bam kotului orih ihkam monjadi 
anak-anak Pohotala. 3:27 Ihkam paringoh jari tonopondus ngosan aran 
Kristus, jadi ihkam jari norima aang arop'kam sipat-sipat Kristus bongoi. 
3:28 A'ang hal tuh, eam hino anai kobohkon holat ulun Yahudi tutang ulun 
bohkon Yahudi, holat jihpon tutang ulun morodehka, holat ulunbahkas 
tutang ulunbawi. Konduang paringoh ihco tului Kristus Yesus. 3:29 Amat 
ihkam ain Kristus, mahka ihkam anairih lihit Abraham. Tutang ihkam 
ahkan norima inon ijo tonobowot Pohotala. 


4:1 Tahpi porulu ahku mongingatoh: Kotahin ihcobehti ahli warih magun 
pinda umur, anai ulun ijo nohtoani io, tutang hogoguan inon kogunan- 
kogunan aiu nyiring io johcok umur ijo tonahtap bam amaioh. 4:2 lo 
tonohaga kolou ihcobehti jihpon, olu ka kotu'ui io tepuioh tahkan paring 
ponahtou rih. 4:3 Kodorih ka'a umba ihto: Kotahin ihto magun jaha oko, 
ihto tonojihpon bain roh-roh ijo bokowasa ang kolunon tuh. 4:4 Tahpi ang 
ohkotoh ijo kona, Pohotala nyuhu Anak-Oh nokuh kolunon. Anak-Oh rih 
tonganak bain ihcobehti bawi, tutang bolum ang pinda kowasan hukum 
agama. 4:5 Honong kodorih, lo momorodehka ulun-ulun ijo bolum ang 
pinda kowasan hukum agama, mangat ihto ka dahpot monjadi anak-anak 
Pohotala. 4:6 Kotului ihkam anairih anak-anak Pohotala, Pohotala nyuhu 
Roh Anak-Oh nyolong nohkuh ahto1 Konduang tutang ahtoi'ku, iorih Roh 
ijo na'ah, "Amai, yoh Amai-Ku." 4:7 Jadi ihkam eam hino jihpon molekan 
anak. Tutang kotului ihkam anak Pohotala, mahka Pohotala ahkan nonga 
ahkan'kam paring angihco, ijo tonyodia-Oh ahkan anak-anak-Oh. 4:8 
Lomoi ihkam eam kosono Pohotala, orih kotuluioh ihkam monjadi jihpon 
tahkan kowasa-kowasa ijo ihkam ngohu kolou pohotala, tahpi kotu'uioh 
bohkon Pohotala samasino. 4:9 Tahpi uhuntuh ihkam ngosono Pohotala, 


ata'a1 labih kona hino, Pohotala ngosono ihkam. Nah, ombai ihkam kani 
buli hino ahkan roh-roh kolunon tuh, ijo bolomu tutang porosbolum? 
Ombai ihkam kani nohojihpon hino bam roh-roh rih? 4:10 Ihkam pesta 
ang ondou-ondou ijo botitu, bulan-bulan ijo botitu, tutang toun-toun 1o 
botitu. 4:11 Ahku kowatir, ara-ara koheka koujuh'ku, ahkan ihkam 
nyia-nyia iou. 4:12 Konduang-konduang! Ahku nyawot honong paham 
mangat ihkam monjadi kolou ahku. Kotului ahku ka'a jari monjadi kolou 
ihkam. Ihkam eam nguan angihco ka, ijo sala toharep ahku. 4:13 Ihkam 
puna magun ingat inon ijo kotuluioh ahku ang pahtukoh mborihta Kabar 
Hinut rih ahkan'kam. Kotuluioh, iorih, tului ahku buah koporos. 4:14 Ang 
ohkot rih ihkam eam ngomo kojilok toharep ahku, oluka koada'an 
behtik'ku kolou tihkos ijo hajo bagi'kam. Ihkam malah norima ahku kolou 
norima molehkat Pohotala ata'ai kolou norima Kristus Yesus bongoi. 4:15 
Ihkam sanang sino aang ohkot rih. Tahpi uhuntuh ang umoh kosanang rih? 
Ahku kota'an ijo aang ohkot rih ihkam rela ngoruit mahtan'kam bongom, 
ahkan nongaoh ahkak'ku amat orih duon tononguan. 4:16 Inonrih ihkam 
uhuntuh jari ngohu ahku kolou musuh, tului ahku ngorinah ijo tu'u 
ahkan'mu? 4:17 Ulun-ulun ijo bohkon rih, umba tuwi somangat ngurah 
ihkam, tahpi maksud-maksud iro eam pios. Iro baya jolik mahtot kohihco 
umba ihkai, mangat ihkam nutut iro umba tuwi somangat. 4:18 Puna pios 
ahkan bosomangat, a'ang hal-hal ijo pios, asar toturus kodorih tutang a'ai 
baya amat ahku, anai sama-sama umba ihkam. 4:19 Anak-anak'ku ijo 
tonokasih! Ahku uhuntuh ngarot hino tului ihkam. Ahku ngarot, kolou 
ihcobehti inai ngarot ang ohkot nganak anakoh. Ahku ahkan hototurus 
ngarot, amat sipat-sipat Kristus jaha totanom ang arop'mu! 4:20 Ahku 
rindu sino, tohko ang tohu-tohun ihkam uhuntuh, mangat ahku dahpot 
bopander umba'kam, umba auh ijo bohkon, tului ahku jari eam ta'an, kani 
nguan inon hino umba ihkam! 4:21 Konduang-konduang ijo kani bolum 
ang pinda kowasan hukum-hukum agama, cuba ngonih ahku! Ahku ahkan 
nyorihta ahkan'kam inon ijo kotu'uioh tonyurat a'ang Surat Hukum Museh. 
4:22 Ang anan tonyurat, jo Abraham tepun duo behti anak. Inai tahkan 
anak ijo ihco, anairih ihcobehti jihpon, tutang inai tahkan anak ijo 
bohkonoh rih, anairih ihcobehti ijo morodehka. 4:23 Anak tahkan bawi jo 


monjadi jihpon, konanak biasa tului kohondak ulun. Tahpi anak jo 
konanak tahkan bawi ijo morodehka, konanak kotului tonobowot 
Pohotala. 4:24 Tuh dahpot tohapa kolou tindung. Duo behti bawi rih 
tonindung umba duo bowot: ijo ihcooh boasar tahkan puruk Sinai -- orihrih 
Hagar, anak-anakoh konanak kolou jihpon. 4:25 Jadi, Hagar orihrih puruk 
Sinai, ang lowun ulun Arab. lo nopengan umba kota Yerusalem, umba 
paring pondudukoh ijo uhuntuh ius monjadi jihpon. 4:26 Tahpi Yerusalem 
ijo ang soruga rih, anairih Yerusalem ijo morodehka, tutang, iorih inai 
ihto. 4:27 Kotului ang luwang Surat Borasih tonyurat, "Jori-jorih ihko o 
bawi tomanang, ijo eam pu'u nganak! Bororami hawui bososurak-molahap 
O ihko ijo eam pu'u komo poros nganak! Bain bawi ijo tonohtah bosaioh 
ahkan dahpot labih aro anak, tahkanmba bawi ijo bolum umba bosaioh." 
4:28 Konduang-konduang! Ihkam bongom anai rih anak-anak ain Pohotala 
ijo konanak tului bowot Pohotala, ihkam sama kolou Isaak. 4:29 Ang 
ohkot rih anak ijo konanak numbun konohuang kolunon, ngoporos anak ijo 
konanak kotului konohuang Roh Pohotala. Kodorih ka'a uhuntuh. 4:30 
Tahpi inonrih ijo tonyurat luwang Surat Borasih? Ang anan tonyurat 
koloutuh: "Muhko jihpon bawi rih homboh anakoh, kobain anak tahkan 
Jihpon bawi rih, eam ahkan monjadi ahli warih homboh anak tahkan bawi 
morodeka rih." 4:31 Jadi, Konduang-konduang, ihto tuh bohkonoh 
anak-anak tahkan ihcobehti jihpon bawi, tahpi ihto anai anak-anak tahkan 
bawi morodehka rih. 


5:1 Thto uhuntuh morodehka! Tului Kristus jari momorodehka ihto! Tului 
rih potahanohrih komorodehka'kam, tutang ara kani tonojihpon hino. 5:2 
Ingat! Amat ihkam nyawot tunyunat orih rimai Kristus eam anai gunaioh 
bagi ihkam. Ijo nuhtui tuh, anai ahku bongok, Paulus. 5:3 Sino hino ahku 
nonga pongingat ahkan ulun ijo nyawot tonyunat, ijo io puna wajib molalus 
paring hukum agama! 5:4 Amat ihkam ngurahjalan hokopios umba 
Pohotala, nguha hukum agama orih rimai kohihco'kam umba Kristus jari 
pahtot. Honong kodorih ihkam bolum ang ruar barih tonganasin Pohotala. 
5:5 Tahpi bagi ihkai, ihkai bokoharap, ijo honong pondohop Roh Pohotala 
tutang hogalang koporocayan ihkai umba Kristus, Pohotala touduonrih 


ahkan ihkai hokopios umba Io. 5:6 Kobain amat ihto ius hihco umba 
Kristus Yesus, hal numbun ata'ai eam numbun poroturan sunat, eam 
monjadi soal hino. Ijo boguna tihkasrih porocaya umba Kristus, tutang orih 
korinah aang kasih ihto umba ulun bohkon. 5:7 Lomoi ihkam hokolahi 
honong pios! Huntuh ombai ihkam eam te'et hino umba konohuang 
Pohotala? Iai jari mbujuk ihkam? 5:8 Musti 1jo nguan rih, eamrih Pohotala 
ijo jari na'ah ihkam! 5:9 "Ragi ijo honjiot ahkan ngamir paring galapung." 
hion ulun. 5:10 Oluka kodorih ahku magun porocaya ijo ihkam eam 
nambit podirian bohkon, bain ihto jari ihco umba Kristus. Tutang ahku 
yahkan, ijo iai ka ijo nderoh tiruk'kam ahkan tonohukum Pohotala. 5:11 
Tohou ahku, Konduang-konduang, ombai ahku toturus iou tongohiri, amat 
ahku magun mborthta ijo hukum sunat rih perulu? Amat ahku puna 
mborihta kolouorih, mahka pomborihtak'ku tohou sopolahki Kristus eam 
polombut persoalan. 5:12 Labih pios ulun-ulun ijo nderoh tiruk'kam rih 
langsung iou bolua sino tahkan ukup! 5:13 Konduang jari tona'ah, ahkan 
monjadi ulun ijo morodehka. Tahpi ara hapa komorodehka orih ahkan 
hototurus nguan inon iou ijo ihkam jolik nguai. Sobalikoh ihkam saling 
mongasih tutang saling mohalu. 5:14 Sohopus hukum agama, koloputai 
a'ang poretah 1jo ihco tuh. "Hondakoh ihkam mongasih sama-sama ulun, 
kolou ihko ngasih arop'kam bongom." 5:15 Tahpi amat ihkam saling 
hokoramak, awas noin ihkam hombo-homboh lonyuh. 5:16 Kohondak 
koloutuh: Nauhoh Roh Pohotala niting ihkam tutang ara bolum numbun 
kojolik tobiat kolunon. 5:17 Tului kojolik kolunon hokolawan umba 
kojolik Roh Pohotala, tutang kojolik Roh Pohotala hokolawan umba 
kojolik kolunon. Kododuooh saling hokolawan, nyiring ihkam eam dahpot 
nguan inon ijo ihkam jolikoh. 5:18 Tahpi amat Roh Pohotala ijo niting 
ihkam, mahka ihkam eam tokowasa bain hukum agama. 5:19 Kojolik 
tobiat kolunon korinah ang karon-gawiu ijo kihal, ja'at tutang eam pahtut, 
5:20) aang nyembah songiangdewa tutang koruhoi, a'ang bomusuh-musuh, 
hokolahi, hokobohu, jeleng bosingi, tutang kogunan aropoh bongol; 
kopusit tutang bopihak-pihak, 5:21 hawui hiri ahto1, bobusau, pesta 
borami-rami tutang ijo bohkonoh. Toharep paringoh orih, ahku mopingat 
ihkam, huntuh koloukuwoh ahku mopingat ihkam lomo1 ka'a, ijo ulun-ulun 


ijo nguan hal-hal kolourih eam ahkan monjadi anak ukup Ain Pohotala. 
5:22 Sobalikoh, amat ulun-ulun toniting bam Roh Pohotala, buaoh iorih: 
Iro saling hokasih, iro jorih, iro ngina koteneng ahtoi, iro sabar tutang 
hobudi, iro pios toharep ulun bohkon, iro te'et. 5:23 Iro randah ahtoi 
tutang sanggup ngowasa aropoh. Fam anai hukum agama ijo ngohana 
hal-hal kolourih. 5:24 Ulun-ulun ijo ius monjadi ain Kristus Yesus, 
ulun-ulun rih ius munu tobiat kolunoioh hawui kokaron bolai tutang 
kojolikoh. 5:25 Roh Pohotala ius nonga ahkan ihto pombolum ijo bohua, 
bain kotului rih lo ka'a harus mongowasa pombolum ihto. 5:26 Ihto eam 
tou monjadi bojuhu, tutang saling ngoporos ahtoi, honong hiri ahto1 ihco 
sama ijo-bohkon. 


6:1 Konduang-konduang! Amat ihcobehti sombang nguan ihco dusa, 
hondakoh ihkam ijo bolum numbun Roh Pohotala, niting ulun rih buli nitoi 
Jalan ijo morong. Tahpi ihkam harus nguan orih umba bolomu lembaiahtoi, 
tutang bojaga a'ai nyiring ihkam bongom taputtonihkos ka'a. 6:2 
Hondakoh ihkam saling hokodohop ngohtun puat ulun bohkon ka'a 
mangat umba kolourih ihkam moneet poretah Kristus. 6:3 Amat ihcobehti 
ngohu aropoh boguna, podahal eam, ulun rih ngobalik aropoh bongoi. 6:4 
Nyinong ulun harus moriksa bongol inonrih hadatdasaroh rih pios ata'ai 
Ja'at. Amat pios io tou komo tamam ngosan hal rih. Tahpi eam usah io 
monyamaoh umba inon ijo tonguan ulun bohkon. 6:5 Kotului nyino- 
nyinong ulun harus ngohtun puat aiu bongoi. 6:6 Ulun ijo norima ajar 
Kristus, hondakoh hobagi umba guruoh, paring ijo pios, ijo jari anai aang 
io. 6:7 A'ai konobalik. Pohotala eam duon tongonjea! Inon ijo 
tongombulan orih ka ijo ahkan tongohtom. 6:8 Amat ulun ngombulan 
numbun tobiat kolunoioh, 10 ahkan ngohtom popahtoi1 tahkan tobiatoh rih. 
Tahpi amat 10 ngumbulan numbun totiring Roh Pohotala, 10 ahkan 
ngohtom pombolum sojahti tutang kototahiu tahkan Roh Pohotala. 6:9 
Kotului rih, ara ihto monjadi peda nguan hal-hal ijo pios; bam amat ihto 
eam tondo nguan hal-hal rih, sino jaha ihto ahkan ngohtom buaoh. 6:10 
Jadi, kotahin anai kosapet bagi ihto, hondakrih ihto nguan ang pios ahkan 
paring ulun, mombahtang sino ahkan konduang-konduang ihto ijo hihco 


koporocaya. 6:11 Nontoani pio-pios bagian tuh, ijo ahku nyurat bongok 
umba hurup jo hajo-hajo. 6:12 Ulun-ulun ijo kani nyuhung aropoh umba 
hal-hal carakonanak, iro ijo bousaha, jojuan ihkam numbun poroturan 
sunat. Tahpi iro nguan rih baya mangat iro eam tonoporos ulun Yahudi 
bain kotului sopolahkin Kristus. 6:13 Ulun-ulun ijo nutut poroturan sunat 
ka eam molalus hukum agama. Tahpi iro kani ihkam tonyunat, mangat iro 
dahpot monamamoh, ijo ihkam te'et umba poroturan rih. 6:14 Tahpi ahku 
samasino eam kani monamam inon ka, bohkonumba Tuhan ihto Yesus 
Kristus ijo jari mahtoi tomahpak. Kobain orihrih, kotului lo jari mahtoi 
tomahpak mahka kolunon eam hino bororima ino-inon bagi'ku. Tutang 
toharep kolunon tuh, ahku ka'a kolo-kolou ius mahtoi. 6:15 Tonosunat 
ata'ai eam tonosunat, orih eam boguna. Ijo boguna io rih monjadi ulun 
bohua. 6:16 Bagi ulun-ulun ijo bolum umba tiruk rih, tutang kodorih ka'a 
bagi paring ukup ain Pohotala, ahku harap Pohotala ahkan nonga 
kosanang tutang ponongaasi-Oh. 6:17 Toturusoh, a'ai ihcobehti ka nyusah 
ahku hino, tului ang behtik'ku anai tanda-tanda ijo ahku murid Yesus. 6:18 
Keleh Tuhan ihto Yesus Kristus hototurus mborehkat Konduang- 
konduang. Amen. Horomat ihkai, Paulus 


Epesus 


1:1 Ukup Pohotala ang Epesus, ijo bokehtep umba Kristus Yesus! 1:2 
Ahku, Paulus, rasul Kristus Yesus ngosan kohondak Pohotala, moharap, 
keleh Pohotala, Amai ihto tutang Tuhan Yesus Kristus nonga borehkat 
tutang kosanang ahkan ihkam. 1:3 Tara ahkan Pohotala, Amai Tuhan ihto 
Yesus Kristus! Io mborehkat ihto umba kokaron borehkat rohani ang 
luwang soruga, tului ihto hihco umba Kristus. 1:4 Sounumba kolunon tuh 
tona'oi, Pohotala ius mitih ihto nguha Kristus umba maksud, mangat ihto 
monjadi ulun-Aiu-Oh ijo khusus, tutang eam cahcat ang toharep-Oh. Tului 
sitan Pohotala, 1:5 mahka Io ius ngahtuh labih sounlomoi ijo nguha Yesus 
Kristus, lo ahkan potuot ihto monjadi anak-anak Aiu bongoi. Tutang puna 
orih rih ijo jolik tononguai-Oh. 1:6 Tonotararih ahkan Pohotala ijo Hajo, 
kotului nguha Anak-Oh ijo tongasih Io paham ngasih ihto. 1:7 Tului, bain 


popahtoi Kristus, ihto tomorodehka bam Pohotala, rimai lo jari ngapun 
ihto tahkan dusa-dusan ihto. 1:8 lo nguan orih tului lo paham ngasih ihto, 
tutang asiu rih tonosorah-Oh ahkan ihto, honong tuwi kopitar tutang 
kohorahti. 1:9 Numbun konohuang-Oh bongol, Pohotala ngorinah ahkan 
ihto rahasia rancana-Oh, lo ius momuhtusoh ijo rancana-Oh rih ahkan 
tongopahoh nguha Kristus. 1:10 Rancana orih, iorih, mangat kokaron 
angihco, pios ijo ang soruga, oluka ijo ang tana, monjadi ihco umba 
Kristus kolou kopala. Tutang hal orihrih ahkan tonongopah bain Pohotala 
amat ius Johcok ohkotoh. 1:11 Pohotala monguan kokaron aangihco, 
numbun kojolik-Oh tutang kopuhtusai-Oh bongoi. Tahkan pahtuk Io jari 
mitih ihto, tului lo jolik mangat ihto monjadi ukup-Oh kotului hihco umba 
Kristus. 1:12 Nauhoh ihto, ijo pahtu-pahtukoh bokoharap umba Kristus, 
monara Pohotala tului kohajo1-Oh! 1:13 Ihkam ka ius monjadi ukup 
Pohotala ang ohkot ihkam ngonih pohtoh Pohotala, iorih Kabar Hinut ijo 
mononga kosolamatan ahkan'kam. Ihkam porocaya umba Yesus Kristus, 
kotului orih Pohotala nonga tanda Aiu-Oh ahkankam, iorih Roh-Oh jo 
tonobowot-Oh. 1:14 Roh orihrih njaminoh ijo ihto ahkan norima inon jo 
Jari tonobowot Pohotala ahkan ukup-Oh. Tuh nonga koyakinan ahkan ihto 
ijo Pohotala ahkan momorodehka ukup-Oh. Tonotararih Pohotala kotului 
kohajo1-Oh! 1:15 Tului rih, tahkan ahku ngonih ijo ihkam porocaya umba 
Tuhan Yesus, tutang ihkam ngasih paring ukup Pohotala, 1:16 ahku eam 
pahtot-pahtotoh botorimakasih ahkan Pohotala tohou ihkam. Toturus 
ahku ngohawot aran ihkam ang ohkot ahku bodo'a. 1:17 Ahku nyawot 
mangat Pohotala, Tuhan ihto Yesus Kristus, Amai ijo tonohoromat nonga 
Roh-Oh ahkankam. Roh orih ahkan monjadian ihkam pitar, tutang ahkan 
mongorinah Pohotala ahkan'kam, nyiring ihkam ngosono lo. 1:18 Ahku 
nyawot mangat Pohotala nguap tiruk'kam nyiring monjadi boloang, mangat 
ihkam horahti inon ijo ihkam dahpot harapoh tahkan Pohotala ijo na'ah 
ihkam. Ka'a mangat ihkam ta'an eaminon botusuh borehkat-borehkat ijo 
bohino1 ijo tonahtap Pohotala ahkan ukup-Oh, 1:19 tutang eaminon 
kohebatoh Pohotala bogawi homboh kotuwi kowasa ang luwang ihto ijo 
porocaya. Kowasan Pohotala rih, sama kolou kowasa luar biasa, 1:20 ijo 
tohapa-Oh kotihka mombolumoh hoduli Kristus tahkan popahtoi tutang 


nonga ahkai-Oh ponuot pongoisung hihco umba Pohotala ang soruga. 
1:21 Ponuot Kristus rih mahco labih isungoh tahkanumba ponuot kokaron 
pomoretah, kokaron kowasa, kokaron okon, kokaron tuan-tuan tutang iai 
ka ka'a jari tononga ponuot isung, pios ijo bolum ang jaman tuh, oluka ijo 
bolum ang jaman ijo ahkan lombut. 1:22 Pohotala mopopinda paringoh 
ahkan pinda kowasan Kristus, tutang nonga Kristus ahkan ukup, kolou 
kopala tahkan kokaron aangihco. 1:23 Ukup anai behtin Kristus, 
tonyoporuna bain Io ijo nyoporuna kokaron aangco ang amoh ka ka'a. 


2:1 Lomoi ihkam mahtoi socara rohani tului ihkam bodusa tutang 
noturung poretah-poretah Pohotala. 2:2 Ang ohkot rih ihkam nutut tobiat- 
tobiat kolunon tuh; rimai ihkam te'et umba kowasa ang pinda langit, iorih 
roh ijo huntuh mongowasa ahtoi, ulun-ulun ijo eam te'et umba Pohotala. 
2:3 Lomoi ihto paringoh sama ka'a umba iro; ihto bolum numbun tobiat 
kolunon ihto, tutang nguan inon ijo monyanang behti tutang tiruk ihto. Ang 
ohkot rih ihto anairih ulun-ulun ijo kona kosangit Pohotala ka'a, sama 
kolou ulun-ulun bohkon. 2:4 Tahpi eaminon kohajoi kolomun ahtoi 
Pohotala! Io kodorih ngasi ihto, 2:5 nyiring ang ohkot ihto magun mahtoi 
socara rohani kotului koturung-koturung ihto, Io mombolum ihto hoduli 
hombo-homboh umba Kristus. Jadi tihkasrih kotului kopiosoh ahtoi 
Pohotala, ihkam tonyolamat kobaiu-Oh. 2:6 Kotului ihto hihco umba 
Kristus Yesus, Pohotala ngomonyun ihto hoduli hombo-homboh lo, 
mangat ihto moretah ka'a hombo-homboh Io ang luwang soruga. 2:7 
Pohotala nguan orih, mangat aang jaman ijo ahkan lombut kolunon dahpot 
nopahjah eaminon kohajoioh asin Pohotala. Asiu rih tongorinah Pohotala, 
nguha kohinut ahtoi-Oh ahkan ihto, umba poholat Kristus Yesus. 2:8-9 
Pohotala mongasih ihkam, orih kotuluioh Io kani nyolamat ihkam, kotului 
ihkam porocaya umba Yesus. Kosolamat ihkam rih, eam tahkan bua 
usaha'kam bongom. Orih anairih ponongan Pohotala. Jadi, eam aro 
ihcobehti ka ijo dahpot mopojuhu aropoh tohou hal orih. 2:10 Ihto anairih 
tona'oi Pohotala, tutang nguha Kristus Yesus, Pohotala napa ihto, mangat 
ihto nguan hal-hal ijo hinut ijo jari tonahtap baiu-Oh ahkan ihto. 2:11 
Konduang-konduang ijo bohkon ulun Yahudi! Ingatrih pombolum'kam 


aang ohkot lomoi. Ihkam konohawot "ulun eam bosunat", bam ulun 
Yahudi ijo ngahku arop tonosunat (maksudoh ijo ius ngondahpot tanda ijo 
tonapa ulun ang behtin iro). 2:12 Aang ohkot rih ihkam eam hihco umba 
Kristus; ihkam anairih ulun bohkonuhtus, ijo eam tosolong ukupjolahan 
konopili Pohotala. Ihkam eam nyolong a'ang pohtong bowot ijo tonapa 
Pohotala umba ukup-Oh. Ihkam bolum luwang kolunon tuh, eamanai 
harapan tutang eamanai Pohotala. 2:13 Tahpi huntuh, kotului ihkam jari 
hihco umba Kristus Yesus, ihkam ijo lomo1 mahcu, jari nokondoni bain 
popahtoi Kristus. 2:14 Kotului Kristus bongol anai pongobuah ihto. Io 
mompohihco ulun-ulun Yahudi tutang ulun-ulun bohkon Yahudi, monjadi 
ihco uhtus. Dinding pomisah, holat iro, iorih komusuh, jari tongolonyuh 
bain Kristus honong nyorah arop-Oh bongoi. 2:15 Hukum agama Yahudi 
hawui poretah-poretah tutang aturan-aturan-Oh jari tongudap bam Kristus, 
mangat duo uhtus rih monjadi ihco uhtus kolunon bohua, ijo hihco umba 
Io. Umba cara orihrih Kristus ngonjorian kobuah. 2: 16 Kobain 
popahto1-Oh ang sopolahki, Kristus mopohihco duo uhtus rih, tutang 
ngobuah iro umba Pohotala, nyiring dilaprih komusuh rih. 2:17 Orih 
kobainoh Kristus lombut ahkan mborihta Kabar Hinut tohou kobuah rih 
ahkan'kam, pios ahkan ihkam ulun bohkon Yahudi ijo lomo1 mahcu umba 
Pohotala, oluka ahkan ulun Yahudi ijo doni umba Pohotala. 2:18 Umba 
poholat Kristus ihto paring -- pios ulun Yahudi, oluka ulun bohkon Yahudi 
-- kobain Roh Pohotala ijo ihco, dahpot ngondoni Amai. 2:19 Kobain orih, 
ihkam eam hino barih ulun bohkonuhtus ata'ai ulun luar. Ihkam huntuh 
anairih sama-sama uhtus ukup ain Pohotala. Ihkam anairih anak-anak 
Jolahan Pohotala. 2:20 Ihkam ka tonombok ang ngosan galang, ijo tongina 
bain rasul-rasul tutang nabi-nabi, hawui Kristus Yesus kolou bahtu jo 
mombahtang. 2:21 Iorih ijo nyusun sohopus pangun orih monjadi Lohpou 
Pohotala 1jo khusus ahkan Tuhan. 2:22 Tului bolum hihco umba Kristus, 
ihkam ka'a rahat topangun, homboh ulun-ulun bohkon monjadi ihco 
kobawak lohpou ahkan Pohotala, ang anan Pohotala mohcon umba Roh 
Aju. 


3:1 Orih kobainoh ahku, Paulus, tonyihpir kotului Kristus Yesus ahkan 


gunan ihkam ijo bohkon Yahudi. 3:2 Botatu ihkam jari ngonih ijo 
Pohotala, tului kohinut ahto1-Oh ius nonga ahkak'ku gawi tuh demi 
gunan'kam. 3:3 Pohotala ngorinah rahasia rancana-Oh tutang mborihta 
orihrih ahkak'ku. (Tohou hal tuh jari ahku nyuratoh ang diang honong 
wak, 3:4 tutang amat ihkam mombasaoh, ihkam ahkan ngumang rahasia 
tohou Kristus kolou ahku ngumangoh.) 3:5 Lomoi rahasia orih eam pu'u 
tomborihta ahkan ulun, tahpi huntuh Roh Pohotala ius ngorinahohrih 
ahkan rasul-rasuloh tutang nabi-nabi-Oh. 3:6 Rahasia rih, 10rih tuh: Nguha 
Kabar Hinut rih, ulun bohkon Yahudi umba nginyam borehkat-borehkat 
Pohotala, ijo lomoi tonahtap tihkas ahkan ulun Yahudi. Ulun-ulun bohkon 
Yahudi jari monjadi ramu tahkan behti ijo sama, tutang umba norima inon 
ijo tonobowot Pohotala nguha Kristus Yesus. 3:7 Pohotala nonga 
ahkak'ku pononga -- iotuh gawi -- ahkan mborihta Kabar Hinut rih. Ahku 
norima pononga rih nguha kowasan Pohotala 1jo bogawi ang luwang 
arop'ku. 3:8 Ang louk paring ukup Pohotala, ahkurih ijo paling hina. Tahpi 
Pohotala nonga ahkak'ku pononga tuh, gawi ahkan mborihta ahkan 
ulun-ulun bohkon Yahudi, Kabar Hinut tohou kotahtou Kristus ijo eam 
anai koopahoh, 3:9 tutang ka'a mangat nguha ahku paring ulun taan, 
koloukuwoh Pohotala, Pona'oi aangpindalangit tuh, molalus rancana-Oh 
ijo tahkan hounlomoi tonosuhuk ahkan kolunon. 3:10 Maksud Pohotala 
iorih, mangat huntuh, nguha ukup, paring ijo nambit kokuwasa'an ang 
pindalangit ngota'an kopihtaran Pohotala, a'ang dolang mahcam tapaioh. 
3:11 Pohotala nguan rih tohorong umba rancana-Oh ijo kototahiu, ijo 
tononguai-Oh hawui nguha Kristus Yesus Tuhan ihto. 3:12 Honong 
porocaya umba Kristus tutang kotului hihco umba lo, ihto tononga 
komorodehka ahkan ngondoni Pohotala honong tuwi koporocayaan. 3:13 
Kobain rih sawot'ku iorih; a'ai mihkoh tohou inon ijo ahku ngarot tului 
ihkam, bain paringoh rih anairih ahkan kopios'kam. 3:14 Bain kotului 
orihrih ahku suhkuntu'ut ang toharep Amai. 3:15 Tahkan Iorih nyinong 
jolahan ang soruga tutang ang tana norima sipat-Oh ijo khusus. 3:16 Ahku 
bodo'a keleh Pohotala ijo tonohoromat jorih ahkan ngomba'as 
homboruan'mu umba Roh Aiu. 3:17 Keleh kotului ihkam porocaya umba 
Kristus, Kristus mohcon ang luwang ahtoi'kam tutang pombolum'kam 


hogalang tutang konowasa kobain kasih. 3:18 Ahku bodo'a keleh hombo- 
homboh umba paring ukup Pohotala, ihkam dahpot nosotoh, eaminon 
kolombahoh, tutang kombuioh hawo1t isungoh, tutang kotimboioh sitan 
Kristus, 3:19 ijo umba akal kolunon eam duon tongumang sotimbon- 
timbon-Oh. Keleh ihkam kosono sitan Kristus rih, nyiring ihkam tuwi 
umba pombolum Pohotala ijo soporuna. 3:20 Umba kowasan Pohotala ijo 
giat bogawi ang luwang arop ihto. Pohotala dahpot nguan mahcu labih 
aro, tahkan inon ijo dahpot ihto nyawot ata'ai nirukoh. 3:21 Hondakoh 
Pohotala tonohoromat turun tomurun ang luwang ukup, nguha Kristus 
Yesus. Tararih ahkan Pohotala turus-jahamoh. Amen. 


4:1 Bain orih ahku -- ihcobehti tonahan, ijo tonahan kotului mohalu Tuhan 
-- nyawot hawui paham umba'kam, bolum sorurui umba ponuot'mu, kolou 
ulun ijo ius tona'ah bain Pohotala. 4:2 Hondakrih ihkam turus randah 
ahto1, bolomu-lembai, tutang sabar. Ngorinahohrih asin'kam, honong 
hokodohop ihco umba 1jo bohkon. 4:3 Bousaha tu'u-tu'u ahkan bolum 
honong kobuah, mangat kohihco ijo tona'o1 bain Roh Pohotala tohtap 
tonojaga. 4:4 Tihkas anai ihco bereng tutang ihco Roh. Kodorih ka'a 
ihkam, tona'ah ahkan ihco koharap 1jo sama. 4:5 Tihkas anai ihco Tuhan, 
ihco koporocaya, ihco pompandus, 4:6 tutang ihco Pohotala ijo monjadi 
Amai paring ulun. lorih Tuhan ang-pinda langit, ijo bogawi nguha 
paringoh, tutang bokowasa ang luwang paringoh. 4:7 Ihto nyino-nyinong 
norima ihco pononga, numbun inon ijo tononga bain Kristus. 4:8 Ang Surat 
Borasih tonyurat, "Kotihka Io nuhkat nokuh unuk ijo diang, lo ngomin aro 
towanan tutang lo nonga karon-pononga ahkan kolunon." 4:9 Nah, amat 
konohawot "To nuhkat" rimai lo pahtukoh jari nosuluh johcok nokuh unuk 
ijo paling pinda ang tana tuh. 4:10 Tutang Io ijo jari nosuluh rih, lorih ka'a 
ijo nuhkat johcok nokuh unuk ijo mahcu labih diang, tahkan kokaron langit 
nyiring sohopus pinda langit bosuang umba koanaipolombut-Oh. 4:11 
Torih ijo "nonga pononga-pononga ahkan kolunon": 'cokobarih tonuot-Oh 
monjadi rasul, ijo bohkon monjadi nabi, ijo bohkon hino monjadi 
pomborihta Kabar Hinut rih, tutang ijo bohkon hino tonuot-Oh monjadi 
guru-guru tutang pohaga ukup. 4:12 Tuh tononguai-Oh mangat ukup 


Pohotala tonyukup paringoh mangat dahpot mohalu Tuhan, tutang mangun 
bereng Kristus. 4:13 Honong kodorih ihto paringoh monjadi ihco, bain 
koporocaya ijo sama, tutang kohorahti ijo sama tohou Anak Pohotala. 
Tutang ihto monjadi ulun-ulun ijo dewasa, ijo mahi tahi mahi botambah 
kosoporuna kolou Kristus. 4:14 Mahka ihto eam monjadi anak-inyam hino 
ijo kuhtang-kitui tutang hanyu-hanyut konomin ko-anan-ko-ohto1 bain 
rohusan mahca-mahcam ajar tahkan ulun-ulun ijo lihcik. Iro nyosat ulun 
umba tihpu muslihat iro. 4:15 Eam! Sobalikoh ihto harus ngorinah hal-hal 
ijo morong, umba ahtoi ijo tuwi pongasih, nyiring a'ang kokaro hal ihto 
mahi tahi mahi monjadi soporuna, kolou Kristus, ijo monjadi kopala ihto. 
4:16 Ang pinda totiring-Oh paring ramun behtiu rih tosusun rahpi, tutang 
saling hotutung bain sambung-sahpanoh nyinong-nyinong. Tutang amat 
nyino-nyinong ramunbehtiu rih bogawi kolou ijo koharusoh, mahka 
sohopus behtiu rih ahkan tumbu monjadi dewasa tutang ba'as nguha kasih. 
4:17 Kotului rih demi aran Tuhan, tuhrih ijo ahkan ahku nuhtui tutang 
tegas; ara hino bolum kolou ulun-ulun ijo eam kosono Pohotala, tutang 
niruk ijo eam-eam. 4:18 Tiruk iro jari pindong. Iro eam ngosono 
pombolum ijo tononga bam Pohotala, tului iro samasino eam anaingina 
pongotaan ino-inon tohou Pohotala. Iro kodorih, tului mahang kuhungoh. 
4:19 Tro jari eam anaingina anyam mia hino, nyiring iro nutut kokaron 
kojolik bolai tutang, bolum ngihal sokohondak ahtoioh. 4:20 Tahpi Kristus 
Yesus ijo ihkam kosono eam kodorth! 4:21 Ihkam ius ngonih tohou Io! 
Tutang kolou murid-murid-Oh, ihkam jari tonongajar ka'a tohou sipat-sipat 
Pohotala ijo anai aang lo! 4:22 Kotului orih molokakohrih ko-ulun 
hounumba pola pombolum lomoi, ijo rahat tonorusak bam kojolik- 
kojolikoh ijo monyosat. 4:23 Kohondakrih ahtoi tutang tiruk'kam tobahua 
koparingoh. 4:24 Kohondakrih ihkam bolum kolou kolunon bohua ijo 
tona'o1 numbun pola Pohotala, iorih umba tobiat ijo morong, bujur tutang 
borasih. 4:25 Tului orih Konduang-konduang paringoh, ara hino bobalik. 
Nguanrih kobujur, ijo ihco umba ijo bohkonoh, kobain ihto paringoh 
anairih sama-sama ramun behtin Kristus. 4:26 Amat ihkam sangit, ararih 
mohonou kosangit rih, kotuluioh ihkam bodusa. A'airih bosingi sohopus 
ondou, 4:27 mangat sehtan a'ai dahpot kosapetoh. 4:28 Ulun ijo biasa 


nahkou harus tondo nahkou. Sobalik 10 harus bogawi mangat ngonduon 
bolanjaoh honong bujur tutang duon dohop ulun ijo bokotahpas. 4:29 
Amat ihkam pander ara hapa tuhtui-tuhtui ijo ja'at. Hapa iourih tuhtui- 
tuhtui ijo majar tutang nonga pondohop ahkan ulun bohkon. Tuhtui-tuhtui 
kolourih ahkan mompolombut komorong ahkan ulun-ulun ijo ngonihoh. 
4:30 A'airih monyedihoh ahtoi Roh Pohotala. Ihkam jari tonyegel umba 
Roh monjadi ain Pohotala. Roh rih ka'a monjadi jaminan, ijo Ondou 
Komorodehka ahkan lombut ahkan'kam. 4:31 Dianohrih karon anyam 
koporos ahto1, dondam tutang kosingi. A'ai hino bokociak-ciak tutang 
mongajea-jea. Ara hino anai anyam hiri ata'ai anyam bohkon ijo sama 
mahcam orth. 4:32 Sobalikoh, pios ihkam hinut ahto1 tutang tuwi sita-asi 
'cobehti toharep ijo bohkon, tutang saling ngapun kolou Pohotala jari 
ngapun ihkam nguha Kristus. 


5:1 Ihkam anairih anak-anak Pohotala ijo tonokasih-Oh, kobain orih 
ihkam harus ngurahjalan monutut sutu Pohotala. 5:2 Pombolum'kam 
kohondakoh bohomboruan bain kasih, kolou Kristus ka ngasih ihto. Io 
moporahpah arop-Oh ahkan ihto, kolou ihco pononga ijo buanharum 
tutang monyanang ahto1 Pohotala. 5:3 Ihkam anairih ukup ain Pohotala. 
Kobainrih gawi-gawi ijo kihal, tutang ijo eam sanonoh, ata'ai ka kokuhurih 
ijo eam pahtut anai, ang tohun-tohun'kam. Ara nyiring ulun bohkon 
anaingina alasan ahkan nuhtui ijo ihkam nguan hal-hal kolourih. 5:4 Eam 
ka'a pahtut ahkan'mu ngohawot tuhtui-tuhtui ijo kojilok, ijo kihal, tutang 
ijo eam pantas. Sobalikoh hondakrih ihkam ngohawot torimakasih ahkan 
Pohotala. 5:5 Nohtoani pio-pios, ulun ijo hadatdasar kihal, ata'ai cam 
sanonoh, ata'ai bokuhu, (hadatdasar kodorih sama iou umba nyembah 
dewa) ulun rih eam tou monjadi anak ukup ijo tomoretah bam Kristus 
tutang Pohotala. 5:6 Ara ihkam tonihpu bain pander-pander ijo buang. 
Kobain hal-hal atuh, ijo polombut kosangit Pohotala, toharep ulun-ulun jo 
cam te'et umba Io. 5:7 Jadi, ara ihkam hojelut samasino umba ulun-ulun 
kolourih. 5:8 Ihkam bongom lomo1 anai ang luwang kopindong. Huntuh 
ihkam jari monjadi ukup Tuhan, jadi ihkam anai ang luwang koloang. Bain 
kotului rih ihkam harus bolum ang luwang koloang rih. 5:9 Kobain tahkan 


koloang rih, lombut karon mahcam angkonuan ijo hinut, bujur tutang 
tehtek aang topahjah Pohotala. 5:10 Ngurahjalan ngosono, mon ijo 
ngojorih ahtoi Tuhan. 5:11 A'ai nguan gawi-gawi ijo eam boguna ijo 
tonguan kobain ulun-ulun ijo bolum ang kopindong. Tobalikoh, hondakrih 
ihkam momburang hal-hal mahcam orih. 5:12 (Kobain hal-hal ijo iro nguai 
hawui benye-benyem rih,ahkan tomander ka jari komia.) 5:13 Paring 
angihco ijo tonyingah luwang koloang, ahkan tonopahjah honong korinah. 
5:14 Bain paring ijo dahpot tonopahjah hawui torang, anairih koloang. 
Orih kotuluioh tonuhtui, "Monyun O ihko ijo ngarok, tutang kuat tahkan 
popahtoi! Kristus ahkan mopoloang ngosan'kam." 5:15 Tului orih 
nohtoanioh pio-pios cara pombolum'mu. A'ai bolum kolou ulun-ulun uong; 
bolum 10u kolou ulun-ulun pihtar. 5:16 Ngunaohrih sopios-pios nyinong 
kosapet ijo anai ang ihko, tului huntuh puna kotihka ihco ja'at. 5:17 A'ai 
uong, tahpi nolihti inon ijo tongohondak Tuhan. 5:18 Ara ihkam busou 
bain anggur, kobain rih ahkan morusak ihkam. Sobalikoh, hondakrih 
ihkam konowasa bain Roh Pohotala. 5:19 Hapa tuhtui-tuhtui tahkan 
Masmur, monyanyi karon-tara tutang lagu rohani a'ang pander-pander'mu. 
Hondakrih ihkam hawui ahto1 ijo jorih monyanyi karon-tara ahkan Tuhan. 
5:20 Toturus tutang tohou inon ka ka'a, pios ihkam ngohawot torimakasih 
ahkan Pohotala, Amai, ngosan aran Yesus Kristus Tuhan ihto. 5:21 Ahkan 
mohoromat Kristus pios ihkam tunduk ihco umba ijo bohkon. 5:22 Oruh, 
mindarih umba bosai'mu kolou umba Tuhan. 5:23 Kotului bosai anai 
kopala, ngosan oruhoh, sama kolou Kristus monjadi kopala ngosan ukup 
tutang Io bongoi ka'a Lahca Ponyolamat bagi ukup, ijo monjadi bereng 
Aiu. 5:24 Sama kolou ukup ka'a tunduk umba auh Kristus kodorih ka'a 
aang kokaron hal oruh harus tunduk ahkan bosaioh. 5:25 Bosai, ngasih 
oruh'mu, sama kolou Kristus ngasih ukup hawoi nyarah arop-Oh ahkan 
ukuprih. 5:26 Kristus nguanohrih, mangat Io duon moporasih ukup rih, 
umba ajar-Oh tutang nguha danum popondus, mangat pongohuli Io dahpot 
monyarah-Oh ahkan Pohotala. 5:27 Honong kolourih Kristus nguan ukup 
rih tombok hawui ponohajo tutang borasih ang husuk-Oh, earo cahcat 
ata'ai sala inon ka. 5:28 Kodorih ka'a bosai harus sita oruhoh kolou io sita 
aropoh bongoi. 5:29 (Eam pu'u anai ulun ijo bosingi umba behtin Aiu 


bongoi.Sobalikoh io mohaga tutang monjagaoh kolou Kristus ka'a mohaga 
ukup-Oh. 5:30 Ito kota'an rih, tului ihto anai ramun-ramun behtin Kristus.) 
5:31 Luwang Surat Borasih tonyurat, "Bain orih ulunbahkas ahkan nohtah 
amai-inaioh ahkan hihco umba oruhoh, tutang kododuooh ahkan monjadi 
ihco." 5:32 Ayat jorih bosuang rimai ijo timbon. Tutang ahku ngaitoh rih 
umba tutungoh, holat Kristus tutang ukup. 5:33 Tahpi ayat orih rih anai 
hosambungoh ka'a umba ihkam: Kohondakrih nyinong bosai ngasih 
oruhoh, kolou io ngasih aropoh bongoit, tutang kohondakrih nyinong oruh 
bousaha ahkan mohoromat bosaioh. 


6:1 Anak-anak! Kolou murid ain Kristus, tee-te'et umba ulun oko'kam, 
tului orihrih ijo pahtut nguaioh. 6:2 "Horomat rih amai'mu, tutang 
inai'mu," anairih poretah Jo pahtukoh tahkan Pohotala hawui bowot, 6:3 
yorih: "Mangat ihko sanang tutang ombu umur'kam ang tana". 6:4 
Konduang-konduang ijo monjadi amai! Ara monguan anak-anak'mu 
numbunorth kolou, nyiring iro monjadi bosingi. Sobalikoh mompohajo iro 
umba tata-tertib tutang ajaran Tuhan. 6:5 Konduang-konduang ijo monjadi 
Jihpon! Numbunrih poretah tepun'kam ijo ang kolunon tuh. Nguan orih 
orih umba nanyam horomat tutang ponumbun hawui umba tu'u-tu'v, 
koloujahka ihkam nguai orih ahkan Kristus bongoi. 6:6 A'ai nguan 
angkodorih tihkas ang ohkot ihkam tonopahjah, tihkas ahkan dahpot tara 
tahkan ulun. Tahpi hondakrih ihkam nguaioh, kolou jihpon Kristus ijo 
rahat numbun kohondak Pohotala honong kotuwi ahtoi. 6:7 Gawi ijo 
ihkam nguai kolou jihpon rih, hondakrih ihkam nguai umba ahtoi ijo jorih, 
kolou jahka Tuhan ijo ihkam mohaluoh, tutang eam baya ulun iou. 6:8 
Ingatrih ijo nyinong ulun, pios jihpon, kanika ulun morodehka, ahkan 
norima balosoh tahkan Tuhan, ahkan hal-hal pios ijo konuaioh. 6:9 
Konduang-konduang ijo monjadi Tepui! Hondakrih ihkam nguan kodorih 
ka'a toharep jihpon-jihpon'kam. A'ai hino hapa ngancam-mongancam. 
Ingat ijo ihkam tutang jihpon-jihpon'kam rih sama-sama anaingina ihco 
tuan, iorih Tuhan ijo ang soruga. lo eam nopahjah bau. 6:10 Latuoh 
ihkam pios monjadi ba'as, umba koba'as ijo ihkam dahpot tahkan kowasa 
Tuhan, tului ihkam hihco umba Ilo. 6:11 Hapanih paring pokahkas ijo 


tononga bam Pohotala ahkan'kam, mangat ihkam dahpot tahan molawan 
slasat-siasat bokolilit yo paham tahkan Sehtan. 6:12 Tului ihto hokolahi 
eamoh molawan kolunon, molekan molawan koba'as kokaro sehtan-sehtan 
ijo ngowasa jaman ijo ja'at tuh. Ihto molawan koba'as roh-roh ja'at ijo 
bokowasa ang pinda langit. 6:13 Tului orih, huntuh, hapanih koparing 
pokahkas ain Pohotala, mangat aang ondou ijo Ja'at, ihkam sanggup 
molawan sorangan-sorangan musuh. Tutang mangat uli ihkam hokolahi 
Johcok lamoh, ihkam magun ba'as meteng. 6:14 Hondakrih ihkam tahtap 
bojaga. Hapa kokehtep umba Pohotala, monjadi pohtong kahang'kam, 
tutang kotulus-ahto1 kolou baju sanamankam. 6:15 Hondakrih korelaan 
ahkan mborihta Kabar Hinut ijo ngomin kosanang monjadi soruhpah'kam. 
6:16 Nyinong ohkot haparih koporocaya'kam umba Tuhan, kolou sonjata 
pokila, umba koporocaya rih ihkam dahpot mbolop paring anak panah 
baho tahkan jo Ja'at. 6:17 Ominrih kosolamatan orih monjadi koluhkup 
baja, tutang tuhtui Pohotala kolou padang tahkan Roh Pohotala. 6:18 
Nguanohrih paringoh rih sambil bodo'a ahkan nyawot pondohop tahkan 
Pohotala. Aang nyinong kosapet, bodo'a toturus koloukuwoh Roh 
Pohotala niting ihkam. Hondakrih ihkam toturus bojaga tutang ara 
monyorah. Bodo'a toturus ahkan paring ukup Pohotala. 6:19 Tutang 
bodo'a ka'a ahkak'ku mangat ang ohkot ahku mborihta, Pohotala nonga 
ahkak'ku tuhtui-tuhtui ijo kona. Tutang mangat ahku honong bohanyi 
dahpot mborihta rahasia Kabar Hinut rih. 6:20 Tului Kabar Hinut rih, 
ahku monjadi ihcobehti duta, tutang huntuh anai ang luwang sipir. 
Bodo'arih mangat ahku bahanyi mander tohou Kabar Hinut rih, 
koloukuwoh ahku harus manderoh. 6:21 Tikhikus, konduang ihto, tutang 
pohalu ijo te'et a'ang gawin Tuhan, ahkan mborihta ahkan'kam, kokaro 
angihco tohou ahku, mangat ihkam kota'an koada'ak'ku tutang gawikku. 
6:22 Orthrih kotuluioh ahku nyuhu io nakuh ihkam, ahkan nyorihta 
koada'an ihkai, ahkankam paringoh, mangat mopohajo ahtoi'kam. 6:23 
Keleh Pohotala, Amai, Tutang Tuhan Yesus Kristus, duontou paring ukup 
ahkan hihco, tutang saling hosita hawui porocaya umba Kristus. 6:24 
Keleh Pohotala mborehkat Konduang paring, ijo sita Tuhan ihto Yesus 
Kristus honong asiu ijo eam dahpot bolop. Horomat ihkai, Paulus 


Pilipi 


1:1 Konduang-konduang ukup Pohotala, paringoh ijo mohcon ang Pilipi, 
tutang 1jo jari hihco umba Kristus Yesus. Ka'a Konduang-konduang okon 
hawui pondohop ukup! Ahku, Paulus tutang Timoteus karon-jihpon 
Kristus Yesus, 1:2 bokoharap, keleh Pohotala, Amai ihto, tutang Tuhan 
Yesus Kristus, nonga borehkat tutang kosanang ahkan ihkam. 1:3 Nyinong 
tikat ahku ingat umba ihkam, ahku ngohawot torimakasih ahkan Pohotala. 
1:4 Tutang nyinong tikat ahku bodo'a ahkan Konduang paringoh, ahku 
bodo'a honong sanang ahtoi. 1:5 Ahku botorimakasih ahkan Pohotala 
kotului tahkan ondou pahtukoh nyiring huntuh, ihkam jari dohop ahku 
mborihta Kabar Hinut tahkan Pohotala. 1:6 Pohotala bongol ijo monopara 
gawi ijo pios rih aang'kam. Tutang ahku yahkin Io ahkan noturus karon 
gawi orih rih nyiring tondo aang Ondou Kristus Yesus lombut hoduli. 1:7 
Puna aang unukoh ahku anai mokomo kolourih toharep ihkam, tului 
Konduang paringoh toturus doni ang ahtoi'ku. Ka'a bam ihkam umba 
norima hombo-homboh ahku, pononga ijo Pohotala nonga ahkakku, pios 
huntuh tuh pondehan ahku ang luwang sipir oluka ang ohkot ahku anai ang 
luar, ahkan mbela tutang tehen nyaksi Kabar Hinut rih. 1:8 Pohotala 
kota'an ijo ahku tu'u-tu'u rindu sino umba'kam, umba nanyam kasih-mesra 
tahkan Kristus Yesus bongoi. 1:9 Tuhrih do'a'ku ahkan ihkam; keleh 
ihkam mahi-mahi monyita Pohotala tutang hawuiarop tutang turus 
ndahang timbon pongotaan ijo morong tutang topahjah ijo kopihtar. 1:10 
Honong kolourih ihkam ta'an mitih inon ijo kopiosoh, tutang 
pombolum'kam borasih tahkan cela'an, ata'ai dawa'an inon ka, ka'a ang 
ondou Kristus lombut hoduli. 1:11 Pombolum'kam ahkan momurai umba 
karogawi ijo tu'u-tu'u pios, ijo baya dahpot tomutik bain Yesus Kristus 
bongoi; mahka Pohotala ahkan tonohajo tutang tohonara-nara. 1:12 Ahku 
kani ihkam ngota'an, ijo hal-hal ijo ius nyolung aang ahku, justru kotuluioh 
labih aro ulun ngonih tutang porocaya ahkan Kabar Hinut rih. 1:13 
Kojodiaioh, paring ponjaga istana tutang ulun-ulun bohkonoh, ang lowu 
tuh ngota'an, ijo ahku tonohukum tului ahku mohalu Kristus. 1:14 Tutang 
konohukum'ku, jari kotuluioh, arotu'u tahkan ulun-ulun Kristen ang lowu 


tuh, monjadi labih yahkin hino ahkan Tuhan, nyiring iro mahi bohanyi 
mborihtaoh pohtoh Pohotala honong eam aro mihko-mihkoh. 1:15 Puna 
anai pira-pira ang parak iro ijo mborihta Kristus tului hiri ahto1, tutang kani 
hojawab, tahpi ijo bohkon mborthta Kristus, tului anai maksud ijo hinut. 
1:16 Ulun-ulun tuh molalusoh tului iro mongasih Pohotala tutang ahku, 
bain iro ngota'an ijo Pohotala jari nyuhu ahku ahkan mongo ngorinah, jo 
Kabar Hinut rih morong. 1:17 Tahpi ulun bohkon mborihta Kristus umba 
maksud ijo eam pios; iro mborihtaoh ahkan gunan atubongo1. Umba orih 
iro, boharep dahpot nguan ahku labih susah ang luwang sipir. 1:18 Tahpi 
eam ombai! Kotului koloukuwohka ka'a, pios orih tonguan hawui maksud 
ijo borasih, oluka umba maksud ijo sala, tuh Kristus ijo tomborihta ka'a; 
jadi ahku sanang iou. Tutang ahku tahtap anyam kolouorih, 1:19 bain ahku 
ta'an ijo umba do'a-do'a'kam, tutang pondohop tahkan Roh Yesus Kristus, 
ahku ahkan tomorodehka. 1:20) Ijo ahku paham jolik tutang harapoh, iorih 
mangat ara sasino-sino ahku gagal a'ang tugas'ku. Sabalikoh ahku 
bokoharap mangat nyinong wayah, ijo mombahtang sino huntuh, ahku 
honong sikap bohanyi, nyiring hopus homboruak behtik'ku -- pios ahku 
bolum ata'ai ahku mahtoi -- Kristus tonohajo. 1:21 Tului ahkak'ku, tihtun 
pombolum aik'ku tihkas Kristus! Tutang mahtoi rimaioh utung. 1:22 Tahpi 
amat umba pombolum ang kolunon tuh, ahku dahpot nguan gawi ijo labih 
boguna, mahka ahku eam ta'an, amoh ijo harus ahku mihtih. 1:23 Ahku 
tonyomba'an tahkan duo pihak. Ahku jolik sino nohtah kolunon tuh, 
mangat tulak mohcon umba Kristus, kotului orihrih y0 paling pios. 1:24 
Tahpi ahkan kogunan'kam, labih pios amat ahku te'et mohcon ang 

kolunon. 1:25 Ahku yahkin ahkan hal orih. Orih kotuluioh ahku ta'an, 
ahku ahkan tohtap mohcon umba Konduang paringoh:, mangat dahpot 
dohop ihkam nyolung mahi ba'as, tutang mahi sanang a'ang porocaya 
umba Tuhan. 1:26 Kobain orih, amat ahku noin hoduli nokuh'kam, ihkam 
ijo jari hihco umba Kristus Yesus, ahkan anai labih aro hino sokehta ahkan 
komo tamam ngosan arop'ku. 1:27 Nah, ijo boguna huntuh iorih, ijo ihkam 
bolum sorurui umba inon ijo tonutut bain Kabar Hinut tohou Kristus rih. 
Honong kodorth, inonrih ahku dahpot hosombang umba ihkam ata'a1 eam, 
ahku ahkan ngonth ijo ihkam ba'as angkohihco tutang kolahi sama-sama 


ahkan baya ihco maksud tutang ihco kojolik; yorih ahkan kepercayaan ijo 
sorurui umba Kabar Hinut tahkan Pohotala rih. 1:28 Hondakrih ihkam 
toturus bohanyi, a'ai mihkoh toharep polawan-polawan'kam. Honong 
kodorih ihkam ngorinah ijo iro musti ahkan kalah, tutang ihkam ahkan 
manang, kotului Pohotala bongol ijo nonga komanangan ahkan'kam. 1:29 
Kotului Pohotala jari nonga pononga ahkan'kam, eam tihkas ahkan 
porocaya umba Kristus, tahpi ka'a ahkan komo kokarot bagi Kristus. 1:30 
Huntuh ihkam ka'a homboh umba ahku a'ang kolahi ijo sama iorih ijo 
ihkam pu'u nohto ahku ngalahioh lomoi, tutang ijo magun ahku tohtap 
ngalahioh johcok huntuh, kolou ijo ihkam huntuh ius ngonih. 


2:1 Thkam ba'as, kotului ihkam hihco umba Kristus. Tutang ihkam 
tonoapung kotului Kristus ijo ngasi ihkam! Ihkam toniting Roh Pohotala, 
tutang ihkam ka'a saling hosita tutang saling hobalos kasih ihco umba ijo 
bohkon. 2:2 Nah, cuba ihkam moro-morong nyanang ahtoi'ku umba 
hal-hal tuh: Bolum ihcoahto1 umba kasih ijo sama, umba tiruk ijo sama 
tutang titun ijo sama. 2:3 Ara nguan aang'co, tului kojuan kogunan arop 
bongon, ata'ai ahkan mopojuhu arop. Sobalikoh hondakrih ihkam nyino- 
nyinong honong randah ahtoi tutang ngohu ulun bohkon labih pios tahkan 
arop bongon. 2:4 Nohtoani kogunan ulun bohkon, ara tihkas kogunan 
ahkan arop bongon. 2:5 Kohondakrih ihkam, bo-homboruan kolou Yesus 
Kristus. 2:6 Aang dasaroh lo sama umba Pohotala, tahpi lo eam komo ijo 
koada'ai-Oh ijo kopohotalai rih harus tonohtahan-Oh. 2:7 Sobalikoh, Io 
molohkak paringoh turus monjadi sama kolou ihcobehti jihpon. lo monjadi 
kolou kolunon, tutang gihtan bolum kolou kolunon. 2:8 lo mogominda 
arop, tutang bolum honong te'et ahkan Pohotala nyiring mahtoi -- yorih 
mahtoi nyopolahki. 2:9 Tului orihrih Pohotala ngahtang lo so1sung- 
isungoh, hawui nonga ahkai-Oh kowasa ijo labih hajo tahkan paring 
kowasa ijo bohkon. 2:10 Mahka bagi mohoromat Yesus, paring angbolum 
ijo ang soruga, tutang ijo ang tana, hawui ijo pinda tana, ahkan nyembah 
To. 2:11 Iro paringoh ahkan mongahku ijo Yesus Kristusrih Tuhan, umba 
kodorih Pohotala, Amai tonohoromatoh. 2:12 Tului orih, Konduang- 
konduang ijo tonokasih, kolouumoh ihkam toturus te'et umba ahku, aang 


ohkot ahku anai ang louk ihkam, mahka labi-labih huntuh ang ohkot 
hokomahcu, hondakrih ihkam tahtap te'et umba ahku. Ihkam ius 
tonyolamat bain Pohotala, jadi ngurahjalan turus mangat kosanang kam 
monjadi soporuna. Nguan ang orih rih honong horomat tutang ponumbun 
ahkan Pohotala, 2:13 kotului Pohotala bongol, ijo bogawi ang luwang 
arop'kam, ahkan nguan ihkam rela tutang sanggup nyanang ahtoi Pohotala. 
2:14 Nguan iou rih kokaron aangihco hawui ara bokuhtu-kuhtuk ata'ai 
hojawab. 2:15-16 Honong kodorih ihkam ngorinah, ijo ihkam anairih 
anak-anak Pohotala ijo eam bosala, ijo bolum honong tulus tutang morong 
ang tohun-tohun ulun ja'at tutang bodosa. Tutang aang ohkot ihkam 
monyiaroh ahkan ihro borihta, ijo nonga pombolum, hondakrih ihkam 
monjadi singah iro kolou koloang monyingah, kolunon. Amat ihkam bolum 
kolourih, noin anai alasan bagi'ku, ahkan komo tamam tohou ihkam, ang 
ohkot Yesus Kristus lombut huli. Orih buktioh ijo kolahik'ku eam sia-sia, 
tutang gawik'ku anai buaoh. 2:17 Mihkohtou ahku ahkan tomunu, tutang 
dahak'ku monjadi kolou porahpah tusuh ang ngosan inon ijo ihkam 
monyorahoh ahkan Pohotala, kolou tanda ijo ihkam porocaya umba lo. 
Amat puna orih harus kolourih, ahku norimakasih ngosan hal rih tutang 
umba jorih homboh ihkam. 2:18 Kodorih ka'a hondakoh ihkam ka 
nginyam sanang tutang umba kojorih honong ahku. 2:19 Ahku porocaya 
ijo umba pandohop Tuhan Yesus ahku jeleng dahpot nyuhu Timoteus 
nokuh ihkam, mangat ahku dahpot tohibur bain borihta tohou ihkam. 2:20 
Tihkas Timoteus iou ihco-ihcooh ijo sojiwa umba ahku, tutang tu'u-tu'u 
niruk kosanang'kam. 2:21 Paring ijo bohkonoh baya urusan aiu bongoi iou, 
eam kogunan Yesus Kristus. 2:22 Ihkam bongom ius nohto buktioh ijo 
Timoteus boguna. lo ius bogawi paham homboh ahku, ahkan mborihta 
Kabar Hinut tahkan Pohotala. Ihkai duo kolou anak umba amai iou. 2:23 
Bain kotului rih, jeleng ulimba ahku ngota'an kolouamoh porokara ahku 
kolaiu noin, ahku ahkan nyuhu io nokuh ihkam. 2:24 Ahku porocaya ijo 
umba pondohop Tuhan, ahku bongok ka eam tahi hino ahkan masap 
ihkam ka'a. 2:25 Tohou konduang ihto Epafroditus ijo ihkam nyuhu 
mangat dohop ahku, ahku komo porulu ahkan nyuhu io hoduli ahkan 
ihkam. Io ius mambai ahku a'ang gawi tutang kolahik'ku. 2:26 Io rindu 


sino umba Konduang paringoh, tutang 10, gelisah, kotului ihkam jari 
dahpot kabar ijo io mondam. 2:27 Puna tu'u io mondam nyiring kani palus. 
Tahpi Pohotala masi umba 10; tutang eam tihkas ahkaioh iou tahpi 
ahkak'ku ka'a, mangat ahku ara monjadi labih sedih hino. 2:28 Orih 
kotuluioh, mahi hajo ka'a kojolik'ku ahkan nyuhu 10 buli nokuh'kam, 
mangat ihkam jorih hino amat ihkam hosombang umba 10, tutang ahtoi'ku 
ka monjadi teneng. 2:29 Jadi, nyambutrih io umba paring kojorih ahtoi 
kolou ihcobehti konduang ijo ihco koporocaya. Moregaiou paring ulun ijo 
kolou io. 2:30 Ahkan gunan gawin Kristus, io korenga iou mahtoi; io 
nyarah hasongoh, ahkan nonga pondohop ahkak'ku, ngosan aran ihkam. 
3:1 Lamoh, Konduang-konduang'ku hondakrih ihkam hokojorih kotului 
ihkam jari hihco umba Tuhan. Ahku eam nanyam bahat ahkan nokoduli 
inon ijo jari ahku nyuratoh ahkan'kam houn; kotului hal orih pios ahkan 
kosolamat'kam. 3:2 Rondo-rondong toharep ulun-ulun ijo nguan hal-hal ijo 
ja'at, ulun-ulun ijo pantas tonohawot 'asu'. Iro hojojuan mangat ulun-ulun 
tonyunat. 3:3 Podahar ihto ulun-ulun ijo jari norima sunat ijo sojahti, 
bohkon iro. Ihto nyembah Pohotala hawui toniting Roh Pohotala bongoi, 
tutang ihto norimakasih kotului ihto bolum hihco umba Kristus Yesus. Ihto 
eam bokuak umba upacara ijo bosipat 'jogihtan. 3:4 Kotu'uioh ahku 
dahpot iou bokuak umba upacara orih. Bain amat anai ihcobehti, 1j0 
nanyam io anai alasan ahkan bokuak umba upacara ijo bosipat 'jogihtan, 
ahku labih hino. 3:5 Ahku tonyunat ohkot umur jalu ondou. Ahku konanak 
kolou ihcobehti Israel, tahkan lihit Benyamin; ahku ulun Ibrani asli. A'ang 
hal kote'et aang hukum-hukum agama Yahudi, ahku anairih 'cobehti barih 
Parisi. 3:6 Ahku malah kolourih bosomangat, nyiring ahku ngoporos 
ukup. Amat morehken tahkan hila hukum agama Yahudi, ahku anai 
ihcobehti ulun pios ijo eam bosala. 3:7 Tahpi tului Kristus, mahka 
paringoh ijo houn ahku ngohuoh, kolou angihco ijo nongautung, huntuh 
monjadi angihco ijo morugioh iou. 3:8 Eam baya hal-hal orihrih; tahpi 
malah hal-hal ijo ahku ngohuoh kolou hal-hal ijo baya morugi iou. Ijo 
ahku tepui huntuh anairih labih borega, yorih kosono Yesus Kristus, 
Tuhan'ku. Kotului Kristus, mahka ahku jari molohkakoh paring-paringoh. 
Ahku ngohu paringoh rih, kolou puhuk iou, mangat ahku tou ngondahpot 


Kristus, 3:9 tutang tu'u-tu'u hihco umba Io. Kohihco ijo pios umba 
Pohotala eam hino ahku usaharih bongok umba jalan te'et ahkan hukum 
agama. Huntuh ahku anairih kohihco ijo pios umba Pohotala, kotului ahku 
porocaya umba Kristus. Jadi, kohihco ijo morong rih lombut tahkan 
Pohotala, tutang hogalang porocaya umba Yesus Kristus. 3:10 
Ihco-ihcooh ijo ahku jolikrih, iorih mangat ahku kosono Kristus, tutang 
nyuru kowasa ijo mbolum Io tahkan popahtoi. Ahku jolik umba karot 
homboh Io, tutang monjadi sama kolou lo aang popahto1-Oh. 3:11 Tutang 
ahku boharap ijo ahku bongok, ahkan tonombolum hoduli tahkan 
popahtoi. 3:12 Ahku eam nuhtui ijo ahku jari bohasir, ata'ai jari monjadi 
soporuna. Tahpi ahku toturus 10u ngurahjalan nyomba'an pononga ijo 
tonahtap bain Kristus Yesus. Ahkan orihrih Io jari nyomba'an ahku tutang 
napa ahku aiu-Oh. 3:13 Botatuoh, Konduang-konduang, ahku tu'u-tu'uoh 
eam komo ijo ahku jari bohasir nyomba'an hodiah rih. Ahkan tahpi anai 
ihco hal ijo ahku nguai, yorih ahku nolingou inon ijo anai ang lihkut'ku, 
tutang ngurahjalan paham ngojohcok inon ijo anai ang baun. 3:14 Orih 
kobatuoh ahku nokoru toturus nitu titui laiu, ahkan duon komanang, yorih 
pombolum ijo ang soruga, ahkan orihrih Pohotala na'ah ihto nguha Kristus 
Yesus. 3:15 Ihto paringoh ijo jari oko cara rohani, harusrih bogawi 
kodorih. Tahpi amat ang marak ihkam anai ijo niruk bohkon, mahka 
Pohotala ahkan monarangoh ka'a ahkan'kam. 3:16 Oluaang hal tuh, 
hondakoh nohtoant: Ihto harus magun bolum numbun poroturan ijo jari 
ihto umbaoh, nyiring wayah tuh. 3:17 Konduang-konduang paring! 
Numbunrih sutu angahku. Ihkai jari nonga sutu 1jo morong, tului rih 
nohtoanirih pio-pios ulun-ulun Yo nutut sutu ihkai rih. 3:18 Ahku ius kinjap 
tikat mborihta ahkan'kam, tutang huntuh ahku nokolulioh hino hawui 
nangih, ijo anai aro ulun ijo pombolumoh morusak riman popahto1 Kristus 
ijo nyopolahki. 3:19 Pombolum ulun-ulun kolourih ahkan kolaiou honong 
koluhtek, tului pohotalan iro anairih kojolik bereng iro bongoi. Hal-hal ijo 
mopomia, justru ijo orihrih ijo iro monamamrih, kotului iro niruk baya 
hal-hal ijo tohorong umba kolunon tuh iou. 3:20 Tahpi ihto anai rih waris 
kolahcan soruga. Tahkan anan ka'a Lahca Ponyolamat ihto, Tuhan Yesus 
Kristus, ahkan lombut. Iorih ijo ihto ngindo-ngindo1 honong rindu. 3:21 


Behtin ihto ijo bolomu tutang duon maram tuh, ahkan konubah bain 
Kristus monjadi kolou behtin Aiu bongol ijo borasih. Io dahpot nguan orih 
kotului lo anai-ngina kowasa duon pominda kokaro aangihco. 


4:1 Tului orih, Konduang-konduang ku ijo tonokasih, kolouorih hondakoh 
ihkam bolum hawui tu'u-tu'u porocaya umba Tuhan. Ahtoi'ku rindu 
umba'kam! Ihkam monamam ahku ijo nguan ahku jorih. 4:2 
Konduangbawi Fuodia tutang Konduangbawi Sintike! Ahku nyawot hawui 
paham umba ihkam, ahkan Konduangbawi hihcoahtoi kolou ulun-ulun jo 
bokoporocaya. 4:3 Ahkan jolahak'ku ijo tehen, ahku nyawot ka'a mangat 
Konduang dohop koduo ulunbawi rih. Iro jari nguan gawiu paham umba 
ahku ahkan mborihta Kabar Hinut tahkan Pohotala, sama kolou Klemen 
tutang paring iro bohkon ijo bogawi hombo-homboh ahku. Aran-aran iro 
anai tonyurat luwang Buhku Ulun Bolum. 4:4 Keleh ihkam toturus jorih, 
kotului ihkam jari bolum hihco umba Tuhan. Sino hino ahku nuhtu, 
"jorihih". 4:5 Hondakrih paring ulun duon nohto sikap'kam ijo pios ahtoi. 
Tului eam tahi hino Tuhan ahkan lombut. 4:6 Ara kowatir tohou inon ka'a. 
A'ang kokaro hal, bodo'a tutang nyapai sawot'kam ahkan Pohotala. Inon 
ijo ihkam kani, sumanorih toturus ahkan Pohotala hawui ngohawot 
torimakasih. 4:7 Mahka kosanang tahkan Pohotala ijo eam haraptou 
dahpot tohorahti kolunon, ahkan monjaga ahtoi tutang tiruk'kam ijo jari 
hihco umba Kristus Yesus. 4:8 Laiuoh, Konduang-konduang, nyuangrih 
tiruk'kam umba hal-hal borega, ijo pahtut tonara, yorih hal-hal ijo morong, 
ijo tonohoromat, ijo adil, borasih, manih, tutang pios. 4:9 Nitoioh rih, inon 
ijo ihkam bolajaroh tutang torima tahkan ahku; pios tahkan tuhtui-tuhtui, 
oluka tahkan konuak-konuak'ku. Pohotala tohasak kosanang ahkan 
homboh ihkam. 4:10 Aang pombolum'ku ijo hihco umba Tuhan, ahku 
nginyam sanang sino, tului ulijari kodorih kotahiou, huntuh ihkam sapet 
hino niruk koada'an'ku. Maksud'ku eamoh ijo ihkam jari nolingou ahku, 
tahpi eam anai kosapet ahkan mongormahoh. 4:11 Ahku nyorihta tuh eam 
tului ahku tahpas, tului ahku jari bolajar nanyam puas umba inon ijo anai. 
4:12 Ahku jari nyuru pombolum serba tahpas, tutang ka'a bolum umba 
kolowi. Ahku jari ngosono rahasiaoh ahkan noharep, koada'an ijo 


koloukuwoh ka ka'a; pios koada'an makmur oluka koada'an porosbolum, 
pios koada'an molowi; oluka koada'an kotahpas. 4:13 Umba kowasa ijo 
tononga Kristus ahkak'ku, ahku anai koba'as ahkan noharep kokaron kolou 
koada'an. 4:14 Tahpi ihkam jari dohop ahku ang luwang kosusah'ku 
tutang inon ijo ihkam nguai rih puna pios. 4:15 Konduang-konduang ulun 
Pilipi! Ihkam bongom kota'an tu'u ijo kotihka ahku nohtah Makedonia 
lomoi, ang ohkot Kabar Hinut rih ahku nyiaroh aang pahtuk tikatoh, 
ihkam tihkas ihco-ihcooh ukup ijo dohop ahku, ihkam ihco-ihcooh ijo 
umba nginyam utung rugi hombo-homboh ahku. 4:16 Kotihka ahku ang 
Tesalonika tutang porulu pondohop, jari labih tahkan sino tikat, ihkam 
ngirim pondohop ahkak'ku. 4:17 Orih eam rimai ahku baya jolik norima 
pononga. Ijo ahku jolikoh iorih, mangat ahku duon nohto bua-bua jo 
mondahang koutung kam. 4:18 Ahku jari norima paringoh -- malah 
molowi tahkanmba sukup! Paring pononga ijo ihkam ngirim ahkakku, jari 
ahku torima tahkan Epafroditus. Huntuh ahku anai ngina paring ijo ahku 
poruluoh. Pononga-pononga tahkan ihkam rih, anairih kolou buanharum 
ijo tonyorah ahkan Pohotala tutang ijo tonorima bain Pohotala honong 
sanang ahtoi. 4:19 Pohotala ijo ahku nyembah, ijo nusuh tahkan 
kotahtouoh a'ang Kristus Yesus, ahkan monuwi kokaro koporulu'kam. 
4:20) Tonotara ahkan Pohotala Amai ihto turusjaham. Amen. 4:21 
Nyapaitohrih tabe aik'ku ahkan sohopus ukup Pohotala ijo hihco umba 
Yesus Kristus. Tutang norima hino tabe tahkan konduang-konduang jo 
anai homboh ahku ang ohtoi. 4:22 Paring ukup Pohotala ang lowu tuh, ijo 
pahtukoh iro ijo tahkan istana Kaisar, ngirim tabe ahkan ihkam. 4:23 
Keleh Tuhan Yesus Kristus mborehkat Konduang paringoh. Horomat 
ihkai, Paulus tutang Timoteus 


Kolose 


1:1-2 Konduang-konduang ukup Pohotala ang Kolose 1jo bokehtep hihco 
umba Kristus! Kolou Rasul Kristus Yesus -- ngosan ponotuot Pohotala -- 
Ahku, Paulus, hombo-homboh umba Konduang ihto Timoteus, bokoharap 
keleh Pohotala, Amai ihto nonga borehkat tutang kosanang ahkan ihkam. 


1:3-4 Ihkai jari ngonih ijo ihkam porocaya ahkan Yesus Kristus tutang 
ihkam mongasihoh paring ukup Pohotala. Orth rih kotuluioh ang ohkot 
ihkai bodo'a ahkan'kam, ihkai toturus ngohawot torimakasih ahkan 
Pohotala, Amai Tuhan ihto Yesus Kristus. 1:5 Ihkam porocaya tutang 
ihkam pongasih, tului ihkam harap ahkan inon ijo tonyodia ang soruga 
bam Pohotala ahkan'kam. Ihkam ius ngonih tohou hal orih kotihka Kabar 
Hinut ijo morong tonyapai ahkan'kam. 1:6 Kabar tahkan Pohotala rih 
tomborihta nokuh sohopus kolunon, tutang pombolum ulun turus 
tomborehkat bain kabar rih, sama kolou pombolum'kam tomborehkat, 
tahkan beteng ihkam ngonih tohou pononganasi Pohotala tutang 
moro-morong ngumangoh. 1:7 Hal orih tonyapai ahkan Konduang bain 
Epafras, Jolahan ijo ihkai ngasihoh. Io anairih ponggawi Kristus ijo te'et 
bogawi ahkan kogunan ihto. 1:8 Tahkan 1orih ihkai ngonih ijo honong 
kowasa, tahkan Roh Pohotala ihkam dahpot saling mongasih. 1:9 Orihrih 
kotuluioh ihkai turus bodo'a ahkan ihkam, tahkan ihkai ngonih tohou 
ihkam. Ihkai nyawot umba Pohotala mangat Roh Pohotala nonga 
ahkan'kam kopihtar tutang kohorahti, nyiring ihkam kota'an hawui 
soporuna inon konohuang Pohotala. 1:10 Honong kolouorih ihkam dahpot 
bolum numbun konohuang Pohotala, tutang turus monyanang ahtoi-Oh, 
nyiring a'ang kokaro ang'co ihkam dahpot mohasilrih hal-hal ijo pios. 
Tutang pongotaan ihkam, tohou Pohotala ka ahkan botambah ka'a. 1:11 
Keleh umba kowasa tahkan Pohotala ijo pokohajo1, ihkam tonomba'as, 
nyiring ihkam duon tahan ngarot kokaro ang'co honong sabar tutang 
sanang ahtoi, 1:12 tutang hawui ngohawot torimakasih ahkan Amai. 
Kotului Amai orihrih ijo nguan ihkam harus norima inon ijo tonyodia 
Pohotala ahkan ukup-Oh ang luwang kolahca'a1-Oh ijo boloang. 1:13 Io 
jari momorodehka ihto tahkan kowasan kopindong, tutang ngahtun ihto 
nokuh luwang kolahca'an Anak-Oh ijo tonokasih-Oh. 1:14 Bam Anak-Oh 
rih ihto tomorodehka, bororima dusa-dusan ihto jari tonapun. 1:15 Kristus 
anairih gambar ijo korinah gihtan tahkan behtin Pohotala ijo eam gihtan, 
Kristus anairih anak ijo poohkooh, labih mombahtang tahkan kokaro jo 
tona'o10h. 1:16 Tului nguha Iorih Pohotala monaotoh karo ang'co ang 
soruga tutang ang ngosan tana, karo ang'co ijo gihtan tutang ijo eam 


gihtan, nyakum ka'a roh-roh ijo bokowasa tutang ijo moretah. Sohopus 
aangpindalangit tuh tona'o1 nguha Kristus tutang ahkan Kristus. 1:17 
Sounumba kokaron ang'co anai, Kristus ius labih houn anai. Tutang tului 
Iorih ka'a mahka karo ang'co anai ang unukoh nyino-nyinong. 1:18 Iorih 
kuhung tahkan behtiuoh, yorih ukupoh, kotului Io tohasak pombolum 
ukup rih. Iorih anak ijo poohkooh ijo pahtuk-pahtuk tonombolum hoduli 
tahkan popahtoi, mangat Io bongol iou ijo monjadi boguna tahkan kokaro 
aang'co. 1:19 Pohotala bongoirih ijo mongohondakoh, mangat kokaro 
ang'co ijo tonyombang aang arop Pohotala, tonyombang ka'a honong 
sukup ang arop Anak-Oh. 1:20 Tutang nguha Anak rih hino Pohotala 
momutusoh ahkan nguan kokaro ang'co hokopios hoduli umba Io, pios 
kokaro ang'co ijo ang tana, kanika ijo ang soruga. Pohotala nguan orih 
nguha popahtoi Anak-Oh ang kahju sopolahki. 1:21 Lomoi ihkam mahcu 
tahkan Pohotala. Ihkam momusuh Io, kotului hadatdasar tutang tiruk'kam 
ijo ja'at. 1:22 Tahpi huntuh, umba popahtoi Anak-Oh, Pohotala napa 
sambung ihkam umba lo, monjadi pios hoduli. Umba cara orih ihkam 
dahpot tonomin noharep Pohotala a'ang koada'an borasih, molinyou tutang 
earo salai. 1:23 Tahpi kopunai ihkam harus tohtap te'et porocaya tutang 
tombok tehen aang koporocayankam. Ara nyiring ihkam molohkak 
koharap ijo jari tononga ahkan'kam, kotihka ihkam norima Kabar Hinut 
tahkan Pohotala. Kabar rih jari tomborihta ahkan nyinong ulun ang hopus 
kolunon. Tutang ahkan orihrih ka'a ahku Paulus jari monjadi pohalu. 1:24 
Huntuh ahku sanang mongarot ahkan kogunan ihkam. Tului umba 
kongarot behtik'ku, ahku nyuhkup inon ijo magun harus tongarot bain 
Kristus ahkan ukup-Oh yorih behtiu-Oh. 1:25 Pohotala nyuhu ahku 
monjadi pohalu ukup-Oh, ahkan kogunan'kam. Ahku harus monyapai 
borihta tahkan Pohotala, koparingoh; 1:26 yorih borihta ijo kotahin 
boabad-abad ijo mohalou; tomorahasia bain Pohotala ahkan paring ulun, 
tahpi huntuh tongorinah ahkan ukup Aiu. 1:27 Ahkan ukup Aiu rih, 
Pohotala kani ngorinahoh eaminon kopiosoh tutang kohajooh rahasia-Oh 
rih bagi sohopus ukup kolunon. Rahasia orihrih, iorih: Kristus anai luwang 
arop'kam, ijorimai ihkam ahkan hawui nginyam kohajon Pohotala. 1:28 
Kristus orihrih ijo ihkai mborihtaoh ahkan nyinong ulun. Ihkai mepingatoh 


tutang majar iro paringoh umba kokaro kopihtar. Titun ihkai iorih, mangat 
nyinong ulun dahpot tongitot ahkan Pohotala, kolou ulun ijo oko a'ang 
hal-hal rohani, kotului jari hihco umba Kristus. 1:29 Ahkan monyapai hal 
rih, ahku bogawi paham. Ahku molawan honong paring koba'asarop ijo 
tononga Kristus ahkak'ku, tutang ijo bogawi luwang arop'ku hawui kotuwi 
kowasa. 


2:1 Ahku jolik ihkam mongota'an koloukuwoh kohebatoh ahku ngokolahi 
ahkan'kam, tutang ahkan iro ijo ang Laodekia, hawui paring ijo eam 
ngosono ahku socara porobadi. 2:2 Paringoh tuh ahku nguaioh, mangat 
ahto1 iro monjadi ba'as tutang iro saling mongasih, nyiring iro lehket hihco. 
Umba kodorth iro tu'u-tu'u horahti tutang yahkin hawuit ngosono rahasia 
Pohotala, yorih Kristus bongol. 2:3 Kristusrih ijo monguapoh kokaro 
kopihtar tutang kohorahtin Pohotala ijo jamanlomot tosuhuk. 2:4 Ahku 
monyorihtaoh tuh, mangat ihkam a'ai tonihpu bam 1aika ka'a ijo baui manih 
ahkan'kam. 2:5 Kotului oluka ahku mahcu tahkan ihkam, ngohurih ijo 
ahku anaiumba ang louk ihkam. Tutang ahku jorih nohto ihkam hihcoahtoi 
tutang tehen porocaya umba Yesus Kristus. 2:6 Konduang-konduang jari 
norima Kristus Yesus monjadi Tuhan. Bain orih hondakrih ihkam bolum 
hihco umba Io, 2:7 tutang muhat ang a'ang lo. Kohondakrih ihkam 
nombok pombolum'kam umba Kristus kolou galangoh. Kohondakrih 
ihkam mahi porocaya umba Kristus, numbun inon ijo jari tongajar 
ahkan'kam. Tutang hondakrih ahtoi'kam nopusak-pusak hawui ngohawot 
torimakasih. 2:8 Hondakrih ihkam harus hati-hati a'ai nyiring anai ijo 
njorat ihkam umba pilsapat-pilsapat kolunon ijo eam boguna, molekan 
baya nyosatih. Pilsapat-pilsapat orih eam tahkan Kristus molekan tahkan 
tiruk ulun iou, tutang tahkan roh-roh pongowasa kolunon. 2:9 Kotului 
paring porobadi Pohotala mohcon ang Kristus, yorih aang kolunoi1-Oh. 
2:10 Tutang tului bolum hihco umba Kristus ihkam ka tononga pombolum 
sotuwioh. Kotului Kristus anai kopala ngosan nyinong roh, ijo bokowasa 
tutang ijo moretah. 2:11 Kotului hihco umba Kristus, ihkam jari tonyunat, 
eam umba sunat ijo tonguan bain longon ulun, molekan umba sunat jo 
konuan bain Kristus, ijo momorodehka ihkam tahkan kowasan tobiat ijo 


bodusa. 2:12 Kotului ang ohkot ihkam ponopondus, ihkam tonanom 
homboh Kristus; tutang hawui popondus orih ka'a, ihkam umba 
tonombolum hoduli hombo-homboh Kristus, kotului ihkam porocaya 
ahkan kowasan Pohotala ijo jari ngombolum Kristus tahkan popahtoi. 
2:13 Lomoi, ihkam jari mahtoi socara rohani, tului ihkam jari bodusa, 
tutang tului ihkam eam tonyunat socara koulun. Tahpi huntuh Pohotala 
ngombolum ihkam hombo-homboh umba Kristus, Pohotala jari mongapun 
dusa-dusan ihto, 2:14 tutang ngobalang surat-surat uhtang toharep ihto, ijo 
toturus mongancam ihto, umba sarat-sarat ijo bahat. Hawui nyopolahki 
surat rih ang kahju sopolahki, Pohotala ngudap paring dawa toharep ihto. 
2:15 Aang sopolahki rih, Kristus nguan kokaro roh-roh ijo moretah tutang 
bokowasa monjadi eam bodaya hino. Iro jadi tutunan ulun aro, ang ohkot 
Kristus mongiring iro kolou tawanan a'ang pawai komanang-Oh. 2:16 
Kobain rih a'airih mohonau ulun nosalan ihkam tohou ukun ata'ai korih, 
ata'ai tohou ondou-ondou pesta agama, ata'ai pesta-pesta bulan bohua, 
ata'ai tohou ondou Sabat. 2:17 Paringoh rih tihkas kokolingon iou, tahkan 
hal-hal ijo ahkan lombut, tahpi korinah tahkan hal-hal rih, iorih Kristus. 
2:18 A'airih ihkam mohonau arop'kam, tonorugi bain ulun ijo pura-pura 
ngominda aropoh, tutang ijo nyembah molehkat-molehkat. Ulun rih bojuhu 
umba tiruk-tirukoh ijo cara kolunonoh, tutang monamam-namam 
pongorinah-pongorinah ijo khusus, 2:19 nyiring eam hino monambit aang 
Kristus, ijo monjadi kopala A'ang pinda totiring Kristus sohopus behtiu 
tonohaga tutang tonohihco bain sahpan-sahpanoh, hawui bolum numbun 
konohuang Pohotala. 2:20 Ihkam ius mahtoi hombo-homboh Kristus, 
tutang jari tomorodehka tahkan roh-roh ijo bokowasa ang pindalangit tuh. 
Nah, ombai ihkam bolum kolou ulun ijo magun konowasa bam kolunon 
tuh? Ombai ihkam tunduk umba poroturan-poroturan koloutuh? 2:21 "Ara 
nambit tuh", "Ara nginyam orih", "Ara nigung tuh"? 2:22 Paring poroturan 
rih, anairih tohou hal-hal ijo kodorih tohapa, eam aro boguna hino. Orih 
baya poroturan-poroturan tutang pongajaran-pongajaran ijo tonapa bam 
kolunon. 2:23 Puna topahjahoh, hal rih kopihtar, hawui anjuranoh, mangat 
ulun nyembah molehkat, ngominda rih arop, tutang nyiksa arop; tahpi 
paringoh rih eam boguna ahkan ngomburi kojolikbola1 kolunon. 


3:1 Ihkam jari tonombolumoh hoduli hombo-homboh umba Kristus. Bain 
orih harus ihkam bousaha ahkan ngondahpot hal-hal ijo ang soruga, ang 
amoh Kristus moretah hihco umba Pohotala. 3:2 Potoharep tiruk'kam 
aang hal-hal ijo ang anan, ara aang hal-hal ijo ang kolunon. 3:3 Kotului 
ihkam ius mahtoi, tutang pombolum ihkam bosuhuk hihco Kristus ang 
a'ang Pohotala. 3:4 Nah, tohasak pombolum'kam ijo sojahti orihrih 
Kristus, tutang amat lo korinah noin, ihkam ka'a ahkan lombut hombo- 
homboh umba lo a'ang kohajo1-Oh! 3:5 Kotului rih munuoh rih kojolik- 
kojolik kolunon ijo monderoh arop'kam, kolou kokihal, hal-hal jo eam 
sanonoh, kojolikbolai, konohuang ijo ja'at, tutang kokuhu (tului kokuhu 
anairih kolou umba nyembah dewa). 3:6 Hal-hal somahcam orihrih ijo 
mopolombut kosangit Pohotala toharep ulun-ulun ijo eam mone'etoh. 3:7 
Lomo1 ihkam bongon ka, numbun kojolik-kojolik rih, ang ohkot ihkam 
konowasa batuoh. 3:8 Tahpi huntuh hondakrih ihkam dian hal-hal ijo ja'at 
tahkan arop'kam, a'ai hino bosingi, ata'ai ngamuk, ata'ai ngina nanyam 
bohiri toharep ulun bohkon. Ara samasino nyoluka tahkan nyaman'kam 
auh-auh cahci mahki, ata'ai auh ijo kojilok. 3:9 Ara mobula ihco umba ijo 
bohkon, kotului pombolum ijo lomo1 umba kokaro sipat-Oh tus ihkam 
molohkakoh. 3:10 Ihkam huntuh jari tononga pombolum ijo bohua. Ihkam 
anairih kolunon bohua, ijo rahat tombohua toturus bam Pona'oioh, yorih 
Pohotala, numbun tapai-Oh bongoi. Maksudoh 10rih mangat ihkam 
ngosono Pohotala honong soporuna. 3:11 Kolou akibat tahkanmba rih 
dilaprih kokaron kobohkon-kobohkon holat ulun Yahudi tutang bohkon 
Yahudi, ulun bosunat, tutang ulun 1jo eam bosunat, eam anai hino 
kobohkonoh, holat ulun bohkonuhtus tutang ulun biadab holat jihpon 
tutang ulun morodehka, tului Kristus anairih koparing-paringoh tutang Io 
hihco umba iro paringoh! 3:12 Konduang anairih ukup Pohotala. Pohotala 
ngasih ihkam tutang mitih ihkam ahkan monjadi aiu-Oh ijo khusus. Iorih, 
kotuluioh ihkam harus pokarah balos ngasi, ihkam harus pios ahtoi, 
randah ahtoi, bolomu lembai, tutang ba'as ngarot. 3:13 Ihkam harus sabar, 
ihco umba ijo bohkon, tutang saling ngapun amat anal ijo ngina dondam 
toharep ijo bohkon. Tuhan hawui sanang ahto1 ngapun ihkam, jadi ihkam 
ka harus kani ngapun ihco umba ijo bohkon. 3:14 Tutang ijo boguna, 1orih: 


Ihkam harus saling mongasih. Kotului kasih orihrih ijo pohihco 
Konduang-konduang paringoh nyiring monjadi soporuna. 3:15 Hondakrih 
koputusan-koputusan'kam konahtuh bam kobuah ijo tononga bain Kristus, 
ang luwang ahtoi'kam. Tului Pohotala na'ah ihkam ahkan monjadi ramun 
ihco bereng mangat ihkam bolum a'ang kobuah tahkan Kristus orih. 
Hondakrih ihkam botorimakasih. 3:16 Hondakrih ajar-ajar Kristus ijo tuwi 
borehkat nyorap ahkan luwang ahtoi'kam. Hondakrih ihkam saling majar 
tutang saling nonga tingak sokopihtar soduondahpot. Monyanyioh rih 
masmur tutang tara-tara hawui lagu-lagu rohani, monyanyi iou ahkan 
Pohotala, honong nanyam norimakasih ang luwang ahtoi'kam. 3:17 
Kokaro inon ijo ihkam nguatoh ata'a1 nuhtuioh, harus rih tonguan tutang 
tonuhtui ngosan aran Tuhan Yesus. Botorimakasih ahkan Pohotala, Amai, 
ahkan inon ijo tonguan Yesus bagi'kam. 3:18 Konduang-konduang ijo 
monjadi oruh! Te'etrih umba bosai'kam, tului kodorih rih koharusoh 
konuan'kam kolou ulun Kristen. 3:19 Konduang-konduang 1jo monjadi 
bosai! Ngasi-nyayang oruh'mu. A'ai kasar toharep iro. 3:20 Anak-inyam! 
Anairih koharus ihkam kolou ulun Kristen ahkan toturus te'et umba amai 
inai, tului orihrih ijo ngojorih ahto1 Pohotala. 3:21 Konduang-konduang ijo 
monjadi Amai! Ara ngoporos ahtoi anak-anak'kam nyiring iro monjadi 
putus asa. 3:22 Konduang-konduang 1jo monjadi jihpon! A'ang kokaro hal 
pios ihkam te'et umba tepun'kam ijo ang kolunon tuh. Ara te'et ahkan iro 
baya ang ohkot iro rahat nontoani ihkam, tului ihkam jolik tonara. 
Ngote'etrih iro umba ahtoi ijo ihlas, kotului ihkam mohoromat Tuhan. 
3:23 Gawi inon iou ijo tononga ahkan'kam, hondakrih ihkam nguaioh 
umba kotuwi ahto1, koloujahka Tuhanrih ijo ihkam haluoh, tutang eam 
baya ulun. 3:24 Ingatrih ijo ihkam ahkan norima upah tahkan Tuhan. Inon 
ijo tonahtap Tuhan ahkan ukup Aiu, orihrih ijo ahkan tononga ahkan'kam. 
Kotului tepun, ijo kotu'uioh rahat tohalu bain ihkam, anairih Kristus 
bongoi. 3:25 Tutang iai ka ijo nguan kosalan, ahkan ngohtun kosalan- 
kosalanoh rih; tului Tuhan eam nopahjah baui. 


4:1 Konduang-konduang ijo monjadi tuan! Hondakrih ihkam moretahgawi 
Jihpon-Jjihpon' kam umba komorong tutang adil. Ingat, ijo ihkam ka tehpun 


ihcobehti tuan'kam ijo ang soruga. 4:2 Hondakoh ihkam bodo'a, hawui 
tehen tutang jaga-jaga hawui botorimakasih ahkan Pohotala. 4:3 Bodo'a 
ka'a ahkan ihkai mangat Pohotala nonga ahkan ihkai kotihka ijo pios 
ahkan monyiaroh, borihta tohou rahasia Kristus. Kotului hal orihrih mahka 
ahku huntuh anai ang luwang sipir. 4:4 Bodo'a iou mangat ahku duon 
monarangoh rahasia orihrih sotarang-tarangoh kolouamoh mustioh. 4:5 
Ang luwang kohihco ihkam umba ulun-ulun ijo eam porocaya, hondakrih 
ihkam bolum pihtar tutang nguna nyinong kosapetan umba sopios-piosoh. 
4:6 Hondakrth hal-hal ijo ihkam ngohawotoh toturus monyanang tutang 
monarik. Hondakrih ihkam kota'an kolouamoh soharusoh ihkam mutah 
karon-kisok ulun. 4:7 Tikhikus, konduang ihto ijo tonokasih, ahkan 
momborihta ahkan ihkam karo angco tohou ahku. Io te'et bogawi hombo- 
homboh ihkai ahkan Tuhan. 4:8 Ahku nyuhu io nohkuh'kam honong 
alasan mangat ihkam kota'an koada'an ihkai ohtoi tutang ihkam sanang 
ahto1. 4:9 Onesimus ahkan tulak hombo-homboh umba Tikhikus: io 
ihcobehti tahkan barih ihkam. Io ulun ijo te'et tutang ihkai sita io. lo tutang 
Tikhikus ahkan mborihta ahkan'kam kakaro-karooh ijo nyolung ang unuk 
ahku tuh. 4:10 Aristarkhus, ijo anai luwang sipir hombo-homboh ahku 
ngirim tahbe ahkan ihkam. Kodorih ka'a Markus konduang ihcotahtu 
Barnabas. (Thkam jari konokirim kabar ahkan naharang 10, amat 10 lombut 
ahkankam.) 4:11 Tahbe hino tahkan Yesus 1jo konohawot Yustus ka'a. 
Tahkan ulun-ulun Yahudi 1j0 jari porocaya ahkan Tuhan Yesus, tihkas iro 
botolu iourih ijo huntuh bogawi homboh umba ahku ahkan nguan gawiu 
tahkan Pohotala. Iro tu'u-tu'u, paham dohop ahku. 4:12 Tahbe tahkan 
Epafras. Io ka'a tahkan barih'kam. Io jihpon Kristus Yesus ijo toturus 
bodo'a hawui tehen ahkan ihkam. Io nyawot honong paham ahkan 
Pohotala, mangat koyahkin'kam monjadi ba'as tutang ihkam moro-morong 
kolou ulun oko, mangat ihkam hawui soporuna bokehtep umba konohuang 
Pohotala. 4:13 Ahku nyaksioh bongok ijo io ius bogawi paham ahkan 
ihkam tutang ahkan ulun-ulun ijo ang Laodekia tutang Hierapolis. 4:14 
Dokter Lukas ijo ihto sitaoh, tutang Demos ngirim tahbe ahkan ihkam. 
4:15 Nyapaiohrih tahben ihkai ahkan konduang-konduang Kristen ang 
Laodekia, ka'a ahkan Nimfa, tutang ahkan ukup ijo sombayang ang 


lohpouoh. 4:16 Ulimba surat tuh tonombasa ahkan'kam bousaha iou 
mangat orih tonombasa ka'a ahkan ukup ijo ang Laodekia. Kodorih ka'a 
ihkam bongom, pahtut mbasa surat ijo ahkan konokirim tahkan Laodekia 
ahkan ihkam. 4:17 Tutang nyorihta iou ahkan Arkhipus: "Ngopah karon 
gawi ijo tononga ahkan'kam guna mohalu Tuhan." 4:18 Tahbe tahkan 
ahku Paulus. Ahku bongok ijo nyurat bagi tuh. A'ai nolingou ijo ahku 
magun ang luwang sipir! Keleh Tuhan mborehkat ihkam paringoh. 
Horomat ihkai, Paulus 


1 Tesalonika 


1:1 Konduang-konduang ukup ang Tesalonika, ijo monjadi ukup ain 
Pohotala, Amai, tutang Tuhan Yesus Kristus. Ihkai, yorih Paulus, Silas 
tutang Timoteus moharap, keleh Pohotala nonga berkat tutang kosanang 
ahkan ihkam. 1:2-3 Ihkai toturus norimakasih ahkan Pohotala, tului 
Konduang paringoh. Nyinong tikat ihkai bodo'a ahkan Pohotala tutang, 
Amai ihto, ihkai toturus mingat ihkam. Ihkai toturus mondo'akan'kam. 
Ihkai ngingat koloukuwoh ihkam pokarah a'ang konuan, ijo ihkam 
porocaya ahkan Kristus, koloukuwoh ihkam ngasi ulun bohkon nyiring 
mohalu iro. Tutang koloukuwoh ihkam boharap honong tehen ahkan 
Tuhan ihto Yesus Kristus. 1:4 Ihkai ta'an, Konduang-konduang, ijo 
Pohotala mongasih ihkam tutang ius mitih ihkam monjadi ulun-Aw ijo 
khusus. 1:5 Kotului ihkai monyiar Kabar Hinut ahkan'kam, eam hapan 
tuhtui-tuhtui iou, tahpi ka'a umba kowasa tutang umba Roh Pohotala. 
Tutang ihkai yahkin sino ahkan komorong tahkan Kabar Hinut rih. Ihkam 
ta'an koloukuwoh ihkai bolum ahkan kogunan'kam, kotihka ihkai anai ang 
tohun-tohun ihkam. 1:6 Ihkam nutut sutun ihkai tutang sutun Tuhan. Oluka 
ihkam paham ngarot, ihkam noharang hawui jorih borihta ijo ihkai 
mborihtaoh ahkan'kam. Kojorih orih tononga bain Roh Pohotala. 1:7 
Umba orih ihkam monjadi sutu ahkan paring ulun Kristen ijo ang 
Makedonia tutang Akhaya. 1:8 Kotului nopara tahkan ihkam, borihta 
tohou Tuhan, jari tosiar nyiring nokuh Makedonia tutang Akhaya. Tutang 
eam tihkas orih iou, mahihino borihta tohou koloukuwoh ihkam porocaya, 


umba Pohotala jari johcok nokuh umoh-umoh, nyiring ihkai eam porulu 
hino nuhtui ino-inon. 1:9 Paring ulun rih bopander, tohou koloukuwoh 
ihkam monorima ihkai1, kotihka ihkai lomoi lombut ahkan'kam. Iro mander 
tohou koloukuwoh ihkam nohtah dewa-dewa, tutang lombut ahkan tihkas- 
ihcooh Pohotala ijo bolum ahkan tehen umba Io. 1:10 Iro mander ka'a, 
tohou koloukuwoh ihkam moharapoh polombut Anak Pohotala tahkan 
soruga, yorih Yesus, ijo jari tonombolum bain Pohotala tahkan popahtoi. 
Yesus orihrih ka'a ijo monyolamat ihto tahkan kosingin Pohotala ijo ahkan 
lombut. 


2:1 Konduang-konduang! Ihkam bongon ta'an ijo pasap ihkai nokuh ihkam 
eam ngohus. 2:2 Ihkam ta'an ijo, sounmba ihkai lombut ahkan'kam ang 
Tesalonika, ihkai jari tonoporos tutang tonohina ang Pilipi. Tahpi oluka, 
aro ulun molawan ihkai, Pohotalan ihto jari nonga ihkai kohanyi ahkan 
mborihta ahkan'kam Kabar Hinut ijo asar-Oh tahkanmba-Oh. 2:3 Poimbit 
kai ahkan'kam eamoh angihco koliru, ka'a eam umba konohuang ijo eam 
morong ata'ai ahkan monihpu. 2:4 Eam! Ihkai eam mander ahkan 
monyanang ahto1 ulun, molekan monyanang ahtoi Pohotala, ijo mocoba 
ahtoi ihkai. Kotului ihkai tongohu layak bam Pohotala ahkan mborihta 
Kabar Hinut rih. 2:5 Ihkam bongom ta'an, ijo eam pu'u ihkai honyama 
manih, ata'ai tihpu-tihpu umba ihkam, ahkan monyuhuk konohuang- 
konohuang ijo bokuhu. Pohotala saksioh! 2:6 Ihkai eam ka'a ngurah jalan, 
ahkan ngondahpot tara tahkan ulun -- pios tahkan ihkam, oluka tahkan 
ulun bohkon. Komorongoh kolou rasul Kristus, ihkai tou iou nutut aang'co 
tahkan ihkam. 2:7 Tahpi ihkai bohadat bolomu lembai uhun anai ang 
tohun ihkam, kolou ihcobehti inai mohalu anak-anakoh. 2:8 Tului ngasi 
nyayang ihkai, ihkai bosodia nonga ahkan'kam, eam iou Kabar Hinut ijo 
tahkan Pohotala rih, tahpi pombolum ihkai ka'a. Tului ihkai paham ngasi 
ihkam paring! 2:9 Tontu ihkam magun ingat, koloukuwoh kokarasoh ihkai 
bousaha tutang hokolawan. Hondou ngolomi ihkai bogawi, mangat ihkai 
eam nyusah ihcobehti ka tahkan ihkam, 'co-ohkot ihkai mborihta Kabar 
Hinut ijo tahkan Pohotala rih ahkan'kam. 2:10 Ihkai bolum honong 
borasih, morong tutang eam anai cela toharep ihkam, ijo jari porocaya 


ahkan Kristus. Ihkam holeam saksin-saksin ihkai, kodorih ka'a Pohotala. 
2:11 Thkam ta'an, ijo ihkai mohaga ihkam nyino-nyinong, kolou ihcobehti 
Amai mohaga anak-anakoh. 2:12 Ihkai ningak ihkam, ihkai nonga juhung 
ahkan ihkam, tutang ihkai hojojuan mangat ihkam bolum kodorih kolou, 
nyiring monyanang ahto1 Pohotala. Tului Pohotala ius na'ah ihkam, 
monjadi warga Kolunon Bohua ain Pohotala tutang nginyam karon- 
kohajo1-Oh. 2:13 Anai hino ihco hal bohkon, ijo napa ihkai toturus 
norimakasih ahkan Pohotala. Hal rih iorih, ijo ang ohkot ihkai monyapai 
borihta tahkan Pohotala ahkan'kam, ihkam ngonih tutang norima borihta 
rih, eam kolou borihta tahkan ulun, tahpi kolou borihta ijo moro-morong 
tahkan Pohotala. Iorih ijo rahat bogawi a'ang arop'kam ijo porocaya umba 
Kristus. 2:14 Konduang-konduang! Hal ijo ihkam nyuruoh, jari tonyuru 
ka'a bam ukup-ukup Pohotala ang Yudea ijo jadi ain Kristus Yesus. Ihkam 
monyuru karot tahkan hila uhtuskam bongom, sama kolou ijo tonyuru bain 
ukup-ukup Pohotala ang Yudea rih tahkan sila ulun-ulun Yahudi. 2:15 
Ulun-ulun orih ijo munu Tuhan Yesus tutang nabi-nabi, hawui ngoporos 
ihkai. Iro momusuh paring ulun, tutang Pohotala, samasino eam sanang 
umba iro. 2:16 Dahanghino iro mohalang-halang ihkai, ahkan mborihta 
ahkan uhtus-uhtus bohkon Yahudi, borihta ijo dahpot monyolamat 
uhtus-uhtus orih. Honong kodorih ulun-ulun Yahudi orih, mondahang 
toturus dusa-dusan iro, nyiring Jombalahoh sukup. Tutang huntuh iro 
kolatuoh nopahas tulut Pohotala! 2:17 Tahpi Konduang-konduang tahkan 
ihkai hombilang pondehan ohkot tahkan ihkam -- hombilang ang mahto, 
tahpi eam ang ahtoi -- ihkai mahin rindu ahkan'kam, tutang bousaha 
tu'u-tu'u ahkan hosombang hino umba ihkam! 2:18 Ihkai boniat tulak 
masap ihkam, tutang ahku jari monyobaoh sino duo tikat, tahpi Sehtan 
mohalang ihkai. 2:19 Punatu'u ihkamrih koharap tutang kojorih ihkai. 
Tului nom amat Tuhan Yesus lombut, tutang ihto noharep-Oh, mahka 
ihkamrih ijo ahkan monjadi kotamam ihkai! 2:20 Puna kodorih ihkam 
monjadi kotamam tutang kojorih ihkai! 


3:1 Latuoh, korinduan ihkai eam duon tonahan hino. Tului orih ihkai niruk 
labih pios ihkai tonohtah bongon'kai ang Atene, 3:2 pondehan ihkai nyuhu 


konduang ihto Timoteus. Io ihcobehti pohalu Pohotala, ijo bogawi 
homboh ihkai ahkan momborihta Kabar Hinut tohou Kristus. Ihkai 
monyuhu Timoteus ahkan'kam, mangat io ngomba'as ihkam tutang juhung 
ihkam, ahkan labih porocaya hino umba Kristus. 3:3 Honong kodorih eam 
ihcobehti ka, tahkan ihkam ijo undur aropoh tului karot-karot ihto tuh. 
Ihkam bongon kota'an ijo karot-karot rih nyolong luwang rancana Pohotala 
ahkan ihto. 3:4 Ang ohkot ihkai magun hihco ihkam, ihkai jari mborihta 
ahkan'kam labih houn, ijo ihto ahkan ngarot. Tutang kopuna rih 
moro-morong ius nyolung, ihkam bongon kota'anoh. 3:5 Orthrih kotuluioh 
ahku nyuhu Timoteus, tului ahku jolik sasino ta'an koloukuwoh 
komiar'kam a'ang porocaya umba Kristus. Ahku mihkoh Sehtan bohasir 
nihkos ihkam nyiring paring koheka kouyuh ihkai monjadi ngahus. 3:6 
Huntuh Timoteus jari buli, tutang jari nyorihta ahkan ihkai borihta kojorih, 
tohou koloukuwoh amoh ihkam porocaya umba Kristus tutang saling 
ngasih. lo nyorihta ahkan 'kai, ijo ihkam toturus anaingina kenang- 
kenangan ijo pios tohou ihkai ang ahtoi'kam. Tutang ihkam jolik 
hosombang umba ihkai, sama kolou ihkai ka jolik hosombang umba 
ihkam. 3:7 Orth rih kotuluioh, Konduang-konduang, ang luwang kokaro 
kosusah tutang kokarot ihkai, ihkai dahpot apung bain borihta tohou 
ihkam. Koporocayaan kam ahkan Kristus mopohajooh ahtoi ihkai, 3:8 
nyiring huntuh ihkai nginyam tu'u-tu'u pombolum, asar ihkam tehtep 
tombok segah hihco umba Tuhan. 3:9 Eaminon hajooh torimakasih ihkai 
umba Pohotala ngosan paring kojorth ijo ihkai nyuruoh ang toharep-Oh, 
kotului ihkam. 3:10 Hondou ngolomi ihkai nyawot umbaroh, honong 
kotuwiahto1, mangat ihkai dahpot hosombang bongon umba ihkam, ahkan 
monyukup mon ijo ihkam poruluoh ahkan porocaya ahkan Kristus 
koloukuwoh kopahtutoh. 3:11 Keleh Pohotala, Amai ihto bongoi tutang 
Tuhan ihto Yesus Kristus ngorahta jalan bagi ihkai ahkan hosombang 
umba ihkam! 3:12 Keleh Tuhan nguan ihkam mahimahi mongasih ihco 
sama 1jobohkon, tutang mahi ka'a ngasi paring ulun, nyiring kasih'kam rih 
botambah-tambah toturus, sama kolou kasih ihkai umba ihkam. 3:13 
Honong kodorih Tuhan ahkan ngomba'as ahtoi'kam, nyiring ihkam 
borasih, tutang eam aro kosalai ang toharep Pohotala, Amai ihto, ang 


ohkot Tuhan ihto Yesus Kristus lombut homboh paring ulun ijo monjadi 
Alu-Oh. 


4:1 Latuoh Konduang-konduang, ihkai jari nonga sutu ahkan'kam, tohou 
koloukuwoh ihkam harus bolum ahkan ngojorih ahto1 Pohotala. Kopuna 
ihkam jari bolum kolourih. Tahpi huntuh ngosan kowasan Tuhan Yesus, 
ihkai nyawot honong paham umba'kam, tutang nyuhu ihkam mangat 
paham bousaha hino a'ang hal orih! 4:2 Tului ihkam jari kota'an, potunjuk- 
potunjuk ijo jari ihkai nongaoh ahkan'kam, ngosan kowasan Tuhan Yesus. 
4:3 Tuhrih kohondak Pohotala: Mangat ihkam bolum khusus ahkai-Oh, 
borasih, ngomahcu kokaro gawi ijo kihal. 4:4 Nyinong ulunbahkas ang 
louk ihkam, pahtut ngota'an, koloukuwoh bolum hihco oruhoh, umba cara 
ijo ngojorih ahto1 Pohotala tutang kolunon. 4:5 Ara bolum nutut kojolik, 
Jolikbolai toharep oruh'kam, kolou ijo konuan bam ulun-ulun ijo eam 
kosono Pohotala. 4:6 A'ang hal kolouorih, a'ai ihcobehti ka nguan kosalan 
umba konduangoh ata'a ka monihpuoh. Lomo1 ihkai jari nonga tingak ijo 
paham ahkan'kam, ijo Tuhan ahkan mohukum ulun-ulun ijo nguan kosalan- 
kosalan kolouorth. 4:7 Pohotala na'ah ihto, eam mangat ihto bolum kihal, 
molekan mangat ihto bolum umba cara ijo ngojorih ahto1-Oh. 4:8 Ulun ijo 
nulak ajaran tuh, eamoh nulak ulun molekan nulak Pohotala, ijo nonga 
Roh-Oh ijo borasih ahkan'kam. 4:9 Eam gunai hino ihkai nyurat 
ahkan'kam, tohou koloukuwoh ihkam harus ngasi konduang-konduang ijo 
'cokoporocaya. Ihkam bongon jari tongajar bain Pohotala ahkan ngasih 
ihco umba 1jobohkon. 4:10 Tutang hal tuh jari ihkam pokarahoh toharep 
paring konduang 'cokoporocaya ang hopus Makedonia. Tahpi, Konduang- 
konduang, ihkai nyawot hawui paham mangat pombolum'kam monjadi 
labih pios hino. 4:11 Bousaha iou bolum honong teneng tutang eam umba 
sampur posoalan ulun bohkon. Hondakrih ihkam bogawi ngurah napakah 
bongon, koloukuwoh ihkai lomoi jari moretah'kam. 4:12 Amat ihkam 
bolum kodorih, ihkam eam bohambin umba 1a-1a1 ka'a, tutang ulun-ulun 
eam porocaya umba Kristus, ahkan mohoromat ihkam. 4:13 Konduang- 
konduang ihkai jolik mangat ihkam kota'an ijo kotu'ui tohou ulun-ulun ijo 
jari mahtoi; mangat ihkam eam sedih ahtoi kolou ulun-ulun bohkon ijo 


eam anai koharapan. 4:14 Ihto porocaya ijo Yesus jari mahtoi tutang 
bolum hoduli. Orih kotuluioh, ihto porocaya ka'a, ijo Pohotala ahkan 
mbolum hoduli paring ulun ijo porocaya umba Yesus, tutang jari palus, 
mangat iro bolum homboh Io. 4:15 Tohou hal orih tuhrih ajar Tuhan ijo 
ihkai kani nyapaioh ahkan'kam: Ang ohkot Tuhan Yesus lombut, ihto ijo 
magun bolum eam ahkan nosolu ulun-ulun ijo jari mahtoi labih houn. 4:16 
Noin molehkat hajo ahkan na'ah umba auh ijo muhing, tutang sorunai 
Pohotala tomohpos kolou tanda aba-aba. Turus Tuhan Yesus bongoi 
ahkan nosuluh tahkan soruga, tutang ulun-ulun Kristen ijo jari mahtoi 
ahkan tongomonyun labih soun. 4:17 Uliorih ihto ijo magun bolum ang 
ohkot rih ahkan hombo-homboh hogatang umba iro nohkuh luwang 
bounondou-bounondou ahkan hosombang umba Tuhan ang diang. Turus 
ihto ahkan mohcon umba Tuhan turus-jahamoh. 4:18 Tului rih, hondakrih 
ihkam saling ngomba'as ahto1 honong hapan tuhtui-tuhtui tuh. 


5:1 Konduang-konduang eam porulu ihkai nyurat ahkan'kam mira ohkotoh 
ijo kona hal-hal rih ahkan nyolung. 5:2 Kotului ihkam bongon kota'an 
honong jelas, ijo Ondou polombut Tuhan rih ahkan johcok kolou ponyilou 
lombut a'ang ngolomi ondou. 5:3 Amatmira ulun nuhtut: "Paringoh aman 
tutang tentram," mahka aang ohkot rih solenga iro ahkan tonopahas 
korusak tutang eam ihcobehti ka duon lolos. Hal orih ahkan nyolung 
songola, kolou anyam poros nganak, ijo nopahas ihcobehti bawi ijo ahkan 
nganak. 5:4 Tahpi ihkam eamoh ulun ijo bolum ang luwang kopindong, 
nyiring ondou orih nokonyat ihkam, kolou polombut ponyilou. 5:5 
Konduang paringoh anairih ulun ijo bolum luwang koloang, ihkam barih 
aang hondou ijo boloang. Ihto eam ulun ijo bolum luwang kopindong ata'ai 
ijo barih ang ngolomi ijo pindong. 5:6 Tului rih ihto eam tou tiru-tiruh iou 
kolou ulun bohkon. Ihto harus bosodia tutang tiruk ihto harus boloang. 5:7 
Aang ngolomi ondou ulun tiruh, tutang a'ang ngolomi ondou ka'a ulun 
monjadi bobusou. 5:8 Tahpi ihto tuh, ulun-ulun 1jo barih aang hondou ijo 
boloang; tului rih tiruk ihto harus boloang. Ihto harus tehtep porocaya 
umba Tuhan tutang ngasi ulun-ulun bohkon hawoi bokoharap honong 
yakin, ijo Pohotala ahkan monyolamat ihto. Orihrih sonjata ijo ngolindung 


ihto a'ang kolahi molawan kopindong. 5:9 Pohotala mitih ihto eam ahkan 
tonohukum, tahpi ahkan tonyolamat, nguha Tuhan ihto Yesus Kristus. 
5:10 To mahtoi ahkan ihto mangat aang ohkot Io lombut noin -- inon ihto 
magun bolum, inon ihto jari mahtoi -- ihto dahpot bolum hihco Io. 5:11 
Tului orih, kohondakoh ihkam botahtap, saling hojuhung saling 
hokomba'as, sama kolou ijo ihkam rahat nguai huntuh. 5:12 Konduang- 
konduang, ihkai nyawot hawui paham, mangat ihkam morega ulun-ulun ijo 
bogawi ang tohun-tohun ihkam, 1orih iro ijo jari tomitih bain Tuhan ahkan 
niting tutang ningak ihkam. 5:13 Piosnguanrih iro honong sohoromat- 
horomatoh, tutang umba kasihsayang kotului ingat, inon ijo iro nguaioh. 
Bolum toturus hawui rukun. 5:14 Ihkai nyawot ka'a. Konduang-konduang, 
ningakrih iou hawui kopios umba ulun ijo eam kani bogawi, tabahrih ahtoi 
ulun ijo pomihkoh, dohoprih ulun ijo porulu tondohop, tutang sabarrih 
toharep paring ulun. 5:15 Jagarih mangat ara anai ijo malos koja'at umba 
koja'at. Bousaharih toturus ahkan nguan ang pios, ihcobehti ahkan jo 
bohkon tutang ahkan paring ulun. 5:16 Hondakrih ihkam turus tongojorih, 
5:17 tutang bodo'a hototurus. 5:18 Aang kokaro koada'an, hondakrih 
ihkam norimakasih, kotului orihrih ijo Pohotala jolik tahkan ihkam, kolou 
ulun ijo bolum hihco umba Kristus Yesus. 5:19 Ara nahan Roh Pohotala. 
5:20 Ara ngohu enteng auh kabar-kabar ijo tononga bain Roh Pohotala. 
5:21 Kokaro ang'co harus tongyji, tutang ijo pios harus tonumbun. 5:22 
Ngomahcurih, iou tahkan kokaro mahcam gawi ja'at. 5:23 Keleh Pohotala 
bongol ijo nonga ahkan ihto kosanang, ngonjorian ihkam ulun ijo tu'u-tu'u 
bolum khusus ahkan Pohotala. Keleh Pohotala monjaga arop'kam 
poringoh, pios roh, homboruan, oluka behtin'kam, nyiring eam anai 
cahcatoh ang ohkot Tuhan ihto Yesus Kristus lombut hoduli. 5:24 
Pohotala ijo jari na'ah ihkam, ahkan nguan hal orih rih kotului Io sotia. 
5:25 Bodo'a ahkan ihkai, Konduang-konduang! 5:26 Botabe-tabe paring, 
cara mesra kolou konduang Kristen. 5:27 Ngosan kowasan Tuhan, ahku 
nyawot hawui paham, mangat ihkam mbasa surat tuh ahkan paring 
konduang ijo 'cokoporocaya. 5:28 Keleh Tuhan ihto Yesus Kristus 
mborehkat ihkam. Horomat ihkai, Paulus 


2 Tesalonika 


1:1 Konduang-konduang ukup ang Tesalonika, ijo monjadi ukup ain 
Pohotala, Amai ihto, tutang Tuhan Yesus Kristus! Ihkai, yorih Paulus, 
Silas tutang Timoteus, |:2 moharap, keleh Pohotala, Amai, tutang Tuhan 
Yesus Kristus, nonga borehkat tutang kosanang ahkan ihkam. 1:3 
Konduang-konduang, ihkai toturus pahtut ngohawot torimakasih ahkan 
Pohotala kotului ihkam. Tutang puna kopahtutoh ihkai nguan kodorih, 
kotului ihkam mahi-mahi porocaya umba Kristus tutang ihkam mahi ngasi 
ihco umba 1jobohkon. 1:4 Orihrih kotuluioh ombai ihkai bopander tohou 
ihkam nyinong tikat ihkai masap ukup-ukup Pohotala. Honong tamam 
ihkai monyorihta, koloukuwoh ihkam tohtap tehen porocaya umba 
Kristus, ang parak tonoporos tutang ngarot ijo ihkam nyuruoh. 1:5 Tutang 
ang ohtoi rih korinah eaminon adiloh bosara Pohotala: Ihkam jari ngarot 
kotului Kolunon Bohua Ain Pohotala, tutang tului orih ihkam ahkan 
tongohu layak ahkan nyolong nokuh luwangoh. 1:6 Io ahkan monguanoh 
inon 1jo adil, tutang ahkan mombalos kokarot ahkan ulun ijo nguan ihkam 
mongarot. 1:7 Tutang ahkan'kam 1jo uhuntuh ngarot -- kodorih ka'a umba 
ihkai -- Pohotala ahkan nonga kosoroah aang ondou Tuhan Yesus nosuluh 
tahkan soruga, tutang ngorinah arop-Oh hawui molehkat-molehkat Aiu ijo 
motong, 1:8 tutang honong baho 1jo ngonjelak-jelak. lo mosuluh ahkan 
mohukum ulun-ulun ijo eam poduli Pohotala, tutang ijo eam kani bolum 
sorurui umba Kabar Hinut tohou Yesus Tuhan ihto. 1:9 Ulun-ulun rih 
ahkan norima hukum korusak turus-jahamoh todian nokuh ruar tahkan 
barih Tuhan tutang tahkan kowasai-Oh ijo hajo, 1:10 paringohrih ahkan 
nyolung ang ondou lo lombut noin ahkan tongohajo bain ukup-Oh, tutang 
ahkan tonohoromat bain paring ulun ijo porocaya. Ihkam ka ahkan anai 
ang louk ukup ain Pohotala rih, kotului ihkam jari porocaya umba kabar 
ijo ihkai ngitotoh ahkan'kam. 1:11 Orih kotuluioh ihkai toturus bodo'a 
ahkan'kam. Ihkai bodo'a mangat Pohotala ngonjorian ihkam layak ahkan 
bolum numbun kohondak-Oh, ahkan orth rih Io na'ah ihkam. Keleh 
Pohotala umba kowasa-Oh, molalus kojolik-Oh, ahkan nguan kopios. 
Tutang nyoporuna paring gawi ijo ihkam nguaioh, tului porocaya umba 


Kristus. 1:12 Honong kodorih Tuhan ihto Yesus Kristus tonohajo bam 
ihkam, tutang ihkam ka tonohajo bam Yesus, kotului kopios ahto1 
Pohotalan ihto tutang Tuhan Yesus Kristus. 


2:1 Tohou polombut Tuhan ihto Yesus Kristus tutang tohou ahkan 
tomupungoh ihto ahkan mohcon hihco lo, tuhrih ijo ahku nyawot hawui 
paham umba ihkam. 2:2 A'ai jele-jeleng bingung, ata'ai golisah kotului anai 
borthta ijo jari johcok ondou-Oh Tuhan Yesus lombut hoduli. Punatou 
borihta rih pahtukoh tahkan ihco tujum, ata'ai tahkan ihco ajaran; ata'ai 
toujadi anai ijo nuhtui ijo ihkai pu'u nyurat ijo kodorih ang luwang ihco 
surat 'kai. 2:3 Koloukuwoh ka ka'a, ara mohonou ulun monihpu ihkam. 
Kotului sounumba palombut Ondou Tuhan rih, harusrih nyolung hal tuh 
labih houn: Aro ulun ahkan murtad, ngobele Kristus, tutang kolunon Ja'at 
ijo tonakdir ahkan nyolong nokuh norahka, ahkan mopokarah aropoh. 2:4 
Honong bojuhu io ahkan molawan tutang ngoisung arop-Oh, ang ngosan 
paring ijo tonyembah bam ulun, ata'ai paring hotala ijo iro ngohuoh 
Pohotala bain kolunon. Dahang 10 ahkan tuot ang luwang Lohpou 
Pohotala tutang momborthta ijo lo anairih pohotala. 2:5 Ingatrih ijo ahku 
jari pu'u mborthta paringoh rih ang ohkot ahku magun hihco ihkam. 2:6 
Tutang ihkam kota'an, inon ijo huntuh, magun monahan nyolungoh 
paringoh rih. Noin aang ohkot ijo jari tonahtap bain Pohotala. Kolunon 
Ja'at rih ahkan lombut. 2:7 Koba'as ijo monggawi koja'at orih jari nopara 
bogawi, cara bosuhu-suhuk, tahpi magun tonaha-nahan. Nom amat ijo 
monahanoh orih jari tonosaro, 2:8 punai gihtan kolunon Ja'at orih rih. 
Mahka mira Tuhan Yesus lombut, lo ahkan munu kolunon ja'at orih umba 
hasong tahkan baui-Oh, tutang morusakoh umba korolondang 
polombut-Oh. 2:9 Kolunon ja'at orih ahkan lombut umba ihco kowasa ijo 
hajo tahkan Sehtan. Io ahkan monapa kokaro mahcam kahtahelan tutang 
hal-hal luar biasa ijo tuwi umba karon-alik. 2:10 Io ahkan mongguna 
kokaro tipu muslihat ijo ja'at, ahkan monyosat ulun-ulun ijo ahkan binasa. 
Iro ahkan binasa kotului nulak, tutang eam rajin umba borihta ijo tu'u 
tahkan Pohotala ijo dahpot nyolamat iro. 2:11 Orihrih kotuluioh Pohotala 
mopolombut aang iro ihco kowasa ijo monyosat nyiring iro porocaya 


ahkan inon ijo eam morong. 2:12 Akibatoh, paring ulun ijo jolik ahkan 
dusa, tutang eam porocaya umba ijo morong rih, ahkan tonohukum. 2:13 
Konduang-konduang ijo tonokasih Tuhan! Toturus ihkai harus, ngohawot 
torimakasih ahkan Pohotala tohou ihkam, tului tahkan pahtuk-Oh 
Pohotala, jari mitih ihkam ahkan tonyolamat. Hal orih rih nyolung bam 
inon ijo tonguan Roh Pohotala ang ihkam, ahkan ngonjorian ihkam ukup 
Pohotala 1jo borasih, tutang bam kotului ihkam porocaya umba Kabar ijo 
morong tahkan Pohotala. 2:14 Ahkan orihrih Pohotala na'ah ihkam nguha 
Kabar Hinut ijo ihkai mborihta-Oh ahkan'kam. Pohotala na'ah ihkam, 
kotului lo kani, mangat ihkam umba nginyam kohajon Tuhan ihto Yesus 
Kristus. 2:15 Bain Kotului orih, Konduang-konduang, tombok segah 
tutang nambit hototurus ahkan ajaran-ajaran, ijo jari ihkai nonga 
ahkan'kam pios socara tuhtui oluka socara surat. 2:16-17 Keleh Tuhan 
ihto Yesus Kristus bongol, tutang Pohotala, Amai ihto, nonga ampung 
tutang koba'as ang ahtoi'kam, mangat ihkam duon bogawi tutang mborihta 
inon ijo pios. Tului Pohotala ngasi ihto, tutang tului kohinut ahto1-Oh, lo 
napa ihto tohtap tabah hawui bokoharap umba ijo hinut. 


3:1 Lamoh, Konduang-konduang, bodo'arih ahkan ihkai. Bodo'a mangat 
borihta tahkan Tuhan dahpot toturus tayap hawui jion tutang tonorima 
honong pios, sama kolou 1jo jari nyolung aang ihkam soun. 3:2 Bodo'arih 
ka'a, mangat Pohotala nyolamat ihkai tahkan ulun-ulun ijo bejad tutang 
Ja'at. Kotului eam paring ulun porocaya ahkan borihta tahkan Tuhan rih. 
3:3 Tahpi Tuhan sotia. lo ahkan ngomba'as ihkam tutang nolawang ihkam 
tahkan Si Ja'at. 3:4 Tutang ihkai porocaya towi ahkan Tuhan tohou ihkam, 
ijo ihkam rahat nguanrih tutang ahkan turus nguanrih, inon ijo ihkai 
ngajaroh ahkan ihkam. 3:5 Keleh Tuhan niting ihkam ahkan labih horahti 
ijo Pohotala ngasi ihkam tutang ijo Kristus nonga kotabah ahkan'kam. 3:6 
Konduang-konduang, ngosan kowasa Tuhan Yesus Kristus, ihkai moretah 
mangat ihkam njayong arop umba Konduang ijo bolum noka-nokas, tutang 
ijo eam numbun ajaran-ajaran ijo ihkai nongarih ahkan iro. 3:7 Ihkam 
bongom kota'an, ijo ihkam harus numbun sutun ihkai. Ihkai eam 
noka-nokas, kotihka ihkai anai ang louk ihkam. 3:8 Ihkai eam kuman ukun 


ulun tutang honong eam molioh. Sobalikoh, hondou ngolomi ihkai bogawi 
hapa longon 'kai, mangat ihkai eam nyusah iai ka ka'a tahkan louk ihkam. 
3:9 Ihkai nguan orth, eam tului ihkai earo bohak monutut mangat ihkam 
dohop ihkai. Tahpi kotului ihkai kani monjadi sutu bagi'kam. 3:10 Aang 
ohkot ihkai magun anai ang tohun ihkam, ihkai nonga paraturan tuh: "Ulun 
ijo eam kani bogawi, ara io kuman." 3:11 Ihkai mander tuh, kotului ihkai 
ngonih, ijo anai ulun-ulun ang louk'kam ijo bolum noka-nokas. Iro eam 
bogawi angihco ka, kocoali deroh nyampur, urusan ulun bohkon. 3:12 
Ngosan kowasa Tuhan Yesus Kristus ihkai poretahoh ulun-ulun rih tutang 
nonga pongingat, mangat iro bogawi, honong tentram tutang ngurah 
bolanja iro bongoi. 3:13 Tahpi ihkam ara peda nguan kopios. 3:14 
Mihkohhino noin, anai ulun ijo eam kani numbun, inon ijo ihkai nuhtuirih 
ang surat tuh. Bojaga toharep ulun kolourih, tutang a'ai bogaul umba 10, 
mangat io mia. 3:15 Tahpi a'ai nguan io kolou musuh; tihkas ningak io 
kolou ihcobehti Konduang. 3:16 Tuhan anairih luwangtohasak kosanang 
ihto. Keleh Io turus nonga ahkan'kam kojorih ang kokaron hal. Keleh 
Tuhan hihco Konduang paring-Oh. 3:17 Tahbe tahkan ahku, Paulus. Ahku 
bongok ijo nyurat bagian tuh. Tuhrih tanda ijo ahku ngina ang paring surat 
aik. 3:18 Keleh Tuhan ihto Yesus Kristus, mborehkat Konduang 
paring-Oh. Horomat ihkai, Paulus 


1 Timoteus 


1:1-2 Timoteus, anak'ku ijo sojahti ang luwang Tuhan! Surat tuh tahkan 
ahku, Paulus, rasul Kristus Yesus ngosan poretah Pohotala, Ponyolamat 
ihto, tutang ngosan poretah Yesus Kristus koharap ihto. Keleh Pohotala, 
Amai, tutang Yesus Kristus Tuhan ihto nonga borehkat, pononganasi 
tutang kosanang ahkan'kam. 1:3 Ahku jolik mangat ihko tahtap mahcon 
ang Epesus, kolou ius ahku nahtap ahkan'kam, ang ohkot ahku tulak 
nokuh Makedonia. Kotului, ang Epesus anai pira-pira ulun ijo monylar 
ajaran ijo eam morong, tutang ihko harus nondorih iro. 1:4 Nuhtui umba 
iro mangat a'ai hino rajin ngonih a'ang korimoi-korimoi, tutang sosana- 
sosana, asal-usul ijo eam pahtot-pahtotoh. Paringoh rih tihkas tou 


mpolombut kosangit iou, tutang cam mpomiar rancana Pohotala, ijo baya 
dahpot tongosono, nguha porocaya umba-Oh. 1:5 Titun tingak'ku tuh, 
anairih mangat ulun dahpot ngina ahtoi ijo hinut tutang ahtoi bua ijo tu'u 
borasih, hawui tu'u-tu'u porocaya umba Tuhan, tutang honong kodorih iro 
dahpot hosita sama aropoh. 1:6 Anai 'cokobagi ulun ijo jari eam bolum 
kolou orih hino, tutang sosat a'ang soaljawab-soaljawab ijo eam anai 
gunaioh. 1:7 Iro kani monjadi guru-guru agama padahal iro bongoi eam 
paham auh-auh ijo iro hapai ata'ai hal-hal ijo iro nyorihtarih umba kodorih 
yahkinoh. 1:8 Ihto kota'an ijo hukum agama puna pios, amat mohaparih 
kolouinon mustioh. 1:9 Kopunaoh harus tongingat, ijo hukum tonapa eam 
toharep ulun pios, molekan toharep ulun polanggar hukum, bola ponyilou, 
ulun rusak bejad, toharep ulun bodusa, ulun ijo eam boagama, ulun cara 
kolunon, toharep ulun ijo pomunu amaioh ata'ai inaioh, dolang pomunu 
aang paringoh, 1:10 toharep ulun-ulun kihal, bahkas ngoruh bahkas, 
ponahput, pobula, monjadi saksi-saksi alik, tutang inon iou ijo nguan 
hal-hal ijo hokolawan umba ajaran ijo morong. 1:11 Ajaran rih ihto 
sombangoh ang luwang Kabar Hinut ijo monyiaroh tomorocaya ahkak'ku, 
yorih Kabar Hinut tahkan Pohotala ijo hajo tutang harus tonara. 1:12 
Ahku ngohawaot torimakasih ahkan Kristus Yesus Tuhan ihto. Io jari 
nonga koba'as ahkak'ku ahkan mohalu lo, tutang Io ijo ngohu ahku layak 
ahkan gawi orih, 1:13 oluka soun ahku mopitnah tutang ngoporos hawui 
mohina lo. Tapi Pohotala mongasih ahku, kotului ang ohkot orih ahku 
Jaha porocaya, jadi ahku eam kota'an inon ijo ahku nguai. 1:14 Tutang 
ahku malah tonopuhak umba ponongaasi Tuhan ihto. lo nonga ahkak'ku 
kodahpot ahkan porocaya umba Oh tutang ngasi sosama ulun. Kodahpot 
orih tononga ahkan ihto paring ijo jari hihco umba Kristus Yesus. 1:15 
Tu'u-tu'u morong auh tuh -- bain orih pahtutrih tonorima tutang 
tomorocaya holowioh, "Kristus Yesus lombut nokuh kolunon tuh ahkan 
nyolamat ulun bodusa." Tutang ahku rih ulun bodusa ijo paling ja'at. 1:16 
Tahpi justru bain kotului orih rih, Pohotala ngasi ahku, mangat Kristus 
Yesus duon monunjukoh paring kosabaran-Oh toharep ahku, ulun ijo 
paling bodusa tuh. Tutang tuh monjadi ihco sutu ahkan paring ulun ijo noin 
ahkan porocaya ahkai-Oh tutang dahpot pombolum sojahti tutang 


kototahiu. 1:17 Pohotala, Lahca kokaron jaman, pahtut tonohoromat 
tutang tonotara hototurus, kotului Io ijo kototahiu, ijo eam gihtan, tutang 
tihkas Tukan! Amen. 1:18 Timoteus anak'ku! Gawik'ku tuh, ahku 
morocayaoh umba'kam mongingat ahkan pohtoh Pohotala ijo tonuhtui 
bain nabi-nabi aang ukup tohou arop'kam. Kohondakrih pohtoh rih 
monjadi bohahti bagi'kam, a'ang kolahi ijo hinut. 1:19 Hokolahi sambil 
nambit aang koporocaya ijo morong tutang umba ahtoi bua ijo borasih. 
Anal ulun-ulun ijo eam poduli ahkan auh ahto1 buaoh, nyiring lonyuh 
koporocayaan iro. 1:20 Ang marakndo iorih Himeneus tutang Aleksander. 
Koduo behti rih jari ahku hukum hawui nyorah iro nokuh Sehtan, mangat 
iro bajar ahkan tondo ngonja'at Pohotala. 


2:1 Pahtu-pahtukoh, ahku nyawot honong paham, mangat sawot, 
sombayang, tutang do'a sapa'at hawui kohawot torimakasih tonyapai 
ahkan Pohotala ahkan paring ulun, 2:2 ahkan lahca-lahca, tutang ahkan 
paring ulun ijo nambit kowasa. Nyawotrih, mangat ihto duon bolum teneng 
tutang tentram ahkan Pohotala umba hadat ijo pahtut. 2:3 Orthrih ijo pios 
tutang ngojorih ahto1 Pohotala, Ponyolamat ihto. 2:4 Io kani, mangat 
paring ulun tonyolamat, tutang ngota'an ijo morong. 2:5 Kotului, tihkas 
anai ihco Pohotala, tutang tihkas anai ihco ulun poholat, holat Pohotala 
umba ulunkolunon, yorih Kristus Yesus. 2:6 Io ihcobehti kolunon, ijo jari 
monyarah arop-Oh ahkan momordehka paring ulun, tahkan kahut 
dusa-dusan iro. Umba orih Pohotala ngorinah aang ohkot ijo metuk, ijo lo 
Jolik mangat paring ulun tonyolamatrih. 2:7 Tutang orihrih kotuluioh, ahku 
tonyuhu tulak nokuh ulun-ulun bohkon Yahudi mangat mborihta ahkan iro 
borihta tohou koporocaya ijo morong. Ijo ahku monyiaroh tuh anairih 
morong, ahku eam ngobalik. 2:8 Ahku kani mangat ang umoh ka ka'a 
barih bahkas bodo'a umba ahto1 ijo borasih, earo kosangit ata'ai kopaut. 
2:9 Hondakrih ka'a barih bawi mokahjan aropoh honong sederhana, tutang 
hapa pokahjan ijo pantas. Ara hapa tohtok balou ijo molobien, ata'ai 
pokahjan-pokahjan bulou ata'ai itan, ata'ai pokahjan ijo hajo regaioh. 2:10 
Sobalikoh ulunbawi pios mokahjan aropoh umba gawi-gawi ijo pios, 
koloukuwoh ijo pahtut ahkan ulunbawi ijo sombayang ahkan Pohotala. 


2:11 Ulunbawi harus bajar, hawui nonih aropoh, tutang ponumbun. 2:12 
Ahku eam ngomorong ulunbawi majar, ata'ai ka moretah ulunbahkas, iro 
harus tonih. 2:13 Tului ijo pahtu-pahtuk tonapa bain Pohotala anairih 
Adam, pongohuli punai Hawa. 2:14 Tutang eamoh Adam, molekan 
ulunbawi ijo totihpu, nyiring molanggar poretah Pohotala. 2:15 Oluka 
kodorih, ulunbawi ahkan solamat kotului nganak anak, asar io honong 
randah ahtoi, tehtep porocaya umba Kristus, tutang tehtep ngasih ulun 
bohkon, hawui bolum khusus ahkan Pohotala. 


3:1 Tu'u-tu'u morong auh tuh, "Ulun ijo jolik monjadi pohalu ukup, 
ngojolik ihco gawi ijo paham borega." 3:2 Ihcobehti pohalu ukup harusrih 
ulun ijo earo kosalai, tutang tihkas ihco iou oruhoh, ngota'an nahan 
aropoh, pihtar, tutang tertib, io jolik norima ulun ang luwang lohpouoh, 
tutang tou majar ulun, 3:3 ara ulun ijo pombusou, ata'ai ijo rajin hokolahi. 
Sobalikoh, 10 harus bolemu lembai tutang jolik ahkan kobuah. lo eam tou 
mahta duitan. 3:4 Io harus ta'an ngahtur lohpou awuoh honong pios, 
tutang mondidik anak-anakoh mangat te'et, tutang io horomat ahkaioh. 3:5 
Tului amat ulun eam tou ngahtur lohpou awuoh bongoi koloukuwohrih io 
tou ngahtur ukup Pohotala? 3:6 Ihcobehti pohalu ukup, eam tou ulun ijo 
bohua iou monjadi Kristen, tului noin io monjadi bojuhu, turus tonulut 
kolou Sehtan lomoi. 3:7 Io harusrih ulun ijo anai aran pios a'ang ulunaro, 
bain amat eam kodorih, mahka 10 ahkan tonohina ulun, nyiring ngonyahtu 
nokuh pinda sokohtung Sehtan. 3:8 Pondohop ang ukup harusrih ka'a ulun 
ijo pios tutang tulus; eam mahta duitan tutang eam jolik ngorih paham aro 
tuak. 3:9 Iro harus nambit ba'a-ba'as umba ahto1 homboruan ijo borasih 
aang ajar koporocayaan Kristen, ijo jari tongorinah bam Pohotala. 3:10 
Hondakoh iro ponoriksa houn, tutang amat korinah iro earo kosalai, 
punanrih iro duon jadi pondohop ang luwang ukup. 3:11 Oruh iro ka harus 
ulun ijo hinut, eam ulun ijo jolik mandernohou desas-desus. Iro harus 
kota'an nahan aropoh tutang jujur a'ang kokaro hal. 3:12 Pondohop ukup 
harus ngina tihkas ihcobehti iou oruhoh, io harus ta'an majar anak-anakoh 
tutang lohpou awuoh honong pios. 3:13 Ulun-ulun ijo pondohop honong 
pios, ang luwang ukup, ahkan tonohoromat tutang monjadi mahi-mahi 


bohanyi bopander tohou koporocayaan iro ahkan Kristus. 3:14 Ahku 
bokoharap, eam tahi hino ahku ahkan masap ihkam. Oluka kodorih, ahku 
nyurat ka'a surat tuh ahkan'kam, 3:15 mangat amat ahku rakah, ihko jari 
ta'an koloukuwoh ihto harus bolum kolou bobuhan Pohotala, yotuh ukup 
Pohotala ijo bolum. Ukup jituh kolou johi tombok tutang nyuku ajaran ijo 
morong tahkan Pohotala. 3:16 Eam ihcobehti ka dahpot molawan, 
eaminon kohajoioh rahasia agaman ihto, lo ngorinah arop a'ang tapan 
kolunan, tutang tongorinah morong bam Roh Pohotala, hawuit gihtan bain 
dolang molehkat. Borihtaoh uras konahan ang tohun uhtus-uhtus, tutang lo 
toporocaya ang hopus kolunon tutang konahtang nokuh soruga. 


4:1 Roh Pohotala honong tegas nuhtui, ijo ang ohkot-ohkot ijo ahkan 
lombut, 'cokobagi ulun ahkan murtad, ngobele Kristus. Iro ahkan 
ponumbun umba roh-roh ijo monyosat tutang nutut ajaran-ajaran roh ja'at, 
4:2 ijo tonyiar nguha ulun-ulun monapik ijo ngobula. Ahto1 homboruan 
ulun-ulun orih rih jari pindong. 4:3 Iro majar ulun ahkan eam kawin tutang 
eam kuman ukun ijo botatu. Podahal ukun rih tona'oi Pohotala, ahkan 
tonukun umba ngohawot torimakasih ahkan-Oh, bam ulun-ulun ijo jari 
porocaya umba Kristus, tutang jari kosono ajaran ijo morong tahkan 
Pohotala. 4:4 Kokaro angihco ijo tona'oi bain Pohotala orih borasih, 
tutang eam anai ihco ka ijo harus ngohuoh pali, amat jari norimaoh 
homboh ngohawot torimakasih ahkan Pohotala. 4:5 Kotului borehkat 
tahkan Pohotala tutang do'a, nguan ukun orih rih monjadi borasih. 4:6 
Amat ihko mongajarrih paringoh rih, ahkan konduang-konduang ihco 
porocaya, ihko ahkan monjadi pohalu Kristus Yesus ijo bogawi honong 
pios. Tutang ihko ahkan turus nyiram mboruan'mu umba auh Pohotala ijo 
ihto porocayaoh, tutang umba ajaran-ajaran ijo morong, ijo jari ihko 
nututoh kotahin tuh. 4:7 Ngomahcu sosana-sosana tohayul ijo eam 
boguna. Hondakrih ihko molatih arop'mu ahkan pombolum ijo 
bosombayang. 4:8 Molatih behti honjiot iou gunaioh, tahpi bolatih ahkan 
homboruan aro gunai a'ang karo hal, kotului bosuang bowot ahkan 
pombolum aang uhuntuh tutang uhun ijo ahkan lombut. 4:9 Hal orih 
morong tutang pahtut tonorima hawui tomorocaya sotuwioh. 4:10 Orihrih 


kotuluioh, ihto kolahi tutang bogawi paham, kotului ihto moharap 
sotuwioh umba Pohotala ijo bolum; lorih Ponyolamat paring ulun, 
kopahtukoh sosino ulun-ulun ijo porocaya. 4:11 Majarohrih paringoh rih, 
tutang nyuhu ulun-ulun numbunoh. 4:12 Ara mohanau ihcobehti ka ngohu 
ihko randah kotului ihko magun biou. Sobalikoh hondakrih ihko monjadi 
sutu bagi ulun-ulun porocaya a'ang pander'mu tutang hadat'mu, a'ang cara 
ihko mongasih sosama tutang porocaya umba Yesus Kristus, tutang umba 
pombolum'mu ijo borasih. 4:13 Pondehan rih nyiring ahku lombut noin, 
ihko harus tu'u-tu'u mbasa Surat Borasih ahkan ulun-ulun, tutang njuhung 
hawui ngajar iro. 4:14 Ara ihko langak hapa pononga tahkan Roh 
Pohotala ijo tononga ahkan'mu, ang ohkot okon-okon ukup ngina longon 
iro ang ngosan kuhung'mu, tutang nabi-nabi monyiar pohtoh Pohotala 
tohou arop'mu. 4:15 Nguaniourih paringoh rih umba tu'u-tu'u mangat 
komiar'mu tonopahjah bain paring ulun. 4:16 Poriksa arop'mu tutang 
poriksa ka'a ajaran'mu. Hondakrih ihko te'et nguan paringoh rih, kotului 
umba kodorth ihko ahkan tonyolamat, pios arop'mu bongom, oluka 
ulun-ulun ijo ngonih'mu. 


5:1 Ara ihko bosingi honong paham umba ulun ijo labih oko tahkanumba 
ihko, molekan mahkatiou 10 ngonih auh-auh'mu, koloujahka io amai'mu. 
Nguanumbarth iro ulun-ulun biou, kolou konduang'mu, 5:2 tutang 
bawi-bawi oko kolou inai. Bawi-bawi biu hondakoh ihko kolou arimu, 
umba sihkap'mu ijo borasih. 5:3 Horomatrih balu-balu ijo moro-morong 
bolum ihcobehti bongoi. 5:4 Tahpi amat ihcobehti bolu, anai anak-anakoh 
ata'ai osui-osuioh, iro orihrih ijo pahtu-pahtukoh harus tononga pongosono 
ijo iro wajib nohtoani injah jolahan iro, tutang malos budi ulun oko tutang 
tahtu iro. Kotului hal orihrih ngojorih ahtoi Pohotala. 5:5 Balu ijo tu'u-tu'u 
ihcobehti bongoi tutang eamana1l 1a-1a1 ijo dahpot mohaga io, tihkas 
boharap ahkan Pohotala. Hondou ngalom1i io turus bodo'a ahkan Pohotala 
ahkan nyawot pondohop-Oh. 5:6 Tahpi balu ijo jolik bolum jorih-jirah, jari 
mahtoi oluka 10 magun bolum. 5:7 Nyapairih potunjuk-potunjuk tuh ahkan 
iro, mangat iro bolum earo kosalai. 5:8 Tahpi amat anai ulun ijo eam 
mohaga aring-konduangoh, labi-labih jolahaioh bongoi, ulun rih ngulim 


koporocayaoh; 10 labih ja'at tahkan ulun 1jo eam porocaya. 5:9 Tihkas balu 
ijo sorurui syarat-syarat pongo tuh tou posolong koluwang daptar 
balu-balu; umuroh patut eam kurang tahkan onom pulu toun, houn tihkas 
sinotikat kawin, 5:10 bosewut kolou ulunbawi ijo nguan hal-hal ijo pios, 
kolou misaroh; jari pohajo anak-anakoh honong pios, sanang norima 
bohkonuhtus nginap ang lohpouoh, mohalu ulun-ulun porocaya, mondohop 
ulun-ulun ijo susah, tutang nguan rih hawui tu'u-tu'u, kokaro mahcam gawi 
ijo pios. 5:11 Ara posolong ang luwang daftar rih, balu-balu ijo magun 
biou. Kotului amat anyam jolikbolai iro monjadi paham tu'u, iro kani kawin 
hino, tutang nohtah Kristus. 5:12 Mahka iro bosala tului mokila bowot ijo 
tononga ahkaioh. 5:13 Mahihino iro jari ponihou kotihka, tutang soluka 
nyolong lohpou ulun. Tutang ijo labih ja'at hino, iorih ijo iro bolajar 
mopitnah aran ulun bohkon, tutang sampur urusan ulun, hawui momander 
hal-hal ijo eam pahtut tonomander. 5:14 Orihrih kotuluioh ahku kani, 
mangat balu-balu biou pios kawin hino, dahpot anak hino tutang hogoguan 
lohpou kosalahoh, mangat musuh-musuh ihto eam dahpot kosapetoh 
ahkan ngoja'at-ja'at aran ihto. 5:15 Kotului anai balu-balu ijo jari sosat 
umba Sehtan. 5:16 Tahpi amat ihcobehti bawi Kristen, anai anak jolahai 
ijo ius monjadi balu, io harus dohop balu-balu rih; ara mahanou ukup ijo 
nanggung iro. Honong kodorih ukup dahpot dohop balu-balu ijo samasino 
eam aro aring-konduang. 5:17 Okon ukup ijo molalus gawiuoh honong 
pios, pahtut nonga porega duo kalilipet; pahtuk sasino, iro ijo rajin kotbah 
tutang majar. 5:18 Kotului luwang Surat borasih tonyurat, "Sahpi ijo rahat 
nihcak-ngihik gandum mekak luang gandum tahkan pahtingoh, ara 
mangop boui," ka'a, "Ulun ijo bogawi anai hak dahpot uhpahoh." 5:19 Ara 
norima tuduhan toharep ihcobehti okon ukup, kocoali amat tongondehen 
bam duo behti saksi ata'ai labih. 5:20 Ulun ijo nguan dusa harusrih 
toningak ang toharep hopus ukup, mangat ijo bokon monjadi mihkoh. 5:21 
Ang toharep Pohotala, Kristus Yesus tutang molehkat-molehkat ijo 
tonopili, ahku nyawot honong paham mangat ihko numbun potunjuk- 
potunjuk tuh, earo tongohu toharep iai ka, tutang earo hopihak-pihak. 

5:22 Ara dalou join ngina longo ngosan ihcobehti ulun, guna nahtap 
ponuotoh kolou pohalu Tuhan. Amat ulun bohkon bodusa, ara umba taput 


a'ang dusa orih. Jaga arop'mu mangat tahtap borasih. 5:23 Ara hino ngorih 
danum 10u; ngorih ka'a honjiot anggur ahkan dohop polonyuh suang usin 
konoin'mu, tului ihko bojoin poros-poros. 5:24 Dusa 'cokobagi ulun, 
hounumba ponosara, jari gihtan honong tarang. Tahpi dusan ulun bohkon, 
punai tongota'an ulioh. 5:25 Kodorih ka'a gawi-gawi pios nyolung gihtan. 
Tutang ijo murah gihtan sinoka, eam tou toturus tonyuhuk. 


6:1 Ulun-ulun Kristen ijo monjadi jihpon, harus ngohu ijo tuan iro pahtut 
tonohoromat, mangat ulun eam tou ngonjaat aran Pohotala ata'ai 
pongojaran ihto. 6:2 Jihpon-jihpon ijo tuanoh ulun Kristen, eam tou 
mopohian tuanoh, tului iro sama-sama ulun Kristen. Malah iro koharusoh 
mohalu tuan iro rih honong labih pios hino, tului tuan ijo tonohaluoh umba 
pios orth rih uras sama-sama ulun porocaya ijo tonokasih. Koparingoh tuh 
harusrih ihko majar tutang ningakrih. 6:3 Ia-iai ngajar ajaran ijo bohkon 
tahkanmba orih, tutang eam sotuju umba ajaran ijo morong tahkan Tuhan 
ihto Yesus Kristus, tutang umba ajaran agaman ihto, 6:4 anairih ulun ijo 
bojuhu, tutang eam kota'an ino-inon! Ponyahkitoh iorih jolik bodebat 
tutang hojawab, tohou istilah-istilah nyiring mopolombut hiri ahtoi, 
kopusitoh, pitnah, hokobohu ijo eam pios, 6:5 tutang hosolisih ijo eam tou 
ohpa-ohpah. Jalan tiruk ulun-ulun orih, jari kahput tutang earo hino 
komorong. Iro ngohu tou monjadi tahtou tahkan agama. 6:6 Puna agama 
nonga koutung ijo hajo, amat ulun komo sukup umba inon ijo io anai 
tonginaoh. 6:7 Tului earo angihcoka, ijo ihto ngomiu nokuh luwang 
kolunon tuh, tutang earo angihco ka, ka'a ijo dahpot ihto ngomiu nokuh 
ruar! 6:8 Jadi amat anai ukun tutang pokahjan, orih jari sukup. 6:9 Tahpi 
ulun ijo kani monjadi tahtou, tonihkos tutang tojorat bain bomahca- 
mahcam kojolikoh, ijo uong tutang ijo morusak. Kojolik-kojolik orih 
nguan ulun monjadi lonyuh tutang colahka. 6:10 Kotului tahkan kasih 
umba duit, lombut karo mahcam koja'at. Anai 'cobagian ulun ijo hodulu 
duit nyiring jari eam numbun hino ajaran Kristen, turus iro tonopahas aro 
kokarot ijo molonyuh ahtoi'ndo. 6:11 Tahpi ihko anairih ulun ain Pohotala, 
jadi ihko harus ngomahcu paringoh rih. Bousaha monjadi ulun ijo morong 
ang mahtan Pohotala, ijo mongabdi umba Pohotala, porocaya umba 


Kristus, mongasih sosama, tahan a'ang kokarot, tutang sihkap bolomu 
lembai. 6:12 Hokolahi tu'u-tu'u ahkan bolum kolou ulun Kristen, mangat 
ihko nyomba'an hodiah pombolum sojahti tutang kototahiu. Kotului ahkan 
orihrih Pohotala na'ah ihko, ang kotihka ihko ngahku ang toharep aro 
ulun, ijo ihko porocaya umba Kristus. 6:13 Tutang huntuh, ang toharep 
Pohotala 1jo nonga hasong ahkan karo ang'co, tutang ang toharep Kristus 
Yesus, ijo nonga kosaksian ijo morong ahkan Pontius Pilatus, ahku nyawot 
tuh tahkanaang ihko. 6:14 Ne'etrih umbaparing poretah orih socara brasih, 
tutang eam sala johcok ang ondou Tuhan ihto Yesus Kristus lombut 
hoduli. 6:15 Polombut-Oh ahkan tonuhkas ang ohkot 1jo metuk bam 
Pohotala bongoi. Io rih Pongowasa ihco-ihcooh, Io hajo, Lahca karon 
lahca, tutang Tuhan karon tuan. 6:16 Iorih iou ijo eam tou tonokowasa 
bain popahto1, lo bolum ang koloang ijo eam dahpot tongondoni bain iaika 
ka'a. Eam aro ihcobehti ulunka ijo pu'u nohto-Oh, ata'ai dahpot nohto-Oh. 
Ahkai-Oh horomat tutang kowasa ahkan turus-jahamoh! Amen. 6:17 
Ahkan ulun-ulun ijo tahtou ang kolunon tuh, hondakrih ihko nyawot, 
mangat iro ara bojuhu, tutang ara bokoharap ahkan ramui-ramui ijo eam 
bunggut -- kolou haloh umba ponahtou. Iro harus bokoharap ahkan 
Pohotala, ijo nonga karon aang'co ahkan ihto honong molowi, mangat ihto 
komonanyamoh. 6:18 Nyawotrih ahkan iro, mangat nunjuk kopios, ahkan 
aro nguan hal-hal ijo pios, murah ahtoi, tutang rajin mononga. 6:19 
Honong kodorth iro nipun ponahtou, ijo monjadi puhku ijo pios, ahkan 
ohkot ijo ahkan lombut. Tutang umba orih rih iro ahkan ngondahpot 
pombolum kototahiu, io orih pombolum ijo sojahti. 6:20 Inon ijo jari 
tomorocaya ahkan'mu, ngina orih pio-pios. Timoteus! Ngomahcu pander- 
sorihta ijo eam bogunaioh tutang soal-jawab tohou hal-hal ijo cara koliru, 
konohawot "Pongotaan". 6:21 Kotului anai ulun-ulun ijo ngohawot ijo iro 
tepun pongotaan rih, nyiring mohiwang tahkan ajaran-ajaran Kristen ijo iro 
porocaya lomoit. Keleh Tuhan mborehkat Konduang-konduang! Amen. 
Horomat ihkai, Paulus 


2 Timoteus 


1:1-2 Timoteus anak'ku ijo tonongasih! Ahku, Paulus, nyurat surat tuh 
ahkan'mu tutang bokoharap, keleh Pohotala, Amai tutang Tuhan ihto 
Kristus Yesus nonga borehkat, pononganasi tutang kosanang ahkan'mu. 
Ngosan konohuang Pohotala, ahku tonotuot monjadi rasul Kristus Yesus, 
tutang tonyuhu ahkan mborihta, tohou pombolum 1jo tonobowot Pohotala. 
Pombolum orih ihto torima tului kohihco umba Kristus Yesus. 1:3 Ahku 
ngohawot torimakasih ahkan Pohotala, ijo ahku mohaluoh umba ahtoi-bua 
ijo borasih, kolou ijo konuan tahtu ajuh'ku ijo lomoi. Ahku toturus 
ngohawot torimakasih ahkan Pohotala, nyinong tikat ahku mingat ihko 
ang do'a, pios hondou kanika ngolomi. 1:4 Ahku ingat ahkan kosedihan 
ahtoi'mu. Orihrih kotului-Oh ahku jolik samasino hosombang umba ihko, 
mangat ahku tou moro-morong monjadi jorih. 1:5 Ahku ingat ahkan 
koporocayaan'mu ijo tu'u-tu'u umba Kristus, sama kolou koporocayaan 
ajuh'mu Luis tutang inai'mu Funike. Tutang ahku yahkin ihko ka porocaya 
kolou orih. 1:6 Tului orih ahku mingat ihko ahkan mongombolum 
pononga ijo tononga Pohotala ahkan'mu, ang ohkot ahku ngina longok'ku 
nokuh ngosan kuhung'mu. 1:7 Kotului Roh ijo Pohotala nonga ahkan ihto, 
eam rih Roh ijo mawi ihto monjadi pomihkoh. Tobalikoh Roh Pohotala 
orih nguan ihto monjadi ba'as, tuwi umba kasih tutang dahpot nahan arop. 
1:8 Kotului orih ara maha'an nonga kosaksian tohou Tuhan ihto, tutang ara 
ka'a maha'an tohou ahku, ijo tonohukum tului lo. Sobalikoh, hondakrih 
ihko umba koba'as tahkan Pohotala, umba karot ahkan Kabar Hinut rih. 
1:9 Pohotala monyolamat ihto, tutang na'ah ihto, mangat monjadi ukup-Oh 
bongoi. lo nguan rih eam hogalang inon ijo ihto jari nguai, molekan 
hogalang rancana-Oh bongol, tutang pononganasi-Oh. Io nonga ihto 
pononganasi-Oh nguha Kristus Yesus sounmba kolunon tuh tona'oi. 1:10 
Tutang huntuh Pohotala ngorinah pononganasi-Oh rih ahkan ihto, umba 
polombut Lahca Ponyolamat ihto Kristus Yesus. Yesus ijo mongalah 
kowasan popahtoi tutang ngomin pombolum ijo abadi nguha Kabar Hinut 
rih. 1:11 Ahkan mborihta Kabar Hinut orihrih Pohotala nyuhu ahku 
monjadi rasul tutang guru. 1:12 Orihrih kotuluioh ahku ngarot paringoh 
tuh, tahpi ahku tahtap yahkin, tului ahku ta'an tu'u, iai ijo ahku 
porocayaoh. Ahku yahkin, ijo inon ijo jari lo morocayaoh ahkak'ku. lo 


sanggup ka'a monjagaoh johcok aang Ondou Kiamat. 1:13 Nutut iou umba 
tu'u-tu'u ajaran morong ijo jari ahku nonga ahkan'mu. Tutang pios ihko 
tahtap nambit koporocaya tutang kasih ijo monjadi ain ihto tului hihco 
umba Kristus Yesus. 1:14 Umba pondohop tahkan Roh Pohotala ijo 
bolum ang luwang ihto, hondakrih ihko njaga pio-pios hal-hal borega ijo 
jari tomorocayarth ahkan ihkam. 1:15 Ihko ta'an ijo paring ulun ang 
wilayah Asia jari nohtah ahku, kodorih ka'a Pigelus tutang Hermogenes. 
1:16 Tahpi jolahan Onesiforus jari pira-pira tikat ngojorih ahtoi'ku. Keleh 
Tuhan kani mononga ponunjuk balos kasih umba iro. Oluka ahku ang 
luwang sipir, Onesiforus eam mia ahkan koada'an'ku rih. 1:17 Kodorih 
Johcok ang Ruma, io turus bousaha ngurah ahku, nyiring io sombang umba 
ahku. 1:18 Tutang ihko ta'an ijo ang Epesus, io aro samasino dohop ahku. 
Keleh Tuhan nunjuk balos kasih ahkaioh aang ondou Tuhan mosara paring 
ukup kolunon. 


2:1 Timoteus, anak'ku! Hondakrih ihko monjadi ba'as, bain pononganasi 
ijo tononga ahkan ihto, kotului ihto hihco umba Kristus Yesus. 2:2 Ajaran 
ijo houn jari ihko ngonih tahkan ahku, ang toharep ulun aro, hondakoh rih 
ihko porocaya iou hawut ulun-ulun ijo duon tonoharap tutang ijo cahkap 
ngajar ulun bohkon. 2:3 Ihko harus umba ngarot kolou sorodadun Kristus 
Yesus ijo te'et. 2:4 Ihcobehti sorodadu ijo rahat botugas eam ahkan 
nderohoh aropoh, umba urusan-urusanoh bongoi, kotului io jolik ngojorih 
ahto1 pokolimaoh. 2:5 Ihcobehti olahragawan eam ahkan monjadi juara 
ang luwang ihco unuk botanding, amat io eam mone'et poroturan- 
poroturan. 2:6 Pongumo ijo jari bogawi paham, io ijo sulak-noparaoh 
bohak norima bua kombulan. 2:7 Ngumang ohrih, inon ijo ahku 
monyapatoh rih, kotulu1 Tuhan ahkan nonga ahkan'mu kosanggupan ahkan 
horahti paringoh. 2:8 Ingatrih tuh: Kabar Hinut ijo ahku mborihtaoh rih 
anairih kabar tohou Yesus Kristus, lihit Dawid; Io rih Kristus ijo jari 
bolum hoduli tahkan popahtoi. 2:9 Tului mborihta Kabar Hinut orihrih, 
ahku ngarot; malah nyiring ahku tonoratai kolou 'cobehti ponyilau. Tahpi 
auh Pohotala eam dahpot tonoratai. 2:10 Orihrih kotuluioh ahku tabah 
ngohtun paringoh rih, bam boguna ahkan ulun-ulun, ijo jari tomitih bain 


Pohotala, mangat iro ka ngondahpot kosolamatan 1jo tononga nguha 
Kristus Yesus, tutang ijo tonohomboh umba kohajoi ijo abadi. 2:11 
Tu'u-tu'u morong auh tuh: "Amat ihto jari mahtoi homboh Io, ihto ahkan 
bolum ka'a homboh lo. 2:12 Amat ihto tohtap tabah, ihto ahkan moretah 
ka'a homboh Io. Amat ihto ngulim Io, lo ka ahkan ngulim ihto. 2:13 Amat 
ihto eam te'et, lo tohtap te'et, tului eam dahpot lo hokolawan umba 
arop-Oh bongoi." 2:14 Hondakrih ihko mopingat ulun-ulun tohou 
paringoh tuh. Ang toharep Pohotala, ningakohrih iro mangat a'ai somba'an 
tohou istilah-istilah. Orih eam anai gunaioh, malahan tihkas nderoh 
ulun-ulun ijo ngonihoh. 2:15 Hondakrih ihko bousaha tu'u-tu'u mangat 
tongahku bain Pohotala, kolou ulun ijo layak bogawi bagi-Oh. Bousaha 
iou mangat ihko eam mia tohou gawin'mu, molekan majar hawui kona 
ajaran-ajaran morong tahkan Pohotala. 2:16 Ngomahcurih panderan- 
panderan, ijo eam anai gunaioh tutang ijo mohina Pohotala. Panderan- 
panderan kolou orih tihkas napa ulun mahi-mahi ja'at. 2:17 Ajaran 
ulun-ulun orih, nyoli kolou ponyahkit kaker ijo bosiak. Ang louk iro, 
nyolung Himeneus tutang Piletus. 2:18 Iro jari nyapang tahkan ajaran ijo 
morong, tutang monderoh koporocaya 'sobagi ulun. Iro nyorihta ijo 
komonyun tahkan popahtoi jari nyolung. 2:19 Tahpi galang segah ijo 
tonapa bain Pohotala eam dahpot hungge. Ang ngosanoh tonyurat tuh: 
"Tuhan ngosono ulun-ulun ijo aiou-Oh," tutang "Ulun ijo nuhtui ijo 10 ain 
Tuhan, ulun orih harus tondo nguan gawi ijo sala." 2:20 Ang luwang 
lohpou ijo hajo, todahpot mahca-mahcam pokahkas. Anai ijo tonapa 
tahkan perak, ata'ai bulou, tahpi anai ka'a ijo tahkan kahju, ata'ai tana. Anai 
ijo tohapan ahkan gunan ijo mombahtang, tutang anai ka'a tohapan ahkan 
koporluan bahut. 2:21 Ulun ijo porasih aropoh tahkan paring ijo ja'at, ulun 
rih tohapan ahkan gunan ijo mombahtang. Io monjadi ain ijo khusus tutang 
boguna ahkan tuanoh. Io tonahtap ahkan tohapan bagi nyinong gawiu ijo 
pios. 2:22 Ngomahcuohrih komangat-komangat ulun biou. Bousaha ahkan 
bolum numbun kohondak Pohotala, te'et aang ajaran-Oh, tutang hopasi 
sama arop, hawui anaingina koteneng ahtoi. Bolumrih kodorih hihco iro 
ijo na'ah nyawot pondohop ahkan Tuhan umba ahtoi ijo borasih. 2:23 A'ai 
umba a'ang kosomba'anauh ulun-ulun uong ijo eam ta'an ino-inon. Ihko 


ta'an ijo paring orih tihkas mopolombut kolahiauh. 2:24 Ulun ijo bogawi 
ahkan Tuhan eam pahtut hojawab, 10 harus bojenta toharep paring ulun, 
tutang dahpot majar ulun honong pios tutang sabar. 2:25 Io harus bolomu 
lembai majar ulun-ulun ijo rajin hokolawan; mudah-mudahan Pohotala 
nonga kosapet ahkan ulun-ulun orih ahkan hubah tahkan dusa-dusan iro, 
tutang ngosono ajaran ijo morong. 2:26 Honong kodorih iro monjadi 
borondong hoduli, tutang liwus tahkan sokohtung Sehtan, ijo jari nawan 
iro, tutang maksa iro numbun konohuangoh. 


3:1 Ingatrih tuh: Ang ondou-ondou kolaiou ahkan anai aro kosusah. 3:2 
Ulun ahkan kogunan aropoh bongol, sipatoh mahta duitan, bojuhu tutang 
Jolik mombual. Iro rajin mohina ulun, borontak toharep ulun ohko, eam 
ta'an botorimakasih, tutang bosingi hal-hal rohani. 3:3 Iro eam mongasi 
samaarop, eam rajin nonga apun, iro jolik ngonja'at-ngonja'at aran ulun 
bohkon, rajin hapa kokarasan, iro kejam, tutang eam ngojolik komorong. 
3:4 Iro rajin dorhaka, bojuhu ahtoi, tutang eam moniruk ombu. Iro labih 
rajin aang kosanang kolunon tahkanumba numbun Pohotala. 3:5 Mahika 
socara koului iro te'et monjalanoh kowajiban agama, namun nulak usiou 
tahkan agama rih bongoi. Jayongohrih ulun-ulun ijo kolourih. 3:6 Anai ang 
louk iro, ijo jari nyusup nokuh lohpou-lohpou, turus njorat bawi-bawi 
bolomu, ijo ngina aro samasino dusai tutang konowasa bain mahca- 
mahcam kojolik. 3:7 Ulunbawi-ulunbawi rih turus hototurus nyawot 
tongajar, tahpi eam pu'u dahpot ngosono ajaran ijo morong tahkan 
Pohotala. 3:8 Samakoloukuwoh rih Yanes tutang Yambres molawan 
Museh lomoi, kodorihrih ka'a ulun-ulun orihrih molawan ajaran tahkan 
Pohotala. Tiruk iro jari rusak, tutang koporcaya iro jari sokarah. 3:9 Tahpi 
iro eam ahkan ngondahpot ino-inon, tului kouong iro ahkan tongota'an bam 
paring ulun, kolou ijo tonyuru bain Yanes tutang Yambras ka'a. 3:10 Tahpi 
ihko jari nutut ajaran-ajaran tahkan ahku, hadat aik'ku, tutang tihtun 
pombolum'ku, ihko jari nohto bongom, koloukuwoh ahku tu'u-tu'u 
porocaya umba Yesus Kristus, tutang ngasih sosama kolunon. Ihko ka'a 
ta'an kosabaran tutang kotabah'ku. 3:11 Ihko jari nohto ahku tonoporos 
tutang ahku ngarot. Ihko ta'an paring ijo nyolung toharep ahku ang 


Antiokhia, ang Ikonium, tutang ang Listra, tutang ihko ta'an paring ijo 
ahku ngarot! Tahpi Tuhan monyolamatoh ahku tahkan paringoh rih. 3:12 
Puna paring ulun ijo kani bolum sombayang tutang bolum hihco umba 
Kristus Yesus ahkan tongoporos, 3:13 rahatoh ulun-ulun 1jo ja'at tutang 
ulun-ulun ponihpu ahkan mahi-mahi ja'at. Iro nihpu ulun bohkon, padahar 
iro bongol ka totihpu ka'a. 3:14 Tahpi tohou ihko, Timoteus, hondakrih 
ihko tohtap nambit aang ajaran-ajaran ijo morong ijo jari tonongajar 
ahkan'kam tutang ijo ihko porocaya sotuwioh, tului ihko kota'an iai 
guru-guru'mu. 3:15 Ihko harus ingat, ijo tahkan koik, ihko jari kosono 
Surat Borasih. Surat Borasih rih dahpot nonga ahkan'kam horahti ahkan 
dahpot solamat, nguha porocaya umba Kristus Yesus. 3:16 Paring ijo 
tonyurat luwang Surat Borasih ijo tonoilham bain Pohotala, tutang boguna 
ahkan majar ijo morong, ahkan ningak tutang ngobuah ijo sala, tutang 
ahkan majar ulun mangat bolum numbun konohuang Pohotala. 3:17 Umba 
Surat Borasih rih, ulun ijo mohalu Pohotala dahpot tonyuhkup honong 
soporuna ahkan kokaron mahcam gawi ijo hinut. 


4:1 Kristus Yesus ahkan lombut hino nokuh kolunon tuh, ahkan mosara 
ulun-ulun ijo bolum tutang ijo mahtoi; tutang lo ahkan lombut ahkan 
moretah kolou Lahca. Bain kotului rih ahku nyawot hawui paham 
ahkan'mu ang toharep Pohotala tutang Kristus Yesus. 4:2 Hondakrih ihko 
monyiaroh, borihta tahkan Pohotala rih, tutang turus hojojuan, mangat 
ulun ngonihoh, inonrih iro kani ata'ai eam. Hondakrih ihko moyakinoh 
ulun, nunjuk kosalai, tutang nonga juhung ahkan iro. Ngajarohrih ulun 
honong kosabar sodahpottou. 4:3 Tului ahkan johcok ohkotoh, ulun eam 
hino norima ajaran ijo morong. Tobalikoh, iro ahkan numbun kojolik iro 
bongol, tutang mupung aro guru, guna majar hal-hal ijo momih konahan 
ang tolingan'ndo. 4:4 Iro ahkan mangop tolingai toharep ijo morong, tahpi 
ahkan nguap tolingaitoh toharep solihta-solihta kolimoi. 4:5 Oluka 
kodorih, ihko harus ngowasaoh arop'mu a'ang koada'an koloukuwoh ka. 
Tabahrih a'ang kokarot lalusrihiou tugas'mu kolou pomborihta Kabar 
Hinut rih, tutang molalusoh rih honong ko-hinu-hinutoh, kopahtut'mu 
ahkan mohalu Pohotala. 4:6 Tohou arop'ku, jari johcok ohkotoh, ahku 


ahkan mahto1 kolou porahpah ahkan Pohotala. Honjiot hino ahku ahkan 
nohtah kolunon tuh. 4:7 Ahku jari umba solanja honong sohinu-hinutoh, 
tutang jari johcok garis laiu. Ahku tohtap te'et umba Kristus, Johcok laiu. 
4:8 Tutang huntuh hodiah komanang ngindoi ahku. Aang Ondou Kiamat, 
Tuhan, Hakim ijo adil rih ahkan monyarah hodiah orih ahkak'ku, tului 
ahku bolum hokopios umba Pohotala. Tutang eam ahku iou ijo ahkan 
norima hodiah rih, tahpi ka'a paring ulun ijo ngindoi polombut Tuhan 
hawui paham rindu. 4:9 Bousaha lombut masap ahku sodahpottou. 4:10 
Tului Demas jari nohtah ahku, kotului nyayang kolunon tuh. Io ius tulak 
nokuh Tesalonika. Kreskes jari tulak nokuh Galatia, tutang Titus nokuh 
Dalmatia. 4:11 Tihkas Lukas ijo mohcon umba ahku. Omin Markus tutang 
ngomin io homboh ihko, tului io dahpot dohop a'ang gawik'ku. 4:12 Ahku 
jari nyuhu Tikhikus tulak nokuh Epesus. 4:13 Amat ihko lombut, ngomin 
mantel ijo ahku nohtah ang Troas, ang lohpou Karpus. Omin ka'a 
buhku-buhku aik'ku, mombahtang buhku-buhku ijo tonapa tahkan korahtas 
uhpak. 4:14 Aleksander, tuhkang tombaga rih jari nguan hal-hal 1jo ja'at 
samsino toharep ahku. Tuhan ahkan malos 10 numbun anggawiuoh. 4:15 
Ihko bongom harus bua-buah toharepoh bain 10 ngolawan kabar ihto. 4:16 
Ang ohkot ahku sino tikat, nonga pombela arop'ku, eam anai ihcobehti ka 
ijo mambai ahku, paringoh nohtah ahku. Mudah-mudahan Pohotala eam 
nosalan iro a'ang hal tuh! 4:17 Tahpi Tuhan mambai ahku, lo nonga 
koba'as, nyiring ahku sanggup mborihta paring Kabar Hinut rih, mangat 
konahan bain paring ulun bohkon Yahudi. Tutang ahku liwus tahkan 
bohaya popahtot. 4:18 Puna Tuhan ahkan moliwus ahku, tahkan nyinong 
gawi ijo Ja'at toharep ahku. Io ahkan ngomin ahku honong solamat, nokuh 
luwang Kolahca'an-Oh ang soruga. Hondakrih Io tonohajo turus-jahamoh! 
Amen. 4:19 Tahbe tahkan ahku ahkan Priskila tutang Akwila tutang ahkan 
Jolahan Onesiforus. 4:20 Erastus mohcon ang Korintus tutang Trofimus 
ius ahku nohtahoh a'ang koada'an mondam ang Miletus. 4:21 Bousahaiou 
sauli-ulihoh ahkan lombut soun tahkan wayah sorongin. Ebulus, Pudes, 
Linus, tutang Klaudia ngirim taben iro ahkan'kam, kodorih ka'a paring 
konduang ihcoporocaya ijo bohkonoh. 4:22 Keleh Tuhan mambai ihko. 
Keleh Tuhan mborehkat Konduang-konduang! Horomat ihkai, Paulus 


Titus 


1:1 Anak'ku Titus! Ahku, Paulus, nyurat surat tuh kolou jihpon Pohotala 
tutang rasul Yesus Kristus. Ahku tonopili, tutang tonyuhu, ahkan dohop 
ulun-ulun ijo tonopili Pohotala, mangat monjadi ba'as a'ang koporocayan 
iro. Ahku ka'a harus ngagalan iro mangat kosono ajaran ijo morong ijo 
tongajarrih bam agaman ihto. 1:2 Ajaran rih hogalang koharap, ijo ihto 
ahkan norima pombolum sojahti, tutang kototahiu. Pohotala jari 
mbowotoh pombolum rih hounumba pahtuk jaman -- tutang Pohotala eam 
pu'u bobalik. 1:3 Ang ohkot ijo kona, Pohotala ngorinah bowot-Oh rih 
a'ang pohtoh-Oh. Pohtoh orih jari tomorocaya ahkak'ku, tutang ahku 
mborihtaoh bain poretah Pohotala Ponyolamat ihto. 1:4 Titus, ihko puna 
anairih anak'ku, kotului ihko tutang ahku, sama-sama ius porocaya umba 
Kristus. Ahku moharap, keleh Pohotala, Amai, tutang Kristus Yesus 
Lahca Ponyolamat ihto, nonga borehkat tutang kosanang ahkan'mu. 1:5 
Ahku nohtah ihko ang Kreta mangat ihko dahpot hogoguan hal-hal ijo 
magun porulu ngobuah: Ka'a mangat ihko mitih ponotua-ponotua ang 
ukup, ang nyinong lowu. Tutang ingat iou potunjuk-potunjuk tahkan ahku 
tuh: 1:6 Ihcobehti ponotua ukup hondakrih ihcobehti ijo eamanai 
kosalatoh: Io tihkas ngina ihcobehti oruhoh, anak-anakoh harus jari 
porocaya umba Kristus tutang eam 1jo bosewut kolou anak brandal tutang 
ijo eam dahpot tongahtur. 1:7 Okon ukup, anai ulun ijo hogoguan gawin 
Pohotala, io eam tou josala-sala. Io eam tou bojuhu, ata'ai ponyingi, ata'ai 
pobusou, ata'ai jolik hokolahi, ata'ai jolik mahta duitan. 1:8 Io harus 
sanang norima ulun ang lohpouoh, jolik ahkan hal-hal ijo pios, duon nahan 
aropoh, morong, borasih tutang toahtur. 1:9 Io harus nambit segah aang 
ajaran ijo dahpot ulun tomorocaya, kolou ijo jari tongajarrih ahkaioh. 
Honong kodorih io sanggup moningak ulun hogalang ajaran ijo morong, 
tutang ngorinah kosalan ulun-ulun ijo molawanoh. 1:10 Tului aro ulun ijo 
jolik mohiwang, pahtuk ulun-ulun ijo nanaioh boagama Yahudi; iro 
monihpu ulun bohkon umba pander puang iro. 1:11 Ulun-ulun kolouorih 
harus tomangop bauioh, tului iro monderohrih aro bobuhan umba ajaran- 
ajaran ijo eam-eam. lro nguan orih, tihkas kotului kani ngurah utung ijo 


eam pantas! 1:12 Pu'u ihcobehti nabi iro bongon, ijo asaroh tahkan Kreta 
ka'a, nuhtui, "Ulun-ulun Kreta toturus pobalik tutang kolou ohcin bosiak ijo 
bobongo tutang kodian." 1:13 Inon ijo tonuhtui bain nabi rih puna morong. 
Orih kotuluioh ihko harus ningak iro hawui tegas; mangat iro tohtap 
nambit ang ajaran ijo morong, 1:14 tutang eam hino nambit ang kolimoi- 
kolimo1 Yahudi, ata'ai aturan-aturan ijo tonapa bam ulun-ulun, ijo nulak 
ajaran ijo morong rih. 1:15 Kokaron ang'co, anairih borasih ahkan 
ulun-ulun ijo borasih. Tahpi bagi ulun-ulun ijo tirukoh ja'at tutang ijo eam 
porocaya, eam anai ang'co ka ijo borasih, tului tiruk tutang ahtoi-bua iro 
jari Ja'at! 1:16 Iro nuhtui ijo iro kosono Pohotala, padahar gawin iro 
ngobeleoh. Iro ngojilokoh, tutang iro eam kani te'et, iro anairih ulun-ulun 
ijo eam dahpot nguan ang'co ijo hinut. 


2:1 Tahpi ihko, Titus, hondakrih ihko mongajar, ajaran ijo kona. 2:2 
Ningakrih ulun-ulun bahkas ijo ohko, mangat iro nahan aropoh, bijaksana 
tutang bolum kolou ulun ijo pahtut tonohoromat. Iro harus ka'a nambit 
aang ajaran ijo morong tahkan Pohotala, mongasih honong soporuna, 
tutang ngarot honong tabah. 2:3 Kodorih ka'a hondakrih ihko ningak ulun 
bawi-bawi ijo oko, mangat hadat iro hotohorong umba inon ijo pahtut, 
bagi ulun ijo bolum khusus ahkan Pohotala. Iro eam tou mopitnah ulun 
bohkon, tutang eam tou kotagihan ngorih ijo mbusouoh. Iro pahtut majar 
hal-hal ijo pios, 2:4 mangat umba orih iro dahpot mondidik bawi-bawi 
biou mangat nyayang bosaioh tutang anak-anak, 2:5 monjadi pihtar, bolum 
borasih, tutang kolou inai ang lohpou kosalahoh ijo pios, ijo tunduk umba 
auh bosaioh. Honong kodorih eam anai ulun ijo dahpot nosala borihta 
tahkan Pohotala. 2:6 Kodorih ka'a, ningakohrih ulun-ulun biou mangat iro 
monjadi ulun bijaksana. 2:7 A'ang kokaron hal, hondakrih ihko monjadi 
sutu hadat ijo hinut. Amat ihko majar, ihko harus bujur tutang tu'u-tu'u. 2:8 
Haparih tuhtui-tuhtui ijo bijaksana, ijo eam duon nosalan bain ulun, mangat 
musuh-musuh'mu jadi mia, tului eam anai hal-hal maram ijo duon iro 
nuhtui tohou ihto. 2:9 Jihpon-jihpon harus tunduk umba tuan'ndo, tutang 
ngojorih ahtoioh a'ang kokaro hal. Iro eam tou molawan, 2:10 ata'ai 
nahkou. Hondakrih iro pokarah ijo iro toturus honong sihkap pios tutang 


te'et, mangat umba sihkap iro rih, ulun monara ajaran tohou Pohotala, 
Ponyolamat ihto. 2:11 Tului Pohotala jari pokarah ponongaasi-Oh, guna 
nyolamat paring ukup kolunon. 2:12 Pononganasi Pohotala rih mondidik 
ihto, mangat eam hino bolum hokolawan umba kohondak Pohotala, tutang 
cam numbun kojolik kolunonoh. Ihto todidik ahkan bolum luwang kolunon 
tuh hawui ta'an nahan arop, bujur tutang te'et umba auh Pohotala. 2:13 
Uhuntuh ihto rahat ngindoi Ondou, ijo ihto paham mohara-harapoh rih; 
ang Ondou orih rih kolunon ahkan nohto kohajon Yesus Kristus, yorih 
Pohotala Mahahajo tutang Lahca Ponyolamat ihto. 2:14 Io jari 
moporahpah arop-Oh bagi ihto, ahkan momorodehka ihto tahkan kokaro 
koja'at, tutang ngonjorian ihto ihco ukup 1jo morodehka tahkan dusa, 
tutang ijo monjadi Aiu-Oh iou, hawui ijo rajin nguan ang hinut. 2:15 
Majarohrih iou paringoh tutang ningakoh hawui pingat dolang pongonih 
ajaran'mu, tutang tuwi pongaroh. A'ai mohonau ihcobehti ka, nopahjah 
ihko pinda. 


3:1 Mopingatrih anak-anak ukup'mu, mangat iro tunduk umba okon-okon 
tutang pongowasa nogara, hawui te'et tutang bosodia nguan nyinong hal ijo 
hinut. 3:2 Nuhtuirih ahkan iro mangat ara mopitnah ata'ai hojawab umba 
iai ka ka'a molekan mangat bojoin bojenta. Pios iro bojoin bolomu lembai 
toharep paring ulun. 3:3 Kotului soun ihto bongon ka'a uong, lahcat tutang 
eam te'et. Ihto tohojihpon bam mahca-mahcam bolaiusi tutang kojolik, ihto 
bolum umba niat-niat ja'at, tutang hiri ahto1, hawui saling hokosingi. 3:4 
Tahpi Pohotala, Ponyolamat ihto ngorinah kasih tutang kohinut ahto1-Oh 
ahkan ihto. 3:5 Io monyolamat ihto, eam kotului ihto jari nguan aang'co ijo 
pios, molekan kotului lo bongoi mongasihan ihto. lo nyolamat ihto nguha 
Roh Pohotala, ijo nonga ihto konanak bohua, tutang bolum bohua, umba 
jalan muhi kosalan ihto. 3:6 Pohotala nusuh Roh-Oh ahkan ihto honong 
poholat Yesus Kristus, Lahca Ponyolamat ihto. 3:7 Mangat bain 
pononganasi Yesus, ihto hokopios hoduli umba Pohotala tutang ihto 
dahpot pombolum ijo sojahti tutang kototahiu ijo ihto mohara-harap-Oh. 
3:8 Auh tuh tu'u-tu'u morong. Ahku kani ihko monihkin hal-hal tuh, 
mangat ulun-ulun ijo porocaya umba Pohotala tu'u-tu'u bousaha, ahkan 


nguan gawi-gawi ijo pios tutang boguna ahkan paring ulun. 3:9 Mokila 
tahkan hotokian-tokian ijo eam anai gunai, sosana-sosana asal-usul, 
hokosingi tutang hokolahi tohou hukum agama. Paring orih eam anai 
gunaioh, tutang eam anai utungoh. 3:10 Ulun ijo kotuluioh kopusit ang 
ukup pios ihko ningaksino, duo tikat; uliorih rih ara hino pahkat umba 10. 
3:11 Ihko ta'an ijo ulun somahcam rih bijat tutang dusai-dusaioh monanda 
ijo io bosala. 3:12 Jeleng ulimba ahku nyuhu Artemas ata'ai Tikhikus 
ahkan'mu, bousaha jeleng jiontou ahkan lombut nokuh ahku ang Nikopolis, 
bain ahku boniat mohcon ang anan kotahin musim sorongin. 3:13 
Bousaharih tu'u-tu'u ahkan mondohop Senas, ahli hukum rih, tutang 
Apolos, mangat iro tou tulak tutang eam tahpas ino-inon. 3:14 Ulun-ulun 
iro harus bolajar nguan hal-hal ijo pios, mangat duon nyukup koporoluan- 
koporoluan ijo paham baguna, a'ai nyiring iro bolum eam gunai. 3:15 
Paring konduang ijo anai hihco ahku, ngirim tabe ahkan'mu nyiaroh iou 
taben ihkai ahkan injah-jolahan ihto ijo hihco koporocaan. Keleh Tuhan 
mborehkat Konduang paring. Horomat ihkai, Paulus 


Pilemon 


1:1 Konduang Pilemon, jolahan tutang sobat ihkai! Ahku, Paulus, 
ihcobehti ulun tohukum kotului Kristus Yesus, homboh umba konduang 
ihto Timoteus, nyurat surat tuh ahkan'mu, 1:2 tutang ahkan ukup ijo 
hopuhpung ang lohpou'mu, ka'a ahkan konduang bawi Appia, tutang injah 
hihcokolahin ihto Arkhipus. 1:3 Ihkai moharap, keleh Pohotala, Amai 
ihto, tutang Tuhan Yesus Kristus, nonga borehkat tutang kosanang 
ahkan'mu. 1:4 Nyinong tikat ahku bodo'a ahku ngohawot aran Konduang 
tutang ngohawot torimakasih ahkan Pohotala. 1:5 Bam ahku ngonth ijo 
Konduang tu'u-tu'u porocaya umba Tuhan Yesus tutang mongasih paring 
ukup Pohotala. 1:6 Ahku bodo'a keleh pongonduang ihto, kolou ulun-ulun 
porocaya, ahkan momua kohorahti, ijo labih hajo, ngosan kokaron 
borehkat ijo ius ihto nginaoh kotului hihco umba Kristus. 1:7 Konduang 
Pilemon, kasih'mu rih toharep paring ukup Pohotala, ngojorih ahku tutang 
nonga ngojuhung ahkak'ku! Paring ulun ukup Pohotala jari monjadi jorih 


tului Konduang. 1:8 Bam kotului rih, kolou ihcobehti konduang ijo 
porocaya, ahku tou iou moretah Konduang ahkan nguan inon ijo harus 
Konduang nguaioh. 1:9 Tahpi tului ahku ngasih Konduang, ahku tihkas 
nyawot iou. Ahku ihcobehti oko, tutang huntuh rahat tonahan ang luwang 
sipir kotului Kristus Yesus. 1:10 Ahku, Paulus, nyapai ihco ponyawot 
umba'mu tohou Onisimus anakaik'ku a'ang Kristus. Kotului ang luwang 
sipir tuh ahku jari nyolung amai rohanioh. 1:11 Lomo1 io eam anai boguna 
ahkan'mu, tahpi huntuh io anai gunai, eam iou tihkas ahkan'mu, tahpi 
ahkak'ku ka'a. 1:12 Uhuntuh ulun ijo ahku mongasihoh rih, ahku ngirim 
hoduli ahkan'mu. 1:13 Kotu'uioh ahku jolik nahan 10 hihco ahku kolou 
tokirin ihko, mangat io tou dohop ahku, kotahin ahku tonahan luwang sipir 
tuh, tului mborihta Kabar Hinut tahkan Pohotala. 1:14 Tahpi ahku eam 
kani nguan ino-inon, amat Konduang Jaha nonga sotujuoh. Ahku labih 
Jolik, amat Konduang nguaioh hawui rela-ahto1 bongon, ahku eam kani 
hojojuan'mu. 1:15 Punatou Onisimus hombilang tahkan Konduang ahkan 
pondehan kotihka, mangat Konduang tou dahpot 10 hoduli ahkan 
kototahiuoh. 1:16 Huntuh io eam baya ihcobehti jihpon ahkan Konduang, 
io labih tahkan orih. Io anairih samasama ulun Kristen ijo tonokasih. lo aro 
gunal samasino ahkak'ku, inonhino ahkan'mu! Botatu io arogunai samasino 
pios kolou jihpon, mahika kolou ihcobehti konduang a'ang Tuhan! 1:17 
Bam kotului orih, kotulu Konduang ngohu ahku jolahan sosama Kristen, 
torima hoduli Onisimus monjadi kolou Konduang norima ahku. 1:18 Amat 
io bosala, ata'ai anai utangoh umba ihko, nauh ahku ijo nahkung paring 
orth. 1:19 Nah, piosrih ahku nyurat bongok ang ohto1: Ahku, Paulus, 
ahkan molunas paringoh.(Puna eam perulu ahku mingatoh ijo Konduang 
bongon anaingina utang umba ahku, io rih pombolum'mu ijo bohua kolou 
ulun Kristen.) 1:20 Kotului rih, a'ang aran Tuhan cubalah dohop ahku, 
ngojorth ahtoi'ku kolou konduang ang luwang Kristus. 1:21 Ahku nyurat 
surat tuh kotului yahkin ijo Konduang ahkan molalus inon ijo ahku nyawot. 
Molekan ahku ta'an Konduang ahkan nguan labih tahkan orth. 1:22 
Pondehan rih, dohop nahtap tahkun ahkak'ku ang lohpou'mu, tului ahku 
harap Pohotala molalus do'a, Konduang-konduang paringoh, tutang 
ngomin ahku hoduli nohkuh ihkam. 1:23 Epafras, ijo anai hihco ahku ang 


sipir tului Kristus Yesus ngirim tabeoh ahkan'mu. 1:24 Torima ka'a tabe 
Jolahak-j0lahak'ku Markus, Aristarkhus, Demas tutang Lukas. 1:25 Keleh 
Tuhan Yesus Kristus mborehkat ihkam. Horomat ihkai, Paulus 


Ibrani 


1:1 Aang jaman lomoi aro tikat Pohotala hopander umba tahtu ajuh ihto 
nguha nabi-nabi tutang hapa mahca-mahcam cara. 1:2 Tahpi ang jaman 
latou tuh, Io nuhtui umba ihto nguha Anak-Oh. Nguha Anak-Oh Pohotala 
naoi aangpindalangit tuh. Tutang Pohotala ius nahtap ijo Anak-Oh tuhrih 
ka'a ijo bohak tepun kokaro aangihco. 1:3 Io ijo nyingahoh kohajon 
Pohotala ijo gilang-gomilang, Io rih gambar ijo ngorinah tahkan behtin 
Pohotala bongoi. Io ka'a ijo mohaga kotehen angpindalangit tuh umba 
auh-Oh, ijo paham kowasai. Ulijari lo nongajalantou ulun ahkan 
tomorodehka tahkan dusa-dusan iro, lo monuot ang pododusan pomoretah 
ang soruga, samasama umba Pohotala, Pongowasa ijo palingdiang. 1:4 
Anak rih ngondahpot ponuot, ijo mahcu labih diang umba molehkat- 
molehkat, tutang aran ijo tononga Pohotala ahkai-Oh ka'a mahcu labih 
horomat tahkanumba aran ijo tononga ahkan molehkat. 1:5 Eam pu'u 
Pohotala nuhtui koloutuh, ahkan ihcobehti molehkat ka, "Ihkorih 
Anak-Ku, aang ondou tuh Ahku monjadi Amai'mu." Eam pu'u hino 
Pohotala nuhtui koloutuh, tohou molehkat ijo amohka, ka'a, "Ahku ahkan 
monjadi Amaioh tutang lo ahkan monjadi Anak-Ku." 1:6 Tahpi ang uhun 
Pohotala monyuhu Anak-Oh 1jo pongoko nokuh kolunon tuh, Pohotala 
nuhtui koloutuh, "Paring molehkat Pohotala, pahtut nyembah Anak rih." 
1:7 Tohou molehkat-molehkat, Pohotala nuhtui tumun tuh, "Pohotala napa 
molehkat-molehkat-Oh monjadi bahiu, tutang pohalu-pohalu-Oh monjari 
Jelak baho." 1:8 Tahpi ahkan Anak rih Pohotala nuhtui, "Pododusan-Mu 
yo Pohotala ahkan kototahiu turus-jahamoh! Pomoretah-Mu anairih 
pomoretah ijo Adil. 1:9 Ihko jolik ahkan koadilan, tutang bosingi umba 
ijocurang. Orthrih kotuluioh Pohotala, Pohotalan-Mu, ngopili Ihko tutang 
nonga ahkan-Mu kohoromatan ijo mopolombut jorihjirah molowi injah- 
injah-Mu." 1:10 Pohotala nuhtui ka'a, "Ihko, Tuhan, aang pahtukoh naoi 


tana, tutang Ihko bongom napa langit. 1:11 Paringoh rih ahkan dilap, 
tutang monjadi ruhtus kolou pokahjan, tahpi Ihko eam ahkan boubah. 1:12 
Angpindalangit tuh ahkan Ihkomolipet kolou pokahjan, tutang ahkan 
Thkonakiri umba ijo bohkon. Tahpi Ihko eam pu'u ahkan boubah, tutang 
pombolum-Mu eam ahkan bola." 1:13 Pohotala eam pu'u nuhtui 
koloutuh ahkan ihcobehti molehkat ka, "Tuotrih angsila kotouk-Ku nyiring 
musuh-musuh'mu Ahku ngominda umba ihko." 1:14 Amat kolourih 
molehkat-molehkat rih, inon kotu'uioh? Iro anairih roh-roh ijo mohalu 
Pohotala, tutang ijo sonuhu Pohotala ahkan dohop ulun-ulun ijo ahkan 
norima kosolamatan. 


2:1 Orihrih kotuluioh ihto harus labih tu'u-tu'u nambit aang ajaran-ajaran 
ijo jari ihto ngonihoh, mangat ihto ara nohtah koporocayan ihto. 2:2 
Pohtoh-pohtoh ijo tonyiar bam molehkat-molehkat ahkan tahtu ajuh ihto 
korinah morong tutang ulun ijo eam numbunoh ata'ai ngote'etoh, norima 
hukum ijo sotimpal. 2:3 Mahihino umba kosolamatan ijo labih hebat 
tahkan pohtoh-pohtoh rih! Amat ihto eam anai poduli toharep 
kosolamatan rih, ihto puna botatu eam ahkan luhput tahkan hukuman. 
Tului Tuhan bongoirih ijo pahtu-pahtukoh mborihta kosolamatan rih, 
tutang ulun ijo sula-sulak lomoi ngonihoh, jari mombuktioh komorongoh 
ahkan ihto. 2:4 Ang bambai orih, Pohotala umba ngondehen kosaksian 
ulun-ulun rih, hawui nahtap karo mahcam tandahelan tutang hal-hal luar 
biasa honong mbagi-bagioh pononga-pononga tahkan Roh Pohotala 
numbun konohuang-Oh bongoi. 2:5 Molehkat-molehkat eam dahpot 
kowasa tahkan Pohotala ahkan moretah kolunon bohua ijo ahkan lombut, 
yorih kolunon ijo rahat ihto manderoh tuh. 2:6 Sobalikoh, aang ihco 
kobagi ang luwang Surat Borasih tonyurat koloutuh, "Kolunon rih inon, yo 
Pohotala, nyiring Ihko kani mongingatoh? Kolunon tihkas kolunon iou 
tahpi Ihko nohtoanioh! 2:7 Ahkan ohkot ijo honjiot ihko ngojorian Io 
honjiot labih pinda tahkanumba molehkat. Ihko nongaoh ahkaioh, ponuot 
ijo isung tutang tonohoromat, 2:8 honong ngojorian io pongowasa isun 
kokaro angihco." Nah, amat tonuhtui ijo Pohotala nguan kolunon, 
"pongowasa isun kokaro angihco," orih rimai, ijo eam anai angihco ka, ijo 


eam ang pinda kuwasan kolunon. Oluka kodorih, ihto eam nohto huntuh 
ulun bokowasa ngosan karo angihco. 2:9 Tahpi ihto jari nohto Yesus 
bokowasa! Io tonguan honjiot, labih pinda tahkan molehkat, ahkan ohkot 
ijo iwak, mangat ngosan kopios ahtoi Pohotala, lo dahpot mahtoi ahkan 
paring ukup kolunon. Ihto nohto Io uhuntuh, tononga ponuot ijo isung 
tutang torohoromat, kotului Io jari ngarot nyiring mahtoi. 2:10 Puna jari 
kopahtutoh Pohotala -- ijo naoi kokaro angihco ahkan konohuang-Oh 
bongoi -- monapa Yesus ponyolamat ijo soporuna nguha kokarotrih. 
Honong orih Pohotala dahpot na'ah aro ulun ahkan umba tonohajo 
homboh Yesus. Tului Io ponguap jalan bagi iro, mangat tou tonyolamat. 
2:11 Yesus muhioh ulunkolunon tahkan dusa-dusan'ndo; tutang Io ijo 
muhioh, hawui iro ijo tomuhioh rih, sama-sama anaitepun ihco Amai. 
Orihrih kotuluioh, Yesus eam mia ngahku iro rih kolou konduang- 
konduang-Oh. 2:12 Yesus pander umba Pohotala, "Ahku ahkan 
mborihtaoh ahkan konduang-konduang-Ku tohou Ihko. Ahku ahkan 
monara Ihko ang a'ang puhpung iro." 2:13 Yesus pander ka'a, "Ahku 
ahkan ngina koharap-Ku ahkan Pohotala." Tutang lo nuhtui ka'a, "Ituhrih 
Ahku, homboh anak-anak 1jo jari tononga Pohotala ahkak-Ku." 2:14 Bam 
kotului ulun-ulun ijo lo ngohawot, anak, rih, anairih mahluk kolunon jo 
dahpot mahtoi, mahka Yesus bongoi monjadi sama, umba iro, tutang 
bolum a'ang koada'an ulun. lo nguan kolorih, mangat umba popahto1-Oh, 
To dahpot moluhtek Sehtan ijo mongowasa popahtoi. 2:15 Umba cara 
orih, lo momordehka ulun-ulun ijo kotahin bolum tohojihpon, tului mihkoh 
ahkan popahtoi. 2:16 Korinahrih ijo eam molehkat ijo todohop-Oh 
molekan lihit Abraham. 2:17 Jituh rimai ijo lo harus monjadi sama umba 
konduang-konduang-Oh a'ang kokaro hal. Tutang umba orih lo dahpot 
monjadi Imam Hajo ijo bokehtep tutang pongasiponyayang. Umba 
pohalu-Oh rih dusan kolunon dahpot tonapun. 2:18 Tutang kotului lo 
bongol pu'u mongarot tutang tonihkos. lo dahpot ndohop ulun-ulun ijo 
kona tihkos, kotului lo bongol pu'u tonihkos tutang mongarot. 


3:1 Konduang-konduang sosama Kristen ijo jari tona'ah ka'a bain 
Pohotala! Cuba nirukrih timbon-timbon tohou Yesus tuh! Pohotala nyuhu 


To khusus, ahkan monjadi Imam Hajo a'ang agama ijo ihto nambit. 3:2 Io 
bokehtep umba Pohotala ijo jari ngopili lo ahkan gawi rih, kolou ka'a 
Museh lomoi bokehtep nguan gawiuoh ang Lohpou Tuhan. 3:3 Tahpi 
Yesus pahtut mondahpot kohoromatan ijo labih hajo tahkanumba Museh. 
Kotului ulun ijo mangun lohpou pahtut duon kohoromatan labih hajo 
tahkanumba lohpou rih bongoit. 3:4 Puna nyinong lohpou anai ijo 
mangunoh, tahpi ijo mangun kokaro aang'co anairih Pohotala bongoi. 3:5 
Museh bokehtep tehen kolou jihpon ang Lohpou Tuhan, tutang nyiar 
hal-hal ijo ahkan tomorihtaoh bam Pohotala ang kotihka ijo ahkan lombut. 
3:6 Tahpi Kristus bokehtep kolou Anak, ijo botanggung-Jawab ngosan 
Lohpou Pohotala. Tutang ihto tuhrih Lohpou Pohotala, amat ihto tahtap 
bosomangat tutang tahtap yakin ahkan ngondahpot inon ijo ihto harapoh. 
3:7 Bain rih, kolou hion Roh Pohotala, "Amat aang ondou tuh ihkam 
ngonih auh Pohotala, 3:8 ara rih ihko ngomahang kuhung, kolou tahtu 
ajuh'kam, kotihka iro mborontak toharep Pohotala, tutang nyuba Pohotala 
ang padang balambah. 3:9 'Ang anan tahtu ajuh'kam nihkos Ahku, tutang 
nyuba Ahku,' hion Pohotala, 'podahar iro ius nohto konuak-Ku ohpat pulu 
toun kotohiuoh.' 3:10 Orthrih kotuluioh Ahku bosing] toharep iro tutang 
Ahku nuhtui, Tro turus eam bokehtep, tutang nohkas mone'et poretah- 
poretah-Ku.' 3:11 Ahku bosingi tutang monulut, Tro eam ahkan nyolong 
nokuh tana rih ahkan dahpot nondobo'o homboh Ahku.' " 3:12 Konduang- 
konduang bua-buah, ara nyiring anai ang louk'kam ihcobehti ijo ahtoioh 
kolorih koja'at, tutang eam porocaya, nyiring 10 ngulos tutang ngomahcu 
Pohotala ijo bolum! 3:13 Jadi, mangat eam anai ihcobehti ka tahkan 
louk'kam, ijo tonihpu bain dusa nyiring molawan Pohotala, hondakrih 
ihkam saling hotingak nyinong ondou, kotahin ihto magun bolum, ang 
jaman ijo konohawot "Ondou Tuh" a'ang Surat Borasih. 3:14 Ihto paring 
anairih injah ihcohokolahi homboh Kristus, asar ihto johcok laiu nambitoh 
lehket koyakinan ijo ihto tepui tahkan pahtukoh. 3:15 Jituhrih ijo tonyurat 
luwang Surat Borasih, "Amat aang ondou tuh ihkam ngonih auh Pohotala, 
ararih ihkam ngomahang kuhung, kolou tahtu ajuh'kam, ohkot iro 
mborontak toharep Pohotala." 3:16 Nah, 1airih ulun-ulun ijo ngonih Auh 
Pohotala, turus mborontak toharep-Oh? Orthrih paring ulun, ijo toniting 


bam Museh soluka tahkan Misir, kowa? 3:17 Tutang toharep iairth, 
Pohotala bosingi ohpat pulu toun kotahiuoh? Toharep iro ijo bodusa, ijo 
bolihang mahtoi ang padang bolambah, kowa? 3:18 Kotihka Pohotala 
nulut koloutuh, "Iro eam ahkan nyolong ahkan tana rih ahkan dahpot 
nondobo'a homboh Ahku" -- iai hino ijo konohuangoh bain Pohotala? Ijo 
konohuangoh yorth ulun-ulun ijo mborontak toharep Pohotala, kowa? 3:19 
Huntuh ihto horahti ijo iro eam dahpot nyolong, tului iro eam porocaya 
umba Pohotala. 


4:1 Nah, bowot Pohotala magun tohapan, tutang ihto ahkan tononga 
nondobo'o ijo tonobowot-Oh. Jadi, hondakrih ihto bojaga, mangat ara anai 
ihcobehti ka tahkan louk ihkam, ijo korinah eam komo nondobo'o-Oh ijo 
tonobowot orih. 4:2 Kotului Kabar Hinut rih jari tomborihta ahkan ihto, 
sama kolou ahkan iro. Tahpi ahkan iro borihta rih eam anai gunaioh. 
Kotului kotihka iro ngonihoh iro eam porocaya. 4:3 Tahpi ihto ijo 
porocaya norima nondobo'o ijo tonobowot Pohotala rih. Orih tohorong 
umba inon ijo tonuhtui Pohotala koloutuh. "Ahku bosingi tutang nulut. 'Iro 
eam ahkan nyolong ahkan norima ponondobo'o homboh Ahku.' " Pohotala 
nuhtui koloutuh, oluka gawiu-Oh ius ohpah, tahkan Io naoi kolunon tuh. 
4:4 Tului tohou ondou kopihtu, anai tonyurat ang Surat Borasih koloutuh, 
"Ang ondou pihtu, Pohotala nondobo'o tahkan paring gawiu-Oh." 4:5 
Tohou hal orih tonyurat hino koloutuh, "Iro eam ahkan nyolong nokuh 
tana rih, ahkan dahpot nondobo'o homboh Ahku." 4:6 Jadi iro ijo pahtu- 
pahtuk-Oh ngonih borihta tohou Kabar Hinut rih, eam norima tondobo'o 
rih, kotului iro eam porocaya. Amat kolouorih jadi tarang, ijo anai 
ulun-ulun bohkon, ijo tou norima kotondobo'o rih. 4:7 Kotului Pohotala 
jari nuhkas ihco ondou ijo bohkon hino, ijo konohawot, "Ondou Tuh". 
Botoun-toun pongo hino, Pohotala nuhtui tohou hal rih nguha Dawid, 
a'ang ayatoh ijo ngohtib nanai, "Amat ang ondou tuh, ihkam ngonih auh 
Pohotala, ara ihkam ngomahang kuhung." 4:8 Amat jahkaoh Josua, jari 
nonga ulun-ulun rih nondobo'o ijo tonobowot Pohotala, mahka Pohotala 
eam ahkan mander hino tohou ihco ondou ijo bohkon. 4:9 Jadi bagi ukup 
Pohotala, magun anai bowot, ahkan nondobo'o, kolou Pohotala jari 


nondobo'o, ang ondou ijo kopihtu rih. 4:10 Tului ulun ijo norima tondobo'o 
ijo nobowot Pohotala ahkaioh rih, ahkan nondobo'o ka'a, tahkan paring 
gawiuoh sama kolou Pohotala. 4:11 Kotului orih, olairih ihto bousaha 
tu'u-tu'u ahkan norima nondobo'o 1jo nobowot Pohotala rih. Ara nyiring 
ihcobehti ka tahkan ihto gagal kolou iro lomoi, kotului eam porocaya 
ahkan Pohotala. 4:12 Auh Pohotala anairih auh ijo bolum tutang ba'as, 
labih bonyihi tahkan padang bonythi hososila. Auh rih nusuk nyiring nokuh 
tihkas holat homboruan tutang roh; johcok nokuh tihkas holat sambung- 
sambung tutang tulang utok, nyiring ngota'an kotimbon-timbonoh tiruk 
tutang niat ahto1 kolunon. 4:13 Eam aro ihco mahluk ka ijo bosuhuk 
tahkan ponopahjah Pohotala. Kokaron angihco paring hoburang tutang 
bokuap ang husuk-Oh. Tutang ihto harus nonga tanggung-jawab ahkai-Oh. 
4:14 Orth rih kotuluioh ihto harus botambit tehen aang pongahkuan 
koporocayan ihto. Kotului ihto anaitepun Imam Hajo ijo hajo, ijo jari 
nyolong johcok nokuh husuk Pohotala -- lorih Yesus Anak Pohotala. 4:15 
Imam hajo ain ihto rih, bohkon tahkan imam ijo eam dahpot umba 
nginyam kolomun-kolomun ihto. Sobalikoh, Io jari tonihkos a'ang karo hal, 
sama kolou ihto bongon, tihkas lo eam napa dusa! 4:16 Tului rih, olairih 
ihto umba kotuwi bohanyi noharep Pohotala ijo moretah umba hinut ahtoi. 
Pohotala ahkan mongasih ihto tutang mborehkat ihto, mangat ihto norima 
pondohop, metuk aang ohkotoh. 


5:1 Nyinong imam hajo tonopili tahkan louk ukup, tutang tonotuot ahkan 
mohalu Pohotala kolou wakil iro. Gawiouoh iorih, monyorah ahkan 
Pohotala pononga-pononga tutang porahpah-porahpah ijo ahkan ngapun 
dusa. 5:2 Imam hajo rih bongoi bolomu a'ang karo hal, tutang kotului orih 
io tou nguan kolomu lembai, toharep ulun-ulun ijo eam ta'an ino-inon, 
tutang ijo sosat jalaioh. 5:3 Tutang kotului 10 bongoi bolomu, mahka io 
harus nyorah porahpah, eam bewe tului dusa-dusan ukup, tahpi ka'a 
kotului dusa-dusanoh bongoi. 5:4 Eam anai ihcobehti ka, ijo potuot 
aropoh bongoi, monjadi imam hajo. Ulun monjadi imam hajo, amat 
Pohotala na'ah io ahkan orih -- sama kolou Aron. 5:5 Kodorih ka'a 
Kristus. Io eam potuot arop bongoi monjadi Imam Hajo. Pohotala 


bongoirih ijo potuot lo. Pohotala nuhtui umba lo, "Thko tuh Anak-Ku aang 
ondou tuh Ahku monjadi Amai-Mu." 5:6 Ang unuk bohkon Pohotala 
nuhtui ka'a. "Ihko anairih Imam turus-jJahamoh kolou Imam Melkisedek." 
5:7 Ang wayah Yesus bolum ang kolunon tuh, lo bodo'a tutang nyawot 
umba auh kombak tutang tangihoh ahkan Pohotala, ijo sanggup 
monyolamat lo, tahkan popahto1. Tutang kotului lo tunduk umba Pohotala 
honong tuwi horomat, mahka Io tongonahanoh. 5:8 Yesus rih anairih 
Anak Pohotala, tahpi oluka kolourih, Io bolajar monjadi te'et nguha 
kokarot-Oh. 5:9 Mahka uliius Io tomonjadi ponyolamat ijo soporuna, Io 
monjadi luwangtohasak solamat ijo kototahiu bagi paring ulun ijo te'et 
umba lo, 5:10 tutang Pohotala ka, ngorinah Io kolou Imam Hajo, kolou 
Imam Melkisedek! 5:11 Tohou ponuot Yesus kolou Imam Hajo, anai aro 
ijo porulu ihkai mborihtarih ahkan'kam, tahpi bohali ahkan monarangoh 
kotului ihkam borakah sino horahti. 5:12 Kotu'uioh jari ohkotoh 
ahkan'kam ahkan monjadi guru, tahpi koritnahoh ihkam puna porulu 
bolajar tahkan ulun bohkon, tohou asas-asas kopahtuk ajaran tahkan 
Pohotala. Ihkam jaha dahpot norima ukun 1jo mahang, ihkam magun 
pahtut ngorih susu iou. 5:13 Ulun ijo magun ngorth susu, rimai io magun 
ngoa, io Jaha anai aro pongalamoh, tohou inon ijo morong tutang inon ijo 
sala. 5:14 Ukun ijo mahang tohko ahkan ulun oko, ijo tului pongalaman 
jari dahpot ngobohkon-bohkon umoh ijo pios tutang umoh ijo Ja'at. 


6:1 Kotului rih, olai ihto miar nokuh polajaran-polajaran ijo labih ombu 
tohou kookooh pombolum Kristen, tutang ara tihkas nuneng ajas-ajas 
pahtuk ajaran agaman ihto. Ara ihto nokoluli hino ajaran dasar, ijo ulun 
harus tondo nguan hal-hal ijo eam boguna, tutang harus porocaya ahkan 
Pohotala, 6:2 ata'a1 ajaran dasar tohou popondus ata'ai tohou ngahtang 
longo ngosan ulun, ata'ai tohou bolum hoduli limbah mahtoi, ata'ai 
hukuman ijo kototahiuoh. 6:3 Olairih ihto, jahka Pohotala nongaijinoh 
miar nokuh ajaran-ajaran ijo labih ombu! 6:4 Tului ulun-ulun ijo jari 
murtad, eam harapan toniting hoduli. Iro lomoi jari anaimohcon ang 
luwang koloang tahkan Pohotala, tutang jari nginyam ponongan Aiu. Iro 
jari ka'a umba konowasa bain Roh Pohotala. 6:5 Iro kota'an tahkan 


pongalaman iro, 1jo auh Pohotala rih hinut, iro jari nginyam pononga- 
pononga ijo tuwi kowasa tahkan jaman ijo ahkan lombut. 6:6 Tahpi 
uliorihrih iro murtad! Umah harapan niting iro buli ahkan hubah hino, 
tahkan dusa-dusan iro. Kotului iro rahat nyopolahki hino Anak Pohotala 
tutang nguan lo tonohina ang toharep ulunaro. 6:7 Tana ijo nomot danum 
uhjan, ijo bojoin nosuluh nokuh ngosanoh, turus polombutbua kombulan- 
kombulan ijo boguna ahkan ulun ijo manggawioh, tana rih tomborehkat 
bam Pohotala. 6:8 Tahpi amat tana rih polombutbua tingan tutang tumbu 
ruwut duhi, mahka tana orih eam anai gunai tutang nom ahkan tonulut bain 
Pohotala tutang laiuoh tonyaha lingis. 6:9 Tahpi Konduang-konduang ijo 
ahku ngasihoh, olu sinoka ihkai nuhtui kolourih, tahpi ihkai yakin tohou 
ihkam. Ihkai yakin ijo ihkam ius monorima hal-hal labih pios, iorih 
borehkat-borehkat ijo kolou bagian tahkan kosolamat'kam. 6:10 Pohotala 
eamoh Pohotala ijo eam adil. lo eam nolingou, inon ijo ihkam nguairih 
bagi-Oh, tutang asi ijo ihkam nunjukrih ahkai-Oh, angohkot ihkam dohop 
konduang-konduang samakoporocaya, ijo houn tutang uhuntuh. 6:11 Ihkai 
Jolik sino, mangat ihkam nyinong-behti turus bosomangat johcok laiu, 
nyiring ihkam norima inon ijo ihkam moharap-harapoh rih. 6:12 Ihkai eam 
kani, ihkam monjadi nohkas. Tahpi ihkai jolik, mangat ihkam bolum kolou 
ulun-ulun, ijo norima inon ijo nobowot Pohotala, tului porocaya umba lo, 
tutang tului ngindo1 honong kosabar. 6:13 Kotihka Pohotala nobowot 
ahkan Abraham, Io bonulut ijo lo ahkan monguan inon ijo jari 
tonobowot-Oh. Tutang tului eam anal ijo labih isung tahkanumba Pohotala, 
mahka Io botulut ang arop-Oh bongoi. 6:14 Io nuhtui, "Ahku nobowot 
ahkan mborehkat Ihko tutang ngonjortan lihit'mu monjadi aro." 6:15 
Abraham ngindo1 honong sabar, mahka io norima inon ijo jari tonobowot 
ahkaioh. 6:16 Amat ulun botulut, io botulut ngosan aran ulun bohkon ijo 
labih isung tahkanumba io, mahka tulut rih nondo kokaro kopaut. 6:17 
Pohotala kani nuhkasrih ahkan ulun-ulun ijo norima bowot-Oh, ijo lo eam 
ahkan ngubah rancana-Oh. Orihrih kotuluioh lo ndahang tulut aang 
bowot-Oh rih. 6:18 Duo hal orih eam dahpot boubah, Pohotala eam 
harapan ngobalik tohou bowot tutang tulut-Oh. Tului orih, ihto ijo jari 
bokolindung aang Pohotala, tononga juhungan ba'as, ahkan nambit tehen 


aang koharap ijo tohampar ang husuk ihto. 6:19 Koharap ihto rih, kolou 
sauh ijo tokelem paham timbon tutang monjadi ponambit ijo segah tutang 
sanang ahkan pombolum ihto. Koharap rih morutat dindingbenang, Ruang 
Ijo Mahaborasih ang Lohpou Tuhan ang soruga. 6:20 Yesus jari nandang 
Jalan nokuh unuk rih ahkan ihto, tutang jari nyolong nokuh anan, monjadi 
Imam Hajo ahkan ihto, ahkan turus-jahamoh, kolou Imam Melkisedek. 


7:1 Melkisedek tuh iorih lahca tahkan Salem tutang imam Pohotala Ijo 
Mahaisung. Ohkot Abraham buli tahkan hokolahi mongalahoh lahca- 
lahca, Melkisedek lombut noharang Abraham tutang mborehkatoh. 7:2 
Mahka Abraham nonga ahkan Melkisedek, sepersopulu tahkan karo inon 
ijo ngorabutoh. (Aran Melkisedek rimai 1j0o-pahtuk, "Lahca Koadilan", 
tutang tului 10 lahca tahkan Salem, mahka araioh rimai ka'a "Lahca 
Komangat".) 7:3 Tohou Melkisedek tuh eam anai kotorangan ang umoh 
ka, ijo 10 anai amai ata'ai inai ata'ai tahtu ajuh, eam anai ka'a kotorangan 
tohou konanakoh ata'aika popahtoioh. lo sama kolou Anak Pohotala, io 
rih anairih imam ijo kototahiu. 7:4 Jadi ihto nohto ang ohto1, eaminon 
kohajo10h Melkisedek rih; io kolourih kohajoioh nyiring Abraham, amal 
tahtu ajuh uhtus ihto, nonga ahkaioh sepersopulu tahkan kokaro angihco 
ijo tongorabutoh tahkan kolahi orih. 7:5 Ang luwang hukum agama 
Yahudi, tonahtap ijo imam-imam uras tahkan lihit Lewi, pahtut ngomin 
sepersopulu tahkan pongulih ukup Israel, yorih konduang-konduang iro 
bongoi1, oluka iro sama-sama lihit Abraham. 7:6 Melkisedek eam lihit 
Lewi, tahpi io norima ka'a sepersopulu tahkan kokaro ijo tongorabut 
Abraham, tutang mborehkatoh hino Abraham, ijo justru norima 
bowot-bowot tahkan Pohotala. 7:7 Puna eam tou tonolawan ijo ulun ijo 
tomorehkatoh, monjadi ulun ijo labih randah tahkanumba Io ijo 
mborehkatoh. 7:8 Imam-imam ijo norima topunan sepersopulu rih, anairih 
ulun ijo tou mahtoi. Tahpi numbun Surat Borasih, Melkisedek ijo norima 
pononga sepersopulu rih, io rih ulun ijo tohtap bolum. 7:9 Duon 
tonohawot, ijo Lewi -- ijo lihitoh ijo nopunan sepersopulu kobagi, tahkan 
ukup Israel -- mbayar ka'a bagian rih nguha Abraham, aang ohkot 
Abraham mbayaroh ahkan Melkisedek. 7:10 Oluka Lewi jaha konanak, 


tahpi tou tonohawot 10 ius anai ang luwang behtin Abraham tahtu ajuhoh, 
ang ohkot Melkisedek hosombang umba Abraham. 7:11 Ang pinda okon 
imam-imam ulun Lewi, hukum agama Yahudi tononga ahkan ukup Israel. 
Tului imam-imam Lewi lomoi rih eam dahpot nguan rih hawui soporuna, 
inon ijo harus tonguan'ndo, mahka harus anai imam bohkon, yorih ijo 
kolou Imam Melkisedek, tutang eam tahkan barih Imam Aron hino! 7:12 
Nah, amat ponuot imam-imam boubah, hukum agama Yahudi ka boubah 
ka'a. 7:13 Ijo konohuang ang ohtoi iorih Tuhan ihto. Io tahkan lihit 
bohkon, tutang Jaha pu'u ihcobehti ka tahkan suhku-Oh nguangawi kolou 
imam. 7:14 Paring ulun ta'an ijo Tuhan ihto ijo asar tahkan lihit Yahuda, 
tutang Museh eam pu'u ngohawot suhku rih, ang ohkot 10 nuhtui tohou 
imam-imam. 7:15 Hal 1jo tomander tuh monjadi labih jelas hino, honong 
lombutoh ihcobehti imam bohkon 1jo kolou Melkisedek. 7:16 Io tonotuot 
monjadi imam, eam hogalang aturan-aturan ulun molekan hogalang 
pombolumoh ijo bokowasa tutang ijo eam anai latuoh. 7:17 Kotului ang 
luwang Surat Borasih tonuhtui, "Thko tuh anairih imam turus-jahamoh, 
kolou Imam Melkisedek." 7:18 Jadi, uhuntuh poroturan 1jo soun jari 
tonyarooh, tului eam ba'as, tutang eam boguna. 7:19 Hukum agama 
Yahudi, eam dahpot nguan angihco ka menjadi soporuna. Orih kotuluioh 
ihto uhuntuh tononga ihco koharap ijo labih hinut, honong rih ihto duon 
ngondoni Pohotala. 7:20 Mahihino, paringoh rih tonohomboh umba tulut 
tahkan Pohotala. Eam aro tulut kolourih, ang ohkot imam-imam ijo 
bohkon rih tonotuot. 7:21 Tahpi Yesus tonotuot monjadi imam hapa tulut, 
ohkot Pohotala nuhtui umba lo, "Tuhan ius bonulut tutang lo eam ahkan 
ngubah tirukahto1-Oh. 'Thko anai rih imam turus-jahamoh.' " 7:22 Umba 
tuh hino, Yesus monjadi jaminan ahkan angihco bowot ijo paling hinut. 
7:23 Anai hino ihco hal, imam-imam ijo bohkon rih, anai aro, tului iro 
nyino-nyinongoh mahtoi, nyiring eam dahpot hototurus nambit pangkatoh. 
7:24 Tahpi Yesus bolum turus-jahamoh, jadi pangkat-Oh numbun imam 
eam tokiri umba ulun bohkon. 7:25 Bain kotului rih ahkan turus-jahamoh, 
Yesus dahpot nyolamat, ulun-ulun ijo lombut, nokuh Pohotala nguha Io, 
kotului lo bolum turus-jahamoh, ahkan monyapai sawot ahkan Pohotala, 
bagi ulun-ulun rih. 7:26 Jadi, Yesus orihrih Imam Hajo ijo ihto poruluoh. 


Io Borasih, aang Io eam dahpot kosalan ata'ai dusa inonka. Io 
tongobohkon tahkan ulun-ulun ijo bodusa, tutang tongahtangrih nyiring 
nokuh unuk ijo labih diang tahkan kokaro langit. 7:27 Io eam kolou 
imam-imam hajo ijo bohkon, ijo nyinong ondou harus monyorah pononga 
kotului dusa-dusan iro bongol lomoi, punai tului dusa-dusan ukup. Yesus 
nyorah porahpah tihkas sino tikat ahkan turus-jahamoh, ohkot lo 
monyorah arop-Oh bongo1 monjadi porahpah. 7:28 Hukum agama 
Yahudi, potuot ulun ijo eam soporuna monjadi imam hajo. Tahpi 
pongohino tahkan aturan rih, Pohotala napa bowot honong tulut, ijo lo 
potuot kolou Imam Hajo, Anak ijo ius monjadi Ponyolamat ijo soporuna 
ahkan turus-jahamoh. 


8:1 Pu'un tahkan paring pander tuh, iorih: Ihto anai tepun Imam Hajo Yo 
kolourih, ijo tuot moretah homboh Pohotala Paling Hajo ang soruga. 8:2 
To monguan gawi kolou Imam Hajo ang Ruang Palingborasih, yorih ang 
luwang Kemah Tuhan ijo sojahti, ijo tonombok bain Tuhan, eam bain ulun. 
8:3 Nyinong imam hajo tonuot ahkan nyorah porahpah ata'ai ponyorahan 
ahkan Pohotala. Kolourih ka'a Imam Hajo ihto; Io harus tepun angihco 
ahkan tonosorahoh. 8:4 Jahkaohtou lo anai ang kolunon tuh, lo eam ahkan 
monjadi imam, kotului jari anai imam ijo monyorah porahpah ijo tonyawot 
ang hadat agama Yahudi. 8:5 Gawi ijo iro nguaioh kolou imam rih, 
kotu'uioh tihkas ihco gambar tutang kokolingon tahkan inon ijo anai ang 
soruga. Orth jari tomborihta bain Pohotala ahkan Museh lomoi, kotihka 
Museh kani nombok Kemah Tuhan. Pohotala nuhtui koloutuh ahkan 
Museh, "Ingat! Paringoh tuh harusrih ihkonguai numbun sutu ijo 
tongorinah ahkan'kam ang ngosan puruk." 8:6 Tahpi huntuh Yesus dahpot 
tugas imam ijo mahcu labih horomat tahkanumba ijo konuan bain 
imam-imam rih. Kotului bowot ijo tonapa-Oh holat Pohotala tutang 
kolunon, anairih bowot ijo labih pios kotului hogalang bowot ahkan 
hal-hal ijo labih pios. 8:7 Jahkatou eam anai kotahpasoh aang bowot ijo 
pahtuk, mahka eam gunaioh tonapa bowot ijo koduooh. 8:8 Tahpi 
Pohotala jari nyombang kosalaioh ang ukupoh nyiring Pohotala nuhtui: 
"Ingat, ahkan lombut ohkotoh, Ahku ahkan nyodia bowot ijo bohua, umba 


uhtus Israel, tutang umba uhtus Yuda. 8:9 Eam kolou bowot 1jo Ahku 
nguai umba tahtu ajuh iro, ang ohkot Ahku niting iro, soluka tahkan tanah 
Misir. Iro eam te'et umba bowot ijo Ahku napa umba iro, orihrih kotuluioh 
Ahku eam nohtoani iro. 8:10 Tahpi huntuh, tuhrih bowot ijo ahkan Ahku 
nguai umba ukup Israel, ang ondou-ondou ijo ahkan lombut hion Tuhan: 
Ahku ahkan ngina hukum-Ku ahkan luwang tiruk iro tutang nyuratoh aang 
ahtoi iro, Ahku ahkan monjadi Pohotalan iro, tutang iro ahkan monjadi 
ukup-Ku. 8:11 Iro eam usah majar injah-jolahaioh ata'ai mborihta ahkan 
konduangoh 'Kosono bewe Tuhan.' Tului iro paring, hajo, koik, ahkan 
kosono Ahku. 8:12 Ahku ahkan ngapun kosalan-kosalan iro tutang eam 
mingat huli dusa-dusan iro." 8:13 Honong monyapaioh angihco bowot ijo 
bohua, Pohotala monapa bowot ijo pahtukoh rih, monjadi rutus tutang 
usang, tutang inon ijo jari rutus, ahkan jeleng hino dilap. 


9:1 Bowot ijo pahtuk anaingina poroturan-poroturan sombayang, tutang 
anaingina ka'a unuk sombayang tapan kolunon. 9:2 Ihcokobawak Kemah 
tonombok, ijo hila baun, konohawot Ruang Borasih. Ang anan anai owuh 
unuk polihta, tutang anai ka'a meja hawui ruhte, ijo tonyorah ahkan 
Pohotala. 9:3 Ang hila luwangoh, yorih ang lihkut dindingbenang ijo 
koduo, anai tahkun ijo konohawot Ruang Palingborasih. 9:4 Ang luwang 
tahkun orih anai mesbeh, ijo tonapa tahkan bulau unuk mahpong garu, 
tutang anai ka'a Pohti Bowot ijo sohopusoh tonokolap umba bulau. Ang 
luwang Pohti rih anai koniwa potoran bulau bosuang manna, sukah Arun 
ijo jari ngondolak tutang duo bindang bahtu surat, ijo ang ngosanoh 
tonyurat sopulu poretah tahkan Pohotala. 9:5 Ang ngosan tuhtup Pohti rih 
anai duo Kerub, yorih angbolum boilat ijo ngambar kolombut Pohotala. 
Ilat tahkan koduo aangbolum rih kolouna'ang ang ngosan tuhtup Pohti, 
yorih unuk pongapun dusa. Tahpi paringoh rih eam dahpot tonarangrih 
huntuh socara mihco-mihco. 9:6 Kolourih rih paringoh tosusun. Nyino- 
nyinong ondou imam-imam nyolong koluwang hila baun kemah rih ahkan 
molalus gawin iro. 9:7 Ijo nyolong nokuh hila paling luwang tahkan kemah 
rih, tihkas imam hajo iou. Io molalus rih baya sinotikat ihco toun. Orih 
tonguaioh, hawui ngomin daha ahkan tonyorahoh, ahkan Pohotala, tului 


aropoh bongoi, tutang tului dusa-dusa ijo tonguan eam sadar bam 
ukup-Oh. 9:8 Umba poroturan orihrih, Roh Pohotala ngorinah hawui 
jelas, ijo kotahin kemah hila baun rih magun tombok, jalan nyolong 
koluwang Ruang Palingborasih rih jaha tokuap. 9:9 Jituh gambar jaman 
huntuh; rimai ijo ponyorah-ponyorah tutang porahpah-porahpah ohcin ijo 
tonyorah ahkan Pohotala, eam duon monyoporunaoh ahtoi bua ulun ijo 
ngomin ponyorahai. 9:10 Bain upacara-upacara rih, tihkas konahomboh 
umba ukun, korih, tutang mahca-mahcam upacara muhi. Paringoh tihkas 
poroturan-poroturan ijogihtan, ijo hapan baya johcok ohkotoh Pohotala 
nguan pombohua. 9:11 Tahpi Kristus jari lombut kolou Imam Hajo, 
tahkan hal-hal ijo hinut ijo jari anai. Kemah Tuhan, ang umoh Io nguan 
gawiu-Oh kolou Imam Hajo, anairih kemah ijo labih hajo, tutang labih 
soporuna. Orih eam tonguan bain ulun; rimaioh eam boasar tahkan kolunon 
ijo tona'oioh tuh. 9:12 Kristus nyolong Ruang Palingborasih ang luwang 
kemah rih tihkas sino iou turus-jahamoh. Ang ohkot rih Io eam ngomin 
dahan kambing dalung ata'ai dahan anak sahpi ahkan tonosorahoh; lo 
ngomin daha Aiu bongol, tutang umba orih Io momorodehka ihto ahkan 
turus-jahamoh. 9:13 Daha tahkan kambing tutang sahpi dalung hawui awu 
tahkan pononga anak sahpi, hapa ahkan nyahki ulun-ulun ijo pali, numbun 
poroturan agama, mangat iro monjadi borasih. 9:14 Orih, amat daha 
tutang awu rih, duon ngomuhi kopalin ulun-ulun rih, mahihino dahan 
Kristus! Nguha Roh ijo abadi, Kristus monyorah arop-Oh bongoi ahkan 
Pohotala, kolou porahpah ijo soporuna. Daha-Oh muhi ahtoi-bua ihto 
tahkan upacara agama ijo eam boguna, mangat ihto dahpot mohalu 
Pohotala ijo bolum. 9:15 Orihrih kotuluioh, Kristus monjadi Poholat, 
ahkan ihco bowot ijo bohua, mangat ulun ijo jari tona'ah bain Pohotala, 
dahpot norima borehkat-borehkat abadi, ijo jari tonobowot bain Pohotala. 
Paringoh orih dahpot nyolung, kotului jari anai ijo mahtoi, yorih Kristus; 
tutang popahtoi-Oh rih morodehka ulun tahkan kosalai-kosalai ijo iro 
nguaioh ang ohkot bowot ijo pahtuk magun hapan. 9:16 Amat anai surat 
warisan, harus ka'a anai buktioh ijo ulun ijo napa surat rih jari mahtoi. 9:17 
Kotului surat warisan eam boguna, amat ulun ijo napaoh magun bolum. 
Surat rih boguna, tihkas limbah ulun rih mahtoi. 9:18 Tului rih bowot ijo 


pahtuk ka harus tonosahrih umba daha. 9:19 Sula-sulak Museh nonga 
paring poretah hukum Pohotala ahkan uhtus Israel. Pongohuli rih Museh 
ngomin dahan anak sahpi tutang dahan kambing dalung, turus moloukoh 
umba danum, pongohino nyahkioh aang Buhku Hukum-hukum tahkan 
Pohotala, tutang aang paring uhtus Israel, hawui hapa pahting hisop tutang 
bulun tobiri warna bohandang oko. 9:20 Sambil nguanoh rih Museh 
nuhtui, "Tuhrih daha ijo tonosah bowot tahkan Pohotala ijo harus ihkam 
mone'etoh." 9:21 Pongohuli umba cara ijo sama, Museh hobirik daha rih 
ka'a aang Kemah Tuhan, tutang aang paring pokahkas ahkan sombayang. 
9:22 Puna numbun hukum agama Yahudi, bilak kokaro angihco 
tomuhiborasih umba daha, tutang dusa tihkas tou tonahpun, amat anai 
tusuh daha. 9:23 Umba cara kolourih, ramu-ramu ijo monggambar hal-hal 
ijo ang soruga, porulu tomorasih. Tahpi ahkan hal-hal ijo ang soruga rih 
bongo1, mongguna porahpah ijo mahcu labih hinut. 9:24 Kotului Kristus 
eam nyolong nokuh Ruang Borasih tapan kolunon, ijo baya jadi gambar 
Ruang Borasth ijo kotu'uioh. Kristus nyolong nokuh soruga bongol; ang 
anan lo huntuh noharep Pohotala ahkan kogunan ihto. 9:25 Imam hajo ain 
Yahudi nyino-nyinong toun nyolong nokuh Ruang Palingborasih ang 
luwang Lohpou Tuhan hawu ngomin dahan ihcokungan ohcin. Tahpi 
Kristus eam nyolong ahkan monyorah arop-Oh dulangduli. 9:26 Tului 
amat kolourih, orih rimai: lo jari dulangduli ngarot, tahkan kolunon tuh 
tona'oi. Tahpi korinahoh, huntuh aang jaman laiu tuh, Io lombut sinotikat 
iou ahkan mongapit dusa hawui monyorah arop-Oh bongoi. 9:27 Pohotala 
jari nuhkas ijo ulun mahtoi sinotikat iou tutang iro uli rih tomosara bain 
Pohotala. 9:28 Kolourih ka'a, Kristus sinotikat nyorah arop monjadi 
porahpah ahkan mongapit dusan aro ulun. lo ahkan lombut hino aang 
koduo tikatoh, eam hino ahkan ngobuah soal dusa, tahpi ahkan nyolamat 
ulun-ulun ijo ngindo1 polombut-Oh. 


10:1 Hukum agama Yahudi baya nonga gambaran 1jo kawu-kawus, tutang 
hal-hal jo hinut ijo ahkan lombut, tutang eam gambar ijo kotu'uioh tahkan 
hal-hal orih. Eam mustitou hukum orih dahpot nyoporuna ulun ijo lombut 
nyembah Pohotala tutang ngomin ponyorahan, oluka nyinong toun toturus 


tonyorah porahpah-porahpah ijo sama. 10:2 Jakaauh ulun-ulun jo 
nyembah Pohotala rih moro-morong jari tomorasih tahkan dusa, iro eam 
hino ahkan anaingina nanyam bodusa, tutang porahpah eam ahkan 
tonosorah hino. 10:3 Tahpi korinahoh porahpah-porahpah ijo tonosorah 
nyinong toun rih, justru mopingat ulun ahkan dusa-dusan iro, 10:4 bam 
puna dahan sahpi tutang dahan kambing dalungoh rih eam duon muhi 
dusa. 10:5 Orihrih kotuluioh ang ohkot Kristus nyolong nokuh kolunon, lo 
nuhtui umba Pohotala, "Ihko eam nohuang porahpah tutang ponyorahan: 
sombalikoh, Ihko jari monyodia behti bagi-Ku. 10:6 Ihko eam ngilak 
porahpah jo ponahpong, ata'ai porahpah ahkan ngapun dusa. 10:7 Turus 
Ahku nuhtui, Jituhrih Ahku, yo Pohotala! Ahku lombut ahkan nguanrih 
kohondak-Mu, kolou ijo tonyurat tohou arop-Ku ang luwang Surat 
Borasih.'" 10:8 Sula-sulak Kristus nuhtui, "Ihko eam mohondakoh 
porahpah tutang ponyorah, Ihko eam ngilak ahkan porahpah ohcin ijo 
tonomahpong, kolou ponyorah tutang porahpah ahkan apun dusa." Kristus 
nuhtui kolourih, oluka karo porahpah rih tonyorah numbun hukum agama 
Yahudi. 10:9 Ulirih rih Kristus nuhtui, "Jituh Ahku, yo Pohotala! Ahku 
lombut ahkan monyolung kohondak-Mu," Jadi Pohotala ngindiu karo 
porahpah ijo lomoi rih, tutang monokirioh umba porahpah Kristus. 10:10 
Yesus Kristus jari nguan inon ijo tongohondak Pohotala tutang nyorah 
arop-Oh monjadi porahpah. Umba ponyorahan rih, ijo konua1-Oh tihkas 
sino iou ahkan turus-jahamoh, ihto paring tonomuhi tahkan dusa. 10:11 
Nyinong imam Yahudi molalus gawiuoh, kolou imam nyino-nyinong 
ondou, tutang dulang duli lo monyorahrih porahpah-porahpah ijo sama. 
Tahpi porahpah-porahpah rih samasino eam dahpot ngudaprih dusa. 
10:12 Sobalikoh Kristus, monyorah baya sino porahpah ahkan pongapun 
dusa, tutang porahpah rih nyolung ahkan turus-Jjahamoh. Ulijari 
monyorahoh porahpah rih, Yesus tuot ang sila kotoun Pohotala tutang 
moretah sama-sama umba lo. 10:13 Tutang huntuh Kristus ngindoi nyiring 
Pohotala nguan musuh-musuh-Oh nyembah umba Io. 10:14 Jadi umba 
ihco porahpah, Kristus nyoporuna ulun-ulun, ijo jari tonomuhioh tahkan 
dusa. 10:15 Tohou hal rih Roh Pohotala nongaoh ka'a kosaksian-Oh 
ahkan ihto. Roh Pohotala nuhtui, 10:16 " 'Jituhrih bowot ijo ahkan Ahku 


napa umba iro aang ondou-ondou ijo ahkan lombut,' hion Tuhan, 'Ahku 
ahkan ngina hukum-hukum-Ku nokuh luwang ahto1 iro tutang nyuratoh ko 
luwang tiruk iro.'" 10:17 Pohotala ka'a nuhtui, "Ahku ahkan nolingou 
dusa-dusa tutang koja'at-koja'at iro." 10:18 Jadi, dusa-dusa tutang koja'at- 
koja'at rih jari tonapunoh, mahka eam usah hino monyorah porahpah 
ahkan pongapun dusa. 10:19 Nah, Konduang-konduang, kobain popahto1 
Yesus rih, ihto huntuh bohanyi nyolong Ruang Palingborasih. 10:20 Yesus 
jari nguap ihco Jalan, ijo bohua bagi ihto, yorih jalan ijo nonga pombolum. 
Jalan rih nguha dindingbenang, yorih behtin Yesus bongoit. 10:21 Tutang 
ihto huntuh tepun ihcobehti Imam ijo Hajo, ijo botanggung-jawab ngosan 
Lohpou Pohotala. 10:22 Bain orih, olairih ihto ngondoni Pohotala umba 
ahtoi ijo tulus tutang koporocaya ijo segah; umba ahtoi ijo jari borasih 
tahkan pokomo ijo sala, tutang umba behti ijo jari ponorasih umba danum 
ijo kotining. 10:23 Kohondakrih ihto nambit segah aang koharap ijo ihto 
ngahkuoh, kobain Pohotala dahpot tomorocaya tutang Io ahkan 
ngonyolung bowot-Oh. 10:24 Tutang hondakrih ihto saling nohtoani, 
mangat saling hotonga hojuhung ahkan ngasi sosama tutang nguan hal-hal 
ijo hinut. 10:25 Hondakrih ihto tohtap hopuhpung hombo-homboh, tutang 
ara langak kolou ulun bohkon. Ihto justru harus labih te'et, saling 
komba'as, bain ihto ta'an ijo eam tahi hino Tuhan ahkan lombut. 10:26 
Kobain amat borihta ijo morong tahkan Pohotala, jari tonyampairih ahkan 
ihto, tahpi ihto tahtap iou nguan dusa, hawui songaja, mahka eam anai 
hino porahpah hapa muhi dusan ihto. 10:27 Ihco-ihcooh ijo anai bagi ihto, 
yorih noharep bosaran Pohotala tutang baho kosangit-Oh ijo ahkan 
mahpong ohpah ulun-ulun ijo molawan Io! 10:28 Ulun ijo eam mone'et 
hukum ijo tononga bain Museh, tonohukum mahtoi, earo apun, amat 
ngosan kosaksian duo tolu behti, io tobukti bosala. 10:29 Eaminon labih 
bahat hukuman ijo harus tongonyahtu ngosan ulun ijo nihcak-ngihik Anak 
Pohotala. Ulun rih ngohu hina daha bowot Pohotala, jorih popahtoi 
Kristus ijo ngomuhi-Oh tahkan dusa. Io mohina Roh nonga pononganasi. 
10:30 Ihto ta'an, iai Io ijo nuhtui, "Ahku ahkan malos! Ahku ahkan 
mohukum!" tutang ijo nuhtui, "Tuhan ahkan momuhtus ukup-Oh." 10:31 
Eaminon kongolioh amat ngonyahtu ang longon Pohotala Ijo Bolum! 


10:32 Ingat rih koloukuwoh koada'an Konduang-konduang ang ohkot ijo 
nokalou. Ang ohkot rih, ulijari koloang Pohotala nyingah'kam, ihkam aro 
mongarot, tahpi ihkam tohtap molawan umba kogigih. 10:33 Anai 
wayahoh ihkam tongohina tutang tononguanrih honong eam pios ang 
husuk ulunaro. Anai sosinooh ka'a ihkam ahkan nginyam kokarot umba iro 
ijo tononguan kolourih, 10:34 tutang ihkam umba ka'a nginyam poros 
ahtoi ulun ijo ang sipir. Tutang kotihka paring ijo ihkam tepui tonosuwit, 
ihkam norima orih honong sanang ahtoi, tului ihkam ta'an, ijo ihkam 
magun tepun angihco ijo paling hinut, ijo ahkan botahan turus-Jjahamoh. 
10:35 Bain kotului orih, ara putus-asa, kotului amat ihkam bokehtep 
porocaya, mahka anai upah ijo hajo ahkan orih! 10:36 Ihkam harus sabar, 
mangat ihkam duon nguan kohondak Pohotala, tutang honong kolourih 
norima inon jo tonobowot-Oh. 10:37 Kotului luwang Surat Borasih 
tonyurat, "Tihkas honjulu iou hino mahka Io ijo ahkan lombut rih, ahkan 
bojoin lombut: lo eam ahkan nguhu-nguhut polombut-Oh. 10:38 Tutang 
ukup-Ku ijo morong ahkan porocaya tutang bolum; tahpi amat anai ang 
louk iro ijo undur, mahka Ahku eam ahkan sanang umbaoh." 10:39 Ihto 
tuh eam ukup ijo undur tutang lahcat. Tombalikoh, anairih ukup ijo 
porocaya umba Pohotala tutang ijo tonyolamatoh. 


11:1 Koporocaya rimai yahkin tu'u-tu'u ahkan hal-hal ijo tonoharap, rimai 
anaingina kopastian ahkan hal-hal ijo eam tonohto. 11:2 Tului koporocaya, 
mahka ulun-ulun jaman nokalou tonojorih bain Pohotala. 11:3 Tului 
koporocaya, mahka ihto horahti ijo pindalangit tuh tona'oioh bain auh 
Pohotala; jadi, inon ijo duon tonohto, nyolung tahkan inon ijo eam dahpot 
tonohto. 11:4 Kotului porocaya Abel monyorah ahkan Pohotala porahpah 
ijo paling hinut tahkanumba porahpah Kain. Tului porocayaoh rih, Abel 
tonorima bain Pohotala, kolou ulun ijo hinut, kotului korinah rih ijo 
Pohotala norima ponongaoh. Abel ius palus, tahpi tului porocaya rih 
mahka io magun bopander nyiring huntuh. 11:5 Kotului porocaya, mahka 
Henoh eam mahtoi, molekan tongahtang tutang tonomin ahkan Pohotala. 
Eam ihcobehti ka duon nyombang 10, tului 10 jari tongahtang bain 
Pohotala. Luwang Surat Borasih tonyurat, ijo sounumba Henoh 


tongahtang io ngojorih ahto1 Pohotala. 11:6 Earo porocaya, eam ihcobehti 
ka duon ngojorih ahtoi Pohotala. Bain ulun ijo lombut nokuh Pohotala 
harus porocaya ijo Pohotala tohko, tutang ijo Pohotala nonga balos ahkan 
ulun ijo ngurah-Oh. 11:7 Kotului porocaya, mahka Noah tonyorihta bain 
Pohotala tohou hal-hal ijo ahkan nyolung pongohino, ijo eam dahpot 
tonohto baiuoh. Noah mone'et Pohotala, nyiring io napa ihco bonama ijo 
pongohino korinah monyolamat aropoh homboh ukupjolahaioh. Honong 
kolourih kolunon tonohukum, rahat rih Noah bongoi kotului porocayaoh, 
tongorinah bain Pohotala kolou ulun ijo kopios. 11:8 Kotului porocaya, 
mahka Abraham mone'et Pohotala, kotihka Pohotala na'ah 10, tutang 
nyuhuoh tulak nokuh tanah, ijo Pohotala mbowot ahkaioh. Turus Abraham 
tulak honong eam ta'an nokuh umoh ahkan ponulak. 11:9 Honong 
porocaya, Abraham mohcon kolou ulun bohkonuhtus, ang tanah jo 
tonobowot Pohotala ahkai rih. Abraham mohcon ang anan ang luwang 
kemah. Kolourih hino Isaak tutang Yakub, ijo norima bowot ijo kolou orih 
tahkan Pohotala. 11:10 Kotului Abraham rahat ngindo-ngindot lowu ijo 
torocana tutang tonombok bain Pohotala umba galang ijo segah. 11:11 
Kotului porocaya, mahka Abraham tou dahpot lihit tahkan Sarah, uloka 
Abraham jari dalou oko tutang Sarah bongol tomanang. Abraham yahkin 
ijo Pohotala ahkan monyolung bowot-Oh. 11:12 Oluka Abraham ang uhun 
orth, kolou ulun ijo jari mahtoi behtiuoh, tahpi io nuhtuh aro lihit, ijo 
karatioh eamduon tonorehken -- kolou potion-potion ang langit tutang baras 
ang saran tasik. 11:13 Paring ulun rih tahtap porocaya nyiring mahtoi. Iro 
eam norima hal-hal ijo tonobowot bain Pohotala, tahpi baya nohto tutang 
naharangoh tahkan mahcu. Tutang honong rih iro ngorinah, ijo iro baya 
ulun bohkonuhtus tutang ponomuoi ang kolunon tuh. 11:14 Ulun ijo nuhtui 
kolourih nunjuk honong jelas, ijo iro rahat ngurah lowu, ijo monjadi ahkan 
tanadanum'ndo. 11:15 Bohkon lowu, ijo tus iro nohtahoh rih ijo iro ngena- 
ngenangoh. Tulu amat kolourih, mahka jari aro kosapet ahkan iro, buli 
nokuh lowui rih. 11:16 Tahpi korinahoh, iro rindu umba 'cokobawak lowu 
ijo labih hinut, iorih lowu ang soruga. Orthrih kotuluioh Pohotala eam mia 
amat iro ngohawot lo Pohotalan'ndo, bain Pohotala jari nahtap 
ihcokobawak lowu bagi iro. 11:17 Kotului porocaya ka'a, mahka 


Abraham monyorah Isaak monjadi porahpah kotihka 10 tonguji Pohotala. 
Ahkan Abrahamrih Pohotala nonga bowot-Oh, tahpi Abraham rela nonga 
anakoh ijo baya ihco-thcooh rih. 11:18 Pohotala jari nuhtui umba 
Abraham, "Nguha Isaak jituh, ihko ahkan ngondahpot lihit ijo Ahku jari 
mbowotrih ahkan ihkam." 11:19 Abraham yahkin ijo Pohotala sanggup 
mbolum huli Isaak tahkan popahtoi -- jadi tou tonohawot Abraham jari 
norima huli Isaak tahkan popahtoit. 11:20 Kotului porocaya, mahka Isaak 
mbowot borehkat ahkan Yakub doro Esau ahkan wayah noharep. 11:21 
Kotului porocaya, mahka sounumba Yakub palus, io nonga borehkatoh 
ahkan anak-anak Yusep -- honong nyandar ang kuhung sukahoh tutang 
nyembah Pohotala. 11:22 Kotului porocaya, mahka Yusep uhun doni 
nohtah kolunon -- bopander tohou solukaoh ukup Israel tahkan Misir, 
tutang nohtah pohtoh tohou inon ijo harus konuan iro umba otuioh. 11:23 
Kotului porocaya ulun oko Museh, monyuhukrih tolu bulan kotahiuoh uli 
konanak. Iro nohtooh io ihcobehti anak ijo pios, tutang iro eam mihkoh 
molawan poretah lahca. 11:24 Kotului porocaya, mahka Museh jari hajo, 
eam kani konohawot anak tahkan putri lahca Misir. 11:25 Io labih jolik 
ngarot, hombo-homboh umba ukup Pohotala, tahkanumba ahkan 
pondehan ohkot nginyam komangat, tahkan bolum 1jo bodusa. 11:26 
Museh komo, ijo mahcu labih borega, ahkan norima tongohina demi 
Lahca Ponyolamat, ijo tonobowot Pohotala rih, tahkanumba ngondahpot 
karo ponahtou, tana Misir, tului Museh moharap upah ang ondou 
pongohuli. 11:27 Kotului porocaya, mahka Museh nohtah Misir, eam 
komo kihkoh toharep kosingin lahca Misir. Museh miar nitu titunbaui 
koloujahka io jari nopahjah Pohotala ijo eam gihtan rih. 11:28 Kotului 
porocaya, mahka Museh nguan Paska tutang moretah, mangat ponalit 
daha aang johin bauntukang, nyinong lohpou ulun Israel, mangat molehkat 
Popahtoi ara munu anak-anak pongoko iro. 11:29 Kotului porocaya, 
mahka ulun-ulun Israel dahpot mitah tasik bohandang, koloujahka iro 
nyalan ang ngosan tana ijo tojah, rahatoh ulun-ulun Misir tonolon bain tasik 
rih kotihka iro mocuba mitah ka'a. 11:30 Kotului porocaya, ulun-ulun 
Israel nguan dinding kohta Yerikho, bolukang uli iro ngodilingoh kotahin 
pihtu ondou. 11:31 Kotului porocaya ka'a, mahka Rahab, bawin sundal rih 


eam kona punu, homboh umba ulun-ulun ijo molawan Pohotala; kotului 10 
norima hawui bojenta, umba pongolahti-pongolahti Israel. 11:32 Nah, 
ahku tou iou toturus pander, tahpi ohkot eam sukup ahkak'ku. Bain ahku 
Jaha hino ngohawot Gideon, Barak, Simson, Yepta, Dawid, Samuel, 
tutang nabi-nabi. 11:33 Kotului porocaya, mahka iro jari ngalahoh 
kolahcan-kolahca'an. Iro nguan inon ijo morong, nyiring norima inon ijo 
tonobowot Pohotala. Iro mangop nyaman-nyaman singa, | 1:34 mbolop 
baho 1jo hebat, tokila tahkan tewek padang. Iro bolomu tahpi nyolung 
ba'as, iro bolinga ang poporangan nyiring mopokalah posukan sorodadu 
uhtus bohkon. 11:35 Kotului porocaya, mahka ulun-ulun bawi ngonduan 
hoduli ulun-ulun ijo jari mahtoi. Anai hino ijo rela tonosiksa nyiring 
mahtoi, tutang nulak ahkan tonoliwus, kotului kani tonombolum hoduli 
bagi ihco pombolum ijo labih pios. 11:36 Anai ijo tongonjea-jea, 
tomahcat, nyuhkui umba ratai, tutang anai ijo ponosolong ahkan luwang 
sipir. 11:37 Iro tomukah umbabahtu nyiring mahtoi, anai ijo tonohtok 
umba gergaji, tutang ijo tomunu umba padang. Iro mongombara hapan 
hahtin tahkan upak tobiri ata'ai upak kambing; iro porosbolum, tonoporos 
tutang tonyiksa. 11:38 Kolunon tuh eam unuk ijo layak bagi iro. Iro 
mongombara ang padang balambah tutang ang puruk-puruk, hawui 
mohcon ang luwang guha-guha tutang luwang lowong-lowong tana. 11:39 
Eaminon kohajoioh komanang ijo ngondapot bain paring ulun rih, tului 
porocaya iro! Tahpi ka'a iro eam norima inon ijo tonombowot Pohotala, 
11:40 kotului Pohotala anai rancana ijo labih pios ahkan ihto. 
Rancana-Oh, iorih ijo tihkas hihco umba ihto, iro ahkan monjadi soporuna. 


12:1 Nah, tohou ihto bongon, ang kodiling ihto anai aro sino saksi! Tului 
orih, olai ihto dian paring ijo ngombahat ihto, tutang dusa ijo turus lehket 
aang ihto. Tutang olai ihto honong bokehtep nyuru kosolanja ijo anai ang 
toharep ihto. 12:2 Hondakrih topahjah ihto nitu umba Yesus, bain Io ijo 
mbolum porocayan ihto tutang mohaga tahkan pahtuk nyiring laiu. Yesus 
tahan ngarot, ang kahju sopolahki! Io eam poduli ijo mahtoi, ang kahju 
sopolahki rih anairih angihco hal ijo ngomia. Io tihkas ingat ahkan kojorih 
ijo ahkan tonginyam-Oh pongohuli. Huntuh lo tuot ang sila kotuon 


pododusan Pohotala tutang moretah hihco umba Io. 12:3 Cuba nirukrih, 
koloukuwoh koporosoh Yesus noharep ulun-ulun bodusa, ijo molawan-Oh 
hawui kolourih sangit! Bain rih ara kuik ahtoi tutang putus asa. 12:4 
Kotului a'ang kolawan'kam umba dusa, ihkam jaha pu'u hokolawan nyiring 
harus nusuh daha. 12:5 Tutang ara nolingou tingak Pohotala tuh, 1j0 
tononga ahkan'kam kolou anak-anak-Oh: "Anak-Ku nohtoanioh pio-pios 
ajaran Tuhan, tutang ara koik ahto1 amat lo nyingi ihko. 12:6 Tului Tuhan 
mohajar nyinong ulun ijo tonokasih-Oh, tutang Io mahcat nyinong ulun ijo 
tonongahku-Oh kolou anak-Oh." 12:7 Hondakrih ihkam norima pahcat 
tahkan Pohotala, kolou ihco ajaran tahkan ihcobehti amai. Tului inonrih, 
pu'u ihcobehti anak eam konohukum bain amaioh? 12:8 Amat ihkam eam 
umba, tonohukum kolou paring anakoh ijo bohkon tuh, rimai ihkam eam 
anak sah, molehkan anak ijo eam sah. 12:9 Ihto anaitepun amai ang 
kolunon. lo majar ihto, tutang ihto mohoromatoh. Nah, inonhino toharep 
Amai homboruan ihto ijo ang soruga, puna ihto pahtut labih nyembah 
umba lo mangat ihto bolum. 12:10 Ulun oko ihto ijo ang kolunon, majar 
ihto tihkas aang ohkot ijo botihkas, numbun inon ijo iro nanyam pios. 
Tahpi Pohotala majar ihto ahkan kopios ihto bongon, mangat ihto dahpot 
monjadi borasih hombo-homboh umba lo. 12:11 Puna aang ohkot ihto 
tongajar, hukum orih eam nyanang ahtoi ihto, molekan baya ngoporos iou. 
Tahpi pongohino tahkan orih, bagi ihto ijo jari tongajar hukum rih, 
kotuluirih ihto bolum, numbun konohuang Pohotala, tutang mohasilrih 
pokomo mangat aang ihto. 12:12 Tului rih, ngomba'asohrih longon'kam ijo 
bolomu, tutang tu'ut'kam ijo nohcot rih! 12:13 Nyalanrih turus ang jalan ijo 
rahta, mangat pa'an'kam ijo tipang rih, ara tolehcok, tahpi malah monjadi 
pios. 12:14 Bousaharih, ahkan bolum ruhkun umba paring ulun. 
Bousaharih ka'a bolum borasih, khusus ahkan Tuhan. Tului eam ihcobehti 
ka dahpot nohto Tuhan, amat io eam bolum kolourih. 12:15 Bojagarih, ara 
nyiring anai ihcobehti ka ijo soluka tahkan barih kopios ahtoi Pohotala, 
mangat ara anai ijo monjadi kolou kombulan bosowui ang tohun-tohun 
ihkam nyiring polombut kosusah tutang korusak aro ulun bain sowuioh. 
12:16 Jagarih, mangat ara anai ijo bolum kihal ata'ai eam morega hal-hal 
rohani, kolou ijo konuan bain Esau. Io morahkang hakoh kolou anak ijo 


oko, tihkas bagi ihco pikan ukun. 12:17 Ihkam ta'an ijo pongohino, Esau 
Jolik dahpot borehkat rih tahkan amaioh, tahpi io tonulak. Tului sinoka 
umba tangihoh io ngurah jalan ngobuah kosalaioh, kosapet ahkan orih eam 
anai hino. 12:18 Konduang-konduang eam lombut noharep aangihco, 
kolou ijo tonoharep bam uhtus Israel lomoi. Iro noharep angihco ijo tou 
ngayap. Yorih Puruk Sinai honong bahooh ijo ngonjelak-jelak, iro noharep 
kopindong, kotinget tutang bohiu pusukmonyawung, 12:19 iro noharep 
auh sorunai, tutang konahan auh tuhtui 1jo hebat. Kotihka ulun-ulun Israel 
ngonih tuhtui rih, iro nyawot hawui paham, mangat auh rih eam pander 
hino ahkan iro. 12:20 Kotului iro eam tahan ngonih poretah ijo tonyapai 
bain auh rih. Kotului auh rih nuhtui, "Paring ijo nigung puruk tuh, eam 
poduli, inon rih ohcin, ata'ai iai ka ka'a harus medak umba bahtu nyiring 
mahtoi." 12:21 Inon ijo tonohto bain ulun-ulun Israel rih, kolourih hebat 
nyiring Museh nuhtui, "Ahku mihkoh tutang hogenjeh!" 12:22 
Tombalikoh ihkam jari lombut nokuh Puruk Sion tutang Lowun Pohotala 
ijo bolum, io rih Yerusalem ijo ang soruga umba bokuhjan-kuhjan 
molehkatoh. 12:23 Ihkam umba ihco puhpungpulou ijo rami -- 
puhpungpulou rih ain anak-anak pongoko ain Pohotala, ijo arai-araioh 
tonoliting ang luwang soruga. Ihkam lombut noharep Pohotala. Hakim 
paring ukup kolunon. Ihkam noharep roh-roh, karo ulun-ulun hinut, ijo jari 
nyolung soporuna. 12:24 Ihkam lombut noharep Yesus, Poholat ahkan 
bowot ijo bohua rih; ihkam noharep daha ponalit, ijo monjamin hal-hal ijo 
labih hinut, tahkanumba ijo tojamin bain dahan Abel. 12:25 Tului rih 
bua-buahrih, ara nyiring ihkam eam kani ngonih Io ijo pander rih. Iro ijo 
eam kani ngonih Io ijo jari lombut nokuh tana, tutang monyiar borihta 
tahkan Pohotala, eam duon mokila arop. Inonhino ihto tuh, ijo ngonih Io 
ijo bopander tahkan soruga! Amat ihto eam kani ngonih-Oh, Amoh 
ahkantou ihto duon luhput! 12:26 Aang ohkot rih, auh-Oh nokonyat tana. 
Tahpi uhuntuh lo nobowot, "Sino hino, Ahku ahkan nokonyat, eam baya 
tana, tahpi langit ka'a." 12:27 Hioioh, "sino hino" nunjuk ijo paring 
kolunon ijo jari tona'oi ahkan moruguh tutang tonyaro, mangat ijo bototah, 
bayarih ijo eam dahpot konorukuh. 12:28 Kotului orih, hondakoh ihto 
ngohawot torimakasih ahkan Pohotala, kotului ihto norima tahkan Io ihco 


kolahca'an ijo eam dahpot tonoruhkuh. Hondakrih ihto norimakasih tutang 
sombayang ahkan Pohotala hawui horomat tutang mihkoh, numbun cara 
ijo tongojolik baiu-Oh bongoi. 12:29 Kotului Pohotalan ihto kolou baho 
ijo monyaha. 


13:1 Hondakrih ihkam bokehtep hosita ihco sama jobohkon kolou 
ulun-ulun Kristen 1jo hokonduang. 13:2 Ara mihkoh norima ang lohpou'mu 
ulun-ulun ijo Jaha ihkam kosono. Tului honong nguan ijo kolourih, pu'u 
ulun, earo ngorondongoh, jari norima molehkat ang lohpouoh. 13:3 
Ingatrih ulun-ulun ijo ang luwang sipir, kolouyahka ihkam ka'a anai ang 
luwang sipir hihco iro. Tutang ulun-ulun, ijo kononguanbainulun 
sokohondak'ndo, hondakrih ihkam mingat umba iro, koloujahka ihkam 
ka'a kononguanbainulun kolourih. 13:4 Paring ulun harus nunjuk sikap 
horomat, toharep pongawin, orih kotuluioh hondakrih bosai-oruh, te'et 
ihco samajobohkon. Ulun ijo kihal tutang ulun ijo hobandung, ahkan 
tomosara bain Pohotala. 13:5 Ara pombolum'kam tongowasa, bain sinta 
ahkan duit, tahpi hondakrih ihkam sukup umba inon ijo anai aang'kam. 
Kotului Pohotala ius nuhtui, "Ahku eam mohonau ata'ai ahkan nohtah 
ihko." 13:6 Tului rih ihto bohanyi nuhtui, "Tuhan orih rih anai 
Pondohop'ku ahku eam mihkoh. Inon ijo tou ulun nguai toharep ahku?" 
13:7 Ara nolingou umba okon-okon'kam ijo monyorihta pohtoh Pohotala 
ahkan'kam. Nohtoanit rih koloukuwoh iro bolum, tutang koloukuwoh iro 
mahtoi, tutang nyuturih koporocaya iro. 13:8 Yesus Kristus tohtap sama, 
pios lomoi, uhuntuh, tutang nyiring turus-jahamoh. 13:9 Ara mohonau 
kokaro mahcam ajaran ijo helan-helan monyosat ihkam. Ahto1 ihto harus 
tonomba'as bain kohinut ahto1 Pohotala, orihrih ijo pios; ara bam 
poroturan-poroturan tohou ukun. Ulun-ulun ijo lomo1 monte'et poroturan- 
poroturan rih eam ngondahpot paedahoh. 13:10 Ihto anaingina ijo 
kobawak mesbeh unuk monyorah porahpah ahkan Pohotala. Tutang 
imam-imam ijo mohalu ang luwang Kemah Tuhan, eam bohak kuman 
porahpah ijo anai ang ngosan mesbeh rih. 13:11 Dahan ohcin ijo nyorah 
kolou porahpah ahkan pongapun dusa, konomin bain imam hajo nokuh 
Ruang Paling Borasih, tahpi otun ohcin rih bongol tomahpong ang luar 


kemah. 13:12 Orihrih kotuluioh Yesus ka'a mahtoi ang luar bauntukang 
lowu ahkan muhi ukup-Oh tahkan dusa umba daha-Oh bongoi. 13:13 
Tului rih, olai ihto tulak nokuh Io ijo ang luar puloukemah tutang umba 
tonohina homboh Io. 13:14 Tului ang tana, eam aro unuk mohcon ijo 
kototahiu ahkan ihto; ihto ngurah unuk mohcon ijo ahkan lombut. 13:15 
Kotului rih, honong poholat Yesus, hondakrih ihto toturus monyanyi tara 
ahkan Pohotala, orih samakolou porahpah torimakasih ihto ahkai-Oh, ijo 
ihto monyorah nguha auh biwih ahkan mohoromat arai-Oh. 13:16 Ara 
nolingou, nguan ang pios, tutang saling hodohop, tului jituh porahpah- 
porahpah, ijo ngojorih ahtoi Pohotala. 13:17 Umba rih poretah 
okon-okon, tutang tunduk umba iro. Kotului iro toturus nohtoani 
homboruan'kam, tutang iro pahtut nanggung-jawab ahkan Pohotala. Amat 
ihkam te'et ahkan iro, iro dapot bogawi honong sanang ahto1, amat eam, 
mahka iro ahkan bogawi umba poros ahtoi, tutang orih eam nongautung 
ahkan ihkam. 13:18 Toturus iou bodo'a ahkan ihkai. Ihkai yakin ahtoi bua 
ihkai brasih, kotului aang karo hal ihkai turus kani nguan inon ijo morong. 
13:19 Khususoh ahku nyawot honong paham, mangat ihkam mondo'a 
ahku mangat Pohotala jion ngomin ahku buli umba'kam. 13:20 Pohotala 
ius mombalum Tuhan ihto Yesus Kristus, tahkan popahtoi. Tului 
popahtoi-Oh rih Io huntuh monjadi Sokahtik Hajo bagi ihto, yorih tobiri- 
tobiri-Oh. Popahto1-Oh rih ka'a monsah bowot kototahiu 1jo konuan 
Pohotala umba ihto. 13:21 Keleh Pohotala tohasak kosanang orih 
monyuhkup ihkam umba kokaron ijo hinut ijo ihkam poruluoh ahkan 
nguan kohondak-Oh. Keleh hawui nguha Yesus Kristus, Pohotala bogawi 
ang luwang ihto, inon ijo tongojolik-Oh. Hondakrih Kristus tomohoromat 
turus-jahamoh. Amen. 13:22 Ahku nyawot mangat ihkam nohtoani tingak- 
tingak'ku tuh hawui sabar, bain suratku tuh eam dalau ombu. 13:23 
Kopahtutoh ihkam kota'an ijo konduang ihto Timoteus jari bolua tahkan 
sipir. Amat 10 jari nokuh unuk'ku tuh ahku ahkan ngomin 10 ohkot ahku 
masap ihkam noin. 13:24 Nyiarohrih tahben ihkai ahkan paring okon' kam 
tutang ahkan paring ukup Pohotala. Torima ka'a tabe tahkan konduang- 
konduang ang Italia. 13:25 Pios Tuhan mborehkat Konduang paringoh. 


Yakobus 


1:1 Konduang-konduang ukup Pohotala paringoh ijo kosoburan ang 
sohapus kolunon! Tahbe tahkan ahku, Yakobus, jihpon Pohotala tutang 
jihpon Tuhan Yesus Kristus. 1:2 Konduang-konduang! Amat ihkam nyuru 
mahca-mahcam ujian, hondakrih ihkam komo borutung. 1:3 Bain ihkam 
ta'an, ijo amat ihkam tohtap porocaya umba Tuhan ang ohkot nyuru ujian, 
akibatoh, iorih; ihkam monjadi tabah. 1:4 Jagarih mangat kotabah 
ahtoi'mu rih, turus mondahang nyiring ihkam tu'u-tu'u soporuna, hawui 
eam kotahpas a'ang hal mon ka. 1:5 Amat anai ihcobehti ang louk'kam 1j0 
kurang pihtar, hondakrih io nyawotoh tahkan Pohotala, mahka Pohotala 
ahkan nonga kopihtaran ahkaioh; kotului ahkan nyinong ulun, Pohotala 
nonga umba murah ahtoi tutang umba pokomo kasihsayang. 1:6 Tahpi 
ulun ijo nyawot, harus porocaya; io eam tou ragu-ragu. Kotului ulun ijo 
ragu-ragu anairih kolou luhcak ang laut ijo tonahpi bahiou nokuh anan 
nokuh ohtoi. 1:7-8 Ulun ijo kolourih eam tahtap tirukoh; io eam duon 
mongomin koputusan ino-inon a'ang kokaron ang'co ijo kunuaioh. Tului 
orih, eam usah ka'a io moharap ahkan duon ino-inon tahkan Tuhan. 1:9 
Ulun Kristen ijo porosbolum, kopiosoh nginyam kojorih, amat Pohotala 
ngahtangoh. 1:10 Tutang ulun Kristen ijo tahtou, hondakrih nginyam 
kojorih ka'a, amat Pohotala mopopindaoh. Bain ulun tahtou ahkan dilap 
kolou dolak uru. 1:11 Aang ohkot mahtanondou lombut honong kopodih 
ijo monyahap, mahka uru rih ahkan monjadi bolanyu nyiring ngonyahturih 
dolakoh, tutang nihau hino kobohinoioh. Kolorih ka'a umba ulun ijo 
tahtou; io ahkan luhtek, ang ohkot io hun nguan karonang gawiuoh. 1:12 
Kosanangrih ulun ijo tabah, ang ohkot io nyuru tihkos. Kotului uli 10 
bohasir botahan a'ang tihkos rih, io ahkan norima upahoh, io rih 
pombolum ijo jari nobowot Pohotala ahkan ulun-ulun ijo ngasih Pohotala. 
1:13 Amat ihcobehti tobujuk bain tihkos ijo mahcam orih, ara io homouh, 
"Bujukan tuh lombut tahkan Pohotala," tului Pohotala eam dahpot 
tonobujuk bain koja'at, tutang eam ka'a nihkos ihcobehti ka. 1:14 Tahpi 
ulun ijo tobujuk, amat io tonguhut tutang tojorat bain kojolikoh bongol ijo 
Ja'at. 1:15 Pongohuli, amat kojolik ijo ja'at rih tonumbunrih mahka nganak 


dusa, tutang amat dusa jari botuo, mahka akibatoh iorih popahtoi. 1:16 
Ara ihkam totihpu, Konduang-konduang'ku ijo tongasih. 1:17 Nyinong 
pononga ijo pios, tutang hadiah ijo soporuna, lombutoh tahkan soruga, 
tonosuluh bam Pohotala, Pona'o1 kokaro koloang ang langit. Io rih 
Pohotala ijo eam boubah, tutang eam hino kotuluirih kopindong inon ka. 
1:18 Ngosan konohuang-Oh bongoi, lo ngojorian ihto anak-anak-Oh 
nguha auh-Oh ijo morong. lo monguanohrih, mangat ihto ngondahpot 
unuk ijo mbahtang ang louk paring angbolum ijo tona'o1-Oh. 1:19 
Nohtoaniohrih tuh pio-pios, Konduang-konduang ijo tonokasih. Nyinong 
ulun harus bojoin ahkan ngonih, tahpi borakah ahkan nuhtui, tutang 
borakah ahkan bosingi. 1:20) Ulun ijo bosingi, eam dahpot nguan ijo hinut, 
ijo ngojorih ahtoi Pohotala. 1:21 Tului rih, dianrih nyinong kopahtuh ijo 
kojilok tutang ja'at. Torimarih umba randah ahtoi auh ijo tonombolam bain 
Pohotala ang luwang ahtoi'mu, kotului auh rih anaingina koba'as ahkan 
nyolamat ihkam. 1:22 Kohandakrih ihkam nguanrth inon ijo tonuhtui bain 
Pohotala, ara baya ngonihoh iou, nyiring hawui kolouorih ihkam monihpu 
arop bongon. 1:23 Ulun ijo ngonih auh Pohotala, tahpi eam molalusoh, 
anairih kolou ulun ijo rahat nopahjah bauioh ijo komorongoh ang soramin. 
1:24 Limbah 10 nopahjahoh pio-pios, 10 ka'a tulak tutang turus nolingou 
koloukuwoh bauioh rih. 1:25 Hukum Pohotala soporuna, tutang anaingina 
koba'as ahkan momorodehka kolunon. Tutang ulun 1jo monoliti tutang 
nohtoani pio-pios hawui molalusoh hukum-hukum rih, tutang eamoh 
ngonih iou turus nolingouoh, ulun rih ahkan ponorehkat Pohotala a'ang 
nyinong hal ijo tonguaioh. 1:26 Amat anai ihcobehti, ijo ngomo aropoh 
ihcobehti ijo te'et boagama, tahpi io eam monjaga 1latoh, mahka 10 
ngobula aropoh bongol; sombayangoh eam anai gunaioh. 1:27 Kote'et 
boagama, ijo borasih tutang sojahti numbun topahjah Pohotala, Amai 
iorih; mondohop anak-anak nulo uhus tutang balu-balu ijo ngarot, tutang 
monjaga arop bongon mangat ara tonorusak bain kolunon tuh. 


2:1 Konduang-konduang! Kolou ulun ijo porocaya umba Tuhan Yesus 
Kristus, Tuhan Ijo Mahahoromat, ara ihkam ngobohkon-bohkon ulun 
hogalang hal-hal koului. 2:2 Tului amat anai ihcobehti ulun tahtou, ijo 


hapa isim bulau tutang pokahjan pios, lombut nokuh pesta'mu, turus 
lombut hino ihcobehti ulun porosbolum ijo hapa pokahjan tumpang- 
tambing, 2:3 mahka ihkam labih, mohoromat ulun ijo hopokajan pios rih. 
Ihkam nuhtui ahkaioh, "Turus Tuan, tuot ang koruci ijo kopios rih." Tahpi 
ahkan ulun, ijo porosbolum ihkam nuhtui, "Tombok ang anan," ata'ai "Tuot 
ang saoh ang ohtoi." 2:4 Honong nguan kolourih, ihkam nguan kobohkon 
ang louk sosama arop'kam tutang monilai ulun hogalang tiruk ijo jaat. 2:5 
Ingatrih, Konduang-konduang ijo tonokasih. Ulun ijo porosbolum ang 
kolunon tuh, tonopili Pohotala ahkan monjadi ulun 1jo tahtou a'ang 
kaporocaya. Ulun-ulun rih ahkan monjadi ukup ain Pohotala, kolou ijo 
tonobowot Pohotala ahkan ulun ijo mongasih-Oh. 2:6 Tahpi ihkam malah 
mohina ulun porosbolum, podahal ulun-ulun tahtou rih ijo mohonyok 
ihkam tutang nunda ihkam nokuh akan bosara! 2:7 Iro rih, ijo mohina aran 
ijo tonohoromat, ijo ihkam torima tahkan Pohotala! 2:8 Ihkam nguan jo 
morong, amat ihkam molalus hukum Kolahca'an ijo tonyombang luwang 
ayat Surat Borasih tuh, "Ngasirih sama arop'mu kolou ihko ngasih 
arop'mu bongom." 2:9 Tahpi amat ihkam ngobohkon-bohkon ulun 
hogalang hal-hal kouluioh ihkam nguan dusa, tutang hukum Pohotala 
ngorinahoh, ijo ihkam anairih polanggar hukum. 2:10 Ulun ijo molanggar 
anai ihco tahkan hukum-hukum Pohotala, rimai molanggar paringoh. 2:11 
Kotului ijo homauh, "Ara hobandung," Io rih ka'a ijo nuhtui, "Ara munu." 
Jadi, amat ihkam eam hobandung, tahpi munu, mahka ihkam anairih 
polanggar hukum ka'a. 2:12 Bopanderrih tutang molalusohrih kolou ulun 
ijo ahkan ponosara numbun Hukum Pohotala ijo momorodehka kolunon. 
2:13 Tului Pohotala eam ahkan monunjukoh balos kasih ahkan ulun ijo 
eam kosono balos kasih. Tahpi balos kasih labih ba'as tahkan hukum! 2:14 
Konduang-konduang! Inon gunaioh ulun nuhtui, "Ahku ulun ijo porocaya," 
amat 10 eam ngorinahoh umba gawiuoh? Dahpot-rih koporocaya 
somahcam rih monyolamatoh? 2:15 Jahkaioh, ihcobehti konduang 
bahkas, ata'a1 konduang bawi porulu hahtin tutang eam aro ukun ahkan 
nyinong-ondou. 2:16 Inon gunai ihkam nuhtui ahkaioh, "Sana-sanang hapa 
hahtin 1jo bolasut, tutang solamat kuman!" -- amat ihkam eam nonga 
ahkaioh inon ijo tomoruluoh ahkan pombolumoh? 2:17 Kolourih ka'a 


umba koporocaya, jahka eam ngormahoh umba gawi, mahka koporocaya 
rih eam anai gunaioh. 2:18 Mihkohtou anai ijo homouh, "Anai ulun ijo 
bosikuh umba koporocaya, tutang anai hino ulun ijo bosikuh umba 
gawiuoh." Ahku ahkan mutah, "Pokarahiou rih ahkak'ku, koloukuwoh 
ulun dahpot anaingina koporocaya earo gawiu, tutang ahku ahkan 
ngorinah umba gawi ijo ahku anaingina koporocaya." 2:19 Ihkam 
porocaya ijo Pohotala tihkas ihco, kowa? Nah, roh-roh ja'at ka porocaya 
tutang iro kitik genjeh mihkoh! 2:20 Ihkam bobaleh samasino! Inonrih 
porulu mombukti ahkan'kam ijo eamanai gunai anaingina koporocaya earo 
gawiu? 2:21 Topahjah iou Abraham tahtu ajuh ihto. Io tonorima pios bain 
Pohotala tului gawiuoh, yorih ang ohkot io nyorah Isaak, anakoh, ahkan 
Pohotala ang ngosan mesbeh. 2:22 Ang ohtoi korinah ijo koporocaya 
harus mokarah umba gawiu mangat monjadi soporuna. 2:23 Orih 
tohorong umba ayat Surat Borasih tuh, "Abraham porocaya ahkan 
Pohotala, tutang tului koporocayaoh rih Pohotala monorimaoh kolou ulun 
ijo molalus kohondak Pohotala." Orih kotuluioh Abraham konohawot, 
"Sobat Pohotala". 2:24 Korinahrih uhuntuh, ijo ulun tonorima pios bain 
Pohotala, kotului inon ijo konuan bain ulun rih, tutang eam baya tului 
porocayaoh iou. 2:25 Nohto ka'a aang Rahab, bawi sundal rih. Io 
tonorima pios bain Pohotala, kotului gawiuoh, yorih kotihka io norima ang 
luwang lohpouoh ulun-ulun pongolahti ain uhtus Israel tutang dohop iro 
nasah nguha jalan bohkon. 2:26 Nah, koloukuwoh behti eam-anai roh anai 
rih behti ijo mahtoi, kolourih ka'a koporocaya eamanai gawiu iorih 
porocaya ijo mahtoi. 


3:1 Konduang-konduang! Ara aro-aro tahkan louk'kam ijo kani monjadi 
guru. Ihkam kota'an, ijo ihto ijo monjadi guru ahkan tomosara umba labih 
paham tahkan ulun bohkon. 3:2 Ihto paringoh bojoin nguan kosalan. Tahpi 
ulun ijo eam pu'u nguan kosalan umba tuhtui-tuhtuioh, io ulun ijo soporuna, 
ijo duon mongowasa hopus aropoh. 3:3 Amat ihto kehpan tali gandali ang 
boun kuda mangat io numbun konohuang ihto, mahka ihto dahpot ngondali 
hopus behtin kuda rih. 3:4 Ominrih ka'a kapal kolou sutu. Oluka kapal 
anairih angihco ijo kolourih kohajoioh, tutang omin bain bahiu ijo paham, 


tahpika io tongondali bain pohipit ijo paling koik, numbun konohuang 
tuhkangngomburi. 3:5 Kolourih ka'a umba ilat ihto, oluka ilat ihto rih 
koik, tahpi amat io dahpot mopojuhu aropoh tohou hal-hal ijo hajo-hajo. 
Ngenangrih, eaminon kolumbah himba, dahpot tononyaha bain baho ijo 
paling koik! 3:6 Ilat sama kolou baho. Ang behtin ihto, io sama kolou 
tahasak koja'at, ijo moponanyap koja'at ahkan hopus behtin ihto. Umba 
baho ijo asaroh tahkan norahka, io monyaha sohopus pombolum ihto. 3:7 
Kokaron mahcam ohcin bosiak, bulung, ohcin nyoli, tutang ohcindanum, 
dahpot bolinok, tutang jari ka'a tonolinok bain kolunon. 3:8 Tahpi ilat 
kolunon eam dahpot tonolinok bain ihcobehti ka'a. Ilat rih ja'at tutang eam 
dahpot tongowasa, tuwi umba sowul ijo mopahtoit. 3:9 Ihto monggunaoh 
ahkan ngohawot torimakasih ahkan Tuhan, tutang Amai ihto, tahpi ka'a 
ahkan nulat sosama ulun, ijo jari tona'o1 numbun tapan Pohotala. 3:10 
Tahkan nyama ijo sama, soluka auh-auh torimakasih, tutang auh-auh tulat. 
Soharusoh eam kolourih! 3:11 Inonkah anai luwang danum, ijo nyoluka 
danum botawah tutang danum poit, tahkan luwang ijo sama? 3:12 Pu'un 
sikun, Konduang-konduang'ku, eam tou mohasil bua Zaitun, tutang pu'un 
anggur, eam dahpot mohasil bua sikun. Luwang danum ijo mohit eam tou 
ka'a polua danum tawah. 3:13 Amat ang louk ihkam, anai ulun ijo pihtar 
tutang bobudi hondakrih 10 pokarahoh umba pombolum hinut, tutang 
hawui nguan hal-hal ijo hinut, ijo honong korandah ahtoi tutang kopihtar. 
3:14 Tahpi amat ihkam ngobohu, poros ahtoi, tutang ngohu arop bongon, 
a'airih namam kopihtar arop rih, kotului umba orih ihkam mutarbalik 
borihta ijo morong tahkan Pohotala. 3:15 Kopihtaran mahcam orih eam 
asar tahkan soruga. Io asar tahkan kolunon, tahkan kojolik ulun tutang 
tahkan sehtan! 3:16 Ang amoh anai kobohu, tutang sipat kogunan arop 
bongon, ang anan ka'a sombang korusuh, tutang karo mahcam gawi ijo 
ja'at. 3:17 Tahpi ulun ijo anaingina kopihtaran ijo lombut tahkan diang, io 
sula-sulak samasino borasih, pongohuli jolik hokobuah, bojenta, tutang 
ponumbun. Ilo tuwi umba balos kasih tutang mua gawi-gawi ijo pios. Io 
eam bopihak tutang eam pura-pura. 3:18 Puna kopiosoh anairih bua 
tahkan bonyi kobuah ijo tonuhkan bain ulun ijo nyita kobuah! 


4:1 Tahkan umoh asaroh karon kolahi, tutang botengkar ang louk ihkam? 
Eamorth rih asar tahkan kojolik-kojolik'kam, ijo turus iou hokolahi ang 
luwang behtin'kam, ahkan dahpot kosanang kolunon! 4:2 Ihkam jolik, 
tahpi eam ngondahpot, mahka ihkam kani munu! Ihkam bosomangat, tahpi 
eam mondinu inon ijo ihkam ngurah, mahka ihkam botengkar tutang 
hokolahi. Ihkam eam ngondahpot ino-inon kotului ihkam eam nyawot 
umba Pohotala. 4:3 Tutang amatka ihkam jari nyawotoh, ihkam ka eam 
ngondahpotoh, tului titun ponyawot'kam sala, inon ijo ihkam nyawotoh 
bayarih ahkan kosanang arop'kam bongon. 4:4 Ihkam anairih ulun ijo eam 
tehtep! Kota'anrih ihkam, ijo amat ihkam hopahkat umba kolunon, mahka 
ihkam monjadi musuh Pohotala? Jadi dolangiai kani monjadi sobat 
kolunon tuh, 10 ngonjodian aropoh musuh Pohotala. 4:5 Ara ngohu ijo 
Surat Borasih earo alasan nuhtui, "Ang luwang arop ihto, Pohotala ngina 
Roh ijo karas kojolikoh." 4:6 Oluka kolourih, pononganasi Pohotala ijo 
tononga ahkan ihto labih ba'as, tahkanumba kojolik-kojolik roh ihto rih. 
Orihrih kotuluioh ang luwang Surat Borasih tonyurat ka'a, "Pohotala 
ngolawan ulun ijo bojuhu, tahpi sobalikoh, lo ngasih ulun ijo randah 
ahtoi." 4:7 Kotului orih tunduk umba Pohotala, tutang lawanrih Sehtan, 
mahka Sehtan ahkan nokoru tahkan ihkam. 4:8 Ngondonirih Pohotala, 
tutang Pohotala ka'a ahkan ngondoni ihkam. Muhiohrih longon'mu, ihkam 
ijo bodusa! Tutang nokiningoh rih ahtoi'mu, ihkam ijo holambang ahtoi! 
4:9 Hondakrih ihkam tu'u-tu'u monyasal tutang nangih hawoi nahtum; 
hondakoh kota'on'mu monjadi tangih, tutang kojorih'mu monjadi 
koporosahtot! 4:10 Hondakrih ihkam morandah arop ang toharep Tuhan, 
mahka Tuhan ahkan ngahtang ihkam. 4:11 Konduang-konduang, ara 
saling moncela ata'ai monosalan. Ulun ijo moncela ata'ai nosalan 
konduangoh ijo sama-sama Kristen, io moncela ata'a1 nosalan hukum 
Pohotala. Tutang amat ihkam nosalan hukum Pohotala, orih rimai ihkam 
eam numbun hukum-hukum rih, molekan monjadi hakimoh. 4:12 Padahal 
tihkas ihco ijo bohak nonga hukum ahkan ulun tutang momuhtus ulun. 
Torih Pohotala ijo bokowasa monyolamat tutang morusakoh. Jadi, iairih 
ihkam, nyiring ihkam kani nosalan sosama kolunon? 4:13 Konduang- 
konduang ijo homouh, "Hondou tuh, ata'ai hawun ihkai ahkan tulak nokuh 


lowu Anu, tutang mohcon anan ihco toun kotahiuoh ahkan borahkang 
tutang ngurah duit," -- ngonih rih tingak'ku tuh. 4:14 Inon ijo ahkan 
nyolung umba pombolum'mu hawun, ihkam bongom ka eam 
mongota'aioh! Ihkam tihkas kolou asep ijo honjulu iou gihtan, pongohino 
dilap. 4:15 Soharusoh ihkam ngohawot koloutuh, "Amat Tuhan 
bokohandak ihkai ahkan bolum tutang nguan tuh ata'ai orih." 4:16 Tahpi 
uhuntuh ihkam tuh bojuhu tutang mombual. Paring bualan kolourih sala. 
4:17 Tului orih, ulun ijo ta'an inon ijo hinut ijo harus io tononguaioh, tahpi 
eam tononguaioh, ulun rih bodusa. 


5:1 Konduang-konduang, ulun-ulun tahtou! Ngonihohrih tingak-Ku. 
Kohandakrih ihkam nangih tutang nahtum tului ihkam ahkan ngarot 
koporos! 5:2 Ponahtou'mu jari maram. Hahtin'mu jari tokuman gagat. 5:3 
Bulau tutang perak'mu jari totuhtup tagar, tagaroh ahkan jadi saksi 
molawan ihkam, tutang ahkan kuman opah behtin'kam kolou baho. Ihkam 
ius nunyuk ponahtou ang jaman monitu laiu. 5:4 Ihkam eam bayar uhpah 
ulun-ulun, Yo bogawi ang umon'mu. Huntuh ngonih auh komonguh iro! 
Ulun-ulun ijo nipun bua umon'mu ngoriak nyawot dohop, tutang koriak iro 
jari Johcok nokuh tolingan Pohotala, Tuhan Ijo Pahamkowasa. 5:5 Ihkam 
ius bolum molowi tutang nginyam kosanang ang kolunon tuh. Ihkam 
koloujahka rahat pomonyak arop, ahkan ondou ponyombalih. 5:6 Ihkam 
mohukum tutang munu ulun-ulun ijo eam bosala, tutang iro eam molawan 
ihkam. 5:7 Bain orih, bosabarrih Konduang-konduang'ku, nyiring Tuhan 
lombut. Nohto rih koloukuwoh sabaroh ihcobehti Pongumo ngindoi, 
nyiring umo1oh polombut buaoh ijo borega ahkaioh. Umba kosabar io 
ngindo1 uhjan musim ngonyahtu tutang uhjan musim dolak. 5:8 
Kohandakoh ka'a ihkam bosabar tutang hajo ahtoi, tului ondou polombut 
Tuhan jari dom. 5:9 Ara bokuhtuk tutang saling hotosalan, mangat ihkam 
eam kona hukum bain Pohotala. Ingat! Hakim ius doni, tohtap ahkan 
lombut. 5:10 Konduang-konduang, ingatrih dolang nabi ijo nuhtui ngosan 
aran Tuhan. Iro sabar tutang tabah ngarot. Jadi, omin iro monjadi sutu. 
5:11 Iro konohawot sanangmangat tului iro tabah. Ihkam ius ngonih tohou 
kosabar Ayub, tutang ihkam ta'an koloukuwoh Tuhan ang laiuoh 


momborehkat lo. Tului Tuhan paham kasihsayang tutang hinut ahtoi. 5:12 
Ijo pahtukoh samasino, iorih: Ara nulut pios demi langit, kanika demi tana, 
ata'ai demi inonka iou. Ngohawotrih iou, "Yo" amat konohuang'mu yo, 
tutang "Eam" amat konohuang'mu eam; mangat ihkam ara tonopahas 
hukum bain Pohotala. 5:13 Amat ang louk'kam anai ijo rahat susah, 
kopiosoh io bodo'a. Amat anai ijo jorih, handakrih io monyanyi monara 
Pohotala. 5:14 Amat anai ijo poros, hondakrih io na'ah ponotua-ponotua 
ukup. Tutang handakrih ponotua-ponotua ukup rih, bodo'a ahkan ulun ijo 
poros rih, tutang ngasakoh umba undus ang aran Tuhan. 5:15 Amat do'a 
iro tongojohcokoh honong koyakinan, Tuhan ahkan ngopios ulun ijo poros 
rih, tutang ngapun dusai-dusai, ijo jari tonguaioh. 5:16 Kotului orih, 
handakrih ihkam saling ngahku kosalan ihco umba ijo bohkon, honong 
saling bodo'a, mangat ihkam konopios. Do'a ulun ijo numbun konohuang 
Pohotala, tepun kowasa ijo hajo. 5:17 Elia, sama-sama kolunon kolou 
ihto. Io bodo'a honong tu'u-tu'u, mangat uhjan eam boduruh, mahka uhjan 
ka'a eam boduruh kotahin tolu sotengah toun. 5:18 Pongo-huli io bodo'a 
hino, turus langit monduruh uhjan, nyiring tana nonga buaoh hino. 5:19 
Konduang-konduang'ku! Amat ang louk ihkam anai ihcobehti ijo eam 
monutut hino ajar tahkan Pohotala, turus ihcobehti ijo bohkon ngomin, 
ulun rih hoduli nokuh Pohotala, 5:20 ingat auh ayat tuh: Ulun ijo ngomin 
ulun bodusa ngulos tahkan jalaioh ijo sala, ulun rih nyolamat homboruan 
ulun bodusa rih, tahkan popahtoi, tutang kotuluioh aro dusa tonapunoh. 


1 Petrus 


1:1-2 Konduang-konduang ukup ponitih Pohotala, ijo bororawu ang 
ponomuoi ang tana Pontus. Galatia, Kapadokia, Asia tutang Bitinia! Ahku 
Petrus rasul Yesus Kristus, moharap, keleh Pohotala nonga berkat tutang 
kosanang ahkan'mu nyiring momujar-mujar. Ihkam ponitih monjadi ukup 
Pohotala, tohorong umba rancana Pohotala, Amai. Tutang Roh Pohotala 
jari monjodian ihkam ukup 1jo borasih, khusus ahkan Pohotala, mangat 
ihkam te'et umba Kristus tutang tonomuhi bam daha-Oh. 1:3 Olailah ihto 
norimakasih umba Pohotala, Amai, Tuhan ihto Yesus Kristus! lo paham 


mongasih ihto, orih kotuluioh lo nonga ahkan ihto pombolum ijo bohua, 
hawui mombolum hoduli Yesus Kristus tahkan popahtoi. Tuh 
mononga'kan ihto harapan 1jo segah. 1:4 Ihto bokoharap ahkan anaitepun 
borehkat-borehkat 1jo tonyodia Pohotala ahkan ukup-Oh, yorih borehkat- 
borehkat ijo tongina-Oh ang soruga, nyiring eam dahpot rusak, ata'ai 
monjadi maram, ata'ai ka luntur. 1:5 Paringoh rih anairih ahkan'mu, tului 
ihkam porocaya umba Pohotala. Mahka ihkam tonojaga umba kowasan 
Pohotala, mangat ihkam monorima kosolamatan ijo sodia tongorinah aang 
lain jaman noin. 1:6 Kotului orih hondakrih ihkam jorih ahtoi, oluka 
huntuh bagi pondehan ohkot, ihkam harus monjadi sedih tului ihkam nyuru 
mahca-mahcam tihkos. 1:7 Tituioh iorih, ahkan mbukti inon ihkam 
tu'u-tu'u porocaya, umba Tuhan ata'ai eam. Bulou ijo duon rusak ka, 
tonguji umba baho. Nah, porocaya ihkam anairih labih borega tahkan 
bulou, jadi harus tonguji ka'a mangat monjadi segah. Tutang honong 
kolourih, ihkam ahkan tonara tutang tonohoromat, hawui tonongahtang 
ang ondou Yesus Kristus lombut hoduli. 1:8 Ihkam ngasih lo, oluka soun 
ihkam eam nohto Io. Tutang ihkam porocaya umba Io, oluka houn ihkam 
eam nohto-Oh. Orih kotuluioh ihkam jorih, tutang nginyam kojorih ijo 
hajo tutang eam duon tonyorihta. 1:9 Tului titun koporocaya'kam johcok, 
yorih, kosolamatan homboruan'mu. 1:10 Kosolamatan tuhrih ijo tonolihti 
tutang tonyolidik bain dolang nabi, tutang iro nujum tohou borehkat ijo 
tononga Pohotala ahkan'mu. 1:11 Iro nyolidik koloukuwoh, tutang mira 
hal orih ahkan nyolung, ijo konohuangoh bam Roh Kristus ijo anai ang 
luwang arop iro. Ang ohkot rih, Roh-Oh monujum ahkan iro, tohou 
karot-karot ijo harus tonyuru bain Kristus tutang tohou kohajo1-Oh ijo 
ahkan nutut ulimba rih. 1:12 Ahkan nabi-nabi rih Pohotala momborihta, ijo 
inon ijo iro nguai eam ahkan gunan iro, molekan bagimu; yotuh hal-hal ijo 
uhuntuh, tuh ihkam ngonih honong korinah, tahkan dolang pomborihta 
Kabar Hinut tohou Yesus Kristus. Iro monyiar hal-hal rih bagi'mu umba 
kowasa Roh Pohotala ijo tongirim-Oh tahkan soruga. Mahihino molehkat- 
molehkat ka jolik ka'a ngota'an kabar ijo iro nyiaroh rih. 1:13 Bain rih, 
hondakrih ihkam siap sodia. Bojaga iou tutang boharaprih sotuwioh aang 
borehkat ijo ahkan tononga ahkan'mu aang ohkot Yesus Kristus lombut 


nom. 1:14 Te'etiou umba Pohotala, tutang ara bolum numbun 
konohuang'mu ijo houn, aang ohkot ihkam magun jaha kosono Pohotala. 
1:15 Sombalikoh, hondakrih ihkam borasih a'ang kokaro angihco ijo 
ihkam nguai, sama kolou Pohotala ijo na'ah ihkam rih borasih. 1:16 A'ang 
Surat Borasih tonyurat, "Hondakrih ihkam borasih tului Ahku borasth." 
1:17 Ihkam ngohawot Pohotala rih Amai, aang ohkot ihkam bodo'a nitu 
To. Nah, Pohotala orihrih ijo ahkan mosara kolunon tohorong umba gawiu 
nyinong-behti, eam nohto kolunoi. Tului rih kotahin ihkam magun anai ang 
kolunon tuh, hondakrih ihkam mopohajo Pohotala a'ang pombolum'mu. 
1:18 Ihkam ta'an inon ijo jari tonombayaroh ahkan momorodehka ihkam 
tahkan pombolum ijo sia-sia, ijo tonowaris bain tahtu ajuh'mu. Bayaranoh, 
eamrih angihco ijo tou rusak, kolou perak ata'ai bulou, 1:19 molekan 
angihco, ijo paham borega, iorih behtin Kristus bongol, ijo monjadi kolou 
tobiri ijo toporahpah ahkan Pohotala, eam aro cahcat ata'ai celaoh. 1:20 
Kristus tonopili bam Pohotala hounumba kolunon tona'o1. Tutang aang 
ondou-ondou donisapai laiu jaman tuh, lo lombut nokuh kolunon mangat 
ihkam tonyolamat-Oh. 1:21 Nguha Iorih ihkam porocaya ahkan Pohotala, 
ijo jari ngombolum Io hoduli tahkan popahtoi1, tutang mopohajooh. Jadi, 
Pohotalarth ijo ihkam porocayaoh tutang ahkan Pohotalarih ka'a ihkam 
ngina koharapan. 1:22 Tului ihkam te'et umba ajaran tahkan Pohotala, 
mahka ihkam moporasih arop, tutang ihkam ngasi ulun-ulun porocaya 
socara ihlas. Kobain rih, kopiosrih ihkam sita ihco umba 1jobohkon, umba 
sotuwi ahtoi. 1:23 Kotului nguha auh Pohotala ijo bolum tutang ijo abadi 
ihkam ius tonojadioh kolunon bohua, ijo eamoh konanak tahkan kolunon, 
molekan tahkan Amai 1jo abadi. 1:24 A'ang Surat Borasih tonyurat 
koloutuh, "Paring ukup kolunon, kolou uru, tutang kokaro kohajo10h, 
kolou dolak uru. Uru molanyu, dolakoh ka boduruh, 1:25 tahpi auh Tuhan 
tehen ahkan turus-jaham." Auh orih Kabar Hinut ijo ius tonosiar ahkan'mu. 


2:1 Kotului orih, dianrih tahkan arop'mu kokaro ang ja'at; ara hino 
hobalik, tutang ara bopura-pura. Ara bohiri ahtoi, tutang ara mohina ulun 
bohkon. 2:2 Hondakrih ihkam monjadi kolou ngoa ijo punan konanak 
toturus haus ahkan susu rohani ijo hinut. Honong kolourih ihkam ahkan 


bolum tutang tonyolamat. 2:3 Ang luwang Surat Borasih tonyurat 
koloutuh, "Ihko jari nginyam bongom eaminon kopiosoh Tuhan." 2:4 
Kotului orih, lombutrih nokuh Tuhan. Io kolouoh bahtu ijo bolum, bahtu 
ijo todian bain kolunon, kotului tongohu eam boguna, tahpi ijo tonopili bam 
Pohotala, kolou bahtu ijo borega. 2:5 Ihkam kolou bahtu-bahtu ijo bolum. 
Kobain orih hondakrih, ihkam kani tonohapa bagi pangun Lohpou 
Pohotala ijo rohani. Honong kolourih ihkam monjadi imam-imam, ijo 
bolum khusus bagi Pohotala, tutang ijo nguha Yesus Kristus, moposorah 
ahkan Pohotala, porahpah rohani 1jo kokilak ang ahto1 Pohotala. 2:6 Tului 
ang luwang Surat Borasih tonyurat koloutuh, "Ahku ius ngopili 
ihcokobawak bahtu borega, ijo Ahku nginaoh ang Sion monjadi bahtu 
mombahtang, tutang ulun ijo Porocaya ahkai-Oh eam ahkan 
tongocewaoh." 2:7 Bahtu rih paham borega ahkan ihkam ijo porocaya. 
Tahpi bagi ulun-ulun ijo eam porocaya, nyolung ayat-ayat Surat Borasih 
pongo tuh. "Bahtu ijo eam hapan bain tuhkang-tuhkang pomangun rih 
bokorinah monjadi bahtu ijo mombahtang." 2:8 Tutang "Torih bahtu ijo 
nguan ulun totuhking, bahtu ijo nguan iro tosahap." Iro totuhking bain iro 
eam Porocaya ahkan ponuhtui Pohotala. Kolourih ius tonahtap bain 
Pohotala tohou iro. 2:9 Tahpi ihkam anai uhtus ijo tonopili, imam-imam 
ijo mohalu lahca, uhtus ijo borasih, khusus ahkan Pohotala, ukup Pohotala 
bongoi. Pohotala mitih ihkam, tutang na'ah ihkam soluka tahkan luwang 
kopindong, ahkan nyolong nokuh luwang koloang-Oh ijo gomilang honong 
konohuang, mangat ihkam monyiar kabar tohou karon-gawiu-Oh ijo luar 
biasa. 2:10 Lomo1 ihkam eam ukup Pohotala, tahpi huntuh ihkam anairih 
ukup Pohotala. Lomoi ihkam eam tonongasi bam Pohotala, tahpi huntuh 
ihkam norima kasihsayang-Oh. 2:11 Konduang-konduang ijo kokasih! 
Ihkam anai rih ulun bohkonuhtus tutang ponomuoi ang kolunon tuh. 
Kotului rih ahku nyawot hawui paham mangat ihkam ara numbun kojolik 
bolai kolunon ijo toturus hokolahi molawan homboruan. 2:12 
Hadatdasar'mu, ang tohun ulun ijo eam kosono Tuhan harusrih labih pios, 
nyiring amat iro mopitnah ihkam, kolou ulun ja'at, iro ka'a harus ngahku 
angkonuan'mu ijo pios, nyiring iro ahkan monara Pohotala ang ondou 
polombut-Oh. 2:13 Ang aran Tuhan, hondakrih ihkam tunduk umba 


nyinong pongowasa kolunon; pios ahkan Kaisar ijo monjadi pongowasa 1jo 
mombahtang, 2:14 oluka ahkan gubernur ijo tonunjuk bain Kaisar, ahkan 
mohukum ulun ijo nguan koja'at tutang ahkan mohoromatrih ulun ijo nguan 
kohinut. 2:15 Kotului Pohotala kani, mangat honong karon-gawin'kam ijo 
hinut ihkam mangup baun ulun ijo bopander baleh. 2:16 Hondakrih ihkam 
bolum kolou ulun marodehka, tahp1 ara hapa komorodehkaan'mu rih 
ahkan hapa monyuhuk koja'at, molekan bolumrih kolou jihpon Pohotala. 
2:17 Moregarth paring ulun, ngasirih konduang-konduang'mu sama 
Kristen. Mihkohrih umba Pohotala, tutang horomatrih umba Kaisar. 2:18 
Konduang-konduang ijo monjadi pohalu, tunduk umba tepun'mu honong 
sohormat-horomatoh, eam tihkas ahkan iro ijo pios ahtoi tutang bojenta, 
tahpi ka'a umba iro ijo kejam. 2:19 Pohotala ahkan mborehkat ihkam, 
amat ihkam kotului borondong umba konohuang Pohotala, sabar ngarot 
konuanoh, baingawi ijo eam adil. 2:20 Kotului inonrih istimewaoh, amat 
ihkam sabar ngarot hukuman, ijo soharusoh ihkam nanggung, kotului 
bosala? Tahpi amat ihko honong sabar nanggung karot ijo nopahas'kam 
tului nguan ijo morong, mahka Pohotala ahkan momborehkat'mu. 2:21 
Bagi orihrih Pohotala jari na'ah ihkam. Bain Kristus bongol jari mongarot 
ahkan'kam, tutang umba orih lo nonga ahkan'kam ijo sutu, mangat ihkam 
nutut lohkui-Oh. 2:22 lo eam pu'u nguan dusa, tutang eam pu'u ihcobehti 
ka'a, ngonih lo ngohawot alik. 2:23 Ang ohkot lo konocahci mahki, lo 
eam malos umba cahci mahki. Ang ohkot lo ngarot, lo eam mangancam, 
To baya monyorah porokara-Oh ahkan Pohotala, Hakim ijo adil rih. 2:24 
Kristus bongoi ngohtun dusa-dusan ihto aang arop-Oh ngosan kahju 
sopolahki, mangat ihto morodehka tahkan kowasan dusa, tutang bolum 
numbun konohuang Pohotala. Himang-himang Kristusrih ijo ngopios 
ihkam. 2:25 Lomoit ihkam kolou tobiri ijo lahcat, tahpi huntuh ihkam jari 
tongomin hoduli ahkan nutut Sokahtik tutang Pongindoi homboruan'mu. 


3:1 Kolourih ka'a ihkam, oruh-oruh, pahtut minda auh bosai, mangat amat 
ang tohun ihkam anai, ijo eam porocaya ahkan borihta tahkan Pohotala, 
hadat dasar'mu duon nguan iro monjadi porocaya. Tutang eam porulu 
ihkam nuhtui ino-inon ahkan iro, 3:2 kotului iro nohto hadat dasar'mu ijo 


hinut tutang saleh. 3:3 Ara kobohinoi'mu tihkas bohinoi'mu ang ruar, kolou 
tindungoh, ndare balou, ata'ai hapa pokahjan ijo hajo regal. 3:4 
Tombalikoh, hondakrih kobohinoi'mu lombut tahkan luwang ahtoi, budi 
basa ijo bolomu luwah tutang teneng; orih rih kobohinoi abadi ijo paham 
borega numbun ponopahjah Pohotala. 3:5 Umba cara tuhrih ang jaman 
houn bawi-bawi boagama ijo porocaya umba Pohotala, mompohinoi 
aropoh hawui tunduk umba bosai iro. 3:6 Sarah ka, kolourih ka'a, io te'et 
umba Abraham, tutang ngohawot io tuanoh. Konduang huntuh, anairih 
anak-anak Sarah, amat ihkam nguan hal-hal ijo hinut, tutang eam mihkoh 
umba iai ka. 3:7 Tutang ihkam ka'a, bosai-bosai, hondakrih bolum honong 
tuwi umba pongosono toharep oruh'mu, tutang hawui borondong ijo iro 
anairih barih ijo bolomu. Horaguohrih iro hawui horomat, tului iro hihco 
umba ihkam, ahkan norima ponongan pombolum ijo sojahti tahkan 
Pohotala. Nguan ohrih tuh, mangat eam anai ijo mohalang do'ako. 3:8 
Kolopuhtaioh iorih; hondakrih Konduang-konduang sotyoh sotutui tutang 
hihco-nanyam. Hondakrih ihkam saling ngasi-sayangoh kolou ulun-ulun ijo 
hokonduang. Tutang hondakrih ihkam saling hobalos-ngasihan rih, tutang 
sikap randah ahtoi. 3:9 Ara malos koja'at umba koja'at, ata'ai cahci-mahki 
umba cahci mahki, sobalikoh malos rih umba nyawot borehkat tahkan 
Pohotala. Bain Pohotala na'ah ihkam, justru mangat ihkam norima 
borehkat tahkan umba-Oh. 3:10 Ang luwang Surat Borasih tonyurat 
koloutuh, "Ulun ijo kani monginyam pombolum tutang kani monyuru 
ondou-ondou ijo pios, harus mohaga nyamaioh mangat eam momanderoh 
hal-hal ijo ja'at tutang eam ngohawotoh hal-hal ijo alik. 3:11 Io harus 
ngomahcuoh ijo ja'at tutang nguanohrih ijo pios; hondakrih io kolahi 
tu'u-tu'u ahkan mondahpot kobuah. 3:12 Kotului Tuhan toturus nohtoani 
ulun-ulun ijo numbun konohuang-Oh, tutang Tuhan toturus ngonih 
do'a-do'a iro; tahpi Tuhan molawan ulun-ulun ijo nguan koja'at." 3:13 Iairih 
ijo kani nguan koja'at ahkan'mu, amat ihkam sanang nguan kopios? 3:14 
Tahpi sinoka ihkam harus ngarot kotului nguan hal-hal ijo hinut, ihkam 
botuah! Ara mihkoh umba iai ka, tutang ara kowatir. 3:15 Tahpi ang 
luwang ahtoi'mu, hondakrih ihkam nunga ahkan Kristus kohoromatan jo 
khusus, ijo tohorong umba ponuot-Oh, kolou Tuhan. Tutang hondakrih 


ihkam toturus bosodia, ahkan nonga auhputah ahkan nyinong ulun, jo 
ngisok tohou koporocaya ijo ihkam nginaoh. 3:16 Tahpi nguanohrih 
honong bolomu luwah tutang horomat. Tutang hondakrih ahtoi bua'mu 
borasih, mangat amat ihkam tonopitnah, kotului ihkam bolum hawui hinut 
kolou murid Kristus, mahka ulun ijo mopitnah rih ahkan monjadi mia 
bongot. 3:17 Labih pios ngarot kotului nguan hinut -- amat orih anairih 
kohondak Pohotala -- tahkanumba karot kotului nguan ijo Ja'at. 3:18 
Kotului Kristus bongo1 mahtoi tihkas sino iou, ahkan turus-jahamoh 
kotului dusan kolunon -- ihcobehti ijo eam bosala, mahtoi ahkan ulun ijo 
bosala. Kristus nguan ohrih rih, mangat lo dahpot nihting ihkam nokuh 
Pohotala. Io tomunu socara behtiuoh, tahpi tonombolum hoduli socara 
rohani. 3:19 Aang koada'an rohani Io tulak monyiar borihta tahkan 
Pohotala ahkan roh-roh ijo tonosipir: 3:20 yorih roh, ulun-ulun ijo eam 
te'et umba Pohotala ang jaman Noah. Ang ohkot orih, Pohotala ngindoi 
honong sabar, kotahin Noah nguan bonamaoh. Tihkas ulun-ulun ijo ang 
bonama iou -- paringoh jalu behti -- ijo tonyolamat nguha danumsuhu hajo 
rih. 3:21 Nah, kojodian rih kolou tindung, tahkan pompondus ijo huntuh 
monyolamat ihkam. Pompondus tuh, eamrih ihco upacara momuhi behti 
tahkan paring ijo kojilo-jilok, molekan kolou bowot'mu umba Pohotala 
tahkan ahtoi bua ijo pios. Pompondus rih monyolamat ihkam kotului 
Yesus Kristus, jari bolum hoduli tahkan popahtoi, 3:22 tutang jari nuhkat 
nokuh soruga. Huntuh lo bokowasa hihco umba Pohotala, tutang moretah 
paring molehkat, paring pongowasa honong paring koba'as. 


4:1 Tului Kristus jari ngarot socara behtiu, ihkam ka'a harus ngoba'as 

arop, umba tiruk ijo kolourih. Kotului ulun ijo ngarot socara behtiu, eam 
hino nguan dusa. 4:2 Kobain orih, hondakrih ihkam bolum toturusoh ang 
kolunon tuh, numbun konohuang Pohotala, tutang eam numbun kojolik 
kolunon. 4:3 Aang wayah 1jo nokalou, ihkam jari sukup tahi nguan inon 1jo 
Jolik tonguan bain ulun-ulun ijo eam kosono Tuhan. Ihkam bolum eam 
hinut. Ihkam numbun kojolik bolatusi, bobusou-busou, koramin-pesta, 
ngorih-ngorih tutang nyembah dewa socara pongojilokoh. 4:4 Huntuh ulun 
ijo eam kosono Tuhan, helan, ijo ihkam eam umba bolum kolou iro, 


nginyam dusa eam aro tihkas. Orihrih kotuluioh iro mohina ihkam. 4:5 
Tahpi iro nom, harus nonga tanggung-jawab ahkan Pohotala, ijo jari sodia 
ahkan mosara ulun, ijo bolum tutang ijo mahtoi. 4:6 Orihrih baiuoh Kabar 
Hinut jari tomborihta ka'a ahkan ulun-ulun mahtoi. Konohuangoh mangat 
iro, ijo jari tomosara a'ang koada'an behtiuoh -- kolou haloh paring ulun 
ahkan tomosara -- duon bolum socara rohani, numbun kohondak Pohotala. 
4:7 Kokaro aang'co jari doni koopahoh, tului rih hondakrih ihkam 
ngowasa arop tutang bosodia, mangat ihkam dahpot bodo'a. 4:8 Labih 
tahkanumba kokaro-karooh, hondakrih ihkam tu'u-tu'u mongasi ihco umba 
1Jjobohkon, kotului hawui saling masi ihkam ahkan bosodia ka'a ahkan 
saling mongapun. 4:9 Hondakrih, ihkam norima ihco umba 1jobohkon, ang 
lohpou nyinong-nyinong eam bokuhtuk. 4:10 Ihkam nyino-nyinong jari 
norima pononga-pononga ijo hokobohkon tahkan Pohotala. Kotului orih 
kolou ponggawi ijo pios tahkan ponongan-ponongan Pohotala, hondakrih 
ihkam monggunaoh pongonduon rih ahkan kogunan sama-sama. 4:11 Ulun 
ijo monyiar borihta, harusrih monyiar borihta tahkan Pohotala, ulun jo 
mohalu ulun bohkon, harusrih mohalu umba koba'as ijo tahkan Pohotala, 
mangat a'ang kokaro hal, Pohotala dahpot ponohajo nguha Yesus Kristus. 
Torih ijo bokowasa tutang harus ponohajo ahkan turus-jahamoh. Amen. 
4:12 Konduang-konduang ijo ponokasih! Ihkam uhuntuh paham ngarot 
kotului rahat tonguji. Tahpi ararih komo helan, koloujahka anai aangihco 
ijo luar biasa nyolung ahkan'mu. 4:13 Malah, hondakrih ihkam nanjam 
sanang, kotului umba ngarot hihco umba Kristus. Mahka nom amat 
kohajon Kristus tongorinah, ihkam ahkan tongojorth. 4: 14 Ihkam botuah 
amat ihkam tonohina, kotului ihkam murid Kristus. Orih rimai Roh ijo 
tohoromat yorih Roh Pohotala anai aang ihko. 4:15 Ara ihcobehti ka 
tahkan tohun ihkam ngarot tului io pomunu, ata'ai ponahkou, ata'ai 
pony1lau, ata'ai tului io sampur urusan ulun bohkon. 4:16 Tahpi amat 
ihkam ngarot bam ihkam ulun Kristen, ara mia tului hal rih. 
Botorimakasihrih umba Pohotala, ijo ihkam ngomin aran Kristus. 4:17 Jari 
Johcok ohkotoh Pohotala mosara kolunon. Tutang ukup Pohotala bongol, 
ijo ahkan tomosara labih houn. Nah, amat Pohotala ahkan nopara umba 
ihto, koloukuwohrih kojadioh nom, umba ulun-ulun ijo eam porocaya, 


umba Kabar Hmut tahkan Pohotala rih? 4:18 Luwang Surat Borasih 
tonyurat koloutuh, "Amat ulun-ulun 1jo pios ka'a jari bohali ahkan 
tonyolamat, inon hino ijo ahkan nyolung umba ulun-ulun bodusa ijo eam 
ngosono Tuhan!" 4:19 Bam orih, amat anai ulun-ulun ijo ngarot tului 
Pohotala ngohondak kolourih, hondakrih ulun-ulun rih bolum hawui 
morong tutang moporocaya arop umba Pona'oi iro. lo ahkan turus molalus 
bowot-Oh. 


5:1 Ahku nyawot monohtoani, dolang okon ukup'mu. Ahku nyurat tuh 
kolou jolahan okon, tutang kolou ulun ijo jari monyaksioh bongoi kongarot 
Kristus, tutang ijo ahkan umba ka'a konohajooh, amat nom kohajon 
Kristus tongorinah ahkan ulun. Ahku nyawot hawui paham, 5:2 mangat 
ihkam nyokahtik kawan tobiri ijo tonosorah Pohotala ahkan'kam. 
Nyokahtikohrih iro hawui jorih ahto1 koloukuwoh ijo tonojolik bain 
Pohotala, tutang ara umba bahat ahtoi. Ararih hino nguanrih gawin'mu 
ahkan dahpot utung, molekan kotului ihkam tu'u-tu'u jolik mohalu. 5:3 
Ararih nguaioh kolou pongowasa toharep iro, ijo tomorocaya ahkan'mu, 
molekan monjadi sutu ahkan iro. 5:4 Tutang ang ohkot Sokahtik Hajo rih 
lombut nom, ihkam ahkan norima mahkota ijo gomilang, ijo eam ahkan 
kawus kogomilangoh. 5:5 Kodorih ka'a Konduang, ulun-ulun biou. Tunduk 
ahkan ulun-ulun ijo oko. Konduang paringoh harus ngominda arop, tutang 
saling mohalu honong randah ahtoi. Kotului luwang Surat Borasih 
tonyurat koloutuh, "Pohotala noharep ulun ijo bojuhu, tahpi kasih umba 
ulun ijo randah ahtoit." 5:6 Tului rih, ngominda arop'mu, ang pinda longon 
Pohotala ijo ba'as, mangat lo ngahtang ihkam amat jari johcok ohkotoh. 
5:7 Sorahohrih karon kowatir'kam ahkan Pohotala, kobain lo ahkan 
mopoduli'ko. 5:8 Hondakrih, ihkam waspada tutang tohtap bojaga! Bain 
Sehtan anairih musuh'kam. Io kolou singa, nyalan koanan koohto1 sambil 
ngaum ngurah ang tonosahapoh. 5:9 Lawan 10 umba koporocaya ijo 
segah, tului ihkam kota'an ijo konduang-konduang sosama Kristen 
bohkonoh, ang sohopus kolunon ka'a ngarot kolou ihkam. 5:10 Tahpi uli 
ihkam ngarot pondehan, Pohotala bongol ahkan nguan ihkam nyolung 
soporuna. lo ahkan monombok tutang ngomba'asoh ihkam hawui podehen 


ihkam. Bam Io anairih Pohotala ijo paham pios ahtoi, ijo ius na'ah ihkam 
umba mokomo kohajoi-Oh ijo abadi nguha Kristus. 5:11 Iorih ijo 
bokowasa nyiring turus-jahamoh! Amen. 5:12 Surat'ku ijo iwak tuh, ahku 
nyurat ahkan'kam umba pondohop Silas, ijo ahku ngohu io ihcobehti 
konduang Kristen ijo te'et. Ahku jolik nonga juhungan ahkan'kam tutang 
moyahkin ihkam, bain inon ijo ahku nyurat tuh, borihta ijo tu'u, tohou 
pononganasi Pohotala. Hondakrih ihkam nambit segah ang ponongaasi rih. 
5:13 Sobat-sobat ihcoukup ang Babilon, ijo ka'a konopili bain Pohotala, 
ngirim tabe ahkan'kam; kolourih ka'a anak'ku Markus ijo tonyita. 5:14 
Botabe-tabe rih ihco umba ijobohkon, umba kotuwi asi kolou konduang 
Kristen. Keleh Tuhan nonga kosanang ahkan Konduang paringoh ijo 
monjadi am Kristus. Horomat ihkai, Petrus 


2 Petrus 


1:1 Konduang-konduang ijo tu'u-tu'u porocaya kolou ihkai! Yesus Kristus 
iorih Pohotala, tutang Lahca Ponyolamat ihto, nguandahpot ihto porocaya 
umba lo, tului lo monguan ijo morong. Surat tuh tahkan Simon Petrus, jo 
behti jihpon tutang rasul Yesus Kristus. 1:2 Keleh Pohotala nonga 
borehkat tutang kosanang ahkan'mu hawui momurai, bain ihkam ngosono 
Pohotala tutang Yesus, Tuhan ihto. 1:3 Pohotala jari hapan kowasa 
ko-Pohotalai-Oh, ahkan nunga ahkan ihto karo aang'co ijo porulu ahkan 
pombolum bosombayang. Io nguan tuh, nguha inon ijo ihto kota'aioh tohou 
Yesus Kristus, ijo ius na'ah ihto ahkan nginyam kohajoi tutang kopios-Oh. 
1:4 Umba cara orihrih Pohotala monyarah ahkan ihto, borehkat-borehkat 
ijo paham luar biasa, tutang borega ijo jari tonobowot-Oh. Umba 
borehkat-borehkat rih ihkam duon tokuwat tahkan kojolik-kojolik ja'at, ijo 
morusak ang kolunon tuh, tutang ihkam norima sipat Pohotalai. 1:5 Bain 
kotului orih bousaha tu'u-tu'u, mangat ihkam tehtep porocaya umba 
Kristus tutang koporocaya'mu rih, tonyukah bain pombolum ijo pios. Ang 
bambai pombolum ijo pios, ihkam porulu monjadi ulun ijo anai pongotaan, 
1:6 tutang ang bambai pongotaan, ihkam harus ka'a dahpot mongowasa 
arop. Tutang bohkonumba dahpot mongowasa arop, hondakrih ihkam ka'a 


momupuk arop, ahkan tabah noharep kokaron aang'co. Ang bambai tabah 
noharep kokaron aang'co, ihkam harus ka'a bolum numbun konohuang 
Pohotala. 1:7 Tutang bolum numbun konohuang Pohotala harus ka'a 
tonyukup umba kasihsayang' kam umba konduang-konduang 
ihcokoporocaya. Koturus-Oh hondakrih kasihsayang ahkan konduang- 
konduang ihcokoporocaya, ndahang umba ngasi toharep paring ulun. 1:8 
Paringoh rih anairih sipat-sipat ijo ihkam poroluoh. Amat sipat-sipat orih 
anai a'ang ihkam hawui momurai, ihkam ahkan monjadi giat tutang 
bohasir, tutang kosono Yesus Kristus Tuhan ihto honong labih pios hino. 
1:9 Tahpi ulun ijo eam anaingina sipat-sipat rih, topahjahoh pihcik, io eam 
tou nohto, tutang 10 nolingou ijo dusa-dusaoh ijo tokalou jari 
tonomuhi-Oh. 1:10 Kotului orih, Konduang-konduang, bousaha iou labih 
ba'as mangat ta'ah Pohotala tutang pitih-Oh ngosan arop'mu rih monjadi 
mahi segah. Amat ihkam nguan rih, ihkam eam ahkan murtad. 1:11 Umba 
kolourih ihkam ahkan tononga hak tuwi ahkan nyolong Kolahca'an ijo 
kototahiu tahkan Tuhan tutang Lahca Ponyolamat ihto Yesus Kristus. 
1:12 Tulut orih, ahku toturus nonga mopingat'kan ihkam tohou hal 
kolourih, oluka ihkam ius ngota'aioh tutang porocaya samasino ahkan 
ajaran tahkan Pohotala ijo jari ihkam torima rih. 1:13 Kotahin ahku magun 
bolum, ahku komo pahtut mopingat'kan ihkam, ahkan hal-hal orth. 1:14 
Bain ahku ta'an ijo eam tahi hino ahku ahkan nohtah kolunon tuh, kotului 
Tuhan ihto Yesus Kristus jari nyorihtaoh hawui jelas umba ahku. 1:15 
Mahka ahku ahkan bousaha, mangat uli ahku palus ka, ihkam toturus 
mingat hoduli hal-hal tuh. 1:16 Ang ohkot ihkai momborihta ahkan'kam, 
eaminon kohajo10h polombut Tuhan ihto Yesus Kristus, ihkai eam 
bohahpang aang dongeng-dongeng kabar-alik bain kolunon. Kohajon 
Yesus Kristus rih jari ihkai nohtooh umba mahta kuhung bongon. 1:17 
Ihkai anai ang anan, kotihka Io tohoromat, tutang tonohajo bain Pohotala, 
Amai. Ang ohkot rih konahan auh tahkan Ijo Mahahoromat ijo homouh 
umba lo, "Tuhrih Anak-Ku ijo Ahku ngasih-Oh. Io ngonjorih ahtoi1-Ku!" 
1:18 Ihkai bongon ngonih auh orih ijo lombut tahkan soruga, kotihka ihkai 
anai homboh lo, ang isun puruk ijo borasih rih. 1:19 Orih kotuluioh ihkai 
labih yahkin hino umba pohtoh Pohotala ijo tonujum bain nabi-nabi. 


Kopiosoh ihkam nohtoani pohtoh rih, kotului pohtoh rih kolou sumbu ijo 
nyingah ang unuk ijo pindong, nyiring kaloang ngorolondang tutang 
kotarang potion tahkan timur nyingah ang luwang ahtoi'mu. 1:20 
Mambahtang samasino, hondakrih ihkam ingat tuh; pohtoh Pohotala jo 
tonyapai bain kokaron nabi eam tou tonafsir numbun tiruk bongon. 1:21 
Tului eam pu'u, pohtoh tahkan Pohotala tomborihta tihkas numbun 
konohuang ulun. Tahpi Roh Pohotala mongowasa ulun rih, ahkan monyiar 
pohtoh tahkan Pohotala bongoi. 


2:1 Ang ohkot ijo tokalou, ang louk ukup Pohotala, jari lombut nabi-nabi 
polasu. Kolourih ka'a ang marak ihkam, ahkan lombut guru-guru polasu. 
Iro ahkan moposolong ajaran-ajaran ijo eam tu'u, ijo morusak ulun. Tutang 
iro ahkan ngorana Pongowasa ijo jari moliwus iro. Honong kolourth, iro 
mopolombut korusak ngosan aropoh bongol, ijo ahkan nopahas iro hawui 
jion. 2:2 Oluka kolourih, aro ulun ahkan nutut cara pombolum guru-guru 
polasu rih, ijo tongowasa bam kojolik bolai iro. Tutang gawin guru-guru 
rih ahkan nguan aro ulun motanah Jalan Komorong ijo nitu ahkan 
Pohotala. 2:3 Tului iro bokuhu, mahka guru-guru polasu rih ahkan 
monyorihta ahkan'kam sorihta-sorihta ijo tonongarang bongol ahkan 
ngomin utung tahkan ihkam. Tahpi bosara ahkan monopahas hukuman 
ahkan ngosan iro jari tahi tonyodia, tutang korusak jari tonahtap ahkan iro, 
rahat ngindo1t iro. 2:4 Molehkat-molehkat ijo bodusa ka'a eam Pohotala 
mohanau liwus tahkan hukum, molekan tongondian ahkan luwang 
norahka. Iro ponosolong ahkan luwang guha ijo pindong, ahkan tonahan 
ang anan nyiring Ondou Ponosara. 2:5 Kolourih hino umba kolunon jaman 
ijo lomoi. Pohotala eam mohonau liwus tahkan hukum. Pohotala ngirim 
danumsuhu hajo nokuh kolunon, ulun-ulun ijo ja'at ang ohkot rih. Tihkas 
Noah homboh umba pihtu behti bohkonoh iou, ijo tonyolamatoh, Tului 
Noah monyiar kabar tohou pombolum ijo ngojorih ahto1 Pohotala. 2:6 
Sama ka'a haloh umba lowu Sodom tutang Gomora; Pohotala polumusoh 
lowu-lowu rih umba baho, mangat monjadi sutu, tohou inon ijo ahkan 
nyolung, ahkan ulun-ulun ijo ja'at. 2:7 Tahpi Lut tonyolamat, tului 10 
numbun konohuang Pohotala, io paham ngarot, kotului hadat ijo eam 


sononoh tahkan ulun-ulun bejad. 2:8 Ang tahun-tohun ulun-ulun somahcam 
orih, Lut ijo pios rih bolum umba homboruan tonosiksa, tului nyinong 
ondou io nohto tutang ngonih gawin-gawin iro ijo ja'at. 2:9 Jadi, Tuhan 
ta'an, koloukuwoh nyolamat'kan ulun-ulun ijo numbun konohuang-Oh, 
amat iro noharep tihkos-tihkos. Tutang Tuhan ngota'an, koloukuwoh ngina 
ulun-ulun ijo ja'at ahkan tonosiksa ang Ondou Ponosara, 2:10 khususoh 
ulun-ulun ijo numbun kojolik-kojolik bolai iro ijo kojilok tutang ijo mohina 
kowasan Pohotala. Kolourih kohanyi tutang kojuhuoh guru-guru polasu 
rih nyiring iro eam teka-tekan mohina dolang aangbolum ijo tonohoromat 
ang soruga ka! 2:11 Rahatrih molehkat-molehkat ijo mahcu koba'asoh 
tutang kowasaoh tahkan guru-guru polasu rih eam ndawa dolang 
aangbolum ijo tonohoromat rih, umba auh-auh pohina ang toharep Tuhan. 
2:12 Tahpi guru-guru rih eam inon! Iro kolou ohcintana ijo konanak ahkan 
tonawan tutang tomunu iou. Iro eam bopikir, tahpi baya nguai numbun 
pokomo iou, nyiring iro nyarang hal-hal ijo eam ngosonooh umba auh-auh 
pohina. Kotului orih, bain karon-gawin iro bongol, iro ahkan rusak kolou 
ohcintana-ohcintana bosiak. 2:13 Kolou palos ngosan karot ijo jari iro 
kotuluioh, iro ahkan ngarot koporos. Bagi iro, hal ijo nyanang ahtoi iorih 
nguan inon iou, ang tohun ondou, ahkan meda konohuang behtin iro. Amat 
iro tuot hombo-homboh ihkam a'ang pesta kuman, cara iro kojilok, kotului 
iro bobusou bain kojorik bolai. 2:14 Iro eam peda-peda nguan dusa, tutang 
kojolik iro iorih nopahjah bawin sundal. Tutang ulun ijo punai porocaya, 
tutang magun kurang yakin, iro jorat. Ahtoi iro jari pahtuh umba kokuhu. 
Iro anairih ulun-ulun ijo tonulut! 2:15 Tului iro eam kani nitoi jalan ijo 
morong, mahka iro sosat. Iro ngomin jalan ijo tonitoi bain Bileam anak 
Beor lomoi. Bileam orih jolik samasino dahpot duit, tahkan gawiou ijo 
ja'at. 2:16 Tahpi io dahpot tingak ijo paham toharep koja'atoh rih, kotihka 
keledaioh pander hapa auh ulun. Mahka nabi rih tohojojuan ahkan nondo 
gawiouoh ijo gila rih. 2:17 Guru-guru polasu rih, anai kolou mahtan 
danum ijo tohjah, tutang kolou ombun ijo tonahpi bain bahiu blowut. 
Pohotala jari monyodia bagin iro, ihco unuk ijo paham pindong. 2:18 Iro 
nguan korinah-korinah ijo tama-tamam tutang buang; bolaiusi ijo nyundal 
orih hapan bain iro, mangat nombohos ulun-ulun ijo punai iou nopara 


toliwus tahkan barih ulun ijo bolum lahcat. 2:19 Guru-guru polasu rih, 
mbowot komorodehka ahkan ulun-ulun rih, rahatoh iro bongol nohojihpon 
bain kopahtuh-kopahtuh ijo morusak ulun. Tului amat ulun tonokalah bam 
angihco, mahka io jihpon tahkan ijo mopokalahoh rih. 2:20 Ulun jo 
ngosono Tuhan tutang Ponyolamat ihto Yesus Kristus, jari morodehka 
tahkan kowasan-kowasan kolunon ijo nyowui ulun. Tahpi amat pongohino 
io tojorat huli, nyiring tonokalah bain kowasa-kowasa rih, mahka akibat 
ulun rih ang latuoh, labih ja'at tahkan 10 hounumbaoh. 2:21 Labih pios 
ulun-ulun somahcam rih eam pu'u ngosono jalan komorong tahkan 
Pohotala, tahkanumba iro ngosonooh, tahpi pongohuli eam kani nutut 
poretah-poretah 1jo tononga Pohotala ahkan iro. 2:22 Inon 1jo iro nguaioh, 
mombukti komorong paribasa tuh, "Asu ahkan kuman hoduli inon 1jo jari 
tonguhtaoh," tutang "Urak 1j0 jari tonopondusoh, ahkan huli ngolobangan 
ang luwang luhtak." 


3:1 Konduang-konduang ijo ahku sitaoh! Tuhrih surat'ku ijo koduo 
ahkan'kam. Ang luwang koduo surat tuh ahku bousaha ngomonyun 
tiruk-tiruk ijo borasih aang ihkam. 3:2 Ahku nyuhumopingat mangat 
ihkam bingat, ahkan auh-auh ijo lomoi tonohawot bain nabi-nabi Pohotala, 
tutang poretah-poretah tahkan Tuhan, Lahca Ponyolamat, ijo tonyorihtaoh 
ahkan'kam nguha rasul-rasul. 3:3 Sula-sulakoh ihkam harus ngota'an, ijo 
aang ondou-ondou laiu, ahkan lombut ulun-ulun ijo pombolumoh 
konowasa bam kojolik bolai iro bongoit. Iro ahkan hololea ihkam 3:4 
honong nuhtui koloutuh, "Hioioh, Tuhan nobowot ahkan lombut! Uhuntuh 
umoh lo? Amai-amai tahtu ajuh lomoi jari palus, tahpi kokaron-karonoh 
magun sama iou kolou tahkanuhun tona'oioh pindalangit!" 3:5 Iro ha'atoh 
eam kani ngahku ijo sounlomoi Pohotala, naoi langit tutang tana ngosan 
auhoh. Tana ngojadian-Oh tahkan danum, tutang umba danum, 3:6 tutang 
umba danum ka'a -- yorih danum tahkan ba'ah hajo -- kolunon sounlomo1 
rih tonorusak. 3:7 Tahpi langit tutang tana ijo anai uhuntuh, tonohaga bain 
auh Pohotala, rih ka'a ahkan tongondian umba baho noin. Uhuntuh langit 
tutang tana magun tonohaga johcok aang ondou ulun-ulun ijo ja'at 
tonohukum tutang tongondian. 3:8 Tahpi konduang-konduang'ku, ihco hal 


tuh ararih ihkam nolingouoh ijo aang topahjah Tuhan, ihco ondou eam aro 
kobohko1 umba sokuhjan toun -- koduo-duooh sama iou bagi-Oh. 3:9 
Tuhan eam borahkah nonga inon 1jo jari tonobowot-Oh, oluka anai ihco 
ngohu kolourih. Sobalikoh Io sabar toharep'kam, kotului lo eam kani 
ihcobehti ka rusak. Io jolik mangat paring ulun hubah tahkan dusai- 
dusaioh. 3:10 Tahpi Ondou polombut Tuhan ahkan johcok kolou 
ponahkou. Ang Ondou rih, langit ahkan dilap honong auh ngorutung, 
tutang ramun-ramun ang langit ahkan lingis bosaha, tutang tana hawui 
paring ijo anai ang luwangoh ahkan dilap. 3:11 Kotului paringoh rih ahkan 
tonolonyuh umba cara ijo kolou rih, koloukuwohrih koharusoh ihkam 
bolum? Ihkam pahtut bolum borasih, tutang khusus ahkan Pohotala, 3:12 
kotahin ihkam ngindoioh tutang morinduoh polombutoh Ondou Pohotala. 
Aang Ondou rih langit ahkan opah bosaha, tutang tului kopodioh, mahka 
ramu-ramu ijo ang langit ahkan lonyuh. 3:13 Tahpi ihto ngindoi inon ijo 
jari tonobowot Pohotala, yorih langit ijo bohua, tutang tana ijo bohua, ang 
amoh sombang koadilanoh. 3:14 Kotulut orih, Konduang-konduang jo 
tonosita, pondehan ihkam ngindo1 Ondou rih, bousaha tu'u-tu'u ahkan 
bolum borasih tutang earo kosalai ang toharep Pohotala. Tutang mohaga 
kohihco ijo hinut umba Pohotala. 3:15 Ngohurih kosabar Tuhan ihto 
kolou kosapet ijo tononga-Oh ahkan'kam, mangat dahpot solamat. Paulus, 
konduang ihto ijo tonokasih, jari nyurat ijo kolourih ka'a ahkan'kam. Io 
nyurat rih umba kopihtaran ijo tononga Pohotala ahkaioh. 3:16 A'ang 
paring suratoh, Paulus turus nyurat tohou hal orih. Puna anai pira-pira hal 
rih ijo bohali tongumang luwang surat-suratoh rih. Tutang bagian orih 
tomutar-balik bain ulun-ulun ijo eam ngota'an ino-inon, tutang ijo eam 
segah koporocayaoh. Hal orih earo mohelan, kotului tahkan bagian-bagian 
bohkon, tahkan Surat Borasih tononguan kolourih ka'a bain iro. Inon ijo iro 
nguai orih tihkas ngojorian kolonyuh iro bongoi. 3:17 Tahpi ihkam, 
Konduang-konduang ijo tononyita, ius ngota'an tohou hal rih. Kotului rih, 
bojaga-jaga iou, ara nyiring ihkam toomin-omin nokuh luwang kolahcat, 
ulun-ulun bejad nyiring ihkam ngonyahtu tahkan unuk'mu botihcak ijo 
segah. 3:18 Hondakrih ihkam mahi-mahi anai nginyam pononganasin 
Yesus Kristus, Tuhan tutang Lahca Ponyolamat ihto, tutang hondakrih 


ihkam ka'a mahi-mahi kosono lo. Tararih lo, tahkan huntuh tutang nyiring 
turus-Jahamoh! Amen. Horomat ihkai, Petrus 


1 Yohanes 


1:1 Usin surat tuh tohou Auh ijo mononga pombolum, yorih Auh 1jo jari 
anai tahkan pahtuk nopara. Ihkai jari ngonihoh, tutang ihkai jari nohtooh, 
umba mahtan ihkai bongon. Ihkai jari nopahjahoh, tutang jari nambitoh 
umba longon ihkai. 1:2 Kotihka pombolum rih tongorinahoh, ihkai 
nohtooh. Orihrih kobaiuoh ihkai nonga kosaksian tohou Io. Ihkai mborihta 
ahkan ihkam tohou pombolum ijo sojati tutang kototahiu, ijo anai hihco 
Amai tutang ijo jari ngorinah ahkan ihkai. 1:3 Inon ijo jari ihkai nohtooh, 
orih ka'a ijo ihkai monyiaroh ahkan ihkam, mangat ihkam homboh ihkai 
umba ngenang pombolum hihco umba Amai, tutang umba Anak-Oh Yesus 
Kristus. 1:4 Ihkai nyurat tuh, mangat ahtoi ihto tu'u-tu'u jorih. 1:5 Tuhrih 
borihta ijo jari ihkai ngonih tahkan Anak-Oh, tutang ijo ihkai monyiaroh 
ahkan ihkam; Pohotala rih koloang, tutang aang lo eam anai kopindong 
samasino. 1:6 Amat ihto nuhtui ijo ihto bolum hihco umba Io, padahal ihto 
bolum ang kopindong, mahka ihto bobalik, pios umba auh-auh kanika 
umba gawi. 1:7 Tahpi amat ihto bolum ang luwang koloang, koloukuwoh 
Pohotala anai ang luwang koloang, mahka ihto bolum heret, rukun ihco 
sama ijobohkon, tutang dahan Yesus, Anak-Oh muhi ihto tahkan kokaro 
dusa. 1:8 Amat ihto nuhtui ijo ihto eam bodusa, ihto nihpu arop ihto 
bongon; tutang Pohotala eam mohcon ang luwang ahtoi ihto. 1:9 Tahpi 
amat ihto ngahku dusa-dusan ihto ahkan Pohotala, Io ahkan molalus 
bowot-Oh, tutang nguan inon ijo adil. Io ahkan ngapun dusa-dusan ihto 
tutang ngomuhi ihto tahkan karo gawin ihto ijo sala. 1:10 Tahpi amat ihto 
nuhtui ijo ihto eam bodusa, ihto ngohu soahkan-ahkan Pohotala bobalik 
tutang ihto eam anai auh Pohotala ang ahtoi ihto. 


2:1 Anak-anak'ku! Ahku nyurat tuh ahkan ihkam, mangat ihkam ara nguan 
dusa. Tahpi amat anai ijo nguan dusa, mahka ihto anai ihcobehti 
pondohop, yorih Yesus Kristus ijo adil rih; Io ahkan nyawot bagi ihto ang 


toharep Amai. 2:2 Honong poholat Yesus Kristus orih rih, dusa-dusan ihto 
tonapunoh. Tutang eamoh dusa-dusan ihto iou, molekan dusan paring ukup 
kolunon ka'a. 2:3 Amat ihto te'et umba poretah-poretah Pohotala, orih 
tandaoh ijo ihto ngosono Pohotala. 2:4 Ulun ijo homouh, "Ahku kosono 
Pohotala," tahpi eam te'et umba poretah-poretah-Oh ulun rih bobalik, 
tutang Pohotala eam anai ang luwang ahtoioh. 2:5 Tahpi ulun jo te'et 
umba auh Pohotala, ulun orih sita Pohotala honong soporuna. Orth rih 
tandaoh ijo ihto bolum hihco umba Pohotala. 2:6 Ia-1a1 nuhtui ijo lo bolum 
hihco umba Pohotala, Io harus bolum nutut lohkun Kristus. 2:7 Konduang- 
Konduang ijo ahku nyitaoh! Ijo ahku nyurat tuh eamrih ihco poretah ijo 
bohua. Tuhrih poretah tahi ijo jari tonyiar ahkan'kam tahkan ihkam pahtuk 
porocaya ahkan Kristus, yorih borihta tahkan Pohotala, ijo jari ihkam 
ngonih sounumbaoh. 2:8 Oluka kolourih, poretah ijo ahku nyuratoh tuh 
punai ka'a; tului kotu'uioh dahpot tonohto aang arop Kristus, tutang aang 
arop ihkam. Tului kopindong mahi-mahi dilap, tutang koloang ijo tu'u jari 
nopara monyingah. 2:9 Ulun ijo nuhtul ijo io anai ang luwang koloang, 
tahpi ulun rih magun bosingi konduangoh, ulun rih magun mohcon ang 
kopindong nyiring huntuh. 2:10 Ulun ijo ngasih Konduangoh, bolum 
luwang koloang, nyiring eam anai angihco ka aangoh, ijo ahkan kotulutoh 
ulun bohkon ngonyahtu luwang dusa. 2:11 Tahpi ulun ijo bosingi 
konduangoh mohcon luwang kopindong. Io nyalan luwang kopindong 
tutang eam ta'an nokuh umoh io tulak, kotului kopindong rih nguan io eam 
dahpot nohto. 2:12 Ahku nyurat ahkan'kam, Anak-inyam, bain dusan'kam 
jari tonapunoh, tului Kristus. 2:13 Ahku nyurat ahkan'kam, Amai-amai, 
tului ihkam kosono lo ijo jari anai tahkan pahtuk nopara. Ahku nyurat 
ahkan'kam, Ulun-ulun biou, bain ihkam jari ngalahrih ijo Ja'at. 2:14 Ahku 
nyurat ahkan'kam, anak-inyam, tului ihkam ngosono Pohotala, Amai. Ahku 
nyurat ahkan'kam, Amai-amai, tului ihkam ngosono Auh ijo jari anai 
tahkan pahtuk nopara. Ahku nyurat ahkan'kam ulun-ulun biou, bain ihkam 
ba'as. Auh Pohotala anai ang luwang ahtoi'kam, tutang ihkam jari 
mongalah ijo Ja'at. 2:15 Ara ngasih kolunon tuh, ata'ai inon ka'a ijo anai 
ang luwang kolunon tuh. Amat ihkam ngasih kolunon, ihkam eam ngasih 
Amai. 2:16 Kokaron angihco anai ang luwang kolunon tuh -- ijo tongojolik 


bain tobiat ulun ijo bodusa, ijo tonohto turus tongojolik tutang ijo tonama- 
namamoh -- paringoh anairih hal-hal ijo eam asar tahkan Amai molekan 
tahkan kolunon. 2:17 Kolunon tutang kokaro aang'co ang luwangoh ijo 
tongojolik bain ulun, rahat dilap. Tahpi ulun ijo numbun konohuang 
Pohotala, tehtep bolum nyiring turus-jahamoh. 2:18 Anak-anakku, lain 
jaman jari doni! Jari tonyorihta ahkan ihkam hounoh ijo Musuh Kristus 
ahkan lombut; tutang uhuntuh jari lombut, aro ulun ijo momusuh Kristus. 
Orih tandaoh ijo lain jaman jari dom. 2:19 Musuh-musuh Kristus rih, 
anairih ulun-ulun ijo jari nohtah ihto, tului iro kotu'uioh puna eam ulun-ulun 
ihto. Amat iro ulun-ulun ihto, tontu iro tahtap hihco umba ihto. Tahpi iro 
nohtah ihto, mangat korinahrih ijo eam ihcobehti ka tahkan iro, ijo tu'u-tu'u 
barihihto. 2:20 Tahpi ihkam jari monorima Roh Pohotala, ijo tonusuh bam 
Yesus Kristus, tutang orih kotuluioh ihkam paringoh kosono ajar ijo 
morong rih. 2:21 Jadi, ahku nyurat tuh ahkan'kam, eamoh tului ihkam eam 
kosono ajaran ijo morong, tahpi malah bain ihkam jari ngosonooh, tutang 
ihkam ka'a kota'an ijo eam anai alik a'ang ajaran ijo morong rih. 2:22 Ijo 
bobalik anairih ulun ijo nuhtui, jo Yesus bohkonoh Lahca Ponyolamat ijo 
tonobowot bam Pohotala. Ulun rih Polawan Kristus; io eam mongahkuoh 
Amai mahika Anak. 2:23 Ulun ijo eam ngahku Anak, rimai eam monorima 
Pohotala rih Amai ka'a. Tutang ulun ijo mongahku Anak, rimai norima 
Amai ka'a. 2:24 Bain orih, borihta ijo jari ihkam ngonihoh, toparan ihkam 
pahtu-pahtukoh porocaya, harus ihkam mohagaoh pio-pios ang luwang 
ahtoi'kam. Amat borihta tuh ihkam mohaga pio-pios, ihkam ahkan toturus 
bolum hihco umba Anak tutang umba Amai. 2:25 Tutang Jituh ijo 
tonobowot Kristus bongoi ahkan ihto; bolum sojahti tutang kototahiu. 2:26 
Ahku nyurat tuh ahkan'kam, tohou ulun-ulun ijo rahat bousaha monihpu 
ihkam. 2:27 Tahpi tohou ihkam bongon, Kristus jari nusuh Roh-Oh 
aang'kam. Tutang kotahin Roh-Oh anai aang ihkam, eam usah ulun 
bohkon hino majar ihkam. Bain Roh-Oh majar ihkam tohou kokaro 
aangihco; tutang inon ijo tongajar-Oh rih morong, eam alik, Bain orih 
hondakrih ihkam te'et, ahkan inon ijo tongajar bain Roh rih, tutang 
hondakrih ihkam tahtap bolum hihco umba Kristus. 2:28 Jadi, 
anak-anak'ku, tahtaprih bolum hihco umba Kristus, mangat noin ang ohkot 


To lombut, ihto noharep lo honong tuwi kohanyi, tutang eam nyuhuk arop 
tului mia. 2:29 Ihkam jari ta'an ijo Kristus bolum numbun konohuang 
Pohotala. Tului orih ihkam harus ta'an hino, ijo nyinong ulun ijo bolum 
numbun kohondak Pohotala anai rih anak Pohotala. 


3:1 Nohtorth, eaminon Pohotala masi ihto, nyiring ihto tongahku kolou 
anak-anak-Oh. Tutang puna ihto anai rih anak-anak Pohotala. Orihrih 
bainoh kolunon ijo ja'at tuh eam kosono ihto, kotului kolunon eam ngosono 
Pohotala. 3:2 Konduang-konduang ijo tonyita! Ihto huntuh anairih 
anak-anak Pohotala, tahpi koada'an ihto noin, jaha korinah. Tahpi ihto 
ta'an ijo amat Kristus lombut, ihto ahkan nyolung kolou lo, kotului ihto 
ahkan nohto lo a'ang koada'an-Oh ijo komorongoh. 3:3 Paring ulun ijo 
anai koporocaya tuh toharep Kristus, monjaga aropoh, mangat tu'u-tu'u 
borasih, borasih tahkan dusa sama kolou Kristus ka'a borasih. 3:4 Ulun ijo 
nguan dusa, molanggar hukum Pohotala, kotului dusa anairih molanggar 
hukum Pohotala. 3:5 Ihkam ta'an, ijo Kristus lombut ahkan muhi 
dusa-dusan kolunon, tutang ijo eam aro dusa aang arop-Oh. 3:6 Paring 
ulun, ijo bolum hihco umba Kristus, eam hototurus nguan dusa. Ulun ijo 
hototurus nguan dusa, eam pu'u nohto Kristus ata'ai ngosono-Oh. 3:7 
Anak-anak'ku, ara mohonau iai ka ka'a monyosatoh ihkam. Ulun ijo nguan 
kohondak Pohotala anairih Anak Pohotala, kolouumoh Kristus anairih 
Anak Pohotala. 3:8 Tahpi ulun ijo hototurus nguan dusa anairih anak 
Sehtan, kotului Sehtan bodusa tahkan pahtuk. Ahkan tuhrih Anak 
Pohotala lombut yorih ahkan polonyuh gawin Sehtan. 3:9 Ulun ijo jari 
monjadi Anak Pohotala, eam hototurus nguan dusa, kotului sipat Pohotala 
bongoi anai luwangoh. Tutang kotului Pohotala rih Amaioh, mahka 10 eam 
duon hototurus nguan dusa. 3:10 Tuhrih kobohkoioh holat anak-anak 
Pohotala umba anak-anak Sehtan; ia-iai eam nguan kohondak Pohotala, 
ata'ai eam masi konduangoh, io bohkon Anak Pohotala. 3:11 Tahkan 
pahtuk jari tonyiar borihta tuh ahkan'kam: Ihto harus masi ihco umba 
ijobohkon. 3:12 Ara ihto kolou Kain, ijo monjadi anak Sehtan tutang munu 
konduangoh bongoi. Inon kotuluioh Kain munu konduangoh rih? Bain 
hal-hal ijo konuaioh anairih sala, tahpi hal-hal ijo konuan konduangoh 


anairih morong. 3:13 Bam orih, Konduang-konduang'ku, ara helan amat 
ulun-ulun kolunon tuh bosingi ihkam. 3:14 Ihto ta'an ijo ihto jari soluka 
tahkan popahtoi, tutang jari hahtun nokuh pombolum. Ihto ta'an rih kotului 
ihto masi hawui konduang ihto. Ulun ijo eam masi, rimai magun konowasa 
bam popahtoi. 3:15 Ulun ijo bosingi konduangoh, ulun rih pomunu, tutang 
ihkam ta'an, amat ihcobehti pomunu eam norima pombolum sojahti tutang 
turus-Jahamoh. 3:16 Umba jalan tuhrih ihto mongota'an cara masi sama 
arop; Kristus jari monyorah pombolum-Oh bagi ihto. Kobain orih ihto ka'a 
harus monyorah pombolum ihto bagi konduang-konduang ihto! 3:17 Amat 
ihcobehti ijo pombolumoh sukup nohto konduangoh anai kotahpas, tahpi 
eam kani dohop konduangoh rih, koloukuwoh ulun rih dahpot homauh ijo 
10 sita Pohotala? 3:18 Anak-anak'ku! Ararih ihto ngasi baya ang nyama, 
ata'ai tihkas umba kohawot iou. Hondakrih ihto ngasi umba kasih ijo 
soJahti, ijo tongorinah umba gawin ihto. 3:19 Kolouorih caraoh ihto ta'an 
ijo ihto angbarih anak-anak Pohotala ijo morong, tutang ahto1 ihto dahpot 
teneng ang toharep Pohotala. 3:20 Ihto ta'an, ijo amat ihto tonosalan bain 
ahto1 ihto, pongotaan Pohotala labih hajo, tahkan pongotaan ahtoi ihto, 
tutang ijo Io ta'an koparing-paringoh. 3:21 Jadi, Konduang-konduang jo 
tonyita, amat ahto1 ihto eam nosalan ihto, ihto dahpot noharep Pohotala 
honong kohanyi. 3:22 Tutang inon ijo ihto nyawot tahkanumba-Oh, ihto 
norimaoh, tului ihto te'et umba poretah-poretah-Oh, tutang nguan inon ijo 
ngojorth ahtoi-Oh. 3:23 Ijo lo moretahoh ahkan ihto; iorih, ihto harus 
porocaya ahkan Anak-Oh, yorih Yesus Kristus, tutang ihto harus saling 
ngasi kolou ijo jari ponoretah Kristus ahkan ihto. 3:24 Paring ulun ijo te'et 
ahkan poretah-poretah Pohotala, bolum hihco umba Pohotala, tutang 
Pohotala hihco umba iro. Tutang ihto ta'an amat Pohotala bolum hihco 
umba ihto, kotului lo jari nonga Roh-Oh ahkan ihto. 


4:1 Konduang-konduang ijo tonyita! Ararih porocaya ahkan paring ulun ijo 
mongahku arop anaingina Roh, Pohotala, tahpi ngujirih houn iro, ahkan 
mongota'an, inonrih roh ijo anai aang iro rih asar tahkan Pohotala ata'ai 
eam. Bain aro nabi polasu jari bokumbang nokuh umo-umoh. 4:2 
Koloutuhrih caraoh ihkam ta'an monrih rih Roh Pohotala, ata'ai eam: Ulun 


ijo mongahku Yesus Kristus lombut ahkan kolunon kolou ulun, ulun rih ijo 
anaingina Roh ijo lombut tahkan Pohotala. 4:3 Tahpi ulun ijo eam 
ngahkuoh, hal tuh tohou Yesus, 10 eam anaingina Roh Pohotala. Ulun rih 
anaingina roh tahkan musuh Kristus. Konduang jari ngonih ijo roh rih 
ahkan lombut, tutang huntuh io jari anai ang luwang kolunon tuh. 4:4 
Tahpi anak-anak'ku, ihkam ain Pohotala. Ihkam jari ngalah nabi-nabi 
polasu, tului Roh ijo anai aang'kam labih bokowasa tahkanumba roh jo 
anai aang ulun-ulun ain kolunon tuh. 4:5 Nabi-nabi polasu rih nuhtui tohou 
hal-hal kolunon, tutang kolunon ngonih auh iro, tului iro ain kolunon. 4:6 
Tahpi ihto anairih anak-anak Pohotala, tutang ulun ijo kosono Pohotala 
ngonih auh ihto. Ulun ijo bohkon ain Pohotala, io eam ngomih auh ihto. 
Kolourihrih caraoh ihto ngota'an kobohkon holang Roh ijo nonga ajar ijo 
morong, tutang roh ijo monyosat. 4:7 Konduang-konduang ijo tonyita! 
Olairih ihto hokasih ihco umba 1jobohkon, bain kasih asaroh tahkan 
Pohotala. Ulun ijo mongasih anairih Anak Pohotala, tutang io ngosono 
Pohotala. 4:8 Ulun ijo eam mongasi, io eam ngosono Pohotala, kotului 
Pohotala anairih pongasih. 4:9 Pohotala ngorinah ijo lo mongasih ihto, 
hawui nyuhu Anak-Oh ijo tukan nokuh luwang kolunon, mangat ihto 
ngondahpot pombolum nguha Anak-Oh rih. 4:10 Tuhrih kasih: Bohkon 
ihto ijo jari ngasi Pohotala, tahpi Pohotala ijo ngasi ihto, tutang nyuhu 
Anak-Oh, mangat nguha Io ihto mondahpot pongapunan ngosan 
dusa-dusan ihto. 4:11 Konduang-konduang ijo tonyita, amat Pohotala 
kolourih mongasih ihto, ihto ka harus ngasih ihco umba ijobohkon. 4:12 
Eam anai ihcobehti ka ijo pu'u nohto Pohotala, tahpi amat ihto saling 
hosita, tanda Pohotala hihco umba ihto, tutang asi-Oh monjadi soporuna 
luwang arop ihto. 4:13 Bam kotului Pohotala jari nonga ahkan ihto 
Roh-Oh, mahka ihto ta'an ijo ihto jari bolum hihco umba Pohotala, tutang 
Pohotala bolum hihco umba ihto. 4:14 Ihkai bongon jari nohto Anak 
Pohotala, tutang ihkai mongabaroh ijo Yesus rih tonyuhu bam Amai, 
ahkan monjadi Lahca Ponyolamat kolunon tuh. 4:15 Ia-1ai mongahku ijo 
Yesus rih Anak Pohotala, Pohotala bolum hihco umba ulun rih, tutang ulun 
rih ka'a bolum hihco umba Pohotala. 4:16 Ihto bongon ta'an, tutang 
porocaya, ahkan kasih Pohotala ahkan ihto. Pohotala rih pongasih. Ulun 


ijo pombolumoh konowasa bain kasih, ulun rih hihco umba Pohotala, 
tutang Pohotala hihco umba io. 4:17 Kasih monjadi soporuna luwang arop 
ihto, mangat ihto tepun kohanyi ang Ondou Ponosara. Ihto ahkan tepun 
kohanyi, tului pombolum ihto ang kolunon tuh, sama kolou pombolum 
Kristus. 4:18 Ulun ijo nginyam asin Pohotala, eam mokomo anyam anai 
kihkoh, tului kasih ijo soporuna moponihou kokaro nanyam kihkoh. Jadi, 
korinah rih 1jo ulun bolum nginyam sitan Pohotala honong soporuna amat 
ulun rih mihkoh noharep Ondou Ponosara. 4:19 Ihto mongasth, tului 
Pohotala jari labih houn mongasih ihto. 4:20 Amat ihcobehti nuhtui, 
"Ahku ngasih Pohotala," tahpi io eam mongasih konduangoh, ulun rih 
bobalik. Kotului ulun ijo eam mongasih konduangoh ijo gihtaioh, eam 
harapan tou mongasih Pohotala ijo eam tonohto baiuoh. 4:21 Kotulu rih, 
tuhrih poretah 1jo tononga Kristus ahkan ihto: Ia-1ai ngasih Pohotala harus 
ngasih konduangoh ka'a. 


5:1 Ulun ijo porocaya ijo Yesus anairih Lahca Ponyolamat ijo tonobowot 
Pohotala, ulun orih anairih Anak Pohotala. Ulun ijo mongasih ihcobehti 
amai, mongasih anakoh ka'a. 5:2 Umba jalan tuhrih ihto ta'an, ijo ihto 
mongasi anak-anak Pohotala: Ihto mongasi Pohotala tutang te'et umba 
poretah-poretah-Oh. 5:3 Tului mongasih Pohotala rimai te'et ahkan 
poretah-poretah-Oh. Tutang poretah-poretah-Oh eamrih bahat ahkan ihto, 
5:4 tului nyinong anak Pohotala sanggup pokalah kolunon 1jo ja'at tuh. 
Tutang ihto mongalah kolunon umba koporocayan ihto. 5:5 Iaikah duon 
ngalahoh kolunon? Tihkas ulun ijo porocaya, ijo Yesus anairih Anak 
Pohotala. 5:6 Yesus Kristusrih ijo lombut nokuh kolunon umba danum 
popondus-Oh, tutang umba dahan popahto1-Oh. Io lombut eam tihkas 
umba danum iou, tahpi umba danum tutang daha. Tutang Roh Pohotala 
bongoi, nonga kosaksian ijo orih morong, tului Roh eam pu'u bobalik. 5:7 
Anai tolu saksi: 5:8 Roh Pohotala, danum tutang daha -- kotolu-toluoh 
nonga kosaksian ijo sama. 5:9 Ihto porocaya umba kosaksian kolunon, 
tahpi kosaksian Pohotala labih ba'as hino. Tutang orihrih kosaksian ijo jari 
tononga bam Pohotala tohou Anak-Oh. 5:10 Kotului orih, ulun ijo 
porocaya ahkan Anak Pohotala jari norima kosaksian rih ang luwang 


ahtoioh; tahpi ulun ijo eam anai koporocaya umba Pohotala, jari ngohu 
soahkan-ahkan Pohotala pobalik. Tului io eam porocaya, inon ijo tonuhtui 
Pohotala tohou Anak-Oh. 5:11 Tuhrih kosaksian rih: Pohotala jari nonga 
ahkan ihto pombolum sojahti tutang kototahiu, tutang Anak-Oh anairih 
tohasak pombolum rih. 5:12 Ulun ijo anaitepun Anak Pohotala 10 
anaitepun pombolum rih; tutang ulun ijo eam anaitepun lo, eam anaitepun 
pombolum rih. 5:13 Ahku nyurat ahkan ihkam ijo porocaya ahkan Anak 
Pohotala, mangat ihkam ta'an ijo ihkam jari anaingina pombolum sojahti 
tutang kototahiu. 5:14 Tutang ihto bohanyi noharep Pohotala, tului ihto 
yahkin lo monorima do'a ihto, amat ihto nyawot inon iou, ijo tohorong 
umba kohandak-Oh. 5:15 Tului ihto ta'an ijo lo ngonihoh ihto, amat ihto 
nyawot umba-Oh, mahka ihto ta'an ka'a, ijo lo nongaoh ihto, inon ijo ihto 
nyawot tahkan lo. 5:16 Amat ihkam nohto anai ihcobehti sosama Kristen, 
nguan dusa ijo eam ngonjortan ulun rih nihou pombolum sojahti tutang 
kototahiu, kohondakrih ihkam bodo'a ahkan Pohotala, tutang Pohotala 
ahkan nonga pombolum rih ahkaioh. Tuh hokokona umba iro, ijo dusaoh 
eam ngonjorian iro nihou pombolum rih. Tahpi anai dusa ijo ngonjorian 
ulun nihou pombolum rih. Tohou hal rih ahku eam nuhtui ijo ihkam harus 
bodo'a umba Pohotala. 5:17 Paring gawi ijo sala anairih dusa, tahpi anai 
dusa ijo eam ngonjorian ulun nihou pombolum sojahti tutang kototahuiu rih. 
5:18 Ihto ta'an ijo paring ulun ijo jari monjadi anak-anak Pohotala, eam 
hototurus mawi dusa, tulu Anak Pohotala ngolindungoh, tutang si Ja'at 
eam dahpot mawi ino-inon tohimo io. 5:19 Ihto ta'an ijo ihto ain Pohotala, 
oluka hopus kolunon tuh ang pinda kowasan Si Ja'at. 5:20 Ihto ta'an 1j0 
Anak Pohotala jari lombut, tutang jari nongaoh kohorahti ahkan ihto, 
mangat ihto kosono Pohotala ijo morong. Ihto bolum hihco umba Pohotala 
ijo morong, tutang bolum hihco umba Anak-Oh Yesus Kristus. Tuhrih 
Pohotala ijo morong, tutang tuhrih pombolum ijo sojahti tutang kototahiu. 
5:21 Anak-anak'ku, ngomahcuohrih arop'kam tahkan dewa-dewa! 


2 Yohanes 


1:1 Ahkan Ine ijo tonopili bain Pohotala, tutang ahkan anak-anak Ine. 


Surat tuh tahkan ahku, ponotua ukup ijo tu'u-tu'u ngasih ihkam. Eam 
tihkas ahku tahpi paring ulun ijo ngosono Pohotala ijo morong, ijo ngasih 
ihkam ka'a. 1:2 Bam Pohotala mohcon ang luwang ahto1 ihto, tutang 
ahkan toturus anai umba ihto turus-jahamoh. 1:3 Keleh ihto tononga 
borehkat, pononganasi tutang kosanang bain Pohotala, Amai, tutang Yesus 
Kristus Anak Amai rih. Keleh paringoh ihto ngima, hawui ahtoi ijo tulus 
tutang honong kasih. 1:4 Ahku jorih samasino ngota'an, ijo anai anak-anak 
Ine ijo bolum numbun ajaran Pohotala, kolou ijo jari tonoretah Pohotala, 
Amai, ahkan ihto. 1:5 Tului orih, Ine, ahku nyawot honong paham mangat 
ihto paring saling hokasih. Ijo ahku manderoh tuh eam rih ihco poretah, 
ijo bohua, poretah tuh jari tononga ahkan ihto, toparan ihto pahtu- 
pahtukoh porocaya. 1:6 Mongasih, rimai bolum numbun poretah-poretah 
Pohotala. Tutang poretah ijo ihkam jari ngonih tahkan pahtukoh, iorih, ijo 
ihkam harus bolum honong hokasih ihco sama bohkon. 1:7 Aro ponihpu 
jari bohambur nokuh hopus kolunon. Iro anairih, ulun-ulun ijo eam ngahku, 
ijo Yesus Kristus lombut nokuh kolunon, kolou ihcobehti ulun. Ulun 
somahcam orih anairih ponihpu, tutang Musuh Kristus. 1:8 Tului orih 
Jagarih, ara nyiring ihkam nihou, inon ijo jari ihkai usahaoh ahkan ihkam. 
Bousaharih, mangat ihkam norima tahkan Pohotala upah'kam koparingoh. 
1:9 Ulun yo eam nambit aang ajaran Kristus, molekan nyapang tahkan inon 
ijo tonongajaroh bain Kristus, ulun orih eam anaingina Pohotala. Ulun jo 
tahtap ang luwang ajaran Kristus, rimai, anaingina, kohinut Pohotala, 
Amai, oluka Anak. 1:10 Tului orih, amat anai ulun lombut tutang 
mborihtaoh ahkan'kam ajaran ijo eam tongajar Kristus, ara monorima ulun 
rih ang luwang lohpou'kam ata'ai nonga tahbe ahkaioh. 1:11 Kotului ulun 
ijo nonga tahbe, ahkan ulun ijo kolourih umba ka'a hihco ulun rih, aang 
nguan gawioh ijo ja'at. 1:12 Aro samasino ijo porulu ahku monyorihtaoh 
ahkan'kam tahpi anyamoh labih pios ara nguha surat. Ahku moharap 
dahpot masap tutang hopander bongok umba ihkam, mangat ahtoi ihto 
tu'u-tu'u jorih. 1:13 Anak-anak tahkan konduang bawi, Ine ijo tonopili 
Pohotala, ngirim tahbe ahkan Ine. 


3 Yohanes 


1:1 Konduang Gayus ijo tonokasih! Ahku okon ukup, ijo tu'u-tu'u 
mongasihi'ko, 1:2 bodo'a, keleh Konduang borigas-rigas tutang paringoh 
pio-pios honong ihko sama kolou homboruan'mu pio-pios iou ka'a. 1:3 
Ahku sanang samasino, kotihka pira-pira Konduang Kristen johcok tutang 
mborihta ahkak'ku, eaminon kote'etoh, Konduang toharep Pohotala ijo 
morong, kotului puna Konduang toturus bolum numbun ajaran Pohotala. 
1:4 Fam anai ijo dahpot monyababoh ahku labih jorih, tahkanmba ngonih 
ijo anak-anak'ku bolum numbun ajaran Pohotala. 1:5 Konduang'ku! 
Konduang kolourih kote'et a'ang gawi ijo Konduang nguai bagi sobat-sobat 
sosama Kristen, mahi-hino ulun Kristen ijo jaha Konduang ngosono ka, 
Konduang mohaluoh. 1:6 Iro jari momborthtaoh rih, ahkan ukup ang unuk 
ihkai, tohou sitan'kam. Dohop iro, mangat dahpot noturus ponyalan iro 
tutang honong kolourih ngojorih ahto1 Pohotala, 1:7 tului a'ang ponyalan 
ahkan mohalu Kristus, iro eam norima pondohop inon ka, tahkan ulun-ulun 
ijo eam kosono Pohotala. 1:8 Tului rih, ihto ulun-ulun Kristen harus 
ndohop sobat-sobat sama Kristen ijo kolou orih, mangat ihto dahpot umba 
a'ang usaha iro, ahkan mborihta ajaran ijo morong tahkan Pohotala. 1:9 
Ahku jari nyurat surat ijo iwak ahkan ukup, tahpi Diotrefes ijo jolik 
monjadi okon, ang luwang ukup eam kani numbun ahku. 1:10 Noin amat 
ahku lombut, ahku ahkan ngarak karon aang'co ijo jari tonguaitoh, yorih 
tohou hal-hal ja'at tutang alik ijo io mander tohou ihkai! Tahpi paringoh 
rih jaha sukup ahkaioh. Aang ohkot sobat-sobat sosama Kristen rih 
lombut, io eam kani norima iro. Malah io ngohana ulun-ulun ijo kani 
norima konduang-konduang rih, tutang 10 nyuhu ulun-ulun rih, soluka 
tahkan ukup! 1:11 Konduang ijo tonokasih ara nyutu inon ijo Ja'at. Nyutu 
iou inon ijo hinut. Ulun ijo nguan kopios anairih ain Pohotala. Tutang ulun 
ijo nguan koja'at jaha ngosono Pohotala. 1:12 Paring ulun monara 
Dimetrius. Mahihino Pohotala ka monaraoh. Ihkai ka'a naraoh, tutang 
Konduang kota'an ijo inon, ijo ihkai nyiaroh, dahpot tomorocaya. 1:13 Aro 
samasino ijo porulu ahku manderoh ahkan ihkam, tahpi ahku nanyamoh 
labih pios ara nguha surat. 1:14 Ahku moharap eam tahi hino ahkan 
hosombang umba ihkam tutang ihto ahkan bopander hotoharep. 1:15 
Keleh Tuhan momborehkat Konduang. Sobat-sobat'kam ang unuk ahku 


tuh, ngirim tahbe ahkan ihkam. Ngojohcok tehbe'ku ahkan paring 
sobat-sobat ihto mihco-mihco. 


Yudas 


1:1 Konduang-konduang ijo jari tona'ah, tutang ijo paham tonongasih bam 
Pohotala, Amai, hawui tonojaga bagi Yesus Kristus. Kolou jihpon Yesus 
Kristus, ahku -- Yudas -- konduang tahkan Yakobus, 1:2 moharap: Keleh 
Pohotala nonga borehkat, pononganasi, tutang kosanang ahkan'kam 
honong bolowi-lowi. 1:3 Konduang-konduang ijo tonongasih! Ahku 
tu'u-tu'u bokohondak ngirim surat ahkan'kam, tohou solamat ijo ihto 
hombo-homboh jari nginyamoh. Tahpi huntuh ahku anyamoh tojuhung 
ahkan mopingat ihkam umba surat tuh, mangat ihkam turus ngolahi ahkan 
koporocaya ijo jari sino tikat tononga Pohotala ahkan turus-jahamoh 
ahkan ukup-Oh. 1:4 Kotului earo ihto ngota'anoh anai nyombihti- 
nyombihti ulun ijo botatu, ijo nosolat nyolong nokuh louk ihto. Iro 
ulun-ulun bejad ijo mutarmokilaoh borihta, tohou pononganasi Pohotalan 
ihto, ahkan dahpot kosapet momedaoh kojolik bolai iro. Tutang iro nulak 
Yesus Kristus, ijo ihco-ihcooh Pongowasa tutang Tuhan ihto. Tahkan 
lomoi hukuman ahkan iro jari tonujum luwang Surat Borasih. 1:5 Paring 
orih ihkam jari kota'an. Tahpi ahku jolik mopingat ihkam tohou 
koloukuwoh Tuhan monyolamat ukup Israel tahkan lowu Misir, tahpi 
pongohuli morusak ulun-ulun ijo eam porocaya ang marak iro. 1:6 
Ingatrih, ka'a, dolang molehkat ijo nokalou holat-holat kowasan iro, 
nyiring tulak nohtahoh unuk mohcon iro. Pohotala masung molehkat- 
molehkat rih, umba rantai abadi, ang luwang unuk ijo pindong ang pinda 
tana. Ang anan iro tonahan turus johcok hukuman ijo tongonyahtu nokuh 
ngosan iro ang Ondou ijo hebat rih noin. 1:7 Ingatrih ka'a, lowu Sodom 
tutang Gomora, hawui lowu-lowu ang hokodiling, ijo rayatoh nguan 
hal-hal kolou ijo tonguan bain molehkat-molehkat orih. Iro nguan hal-hal 
ijo kihal tutang bejad, nyiring iro tonosiksa umba hukuman baho ijo 
kototahiu, ahkan monjadi pongingat bagi paring ulun. 1:8 Kolourih ka'a 
nyombihti-nyombihti rih, bohayal-hayal nyiring iro nguan dusa, toharep 


behtin iro bongoit. Iro nopahjah randah kowasan Pohotala tutang mohina 
kokaro angbolum ijo tonohoromat ang Soruga. 1:9 Mikhael bongol, ijo 
mongopala dolang molehkat, eam pu'u nguan kolourih. Ang ohkot io 
hokolawan umba Sehtan a'ang hotokian tohou iai ijo ahkan ngondahpot 
otun Museh, Mikhael eam bohanyi mosara Sehtan umba auh-auh mohina. 
Mikhael tihkas nuhtui, "Tuhan ahkan ngorahang ihko!" 1:10 Tahpi umba 
pohina-pohina'an, ulun-ulun rih, nyarang kokaro ang'co ijo iro eam horahti. 
Iro sama kolou ohcin-ohcin ijo eam anai ahkaroh, ijo ngota'an hal-hal 
umba nanyamoh. Tahpi justru hal-hal orih, ijo kotuluioh kolonyuh iro. 
1:11 Colahka iro! Iro jari nitoi jalan, ijo tonyuru bain Kain. Mangat dahpot 
duit, iro nombohos arop luwang dahtah kolahcat, sama kolou Bileam. 
Tutang iro ka tolonyuh, tului molawan kolou Korah. 1:12 Aang ohkot 
ihkam napa pesta ukun, hadat ulun-ulun rih mombusou ang marak ihkam. 
Tului iro kuman hawui kobongo eam aro mia-mia, tutang tihkas kogunan 
aropoh bongai. Iro kolou baunondou ijo tonahpi bam bahiu, tahpi eam 
mosuluh uhjan. Iro ka'a kolou pu'un ijo eam mohasil bua, oluka musim 
bua-mamua, pu'un-pu'un ijo jari tojawut uhatoh tutang jari mahtoi 
samasino. 1:13 Sama kolou luhcak ijo nyawung ang tasik, polombut 
puhtak, kolourth ka'a iro hopohtak gawiu-gawiu ijo ngomia. Iro anairih 
kolou potion-potion ijo kindah-kondaha, tutang ijo jari tonyodia unukoh 
bain Pohotala, ang luwang kopindong, ijo paling paham ahkan turus- 
Jahamoh. 1:14 Henoh, lihit ijo kopitu tahkan Adam, lomoi pu'u nujum 
tohou ulun-ulun rih. Henoh homouh, "Nohto, Tuhan ahkan lombut umba 
bokuhjan-kuhjan molehkat-molehkat-Oh ijo borasih, 1:15 ahkan mosara 
paring ulun. Tuhan ahkan mohukum ulun-ulun ja'at tului gawin-gawin iro 
ijo bejad. Tutang Io ahkan mohukum ulun-ulun bodusa tutang bosala, 
kotului paring auh pohina'an ijo konohawotohrih." 1:16 Ulun-ulun rih 
toturus iou bokuhtuk tutang nosalan ulun bohkon. Iro bolum numbun 
kojolik-kojolik iro ijo bodusa. Iro panderalik tohou aropoh bongoi, tutang 
monjilat ulun mangat duon utung. 1:17 Tahpi Konduang-konduang'ku ijo 
tonongasih! Ingatrih ahkan inon ijo soun tomborihta, bain rasul-rasul Tuhan 
ihto Yesus Kristus. 1:18 Iro mborihta labih soun ahkan'kam, ijo doni lain 
jaman, ahkan lombut ulun-ulun ijo ahkan hololenge ihkam, io rih ulun-ulun 


ijo bolum numbun kojolik-kojolik iro ijo bodusa. 1:19 Iro tuhrih ulun-ulun, 
ijo polombut kopusit. Iro eam konowasa bain Roh Pohotala, molekan bam 
kojolik-kojolik hadat dasar kolunon tuh. 1:20 Tahpi ihkam, Konduang- 
konduang'ku, mbinaoh toturus pombolum ihkam hogalang porocaya'mu 
umba Yesus Kristus. Koporocaya'mu rih paham borasih. Pondehan rih 
bodo'a umba kowasa Roh Pohotala, 1:21 tutang bolumrih toturus ang 
pinda kosingou kasih Pohotala kotahin ihkam ngindo1 pononganasin Yesus 
Kristus Tuhan ihto, ijo ahkan nonga ahkan'kam pombolum sojahti tutang 
kototahiu. 1:22 Toharep ulun-ulun ijo bembang ahtoioh, hondakrih ihkam 
ngorinah kasih mongasith. 1:23 Nguhut rih ulun-ulun soluka tahkan luwang 
baho, ahkan monyolamatoh iro. Toharep ulun-ulun bohkonoh, hondakrih 
ihkam ngorinah kasih mongasih tonohawui nanyam mihkoh, tahpi 
bosingirih nyiring hahtin iro ka ijo jari tongoluhtak umba kojolik iro ijo 
bodusa. 1:24 Pohotala ijo sanggup mojaga, mangat ihkam ara ngonyahtu, 
tutang ijo sanggup ngomin ihkam nokuh toharep-Oh ijo tohoromat honong 
kojorih tutang earo kosalai. 1:25 Iorih ihco-ihcooh Pohotala, Ponyolamat 
ihto nguha Yesus Kristus Tuhan ihto. Iorih Pohotala ijo tonohoromat 
Hajo, Bokowasa tutang Bopongaroh tahkan jaman houn lomoi nyiring 
huntuh tutang ahkan turus-jahamoh! Amen. 


Pongorinah 


1:1 Suang surat tuh tohou inon ijo ngorinah bam Yesus Kristus tohou 
kojadian-kojadian ijo ahkan nyolung. Pohotala momborihtaoh ahkan 
Kristus, mangat lo ngorinahoh ahkan jihpon-jihpon Pohotala inon ijo jion 
harus nyolung. Kristus nyuhu molehkat-Oh nokuh Yohanes, jJihpoi-Oh, 
ahkan momborthta kojadian-kojadian rih ahkaioh. 1:2 Mahka Yohanes 
ka'a momborthta paring ijo tonohtooh rih, tutang tuhrih ponuhtuioh tohou 
pohtoh tahkan Pohotala, ijo tonotehen bam Yesus Kristus nguha 
kosaksian-Oh. 1:3 Kosanangrih ahkan ulun ijo mombasaoh, tutang ulun ijo 
ngonih, borihta tujum surat tuh, hawui te'et umba inon ijo tonyurat ang 
luwangoh. Tului eam tahi hino paringoh tuh ahkan nyolung. 1:4 
Konduang-konduang, ijo anai ang kopihtu ukup ang daerah Asia! Ahku, 


Yohanes, bokoharap ihkam tonongaoh borehkat tutang kosanang tahkan 
Pohotala -- yorih, Io ijo anai, tutang jari anai, tutang ijo anai toturusoh -- 
tutang ka'a tahkan kopihtu roh ijo anai ang boun pododusan Pohotala, 1:5 
tutang tahkan Yesus Kristus, saksi ijo bokehtep. Io ijo sula-sulak 
tonombolum hoduli tahkan popahtoi, tutang Io rih pongowasa ngosan 
lahca-lahcan kolunon. Yesus mongasi ihto, tutang umba popahtoi lo 
momordehka ihto tahkan dusa-dusan ihto, 1:6 tutang ngonjorian ihto ihco 
uhtus khusus, imam-imam ijo mohalu Pohotala, Amai-Oh. Yesus Kristus 
orthrih, ijo hajo tutang bokowasa ahkan turus-jahamoh. Amen. 1:7 Nohto, 
To lombut ngolindung bounondou! Paring ulun ahkan nohto lo, taput ka'a 
iro ijo jari nyadop lo. Karon uhtus ang tana ahkan nahtum tului lo. Yo, 
musti! Amen! 1:8 "Ahku rih ijo pahtuk tutang ijo kola," hion Tuhan 
Pohotala, ijo anai, ijo jari anai, tutang ijo anai toturusoh, Ijo Mahakowasa. 
1:9 Ahku Yohanes, konduang'mu ijo sonasib umba ihkam a'ang karot, ijo 
tonyuru nyinong murid Kristus. Ihto tabah angkokarot kolou ukup aiu-Oh. 
Ahku todian nokuh Pulou Patmos tului ahku monyiar pohtoh tahkan 
Pohotala, ijo konoba'as bain Yesus nguha kosaksian-Oh. 1:10 Aang ondou 
Tuhan, ahku konowasa bain Roh Pohotala turus ahku ngonih auh ijo 
muhing -- kolou auh trompet -- pander ang lihkut'ku. 1:11 Auh rih nuhtui, 
"Surat, inon ijo ihko nohtooh, tutang ngirim surat tuh ahkan pihtu ukup ijo 
pongotuh: Epesus, Simirna, Pergamus, Tiatira, Sardis, Piladelpia, tutang 
Laodekia." 1:12 Ahku nopoliou nokuh lihkut ahkan nohto iai rih ijo 
pander umba ahku. Turus ahku nohto pihtu owuh sumbu ijo tonapa tahkan 
bulou. 1:13 Ang tohun-tohun owuh-owuh sumbu rih tombok ihcobehti 1j0 
topahjah kolou kolunon. Io hapa jubah ijo ombuoh nyiring ang pa'aioh. 
Ang husuk-Oh Io hapa ponuhtuphusuk tahkan bulau. 1:14 Balou-Oh puhti 
kolou bulu tobiri, kopuhti kapas. Mahta-Oh ngonjelak-jelak kolou baho; 
1:15 pa'ai-Oh mokilat kolou tombaga ijo tonanak ang baho. Auh-Oh kolou 
nyahai danum sahai ijo hajo. 1:16 Longo1 kotuui-Oh nambit pihtu potion, 
tutang tahkan nyamai-Oh soluka 'cokobilap padang bonyihi ijo konythi 
hososila. Baui-Oh ngorolondang kolou mahtanondou nohtang ang tohun 
ondou koloang. 1:17 Ohkot ahku nohto-Oh, ahku toposuruk ang baui-Oh 
kolou ulun mahtoi. Tahpi lo ngina longoi kotaui-Oh aang ahku turus 


nuhtui, "Ara mihkoh! Ahku rih Io ijo pahtuk tutang ijo kolaiou. 1:18 Ahku 
rih Io ijo bolum! Ahku jari matoi, tahpi topahjahrih, Ahku bolum ahkan 
turus-jahamoh. Ahku bokowasa ngosan popahtoi, tutang ngosan kolunon 
ulun mahtoi. 1:19 Tului rih nyurat hal-hal ijo ihko nohto, iorih hal-hal ijo 
anai huntuh, tutang hal-hal ijo ahkan nyolung noin. 1:20 Tuhrih rahasia 
tahkan pihtu potion ijo ihko nohto ang longon kotouk-Ku, tutang tahkan 
pihtu owuh sumbu bulou, orih: Pihtu potion rih iorih molehkat-molehkat 
kopihtu ukup, tutang pihtu pa'an sumbu rih anairih kapihtu ukup rih." 


2:1 "Ahkan molehkat ukup ang Epesus, nyurat koloutuh: Tuhrih pohtoh 
tahkan Io ijo nambit kopihtu potion ang longoi koto'ui-Oh, tutang nyalan 
ang holat kopihtu owuh sumbu bulou rih. 2:2 Ahku ta'an inon ijo ihkam 
nguai: Ihkam bogawi paham tutang ihkam tabah samasino. Ahku ta'an ijo 
ihkam eam nonga ahtoi ahkan ulun ja'at. Tutang ulun-ulun ijo ngahku 
aropoh rasul, padahal eam, jari ihkam nguji, tutang ihkam nyombang ijo 
iro bobalik. 2:3 Ihkam sabar, tutang ihkam ngarot tului Ahku, tutang 
ihkam eam puhtus asa. 2:4 Tahpi tuh kobahat-Ku toharep'kam: Ihkam 
eam hino mongasi Ahku kolou pahtuk. 2:5 Tului rih, ingatrih, eam-inon 
komahcu ihkam jari ngonyahtu! Hubah iou tahkan dusa-dusan'kam rih 
tutang nguanohrih iou inon ijo ihkam nguaioh pahtuk. Amat eam mahka 
Ahku ahkan lombut nokuh'kam tutang nyohpit pa'an sumbun'kam rih 
tahkan unukoh. 2:6 Tahpiolu anai aangihco ijo pios a'ang'kam, iorih: 
Ihkam bosingi gawin dolang murid Nikolaus ijo Ahku nyingi ka'a. 2:7 
Ia-iai dahpot ngonih, hondakrih nohtoani inon ijo tonuhtui bain Roh 
Pohotala ahkan ukup-ukup! Iro ijo manang, ahkan Ahku ngijin kuman bua 
tahkan bahtang pombolum ijo tumbu ang Pombulan Pohotala." 2:8 "Ahkan 
molehkat ukup ang Simirna, nyurat koloutuh: Tuhrih pohtoh tahkan Io 1jo 
pahtuk tutang ijo lalu ijo jari mahtoi tutang bolum hoduli. 2:9 Ahku ta'an 
kosusah-kosusah ihkam, Ahku ta'an ihkam porosbolum, tahpi kotu'uioh 
ihkam tahtou! Ahku ta'an patanah-patanah ijo tonyahkah toharep'kam bain 
ulun-ulun ijo ngahku aropoh Yahudi padahal eam, iro anairih ukup Sehtan. 
2:10 Ara mihkoh umba karot ijo eam tahi hino ihkam harus nyuruoh. 
Ingat, Sehtan ahkan moposolong ihcokobagi tahkan ihkam, koluwang sipir 


ahkan mouji ihkam. Ihkam ahkan mongarot sopulu ondou kotahiuoh. 
Hondakrih ihkam bokehtep umba Ahku nyiring mahtoi, mahka Ahku 
ahkan nonga ahkan'mu pombolum sojahti tutang kototahiu kolou hadiah 
komanang. 2:11 Ia-iai dahpot ngomih, hondakrih nohtoanioh inon ijo 
tonuhtui bain Roh Pohotala ahkan ukup-ukup! Iro ijo manang, samasino 
eam ahkan ngarot ino-inon bain popahtoi ijo ambal duo." 2:12 "Ahkan 
molehkat ukup ang Pergamus, nyurat koloutuh: Tuhrih pohtoh tahkan lo 
ijo nambit padang bonjihi ijo hososila. 2:13 Ahku ta'an ang umoh ihkam 
mohcon, 10-rih ang unuk sehtan bopododusan. Ihkam te'et umba Ahku. 
Malah kotihka Antipas, saksi aik-Ku 1jo te'et rih, tomunu ang toharep 
ihkam ang luwang markas Sehtan, ihkam eam ngulim ijo ihkam porocaya 
umba Ahku. 2:14 Tahpiolu kolourih, anai pira-pira hal ijo Ahku eam 
ngojorihoh tahkan ihkam: Anai ihcokobagi ulun ang louk ihkam ijo nutut 
umba ijo tongajar, bain Bileam. Bileam majar Balak koloukuwoh 
nombohos ukup Israel koluwang dusa; honong ngota'u iro kuman ukun ijo 
jari tononga ahkan dewa tutang nguan gawi ijo kihal. 2:15 Kolourih ka'a 
anai ang louk ihkam, ulun-ulun ijo nambit aang ajar dalang murid Nikolaus. 
2:16 Tului orih hubah tahkan dusa-dusan'mu! Amat eam, honjulu hino 
Ahku ahkan lombut nokuh ihkam tutang ngolahi ulun-ulun rih umba 
padang ijo anai ang nyamak-Ku. 2:17 Ia-iai dahpot ngonih, hondakrih 
nohtoanioh inon ijo tonuhtui bain Roh Pohotala ahkan ukup-ukup! Iro ijo 
manang, ahkan Ahku ngijin kuman manna ijo bosuhuk, tutang nyino- 
nyinong ahkan norima tahkan Ahku ihco koluang bahtu puhti. Aang bahtu 
rih tonyurat ihco aran ijo bohua, ijo eam tongota'an bain iai ka'a, 
bohkonumba bain ulun ijo norimaoh." 2:18 "Ahkan molehkat ukup ang 
Tiatira, nyurat koloutuh: Tuhrih pohtoh tahkan Anak Pohotala, jo 
mahtai-Oh ngonjelak-jelak kolou baho, tutang pa'ai-Oh mokilat kolou 
tombaga tonanak. 2:19 Ahku ta'an paring ijo ihkam nguaioh -- Ahku ta'an 
ihkam ngasi sosama'mu, ihkam dehen, ihkam bogawi, tutang ihkam tahan 
ngarot. Ahku ta'an ihkam huntuh bogawi labih aro tahkan houn. 2:20 
Tahpi tuh kobahat-Ku toharep'mu, Ihkam nonga ahtoi ahkan Isabel, 
ulunbawi ijo ngaku aropoh suruhan Pohotala rih. Jari aro jihpok-jihpok-Ku 
ijo tonoalikoh, tutang tongajaroh ahkan nguan kihal, tutang ahkan kuman 


ukun ijo jari tonyorah ahkan songiangdewa. 2:21 Jari Ahku nongaoh 
ahkaioh, kosapet ahkan hubah tahkan dusai-dusaioh, tahpi io eam jolik 
tondo, nguan hal-hal ijo kihal rih. 2:22 Ingatrih! Ahku ahkan mohopas 10 
nyiring poros ang unukoh kaling. Ang anan io, tutang ulun-ulun ijo 
hobandung umba io, ahkan ngarot samasino. Paring orih ahkan Ahku nguai 
uhuntuh -- kocoali amat iro tondo nguaioh hal-hal ijo ja'at sama-sama 
umba 10. 2:23 Dolang muridoh ahkan Ahku munu ka'a mangat paring ukup 
borondong ijo Ahku rih Io ijo nosot tiruk tutang ahto1 kolunon. Ihkam 
ahkan Ahku malos numbun gawin ihkam nyino-nyinong. 2:24 Tahpi ihkam 
ijo bohkon-bohkonoh ang Tiatira eam umba ajar ijo ja'at rih, tutang eam 
balajar ilmu-ilmu Sehtan. Ahku nuhtui, ijo Ahku eam ahkan nambah 
ahkan'kam puat ijo ngombahat. 2:25 Tahpi johcok ang ohkot Ahku lombut 
noin, hondakrih ihkam tohtap nutut inon ijo jari ihkam tepuioh. 2:26-27 
Iro ijo manang, tutang ijo johcok laiu, turus nguan inon ijo Ahku 
ngohondakrih, ahkan Ahku nonga kowasa ijo sama kolou Ahku norima 
tahkan Amai-Ku. Iro akhan norima kowasa tahkanumba Ahku, ahkan 
moretah uhtus-uhtus umba suhkah bosi, tutang ahkan molonyuh 
uhtus-uhtus rih kolou kobali tana. 2:28 Iro ahkan norima potiontimur 
tahkanumba Ahku. 2:29 Ia-iai dahpot ngonih, hondakrih nohtoani inon 1jo 
tonuhtui bain Roh Pohotala ahkan ukup-ukup!" 


3:1 "Ahkan molehkat ukup ang Sardis, nyurat koloutuh: Tuhrih pohtoh 
tahkan Io ijo tepun kopihtu roh tahkan Pohotala tutang kopihtu potion rih. 
Ahku kota'an inon ijo ihkam nguaioh. Hioioh ihkam bolum, padahal ihkam 
mahtoi! 3:2 Tului orih, kuatrih, tutang ngomba'asiou, inon ijo magun anai 
ang ihkam, hounumba orih mahtoi samasino. Tului Ahku nyombangrih 1jo 
inon ijo ihkam nguaioh, jaha ihco ka ijo soporuna ang toharep Pohotala. 
3:3 Jadi, ingat rih hoduli ahkan inon ijo jari tongajar ahkan'kam lomoi, 
tutang inon ijo jari ihkam ngonih. Molalusohrih rih, tutang hubah iou 
tahkan dusa-dusan'kam. Amat ihkam eam kuat, Ahku ahkan lombut 
nokuh'kam kolou ponahkou; tutang ihkam eam ahkan kota'an, mira 
ohkotoh Ahku lombut. 3:4 Tahpi ang tohun-tohun ihkam ang Sardis, 
magun tohko ulun ijo bojaga, mangat kolambiuoh tahtap borasih. 3:5 Iro 


rih ahkan nyalan hombo-homboh Ahku hawui hopokajan puhti tului iro 
layak ahkan rih. Ahkan iro 1jo manang, ahkan tomokahjan jubah puhti. 
Aran iro eam ahkan Ahku ngudapoh, tahkan Surat Ulun Bolum. Tutang 
ang toharep Amai-Ku, tutang molehkat-molehkat-Oh, Ahku ahkan ngahku 
ijo iro anairih aik-Ku. 3:6 Ia-iai dahpot ngonih, hondakrih nohtoant inon jo 
tonuhtui bam Roh Pohotala ahkan ukup-ukup!" 3:7 "Ahkan molehkat 
ukup ang Piladelpia, nyurat koloutuh: Tuhrih tahkan Io ijo borasih tutang 
sojahti. lorih ponambit kuhci ijo tongina Dawid; amat lo nguap, eam aro 
ihcobehti ka dahpot ngahtopoh, tutang amat lo ngahtopoh, eam ihcobehti 
ka dahpot nguapoh. 3:8 Ahku kota'an inon ijo ihkam nguai. Ahku kota'an 
ijo ihkam eam popira koba'as, ihkam, jari numbun ajar-Ku, tutang tehen 
umba Ahku. Bagin ihkam jari Ahku nguap ihco bauntukang, ijo eam 
dahpot tongahtop bain iai ka ka'a. 3:9 Ingatrih tuh: Ulun-ulun ijo monjadi 
ukup Sehtan rih, pobalik-pobalik ijo ngohawot aropoh Yahudi podahal 
bohkon, ahkan Ahkunguan, nyiring iro lombut suhkuntu'ut ang toharep'mu. 
Tutang iro ahkan kota'an ijo Ahku ngasi ihkam. 3:10 Bam kotului ihkam 
jari numbun poretah-poretah-Ku mangat bokehtep, Ahku ka ahkan 
ngolindung ihkam tahkan wayah kosusah, ijo ahkan nopahas sohopus 
kolunon. Hal orih ahkan nyolung unuk nikos paring ulun ang tana. 3:11 
Ahku bojoin lombut! Jagarih pio-pios inon ijo ihkam anaitepuioh, mangat 
eam ihcobehti ka mosopit hadiah komanang'kam. 3:12 Ulun ijo manang 
ahkan Ahku ngonjorian kolou johi a'ang Lohpou Borasih Ain Pohotala-Ku, 
tutang io ahkan mohcon ang unuk rih turus-jahamoh. Aran Pohotalak-Ku, 
tutang aran lowun Pohotalak-Ku -- yorih Yerusalem bohua ijo ahkan 
nosuluh tahkan soruga, tahkan Pohotalak-Ku -- ahkan Ahku nyurat aang 
behtin ulun rih. Ka'a arak-Ku 1jo bohua ahkan Ahku nyuratoh aang aropoh. 
3:13 Ia-iai dahpot ngomih, hondakrih io nohtoant inon ijo tonuhtui bain 
Roh Pohotala ahkan ukup-ukup!" 3:14 "Ahkan molehkat ukup ang 
Laodekia, nyurat koloutuh: Tuhrih pohtoh tahkan Sang Amen, Saksi ijo 
bokehtep tutang morong tohasak kokaro aang'co, ijo tona'o1 bam Pohotala. 
3:15 Ahku kota'an inon ijo ihkam nguai, Ahku kota'an ihkam eam sorongin 
eam ka'a podih. Koharusoh ihkam anai ihcooh! 3:16 Tahpi ihkam 
podi-podih kuhku, podih eam, sorongin ka eam. Orth tuluioh ihkam, 


ahkan Ahku nokahakoh soluka, tahkan luwang nyamak-Ku. 3:17 Ihkam 
nuhtui, 'Thkai tahtou tutang uras sukup, ihkai eam tahpas ino-inon.' Tahpi 
ihkam eam kota'an eaminon komolarat tutang eaminon kosedihoh 
koada'an'kam! Ihkam porosbolum, hoburang, tutang bobulen. 3:18 Tului 
orih Ahku ningak ihkam mangat moli tahkanumba Ahku bulou, yorih 
bulou ijo borasih, mangat ihkam monjadi tahtou. Moli ka'a pokahjan puhti 
ijo tahkan aang Ahku, mangat ihkam hopokajan, tutang nuhtup 
keada'an'kam, ijo hoburang tutang ngomia. Tutang molirih hino totamba 
ahkan tomalit ang mahtan'kam, mangat ihkam dahpot nopahjah. 3:19 
Ulun-ulun ijo Ahku ngasioh; iro ijo Ahku ningak tutang Ahku mahcatoh. 
Tului orih hondakrih ihkam bosomangat, tutang hubah tahkan 
dusa-dusan'kam. 3:20 Nohto! Ahku tombok ang baun bauntukang tutang 
negah. Amat anai ulun ijo ngonih auh-Ku, tutang nguap bauntukang, Ahku 
ahkan nyolong nyombang 10; Ahku ahkan kuman hombo-homboh 10, 
tutang io kuman sama-sama Ahku. 3:21 Iro ijo manang, ahkan Ahku 
ngijin-Oh tuot ang pododusan Aik-Ku hihco Ahku, sama kolou Ahku 
bongok ka jari manang, tutang huntuh tuot hihco Amai-Ku ang 
pododusan-Oh. 3:22 Ia-iai dahpot ngonih, hondakrih nohtoani inon ijo 
tonuhtui bain Roh Pohotala ahkan ukup-ukup!" 


4:1 Uliorih rih ahku dahpot pongorinah hino. Ahku nohto ihco bauntukang 
bokuap ang soruga. Pongohino konahan huli auh, ijo aang pahtukoh ius 
bopander, umba ahku kolou auh sorunai. Auh rih nuhtui, "Has nuhkat 
ahkan ohtoi. Ahku ahkan ngorinah ahkan'kam inon ijo ahkan nyolung 
noin." 4:2 Turus iou ahku konowasa Roh Pohotala. Turus ahku nohto ang 
soruga anai ihcokobawak pododusan, tutang anai ihcobehti tuot ang 
pododusan rih. 4:3 Muhka ulun rih ngorolondong kolou poromata baiduri 
pandan, tutang poromata delima. Ihco liu kolou zamrud ngodiling 
pododusan rih. 4:4 A'ang tapai ngolikar mongodiling pododusan rih, anai 
duo pulu ohpat pododusan ijo bohkon. Anan tuot duo pulu ohpat okon ijo 
hopokajan puhti, tutang hapa ahkur bulou. 4:5 Tahkan pododusan rih 
soluka koloang kilat, tutang auh duhung ijo ngorutung. Tutang ang baun 
pododusan rih anai pihtu obor ijo honyala, orih kopihtu Roh Pohotala. 4:6 


Todahpot ka'a ang boun pododusan rih ang'co, kolou tasik soramin 
kotining kolou kristal. Ang kodiling pododusan, ang nyinong saraioh, anai 
ohpat angbolum, ijo hila ang baun tutang hila lihkutoh tuwi umba mahta. 
4:7 Aangbolum ijo pahtukoh gihtan kolou singa. Ijo koduooh kolou sahpi 
dalung. Ijo kotoluoh anaingina baui kolou baun ulun. Ijo koohpatoh, gihtan 
kolou bulung rajawali ijo rahat na'ang. 4:8 Koohpat angbolum rih, 
nyinong-nyinong anai onom ilat, tutang hokodilingoh, tutang ang sila 
luwangoh tuwi umba mahta. Hondou homalom angbolum-angbolum rih, 
eam tondo-tondooh monyanyi, "Borasih, borasih, borasih Tuhan, Pohotala 
Mahakowasa, ijo anai, ijo jari anai, tutang ijo anai toturusoh." 4:9 
Koohpat angbolum rih monyanyi lagu-lagu tara, horomat tutang 
torimakasih ahkan lo, ijo tuot ang pododusan rih, yorih Io ijo bolum ahkan 
turus-jahamoh. Tutang ang ohkot angbolum-angbolum rih monyanyi, 4:10 
koduo pulu ohpat okon rih, nyuruk-nyundop ang boun ulun ijo tuot ang 
pododusan rih, turus iro nyembah Io ijo bolum turus-jahamoh. Uliorih iro 
nyahkah ahkur-ahkur iro, nokuh boun pododusan rih hawui nuhtui, 4:11 
"Yo Tuhan, yo Pohotalan ihkai! Ihko iourih ijo pahtut norima tara, 
horomat, tutang kowasa. Kotului Ihko iou pona'oi karo ang'co, tutang 
ngosan kohondak-Mu ka'a karo ang ang'co rih jari nyolung tutang bolum." 


5:1 Pongohuli, ahku nohto ijo balun surat, ang longon lo ijo tuot ang 
pododusan rih. Surat rih tuwi umba surat ang sila-ngosilaoh, tutang 
tonyegeloh umba pihtu segel. 5:2 Turus ahku nohto ihcobehti molehkat ijo 
mamut na'ah-na'ah umba auh ijo hajo, "Tai ijo pahtut musit segel-segel tuh, 
tutang nguap surat tuh?" 5:3 Tahpi pios ang soruga kanika ang tana, ata'ai 
ang pinda tana sinoka eam anai sombang ihcobehti ka'a ijo sanggup nguap 
surat tuh, tutang nohto koluwangoh. 5:4 Mahka ahku nangih sosoguk tului 
eam anai ihcobehti ka ijo pahtut nguap surat rih, tutang nopahjah ko 
luwangoh. 5:5 Turus anai ihcobehti tahkan louk okon-okon rih, nuhtui 
umba ahku, "Ara nangih! Nohto! Singa tahkan uhtus Yahuda, lihit Dawid 
ijo hajo, jari manang. lo sanggup musit pihtu segel tutang nguap surat rih." 
5:6 Pongohino ahku nohto ihcokungan Anak Tobiri, tombok ang tohun 
pododusan-pododusan rih, tokodiling bain koohpat angbolum tutang 


paring okon rih. Anak Tobiri rih gihtanoh kolou jari tonyombolih. lo tepun 
pihtu tanduk tutang pihtu mahta; yorih pihtu roh tahkan Pohotala, ijo jari 
tonyuhu nokuh hopus kolunon. 5:7 Pongohuli Anak Tobiri rih miar, tutang 
ngomin balun surat rih, tahkan longon kotoun ulun 1jo tuot ang ngosan 
pododusan. 5:8 Pondehan Anak Tobiri rih nguan kolourih, sembah-sukuh 
koohpat angbolum tutang koduo pulu ohpat ohkon rih ang husukoh. Iro 
nyino-nyinong nambit kocahpi tutang pihkan bulou ijo bosuang manyan, 
yorih do'a-do'a ukup Pohotala. 5:9 Iro monyanyi ihco lagu ijo bohua: 
"Ihko pahtut ngomin surat rih tutang musit segel-segeloh. Tului Ihko jari 
tomunu, tutang honong popahtoi-Mu, ulun tahkan kokaro lihting, bohasa, 
nogara tutang uhtus jari tonomoli bain'mu ahkan Pohotala. 5:10 Ihko jari 
ngonjodian iro ihco uhtus khusus imam-imam, mangat iro mohalu 
Pohotalan ihto tutang moretah ang ngosan tana." 5:11 Pongohuli ahku 
nohto hino. Ahku ngonih auh molehkat, ijo bo kuhja-kuhjan tutang bo 
laksa-laksa karoioh. Iro tombok ngodiling pododusan tutang koohpat 
angbolum, homboh okon-okon rih. 5:12 Tutang iro monyanyi umba auh ijo 
muhing, "Anak Tobirt ijo jari tonyombolih rih, pahtut ahkan norima 
kowasa, ponahtou, kopihtaran tutang koba'as, lo pahtut tonohoromat iou, 
tonohajo, tutang tonara-nara!" 5:13 Turus ahku ngonih angbolum- 
angbolum ang langit, ang tana, ang pinda tana, tutang ang luwang tasik -- 
kourusoh angbolum-angbolum rih ang hopus-pinda-langit tuh -- monyanyi, 
"To ijo tuot ang ngosan pododusan, tutang lo Anak Tobiri rih, anairih 
tonara tutang tonohoromat, hawui ponohajo tutang bokowasa ahkan turus- 
Jahamoh!" 5:14 Mahka koohpat angbolum rih numbah, "Amen!" Tutang 
okon-okon rih ka'a suhkuntu'ut tutang nyembah. 


6:1 Uliorih rih ahku nohto Anak Tobiri rih musit segel, ijo pahtukoh ang 
louk kopihtu segel rih. Turus ahku ngonih ihco ang louk koohpat 
angbolum rih nuhtui, "Kan otoi!" Auh tuhtuioh rih kolou auh duhung. 6:2 
Mahka ahku nohto, turus gihtan ihcokungan kuda puhti. Ponunggangoh 
nambit ihco owuh panah, tutang ahkaioh tononga ihco ahkur. Io maju 
kolou ihcobehti ijo manang, 1jo tulak nyomba'an komanang. 6:3 Pongohuli 
Anak Tobiri rih musit segel ijo koduo, tutang ahku ngonih angbolum ijo 


koduo rih nuhtui, "Kan otoi!" 6:4 Turus ihcokungan kuda ijo bohkon 
nyoluka hino. Kuda rih bohandang kolouoh. Ponunggangoh tononga 
kowasa polonyuh koada'an damai tahkan ngosan tana, mangat ulun saling 
munu. Mahka io tononga ihco padang ijo hajo. 6:5 Turus Anak Tobiri rih 
musit segel ijo kotolu. Tutang ahku ngonih angbolum ijo kotolu nuhtui 
hioi, ""Kan otoi!" Ahku nohto, mahka gihtan ihcokungan kuda mitom. 
Ponunggangoh nambit ihco kopasang timbang ang longo1oh. 6:6 Tutang 
ahku ngonih angihco ijo konahan kolou auh ijo na'ah, tahkan tohun-tohun 
koohpat angbolum rih. Auh rih nuhtui, "Ihco liter gandum, ijo pios boregai 
ahkan upah ihcoondou, tutang tolu liter gandum mahcam bohkon ijo 
borega upah ihcoondou ka'a. Tahpi ara morusakoh pu'un-pu'un zaitun 
tutang pombulan anggur!" 6:7 Pongohuli Anak Tobiri rih musit segel jo 
koohpat. Tutang ahku ngonih angbolum ijo koohpat nuhtui, '"Kan otoi!" 
6:8 Ahku nohto turus gihtan ihcokungan kuda 1jo puhcat. Ponunggangoh 
bogare popahtoi. Tahkan lihkutoh, io tonutut doni-doni bam Lowun 
Popahtoi. Kowasaioh ngosan soporahpat tana tuh tonosorah ahkan iro, 
mangat iro dahpot munu nguha kolahi, nguha wayah bolo'u, nguha wabah 
pondamporos, tutang nguha ohcin-ohcin bosiak. 6:9 Uliorih rih Anak 
Tobiri rih musit segel ijo kolimo. Mahka ahku nohto ang pinda mesbeh, 
anai homboruan-homboruan ulun-ulun ijo mahtoi tomunu, bain iro 
ngondehen pohtoh tahkan Pohotala, nguha kosaksian iro. 6:10 Iro 
ngombak hawui auh ijo muhing, "Yo Tuhan Ijo Mahakowasa, ijo borasih 
tutang morong! Pira kotahiu hino punan Ihko mosara ulun kolunon, tutang 
mohukum iro, tului iro jari munu ihkai?" 6:11 Iro nyino-nyinong, tononga 
ihco kolambar jubah ijo puhti. Turus iro sonuhu ngerenghasong eamtahi 
hino, johcok jari sukup jumbalah, sobat-sobat sokolahi tutang konduang- 
konduang iro, ijo ahkan tomunu kolou iro. 6:12 Turus ahku nohto Anak 
Tobiri rih musit segel ijo koonom. Nyolung tana moruguh ijo karas. 
Mahtan ondou monjadi mitom, kolou benang mitom ijo kasar, tutang bulan 
bohandang kolou daha. 6:13 Potion-potion sokomedapboduruh tahkan 
langit nokuh ngosan tana, kolou bua sikun ijo nolahus boduruh tahkan 
da'aioh aang ohkot tonoruhkuh bain bahiu bolowut. 6:14 Langit dilap 
kolou korahtas tonombalun, tutang paring puruk tutang pulou-pulou tokisat 


tahkan unukoh. 6:15 Turus lahca-lahcan kolunon, ulun-ulun hajo, 
pongkolima-pongkolima, ulun-ulun tahtou, tutang ulun-ulun bokowasa, 
tutang ulun-ulun bohkonoh, pios jihpon kanika ulun ijo morodehka, 
paringoh nyuhuk arop ang luwang guha-guha, tutang ang holat-holat puruk 
bahtu. 6:16 Ahkan puruk-puruk tutang bahtu-bahtu rih iro bokohciak, 
"Nopahas ihkai! Posuhuk ihkai tahkan topahjah Tuhan ijo tuot ang ngosan 
pododusan tutang tahkan kosingi Anak Tobiri rih! 6:17 Ondou dahsyat ius 
lombut, uhuntuh iro nusuh kosangit iro, tutang eam ihcobehti ka sanggup 
botahan ang husuk iro!" 


7:1 Uliorthrih, ahku nohto ohpat behti molehkat tombok ang koohpat 
puhting tana. Iro monahan koohpat mahtan bahiu ang tana, mangat ara 
anai bahiu ijo nahpi ang isun tana, ata'ai ang tasik, ata'ai ang pu'un-pu'un 
kahju. 7:2 Turus ahku nohto ihcobehti molehkat ihco bohkon, soluka 
tahkan sila timur, lo ngomin segel tahkan Pohotala 1jo bolum. Umba auh 
ijo muhing molehkat rih na'ah koohpat molehkat ijo jari dahpot kowasa 
tahkan Pohotala ahkan morusak tana tutang tasik. 7:3 Molehkat rih nuhtui, 
"Ara houn morusak isun tana tutang tasik, ata'ai ka pu'un-pu'un kahju amat 
ihkai jaha nonga tanda segel ang likou jihpon-jihpon Pohotalan ihto." 7:4 
Turus ahku tonyorihta, ijo anai ihco jombalah 144.000 behti ijo tononga 
tanda segel tahkan Pohotala ang likou iro. Ulun-ulun rih tongomin tahkan 
koduo balas suku uhtus Israel: 7:5 tahkan nyinong suku 12.000 behti. 
Yorih tahkan suku: Yahuda, Ruben, Gad, 7:6 Asyer, Naftali, Manasye, 
7:7 Simeon, Lewi, Isakhar, 7:8 Zebulon, Yusep, tutang Benyamin. 7:9 
Uliorih ahku nohto hino, turus gihtan tuyuk kolunon ijo holuhcak karoioh 
-- cam anal ihcobehti ka ijo dahpot ngise jombalahoh. Iro anairih ulun-ulun 
tahkan nyinong uhtus, suku, nogara tutang basa. Umba hopokajan jubah ijo 
puhti-puhti, tutang hawui nambit da'an daun korma ang longoi1, noharep 
pododusan tutang noharep Anak Tobiri rih. 7:10 Turus umba auh ijo 
muhing iro bososurak, "Kosolamatan ihto, polombutoh tahkan Pohotalan 
ihto, ijo tuot ang ngosan pododusan, tutang tahkan Anak Tobiri rih!" 7:11 
Paring molehkat tombok ngodiling pododusan, tutang okon-okon hawui 
koohpat angbolum rih. Molehkat-molehkat rih sohumbok ang baun 


pododusan turus nyembah Pohotala. 7:12 Iro bososurak, "Amen! Tara 
ahkan Pohotalan ihto ijo hajo tutang pihtar. lo pahtut tonusuh umba 
auh-auh torimakasih tutang kohoromatan. lo bokowasa tutang ba'as ahkan 
turus-jahamoh! Amen." 7:13 Anai ihcobehti tahkan okon-okon rih ngisok 
umba ahku, "Ulun-ulun ijo hapa jubah puhti tuh, iai iro tutang tahkan umoh 
iro lombut?" 7:14 "Ahku eam kota'an, Tuan, Tuan bongon ijo ta'an," 
mutah'ku. Mahka 10 nuhtui umba ahku, "Tuhrih ulun-ulun 1j0 jari hawui 
solamat nguha wayah konoporos ijo hebat. Iro jari muhi jubah iro tutang 
napaoh monjadi puhti umba dahan Anak Tobiri rih. 7:15 Orih kotulutoh 
iro tombok ang toharep pododusan Pohotala, tutang sombayang ahkai-Oh 
hondou ngolomi ang luwang Lohpou Pohotala. Tutang lo ijo tuot ang 
ngosan pododusan rih, ahkan lombut umba iro, ahkan ngolindung iro. 7:16 
Iro eam ahkan hino nanyam kolou ata'ai tohjahbola1, mahtan ondou ata'ai 
ka'a kopodihoh eam hino ahkan mahpong iro, 7:17 kotului Anak Tobiri ijo 
tuot ang tohun-tohun pododusan rih nyolung sokahtik iro. lo ahkan ngitut 
iro nokuh tohasak danum ijo nonga pombolum. Tutang Pohotala ahkan 
ngapit karo danum mahto tahkan mahton iro." 


8:1 Ohkot Anak Tobiri rih musit segel ijo kopitu, soruga monjadi tonih 
tutang kotahin kurang-labih sotongah jam. 8:2 Turus ahku nohto kopihtu 
molehkat ijo tombok ang toharep Pohotala, tutang ahkan iro tononga pihtu 
kobawak sorunai. 8:3 Ihcobehti molehkat bohkon, ijo ngomin dadupa 
bulou, lombut tutang tombok ang baun mesbeh. Ahkaioh tononga aro 
samasino manyan ahkan tomuwur ang do'a-do'a paring ukup Pohotala 
tutang ahkan tonyorah ang mesbeh bulou ijo anai ang baun pododusan. 8:4 
Homboh umba do'a-do'a ukup-ukup Pohotala, asop duhpa ijo rahat bolum 
rih nyolobowuk nuhkat tahkan longon molehkat ijo tombok ang baun 
Pohotala rih. 8:5 Pongohuli molehkat rih ngomin dadupa orih, tutang 
nyuangoh umba baho tahkan mesbeh turus nyahkahoh nokuh ngosan tana. 
Mahka duhung ka'a ngorutung tutang kilat tutung-hotutung, tutang nyolung 
tana horuguh. 8:6 Uliorih, pihtu molehkat ijo nambit pihtu sorunai rih 
botahtap ahkan moposoh. 8:7 Molehkat pahtuk mopos sorunaioh, mahka 
uhjan es tutang baho sampur daha boduruh hawui pahamoh nokuh ngosan 


tana. Ihco pertolu tana opah bosaha, kolourih ka'a ihco pertolu tahkan 
pu'un-pu'un kahju, tutang nyinong uru ijo bohijou. 8:8 Turus molehkat 
koduo mopos sorunaioh, mahka angihco ijo paham hajo ijo gihtan kolou 
puruk ijo honjelak-honjelau tonyahkah koluwang tasik. Sepertolu tasik 
boubah monjadi daha, 8:9 tutang mahtoirih sepertolu karo angbolum ang 
tasik; kolou rih hino dilap ka'a sepertolu tahkan karon-kapal. 8:10 Uliorih 
molehkat kotolu mopos sorunaioh, mahka ihco kobawak potion ijo hajo, 
ijo honyala kolou sohowan, nyahtu tahkan langit, turus nopahas sepertolu 
tahkan sungoi-sungo1 tutang kombuhak-kombuhak danum. 8:11 (Aran 
potion rih "Poit".) Mahka sepertolu tahkan danum monjadi poit, tutang 
mahtoi aro ulun kotului ngorih danum ijo jari monjadi poit rih. 8:12 Turus 
molehkat koohpat mopos sorunaioh. Mahka bokiwak sepertolu tahkan 
mahtanondou, sepertolu tahkan potion-potion, nyiring dilap sepertolu 
tahkan koba'as koloang iro. Ka'a sepertolu tahkan hondou eam boloang 
tutang kolourih ka'a sepertolu tahkan ngolumi. 8:13 Turus ahku nohto, 
mahka ahku ngonih ihcokungan bulung rajawali ijo rahat na'ang isung ang 
bounondou, na'ah, "Colahka! Colahka! Colahkarih paring ulun ang tana, 
amatmira ngonih kotolu molehkat bohkonoh mopos sorunaioh noin!" 


9:1 Turus molehkat kolimo mopos sorunaioh, tutang ahku nohto ihco 
potion ngonyahtu tahkan langit kongosan tana. Potion rih tononga kuhci 
lowun popahtoi. 9:2 Mahka potion rih nguap lowun popahtoi rih, turus 
asop soluka tahkan luwangoh kolou asop tahkan dahpur hajo. 
Mahtanondou tutang angkasa monjadi pindong bain asep tahkan lobohurih. 
9:3 Turus tahkan luwang asop rih, soluka mokalap-mokalap ijo nosuluh 
ahkan tana. Mokalap-mokalap rih, tononga kowasa ijo sama kolou ijo 
tononga ahkan kahtipkala. 9:4 Iro ngohana morusak uru, ata'ai pu'un-pu'un 
kahju, ata'ai kombulan-kombulan bohkonoh. Iro tihkas tou nyarang 
ulun-ulun ijo ang lihkouoh eam anai tanda segel tahkan Pohotala. 9:5 
Mokalap-mokalap rih, eam tonongaijin munu ulun-ulun dih, molekan 
tihkas nyiksa iro kotahin limo bulan. Nyilu ijo kotuluioh bain siksa 
mokalap-mokalap rih sama kolou nyilu ijo kotuluioh bam kahtipkala. 9:6 
Kotahin limo bulan rih, ulun-ulun rih bousaha mangat mahtoi, tahpi iro 


eam tou mahtoi; iro jolik mahtoi, tahpi popahtoi mahcu tahkan iro. 9:7 
Tapan mokalap rih sama kolou kuda 1jo tahtap ahkan parang. Ang kuhung 
iro anai ang'co, ijo topahjah kolou ahkur bulou. Mahka iro kolou boun 
kolunon. 9:8 Balou iro kolou balou ulunbawi, tutang nyihpon iro kolou 
nyihpon singa. 9:9 Husuk iro tonuhtup umba angihco, ijo mirip baju bosi. 
Auh ilat iro kolou auh, jombalah hajo korehta-korehta kuda ijo rahat 
monyarang a'ang kolahi. 9:10 Iro anaingina ikuh, tutang ngina butut kolou 
kala. Tutang ang luwang ikuh iro orihrih anai koba'as, ahkan nyiksa 
kolunon kotahin limo bulan. 9:11 Iro anaingina lahca ijo moretah iro, 
tutang lahca rih, iorih, molehkat ijo botanggung-Jawab ngosan lowun 
popahtoi1. Konohawotoh ang a'ang bahasa Ibrani, iorih Abadon; tutang ang 
a'ang bahasa Yunani konohawot Apolion (ijo rimaioh "Porusak!"). 9:12 
Colahka ijo pahtuk jari nokalou. Uliorih rih, anai duo colahka hino ijo 
harus lombut. 9:13 Pongohuli molehkat ijo koonom, mopos sorunaioh. 
Mahka ahku ngonih auh lombut tahkan koohpat pahting mesbeh bulou ijo 
anai ang husuk Pohotala. 9:14 Auh rih nuhtui umba molehkat koonom rih, 
"Liwusiourih koohpat molehkat ijo ponohtong ang Sungoi Efrat rih!" 9:15 
Koohpat molehkat rih ka toliwusoh. Iro jari tonyodia khusus, ahkan jam, 
ondou, bulan, toun rih, tutang ahkan munu sepertolu tahkan paring ukup 
kolunon. 9:16 Ahku tonyorihta ijo jumbalahoh kawan-kawan bokuda rih, 
anairih karo1 duo ratus kuhjan. 9:17 Tutang a'ang pongorinah rih, ahku 
nohto kuda-kuda rih, tutang ponunggang-ponunggangoh. Ponunggang- 
ponunggangoh hapa baju bosi ijo warna bohandang ngonjolak, biru kolou 
bahtu nilam, tutang hendan sandawa. Kuhung kuda-kuda rih, kolou kuhung 
singa, tutang ang nyamaioh soluka baho, asop tutang sandawa. 9:18 
Sepertolu tahkan ukup kolunon tomunu bain tolu porusak orih, iorih baho, 
asop tutang sondawa ijo soluka tahkan nyaman kuda-kuda rih. 9:19 
Koba'as kuda-kuda rih anai ang nyamaioh tutang ka'a ang ikuhoh. 
Ikuh-ikuhoh, kolou lohi hokuhung. Umba ikuhoh rih, kuda-kuda rih 
monyiksa kolunon. 9:20 Tahpi putan ukup kolunon 1jo eam tomunu bam 
porusak-porusak rih ka, eam hino nohtah gawin longon iro bongoi. Iro 
eam tondo nyembah roh-roh ja'at tutang dewa-dewa bulou, perak, 
tombaga, bahtu tutang kahju ijo eam dahpot nohto ata'ai ngonih, ata'ai ka 


nyalan. 9:21 Iro eam hino nohtah, gawin-gawin iro ijo ja'at, iorih pomunu, 
ilmu-ilmu seher, nyundal tutang ponahkou. 


10:1 Turus ahku nohto ihcobehti molehkat mamut ijo bohkon nosuluh 
tahkan soruga. Io tongolindung bounondou tutang 'cobarth liu ngolikang 
kuhungoh. Bauioh momancar kolou mahtanondou, tutang pa'ai kolou 
buhtup baho. 10:2 Ang longoioh, anai ihco kobalun surat koik ijo bokuap. 
Pa'ai koto'uioh botihcak ang tasik, tutang pa'ai komuloioh botihcak ang 
diangtana. 10:3 Turus io na'ah umba auh ijo muhing kolou mongaumoh 
singa-singa. Uli molehkat rih na'ah, kopihtu duhung mutah umba auh 
ngorutung. 10:4 Kolourih kopihtu duhung rih homauh, ahku kani 
moncatatoh, tahpi ahku ngonih auh tahkan soruga nuhtui, "Rahasiaohrih 
inon ijo tonuhtui bain kopihtu duhung rih; ara moncatatoh!" 10:5 Turus 
molehkat ijo ahku nohtooh botihcak ang tasik tutang ang diangtana rih, 
ngahtang longoi koto'uioh nokuh langit. 10:6 Io botulut hapa aran 
Pohotala ijo bolum turus-jahamoh, ijo naoi langit, tana tutang tasik, umba 
kokaro ang'co, ijo anai ang luwangoh. Molehkat rih nuhtui, "Ohkotoh eam 
ahkan tonguhut hino! 10:7 Tahpi amatmira molehkat kopihtuoh mohpos 
sorunaioh, Pohotala ahkan molalus rancana rahasia-Oh, kolou ijo jari lo 
mborihtaoh ahkan jihpoi-jihpoi-Oh, yorih dolang nabi." 10:8 Pongohuli 
auh ijo jari ahku ngonih tahkan soruga rih, pander hino umba ahku. Io 
nuhtui, "Tulakiou, omin balun buhku ijo bokuap, ang longon molehkat ijo 
monihcak ang tasik tutang ang diangtana rih." 10:9 Mahka ahku ka tulak, 
nokuh molehkat rih, tutang nyawot, mangat io nonga balun koik rih 
ahkak'ku. Io mutah, "Ominrih tutang kumairih tuh. Ang luwang butui'mu 
io ahkan monjadi poit, tahpi ang luwang nyaman'mu io manih kolou oling." 
10:10 Ahku ngomin balun koik rih tahkan longoioh turus kumaioh. Ang 
nyamak anyamoh kolou oling, tahpi uli ahku nolonoh, ang luwang butui'ku 
io monjadi poit. 10:11 Pongohino ahku tonyuhu, "Nyiariourih sino hino 
borihta tahkan Pohotala tohou uhtus-uhtus, nogara-nogara, basa-basa, 
tutang lahca-lahca." 


11:1 Uliorih rih, ahku tononga cokotohtok kahju ijo mirip doroh sukah 


ponihpong, turus tonyuhuoh, "Tulak nihpong Lohpou Pohotala tutang 
mesbeh. Lehkenrih pira ulun-ulun ijo sombayang ang luwangoh. 11:2 
Tahpi ara nihpong konaha ang sila luar Lohpou Pohotala rih, tului bagian 
orth jari tonosorah ahkan ulun-ulun ijo eam kosono Tuhan. Iro ahkan 
nihcak-ngihik lowu 1jo borasih rih, kotahin ohpat pulu duo bulan. 11:3 
Ahku ahkan nyuhu duo behti saksiaik-Ku ijo hapa pokahjan bidak, tutang 
iro ahkan mborihta Kabar Hinut tahkan Pohotala, kotahin, sokuhjan duo 
rahtus onom pulu ondou." 11:4 Duo saksi rih anai duo bahtang pu'un 
zaitun tutang duo totahan pa'an sumbu ijo dahpot ang toharep Tuhan 
semesta alam. 11:5 Amat ulun mocoba nguan ang'co ijo eam pios, toharep 
iro, mahka tahkan nyaman iro bolua baho, ijo morusak musuh-musuhoh. 
Umba cara kolourih, paring ulun ijo kani ngoporos iro ahkan tomunu. 11:6 
Iro anaingina kowasa ahkan ngahtop langit, mangat ara uhjan kotahin iro 
mborihta, borihta tahkan Pohotala. Iro anaingina ka'a kowasa ngosan 
paring sahai danum, tutang ngubah danum monjadi daha. Tutang iro 
anaingina hino kowasa ahkan nahup tana umba mahca-mahcam porusak, 
mira iou iro tou nguaioh. 11:7 Uli iro ohpah mborthta borihtan iro, ohcin 
ijo bolua tahkan lowun popahtoi ahkan molawan iro. 11:8 Tutang otun iro, 
ahkan borolatung ang jalan rami lowu hajo, ang amoh Tuhan iro 
tomahpak. Aran tindung lowu rih Sodom ata'ai Misir. 11:9 Ulun-ulun 
tahkan paring nogara, suku, basa, tutang uhtus, ahkan nohto otun iro 
kotahin tolu sotongah ondou, tutang eam mongijin otu-otu rih tonanom. 
11:10 Ponduduk tana ahkan hokojorih ngosan popahtoi koduo saksi rih. 
Iro ahkan mestaoh tutang saling mongirim hadiah, tului koduo behti nabi 
rih, mopolombut aro siksa ahkan paring ulun ang tana. 11:11 Uli tolu 
sotongah ondou, lombut hasong bolum tahkan Pohotala, tutang nyolong 
hino koluwang koduo behti nabi rih. Iro ka hikat tombok, nyiring paring 
ulun ijo nohto iro, nyolung mihkoh samasino. 11:12 Pongohuli koduo 
behti nabi rih, ngonih auh hajo ijo na'ah iro tahkan soruga, "Olai, nuhkat 
nokuh ohto1!" Turus ang toharep mahtan musuh-musuh iro, iro ka'a 
hogahtang nokuh soruga, tongolindung bain bounondou. 11:13 Mahka ang 
ohkot rih nyolung tana moruguh ijo paham. Sepersopulu kobagi tahkan 
lowu rih luhtek, tutang pihtu kuhjan behti palus, bain tului tana moruguh 


rih. Ulun-ulun bohkonoh nyolung mihkoh samasino, turus iro monara 
kohajon Pohotala ang soruga. 11:14 Colahka ijo koduooh jari tonguha. 
Tahpi nohto hino! Colahka 1jo kotolu eamtahi hino ahkan ngahasu. 11:15 
Turus molehkat ijo kopihtu mohpos sorunaioh, mahka ang soruga konahan 
auh-auh muhing samasino ijo nuhtui, "Kokuwasa'an ahkan moretah 
kolunon, anai huntuh a'ang longon Tuhan ihto, tutang Lahca Ponyolamat, 
ijo tonobowot-Oh. Io ahkan moretah ahkan turus-jahamoh!" 11:16 Mahka 
koduo pulu ohpat okon, ijo tuot ang pododusan iro ang tohimo Pohotala, 
suhkuntu'ut tutang nyembah Pohotala. 11:17 Iro nuhtui, "Tuhan, Pohotala 
Mahakowasa, ijo anai, tutang ijo jari anai! Ihkai botorimakasih ahkan-Mu 
kotului Ihko jari hapa kowasan-Mu ijo hajo, tutang jari nopara moretah! 
11:18 Ulun-ulun ijo eam kosono Tuhan, ngamuk kotului jari ohkotoh Ihko 
nusuh kosangit-Mu, tutang jari hino ohkotoh Ihko mosara ulun-ulun 
mahtoi. Tuh rih wayahoh ahkan nonga upah ahkan jihpon-jihpon-Mu 
nabi-nabi, tutang ahkan paring ukup-Mu, yorih paring ulun ijo sombayang 
ahkan-Mu hajo oluka koik. Tuh rih ohkotoh ahkan molonyuh ulun-ulun ijo 
molonyuh tana!" 11:19 Mahka tokuaprih Lohpou Pohotala ang soruga, 
tutang gihtanrih Pohti Bowot ang luwangoh. Turus nyolung kilat tutung- 
hotutung, tutang auh duhung guhu-guhup tutang ngorutung, hawui tana 
hogerek tutang uhjan es ihco labat. 


12:1 Turus gihtan ang langit ang'co ijo helan, tutang luar biasa. Ihcobehti 
bawi 1jo hapa mahtanondou kolou hahtiuoh, rahat tombok ang ngosan 
bulan. Ang kuhungoh dahpot ihco ahkur ijo tonawas tahkan duo balas 
potion. 12:2 Ulunbawi rih uhun botohi, tutang kotului jari ohkotoh ahkan 
nganak, mahka 10 norahing poros humi. 12:3 Turus gihtan hino ang langit 
ang'co ijo helan. Anai ihcokungan naga bohandang ijo hajo samasino, ijo 
anaingina pihtu kuhung, tutang sopulu tanduk. Nyinong kuhungoh hapa 
ihco ahkur. 12:4 Umba ikuhoh io mohaer sepertolu tahkan potion-potion 
ang langit, tutang nyakahoh nokuh tana. Naga rih tombok hila boun 
ulunbawi ijo kani nganak rih, honong nohuang nolon anakoh, kolourih 10 
nganak. 12:5 Turus ulunbawi rih nganak ihcobehti anak bahkas, ijo ahkan 
moretah paring uhtus umba sukah bosi. Tahpi anak rih, tonosuwit tahkan 


ulunbawi rih, turus tonomin nokuh Pohotala tutang noharep pododusai-Oh. 
12:6 Mahka ulunbawi rih nokoru, ahkan padang balambah, nokuh unuk ijo 
jari tonahtap bam Pohotala bagioh. Ang unuk rih io ahkan tonojaga 
sokuhjan duo rahtus onom pulu ondou kotahiuoh. 12:7 Turus ang soruga 
nyolung kolahi, Mikhael umba molehkat-molehkatoh kolahi molawan 
naga rih. Tutang naga rih ka'a ijo dohop bam molehkat-molehkatoh, 
molawan Mikhael. 12:8 Tahpi naga rih tonokalahoh. Io tutang molehkat- 
molehkatoh eam tononga ijin hino mohcon ang soruga. 12:9 Naga ijo hajo 
dih dian nokuh luar! Iorih lohi oko orih, ijo bogare Sehtan ata'ai Roh Ja'at, 
ijo ngobalik sohopus kolunon. Io ndian nokuh kolunon hawui kokaro 
molehkatoh. 12:10 Turus ahku ngonih auh ijo muhing ang soruga nuhtui, 
"Uhuntuh ohkotoh Pohotala monyolamat ukup-Oh! Uhuntuh Pohotala 
ngorinah kowasai-Oh kolou Lahca! Uhuntuh Lahca Ponyolamat ijo 
tonobowot rih, ka'a ngorinah, kowasa-Oh! Tului ijo mondawa konduang- 
konduang ihto ang toharep Pohotala hondou tutang ngolomi, jari 
tonyoluka tahkan soruga. 12:11 Konduang-konduang, ihto jari mongalah 
io umba dahan Anak Tobiri rih, tutang honong borihta morong tahkan 
Pohotala ijo iro mborihtaoh. Iro rela monyorah hasongoh nyiring mahtoi. 
12:12 Kotului rih, hondakoh soruga tutang paring ijo mohcon ang 
luwangoh bojori-jorih! Tahpi colahka tana tutang tasik, kotului Sehtan jari 
mosuluh ahkan'kam hawut bosingi ijo paham hajo, tului io ta'an ijo 
ohkotoh mohcon honjiot hino." 12:13 Aang ohkot naga rih borondong, ijo 
io jari ndian ahkan tana io nopara hodulu ulunbawi, ijo jari nganak anak 
bahkas rih. 12:14 Tahpi ulunbawi rih tononga duo ilat bulung rajawali ijo 
hajo, mangat 10 na'ang nokuh unukoh ang padang balambah, ang anan 10 
ahkan tonojaga kotahin tolu setongah toun, tomokila tahkan tonyarang 
naga. 12:15 Mahka naga rih monopurus tahkan nyamaioh aro samasino 
danum nitu ulunbawi rih, ahkan ngohanyutoh. 12:16 Tahpi tana dohop 
ulunbawi rih, tana nguap nyamaioh tutang nolon danum 1jo bolua tahkan 
nyaman naga rih. 12:17 Naga rih monjadi bosingi samasino umba 
ulunbawi rih, nyiring io tulak nyarang lihit ijo bohkon tahkan ulunbawi rih, 
yorih paring ulun ijo mone'et poretah-poretah Pohotala, tutang ijo nonga 
kosaksian tohou Yesus tutang Kowasa-Oh. 12:18 Turus naga rih tombok 


ang saran pantai. 


13:1 Pongohuli ahku nohto ihcokungan ohcin lombut tahkan luwang tasik. 
To anaingina sopulu tanduk tutang pihtu kuhung. Aang nyinong tandukoh 
anai ihcokobawak ahkur, tutang ang nyinong kuhungoh tonyurat aran 
mopohina toharep Pohotala. 13:2 Ohcin ijo ahku nohto rih tapaioh kolou 
mahcan tutul tutang pa'ai kolou pa'an bohuang tutang somoyongoh kolou 
somoyong singa. Turus ohcin rih nonga bain naga rih koba'asoh bongoi, 
tutang pododusaioh tutang karokowasa-Oh ijo hajo. 13:3 Ihco tahkan 
holat kopihtu kuhung a'ang ohcin rih, topahjahoh kolou himang parah 
samasino, tahpi himang rih jari pios. Sohopus tana ngohasu ohcin rih 
hawui nanyam hebat. 13:4 Tutang iro momyji naga rih, tului io jari nonga 
kuwasaioh ahkan ohcin rih. Tutang iro momuji ohcin rih ka'a. Iro nuhtui, 
"Eam aro ijo sama umba ohcin tuh! Eam aro ijo dahpot hokolahi molawan 
io!" 13:5 Ohcin rih tongohonou ngohawot hal-hal ijo paham angkuh 
tutang mohina Pohotala. Io tihkastou moretah ohpat pulu duo bulan 
kotahiuoh. 13:6 Turus 10 nopara mohina Pohotala, tutang aran Pohotala. 
Kolourih hino unuk mohcon Pohotala, tutang paring ijo mohcon ang 
soruga ka tonohinaoh. 13:7 Io tihkastou ka'a molawan ukup Pohotala 
hawui ngalah iro. Tutang kokowasa ngosan paring lihting nogara, basa, 
tutang uhtus tononga ahkaioh. 13:8 Ohcin rih ahkan tononyembah bain 
paring ulun ijo bolum ang ngosan tana, kocoali ulun-ulun ijo araioh jari 
tonoliting hounumba kolunon tona'o1, ang luwang surat ulun bolum ain 
Anak Tobiri ijo ius tonyombolth. 13:9 Tului rih amat ihkam sanggup 
ngonih, ngonih rih borihta tuh, 13:10 "Ulun ijo harus tonawan, musti 
ahkan tonawan. Tutang ulun ijo harus tomunu umba padang, musti ahkan 
tomunu umba padang. Orih rih kotuluioh ukup Pohotala pahtut tabah 
tutang bokehtep." 13:11 Turus ahku nohto ihcokungan ohcin bahkon 
lombut tahkan luwang tana. Io anaingina duo tanduk, kolou tanduk anak 
tobiri. Auhoh kolou auh naga. 13:12 Ang husuk ohcin ijo pahtukoh rih, io 
hapa kowasaan ijo hajo ijo ngondahpotoh tahkan ohcintana rih ka'a. 
Sohopus tana tutang paring ijo mohcon ang ngosanoh, tohojojuanoh 
nyembah ohcin ijo pahtukoh rih, ijo bohimang parahoh jari pios. 13:13 


Ohcin ijo koduo rih, nguan tandahelan-tandahelan ijo hajo. Ang husuk 
paring ulun, 10 napa baho mosuluh tahkan langit nokuh tana. 13:14 Tutang 
paring ulun ijo bolum ngosantana tongoalikoh, umba tandahelan- 
tandahelan ijo tou tonguaioh ang husuk ohcin ijo pahtuk orih. Tutang iro 
paringoh tonyuhuoh nombok ihco kopahtung tahkan ohcin ijo jari 
bohimang bain padang, tahpi magun bolum. 13:15 Ohcin ijo koduo rih, 
tongoduonoh nonga hasong ahkan kopahtung rih, nyiring kopahtung rih 
dahpot bopander, tutang munu paring ulun ijo eam kani nyembahoh. 13:16 
Paring ulun hajo, tutang koik, tahtou tutang porosbolum, jihpon tutang 
ulunmorodehka, hojojuan nyembah kopahtung bam ohcin rih, ahkan 
norima tanda aang longon kotaun iro ata'ai ang likou iro. 13:17 Eam 
ihcobehti ka dahpot moli ata'ai borahkang angihco, amat io eam anaingina 
tanda rih, iorih aran ohcin rih bongoi, ata'ai angka ijo pokarah aran rih. 
13:18 Ang ohtoi porulu anai hikmat. Ulun ijo bijaksana dahpot morehken 
rimai tahkan angka ohcin rih, tului angka rih anai aran ihcobehti ulun. 
Angkaoh 10rih 666. 


14:1 Pongohino ahku nohto, turus gihtan Anak Tobiri rih tombok ang isun 
Puruk Sion. Homboh Io anai solahtus ohpat pulu ohpat kuhjan behti, ijo 
aang likou nyino-nyinong tonyurat arai-Oh tutang aran Amai-Oh. 14:2 
Turus ahku ngonih auh tahkan langit, mongguruh kolou danum sahainyalut 
ijo hajo, tutang kolou korutung duhung ijo hebat. Auh rih konahan, kolou 
auh musik, tahkan pomain-pomain kocahpi ijo rahat nowah kocahpioh. 
14:3 Ang baun pododusan tutang koohpat angbolum hawui dolang okon, 
ang kodiling pododusan rih 144.000 behti rih, monyanyi ihco nyanyian jo 
bohua. Nyanyi orih eam dahpot tonyokula bain ihcobehti ka, bohkonumba 
tahkan 144.000 behti rih, ijo jari tomorodehkaoh tahkan tana. 14:4 Iro rih 
ulun-ulun ijo tahtap brasih kolou anakdara, tului eam nguan kohihco umba 
ulunbawi. Iro nutut Anak Tobiri rih, nokuh umoh iou Io tulak. Tahkan louk 
sohopus ukup ulun, irorih ijo jari tomorodehka kolou ponyorahan 
pahtukoh ahkan Pohotala tutang ahkan Anak Tobiri. 14:5 Eam pu'u iro 
ngobalik, tutang eam anai kosalan honjiot ka aang iro. 14:6 Turus ahku 
nohto ihcobehti molehkat bohkon, ijo na'ang ang langit. Molehkat rih 


ngomin borihta, tohau Kabar Hinut ijo abadi ahkan tonosiar, ahkan 
kolunon ang tana, yorih ahkan paring uhtus, lihting, basa tutang nogara. 
14:7 Molehkat rih na'ah umba auh ijo muhing, "Mihkohrih ahkan 
Pohotala, tutang momuji kohajo1-Oh! Kotului jari ohkotoh Pohotala 
mosara kolunon. Nyembahrih Io ijo naoi langit, tana, tasik, tutang paring 
tohasak danum!" 14:8 Molehkat koduo ngohasu molehkat 1jo pahtuk 
sambil na'ah, "Jari ngonyahtu! Lowu Babel ijo hajo jari ngonyahtu! Io jari 
nguan karo uhtus monjadi busou umba danum anggur -- yorih tahkan bolai 
kihaloh!" 14:9 Ihcobehti molehkat kotolu ngohasu duo molehkat rih, 
sambil na'ah umba auh ijo muhing, "Ulun ijo momuji ohcinrih honong 
kopahtungoh, tutang anaingina tanda ohcin rih aang likou ata'ai ang 
longoioh, 14:10 ulun rih ahkan ngorih anggur Pohotala, yorih anggur 
kosangit-Oh ijo jari tonusuh-Oh koluwang kondarah-Oh, eamanai 
tongurang honjiot ka! Paring ulun rih ahkan tonosiksa, aang luwang baho 
tutang sondawa, ang toharep molehkat-molehkat brasih tutang ang toharep 
Anak Tobiri rih, 14:11 Asop tahkan baho ijo monyiksa ulun-ulun rih, 
ahkan nyolobuwuk hototurus ahkan turus-jahamoh. Hondou, ngolomi, eam 
anai tondo-tondooh, iro tonosiksa yorih, iro ijo nyembah ohcin rih tutang 
pahtungoh, paring ulun ijo anaingina tanda aran ohcin rih." 14:12 A'ang hal 
tuh ukup Pohotala, 1jo bokehtep umba poretah-poretah Pohotala, tutang 
tehen umba Yesus, porulu monjadi tabah. 14:13 Turus ahku ngonih auh 
tahkan soruga nuhtui, "Nyuratrih tuh: Nopara huntuh, kosanangrih 
ulun-ulun Yo mahtoi rahat hino mohalu Tuhan!" "Morong!" putah Roh 
Pohotala. "Iro ahkan tondo bogawi paham, tului bua pohalu iro, toturus 
ahkan homboh iro." 14:14 Pongohuli ahku nohto, mahka gihtan ihco 
bounondou ijo puhti. Ang ngosan bounondou rih, tuot ihcobehti, ijo 
topahjahoh kolou kolunon. Ang kuhung-Oh 'okobawak ahkur bulou, 
tutang ang longo1-Oh anai ihcokobilap getukohtom ijo bonyihi. 14:15 
Pongohuli ihcobehti molehkat bohkon soluka tahkan Lohpou Tuhan. 
Umba auh ijo muhing, io na'ah umba Io ijo tuot ang ngosan bounondou rih, 
"Ngohtomohrih umba getu-Mu rih, tutang ngohtomrih huntuh, tului jari 
ohkotoh ahkan panen: Kolunon jari masak ahkan tongohtom!" 14:16 
Turus Io ijo tuot ang ngosan bounondou rih, ngohtom umba getu-Oh nokuh 


tana, mahka tana ka tokohtom. 14:17 Pongohino ahku nohto ihcobehti 
molehkat ijo bohkon hino, soluka tahkan Lohpou Pohotala ang soruga. Io 
ka nambit ijo getu ijo bonyihi. 14:18 Uliorih rih, ihcobehti molehkat 
bohkon, ijo bokowasa ngosan baho, lombut tahkan mesbeh. Umba auh ijo 
muhing io na'ah, umba molehkat ijo nambit getu ijo bonyihi rih, 
"Ngohetepohrih umba getu'mu rih, tutang ngohetep bua-bua pu'un anggur 
ang tana, tului bua-buaoh jari masak!" 14:19 Mahka molehkat rih 
ngohetep umba getuoh, nokuh tana tutang mohetep bua-bua anggur tahkan 
pu'unoh, turus nyahkahoh nokuh luwang pohamih anggur kosangit 
Pohotala, ijo moluap-luap. 14:20 Bua-bua anggur orih tonohamih ang luar 
lowu, tutang tahkan pokahkas pohamih anggur rih, nyalut daha kolou 
sungo1, komahcu tolu rahtus kilomehter, tutang kotimbonoh korenga duo 
mehter. 


15:1 Pongohuli ahku nohto ang langit aang'co ijo helan, tutang luar biasa 
hebatoh. Anai pihtu molehkat hawui pihtu kosusah ijo laiuoh. Tuhrih 
koapah tikatoh Pohotala nusuh kosangit-Oh. 15:2 Uliorih ahku nohto 
ang'co, ijo topahjahoh kolou tasik soramin sampur baho. Ahku nohto ka'a 
ulun-ulun ijo jari manang ngosan ohcin tutang kopahtungoh, tutang manang 
ngosan-ulun ijo araioh tononanda honong angka. Ulun-ulun ijo manang rih, 
tombok ang saran tasik soramin honong nambit kocahpi ijo tononga bain 
Pohotala ahkan iro. 15:3 Tutang iro monyanyi, nyanyian Museh, jihpon 
Pohotala, tutang nyanyin Anak Tobiri. Koloutuh auhoh, "Tuhan, Pohotala 
Mahakowasa, eaminon kohajo1 tutang kohelanoh gawin-gawin-Mu! Lahca 
kokaron uhtus, eaminonrih adil tutang morong tindakan-tindakan-Mu! 15:4 
Iairih jo eam mihkoh umba-Mu Tuhan? lairih jo eam kani mborihta 
kohajon-Mu? Ihko iourih ijo borasih. Paring uhtus ahkan lombut nyembah 
Ihko tului tindakan-tindakan-Mu ijo adil jari tonohto bain paring ulun." 
15:5 Uliorih ahku nohto Lohpou Tuhan ang soruga buap, tutang Kemah 
Tuhan anai ang luwangoh. 15:6 Turus kopihtu molehkat rih, honong 
kopihtu kosusah rih, soluka tahkan Lohpou Pohotala. Hahtin iro tahkan 
benang lena ijo borasih tutang ngorolondang. Tutang iro mohapan ponutup 
husuk ijo tonawas umba bulou. 15:7 Pongohuli anai ihco tahkan ohpat 


angbolum rih, nonga ahkan kopihtu molehkat rih, pihtu bawak kondarah 
bulou, ijo tuwi umba kosangit Pohotala -- Pohotala ijo bolum turus- 
jahamoh. 15:8 Mahka Lohpou Pohotala rih tuwi umba asop, tahkan 
kohajon tutang kowasa Pohotala. Tutang kotahin kopihtu kosusah ijo 
tonomin bain kopihtu molehkat rih jaha kolaiu, eam anai ihcobehti ka jo 
dahpot nyolong nokuh luwang Lohpou Pohotala. 


16:1 Turus ahku ngonih auh hajo tahkan luwang Lohpou Pohotala, nuhtui 
umba kopihtu molehkat rih. "Tulak tutang nusuh usin kopihtu kondarah 
kosangit Pohotala rih nokuh ngosan tana!" 16:2 Molehkat ijopahtuk tulak 
tutang nusuh suang kondarahoh nokuh tana. Mahka lombut baha-baha ijo 
hebat, tutang paham podih aang paring ulun ijo ngina tanda ohcin rih, 
tutang aang ulun-ulun ijo nyembah pahtungoh. 16:3 Uliorihrih molehkat 
koduo nusuh suang kondarahoh nokuh tasik. Mahka danum tasik ka malik 
kolou dahan kolunon mahtoi, tutang uras mahtoi paring angbolum, ijo 
bolum ang luwang tasik. 16:4 Pongohuli molehkat ijo kotolu nusuh suang 
kondarahoh nokuh sungoi-sungoi, tutang nokuh tohasak-tohasak danum, 
Mahka paring danumoh monjadi daha. 16:5 Ahku ngonih molehkat ijo 
bokowasa ngosan danum nuhtui, "Hukuman ijo Ihko ngonyahtu anairih 
adil, yo Mahaborasih, Pohotala ijo anai, tutang ijo jari anai! 16:6 Iro jari 
nusuh dahan ukup Pohotala, tutang dahan nabi-nabi, huntuh Ihko nguan iro 
ngorih daha. Puna kopahtutrih rih ahkan iro!" 16:7 Turus ahku ngonih auh 
tahkan mesbeh, nuhtui, "Tuhan, Pohotala Mahakowasa, morong tutang 
adil hukum-hukumanoh ijo Ihko ngonyahtuoh!" 16:8 Uliorih molehkat 
koohpat nusuh suang kondarahoh nokuh mahtanondou, mahka 
mahtanondou ka ngonduon nyaha kolunon umba kolasutoh ijo hebat rih. 
16:9 Kolunon tosaha bain lasut podioh, tutang iro nulut aran Pohotala, ijo 
bokowasa ngosan kosusah-kosusah rih. Oluka kolourih, iro eam kani 
hubah tahkan dusa-dusan iro, tutang eam kani momuji kohajon Pohotala. 
16:10 Turus molehkat ijo kolimo nusuh suang kondarahoh nokuh 
pododusan ohcin rih. Mahka sohopus pododusan ohcin rih monjadi 
pindong, tutang ulun mongirut jola tului koporos. 16:11 Turus iro nulutoh 
Pohotala ang soruga, tului iro tongoporos tutang tului baha-baha iro. Tahpi 


iro eam ka'a hubah tahkan konuan-komuan iro ijo ja'at. 16:12 Uliorih 
molehkat koonom nusuh suang kondarahoh nokuh Sungo1 Efrat ijo hajo 
rih. Mahka sungoi rih tohjah nyiring lahca-lahca tahkan hila timur duon 
nyalan nguhaoh. 16:13 Turus ahku nohto tolu roh ja'at, ijo tahpaioh kolou 
bokatak. Nyino-nyinong bokatak rih soluka tahkan nyaman naga, tahkan 
nyaman ohcin tutang tahkan nyaman nabi polasu. 16:14 Iro anairih roh-roh 
Ja'at, ijo napa tandahelan-tandahelan. Kototolu roh rih tulak nokuh paring 
lahca ang sohopus kolunon tutang mupung iro ahkan hokolahi ang Ondou 
Ijo Hajo, yorih, Ondou tahkan Pohotala Mahakowasa. 16:15 "Ngomhrih! 
Ahku lombut kolou ponahkou! Kosanangrih ulun ijo tahtap bojaga tutang 
mohaga hahtiuoh, nyiring io eam nyalan, hawui hoburang tutang monjadi 
mia, ang boun ulunaro!" 16:16 Pongohuli roh-roh rih mupung lahca-lahca 
rih ang unuk, ijo a'ang basa Ibrani, tonohawot Harmagedon. 16:17 
Opahrih molehkat ijo kopihtu monusuh suang kondarahoh nokuh udara. 
Mahka konahan auh 1jo muhing tahkan pododusan ang Lohpou Pohotala, 
ijo nuhtui, "Jari genep!" 16:18 Turus nyolung kilat tutung-hotutung tutang 
auh duhung mongguruh tutang ngorutung, hawui kogerek tana ijo paham. 
Eam pu'u monjadi kogerek tana kolourih tahkan ulun tona'oi. Tuhrih 
kogerek tana ijo paling paham! 16:19 Lowu ijo hajo rih pusit monjadi tolu 
kobagi, tutang lonyuh rih ka'a lowu-lowu paring nogara ang kolunon. 
Turus Pohotala mingat ahkan Babel ijo hajo rih. Mahka Pohotala nguan io 
ngorih anggur tahkan kondarah anggur Pohotala -- 10rih anggur 
kosangit-Oh ijo nyambun-nyambun. 16:20 Paring pulou nihou, tutang 
paring puruk ka dilap. 16:21 Uhjan eh hajo ijo nyino-nyinong bahatoh limo 
pulu kilogram, ngonyahtu tahkan langit nopahas ulun-ulun. Mahka iro 
nulut Pohotala tului kosusah uhjan eh ijo paham rih. 


17:1 Uliorih rih anai ihcobehti, tahkan kopihtu molehkat ijo nambit pihtu 
kondarah rih, lombut nokuh ahku tutang nuhtui, "Olai, ahku ahkan 
ngorinah bagi'mu, koloukuwoh sundal ijo hajo rih ahkan tonohukum, iorih 
lowu hajo rih, ijo tonombok ang doni sungoi-sungoil. 17:2 Lahca-lahcan 
kolunon nguan nyundal umba io, tutang ijo mohcon ang tana monjadi 
bobusou, kotului ngorih anggur kosundaloh." 17:3 Turus Roh Pohotala 


mongowasa ahku, tutang molehkat rih ngomin ahku nokuh padang 
balambah. Ang anan ahku nohto ihcobehti ulunbawi tuot ang ngosan 
ihcokungan ohcin ijo warna bohandang botuo, tutang ijo tuwi surat umba 
aran-aran mohina Pohotala. Ohcin rih ngina pihtu kuhung, tutang sopulu 
tanduk. 17:4 Ulunbawi rih hapa baju 1jo warna ungu tutang bohandang 
botuo, hawui tonawas umba pokahjan-pokahjan bulou, poromata- 
poromata tutang itan. Ang longo1oh, io nambit pikan bulou ijo tuwi umba 
hal-hal kojilok, tutang koja'at, bua tahkan kosundaloh. 17:5 Aang likouoh 
tonyurat ihco aran, ijo anai rimai ijo bosuhuk. Aran rih iorih, "Babel Ijo 
hajo, inai paring sundal tutang ulun bijat ang kolunon." 17:6 Turus ahku 
nohto, ijo ulunbawi rih busou umba daha ukup ain Pohotala, tutang dahan 
ulun-ulun Yo tomunu tului bokehtep umba Yesus. Kotihka ahku nohto 
ulunbawi rih, ahku monjadi tohelan-helan. 17:7 Turus molehkat rih nuhtui 
umba ahku, "Inon kotului ihko helan? Pios ahku nyorihta ahkan'mu ijo 
rahasia tohou ulunbawi rih tutang ijo rahasia tohou ohcin ijo tonunggangoh 
rih, iorih ohcin ijo ngina pihtu kuhung tutang sopulu tandukoh. 17:8 Ohcin 
rih lomot pu'u bolum, tahpi huntuh eam bolum hino. Io honjulu hino ahkan 
soluka tahkan lowang popahtoi tutang ahkan tulak nitu korusak. Ulun-ulun 
ijo bolum ang tana ijo araioh eam tonolihting luwang Surat Ulun Bolum 
hountahkan kolunon tona'oi ahkan helan amat nohto ohcin rih. Tului ohcin 
rih, lomoi pu'u bolum. Huntuh io eam bolum hino, tahpi 10 ahkan lombut 
hoduli. 17:9 A'ang hal tuh porulu anai hikmat tutang pongotaan. Pihtu 
kuhung rih iorih pihtu puruk; yorih puruk-puruk unuk ulunbawi rih tuot. 
Tutang pihtu kuhung rih ka'a anai rih pihtu lahca. 17:10 Limo tahkan iro 
jari ngonyahtu, ihco magun moretah tutang ijo ihco hino jaha lombut. 
Amat io lombut noin, io harus moretah honjulu iou. 17:11 Tutang ohcin ijo 
lomoi pu'u bolum, tahpi huntuh eam bolum hino, anairih lahca ijo kojalu. 
Io anairih tahkan ihco kopihtu lahca rih ka'a, ijo huntuh rahat tulak nitu 
korusak. 17:12 Sopulu tanduk ijo ihko nohtooh rih, iorih sopulu lahca ijo 
jaha nopara moretah. Tahpi iro ahkan tononga kowasa ahkan moretah 
kolou lahca hombo-homboh umba ohcin rih kotahin ihco jam. 17:13 
Kosopulu lahca rih, paringoh anaingina tihtui ijo sama; iro paringoh 
monyorah koba'as tutang kokowasan iro ahkan ohcin rih. 17:14 Iro ahkan 


hokolahi molawan Anak Tobiri rih. Tahpi, Anak Tobiri rih umba murid- 
murid-Oh ijo bokehtep, ijo jari tona'ah-Oh tutang jari tonopili-Oh rih 
ahkan mongalah lahca-lahca rih, kotului lo Tuhan kokaro Tuan, tutang 
Lahca kokaro lahca." 17:15 Molehkat rih nuhtui ka'a, "Danum ijo ihko 
nohto rih, unuk sundal rih tuot, iorih uhtus-uhtus rayat-rayat, nogara- 
nogara tutang basa-basa. 17:16 Sopulu tanduk 1jo ihko nohto, tutang ohcin 
rih ahkan monyingi sundal rih. Iro ahkan mosuwit kokaro angihco, ijo 
atuoh, tutang nguan io monjadi hoburang. Iro ahkan kuman usiouoh tutang 
morusak io umba baho. 17:17 Tului Pohotala jari monggerek ahtoi iro, 
ahkan molalus rancana ain Pohotala. Pohotala nguan iro hopahkat, ahkan 
monyorah ko kowasan iro ahkan ohcin rih, mangat ohcin rih moretah 
Johcok nyolung inon ijo tonuhtui bain Pohotala. 17:18 Ulunbawi ijo ihko 
nohto orih, iorih lowu hajo, ijo moretah lahca-lahca ang tana." 


18:1 Uliorih rih ahku nohto ihcobehti molehkat bohkon nosuluh tahkan 
soruga. Io anai bokowasa ijo hajo tutang sewutoh nguan hopus tana 
monjadi boloang. 18:2 Umba auh 1jo hajo, 10 na'ah, "Jari bolinangoh! 
Babel hajo jari bolinang! Huntuh io monjadi unuk sehtan-sehtan tutang 
roh-roh ja'at. Ang luwangoh bolum mahca-mahcam bulung ijo pali tutang 
ijo kobele ulun. 18:3 Kotulut kokaron uhtus jari ngorih anggur kojorikbalai 
ponyundalanoh. Lahca-lahcan kolunon nguan sundal umbaoh, tutang 
podagang-podagang ang tana monjadi tahtou bam kojolikbolaioh ijo eam 
duon tongondalioh." 18:4 Turus ahku ngonih auh bohkon, tahkan soruga 
nuhtui, "Soluka, ukup aik-Ku! Soluka tahkan luwangoh! Ara ihkam 
ngohasu dusa-dusan iro, tutang umba ngohtun hukumoh! 18:5 Tului 
dusaioh botuyuk-tuyuk johcok nokuh langit, tutang Pohotala ingat ahkan 
koja'atoh. 18:6 Nguanohrih io koloukuwoh io jari monguanoh ihkam, 
malosrih io duo tikat lihpet ahkan paring ijo jari tonguaioh. Nyuang 
pihkanoh umba korih ijo duo tikat labih kokarasoh tahkanumba korthoh, 
ijo tonyodiaoh ahkan ihkam. 18:7 Tongarih ahkaioh kongarot tutang 
koporosahtoi, ijo sama karoioh umba kohajo1 tutang kolobienoh ijo 
tonongaoh ahkan aropoh bongoi. Tului io hototurus iou nuhtui umba 
aropoh, 'Ahku tuh lahtu ijo momoretah! Ahku tuh eam balu, ahku eam 


ahkan nyuru kokarotahtoi!' 18:8 Kotului hal orihrih, mahka aang ihco 
ondou iou io ahkan tonopahas kosusah, -- ponyahkit, kosedihan, tutang 
bolo'u. Tutang 10 ahkan tomahpong umba baho, kotului bokowasarih 
Tuhan Pohotala ijo mosaraoh rih." 18:9 Lahca-lahcan kolunon jo umba 
a'ang gawin-gawin kosundal orih, tutang kojolikbolai ulunbawi rih, ahkan 
nangih tutang nahtum lowu rih, amatmira iro nohto asep nyolobuwuk 
tahkan baho ijo mahpongoh rih. 18:10) Iro ahkan tombok tahkan mahcu, 
tului iro mihkoh tokona karotporosoh. Iro nuhtui, "Akai, eam inon 
colahkaoh lowu ijo bosewut rih -- lowu Babel ijo ba'as! A'ang ihco jam iou 
hukum'mu jari nyolung!" 18:11 Dolang podagang ang tana ka nangih 
tutang nahtum tului ulunbawi rih, bain eam anai ihcobehti ka hino, ijo moli 
ramun-ramun podagang iro. 18:12 Eam aro ijo moli bulou, perak, bahtu 
poromata, tutang mutiara iro, ka'a benang lena, benang ungu, sutara tutang 
benang bohandang botuo, dolang mahcam kahju ijo jarang tonyombang: 
ramu-ramu tahkan gading, tutang tahkan kahju ijo hajo regai, tahkan 
tombaga, bosi tutang pualam, 18:13 uhpak kahju manis, karon-rorapah, 
setanggi, minyak mur, tutang manyan, anggur, tutang undus, gelapung 
tutang gandum, sahpi tutang tobiri, kuda tutang korehta, jihpon-jihpon, 
dahang hino hasong ulun ka. 18:14 Dolang podagang nuhtui umba 
ulunbawi rih, "Paring ijo ihkai jolik tepuioh jari earo hino, tutang kokaro 
kolobienoh, tutang kobohinoi'mu jari dilap. Ihko eam ahkan 
monyombangoh hino!" 18:15 Dolang podagang ijo jari monjadi tahtou, 
tului bodagang ang lowu rih, ahkan tombok tahkan mahcu, tului iro 
mihkoh kona kokarotoh. Iro ahkan nangih tutang nahtum, 18:16 turus 
nuhtui, "Akai, eam inon colahkaoh lowu ijo bosewut tuh! Bahutoh io hapa 
pokahjan benang lena, benang ungu tutang benang bohandang botuo: 
bahutoh 10 tuwi umba pokahjan bulou, poromata tutang itan! 18:17 Tahpi 
aang ihco jam iou io jari dilap dolang ponahtouoh rih!" Paring ijo nahoda 
kapal, ponumpang, tutang anak kapal, hawui paring ulun ijo ngurah 
usahaoh ang tasik, tombok tahkan mahcu. 18:18 Tutang bokociak, ang 
ohkot iro nohto asep nyolobuwuk, tahkan baho ijo mahpong lowu rih. Iro 
na'ah, "Eam pu'u anai lowu bohkon kolou lowu ijo hajo tuh!" 18:19 
Mahka iro noburan awu ang kuhung iro, kolou tanda iro porosahtoi, turus 


nangih tutang bokocia-ciak, "Akai, eam mon colahkaoh lowu ijo hajo rih! 
Ponahtouoh jari napa paring ulun ijo anaingina kapal-kapal ang tasik 
monjadi tahtou! Tahpi a'ang ihco jam 10u 10 jari dilap paringoh!" 18:20 Oh 
soruga, Jori-Jorih iou ihko ngosan kolonyuh lowu hajo rih! Oh ukup 
Pohotala, rasul-rasul tutang nabi-nabi jori-jorih iou! Kotului Pohotala jari 
mohukum io, kolou pombalos ngosan inon ijo tononguaioh toharep ihkam! 
18:21 Uliorih rih, ihcobehti molehkat ijo mamut ngahtang ihcokobuhtup 
bahtu -- kohajon bahtu gilingan ijo hajo -- turus nyakahoh nokuh luwang 
tasik hawui hioioh, "Koloutuh caraoh lowu Babel ijo bosewut rih ahkan 
tonyahkah hawui paham nyiring ahkan eam duon tonyombang hino. 18:22 
Auh musik tahkan ponowah kocahpi, tahkan dolang ponyanyi, tahkan 
pomohpos suling, tutang tahkan pomohpos sorunai, eam ahkan konahan 
hino ang luwang'mu! Eam ahkan tonyombang ka'a, ihcobehti ulun 
ponggawi ahli ka ang anan, tutang auh bahtu monggiling ka, eam ahkan 
konahan hino. 18:23 Ulun eam ahkan nohto hino koloang sumbu ang 
luwangoh, tutang eam ahkan hino konahan korami pesta pongawin ang 
anan. Podagang-podagang'mu anairih ulun-ulun ijo paham bosewut ang 
tana, tutang honong ilmu-ilmu gaib'mu, ihko mobalik kokaro uhtus ang 
kolunon!" 18:24 Babel tonohukum, bain ang luwang lowu rih jari 
tosombang daha nabi-nabi, dahan ukup ain Pohotala -- pandakoh dahan 
paring ulun ijo jari tomunu ang ngosan tana. 


19:1 Uliorih rih ahku ngonih angihco kolou auh koridu ulun aro tahkan 
soruga ijo bososurak, "Tara Pohotala, Pohotalan ihto anairih Pohotala ijo 
monyolamatoh, Io Pohotala ijo hajo tutang bokowasa! 19:2 Pomosara-Oh 
adil tutang bijaksana! Io jari ngonyahtu hukum-Oh ngosan sundal 1jo hajo 
ijo morusak kolunon umba kosundaloh. Pohotala jari mohukum sundal rih, 
tului io munu Jihpon-jihpon Pohotala." 19:3 Turus auh ulun aro rih 
bososurak hino, "Tara ahkan Pohotala! Asop tahkan baho 1jo mahpong 
lowu hajo rih ahkan nyolobuwuk eam tondo-tondooh!" 19:4 Mahka koduo 
pulu ohpat okon, tutang koohpat angbolum ijo kodiling pododusan rih 
suhkuntu'ut tutang nyembah Pohotala 1jo tuot ang ngosan pododusan. Iro 
nuhtui, "Amen! Tara Pohotala!" 19:5 Turus konahan, tahkan pododusan 


rih naing auh 1jo nuhtui, "Tara Pohotala, o paring jihpon Pohotala, tutang 
paring ulun -- hajo, koik -- ijo nyembah Pohotala!" 19:6 Uliorih ahku 
ngonih angihco kolou auh ihco ko pulou ulun ijo aro samasino, naingoh 
kolou golombang 1jo holuhcak, tutang kolou auh duhung mongorutung. 
Ahku ngonth iro nuhtui, "Tara Pohotala! Tului Tuhan, Pohotalan ihto Ijo 
Mahakowasa rih huntuh moretah! 19:7 Olairih ihto jori-jorih tutang 
sanang, olairih ihto momuji kohajo01-Oh! Kotului jari johcok ondou 
pongawin ijo nambit galar Anak Tobiri rih, tutang pongahten-Oh jari 
tahtap molalus pongawin-Oh. 19:8 Pokahjan lena 1jo hogining jari tononga 
ahkai-Oh ahkan tongepai." (Pokahjan lena rih anairih gawi-gawi hinut ijo 
konuan bam ukup ain Pohotala.) 19:9 Turus molehkat rih nuhtui ahkakku, 
"Nyurat tuh: 'Kosanang rih ulun ijo tonorawe nokuh pesta pongawin Anak 
Tobiri rih.' " Pongohuli molehkat rih monambah hino, "Tuhrih kabar hinut 
tahkan Pohotala." 19:10 Ahku tosuhkutu'ut ang husuk molehkat rih kani 
nyembahoh, tahpi 10 nuhtui umba ahku, "Ara! Ara nyembah ahku, sembah 
rih Pohotala! Kotului ahku ka jihpon sama kolou ihko, tutang kolou paring 
konduang'mu, ijo nambit segah ang kosaksian Yesus." Tului kosaksian 
Yesus orihrth ijo moilham ulun-ulun ijo monujum. 19:11 Pongohuli ahku 
nohto soruga bokuap, turus gihtan ihcokungan kuda puhti. 
Ponunggang-Oh konohawot Ijo Bokehtep tutang Ijo Morong. Io adil a'ang 
mutusoh hukum, tutang a'ang kolahi ijo tonolalus-Oh. 19:12 Mahta-Oh 
kolou konyelak baho, tutang ang kuhung-Oh lo hapa aro ahkur. Ang 
behtiu-Oh tosurat ihco aran, tutang tihkas Io bongol ijo ngota'an aran rih. 
19:13 Kolambipanjang ijo tohapa-Oh jari tocolop a'ang daha. Tutang Io 
konohawot, "Auh Pohotala". 19:14 Kawan kolahi soruga, ngahasu lo 
honong nunggang kuda-kuda puhti, tutang hopokajan lena ijo puhti 
borasih. 19:15 Tahkan nyamai-Oh soluka 'cokobilap padang ijo bonyihi, 
tutang umba padang orih, lo ahkan pokalahoh uhtus-uhtus, tutang lo ahkan 
moretah iro, umba sukah bosi. Io ahkan mohapit anggur, ang luwang 
pokahkas pohapit anggur kosangit Pohotala ljo Mahakowasa. 19:16 Aang 
jubah-Oh, tutang aang sahpak-Oh tosurat aran rih, "Lahca kokaron lahca, 
tutang Tuhan kokaron tuan." 19:17 Turus ahku nohto ihcobehti molehkat 
tombok ang ngosan mahtanondou. Umba auh ijo muhing io na'ah, umba 


paring bulung ijo na'ang ang udara, "Olai, hopuhpung umba tihpen pesta 
hajo ijo ain Pohotala! 19:18 Olai kuman usin lahca-lahca, usin pokolima- 
pokolima, tutang usin pohlawan-pohlawan, olai kuman usin-usin dolang 
ponunggang kudaoh, hawui usin karon-kudaoh, tutang usin ukup-ukup 
kolunon, hajo tutang koik, jihpon tutang morodehka!" 19:19 Pongohuli 
ahku nohto ohcin rih, tutang lahca-lahcan tana, honong kawan-kolahi iro, 
hopuhpung ahkan tulak hokolahi molawan lo, ijo nunggang kuda puhti rih, 
tutang karo kawan-kolahi-Oh. 19:20 Mahka ohcin rih, totawan homboh 
umba nabi alik ijo jari nguan tandahelan-tandahelan ang toharep ohcin rih. 
(Umba tandahelan-tandahelan orthrih ohcin rih, mobalik ulun-ulun ijo anai 
tanda ohcin rih, tutang ulun-ulun ijo nyembah kopahtung ohcin rih.) Turus 
ohcin rih tutang nabi alik rih ndian bolu-bolum nokuh tohun tasik baho ijo 
ngonjelak umba sondawa. 19:21 Tutang kawan kolahi, iro tomunu umba 
padang 1jo soluka tahkan nyaman ponunggang kuda puhti rih. Mahka 
bulung-bulung ka lombut tutang kuman honong lingih usin iro ijo tomunu 
orth. 


20:1 Uliorsh rih ahku nohto ihcobehti molehkat nosuluh tahkan soruga. 
Ang longo1oh, io nambit kuhci lowun popahtot tutang ihcokoliting 
rataipasung ijo hajo. 20:2 Turus io monawan naga rih, lohi oko -- yorih 
Sehtan ata'a1 Roh Ja'at rih -- tutang momasungoh ahkan sokujan toun 
kotahiuoh. 20:3 Pongohuli molehkat rih, ngondian naga rih, nokuh lowun 
popahtoi, turus nguhci lowun rih, hawui monyegeloh, mangat naga orih 
eam hino dahpot ngobalik uhtus-uhtus, hounumba ohkot sokujan toun rih 
opah. Uliorih io harus tonoliwus ahkan ohkot ijo honjiot. 20:4 Turus ahku 
nohto pododusan-pododusan, tutang ulun-ulun ijo tuot, ang pododusan- 
pododusan rih tononga kowasa ahkan mutusoh mohukum. Ahku nohto 
ka'a homboruan-homboruan, ulun-ulun ijo jari tonohtok kuhungoh tului iro 
nonga kosaksian tohou Yesus, tutang mborihta pohtoh Pohotala. 
Ulun-ulun rih eam nyembah ohcin, ata'ai ka kopahtungoh. Iroka eam pu'u 
norima tanda ohcin rih, aang likou ata'ai aang longon iro. Mahka iro bolum 
hoduli, tutang moretah kolou lahca homboh Kristus kotahin sokujan toun. 
20:5 Tuhrih tahap pahtukoh ulun-ulun mahtoi konombolum huli. (Tahpi 


ulun-ulun mahtoi bohkonoh eam konombolum kotahin sokujan toun rih.) 
20:6 Kosanangrih ahkan ulun-ulun ijo umba tonombolum hoduli ang tahap 
pahtuk rih. Iro puna monjadi ukup Pohotala. Popahtoi tahap koduo eam 
bokowasa ngosan iro. Iro ahkan monjadi imam-imam ain Pohotala tutang 
imam-imam ain Kristus; tutang iro ahkan moretah homboh Io sokujan toun 
kotahiuoh. 20:7 Ulirih opah sokujan toun rih, Sehtan ahkan tonoliwusoh 
tahkan sipiroh, 20:8 tutang io ahkan tulak ngobalik uhtus-uhtus ijo 
bororawuh ang sohopus kolunon, yorih Gog tutang Magog. Sehtan 
muhpung iro ahkan kolahi, angihco jumbalah ijo hajo samasino, sokaro 
baras angsaran tasik. 20:9 Mahka iro ka'a kosoburan nokuh sohopus 
kolunon, turus ngahpung kemah ukup Pohotala, tutang lowu ijo tonokasih 
Pohotala. Tahpi baho mosuluh tahkan langit tutang polumat iro. 20:10 
Pongohuli Sehtan ijo mobula iro rih, tonyahkah nokuh luwang tasik baho 
tutang sondawa. Ang anan unukoh ohcin tutang nabi pobula rih tondian 
labih houn. Iro ahkan tonyiksa hondou ngolomi ahkan turus-jaham. 20:11 
Uliorih ahku nohto ihco pododusan puhti ijo hajo tutang Io ijo tuot ang 
ngosanoh. Langit tutang tana dilap tahkan husuk-Oh, nyiring eam gihtan 
hino. 20:12 Tutang ahku nohto ulun-ulun mahtoi, hajo, koik, tombok 
toharep pododusan rih. Mahka surat-surat ka tonomirang. Turus ihco 
kobalun surat ijo bohkon tonomirang, yorih Surat Ulun Bolum. Pongohuli 
hukum tongonyahtu nokuh ngosan ulun-ulun mahtoi, hotohorong umba 
dolang gawin iro, numbun ijo tosurat luwang surat-surat rih. 20:13 Turus 
tasik hololian ulun-ulun mahtoi ijo anai ang luwangoh. Popahtoi tutang 
Lowun Popahto1 ka monyorah ulun-ulun mahtoi ijo anai ang luwangoh. 
Tutang ulun-ulun mahtoi rih paringoh tokona hukum hotohorong umba 
gawin iro. 20:14 Pongohuli Popahtoi tutang Lowun Popahtoi ndian ahkan 
luwang tasik baho. (Tasik baho tuh anairih popahto1 bahagian koduo.) 
20:15 Ulun-ulun ijo eam tosurat araioh ang luwang Surat Ulun Bolum, io 
ndian nokuh luwang tasik baho rih. 


21:1 Turus ahku nohto langit ijo bohua, tutang tana ijo bohua. Langit 
pahtuk tutang tana pahtuk ka nihou, hawui tasik dilap. 21:2 Mahka ahku 
nohto lowu borasih rih, yorih Yerusalem ijo bohua, nosuluh tahkan soruga 


tahkan Pohotala. Lowu rih jari tonyodia kolou ihcobehti pongahten bawi 
ijo tomokahjan ahkan nyombang pongahten ijo bahkas. 21:3 Turus ahku 
ngonih auh tahkan pododusan rih na'ah honong muhing, "Uhuntuh unuk 
mohcon Pohotala anairih sama-sama umba ulun! lo ahkan bolum umba iro, 
tutang iro ahkan monjadi ukup Aiu. Pohotala bongol ahkan anai umba iro 
ahkan monjadi Pohotalan iro. 21:4 lo ahkan ngapit karon-juhun mahto 
tahkan mahton iro. Popahto1 eam ahkan anai hino, porosahtoi, tangih, 
ata'ai ponyahkit ka ahkan eam aro hino. Hal-hal ijo tahilomo1 jari dilap." 
21:5 Turus Io ijo tuot ang ngosan pododusan rih nuhtui, "Uhuntuh Ahku 
nguan paringoh bohua!" Io nuhtui ka'a umba ahku, "Nyuratrih tuh, tului 
auh-auh tuh tu'u tutang dahpot tomorocaya." 21:6 Turus Io nuhtui, "Jari 
genep! Ahku rih ijo pahtukoh, tutang 1jo laiu; Ahkurih Tuhan tahkan 
Kopahtuk nyiring Pongolaiu. Nyinong ulun ijo tohjahbolai, ahkan Ahku 
nonga korih honong cuma-cuma tahkan tohasak danum, ijo nonga 
pombolum. 21:7 Ulun-ulun ijo manang ahkan norima hal-hal rih 
tahkanumba Ahku. Ahku ahkan monjadi Pohotalaioh, tutang io monjadi 
anak-Ku. 21:8 Tahpi ulun ijo pomihkoh, pondoruhaka, ulun bejad, 
pomunu, ulun ponyundal, ulun ijo hapa ilmu-ilmu gaib, ponyembah 
songiangdewa, tutang paring pabula, ahkan tonondian nokuh luwang tasik 
baho tutang sondawa ijo honyelak-honjelou, yorih popahtoi ijo ambal 
duo." 21:9 Ihco tahkan louk kopihtu molehkat, ijo jari nambit kondarah- 
kondarah ijo tuwi, umba kopihtu kosusah ijo laiu rih, lombut ahkak'ku 
tutang nuhtui, "Olai! Ahku ahkan ngorinah ahkan'mu Pongahten, yorih 
oruh Anak Tobiri." 21:10 Mahka Roh Pohotala mongowasa ahku, tutang 
molehkat rih ngomin ahku nokuh pupung puruk ijo paling isung. Io nunjuk 
ahkak'ku, Yerusalem lowu borasih rih, lowu rih nosuluh tahkan soruga, 
tahkan Pohotala, 21:11 hawui somarak tutang kohajon Pohotala. Lowu rih 
ngorolondong kolou bahtu poromata, kolou bahtu baiduri pandan, ijo 
kotining kolou kristal. 21:12 Dinding kota lowu rih hokodilingoh isung 
hajo, umba duo balas bauntukang, tutang konindot bam duo balas 
molehkat. Aang bauntukang-bauntukang lowu rih anai tonyurat aran-aran 
duo-balas lihit Israel. 21:13 Anai tolu bauntukang lowu ijo noharep nokuh 
nyinong titui; tolu noharep hila timur, tolu noharep hila solahtan, tolu 


noharep hila utara, tutang tolu noharep hila barat. 21:14 Dinding kotalowu 
rih tonombok ang ngosan duo balas bahtu galang. Aang bahtu-bahtu 
galang rih tonyurat aran-aran koduo balas rasul Anak Tobiri rih. 21:15 
Molehkat ijo bopander umba ahku rih, anaingina sukah ponihpong tahkan 
bulou, ahkan nihpong lowu rih, bauntukang-bauntukang lawangoh tutang 
dindingoh. 21:16 Lowu rih tahpai holapak ohpat -- kombuioh sama kolou 
kolombahoh. Mahka molehkat rih, nihpong lowu rih umba sukah 
ponihpongoh, korinah kombuioh 2400 kilomehter kolumbahoh tutang 
koisungoh sama kolou panjangoh. 21:17 Kotihka molehkat rih nihpong 
dindingoh, korinah isung korambang rih onom pulu mehter. Tihpong ijo 
hapan bain molehkat rih anai tihpong ijo tohapan bam ulun. 21:18 Dinding 
lowu rih, tonapa tahkan bahtu baiduri pandan, rahatbahtang lowuoh 
bongo1 tahkan bulou borasih, kotining kolou soramin. 21:19 Bahtu-bahtu 
galang lowu rih tonawas umba kokaron mahcam bahtu poromata. Bahtu 
galang ijo pahtuk tonawas tahkan bahtu baiduri pandan, ijo koduo tahkan 
bahtu nilam, kotolu tahkan bahtu yakut, koohpat tahkan bahtu zamrud, 
21:20 kolimo bahtu unam, koonom ahkik bohandang, kopihtu tahkan 
bahtu pirus, kojolu arsak, kosioi tahkan yakut bohenda, kosopulu tahkan 
bahtu ahkik bohijou, kosobalas tahkan bahtu pusparagam, ijo koduo balas 
tahkan bahtu kocubung. 21:21 Koduo balas bauntukang lawangoh anal 
tonawas tahkan duo balas itan, nyino-nyinong bauntukang tonapa tahkan 
ihco itan. Jalan ang lowu rih tonawas tahkan bulou borasih, kotining kolou 
soramin ijo mokilat. 21:22 Ahku eam nohto Lohpou Pohotala anai luwang 
lowu rih, tului Lohpou Pohotalaioh iorih Tuhan bongoi, Pohotala Ijo 
Mahakowasa, tutang Anak Tobiri rih. 21:23 Lowu rih eam usah 
ngorolondang mahtanondou ata'ai bulan, bain kohajon Pohotala ijo 
ngoloangoh, tutang Anak Tobiri rih anairih ahkan sumbuoh. 21:24 
Uhtus-uhtus ang kolunon ahkan nyalan ang luwang koloangoh, tutang 
lahca-lahca ka'a ahkan ngomin ponahtou iro nokuh luwang lowu orih. 
21:25 Bauntukang-bauntukang lawang lowu rih ahkan hobangah hondou 
ngolomi, eam ahkan tonuhtup, tului eam anai ngolomi ang anan. 21:26 
Kohajon tutang ponahtou uhtus-uhtus ahkan tonomin nokuh luwang lowu 
rih. 21:27 Tahpi ulun ijo nguan hal-hal ijo kojilo-jilok, ata'ai ulun ijo 


pobula -- pandakoh mon ka ijo pali, samasino eam ahkan nyolong nokuh 
luwangoh. Ijo ahkan nyolong tihkas ulun ijo araioh tonyurat luwang Surat 
Ulun Bolum, buhku Anak Tobiri rih. 


22:1 Molehkat rih ka'a ngorinah ahkak'ku, sungol ijo danumoh nonga 
pombolum. Sungoi rih mongorinjap kolou kristal, tutang nohasak tahkan 
pododusan Pohotala, tutang Anak Tobiri rih. 22:2 Ang beteng-beteng Jalan 
ijo ang lowu rih. Ang saran sungoi rih, aang hososilaoh, anai pu'un tohasak 
pombolum, ijo mua duo balas tikat ihcotoun, yorih sino tikat ihcobulan. 
Dauioh hapa ahkan ngopios uhtus-uhtus. 22:3 Ang luwang lowu rih eam 
todahpot aang'co ka ijo buah tulut Pohotala. Pododusan Pohotala tutang 
Anak Tobirt rih, ahkan anai ang luwang lowu rih. Jihpo1-jihpoi1-Oh ahkan 
sombayang ahkai-Oh, 22:4 tutang turus nopahjah baui-Oh. Arai-Oh ahkan 
tosurat ang likou iro. 22:5 Iro eam ahkan porulu sumbu ata'ai koloang 
mahtanondou, tului ngolomi eam anai hino, tutang Tuhan Pohotala bongol 
ahkan ngoroloang iro. Mahka iro ahkan moretah kolou lahca ahkan turus- 
Jahamoh. 22:6 Turus molehkat rih nuhtui umba ahkak'ku, "Tuhtui-tuhtui 
tuh tu'u tutang dahpot tomorocaya. Tuhan Pohotala ijo nonga Roh-Oh 
ahkan nabi-nabi, jari nyuhu molehkat-Oh mangat ngorinah ahkan jihpoi- 
Jihpo1-Oh inon ijo bojoin harus nyolung." 22:7 "Nohtoanit tuh!" hion 
Yesus, "Ahku ahkan bojoin lombut. Sanangmangat ulun ijo mote'etoh 
auh-auh tujum luwang surat tuh!" 22:8 Ahku Yohanes jari ngonih 
paringoh tuh. Uli ahku jadi ngonih tutang nohtooh, ahku suhkuntu'ut ang 
boun molehkat rih, ijo jari ngorinah paringoh rih ahkak'ku, tutang ahku 
hondak nyembah io, 22:9 tahpi io nuhtui umba ahku, "Ara! Ara nyembah 
ahku! Nyembah iou Pohotala! Kotului ahku ka'a sama kolou ihko, tutang 
kolou konduang-konduang'mu, nabi-nabi, tutang paring ulun ijo te'et umba 
pohtoh-pohtoh luwang surat tuh!" 22:10 Turus 10 nuhtui hino, "Ara ngulim 
auh tujum luwang surat tuh, kotului jari doni ohkotoh, paringoh tuh ahkan 
nyolung. 22:11 Ulun ijo Ja'at, nauhoh toturus nguan koja'atoh, ulun ijo 
kojilok, nauhoh ngojilok aropoh, ulun ijo numbun konohuang Pohotala, 
nauhoh turus numbun konohuang Pohotala, tutang ulun 1jo bolum khusus 
ahkan Pohotala nauhoh 10 bolum khusus ahkan Pohotala." 22:12 


"Nohtoaniohrih tuh!" hion Yesus, "Eam tahi hino Ahku ahkan lombut, 
ahkan ngomin upah, ahkan malos nyinong ulun numbun inon ijo jari io 
nguaioh. 22:13 Ahku tuh ijo pahtukoh tutang ijo kolaiuoh, ahku tuh Tuhan 
tahkan Pahtukoh nyiring Laiuoh." 22:14 Kosanangrih, ulun ijo muhi 
Jubahoh nyiring borasih, nyiring iro dahpothak, kuman bua tahkan pu'un 
pombolum, tutang nyolong nokuh lowu rih nguha bauntukang lowuoh. 
22:15 Tahpi ulun-ulun ijo jari nguan hal-hal ijo kojilok, ijo hapa ilmu-ilmu 
gaib, ulun-ulun rih ijo nguan gawiu-gawiu ijo nyundal, ijo munu, ijo 
nyembah songiangdewa, tutang ulun-ulun ijo ngobalik, pios umba auh-auh, 
oluka umba gawiu-gawiu, paring ulun rih unukoh ang luar lowu rih. 22:16 
"Ahku, Yesus jari mongirim molehkat-Ku ahkan ihkam, mangat io 
momborihta hal-hal tuh ahkan kogunan ukup-ukup. Ahku tuh lihit Dawid; 
Ahku tuh potion tahkan timur ijo boloang rih." 22:17 Roh Pohotala tutang 
Pongahten Bawi homouh, "Kanohtoi!" Nyinong ulun ijo ngonih tuh harus 
ka'a homouh, "Kanohtoi!" Iai ijo tohjahbolai pios 10 lombut! Tutang iai ijo 
ngojolikoh, pios io ngomin danum, ijo nonga pombolum rih, honong 
cuma-cuma. 22:18 Ahkan nyinong ulun ijo ngonih tuhtui-tuhtui tujum ang 
surat tuh, ahku, Yohanes, nonga pongingat tuh; amat ulun ndahang ang'co 
aang tuhtui-tuhtui tujum tuh, mahka Pohotala ahkan ndahang hukum ulun 
rih umba kosusah-kosusah ijo tomihtik luwang surat tuh. 22:19 Tutang 
amat ulun monahpas angihco tahkan tuhtui-tuhtui tujum ang surat tuh, 
mahka Pohotala ka'a ahkan monahpas bagiu-Oh ijo tomihtik luwang surat 
tuh -- yorih bagian tahkan pu'un pombolum tutang tahkan lowu borasih rih. 
22:20 Io ijo mborihtaoh paring borihta tuh homouh, "Morong, Ahku 
ahkan bojoin lombut!" Amen! Lombut iou o Tuhan Yesus! 22:21 Pios 
Tuhan Yesus nonga borehkat-Oh ahkan paring ukup Pohotala! 


